
„Oare cum s-ar simti un popor care nu şi-ar 
cunoaşte istoria, care nu ar prețui şi nu ar cinsti 
această istorie? Nu ar fi ca un copil care nu şi-ar 
cunoaşte părinţii şi se simte străin în lume? Fără 

îndoială că aşa ar fi. lată de ce noi avem datoria să 
cunoaştem trecutul de luptă al poporului nostru.” 


NICOLAE CEAUŞESCU 


BUREBISTA ŞI DECEBAL 


I 


O PĂDURE DE OȘTENI 


Acum aproape două mii de ani, din munţii Boemiei 
până-n malurile Dunării şi de la Tisa până la Marea cea 
mare, se întindea aşezarea geți/or numiţi şi daci, ale 
căror seminţii se deosebeau de toate celelalte prin 
isteţimea şi vitejia lor. Ei se rugau unui singur zeu, 
anume Zamolxis, care le dăruia după moarte viaţa cea 
veşnică. 

Dacii se îndeletniceau îndeosebi cu agricultura 
folosind aşa-zisul brăzdar de fier, născocit de ei. O 
bună parte creşteau vite, iar altă parte erau 
meşteşugari. 

Cu timpul, când schimburile de bunuri luaseră un 
avânt mare, se iviră neguţătorii şi, odată cu ei, 
monedele, între care trebuie să pomenim denaru/ 
roman de argint. 

Nobilii daci, tarabostes, au ajuns într-o vreme o 
clasă care va exploata sângeros pe oamenii de rând - 
comati - din ce în ce mai numeroşi. 

Astfel, spre sfârşitul secolului al II-lea î.e.n. în partea 
de sud-vest a Transilvaniei - având în mijloc munţii 
Orăştiei - un însemnat număr de triburi s-au contopit, 
adăugându-li-se apoi şi alte triburi dacice 
transilvănene. În aceste împrejurări, s-a putut înjgheba 
cel dintâi stat dacic. 

Primul rege al acestui stat a fost Burebista, care se 
urcă pe tron în anul 82 î.e.n. Fiind ajutat de marele 


preot Deceneu, el izbuti să închege temeinic triburile 
atât din zona munţilor Carpaţi, cât şi pe cele din 
Oltenia şi Moldova de astăzi, înălţă câteva rânduri de 
fortificaţii şi după multă străduinţă reuşi să aducă la 
ascultare toată populaţia aşezată între hotarele ţării 
sale. 

Burebista se dovedi, totodată, un rege luminat şi 
energic. În primul rând supuse toate triburile celtice 
care se iviseră la graniţa de nord-vest, apoi se întoarse 
cu grijă asupra primejdiei romane care ameninţa 
Dobrogea aflată la hotarul răsăritean al Daciei. După o 
campanie militară care se prelungi vreme de trei ani, 
Burebista cuceri malul pontic de la Olbia (gurile 
Bugului) şi până la Apollonia (Bulgaria). 

In urma acestor biruinţe, hotarele Daciei se lărgiră 
mult, de la Dunăre şi munţii Slovaciei până la Olbia şi 
din Carpaţii de nord până la munţii Balcani. lată de ce 
o inscripţie elină îl consideră pe Burebista ca fiind „ce/ 
dintâi şi cel mai de seamă rege al Traciei”. 

Dar o parte din aristocrație unelti să-l scoată din 
scaun. Şi astfel, Burebista, primul rege al Daciei 
înjghebate de el, căzu răpus de o mână ucigaşă în anul 
44 î.e.n. 

După moartea sa, statul dacic începu a se destrăma 
păstrându-şi ființa principalul nucleu numai pe 
pământul Transilvaniei. De aci încolo, veni pe firul 
timpului la cârma Daciei un rând de regi, precum 
Deceneu,  Comosicus,  Coryllus, Scorilo (tatăl lui 
Decebal), Duras-Diurpaneus (unchiul lui Decebal) şi, în 
fine, Decebal însuşi. 

In vremea acestui rege mândru şi viteaz, ţara Daciei 
ajunse înfloritoare. Locuitorii munceau  ogoarele, 
îngrijeau viţa-de-vie al cărei must le veselea truda, 
făceau unelte şi odoare din aurul şi argintul pe care îl 


scoteau din belşug scormonind măruntaiele munţilor, 
numiţi astăzi Apuseni. În părţile dinspre Dunăre şi 
Mare, dacii ajunseseră cei mai îndemânatici pescari. . 

Dar primejdia romană, care ameninţa Dacia la 
răsărit, se făcu mai simțită ca oricând, şi începu să 
treacă la fapte. 

Dacii care nu pregetau să-şi dea viaţa pentru ţara 
lor (ca s-o redobândească apoi din mâna lui Zamolxis), 
care mânuiau arcul şi loveau cu spade având două 
tăişuri, era oare cu putinţă a se închina romanilor ale 
căror legiuni ajunseseră la Dunăre, trecuseră fluviul şi 
urcau spre Sarmizegetusa, capitala Daciei? 

Această întrebare frământa amarnic mintea şi inima 
regelui Decebal, în tabăra pe care-o ridicase într-o 
pădure deasă de pe podişul care închidea drumul 
cetăţii de scaun. 

În cortul lui ardea un opaiţ de aramă cu trei guri, iar 
regele, cu căciula scurtă - pe care o purtau numai 
boierii, ceilalţi daci având capetele descoperite, 
asemenea bacilor şi muntenilor de azi, - se preumbla 
îngrijorat, cu fruntea în piept. 

Era în ajunul unei lupte hotărâtoare cu legiunile 
romane, poposite devale şi ale căror focuri scăpărau 
departe în bezna nopţii. 

Decebal îşi aminti de întreaga poveste a neamului 
său, de luptele grele cu seminţiile care încercau de 
atâtea sute de ani să-i încalce pământurile, să-i 
robească, ba chiar să-i stârpească pe daci de pe faţa 
pământului. 

Din aceste veacuri de zbucium, ai săi nu învăţaseră 
să fie asemenea celorlalţi cotropitori. Ei nu râvneau să 
iasă din hotarele lor, mulţumindu-se cu ce brumă 
aveau şi luptând numai pentru păstrarea bunurilor şi 
drepturilor lor. 


Dacii nu şi-au alcătuit - gândea Decebal în acea 
noapte a destinului - falangele de soldaţi, care atacau 
ocrotite la fel din toate celelalte laturi, asemenea unei 
case de oşteni, şi cu ajutorul cărora Alexandru cel Mare 
al macedonenilor trecuse Dunărea, doborâse lanurile 
de grâu şi risipise oastea geților. 

Când veni Lisimah, urmaşul lui Alexandru, asupra 
regelui Dromichet al dacilor, fu primit cu o grindină de 
săgeți atât de deasă, că numai puţini eleni scăpară cu 
viaţă. Regele dac prinse el însuşi pe Lisimah şi în loc de 
a-l ucide, cum era obiceiul, îl ospătă şi-l copleşi cu 
daruri şi odoare de aur, spre a rămâne după aceea 
buni prieteni şi a nu-şi mai lovi unul altuia cetăţile lor, 
moştenite din părinţi. 

— Numai un rege dac ca Dromichet putea să aibă o 
asemenea inimă! gândi Decebal, cel atât de ameninţat 
acum de duşmanii poposiţi în vale. 

— Noi am pus legile în stihuri şi le cântăm, ca să le 
înţeleagă şi cei mai săraci cu duhul! îşi spuse Decebal, 
parcă amărât de asemenea înaltă pricepere a 
diriguitorilor străvechi ai neamului său. Dar preoţii 
noştri, în loc să ne ducă să ne închinăm pe la tot soiul 
de idoli cu chipuri omeneşti, dacă nu chiar de 
dobitoace, ne cântă din alăute şi chitare înţelepciunea 
şi bunătatea, nemuritorului Zamolxis. Marele preot nu 
dă buzna prin palatele şi cămările domnitorului, ci stă 
ascuns în peştera din muntele Cogheon, ca să fie mai 
aproape de duhul zeului, pe care-l slujeşte pentru noi. 

Işi strânse mânios mânerul săbiei scurte, grele, pe 
care o purta la coapsa stângă, peste cioarecii groși. Îi 
părea rău acum lui Decebal că nici regele dac 
Burebista nu zdrobise pe romani în peninsula lor, la 
vremea potrivită. El se mulţumise doar să ucidă şi să 
alunge pe Celţarii care năvăliseră din răsărit pe 


meleagurile seminţiilor gete. 

— De-ar fi luat măcar de la romani, care străbăteau 
lumea cu oştile lor, gândi Decebal, învăţătura cum se 
întemeiază o legiune şi cum se zideşte o cetate, cum 
se făuresc uneltele de război, ca să le putem ţine 
piept. Ce-au socotit oare, căpeteniile noastre de 
altădată, că romanii - după ce vor fi ajuns la Dunăre - 
ne vor cruța pe noi, dacii? 

Decebal râse amar de această nesăbuinţă a 
străbunilor, pe care trebuia s-o plătească el, cu nopţi 
nedormite, cu lupte de hărţuire şi poate chiar cu 
pieirea Daciei... 

Căci el cunoştea firea dârză a romanilor, care 
puteau să fie înfrânți o dată, de două sau de zece ori, 
dar care n-aveau nevoie decât de o singură biruinţă ca 
duşmanul doborât să nu se mai ridice niciodată. 

Şi de ce l-ar cruța romanii tocmai pe el, Decebal, 
care le făcuse atâta rău, ori de câte ori încercaseră să-i 
încalce ţinuturile de dincoace de Dunăre? 

Regele îşi dădea bine seama: în luptă dreaptă n- 
avea sorţi de izbândă şi romanii nu voiau altceva decât 
o luptă dreaptă, pentru a plăti viteazului dac toate 
umilirile şi jignirile pe care, cu priceperea şi vitejia 
oştenilor săi, le adusese legiunilor Romei. 

Căci el - Decebal - nu putea fi învinuit că făcuse 
aceeaşi greşeală ca regii daci de mai înainte, 
Dromichet şi Burebista. El lovise pe romani, dincolo de 
Dunăre, ca să le taie drumul spre plaiurile carpatice. 

Cu doi ani mai înainte, regele dac aflase prin 
iscoadele sale că-n partea de miazăzi a Dunării, care 
pe acea vreme se numea Moesia, guvernatorul ei, 
Oppius Sabinus, adunase o falnică oaste pe care voia 
s-o arunce împotriva Daciei. Decebal îl lovi pe 
neaşteptate şi cu atâta tărie, că zdrobi legiunile, prinse 


pe înfumuratul guvernator al Romei, îi tăie capul, pe 
care, în vârful unei sulițe „îl purtă trofeu prin ţară, să-l 
vadă toţi dacii. 

Aflând de asemenea ruşine, Domițian, împăratul din 
Roma, porni el însuşi în fruntea unor legiuni proaspete, 
să prindă şi sa pedepsească pe cutezătorul rege, de 
numele căruia afla pentru întâia oară. 

Dar ajungând în Moesia, la Naissus (unde se află azi 
oraşul Niş), uită de mânia de la Roma şi se puse pe un 
chef nesfârşit, fără a amâna însă războiul împotriva 
dacilor. În locul său trimise pe Cornelius Fuscus, 
general plin de foc şi care nu sta în cumpănă dinaintea 
nici unei primejdii, înfruntând-o pe loc, de-ar fi fost să- 
şi piardă capul. 

Cu un asemenea ostaş roman trebui să se măsoare 
Decebal, care folosi altfel de luptă. Pândi în munţi 
oştile romane care trecând Dunărea urcaseră pe Olt în 
sus, spre a intra în Transilvania, unde se afla 
Sarmizegetusa. În văgăunile şi pe potecile strâmte prin 
care şerpuiau legiunile ostenite de drum, Decebal, cu 
oştenii lui oţeliţi, îi lovi pe înserat, aruncând asupra lor 
o ploaie de săgeți şi bolovani din vârfui munţilor. Fără 
să-şi fi văzut măcar vrăjmaşii la faţă, romanii fură 
înfrânți. 

Cornelius Fuscus căzu în luptă şi trupul lui nu-l mai 
găsiră. Legionarii scăpaţi cu viaţă fură făcuţi prizonieri, 
dimpreună cu toată merindea şi flamurile. 

A doua înfrângere a Romei se vădi şi mai crâncenă 
decât cea dintâi. 

Cezarul îşi dădu seama că generalii săi cei mai de 
seamă şi legiunile cele mai puternice nu puteau ţine 
piept regelui dac. Dacă acesta cu pedestrimea şi 
săgetătorii săi călări ar intra în Italia, nimeni n-ar fi în 
stare să-l mai oprească! 


Domițian, trezit din lunga-i beţie de la Naissus, numi 
comandant pe Tettius lulianus, un conducător de oşti 
mai chibzuit ca Fuscus, şi îl trimise cu o seamă de 
legiuni proaspete împotriva Daciei. 

Generalul roman îşi căli oştenii în marşuri grele şi îi 
supuse unei vieţi aspre. Apoi trecu Dunărea şi intră în 
Transilvania de azi, pe la Porţile de Fier. Dar înaintând 
prea mult, fu izbit de daci care-i aţineau calea. Se 
încinse o luptă crâncenă, căci legionarii lui lulianus nu- 
şi mai pierdură cumpătul ca aceia din Carpaţi, după 
întâia ploaie de săgeți. Se aruncară împotriva dacilor 
fără a-şi strica rândurile,  dârji,  neînduplecaţi. 
Asemenea luptă - pe care o doreau romanii şi în care 
dacii nu puteau ţine mult - însemnă înfrângerea lui 
Decebal, întâia înfrângere de când se măsura cu 
legiunile Romei. Dar nu se lăsă. Dacii luptară, în frunte 
cu regele lor, până pieriră o bună parte din ei. Vezina, 
aghiotantul lui Decebal, scăpă din mâinile romanilor 
prefăcându-se mort şi fugi noaptea în tabăra de sus, 
de pe podiş, a regelui său. 

Ce mai putea nădăjdui regele dac după o asemenea 
înfrângere? 

Avea tot răgazul, în cort, să se gândească la 
strămoşii săi, la regele Dromichet, la regele Burebista, 
care nu văzuseră legiunile oţelite ce se ridicau din 
peninsula italică şi nu se duseseră să strivească în 
cuibul său, oul ce avea să devie de acuma balaur cu 
şapte capete. 

Trecuse de miezul nopţii şi Decebal nu luase încă 
nicio hotărâre pentru a doua zi, când legiunile romane, 
cu pavăzele întinse, vor urca încet şi sigur coasta 
podişului, spre a intra în tabăra dacă. In dosul cortului 
în care ardea opaițul de aramă, adăstau căpeteniile 
dacilor, câţi mai rămăseseră în viaţă, după lupta din 


ajun. Ei aveau încredere în dibăcia regelui lor. Îi 
vedeau umbra uriaşă răsfirată, când pe un perete, 
când pe celălalt al cortului şi păstrau tăcere, încruntaţi, 
spre a nu-i tulbura cugetul. Zamolxis îi va trimite fără 
doar şi poate gândul cel mai bun. 

In fine, Decebal chemă căpeteniile oastei şi împărţi 
tuturor porunci. Apoi se întinse pe frunzişul uscat şi 
aţipi îndată, cu mâna dreaptă căpătâi. 

A doua zi, legiunile puse în linie de bătaie erau gata 
de pornire, când un călăreț roman veni în goană spre 
flamura cea mai înaltă, în preajma căreia se afla 
generalul lulianus. 

— Ce s-a întâmplat? întrebă acesta. 

— Generale, răspunse călăreţul, tabăra de azi- 
noapte a dacilor nu mai e. In locul ei s-a ivit o oştire 
nouă. 

— Nouă? se miră generalul lulianus, care nu putea 
crede ca regele dac îl lovise numai cu jumătate de 
oaste. Şi sunt mulţi oştenii cei noi? mai întrebă el. 

— Câtă frunză şi iarbă! răspunse călăreţul, care 
privea pe generalul său cu ochii măriţi de uimire, de 
spaimă. Stau toţi în genunchi şi ne aşteaptă cu arcurile 
întinse... 

lulianus trimise alţi trei călăreţi, să se încredinţeze 
dacă spusele celui dintâi erau adevărate. Şi ei aduseră 
aceeaşi veste: o oştire numeroasă care se-ntindea 
până-n zare, pe dreapta şi pe stânga, aştepta să- 
nfrunte legiunile romane. 

Generalul luă repede măsuri de apărare, în caz că ar 
fi atacat pe neaşteptate şi trimise cavaleria pe margini, 
hotărând să lovească pe duşman, cu toată 
pedestrimea, chiar în faţă. 

Numai după ce primii legionari ajunseră sus, pe 
podiş, îşi dădură seama că oştirea regelui dac fusese 


doar o viclenie: tăiase pădurea până la înălţimea unui 
stat de om şi îmbrăcase trunchiurile copacilor cu 
vestminte ostăşeşti, având fiecare o săgeată dinainte 
încât părea că stă să sloboadă arcul, iar adevărații daci 
se trăseseră ceva mai înapoi, în munţii împăduriţi. 

lulianus nu cuteză să înainteze. Teama că va cădea 
în aceeaşi cursă în care îşi pierduse viaţa generalul 
Fuscus, dimpreună cu mândrele-i legiuni, îi alungă 
dorinţa de a prinde pe regele dac, hotărând să 
cerceteze mai întii cu băgare de seamă locurile pe 
unde trebuia să treacă. 

Numai bine îi prinse lui Decebal acest răgaz pe care 
i-l dete mersul de melc al oştirii romane: trimise 
împăratului Domițian, în Moesia, soli de pace. 

Împăratul stătea în cumpănă. Desigur că ar fi voit să 
se întoarcă victorios la Roma, aducând înapoi trofeele 
legiunilor lui Fuscus şi Sabinus, păstrate acum la 
Sarmizegetusa. 

Norocul trecuse însă de partea dacilor. 

Aflând de soarta jalnică a legiunilor romane care 
luptau în acelaşi timp şi împotriva marcomanilor, 
Domițian se temu de o înrăutăţire a situaţiei 
generalului lulianus, care se afla în inima Daciei, fără a 
fi ajuns totuşi la Sarmizegetusa - şi primi propunerea 
de pace. 

Decebal era prea deştept ca să nu înţeleagă că 
numai o măgulire a îngâmfării împăratului roman va 
pune capăt luptelor. De aceea trimise lui Domițian, 
care urcase până în Câmpia Tisei, pe Diezis, fratele său 
dac, împreună cu o parte din prizonierii şi armele 
romane. 

Domițian, bucuros de asemenea supunere şi 
simțindu-se fericit să aibă un astfel de viteaz la 
fruntaria de miază-noapte a împărăției, îl unse din nou 


rege pe Decebal, îndatorându-se a-i trimite în fiecare 
an o anumită sumă de bani pentru întărirea cetăților, 
arme şi meşteri de tot felul, spre a ocroti împărăţia 
împotriva năvălitorilor din răsărit. 

La Roma nimeni nu înţelese prea bine ce anume 
câştigase împărăţia din înţelegerea cu dacii, care 
dobândeau toate  foloasele, iar romanii numai 
încredințarea că vor fi cândva atacați chiar cu propriile 
lor arme de către Decebal, la cea dintâi schimbare a 
împrejurărilor. 

Totuşi Domițian puse de i se pregăti un triumf 
asupra dacilor. Şi pentru că nu adusese nicio pradă, îşi 
împodobi alaiul cu odoare din propria-i vistierie. 


II 


TRAIAN ȘI DECEBAL 


Douăzeci şi unu de ani ţinu această pace atât de 
ruşinoasă pentru romani, încheiată de isteţul Decebal 
cu împăratul Domițian. Între timp arhitecţi romani 
ajutară pe daci să-şi construiască măreţele cetăţi de 
piatră pe înaltul munţilor, precum şi la fruntarii - urme 
de piatră care se mai pot vedea şi în zilele noastre. 

După stingerea din viaţă a lui Domițian, trecu la 
cârma împărăției Nerva, care avea mai ales însuşiri de 
bun gospodar decât de mare general. De aceea nici 
nu-i trecu prin minte să strice pacea umilitoare cu 
puternicul paznic al Dunării şi al Carpaţilor. 

Dar când, după Nerva, veni în scaunul împărătesc 
vestitul Traian, având inimă vitează de luptător, iubit 


de oşteni, a căror viaţă aspră o împărtăşise şi care 
credeau în el ca într-un zeu, Decebal simţi că lucrurile 
se vor schimba de astă dată. Nu în zadar cuceriseră 
luptătorii lui Traian faima de care se bucurau. 

— Dacia trebuie transformată în provincie romană - 
iată gândul de fiecare zi al noului împărat! 

Şi, în primăvara anului 101 al epocii noastre, acum o 
mie nouă-sute de ani, se încinseră luptele dintre Traian 
şi Decebal, ale căror neamuri amestecându-se după 
aceea vor da naştere poporului român aşa cum îl 
vedem pe plaiuri şi munţi: cu înfăţişarea aleasă a 
dacilor şi cu sufletul viteaz şi drept al romanilor. 

Traian trecu Dunărea tot pe la Porţile de Fier, ca şi 
generalul lulianus. Cuprinse câteva cetăţi înainte de a 
întâmpina oştirea lui Decebal la Tapae, unde fusese 
oprit şi generalul lui Domițian. 

Se încinse o luptă pe viaţă şi pe moarte. Dacii se 
luptară cu atâta vitejie, că numărul morţilor şi răniților 
romani trecu peste orice închipuire. Ca să lege rănile 
legionarilor, împăratul Traian îşi sfâşie propriile-i 
vestminte. Cu toată dârzenia de care dădu dovadă, 
oastea dacilor rămase totuşi învinsă. 

Drumul spre Sarmizegetusa nu era prea lung, dar 
împăratul, ştiind de isteţimea regelui dac, înainta tot 
atât de încet ca şi generalul lulianus - zidind lagăre 
întărite, cetăţi şi turnuri de apărare, înapoi, pe dreapta 
şi pe stânga, spre a nu fi lovit din margini şi spre a nui 
se tăia retragerea. 

Decebal, cu toată ameninţarea legiunilor, nu mai 
privi cu atâta îngrijorare înaintarea duşmanului, căci îl 
cunoştea bine: pe doi din cei mai de seamă generali 
romani îi bătuse, iar pe un împărat îl trăsese pe sfoară. 
Poate că şi Traian - căruia senatorii Romei îi spuneau 
„divinul” - era un îngâmfat ca Domițian, care s-ar 


mulţumi doar cu o cerere de pace, fără nicio altă 
despăgubire. 

Trimise trei daci, trei oameni de rând, dintre cei 
care n-aveau dreptul de a purta căciuli, şi aceştia, cu 
pletele sure de praful drumului, se închinară dinaintea 
lui Traian. 

Împăratul semet, fără a-i învrednici măcar cu o 
privire, trecu înainte călare. 

Apropiindu-se vremea zăpezii, legiunile se pregătiră 
de iernat, în tabere bine apărate, aşteptând ivirea 
primăverii, spre a se arunca asupra Sarmizegetusei. 

Liniştea de piatră a împăratului Traian, în mijlocul 
ostaşilor săi, spunea limpede: „Nimeni şi nimic nu va 
mai scăpa cetatea de focul făcliilor noastre!” 

Dar mintea lui Decebal chibzuia fără încetare cum 
să alunge din ţară pe mândrul Cezar, a cărui vitejie şi 
pricepere întrecea cu mult pe a celorlalţi duşmani cu 
care se măsurase. A folosi săgețile şi bolovanii 
munţilor nu mai era cu putinţă! Trebuia să găsească un 
nou mijloc ca Traian să plece în alt loc al întinsei 
împărăţii. 

Şi adunând în grabă o oştire în părţile de răsărit ale 
Moesiei, regele Decebal, care luase cu sine şi pe 
sarmaţii din acele părţi, buni prieteni, se năpusti 
asupra cetăților romane din Dobrogea, tocmai de 
cealaltă parte a împărăției. Caii şi oştenii sarmaţi, 
îmbrăcaţi în zale de sus până jos, semănară groaza în 
romanii care cutezau a li se împotrivi, iar dacii îi 
măcelăriră fără milă, în lupte corp la corp, la care lua 
parte, în fruntea oamenilor săi, însuşi mândrul 
Decebal. 

Traian, primind vestea acestor întâmplări 
neaşteptate, era cât pe-aci să părăsească Dacia, spre 
a-şi ocroti fruntaria de răsărit a Moesiei. Dar bănui 


îndată că era o lovitură vicleană a regelui dac, că el nu 
putea să aibă cu sine o prea puternică oştire. 

Impăratul roman făcu singur acea călătorie pe 
Dunăre şi, cu oştile romane pe care le mai găsi la 
fruntarii, izbuti să arunce înapoi peste Dunăre cetele 
de daci şi de sarmati. 

În primăvară, legiunile care aşteptară pe Traian în 
lagărele din Dacia reîncepură lupta odihnite, grăbite de 
a pune capăt unui rege care se arăta atât de isteţ în 
înfruntarea puternicei împărăţii romane. 

Două cetăţi se mai aflau în drumul spre 
Sarmizegetusa. În cea dintâi, romanii găsiră trofeele 
armatei lui Cornelius Fuscus şi prinseră aci pe o soră a 
lui Decebal. 

Regele dac înţelese că lupta ajunsese hotărâtoare. 

Dar înainte de a cădea, Decebal mai încercă o 
împăcare: trimise o solie de boieri daci, toţi cu căciulile 
peste plete. Ei căzură în genunchi în faţa „divinului 
Traian”, cerând pacea. |lmpăratul însă jurase să 
dobândească o victorie deplină. De aceea nu luă în 
seamă propunerile solilor daci. Legiunile cuceriră cea 
din urmă cetate, care mai era în calea Sarmizegetusei, 
şi se apropiară de cetatea de scaun. 

Decebal adunase în faţa ei toate oştile pe care le 
mai putuse strânge în grabă din întinsa-i ţară, hotărât 
a se apăra până la capăt. Ca vechi ostaş, ştia că o 
singură biruinţă era în stare să nimicească tot câştigul 
de mai înainte al duşmanului. 

Trei zile şi trei nopţi înfruntară dacii puterea 
legionarilor romani, dar până la urmă fură răzbiţi şi 
împrăştiaţi. De aceea se traseră înapoi, spre zidurile 
cetăţii, între care mai nădăjduiau o împotrivire. 

Rănit la braţul drept, zgâriat pe faţă, cu buza de jos 
zdrelită, regele Decebal intră în sala cea mare a 


tronului din Sarmizegetusa, unde îi aştepta marele 
preot, în vreme ce porţile mari de fier ale cetăţii se 
închideau dinaintea năvălitorilor romani. 

— Te-ai rugat lui Zamolxis, dar în zadar, prea-sfinte! 
strigă Decebal, răguşit, aşezându-se pe tron, în vreme 
ce marele preot, cu alăuta sub braţ, cu care îşi făcea 
rugăciunile, se plecă până la picioarele regelui. Pe 
împăratul roman - urmă Decebal - nu l-am putut opri 
nici cu săgețile, nici cu bolovanii, nici măcar cu o 
supunere prefăcută, aşa cum am păcălit pe celălalt 
împărat, Domițian cel îngâmfat ca un curcan. Mi-e 
teamă, prea-sfinte, că acest Traian, care va bate în 
curând cu  berbecii săi de lemn în zidurile 
Sarmizegetusei, nu se teme nici de tine, nici de 
Zamolxis, el însuşi fiind o zeitate! 

Marele preot, cu capul plecat şi cu ochii închişi, 
ascultă cu smerenie cuvintele regelui. 

Decebal oftă, îşi şterse cu mâneca ochiul lovit şi 
întrebă: 

— Ce mă-nveţi să fac, prea-sfinte? Că eu nu mai am 
niciun gând. De murit ar fi treabă uşoară, dar nu-i 
păcat să lăsăm bunătate de ţară pe mâna acestor 
vrăjmaşi care să ne ia femeile şi să ne robească 
flăcăii?... Te-ai gândit destul în vizuina ta din munte? 
Vorbeşte, prea-sfinte, că nu mai avem vreme de 
pierdut. Şi dacă ţi se pare că la mine, la priceperea şi 
hărnicia mea nu mai e nicio nădejde, nu te sfii să mi-o 
spui. Te urci pe tron în locul meu, precum şi eu am fost 
pus de celălalt rege, Duras, când îşi dădu seama că nu 
mai putea face faţă vrăjmaşilor. Au mai avut ai noştri 
regi dintre preoţi! Spune, prea-sfinte, să plec?... 

Marele preot, fără a ridica fruntea, grăi domol: 

— Mărite Doamne, venit-am cu lăuta să-ţi cânt 
rugăciunea cea mare de întărire a inimii şi de nădejde 


în stelele cele bune. Dar mi-e teamă că nici cântarea 
nu va fi de folos, deoarece duşmanul e la porţile 
cetăţii, iar mintea ta nu mai vede nicăieri vreo scăpare, 
în peştera din muntele cel înalt, gânditu-m-am şi la 
asemenea năpastă. Şi bunul nostru ocrotitor Zamolxis, 
carele pe toţi ne aşteaptă în sânul vieţii sale veşnice, 
mi-a trimis gând să te sfătuiesc o umilire pe care nu 
ştiu dacă o vei primi, căci eşti şi tu rege trufaş. 

Prea-sfântul tăcu, îşi mută alăuta sub celălalt braţ şi 
urmă, fără a ridica ochii. 

— Dacă sfatul pe care ţi-l dau ţi s-o părea greu de 
împlinit, nu-ţi mai rămâne, stăpâne, decât să te junghii 
însuţi, asemenea străbunului Dapix din Dacia de la 
Mare, pe care legiunile romane l-au năpădit mai 
înainte, acum o sută cincizeci de ani. Şi daca vei face 
cu jungherul trecerea ta în sânul lui Zamolxis, pe mine 
nu mă lăsa aci, prea Mărite, căci şi eu râvnesc la viaţa 
cea veşnică. Sabie n-am şi nici arc cu săgeată iar 
buruieni otrăvitoare n-am adus la mine. Încearcă întâi 
jungherul, trecându-l prin inima mea zadarnică şi după 
aceea fă-ţi seama. 

Regele dac mai oftă o dată, mişcându-şi braţul 
îndurerat şi cu glas gros, răguşit, porunci: 

— S-auzim mai întâi sfatul, prea-sfinte! Marele preot 
se apropie şi-i grăi: 

— Să te duci însuţi, măria ta, să cazi în genunchi 
dinaintea împăratului Traian şi să ceri pace! 

Decebal sări de pe scaun şi puse mâna dreaptă pe 
mânerul săbiei scurte de la coapsa dimpotrivă, ca şi 
cum voia să reteze capul plecat al marelui preot. Dar 
se opri, căci prea-sfântul, cu acelaşi glas smerit vorbi 
mai departe: 

— Poate că împăratul roman văzând umilinţa regelui 
dac, va uita păţania împăratului Domițian şi ne va 


dărui pacea. Altă scăpare nu mai văd! Şi fără această 
îngenunchere, împăratul Traian tot te va îngenunchea, 
mărite stăpâne, dar atunci nu vei scăpa nici tu şi 
niciunul dintre noi. 

Regele Decebal cumpăni adânc cuvintele marelui 
preot. În gândurile lui, mai ajunseră cuvintele 
preotului: 

— Îngenuncherea, mărite rege, trebuie să fie de 
data aceasta de bună credinţă, căci împăratul roman, 
care se află la porţile cetăţii, nu va putea fi înşelat şi 
minţit. El va înţelege dintr-o încrucişare de privire, 
dintr-un cuvânt neînsemnat, dacă regele dac cere 
pacea din adâncul inimii, sau numai spre a scăpa încă 
o dată de paloşul Romei. Cugetă bine, dacă e în folosul 
nostru să fim prietenii împărăției romane şi dacă nu e 
mai drept să pierim. Cum vei hotărî, aşa va fi. Eu cel 
dintâi mă supun voinţei tale. 

Decebal nu răspunse numaidecât, deşi hotărârea lui 
era luată. Strânse mânerul săbiei cu mâna stângă şi 
gemu ca de o durere, pe care n-o mai putea înăbuşi. 

— Prietenia romanilor înseamnă supunere la voia 
romanilor, prea-sfinte! zise Decebal, de data aceasta 
cu glas scăzut. Dar prietenia asta umilitoare ne va da 
răgazul să adăstăm în pace. Poate că din altă parte ne 
va veni cândva libertatea. Mă voi supune, prea-sfinte, 
cu toată zdrobirea inimii mele. Gândul meu nu e să 
înşel pe împăratul Traian, ci să mântui poporul dacilor. 

Şi porni repede spre zidurile Sarmizegetusei, unde 
luptele începuseră. Se auzeau loviturile adânci ale 
berbecilor de lemn, cu ajutorul cărora romanii încercau 
să sfărâme cetatea, apoi rostogolirile de bolovani ale 
dacilor, după care gemetele şi răcnetele celor loviți 
suliţau văzduhul până la cer. 

La un semn al regelui dac, trompetele lungi, de 


bronz, sunară încetarea luptei. 

Regele Decebal, urmat de treisprezece boieri şi de 
marele preot, toţi în vestminte de sărbătoare, ieşiră 
prin poarta cea mare a Sarmizegetusei. 

Câţiva romani călări îi conduseră până la cortul lui 
Traian, într-o vâlcea, pe partea stângă a drumului 
prăfos. O gardă cu securi îi opri la oarecare depărtare 
de intrarea în cortul împărătesc. 

Traian, care-i văzuse venind, încruntă faţa lui de 
obicei senină. 

—  Insuşi regele Decebal cere pace! Oare mă 
socoate tot atât de neprevăzător ca Domițian? 

Şi la început gândi să respingă cererea regelui dac, 
să  împresoare mai departe Sarmizegetusa, s-o 
cucerească, s-o doboare şi s-o ardă până-n temelii. Dar 
regele dac tot venise, se afla acum în mâinile sale. Să-i 
taie capul? Să-l trimită înapoi în cetate? Ce preţ mai 
avea o biruinţă asupra unui rege care i se închina? 

— li voi da pacea! îşi zise Traian, covârşit parcă de 
necaz. Dar îi voi cere în schimb tot ce aş fi dobândit 
dacă aş fi intrat în Sarmizegetusa fără voia lui! 

Impăratul Traian se urcă în scaunul sculptat pe care 
şedea când îşi primea căpeteniile, trimise după ei, 
precum şi după scribul grec, apoi primi pe cei care se 
supuneau. 

Cu capetele goale, în mâini cu căciulile rangului lor, 
având în frunte pe însuşi Decebal, istovit şi rănit, dacii 
îngenuncheară pe lespedea de marmură italiană, care 
întovărăşea pe Traian în toate călătoriile. 

— Ce vor aceşti daci? întrebă împăratul pe tălmaci, 
prefăcându-se a nu şti că erau chiar căpeteniile 
duşmane. 

După ce i se spuse cine erau şi ce doreau, împăratul 
se încruntă, strânse cu mâinile jilţul de lemn sculptat 


pe care şedea, şi strigă la Decebal: 

— Dacă vrei pace, o vei avea! Dar de mult ai fi 
meritat ascuţişul săbiei noastre, rege dac, pentru răul 
pe care ni l-ai făcut de atâtea ori, pentru necredinţa pe 
care ai arătat-o bunătăţii prea mari a împăratului 
Domițian! 

Regele dac ridică privirea asupra împăratului Traian 
şi zise în graiul lui câteva cuvinte, privindu-l drept. 

— Ce spune? întrebă Traian pe tălmaci. 

— Spune să i se taie capul. Traian se mişcă în jilţ şi 
răspunse: 

— Asta ar face-o barbarii. Eu nu pot. Şi este spre 
norocul său! Spune-i, tălmaciule, aceste cuvinte, că 
împăratul Romei nu taie capul care se pleacă. Dar 
dacul îşi poate lua singur viaţa, dacă pacea pe care o 
va avea din mâinile mele i se va părea prea grea. 
Aflând înţelesul cuvintelor, Decebal răspunse: 

— Nicio pace nu e prea grea, dacă prin ea dobândim 
prietenia puternicului împărat al Romei. 

— Fie, vei avea această prietenie, dacule! răspunse 
Traian, ridicându-se din jilţ. Dar ascultă bine ce voi 
spune acum scribului ca să scrie pe tablete şi să 
rămâie ca o dovadă între noi! 

— De vreme ce mi-am adus capul, al meu şi al 
căpeteniilor mele, toate celelalte îndatoriri sunt mai 
uşoare şi le iau asupra mea înainte de a le cunoaşte, 
răspunse regele. 

Spunând acestea Decebal nu voia alta decât să 
scurteze această umilită îngenunchere pe care n-o mai 
putea îndura. Dar împăratul dori ca cererile romane să 
fie scrise lămurit pe tablete, în auzul tuturor, şi de 
aceea urmă, cu degetul arătător întins înspre scrib: 

— Scrie acolo că eu, Decebal, rege al dacilor, în 
numele meu şi al urmaşilor mei, jur credinţă poporului 


roman, având de aci înainte drept prieteni sau 
duşmani pe prietenii sau duşmanii Romei. 

— Nu voi avea alţi prieteni, nu voi avea alţi 
duşmani, întări Decebal. 

— Voi înapoia toate armele - urmă să dicteze 
împăratul Traian, cu spatele spre cei îngenuncheaţi şi 
cu faţa spre scribul grec - voi înapoia toate uneltele 
precum şi pe meşterii zidari primiţi de la romani. 

— li voi înapoia - încuviinţă Decebal. 

— Nu voi mai ţine la mine pe niciunul din dezertorii 
legiunilor romane; ca unii ce s-au dovedit duşmanii 
Romei, îi voi preda de îndată. 

— Aşa voi face! 

— Voi dărâma toate cetăţile dinspre fruntaria 
împărăției, ca semn că nu mă mai pregătesc de luptă 
şi ca romanii să poată umbla în pace pe toate căile şi 
în toate târgurile Daciei. 

— Aşa să fie, precum zici! întări Decebal. 

— Voi înapoia toate pământurile luate de la vecini şi 
nu voi mai trece cu oaste fruntariile Daciei - dictă 
Traian. 

Căpetenia peste călăreţii daci, un bătrân cu plete 
albe şi cu faţa înăsprită de vânturi, de geruri şi de ploi, 
cuteză să ridice fruntea de pe lespedea de marmură, 
întrebând: 

— Ce vom face, mărite împărate, dacă megieşii ne 
vor încălca hotarele? li vom lăsa oare să ne prade 
avutul, să ne fure femeile şi să ne ucidă copiii? 

Impăratul privi asupra bătrânului şi după o clipă de 
încruntare, răspunse: 

— Nu-i veţi bate cu oaste, ci numai îi veţi opri, şi-mi 
veţi trimite ştire la Roma. Fruntariile voastre le vor păzi 
de aci înainte flamurile şi faima legiunilor romane. 

Decebal simţi o durere în piept. Cu pumnii strânşi, 


îşi muşcă buza de jos, să nu răcnească. Înţelese bine 
tâlcul cuvintelor lui Traian: Dacia trebuia să renunţe la 
oştire şi la luptă! 

— Pentru acoperirea cheltuielilor pricinuite de acest 
război, urmă Traian, păstrez ţinutul de apus, de la 
malul Istrului (Dunărea) până la râul cel mare (Oltul). 

Era o pierdere mică, faţă de întinderea Daciei. 
Decebal se grăbi a încuviinţa anexarea de către romani 
a Olteniei - cum numim azi acel ţinut - când auzi 
ultimele cuvinte ale lui Traian, care-i sfâşiară iar inima, 
ca o sabie: 

— lar în târgurile ţării, precum şi în cetatea de 
scaun, Sarmizegetusa, va rămâne câte o legiune, spre 
împlinirea celor rânduite. 

Niciunul din dacii care ascultau cu frunţile plecate, 
îngenuncheaţi pe lespedea de marmură, nu mai scoase 
un cuvânt. Prietenia cu Roma - precum bănuiau - 
însemna robie, de vreme ce oştirea romană rămânea 
pentru totdeauna în ţară. 

Decebal semnă prin punerea peceţii pe care o purta 
la brâu, iar Traian, din picioare, scrise numele lui pe 
tablele de ceară cu vârful săbiei. 


III 


RĂZVRĂTIREA DACILOR 


După sfatul marelui preot, gândul lui Decebal fu să 
se supună romanilor cu toată buna credinţă. Dar văzu 
îndată că robia era prea dureroasă. lar Traian veghea 
cu străşnicie ca dacii să fie cu adevărat următori 
poruncilor lui. 


N-avea deloc încredere în supunerea lui Decebal, pe 
care-l cruţase pentru că sabia romană nu putea tăia un 
cap plecat. Când de pe țărmurile Nilului, i se aduse 
biruitorului Cezar capul tăiat al potrivnicului său 
Pompei, pe care-l urmărâse până-n acele locuri, 
imperatorul întoarse capul să nu i se vadă lacrimile şi 
porunci ca ucigaşii lui Pompei, care adăstau răsplată 
pentru acea faptă, să fie ucişi pe loc. 

Traian nu se miră aflând că Decebal punea la cale o 
răzvrătire şi nu se ţinea de cuvânt: primea în oştirea lui 
pe dezertorii legiunilor romane, care-i ajutau apoi, cu 
priceperea lor - căci toţi romanii erau luptători şi zidari 
- la ridicarea cetăților de la fruntarii. 

Un nou război împotriva dacilor i se păru lui Traian 
de mare nevoie - şi grabnic, până nu se iveau alte 
împrejurări care să dea lui Decebal un şi mai mare 
răgaz de întărire dacă nu chiar de năvălire în ţinuturile 
Romei. 

Mai mult de trei ani Decebal nu putu ţine 
legământul cu împăratul Traian şi, ducându-se în 
peştera din munte a marelui preot, îi destăinui: 

— Numeşte-mă, prea-sfinte, călcător de cuvânt, fă- 
mă om de nimic, dar n-am putut răbda mai mult 
supunerea asta! Rob n-am fost niciodată şi mi se părea 
că voi putea fi. lată că inima mea se răzvrăteşte şi cere 
mai curând moarte decât supunere. Am venit să-ţi 
destăinuiesc toate acestea, prea-sfinte, pentru tot ce s- 
o întâmpla de aci înainte. Poate că voi cădea înainte de 
a fi putut plăti romanilor pentru umilirea pe care am 
îndurat-o din partea lor. Vei veni pe tron în locul meu. 
Vei face atunci cum vei socoti mai bine, pentru ţara şi 
neamul dacilor. Dar să nu uiţi destăinuirea mea de 
acum: mai bine moarte decât robie! 

Marele preot căută să-l mângâie prin cuvinte blajine 


şi-i cântă cu alăuta, întovărăşindu-şi din glas, cântarea 
străveche a întăririi inimilor întru Zamolxis. 

Apoi Decebal se puse în fruntea pâlcurilor de 
călăreţi şi unelti cu triburile vecine împotriva marelui 
cotropitor de la Roma. 

Toate aceste uneltiri ale regelui dac ajunseră la 
auzul lui Traian. Pregătirile de luptă ale împăratului 
roman aveau acum înfăţişarea unei fapte temeinice: 
purcedea la lărgirea imperiului, o dată pentru 
totdeauna.  Înmulţi de-a lungul Dunării numărul 
taberelor, castrelor romane - din care s-a mai păstrat 
una până în zilele noastre, la Bărboşi. 

Trimise trupe în ţinutul de azi al Olteniei şi astfel, 
stăpân pe amândouă malurile Dunării, Traian chemă 
din Damasc pe arhitectul Apollodor, vestit pentru 
priceperea lui, şi îl puse să dureze un pod puternic, ca 
legiunile şi funcţionarii romani să poată trece cu 
uşurinţă în tot timpul, de pe un mal pe celălalt al 
fluviului Istm (Dunărea). 

Apollodor alese locul cel mai strâmt, în dreptul 
cetăţii Drobeta (Turnu Severin), unde lăţimea apei nu 
trece cu mult peste o mie de metri, iar adâncimea la 
mijloc abia atinge vreo treizeci de metri. 

Cu ajutorul legiunilor, care pregătiră cărămida şi 
cimentul, arhitectul ridică în doi ani podul pe douăzeci 
de picioare, bine înfipte în râu. (Când Dunărea scade, 
se văd şi azi urmele acelui pod de care se leagă 
începuturile neamului românesc.) 

Graba lui Traian de a cuceri Dacia o dată pentru 
totdeauna era atât de mare, că porni din Roma pe 
timpul iernii, când podul de la Drobeta încă se lucra. 
Dar în primăvara anului 105, podul fiind gata, se făcură 
jertfele obişnuite - şi legionarii romani, cu flamurile şi 
uneltele de luptă, trecură peste măreţul pod. În fruntea 


lor, călare, se afla Traian. 

Pentru orice împrejurare neprielnică - deoarece 
împăratul cunoştea isteţimea vrăjmaşului său - alte 
legiuni intrară în Dacia, trecând Dunărea mai la vale, la 
vărsarea Oltului, unde se afla atunci castrul roman 
Oescus. Ele urcară de-a lungul râului şi trecură munţii 
Carpaţi pe la Castra Traiani (Turnul Roşu din zilele 
noastre). 

Pe unde se iveau legiunile romane, unele triburi 
dace nu mai ascultară de porunca lui Decebal şi se 
supuseră. 

Dar cele mai multe, îndeosebi cele de peste munţi, 
până-n fruntariile marilor râuri Tisa şi Nistru, urmară pe 
regele lor, încredințate şi ele că moartea e mai bună 
decât robia. 

De cum trecură munţii şi se uniră, legiunile romane 
avură de înfruntat oştirea dârză a dacilor, care, atunci 
când nu izbuteau să-şi răzbească duşmanii cu săgețile 
sau bolovanii, se repezeau cu ascuţişul coaselor şi 
topoarelor. 

„Adânci erau rănile pricinuite de coasele dacilor” - 
povesteşte un scriitor din acea vreme. 

Ca şi în lupta dintâi împotriva împăratului roman, 
Decebal văzu că numai cu puterea nu va înlătura 
primejdia. În nopţile de îngrijorare, în văgăunile 
munţilor unde ierna cu oştile istovite, regele dac 
născocea fel şi chip de uneltiri. 

Pe acel drum ce duce la Sarmizegetusa, în cortul lui 
împărătesc, Traian păşi pe lespedea de marmură, 
dictând scribului grec poruncile sale ce trebuiau 
trimise senatului roman. Căci din mijlocul bătăliei, el 
nu încetă de a dirigui treburile Imperiului. Un stegar îi 
aducea în lanţuri trei dezertori romani, care îşi găsiseră 
mai înainte adăpost la regele dac şi acum se 


apropiaseră de tabăra cea mare romană. 

— De ce aţi fugit de la mine? întrebă Traian. 

— Raţia de grâu ne-a fost micşorată, răspunse unul 
din cei prinşi. 

— De ce-aţi venit înapoi? 

— Ca să luptăm împotriva regelui dac! spuse alt 
prins. 

Împăratul îi puse la cazne - bănuind că acei ticăloşi 
îi ascundeau ceva. Ei mărturisiră îndată că veniseră 
anume ca să omoare pe împărat, trimişi de regele dac, 
care le dăruia câte o traistă cu aur, după ispravă 
urmând a le mai dărui câte două de fiecare cap. 

Dezertorii fură aruncaţi în lanţuri, urmând ca la 
sfârşitul războiului, după marşul de triumf în Roma, să 
li se taie capul. 

Întâia viclenie a lui Decebal, scornită în nopţile lui 
fără somn, nu izbândise. 

— Care va fi a doua? se întrebă Traian. 

Şi îndată se dete pe faţă şi a doua: Longinus, unul 
din căpitanii romani şi legat prin veche prietenie de 
Traian, fu reţinut în tabăra regelui dac şi pus la cazne. 

— Scrie împăratului tău, îi porunci regele dac, cu 
sabia în mână, aceste cuvinte: Sunt prinsul lui Decebal 
şi acesta te va prinde în curând şi pe tine. Zamolxis i-a 
trimis gânduri de luptă mai tari ca toate legiunile 
romane. Eu, Longinus, prietenul tău, te sfătuiesc să dai 
ascultare lui Decebal, care nu vrea nimic altceva decât 
să te întorci cu legiunile peste Dunăre înapoi şi să 
dărâmi podul de la Drobeta. După aceea va fi pace de- 
a pururi între romani şi daci. 

În aceeaşi zi un călăreț dac duse în tabăra romană 
scrisoarea lui Longinus. Solul nu se mai întoarse - şi 
Decebal, întunecat, mânios, intră în cortul unde era 
păzit Longinus. Îl găsi întins pe spate, pe frunze uscate, 


mort, cu chipul dezgolit, senin, de parcă dormea. 

— A murit ca un dac! îşi zise Decebal, fierbând de 
mânie. 

Şi porunci ca trupul lui Longinus să fie dus la 
Sarmizegetusa. 

Citind scrisoarea generalului său, Traian fu cuprins 
de asemenea durere, că dete poruncă ca legiunile să 
înainteze numaidecât. 

Romanii, înfruntând nămeţii de zăpadă, atacară 
taberele dace. Rând pe rând ele fură cucerite şi astfel 
încă o dată Traian ajunse în faţa Sarmizegetusei. 

— Acum ce sfat îmi dai, prea-sfinte? întrebă Decebal 
pe marele preot, care, cu alăuta sub braţ, fu adus în 
palatul regelui. 

— Acum, Stăpâne, nu mai am niciun sfat. Zamolxis 
nu s-a îndurat să-mi scurteze zilele ca să nu mai văd 
această pieire! 

Lupta în jurul zidurilor cetăţii fu amarnică şi lungă. 
Femeile şi copiii aduceau luptătorilor daci de pe ziduri 
bolovanii adunaţi din vreme, pentru apărarea 
Sarmizegetusei. Bolovanii rostogoliţi de pe înălțimile 
meterezelor erau acum atât de mari, că zdrobeau şi 
scuturile şi pe cei de sub ele. 

— Nu ne rămâne nimic altceva de făcut, zise 
împăratul către conducătorii legiunilor, decât să 
înfometăm cetatea prin împresurare. 

— Dacii au şi săpături sub pământ, zise un general. 
Se vor trage afară din cetate, pe dedesubt - şi o să ne 
pomenim cu ei în spate. 

Atunci împăratul porunci să se taie pădurea din 
muntele apropiat şi să se ridice o cetate în faţa 
Sarmizegetusei, la adăpostul căreia să lovească 
zidurile cu berbecii. Când zidul cetăţii se sparse şi cei 
dintâi legionari năvăliră în Sarmizegetusa cu făciliile 


aprinse să-i dea foc, cetatea din trei părţi ardea de 
mult. 

Inecaţi în fum soldaţii romani abia zăreau pe unde 
calcă, loviți din spate de sulițe neaşteptate, rostogoliţi 
în praful drumului de bolovani sau opăriţi de apă fiartă, 
care le cădea de sus, din locuinţele aprinse. 

In cămările lor aurite, căpeteniile dace, pe scaune 
mari, băură otravă, ca să nu cadă în mâinile romanilor. 
Ei erau încredinţaţi că dincolo de această viaţă, 
Zamolxis îi aşteaptă cu braţele deschise, el care poate 
îmbrăţişa întreaga lume. 

Şi adormirea cu băutura cea dulce era mai blajină 
decât sabia călăului în pivnițele romane, după ce ei, 
boierii daci, ar fi fost târâţi în lanţuri pe ulițele Romei 
triumfale, în urma carelor de victorie ale lui Traian, în 
râsetele şi batjocura plebei zgomotoase. 

Şi astfel căzură căpeteniile dace în mijlocul marii 
odăi de sfat, unde legionarii romani îi găsiră morţi, cu 
surâsul pe buze. 

Numai Decebal, el singur nu se otrăvi. În inima lui 
îndârjită şi mândră, mai rămăsese o scânteie de 
nădejde. 

Cu un pâlc de luptători credincioşi se strecură din 
cetatea aprinsă şi căută adăpost în munţii de la răsărit. 
Credea că legiunile romane, după cucerirea cetăţii nu-l 
vor mai urmări, iar împăratul, stăpân pe ţară, nu-şi va 
mai pierde vremea căutând pe fugar. 

Şi în câţiva ani, cu aurul ascuns din vremuri bune, 
cu dacii de dincolo de munţi peste cele două ape, până 
la malul Nistrului, să se ridice iar, el, regele Decebal, să 
alunge pe duşmanii din Sarmizegetusa şi să strice 
podul de la Drobeta. 

După aceea nu va mai cuteza niciun împărat roman 
să treacă Dunărea în împărăţia învingătorului rege 


dac!... 

Nădejdea inimii lui Decebal nu se împlini. Mândria 
lui, până la urmă, fu înfrântă, căci duşmanul era 
împăratul Traian, care vedea tot atât de departe şi era 
tot atât de neînduplecat. 

În munţii din răsărit, pâlcul de daci fu repede risipit 
de romanii care se puseră pe urmele lor. Câteva 
căpetenii, care mai crezură în steaua regelui lor, îşi 
lăsară leşurile în corturi, în vârful înzăpezit al munţilor. 

Într-o vizuină din peretele unei prăpăstii, unde 
regele Decebal se ascunsese cu desagii plini de aur, 
pentru întemeierea oştirii celei noi, îl ajunse vestea că 
rămăsese singur. 

Se putea otrăvi cu băutura pe care o avea din mâna 
marelui preot - otravă care adormea pe nesimţite şi 
din care nu se mai trezea nimeni - se putea arunca în 
prăpastie, unde n-ar fi scoborât nimeni până la stârvul 
lui. 

Dar Decebal nu era mulţumit cu asemenea moarte. 
Îşi aminti de regele dac de la malul Mării, care se 
înjunghiase, înainte de a cădea în mâinile romanilor. 
Tot aşa făcu şi el. Smulse jungherul de la coapsă şi-l 
înfipse în inimă. Apoi se prăbuşi în peşteră în sângele 
lui cald. 

A fost sortit ca prin moartea celui din urmă rege 
dac, stăpânirea Romei să se întindă până la Marea cea 
mare, iar o bună parte dintre romani să vie în ţara cea 
mănoasă şi plină de aur, să se aşeze aci, ca să trăiască 
apoi laolaltă învingători cu învinşi, luând obiceiurile 
romane şi vorbind limba lor, limba latinească. 

Din mândrul Decebal şi din „divinul Traian” s-a 
zămislit o seminţie la fel de mândră, la fel de isteaţă şi 
de vitează, pe care nimeni n-a putut-o urni din locurile 
ei de baştină. 


Au venit călări, din răsărit, hoarde peste hoarde de 
migratori. Ele poposeau o vreme pe aceste meleaguri, 
dar plecau precum veniseră, ca valul apei - de-au 
rămas pe întinsul ţării, tot ei, locuitorii de temei, 
urmaşii luptătorilor lui Decebal şi ai legiunilor lui 
Traian, cu portul dac şi graiul roman. 


ÎMPĂRATUL TRAIAN 


I 


CĂCIULARUL CU DESAGA PLINĂ DE AUR 


Senatorii intrară în atrium unul câte unul, încet, cu 
paşi de vată, ca şi când s-ar fi temut să nu tulbure din 
somnul veşniciei pe împăratul Nerva, bunul Cezar şi 
Părinte, cum i se spunea. 

In palat nu se auzea niciun zgomot. Liniştea care 
înconjura pe acel moşneag era acum şi mai împietrită. 

Un prieten al noului Cezar, doftorul grec Criton, ieşi 
în întâmpinarea trimişilor Senatului. 

— Nu-l tulburaţi pe bunul nostru stăpân, le zise, 
punând un deget la gură. Ştiţi cât de mult iubea Traian 
pe Nerva, tatăl său adoptiv. N-a trecut încă nicio 
noapte peste durerea lui. Abia s-a adunat în urnă 
cenuşa lui Nerva, pe care Traian o ţine la pieptul său şi 
ochii de pe urnă nu şi-i poate ridica... 

Senatorii, care veniseră în grabă mare să se închine 
noului Cezar, se priviră cam încurcaţi. Ştiau că Traian 
avea o fire mai călită decât a bătrânului Nerva şi că de- 
acum înainte multe se vor schimba în treburile 
imperiului, începând cu alcătuirea Senatului. Ar fi vrut 
să câştige bunăvoința Cezarului, dovedindu-i cei dintâi 
prietenie şi supunere, măcar că - după lege - Cezarul 
era supus hotărârilor Senatului. 

— De şi-ar iubi toţi copiii pe părinţii lor de sânge, 
cum a iubit Traian pe bătrânul Nerva, de care-l lega 
numai recunoştinţa, altele ar fi moravurile Romei - zise 


cu hotărâre Longinus, comandant de legiune, pe care 
noul Cezar îl adusese cu sine din Spania, unde-şi 
făcuseră amândoi serviciul militar. 

— Asta aşa e, încuviinţară ceilalţi senatori, spre a nu 
se arăta mai mici admiratori ai Cezarului. 

Două sclave etiopiene, cu trupurile înnegrite de 
bătaia soarelui, trecură spre încăperea cea mare, 
purtând un pat simplu, în vreme ce o sclavă din Egipt, 
greacă, înveşmântată în peplum alb, ducea un vas cu 
miresme. 

— De trei nopţi Cezarul nostru n-a închis ochii, 
veghind pe Nerva, al cărui duh se află acum printre zei, 
şopti medicul Criton. După ce se va îmbăia şi-l vor 
unge sclavele cu miresmele în care am turnat câteva 
picături din băutura mea adormitoare, cred că stăpânul 
nostru va fi cuprins de un somn binefăcător. Aşadar, 
veniţi mâine, tot la ora asta, şi până atunci n-ar fi rău 
ca Senatul să facă elogiul lui Nerva. 

Şi adăugă repede, cu un gest prietenesc: 

— Voi şopti stăpânului la ureche, amicii mei, că aţi 
fost aci printre cei dintâi, să-i mărturisiţi supunerea 
voastră. Nicio grijă dinspre partea asta. 

Trei zile după această întâmplare, Traian ţinu, în 
picioare, în sala Senatului, elogiul defunctului împărat. 
Trupul lui era încordat de emoție şi părea mai nalt ca 
toţi ceilalți senatori romani, care ascultau, de 
asemenea, în picioare. Cuvântările de acest fel nu erau 
decât o înşiruire de cuvinte măgulitoare pentru 
răposat, după vechea zicală latinească „Despre morți 
să spui numai de bine, sau să taci” (De mortuis nil, nisi 
bene). 

Noul Cezar, cu glas tremurător, dar puternic, rupse 
plicticosul elogiu funebru, grăind fără sfială: 

— Părinţi ai patriei! Cu inima sfâşiată de durere a 


trebuit, după hotărârea zeilor, de la care ne vine şi 
binele şi răul, să mă despart de bunul meu părinte 
Nerva. Când m-a luat, pentru singurătatea lui, 
socoteam că-i voi fi recunoscător numai. Dar marea lui 
iubire m-a preschimbat în asemenea fel, că acum, 
când sunt la rândul meu singur, nu ştiu cum voi mai 
umple vreodată acest gol. Un singur gând îmi face 
viaţa vrednică de a fi trăită: mărirea patriei, ocrotirea 
ei de duşmanii fără milă, care o înconjoară de 
pretutindeni. Din nefericire n-am putut vorbi niciodată 
părintelui meu adoptiv despre această îndatorire, deşi 
m-a văzut mereu în mijlocul ostaşilor. Nu, cezarul 
Nerva n-a fost un oştean şi dacă ar mai fi domnit mult, 
sunt încredinţat, părinţi ai patriei, că în loc de a lovi pe 
duşmani în ţinuturile lor, ar fi năvălit ei peste noi... 

Senatorii care ascultau cu smerenie, cu capul 
plecat, se întoarseră pe nesimţite spre vorbitor, cu 
ochii mari, deschişi, cu răsuflarea aproape tăiată - căci 
nu se aşteptau ca în panegiricul pentru Nerva, 
urmaşul, Cezarul Traian, să vestească începerea unui 
nou război. 

— Mult aş fi dorit să trec din Spania în Africa, unde 
seminţiile din acele părţi n-au văzut de mult un marş al 
cohortelor noastre şi nu se mai socot îndatorate faţă 
de Roma. Dar nu de-acolo ne ameninţă primejdia. 

— Primejdia e la Dunăre, strigă deodată, ca împins 
de o putere mai mare decât voinţa lui, generalul 
Longinus, care numai pentru această şedinţă 
sărbătorească avusese îngăduirea de a pune piciorul în 
Senat. 

— La Dunăre, într-adevăr! întări Traian cuvântul 
comandantului de cohorte. Prietenul meu, Longinus, 
ştie de mult, şi n-aveţi de ce să vă îndoiţi de cuvântul 
lui. Vă mai amintiţi oare, părinţi ai patriei, de acel rege 


dac din Sarmizegetusa, care poartă pe cap căciulă de 
oaie şi pe umăr o desagă plină de aurul Munţilor săi 
Apuseni? Vă amintiţi de bună seamă, deşi nu v-aţi mai 
gândit la el. Căci luându-vă după litera legii aţi văzut 
că el s-a închinat Romei şi l-aţi socotit de atunci 
prietenul nostru, apărătorul fruntariei noastre de la 
Dunăre împotriva celorlalţi barbari, a călăreţilor sciți şi 
sarmaţi... Dar lucrurile s-au petrecut cu totul altfel, 
după cum a aflat însuşi părintele meu, Nerva, care, din 
pricina firii lui prea blajine şi a vârstei, nu cuteză să 
spele ruşinea Romei! 

Strigăte de uimire şi murmure nelămurite umplură 
deodată încăperea Senatului. 

Şi într-o tăcere ca de mormânt, Traian istorisi cum 
se petrecuseră lucrurile. 

„„„Pe când Domițian petrecea în Moesia de Jos, în 
sudul Dunării, cu generalii care comandau cohortele 
pornite din Italia să sfărâme împotrivirea marcomanilor 
şi să supuie pe daci, Tettius lulianus bătu într-adevăr la 
Tapae oastea lui Decebal, iar Vezina, comandantul 
oastei, abia scăpă cu viaţă, prefăcându-se mort pe 
câmpul de luptă şi fugind după căderea serii. Şi 
deodată generalul lulianus dete înapoi. Din care 
pricină? 

S-a spus că Decebal adunase în munţii din faţa 
Sarmizegetusei o oaste nouă atât de numeroasă, încât 
generalul roman se văzu silit a se retrage, ca să nu fie 
nimicit cu totul, precum păţise mai înainte Cornelius 
Fuscus, care fusese prea cutezător. 

Dar s-a aflat mai în urmă, din mărturisirile unor daci 
fugiţi din ţara lor, că Decebal nu încropise după 
înfrângerea de la Tapae niciun fel de oaste, ci văzându- 
se primejduit de înaintarea lui Tettius lulianus, tăiase 
copacii unei păduri pe măsura unui stat de om, îi 


îmbrăcase în veşminte ostăşeşti, îi pusese în rânduri 
de bătaie, pe crestele şi în văile Daciei de se 
spăimântă şi acel viteaz general. 

Nimeni nu înţelese de ce totuşi regele Daciei trimise 
soli în Moesia, la tabăra Cezarului, pentru a cere pace. 
Fiind la petrecere, Domițian şi sfetnicii lui crezură că 
pricina trebuia să fie teama dacului de puterea fără 
margini a Imperiului roman. Şi nu primi pe soli. 

Dar veni vestea că marcomanii bătură şi ei trei 
legiuni romane. 

Atunci Domițian - precum se ştie - trecu Dunărea, 
intră în Câmpia Panoniei şi lăsă pe daci să înţeleagă de 
data aceasta, că supunerea lor ar fi primită. 

Decebal trimise câteva căpetenii dace, în fruntea 
cărora se afla însuşi fratele regelui dac, anume Diegis, 
şi care aduseră Cezarului o parte din prizonierii romani. 

Domițian după o nouă petrecere cu vinuri multe şi 
alese, la care luară parte şi vrăjmaşii Romei, încorona 
pe Diegis, care înfăţişa pe Decebal şi se scrise tratatul 
de supunere pe o piele de berbec, după obiceiul 
locului. 

Dar aceasta era cu adevărat supunere?... 

Dimpotrivă, a fost o nouă viclenie din partea regelui 
dac, - urmă Traian cu glas cutremurător de mânie. O 
viclenie mai mare ca oştirea lui din butuci de lemn, 
care înşelase pe Tettius lulianus! Căci ce primea, 
părinţi ai patriei, poporul roman din partea dacilor? O 
piele de berbec! lar poporul roman ce dăruia dacilor în 
schimb? În fiece an douăsprezece pungi de bani, ajutor 
- chipurile - pentru apărarea fruntariilor, dar de fapt un 
bir. Osebit de asta le mai trimiteam dacilor arme, 
maşini de război, care oricând puteau fi întoarse 
împotriva noastră, apoi meşteri de cetăţi, ziditori de 
întăriri în munţi şi altele pe care va trebui să le 


înfruntăm tot noi, cu trupurile noastre. 

Senatorii care încuviinţaseră la acea vreme pacea 
lui Domițian cu dacii, ba îi votaseră şi un triumf cu 
mare alai în Roma, lăsară capetele în jos. 

— E adevărat, părinţi ai patriei, urmă Traian cu 
zâmbet batjocoritor, că pe Domițian nu l-aţi numit 
Dacicus, după obiceiul nostru, dar nici el n-avu obraz 
să vă ceară acest titlu nemeritat. Şi aflaţi acum că 
trofeele, pe care alaiul le-a purtat pe străzile Romei n- 
au fost cucerite de la daci, ci luate din tezaurul 
împărăției, fapt care se dovedea mult mai lesnicios. 

— Asta n-o ştiam! strigă generalul Longinus, şi în 
tăcerea grea a senatului izbucni într-un hohot de râs. 

— Zeii voit-au să urmez bunului meu părinte Nerva, 
cuvântă iar Traian, dar socot de a mea datorie să şterg 
ruşinea trecutului şi în cugetul meu nu voi avea linişte 
până nu voi preface Dacia în provincie romană. 

Cel mai bătrin dintre senatori răspunse smerit lui 
Traian, dar cu o dârzenie în glas care amintea puterea 
fără margini de odinioară a Senatului. li făgădui tot 
ajutorul patriei şi îi ură - ceea ce sună a batjocură bine 
învăluită - să împlinească el ceea ce nu izbutise nici 
Cornelius Fuscus, nici Tettius lulianus, nici Domițian şi 
nici Nerva. 

Senatul votă pe loc strângerea şi echiparea unei 
oştiri îndestulătoare pentru a înfrânge pe Decebal şi a-i 
dărâma cetăţile de la Dunăre şi din munţi. 

Traian trimise pe generalul Longinus în Spania, apoi 
în Galia, unde se aflau - după ştirea sa - cohortele cele 
mai oţelite, iar el însuşi, la Roma şi în Italia, porni cu 
răbdare şi sârguinţă pregătirile pentru greul război 
care sta să înceapă. 


II 


TRAIAN ÎNTÂIA OARĂ ÎN DACIA 


Trei ani încheiaţi ţinură pregătirile împotriva regelui 
dac, după care Traian se puse în fruntea legiunilor pe 
care le cunoştea bine, căci trăise în mijlocul lor - 
lăsând mai departe pe generalul Longinus să adune 
alte oşti, căci cine putea cunoaşte mai dinainte 
adevărata putere a dacilor? 

Traian purcese către miază-noapte în primele zile 
ale primăverii anului 101 al erei noastre. Trecu în 
Banatul de azi fără multă greutate şi cuceri pe rând 
cetăţile de margine ale Daciei şi anume: Arcidava, 
Centum, Berzobis şi Aixis. 

Oastea lui Decebal adăsta, bine rânduită, la Tapae 
unde cu cincisprezece ani mai înainte, Tettius lulianus 
cunoscuse tăria duşmanilor săi. 

Tapae se află nu departe de strâmtoarea numită azi 
Porţile de Fier, pe unde Dunărea îşi taie sugrumată 
drum între munţi. Locul era bine ales, căci dacă 
Decebal bătea oastea lui Traian, rămăşiţele puteau fi 
urmărite prin văile Dunării şi prin munţii tot mai 
mărunți ai Banatului. lar dacă era înfrânt Decebal, 
oastea lui se putea retrage fie sus, către 
Sarmizegetusa, unde era cetatea regelui dac, fie în 
Oltenia, având în faţă un nou răgaz, Porţile de Fier, 
împotriva năvălitorilor. 

Lovirea dintre cele două oştiri fu crâncenă. Nici 
Traian, nici Decebal, amândoi pricepuţi în meşteşugul 
armelor, nu izbutiră să dobândească o biruinţă de 
vicleşug sau de forţă. Legiunile intrară în luptă pe rând 
împotriva valurilor dace, care şi ele înaintau în strânsă 


rânduială. 

Cinci zile se măcinară, una pe alta, cele două oşti, 
până când Decebal, spre a-şi cruța luptătorii, de care 
avea nevoie în lupta cealaltă, hotărâtoare, părăsi locul 
şi se trase către miază-noapte. 

Traian înţelese că nu bătuse pe daci, retragerea lui 
Decebal nu însemna decât un început de biruinţă - iar 
numărul morţilor şi răniților romani era atât de ridicat, 
că el însuşi, Traian, ar fi dat înapoi, dacă această 
retragere i-ar fi fost - asemeni lui Decebal - de vreun 
folos. 

În ziua a cincea Traian putea fi văzut în mijlocul 
oştenilor căzuţi, încercând a-i ridica şi a-i duce la 
adăpost, legându-le rănile, ba sfâşiindu-şi veşmântul, 
când nu mai avu cu ce-i înfăşa. 

Bătălia de la Tapae se dăduse pe la începutul lui 
septembrie. 

Oastea romană, stoarsă de vlagă cum era, nu putea 
merge mai departe în urmărirea dacilor. Căci ar fi fost 
nimicită fără milă dacă Decebal ar fi scos înainte niscai 
trupe proaspete. Crestele munţilor se acoperiseră de 
nea. Venea iarna. Şi în acest anotimp cohortele 
obişnuiau să-şi lecuiască rănile şi să-şi umple golurile. 
Numai de nu i-ar da în gând lui Decebal să facă elo 
campanie de iarnă. 

Traian ştia că soarta oştirii romane, şi deci însăşi 
soarta lui, ţinea de această hotărâre a regelui dac. 

De aceea trimise trei scrisori una după alta 
generalului Longinus, să nu întârzie cu trimiterea 
cohortelor celor noi şi a meşterilor constructori de 
cetăţi, căci războiul se arăta greu şi periculos. 

lar în zilele şi nopţile lungi de aşteptare, împăratul 
roman începu a scrie pe tablete de ceară, cu un condei 
de oţel, întâmplările acestui crâncen război, De bello 


dacico, precum întâiul Cezar scrisese în De bello galico 
faptele de arme când cucerise ţara Galilor. 

Scrierea lui Cezar s-a păstrat în mănăstirile din 
Franţa, dar scrierea lui Traian s-a pierdut, cu toate că 
fu citită în şcolile din Roma multă vreme. 

Iscoadele trimise în munţii de apus şi miază-noapte 
aduceau împăratului veşti liniştitoare; nicăieri nu se 
vedeau semnele vreunui atac al dacilor împotriva 
romanilor istoviţi, care lucrau de zor la întăriri în jurul 
taberelor, spre a nu fi loviți pe neaşteptate din margini 
sau din spate. 

Pe la mijlocul iernii însă, când ajunseră nămeţii cât 
un stat de călăreț pe cal, veniră în cortul Cezarului soli 
ai generalului roman din sudul Dobrogei, cu o veste 
neaşteptată. 

In vreme ce Traian adăsta ivirea primăverii şi 
sosirea noilor cohorte ca să pornească din nou 
împotriva dacilor, regele lor se afla cu mai toţi călăreţii 
săi în Dobrogea, de unde împreună cu sarmaţii - 
înveşmântaţi în zale de fier din creştetul capului până 
la picioarele cailor - lovise cohortele romane din acel 
ţinut. 

Impăratul îşi dădu numaidecât seama de primejdie 
şi adulmeca gândul iscusit al dacului: dacă acesta 
izbutea să înfrângă oştile romane de acolo, ar fi ajuns, 
urmând cursul Dunării în sus, tocmai în spatele taberei 
lui Traian, care putea fi izbită din două părţi. 

Dar avea Decebal o oaste atât de numeroasă, cu 
ajutorul căreia să-şi ducă la îndeplinire cutezătoarea 
plănuire? Sau luptele călăreţilor lui înzăuaţi pe acele 
depărtate locuri erau numai o viclenie? Voia oare 
Decebal să silească pe Traian, care se afla pe drumul 
ce ducea spre Sarmizegetusa, să-şi tragă oştile înapoi 
şi să le trimită spre răsărit, unde se arăta noua 


primejdie? 

O zi şi o noapte întârziară solii, fără a primi răspuns. 

Traian chibzuia, chibzuia îndelung - având alături un 
singur sfetnic, şi acela nepriceput - pe medicul grec 
Criton. 

Cuprins de grijă, cercetă lucrările de apărare ale 
taberei şi se arătă mulţumit. Işi dădu seama că 
Decebal nu avea de gând deocamdată să-l atace în 
Banat - şi cobori el însuşi pe Dunăre, cu o cohortă 
întreagă, până la locul Silistrei de azi, unde sili pe 
călăreţii geţi, daci şi sarmaţi să treacă de cealaltă 
parte a fluviului. 

Dar drumul spre Sarmizegetusa nu-l părăsi. 

În primăvară, Traian se întoarse în tabără, unde găsi 
şi pe Longinus cu cinci legiuni proaspete, aduse din 
Spania şi Italia. 

— Şi noi trebuie să credem în nemurirea sufletului, 
Longinus! Cu aceste cuvinte primi Traian pe generalul 
Longinus, îmbrăţişându-l pe câmpul care începuse a 
înverzi. 

—  Oştenii regelui dac, urmă împăratul, sunt 
încredinţaţi că acei care luptă până la cea din urmă 
suflare şi cad pe câmpul de bătaie sunt primiţi în 
lumea zeului lor, Zamolxis, care le dă viaţă veşnică. 

Generalul rămase o clipă pe gânduri, apoi răspunse 
ostăşeşte: 

— Atunci, Cezar, le vom da tuturor vrăjmaşilor noştri 
fericirea de a dobândi viaţa cea veşnică. 

Şi oştile porniră înainte, spre miază-noapte, către 
cetatea Sarmizegetusei. 

În trei locuri, cu trei pâlcuri de oaste aţinu Decebal 
calea năvălitorilor. De trei ori legiunile romane care 
înaintau încet dar neînduplecat, asemenea unor 
bolovani uriaşi, făcură pulbere pe luptătorii daci. Dar 


nu-i putură prinde, nici măcar pe răniţi. Găseau în 
schimb numai stârvuri. 

A patra bătălie fu cea mai grea, căci Decebal aruncă 
asupra romanilor tot grosul oştirii, călăreţii pe margini, 
pedestrimea în mijloc - dar şi acum legiunile romane 
rămaseră neclintite. 

În rândurile dacilor luptară şi femeile - soțiile şi 
mamele căpeteniilor - care nu voiau să fie prinse şi 
vândute în târgul sclavelor. 

Astfel se pomeni Traian cu o femeie despletită ca o 
furie, legată buştean, adusă cu împunsături de sulițe 
până în cortul împăratului. 

Era sora lui Decebal. 

Impăratul se gândi: n-o fi oare o nouă viclenie a 
căpeteniei dacilor? 

Dar sora regelui, fără a cădea în genunchi, fără a 
plânge, cu ochii mari, negri, plini de scăpărările urii şi 
ale spaimei, cu spumă însângerată la gură, gemea 
cerând prin semne, să-i vâre un oştean sulița în inimă. 

Când femeia se mai potoli, printr-un tălmaci, spuse 
Cezarului că oştenii lui Decebal şi supuşii lui niciodată 
nu se vor închina Romei şi dacă cohortele vor pătrunde 
în cetatea Sarmizegetusei vor găsi numai leşuri între 
ziduri arse. E un război zadarnic. Împăratul Romei va 
cuceri o ţară pustie. 

— Să ne-ntoarcem? făcu Traian către Longinus. 

— Păcat că asemenea luptători nu vor să ne fie 
aliaţi - răspunse generalul. 

Traian crezu numai pe jumătate cuvintele sorii 
regelui dac. 

Totuşi, a doua zi, când oastea porni iar, împăratul fu 
vestit că femeia izbutise să-şi străpungă inima cu sulița 
căzută a unui legionar. 

Nu trecu mult şi iacă, sosiră solii daci care cereau 


pace. Erau câteva din căpeteniile de seamă care, 
scoţându-şi căciulile albe, de lână miţoasă şi punându- 
le jos, îngenuncheară în faţa Cezarului şi cerură pace 
cu o cântare sfântă, în numele lui Zamolxis. 

Traian ştia că până la cetate, inima de piatră a 
Daciei, nu era nicio piedică mai grea. Nu primi ruga 
solilor daci. Dar o nouă luptă se înteţi pe neaşteptate, 
cu o furie care întrecu toate luptele de până atunci, 
atât de sângeroase. Cohortele din toiul luptei nu se 
mai întoarseră decât fărâmiţate. Dar celelalte cohorte 
risipiră şi această din urmă oaste a lui Decebal. 

Traian tocmai se pregătea să intre în 
Sarmizegetusa, când fu vestit că însuşi regele dac 
venea să i se-nchine şi să se dea pe mâna împăratului, 
fără nicio altă nădejde. 

Traian, în cortul măreț, stând pe jilţul de aur, 
înconjurat de generalii comandanţi de legiuni, fiecare 
cu steagul şi cu pajura lui, primi pe Decebal, 
dimpreună cu toţi însoțitorii, cu capetele plecate. 

Un gest ar fi fost deajuns ca acele capete plecate să 
fie pe loc retezate, dar împăratul roman nu-şi mânji 
sabia, dând morţii pe acei robi - căci robi erau. El cătă 
lung la capul cu plete lungi al lui Decebal, care-şi 
pusese căciula albă de oaie, alături, pe pământ - şi la 
gândul că duşmanul care înfruntase trei generali 
romani şi doi Cezari se afla acum la picioarele sale, îl 
umplu de o fierbinte mândrie. Şi cu glas puternic rosti 
cuvintele care-i arătau porunca. 

Decebal, în genunchi, cu ochii în ochii romanului, le 
auzea şi le înţelegea. Stăpânul, zise rar, puternic: 

— Vei înapoia de îndată toate armele, maşinile şi 
meşterii primiţi de la noi, vei preda pe dezertorii 
cohortelor noastre, vei dărâma cetăţile şi vei trage 
înapoi oştile pe care le-ai lăsat dincolo de ţinuturile pe 


care le stăpâneşti. Romanii care sunt în slujba ta îi vei 
trimite la mine. 

Un tălmaci dac tălmăci cuvintele lui Traian, pe care 
cei îngenuncheaţi le înţeleseră mai dinainte, fiind ei 
căpetenii dace, de multă vreme hârşiţi cu oşteni, cu 
meşteri şi cu neguţători din Roma. 

— Vrem să fim prietenii Romei - gemu Decebal - cu 
grumazul puternic încovoiat ca sub o uriaşă povară. 

— Atunci veţi socoti prieteni pe prietenii noştri, şi 
duşmani pe duşmanii noştri? întrebă Traian. 

— Aşa vom face! 

Şi ridicându-se, Cezarul părăsi cortul în sunet de 
trompete şi ducându-se în mijlocul taberei, vesti oastei 
că războiul se sfârşise, duşmanul închinându-se şi că 
vor rămâne de pază în cetăţile Daciei acei oşteni pe 
care nu-i cheamă în patrie nici dorul de odihnă, nici 
dorul de a plugari pe ogorul pe care îl vor primi drept 
răsplată. 

Când se înapoie la Roma, în fruntea cohortelor pe 
care le preumblă cu sunete de fanfară prin străvechea 
Cetate, Traian văzu cu uimire şi mulţumire că Senatul 
îi ridicase un arc de triumf, sub care trecu surâzând, 
călare, cu capul descoperit, după obiceiul roman. 

— Mă vor numi Dacicus! gândi Traian. 

— Dacicus! Dacicus! auzi Cezarul strigându-se din 
toate părţile, când după câteva zile intră încet în 
Senatul în care se adunaseră cetăţenii de vază ai 
Romei, spre a asculta cuvântarea biruitorului. 


III 


PODUL LUI APOLLODOR 


Numai doi ani trecură de la înapoierea lui Traian la 
Roma, când, în a treia primăvară, Longinus, care 
rămăsese tot timpul cu două legiuni dincolo de Porţile 
de Fier, trimise următoarea scrisoare: 

„Salve, Cezar! Regele dac de doi ani primeşte pe 
dezertorii romani şi-i pune să instruiască trupele de 
tineri din munţii Daciei; a tocmit meşteri romani, pe 
care-i plăteşte cu aur mult, spre a ridica cetăţi în 
munţi. Două iscoade mi-au adus vestea că regele dac 
trimite mereu desagi plini cu aur seminţiilor de sarmaţi 
şi geţi din răsărit, spre a le îndemna să se ridice 
împotriva cohortelor noastre. Ba a luat pământul 
acelor seminţii care au mărturisit credinţa lor faţă de 
steagurile noastre...” 

Şi generalul Longinus încheie cerând îngăduire 
Cezarului de a porni cu două legiuni împotriva 
Sarmizegetusei, unde se mai afla o mică tabără 
romană, spre a prinde viu sau mort pe Decebal, 
nesupusul şi făţarnicul. 

În Roma începu a se cleveti că nici biruinţa lui 
Traian împotriva dacilor nu părea mai temeinică decât 
a lui Domițian şi că în zadar primise cinstea numelui de 
Dacicus, precum şi laudele Senatului. 

Auzind acestea Traian se încruntă - apoi îngălbeni. 

La întâia adunare, Cezarul, înaintea oricărei alte 
dezbateri, se ridică şi grăi cu glas tunător: 

— Părinţi ai patriei! Nu mi-e ruşine de victoria pe 
care am dobândit-o asupra dacilor şi care n-a fost 
deloc uşoară. Dar trebuie să mărturisesc că bunătatea 
mea a fost o greşeală. Ea m-a împiedicat să văd că un 


dac, a cărui vitejie, iscusinţă şi îndârjire a înfruntat pe 
toţi generalii noştri de până acum, nu se va supune 
decât spre a începe lupta din nou. Am aflat de toate 
pregătirile pe care regele dac le face, spre a strica 
legământul de prietenie cu noi. Îngăduiţi-mi să 
desăvârşesc biruinţa începută. Voi dobori 
Sarmizegetusa făcând-o una cu pământul, iar deasupra 
ei voi pune să treacă plugurile. 

Şi în tăcerea deplină a celorlalţi, Cezarul se aşeză pe 
jilţul lui. A doua zi, în vila cea mică de pe Tibru, Traian 
primi pe un vestit arhitect. 

— Longinus, în avântul inimii lui, se arătă prea 
uşuratic, îi spuse Traian constructorului Apollodor din 
Damasc, care-i adusese planurile pentru ridicarea unui 
pod cu douăzeci de picioare, la Drobeta (Turnu- 
Severinul de azi) peste Dunăre. Cu o legiune-două nu 
va fi înfrânt Decebal, al cărui grumaz l-am văzut. Şi 
dacă Longinus nu va asculta de cuvântul meu, va fi 
pierdut! Dacă-l vezi în timpul lucrului, spune-i 
acestea!... Şi mai am nevoie, bunule Apollodor, de 
toate cetăţile din stânga Istrului (Dunării), ca puncte de 
sprijin, pe care le vei întări cât de grabnic, după 
aceleaşi planuri pe care mi le-ai arătat pentru Carsium. 
Bani îndestui n-avem acum. Nici nu mă gândesc să cer 
Senatului, care ar fi în stare să voteze o sumă de zece 
ori mai mare decât poate strânge Roma într-un an. Dar 
să fii fără teamă. Vom găsi la Sarmizegetusa gropniţe 
vechi, pline până sus cu aur şi argint. 

Apollodor îşi strânse desenele în tăcere şi se înclină, 
salutând ca un roman, deşi era de neam elin. 

Încet, dar sigur - în doi ani - Traian, prin întăriturile 
de piatră de-a lungul Dunării, îşi construi o linie 
dincoace, de care Decebal, dezlănţuit, în niciun caz nu 
ar fi putut trece. 


Apoi cu un număr neaşteptat de mare de legiuni şi 
cohorte trecu Dunărea pe podul lui Apollodor, în vreme 
ce Longinus, de-a lungul Oltului, urca spre Turnul Roşu 
cu altă oştire, întemeind în munţi o Tabără a lui Traian 
(Castra Traiani), ca punct de sprijin. 

Cele două oştiri romane se întâlniră lângă Sibiu. 

Aci Traian dictă scribului câteva porunci către daci, 
făgăduindu-le pace şi belşug, dacă vor rămâne 
credincioşi vechiului legământ şi se vor depărta de 
uneltirile lui Decebal. Triburile din valea Dunării se 
închinară - ceea ce nu era de mirare, deoarece şi aşa 
se aflau în puterea oştirii romane. 

Nu primi niciun răspuns de la seminţiile din miază- 
noapte şi răsărit - ele credeau în regele dac şi urau de 
moarte pe romani. 

— Longinus, pe-aici vor umbla în curând şi vor grăi 
numai romani! zise Traian călare, arătând cu mâna, 
într-o mişcare care urma linia orizontului, întreaga 
Dacie. 

A doua zi oştile porniră în marş. La fiecare cohortă 
se făcu jertfa obişnuită şi oştenii în zale de fier se 
ospătară din belşug. 

In cortul lui Traian era sfat mare: conducătorii 
primeau porunci în vederea desfăşurării luptei. Numai 
după miezul nopţii plecară fiecare la locurile lor. 

Cezarul se întinse, ostenit, în patul scund, aşezat pe 
lespedea de marmură. Nu putea adormi. Afară stelele 
sclipeau şi din când în când pe dinaintea cortului 
trecea legionarul care făcea de strajă. 

Deodată se auzi un fâşâit - ca şi cum o armură grea 
se târa pe piatră. Cezarul nu se clinti din loc, ciulind 
urechile ca să audă mai bine. Apoi desluşi în umbră, 
cum se strecura de sub pat o namilă de oştean cu 
pieptar şi pulpane de oţel, care gâfâia sub greutate, 


împiedicat de sulița pe care o ţinea cu o mână şi de 
paloşul din cealaltă. 

Dintr-o săritură Traian fu în partea cealaltă a 
cortului şi, izbind stâlpul, răsturnă pânzele peste 
amândoi. În aceeaşi clipă împăratul se strecură afară, 
în vreme ce matahala încă se zbătea, ca o fiară prinsă 
în cuşcă, şi strigă către strajă: 

— Pune mâna pe tâlhar! Numaidecât, sosi toată 
trupa de gardă. 

Rănit de moarte, oşteanul care pândise sub patul 
Cezarului mărturisi că fusese trimis de regele dac, în 
slujba căruia se afla, să ucidă pe Traian. 

— Dacă regele dac nu socoate că va scăpa de 
răzbunarea mea în alt chip, zise Traian către medicul 
elin care-i lega o rană uşoară la umăr, unde totuşi îl 
ajunsese sulița dezertorului, atunci va fi biruit cu 
siguranţă. 

Şi râse cuprins de o nădejde mare. 

Două încăierări sângeroase avură loc înainte ca 
oştirea romana să se fi depărtat bine de întâia tabără. 
Dacii zăceau pe câmpui de luptă, cu miile. Intre ei, tot 
cu miile, romanii. 

Traian se preumbla încruntat printre stârvuri. 

— Nu! Nu! Regele dac nu poate fi învins atâta timp 
cât este viu - gândi Cezarul. Biruinţa noastră atârnă 
numai de moartea lui. Abia atunci neamul acesta dârz 
va putea fi stârpit. Nu ştiu dacă voi putea aduce la 
Roma un singur rob! Poate doar câteva roabe bătrâne, 
care nu vor mai prididi să se otrăvească... 

De aceea Traian primi cu neîncredere, a doua zi, pe 
solii regelui dac, care spuneau că Decebal voia să lase 
Dacia în stăpânirea romană - el urmând să plece în 
altă parte, la seminţiile înrudite de la capătul de răsărit 
al pământului. Şi să trimită Cezarul un om de 


încredere, care să preia comorile şi semnele domniei, 
steagurile, diademele. 

— Solii să fie legaţi şi păstraţi ca tălmaci. Purcedem 
mai departe! porunci Traian. 

Cohortele se pregătiră de înaintare, când se ivi în 
cortul Cezarului însuşi Longinus, speriat de această 
neînduplecare. Mărturisi Cezarului că lupta era de 
prisos, dacă regele dac dorea să lase ţara şi să plece. 
Aici nu putea fi nicio viclenie. Ce pierdeau romanii 
primind cererea lui Decebal? Un singur oştean, un sol. 

— Du-te de preia tu odoarele dacului! răspunse 
Traian, cu surâsul neîncrederii. Te încumeţi, Longinus? 

Crezând că generalul se va codi - Traian văzu cu 
uimire că Longinus îl salută, înclină capul şi iese din 
cort cu pas hotărât. 

O clipă Traian vru să-l oprească, dar se răzgândi, 
spre a nu-şi călca cuvântul. 

A doua zi împăratul primi această scrisoare din 
partea generalului Longinus: 


„Ave, Cezar! Mă găsesc prizonier în mâinile Dacului. 
M-a recunoscut ca pe unul din prietenii şi generalii tăi, 
silindu-mă să-ți scriu aceste rânduri. Mă amenință cu 
moartea în cele mai cumplite chinuri, dacă nu 
părăseşti îndată ţara lui şi dacă nu dărâmi cetăţile de 
pe malul stâng al Istrului. Nu stă în puterea mea să-ți 
dau alt sfat decât acela de a urma calea pe care ţi-o va 
arăta mintea ta cea luminată”. 


Traian nu ieşi o zi şi o noapte din cort, chibzuind, cu 
inima sfâşiată. Solul dac avea din partea regelui său un 
răgaz de trei zile. 

Traian nu se putea retrage fără a nu pricinui în 
Senatul roman un tumult ruşinos. Dar cum să-şi lase 


pe cel mai bun prieten şi pe generalul cel mai destoinic 
în mâna barbarului? Cuprins de zbucium mare luă o 
hotărâre, pe care după o jumătate de oră o înlocuia cu 
alta, potrivnică. 

— Nici măcar un jungher în inimă sau deschiderea 
venelor de la mâini nu dă acestei viclenii a regelui dac 
o dezlegare, ba dimpotrivă - gândea Traian 
deznădăjduit. 

A doua zi, spre uimirea lui, primi o nouă scrisoare 
din partea generalului Longinus: 

„Ave, Cezar! Ceea ce nu-ţi puteam spune în 
scrisoarea de ieri, scrisă sub ochii Dacului cel Mare, îţi 
scriu acum, şi-ţi trimit răvaşul cu un sol care a primit 
din parte-mi răsplata cuvenită. Când vei ceti aceste 
rânduri, Dacul nu-mi va mai putea face niciun rău, căci 
voi fi mort. Solul mi-a dat pe bani o bună otravă, pe 
care fiecare dac luptător o poartă la sine. Nu mai sta 
pe gânduri, ci înaintează repede, până nu vin din 
răsărit seminţiile chemate şi plătite cu desagi doldora 
de aur de regele dac. lar deasupra acestor plaiuri să nu 
mai vegheze de aci înainte decât pajura romană, 
milenii peste milenii.” 

Cohortele romane porniră într-un avânt vijelios. 

Zeci de cetăţui de piatră fuseseră ridicate de 
Decebal pe calea ce ducea spre Sarmizegetusa. Rând 
pe rând ele căzură în mâinile lui Traian, care înţelese 
că aveau o singură menire: de a-l întârzia pe drum. Dar 
nu se lăsă înşelat. Înconjură cu trupe înarmate cu 
unelte de doborâre a zidurilor, mai multe cetăţui 
deodată, în vreme ce grosul oştirii romane înainta 
netulburată până-n preajma Sarmizegetusei. 

Câteva seminţii dacice se înfăţişară prin căpeteniile 
lor cu căciuli, cerând ocrotirea Romei. Traian îi privi cu 
uimire: erau oieri din marginea de miază-noapte. 


După o pregătire de câteva zile, romanii, înarmaţi 
cu uriaşi berbeci de lemn, dădură năvală şi loviră 
zidurile puternicei cetăţi. 

Blocurile de piatră nu se clintiră. 

Dar mulţi ostaşi nu se mai întoarseră, doborâţi de 
uriaşii bolovani pe care locuitorii cetăţii, bărbaţi, femei 
şi copii le prăvăleau asupra năvălitorilor, de pe 
înălţimea zidurilor. 

Traian porunci ca asaltul berbecilor să se facă în 
partea dinspre răsărit a cetăţii, unde socotea că 
zidurile ar fi mai slabe. 

Dar şi aci blocurile de piatră rămaseră neclintite. 
Berbecii de lemn puteau dobori zidurile de cărămizi, 
dar nu şi stâncile de granit. În vremea aceasta, din 
şirurile de oşteni trimise la asalt nu se mai întorceau 
decât puţini la număr, răniții care se mai puteau furişa 
în tabără la adăpostul nopţii. Ceilalţi rămâneau striviţi, 
cu berbecii lor cu tot, sub ziduri. 

— Un agger! Un agger! începu să răsune prin 
tabere. Traian, cu toată nerăbdarea, trebui să îngăduie 
luptătorilor lui să construiască un agger, adică o cetate 
din bârne groase, tăind o întreagă pădure. 

Şi, într-o dimineaţă, apărătorii Sarmizegetusei se 
pomeniră cu altă cetate în faţa zidurilor, la adăpostul 
căreia soldaţii romani începură a lovi crunt cu o sută 
de berbeci. 

Câţiva bolovani se clintiră din loc. Atâta fu deajuns 
ca să se desfacă şi alţii. Asediaţii, cuprinși de spaimă, 
fugiră de pe ziduri. N-avea cine să-i mai aducă înapoi. 

Căci de la ivirea cetăţii de bârne pe care iscusiţii 
romani o ridicaseră într-o noapte, căpeteniile dace se 
traseră în încăperile lor, unde se otrăviră, după ce 
puseră foc cetăţii. 

Când cei dintâi oşteni romani pătrunseră în cetate, 


gata de luptă,  găsiră Sarmizegetusa pustie. 
Pretutindeni nu erau decât cadavre şi ruine 
fumegânde. Cetatea se năruise singură. 

Dar unde se ascunsese căpetenia dacilor? 

Traian, înconjurat de comandanții legiunilor, intră în 
Sarmizegetusa ca într-un lagăr distrus de un cutremur 
năpraznic. 

— Am obţinut cetatea, dar nu şi victoria! zise el 
îngândurat. Şi urmărirea dacilor continuă fără răgaz. 

Se ştia că spre răsărit, intrarea în câmpiile fără 
margini ale geților era ocrotită de un lanţ de munţi, 
asemănător unui arc de cremene, pe care îl străbăteau 
de-a curmezişul câteva riuri mici. 

— Dacă Decebal s-a înţeles cu seminţiile din şesurile 
Niprului şi codrii Volgei, războiul nu se va încheia 
niciodată... Sau va trebui să cucerim tot pământul, 
scrise Traian în tabletele cărţii sale De bello dacico, 
precum şi Senatului, care se pregătise a serba căderea 
cetăţii Sarmizegetusa. 

Regele dac, fugar, se opri la câteva căpetenii şi mai 
strânse o oaste în arcul munţilor Carpaţi. Aci avu loc 
încă o încăierare sângeroasă - una singură - şi alte 
câteva mii de leşuri acoperiră văile Trotuşului şi 
Oituzului. 

Romanii recunoscură cadavrele câtorva căpetenii, 
după căciulile de lână şi brâiele de aur. Dar de regele 
dac tot nu dădură. 

— Şi nici nu cred că vom da vreodată... gândi 
Traian, hotărât să nu treacă munţii pe care-i socotea 
un bun hotar de răsărit al Imperiului roman, cuprinzând 
acum şi Dacia. 

Şi înainte de a se întoarce la Roma, împânzi ţara cu 
toată oştirea romană, spre a fi gata pentru al treilea 
război împotriva regelui dac. 


Dar Decebal nu avu inima să-şi părăsească 
pământul strămoşesc ca să fugă la seminţiile înrudite 
ale Asiei, de care se despărţise de un mileniu poate. 
Vru să se topească în pământul şi pietrele pe care le 
apărase până la cel din urmă om. 

În ajunul plecării, Traian primi în cortul său doi 
ciobani din Carpaţi, în zeghe şi opinci, care-i aduseră 
capul regelui dac. 

— Ce plată vreţi pentru isprava voastră? îi întrebă 
un tălmaci. 

— Numai să ne îngăduie măritul împărat de a ne 
paşte oile pe ponoarele şi plaiurile noastre. Am adus 
capul regelui nostru, ca semn de credinţă şi 
închinăciune. Că nu noi l-am omorât - şi nici n-am fi 
putut dealtfel. L-am găsit junghiat într-o peşteră, unde 
ne ascundem de obicei când bate ploaia şi trăsnetul în 
munţi, aşa că bănuim că singur el şi-a dat moartea. 

Traian privi îndelung capul cu plete bogate, 
sângerat, cu grumazul puternic al regelui care nu i se 
putuse supune nici după ee fusese înfrânt. 

— Dacă acest dac era roman, mi-ar fi fost prieten, 
spuse pentru sine împăratul, arătând cu degetul capul 
măreț rostogolit la picioarele lui. 

Şi întorcându-se către ciobani grăi: 

— Voi lăsaţi fetele şi nevestele să aducă lapte în 
taberele romane! Rămânem aci să întemeiem un 
singur neam şi o singură împărăție. 

* 


x x 


Aurul dacic, adus la Roma, îngădui împăratului 
Traian să ridice temple şi palate, să construiască 
şosele şi să bată galbeni noi, cu chipul său. 

Când se încheie de scris cartea războiului din Dacia, 
atât de uimit fu el însuşi că sorții i se arătară prielnici, 


încât se hotări să bată o medalie în amintirea acestei 
biruinţe. 

Dar Senatului nu i se păru îndestulător acest lucru. 
Şi atunci tocmi meşteri-sculptori, care ridicară în inima 
Romei o columnă înaltă de marmură, între cercurile 
căreia, până în vârf, se puteau citi, în icoane, toate 
peripeţiile înfrângerii dacilor. Drumeţii din fundul Asiei 
şi Africii se opreau în faţa Co/umnei lui Traian, spre a 
cerceta şi a se minuna de faptele măreţe ale 
împăratului. 

În Dobrogea, la Adam Clisi, tocmai în partea cealaltă 
a Daciei, fu ridicat Trofeul lui Traian, pe care-l priveau 
lung din depărtare corăbierii de pe Marea Neagră, 
ridicaţi în picioare. 

lar norodul din Roma primi şi el drept răsplată un 
lanţ de serbări cu spectacole de circ, băuturi şi ospeţe 
care ţinu 123 de zile. Peste zece mii de gladiatori şi 
unsprezece mii de fiare sălbatice îşi vărsară sângele 
pentru gloria Cezarului. 


CLOȘCA CU PUII DE AUR 


I 


BACIUL DIN PĂDURE 


De la cucerirea Daciei de către romani şi până la 
întemeierea celor dintâi voievodate române se 
scurseră pe lung firul timpului mai bine de o mie de 
ani. 

In aceste zece veacuri ale trecutului îndepărtat se 
plămădi poporul nostru românesc prin amestecul 
romanilor cu băştinaşii daci. Această zămislire nu se 
făcu în tihnă căci, începând dintr-al patrulea veac, 
nenumărate seminţii barbare din răsăritul depărtat 
trecură pe-aici valuri-valuri, ca peste o stâncă de 
piatră. Ostrogoţi, sarmaţi, roxolani, vizigoți, avari, huni 
şi alte felurite neamuri asiatice lăsară multă jale şi 
moarte în urma lor, dar şi unele semne. 

În acea vreme, la poalele Carpaţilor, un baci bătrân 
cu un cojoc miţos pe umeri, deşi se împrimăvărase, cu 
o căciulă ţurcană dată pe ceafă, cânta dintr-un caval 
unei turme de oi, risipită în luminişul unei păduri de 
curând înmugurite. Era jalnic cântecul cavalului şi 
pădurea îl îngâna, iar păsărelele ascultau ca vrăjite. 

Abia ajunsese soarele în cumpăna cerului, că se 
auziră paşi repezi trosnind pe uscăturile din pădure şi 
de pe cărare ieşiră în luminiş doi copilandri în veşminte 
albe, cu opinci şi căciuli pe potrivă - un băiat şi o fată, 
care se luaseră la întrecere. 

Când îi văzu, baciul puse cavalul deoparte şi le ieşi 


înainte. 

— Bine că venirăţi, dragii moşului!... zise el, luând 
desagii de pe umărul băiatului şi o ploscă din bostan 
uscat pe care o ţinea fata, de o nojiţă. Că mă apucă o 
foame, de parcă nu pusei în gură de o săptămână! 

Şi în vreme ce baciul îmbuca dintr-o mămăligă de 
mei călduţă şi dintr-o ciozvârtă de porc, băiatul istorisi 
o întâmplare cu bouri care năvăliseră din codru 
speriind tot satul. Abia reuşiră oamenii să-i alunge cu 
suliţele şi numai după aceea îşi aduseră aminte de 
baciul care flămânzea în poiană. 

— Dar călăreţii de vale, pe celălalt mal al râului se 
mai văzură, măi Grue? 

— Nu, baciule. 

— Atunci e bine, poate le-o fi pierit sămânţa! zise 
moşul. Tat-tu a ieşit la arat? 

— Ba, că i-e frică de călăreţii sălbatici. 

— Hei, dragii mei! grăi baciul, vin seminţiile din 
ţările de piatră pe ogoarele noastre, unde sunt grânele 
dulci şi poamele gustoase şi ne prădează de nu ne 
rămâne nici cenuşă în bătătură. Ba ne şi omoară de 
istov. 

Cei doi ascultau, şezând în iarba care străpunsese 
covorul de frunze de anul trecut, căci baciul obişnuia 
să le istorâsească din vremuri de demult, ca să-i aducă 
şi altă dată merinde. 

— N-a fost totdeauna aşa, feţii moşului!... la, acum 
vreo patru sute de ani, după cât vorbeşte lumea, 
împărăţea pe aceste meleaguri marele Decebal, a 
cărui faimă ajunsese până-n cetatea cea mare a 
Romei. Avea el zăcăminte de aur, oşteni în zale şi 
arcaşi cită frunză şi iarbă, care făceau de pază la 
notare, de la apa Nistrului dinspre răsărit, până la apa 
Tisei dinspre apus şi la apa Dunării spre miazăzi. Asta a 


fost până într-o vreme - când s-a ivit un împărat viteaz 
şi isteţ în cetatea Romei, anume Traian, care a purces 
împotriva lui Decebal. De două ori a năvălit cu oaste, 
până a pus stăpânire pe cetatea de scaun, 
Sarmizegetusa, iar Decebal cel învins s-a pierdut în 
aceşti munţi ai noştri. Ameste-cându-se oştenii cu 
băştinaşii, dacii luară din obiceiurile romanilor şi 
romanii din obiceiurile dacilor şi, iacă aşa, din veac în 
veac, ieşi un neam nou, al nostru, al românilor. 

Cât erau tari împărații de la Roma, trăiam în pace 
pe aceste meleaguri. Numai că nimic nu e veşnic pe 
lumea asta. Împărăţia cea mare s-a fărâmiţat şi de la 
un timp încoace toate sălbăticiunile cu chip omenesc 
dau buzna nu numai peste pământurile noastre, dar şi 
peste străvechile cetăţi, ale Bizanțului şi ale Romei. 

— De ce nu facem şi noi o ţară a noastră, să ne 
păzim hotarele de lifte? întrebă Rumân Grue. 

— Hei, flăcăiaşule, o veni şi vremea aceea să ne 
întemeiem, răspunse baciul. Până atunci noi cei care 
vorbim româneşte ca romanii şi ne purtăm ca dacii, de 
la care am moştenit păstoritul şi plugăria, ne 
ascundem prin munţi şi prin codri, că ne înţelegem mai 
bine cu zimbrii, urşii şi mistreţii, decât cu acei călăreţi 
rătăcitori, care vin dinspre răsărit şi tot vin, de parcă 
sunt împinşi din spate de un vânt turbat. Ei trec, şi noi 
rămâncm locului, cu munţii şi cu apele noastre! 

— Până nu i-om înfrunta o dată, să-i stăvilim la apa 
cea mare de la răsărit, zise băiatul, gândind ca un om 
vârstnic şi chibzuit, mi-e teamă, baciule că barbarii 
ăştia ne-or cotropi mereu. 

— Aşa ni-i soarta, măi Grue!... răspunse baciul. Nici 
Zamolxis, Dumnezeul din peşteri, nu ne mai ajută - că 
l-am uitat. Numai baba Dochia se mai abate uneori pe 
la noi, cu zăpadă şi ploaie, în zilele primăverii. Dar eu 


socot că trebuie să fie un Dumnezeu şi pentru noi, care 
a purces el de undeva, dar n-a ajuns încă pe 
meleagurile noastre! Se zice că l-a descoperit un 
dulgher israelitean. 

Abia isprăvi vorba, că pădurea se cutremură de un 
iureş de paşi foşnitori şi în poiană se iviră mai toţi 
locuitorii satului din vale, cu femei, copii şi vite trase 
de căpăstru. Bărbaţii aveau în mâini pari ascuţiţi, iar 
femeile, cu pruncii la sin, oftau şi plingeau de zor. 

— Adună oile, bace, şi mână-le repede sus, spre 
piscul muntelui! strigă un bărbat nalt, cu pieptarul 
cămăşii sfâşiate, cu pletele încurcate şi cu ochii înroşiţi 
de spaimă. 

Moşul nu mai întrebă ce s-a întâmplat, căci bănuia 
ce anume se întâmplase. 


II 


CĂLĂREŢII HUNI 


Trecură câţiva ani grei, când oamenii Daciei părăsite 
de împăratul Aurelian îşi duceau viaţa cu zilele în 
mâini. După năvălitorii roşcovani se iviră pe malul 
râului din vale, la poalele munţilor, nişte călăreţi 
ciudaţi, cu faţa galbenă ca ceara, ochii lunguieţi şi 
oblici, mici de statură şi cârni, călărind pe deşelate cai 
mărunți şi iuți. 

Neajungându-le vitele şi grânele din sat, ei luară în 
sulițe pe cei dintâi locuitori care se apărau şi le tăiară 
capetele prinzându-le de oblâncul şeii. 

Un român care avusese curaj să iasă-n câmp cu 
plugul - spre a scăpa de gura muierii şi a plozilor 
flămânzi - se piti în brazdi şi privi îndelung la pâlcurile 


de sălbatici care veneau pe malul râului în jos, atât de 
numeroşi, că atingeau în fund zarea şi nu se mai 
isprăveau. 

Pe la amiaz călăreţii se opriră, descălecară şi făcură 
o tabără, adunând la mijloc căruţe fără număr, 
acoperite cu piei umflate, în care plugarul nostru văzu 
cu uimire muieri tot atât de pocite, alăptând prunci la 
sân, în vreme ce ele sfâşiau cu dinţii bucăţi de carne 
crudă. 

Unele dintre ele, scoborând de sub coviltir, se 
apucară să mulgă iepele mici, legate de căruţe. 

Omul lăsând plug şi boi o rupse de fugă în codru, 
după care urcând anevoie muntele, ajunse la piscul cu 
peşteră. 

Aceşti năvălitori se dovedeau mai vicleni decât cei 
de mai înainte, că n-apusese încă soarele şi fugarii din 
sat se văzură înconjurați de pâlcuri de călăreţi galbeni 
- care-i urmărise în codru - şi îi ghemuiră în poiană. 

Copiii se ascundeau în poalele mamelor, iar bărbaţii 
cu parii ascuţiţi în mâini văzură că orice împotrivire se 
dovedea fără folos. 

In vreme ce năvălitorii rânduiau străji ca să nu fugă 
nimeni, descăleca un ins rotofei, cu capul ras până la 
scăfârlie, cu o coadă muierească pe spate şi care 
clipea mereu din ochii subţiri, lungiţi spre ureche, 
arătându-şi într-un rânjet dinţii ascuţiţi. 

Merse până-n mijlocul poienii, fără a se feri de 
ciulini, ghimpi sau umezeală, căci era cuprins tot într- 
un vestmânt de piele tăbăcită. La brâu îi sclipea 
mânerul bătut în pietre nestemate al unui hanger 
încovoiat precum luna cea nouă. 

Pe urma lui venea agale un baci tinerel, cu zeghe pe 
umeri, cu o căciulă adusă din vârf, pe o ureche şi la 
brâu, în loc de fluier, cu două cuţitoaie. Era tâlmaciul 


având în mână un toiag subţire. 

— Fraţilor! strigă el la cei prinşi, nu vă temeti, că şi 
noi romanii din partea de sus ne-am temut fără pricină. 
Niciun rău nu ne făcură hunii aceştia, că aşa-i cheamă, 
ci numai ne-au speriat, după care ne luară cu ei căci 
au nevoie de oameni. Mai buni decât noi, se vede că 
nu găsiră de când străbat lumea şi pământul. Că noi, 
romanii, cerem hrană puţină şi ne batem unul cât zece, 
fără teamă de moarte. 

— Cine sunt? întrebă gâfâind românul cel zbârlit, cu 
pieptul desfăcut, şi care era căpetenia celor fugăriţi. 

— Apoi omul aci de faţă, zise baciul cel tânăr, 
arătând cu ciomagul spre arătarea în două picioare 
care acum privea cu ochii ţintă din urâciunea feţei lui 
tăbăcite, dumnealui e Attila, urmaşul domnitorului 
Rugilo, unchiul lui şi ucigaşul lui văru-său, Bleda, care 
voia să-i ia locul. Aşa mărunt, cum îl vedeţi, e isteţ şi 
iute foc, iar împărăţia lui n-are margini. Incotro veţi 
fugi, tot în împărăţia lui se cheamă că sunteţi... 

— Să ne ia hunul şi să facă ce-o vrea cu noi! 
răspunse căpetenia, dând capul pe spate, cu 
deznădejde. Că alta n-avem ce face. 

Attila strigă un cuvânt spre tâlmaci şi adastă 
încordat, privindu-l lung. 

Baciul cel tânăr răcni: 

— Galbeni aveţi? 

— N-avem! strigară românii într-un glas. 

— Nici podoabe de argint? 

— Nici. 

— N-avem decât viaţa din noi, grăi baciul cel bătrân 
din mijlocul pâlcului de oi. Şi vitele astea mărunţele. 

Baciul cel tânăr dădu craiului răspunsul, în graiul 
său. Attila tăcu încruntat - apoi îi spuse altă vorbă. 

— Împăratul, aci de faţă, vă crede pe cuvânt. Şi cere 


de la voi numai ascultare, ca să fie pace pe 
meleagurile astea. Nu e rău la inimă măcar că i se 
spune „Biciul lui Dumnezeu” şi i-a ieşit vorba că pe 
unde calcă paşii lui nu mai creşte iarba. E fără milă 
numai cu unele căpetenii mândre care-l înfruntă. Aşa 
că voi faceţi bine şi vă întoarceţi de vale, în sat, şi să 
vă vedeţi de treburi. lar când or da grânele în spic, 
jumătate să le aduceţi la căruțele hunilor. Flăcăii cu 
tulee în barbă să se adune-n tabără, de mâine 
dimineaţă, spre a învăţa să călărească pe deşelate, să 
arunce sulița în vrabia din zbor şi s-o nimerească. lar 
fetele nemăritate să vie şi ele după amiaza să le dea 
Hanul lănţişoare şi inele. Şi când s-o împlini sorocul pus 
de măreţul Attila, aici de faţă, au să se adune la apa 
cea mare de la răsărit, toate oştirile lui, ca împreună să 
pornim spre cetatea Bizanțului s-o supunem şi după 
aceea spre cetatea Romei, ca de la o margine la alta a 
pământului să fie doar o împărăție care să asculte de 
un singur împărat. 


III 


CĂRUȚELE CU AUR 


Trei ani deprinse Rumân Grue, împreună cu flăcăii 
satului de sub munte, meşteşugul luptelor cu sulița, 
de-a călare şi pe jos. 

Hunul cel mare se dusese de vale cu baciul cel tânăr 
şi cu numeroşii lui călăreţi, lăsând numai un pâlc de 
huni, în tabăra de învăţătură, şi un şir de căruțe cu 
muierile şi copiii lor. 

Fetele din sat veneau uneori în tabără, unde 
primiseră cu adevărat lănţujele şi inele, se jucau şi 


ajutau muierilor hune să pregătească bucatele pentru 
oşteni. 

Feriţi acum de furia altor năvălitori, românii 
scoborâră mai toţi din munte şi se apucară cu nădejde 
de plugărie. Văzând că nu erau holde de ajuns, 
desţeleniră locuri mai joase, mai mănoase şi începură 
să are întinderi mari, de nu se mai vedeau marginile cu 
ochii. 

Ilinca şi alte unsprezece fete învăţară a dănţui după 
cum le cânta un flăcău cu fluierul, în vreme ce alţi doi 
băteau din tobe. Dintre românce, tot ea se arăta mai 
Zglobie, fiind în stare să se îndoaie întocmai ca o 
creangă de liliac şi într-o parte şi alta, iar pe spate se 
îndoia până-i atingeau degetele pământul, alături de 
cosiţele ei bălaie. 

Ba învăţă a dănţui şi cu mâinile, de-i păreau doi 
şerpi porniţi unul după altul, să se împreune, să se 
încolăcească - până se trăgeau deodată înapoi, la 
sânul fetei, ca într-un cuib cald. 

— Nu cumva te bate gândul să ajungi mireasa 
Hunului cel Mare după ce ne-om întoarce din bătălie? o 
întrebă Rumân Grue pe Ilinca, în marginea codrului, 
într-un amurg de vară. 

— Nici moartă! strigă fata. 

Apoi lăsând ochii în jos, adăugi mai mult cu 
răsuflarea speriată toată. 

— Dar dacă m-o alege el, ce fac? Mă împotrivesc? 
Rumân Grue luă mâna fetei şi strigă înverşunat: 

— De s-o întâmpla una ca asta - îl omori... 

— Aşa, aşa! făcu Ilinca înfiorându-se. 

— Dar poate că mor eu, înainte de a te vedea cu 
podoabele de împărăteasă pe grumaji, mai zise flăcăul. 
Că bătăliile vor fi crunte. 

— Nu, să nu mori! Nu vreau să mori! strigă Ilinca. 


Şi aruncă braţele după gâtul lui Grue, de parcă voia 
să-l ocrotească de un duşman nevăzut, de o piază rea. 

Când sunară buciumele-n văi iar pe dealuri se 
aprinseră focurile, flăcăii ieşiră din sate, din păduri şi 
din munţi, îndreptându-se către tabăra hunică. 

Aci aflară că Attila biruise pe alani, pe sciți şi pe 
sarmaţi. După aceea bătuse şi alungase pe ostrogoți, 
iar pe craiul lor, Hermanaric, îl călcase sub copitele 
calului. 

Cu oastea de pe Nistru scobori în ţinutul dintre Istru 
(Dunăre) şi Pontul Euxin (Marea Neagră), unde se 
oprise. 

Românii rânduiţi în pâlcuri de călăreţi sub porunca 
unui hun trebuiau şi ei să coboare la Mare, ca de-aci să 
purceadă cu toţii către cetatea lui Constantin 
(Constantinopole), ale cărui ziduri licăreau în soare şi 
unde cică se afla jumătate din aurul lumii. 

Dacă Marele Hun izbutea să pătrundă în cetate, 
oprea pentru el numai o parte din avuţii, dăruind-o pe 
cealaltă luptătorilor săi, adică măcar o desagă de aur 
fiecărui călăreț. Aşa suna făgăduinţa lui Attila către 
oastea românilor care se strânsese la apa Buzăului, 
înainte de a porni către Dunăre. 

Rumân Grue, cu pâlcul lui de călăreţi - căci era 
acum căpetenie a peste o sută - călărea în fruntea 
oştenilor dus pe gânduri, cu bărbia în pieptul înzăuat. 
Ar fi vrut să ajungă căpetenie peste o mie, apoi peste 
cinci mii, ca la întoarcerea din Cetatea lui Constantin, 
să fie numit de Marele Hun voievod al dealurilor şi 
munţilor, să poată lua pe Ilinca de soţie şi să-i puie el 
în creştet o cunună de frunze de aur, în degete inele - 
câte unul de fiecare deget - iar la cingătoare, drept la 
mijloc, două paftale de argint gros, scrise cu 
nestemate - doamna ţării şi doamna lui. 


Ca să nu mai dănţuiască Ilinca în hora fetelor 
dinaintea lui Attila şi ochii lui să nu se mai oprească pe 
faţa, pe mâinile, pe călcâiele şi pe brâul ei subţire... 

La Dunăre, pâlcurile de călăreţi adăstară două 
săptămâni ca să le vie rândul să-i treacă pluta. Ci 
Rumân Grue sutaşul cu ai săi se aruncară în apă de-a 
călare şi ajunseră înaintea tuturor în tabăra cea mare 
de lângă Pontul Euxin. 

— Cine e căpetenia voastră? întrebă Attila, ieşind 
călare întru întâmpinarea românilor. 

— Hunul nostru a rămas pe celălalt mal, să-l ia 
bacul! răspunse Grue. 

— Tu eşti sutaş? 

— Da, Măria Ta! 

— Vino cu mine!... zise Hunul cel Mare şi o rupse la 
fuga spre Dunăre, urmat de Rumân Grue. 

Când ajunse la țărm, Attila porunci podarului să 
ardă pluta şi strigă călăreţilor de pe celălalt mal, să vie 
înot. 

Călăreţii se aruncară în apă. Hunul care le poruncea 
căzu în valuri şi se înecă. Se mai înecară vreo doi cai. 
Cei care ajunseră la mal nechezară puternic şi-şi 
scuturară coama, ca o vijelie. 

— Cum te cheamă? întrebă Hunul pe sutaş. 

— Rumân Grue, Măria Ta! 

— Omul meu s-a înecat, zise Attila. Norocul lui. Altfel 
l-as fi jupuit de viu. la oamenii ăştia în mână şi să le fii 
căpetenie în numele meu! 

Apoi oştirea Hunului străbătu munţii de sub Dunăre 
şi ajunse fără nicio piedică în câmpia care da drept 
spre poarta Constantinopolului. 

Rumân Grue avea sub porunca lui zece mii de 
călăreţi, între care numai câteva sute erau huni, şi 
păzeau marginile oastei. Impreună cu alţi douăzeci şi 


doi de căpitani, avea îngăduirea să întovărăşească pe 
Marele Hun şi să şadă la masa lui. 

Attila se deprinsese a grăi şi a înţelege limba tuturor 
seminţiilor care slujeau în oştirea lui. Pe Rumân Grue îl 
preţuia pentru îndrăzneala, vitejia, dar şi pentru 
tăcerea lui. Îi vorbea mai mult cu ochii - da porunci şi 
primea răspunsuri dintr-o căutătură. 

O noapte întreagă arseră făcliile în cortul de piele al 
lui Attila în locul care în zilele noastre se numeşte 
Adrianopole, atunci când Marele Hun împărţi 
căpeteniilor sarcinile ce aveau de îndeplinit, la asediul 
cetăţii. 

Rumân Grue cu oamenii săi aveau menirea să se 
arunce călări în mare şi să intre în cetate, ca şi cum ar 
fi venit pe valuri - pe unde se aştepta duşmanul mai 
puţin. 

— Dacă faci treaba asta, române, eşti mâna mea 
dreaptă, urmaşul meu şi primeşti jumătate din aurul 
împărăției de răsărit pe care o vom dobori! strigă Attila 
în mijlocul căpeteniilor, punând mâna înzăuată pe 
umărul lui Grue. 

— Să trăieşti, Măria Ta! strigă flăcăul. 

— Şi când ne-om întoarce acasă, la Altai în China, îţi 
dau o mireasă din neamul şi casa mea. Am acolo o mie 
trei sute de fete, mai zise Hunul, şi ochii lui mici 
scăpărară deodată. 

A doua zi, în zori, când oastea lui Attila trebuia să se 
pună în mişcare, se iviră şi căzură cu faţa la pământ, 
dinaintea cortului, trei dregători în caftane aurite, 
sfetnicii împăratului Teodosie din Constantinopol. 

Attila îi primi în cort şi se ciorovăi cu ei până la 
amiază. Solii plecară repede, roşii ca racii fierţi. Până-n 
seară intrară în tabără douăsprezece carete încărcate 
cu desagi grei: şase mii de bani mari de aur şi încă 


două mii o sută, bacşiş pe un an, în afară de alte 
daruri: săbii de argint, chingi şi şei din piele frumos 
mirositoare, jilţuri mici, vase de porfir şi o statuetă 
elenă de marmură verde - al cărei preţ întrecea toate 
celelalte avuţii, dar pe care Hunul o aruncă într-un colţ, 
de i se frânseră braţele, i se zdreliră sânii şi i se rupse 
capul. 

În scrisoarea de mulţumire către Attila, împăratul 
Teodosie îi amintea că-n fiece an va trimite în tabăra 
Marelui Hun, „în semn de prietenie şi ca amintire a 
vizitei cu toată oştirea, făcută la Adrianopole”, câte 
două mii o sută de bani mari de aur. 

Şi astfel cetatea Constantinopolei scăpă neatinsă. 

Marele Hun nu se simţi îndatorat să dea luptătorilor 
săi altă plată, decât fiecăruia un ulcior de vin şi o pită 
peste cea obişnuită. 

Şi seminţiile de călăreţi primiră poruncă, la Dunăre, 
să se întoarcă la vetrele lor - dar să păstreze fiecare 
calul său, ca ochii din cap. 

Rumân Grue găsi pe Ilinca lui dar, având mâinile 
goale, lăsă capul în jos, ca un vinovat. 


IV 


PODOABELE ASIEI 


Undeva, pe locul Târgoviştei de astăzi, ridicaseră 
zidarii huni, din porunca lui Attila, o locuinţă lungă, de 
piatră vânătă, adusă din munte, cu încăperi pentru 
scriitori de toate neamurile şi cu deosebire cei latini, cu 
băi adânci în care veneau pe olane şuvoaie de apă 
înfierbintată cu pietre arse-n jăratec, cu mese lungi de 
stejar, cu dulapuri în care se aflau veşmintele Hunului 


şi iataganele dedesubt, cu bolți în care se aflau 
încuiate o parte din comorile de aur, nestemate şi vase 
preţioase. 

Aci primi Hunul cel Mare, în anul următor, pe 
înțeleptul Prisc din Panion, trimis de împăratul din 
Bizanţ, pentru înnoirea prieteniei. 

Attila îl ospătă, îl îmbată şi-l trimise înapoi cu vorba 
asta: dacă împăratul nu trimite încincit darul, 
Constantinopolul va avea soarta Romei. 

— A intrat Attila în Roma?... Întrebă Teodosie 
îngrozit pe sfetnicii din jurul jilţului, când Prisc aduse 
cuvântul Hunului. 

Şi se priviră unii pe alţii, fără a-şi putea da răspuns. 

Attila nu intrase încă în marea cetate a Romei, dar 
avea de gând să intre, ceea ce pentru el era totuna. 

Pe neaşteptate se aprinseră iar focurile pe înălţimi 
în ţara Istrului şi iar sunară buciumele-n vale. 

— llinco! îi şopti Grue, înainte de a trece dincolo, în 
tabără. Dacă nici acum nu mă întorc voievod, te poţi 
duce în Asia cu dănţuitoarele Hunului, a căror 
căpetenie eşti!... M-a minţit, tâlharul, în cetatea lui 
Constantin! M-a-nşelat!... Şi dacă m-o înşela şi a doua 
oară, când mergem să luăm Roma, la înapoiere mă 
apropii de el, când o fi la ospăț, şi-i retez beregata!... 

llinca îl luă în braţe, îl strânse încet la inima ei, şi-l 
lăsa să plece. 

Drumul până-n câmpia Romei părea ca o petrecere. 
Oastea lui Attila pretutindeni era întâmpinată cu 
daruri, muzici şi închinăciuni. 

Marele Hun, împrejmuit de căpeteniile între care se 
afla şi Rumân Grue, intră în târguri ale căror şosele 
erau acoperite de scoarţe şi de flori, trecu munţii 
întovărăşit de cimpoierii locului şi de femei cu doniţe 
cu lapte în creştet. Scoborând dincolo, dormi sub pini, 


în răcoarea nopţilor, străjuit de stele, legănat în 
cântece de greieri. 

Pe drumul Romei, unde se află azi Florenţa, Hunul fu 
întâmpinat de Papa Leon |l, care arătându-i o cruce 
mare de aur, îl rugă în latineşte să nu încalce oraşul 
închinat celui mai puternic Dumnezeu, viu şi nevăzut, 
care se înfăţişează în cele trei chipuri: Tatăl, Fiul şi Sf. 
Duh. 

Attila râse, dar în aceeaşi noapte i se arătă în viso 
cruce de foc - şi se trezi speriat. Făcu numaidecât cale 
întoarsă şi trecu munţii, apoi Rinul, poposind de partea 
cealaltă, în Galia. 

Iscoadele aduseră Hunului veşti îngrijorătoare. 
Generalul Aetius avea o oştire de peste şase sute de 
mii de luptători, jumătate cu sulițe, jumătate cu arcuri 
şi călări - înzăuaţi cu toţii, oameni şi animale, până la 
călcâie şi copite. 

— Măria Ta, vinurile sunt prea dulci prin partea 
locului, dar îmbată mai cu seamă cele acrişoare! zise 
Rumân Grue la un popas către mai marele său Attila. 
Am dat sfoară că sunt otrăvite - să nu se atingă nimeni 
de ele. 

Hunul îi aruncă o privire piezişă - şi dete pinteni 
calului, urmat de ceilalţi căpitani. Dar se opri deodată 
şi se întoarse. 

— Române! strigă el aplecându-se către Grue. Dacă 
batem pe Aetius şi-l punem pe fugă, jumătate din ţara 
Galiei este a ta. 

Lupta se dete pe locul unde se află azi orăşelul 
Troyes, mai spre miază-zi de Paris. Fu o învălmăşeală 
de trei zile şi trei nopţi. Rumân Grue, cu două mii de 
călăreţi, izbuti să treacă râul şi se pregătea să cadă în 
spatele pedestrimei care se târa greu, prin noroaie, ca 
o râmă - când zări de pe colină că Hunul se trăgea 


înapoi, tot mai înapoi, spre munţii albăstrii de la 
hotarul de răsărit al Galiei. 

Grue, urmat de ai săi, trecu râul înapoi, mult mai 
departe, ca să nu prindă duşmanii de veste, şi ajunse 
abia pe-nserat în tabăra Hunului. 

— Unde-ai fost, Rumâne? întrebă Attila înfundat, 
mai galben ca niciodată, înfrânt pentru întâia oară, 
zărind călăreţul încruntat la capătul mesei, între 
celelalte căpetenii. 

Aflând de isprava lui Grue, îi aruncă o privire 
ascuţită, strecurată prin colţul ochilor oblici şi bâigui în 
barba-i rară: 

— Aşa e, nu te-am înştiinţat că ne trăgeam înapoi. 
Ai avut noroc! De te prindea duşmanul, te tăia 
bucățele... 

Şi râse acru. 

Iscoadele, a doua zi, aduseră vestea că şi generalul 
Aetius se trăgea cu oastea lui mai înapoi, temându-se 
de o viclenie a Hunului. 

Dar în curând, văzu Aetius că oştile lui Attila treceau 
munţii, apa Rinului şi se pierdeau în zarea dinspre 
răsărit. 

Fusese Attila bătut?... 

— Asta nu va cuteza s-o scrie niciun scriitor! gemu 
Hunul în sine, gânditor, călare, între căpetenii, pe 
drumul întoarcerii. 

Dar nici nu putu trece de Troyes! 

Aci era, deocamdată, hotarul de apus al împărăției 
lui, care începea de la Oceanul Pacific - până la numai 
câţiva kilometri de apele nesfârşite ale Atlanticului. 

Marile bogății pe care le aduse cu sine din Apus 
făcură pe Attila şi mai temut între seminţiile din răsărit. 

Puse la cale un ospăț uriaş, la care pofti pe toţi 
voievozii închinaţi, precum şi pe căpeteniile sale de 


oaste. 

Sărbătorirea trebuia să ţină o sută de zile şi de 
nopţi, fără hodină - aducându-se peşte din Istru şi din 
mare, vânat şi oi grase. Vinurile fură poruncite unor 
mustari din Galia şi din Panonia (Ungaria de azi), iar 
pentru racorirea mesenilor, se puse la murat două sute 
de butoaie de orz, care lăsa o băutură amăruie dar 
foarte gustoasă când era de-a binelea rece (berea). 

Se aduseră o mulţime de fete din preajma Bizanțului 
şi câteva din Africa, în afară de cele bălaie de pe Rin şi 
cele cu feţele bucălate şi albe, asemenea caşului din 
munţii românilor. În vremea ospăţului Marele Hun - 
după obicei - dorea să-şi aleagă o mireasă nouă, pe 
care apoi s-o trimeată în Altai, lângă celelalte o mie 
trei sute de soţii. 

Grue aduse llincăi, din lumea pe care o străbătuse, 
câteva podoabe şi o pânză pe care un penel pusese 
culorile chipului cu o cunună de spini, a lui Isus 
nazarineanul. 

— lar nunta noastră, llinco, o mai amânăm o dată! 
zise Grue ţinând strâns mâna fetei. Sau te fac Doamna 
munţilor noştri, iar eu voievodul lor, sau te pierd. Hunul 
s-a purtat viclean şi de data aceasta, şopti el c-un 
geamăt, privind aiurea. Din puţin s-a ţinut să nu mă 
lase în mijlocul vrăjmaşilor! Ilinca şopti: 

— Să fugim, Grue, să fugim!... 

— Mai încerc o dată!... Hunul vrea să pornim spre 
Caucaz... 

— Bagă de seamă că Hunul a pus ochii pe mine, îi 
şopti fata lăsând privirea în jos. Slugile sale mi-au 
arătat podoaba Asiei, „Cloşca”, de i se mai spune „Cu 
puii de aur” - mi-au pus în creştet cununa cea grea, pe 
grumaji lănţuşelele, la brâu paftalele, în mâini tăvile 
sunătoare - şi mi-au spus că aşa mă voi înfăţişa în 


noaptea alegerii, când voi dănţui. Nu vreau să fiu 
mireasa Hunului!... Am crescut într-ascuns un pui de 
viperă, pe care o ţin în ciubărul de mălai. Am să-i scot 
dintele şi am să adun veninul într-o punguţă - şi dacă 
m-o alege urâţenia să-i fiu mireasă, am să torn veninul 
în pocalul de vin pe care mi l-o întinde. Mai bine 
moartă, Grue, decât a lui!... 

Rumânul luat de gânduri, zise încet: 

— Asta să n-o faci, llinco! Ci mai curând dă-mi mie 
punguţa cu venin, că te voi scăpa eu de pofta Hunului 
- vom scăpa cu toţii, noi cei din neamul nostru. 

Attila se ivi în capul mesei, beat de la început - 
amărât şi hotărât, după ospăț, să purceadă spre 
Caucaz şi de-acolo, mânând înaintea lui neamurile, să 
covârşească cele două împărăţii, de la răsărit şi de la 
apus ale Romei, cu desăvârşire. lar înapoia lui - să nu 
rămâie decât cenuşa. 

Era grăbit. 

Porunci să vie bucatele de peşte cu vinurile negre, 
apoi întâiul rând de dănţuitoare, care nu-i plăcură. 

— Să fie bătute cu biciul şi aruncate în Istru! porunci 
scurt. Slujitorii împinseră înainte, în faţa Marelui Hun, 
spre a-l îmbuna, pe frumoasa Ilinca, al cărei danţ ştiau 
că-l va îmblânzi. 

Dar Hunul tot încruntat rămase, de parcă nu vedea 
mişcările line şi lunecuşurile uşoare ale dănţuitoarei, 
pe mădularele căreia sunau podoabele fără pereche 
ale „Cloştii cu puii de aur”. Se uită Attila în jur - şi 
Rumân Grue, care se afla în preajmă, puse pocalul plin 
în mâna stăpânului. 

— Bea şi vino lângă mine! strigă Attila dănţuitoarei. 
Dar întâi să beau eu! 

Şi sorbi jumătate din pocal. 

Ilinca lua pocalul, se poticni, răsturnă vinul, şi-şi 


sfâşie veşmântul. Slujitoarele o traseră înapoi, să-i 
potrivească iar podoabele - s-o pregătească mireasă. 

Ilinca, în cealaltă încăpere, întinsă în crivat, abia îşi 
trăgea sufletul. Căci în curând trebuia să intre Marele 
Hun. Numai că în locul său năvăli deodată Grue, luă pe 
linca de sub umeri şi de sub genunchi şi sărind pe 
fereastră pieri în noapte. 

Sunetele tobelor, surlelor şi fluierelor din sala 
ospăţului înăbuşiră tropotul calului care ducea pe cei 
doi fugari spre râu. 

Se opriră tocmai la apa Buzăului, într-un loc ce-i zice 
Pietroasa. 

— Aci, sub munte, llinco, să ascundem podoabele 
„Cloştii cu pui”, zise Grue. De ne vor prinde şi cerceta 
iscoadele Hunului să nu găsească nimic asupra 
noastră. 

Chiar aşa făcură. După două ore de lucru, comoara 
se afla bine ascunsă într-un dâmb. De-acum, Marele 
Hun, n-are decât s-o găsească dacă va izbuti vreodată. 
După ce Grue făcu un semn numai de el ştiut în ce loc 
anume pusese comoara, purcese cu llinca sa, gândind 
să se-ntoarcă pe meleagurile unde se născuseră şi 
copilărâseră. Acolo se vor însoţi, făcând nuntă ca să 
trăiască în rândul oamenilor. 

Dar una gândeşte omul şi alta se-ntâmplă. Un pâlc 
de călăreţi huni care îi urmărâseră descoperiră, în 
sfârşit, pe cei doi fugari. Rumân Grue cu llinca lui 
deteră bici cailor fugind din drumul duşmanilor. Până în 
revărsatul zorilor ţinu urmărirea. Ilinca, dacă fu 
covârşită de oboseală, căzu de pe cal şi se lovi de 
moarte. Grue prinse de veste şi stând locului încinse o 
bătălie de unul singur împotriva a şase huni. Răpuse 
pe doi dintre ei, dar cei rămaşi îi scurtară viaţa. Şi aşa 
nu mai avea niciun rost să trăiască fără Ilinca sa. 


Cine ştie, poate că Attila ar fi căutat comoara sa 
prețioasă chiar şi-n gaură de şarpe. Dar veni şi sfârşitul 
zilelor sale, cam pe la miezul nopţii, când după atâta 
mâncare şi băutură, i se aplecă, închise ochii şi încercă 
să tragă aer în piept. Apoi duse o mână la inimă, 
lăsându-se oleacă pe spate, galben ca fundul unei 
tingiri de alamă. 

Surlele cântau de zor, căpitanii de oaste şi dregătorii 
se ospătau, iar dănţuitoarele săltau pe podele. Slujitorii 
crezură că Stăpânul lor, toropit de băutură, aţipise. 

Abia când căzu de pe jilţ rostogolindu-se sub masă 
lovind cu fierul veşmintelor lemnul sec, cei de faţă îşi 
deteră seama că se întâmplase ceva. 

Când îl scoaseră la lumina făcliilor de răşină şi-l 
aşezară iar în jilţul înalt, Attila era mort. 

Temându-se căpeteniile că Hunul s-ar putea 
răzbuna şi după moarte împotriva lor, înapoindu-se pe 
neaşteptate în viaţă, o rupseră de fugă. 

Din acea clipită, împărăţia dintre cele două oceane 
se topi ca un abur. 

Dacă Rumân Grue şi Ilinca se stinseră amândoi din 
viaţă, nimeni pe lumea asta nu mai ştia locul unde 
podoabele Asiei, „Cloşca cu puii de aur” fuseseră 
ascunse. Şi abia în anul 1837, la Pietroasa, judeţul 
Buzău, într-un loc numit Valea Urgoaia, nişte săteni au 
găsit, în fine, comoara, alcătuită la început din 22 de 
piese, dintre care s-au păstrat numai 12, în greutate de 
19 kg aur încrustat cu pietre preţioase. 

Ea se află acum la Muzeul de Istorie al Republicii 
Socialiste România. 


TRECUT-AU MAI BINE 
DE O MIE DE ANI, 
ÎN ACEST LUNG TIMP SA ZĂMISLIT 
ŞI A PURCES SPRE VIAŢĂ 
NEAMUL NOSTRU ROMÂNESC 


BASARAB CEL MARE 
I 


NUNTA DE LA CURTEA DIN MUNTE 


Un mândru alai scobora în primăvara anului 1320 
din vârful Carpaţilor spre Câmpulung, cetatea de scaun 
a voievodului Basarab cel Mare. Erau ostaşi în zale, cu 
coame lungi la coifurile înalte de oţel, având cai cu 
coapse groase şi copite late. 

Răsunau văile de larmă, iar ciobanii cu oile pe 
tăpşanele verzi în care făcuseră ochi întâile flori, 
priveau cu uimire la străluciţii cavaleri ce se îndreptau 
spre curtea domnească, purtând prapuri cu ciucuri şi 
clopoței. 

In această vreme, în adăstarea musafirilor, la Curtea 
de la Câmpulung, Domnul învestmântat în fier de 
parcă purcedea la luptă, cu paftalele de zile mari, 
încins cu sabia cu mâner de aur, umbla de zor printre 
slujitorii de la bucătărie, pe care-i îndemna la lucru şi 
printre cei de la cămări, să vadă ce treabă făceau. 

Căci Nicolae-Alexandru, fiul şi tovarăşul la domnie al 
lui Basarab-vodă, se căsătorea cu frumoasa Măria, 
odraslă de neam mare. 


Boieri de prin ținuturile  păduroase ale 
Teleormanului şi mai de departe, ale Bărăganului, 
până-n preajma luncilor Dunării, veniseră la Curte 
începând petrecerea mai devreme. Lăutarii cu lăute şi 
cobze cântau traşi într-un colţ al odăilor de musafiri, iar 
din altă parte se auzeau fluierele şi cimpoaiele care 
mult plăceau boierilor de prin părţile Vâlcii şi Târgu- 
Jiului, cam la hotarul de atunci al voievodatului. 

Doamna Marghita, soţia marelui Basarab, evlavioasă 
de felul ei, se bucura de nunta feciorului celui mare, 
Nicolae-Alexandru, care, cu isteţimea şi vitejia sa era 
de mult ajutor voievodului. Dar Doamna, după cuviinţa 
femeiască neputând a se veseli cu băutura, îşi 
mângâia sufletul şi inima făcând mereu cruci pe piept 
şi şoptind rugăciuni către toţi sfinţii şi mai ales Maicii 
Domnului, ce-i fusese totdeauna priincioasă. 

Măria, tânăra mireasă, fiica unui mare boier din 
neamul craioveştilor, închisă în cămara ei cu o slujnică 
pricepută, adusă de peste munţi, de la voievozii din 
Transilvania, îşi împletea şi despletea mereu cozile, 
spre a găsi o cunună potrivită cu chipul ei rotunjor, dar 
însă nu găsise şi iată că trebuia să se înfăţişeze în 
această după amiază oricum musafirilor şi mirelui, la 
altarul Bisericii Domneşti, de pe măgura 
Câmpulungului! 

Buciumaşii puşi de strajă dădură semn: se apropia 
alaiul nuntaşilor de peste munţi! Lăutele, cobzele, 
fluierele şi cimpoaiele tăcură deodată, iar Domnul 
ţinând pe fecioru-său de mână şi în cârcă fericirea ieşi 
pe jos, în mijlocul drumului, întru întâmpinarea 
cinstiţilor oaspeţi. 

În aceeaşi după amiază se sluji cununia în faţa 
altarului. Mirele şi mireasa îmbujoraţi se ţineau de 
mână, zâmbind tuturor cu soare pe faţă. Dinapoia lor, 


ca doi ghiocei, surorile mirelui, Teodora şi Ruxanda, în 
alb, ţineau poala cea lungă a miresei, borangic ca 
aurul amestecat cu borangic ca argintul. 

Când ieşiră din biserică, îi întâmpină trimisul regelui 
Carol Robert, a cărui Curte se afla tocmai la malul 
Dunării, dincolo de Tisa, pe o stâncă numită Buda, ce 
se  oglindea în apele ce curgeau spre Ţara 
Românească. Trimisul, un cavaler în catifea violetă, 
înmână tinerei perechi un pergament cu pecete prin 
care li se recunoşteau încă o dată drepturile părintești 
de stăpânire asupra tuturor cnezatelor româneşti, până 
la marginea Severinului, cuprinzând şi partea Gorjului. 
Apoi mirele primi în dar un buzdugan de argint, cu 
insignele regeşti, iar mireasa un gândac mare, de aur, 
cu ochi de peruzea, pe care i-l prinse de gât. 

După acestea se încinse petrecerea, care ţinu trei 
săptămâni încheiate. 

Domnul cel mare, Basarab, cu părul cărunt, dar 
verde încă în inima sa, şedea în capul mesei, bucurat 
că bucatele dovedeau boierilor străini bogăția 
pământurilor sale: crapii cei mari, fripţi şi împănaţi cu 
usturoi şi slănină veneau dinspre apele Borcei - de la 
răsărit - linul fiert în mirodenii, de la miază-zi - din 
lacurile Dunării - boii cu coarne late, dinspre Buceag, 
cocoşii sălbatici, drept din culmea Câmpulungului, iar 
cele două feluri de vinuri, negru-vârtos de la Argeş, iar 
crâmpoşia cu mireasmă de smirnă şi busuioc, de la 
Drăgăşani şi Tismana. 

Trimisul regelui Carol Robert, ştiind numai latineşte 
şi nemţeşte, stătu multă vreme cam posac, fiindcă îl 
îmbia inima să schimbe câte un cuvânt cu cele două 
ghiocele, fetele Domnului, care, printre meseni, ca 
bune gospodine, dădeau o mână de ajutor, să nu 
lipsească nimănui nimic. 


Vodă Basarab o rupea niţel pe nemţeşte, de când 
avusese nişte treburi negustoreşti cu saşii de lângă 
Râşnov şi făcu o glumă straşnică, de râseră toţi cei de 
faţă. Ridicând paharul, după ce ură ani mulţi şi domnie 
paşnică mirelui, se întoarse către cavalerii transilvani 
în fruntea cărora strălucea pieptarul de argint al 
trimisului din Buda şi grăi, mai pe nemţeşte, mai pe 
latineşte şi mai mult pe româneşte: 

—  Înalţi oaspeţi, pentru marea cinste pe care o 
faceţi bucatelor ţării acesteia ospătându-vă din ele, vă 
mulţumesc foarte. Îmi pare rău, dar legume şi merinde 
mai proaste nu se află prin părţile noastre, aşa că 
supuşii mei sunt siliţi a se ospăta în toate zilele vieţii 
lor aşa cum ne ospătăm noi acum având prilej de 
nuntă. Astfel că neştiind cu ce să răsplătesc venirea 
domniilor voastre la Curtea mea şi mai cu osebire 
nepreţuitele daruri ale puternicului rege Carol Robert, 
cu a cărui prietenie mă mândresc, îmi amintii de o 
întâmplare, pe care, cei mai tineri, poate n-o 
cunoaşteţi... 

Domnul sorbi din cupă, îşi drese cu mâneca lungile-i 
mustăţi şi urmă: 

— Acum aproape treizeci de ani, se făcu în 
Transilvania mare zarvă la moartea Craiului Andrei 
Arpadul, căruia îi urma numai o fetişcană de nouă ani. 
Şi atunci se ridică să-şi ceară dreptul prinţul Carol 
Robert, din casa de Neapol şi Sicilia. Un prinţişor din 
Boemia, Venceslav, care n-avea mai mult de 13 ani, 
luă grabnic în căsătorie fetişcana lui Andrei, răposatul, 
ca să apuce el domnia. Care pe care? Până una alta, se 
pomeni ţara cu doi crai: unul la Zagreb, altul la Buda. 
După câţiva ani, prinţişorul Venceslav se trase înapoi în 
Boemia, unde murise taică-său şi dărui dreptul său 
prinţului Otto din Bavaria, de care grofii cei mari nici 


nu voiau să audă. Ce se gândi bavarezul? Să facă şi el 
ca prinţul din Boemia! Şi intră în Transilvania să ceară 
mâna fetii boierului Borşa, care era de partea Craiului 
Carol Robert, prietenul nostru. Ci boierul transilvan nu 
luă în seamă cererea bavarezului, ci legându-l fedeleş, 
ca să curme o zâzanie păgubitoare liniştei, mi-l trimise 
mie, peste munţi, să fac cu el ce-oi şti. Şi ce socotiți, 
înalţi oaspeţi, c-am făcut? 

— L-ai tăiat! strigă trimisul, cu guşa mare peste 
pieptarul de argint. 

— L-ai spânzurat! zise tatăl miresei, boierul 
craiovesc cu dulama pe umeri, căci suferea de 
junghiuri prin spate. 

Mirele, Nicolae-Alexandru, şi mireasa lui, Măria, 
ştiind tărăşenia, surâdeau doar din colţul gurii fără a 
scoate vorbă. 

— Nici nu l-am tăiat, nici nu l-am spânzurat! urmă 
voievodul. Ci l-am pus bine, la păstrare, să-l am la 
nevoie. Şi ia vedeţi, boieri dumneavoastră, ce bine-mi 
prinde el acum, prinţul de Bavaria!... 

Domnul făcu un semn şi doi oşteni aduseră îndată în 
sala ospăţului, un cavaler scund, bondoc, foarte gras, 
în zale care ruginiseră pe el. 

— Apropie-te, Freiherr Otto! făcu semn Domnul. 
Apoi către meseni, care începuseră a râde: 

— Aşa e că l-am păstrat bine?... L-am hrănit, 
ferindu-l de ger, l-am scos la aer... Şi acum, cinstite 
trimis al craiului, rogu-te primeşte din parte-mi pe 
cavalerul Otto de Bavaria şi du-l regelui Carol Robert. 
Cred că nu i-aş putea face un dar mai plăcut! 

Mesenii, ciocnind cupele, râseră cu mare poftă. 

Cam pe la spartul nunţii, boierii munteni se 
adunaseră cu Domnul într-o încăpere mai strâmtă - 
căci musafirii străini plecaseră - şi acolo moşneagul 


lăutar Chiru, cioban de felul lui, le istorisi cu graiul şi cu 
dibla, povestea de aproape o sută de ani a voievodului 
Litovoi: 


Litovoi, înalt de stat, 

Si cu frate-său, Bărbat, 
Erau peste țară cneji 
Mult temuti şi mult viteji. 


Era ţara acestor doi fraţi români cam spre părţile 
Oltului, pe unde se aşezaseră într-o vreme şi slujitorii 
voievozilor de peste munţi. In prietenie trăiau ei, 
bucurându-se de pace, când aflară că slugile 
transilvane le risipise turmele de oi şi venise cu ale lor, 
pe tăpşanele verzi ale munţilor. 

Litovoi şi Bărbat îşi adunară oamenii, îi înarmară cu 
arcuri, săgeți, sulițe şi topoare. Apoi, când le veni bine, 
se repeziră asupra slugilor obraznice venite de peste 
munţi, şi-i alungară. Ca să-i înveţe minte, să nu mai 
cuteze a năvăli pe meleaguri ce nu erau ale lor, le 
prinseră oile şi vacile şi le închiseră în ţarcuri. 

Boierii de peste munţi - unguri unii, saşi alţii - 
mâniaţi că un cneaz din părţile româneşti îndrăznise a 
le lua vitele, trimiseră vorbă să le dea înapoi turmele. 

— De aceea le-am închis în ţarcuri ca să le dăm 
înapoi, răspunse cneazul Litovoi unui popă sas, care 
venise anume, sol de peste munţi. Numai că, pentru 
paguba ce mi s-a făcut, voi opri o oaie din zece şi o 
vacă din douăzeci. 

Ungurii de peste munţi se mâniară şi mai rău, 
socotind că păşunile munţilor, şi de pe-o coştişă şi de 
pe cealaltă, tot ale lor sunt - şi adunând oaste multă 
ieşiră să prindă pe Litovoi şi să-i strice cnezatul. 

Dar treaba nu merse atât de uşor, căci ciobanii de 
pe Olt, măcar că n-aveau unelte de luptă, la fel de 


bune, nu lăsară pe acei venetici să le smulgă păşunile. 
Şi luptară muntenii noştri o vară şi o iarnă şi încă o 
vară, de se umplură văgăunile de duhoarea leşurilor 
acelor năvălitori. 

Văzând nemeşii că nu vor răzbi pe Litovoi, în 
ajutorul căruia începură a veni şi ceilalţi cneji români, 
înfricoşaţi că ar putea păţi la fel şi ei, îşi ziseră să-l 
răpuie cu o viclenie. 

Imbrăcară doi dintr-ai lor cu zeghe miţoasă, aşa cum 
purtau ciobanii români, şi-i trimise în tabăra cneazului, 
pe malul Oltului. Litovoi, care se afla dimpreună cu 
frate-său Bărbat, primi în cort pe cei doi vrăjmaşi 
prefăcuţi, care la început vorbiră de o turmă de oi 
închisă într-o peşteră din munţi, lăsată de nemeşi când 
au fugit. 

Bucuroşi de asemenea chilipir, cei doi fraţi trimiseră 
îndată pe oştenii lor la locul pomenit. 

Duşmanii, dacă rămaseră singuri în cort cu Litovoi - 
căci Bărbat o luase înainte cu ostaşii - tăbărâră asupra 
lui şi-l uciseră. Apoi puseră mâna în munţi şi pe Bărbat, 
care se rătăcise, şi-l duseră viu peste munţi în 
Transilvania. 


Astfel pieri Litovoi 

Cneazul cel bogat în oi 
lară frate-său Bărbat 

Cu bani mulți s-a cumpărat 
Cu viața de l-au lăsat... 


„Povesti lăutarul, şi încheie trista lui poveste, dând 
o dată tare cu arcul peste strune, de răsună dibla. 

— Hei, fraţilor, aşa fu acum o sută de ani! făcu 
Domnul, în mână c-o oală de vin, cu coiful pus jos, 
alături. De atunci multe se schimbară: noi am luat în 
stăpânire pământurile noastre, am făcut din cnezatele 


româneşti un singur voievodat şi iată că regele de 
peste munţi nu ne mai asupreşte, ci, mai vârtos, 
trimite daruri şi oaspeţi de seamă la nunta copiilor 
noştri!... Şi dacă ne-am unit, cei de dincolo cu cei de 
dincoace, nu ne mai poate înfrunta nimeni! Eu aşa zic! 

Şi Domnul, bucuros de pacea care se statornicise în 
mănoasa-i ţară, se aplecă şi zise tatălui miresei, 
marele boier craiovesc: 

— Cuscre, să nu-ţi pară rău c-am statornicit o 
singură domnie şi o singură curte! Numai bine vom 
trage amândoi de-aci. 

— Dar bulgarii şi sârbii?... făcu obidit cuscrul, ale 
cărui întinse moşii de la Dunăre erau mereu încălcate 
şi jefuite. Vei trimite Măria Ta oaste şi pentru ocrotirea 
bucatelor mele? 

Basarab voievod ridică oala în dreptul frunţii, cu braţ 
întins şi strigă: 

— Socot că n-are să mai fie nevoie de ostaşi prin 
părţile domniei-tale! 

Şi aplecându-se îi şopti fierbinte în urechea păroasă: 

— Văzuşi pe Teodora şi pe Ruxanda, fetele mele?... 
Una are unsprezece, cealaltă doisprezece ani 
jumătate. Le-a mers vestea că-s tare frumoase, încât s- 
a vorbit de ele şi la Curtea bulgărească de la Vidin şi la 
cea sârbească de la Niş. Eu bănuiesc că numai 
rândunelele de sub streaşinele fetelor, când se duc 
toamna spre meleaguri mai calde, tot ciripesc pe unde 
trec, de fetele mele: „Teodora! Ruxanda! Teodora! 
Ruxanda!”. Aşa aflară de ele Ţarul Alexandru şi 
voievodul Ştefan, că iată primii veşti, numaidecât să- 
mi dau fetele după ei. Dumneata ce zici, boier 
craiovene?... 

Boierul sări din loc, uitând şi de junghi şi de 
bătrâneţe: 


— Păi, ce mai stai pe gânduri, Măria Ta? făcu el în 
auzul tuturor oaspeţilor. Numaidecât să-ţi dai fetele 
după cei doi voievozi de la Dunăre. Aşa ştiu c-oi avea şi 
eu pace la hotarul pămân-turilor mele! 

Voievodul muntean îl măsură chiorâş şi glumi: 

— Cum? N-ai pace la hotarul de miază-zi, cuscre? 
Zău că mă mir! Eu ştiu una şi bună: că malul Dunării 
apără straşnic ţara noastră de năvălitori, căci e ţara 
mierii şi atunci, armatele de albine îi întâmpână cu o 
grindină de săgeți de se întunecă şi cerul. 

Oaspeţii auzind acestea râseră cu mare poftă, hă- 
hă-hă! 


II 


SOLII LUI BASARAB 


Nu trecură pe firul timpului nici zece ani de la nunta 
lui Nicolae-Alexandru, fiul cel mare al voievodului, că 
prietenia cu craiul Carol Robert se strică. Deprins cu 
tacâmuri alese, cu oşteni mulţi la curte şi cu slujitori în 
vestminte a căror țesătură venea de departe tocmai 
din Persia şi China, darnic cu cei din jur, de nu-i mai 
ajungeau banii de aur, când simţi lipsurile, se mânie ca 
de o boală rău vestitoare. 

Pe boierii care veneau să i se închine, după datină, 
aducând darurile cuvenite unui suzeran din partea 
vasalilor săi, îi lăsa-multă vreme să aştepte între 
slugile de la uşă sau între grăjdarii de la cai şi uneori 
nici nu-i primea, trimiţându-le vorbă că era supărat 
foarte neavând cu ce să îndestuleze nevoile domniei. 

Intr-acestea doi voievozi mai de seamă din părţile 
Transilvaniei şi Banatului, Dionisie Szechy şi Toma de 


Szecseny, veniră călări până la stânca cea mare de la 
Dunăre şi se înfăţişară, vestind că doreau să grăiască 
regelui. 

— Mărite-crai, cuvântă Dionisie care era gras ca un 
vier, având şi un rât cu nările larg deschise, drept ar fi, 
după cheltuielile Curţii, să creştem şi noi dările. Dar de 
unde? Că molima ne-a-omorât toţi porcii din Banat! Nu 
mai sunt nici de prăsilă - şi va trebui să ne rugăm de 
sârbi să ne dea ei. 

Toma de Szecseny, cavaler chipeş, dar chiorât de o 
spangă în tinereţe, la o întrecere de luptă, zise şi el 
craiului: 

— Numai ca să ne plângem venit-am, Mărite 
stăpâne, că ogoarele noastre bătute de arşiţă n-au dat 
nici cât să facă omul o mămăligă de mei şi au început 
argaţii să-mi taie caii şi să-i mănânce. 

— Ce vreţi să vă fac? Să vă dau eu porci şi cai? 
strigă mânios regele Carol Robert, în timp ce pletele 
bălaie ca de fată i se zbârliră ca înşfăcate de furtună. 
Aşa după cum merg treburile văd că m-aţi lăsat mai 
sărac decât un rege învins. Ar trebui să v-alung şi să 
iau în seama mea toate voievodatele. 

Dionisie, cel cu râtul porcesc, gâfâi la asemenea 
ameninţare şi zise repede: 

— Luminate crai, poate n-ar fi rău să îndoieşti, să 
întreieşti chiar darea acelui voievod din Câmpulung, 
(Basarab parcă-l cheamă), că avuţiile lui întrec cu mult 
pe ale noastre! Grâu ca la el nu e în toată lumea şi aud 
că acum a găsit şi sare prin munţii lui... 

Porcii dincolo de Porţile de Fier nu mai pot trece, că 
a pus o strajă valahă tare, ca şi cum bănia Severinului 
n-ar fi cu Banatul tot a Măriei Tale! Să dea voievodul 
muntean încincit, înzecit, că are de unde! 

— Să dea... îngăimă cu glas pierit Carol Robert. Dar 


va voi? 

Toma, voievodul cel chior, clipi din pleoapa ochiului 
sănătos şi rezemându-se în celălalt picior, sunându-şi 
zalele care-l învestmântau de la grumaiji la călcâie, 
grăi: 

— Puternice crai, de-aş avea eu voievodatul de 
dincolo de munţi până-n vale, în preajma Mării şi dacă 
voievodul Dionisie, aci de faţă, ar avea în seama sa şi 
bănia Severinului, până la Olt, cum a mai fost şi 
altădată, nicio grijă nu te-ar mai bântui: am duce noi 
toate cheltuielile Curţii, ba am avea de unde să dăm şi 
pe deasupra! Dă-ne nouă voievodatul lui Basarab şi 
toate lucrurile vor merge strună ca mai înainte. 

— Aşa, aşa! întări Dionisie. Şi dacă nu vrea de 
bunăvoie, pornim cu armele împotrivă.-i... 

— Adică, ziceţi, să facem război? îi întrebă regele. 

— La drept vorbind nu-i război, ci numai o 
preumblare dincolo de munţi, adăugi Toma. 

În acea clipă se ivi la consfătuire şi Vlădica Papei, 
care se purta în sutană de mătase albă, răspânâind în 
juru-i o mireasmă de zambile. Il întrebară şi pe el ce 
crede despre un război împotriva lui Basarab voievod? 

Vlădica, ţinând mâinile pe piept, răspunse: 

— Domnul nostru Isus nu îngăduie nimănui să 
purceadă cu arme împotriva altuia. Ci eu atât pot face, 
mărite crai, să binecuvântez oştile iar luminăţia ta, fără 
ştirea mea, să le duci unde vrei. 

Apoi, răsucindu-se în călcâie, se făcu nevăzut după 
perdea, ca un cocor alb cu aripile sutanei ridicate. 

— Să nu mai intre nimeni! strigă Carol Robert şi, 
apropiindu-se de cei doi vasali, începu a chibzui cu ei 
asupra războiului. 

Când află voievodul de la Câmpulung de pregătirile 
ce se făceau pentru o năvălire, întrebă pe fecioru-său 


Nicolae-Alexandru, la cină: 

— Gata eşti de luptă, fiule?... 

— Ce vorbă e asta, tată? se miră el. N-avem niciun 
vrăjmaş asupra noastră. 

Voievodul dete din cap şi zise cu amărăciune: 

— Craiul Carol nu ne mai iubeşte! Ne-a trimis înapoi 
darul de fiecare an. O fi aşteptând mai mult? 

— Nemulţumitului i se ia darul! grăi tânărul voievod, 
care nu se temea de luptă. Poate că vrea Dumnezeu să 
fim singuri stăpânitori a toată Ţara Românească, fără 
ocrotirea acestui nesăţios crai care ne costă prea mult. 

Ci bătrânul Voievod chibzui altfel. 

În vreme ce Doamna, în genunchi dinaintea icoanei 
Maicii Domnului, se ruga în puterea nopţii, să-i ţie în 
viaţă soţul şi feciorul, Basarab, cu ochii aţintiţi în tavan, 
gândea la un mijloc potrivit, spre a abate de la el 
mânia şi răutatea puternicului Carol Robert. După ce 
se frământă noaptea toată chibzuind şi într-un fel şi 
într-altul, chemă în zori pe Nicolae-Alexandru şi-i 
destăinui tot ce hotărâse: să ceară pace, făgăduind 
chiar înzecirea darului de fiecare an. 

Obrajii tânărului voievod se aprinseră, ca pălmuiţi, şi 
răspunse, privind pe sub sprâncene cu mânie, de parcă 
taică-său era duşmanul: 

— Rău faci, tată, înjugându-ne pe toţi la carul 
acestui crai! Oşteni avem şi noi, slavă Domnului... 

— Nu cât ai lui şi nu-i avem în zale. lar pe cei mai 
buni ai noştri i-am pierdut astă-vară, peste Dunăre, 
când am trimis ajutor de război rudei noastre, Minai, 
ţarul bulgar. Vom apuca să mai adunăm altă oaste? 
Craiul e în câteva săptămâni sub zidurile 
Câmpulungului... 

— Şi de ce vrei să înzeceşti darul, tată? îndoieşte-l. 
Nu-i ajunge? 


— E prea puţin pentru lăcomia crăiască! făcu 
Basarab, care cunoştea firea ocrotitorului său. 

— Şi altminteri nu e prea mult? 

— E mult, de bună seamă, dar nu e tot! zise 
Voievodul cu glas chibzuit, căci de vine Craiul în ţară, 
ne ia tot, dimpreună cu viaţa. 

Nicolae-Alexandru nu se putea împotrivi bătrânului 
Voievod, dar era hotărât, dacă Voievodul o ajunge la 
pace cu Carol-Robert, el, urmaşul în domnie, să nu ţie 
seama de silnicul tribut, atunci când va răspunde 
singur de ţară şi de capul său. 

Nu mai grăi nimic bătrânului, dar nici nu se mai 
arătă dinaintea lui, în semn de mare mâhnire. 

Voievodul mai târziu dete din cap, zicând Doamnei: 

— E mâniat rău feciorul nostru! Dar va vedea el că 
tot eu am fost mai cu judecată. 

— Dumnezeu şi Maica Domnului să te lumineze! 
răspunse Doamna, aşternând pe piept o cruce mare. 

Totuşi un gând de răzvrătire, ca în vremurile 
tinereţii, împiedică pe Basarab să trimită soli de pace, 
cu daruri înzecite, la Curtea de la Buda şi puse pe 
Nicolae-Alexandru să îngrijească îndată de strângerea 
oastei. 

— Dacă vrea Craiul daruri, să poftească încoace să 
le ia! hotărî voievodul Basarab răzgândit şi răzvrătit 
deodată. 

Şi trimise un călăreț către banul de Severin, boierul 
Manole, să ţie bine trecătorile împotriva porcarilor lui 
Carol Robert, căci va scobori îndată cu ajutoare. 

Era în toamna anului 1330. Copacii îngălbeniseră, 
iar călăreţii şi pedestraşii români care înaintau spre 
marginea de apus a ţării priveau la viile ce dăduseră în 
pârg şi nu avea cine le culege. 

Voievodul Basarab n-ajunse la Olt, când îi veni ştire 


că oştile Craiului intraseră în ţară, zdrobind cu 
greutatea armurii pe bieţii luptători români, care n- 
aveau pe ei decât un mintean, o căciulă şi o pereche 
de opinci - iar drept unealtă de lovire, un ciomag sau o 
coasă. 

Nici cealaltă oştire muntenească nu era mai bună. 

— Acum ce mai spui, fătul meu?... întrebă 
Voievodul. 

— Vom lupta, tată! strigă vârtos Nicolae-Alexandru. 

În acea noapte, fără ştirea fiului său, trimise 
voievodul doi boieri cu bărbi mari, învestmântaţi în 
căciuli şi dulame de vulpe, înaintea craiului Carol 
Robert. Dincolo de apa Jiului, solia aflând cortul 
crăiesc, îi întinse un sipet cu daruri preţioase, învelit 
într-un pergament scris în latineşte: hrisovul de pace. 

Şi în vreme ce boierii români afară, în bruma rece a 
toamnei, adăstau cuvântul de pace sau de război, în 
cort, craiul cu cei doi voievozi, Toma de Szecseny şi 
Dionisie Szechy, chibzuiau asupra soliei lui Basarab, 
voievodul Ţării Româneşti. 

Craiul citise hrisovul şi rumega în sine, cu deosebită 
plăcere, cuvintele, clătinând cu surâs barba-i bălaie şi 
frizată: 

— ...Bănia Severinului s-o ia voievodul Banatului... 
Nicolae-Alexandru, fiul cel mare al Domnului, va merge 
în cetatea crăiască să slujească regelui... şapte mii de 
mărci de argint, bani peşin, despăgubire de război. Cât 
face în dinari şapte mii de mărci de argint? întrebă 
craiul pe Dionisie din Lugoj. 

— În dinari, mărite crai? zise acela, cu un grohăit 
ciudat. Să fac socoteala! Şi adăugă după câteva clipe. 
D-apoi şapte mii de mărci de argint fac acum... o mie 
de mii şi încă şase sute optzeci de mii de dinari... 

Regele, podidit de neliniştea bucuriei, se mişcă în 


cort, cu capul în pieptarul de argint şi bombăni, 
încruntând sprincenele-i subţiri, de culoarea mierei: 

— Să cerem munteanului şapte mii de mărci de 
aur... Ce spuneţi, voievozi?... 

Ochii porcarului se făcură mari, rotunzi, de parcă şi 
vedea comoara de aur ce trebuia s-o trimeată Domnul 
Ţării Româneşti. Dar Toma, chiorul, care mult ţinea la 
lupte şi ucideri, zise Craiului: 

— Măria Ta, odată ce suntem în ţara Voievodului, ca 
şi stăpâni pe ea, la ce ne-ar mai folosi o împăcare cu 
el? Găsim noi la Cimpulung tot ce ne trebuie: şi aur, şi 
argint! Şi mult mai mult decât ne dă el. 

— Aşa e! făcu Carol Robert şi, ieşind din cort, trecu 
înainte fără a arunca măcar o privire asupra solilor 
români. 

Unul din boieri se ridică, se luă după rege şi cu 
smerenie, dar cu hotărâre zise: 

— Măria Ta, până nu încep ploile, daţi ascultare unui 
bătrân supus al Voievodului şi al Măriei Tale... 

Regele se întoarse şi, privindu-l cu uimire, întrebă: 

— Spune repede, ce mai ai de spus? 

— Spun, Măria Ta, că-nlăuntrul Ţării de vei intra, 
primejdia nicidecum nu o vei putea înlătura. Voievodul 
Ţării cu grijă de pace ne-a trimis încoace... 

Cuprins de furie, craiul se răsti: 

— Spune Voievodului tău, acelui cioban al oilor 
mele, că nu mă tem de primejdia cu care mă 
ameninţă, ba că-l voi scoate de barbă din orice vizuină 
în care s-ar ascunde! 

Până la Olt, oştile înzăuate şi caii cu prapuri de fier 
împletit înaintară cu uşurinţă. Dar cum trecură apa cea 
năvalnică, fură întâmpinați de un pustiu înfiorător: 
casele şi sălaşele arse, miriştile întoarse, luncile - câte 
nu-şi pierduseră frunza, pârjolite, iar fântânile toate - 


otrăvite. 

Merinde se aducea din partea cealaltă a Oltului, însă 
ajungea cu mare zăbavă din pricina ploilor de toamnă 
şi a drumurilor desfundate, astfel că oştirea năvălitoare 
poposea în câmp, răbdând de foame. Vitele de povară 
mureau istovite şi în curând se înhămară oamenii 
Craiului înotând în nămoluri până la coapsă. 

Acum Carol Robert ar fi primit bucuros din partea 
Voievodului muntean darurile de pace scrise în hrisov, 
dar era prea târziu. Încruntat şi fiert de necaz ocăra pe 
cei doi voievozi, ce-l aduseseră în asemenea stare. 

— In curând suntem în faţa cetăţii Argeşului, unde s- 
a închis Voievodul cu neamurile lui, cu oastea şi cu 
avuţiile! zise Craiului voievodul Toma de Szăcseny. ŞI 
de îndată ce-i vom împresura, se vor închina, mărite 
crai, cerând iertare. 

— Nu-i voi ierta! Nu! 

— Să nu-i ierţi defel, Prea luminate! se amestecă în 
vorbă Dionisie, voievodul de la Lugoj, care mult pătimi 
din pricina foamei şi a setei, fiind el deprins cu friptură 
de purcel şi urcioare de vin, de şase ori pe zi. 

Dar nici după împresurarea cetăţii Argeşului, ostaşii 
lui Carol Robert nu făcură vreo ispravă, căci oamenii 
Voievodului muntean, călări pe cai iuți, se repezeau din 
munte şi măcelăreau oamenii şi vitele care veneau cu 
merindea. Ameninţaţi de foamete mai degrabă decât 
cei închişi în cetate, care adunaseră din vreme cele de 
trebuinţă, ostaşii lui Carol Robert începură a da bir cu 
fugiţii, din câţi se mai puteau ţine pe picioare. 

Văzând că mai mult nu va putea izbândi, craiul dete 
poruncă de întoarcere acasă, urmând ca în vara 
viitoare să vie iar cu mai multă oştire şi la vreme mai 
potrivită - împotriva încăpăţânatului Voievod. 

Dar voievodul Basarab cu fiul său, ascunşi în codrii 


atât aşteptau, după socoteala pe care şi-o făcuseră 
împreună. Iscoadele şi ciobanii din munţi aflară drumul 
de întoarcere al vrăjmaşilor şi trimiseră vorbă 
viteazului Nicolae-Alexandru. 

Cu douăzeci de pâlcuri de călăreţi a douăzeci de 
boieri tineri, căpetenii, ieşiră Românii în munţi înaintea 
oştirii răzleţite, istovite, flămânde, care se grăbea să 
treacă pasul pentru a ajunge în Transilvania, unde-i 
aştepta hrană şi adăpost. 


III 


POSADA 


La mijloc, muntele se strâmta şi urcuşul se făcea 
numai pe o potecă, ce era vara vad de pârâu, între doi 
pereţi înalţi de cremene, bătuţi de vânturi şi ploi, în 
creştetul cărora abia se puteau ţine cu aripile 
desfăcute, vulturii cei mari. 

— Aci trebuie să-i lovim! strigă Nicolae-Alexandru 
către cele douăzeci de căpetenii ale călăreţilor săi. 

— Cum să-i lovim? se miră un boiernaş oltean, 
scund, cu pletele pe umăr. Pe poteca asta abia încap 
cinci ostaşi ţinându-se de mână. 

— li vom lovi de sus! îl lămuri voievodul, arătând 
piscul şi crestele de cremene. 

— Vulturi trebuie să fim, ca să putem zbura până 
acolo, grăi alt boier ridicând priviri spre înălțimile 
ameţitoare. 

— Români sau vulturi tot una.-i. Îşi apără pământul şi 
avutul! răspunse Nicolae-Alexandru. 

Şi porni călare, pe potecă în sus, urmat de oastea 
călăreţilor. 


De cealaltă parte a muntelui, în ziua aceea şi 
noaptea următoare, oştenii munteni săpară două 
rânduri de şanţuri, cu parapete înalte, închizând 
trecătoarea. Aci rămaseră numai trei pâlcuri de 
luptători, legându-şi caii ceva mai departe, în pădure... 

Coama din dreapta şi din stânga trecătorii o urcară 
ceilalţi călăreți, adunând  bolovanii şi punându-i 
asemenea unor metereze pe buza prăpastiei din 
dreapta, pe cea din stânga rânduindu-se arcaşii. 

— Nu se arată nimeni de sub malul nostru de sus, 
până când nu veţi primi poruncă de la mine, auzitu-m- 
aţi? le spuse Voievodul Basarab trecând repede, când 
ferindu-se de-a buşelea, când umblând pe picioare pe 
lângă oamenii săi înşiruiţi ca mărgelele pereţilor de 
cremene, unde se părea că numai păsările cerului s-ar 
putea ţine. 

Oştirea regelui Carol Robert, alcătuită din călăreţi şi 
pedestraşi, ajunse pe înserat la strâmtoarea ce-i zice 
Posada, îngustă cât vadul pârâului ce-i făcea potecă. 
Erau mai toţi istoviţi şi mâhniţi, căci se întorceau fără 
izbândă şi fără pradă, başca ruşinaţi de foametea ce 
le-o pregătise Voievodul român. 

Ar fi poposit devale, la capătul pasului, dar se 
grăbeau să ajungă la aşezarea Sibiului, ca să se 
odihnească în lege pe la casele oamenilor, unde să-şi 
stâmpere setea cu apă şi foamea cu pâine, fără teama 
de a fi otrăviţi. 

Astfel că odată cu zăbranele înserării, care începură 
a împânzi muntele, intrară oştenii înzăuaţi în bezna şi 
mai neagră a pasului, înaintând cu băgare de seamă, 
în zgomotul potcoavelor de cai ce loveau scăpărând 
pietrişul potecii. 

Cam pe la miez de noapte, cerul se mai lumină o 
ţâră de un ciob de lună rece şi el ca gheaţa şi în curând 


capătul şerpuit al coloanei de ostaşi dădu să iasă din 
strâmtoare. 

Atunci se ridică un chiot, de hăuli tot codrul pustiu, 
fără frunză, al munţilor, de jur împrejur şi o grindină de 
săgeți dobori călăreţii, caii şi pedestraşii din faţă, care 
împiedicară şi pe ceilalţi să mai înainteze. 

In tot şirul ostaşilor, până la capătul de dinapoi al 
trecătorii, se făcu o învălmăşeală, dintr-o scuturătură, 
a cărei pricină n-o pricepeau. 

— Ce-o fi asta 

— Ce s-a întâmplat? strigă Craiul care călărea între 
cei doi voievozi, Toma de Szecseny înainte, Dionisie 
Szechy dinapoi, pe la mijlocul pasului. 

— S-o fi poticnit vreun cal flămând şi o fi 
îngenuncheat pe piatra potecii, Măria Ta! zise 
voievodul dinainte. 

Dar în aceeaşi clipă, ca şi cum ar fi început surparea 
muntelui peste cei ghemuiţi în trecătoare, capetele de 
sus ale culmilor parcă se apropiară şi începură a se 
rostogoli valuri-valuri de bolovani, pietre şi buşteni. 
Caii prinseră a necheza săltând în două picioare, alţii 
îşi trântiră călăreţii încercând s-o rupă de fugă înapoi 
peste pedestraşi şi ceilalţi care care-şi smulgeau 
zăbala. Oştenii se pitiră sub pântecele cailor care, loviți 
de pietroaie, se prăbuşiră strivindu-i. 

— Să fie vreun cutremur, tocmai acum când trecem 
prin pasul Posadei?... întrebă spăimântat Carol Robert 
pe voievozii lui. 

Rămase fără răspuns, căci nimeni nu-i mai auzi 
glasul acoperit de larma răcnetelor celor loviți care se 
zbăteau de moarte. 

— Pe ei! Pe ei! Ne omoară! începură a striga 
voievozii regelui, înțelegând în sfârşit că oastea lui 
Basarab îi pândise la strâmtoarea Posadei şi acum de 


sus rostogoleau bolovanii muntelui în capui lor. 

Călăreţii îşi lăsară caii şi încercară a se căţăra pe 
acel perete lucios. Mulţi, în spaima morţii, feriţi de 
rădăcinile câte unui copac ce sfredelise piatra, 
ajunseră până la mijlocul peretelui, dar săgețile bine 
țintite ale românilor îi doborau de istov. Şi aşa se 
rostogoleau soldaţii înzăuaţi ca nişte gheme de fier, 
unii, cei fără zale ca nişte răgace strivite de o talpă 
uriaşă. 

Acel măcel de oameni de-a lungul strâmtorii sperie 
pe regele Carol Robert, care se îngrijea acum şi de 
zilele lui. 

— Ruşine! Prea mare ruşine ar fi! gândi el. Şi îşi 
muşca mustaţa bălaie, gândind la hohotul de râs al 
Voievodului muntean, la batjocura pusă la cale de acel 
„cioban al oilor crăieşti”, pe care îl ameninţase că-l va 
scoate de barbă din bârlogul lui.. 

— Voievoade! strigă el lui Toma, care abia îşi ţinea 
calul speriat, căci pe voievodul Dionisie nu-l mai vedea. 
(Ucis? Ascuns pe undeva?) Du-te cu o mână de oameni 
înapoi, la intrare şi urcă-te în spatele românilor că ne 
fac praf pe toţi! Şi aruncă-i de-acolo în prăpastie, în 
suliţele noastre! 

Voievodul Toma descălecă, îşi lăsă armăsarul în voia 
întâmplării şi strigând din răsputeri adună cam la două- 
trei sute de ostaşi, îşi făcu drum înapoi, lovind el însuşi 
în caii regelui şi străpungând cu sulița pe cei ce nu se 
lipeau de peretele pasului, să le facă loc de trecere. 

După vreo două ceasuri de alergătură, ajunseră la 
ieşirea dinapoi, dar când să urce coama apucându-se 
de rădăcinile copacilor, se pomeniră cu alt val de 
pietroaie şi cu o grindină de săgeți, din șanțul de sus, 
unde îi aştepta un pâlc de români. 

Voievodul Făgăraşului, dinapoia unui gorun, de unde 


îşi îndemna oamenii să se urce împotriva duşmanului, 
gândi  că-napoi, în strâmtoare nu se mai putea 
întoarce. Ostaşi avea destui ca să ajungă până-n 
creasta unde se afla meterezul românilor, chiar de ar 
pierde jumătate din luptători - altfel toată oştirea 
crăiască, toată rămânea pentru totdeauna în acel 
mormânt al Posadei. 

Patru zile şi trei nopţi loviră românii pe năvălitori 
tocându-i ca pe slănină. Patru zile şi trei nopţi, se trudi 
Voievodul făgărăşean să ajungă până la şanţul 
luptătorilor de sus, trimițând un ostaş şi cerând regelui 
să-i dea câţi oameni mai avea în viaţă. Dar toată 
strădania fu zadarnică. Trecătoarea răsuna de icniturile 
oamenilor, de răgetele vitelor sub lespezile de piatră 
care-i striveau, de răcnetele celor ajunşi de ascuţişul 
săgeţilor, de gemetele celor care nu mai aşteptau 
decât moartea izbăvitoare de dureri. 

— O mai fi riga în viaţă?... îşi zise voievodul Toma, 
istovit de luptă, lihnit de foame, cu mâna dreaptă 
zdrelită de un bolovan care era să-l prăbuşească în 
vale. 

Şi încălecând, lăsând pe ceilalţi ostaşi în voia 
soartei, se întoarse la locul unde îl lăsase. Regele Carol 
Robert, dârdâind, îşi schimbase veşmintele regeşti cu 
ale unui ostaş de rând şi aştepta aiurit, cu mâna pe 
dârlogii calului, cu ochii îngheţaţi de spaimă, 
nemaiştiind ce trebuie să facă. 

Voievodul Toma îi ajută să încalece şi, întorcându-şi 
calul, strigă: 

— După mine, mărite Crai! Fuga e sănătoasă! 
Trebuie să ne scăpăm mai întâi zilele şi pe urmă om 
vedea ce-i de făcut. 

Abia după ce ieşi din cumplitul iad al acelei trecători 
şi ajunse în vale, la loc larg, regele îşi mai veni în fire. 


Se lumina de ziuă, de-a binelea. 

Fugind de sub poala muntelui, până noaptea târziu, 
învinşii  pătrunseră în Transilvania printr-o altă 
trecătoare, unde nu-i mai pindea niciun român. Când 
văzură că din mândra oaste nu mai rămăsese nici a 
zecea parte plânseră de ciudă şi deznădejde. 


IV 


BISERICA DOMNEASCĂ 


De aci încolo, regele Carol Robert nu îngădui nici 
unuia din voievozi să-i mai pomenească de un nou 
război împotriva Domnului Ţării Româneşti. Şi ca o 
mărturie că-şi calcă pe propria-i semeţie, Craiul scrise 
el însuşi Papei, istorisind întâmplarea nemaipomenită 
din pasul Posadei: 

„Erau ostaşii mei prinşi, ca nişte peşti în vârşă. Şi 
astfel şi-au găsit acolo moartea tineri şi bătrâni, 
principi şi nobili, fără nicio osebire. Căci această 
cumplită întâmplare a ţinut mai bine de patru zile în 
care timp ostaşii aşa se izbeau unii pe alţii, ca trestiile 
bătute de vânt. Pierdui acolo pe voievodul Dionisie şi 
pe cei mai de seamă oameni ai bisericii, ba şi pe vice- 
cancelarul meu, care purta sigiliul şi pe care nu l-am 
mai găsit. Trupurile tuturor aşteaptă acolo, în acel loc 
blestemat, timpul învierii de apoi. Invălmăşeala 
morţilor era atât de mare, că nu se mai găsiră cei pe 
care aş fi dorit să-i caut. Eu însumi abia scăpai, 
ascunzându-mă în veşmintele unui ostaş de rând, iar 
el, luând pe ale mele, gândesc că pieri de o moarte 
cruntă. Românii, mulţi prinşi, au dus cu ei, au găsit 
toate armele şi veşmintele preţioase ale nobililor, bani 


de aur şi argint, cingători de săbii, frâie alese şi alte 
multe lucruri”. 

La Câmpulung, de Crăciun, se făcu o mare 
petrecere, după întoarcerea voievodului Basarab şi a 
feciorului său Nicolae-Alexandru, cu oamenii şi prăzile 
din munţi. Se bucurară de fripturi nu numai luptătorii, 
care deteră un iureş prin Banat şi aduseră în ţară nu 
numai vitele prădate pe vremuri de voievodul Dionisie, 
dar şi slugile, meşterii, văduvele şi orfanii. Umblară 
lăutarii cu cobzele şi alăutele, ciobanii cu fluierele şi 
cimpoaiele prin ulițele cetăţii, înveselind inimile 
tuturor. 

— La anul ce vine zic să nu te iei după această 
biruinţă pe care, cu ajutorul lui Dumnezeu ai avut-o, ci 
să trimiţi Craiului darul de fiecare an! zise Doamna în 
noaptea de Anul nou, şezând la masă, alături de 
Marele Basarab, care acum albise, de parcă-l ninsese 
tot omătul muntelui. 

Nicolae-Alexandru, cu întâia odraslă pe genunchi - o 
fetiţă oacheşă şi scăpărătoare ca o mură - cânta un 
cântec de baci, cu glas gros. 

Voievodul dete răspuns Doamnei sale: 

— Tocmai la asta gândeam şi eu... La ce să ţin 
supărarea cu un Crai atât de... puternic?... 

Apoi, făcând cu ochiul, le grăi boierilor din jur, care 
din ţinuturile lor depărtate veniseră, la cetatea de 
scaun, după obiceiul timpului: 

— Aş vrea să-i trimit Craiului de aci înainte ca tribut 
din partea Ţării Româneşti o săgeată şi un bolovan, ca 
să-şi aducă aminte de păţania de la Posada!... 

Domnul şi boierii izbucniră în râs. Aveau de ce să se 
veselească: Ţara era liberă de-acum, nu mai atârna de 
coroana ungară, şi această biruinţă o câştigase 
poporul, cu preţul sângelui. 


După care, punând mâinile pe umărul Doamnei sale 
Marghita, Marele Basarab mai spuse: 

— lată, voievodiţa mea, evlavioasă cum se află, s-a 
rugat cu sârg Puterii cereşti să ne ocrotească de cei răi 
şi darnică foarte, precum o ştiţi, i-a făgăduit să înalțe o 
biserică de zid şi piatră, aici în Câmpulung. Doamna 
trebuie să-şi ţină făgăduiala. Nu-i nevoie, boieri 
dumneavoastră să plecaţi capetele în piept, că pe voi 
această biserică n-are să vă ţină niciun gologan. Am 
pus de-o parte banii trebuincioşi dar n-am găsit încă un 
meşter priceput care s-o ridice. O să-l găsim, nicio 
grijă. Până atunci trebuie să îndeplinim un lucru de 
seamă. 

Toţi cei de faţă ridicară priviri mirate neştiind ce 
avea de spus Domnul. 

Acesta îngroşă sprâncenele şi vorbi: 

—  Boieri dumneavoastră, săptămânile ce vin 
purcedem la lărgirea hotarului dinspre răsărit, care stă 
deschis ca o uşă. 

— Să ne-ajute Dumnezeu! strigară boierii. 

— Vă cer vouă numai atât: să vă îmbrăcaţi bine 
ostaşii în cuşme şi cojoace şi să-i încălţaţi cu cizme, că 
Buceagul e ţară a crivăţului şi n-aş avea poftă să 
îngheţăm înainte de a fi dat ochii cu tătarii. 

Chiar în acel an, voievodul Basarab, întemeietorul 
statului Munteniei, cel independent, îşi întinse 
stăpânirea şi asupra ținutului, mai sus, de la gurile 
Dunării, căruia îi dădu numele său, lăsând oaste 
românească la Chilia şi Cetatea Albă. 

Abia spre toamnă Voievodul cu fecioru-său, Nicolae- 
Alexandru, şi boierii sfatului se  întoarseră la 
Câmpulung, cetatea de scaun. Acolo se îndreptară cu 
mare alai spre Biserica Domnească, ridicată şi 
târnosită între timp, unde mulţumiră smeriţi lui 


Dumnezeu pentru ocrotirea cu care îi învrednicise. 

In 1352, încărcat de ani şi de cinstire, se pristăvi 
Basarab cel Mare, întemeietor şi singur stăpânitor al 
Munteniei, care i-a lăsat nume vrednic pentru urmaşii 
la domnie. 


DRAGOŞ ŞI BOGDAN 


I 


TRIBUTUL SÂNGELUI 


Pe colnicele Maramureşului, deasupra cărora 
soarele de toamnă aruncase podeţele lui de aur şters, 
se adunau podgorenii să culeagă poamă, s-o calce şi s- 
o puie în butoaie la fiert. Din cramele ce păreau pustii, 
începură a se ridica fuioare de fum albastru. Tăcerea, 
pe care o îngânase pe atunci numai adierea vântului 
prin lanuri şi frunzişuri, o înlocuiau acum cântecele 
flăcăilor şi fetelor care nu pridideau cu lucrul. 

Nucii îşi lepădau singuri fructele cu coaja verde, 
căzute printre aracii viei, până la gardurile vii de lemn 
câinesc. 

Încă un an îmbelşugat! Grânele fuseseră strânse în 
hambare. În curând vor cobori şi poloboacele în hrube 
bine sprijinite cu stâlpi de lemn, să fiarbă vinul cel nou. 

Ce mai nunţi vor începe în curând şi ce mai chefuri 
după postul Crăciunului! 

Pe la chindie, pe neaşteptate, văile începură să sune 
şi sâ răsune prelung de buciumele de la castel. 
Podgorenii se ridicară-n şale şi începură a cerceta 
zările, făcând punte la ochi cu mâna. 

Nu cumva se iviseră iar tâlharii de tătari, care 
veneau călări, după strângerea bucatelor de pe câmp, 
să jefuiască de-a gata hambarele oamenilor? 

Pe dealuri scapără numai lumina apusului de soare. 
Nu ardeau focurile care vesteau plăieşilor să scoboare 
la castel, cu arcul, sulița şi caii de dârlogi, spre a porni 


cu voievodul Maramureşului întru întâmpinarea 
păgânilor. 

Buciumele sunau numai pentru hăitaşi. 

— Cam devreme hotărî voievodul nostru să 
purceadă la vânătoare! îşi ziseră oamenii de la crame, 
râzând. Puii de iepuri nici n-au ieşit încă din bârloage şi 
sug ca mâţele la sânul iepuroaicelor. 

— Nu umblă Dragoş al nostru după iepuri! ziseră 
podgorenii mai bătrâni, care cunoşteau pe voievod şi 
vânaseră adesea cu el. | s-a făcut de lupi sau de vreo 
ursoaică! 

— Poate s-o fi întors de la Curtea regelui Ludovic şi 
porneşte la vânătoare să-şi mai potolească necazul, 
grăi un vechi slujbaş de la castel care ştia cu câtă 
greutate adună maramureşenii banii de aur ceruţi de 
acel suzeran şi cu câtă amărăciune şi năduf îşi trimit 
oamenii carele încărcate cu grâne, fructe, poloboace şi 
grămezi de lână pentru huzurul celor de la Curtea 
regească. 

La castel, în sala cea mare cu pereţii afumaţi de 
vatra largă unde ardeau buştenii şi se frigea vânatul, 
voievodul Dragoş, care trecuse de mult jumătatea 
vârstei, adăsta pe fiul său Sas, fecior subţire la trup şi 
bălai, ca o fecioară. 

Când îl zări intrând, în mâna dreaptă cu biciul scurt 
de călărie şi cizmele cu pinteni, acoperit încă de praful 
drumului, Dragoş se ridică şi răcni la el: 

— Văzut-ai, fiule? Cu noi grăit-a regele Ludovic sau 
cu slugile sale? 

— Nu te mânia, tată! încercă să-l potolească Sas. 
Regele era cam băut şi a uitat pesemne că 
Maramureşul nostru singur nu poate păzi hotarul 
dinspre răsărit... 

— Să-i facem un răvaş sau să pornim răzmeriţă? 


întrebă voievodul şi, cu capul în piept, strivindu-şi 
barba scurtă mai căruntă ca pletele ce-i cădeau pe 
spate, începu să umble furios prin încăperea pardosită 
cu lespezi mari de piatră. 

— Cum să ne răzvrătim?... se miră flăcăul, căruia îi 
plăcea viaţa voioasă, feţele chipeşe ale prinților şi 
surâsurile dulci ale prinţeselor de la Curtea regească, 
unde trăgea nădejde să fie chemat printre curteni. 
Avem noi puterea să ne împotrivim oştilor regeşti şi ale 
celorlalţi şaisprezece voievozi, care-şi ţin jurământul de 
credinţă faţă de rigă? Mai bine am face cancelariei de 
la Viena un răvaş latinesc... zise feciorul bălai după o 
clipă de gândire. Dar ce i-am putea scrie?... Că ne 
împotrivim a lăsa Ţara Maramureşului să facă de pază 
la trecătorile Carpaţilor pe unde năvălesc an de an 
hoardele tătăreşti? Nici asta nu se poate, taică, 
deoarece voievozii sunt ţinuţi să apere ţinuturile rigăi, 
aşa cum stă scris în zapisele întărite prin jurământ! Ar 
însemna că rupem credinţa faţă de Coroană - şi 
pierdem voievodatul. Drept ar fi să vie, alături de noi, 
maramureşenii, şi alţi voievozi cu oamenii lor la 
trecători - adică noi la Bicaz, ei la Trotuş şi Oituz, să- 
mpărţim greutatea luptei, precum împărtim tributul în 
galbeni din care se ţine Curtea de la Buda. 

Bătrânul Dragoş, fără a se opri din mersu-i furios, 
ciocănind lespezile cu pasu-i greu, clătină capul şi zise 
batjocoritor, parcă mai mult pentru sine: 

— Regele nu trimite pe ceilalţi voievozi la trecători 
pentru că ei sunt mai pricepuţi la jocurile dragostei, la 
chefuri, danţuri şi la ploconeli, decât la călărie şi la 
mânuirea paloşului. Pentru asemenea treburi aspre 
suntem buni numai noi olahii, românii, valahii, după 
priceperea dobândită din străbuni şi după obişnuitele 
noastre încăierări cu urşii... Să scriem rigăi, Sasule, că 


mergem să cuprindem munţii de la Răsărit şi să păzim 
hotarul împotriva tătarilor. - Dar acolo rămânem! Aici 
în Maramureş nu ne mai întoarcem. Şi alte dări către 
Curte nu ne vom mai simţi îndatoraţi să trimitem. Să 
dea alţii regelui nostru aur, grâne şi vin - noi vom da 
sângele! E mult mai scump, Sasule - aşa să pui în 
scrisoarea ta latinească, auzitu-m-ai! e mai scump 
decât aurul şi grânele care se pot înlocui, în vreme ce 
sângele, odată vărsat, nu se mai întoarce şi nu se mai 
înlocuieşte niciodată. 

Feciorul rămase încremenit auzind acest năstruşnic 
gând al părintelui său, care se hotărâse dintr-o dată să 
părăsească mai degrabă Maramureşul decât să mai fie 
umilit şi jefuit de suzeranul lui. Şi, cu ochii mari, 
albaştri, neclintiţi îl privi cu spaimă şi evlavie. Abia într- 
un târziu îngăimă: 

— Dar nu ne rupem de jurământul de credinţă către 
rigă?... 

— Nu. Îi vom rămâne credincioşi, fiule! Dar alt bir 
decât al sângelui nu mai plătim! răcni voievodul de se 
cutremurară zidurile. 

Apoi ridicând capul şi privind cu dragoste spre fecior 
spuse cu glasul muiat: 

— Nu te teme, Sasule, ai să te mai duci pe la curte 
să dănţuieşti, dacă te-o pofti riga şi ţi-o da inima 
brânci... Hai, scrie răvaşul degrabă şi pune pecetea! 


II 


CĂŢEAUA MOLDA ȘI ZIMBRUL 


Abia încetară buciumele, că-ncepură a năvăli pe jos 


şi călări, în curtea castelului, boiernaşii din împrejurimi, 
cu feciorii lor de casă, hăitaşii obişnuiţi, verii şi nepoţii 
voievodului, toţi vânători care întovărăşeau pe Dragoş 
în lupte şi la vânătoare. 

Veniră bucuroşi, deşi nu începuse timpul vânatului 
celui mare, căci ştiau că asemenea îndeletniciri se 
legau totdeauna de mari petreceri, cu jocuri şi 
desfătări de tot felul de la fripturi udate din belşug cu 
vinuri gustoase, până la întreceri de călărie, de mânuiri 
de spadă, de aruncări cu arcuri, fără a mai pune la 
socoteală cântările cu tâlc ale diblarilor care cunoşteau 
tot felul de întâmplări din vechi, de dragoste şi vitejie. 

Voievodul Dragoş scobori între ei, dar mare fu 
mirarea vânătorilor, văzându-i chipul încruntat. Nu 
cumva pornea cu ei la vreo încăierare şi nu la petreceri 
vânătoreşti? 

Nici Sas, chipeşul flăcău al voievodului, n-avea faţa 
mai voioasă, deşi abia se întorsese cu taică-său de la 
Curte. 

Dragoş păşi în mijlocul vânătorilor, pe care-i 
cunoştea bine, roti privirile cercetând cu luare aminte 
şi spuse mânios: 

— Nu-i văd pe toţi! De la chindie am dat poruncă să 
sune buciumele. N-a fost destulă vreme până acu, să 
se adune cei chemaţi?... Pesemne din pricina prea 
marei mele bunătăţi... 

Se iscă o tăcere grea. Amenințarea voievodului 
plutea peste capetele tuturora. 

Câteva lumini sfioase se aprinseră la ferestrele 
înalte din aripa cealaltă a castelului, unde ţesătoarele 
tot mai loveau cu spete în lemnul uscat, urzind firul de 
borangic, de in şi de lână. 

Câinii mârâiau unii la alţii, ciuciţi lângă cizmele cu 
miros de seu ale stăpânilor. 


— Să mai sune o dată buciumele!... porunci 
voievodul către buciumaşii de pe zidurile porţii. 

Şi, în întunericul care se lăsa uşor în răcoarea de 
toamnă timpurie, buciumele gemură prelung săgetând 
văzduhul până hăt, departe peste dealuri şi colnice! 

Apoi se făcu iar tăcere, parcă şi mai adâncă. 

— Ciudată vânătoare pune la cale voievodul nostru! 
gândeau vânătorii înălţând din umeri. 

Un slujitor aprinse câteva făclii de răşină. 

Prin cuhnii începură să fiarbă ceaunele şi să sfârâie 
seul vitelor puse la rumenit în ţepoaie şi în furci, după 
obiceiul vânătoresc. 

În săraca lumină a faclelor, Dragoş recunoscu chipul 
zbârcit, cu plete albe ca zăpada, al unchiului său: 

— Îmi pare bine că te văd, Toadere! zise voievodul 
apropiindu-se de el. Tot noi, moşnegii, suntem mai iuți 
la chemarea buciumului! Dar vărul Bogdan pe unde 
umblă? Ori n-a auzit chemarea? 

Moşneagul îşi scutură pletele şi răspunse cu glas 
scâncit, fără vlagă: 

— Ba a auzit, cum nu, nepoate! Dar nu-i arde lui 
acum de vânătoare, că tocmai i-a născut nevasta. 

— Aşa? făcu Dragoş batjocoritor. Şi a rămas lângă 
lehuză să ajute moaşei? Straşnic voinic, n-am ce zice! 

Apoi cercetând cu privirea împrejur îşi pierdu 
răbdarea şi zise: 

— Mi se pare că alţi oameni n-or să mai pice! Mă 
mulţumesc cu cei care aţi venit. Să se dea tuturor 
hrana şi băutura de cuviinţă. lar până la ziuă să-şi ia 
fiecare de la cuptoare pită pe mai multe zile, că nu 
ştim cât va ţine vânătoarea asta. 

După care, întorcându-se iar către bătrâne, îi strigă, 
să audă bine: 

—  Unchiule, nu mai pierde vremea pe-aci şi 


întoarce-te acasă, la hodină. De Bogdan aveam nevoie, 
la vânătoarea asta a mea. Dar dacă n-a venit, să fie 
sănătos şi să aibă parte de un fecior isteţ şi voinic ca 
el! 

Apoi mai zise, jumătate bațjocoritor, jumătate 
mânios: 

— Ascultă, Toadere, dacă oi întârzia prea mult la 
vânătoarea asta, că am de gând să pătrund până 
departe, în inima munţilor, să-i spui din partea mea lui 
Bogdan să se mute cu lehuza şi copilul colea, în castel, 
ca să primească de-a dreptul cărţile rigăi şi să-mi 
chivernisească lâna, grânele neadunate şi vinul ce va 
scobori de la crame. Omul are parte şi de viaţă şi de 
moarte. Când te-ai tras prea mult de casă, ştii că ai 
plecat, dar nu ştii dacă te mai întorci, aşa-i, moşnege? 
Să aibă Bogdan grijă de toate ale mele şi să se poarte 
ca şi cum el ar fi voievodul Maramureşului. 

Ciudate cuvinte mai rostea Dragoş! Vânătorii care îl 
ştiau tăcut din fire îl priviră acum lung, ridicând iar din 
umeri a mirare. 

Mai nedumerit ca toţi era însuşi Sas, feciorul 
voievodului, care cu haina scurtă, îmblănită, pe umeri, 
sta înalt, alături, privind cu ochi mari - bănuind ceva, 
dar neavând cutezare a crede. 

— Taica grăieşte de parcă ar avea de gând să nu ne 
mai întoarcem pe locurile noastre! gândi el în sine 
urcând scările de piatră ale castelului, spre încăperile 
sale: 

Aci găsi floarea de mătasă pe care i-o dăruise o 
frumoasă domniţă de la Viena, şi punând-o la căpătâi, 
adormi fericit. 

Voievodul Dragoş dimpreună cu tovarăşii săi porniră 
de la castel călări, urmaţi de câini, înainte de 
revărsatul zorilor. Vânătorii îşi recăpătară curând voia 


bună, mulţi din ei fiind încă sub vraja vinului negru 
băut în ajun. Numai voievodul, călărind mult înainte 
singur, trecea încruntat, legănându-se în şa. 

Când soarele sta de-o suliță deasupra cerului, 
ajunse cel dintâi la poalele munţilor acoperiţi de codri 
deşi, care arătau ca o pată nemăsurată întinsă pe 
spinarea lor. 

Aci făcu un popas mai lung şi, pe iarba verde, 
vânătorii se ospătară până la amiază, când urcară în 
munte. La început vânatul se arătă sărac: săgetaţi, 
căzură la poalele copacilor numai câţiva cocoşi 
sălbatici, care fură puşi la frigare în aceeaşi seară, în 
vreme ce focurile, aprinse în mijlocul taberei, alungau 
gângăniile. 

A doua zi hăitaşii începură a striga în vale către 
vânători. Semn bun: se iveau întâile dihănii. 

Dar până la amiază nu văzu nimeni niciun urs, 
niciun lup, nici măcar o ciută sau vreo capră neagră. 

Dragoş-vodă era mânios că vânătoarea lui, pornită 
înainte de soroc, se arăta nenorocoasă. Işi vărsă 
necazul pe căţeaua Molda, tovarăşa nedespărţită a 
voievodului de aproape cinci ani, lăsând-o fără hrană. 

— Să rabde! strigă el dând deoparte pe Sas, care 
voia să-i arunce o bucată de pită. Când o da de vânat, 
nu-i mai scapă! 

In creasta munţilor, la cumpăna apelor, vânătorii 
osteniţi se priviră unii pe alţii, gândind că voievodul 
anume îi scosese de la viile lor şi de la belşugul 
bucatelor de-acasă, spre a-i pedepsi pentru vreo vină 
numai de el ştiută... 

Dar cum scoborâră, umplând de larmă codrii, de 
cealaltă parte a  povârnişului, vânătorii nu mai 
pridideau cu adunatul vânatului, pe care-l aducea 
parcă vântul sau ozână bună dinaintea săgeţilor lor. 


Într-o singură zi îşi umplură tolbele cu tot felul de 
păsări sălbatice, cu iepuri şi vulpi, cerbi şi căprioare, ba 
prinseră chiar doi urşi vii, cărora le puseră belciuge 
domesticindu-i cu miere. 

Insă Dragoş-vodă se răzleţise bine de ceilalţi 
vânători cercetând o fiară nemaicunoscută sau voind 
să ia aminte la acele locuri, ca să nu le mai uite 
vreodată. 

Numai Molda se mai putu ţine după el, căutându-l 
pe după gorunii greşi, adulmecându-l dintre tufişe. 
Apoi nu-l mai găsi nimeni, o zi întreagă. 

Vânătorii se opriră, căci ajunseseră la poalele 
muntelui, într-o luncă de sălcii şi răchită, prin preajma 
unei ape, pe care încă n-o vedeau, dar o ghiceau după 
murmur şi mai cu seamă după felul copacilor. 

Luară aminte, cam îngrijoraţi de lipsa voievodului, 
căci se aflau acum în cine ştie ce voievodat şi 
încălcaseră pământul cine ştie cărui amarnic 
stăpânitor. Când, deodată auziră de cealaltă parte a 
luncii lătratul furios al Moldei şi strigătele vânătoreşti 
ale lui Dragoş, care-şi aţâţa cățeaua cea bătrână. 

— Să ştiţi că voievodul a dat de un vânat bun de nu 
se lasă! îşi ziseră vânătorii, şi se îndreptară în partea 
de unde îi ajungeau lătraturile cele depărtate. 

Merseră ei până la scăpătatul soarelui, de-a lungul 
unei ape molcome cu malurile acoperite de flori 
mirositoare. 

Abia când se-ntunecă, dădură de voievodul lor, care 
şedea pe trunchiul unui copac răsturnat şi abia îşi 
trăgea sufletul. 

— Aşa tovarăşi îmi sunteţi voi? le strigă Dragoş de 
departe. M-aţi lăsat singur să gonesc acest zimbru, pe 
care-l vedeţi răsturnat colea de săgețile şi barda mea! 

Cu adevărat, la picioarele voievodului zăcea întins, 


între liane şi răchite, un zimbru uriaş, cu înalte şi 
puternice coarne, aduse asemenea unui Crai Nou, de-o 
parte şi de-alta deasupra frunţii boltite, cu trupul 
sfâşiat din care tot mai curgeau câteva pârâiaşe de 
sânge, în apa râului de-alături. 

— Dar Molda unde e? întrebă Sas, bucuros de 
isprava bătrânului, vrând să dezmierde căţeaua. 

— lat-o şi pe ea, zise voievodul arătând un tufiş, cu 
o mişcare a capului. 

Între răchitele împletite zăcea moartă căţeluşa 
credincioasă. 

— Şi-a dat sufletul, după ce a muşcat o dată şi a 
doborât zimbrul. Că l-a gonit, sărmana, de azi 
dimineaţă, până adineauri, la asfinţitul soarelui. 

Voievodul îşi scosese cuşma şi gâfâia şi el de atâta 
alergătură şi zbucium. 

Dincolo de apa molcomă, se vedeau colinele şi 
câmpiile unor aşezări omeneşti, care se întindeau 
parcă şi mai departe spre răsărit, spre alte meleaguri 
şi alte ape. 

Dragoş porunci slujitorilor să pregătească tabăra de 
noapte. La ospăţul din acea seară, se ridică între 
tovarăşii lui şi, sorbind din pocalul de aramă, cuvântă: 

— Fraţilor şi tu fiu al meu, iubite Sas! Mă bate 
gândul că acest zimbru, care ne-a ieşit înainte, a fost 
trimis de soartă. Căci el m-a călăuzit până-n aceste 
locuri, care de-aci înainte vor fi ale noastre, după voia 
şi porunca mea. E o ţară mănoasă, după cum vedeţi, 
cu oameni tot de neamul nostru, având acelaşi grai. 
Aşa mi-a spus un pădurar cu care statui de vorbă. Ba 
aflat-am că pe-aici nu se ştie de rigă, nici de alţi 
stăpâni. Cine vrea să se întoarcă dincolo de munţi în 
Maramureş n-are decât. Eu mă aşez pe-aceste locuri 
care-mi rămaseră la inimă. Apei acesteia, după numele 


credincioasei Molda, îi vom spune de-aci înainte 
Moldova, ca şi ţării noastre celei noi. lar stema Ţării 
Moldovei să fie de-a pururi capul acestui zimbru, care 
ne-a călăuzit până aci! 

— Trăiască voievodul nostru Dragoş! strigară 
maramureşenii într-un singur glas. 

— Trăiască în veci Moldova noastră! răspunse 
voievodul. 


III 


RĂZVRĂTIREA LUI BOGDAN 


Întâmplarea aceasta se petrecu în anul 6860 (1352) 
de la facerea lumii. Cu ea s-a început ţara Moldovei. 

Niciunul din tovarăşii lui Dragoş nu se mai întoarse 
în Maramureş. De pământurile părăsite nu le păru rău 
căci găsiră moşii mai întinse şi mai mănoase, dincoace, 
de-a lungul râurilor Moldovei, Şiretului, Prutului şi 
până-n malul Nistrului. 

Băştinaşii, români şi ei erau mereu încălcaţi de 
hoardele tătare ce veneau pe deşelate pe cai iuți şi se 
hrăneau cu lapte de iapă şi carne crudă de cal, 
bătătorită sub şea, aşa că fură bucuroşi de ivirea 
voievodului Dragoş, care înainte de toate întocmi o 
bună oştire, pentru înfruntarea vrăjmaşilor din afară. 

Bieţii români ascunşi prin văgăunile munţilor, prin 
desişurile codrilor, prin păpurişul apelor, ieşiră la 
lumină, începură a-şi clădi adăposturi, alcătuiră târguri 
şi prinseră a se cunoaşte mai bine între ei, ca oameni 
ce grăiau aceeaşi limbă, aveau aceeaşi credinţă şi se 
hrăneau din acelaşi pământ. 

Numărul locuitorilor, ocrotiţi acum de stăpânirea lui 


Dragoş-vodă, se înmulţi repede, vitele începură a se 
vedea pâlcuri pe imaşuri şi pe coştişe, câmpurile arate 
se acoperiră de holde şi dealurile se îmbogăţiră cu vii. 

Sas fu trimis la Viena să ducă Regelui Ludovic 
închinarea voievodului Dragoş şi să-i istorisească 
Suveranului cum se făcuse descălecarea, tărăşenia cu 
zimbrul şi cu Molda, de la care ţara îşi dobândi numele. 

Dar tânărul, cam lăudăros din fire şi bucurându-se 
foarte că are să se vadă iarăşi la masa regelui între 
prinţesele mlădioase care-i surâdeau când le strângea 
de mijloc la dant, istorisi fără sfială că Ţara Moldovei e 
de zece ori mai întinsă ca voievodatul Maramureşului, 
şi că numai în rai trebuie să fie atât belşug ca pe 
malurile Şiretului şi Prutului... lar tătarii, aflând de 
puterea lui Dragoş, nu se-ncumetă să mai iasă din 
Buceagul lor mlăştinos, mulţumindu-se a-şi paşte caii 
în ierburile înalte şi a pescui la limanul Nistrului. 

Sas petrecu o lună la Curte, fericit ca un prinţ ce 
era, privind cu ochii lui albaştri, copilăreşti, la aurăriile 
Palatului, visând mereu să rămână între curteni, cu 
sabie mică la şold, ciorapi de mătase şi pană la 
pălărioara de catifea. 

În vremea aceasta Dragoş, ajuns la capătul zilelor 
lui pământene, trimise răvaş fiului, să vie degrabă 
înapoi, la Cetatea Sucevei, să-şi ia domnia ce i se 
cuvine ca urmaş. 

Oftând amarnic, de inimă rea, se mai preumblă o 
dată prin cetate frumosul fecior al voievodului 
Moldovei, ştiind bine că nu avea măcar răgaz să treacă 
prin Maramureş, să mai vadă rubedeniile cele vechi. 

Când se duse în camerele regelui, acesta era în pat, 
fiind prea de dimineaţă. Îl primi surâzând cu dragoste, 
ca pe un supus. Sas puse un genunchi pe covor şi 
sărută mâna cu inele a Suzeranului. 


— Îmi pare rău că pleci de la curte, prinţe! îi spuse 
Ludovic din guşa rotundă, trandafirie. Mult aş fi dorit să 
te am printre curtenii mei, căci am văzut ce bine duci 
pasul la dans şi cum abia atingi cu vârful degetelor 
talia  dănţuitoarelor. Dar ca fecior şi urmaş al 
voievodului Dragoş, nu am drept să te răpesc menirii 
tale. Dacă mai apuci în viaţă pe tatăl tău, spune-i din 
parte-mi că am dat poruncă scriitorului latinesc din 
cancelaria mea să-l treacă pururea printre vasalii mei 
credincioşi şi nicio laudă să nu-i precupeţească, pentru 
felul cum a ştiut să se poarte faţă de suzeranul său. ŞI 
istoria îl va vorbi de bine, numele lui fiind proslăvit de 
toţi supuşii din regat. 

Regele Ludovic înghiţi în sec, îşi dezmierdă braţul 
celălalt, rotund, moale, ca de femeie şi adăugă, 
încruntându-se: 

— lţi pot destăinui, iubitul meu Sas, că celălalt 
voievod al Maramureşului... Cum îl cheamă? Stai să-mi 
aduc aminte... Nepotul de frate al lui Dragoş... 

— Bogdan voievod, Măria Ta! îl ajută Sas cu privirile 
albastre atârnate de buzele groase, umede, ale 
Suzeranului. 

— Da, da, Bogdan voievod, care nici n-a binevoit să 
poftească la Viena, pentru reînnoirea jurământului de 
credinţă, în numele voievodatului. lar când a venit 
sorocul tributului, nici galbenii cu care e scris 
Maramureşul în condicile mele, nici carele cu grâne, 
lână şi poloboace nu mi le-a trimis. Am pus de i s-a 
scris. N-a dat răspuns. L-am ameninţat. Parcă nici n-a 
auzit. Norocul lui e că, de câţiva ani, din pricina 
podagrei, mai mult zac şi dorm, altfel nu scăpa el, 
Bogdan Maramureşanul nepedepsit şi neînlocuit. Am 
poruncit totuşi la cancelaria scriitorului meu să-l treacă 
pe voievodul Bogdan pe latineşte ca /nfides, adică 


necredincios Suzeranului său, iar a doua oară, după 
trei ani, ca infides notorius, adică de toţi cunoscut ca 
necredincios. 

— De-ar şti una ca asta, socot că Bogdan s-ar ruşina 
foarte, zise Sas, care cunoştea buna-cuviinţă a Curţii. 

— Şi iată că mai bine de zece ani de când părăsi 
Dragoş meleagurile străvechi şi trecu munţii ca să 
întemeieze Ţara Capului de Zimbru sau Moldova, cum i 
se mai spune, din Maramureş n-am mai primit nimic! 
gemu regele Ludovic, făcând ochii mici şi cercetând 
faţa lui Sas. 

Tânărul principe moldovean făcu şi el o figură 
îndurerată. 

— lar această nesupunere a lui Bogdan voievod, 
urmă regele învineţindu-se de furie, vine tocmai acum, 
când sunt bolnav, când cheltuielile Curţii au crescut, 
când nu mai îmi văd capul de datorii. 

Sas oftă încet şi ruşinat parcă şi el de fapta lui 
Bogdan, lăsând capul în platoşa pieptului. 

— E drept că tatăl tău, Dragoş-vodă, căruia m-am 
plâns adesea în lungi scrisori, nu s-a dovedit un vasal 
prea credincios, căci nu mi-a trimis galbeni, merinde şi 
veşminte. Dar el se legase numai pentru paza 
trecătorilor din Carpaţi împotriva hanului tătarilor şi a 
altor năvălitori. Bine şi atât... 

Regele puse mâna-i mică, moale pe umărul lui Sas, 
şi îi şopti fierbinte peste obraz: 

— Dar tu, fătul meu, ai să-mi trimiţi la soroacele 
cuvenite, darea ce mi se cuvine, nu-i aşa? Jură şi 
iscăleşte pergamentul. 

Ultimele cuvinte ale regelui, înăsprite, sunară ca o 
poruncă. 

Sas făgădui aceeaşi supunere, semnă documentul 
şi, cu inima îngreunată de mâhnire, părăsi Curtea unde 


petrecuse atâtea zile plăcute. 

Pe bătrânul Dragoş nu-l mai găsi în viaţă. Închisese 
ochii şi boierii îl înmormântaseră cu toată cuviinţa, în 
mănăstirea Rădăuţi, de el zidită. 

Lui Sas i se închinară ca unui Domn, ieşindu-i înainte 
călare, cu flamurile plecate. 


IV 


MOLDOVA, ŢARA NEATÂRNATĂ 


Ca prin minune, cu balsamurile unui doftor italian, 
regele Ludovic se ridică din patul moale în care se 
îngrăşase ca un curcan îndopat şi porunci baronilor, 
conților, voievozilor şi celorlalți supuşi, să se 
pregătească de drum. 

Soli neaşteptaţi veniseră la Buda şi înmânaseră rigăi 
documentul prin care prinții, hatmanii şi boierii Poloniei 
i se închinau şi-l alegeau rege. 

Când vestea ajunse la castelul din Maramureş, 
Bogdan, în plină bărbăţie acum, îşi adună supuşii în 
jurul zidurilor, care cu micii lor cai, iar unii numai pe 
jos, în opinci, cu arcuri şi sulițe, dar toţi cu căciuli mari 
negre şi cu zeghea pe un umăr, iar cu traista cu 
merinde pe celălalt. Mai deoparte, pe lângă focuri, 
muierile  privegheau  fierturile şi alintau  copilaşii 
ghemuiţi în zăvelci. Se mişcase voievodatul, pleca 
ţara!... Nu se ştia bine pricina acestei bejenii, dar dacă 
aşa era porunca măriei sale Bogdan, îi urmară cuvântul 
orbeşte, căci ştiau că sub mâna lui tot bine le va fi. De 
doisprezece ani prin Maramureş nu se mai pomenise, 
după plecarea voievodului Dragoş, niciun vameş 
regesc care să ia din bătătură vitele, să silească 


femeile să-şi scoată banul de aur, strâns bine cu-n nod 
într-un colţ al basmalei. 

În castel, în încăperea cea mare, a vetrelor, cu 
pardoseala de piatră, unde aveau loc ospeţele şi 
sfaturile de taină, Bogdan chemă pe frate-său mai mic, 
luga, priceput vânător, precum şi pe feciorii acestuia, 
Ştefan şi loan, cam vorbăreţi şi trufaşi ei, dar flăcăi de 
ispravă, gata să-şi puie capul pe butuc sub secure, 
decât să audă vreo ocară asupra lor nerăzbunată pe 
loc. 

— Măi frate şi voi nepoți, le grăi Bogdan, 
îmbrăţişându-i de la intrare şi poftindu-i dinaintea 
fripturilor, după ce le puse în mâini câte o ploscă de 
lemn cu vin negru. la luaţi şi prindeţi curaj că ne 
aşteaptă o grea treabă! 

Şi în vreme ce rupeau cu dinţii pulpele de purcel 
bine rumenite şi gustos afumate, Bogdan, mai 
dumicând, mai înghițind, îi lămuri despre ce era vorba: 

— Regele Ludovic, poate aţi aflat din zvonurile care 
umblă ca vântul în toate părţile de parcă le răspândesc 
păsările cerului, în loc să intre în pământ, cum se 
aşteptau toţi asupriţii lui, s-a ridicat teafăr din 
boleşniţă, şi a purces către Polonia unde fu ales rege. 
Drumul trece prin voievodatul nostru. Precum bine 
ştiţi, noi, maramureşenii, n-am voit să mai muncim 
pământul şi să ne zdrobim mădularele, pentru huzurul 
cuconaşilor de la Buda, ci ne-am văzut de sărăcia 
noastră, hrănindu-ne copiii cu lapte şi fetele mari cu 
miere, cum a lăsat Dumnezeu în bunătatea şi 
dreptatea lui. Eu o viaţă am şi un cap, mai mult 
deodată nu le pot pierde şi până la urmă tot le-oi da. 
Vreţi voi să plec eu de-aci în lumea largă şi vei să 
rămâneţi aci? Tu, luga, frate mai mic, te-ai urca în 
scaunul voievodatului în locul meu şi, cum n-ai nicio 


vină faţă de rege, lipitoarea plină de sângele neamului 
nostru, te-ai închina lui şi vei jura că-i trimiţi tot aurul şi 
untul cât veţi aduna în Maramureş într-un an? lar voi 
vă veţi hrăni cu paiele ce-or rămâne de pe urma 
vitelor. Dacă nu vă place aşa, atunci frate luga, nimic 
alta nu ne râmâne decât să pornim pe calea unchiului 
nostru cutezător, Dragoş voievod, adică să trecem 
munţii, şi să ne aşezăm slobozi în ţara Moldovei, care 
tot a neamului nostru este. Că a înfrunta oştirea în zale 
a lui Ludovic înseamnă pentru noi moarte curată. 

luga, ursuz din fire, tăcea şi îmbuca de zor din halca 
de carne, bine friptă. 

loan sări ca are, aruncă osul în colţul încăperii, de 
parcă vru să lovească într-un vrăjmaş, şi strigă: 

— Grăjdari, vizitii şi palefrenieri de-ai regelui să 
ajungem noi, Bogdane, unchiule? Odată cu capul! Mai 
bine aţinem calea călăreţilor hapsâni din valea 
Maramureşului şi să-i silim a trece în Polonia, prin 
munţi, pe la Bicaz înainte. lar pe noi să ne lase în pace, 
dacă nu li s-o fi urât cu viaţa! 

Nepotul Ştefan, mai chibzuit, îşi trecu mâneca peste 
mustăţile lungi după ce supse şi gâlgâi din ploscă şi îşi 
certă fratele mai mic. 

— Te crezi la horă, măi loane?... Cu ce vrei să 
înfrunţi tu pe acei cavaleri care sunt turnaţi în zale de 
fier de sus până jos? Cu păduricea de păr din piept? 
Trec caii lor cu prapuri, peste noi, ca peste baligi! 

Şi întorcându-se către voievodul Bogdan: 

— Să ne prefacem a ne împăca îndată cu ei, 
Bogdane, unchiule, urmă nepotul cu viclenie. Şi după 
ce s-or aşeza oamenii regelui între fruntariile Poloniei, 
n-or mai avea ei nici gând, nici vreme să se mai ţie de 
câra noastră. 

luga dete cu braţul deoparte pe Ştefan şi pe loan şi 


ridicând capul zise frăţâne-său: 

— Bogdane, ce stai de vorbă cu aceşti copchii?... Fă 
cum te taie capul, că aşa va fi bine. lar eu mai mult 
decât să-ţi ascult cuvântul nu ştiu! 

Ridicându-se apoi porunci flăcăilor: 

— Haideţi, măi! 

Şi ieşi din încăpere, urmat de Ştefan şi de loan. 

Astfel se pomeni Sas-vodă, în cetatea Sucevii, cu 
cea mai năstruşnică din câte veşti primise vreodată: că 
regele Ludovic se ridicase cu oaste de călăreţi mândri 
şi pornise prin Maramureş în Polonia, unde fusese ales 
rege, iar voievodul Bogdan cu rubedeniile, vânătorii, 
prietenii, şi cei mai mulţi maramureşeni, înarmaţi cu 
arcuri, sulițe, furci şi topoare, intraseră în Moldova, 
alungând paznicii de la strâmtorile Munţilor. 

In sufletul lui se iscă o ciudată învălmăşeală de 
simţăminte. Habar n-avea cum s-o scoată la capăt! Nici 
nu afla cu cine să se sfătuiască, deoarece nu avea 
curajul să mărturisească nici unuia din boierii 
moldoveni, adevăratele-i dorinţi şi pofte care, fără 
milă, îl bântuiau de când plecase de la Curtea 
regească. 

Câţiva boieri, îngrijoraţi de soarta moţilor, care 
puteau cădea în mâinile acelor năvălitori hrăpăreţi şi 
flămânzi, îşi adunară oamenii, îi înarmară în grabă cu 
ţepi şi arcuri şi intrară în Suceava, să se unească 
îndată cu oştile Domnului, pentru marea bătălie. 

— Credeţi cumva că voievodul Bogdan a fugit doar 
dinaintea suzeranului căruia nicio dajdie n-a voit să-i 
mai plătească şi caută adăpost aci, la noi? întrebă vodă 
Sas în sfatul boierilor pe care-i adună în jurul patului 
său, dis-de-dimineaţă, cum văzuse că făcea la Buda 
craiul Ludovic. 

Un boier scurt ca un urs, şi la fel de păros, făcu ochi 


mari, din care parcă ţâşniră ţepi luminoşi: 

— De-ar fi avut asemenea gând paşnic, Măria Ta, 
Bogdan venea singur, într-ascuns, nu cu toată suflarea 
Maramureşului şi cu armele ridicate. 

— Asta, aşa e... roşti mitropolitul, care sta nalt şi 
subţire ca un stâlp ascuţit, la picioarele patului Măriei 
Sale. 

lar boierul, cu înfăţişare de urs abia ieşit din bârlog, 
urmă: 

— Şi-apoi, ar fi de mirare să caute Bogdan adăpost 
tocmai la Măria Ta, care eşti supus credincios regelui 
Ludovic, cum scrie în toate cărţile lui, pe când 
voievodul Maramureşului de toţi e cunoscut ca 
necredincios, care niciun fel de bir niciodată n-a vrut să 
trimită suzeranului său! La Suceava l-ar aştepta acelaşi 
gâde şi acelaşi butuc, Măria Ta, ca la Buda sau la Liov! 

— Şi pentru un bun adăpost, Măria Ta, grăi 
mitropolitul, n-avea nevoie voievodul Maramureşului 
să intre în Moldova noastră cu toată armia şi suflarea 
ţării lui. Aceia au năvălit asupra noastră, şi fără a se 
teme de Dumnezeu ne vor împresura şi ne vor ucide, 
ca să ne ia apoi pământurile! Şi atunci, ce vom face 
noi? Una din două: sau îi înfruntăm, sau pornim mai 
departe, spre Răsărit! 

Vodă se ridică în picioare şi zise mahmur: 

— Spre Răsărit, Prea Sfinte, tot vrăjmaşi ne aşteaptă 
şi încă păgâni: tătarii! Nu ne rămâne altă scăpare, 
decât să-nfruntăm pe Bogdan. Dar cum? Cu cine? Cu 
ce?... lată ce trebuie să chibzuim pe îndelete. 

Şi-i pofti la sfat pentru a doua zi. 

Dar în aceeaşi noapte, Sas nu se mai putu împotrivi 
îndemnului care-l mistuia pe tăcute de atâta vreme. Îşi 
puse însuşi şaua pe calul murg, ieşi pe poarta cetăţii şi 
o rupse de fugă spre Miază-Noapte, nădăjduind să mai 


iasă înaintea iubitului său rege. Poate că de rândul 
acesta, Ludovic se va îndupleca, gândea Sas, luând în 
piept colnicele Bucovinei - şi-l va primi între curtenii 
săi din Varşovia. lar Bogdan să rămâie el, să 
domnească în Moldova, dacă asta îi e voia. 

Mare fu mirarea boierilor şi a mitropolitului aflând a 
doua zi de la portarul cetăţii că domnul fugise în 
puterea nopţii dimpreună cu patru ostaşi de credinţă. 

Şi mirarea se prefăcu în spaimă, prinzând de veste 
că fuseseră lăsaţi în plata lui Dumnezeu, dinaintea unui 
luptător fără milă, căruia calea înapoi îi era închisă 
pentru totdeauna. 

Boierii nu mai ţinură sfat. 

— Bate-voi păstorul şi se vor risipi oile... cântă 
mitropolitul după canon, intrând în altar. Şi strângând 
câteva odoare, gândi să se tragă la mănăstirea 
Rădăuţi, unde odihnea Dragoş-vodă, întâiul 
descălecător din Maramureş. 

Nu trecu nicio săptămână şi veni ştire că fugarii 
moldoveni pătrunzând în ţara Leahului întâlniră o oaste 
de tătari care îi măcelăriră pe toţi luându-le avutul şi 
caii. 

Când Bogdan cu oastea lui, puţin numeroasă dar 
hotărâtă, intră în Suceava, găsi numai câţiva boieri, 
care i se închinară. 

— Voi de ce n-aţi fugit? întrebă voievodul cu 
asprime, căci nu-i venea să-i alunge, deşi de 
pământurile lor ar fi avut mare nevoie, pentru vitejii 
lui, care-şi lăsaseră pământurile din Maramureş spre a- 
| urma. 

— Unde să fugim, Măria Ta? răspunse unul din 
boieri, ridicându-se din praful drumului şi scuturându-şi 
căciula de genunchi. Noi suntem moldoveni şi asta e 
Ţara Moldovei. 


— Dar pe mine mă vreţi Domn?... Tot din 
Maramureş descalec şi eu, ca celălalt Domn, Dragoş, 
întemeietorul. 

Boierii la această întrebare care suna a glumă 
începură a-şi da coate unul altuia şi a ridica din umeri, 
încurcaţi foarte. 

—Dacă mă vreţi Domn, urmă Bogdan tot aspru, 
rămân cu voi, dar numai într-un fel: să n-aflu că aţi 
adunat cumva galbeni şi grâne pentru craiul Ludovic, 
că vă urc în spânzurătoare să vă ciugulească ciorile! 
Tot ce agonisiţi să fie pentru voi, copiii şi urmaşii 
voştri. 

— Aşa să fie, Măria Ta! Aiasta ne plăcu tare mult! Să 
ne trăieşti! răspunseră boierii într-un glas, şi râseră de- 
a binelea, înseninaţi. 

— Dacă e aşa, Trăiască Moldova! strigă noul Domn. 

lar maramureşenii dinapoia lui, călări, ridicară în 
bătaia soarelui flamura cu zimbrul Ţării. 


VLAICU-VODĂ 


I 


DOAMNA MARE 


Vladislav, pe care poporenii îl numiră mai 
româneşte Vlaicu, era feciorul viteazului Nicolae-vodă 
Alexandru, ortac la domnie cu taică-său, Marele 
Basarab, făcut cu Măria, cea dintâi nevastă. După 
moartea acesteia, Nicolae Alexandru luă altă soție, pe 
Clara, o papistaşă nobilă de peste munţi, căreia acum i 
se spunea Doamna Mare. După moartea bărbatului, ea 
se trăsese la Curtea de Argeş şi rămăsese acolo, în 
cetăţuie, lângă biserica papistaşă ridicată de soţ 
pentru credinţa ei şi în preajma episcopului catolic care 
cu multe cuvinte latineşti o mângâia şi o întărea. 

Într-o însorită zi de primăvară a anului 1368 Vlaicu- 
vodă porni spre Curtea de Argeş. Primise o scrisoare 
din partea Doamnei Mari. Deşi nu-i era mamă bună îi 
arăta mult respect şi chiar dragoste filială. Sub grija şi 
privegherea ei crescuse cu frate-său Radu şi surioara 
Elisabeta. Chiar după ce se născură cele două surori 
vitrege, Ana şi Anca, mama vitregă nu înceta să 
iubească pe fiii lui Nicolae-vodă. Aşa că Vlaicu simţi 
mereu căldura inimii ei. Căci Doamna Clara nu ştia 
decât să iubească, deşi fiinţa ei suferea cumplit fiindcă 
nimeni din cei pe care îi iubise, dorindu-le numai bine, 
nu îmbrăţişase credinţa catolică, încăpăţânându-se a 
rămâne creştini răsăriteni după datina patriarhului din 
Constantinopol. 


Vlaicu-vodă înainta pe cărările cunoscute ale 
colnicelor şi văilor ce duceau spre Curtea de Argeş, 
privind pe stânga la culmile înzăpezite încă ale 
Carpaţilor, care  despărţeau în două stăpânirea 
Domnului de dincoace şi de dincolo de munţi. 

să-l fi chemat Doamna Mare spre a-i vorbi de 
Amlaşul şi Făgăraşul pe care abia cu un an în urmă le 
primise de la suzeranul său, regele Ludovic din Buda? 
Ce mai voia acel îngâmfat Crai din cetatea de 
deasupra Dunării, al cărui bunic, Carol Robert, fusese 
straşnic bătut la pasul Posadei, când cutezase a intra 
pe meleagurile lui Basarab întemeietorul, bunicul lui 
Vlaicu? 

— Nu-ţi zbârnâie niscai săgeți pe la urechi, 
pârcălabe? întrebă vodă glumind pe boierul Dragomir, 
paznicul pădurilor şi mlaştinilor dâmboviţene ce se 
întindeau până-n malurile Dunării, drumul fără pulbere. 

— Dinspre miază-zi, Măria Ta? răspunse pârcălabul, 
aşezându-şi mai bine în şa trupul îndesat. Parcă aud 
nişte potârnichi sau nişte scatii... Ceilalţi boieri, 
urmând pilda domnului care călărea înaintea lor, 
râseră deodată de răsunară văile. 

Era felul lui Vlaicu de a face haz în împrejurările cele 
mai grele, înfruntându-le întâi cu duhul. Boierii 
presimţeau că această călătorie în ajun de Paşti la 
Curtea de Argeş, la Doamna Mare, nu prea miroase a 
bine, căci voievozii Apusului, Craiul Ludovic din Buda, 
ca şi Papa Urban din Roma, în glasul ei blajin şi dulce 
îşi învăluiau poruncile. Şi călăreau, Domnul înconjurat 
de boierii săi, cu feţele luminate de râs, dar cu mintea 
către soarta zilelor ce vor veni. 

— Te pomeneşti că mergem la nuntă, Măria Ta! zise 
paharnicul loniţă, care numai chefuri visa şi numai 
poloboace desfundate vedea înaintea ochilor. 


Vodă era flăcău - şi se pare că flăcău voia să 
rămâie, încât nu era chip să-l lege de vreo domniţă nici 
răposatul Nicolae Alexandru vodă, nici Elisabeta, sora 
mai mică a lui Vlaicu, soţia lui Ladislau, palatinul de 
peste munţi, în jurul cărora roiau, asemenea unor 
îngeraşi grăsuni şi bălai, tot soiul de domniţe de neam, 
ahtiate după măritiş. 

— Asta n-ar fi rău - zise înfundat pârcălabul 
Dragomir între ceilalţi boieri, dar destul de tare ca să-l 
audă şi Vodă. Numai că Doamna Mare, dacă s-a gândit 
la vreo noră, o fi ales vreuna din papistaşele ei! 

Ci Vodă, care nu era înfumurat, opri calul din 
dârlogi, de trecură boierii călări în dreapta şi stânga 
lui: 

— Dacă vă e de nuntă, boieri dumneavoastră, zise 
Vlaicu surâzând pe sub mustăţi, putem face nunta şi 
fără mireasă! Auzii că oamenii din Curtea de Argeş au 
un vinişor de coarnă, care te strămută de-a dreptul în 
rai. Aşa să fie, paharnice Ioniţă? 

— Băutura fără lăutari, Măria Ta, nu face nici două 
cepe degerate, răspunse paharnicul după ştiinţa sa. 

Şi schimbând vorbe şi râsete în văzduhul răcoros şi 
însorit, unde-i ajungea când dogoarea razelor, când 
muşcătura gerului de la munte, se pomeniră călăreţii 
pe la amiaz în marginea cetăţii Curtea de Argeş. 

Doamna Mare îşi primi feciorul în iatacul înalt, cu 
pridvor, de unde se vedea clopotniţa ca un turn al 
mănăstirii catolice, împrejmuită cu uluci groase, ca în 
faţa unui vrăjmaş nevăzut dar simţit, îl îmbrăţişa - apoi 
ea însăşi luând casca şi paloşul Domnului le puse pe 
foile groase de pergament pe care scria lungi scrisori 
prietenilor din Apus. O fetiţă înaltă şi subţire, cu două 
coade lungi, bălaie, pe iia înflorată de cusături 
muntene, se ridică de pe o perină mică de la picioarele 


Doamnei Mari, unde lucrase pe un gherghef, şi porni 
spre uşa din fund fără a roşti un cuvânt. 

— N-o cunoşti?... Ai mai văzut-o! E Augusta, sora lui 
Ladislau, palatinul. Nu mai vrea să se întoarcă la 
fratele ei. li place aici, dincoace de munţi... zise 
Doamna Mare, căutând drept în ochii lui Vodă. Apoi, 
şoptit, după plecarea fetei, adause: 

— Nu ghiceşti?... 

Vodă se încruntă prefăcut şi zise apucând repede 
mâna Doamnei Mari: 

— Nu cumva m-ai chemat să mă-nsori cu acea 
mândră papistaşă? Aveau dreptate, dară, boierii mei 
când îmi spuneau pe drum că le miroase a nuntă! 

— Nu te speria, că nu te-nsoară nimeni cu de-a sila! 
zise Doamna, bătându-şi pe umărul de fier feciorul 
vitreg. lar de Augusta n-ai de ce te teme că e 
papistaşă, cum spui. Şi taică-tău, Vodă Nicolae 
Alexandru tot o papistaşă a luat când s-a însurat cu 
mine, şi mi se pare că nu s-a căit! lar ţie, fătul meu, 
dacă nu mă-nşel, ţi-a priit mult. 

— Să lăsăm fetele de-o parte, că nu m-ai chemat să 
mă-nsori, ştiu eu, zise Vodă nerăbdător. Mai bine 
destăinuieşte-mi ce se întâmplă în lume, ce duşmani 
ne mai pândesc şi ce ţi-au scris puternicii tăi prieteni, 
catolicii din Apus. 

Spunând acestea, Vodă se aşeză pe jilţul mamei 
sale vitrege, trăgând-o blajin spre el, ca pe o iubită. 

Doamna Mare îl sărută pe creştet, oftă şi zise: 

— Dragul meu, să mă asculţi numai cu gândul drept, 
lăsând deoparte vorbele boierilor tăi cei sălbatici care 
îţi împuiază capul. Vreau să-ţi mulţumesc întâi pentru 
bunătatea inimii tale, că ai îngăduit să intre în ţară 
Părintele Eusebiu de la Roma, episcopul de care noi, 
catolicii din Ţara Românească, avem atâta nevoie şi n- 


ai luat în seamă bombănirea preoţilor şi nici supărarea 
mitropolitului ortodox. 

— În cugetul şi rugăciunea altora nu-mi place, 
maică, să intru cu picioarele, răspunse Vodă privind în 
jos, precum nici eu nu îngădui altora să intre în cugetul 
meu şi în rugăciunea mea - de-ar purta pantofi de 
atlaz! 

— Şi mai adu-ţi aminte, fătul meu, urmă Doamna 
Mare fără a ţine seama de gluma cu ac a lui Vodă, că, 
dacă nu stăruiam eu şi Papa Urban, Craiul Ludovic, 
care e catolic zelos, nu ţi-ar fi dat înapoi ţinutul 
Severinului, al Amlaşului şi Făgăraşului! 

— Ţinutul Severinului e al nostru, maică, e al tău, de 
când ai luat pe taica. Craiul suzeran mi-a dăruit ce-a 
fost al meu, al taichii, al bunicului Basarab 
Întemeietorul, nimic n-a rupt din al lui să treacă 
stăpânirii mele! zise Vodă cu glas ridicat, căutând în 
sus furios, în ochii blajini ai Doamnei Mari. 

— Tot ce spui e adevărat, numai că acele ţinuturi, 
fără cuvântul meu şi al sfântului părinte de la Roma nu 
le-ai fi avut înapoi de la craiul Ludovic, decât cu luptă 
şi vărsare de sânge. Aşa e? 

Vlaicu lăsă capul în jos. Darul acelor papistaşi îl 
duru, îl umili. Şi strânse din măsele, ca un început de 
răzvrătire. 

— Şi acum ce vreţi de la mine? întrebă deodată. 
Doamna Mare, lovită de asemenea cuvinte aspre, se 
dădu un pas înapoi şi răspunse, căutând să-şi ascundă 
amărăciunea: 

— Eu nu vreau nimic, dragul meu, afară numai să-ţi 
împlineşti îndatorirea pe care o ai faţă de suzeranul tău 
din Buda, ce atât de binevoitor ţi s-a arătat. 

— Nu mi-o îndeplinesc? se miră Vlaicu, amintindu-şi 
că nu de mult trimisese peste munţi cirezile de boi, 


turmele de oi şi fiorinii de aur, partea lui la întreţinerea 
coştisitoarei curţi de la Buda. 

— De bună seamă, de bună seamă... Numai că, 
după scrisoarea ce primii acum cinci zile printr-un sol 
călare care veni ca vântul, Ţarul de la răsărit al 
bulgarilor, Şişman din Târnovo, se pregăteşte să 
lovească pe Dionisie, banul bulgarilor din Vidin, care e 
pus acolo, ca un drept catolic, de măreţul nostru crai şi 
suzeran Ludovic. Se poate o mai mare nelegiuire? Ba 
acel Şişman, Țar de Târnovo, s-a legat cu turcii, cu 
necredincioşii, ca să intre împreună în Vidinul ce 
deveni catolic după atâta străduinţă! 

Vodă sări de pe jilţul mamei şi cu pumnul strâns în 
şoldul armurei lui de fier, zise înfundat, aproape 
ameninţător, cu ochii aprinşi ca o vatră: 

— Şi pentru asemenea ispravă nelegiuită, de a 
ocroti un ban catolic din Vidin, gânditu-s-a Craiul la 
mine?... Frumos gând, n-am ce spune! Uită pesemne 
mândrul suzeran că eu nu sunt catolic, nici supus 
Papei, ci pravoslavnic creştin, credincios patriarhului 
de la Constantinopol din bunic în răsbunic. Şi în fraţii 
mei de credinţă cum să lovesc? Văd bine c-a uitat 
craiul din Buda, tot scriindu-ţi ţie, maică, fiica banului 
său din Severin, cine stă în scaunul Ţării Româneşti - şi 
ar fi vremea să-i aducem aminte! 

Doamna Mare începu a-şi frânge mâinile mici şi 
albe. 

— Dacă ai de gând să te răzvrăteşti împotriva 
suzeranului nostru, Vlaicule, atunci cine ne va mai 
ocroti? 

Glasul ei fu podidit de lacrimi. 

— Paloşul şi săgețile, maică! răspunse Vodă scurt. 

— Te pomeneşti că vrei să te legi cu acel ţar din 
Târnovo, ca să porneşti împotriva banului din Vidin şi 


apoi împotriva suzeranului tău! şopti Doamna Mare şi 
ochii i se deschiseră mari, îngroziţi. Te pomeneşti că 
vrei să te înfrăţeşti chiar cu acei turci necredincioşi, cu 
acei păgâni din Anatolia revărsaţi ca un mâl de otravă 
peste plaiurile noastre creştineşti... 

Vodă privi în jos, ca să scape de lumina prea 
albastră a ochilor mamei sale vitrege. 

— Mă fac frate şi cu dracul, numai să trec puntea. 

Dar dându-şi seama cât puteau speria asemenea 
cuvinte pe îngereasca Doamnă, Vodă se apropie de ea 
şi, îmbrăţişând-o, îi şopti în ureche: 

— Nu te teme, maică, nu m-am vândut diavolului! 
Dar nici bunătatea ta nu e prea potrivită pentru 
această lume care colcăie de răutăţi. Ai uitat pesemne 
ce păţiră acum doi ani Ana, soră-mea, fiica ta şi soţul 
ei, pravoslavnicul Țar de Vidin, Sracimir - tot din partea 
mândrului nostru suzeran, craiul Ludovic? Nu-i fu de 
ajuns că domnea acolo o catolică, voia ca şi ţarul să fie 
tot catolic! Trimise oaste într-ascuns şi bietul Sracimir 
se pomeni închis în cetate, ca un tâlhar de codru. 

Ochii Doamnei Mari se umplură de lacrimi la 
amintirea acestei nenorociri care lovise pe fiica ei cea 
mare, pe Ana cea sfioasă ca o căprioară şi al cărei 
gând era tot la sfintele muceniţe. Se întoarse cu faţa 
spre pridvor şi începu să plângă prelung, fără glas, în 
colţul maramei, inimă de mamă lovită din toate părţile, 
de toate suliţele care se încrucişau în văzduhul 
veacului. 

— Şi după aceea, urmă Vodă fără milă, mândrul 
nostru suzeran puse mâna pe pravoslavnicul Sracimir 
şi-l închise într-un turn din Transilvania. Oare o mai fi 
trăind, maică, ginerele tău şi cumnatul meu? lar în 
locu-i aşeză pe voievodul Transilvaniei, numai pentru 
că era catolic! 


— Nu i-a tăiat capul lui Sracimir! Tot mulţumită mie 
şi bunei Ana, de care ştie şi Sfântul Părinte din Roma, 
scânci Doamna Mare. Altfel de mult i-ar fi ciugulit 
ciorile ochii... 

Incruntat, Vodă gândi: aceeaşi soartă ca a lui 
Sracimir mă pândeştc şi pe mine. Craiul Ludovic era 
puternic, iar vasalii, pe care-i procopsise, îi sprijineau 
cu oameni şi arme. Nu venise vremea unei răzvrătiri pe 
faţă. Dar oricâte ar fi biruinţele papistaşilor, el - Vlaicu- 
vodă, nu-şi vinde sufletul, nici nu schimbă biserica! 

Şi hotărât, deodată, îmbrăţişă pe Doamna Mare, o 
duse binişor către măsuţa cu pergamente să scrie pe 
latineşte la Buda că Domnul Ţării Româneşti va porni 
spre Dunăre să apere pe banul Vidinului, în vreme ce 
Vlaicu-vodă, cu alt gând, ticluia o scrisoare 
slavonească pentru aducerea în ţară a încă unui 
mitropolit ortodox... 


II 


SMÂRCURILE DÂMBOVIȚEI 


Fu o luptă scurtă, dincolo de Dunăre. Pentru întâia 
oară oştenii Ţării Româneşti se măsurară cu turcii, ce 
aveau să ajungă cândva până la zidurile Vienei. Şi îi 
biruiră - iar Şişman, ţarul de la Târnovo, fu silit să se 
depărteze de sub zidurile Vidinului. 

Era pentru inima lui Vlaicu-vodă o biruinţă tristă. De 
aceea îşi potoli amărăciunea, la întoarcere, în câteva 
chefuri cu boierii, de răsunară poalele munţilor. Apoi 
dete o serbare la Curtea de Argeş în cinstea lui 
Ladislau palatinul, cumnatul, care cu un pâlc de oaste 
luptase pentru omul craiului, banul din Vidin. 


După îndemnul Doamnei Mari, dărui Vodă viteazului 
palatin o întinsă moşie prin părţile Gorjului, cu sate şi 
stupi bogaţi. lar la spartul petrecerii de la curte, 
Augusta, în zori de zi, se înfăţişă Domnului şi 
aplecându-se din genunchi, îi sărută mâna. Mesenii o 
priviră cu uimire. Doamna Mare, care cunoştea iubirea 
fetei, nu pricepea această mărturisire dinaintea 
tuturor, iar Vodă, în capul mesei, îi dezmierdă, dintr-un 
îndemn prea puternic, coadele făcute cunună bălaie şi 
bătute în fiorini, din jurul frunţii. 

— Plec, Măria Ta, rămâi cu bine! 

Apoi fata se duse la fratele ei, contele palatin, la 
celălalt capăt al mesei, şi îi zise: 

— la-mă acasă, frăţioare. Aici nu mai stau. 

— De ce? se miră palatinul, niţel mirat. 

— Dacă nu mai vrea să stea, ce mai întrebi? se 
amestecă în vorbă Elisabeta, soţia lui Ladislau, sora lui 
Vodă, căci ea cunoştea inima frumoasei Augusta. 

La spartul petrecerii, paharnicul loniţă strigă unui 
comis, niţel cam ameţit, ca şi el: 

— Frate comise, halal de Vodă-al nostru! Să nu puie 
mâna pe o asemenea fată, care moare după el, mare 
minune! Şi numai pentru că-i papistaşă. Eu aş fi luat-o 
de-ar fi fost şi sora lui Scaraoţchi! 

Nu trecu multă vreme de la acea petrecere, că 
Doamna Mare zise lui Vodă, care umbla forfota, ca în 
ajunul unei bătălii: 

— Ce e cu tine, fiule, de n-ai astâmpăr? Slavă 
Domnului, nu ne ameninţă niciun vrăjmaş! Bine 
suntem şi cu cei de la miazănoapte, bine şi cu cei de la 
miază-zi. 

— Asta numai Dumnezeu poate s-o ştie cu 
adevărat! îi răspunse Vodă Vlaicu şi se duse într-ale lui. 

Bănuiala lui Vodă se adeveri. Creştinii din Vidin se 


răzvrătiră împotriva stăpânirii catolice, ajutaţi într- 
ascuns de opt boieri trimişi de ţarul din Târnovo. Ca un 
fulger, Vlaicu-vodă se repezi cu oastea lui de călăreţi şi 
cuprinse Vidinul, chipurile pentru suzeranul din Buda. 
Şi, în vreme ce scria mândrului Ludovic prin pana 
Doamnei Mari să trimită înapoi la Vidin pe loan 
Sracimir, pravoslavnicul, spre a se face iar pace şi 
bună rânduială în cetate - călugării catolici fură 
înconjurați şi ucişi. Un zvon de groază se ridică în toată 
lumea papistaşă. 

— Cum s-a putut întâmpla asemenea faptă fiind în 
cetate însuşi Vlaicu-vodă, vasalul meu? întrebă craiul 
Ludovic în mijlocul ibovnicilor săi, pe maestrul 
vânătorilor, un cavaler nalt şi voinic ca un paltin. 

— Pesemne că însuşi Vodă a aţâţat pe creştinii din 
Vidin împotriva misionarilor noştri, dete răspuns 
cavalerul din înălţimea căpăţânii sale. 

Craiul rămase o clipă uluit, apoi obrajii lui puhavi şi 
albi se înroşiră de parcă tot sângele din pântecele-i 
uriaş s-ar fi ridicat spre ochi, şi puse mâna stângă pe 
spada de care se folosea numai la jocuri şi la danţuri. 

Doamna Clara, în cămările ei de la Curtea de Argeş, 
înmărmurită ca şi cum ar fi fost lovită deodată din cer, 
citi scrisoarea latinească a şambelanului de la Buda şi 
nu-i veni a crede: Vlaicu-vodă, fiul ei, era învinuit de 
trădare. Două oşti porniseră împotriva ţării, una din 
miază-zi de la Vidin, ca să intre în bănia Severinului, 
alta de la miază-noapte, împotriva Câmpulungului, 
cetatea de scaun. 

— Ce va face acum nefericitul? se tângui Doamna 
Mare. 

Şi cum nu vedea altă mântuire, căzu în genunchi şi 
cu faţa în mâini ea se rugă pe latineşte: 

— Din adâncurile singurătăţii mele, Maică a 


îndurării, strig la tine, cea de sus... 

In această vreme pârcălabul Dragomir cu două 
pâlcuri de arcaşi aţinu în dreptul Severinului pe 
năvălitori cu o grindină de săgeți. Apoi cu bolovani 
răsturnară la mal multe din bărcile celor ce scăpaseră 
cu viaţă în mijlocul apei. Oştenii Suzeranului purtau cei 
mai mulţi zale de fier şi coif care-i acopereau ca o 
mantie şi o glugă de oţel, astfel că răzbiră pe arcaşii 
munteni, ce se traseră pe poteci numai de ei ştiute, 
spre locul unde se afla oastea mai mare a 
pravoslavnicului Domn. 

A fost totuşi o luptă cu inima voioasă şi uşoară - 
căci aveau acum românii prilejul să se scuture de 
papistaşii care-i asupreau atâta mai cu voia, mai cu 
sila, mai cu ajutorul armelor, mai cu al muierilor. 

Vlaicu-vodă se întâlni cu pârcălabul Dragomir pe- 
nserat, în pâcla de toamnă a anului 1369, la gura unei 
trecători a munţilor. Era numai cu vreo câţiva călăreţi. 
Arcaşii, istoviţi de drum, lihniţi, căzură ca butucii în 
noroiul de la poalele codrului. 

— Cu oamenii mei nu mai pot face nimic, Măiia Ta. 
Priveşte-i! zise pârcălabul cu făptura bondoacă, de 
părea pitic alături de calul lui, când se dete jos din şa. 

Vodă avusese de gând să ţie gura trecătorilor, unde 
şi bunicu-său, Basarab, prinzându-şi duşmanii la 
strâmtoare, îi măcelări până la unul. Şi se gândise la 
boierul Dragomir cu arcaşii lui să facă la fel. lar acum 
vedea că arcaşii nu erau buni de nimic. 

Oastea duşmană se apropia, în frunte cu cei mai de 
seamă nobili de la curtea din Buda, călări şi cu mii de 
pedestraşi, toţi în armuri cavalereşti, de nu puteau fi 
doborâţi nici cu lancea, dar-mite cu arcul? 

— Numai de-am avea o oştire cu topoare grele, am 
putea ţine piept unor asemenea vrăjmaşi! zise 


pârcălabul, în vreme ce îmbuca hulpav dintr-o pită pe 
care i-o aduse un slujitor din traista lui Vodă. Altfel e 
păcat de oamenii noştri. 

Vodă asculta cu fruntea în jos. 

Oastea lui era alcătuită mai mult din suliţari şi 
arcaşi. Dacă ar fi folosit viclenia bunicului, ar fi oprit, 
de bună seamă, intrarea oastei Suzeranului în ţară şi 
ar fi zdrobit-o cu bolovani din creasta munţilor, de-a 
lungul podului. Dar prin ce trecători anume veneau 
duşmanii nu află nimeni - şi Vodă nu putea împăna cu 
oşteni toate trecătorile Carpaţilor. 

Ciobanii puşi să iscodească mişcările năvălitorilor 
aduseră în puterea nopţii veştile mult aşteptate. 
Năvălitorii - care nu uitaseră păţania sângeroasă de la 
Posada - cercetau acum şi culmile 

trecătorilor, iar oştirea venea pe trei drumuri 
deosebite, cu oameni de legătură între ele. 

Oastea lui Vlaicu-vodă, împărţită în două, se afla 
adunată în faţa Câmpulungului şi în faţa Curţii de 
Argeş, unde Domnul avea de gând să întâmpine pe 
duşmani. Dacă ar fi fost înfrânte, s-ar fi închis între 
zidurile cetăţii. 

Dar în acea noapte, Vodă gândi că nu era potrivită o 
asemenea purtare, căci în cetăţi, oastea lui înfrântă ar 
fi fost mai curind povară decât ajutor. 

Şi tot cugetând la înfăţişarea oastei vrăjmaşe, atât 
de deosebită de a luptătorilor săi, Vlaicu-vodă avu o 
sclipire năstruşnică: 

— De-ar nimeri deodată acei cavaleri în niscai 
smârcuri, ştiu că nu i-ar mai scoate nimeni de-acolo - 
nici arhanghelul Gavril cu sabia lui de foc! 

Şi Vodă râse de unul singur în culcuş. 

Paznicii îşi făcură cruce, auzind ciudatul hohot din 
cort. 


A doua zi sfatul boierilor se adună în faţa 
Câmpulungului, pe un tăpşan înalt. Vlaicu-vodă vru ca 
lupta să se dea în acele văi, unde oştenii săi ar putea 
lovi în pâlcuri mici şi s-ar putea ascunde cu uşurinţă. 
Pârcălabul Dragomir care fu de aceeaşi părere, până la 
urmă se răzgândi - şi ceru Domnului să intre cu toţi în 
cetate, s-o apere de pe ziduri, până or osteni 
năvălitorii. 

Domnul, călare pe un butuc de lemn, rezemat în 
paloş cu bărbia pe mâner, asculta şi nimic nu grăia. 
Apoi se ridică deodată, oftă şi zise privind în zare: 

— Boieri dumneavoastră, mi se pare că nu mai 
avem vreme de sfat. Văd scăpărând în cer, pe culmea 
din zare, platoşele cavalerilor de oţel. Să ne tragem 
înapoi, la poale de deal şi să lăsăm în cetate numai o 
mână de oameni, s-o apere cum or putea. lar noi 
ceilalţi să ne tragem, cum am spus, la poalele 
dealurilor, pe sub vii, adunând cu noi câţi oameni om 
găsi în cale. 

Boierii uimiţi urmară pe Domn, având simţământul 
ruşinos că o rup de fugă. 

Abia a doua zi, când de pe deal văzură în vale 
curgând într-o pânză ploioasă apele tulburi ale 
lalomiţei, boierii şi Vodă se opriră cu oastea după ei, o 
biată oaste de munteni cu arcuri, cu ghioage, unii 
călări pe cai mărunți cât nişte mâniji. 

Vodă grăi cu glas ascuţit boierilor din juru-i: 

— Aci ni se hotărăşte soarta, boieri dumneavoastră! 
Mai la vale n-avem ce căuta. lar dumneata, pârcălabe 
Dragomir, să-ţi iei oamenii şi să înfrunţi colo, pe malul 
lalomiţei, oastea cavalerilor. 

— Tot asemenea ca la Severin? făcu pârcălabul 
cuprins de deznădejde. 

— Vrei cumva altfel? îi răspunse Vodă, fulgerându-l 


cu privirea. 

— Voi fi bărtut, Măria ta, se tângui pârcălabul, 
privind în jur, ca şi cum voia să se plângă celorlalţi 
boieri şi să ceară ajutor. 

— Zici că vei fi bătut? Asta şi vreau! 

Boierii începură a schimba priviri. Era Domnul lor 
nebun? Spaima îi stricase mintea? 

— lar după ce vei fi înfrânt de cavaleri, urmă Vodă, 
apropiindu-se de pârcălab, te vei trage înapoi, spre 
apele Dâmboviţei, care nu se văd de-aci, căci sunt prin 
pădurea din dreapta. lar pădurea va fi împânzită de 
pâlcuri de oşteni, de-ai noştri, în frunte cu ceilalţi 
boieri. Dacă s-or lua cavalerii după noi, vom începe 
lupta cu toţii. Şi va fi mai uşoară pentru noi, boieri 
dumneavoastră. Va fi de ajuns să-i prăvâălim pe 
cavaleri, cu fierăria lor cu tot, în smârcurile codrului, că 
acolo le va putrezi făptura, în cămăşile de oţel, de i-or 
găsi feciorii feciorilor noştri şi s-or mira. 

— Atunci n-ar fi mai bine să mă trag de la început 
dinaintea papistaşilor? Am avea mai mulţi oameni 
împotriva lor, când îi vom trage în pădure... făcu 
pârcălabul, socotind că vine în ajutorul gândului atât 
de chibzuit al Domnului. 

Dar Vlaicu-vodă, ridicând o mână îmbrăcată în fier, îl 
înfruntă: 

— Deloc, pârcălabe! Catolicii care vin împotriva 
noastră nu sunt oameni proşti, printre ei aflându-se 
foarte isteţi şi cu mai multă învăţătură decât putem noi 
socoti. Ei trebuie să fie încredinţaţi că oştenii noştri 
luptă din toate puterile împotriva lor, astfel că nu vei 
da nicidecum poruncă de tragere înapoi - auzi-tu-m-ai, 
pârcălabe?! Că plăteşti cea mai mică greşeală cu 
capul! lar ai noştri trebuie să lupte amarnic şi să fie 
răzbiţi de-adevărat, căci numai aşa ne vor urmări 


cavalerii în codrul cu smârcuri. Dacă văd ei că ne-au 
stârpit pe jumătate, le vine degrabă pofta să ne 
stârpească de tot şi că au nevoie să mai dea împotrivă- 
ne un singur iureş şi atât!... Înţelesu-m-ai, au ba? 

Boierii priveau cu ochi mari cât cepele chipul 
înfierbântat al Domnului, ars de soare şi de vânturi, de 
la a cărui născocire ţinea acum scaunul domnesc din 
Câmpulung şi viaţa lor a tuturor. 

— Bună tocmeală! făcu boierul de Gorj, un boier 
cărunt, cu barba şi pletele împreunate, de-i părea 
chipul un tufiş cu ochi. Numai să se potrivească! 

— Ajută-ne, Doamne! strigă deodată pârcălabul 
Dragomir şi scoţându-şi căciula, se uită spre cerul 
ploios şi îşi făcu trei cruci mari. 

Apoi se întoarse către Vodă: 

— Măria Ta, zise el cu smerenie, dacă oi cădea nu- 
mi uita pe cei doi flăcăi pe care i-am lăsat acasă, sub 
deal. 

— Nu cazi, pârcălabe, dracul gol nu piere. Şi acum 
fluieră-ţi oamenii să se adune pe dâmbul de colo şi 
rânduiţi-vă pe malul Dâmboviţei, cu săgețile pe arc! 

Pârcălabul se îndreaptă spre dâmb, bombănind, mai 
mult pentru sine: 

— Trebuie să cad, ca să lupte oamenii mai cu 
nădejde şi să amăgim vârtos pe papistaşii ăştia, lua-i- 
ar aghiuţă! 

Când ajunse pe dâmb, puse două degete în gură şi 
fluieră prelung o dată, de două ori şi de trei ori, scurt. 
Ca un nor de lăcuste negre, se adunară în juru-i arcaşii 
în zeghe umede de ploaia toamnei. 

Lupta începu abia a treia zi, când ajunseră cavalerii 
la apa lalomiţei. Pământul era umflat de ploi, de nu se 
mai alegea bine malul de albia râului. Cavalerii fură 
întâmpinați cu o grindină de săgeți, din pricina cărora 


mulţi îşi pierdură caii, de sub care abia izbutiră, cu 
ajutorul tovarăşilor, să se ridice. Dar când arcaşii se 
văzură în bătaia suliţelor, scoaseră paloşele şi se 
repeziră la mal să dea piept cu fieroşii. 

Voievodul Transilvaniei, un anume Nicolaus, îşi dădu 
numaidecât seama că avea înaintea lui doar o parte 
din oştirea munteană şi că-l aşteptau ceilalţi români în 
marginea codrului, unde voiau să se ascundă la nevoie 
ca într-o cetate. Dar spre uimirea lui, pâlcul de arcaşi 
nu fu risipit într-o oră, nici în două, nici într-o zi. Ci abia 
a doua zi, spre amiaz, căpetenia lor, cu un mic număr 
de oşteni se retrase spre geana pădurii, ca să nu fie 
înconjurați de cavalerii trimişi să le cadă în spate. 

— Şi acum, repede! porunci voievodul papistaş 
celorlalte escadroane. Ocoliţi pădurea pe de margini să 
nu scape vreunul, că trebuie să fie şi Vlaicu-vodă în 
mijlocul lor! Şi strângeţi-i în pădure ca într-o plasă! 
Căpitane Deseu, ia-o pe dreapta şi dumneata Petru 
Ruffus, ia-o pe stânga. Eu înaintez drept, poate pun 
mâna pe acel boier arcaş, să-l spânzur de barbă, 
pentru neobrăzarea de a ne fi ţinut o zi jumătate în 
ploaie, pe malul râului!... 

Socoteala lui Vlaicu-vodă se împlini întocmai. 
Cavalerii catolici, în iureşul biruinţei pe care credeau că 
o şi dobândiseră după tragerea înapoi a pârcălabului 
bărbos, se afundară în codrul Dâmboviţei, încă o zi de 
călărie. Acolo nimeriră în smârcurile înşelătoare, din 
care credeau că vor ieşi cu uşurinţă, precum intraseră. 
Dar caii se împotmoliră unul câte unul - şi atunci 
românii, pe jos, îi loviră din toate părţile. Unii aruncau 
din vârful copacilor crengi ascuţite care răneau caii şi-i 
speriau. Se făcu o învălmăşeală, de nu se mai alegea 
căpitan de cavaler, cavaler de slujitor sau de românul 
care, ciucit în apa iazului până la urechi înfigea sulița 


în burta cailor. 

Voievodul Nicolaus dădea poruncă oştenilor lui să se 
tragă iar la marginea codrului, mai în larg - dar cum să 
faci? Marginile erau departe, iar de jur împrejur, cu 
răcnete şi chiote fioroase, românii doborau de istov caii 
şi cavalerii de fier care se înecau, striviţi sub greutatea 
armurii, ca şi de namilele pe care le călăriseră. Suna şi 
clocotea pădurea de hâulirea arcaşilor, a suliţarilor 
munteni, de gemetele răniților, de strigătele de spaimă 
ale celor încolţiţi, de nechezatul cailor cu gâturile sau 
picioarele retezate, încăieraţi cu alţi cai şi cu vrăjmaşii 
cavaleri ce-i ţineau în chingi. 

— Să nu scape unul, boieri! M-auziţi? striga Vodă 
dintr-un copac, unde se urcase cu mâna stângă, 
deoarece dreapta îi fusese străpunsă de sulița lungă a 
căpitanului Vas, care-l recunoscuse şi se repezise la el. 
Să nu scape unul! Scriu eu craiului unde i-au rămas 
cavalerii!... Scrie şi Doamna Mare la Roma, Papei, să se 
roage pentru sufletele lor! 

Şi nu scăpă cu adevărat niciunul din fruntaşii 
papistaşi, în afară de niscai slujitori, care nu mai 
urmaseră pe cavaleri în nămolurile luptei, ci rămaseră 
îndărăt pe margine. 

În amestecul de leşuri pe care oştenii lui Vlaicu-vodă 
îi pescuiră zilele următoare, împingându-i şi ridicându-i 
apoi în proţape nalte, găsiră pe Nicolaus, Voievodul 
Transilvaniei, pe ajutorul său Petru, vicevoievod, pe 
căpitanul Vas, pe castelanul de la Cetatea de Baltă, 
Petru Ruffus, precum şi pe căpeteniile secuieşti Petru 
şi Ladislau. 


III 


CĂLUGĂRUL NICODIM 


Pe când Vlaicu-vodă sărbătorea biruinţa dimpreună 
cu boierii, ospătându-se la marginea pădurii, unde se 
tăiară  berbecii şi se  aduseră de-a rostogolul 
poloboacele de vin din cramele învecinate, se apropie 
într-amurg un călugăr atras de focul cel mare care se 
vedea de la mari depărtări. Era monahul mic de stat, 
cu pletele şi barba cărunte şi cam năclăite, dar cu ochii 
vii, scăpărând ca licuricii. 

— Caut pe Vodă! strigă el străjilor gata cu suliţele în 
pieptul lui. Nu mă las până n-oi da ochii cu Măria Sa. 

Vlaicu-vodă întoarse capul într-acolo şi făcu semn 
ostaşilor să lase călugărului trecerea slobodă. 

— Ce e, părinte? întrebă Voievodul făcându-i loc, pe 
un butuc lung lângă sine. Şi cu mâna stângă îi întinse 
un ciortan de cocor sălbatec căci cea dreaptă, fiind 
rănită, o mişca cu durere. 

— Dacă eşti Vlaicu-vodă, să trăieşti mulţi ani, Măria 
Ta şi să ai parte numai de prieteni tari şi de duşmani 
neputincioşi, pentru dărnicia Măriei Tale şi ocrotirea pe 
care o ai în cer, la Maica Precistă, căreia noi, cei de la 
Muntele Athos, ne închinăm! îi spuse cu smerenie 
călugărul. 

— Cum? Tocmai de-acolo vii, părinte? se miră 
Domnul, măsurându-l. Călugării de la Muntele Athos pe 
care-i cunosc erau oricum, mai nalţi, n-am văzut 
niciunul aşa de... scund. 

— Domnul cată la înălţimea sufletului, Măria Ta, nu 
la a picioarelor! răspunse călugărul şi bău cu sete din 
oala de lut. 


— O fi fost şi el mai nalt, Măria Ta, zise un boier 
şugubăţ, dar de atâta drum i s-au tocit omului 
picioarele! 

Râseră toţi. 

Pârcălabul Dragomir, care de mult rivnea la tihna 
vieţii mănăstireşti - din care pricină fier în pletele şi 
barba lui încâlcită nu mai punea de mult, întrebă: 

— Şi cum de ai dat de noi, părinte?... Că locul lui 
Vodă e mult mai în sus, mai spre munte. 

— Intrebai şi eu din om în om, boierule! Că pân'la 
Dunăre se ştie de luptele ce le poartă Măria Sa cu 
papistaşii. lIncai i-aţi biruit? Că vă văd la ospăț 
întemeiat! 

Şi călugărul muşcă din pulpa dulce a pasării fripte, 
trase cu mâna dreaptă, sfâşiind-o cu colții, căci era 
carnea nefrăgezită, friptă-n penele ei. 

— Te-aş trimite să-i întrebi, că i-am adunat grămadă 
în pădure, unii peste alţii, ca lăcustele de oţel, zise 
Vodă, mestecând şi el şi bând. Dar s-au aşternut la 
somn lung şi mi-e teamă că nu ţi-o răspunde niciunul. 
Şi zici, sfinţia ta, că vii dinspre Dunăre?... 

— Da, mărite doamne, de-acolo ajunsei la Bucureşti, 
de la Bucureşti o luai pe Dâmboviţa în sus, prin 
pădurile astea fără sfârşit, poposind prin scorburi şi 
mestecând rădăcini până ce auzii zăngănit de arme şi 
răcnete de luptă. După ce se făcu linişte, mai mersei 
cât mersei şi, cu ajutorul Maicii Domnului, care 
ocroteşte pe închinătorii cu inimă dreaptă, iată că 
ajunsei la... friptură. 

— Care ţi-e numele şi cu ce treburi umbli pe 
meleagurile noastre? îl luă din scurt banul Gorjului, mai 
colţuros din fire. 

Călugărul îl măsură lung cu licuricii ochilor lui şi se 
spovedi pe-ndelete, fără a înceta să muşte din carnea 


tare a vânatului, din care pricină se tot poticnea în 
grai: 

— D-apoi, Mărite Doamne şi slăviţi boieri, numele 
meu e Nicodim, stareţ al mănăstirii Cultumuz de la 
Muntele Athos, care pentru creştinătatea de răsărit e 
aidoma, ba şi mai sfânt, ca Muntele Sinai. lacă, Măria 
Sa nu se mai miră acum de ivirea mea aci, printre 
pravoslavnicii creştini ce sunteţi şi eu îmi fac cruce că- 
mi fu dat să văd mărita faţă a sa! Nu ştiţi poate de 
dania Măriei Sale de acum un an, o mie două sute de 
galbeni, ca să mărim şi să înfrumuseţăm acea 
mănăstire, pe care şi taică-său, răposatul Nicolae 
Alexandru Voievod a dăruit-o la vremea sa. Şi iată că 
am mântuit de zidit trapezăria şi chiliile. Călugării 
tineri, cu inimi feciorelnice, se roagă şi cântă acum la 
icoanele mănăstirii Domnilor valahi - dar vă-ntreb: acei 
călugări din ce să-şi ţie sufletul? Că piatra Muntelui 
Athos nu dă, în afară de sfânt duh, nici vin, nici 
untdelemn şi nici vreo legumă. Şi flămânzind tinerii 
călugări, se subţiază cântecul lor încât mă întreb dacă 
are putere să urce până la ceruri ca să-l audă Domnul 
Dumnezeul nostru. Nu-i aşa, Măria Ta? 

Vodă se încruntă şi, privind în foc, aruncă osul 
pasării de-o parte şi zise: 

— Nu făcea, prea sfinte, să iei în piept tot Balcanul 
şi apoi să tai [ara Românească pentru încă o danie de 
care are nevoie mănăstirea strămoşească de la Athos. 
Îmi băteai carte la Curtea domnească şi-ţi păstrai 
odihna de care ai nevoie. O să trec şi călugării de care 
pomenişi între oamenii ce se hrănesc de la cămările 
domneşti. Altceva mai doreşti? 

Sfântul părinte aruncă o privire cu coada ochiului 
spre Vodă, oftă şi chibzuind o clipă, se hotări şi zise: * 

— Să trăieşti, Măria Ta, Domnul din ceruri să te 


răsplătească înzecit pentru darul cel nou. Vom pomeni 
numele voievozilor casei Măriei Tale, acum şi pururea, 
noi şi urmaşii noştri de la Cutlumuz. Ci nu pentru un 
mertic de mălai şi o baniţă de fasole îmi lăsai 
schimnicia, Doamne... 

Vodă şi boierii ascultau uimiţi, oarecum înfricoşaţi, 
la glasul pipernicit dar plin de râvnă al firavului 
schimnic, spre care, lăsând deoparte bucatele, cu toţii 
priveau. 

lar Nicodim, mai bând din oală, urmă: 

— „.„că venii încoace să întocmesc cele de cuviinţă. 
Poate că e ţara săracă şi n-are bani de aur, să ridice 
asemenea sfinte lăcaşuri. Şi nici nu se cuvine, Mărite 
Doamne, să luăm de la gura săracului şi din vlaga 
plugarului, ci noi, călugării meniţi dumnezeirii de la 
închegarea noastră lumească, vom pune palmele şi 
umărul, ca să nălţăm mănăstirile. Măria ta să ne 
îngădui doar a tăia lemnele din codru şi a le căra la 
locul cuvenit. 

Vlaicu-vodă porunci paharnicului care se afla în 
picioare, la spate: 

— Ioniţă, scrie îndată la Câmpulung să mă aştepte 
meşterii de odăjdii şi odoare, să nu se răzleţească 
niciunul, că-i prind şi-i spânzur! Avem de lucru pentru 
mănăstiri. Aşa e, pravoslavnici boieri?... Şi vom ridica 
pe cea dintâi - unde, părinte Nicodime? 

Călugărul îşi scutură firimiturile din poală, îşi şterse 
barba şi mustăţile cu mâneca anteriului şi grăi: 

— D-apoi nu cred c-ar fi loc mai bun ca Vodița, în 
bănia Severinului, loc de margine, unde mai toţi 
cavalerii de prin partea locului sunt papistaşi. Să aibă 
şi oamenii cei sărmani mănăstirea lor pravoslavnică. 

La Câmpulung, Vlaicu-vodă găsi meşterii făurari, 
zidarii şi lemnarii, adunaţi în mijlocul curţii, hrăniţi de 


slugi de la cămară. Le cântau fluierele a doi ciobani. 

La Curte îl adăstau, de mult, cu inima tăiată în două 
de bucuria biruinţii lui Vodă, care scăpase teafăr din 
acea încăierare ce părea a fi fost trimisă de Dumnezeu 
ca o pedeapsă - dar şi de adânca mâhnire a înfrângerii 
atâtor cavaleri care veniseră în ţară pentru credinţa lor 
catolică. 

— Nu ştiu, Măria Ta, dacă trebuie să mă bucur sau 
să mă-ndurerez, să râd sau să plâng - zise Doamna 
Mare, cu ochii în lacrimi şi cu surâsul pe buze, 
îmbrăţişând pe Vlaicu. 

— Mi se pare că le faci pe amândouă! Nu te speria 
de fratele Nicodim. E necurat că umblă pe jos, prin 
noroaie, dar nu e Wecuratul/, zise Vodă în vreme ce 
schimnicul se plecă smerit dinaintea albei Doamne, 
fără a şti că e... papistaşă. 

A doua zi, Vodă era gata de călătoria spre părţile 
Severinului. Înainte de a purcede, îşi luă rămas bun de 
la Doamna Mare, care-i zise: 

— De-abia venişi şi iar pleci? Am o scrisoare de la 
Sfântul Părinte din Roma... Te binecuvântează şi te 
cheamă să te vadă, să-ţi mulţumească pentru biserica 
mea de la Curtea de Argeş. 

— Când m-oi întoarce, maică! zise Vlaicu-vodă 
încruntat,  amintindu-şi de cavalerii Papei din 
smârcurile codrului dâmboviţean. 

Pe o coştişă de deal, Vodă, boierii şi părintele 
Nicodim aleseră locul mănăstirii - a celei dintâi 
mănăstiri din Ţara Românească. 

— Voi sta aci ca un păstor în mijlocul turmei de oi, 
Măria Ta, zise călugărul. 

Şi nu se mai depărtă de acel loc. lernă în muntele 
din apropiere, unde-şi alesese copacii, iar în primăvară 
veniră şi călugării din Muntele Athos, bucuroşi de noua 


schimnicie. Munciră cu palmele şi spatele toată vara. 

În toamnă, pe la culesul viilor, văile sunau şi 
răsunau de toaca şi clopotele mănăstirii Vodița. 
Românii veneau cu feţe prelungi, evlavioase - urmaţi 
de femeile cu marame albe, de copiii în cioareci, ca 
nişte ciobani mici fără măciuci. 

Tot aci îşi aduse Vodă mireasa pe care şi-o alese din 
Boznia, de la casa voievodului pravoslavnic Ştefan, 
care avea douăsprezece fete, crescute cu grijă mare, 
dându-le învăţătură aleasă pentru a nu fi mai prejos 
decât domniţele papistaşe. 

Şi iată că Vlaicu, semet la înfăţişare şi isteţ la minte, 
măcar că încăpățânat, în loc de a face nunta la Zagreb, 
Niş sau Câmpulung, îşi aduse neamurile, cele vechi şi 
cele noi, boierii cu jupânesele lor, ba chiar pe bătrâna 
Doamnă Mare, tocmai pe malul apei Vodița de la 
marginea de apus a băniei Severinului. 

Era frumoasă mireasa, domniţa Cherana, de părea 
zugrăvită de meşteri florentini şi de două laturi de 
palmă mai înaltă ca Vodă, care părea şi mai îndesat în 
zalele lui grele de cavaler. 

Doamna Mare cu ochii şi mai albaştri în lacrimi - 
după obiceiul mamelor - sărută obrăjorii albi şi rumeni 
ai fetei, dezmierdându-i cosiţele ca snopul de grâu în 
bătaia soarelui. Şopti după aceea cu uimire mirelui, 
strângându-i mâna: 

— Vlaicule, cum de o aleseşi? Să juri că e Augusta şi 
parcă un pic mai frumoasă... 

Apoi, oftând: 

— Păcat că nu e catolică!... 

În odăjdii, părintele Nicodim se apropie de miri 
repede, dinspre altar, cu două cununi de lămâiţă, 
cântând greceşte, ca la patriarhia din Constantinopol. 

Domnul privea drept înainte, cu demnitate. 


MIRCEA CEL BATRÂN 


I 


CÂMPIA MIERLELOR 


Acum aproape 600 de ani, Muntenia, care se numea 
pe atunci Ţara Românească, era stăpânită de Mircea, 
principe între creştini, cel mai viteaz şi cel mai ager la 
minte, aşa cum scrie un cronicar al turcilor pe nume 
Leunclavius. 

Ţara avu în vremea sa cea mai mare întindere după 
cum se vede din măreţul titlu purtat de Domn: „.../o 
Mircea, mare voievod şi domn cu mila lui Dumnezeu şi 
cu harul lui Dumnezeu stăpânind şi domnind toată ţara 
Ungro-Vlahiei şi părțile de peste munti, încă şi spre 
părțile tătăreşti şi Amlaşului şi Făgăraşului herțeg şi 
Banatului de Severin domn şi de amândouă părțile de 
peste toată Dunărea şi până la Marea cea Mare şi 
cetății Dârstorului stăpânitor”. 

Dar e mai greu să păstrezi decât să agoniseşti - căci 
agoniseala poate veni şi cu noroc, dar păstrarea se 
face numai cu chibzuială, hărnicie şi vitejie. 

Mircea n-a urmat de-a dreptul părintelui său Radu, 
căci era al doilea fiu, ci mai târziu, după fratele său 
Dan, care, istovit în lupte grele cu ungurii, se săvârşi 
tânăr fiind. 

Noul Domn când bătu carte regelui Poloniei 
Vladislav Jagello, spre a face cu el legământ de 
prietenie şi de credinţă, începu prin a-i arăta 
numeroasele pământuri ce stăpânea. 


Era cu mintea deschisă tânărul voievod, căci nu se 
încumetă a face nuntă cu domniţa Mara, pe care o 
alesese din Banat, mai înainte de a-şi fi întemeiat 
domnia, pentru că ţara era mereu supusă primejdiilor. 
De la miazăzi, de dincolo de Dunăre, veneau hoarde 
înarmate de turci, o seminţie nouă pe atunci care 
trecuse din Asia, înfrânsese puterea oştilor bizantine şi 
se pregătea să cucerească chiar Constantinopolul, 
mândra cetate creştină. 

Dacă nici străvechea împărăție, cu bazilei (împărați) 
căliţi în lupte şi cu sipetele pline de aur nu izbutise a 
stârpi triburile asiatice de pe celălalt mal al Bosforului, 
cum să le ţie piept domnul Ţării Româneşti, căci nici 
prea avut nu era, nici oaste mare n-avea. Scăparea din 
ghearele primejdiei era numai într-o bună şi grabnică 
întovărăşire a domnilor creştini, ca împreună cu oştile 
unite să oprească puhoiul înainte de a trece Dunărea. 

Cel mai apropiat vecin al lui Mircea era regele 
Ungariei, Sigismund. Dar cum să se lege cu un fost 
duşman al fratelui său, Dan? De aceea trimise mai întâi 
soli în Polonia, la regele Vladislav Jagello care, drept 
credincios catolic, înţelese că numai o întovărăşire cu 
domnul Ţării Româneşti îi putea scăpa pe amândoi de 
hangerul turcului năvălitor. 

Şi tânărul domn muntean, intrând în iatacul 
Doamnei  Calinichia,  evlavioasa mamă, îşi găsi 
logodnica plângând. 

— Nu mai plânge, Mara! Nu strica frumoşii tăi ochi 
pentru întârzierea nunţii noastre! De la o zi la alta vor 
pica şi solii regelui Jagello şi atunci cu inima uşurată de 
cea mai grea povară, te voi duce înaintea altarului. 

Fata nu răspunse, ci îşi şterse doar ochii, cu o 
maramă de borangic. Dar Doamna Calinichia care, 
lângă fereastra deschisă torcea fuiorul ca-n vremea 


tinereţii, căci cu mâinile împreunate nu-i plăcea să 
şadă, răspunse feciorului ei: 

— Mircea, nu mai sfâşia inima copilei cu alte 
amânări. De un an şi jumătate o ţii cu vorba. Sau o iei, 
sau de nu trimite-o acasă, la părinţii ei în Banat. S-or 
găsi flăcăi destui pe-acolo să se încaiere pentru ea. Te 
pomeneşti că nu se mai întorc nici solii tăi, ucişi prin 
Polonia, necum să mai vină solia regelui Vladislav. 

Mircea cuprinse pe maică-sa cu priviri dojenitoare. 

— De ce grăieşti cu păcat? Au mie nu mi-e dor crezi, 
să mă însoțesc cu Mara şi nu mă doare sufletul de 
fiece amânare? Dar drumul până-n Polonia e departe şi 
plin de primejdii. Dacă oamenii mei au ajuns cu bine 
până acolo, nu mă-ndoiesc de cuvântul lui Jagello. E un 
rege cu multă pricepere şi bun creştin. Dacă solii au 
fost prinşi pe drum şi ucişi de tâlhari, atunci... 

— Atunci mă-ntorc acasă la maica... şopti Mara şi îşi 
duse iar năframa la ochi, căci o apucase plânsul. 

Domnul se apropie de ea şi privind-o adânc, grăi cu 
hotărâre: 

— Rogu-te, Mara, să ai încredere în cuvântul meu. 
Vreau să-ţi dăruiesc alături de mine un scaun de 
domnie pe care să nu-l clatine vitregia. Maica, iată mă- 
nţelege, căci a văzut în sufletul meu. Nu te teme, 
draga mea, solii se vor întoarce în curând, iar noi vom 
purcede la altar aşa cum ţi-am făgăduit. 

Abia rosti aceste cuvinte, că din turnul de răsărit al 
cetăţii se auziră trâmbiţele domneşti, care vesteau 
sosirea unor oaspeţi. 

Calinichia şi Mara se ridicară deodată de la locurile 
lor, alergând spre fereastră. Pe feţele lor întunecate se 
ivi lumina unor zâmbete. Doisprezece cavaleri lehi, pe 
cai murgi, împodobiţi ca de nuntă, veneau spre cetatea 
de scaun a Ţării Româneşti, înconjurați de alţi 


doisprezece oşteni români, după care urma un alai 
nesfârşit de călăreţi şi căruţe încărcate cu coviltire 
mari. 

Domnul se apropie de logodnică şi îi şopti la ureche: 

— Ai văzut, Mara, că ziua noastră era mai aproape 
decât credeam noi înşine? 

— Da, făcu fata, cu ochii scai la alaiul cavalerilor, în 
vreme ce trâmbiţele nu mai conteneau a suna. 

Apoi,  privindu-şi adânc logodnicul, îi spuse 
surâzând, scăpată de un gând rău care o muncise 
deseori: 

— Mă temeam că ţi-ai ales o altă domniţă şi pe mine 
mă amânai doar oi înţelege şi m-oi întoarce la părinţi... 

— Mara, Mara, trebuie să-mi plăteşti cu înzecită 
dragoste îndoiala asta a ta. 

Fata nu mai avu timp să-i răspundă căci Domnul şi 
stăpânul ei, punându-şi repede casca, ieşi întru 
întâmpinarea solilor. 

In sala cea mare a tronului, cine ar fi zis că acel 
flăcăiandru în zale de cavaler era voievodul ţării şi că 
avea o minte mai ageră şi mai chibzuită decât a 
bătrânilor? Căci cu multă luare-aminte pentru a nu-i 
scăpa vreun cuvânt şi a nu se înşela asupra tâlcului, el 
asculta vorbirea unui leah bătrân, care-i înmânase şi o 
scrisoare a regelui său. 

In jurul Domnului, cu chipurile ostenite de calea cea 
lungă pe care o bătuseră, se aflau fraţii Marei şi Roman 
Herescu, precum şi vornicul Drăgoi, ce fuseseră la 
curtea lui Vladislav Jagello. 

Grăi bătrânul polonez: 

— Regele meu mulţumeşte din inima sa domnului 
Ţării Româneşti pentru darurile trimise. Legământul ce- 
i înfăţişă solii e bun şi-i place. Doi domni vor fi 
totdeauna mai temuţi de vrăjmaşi decât unul singur, 


oricât de viteaz. Numai că duşmanii Poloniei s-ar putea 
să nu fie aceiaşi ca duşmanii [ării Româneşti. Dar 
oricine ar fi ei, Vladislav Jagello făgăduieşte Domnului 
Mircea ajutor împotriva celor ce ar încălca hotarele ţării 
sale, aşa precum Domnul Ţării Româneşti a făgăduit 
ajutor regelui Poloniei. De asemeni, Vladislav Jagello 
roagă pe Domnul Mircea să primească dar de nuntă 
pentru domniţa Mara, un vestmânt polonez de mătase 
roşie, iar pentru Domnul însuşi o sabie de oţel cu 
mânerul bătut în peruzele. 

Un alt sol, mai tânăr, făcu un pas înainte, 
îngenunchie dinaintea tronului şi înfăţişă voievodului 
darurile pomenite. 

In aceeaşi noapte, după ce solii se traseră în 
încăperile lor, în iatacul Domnului de faţă fiind Doamna 
Mare Calinichia, solul cel bătrân, contele Poclovschi, 
zise mai mult în şoaptă: 

— Măria Ta, e poate cam grăbită temerea de turci, 
care n-au ajuns încă la Dunăre şi nici nu se vor 
încumeta a o trece, înainte de a fi luat cetatea 
Bizanțului care le stă ca o suliță în coastă. Şi Bizanțul 
nu va cădea - cum n-a căzut nici altă dată, deşi turcii 
au mai năvălit asupra Constantinopolului! Dar temerea 
de Sigismund, regele Ungariei, aceea mi se pare mai 
apropiată şi mai îndreptăţită! Şi din trupul Ţării 
Româneşti, şi din trupul Poloniei, regele Sigismund ar fi 
bun bucuros să poată rupe o fâşie-două, căci este lihnit 
după moşiile altora...! 

— Dacă s-ar afla că legământul nostru e împotriva 
vecinului, nu crezi, cinstite conte, că ni l-am face şi mai 
vrăjmaş? întrebă Mircea cu repezeala vârstei tinere. 

Dar contele polonez răspunse domol: 

— Mai vrăjmaş decât e, nu cred, Măria Ta, să ni-l 
putem face! Aflând de legământul nostru - şi va trebui 


să-l ajutăm noi să afle! - pofta de a se repezi asupra 
noastră i-ar pieri de tot, ba ne-ar căuta prieteşug, de 
teamă că am putea năvăli noi asupra lui. 

— Nobilul din Polonia judecă drept, fătul meu! zise 
mama Calinichia, ţinându-şi mâinile împreunate pe 
piept. 

Mircea chibzui o vreme, apoi întrebă: 

— Şi cum am face, conte Poclovschi, ca regele 
Sigismund să afle că ne-am legat pe viaţă şi pe 
moarte? 

Contele polonez răspunse surâzând, înclinând capul 
alb în piept: 

— Nimic mai uşor, Măria Ta. E de ajuns să ne opreşti 
la nunta Măriei Tale şi să purtaţi la biserică darurile 
regelui meu, mireasa vestmântul de mătasă, mirele 
sabia cu nestemate. 

Căpetenia soliei, după ce se plecă adânc dinaintea 
Domnului şi a Doamnei Mari, se strecură nevăzut de 
nimeni şi intră în încăperile sale. După plecarea 
acestuia, Calinichia zise: 

— De acum, fătul meu, cred că ţi-ai potolit sufletul şi 
ai să dormi mai liniştit. Mâine va trebui să arăţi miresei 
şi oştenilor tăi un chip frumos şi fericit! Şi dacă te ştiu 
împăcat, voi dormi şi eu, că de mult nu mai închid 
ochii... 

Doamna Mare ieşi din iatacul Voievodului, fără a 
băga de seamă că Mircea-vodă nu-i dăduse răspuns, 
nici că mâna-i dreaptă strângea cu putere mânerul 
săbiei scurte şi grele. 

Adevărat, Domnul nu-şi scoase coiful, nu-şi aruncă 
zalele, ci scrâşnind din dinţi se îndreptă spre fereastra 
întunecată de puterea nopţii. O deschise cu un pumn şi 
sorbi adânc aerul rece de munte, al acelei veri. Pe zidul 
cetăţii zări lucind în bătaia lunii, sulița ostaşului de 


pază, care nemişcat ca o stâncă cerceta parcă departe 
colinele şi văile ce scoborau spre câmpia Dunării. 

Mircea-vodă nu era împăcat de legământul cu 
regele Poloniei, care trecea peste primejdia turcească, 
deoarece era încă prea depărtată de el, dar o simţea 
pe cea ungurească, deşi mai slabă, pentru că era mai 
apropiată. Şi cu toată îngrijorarea care-l copleşea, iată 
că maică-sa Calinichia îl îndemna să se însoare, iar 
inima lui, neliniştită de întâmplările cumplite ce puteau 
să-i arate colții, trebuia să zburde ca un mânz! 

Doamna Calinichia şi Mara, oacheşa logodnică, 
uitaseră de marea ameninţare a turcilor! Nu mai ţineau 
minte că în primăvara aceluiaşi an, hoardele din Asia, 
care se închinau Semilunei şi al căror profet punea 
câte o sabie în mâna fiecăruia spre a lupta sau muri 
pentru Alah, ajunseseră în Serbia. 

Noroc că pe-acele meleaguri domnea un viteaz, 
cneazul Lazăr, oţelit în luptele din munţi, care se repezi 
cu oamenii lui şi pe neaşteptate lovi pe năvălitori, 
alungându-i şi risipindu-i, dincolo de râul Vardar. 

După aceea, până nu prindeau păgânii curaj nou, 
cneazul Lazăr, care ştia că nu va putea ţine singur 
piept duşmanilor mahomedani, trimise soli Domnilor 
creştini, cerându-le ajutor după putere. 

Pe la curţi, în acea vreme, se făceau cântări de 
iubire şi se benchetuia. lar când unui rege i se ura cu 
petrecerea sau simţea că seacă vistieria pornea la 
luptă împotriva megieşilor, spre a-i supune şi a-i jefui. 

Domnitorii din Albania şi Bosnia, care auziseră de 
turci şi se temeau, trimiseră ce-i drept ajutoare în 
Serbia, dar nu destule, căci erau costisitoare şi voiau 
să mai păstreze oaste şi pentru ei. Regele Ungariei, de 
dincolo de Dunăre, făcu întrebare către grofii săi, cine 
dorea să se întreacă în luptele cu păgânul şi să 


primească în dar moşii sârbeşti din partea cneazului? 
Boierii unguri cam codindu-se ajunseră la locul 
încăierării după ce lupta se sfârşise. 

Numai el, tânărul Domn Mircea, al Ţării Româneşti, 
nu avea linişte din pricina turcilor. Înţelesese mai bine 
decât toţi stăpânitorii megieşi că, fără o tovărăşie şi o 
împerechiere temeinică de puteri, păgânul cel fără 
milă îi va înfrânge pe toţi - căci era viteaz şi priceput în 
bătălie şi fără teamă de moarte: după credinţa 
musulmană, numai ostaşul căzut pentru profet avea un 
loc în rai. 

De ce îl săpa atâta grijă pe Domn încât îi albea 
nopţile? lată, pentru că trimisese un pâlc de oaste în 
ajutorul vecinilor sârbi, alcătuit din călăreţi şi 
pedestrime, în fruntea cărora se aflau cei mai 
destoinici şi mai ageri fii de boieri. Trecuseră de-atunci 
unsprezece luni - şi din Serbia nu veni nicio veste, nu 
se mai întoarse niciun picior de oştean. In fiecare 
noapte, înainte de al doilea cântat al cocoşilor, Domnul 
Ţării Româneşti adăsta şi trăgea cu urechea la 
fereastră, să audă tropotul călăreţilor săi. 

Abia în noaptea din ajunul nunţii, Mircea prinse cu 
auzul un zgomot nelămurit, ca de copite ostenite, ale 
unui singur cal, din vale. 

Tropotul se lămuri pe-ncetul. După o îndelungă 
aşteptare, Voievodul, care nu se clintea de la fereastră, 
auzi o bătaie în poarta de fier şi strigătul străjerului: 
„Cine e?!” 

Mircea se repezi întru întâmpinarea călăreţului. Îl 
recunoscu pe dată: era Petru al Mugşatei, care fusese în 
fruntea pedestrimei şi se întorcea acum, cu un braţ 
legat între stinghii scurte de arin, şi o vânătaie mare 
peste ochiul stâng. 

In iatacul domnesc, unde fu adus numaidecât, în 


vreme ce paznicul ducea la grajd calul istovit, Petru al 
Muşatei, cu glas firav, destăinui tot ce se petrecuse în 
lupta cu turcii, acolo, departe, dincolo de Dunăre, pe 
Câmpia Mierlelor. 

— Măria Ta, cneazul s-a luptat vitejeşte, iar noi am 
fost alături de el. 

— Unde e pâlcul meu de călăreţi? 

Petru al Muşatei oftă lung: 

— Căzură toţi! 

Domnul nu mai întrebă nimic, dar faţa-i tânără se 
încruntă atât de amarnic, că-i dădu o înfăţişare de 
bărbat în puterea vârstei. 

Apoi Petru al Muşatei povesti de-a fir-a-păr mersul 
luptei. 

La început, creştinii crezură că vor birui pe turci, 
căci cneazul Lazăr le cunoştea felul de luptă şi-i mai 
bătuse o dată. Călăreţii români şi albanezi fură trimişi 
spre marginea Câmpiei Mierlelor, ca turcii, după ce vor 
fi bătuţi şi risipiţi, să nu poată fugi, ci toţi să cadă în 
mâinile creştinilor. 

În ajunul bătăliei, un sârb viteaz şi fără frică, 
aproape copilandru, căci n-avea mai mult şaisprezece 
ani, se furişă în tabăra turcească, unde, având şalvari 
şi turban, intră în cortul Sultanului Murad, pe care-l 
ucise cu lovituri de pumnal. Turcii săriră asupra 
băietanulul şi-l tăiară pe loc cu hangerele. Dar această 
răzbunare cruntă nu mai dete viaţă sultanului. Dacă în 
acea noapte cneazul Lazăr şi oştenii creştini ar fi pornit 
împotriva turcilor, aceştia îngroziţi de cele întâmplate, 
s-ar fi risipit ca un stol de vrăbii. Dar atacară abia a 
doua zi în zori. 

Între timp, fiul lui Murad, noul Sultan Baiazid, adună 
căpeteniile, le dete porunci grabnice şi-şi potrivi grosul 
oştirii, astfel ca luptătorii creştini să cadă ca într-o 


capcană. Această schimbare se petrecu atât de 
repede, că de atunci Sultanului Baiazid, turcii îi aninară 
porecla de //derim, adică Fulgerul. 

Lupta de a doua zi fu grea, deşi creştinii aflară de 
uciderea sultanului Murad de câtre Milos Obilici. Mulţi 
oşteni de-ai cneazului Lazăr căzură în cursă. Călăreţii 
de la marginile câmpiei fură înconjurați şi tăiaţi până la 
unul. Cneazul Lazăr îşi pierdu şi el viaţa în încăierare şi 
nu-i găsi nimeni nici urmă de trup. 

El, Petru al Muşatei, scăpă ca prin minune, trecu 
Dunărea înot şi ajunse la curte pe un cal de pripas. 

Turcii ştiau deci prea bine că în lupta de pe Câmpia 
Mierlelor, domnul Ţării Româneşti trimisese şi el oşteni 
în ajutorul cneazului sârbesc. Vor veni să-i ceară 
socoteală? Fără doar şi poate. 

Calea le era deschisă. 

Cu asemenea suflet îngrijorat, după o noapte 
nedormită, Mircea, a doua zi, îşi duse logodnica la 
altar, surâzând mamei, domniţei şi curtenilor ca să 
arate fericit. 


II 


ROVINE 


Baiazid-Fulgerul, după ce bătu pe cneazul sârbilor, 
nu se întoarse asupra românilor, ci găsi cu cale a se 
război întâi cu bulgarii, pe care-i avea în preajmă şi din 
pricina cărora nu putea porni împotriva Bizanțului. 
Lupta fu grea, deoarece bulgarii fugeau în munţi şi se 
năpusteau asupra turcilor, numai când le venea la 
îndemână. 

Dar inima puterii turceşti bătea tot în Asia, de unde 


veneau oştile şi unde se înturnau ienicerii, când 
îmbătrâneau  nevătămaţi. Adesea însuşi sultanul, 
lăsând în locu-i vreun paşă, poposea în câmpiile 
Anatoliei, unde punea la cale trebile poporului. 

Mircea nu se lăsă înşelat de acest răgaz de pace. El 
ştia că până la urmă Baiazid tot are să pornească spre 
Dunăre, întâi spre a se răzbuna, apoi spre a pune 
mâna pe Dobrogea. 

Puţine zile senine petrecu Mircea în tovărăşia 
frumoasei soţii. Mai mult pe drumuri era Domnul spre 
a-şi întări hotarele de miază-zi, unde se putea arăta 
într-o zi năprasnicul duşman. 

La Turnu Măgurele, căruia pe acea vreme i se mai 
spunea Nicopolul cel Mic, voievodul român zidi cetatea 
din nou, întărind-o cu temei şi lăsând în ea ostaşi de 
credinţă. Tot pe malul Dunării, la Giurgiu, de unde 
armia duşmană s-ar fi putut îndrepta spre Târgovişte şi 
Argeş, Mircea ridică o cetate, cu toată lipsa pietrei, pe 
care o aduse din munţi de la cealaltă fruntarie a ţării, 
plătind fiecare bolovan de stei cu un bolovan de sare. 
O sută de ani după aceea, cetatea de la Giurgiu era în 
picioare şi a treia seminţie a urmaşilor lui Mircea se 
folosea încă de trainica zidire a bunicului mare. 

După aceea, spre a fi liniştit dinspre partea 
ungurilor, Mircea legă prietenie şi cu regele lor, 
Sigismund, schimbând alte scrisori de înţelegere cu 
regele Jagello din Polonia. 

Ani după ani trecură din noaptea când Mircea 
presimţi marele pericol turcesc - şi nimeni nu-l lovi de 
nicăieri. Flăcăul de odinioară se coapse bine, ajunse 
bărbat în lege, chivernisind ţara cu pricepere, legând 
negoţ cu megieşii, ridicând şi înzestrând mănăstiri, 
întărind pâlcurile de oşti pe tot cuprinsul ţării. Şi astfel 
din Banat şi până-n Cetatea Albă şi de-acolo până la 


Marea cea Mare, zisă Marea Neagră, din [ara 
Făgăraşului până la Giurgiu, vreme de treizeci şi doi de 
ani, o singură stăpinire feri ţara de zăzanii şi de 
tulburări. 

Dar pe atunci chiar vremurile de pace erau aprige, 
căci tot se mai găsea câte un cap de bandă care trecea 
noaptea Dunărea sau munţii şi jefuia orice întâlnea în 
cale. Domnul Ţării Româneşti nu putea cere socoteală 
nimănui de asemenea tâlhării şi atunci trimitea şi el o 
mână de oameni peste Dunăre sau peste munţi, care 
făceau la fel şi se întorceau acasă încărcaţi doldora de 
prăzi. 

Mircea începuse a îmbătrâni, tâmplele i se acoperiră 
de ninsoare, când Baiazid izbi Ţara Românească. 
Domnul avea acum trei copii, iar dragostea frumoasei 
şi credincioasei Mara îl ţinea în plinătatea puterilor. 

Teama de Baiazid pierise de mult. Când află că turcii 
trecură Dunărea şi luară Nicopolul cel Mic, după ce-l 
loviră trei zile, Domnul Ţării Româneşti trimise călăreţi 
în toate unghiurile să se adune pâlcurile de oşteni, 
înarmaţi şi cu merinde. 

Oamenii de credinţă ai lui Mircea, care făceau de 
pază în partea bulgărească a Dunării, veniră în tabăra 
sa şi îi arătară că Baiazid pornise la luptă cu o oaste 
atât de mare că n-o puteai număra şi mai luase cu sine 
doi cneji sârbi, supuşi de el, pe Marco Cralievici şi pe 
Constantin Dragaşievici. 

Alte iscoade veniră în tabăra românilor spunând 
drumul pe care înainta oastea lui Baiazid, spre malul 
Dunării, şi locul anume unde se aşeza podul de vase. 

După ce făcu numărătoarea oastei, Mircea îşi dete 
seama că numai mâna lui Dumnezeu îl va scăpa de 
cotropire. Tot ce putea face, era să împiedice 
înaintarea turcilor, hărţuindu-i fără răgaz pentru a plăti 


scump fiecare palmă de pământ românesc încălcată. 

Dar chibzuit din fire cum era, îşi zise: 

— Oare n-aş putea cădea la înţelegere cu acel turc 
năprasnic? Poate nu-i atât de smintit şi furios cum îi 
merge numele şi cade la învoială. 

Supus gândului, trimise la Baiazid o solie în fruntea 
căreia puse pe bătrânul sfetnic Mihu, strănepot de-al 
pârcălabului Dragomir de pe timpul Vlaicului, care, 
ştiind a grăi turceşte, astfel cuvântă: 

— Mărite padişah, Domnul nostru Mircea Voievod îţi 
trimite vorbă că n-o să ai prea mult câştig lovindu-te 
cu el ca să-i cotropeşti ţara, ba dimpotrivă ai avea mai 
mult folos şezând cuminte pe loc şi nesupărându-l cu 
armele. Aşa că te gândeşte bine ce faci şi dă-mi 
răspuns: primeşti darul său în galbeni sunători sau ne 
batem? Sorţii bătăliei nimeni nu-i ştie afară de Alah al 
vostru şi Dumnezeul nostru, care tot una-i, numai că 
ce-i în mână nu-i minciună, aşa zice înţelepciunea. Şi 
mai zice: de ce să las vrabia din palmă, pentru alta de 
pe gard? 

— Câte pungi se leagă să-mi dea domnul tău? 
întrebă Baiazid. 

— Apăi, cinci sute, mărite padişah. Niciun gologan 
mai mult. Padişahul sări în sus, ca fript şi strigă ca 
turbat către soli: 

— Cinci mii, nu cinci sute. La ce vă foloseşte bănetul 
dacă vă pierdeţi bunul vieţii? Au nu ştiţi că pe Câmpia 
Mierlei  făcui praf şi pulbere floarea vitejilor 
creştinătăţii? Nicio oaste din lume nu-mi ţine piept. 
Chiar în pristolul de la Pioma voi da ovăz, peste puţină 
vreme, calului meu de colo, pe care-l vezi. Şi aşa fiind 
socotiți că mă voi împiedica de un moşneag? 

Bătrinul Mihu nalţă, mândru, privirile: 

— Să-mi fie cu iertare, mărite padişah, dar 


moşneagul de care vorbeşti nu-i om de rând, ci 
Domnul ţării. Şi dacă vrei a ne cunoaşte oamenii, bine, 
îți vom da prilej bun, numai să aveţi spatele tare şi 
picioarele iuți... 

Auzind asemenea cuvinte Baiazid se făcu foc de 
mânie şi vru să dea solul pe mâna călăului. Dar Mihu 
nu se sperie, ci liniştit ca apa adâncă, îi zise: 

— La cei optzeci de ani ai mei, zilele mi-erau 
numărate şi-aşa. De ce atunci m-aş teme de moarte? 

Padişahul se muie văzând atâta dârzenie, iar solii, 
încălecând pe cai, făcură calea întoarsă. 

Lupta nu începu, căci Mircea n-avea oastea potrivită 
pentru a împiedica pe turci să treacă Dunărea. 

De la Nicopolul cel Mic, armia lui Baiazid se îndreptă 
spre apa Jiului. De aci porni în sus ca să afle calea sub 
munte care ducea de-a dreptul la cetăţile domneşti ale 
Argeşului şi Târgoviştei. 

Doi din fiii lui Mircea, Mihai şi Vlad, călăreau alături 
de Domn, tăcuţi şi dări. 

Dincolo de Craiova, Mircea alese un loc bun între 
dealuri numit Rovine - socotind că aci trebuia să dea 
lupta. Valea era mlăştinoasă. Pâlcurile de călăreţi 
români închiseră calea spre miazănoapte, iar pedeştrii 
se ascunseră după coline, de jur împrejurul văii. 

Când grosul oştirii turceşti se afla în valea 
mocirloasă, pe neaşteptate fură loviți din coaste şi din 
spate de arcaşii lui Mircea. 

Baiazid credea că Domnul Ţării Româneşti, după 
căderea cetăţii de la Dunăre, se ascunsese în munţi, 
sau se închisese în vreuna din cetăţile de scaun, 
adăstând ajutor de la unguri şi de la leşi. 

Văzându-se lovit la strâmtoare, sultanul porunci 
oastei să nu mai răspundă, ci să se grăbească a ieşi 
spre  miază-noapte din acea vale în care se 


înnămoliseră căruțele şi caii. Dar acolo îi adăsta 
călărimea, în frunte cu cei doi fii ai Domnului. 

Incăierarea dârză din amândouă părţile se lungi 
toată ziua. Amândoi voievozii sârbi îşi pierdură viaţa în 
luptă. Numai când se lăsară umbrele înserării izbuti 
Baiazid să scape din blestemata mocirlă în care-l 
înfundase Mircea-vodă, dar oastea lui bătută nu mai fu 
în stare să-şi urmeze drumul. Trebuia să aştepte 
cealaltă oştire, care venea dinspre Dunăre. 

Românii se traseră într-o pădure, mai spre munte, 
unde Domnul ţinu sfat cu fruntaşii şi căpeteniile oştilor 
lui, în vreme ce Mihai, fiul cel mare, în bătaia lunii, 
răzemat de un fag, scria soţiei lui de la Argeş: 


„De din vale de Rovine 
Grăim, Doamnă, către tine 
Nu din gură, ci din carte, 

Că ne eşti aşa departe. 
Te-am ruga, mări, ruga 
Să-mi trimiti prin cineva 
Ce-i mai mândru-n valea ta: 
Codrul cu poienele, 

Ochii cu sprâncenele; 

Că şi eu trimite-voi 


Ce-i mai mândru pe la noi: 
Oastea mea cu flamurile, 
Codrul şi cu ramurile, 
Coifu-nalt cu penele, 

Ochii cu sprâncenele, 

Și să ştii că-s sănătos, 

Că, multumind lui Cristos, 
Te sărut, Doamnă, frumos". 


Mare fu mirarea fiului de voievod, aflând că în 


aceeaşi noapte oştile româneşti, care înfrânseseră la 
Rovine puhoiul turcesc, erau nevoite să se tragă spre 
munte. 

Domnul Mircea aflase prin iscoade că pe când 
oştirea lui Baiazid suia pe Jii în sus, altă armie 
turcească trecea Dunărea pe un pod de plute la 
Nicopolul cel Mic. Românii erau prea puţini ca să 
înfrunte amândouă hoardele, iar oştirea care rămăsese 
ţării trebuia păstrată pentru o împrejurare prielnică. 

Astfel, după câteva zile de drum, în vreme ce o 
parte din călăreţi păzeau drumurile dinapoi şi iscodeau 
văile, grosul oastei româneşti ajunse în faţa Curţii de 
Argeş. 

Doamna Mara şi nora ei, soţia lui Mihai, dimpreună 
cu Mitropolitul şi un sobor de preoţi, ieşiră întru 
întâmpinarea biruitorilor. 

Peste câteva zile, iscoadele aduseră vestea că turcii 
se apropiau de cetatea de scaun. Mircea porunci atunci 
slugilor să pregătească degrabă cuferele cele mari, 
„praşovencele” cum le spunea - în care femeile 
înghesuiră odoarele, podoabele şi galbenii trebuincioşi 
în zile de restrişte. 

Apoi Domnul îşi încredința familia unui armaş cu 
două sute de călăreţi ca s-o ducă dincolo peste munţi 
în Ţinutul Făgăraşului. Coi doi fii ai săi nu voiră însă în 
niciun fel a lăsa pe turci să pătrundă în Cetatea 
Argeşului ca într-o livadă fără câini. Voievodul, deşi 
vedea bine zădărnicia luptei, mi-i împiedică. Şi iacă, 
inima i se încălzi văzând cum feciorii pregăteau în faţa 
cetăţii capcanele pentru vrăjmaşi şi lăcrima că 
Dumnezeu îi luase şi tinereţea şi credinţa în minuni a 
acelor tineri. Rămase alături de ei, ajutându-i cu sfatul 
în amarnica luptă împotriva oastei lui Baiazid. 

Nu mică îi fu uimirea când după şase zile de luptă 


îndârjită primi veste de la padişah că primeşte cele 
cinci sute de pungi făgăduite de solia lui Mihu ca preţ 
al păcii. 

— Vrea aur păgânul după ce ne-a prăpădit ţara? l-a 
ajuns cuțitul la os şi gândeşte la pace? Nu, taică, nu-i 
dăm nicio para chioară, răcnea înfuriat, Radu, cel de-al 
doilea fiu al Domnului. 

— Are dreptate feciorul, gândi Mircea. Râvnea 5.000 
de pungi nesăţiosul şi acum se mulţumeşte cu a zecea 
parte. Dar n-o valua nici pe aceea, căci lacomului i se 
ia darul. Îi vin eu de hac până la urmă... 

Mihai, cel dintâi fiu al Domnului, care lupta din afara 
cetăţii, hărţuind necontenit pe turci şi tăindu-le 
aprovizionarea, primi de la tatăl său un răvaş scurt: 

„Rupe-te din luptă în puterea nopții cu oamenii care- 
ti mai rămaseră în viată şi vino la Schitul din Pasul 
Mieilor”. 

Ca atâţia dintre înaintaşi, care sute de ani şi-au 
păstrat fiinţa lor şi a neamului, trăgându-se în munţi 
dinaintea puternicilor năvălitori, ca atâţia urmaşi care 
sute de ani de la el încolo vor face la fel, voievodul 
Mircea trecu Carpaţii şi, străbătând Transilvania, merse 
la regele Sigismund pe care şi-l făcuse prieten din 
vreme. 

Între timp, un boier, anume Vlad, fu pus de turci 
Domn în scaunul de la Argeş, care se legă să fie supus, 
plătindu-le an de an un bir de 500 de pungi de aur şi la 
nevoie să purceadă cu oastea alături de armia 
musulmană. 

Prin cuprinderea Ţării Româneşti şi alungarea celui 
mai viteaz apărător al ei, Baiazid vedea cum i se 
deschid porţile munţilor şi i se uşurează trecerea spre 
apus, către falnica cetate a Romei. 

Mircea, deşi înlocuit de turci, prin boierul Vlad, 


socotindu-se tot Domn al Ţării Româneşti, reînnoi la 
Braşov legământul cu regele Sigismund. Cei doi 
domnitori îşi jurară credinţă şi-şi făgăduiră sprijin şi de 
aci înainte, împotriva turcilor. Oştile regelui Sigismund 
dobândeau dreptul de a trece prin Ţara Românească, 
atunci când vor porni să dărâme cetăţile musulmane 
de la Dunăre şi aveau îndatorirea de a se purta cinstit 
cu băştinaşii, cărora nici merinde şi nici alte lucruri nu 
li se vor lua din bătătură, decât numai cu voia 
românului şi cu plată dreaptă. 

S-a scris în legământ această îndatorire pentru că 
pe acea vreme trecerea unei oştiri printr-o ţară, fie ea 
prietenă ori vrăjmaşă, lăsa numai pârjol şi jale. 

Tratatul încheiat de aproape şase sute de ani, dintre 
regele Sigismund şi voievodul Mircea, s-a păstrat până- 
n zilele noastre, purtând pecetea cea mică, deoarece 
era lipsă cea mare, rămasă în graba plecării în casele 
domneşti de la Argeş. 

În primăvara următoare toate pregătirile erau gata 
pentru alungarea turcilor din Ţara Românească. 

Baiazid fusese prea legat de treburile din partea de 
miază-zi a Dunării şi de cele din Asia, ca să-şi fi urmat 
drumul spre miazănoapte după înfrângerea lui Mircea. 

Domnul român şi tovarăşul său regesc de peste 
munţi avură astfel răgazul să-şi alcătuiască o oştire 
nouă şi puternică. 

Pe neaşteptate creştinii străbătură munţii - dar nu 
spre Argeş unde domnea Vlad, păzit de turci, ci spre 
Nicopolul cel Mic, pe unde se trecea peste Dunăre. 

Aci sta de pază ţarul bulgar Şişman, supus lui 
Baiazid, dar el nu avu puterea nici să oprească, nici să- 
nfrunte noua oaste a lui Sigismund şi a lui Mircea. 
După o scurtă luptă sub zidurile cetăţii, bulgarii o 
rupseră la fugă peste Dunăre, pe urmele ţarului lor, 


care, cuprins de groaza morţii, fugise mai înainte. 

Baiazid, aflând de această măiastră lovitură a 
Domnilor creştini, care-i tăiau dintr-o dată legătura cu 
Ţara Românească, socotită a lui de când pusese în 
scaun pe Vlad, fu cuprins de o asemenea furie 
împotriva ţarului bulgar, încât hotărî să-l pedepsească 
cumplit. Trimise doi gealaţi cu o ceată de ieniceri care-l 
prinseră pe Şişman şi-i tăiară capul pe loc. 

Vlad, la cetatea Argeşului, află târziu toate acestea, 
drumurile pe acea vreme fiind puţine şi greu de 
străbătut. El tremura acum de frica morţii, bănuind că 
domnii biruitori se vor întoarce împotriva Curţii de 
Argeş. 

Dar Domnul Mircea avea gânduri mai mari decât 
izgonirea din scaun a unui nevolnic, care va fugi 
singur, la timpul potrivit. 


III 


NICOPOLE 


În cortul celor doi stăpânitori de la Baia de Aramă, 
mijlocul drumului dintre munţi şi Dunăre, Domnul 
Mircea grăi către Regele Sigismund în seara când 
aflară că niciun picior de turc sau de bulgar nu se mai 
afla pe malul românesc: 

— Dumnezeu ne-a stat într-ajutor, frate Sigismund. 
Pentru buna ta credinţă, iată că păgânii sunt acum şi 
mai departe de fruntariile Măriei Tale. Ştiu că te vei 
putea bucura în pace! 

— Asemenea şi Măria Ta, frate Mircea. Căci 
amândoi, după ostenelile pe care le-am îndurat, drept 
avem şi la câţiva ani de hodină! 


Spunând acestea Sigismund sorbi cu sete din berea 
bălaie. Cu toate astea domnul Ţării Româneşti nu 
părea împăcat în cugetul său, căci zise: 

— Nu la hodină mă gândesc, frate Sigismund, ci mai 
curând la luptă nouă! Căci păgânul de peste Dunăre 
pace nu ne va lăsa, oricât am râvni-o noi. M-am 
măsurat adesea cu el, îi cunosc poftele nesăţioase şi 
puterea. Până nu-l vom răpune, nici să nu ne gândim 
că ne vom bucura de o zi sau o noapte de pace! 

— Să trecem oare Dunărea, să ne luăm după el şi 
să-l batem? întrebă regele Sigismund cu un surâs, căci 
ştia bine că oştile amândurora nu erau îndestulătoare 
pentru asemenea ispravă. 

— Asta n-aş spune-o decât dacă aş avea minte de 
copil! răspunse Mircea, scuturând pletele, care în urma 
anilor grei pe care-i trăise, albiseră de tot. Dar mi se 
pare, frate, că din bătălia noastră toate neamurile 
creştine se înfruptă, căci Baiazid şi pe ele le ameninţă 
cu cotropirea nu numai pe noi. Drept ar fi, socot, să 
trimitem pe la măriţii domni din Apus soli care să le 
arate că nu vom fi în stare să facem singuri zid 
împotriva armiilor lui Baiazid, fiorosul turc care a luat 
până acum trei sferturi din împărăţia bizantină, ţine un 
harem la Adrianopol şi va intra în curând şi în 
Constantinopol. Ci dacă Domnilor creştini le e milă de 
neamul lor, de credinţa lor cât şi de capetele lor cele 
mândre, să trimită de sârg cavaleri viteji cu oaste 
destulă. Şi astfel, împreună, noi toţi creştinii 
ameninţaţi de Semilună, eu şi Măria Ta, cu priceperea 
noastră ostăşească, ei cu numărul, să pornim peste 
Dunăre şi să zdrobim o dată pentru totdeauna capul 
năpârcii în cuibul ei cu ouă! După aceea vom avea 
răgaz un veac să ne tot gospodărim ţările şi să ne 
însurăm flăcăii şi fetele, să bem în tihnă berea asta 


aurie ca spicul grâului. 

Regele Sigismund se lovi peste genunchi cu 
buzduganul țintuit cu aur, de care nu se despărţea, 
apoi zise cu jumătate glas, de parcă vorbea mai mult 
cu sine: 

— Asta aşa e! Noi ne omorâm aci, ca prinții Apusului 
să huzurească! Nu-i drept, căci osteneala noastră nu 
se va isprăvi niciodată! 

Apoi, ridicând pleoapele cu gene bălaie, grăi către 
Mircea: 

— Drept ai socotit, frate Mircea! O să trimit de 
îndată doisprezece soli cu scrisori latineşti pe la toate 
Curțile. 

Domnul Ţării Româneşti, ridicând ochii în sus, grăi: 

— Numai să vie cavalerii cu oaste, cum au mai venit 
odată, am auzit, acum un veac, de au încercat să 
alunge pe păgâni şi să cucerească Mormântul 
Domnului Nostru lisus Hristos. Veni-vor prinții? Asta e 
vorba! - făcu Mircea. 

Sigismund se înroşi ca un rac fiert, de sângele furios 
care-i năvăli deodată-n obraji. 

— Dacă nu vin prinții şi cavalerii, frate Mircea, apoi 
să ştii că deschid cu turcilor fruntariile şi le dau drumul 
spre Apus, că nu suntem vrednici de o soartă mai 
bună! 

— Să le scrii asta, frate Sigismund! 

— Da, le voi scrie! făcu regele înfundat şi bătând din 
palme îşi chemă grămăticul latinesc. 

Sigismund se ţinu de cuvânt. In câteva luni solii lui 
străbătură ţările apusene şi în mai puţin de un an, fără 
ca Baiazid, dincolo de Dunăre, să prindă de veste, se 
închegă o armată uriaşă a creştinilor, meniţi să alunge 
pe turci din Europa pentru totdeauna. 

Se iviră, în armuri scăpărătoare, 


A A 


intâi cavalerii 


francezi şi burgunzi, iubitori de slavă, neînfricaţi şi 
dornici ca numele lor să răsune odată cu alăutele 
cântăreţilor-poeţi, din castel în castel. 

Din Nurenberg, cetatea catolică din preajma Rinului, 
sosiră cavalerii teutoni, ba trecură marea cea strâmtă 
şi puseră piciorul pe continent târând de dârlogi caii 
mari, speriaţi, ostaşi în armuri grele din insulele 
englezilor. 

Dogele Veneţiei scrise regelui Sigismund că bun 
gând avusese să se puie în fruntea unei cruciade şi că, 
neavând pedestraşi, îi va trimite o flotă în apele 
Bizanțului, spre a tăia în două calea din Asia a lui 
Baiazid, tocmai când turcul avea mai multă nevoie de 
ajutor. 

În vara anului 1396, pe la începutul lui august, se 
adunase la Orşova şi Turnu Severin toată oastea 
creştină, în frunte cu Mircea şi cu Sigismund, 
căpeteniile de luptă, în număr de mai bine de o sută de 
mii, cei mai mulţi călări. 

După sfatul Domnului Ţării Româneşti, oştile puseră 
mâna pe cetăţile dunărene. Vidinul întâi, ca turcii să nu 
cadă în spatele creştinilor şi să le împiedice legătura cu 
malul stâng. 

Cetatea Rahovei căzu şi ea numaidecât. 

Numai cetatea Nicopolei ţinu şaisprezece zile, deşi 
era luată cu asalt de pe apă şi de pe uscat, deopotrivă. 
Ţinu, oricum, destul, ca Baiazid, care se afla atunci la 
Târnovo, să afle de cele ce se petreceau pe malul 
Dunării şi să se pregătească de luptă. 

Îşi adună oştirea şi chemă grabnic pe cneazul sârb, 
Despot, supus lui, cu toată armia ce o avea la 
îndemână. 

Apoi se repezi spre cetatea asediată. 

Lupta avu loc în ziua de 28 septembrie şi multă 


vreme biruinţa fu nesigură; şi turcii şi creştinii o 
rupseră de fugă. Apoi se adunară iar. 

Domnul Mircea, care se trăsese înapoia regelui 
Sigismund spre a-i lăsa toată slava, îl povăţui, în ajunul 
luptei celei mari şi hotărâtoare, să nu-şi arunce 
cavalerii în bătaia săgeţilor turceşti.— Lasă-mă pe 
mine, cu oştirea mea, să văd întii cum stau oştile 
turceşti şi să chibzuim cum să-i lovim pentru a-i scoate 
din bârloagele lor. Altminteri, frate Sigismund, e mare 
primejdie pentru noi toţi. Cavalerii sunt în armuri grele, 
nu-i străbate săgeata, dar o dată doborâţi de pe cal, 
sunt ca morţi, căci nu-i mai poate ridica nimeni în toiul 
bătăliei. Şi Baiazid ştie asta. 

Cu toată uimirea cam dispreţuitoare a cavalerilor 
apuseni, care văzură pe Mircea în fruntea unui pâlc de 
numai o mie de călăreţi, neocrotiţi de zale, ci numai în 
sumane, Domnul se repezi în puterea nopţii spre 
şanţurile turceşti pe care le iscodi cu de-amănuntul. 

La înapoiere, arătă regelui Sigismund cum trebuia 
să înceapă, unde trebuia să se desfăşoare şi cum să se 
încheie bătălia din acea zi. Dar ceru învoirea ca el, cu 
românii lui, să înceapă lupta spre a înşela pe turci, care 
şi ei erau cât frunza şi iarba. Ducele de Burgundia dete 
deoparte cu mâna de fier, înzăuat de sus până jos, pe 
Domnul Mircea şi zise pe latineşte câtre regele 
Sigismund: 

— Eu mă duc la turci! Numaidecât! Am şase mii de 
călăreţi înveşmântaţi în oţel şi ei şi caii lor! Acest 
muntean cu soldaţii lui în sumane de cânepă mai rău 
ne încurcă. 

Şi porni împotriva turcilor. Răzbi două şanţuri, dar la 
al treilea se simţi înconjurat. Vru să se întoarcă. 
Jumătate din călăreţi fură doborâţi, împiedicând şi 
mersul celorlalţi. Nu scăpă niciunul. Turcii îi prinseră pe 


toţi, cu ducele de Burgundia în frunte. 

Sigismund căută pe Domnul Mircea spre a-l întreba 
ce e de făcut, dar nu-l mai găsi nicăieri. Înţelegând că 
nu mai era vreme de pierdut, regele Sigismund se 
puse în fruntea oştirii sale şi porni împotriva turcilor. 
După o luptă grea, răzbi o pedestrime deasă, care să fi 
avut cam douăsprezece mii de luptători, dar se pomeni 
dinaintea unei oştiri de călăreţi, cărora li se adăugară 
îndată cei cincisprezece mii de călăreţi ai cneazului 
sârbesc. Atunci n-avu încotro şi o rupse de fugă, urmat 
de cavalerii din Nurenberg şi din Anglia. Când ajunseră 
la Dunăre, se urcară în câteva corăbii cu pânze şi se 
lăsară duşi de valurile fluviului până la mare, de unde 
se îndreptară spre Bizanţ. 

Târziu, la adăpostul zidurilor cetăţii, regele 
Sigismund, amăraât şi bolnav, zise tovarăşilor de fugă: 

— Dacă-l aveam în luptă pe Mircea, tovarăşul meu, 
nu ne băteau turcii. 

— De ce nu l-ai luat? întrebă un cavaler înalt, cu 
chip alb şi ochi albaştri. 

— L-am alungat, ca să trec slava biruinţei pe seama 
Ducelui de Burgundia! Şi Domnul muntean şi-a luat 
oamenii şi s-a tras către locurile lui, bănuind pesemne 
ce vom păţi de la turci. 

În vremea aceasta, mândra oştire creştinească de la 
Nicopole se împărţise în două, urmărită de aceeaşi 
soartă: o parte încerca să fugă spre Dunăre, dar fu 
ajunsă şi tăiată de turcii îndârijiţi. Altă parte căzu prinsă 
şi fu ucisă cu hangerul de călăii lui Baiazid. Scăpară 
numai acei cavaleri - puţini la număr - care îşi putură 
răscumpăra viaţa cu aur. 

Pe drumurile strâmte ale Ţării Româneşti, înainta 
Domnul Mircea, înlăturat din luptă, împreună cu Stibor, 
voievodul Transilvaniei care adăstase la Dunăre cu o 


oştire proaspătă. 

Astfel creştinătatea pierdu la Nicopole prilejul de a 
zdrobi puterea musulmană. Mai degrabă din mândrie 
decât din lipsă de vitejie cavalerii crucii pierdură lupta 
cea mare. 

— Pe cât erau de îndrăzneţi, dacă ar fi fost şi smeriţi 
dinaintea unui bătrân ca mine, mai priceput şi frecat 
decât ei cu greul războiului, puneam pe fugă oastea 
turcească, Stibore, glăsui Domnul Mircea cu mare 
amărăciune. 

De la Baia de Aramă, oştile porniră spre Curtea de 
Argeş, de unde cei doi tovarăşi se despărţiră după ce 
înfrânseră nevolnicii apărători ai lui Vlad, care pieri în 
luptă. 

Şi astfel, în vremea când tovarăşii săi de la Nicopole 
ascunşi la Bizanţ se gândeau să ocolească țărmurile 
Greciei spre a ajunge în Dalmația, domnul Mircea se 
urcă iar în scaunul de domnie de la Curtea de Argeş. 

Baiazid nu cuteză să mai treacă Dunărea, să dea 
piept cu oastea  Voievodului. Dimpotrivă, Vodă, 
credincios legământului cu ţara lui Sigismund, lovi şi 
risipi o oştire turcească ce trecuse munţii şi se întorcea 
cu pradă. 

Pe Sultan îl bătu gândul în cele din urmă să facă un 
legământ cu Domnul Ţării Româneşti, viteazul apărător 
al Dunării, cum avea şi cu bulgarii şi sârbii. Dar fu 
chemat grabnic în Asia. 

Hanul mongolilor, Timur-Lenk (Timur cel Şchiop) pe 
care îl cunoştea sub numele de Tamerlan, om cu 
chipul, dar fiară cu firea, întrecând în cruzimi tot ce se 
pomenise, năvăli din inima Asiei până în Anatolia, 
leagănul neamului şi puterii turceşti. 

Istovit de luptele din sudul Dunării, padişahul nu 
putu pune împotriva năvălitorilor mongoli oştirea care 


s-ar fi cerut, dar hotărât să nu cadă fără a lupta, 
Baiazid cu iuţeala fulgerului, cum îi era şi porecla, se 
repezi cu toată călărimea să zdrobească pe Tamerlan, 
cel ce se hrănea cu lapte de iapă şi carne crudă de cal. 

Lupta fioroasă de la Ankara - unde în zilele noastre 
e aşezată capitala Turciei - se încheie cu înfrângerea 
turcilor. Baiazid fu prins. Nu-l omorâră ci, mult mai 
crunt, îl pedepsiră decât dacă i-ar fi tăiat capul. Hanul 
mongol îl închise într-o cuşcă, asemeni unei fiare şi îl 
plimbă cu alai ca să-l vadă toate noroadele pe care 
Tamerlan le robise. 

Huiduit şi scuipat pretutindeni mândrul Baiazid muri 
în această uluitoare umilinţă. 

Dar după obiceiurile cuceritorilor mongoli, Timur cel 
Şchiop nu rămase el stăpânitor al turcilor, căci ţinta lui 
era numai lupta şi prada. Purcese către miază-noapte, 
trecu munţii Caucaz spre a se măsura cu hanii tătari, 
veniţi mai dinainte tot din inima Asiei şi cu țarii din 
Kiev şi din Moscova. 

Fiii lui Baiazid, 19 la număr, care moşteneau o ţară 
întinsă şi un neam războinic, se luară la harţă pentru 
domnie. 

Din cuibul lui de piatră, de la Argeş, Domnul Mircea 
văzu că acum era prilejul de a se amesteca în zăzania 
moştenitorilor musulmani, spre a-şi feri ţara de poftele 
viitorului padişah. 

Şi nimeri bine. Căci sprijinind pe unul din fiii lui 
Baiazid, Musa, cu oştirea şi cu aurul Ţării Româneşti, 
acesta ajunse Sultan. 

Numai că norocul Domnului Ţării Româneşti fu mai 
mic decât priceperea lui, căci Mahomed, alt fiu al lui 
Baiazid, ridicându-se împotriva fratelui de pe tron, îl 
bătu la Ciamurili, lângă Sofia, şi-l ucise, rămânând 
singur sultan, încoronat la Adrianopole. 


Mircea Voievod înlătură şi de astădată nenorocul: 
trimise la Adrianopole, în ziua încoronării lui Mahomed, 
o solie de boieri în zale de cavaleri, cu daruri de 
cinstire şi de prietenie. 

Zâzania între urmaşii lui Baiazid nu încetă nici după 
încoronarea lui Mahomed, care avu de înfruntat 
răscoala unui alt frate, Mustafa, ajutat într-ascuns de 
Domnul Ţării Româneşti, care nu putea îngădui o 
creştere a puterii turceşti în sudul Dunării. De aci se 
trase năvălirea turcilor în Dobrogea şi luptele de la 
Isaccea, cetate păzită de oştenii lui Mircea. 

După treizeci şi doi de ani de domnie înţeleaptă şi 
vitejească, stăpânind cea mai mare întindere pe care a 
avut-o vreodată Ţara Românească, Mircea cel Bătrân 
se stinse la 31 ianuarie 1418. Prin vitejia lui a mântuit 
fiinţa neamului românesc într-un veac de închegare; 
prin destoinicia lui ar fi putut cruța lumea creştină de 
năvălirile şi asupririle oştilor musulmane; prin dibăcia 
lui a ţinut multă vreme cumpăna între urmaşii lui 
Baiazid-Fulgerul. 

Locul de veci unde odihneşte marele Voievod este 
Mănăstirea Cozia, cea zidită de el, la poalele munţilor, 
lângă apa Oltului. 


ALEXANDRU CEL BUN 


„Multe lucruri bune au făcut aicea în 

ţară pentru care îl numesc toţi lăcuitorii 
ţării noastre şi-i zic Alexandru Vodă cel Bun” 
Nicolae Costin 


I 


VITEJII DE LA TANNENBERG 


Ajungând la poalele muntelui, oştenii regelui polon 
Vladislav Jagello se opriră prăpădiţi de osteneală. 
Cădea tocmai o ploaie rece, deasă, de toamnă, care 
învăluia culmile acoperite de brazi voinici într-o lumină 
albăstruie. 

Regele, în veşminte de cavaler, înzăuat din cap 
până-n călcâie, cu un coif lucitor de oţel şi mască peste 
faţă, se trase împreună cu sfetnicii într-o colibă de 
lemn, părăginită, de la poalele pădurilor. 

Nici urmă de teutoni! Iscoadele din munţi aduseseră 
vestea cu o zi mai înainte. 

— Dacă n-ar fi căzut ploaia asta neaşteptată, după 
seceta de astă-vară, treceam de îndată muntele 
Tannenberg! grăi regele, răsuflând, în vreme ce doi 
paji îl uşurau de veşmintele de oţel. Am fi pătruns de-a 
dreptul în ţara Cavalerilor Teutoni şi i-am fi învăţat 
minte să ne mai încalce pământurile. Trebuie să le 
dăm o bună învăţătură de felul cum se jefuieşte o ţară, 
aşa încât nici firul de iarbă să nu mai crească pe unde 
au trecut copitele cailor... 

Din spatele colibei de lemn răbufni deodată un fum 
usturător dimpreună cu larma bucătarilor. 


Pregăteau cina regească: un porc mistreţ vânat 
proaspăt. 

— Mi se pare, măria ta, roşti contele Micloş 
căpetenia pedestraşilor unguri, că noi ne aflăm încoace 
mai mult spre desfătarea gurii decât a braţelor! 
Pedestrimea polonă intră în Teutonia ca într-un sat fără 
câini. Cavalerii s-au ascuns de teamă în găuri de şarpe. 
Aşa că nu trebuie să-ţi mai faci inimă rea de trădarea 
lui Alexandru, voievodul Moldovei, care, după ce ţi s-a 
închinat punând iscălitura pe actul de supunere ca 
vasal, n-a trimis acum în tabăra voastră nici măcar 
cele două sute de călăreţi pe care i-a făgăduit şi vestit 
prin carte. 

În felul cum se desfăşura războiul împotriva 
cavalerilor teutoni, regele Vladislav uitase cu 
desăvârşire de călăreții moldoveni. Contele ungur găsi 
încă o dată pricină să aţâţe mânia regelui polon 
împotriva lui Alexandru Voievod, după gândul 
stăpânului său, regele Sigismund al Ungariei, care de 
mult poftea să împartă cu leşii mănoasa ţară a 
Moldovei. 

— Vasalul meu de la Suceava o să dea socoteală în 
curând de această nesupunere! strigă Jagello, luând 
din mâna paharnicului un pocal cu vin negru. 

Şi, închizând un ochi către ceilalţi cavaleri poloni, 
care începură a râde cu hohot spre a face plăcere 
stăpânului lor, adăugă cu voce şireată: 

— Voievodul Moldovei mai are de luat două mii de 
ruble de argint frâncesc, dintr-o veche datorie a 
bunicului meu. După această nesupunere va avea 
Alexandru curajul să mai ceară banii bunicului său 
Petre Muşat? 

Porcul mistreţ, pus în frigare, începu să sfârâie şi 
încăperea se umplu de o mireasmă îmbietoare. 


Pocalele se goleau cu repeziciune mare şi se 
umpleau tot aşa. Ploaia se înteţise între timp şi în 
întunericul des se auzea, între hohotele de râs ale 
curtenilor din jurul regelui, răpăitul picăturilor grele 
care se izbeau de acoperişul colibei. 

Doi ciobani năvăliră deodată înăuntru, dând la o 
parte straja care ţinea o făclie de răşină în dreptul uşii. 
Aruncând deoparte căciulile şi zeghele leoarcă de apă, 
ieşiră la iveală doi ofiţeri poloni, în veşminte de piele 
cu săbii la coapsă. Ei se înclinară după cuviinţă 
dinaintea regelui lor, punând un genunchi la pământ. 

— Ce e? întrebă regele, care, simțind o veste rea, se 
ridicase de pe butuc, arătând îngrijorare pe faţă. 

— Majestate, grăi unul din ofiţeri, cavalerii teutoni 
au intrat de ieri în munte şi au săpat şanţuri în pădurea 
de pe creastă! Dacă scoboară mâine către noi, ne 
prind ca-n oală, căci râul din spatele nostru s-a 
revărsat, apele  viind puhoaie, iar  pedestraşii, 
cuâmbrăcămintea lor de fier, se vor îneca toţi, 
încercând a-l trece înapoi. 

Contele ungur îngălbeni ca un mort. Venise numai 
cu pedestrime în ajutorul lui Vladislav Jagello. 

— Dacă e aşa, să trecem muntele chiar în noaptea 
asta, chibzui regele polon. Vom alunga pe cavalerii 
cuibăriţi în creasta Tannenbergului. 

Spunând acestea, Jagello dădu porunci curtenilor, 
punându-şi iar armura şi coiful de oţel. 

Ploaia parcă se înteţea tot mai mult. Spre ziuă, 
oastea polonă ajunse până în marginea şanţurilor din 
creasta muntelui. O grindină de săgeți şi de pietre se 
abătu asupra ei, căzând parcă din cerul care se lăsase 
până deasupra coifurilor. 

Polonii o rupseră la fugă înapoi, în învălmăşeală 
mare, presărând drumul întoarcerii cu leşuri sfârtecate. 


Când se crăpă de ziuă, norii se risipiră şi soarele 
gălbui de toamnă desluşi muntele şi valea în care 
şipoteau încă pe alocuri boabele de ploaie sub suliţele 
luminii. 

Râul alerga la vale în puhoaie, umplând ţinutul cu 
larma lui necontenită. Dar cavalerii teutoni nu se 
grăbiră a cobori din munte. Pesemne nu cutezau să 
urmărească pe leşi. 

— Nu sunt încă toţi în munte! Aşteaptă - se vede 
treaba - şi alte pâlcuri de cavaleri, înainte de a năvăli 
asupra taberei noastre! gândi regele, care se înapoiase 
frânt de oboseală, în coliba de lemn. Dar asta nu se va 
întâmpla! ameninţă el clătinând capul ascuns în masca 
de oţel a coifului. 

Şi porunci unei căpetenii care avea sub ascultare o 
mie de călăreţi să ocolească muntele pe dreapta şi să 
ocupe trecătoarea cealaltă din Tannenberg. Acolo 
putea să dea luptă cu oricine ar mai pătrunde în 
munte. Regele mai avea de gând să atace din nou pe 
cavalerii teutoni aflaţi în creastă, după ce i-o veni 
vestea că trecătoarea era în stăpânirea călăreţilor săi. 

Adastă astfel încă o zi, numărând ceasurile şi clipele 
care se scurgeau cu plumb în picioare. In zadar. Nicio 
ştire nu mai veni de la călăreţii trimişi să pună 
stăpânire pe blestemata trecătoare. 

Pe de altă parte, sus, pe culme, începură a se ivi 
semnele unui atac ce sta să se dezlănţuie... 

Ploaia curgea iar potop, de parcă se desfăcuseră 
băierile cerului. Apele înecaseră toate văile, iar ostaşii 
poloni de la poalele muntelui umblau prin mocirlă, ca o 
cireadă de bivoli înnămoliţi. 

— Măria Ta, n-ar fi bine să ne tragem înapoi, înainte 
de a veni teutonii peste noi? întrebă contele ungur cu 
glas tremurător, ud leoarcă până la piele, intrând în 


coliba de lemn, unde regele Jagello şedea abătut pe-o 
buturugă. 

Îşi dădea seama că bătălia era pierdută înainte de a 
începe şi ţinea să-şi scape zilele cât mai era vreme. 

Regele, ţeapăn în armură ca într-un coşciug, nu 
clinti şi nici nu răspunse. Apoi întinzând braţul cu 
mănuşa de oţel zise: 

—  Micloş, nu mai am niciun călăreț! Pricepi? 
Niciunul! În aceeaşi clipă, trăgând deoparte pe făclierul 
de la uşă, se ivi o namilă de om, în vestminte de piele, 
cu o cuşmă ţuguiată din blană de berbec negru, din 
care se scurgea încă apa pe sprâncenele şi mustăţile 
lungi ale unui chip fioros, cu albul ochilor zgâit: 

— Măria Ta, grăi româneşte, cu voce tunătoare acea 
namilă de om, eu sunt căpitanul de oaste Oancea, şi 
venii după porunca Domnului meu Alexandru - 
Voievodul Moldovei, să snopim pe teutoni. 

Vorbele lui fură, pe loc, tălmăcite. 

— Câţi ostaşi ai? făcu regele uimit. 

— După numărătoare două sute, după ispravă două 
mii... 

— Şi cum de aţi răzbit până aici? mai întrebă Jagello, 
căruia o oaste atât de mică nu-i putea fi de niciun 
folos. Noroaiele sunt până la brâu! 

— Nu ne supără noroaiele, Măria Ta, că noi ne-am 
obişnuit cu ele, răspunse Oancea, zgâind aceeaşi 
privire mirată la făptura înzăuată a regelui polon. Şi- 
afară de asta, suntem călări. 

Jagello tresări. 

— Bravo, căpitane! făcu contele ungur. Şi, 
apropiindu-se de rege, îi şopti: 

— Sire, cu două sute de cai putem să fugim toți 
curtenii şi să scăpăm cu viaţă. Dă poruncă 
moldoveanului să-şi descalece oamenii şi să ne dea 


caii. 

Regele nu dădu niciun răspuns ungurului ca şi cum 
nu l-ar fi auzit. 

— Şi acum, Măria Ta, grăi Oancea, pe cât prinsei de 
veste de la pedestraşi, trebuie să astupăm trecătoarea 
de dincolo ca să-i înghesuim bine pe dumnealor, 
teutonii, din creasta muntelui. 

—  Întocmai! zise regele, făcând un pas către 
căpitanul moldovean şi bătându-l cu mănuşa de fier pe 
umăr. Dacă izbuteşti o treabă ca asta... atunci halal de 
tine! Se cheamă că eşti un viteaz fără pereche. 

Regelui îi trecu prin minte să facă ostaşului o bună 
făgăduială de aur sunător. Dar zgârcit cum era Jagello 
se stăpâni, muşcându-şi buzele. 

Oancea răspunse: 

— D-apoi, Măria Ta, chiar pentru asta venirăm. Că 
Vodă îmi dete poruncă, după înţelegerea ce aveţi, să 
purced încoace cu două sute de călăreţi. Dar eu ştiu că 
socoteala din târg nu se potriveşte cu cea de-acasă. ŞI 
iată, am mai adunat ca la o sută de călăreţi, din 
oamenii mei şi pe cheltuiala mea, ca să iasă o treabă 
cumsecade, nu de alta, dar să nu facem Moldova 
noastră de râs, pe-aci printre străini. 

Lui Jagello nu-i venea să creadă urechilor: ursul ăsta 
de Oancea era o adevărată minune cerească! 

— Trimite-l, Sire, şopti contele Micloş încruntat, 
chinuit de gândul că voievodul Moldovei îşi ţinuse 
totuşi cuvântul şi trimisese ajutorul la care se 
îndatorase prin legământ. Să pornească mai degrabă 
călăreţii, să aibă şi ei soarta polonilor. 

— La noapte ocolesc muntele, Măria Ta, şi mâine în 
zori, cum primeşti ştafetă că am zăvorât trecătoarea, 
dai iureş în vrăjmaşii de pe creastă şi-i prăpădeşti! zise 
Oancea cu glas răspicat. 


Şi, fără a mai adăsta alt răspuns, se repezi la 
oamenii lui, descălecaţi, sub poalele muntelui. 

Ceea ce nu făcură o mie de călăreţi poloni, izbuti 
căpitanul Oancea cu cei trei sute de moldoveni ai săi. 
Inchise trecătoarea şi chiuiră cu atâta străşnicie, încât 
răsunară bolțile de frunze ale muntelui Tannenberg. 

Cavalerii teutoni, care se adunaseră în creastă spre 
a porni atacul împotriva pedestraşilor poloni, se 
pomeniră deodată loviți pe la spate de pâlcuri de 
călăreţi, mici, dar numeroase şi iuți. Inspăimântaţi de 
ivirea noilor luptători pe care îi crezură mult mai tari 
decât erau într-adevăr - din pricina îndrăznelii cu care 
se avântaseră - cavalerii teutoni se risipiră, căutând 
scăpare prin fugă, căci văzură şi din faţă, urcând de-a 
buşilea, pedestraşii cu arcuri şi sulițe ai lui Jagello. 

Numai puţini teutoni scăpară cu viaţă, strecurându- 
se prin văi, fără cai, fără arme, ca să ducă vestea 
înfrângerii departe, în castelele din inima Germaniei. 


II 


VICLENIA CELOR MARI 


Nouă ani trecură de la înfrângerea cavalerilor 
teutoni în muntele Tannenberg de către călăreţii 
moldoveni şi  pedestraşii poloni.  Alexandru-vodă, 
înscăunat domn al Moldovei din aprilie 1400, pe care 
norodul încă din viaţă începuse a-l numi „Ce/ Bun”, 
pentru neobişnuita lui milă faţă de nevoiaşi şi de 
îngăduinţă faţă de cei de altă lege, primi din partea lui 
Vladislav Jagello o carte cu peceţi în care-i istorisea pe 
latineşte cum fuseseră înfrânți vrăjmaşii. 

Bucurat de purtarea vitejească a căpitanului 


Oancea, Vodă îi dărui un caftan din catifea de Veneţia, 
adusă de negustori din Bizanţ - care pe acea vreme nu 
fusese încă pus sub călcâi păgân - şi îl povăţui să-şi 
lase barbă, ca să-l aşeze portar al Sucevei, slujbă de 
mare cinste în acea vreme. 

— Oancea, de ce nu vrei tu să rămâi în cetate? îl 
întrebă Vodă, mirat de încăpăţânarea căpitanului. 

— Măria Ta, la vreme de luptă e mai bine să fie 
omul afară din cetate, ca să poată mişca din mâini şi 
picioare. lar de când citii în Sfânta Scriptură că 
Abesalom fugind călare prin pădure, urmărit de 
vrăjmaşi, s-a prins cu pletele şi barba de crengile 
copacilor, nu mai port nici barbă, nici plete. 

Având mare trecere la lehi, căpitanul Oancea zăbovi 
mai multă vreme prin ţinuturile polone, învățând graiul 
lor, ba legă prietenie, la răgaz de băutură - căci fără 
băutură nime nu izbândea pe acele meleaguri - cu cei 
mai de seamă scriitori din canţelariile Rigăi, precum şi 
cu alte feţe luminate. 

Vreme de nouă ani, Oancea arătă folos Domnului 
său fel şi chip, deşi neştiut de cineva. Stărui pe lângă 
diacii şi numărătorii de bani ai lui Jagello să trimită 
Sucevei cele două mii de ruble de argint, datoraţi încă 
de pe vremea Voievodului Muşat - dar zgârcenia leşilor 
se dovedi dârză. Atunci Oancea se plânse regelui şi 
iac-aşa Alexandru cel Bun se pomeni cu actul de 
pergament întărit cu peceţi care-i îngăduia să ia în 
stăpânire, pentru stingerea acelei datorii, Pocuția cu 
cele două mari cetăţi: Sneatin şi Colomeea. 

Moldova era acum o ţară întinsă, de la apele 
Ceremuşului la miază-noapte, până la ţărmul mării, cu 
Chilia şi Cetatea Albă la miază-zi, unde-şi descărcau 
mărfurile şi plăteau vamă neguţătorii cei mari din 
Bizanţ şi Trebizonda. 


Dar Dumnezeu nu dă de toate şi iată că un călăreț 
poposi la Suceava, aducând Domnului veste că Mircea 
cel Bătrân, prietenul şi sprijinitorul, viteazul care ţinuse 
la Dunăre puhoaiele armiei lui Baiazid-Fulgerul trecuse 
întru cele veşnice. 

— Ce ne facem, Oancea? întrebă Vodă pe viteazul 
căpitan. Acum după ce am pierdut braţul de sprijin de 
la miază-zi, cine ne va mai ocroti împotriva turcului şi 
cine împotriva lui Sigismund, regele unguresc? 

— Tot călăreţii moldoveni, Măria Ta! răspunse 
Oancea, ţintind cu ochii lui mari, cu albul lor fioros, faţa 
blândă a domnului său. 

Şi îşi trecu mâneca sumanului peste mustăţile lungi. 

— De bună seamă, Oancea! Numai că mai avem un 
ocrotitor - acela cam scump, ce-i drept - pe vechiul 
nostru suzeran Jagello. Nu vrei să dai o fugă până la 
curtea lui?... l-am trimis până acum vreo cincisprezece 
cărţi cu peceţi. Se cuvine dară, să ne trimită şi el nouă 
una, ca să ştim dacă avem acolo o inimă de leu sau de 
vulpe... 

După plecarea lui Oancea, Voievodul chemă la sine 
pe mitropolitul Melchisedec, grec de felul lui, dar cu 
mare dragoste pentru papistaşi şi îi împărtăşi câteva 
scrisori ciudate, de necrezut. După care zise: 

— Prea Sfinte, nimic pe această lume nu se 
întâmplă fără voia lui Dumnezeu. Din care pricină am 
acoperit ţara cu lăcaşuri de rugăciune, înzestrându-le 
cu odoare sfinte şi moşii de unde să-şi tragă venit bun. 
Mă bate acum gândul să aduc la Suceava şi moaştele 
Sfântului loan Nou, de la Cetatea Albă. Nu în zadar mi- 
a luat Domnul pe biata Ana, care mi-a fost cea mai 
dulce dezmierdare a vieţii, podobindu-mă cu fiul meu 
lliaş, ce-mi va fi urmaş în scaun. Căci, iată, belşugul 
Moldovei ispiteşte pe unguri precum va ispiti în curând 


şi pe turci. Cine altul decât regele Poloniei ne-ar putea 
da ajutor la vreme de cumpănă? Mi se pare că 
petecele de pergament nu sunt îndestulătoare ca să 
las ţara numai în seama lor. Şi am hotărât, după 
gândul cel bun care vine numai de la Cel de Sus, să iau 
în căsătorie o doamnă mare, în puterea vârstei, pe 
Ringalla din Lituania, cumnata şi vara Craiului Jagello. 
E catolică şi văzuşi scrisorile ei şi ale Papei: nu se 
împotriveşte să vie la Suceava, să împartă cu mine 
dulceaţa şi amărăciunea acestei vieţi. Ca văduvă, 
socot că va fi mai blajină decât o mireasă tânără şi cu 
mai multă înţelegere pentru slăbiciunile noastre. Ce 
crezi, prea sfinte, de acest gând care se abătu asupra 
mea? 

— După bunătatea pe care ai arătat-o moldovenilor 
noştri,  îngăduind fiecăruia credinţa părintească, 
răspunse mitropolitul cu smerenie, dar bucuros să aibă 
o tovarăşă pe tron pentru împăcarea Papei de la Roma 
cu Patriarhul din Constantinopol, nu cred. Măria Ta, ca 
norodul Moldovei să cârtească împotriva acestei 
căsătorii. 

Trei luni de la această vorbire, pe drumul Bucovinei 
se înşirau spre Cernăuţi zeci de rădvane între care unul 
aurit cu mărita Doamnă Ringalla, aducând nuntaşii 
poloni şi darurile lui Jagello, regele suzeran. 

Boierii din Suceava, dimpreună cu Alexandru cel 
Bun, toţi în vesminte de cavaleri, cu paftale şi brâie, cu 
inele şi săbii încrustate, ieşiră întru întâmpinarea 
musafirilor leşi. 

Doamna Ringalla, care se afla la o vârstă coaptă, 
deschise ea însăşi uşa caretei şi trase înăuntru pe 
Vodă, râzând cu mare veselire. Şi aşa se încinse o 
nuntă ca-n poveşti. Boierii ascultară cu feţele alungite 
de uimire, după citirea ortodoxă a Mitropolitului, 


citania latinească a unui arhiepiscop papistaş, mărunt, 
că de-abia se zărea în mulţimea soborului de preoţi şi 
diaconi. 

Apoi se  întinseră mesele, cuprinzând toate 
încăperile caselor domneşti, pentru oaspeţii de toate 
mărimile, în curtea largă ospătându-se cei ce nu 
încăpuseră înăuntru şi mai deoparte slugile. lar la 
răspântiile cetăţii se frigeau boi întregi pentru 
proştime, oi şi berbeci pentru negustorime şi 
meşteşugari şi se rostogoleau butoaie cu vin vechi, 
dându-li-se cep în mijlocul uliţelor, pentru feluriţi 
trecători. 

Opt zile ţinu petrecerea, încât vestea nunţii zbură 
până departe, în ţările vecine. 

Vodă cu mireasa nu se depărtară din mijlocul 
oaspeţilor, ci ciocneau întruna pocale, grăind tuturor, 
cu inima deschisă. 

Abia într-a opta zi, când se mai răriră nuntaşii, se 
arătă în capul scărilor, în apropiere de iatacul lui Vodă, 
căpitanul Oancea, cu albul fioros al ochilor săi şi cu 
sabia lungă la coapsă, ieşind de sub poalele unui 
caftan polonez. 

Viteazul de la Tannenberg puse un genunchi pe 
podea, dinaintea mirilor, sărută mâna grasă şi unsă cu 
miresme a miresii celei dolofane şi, în loc să sărute, 
muşcă uşor degetul mic al lui Vodă. 

Alexandru cel Bun tresări, îşi potrivi mai bine cu 
mâna stângă pălăria de mătasă cu marginile ridicate, 
după moda bizantină şi despărţindu-şi repede cu o 
mişcare obişnuită, cele două vârfuri ascuţite ale bărbii 
- aşa cum e înfăţişat în patrahirul de la biserica 
Nevschi din Petrograd - se ridică de lângă mireasă. 

Doamna Ringalla îl urmă cu ochii ei rotunzi, albaştri, 
mari de uimire, apoi oftă adânc. Incotro pleca fără 


dânsa... Ce veşti îi aducea acel sălbatic oştean? 

Dar după cuviinţa care-i stăpânea totdeauna firea, 
mireasa îşi pipăi coroana de lămâiţă de pe cocul de păr 
bălai, în cozi groase, asemenea unui coş de păpuşoi 
auriu şi căutând un pocal pe aproape îl ridică şi-l sorbi 
până-n fund, ca o potolire de necaz. 

— De ce m-ai ridicat de lângă nevastă, Oancea? 
întrebă Vodă, intrând în iatacul de taină şi aşezându-se 
pe marginea de horbotă a patului alb, cu două perine 
mari, una alături de cealaltă. 

— Nevastă ai zis, Măria Ta? O văzui până una-alta 
numai mireasă... 

Apoi şopti încruntat: 

— Cât mai e vreme, Măria Ta, strică nunta şi trimite 
muierea asta grăsană la locul ei, de unde a venit. Că 
viaţă bună cu ea nu vei duce, iară pace în Moldova nu 
va fi. 

— la te uită! făcu Alexandru-vodă mirat (căci mânios 
nu putea fi). Cine şade în scaunul ţării, Oancea, eu sau 
tu? Cum de te amesteci în sufletul meu? Ori ai căpiat, 
omule! 

Căpitanul înghiţi în sec, se clătină pe picioare, 
neştiind dacă trebuia să plece sau nu după cuvintele 
de ceartă ale Domnului. Dar îşi aduse aminte, vâri 
mâna în buzunarul dinăuntru al caftanului şi scoase un 
sul lung de pergament, pe care-l desfăcu sub ochii lui 
Vodă. 

Şi arătând cu degetul, rând după rând, Oancea, mai 
poticnindu-se mai pocind cuvintele, ceti hrisovul leşesc 
al unei înţelegeri între craiul Poloniei, Vladislav Jagello, 
şi Sigismund, regele Ungariei, pe seama Domnului 
Moldovei. 

— E adevărat hrisovul ăsta, sau numai o plăsmuire? 
întrebă Vodă aproape fără glas, trezindu-se din 


ameţeala băuturii, cu chipul acoperit deodată de 
broboane de sudoare. 

— Măria Ta, hrisovul nu e plăsmuire, dar nu e nici 
hrisovul cel adevărat, cel latinesc, care stă ascuns sub 
peceţi şi sub chei, în cancelaria Rigăi. Câţi galbeni m-a 
costat geamănul ăsta numai sufletul meu ştie şi n-aş 
avea vreodată îndemnul să destăinuiesc Măriei Tale, 
care  drămuieşti cu socoteală fiecare  gologan 
moldovenesc. Am dat din banii mei, Măria Ta, că eu 
urmaşi n-am, rude n-am şi cu venitul pământului 
părintesc ce să fac? Nici că beau şi nici că avui poftă 
să-mi iau o muiere grăsulie din Lehia. 

Pergamentul căpitanului Oancea cuprindea 
înţelegerea de la Lublin, din 15 martie 1412 între 
regele Ungariei - care cădea la înţelegere cu regele 
Poloniei, recunoscându-i suzeranitatea asupra 
Moldovei. Dar regele Poloniei recunoştea şi el lui 
Sigismund dreptul de a cere şi de a sili pe Domnul 
Moldovei să-i trimită ajutor, ori de câte ori Sigismund 
va avea nevoie, îndeosebi de va fi lovit sau de va 
hotărî să lovească el pe turci, care se iviseră în părţile 
de miază-zi. 

lar dacă Alexandru-vodă al Moldovei, socotindu-se 
îndatorat numai faţă de un suzeran, faţă de regele 
Poloniei, nu va da urmare cererii lui Sigismund, soarta 
domnitorului de la Suceava era hotărâtă: trebuia să fie 
dat jos din scaun. După asta Jagello lua partea dinspre 
miază-noapte şi răsărit a ţării, cu laşii şi Cetatea Albă, 
iar Sigismund, partea dinspre apus şi miază-zi, cu 
Bârlad şi Chilia. 

Prietenul şi ocrotitorul Jagello, regele Poloniei, 
împărțea aşadar Moldova cu potrivnicul Sigismund, 
dacă Alexandru, domnul cel blajin, nu va da ascultare 
regelui Ungariei. 


— Vodă sunt eu sau slugă? se întrebă Alexandru, 
ridicându-se drept şi ducând mâinile la spate în 
preumblare neliniştită prin iatac. 

— lar Doamna cea grăsană, răbufni Oancea mânios, 
dar mai puţin gustoasă ca o gâscă leşească bine 
rumenită, de ce s-a îndurat să-şi lase sindrofiile şi 
curtenii de la Varşovia? Socoţi că de dragul celor două 
bărbi ale Măriei Tale? Ea nu-i decât o unealtă pentru 
împlinirea acestui hrisov netrebnic, având grija să dea 
de veste vărului şi cumnatului ei despre tot ce se 
petrece şi se pune la cale în Ţara Moldovei. Aşa e ori 
ba? 

Alexandru-vodă, copleşit sub această năvală de 
vorbe furioase ale boierului Oancea, abia se ţinea pe 
picioare şi se proptea de pereţi să nu se prăbuşească 
de prea multă mâhnire. 

Se iscă o linişte grea, care ţinea parcă de-o veşnicie. 

Apoi domnul se opri în faţa lui Oancea, ai cărui ochi 
albi păreau şi mai fioroşi. Trăgând aer în piept, roşti 
mai mult gâfâit în mare taină: 

— Oancea, dar dacă turcii care au zdrobit pe 
bizantini şi curând le vor lua Constantinopolea sunt 
mai de temut ca toţi ceilalţi vrăjmaşi ai noştri? Poate 
că fac bine cei doi crai înţelegându-se împotriva 
turcilor. Hai, ce zici? 

Scrâşnind, Oancea lăsă capul în piept, închise ochii 
şi nu mai răspunse nimic. 

Nu înţelegea omul. De turci nu auzise încă. 


III 


DOAMNA RINGALLA 


De dragul frumoasei şi puternicei lituaniene nu vru 
Alexandru cel Bun să vadă starea de umilinţă în care îl 
puneau regele Poloniei şi regele Ungariei! 

Ringalla era ispititoare. Graiul ei ştia să legene, să 
alinte, apucând-o pe drumul convingerii. 

Dar Vodă Alexandru avea mintea prea limpede ca să 
nu înţeleagă că, dacă cei doi vecini cădeau la 
înţelegere, l-ar fi putut zdrobi oricând. Dacă-i lăsau 
însă o poartă de scăpare, de ce n-ar trece prin ea, 
până la schimbarea împrejurărilor? Capul plecat sabia 
nu-l taie. Dacă Ringalla, papistaşă cum era, se va lega 
şi cu dragoste nu numai cu viclenie de Domnul 
Moldovei, punând şi ea un cuvânt bun pe lângă regele 
Jagello, în ceasul de cumpănă al ţării? 

De aceea, deşi cam turburat, Domnul Moldovei, 
după despărţirea de Oancea, care se duse să se 
închidă la curţile lui câmpeneşti, pe Siret, se apropie 
surâzând de masa cea lungă, luă binişor mireasa de la 
locul ei şi strigă către nobili: 

— Nu vă ridicaţi, cinstiţi meseni! Nunta merge 
înainte. 

Doi ani rămase Ringalla la curtea lui Alexandru cel 
Bun. N-o încântară nici darurile bogate şi mereu înnoite 
ale Domnului, nici supunerea şi şoaptele tinerilor 
curteni care îi cântau în grădină cu lăutari, nici 
preumblările cu careta între vâlcelele şi podgoriile 
Moldovei. Ea stăruia mereu ca Voievodul să scrie Papei 
că va închina ţara Sfântului Scaun de la Roma şi să 
purceadă el însuşi a se închina ca papistaşii. 

— Mă iartă, Doamnă, însă ceea ce vrei e cu 
neputinţă de îndeplinit pentru că nimeni nu poate 
umbla cu silnicie prin sufletele oamenilor. Aşa că nu-mi 
cere să-mi schimb pravoslavnica credinţă după cum 
nici eu nu-ţi cer să-ţi schimbi credinţa ta catolică. 


Rămânem cu ele cum ne-am ştiut de când am deschis 
ochii în lume, fiindcă amândouă sunt bune având 
acelaşi izvor de înţelepciune al Domnului nostru Isus 
Hristos. 

Neajungând la înţelegere cu Alexandru, care, fără 
povaţa sau îndemnul altora, ţinea morţiş la credinţa 
străbună, Ringalla îl ameninţă că va pleca înapoi, la 
Curtea din Varşovia. 

— Chibzuiam, Doamnă, că legarea noastră se făcu 
pe temeiul simţirii şi al înţelegerii dintre bărbat şi 
femeie. Dar amarnic mă-nşelam, neştiind că măritişul 
tău avu un scop tainic: catolicizarea Moldovei... 

Şi Voievodul adăugă hotărât: 

— Cu asta nu mă-mpac. De vrei să pleci întorcând 
spatele căsătoriei, slobodă eşti s-o faci. Eu nu te voi 
opri cu toată părerea mea de rău. Intâi e ţara, apoi 
Domnul! 

Şi într-adevăr îi dete drumul la ceasul ales de ea. 

Cartea de aur, care o adusese pe mândra Doamnă 
cu alai, o duse înapoi către hotarul Poloniei, 
întovărăşită de un pâlc de călăreţi în fruntea cărora se 
afla tot boierul Oancea. 

Şi ceea ce presimţise odinioară Voievodul se 
împlinea acum în adevăr. 

Turcii se iviră la Cetatea Albă, portul neguţătorilor, 
de unde Vodă îşi trăgea vămile cele mai bune şi 
încercară să cucerească cetatea. 

Alexandru trimise în grabă în Polonia după ajutoare, 
căci nu cuteza a crede că Moldova singură va fi în 
stare să ţină piept puhoiului păgân. 

Vladislav Jagello, până să se hotărască, primi ştire 
de la Domnul Moldovei că oştenii de la Cetate 
alungaseră singuri pe turci - şi ceru măcar acum 
meşteri zidari şi ingineri pricepuţi, ca să ridice intărituri 


în jurul portului. 

La Curtea Domnului Moldovei se înfăţişă vestitul 
meşter de cetăţi Gueldigold, care fusese trimis nu de 
Jagello ci de Vitold voievodul Podoliei. 

Alexandru-vodă îl primi bucuros, măcar că meşterul 
cerea plata înainte, în gologani de aur - şi îl trimise la 
portul dunărean cu vreo cinci sute de care şi peste trei 
mii de salahori. 

Cei doi regi din marginile Moldovei înţeleseră 
pesemne că, lăsând pe Alexandru singur, va cădea 
neîntârziat în puterea turcilor şi hotărâră să aducă o 
oştire numeroasă, ca împreună să purceadă împotriva 
temutului vrăjmaş care era şi al lor. Deşi inima lui 
Alexandru se răcise din ziua când aflase de tainica lor 
înţelegere, hotărî să nu le stea împotrivă şi, schimbând 
între ei tainice scrisori prin oameni de credinţă, rămase 
înţelegerea ca în primăvara anului 1426, cele trei oştiri 
să se găsească laolaltă în faţa Brăilei. 

O oaste leşească scobori de-a lungul Prutului iar 
alta, moldovenească, de-a lungul Siretului. Şi la locuri 
mai ferite, între trestii, prin lunci, întinseră corturile şi 
adăstară. 

Oastea ungurească nu se arătă nici în primăvară, 
nici în vară, nici în toamna acelui an. Ameninţaţi de 
vremea rea, tovarăşii creştini se întoarseră la locurile 
lor în bună pace. 

Dar în anul următor, Alexandru cel Bun, primind în 
taină pe unul din crainicii lui Sigismund, care-l chema 
să lupte în Muntenia, îi răspunse: 

— Umblă pe la noi prin Moldova povestea unui 
cioban care tot chema satul să-l scape de lupi. Şi de 
câte ori săreau oamenii într-ajutor, ia-l pe lup de unde 
nu-i... Ciobanul făcea şagă cu ei. Odată când mai 
chemă ciobanul după ajutor, căci veniseră lupii cu 


adevărat, nimeni din sat nu se mai mişcă spre a nu se 
face de râs. Cum să viu cu oastea mea, pentru a doua 
oară, fără să râdeţi de mine? 

Şi Alexandru îşi lăsă oştenii să se odihnească pe la 
vetrele lor. 


IV 


BOIERUL MARIN 
LA ADUNAREA DIN LUCK 


Sigismund dădu lupta cu turcii pe pământul 
Munteniei. 

Dar în 1429 se mai încinse o bătălie, căci turcii 
trebuiau să fie opriţi de a trece prin munţi, în 
Transilvania. Ungurii fură înfrânți de oştile Domnului 
Munteniei, Radu al II-lea, care asculta de Sultan. 

Sigismund, mâniat, trimise carte lui Jagello că-n 
zadar  aşteptase ajutorul lui Alexandru, precum 
fuseseră statornicite îndatoririle acestuia, căci nu 
văzuse pe câmpul de luptă niciun picior de moldovean. 
Şi, după credinţă, Alexandru al Moldovei era înţeles - în 
taină - cu muntenii, spre a înfrânge orice oaste 
ungurească, dacă ar trece Carpaţii. Aşa că el, regele 
Ungariei, adăsta ca fratele său, regele Poloniei, să 
împlinească arătările legământului pe care amândoi îl 
iscăliseră, juruindu-se a-l ţine, în privinţa înlăturării lui 
Alexandru din scaunul de la Suceava şi împărţirea 
Moldovei între ei. 

Numai că de la înţelegerea tainică dintre cei doi 
vecini, Alexandru îşi crescuse  oştirea,  întărise 
fruntariile, iar locuitorii chivernisiţi cu milă şi grijă 
părintească, în treizeci de ani de domnie, se 


înmulţiseră şi se înarmaseră bine. Moldova nu mai 
putea fi tăiată şi nici Domnul alungat din scaun numai 
cu o poruncă scrisă sau rostită. 

Regele Sigismund, a cărui oaste o zdrobiseră 
muntenii, nu cuteza să purceadă singur împotriva 
Domnului Moldovei, iar regele Jagello n-avea răgaz să 
întocmească oştiri pentru a fi pe placul duşmanului său 
ascuns, regele Ungariei, tocmai într-o vreme când 
începuseră  turburări şi  răzmeriţe în mai toate 
voievodatele Poloniei. 

Ca să nu rupă legăturile cu Sigismund şi să nu se 
strice deocamdată cu Alexandru al Moldovei, până se 
vor linişti lucrurile în Polonia - chemă la o sfătuire pe 
cei doi stăpânitori. 

Sigismund nu veni, căci de cuvinte era sătul, ci 
trimise doi curteni foarte limbuţi, iar Domnul Moldovei 
fu înfăţişat la adunarea de la Luck - unde se ţinu sfatul 
- de un boier anume Marin, cam tăcut din fire, în stare 
să ghicească şi gândurile fiarelor din pădure. 

Cu doi ani mai înainte, Domnul fiind scăpat de 
Ringalla, se însoţise cu fata acelui boier, anume 
Marina, aşa că avea toată încrederea în veghea şi 
credinţa socrului său. 

Când sunară trâmbiţele şi bătură tobele la intrarea 
palatului arhiepiscopiei catolice din Luck, unde se aflau 
trimişii, adunarea se ridică în picioare până la unul. 

Regele Jagello, bolnav de podagră, se sprijinea în 
cârji şi gemând se aşeză în scaunul cel nalt, din capul 
mesei. Un paj aduse un scăunel cu perină pe care 
Craiul îşi aşeză piciorul bolnav, înfăşat ca un plod după 
scaldă. 

Cei de faţă îşi făcură tot felul de măguliri pe 
latineşte, ţinură cuvântări deşarte, lăudându-se unii pe 
alţii fără folos. 


Aceste vorbiri fără rost i se părură boierului Marin 
atât de lungi, că omului i se făcu foame înainte de 
vreme. 

Abia a treia zi, cutezară trimişii lui Sigismund să 
ceară cu glasuri ridicate ca Domnul Moldovei să fie 
înlăturat, iar Moldova împărţită, deoarece nu dăduse 
ajutoarele cerute şi mulţi oşteni credincioşi Craiului 
Ungariei îşi pierduseră viaţa prin văgăunile Carpaţilor 
din pricina trădării Domnului moldovean. 

Boierul Marin, căruia un leah cu multă ştiinţă de 
carte îi tălmăcea vorbă cu vorbă ocările trimişilor 
unguri, sări ca ars de pe scaunul lui şi scoase sabia. 

Se făcu mare învălmăşeală. Regele Jagello, gemând 
de durere, se ridică într-o cârjă şi porunci oştenilor să 
închidă intrările. 

Şi lămuri pe trimişii unguri, grăindu-le blajin, pe 
latineşte, ca să nu se creadă că ţine partea 
moldovenilor: 

— D-apoi, cinstite feţe, eu însumi v-am aşteptat trei 
sferturi de an în luncile din faţa Brăilei, împreună cu 
voievodul Moldovei şi toate oştirile noastre, ca să 
alungăm pe turci - şi n-am zărit niciun pedestraş, 
niciun călăreț ungur. 

— Noi eram în Bohemia! - strigă unul din curtenii 
unguri. Ne luptam cu husiţii eretici! Trebuia să-i ardem 
repede. 

— Atunci ce vină are Moldova? 

— Noi nu ardem pe nimeni! grăi boierul Marin, 
crezând că i se cerea Moldovei să-şi ardă şi ea pe cei 
de altă credinţă. 

Celălalt trimis al regelui Sigismund, văzând că nimic 
nu izbândise, se mulţumi cu o cerere nouă, un fel de 
pişcătură de purice: 

— Până vom lua o hotărâre în privinţa aceasta, rog 


pe Majestatea Voastră să vadă că moldovenii au luat şi 
Chilia, care înainte era a muntenilor. S-o dea îndărăt 
cui se cuvine. 

— Dacă n-au venit să ceară Chilia aceasta cei 
păgubiţi, adică muntenii şi turcii de care ascultă 
Domnul Munteniei, de ce se supără în locul lor Craiul 
Sigismund? întrebă boierul Marin. Sau e prietenul lor? 

Şi râse toată adunarea când vorbele acestea fură 
roştite de tâlmaci în latineşte. 

Furioşi, cei doi curteni unguri îşi traseră mustăţile de 
li se umflară cepele ochilor ca la broscoi. lar unul din ei 
vâri o zâzanie de se iscă un război. 

Îndemnă pe Vitold, voievodul, să ceară ridicarea 
Lituaniei la rangul de regat, ceea ce însemna 
despărţirea de Polonia şi de Jagello. 

Cât era de şchiop, Vladislav sări ca ars şi repezindu- 
se într-un picior până la scaunul lui Vitold, îi vâri 
pumnul sub nas. 

— Numai un rege e în Polonia, voievoade, m-auzi? Şi 
acela sunt eu! 

Vladislav Jagello socotise că va fi destul de isteţ ca 
întrunirea de la Luck să se încheie cu o masă întinsă, 
cu fripturi, băuturi şi lăutari, spre multumirea tuturor. 

Dar ieşi altfel, după cum se întâmplă de obicei 
acelora care vor să fie mai vicleni ca alţii. 


V 


CEA DIN URMĂ LUPTĂ 


Alexandru cel Bun, la întoarcerea boierului Marin de 
la Luck, era supărat din pricina întorsăturii pe care o 
luaseră lucrurile în Muntenia, unde sprijinise pe un 


anume Aldea, care, de teama turcilor, uită de 
sprijinitorul său din Moldova şi trecu de partea 
păgânilor - astfel că Cetatea Albă şi Chilia erau din nou 
amenințate. 

Totuşi arăta mulțumit că măcar dinspre Polonia nu-l 
mai amenința nicio primejdie. 

— Sărută pe taică-tău, Marina! strigă Domnul către 
soția sa, din pragul iatacului. Că a făcut ispravă mare 
la Luck, înfundând pe toţi fudulii aceia. 

Din iatac sări o fetiţă, ca un ied alb şi se aruncă de 
gâtul bătrânului ei tată. Era Doamna însăşi, care nu-şi 
părăsise încă nici copilăria, nici jucăriile. 

Dar pacea cu Polonia nu ţinu - şi cum soarta îşi 
arătă voia ei altfel decât aşteptau oamenii, Vitold, 
voievodul Lituaniei, muri pe neaşteptate, spre bucuria 
regelui Jagello, care aşeză în locu-i pe un anume 
Svidrigello. Dar şi acest Svidrigello ceru ca Lituania să 
fie regat şi el rege. Furios, Jagello puse în locul lui 
Svidrigello pe fratele acestuia, Sigismund. Svidrigello 
ceru ajutorul ungurilor şi al moldovenilor. 

— Oancea! Frate Oancea, strigă bătrânul voievod 
către boierul care îl întovărăşise de-a lungul întregii lui 
domnii. 

A sunat ceasul, fârtate, să plătim viclenilor răsplată 
după faptă. lată scrisoarea lui Svidrigello, voievodul din 
Lituania, care ne cere sprijin, căci pe al ungurilor l-a 
primit, să alunge din ţara sa pe Jagello, vânzătorul, 
necredinciosul,  nesătulul şi  hrăpăreţul.  Dăduse 
Moldova lui Sigismund ca pielea ursului din pădure! 
Acum ne-a venit şi nouă rândul să zdrobim pe cel 
prefăcut şi viclean, ca pe nimeni să nu mai amenințe şi 
nimănui să nu mai facă vreun rău! 

Oancea strânse o oştire de peste o mie de călăreţi şi 
trei mii de pedestraşi care intrară în Polonia, ca într-un 


imaş de iepuri. 

Alexandru-vodă cel Bun nu mai apucă să vadă 
sfârşitul luptei, căci închise pe neaşteptate ochii, chiar 
în prima zi a anului 1432. 

Căpitanul Oancea, care ajunsese la Liov, se întoarse 
la Suceava. 

llieş, fiul răposatului domn, având frageda vârstă de 
numai 14 ani se urcă în scaunul Moldovei, dus de mână 
de Doamna Marina, care, mică la făptură şi de ani 
puţini, nu arăta să fie mama lui de-a doua, ci numai o 
surioară. 


RĂSCOALA DE LA BOBÂLNA 


I 


MIHAIL ROMÂNUL 


În anul 1437, pe întinsul Transilvaniei, încă nu se 
arătase primăvara. larna îşi păstra neatinsă cojoacele, 
iar norii negri, tari şi mari în cumpăna cerului, 
ascundeau crâncen soarele. O atmosferă cenuşie şi 
tristă pusese călcâi de stăpânire fără margini şi aşa 
cum arăta vremea, aidoma era sufletul ţăranilor 
români şi unguri. Însă oamenii, neavând încotro, ieşeau 
din bordeie fără a ţine seama de vitregie ca să-şi vadă 
de treburi căci orice nesocotire a lucrului o plăteau 
destul de scump. Nu erau treburile lor, ci ale boierilor, 
căci pământurile erau toate în stăpânirea lor şi nu 
pregetaseră să le ia chiar şi cenuşa din vatră. 

Dacă oamenii trăgeau nădejde că iarna n-o să aibă 
încotro şi că va trebui să-şi ia tălpăşiţa, dinspre partea 
boierilor însă nu vedeau nicio îndreptare. Cum o să-i 
alunge pe aceşti îmbuibaţi care puteau să cumpere cu 
aurul lor chiar pe regi şi împărați? Cum să te împaci cu 
gândul că trebuie să slugăreşti din greu pe pământul 
lor şi nu numai bărbaţii, dar şi plozii şi muierile, iar 
după ce se rupeau muncind, când venea socoteala, 
rămâneau tot datori încât n-aveau nici după ce bea 
apă! Până când? 

Apăi, nu mai merge aşa! Că într-o bună zi oropsiţii o 
să puie mâna pe coase şi topoare. Pasămite numai aşa 
vor reuşi să-şi rostuiască dreptatea după cum se 


cuvine. 

Aşa gândeau ţăranii transilvăneni după ce 
înduraseră atâtea suferinţe, în frunte cu foamea, şi 
gândirea lor îi ridicase cu timpul la conştiinţa 
drepturilor ce li se cuveneau. Era o înălţime care le 
arăta limpede drumul revendicărilor dimpreună cu 
răzvrătirea care trebuia să le aducă, în fine, biruinţa. 
Dar cum să pornească şi când? Mai întâi trebuia să fie 
toţi pe-un gând, să se unească şi atunci vai şi-amar de 
nobili. Altfel degeaba păşeau năpăstuiţi la luptă. 

Pe vremea aceea trăia prin părţile Bistriţei, în satul 
Floreşti, un flăcău dârz şi neînfricat. Îl chema Mihail, 
după numele cel mic. Numele celălalt, aşa-zis de 
familie, era Românul. Suna frumos, îl purtau toţi ţăranii 
neamului nostru atât din Transilvania cât şi de peste 
munţi, la răsărit şi la sud de flamura Carpaţilor. 

Flăcăul nostru nu era chiar la prima tinereţe. 
Mustaţa îi mijise de mult şi acum se îndesise şi 
căpătase parcă ceva din statornicia oamenilor şi a 
acestui pământ binecuvântat. 

Ochii negri, pătrunzători, priveau scrutător în 
vreme, căutând să vadă cât mai multe şi să priceapă 
cât mai bine tot ce se petrecea în jurul său. Văzuse 
destule Mihail. Înţelesese soarta crâncenă a fraţilor săi, 
ţăranii, siliţi să dea dijmă peste putinţă hrăpăreţilor 
nobili şi chiar bisericii şi statului, lipsiţi de dreptul de 
strămutare şi atâtea altele. Aşadar ţăranii erau siliţi să 
îndoape pe boieri, lăsându-se pe ei muritori de foame. 
Păi, dreptate e asta sau ce, mama ei de viaţă? Să se 
termine cu iobăgia asta care ne deznoadă!... 

După cum spuneam, Mihail, cu ochii minţii şi ai 
inimii văzu ţi înţelese totul. Dar fiind el un om al faptei 
nu stătu deloc cu mâinile în sân. Vroia să facă ceva, să 
îndrepte, să schimbe, chiar să lupte dacă era nevoie. 


Până una-alta, începu să apropie pe oameni unii de 
alţii, îndemnându-i să se unească. Pentru dârzenia şi 
curajul lui oamenii îl aveau în ochi de bine şi îl 
considerau ca pe un conducător gata să se aşeze în 
fruntea rândurilor şi să pornească lupta pentru 
doborârea nobilimii spoliatoare. 

Se auzise de el până departe, la graniţele 
Transilvaniei. Chiar şi nobilii aflaseră de aşa-zisul 
căpitan care ar fi cică un răzvrătit periculos. De aceea, 
tocmiseră oameni care să-l piardă. Numai că flăcăul 
nostru era ochi şi urechi, adulmeca numaidecât 
primejdia şi scăpa teafăr. 

De la un timp, când nobilii datorită eşecurilor 
înmulţiră pe omorâtori ca să isprăvească odată treaba, 
Mihail Românul dispăru fără urmă şi nimeni nu mai ştia 
unde se află. Adevărul era că nu plecase nicăieri, că 
nici nu se mişcase din loc. Rămăsese acolo unde îşi 
avea familia: părinţii, nevasta şi un băieţel de vreo 
şase anişori, care se vădea a fi peste câţiva ani la fel 
ca taică-său. Îl chema tot Mihail şi tot Românul, iar 
părintele îi spunea Mihăiţă. De când acesta îşi săpase o 
ascunzătoare la poalele unui deal, într-o pădurice nu 
departe de sat, Mihăiţă îi ducea acolo zilnic de 
mâncare. 


II 


ANIAL, UNGURUL 


Tot în vremea aceea, prin părţile Clujului, trăia un 
ţăran ungur pe nume Budai Nagy Antal, tot aşa de dârz 
şi neînfricat ca Mihail, purtând şi el în inimă steagul 
luptei pentru libertatea şi dreptatea iobagilor 


transilvăneni. Era ceva mai în vârstă ca Mihail, dar 
păstra aşijderi vioiciunea tinereţii şi agerimea faptei. 
Incă din iarnă prinse a se sfătui, acasă la el, cu o 
seamă de oameni aleşi pe sprânceană cum şi ce fel să 
pornească răscoala. Printre cei de faţă, în afară de 
Mihail Românul, se aflau doi prieteni de nădejde: loan 
lacob şi Paul cel Mare. Mai venise şi un mic nobil, pe 
nume Andrei, precum şi un ceh, Zirasek. Acesta din 
urmă fugise din Cehia după înăbuşirea luptei taboriţilor 
şi găsise adăpost la fraţii transilvăneni care îl primiseră 
destul de bine. In cei trei ani câţi trecuseră de la 
venirea lui, Zirasek învățase a vorbi curent româneşte. 

Acum când se găsea în bordeiul lui săpat meşteşugit 
în pământ ca să nu-l descopere nici vântul, Mihail 
Românul retrăia întâmplarea de atunci. 

In minte îi apărea chipul dârz al lui Antal, care după 
ce-i primise pe toţi şi-i aşezase în jurul unei mese, le 
cuvântase cu glas puternic şi hotărât: 

— Fraţilor, grofii ăştia ne mănâncă de vii. Spuneţi 
voi dacă bunii şi străbunii noştri n-au fost oameni liberi 
sub soare. Acum până şi dreptul de liberă strămutare 
de pe o moşie pe alta ne-a fost îngrădit! Gândiţi-vă 
dacă e drept ca ceea ce-am agonisit prin truda de-o 
viaţă-ntreagă, să intre după moartea noastră în mâinile 
hrăpăreţilor de nobili în loc să se bucure de ele urmaşii 
noştri pe care i-am hărăzit pe acest pământ cu 
dragoste fierbinte şi i-am crescut din lacrimile şi 
suferinţele noastre! 

Antal se înfierbântase. Ochii îi străluceau ca două 
torţe. Ceilalţi îl ascultau cu luare aminte. Mihail îşi 
aminti că Paul cel Mare îl rugase atunci să continue: 

— Spune, frate, tot ce ai pe inimă, că ţi-om 
destăinui şi noi ce-i în inimile noastre! 

Şi Antal urmase cu glasul cald: 


— Bine-ai zis, numindu-mă frate. Că fraţi suntem 
toţi cei pe umerii cărora apasă jugul robiei. Chiar de 
ne-am născut români, maghiari ori de alt neam. 
Stăpânul nu te-ntreabă ce eşti. El îţi cere la fel de 
nemilos să-i dai darea. Şi dările noastre, fraţilor, devin 
tot mai aspre încât nu le mai putem face faţă! 

Tăcuse. Paul cel Mare vorbi şi el. 

— Trebuie să ştim care ne sunt duşmanii ca să-i 
putem lovi. Or, eu socot că nobilii ăştia merg mână-n 
mână cu biserica papistăşească! 

— Fără doar şi poate, adăugă loan lacob. Eu văd în 
fruntea tuturor pe voievod, pe înfumuratul crai 
Ladislau Csaki şi alături de el, în umbră, dar cu o 
putere egală, episcopul! 

Venind rândul lui Mihail, acesta zise: 

— Fraţilor, mânând încoace spre voi, trecui prin sate 
şi mai schimbai câte o vorbă cu oamenii. Pretutindeni 
dă omul piept cu necazul şi suferinţa. Pe ai noştri n- 
ajunge că-i jecmănesc domnii pământului, ba îi mai 
îngrijorează şi nesăbuita pretenţie a episcopului 
Gheorghe Lepeş. Acest blestemat ne cere, după cum 
ştiţi, zeciuiala pe trei ani în urmă. Şi, măiculiţă 
doamne, numai în bani noi care, fiind bătuţi nu de 
mult, sunt mai rari şi mai scumpi decât cei vechi. Ce-o 
să facă, bieţii oameni? Că nu pot plăti nici darea pe un 
an, dar pe trei? 

La aceste vorbe, drept răspuns izbucni un val de 
murmure ca din partea mulţimii. Mihail continuă: 

— Oamenilor le vine să-şi ia lumea în cap, nu 
altceva. Ba mulţi zic că mai potrivit e să-şi puie capăt 
zilelor. 

— Asta nu-i bine, sări Antal. Avem nevoie de oameni 
cât mai mulţi ca să-i ridicăm la luptă. A-şi tăia careva 
firul vieţii e o prostie gogonată, iar a te ridica la luptă e 


curată datorie. 

— Ştiu asta, frate Antal, adăugi Mihail. Cine s-o ştie? 
Dar, crede-mă, mai văzui şi altele în drumul meu. Trei 
oameni atârnau în spânzurătoare şi alţi doi în ţeapă. 
Erau înşiraţi de-a lungul şoselei ca să-i vadă lumea. 

— Ticăloşii! strigară câţiva cu glas de tunet. 

— Şi parcă numai asta a fost? urmă vorbitorul. Câţi 
oameni bătuţi şi stâlciţi nu-mi văzură ochii... Cică o să-i 
deznoade până or plăti zeciuiala. 

— Ah, mişeii, tună şi Antal. Cei care fac fărădelegile 
astea sunt slujitorii marelui inchizitor lacob de Marchia. 

— Auleo, fraţilor, mi-e ruşine că-i port numele! 
strigă atunci loan lacob. 

Antal se uită lung la el: 

— Inchizitorului ar trebui să-i fie ruşine dacă ar afla 
că poartă numele tău pe care îl necinsteşte prin faptele 
lui mârşave. Dar, fraţilor, acesta e adevărul întreg. 
Mihail are dreptate cu carul. Pretutindeni s-a aciuat 
jaful, iar lăcomia stăpânilor noştri e ca un sac fără 
fund: nu se umple niciodată. Aşa fiind nu mai avem 
nimic altceva de făcut decât să ne ridicăm toţi ca unul 
pentru a ne cuceri dreptatea. 

La auzul acestor vorbe, Andrei, acel mic nobil venit 
şi el la întâlnirea capilor de răscoală, tresări: 

— A sosit oare vremea să ne răsculăm? Suntem noi 
atât de puternici încât să doborâm armiile nobiliare? 
Putem noi cu furci şi cu coase să zdrobim săbiile 
cavalerilor şi să sfârtecăm platoşele şi piepturile 
protejate de armuri? 

Răspunse Mihail Românul. 

— Putem, Andrei. Numai să vrem şi să fim hotărâți! 
să nu ne gândim prea mult. Şi să nu tremurăm când 
punem mâna pe bietele noastre coase şi topoare. Că 
dacă sunt mânuite cu credinţa că luptăm pentru o 


cauză sfântă, ele devin fulgere şi trăsnete în stare să 
doboare şi să sfărâme cea mai puternică armie din 
lume şi să pătrundă prin cea mai de nepătruns armură 
a vrăjmaşului! 

Andrei nu părea tocmai convins. Răspunse: 

— Bine. Poate că aşa o fi. Dar ce garanţie avem că o 
să fie aşa? Numai pe credinţă nu ne putem bizui. 

— Ba da, Andrei, numai pe credinţă, zise Antal. 
Acesta e singurul nostru drum. Despre garanţii, nu 
poate fi vorba. Altă cale n-avem: ori pierdem, ori 
biruim, una din două. Dacă pierdem ne aşteaptă 
moartea. Ea va pune capăt suferințelor noastre. Dacă 
învingem, trăim. Şi vom trăi mai bine, vom trăi cu 
adevărat. 

Tăcu o clipă. Apoi adăugă: Vezi, tu, Andrei, totul 
este ca şi voi, micii nobili, să aveţi această credinţă şi 
să mergeţi cu noi ori alături de noi până la capăt. Să nu 
vă lăsaţi ademeniţi de făgăduielile nobililor. Pentru că 
ei, într-adevăr, vă pot da garanţii! Dar ce folos! 

Andrei tăcuse. Se vedea însă pe faţa lui că nu era 
prea satisfăcut de ceea ce-i spuse Antal. In schimb 
Mihail Românul îşi drese glasul şi grăi: 

— Andrei s-o fi gândit poate că ţăranii s-au mai 
ridicat la luptă până acum dar au fost înfrânți. Şi se 
teme de o nouă înfrângere! 

— Da, da, spuse Andrei, chiar la asta m-am gândit! 

Antal surâse amar: 

— Până acum s-au răsculat ţăranii din diferite 
regiuni. Dar au purces izolat la luptă. Adică fără să ştie 
unii de alţii. Şi stăpânilor le-a fost uşor să-i zdrobească. 
Dar acum trebuie să luptăm uniţi. Să ridicăm întreaga 
Transilvanie la luptă. Numai aşa vom fi puternici şi 
nimeni nu ne va mai putea înfrânge. Şi trebuie să ne 
organizăm, să ne organizăm temeinic! 


La auzul acestor cuvinte Zirasek se ridică în 
picioare. 

— Fraţilor, vorbele voastre m-au năpădit de bucurie. 
E un semn bun şi că durerea voastră a ajuns la capăt şi 
veţi porni în curând la luptă aşa cum făcurăm şi noi nu 
de mult în Cehia noastră, sub conducerea lui Zizka, 
mai marele nostru... E drept, nu sunt nici trei ani de 
când flacăra aprinsă de noi a fost stinsă de păcătoşii 
de nobili şi de catolici. Dar asta nu ne-a speriat. Nu 
trebuie să vă sperie nici pe voi. Cruzimile cu care 
stăpânii au înăbuşit revolta noastră e un semn de 
slăbiciune, nicidecum de forţă pentru ei. Ce-i drept, 
căzură mulţi dintr-ai noştri. Dar pe urmă se ridicară şi 
mai mulţi. Unii au fugit după luptă. Nu de frică. Ci 
pentru a continua lupta. Aşa ne-a spus şi Zizka înainte 
de a-şi da sufletul: „Cei care mor să se odihnească în 
pace. Sunt vrednici de odihnă după atâtea străduinţe. 
Cei care trăiesc să se ferească a da ortul popii pentru 
că mai avem de luptat”. 

—  Inţelepte cuvinte, zise Antal. Vorbeşte mai 
departe, frate! Vrem să auzim cele trăite de tine. 

— Ce aş putea să vă mai spun? răspunse cehul. Am 
venit la voi şi am găsit oameni de nădejde, adevăraţi 
fraţi. Mi-aţi deschis uşa şi am avut ce să pun la căpătâi 
şi unde să-mi odihnesc oasele după cele ce am pătimit. 
M-aţi aşezat la masa voastră ca să mănânc alături de 
voi, în tovărăşie. Acum sunt îndestul de odihnit şi vă 
urmez din tot sufletul la luptă. Dar trebuie să ne 
organizăm aşa cum spunea Antal. Să chemăm la luptă 
pe ţăranii înrobiţi fie ei români ori unguri. Că domnii 
pământurilor nu caută la neam ci la pungă. Şi nu 
numai ţăranii, ci toţi asupriţii, meşteşugari de tot felulţ 
precum şi muncitorii de la mine. Cu un cuvânt, trebuie 
chemaţi toţi năpăstuiţii. Chiar şi pe Andrei, să-l 


chemăm şi pe alţii ca el câţi or mai fi. 

Andrei, micul nobil, tresări auzind pomenindu-i-se 
numele. 

— De ce chiarşi pe mine? 

— Să nu te superi, Andrei, dar la noi, în Cehia, 
tocmai când ne era lumea mai dragă, pe noi taboriţii, 
mica nobilime ne-a trădat şi a trecut de partea 
asupritorilor noştri. 

Andrei se făcu galben ca ceara. Vorbele cehului îi 
sfârtecaseră ca nişte cuțite inima. Cuprins de o adâncă 
amărăciune, nici nu găsi cu cale să mai răspundă ceva. 

Zirasek continuă: 

— Trebuie să vă faceţi o tabără de luptă aşa cum 
ne-am făcut noi pe muntele Taborului. 

— Da, aşa-i bine, răspunse Antal. Şi noi ne-am 
gândit la asta. Am auzit, dealtfel mai de mult de tabăra 
voastră. Aşa că am şi ales un loc foarte potrivit. 

Se auziră glasuri întrebătoare: 

— Care? Unde? 

Mihail Românul se ridică şi dete răspuns: 

— La Bobâlna, fraţilor! 


III 


A MURIT DE FOAME! 


Primăvara mult aşteptată veni, în sfârşit! Soarele se 
arătă pe cerul limpede însă nu mai iscă printre oameni 
ca altădată bucuria de a trăi. lar un fapt puţin straniu, 
întâmplat pe la sfârşitul lui martie, întoarse lumea pe 
dos. 

În sat era un moş batrân, de vreo optzeci de ani, 
care trăia singur-singurel în bordeiul său, căci băbuţa îi 


murise cu doi ani înainte. Şi într-o zi un vecin ducându- 
se să-l vadă, îl găsi mort. 

Acesta dete alarma. Veniră fuga câţiva oameni, 
între care, şi o rubedenie. Nimeni nu se mira că moşul 
dăduse ortul popii, fiindcă, precum am spus, ajunsese 
la adânci bătrâneţe. O femeie, umblând printre lucruri, 
zise către celelalte: 

— Să ştiţi că moş Suhan nu de bătrânețe a murit, ci 
de foame... 

— AŞ, nu se poate! 

— Căutaţi în toată casa şi dacă-oţi găsi o felie de 
pâine eu m-arunc în gârlă. 

Vecinii cotrobăiră prin toate lucrurile mortului dar nu 
găsiră nimic de-ale mâncării... 

— Aşa e, de foame a murit moşul! 

Şi în tot satul răsună câteva zile strigătul devenit 
brusc incendiar: 

— A murit de foame! A murit de foame! 

Înmormântarea bătrânului deveni un act de 
înflăcărate proteste împotriva nobilimii hrăpăreţe. 
După îngropăciune tensiunea ţăranilor crescu şi mai 
mult. Aşa se face că lucrările pe dealul Bobâlnei se 
isprăviră în câteva zile. Tabăra era gata. Zirasek 
spunea că tot aşa arăta, cu trei ani înainte, măreaţa 
tabără a taboriţilor. 

Într-adevăr dealul Bobâlnei era tare potrivit pentru o 
astfel de tabără. Inalt de vreo 700 m, el străjuia ca o 
coroană întreaga regiune. Aici alergaseră mulţi oameni 
ca şi când s-ar fi înrolat într-o oaste. Erau ţărani români 
şi maghiari, săraci, de prin oraşe care nu mai puteau 
răbda umilinţele şi asuprirea patriciatului, lucrători de 
la ocne şi mine. Veniseră şi mici nobili pentru a 
completa acel mănunchi de oameni care se pregăteau 
să dezlănţuie răscoala. 


Cât despre tabără, ea fusese fortificată în lege, cu 
căruţe şi cu şanţuri după modelul husiţilor, încât, un 
sistem defensiv mai bun nici că se putea găsi. 

În fruntea taberei erau oamenii cunoscuţi nouă din 
seara aceea, de la adunarea care avusese loc acasă la 
Antal. Venise Budai Nagy Antal, cel care pusese atâta 
suflet în pregătirea taberei de luptă. La fel ca el şi 
alături de el, se afla, drept şi impunător, flăcăul chipeş 
cu ochii pătrunzători, care răspundea la numele de 
Mihail Românul. Erau şi Paul cel Mare şi loan lacob. Nu 
lipsea nici Zirasek, care aşa cum făgăduise, voia să fie 
alături de răsculați. Pentru el tabăra de la Bobâlna 
însemna acum tabăra de pe muntele Tabor. lar cauza 
ţărănimii transilvănene însemna continuarea războiului 
țărănesc husit. 

Venise şi Andrei acolo aducând cu el câţiva mici 
nobili doritori să ia parte la răscoală. 

Acum toată lumea era nerăbdătoare şi aştepta 
semnalul de începere al oştilităţilor. Mihail Românul, 
care stătea ca pe jar, îl întrebă pe Antal: 

— Măi frate, ce tot aşteptăm? Nu vezi că oamenii şi- 
au pierdut răbdarea? 

— Socot că nu-i bine să ne pripim. Hei, vărsarea de 
sânge e uşoară, dar urmările sunt grele. 

— Nu-nţeleg! Ce vrei să spui cu asta? 

— Ce-ar fi, măi Române, dac-am încerca să ne 
înţelegem cu nobilii? 

— Crezi că ar fi cu putinţă? 

— O-ncercare moarte n-are. Chiar avem datoria să- 
ncercăm. Mă gândesc să trimitem o solie la craiul 
Ladislau cu condiţiile noastre pentru a nu dezlănţui 
furtuna. 

Mihail Românul stătu o clipă în cumpănă, gândind în 
sinea sa: 


— La urma urmei ce pierdem? 

După care încuviinţă propunerea tovarăşului său 
Antal. Solia din cinci ţărani ageri şi dezgheţaţi fu bine 
dăscălită, ştia ce trebuie să ceară şi chiar a doua zi 
porni cu nădejde la drum. 


IV 


MASACRAREA SOLIEI 


Solii ţăranilor fură primiţi de Ladislau în sala cea 
mare a castelului. Craiul era înconjurat de o sumedenie 
de nobili, feţe simandicoase, îmbrăcaţi în mătăsuri de 
soi după moda Apusului. 

Ţăranii păşind până în faţa tronului îşi plecară 
capetele. Dar, văzând pe chipul craiului un zâmbet de 
dispreţ, le pieri tot curajul. Se făcură însă a nu observa 
nimic. 

Unul dintre ci, mai lesnicios la vorbă, ales a fi capul 
soliei, grăi: 

— Mărite crai, cu şi fraţii mei venit-am până la 
Măria-Ta ca să te încunoştinţăm că nu mai putem 
răbda greutatea la care ne supun domnii pământurilor. 
Ne-a ajuns funia la gât şi cuțitul la os, prea mărite crai! 

— Şi ce vreţi să fac eu? îl întrebă Ladislau. 

— Apăi să ne dai şi nouă niscai drepturi că, n-avem 
defel. Nobilii le luară pe toate pentru ei. 

Când craiul auzi de drepturi se făcu roşu de mânie. 
Era un cuvânt pe care nu-l putea suferi în ruptul 
capului. 

— De-aia venirăm să vă cerem ce ni se cuvine că şi 
noi se cheamă că suntem tot supuşi ai înălţimii 
voastre. 


— N-aveţi niciun drept! strigă craiul. Duceţi-vă la 
stăpânii voştri. Ceea ce vă dau ei aceia este bun dat. 

Ţăranii cam _ uluiţi de această rea primire se 
frământau pe loc, neştiind: să plece sau să mai 
stăruiască în cererea lor? 

— Haide, plecaţi la casele voastre şi vă vedeţi de 
treburi. 

— Chiar aşa, să plecăm? Fără nicio dobândire? Nu-i 
bine, Măria-Ta! Nu-i bine! răspunse mai marele dintre 
ţărani. Dar să ştii că nu mai putem răbda. 

— Ce? Sunteţi pe cale de a vă răzvrăti? Vreţi să 
încălcaţi legea? 

— Nu ne răzvrătim, Măria-Ta, că nu ne trebuie 
vărsare de sânge. E mai cuminte să ne înţelegem de 
bunăvoie. Cât despre legi, nu noi ţăranii le-am încălcat, 
ci domnii pământurilor care întrecură măsura... 

Craiul îl opri cu un gest. 

— Taci, răzvrătitule! 

Şi, făcând un semn, străjerii se repeziră ca nişte 
fiare înfuriate şi înghiontindu-i într-un colţ le puseră 
lanţuri la mâini şi la picioare. 

Căpetenia soliei, dacă văzu năpasta căzută ca din 
senin asupra lor, îşi pierdu cumpătul şi strigă mânios 
către crai. 

— Ai pus să ne înlănţuiască mâinile şi picioarele, dar 
limba tot ne-a rămas slobodă ca să ne spunem 
păsurile, chit că sporovăim unor urechi surde. 

Ladislau holbă ochii auzind cele spuse şi cuprins de 
mânie, porunci gărzii: 

— Tăiaţi-i acestuia limba cea veninoasă. 

Craiul privi netulburat, cu sânge rece, groaznica 
operaţie a tăierii limbii ţăranului, după care începu din 
nou a râde: 

— Acum mai grăieşte dacă poţi! 


Țăranul, care urla de durere, îl privi sfidător pe crai, 
cu săgeți de ură. Acesta pricepu că omul care nu mai 
putea vorbi cu limba spunea cu ochii ceea ce avea pe 
cuget. 

Porunci din nou: 

— Să i se scoată şi ochii acestei bestii... 

Abia atunci când văzu că ţăranul nu-l mai putea 
înfrunta, răsuflă uşurat. Dar se înşela. Din piepturile 
celorlalţi patru ţărani izbucniră strigăte de mânie care 
făceau să tremure întreg palatul. 

Unul din stegarii soliei îl izbi pe crai cu o seamă de 
cuvinte mai tari ca fierul: 

— Tâlhar de drumul mare, cu sufletul şi trupul pătat 
de sânge! Să ştii că oricât ai vrea n-o să poţi amuţi şi 
orbi pe toată lumea, în ţara asta a Transilvaniei sunt 
voinici oţeliţi câtă frunză şi iarbă pe coline şi aşteaptă 
semnalul pornirii la luptă. Şi atunci n-o să mai stai pe 
acest tron aurit şi n-o să mai schingiuieşti pe nimeni, 
că vei fi îngropat de viu ca să te mănânce viermii 
pământului... 

Când auzi aceste cuvinte de foc, craiul Ladislau 
strigă ca ieşit din minţi către străjeri: 

—  Tăiaţi-i în bucățele! Pe toţi cinci! Praful şi 
pulberea să se aleagă de ei! 


V 


PORNESTE RASCOALA 


După masacrarea aleşilor țărănimii, fără a mai sta 
pe gânduri, nobilii dezlănțuiră oştilităţile, atacând 
tabăra de la Bobâlna. Ştiau, aflaseră cu ajutorul unor 
iscoade ale lor, cum erau organizaţi ţăranii acolo, aşa 


că nu se temeau de surprize. Craiul Ladislau Csaky şi 
„prea sfinţitul” episcop Gheorghe Lepeş puseră la cale 
atacarea prin surprindere a taberei ţărăneşti. 

Însuşi craiul, la ceas de seară, stătuse îndelung de 
vorbă cu episcopul papistaş şi hotărâseră tot ceea ce 
aveau de făcut. Il întrebase: 

— Ce crede sfinţia-voastră: ar fi chibzuit să-i atacăm 
de îndată pe ţărani? Când îţi pun asemenea întrebare 
am în vedere faptul că astăzi, pe la amiază, le-am 
căsăpit solia pe care mi-au trimis-o pe cap. Pesemne 
că ei n-au aflat încă şi îi tot aşteaptă pe cei trimişi să 
se întoarcă. Nu-i mai bine ca în locul lor să trimitem 
armia noastră? Îi va găsi nepregătiţi şi-i va zdrobi de 
bună seamă. 

Aşa făcură. Dar a doua zi, în zori, când armia atacă 
tabăra de la Bobâlna, găsi pe ţărani pregătiţi, parcă 
aşteptând lupta. 

Ce se întâmplase? Oamenii îşi dăduseră repede 
seama că trimişii lor fuseseră ori închişi, ori ucişi. Şi 
într-un caz şi într-altul, nu mirosea a bine. Şi atunci, 
cuprinşi de mânie grea, blestemând şi ocărând 
stăpânirea, se gătiră de luptă pe viaţă şi moarte. 

Când cavalerii craiului ajunseră sus la tabără, se 
loviră de căruțele strâns-legate cu lanţuri groase şi caii 
se prăvăliră de-a valma cu călăreţi cu tot în şanţuri, 
muşcând pământul şi găsindu-şi acolo pieirea. lar 
grosul armiei pedestre cu toată forţa ei nu izbuti să 
pătrundă în tabără. Ţăranii alcătuiau un zid de 
netrecut. Înarmaţi cu furci, coase şi topoare, doborau 
la pământ de istov pe oricine se apropia. Aşa că făcură 
atâta moarte în armia lui Ladislau încât lor înşile nu le 
venea a crede tot ce vedeau cu ochii. 

Până la urmă nu se schimbă nimic. Victoria rămase 
a ţăranilor şi a dreptăţii lor. 


Pentru întâia dată nobilimea se înfricoşa dându-şi 
seama, în sfârşit, că neînţelegerea cu ţăranii nu era o 
glumă, că aceşti ţărani reprezentau o forţă uriaşă. lar 
pe mândrul crai Ladislau şi pe cuviosul episcop de 
Transilvania Gheorghe Lepeş îi cuprinse o frică atât de 
cumplită încât se arătară dispuşi să cadă la înţelegere 
cu ţăranii. Nobilimea, supusă dorinţei craiului, stătu 
iarăşi la masă cu trimişii ţărănimii. 


VI 


6 IULIE 1437 


În această zi, la Bobâlna nobilii stăteau pe o parte, 
iar pe cealaltă cei unsprezece căpitani ai țărănimii, 
aleşi de aceştia să le apere interesele. Se mai aflau de 
faţă şi călugării de la mănăstirea din Cluj-Mănăştur, 
purtătorii  glasului şi voinței prea  sfinţitului şi 
cucernicului Gheorghe Lepeş şi care trebuiau să 
întărească cele ce aveau să se hotărască. 

Unul din nobili, Josef Bank, grăi cu glas mieros: 

— Recunoaştem prea cinstiţi căpitani că ne-aţi 
învins în luptă. Aşa încât respectând legile războiului 
vrem să cunoaştem care sunt condiţiile voastre! 

La aceste vorbe Antal îl privi pe Mihail Românul, pe 
Paul cel Mare, pe loan lacob. Aceştia la rândul lor îşi 
încrucişară privirile cu Antal. Din acest joc al ochilor 
parcă se născu o înţelegere. 

Apoi Antal se uită şi la nobili: 

— Dacă vreţi să cunoaşteţi condiţiile noastre, iată- 
le: fiecare gospodărie să plătească numai zece denari 
pe an stăpânului feudal! 

La auzul acestei sume, nobilii scoaseră un murmur. 


Se aşteptau de bună seamă la mult mai mult. Dar 
Antal urmă netulburat: 

— Robota ce-o datorăm să rămână numai o singură 
zi pe an, fie la coasă sau la seceră, fie la repararea 
moşiilor şi iazurilor: 

Murmurele din partea nobilimii sporiră. Dar Antal 
continuă netulburat, ca şi cum nici nu le-ar fi auzit 
protestele: 

— Cât priveşte darurile pe care ni le cereţi, socotim 
că trei pe an de familie sunt mult prea îndeajuns. 

Nobilii nu mai ziseră nimic de data aceasta. Dar unul 
din ei, cel mai în vârstă, se uită lung la ţărani, după 
care grăi: 

— Sunt Apon, robul lui Dumnezeu. Aşa că mă 
învrednicesc a vă întreba: nona noastră şi dijma din 
zecimale, ce se va întâmpla cu ele? 

— Se şterg cu totul, răspunse Antal. Piară-le numele 
de blestemăţii! 

— Piară-le! grăi un prelat papistaş. Apoi dându-şi 
seama că a greşit, se scutură ca de-o vorbă rea, 
aşternu o cruce şi, scuipând în sân, zise: 

— Aş putea să ştiu şi eu ce se întâmplă cu dijma 
bisericească? Şi, spre bucuria lui, află: ţăranii acceptau 
să plătească un florin pentru 20 de clăi de grâne. 

Nu mai întrebă nimeni nimic, dar Antal adăugi: 

— În textul pe care veţi binevoi a-l semna se 
prevede ca, după plata dărilor, ţăranii să se poată 
strămuta pe altă moşie după vrere, iar bunurile 
agonisite de ei să aibă dreptul de a le lăsa văduvelor, 
iar în lipsa mogştenitorilor direcţi, rudelor! 

Nobilii protestară din nou. De data aceasta, spre 
surprinderea nobililor care credeau că s-au isprăvit 
condiţiile puse de ţărani, luă cuvântul Mihail Românul. 
Vocea lui era gravă, puternică. 


— Şi mai e ceva, domnilor nobili! 

— Tot mai e? scăpă vorba fără să vrea Josef Bank. 

— Da, domnule nobil. Doar voi aţi căutat să găsiţi 
noi dări pentru a ne împovăra, încât țărănimea se 
întreba îngrozită: tot mai e? lacă, acum ne-a venit 
rândul şi nouă! 

Apon îi făcu semn cu ochiul lui Bank: 

— Lasă-l să vorbească. E doar căpitan al ţăranilor. 
Spune, omule, ce mai vreţi? 

— lacă, vrem ca o dată pe an, aici, la Bobâlna, în 
ziua de 9 mai, să se adune din fiecare sat, moşie, târg, 
câte doi bătrâni împreună cu căpitanii ţărănimii să 
vadă cum respectaţi hotărârile luate! 

Nobilii amuţiră. Numai prelatul papistaş scăpă din 
nou fără voie cuvintele latineşti //iat lux! Apoi adăugă 
ca să înţeleagă şi ţăranii: S-a făcut în sfârşit lumină! 
Domnul fie binecuvântat! 

Cei prezenți semnară înţelegerea, aşa cum 
hotărâseră ţăranii. lar călugării vrând-nevrând întăriră 
cele hotărâte. 


VII 


FOCUL SE REAPRINDE 


Era însă o viclenie a nobilimii. Ca să câştige timp şi 
să se gândească pe îndelete ce are de făcut. Aşa că 
nici nu trecură bine două luni de la înţelegerea 
amintită, că, la 16 septembrie, nobilii îşi dădeau 
întâlnire în taină, la Căpâlna. Erau nobili maghiari, 
înalte feţe bisericeşti, fruntaşii saşilor şi ai secuilor. De 
data aceasta se întâlneau cei care se înspăimântaseră 
mai mult de furia ţăranilor: chiar Gheorghe Lepeş în 


persoană şi fratele său Lorand, vicevoievod al 
Transilvaniei. 

Aceştia puseră la cale înăbuşirea luptei țărănimii.. 

— Eu, spuse Lorand, cred că trebuie să ne unim noi, 
cei notabili, cei respectabili şi cât mai degrabă să 
punem frâu obrăzniciei ţăranilor. Cât nu e prea târziu! 

Pentru aceste cuvinte fu blagoslovit de fratele său, 
prea cucernicul episcop Lepeş. 

— Da, îi ţinu hangul şi episcopul, ai dreptate! 
Suntem reprezentanţii celor trei naţiuni din 
Transilvania. De aceea ne vom numi Unio trium 
nationum. Sună frumos, nu-i aşa, în limba noastră 
latină: Uniunea celor trei naţiuni! 

Toţi rămaseră încântați de frumuseţea-acestui 
cuvânt şi rostiră numele său ca un legământ: 

— Unio trium nationum! 

Ţăranii aflară de uneltirile nobililor şi de existenţa 
faimosului Unio trium nationum. 

— Nici nu s-a uscat bine cerneala cu care au semnat 
înţelegerea domnii nobili - spuse Mihail Românul - şi 
iacă se unesc din nou împotriva noastră. 

— lar trebuie să punem mâna pe arme, răspunse 
Antal. Să le plătim de astădată după cum merită! 

Şi căpitanii ridicară iarăşi la luptă pe ţărani. Dar 
vâlvătaia trecuse de mult prin primăvara şi vara acelui 
leat 1437. Acum era toamnă, era octombrie. Se 
apropia o nouă iarnă, ca şi sufletele ţăranilor înşelaţi în 
nădejdea lor. 

A doua luptă se dovedi la fel de aprigă ca şi cea 
dintâi. Dar nobilii aduseseră armată mai numeroasă şi 
mai bine înzestrată cu arme. Pieriră ţărani cu 
nemiluita. Alţii se traseră pe la casele lor. Andrei şi 
câţiva ca el fuseseră la Căpâlna şi acum aşteptau mila 
marilor domni de pământ. De aceia ţăranii, cu toată 


vitejia de care dădură dovadă, abia puteau ţine piept 
cavalerilor înzăuaţi. Ce-i drept nu fură înfrânți, dar nici 
nu biruiră. 

Aşa încât, la sfârşitul luptei, se găsiră din nou 
căpitanii ţăranilor faţă în faţă cu domnii pământurilor. 

Era în ziua de 6 octombrie 1437. La Apatiu veniseră 
ca de obicei şi feţele papistăşeşti. Erau de faţă nobilii 
care vorbiseră la prima înţelegere, iar taberele tot 
aceleaşi. De astădată se înfruntau schimbând săgeți 
ascuţite din priviri şi din cuvinte. 

— Ne-aţi înşelat, domnilor nobili, strigă cu mânie în 
glas Mihail Românul! 

— Dacă nu v-aţi astâmpărat! răspunse cu trufie 
Josef Bank. 

Antal îl măsură cu asprime: 

— Noi am încheiat o înţelegere şi am căzut de acord 
în privinţa unor măsuri. Dar voi v-aţi întrunit în taină la 
Căpâlna. 

Josef Bank îl întrerupse cu violenţă: 

— Aşadar ne spionaţi! 

— Nu spionăm pe nimeni. Dar noi căzusem de acord 
să supraveghem modul cum vă ţineţi angajamentele 
care le-aţi luat. 

— Dacă vrei să ştii, intră şi Apon în vorbă, la 
Căpâlna am discutat probleme care ne privesc numai 
pe noi şi n-au nicio legătură cu ceea ce am hotărât 
împreună. 

— Nu cred deloc, strigă Mihail Românul. Orice 
puneţi la cale este strâns legat de oastea noastră, a 
celor năpăstuiţi! 

Apon nu mai zise nimic. Nimic nu mai zise nici Josef 
Bank. Numai că atunci când începură tratativele, nobilii 
discutară altfel cu ţăranii. Nu mai cedară aşa uşor. Şi a 
doua înţelegere întărită din nou de călugării de la Cluj- 


Mănăştur sună mai altfel şi mai puţin avantajos pentru 
ţărani. 

x 

x x 


Oricum, altă cale de a-şi împlini revendicările nu era 
decât lupta. Dar venise iarna, duşmanca. Căzuse 
zăpadă cu nemiluita iar crivățul bântuia în voie. 
Trecând peste gerul anotimpului alb, ţăranii porniră 
luptele cu o dârzenie nouă, proaspătă şi o forţă de 
neînvins. Astfel, în luna decembrie izbutiră să ocupe 
oraşele Aiud, Cluj, Dej şi Turda. Sărăcimea din 
mahalale întâmpână pe luptătorii ţărani cu bucurie, 
dându-le o mână de ajutor, ca să intre apoi în rândurile 
lor. 

Şi astfel, în oraşele pomenite mai sus, reprezentanţii 
patriciatului fură înlăturați de la cârmă şi în locul lor 
aleseră oameni destoinici din sânul lor care să vadă de 
treburile obşteşti. 

Dar această nouă vâlvătaie izvorâtă din inima caldă 
a asupriţilor nu dăinui prea mult, deoarece Ladislau 
Csaky, voievodul Transilvaniei, bătu degrabă carte 
către regele Ungariei în cuprinsul următor: 

„Luminăţia ta, mare crai al întregului regat al 
coroanei Sfântului Ştefan, ai milă de noi, supuşii tăi din 
părţile Transilvaniei şi întinde-ne o mână de ajutor. Că 
s-a abătut asupra noastră focul necruţător al ticăloşilor 
de robi care vor să se slobozească şi să ne ia locul. Fii 
cu grijă de noi şi vino la timp cu aripa ta ocrotitoare că 
altfel pierim şi stăpânirea ta se va pierde”. 

Regele citi scrisoarea cu luare aminte şi îşi dădu 
numaidecât seama că biruind ţăranii va fi spre paguba 
sa. Atunci trimise oastea sa bine înarmată, în ajutorul 
nobilimii din Transilvania. Stăpânii se uniră din nou şi 
vestitul Unio trium nationum străluci în mârşăvie şi 


omoruri fără număr. 

Astfel răsculații fură înfrânți pretutindeni. larna lui 
ianuarie 1438 lăsă urme roşii de sânge pe albul 
zăpezii. Ţăranii care scăpau de moartea eroică a luptei 
erau prinşi şi schingiuiţi. Li se smulgea lumina ochilor 
pentru a nu mai privi înainte, spre ziua de mâine. Și li 
se tăiau urechile ca să nu mai audă chemarea la luptă, 
şi li se retezau mâinile ca să nu mai poarte arme. 

Căpeteniile fură şi ele prinse. lată pe Mihail Românul 
şi pe Antal duşi sub escortă, ferecaţi în lanţuri grele, cu 
cămeşile făcute ferfeniţă. Din rănile deschise încă se 
scurg şiroaie de sânge, lăsând urme pe unde trec 
amândoi. Le-au mai rămas încă ochii ca să privească în 
faţă pe asupritori. Şi urechile ca să audă freamătul 
mulţimii care le proslăveşte fapta. Mâinile nu le mai 
folosesc deoarece sunt încătuşate. Însă duhul, rămas 
liber ca pasărea cerului, alerga cu gândurile în voie 
grăind către călăii care se pregăteau să le curme viaţa: 

— Ticăloşilor, ştiu că ne veţi ucide şi pe noi aşa cum 
aţi ucis atâtea mii de flăcăi! 

— Dar nu veţi reuşi niciodată să ne ucideţi pe toţi! 

— Lăsăm în urma noastră pe fiii şi nepoţii noştri, 
nepoţii şi strănepoţii lor şi în fine pe toţi asupriţii 
acestui pământ. Şi va veni vremea ca nicio lacrimă să 
nu mai ude pământul acesta strămoşesc. 

Acestea au fost ultimele lor cuvinte. Bobâlna s-a 
făcut de-atunci una cu ei, înălțându-se spre viitor. Şi 
astăzi o vedem măreaţă, de neuitat, în cartea cea 
mare a neamului nostru, acolo unde se pomeneşte 
despre lupta pentru dreptate şi libertate. 


NEAMUL CORVINILOR 


I 


IANCU DE LA HUNEDOARA 


În castelul de pe colină, la Hunedoara, de trei 
săptămâni e petrecerea în toi. In sălile lungi, boltite de 
parcă ar fi năvi lăuntrice de catedrală, stau mese 
întinse, la care a venit mulţimea grofiţe-lor cu grofii. lor 
pântecoşi şi căpitanii de oaste, vechi tovarăşi de luptă 
ai lancului guvernator al Ungariei, adică locţiitor de 
rigă, din voia întregii ţări. În pivnițele adânci chefuiau 
oşteni cu rândul, cei mai mulţi călăreţi purtând, ca şi 
stăpânul lor, lancu, armură de oţel. 

În parcul castelului, pe bănci, prin tufişe, se mai 
ascundeau slugile ostenite şi se înfruptau din bucatele 
rămase, bând din sticlele nebăute şi schimbate de 
boieri, după voia Iancului. 

În încăperea cea mare, de marmură, cu policandru 
de cleştar, la o masă rotundă, ciocneau pocalele de 
argint şi clătinau cu surâsuri domoale chipurile 
mulţumite, mireasa şi mirele, dimpreună cu 
rubedeniile lor. 

La o măsuţă, de asemenea rotundă, se afla 
grămăticul guvernatorului, care trebuia să scrie pe 
latineşte în cartea de pomenire a castelului şi să 
povestească, în scrieri, capetelor încoronate megieşe, 
cum s-a desfăşurat, în toată măreţia, nunta lui Mateiaş 
Corvinul, feciorul numai de opt ani al lui lancu de la 
Hunedoara, Domnul Ungariei, cu Elisabeta cea bălaie şi 


alburie, ca un puf de păpădie, numai de cinci ani, fiica 
lui Ulrich de Cilly şi nepoata amarnicului Gheorghe 
Brancovici, despotul Serbiei. În sutană lungă, de 
mătase neagră, asemenea schimnicilor - deşi n-avea 
nicio aplecare spre posturi şi rugăciuni, grămăticul 
purta o perucă neagră, prea neagră— căci o cănea 
adesea - spre a-şi ascunde pleşuvia, despre care se 
crede că nu scapă cei ce folosesc cugetarea şi 
scrierea. Vecinii săi de masă erau doi cruciați, cavaleri 
din Burgundia, înveşmântaţi în fier din creştet până-n 
tălpi - pe care îi prinsese vremea nunţii în preajma 
castelului de la Hunedoara, demult rătăciţi de o armată 
de cruciați care trebuie să fi ajuns de un an la Sfântul 
Mormânt, de nu i-o fi prăpădit păgânii. 

Cel mai straşnic nuntaş viteaz şi neînfrânt în multele 
bătălii, în care-şi călise trupul şi firea, era socrul mare, 
lancu de la Hunedoara, bărbat de şaizeci şi unu de ani, 
cu pletele încărunţite dar bogate, cu fruntea naltă, 
nasul drept şi ochii negri, scăpărând ca la vulturi, de 
curaj şi isteţime. Nu se ridicase de la masă, de lângă 
mânuţa dreaptă a miresei, şi numai o dată, în 
săptămâna a doua a chefului, îşi aşeză mai pe spate 
coiful, nălţând un pic masca de fier. 

Namilele de grofi aţipeau cu ochii căscaţi, să nu se 
bage de seamă că dorm, iar grofiţele îşi lăsau uneori 
capul pe masă, alături de tacâmuri şi pocale, dormind 
câte o zi şi câte o noapte, fără a mai fi turburate de 
cântecele cimpoierilor munteni şi ai Minnesengherilor 
cu lăutele şi istorisirile lor de dragoste sau de război. 

— Cinstite secretar, zise unul din cruciați care nu se 
îndura să se rupă de această petrecere, fără să-mi 
spună nimeni, ci numai privind la chipul stăpânului din 
capul mesei, de lângă miresică, aş jura că el e întâiul 
dintre unguri!... Cel de lângă ginere, boierul cu nasul 


strâmb şi fălcile mari, acela pare mai curând haiduc 
decit căpetenie de ţară!... 

Grămăticul sughiţă, mai luă o ciozvârtă de curcan 
din care muşcă adânc, să potolească băutura care-i 
venea înapoi şi, închizând un ochi, grăi la urechea 
cruciatului celui vârstnic: 

— Trebuie să-ţi mărturisesc, cavalere, că eu ca 
istoric al castelului şi scriitor al analelor Ungariei, 
trebuie să slujesc adevărul şi numai adevărul. Stăpânul 
nostru, lancu ce i se spune Corvinul, nu e ungur cum 
nu sunt eu episcop. E olah, e valah, cu un cuvânt e 
român - frate bun cu cimpoierii pe care i-a adus din 
Carpaţi şi care-i cântă acum în graiul pe care-l pricep 
numai ei şi oile lor. Pe taică-său îl chema, ca pe mulţi 
olahi, Voicu, iar pe bunică-său Serb, adică /lobag, cu 
alte vorbe supus la grofi, cum sunt mulţi români din 
Transilvania. . 

— Ce aud parcă-i poveste... murmură cu glas subţire 
cavalerul cu chip de fată. Cum de a ajuns această 
seminţie a şerbilor să se încuscrească, precum văd, cu 
nepoata despotului Serbiei, fiind şi cel mai de seamă 
diregător al Ungariei, ocrotitorul ei? 

— Poveste vitejească, măre cavalere! făcu, dând din 
cap, cu bărbia până-n pieptarul de mătase brodată, 
grămăticul îmbătat de mult. Avu olahul Şerbu gând să- 
şi dea feciorul, pe Voicu la oaste, să-l scape măcar pe 
el de blestemul pământului, stăpânit de alţii si muncit 
de el şi de ceilalţi olahi. Şi iacă aşa, ce isprăvi o fi făcut 
Voicu, ridicat din brazda românească a Transilvaniei, 
nu ştiu, dar de citit am citit cu ochii mei pergamentul 
cu peceţi, pe care Stăpânul îl ţine încuiat cu două 
lacăte mari: scrie acolo că regele Sigismund dăruieşte 
pe vecie lui Voicu olahul, feciorul lui Şerbu, pentru 
strălucitele-i fapte de arme ca oştean al Curţii 


possessionem  nostrom  Regalem Huniadvar, adică 
pământurile rigăi de la Hunedoara, unde ne aflăm 
acum. 

— Şi nu se găseau baroni şi conți cu moşii mai 
numeroase şi mai întinse, care să fie aleşi de ai lor ca 
guvernator şi ocrotitor al Ungariei? întrebă cavalerul 
cel cu glas aspru, privind spre masa unde ciocneau 
grofii, înclinându-se smeriţi dinaintea Stăpinitorului. 

— De bună seamă! răspunse grămăticul, supărat că 
poala sutanei de mătasă albă arăta acum multe pete 
de vin şi de grăsime. Numai că viteaz ca acest român, 
nu s-a prea găsit în acele ceasuri de grea cumpănă! Și 
decât să-şi piardă nobilii unguri avuţiile şi privilegiile, 
amenințate de osmanlâi, l-au chemat pe lancu şi i-au 
spus: iacă, te alegem mai mare peste noi, fereşte-ne 
de iataganul sultanului care umblă ca la el acasă prin 
ţinuturile de la sudul Dunării şi nu ne-am mira să aflăm 
că a intrat şi în Constantinopol! 

— Cum mai ajungem noi atunci în Ţara Sfântă? 
întrebă cavalerul cel subţiratic tresărind din moliciunea 
lui femeiască. 

— Nu-ţi face nicio grijă! Ajungem noi, cum a ajuns şi 
cavalerul Geoffroy de Bouillon cu oştenii lui! vorbi 
cavalerul cel copt. Tu mai bine trage un somn! Văd că 
abia te mai ţii! 

Dar grămăticul îi ţinu pe amândoi treji cu istorisirea 
lui de necrezut: 

— Incă de mult regele Albert, Dumnezeu să-i 
odihnească oasele, i-a dăruit lui lancu blazonul 
Corvinilor, înfăţişat printr-un corb cu inelul în cioc. lar 
acum, de când e stăpânul Ungariei, lancu, românul de 
la Hunedoara, /ancu Huniadi, cum am primit poruncă 
să-l scriu în acte şi documente mai are un blazon, 
înfăţişat printr-un leu roşu în picioare pe câmp alb, 


ținând o coroană de aur. E rege! 

— Dar ce isprăvi, rogu-te, a făcut acest român, urcat 
pe scaunul Ungariei? Că turcii, precum spui, stau la 
Dunăre şi sunt gata să sară peste zidurile Bizanțului! 
întrebă cavalerul, îndreptându-şi şalele, în vreme ce 
tovarăşul lui molatec, îi aţipea cu capul pe umărul de 
fier. 

Diacul-secretar râse încet, cu milă faţă de neştiinţa 
celor doi tovarăşi de băutură. 

— Mereu i-a bătut pe turci şi mereu îi bate! strigă el 
cu glas fioros, şi ca un şcolar care-şi spune lecţia, 
secretarul numărând pe degete, începu să înşire: 

— La 1437 ia parte la luptele de la Semendria, la 
1441 bate pe paşa Isaac lângă Dunăre, în faţa 
Belgradului, în 1442 învinge pe paşa Mezed la 
Sântimbru, tot în 1442 risipeşte la Porţile de Fier o 
oaste turcească şi se repede până la lalomiţa, unde 
zdrobind o armie păgână şi mai puternică, îi ia toate 
carele cu provizii, muniții şi bani. Dar în 1443? Cu alte 
oşti creştine luptă împotriva turcilor la Niş şi la 
trecătoarea Cunoviţa. lar în 1444... 

Aci grămăticul tăcu. Închise ochii şi mai înghiţi o 
gură de vin din fundul pocalului. Apoi privi în jur, să 
vadă dacă nu cumva trăgea cineva cu urechea, şi vorbi 
în taină, drept în faţa cavalerului cruciat: 

— In 1444, regele nostru Vladislav, fie-i țarina 
uşoară, făcu neghiobia în marea încăierare de la Vama 
dintre oştile creştine şi turci să nu asculte de sfatul lui 
lancu. Ci se repezi craiul, călare, drept în mijlocul 
păgânilor, numai cu o mână de călăreţi, unde fu 
înconjurat şi măcelărit cu toţi ai lui. Se risipiră atunci 
creştinii, ca potârnichile! Dar crezi că se lăsă lancu al 
nostru? Cum ajunse acasă, mă puse de scrisei 
voievozilor şi regilor creştini, iar după trei ani, se află 


din nou în fruntea unei oştiri, pe care o duse biruitoare 
până-n Câmpia Mierlei. 

Loc blestemat! Aci mai fuseseră bătuţi creştinii de 
turci cu vreo şaizeci de ani mai înainte. lancu al nostru 
scăpă ca prin minune din mâna turcilor, în locul unde-şi 
lăsară viaţa vreo şaptesprezece mii de creştini. Dar îl 
înhaţă ca pe o pradă bună, despotul Serbiei, Gheorghe 
Brancovici, care acum ciocneşte cu el şi-l sărută 
frăţeşte pe amândoi obrajii. Luni întregi îl tinu 
Brancovici pe lancu Huniadi în turnul de piatră de la 
Semendria, până când voievodul - că pe atunci era 
numai voievod al Transilvaniei şi comite de Timişoara - 
se răscumpără cu un sac de bani de aur. 

— Şi cum de s-au împăcat? se miră cavalerul. Lui 
Brancovici eu nu m-aş fi lăsat până nu-i retezam capul. 

— Aşa vru şi lancu să facă, frăţioare! râse 
grămăticul. Intâi mă puse de scrisei un pergament 
pentru a-i lua moşiile pe care le avea sârbul în Ungaria 
şi Banat. Apoi lancu îşi adună oaste nouă şi se repezi în 
ţara despotului - şi l-ar fi tăiat, dacă n-ar fi ajuns până 
la cei doi domni creştini vestea că turcii se apropie iar 
de Dunăre. Ca să nu piară şi unul şi altul căzură la 
înţelegere. Nepoata sârbului, copiliţa pe care o vezi 
colo cu lâmâiţă pe codiţele făcute cunună, Elisabeta de 
Cilly, fu făgăduită lui Mateiaş, feciorul lui lancu, 
stăpânul nostru. Dacă Brancovici îşi lua cuvintul înapoi, 
toate moşiile despotului de la Bereg, Sătmar, Bihor, 
Zarand şi din Banat intrau în stăpânirea familiei de la 
Hunedoara. Şi iată că nunta se făcu de îndată, măcar 
că mirele are opt şi mireasa numai cinci anişori. Până 
vor fi soţi, se vor juca amândoi cu păpuşile şi căluţii în 
parcul castelului - încheie grămăticul, râzând din toată 
inima. 


II 


„S-A STINS LUMINA LUMII“ 


Abia se scurseră trei luni pe albia timpului şi lancu 
prinse de veste că nobilii unguri, care cu atâta poftă îi 
băură vinul la nuntă şi i se închinaseră, nu voiau să-l 
mai urmeze. Câţiva prieteni îl înştiinţară în taină, că se 
punea ceva la cale împotriva lui. 

Voievodul îşi chemă diacul şi-i dictă, cu înjurături, o 
scrisoare către domnii de la Buda, trimiţându-le înapoi 
documentul prin care-l numiseră „Guvernator al 
Ungariei”. 

Se preumbla lancu prin sălile boltite ale castelului 
de la Hunedoara, neobişnuit cu asemenea linişte. 
Ferestrele nalte, umbrite de copacii mari, stufoşi, îi 
arătau uneori chipul - şi luptătorul se privea uimit: 
Cum? Atât de bătrân era el? Pletele îi cădeau aproape 
albe pe umerii care se încovoiaseră. 

— Câţi ani am, losife? întrebă în sufrageria de jos, 
unde se luase după un miros de friptură. Să cauţi 
hârtiile şi să-mi spui mâine... 

Dar în aceeaşi seară, în vreme ce lancu, singur la 
masa de lemn afumat din sufragerie golea după cină, 
oale de lut cu vin nou, diacul se apropie şi îi şopti la 
ureche cu sfială: 

— Mărite Doamne, ai şaizeci şi opt de ani, trei luni şi 
douăsprezece zile cu cea de azi. 

— Şaizeci şi opt de ani? strigă lancu râzând, 
arătându-şi dinţii albi, puternici. Atunci nu sunt bătrân! 

Şi se ridică repede, mai drept ca de obicei, şi porni 
spre treptele de piatră care duceau în iatacul de sus, în 
timp ce slujitorii cu facle i-o luaseră înainte. 


În acelaşi an, nobilii duseră la Buda pe Ladislau 
Postumul, care scrise îndată lui lancu de la Hunedoara 
numindu-l frate, cerându-i sprijinul în vremile ce vor 
veni şi încunoştinţându-l să-şi adauge la celelalte titluri 
şi pe acela de comite neintrerupt al Bistriţei, unde el, 
regele Ungariei, îi dăruieşte o moşie, cu toate satele, 
pădurile şi apele. 

Dar lancu parcă bănuia că-napoia acestor daruri se 
afla o teamă şi o nevoie... 

Cu adevărat, în anul următor, vestea că turcii 
amenințau iar câmpia Ungariei, pândind la malul de 
miază-zi al Dunării, turbură tihna tuturor castelelor, 
până dincolo de Buda. În fruntea armiei turceşti se afla 
acum însuşi Mahomed al  ll-lea, cuceritorul 
Constantinopolului. 

lancu de la Hunedoara se repezi călare la Buda şi 
vorbi cu regele Ladislau. 

— Nu că vreau, sire, să-mi mai dezmorţesc oasele, 
care nu sunt obişnuite să zacă, dar ca vechi oştean, 
socot că mai cuminte ar fi s-o luăm noi înaintea 
vrăjmaşului şi să-l batem înainte de a trece Dunărea... 

Suveranul îi mulţumi de sfat şi vru să numească trei 
conducători de oaste, dar lancu se împotrivi şi 
răspunse hotărât: . 

— Sire, pune şi patru căpetenii, dar fără mine. Eu 
pot fi numai căpetenie, singură, ca să mânuiesc oastea 
după priceperea mea, nu după gustul altora şi dacă mi- 
oi pierde capul, apoi să mi-l pierd pentru prostia lui, ca 
să nu-mi pară încalţe rău! 

Pus căpetenie peste celelalte căpetenii, lancu cobori 
în Serbia, cu făptura mai înviorată parcă decât în 
bătăliile tinereţii şi numai după trei luni de împresurare 
luă cetatea Cruşevaţ, prinzând patru mii de turci, cu 
căpetenia lor begul Firuz. 


Putea fi această înfrângere o prevestire pentru turci. 
Nu însă pentru mândrul Mahomed, care porunci 
trupelor să ia Belgradul, mult întărit, să lupte până la 
ultimul om, căci va trimite îndată o oaste nouă care, 
trecând Dunărea, să facă întâiul popas la Viena şi al 
doilea la Roma... 

lancu prevăzuse că taurul cu semilună, înţepat de 
viespe la Cruşevaţ, se va ridica şi se va repezi cu 
coarnele drept în zidurile Belgradului. 

De aceea, îndată după prinderea lui Firuz, întări 
oastea din Belgrad, puse căpetenie pe un luptător de 
încredere, pe Mihail Silaghi, fratele soţiei şi sili pe 
Ladislau Postumul - cam zgârcit din fire - să trimită în 
cetate hrană şi muniții îndestulătoare. lar mai pe de o 
parte, la Petrovaradin, pe Dunăre, adună în 
ascunzătoarea unor sălcii bătrine aproape două sute 
de vase, cu ajutorul cărora voia să lovească pe 
asediatori, la timpul potrivit. 

In aceeaşi vreme, iavaş-iavaş, pe drumurile prăfuite 
şi pe câmpiile arse de soare ale Serbiei, printre munţii 
ameninţători, ocolindu-i, uneori, înainta spre cetatea 
Belgradului oştirea, câtă frunză şi iarbă, a lui 
Mahomed. lar pe Dunăre, dinspre Porţile de Fier 
pluteau în sus, spre aceeaşi cetate, în bătaia regulată a 
lopeţilor aproape trei sute de vase turceşti, încărcate 
cu vechii luptători de la Constantinopol, obişnuiţi să 
sară zidurile de cetăţi pe scări proptite în năvi de lemn. 

Când lancu primi vestea, în castel, la Hunedoara, că 
turrii începură să lovească zidurile Belgradului dinspre 
miază-zi, trimise vorbă călugărului lancu de 
Capistrano, care se afla cu un corp de cruciați la Lugoj, 
să coboare spre Dunăre. 

In drum spre locul bătăliei, lancu întrebă pe 
călărețul ce-i adusese vestea bătăliei din partea 


cumnatului Silaghi: 

— Dar turcii de pe Dunăre, ce-au făcut? Ei n-au 
atacat cetatea?... 

— Pe Dunăre, Măria Ta, nu s-a văzut niciun fes 
turcesc Poate că vin numai pe uscat... 

lancu nu putea crede că Mahomed să nu fi folosit şi 
oştirea pe care o avea în Ţara Românească, trimițând- 
o pe Dunăre, pe la Porţile de Fier, împotriva 
Belgradului.  Nerăbdător, pesemne, turcul pornise 
împotriva cetăţii înainte de sosirea vaselor sau îşi 
păstra oştirea din nave pentru o lovitură neaşteptată şi 
hotărâtoare... 

Abia când ajunse la Belgrad, lancu află de la 
cumnatul său marea veste. Numai cu şase zile înainte, 
creştinii prinzând de veste că aproape trei sute de 
vase urcau cu armie turcească dinspre răsărit, le 
aţinură calea cu cele două sute de năvi la ostrovul de 
la Salankemen, şi-i loviră pe neaşteptate, în puterea 
nopţii, din două părţi. Cum navele creştinilor, duse de 
valuri lunecau mai iute, pe când turcii trebuiau să lupte 
şi cu împotrivirea apei, până la ziuă mâncară o bătaie 
cruntă. Luntrile păgâne fură sparte şi înecate, iar 
duşmanii care scăpaseră de înec abia ajunseră pe 
malul sârbesc, unde o rupseră de fugă spre miază-zi. 

— Mahomed trebuie să fi aflat de prăpădul de pe 
Dunăre, grăi lancu. Să-i alungăm din jurul zidurilor de 
pe uscat până nu aduce alte vase, adăugi el ieşind cu 
Silaghi din cetăţuie, urmaţi de călugărul Capistrano. 

Dădură ocol zidurilor înalte. lancu cerceta tunurile, 
muniţiile şi porunci tuturor ca a doua zi, în zori, la 
semnalul trâmbiţei, să tragă în tabăra duşmană cu 
toate gurile de foc, în vreme ce călăreţii, urmaţi de 
pedestraşi, să încerce a înconjura pe de lături grosul 
armiei lui Mahomed, al cărui cort lucea în soare, ca o 


mătase în patru feţe, ocrotit de şanţuri şi tabere mai 
mici. 

Bun fu gândul lui lancu şi ar fi dus poate dintr-o dată 
la sfărâmarea puterii turceşti, dacă Mahomed, furios 
de întâmplarea nenorocită de la Salankemen n-ar fi dat 
poruncă în după amiaza aceleiaşi zile, să se atace 
zidurile puternicei cetăţi, numai dinspre miază-zi şi 
apus, cu toate tunurile. 

În două ceasuri, spărturi mari înlesniră întâielor 
trupe musulmane să pătrundă în oraş. La adăpostul 
suliţelor, ajunseră îndată până-n piaţa din mijloc. 

Pentru creştini, situaţia era disperată. Oştenii care 
adăstau la apus, pe ziduri, atacul turcilor, erau 
ameninţaţi să fie prinşi cu toţii. 

lancu dădu poruncă prin sunete de trâmbiţă, ca 
luptătorii creştini, câţi mai rămăseseră în viaţă şi se 
puteau strecura prin rândurile duşmanului, să se 
retragă în cetăţuia de pe colină. 

Soarele apusese. In amurgul care căzu repede, o 
bună parte din oştirea creştină se adună în cetăţuie, 
unde Silaghi rândui tunurile, aşteptând poruncile lui 
lancu. 

Trei zile şi trei nopţi dădură turcii asalt colinei 
întărite, de unde tunurile şi sânetțele creştinilor loveau 
în plin, în rândurile duşmanului. Mii de leşuri acopereau 
poalele  cetăţuii, de unde turcii, îndemnați de 
amenințările sultanului furios, porneau mereu la atac. 

Tunurile turceşti bubuiau fără încetare, dar zidurile 
cetăţuii se dovediră mai trainice decât ale oraşului, iar 
spărturile pricinuite erau repede împlinite la loc, în 
timpul nopţii. 

lancu şi căpeteniile oştirii ţineau necontenit sfat. 

— Cine se-ncumetă să iasă din cetăţuie şi să dea 
fuga până la ostrov, unde stau pitite bărcile noastre? 


întrebă lancu, încruntat. 

Nu voia să lase turcilor o biruinţă prea uşoară şi 
ţinea să-şi dea capul cu preţul cel mai scump. 

Căpeteniile se priviră cu uimire, căci erau bărbaţi în 
vârstă. obişnuiţi mai mult să poruncească decât să 
lupte. 

— Dacă nu cutează nimeni, voi cuteza eu! zise lancu 
şi ridică mai sus coiful care-i acoperea fruntea.. 

Dar la gândul că lancu ar putea părăsi cetăţuia, 
lăsându-i în bătaia şi la voia tunurilor turceşti, 
căpeteniile tresăriră şi începură să şoptească între ele. 
Se îndemnau unii pe alţii. 

Se ridică încet de la locul lui, din umbră, călugărul 
loan. 

— Măria Ta, mă reped eu până la Petrovaradin, zise 
schimnicul. Cu ce poruncă?... 

lancu îi puse mâna pe umăr şi îi grăi, privindu-l 
drept în ochi: 

— Părinte, trebuie să ajungi neapărat la năvile 
noastre! 

— Aşa să-mi ajute Domnul nostru Isus Christos 
pentru credinţa căruia luptăm! răspunse călugărul. ŞI 
de nu voi izbuti, pedeapsa şi ispaşa mea e acest cap. 

Şi scoțând coiful, călugărul pipăi gluga, de parcă 
voia să vadă că mai era capul acolo. 

— Să lase oamenii bărcile şi în fugă să vie încoace! 
Să se adăpostească între sălciile de pe malul cestălalt 
al Dunării, lângă piciorul podului de lemn, pe care turcii 
l-au părăsit intrând în oraş. Şi când vei auzi, părinte, 
trâmbiţe, dând semnalul de atac, să loveşti pe turci, 
aruncându-te asupra lor, dinspre răsărit. Noi vom ieşi 
din cetăţuie şi-i vom mâna tot spre răsărit, unde e 
poarta cea mare. Atât, părinte. 

Şi întinzându-i mâna: 


— Să te văd sănătos, poimâine, la poarta de la 
răsărit! 

lancu, după plecarea călugărului care se îmbrăcase 
în veşmintele unui ienicer, stătu de vorbă multă vreme 
cu doi tineri grofi, căpetenii de călăreţi şi de tunari, 
învăţându-i cum să răzbată cu tunurile şi pâlcul de 
cavaleri cruciați, afară din cetate, pe drumul de miază- 
zi, spre a tăia calea turcilor prinşi la răsărit între două 
focuri. 

În noaptea a doua de la acest sfat hotărâtor, pe 
când turcii mai mult cucăiau decât vegheau, 
încredinţaţi că duşmanii din cetăţuie se vor preda în 
curând siliţi de foame, se pomeniră loviți cu atâta 
putere, că până la ziuă nu mai avură altă scăpare 
decât să se îndrepte spre poarta cea mare de la 
răsărit, de mult zdrobită de tunuri. Dar aci fură 
întâmpinați de  oştirea creştină, neaşteptată, a 
călugărului loan, care lupta într-o mână cu paloşul, în 
cealaltă cu făclie aprinsă, să-l vadă şi să-l urmeze 
luptătorii pe care-i adusese din zăvoi.; 

Nici fuga spre miază-zi nu fu pentru turci mai 
norocoasă, deoarece deteră în această parte peste 
cavalerii cruciați, repeziţi în zale de oţel pe cai cu 
patrafire de fier. 

Din culmea cetăţuii, tunurile aduse acolo din oraşul 
părăsit de duşman, unde-şi lăsase morţii, armele şi 
proviziile, loveau în pâlcurile mai depărtate ale celor 
din urmă tabere turceşti care ar fi putut veni într- 
ajutor. 

Nu mai avu cine să poruncească turcilor să se adune 
şi întorcându-se împotriva  cetăţuii cu zidurile 
sfărâmate, să copleşească pe vrăjmaş cu numărul lor, 
căci Mahomed, padişahul care cucerise 
Constantinopolul, greu rănit în noaptea de pomină în 


mijlocul Belgradului, îşi căuta însuşi scăparea cu fuga. 

Dar înapoia păgânilor rămase semnul trecerii lor: 
ciuma. 

Mulţi oşteni, care scăpaseră cu viaţă în luptele 
grele, se molipsiră pe neaşteptate şi pieriră ca 
muştele. 

lancu de la Hunedoara, căpetenia oştirii creştine, 
căzu şi el bolnav - şi abia atunci simţi el că avea peste 
şaptezeci de ani, că obosise... Impotriva nevăzutului 
vrăjmaş care-i măcina şi-i umfla carnea în buboaie, nu 
mai putu lupta. 

Ladislau Huniadi, feciorul cel mare al lui lancu, 
luptător şi el între zidurile şi dincolo de zidurile 
Belgradului, încercă să-şi mântuie părintele, ducându-l 
repede afară din cetate, la Zemun. 

În grabă veniră doftorii cu scufii şi cu alifii de la 
Buda, dar nu-i fură lui lancu, moşneagul cel viteaz, de 
niciun ajutor. 

Călugărul loan de Capistrano lepădase armura de 
fier şi în genunchi, la căpătâiul bolnavului, ceru 
îndurarea Cerului şi mântuirea vieţii marelui viteaz. 

Secretarul veni de la castel şi cu ochi zgâiţi, speriaţi, 
cu mâini tremurânde în care ţinea un pergament 
latinesc cu peceţi, citi scrisoarea Papei către lancu, 
voievodul Transilvaniei şi căpetenie peste căpeteniile 
oştirii creştine, biruitorul lui Mahomed al II-lea. 

„Mântuitor al creştinătăţii trebuie să te socotim, pe 
tine, fiu al nostru, atletul cel mai puternic, azi singurul 
luptător al lui Christ”. 

lancu mai întoarse capul către grămătic, poruncind 
aproape fără glas: 

— Să mulţumeşti prea Sfântului Părinte, pentru prea 
măgulitoarele lui cuvinte. ŞI... să ia în paza lui 
moştenirea mea! 


lancu de la Hunedoara închise ochii pentru 
totdeauna la 11 august 1456, la Zemun, în faţa cetăţii 
eliberate. 

Călugărul loan cântă latineşte întâia rugăciune 
pentru sufletul celui răposat, apoi cu ochii în lacrimi, 
ridicând braţele strigă în auzul oştenilor cerniţi: 

— A căzut coroana regatului! S-a stins lumina 
lumii!... 


III 


MATEIAS CORVINUL, REGE AL UNGARIEI 


În iarna anului următor, Ungaria era în fierbere, iar 
satele şi târgurile româneşti din Transilvania mocneau 
într-un foc ascuns de răzvrătire. 

Toată lumea ştia că regele aruncase la închisoarea 
din Buda, din întunericul căreia nu mai ieşea nimeni, 
pe cei doi feciori ai lui lancu de la Hunedoara, pe 
Ladislau şi pe Mateiaş, copilandrul care abia împlinise 
patrusprezece ani. 

învinuirea ce li se aducea - cu deosebire lui Ladislau 
de la Hunedoara - era că uneltiseră îndată după 
moartea părintelui lor, care fusese o vreme 
„Guvernator al Ungariei”, având blazon un leu cu 
coroană de aur, să dea jos pe rege şi să-i ia locul. 

Nobilii unguri de mult voiau să-şi răzbune umilinţa 
de a fi fost siliţi să se închine lui lancu, voievodul 
Transilvaniei şi locţiitor de rege - şi poate că aveau 
pricină a se teme de urcarea în scaunul regesc a unuia 
dintre Corvini! 

Numai că Ladislau nu uneltise deloc deoarece fără 
voia nobililor nu se putea urca el în scaunul regesc! lar 


Mateiaş era prea fraged pentru a se gândi la asemenea 
lucru. 

După judecată, regele - care ţinea închis într-o 
cămăruţă lângă iatacul său pe Mateiaş - cobori în 
pivniţa umedă a turnului, unde zăcea lângă butuc, 
ferecat în lanţuri grele, Ladislau, viteazul de la Belgrad. 
Un făclier coborâse treptele înaintea regelui şi acum 
lumina jalnica încăpere. Câţiva guzgani speriaţi, mari 
cât mâţele, fugiră ascunzându-se. 

— Am venit să-ţi iau însumi mărturia, Ladislau, 
vânzătorule de credinţă! strigă regele cu glas răguşit. 
Destăinuieşte-mi tot, cum ai vrut să mă ucizi şi să-mi 
iei locul, cine ţi-a ajutat dintre nobili - şi ai cuvântul 
meu că-ţi dau drumul! Te fac scăpat! Vei fugi unde 
vrei, în Polonia sau în Ţara Românească, sau şi mai 
departe, la tătari! 

Ladislau privi o singură dată, încruntat, la chipul 
prefăcut al regelui şi nu răspunse. 

Multă vreme îi vorbi asupritorul, căutând să-l 
îmbune, să-l înşele, să-l facă a-şi dezlega limba şi să-i 
afle gândurile. 

Obosit, dezgustat,  osânditul se mulțumi să 
răspundă, cu un geamăt: 

— Să vie mai bine călăul! 

Cu toate astea nu-l ucise pe loc, chibzuind să amâne 
sorocul. 

Dar nu mai putu închide ochii nopţi de-a rândul. Tot 
i se părea că aude deasupra lui geamătul, de parcă ar 
fi fost în văzduh, al bietului Ladislau Huniadi, şi de 
alături, plânsul de copil nevinovat al lui Mateiaş. 

Episcopul, stăpânitor peste multe moşii transilvane 
şi mare duşman al românilor care-i munceau ţarinile, 
era totodată şi duhovnic al regelui. Aşa fiind îl povăţui 
pe acesta: 


— Dacă spui, sire, că nu mai ai pace şi că ai început 
să ai vedenii şi auzi ce nu se aude, tot mai bine e să tai 
capul unuia şi să spânzuri de limbă pe celălalt din 
urmaşii de la Hunedoara! 

Călăul, în veşmânt roşu, primi pe neaşteptate 
porunca să taie capul lui Ladislau, cu securea pe butuc. 

Era la miez de noapte şi călăul se îmbătase criţă, ca 
să nu se sfiască de acel fecior de voievod. 

La lumina a douăsprezece făcilii, în vreme ce un 
preot cu ochii micşoraţi, usturaţi de fumul răşinii, 
bâiguia cântând rugăciunea morţilor în fundul temniţei, 
călăul cu mâna în care-i tremura securea, de patru ori 
lovi pe butuc capul nevinovatului, până-l desprinse de 
trunchi. 

Dar iscoadele, îngrozite şi ele de acea fărădelege, 
aduseră veşti că se mişcă ţara: vechii prieteni ai lui 
lancu de la Hunedoara, oştenii de odinioară, satele de 
români se adună să pornească asupra Budei, să prindă 
pe ucigaşul nevinovatului Ladislau. 

Cuprins de spaimă, neputând scoate din gura 
curtenilor niciun cuvânt de încredințare, aflând că şi 
duhovnicul plecase din Buda la unul din conacele lui, 
unde vâna ca un tâlhar înnăscut - se hotări să fugă. 

Într-o noapte ploioasă de octombrie, în vreme ce 
vizitiii puneau caii la o caleaşcă veche, regele în 
veşmânt de vânătoare, cu pană la pălărioara verde - 
ca să nu i se ghicească defel gândul cel adevărat - 
intră în odăiţa lui Mateiaş. 

Îl trezi punându-i mâna pe umăr. 

Copilul tresări, făcu ochi mari şi văzând acel vânător 
cu chip de umbră, începu să scâncească şi să se zbată 
în culcuş, ca în prada unui vis urât. 

— Plecăm, Mateiaş, plecăm la vânătoare, îi zise 
regele. 


Copilandrul se trezi de-a binelea. Se îmbrăcă repede 
şi luă din mâna asupritorului geanta din păr de urs, 
socotind că trebuie să-i fie slujitor. Dar regele îi puse 
mâna pe umăr, ca şi cum căuta în prietenia şi iubirea 
lui Mateiaş, o ocrotire pentru uciderea lui Ladislau, şi-l 
strânse cu tremur la piept. 

— Unde e Ladislau?... Întrebă Mateiaş în puterea 
nopţii, în vreme ce caleaşca înainta pe un drum 
părăsit, în bătaia ploilor de toamnă spre miază-noapte. 

| se păruse copilandrului că şedea, fratele cel mare, 
pe capră, alături de vizitiu. . . 

— Ladislau?... făcu regele tresărind înfricoşat. 

Apoi se reculese şi vorbi repede, cu glasu-i parcă şi 
mai răguşit: 

— Mă mir că-ntrebi de Ladislau, Mateiaş! N-ai aflat 
că i-am dat drumul, să se ducă la Hunedoara? Spunea 
că voia să se însoare... Dar poate-ţi va scrie! 

La Buda se ştia că regele plecase la vânătoare de 
unul singur, luând cu sine, ca slujitor, pe Mateiaş 
Corvinul, într-o caleaşcă păzită de un singur oştean pe 
capră, lângă vizitiu. Abia peste o lună aflară nobilii de 
sosirea regelui la Praga, în Boemia, unde avea 
proprietăţi întinse şi slugi numeroase, de credinţă. 

— Nu cumva a înnebunit? se întrebară grofii în sala 
tronului, în faţa jilţului de aur, gol. 

— În toate minţile n-a fost el niciodată! şopti 
duhovnicul. 

Şi smerit şi prefăcut aşternu pe piept două cruci 
mari, întâi spre adunarea nobililor, apoi spre tronul 
pustiu. 

Nobilii, temându-se ca regele să nu se întoarcă din 
Boemia cu trupe bine înarmate şi să-i dea pe mâna 
călăului, trimiseră o delegaţie, în frunte cu episcopul 
duhovnic. 


Trei săptămâni înotară în noroi caleaşca şi caii ce 
înaintau spre miază-noapte, în amurgul nesfârşit al 
ploilor de toamnă, care părea să se verse într-o beznă 
fără sfârşit. Cu chiu cu vai, în dimineaţa zilei de 24 
noiembrie 1457, ajunseră trimişii în cetatea de piatră, 
cu poduri largi a Pragăi. Toate clopotele bisericilor 
sunau. 

— Să fie azi sărbătoarea Sfântului Nepomuc? întrebă 
pe vecinul din caleaşcă, arhiepiscopul ungur care 
pierduse din memorie şirul calendarului gregorian. 

Când ajunseră la castel, slujitorii în veşminte cernite 
umblau încet unii, alţii rătăceau bezmetici pe săli, iar 
femeile, ca nişte năluci întunecate, se învârteau de 
colo până colo. 

Regele murise. 

Fusese otrăvit? Se molipsise de ciuma pe care oştile 
ce luptaseră împotriva turcilor la Belgrad o duseră 
până-n marginea de sus a ţării? 

Nobilii din Buda se închinară dinaintea catafalcului 
de aramă roşie sărutând fără teamă degetele mortului 
împreunate pe zaua de fier a pieptului. 

Episcopul îi strânse de îndată într-un chioşc din 
parcul castelului, care-i ocrotea de ploaie, spre a găsi 
un vrednic urmaş pentru tronul Ungariei. 

— Avem mai mulţi! propuse episcopul, gândindu-se 
însă la unul singur, ca nu cumva nobilii să aleagă pe 
unul de-al lor. Avem mai întâi pe regele Poloniei, 
Cazimir, care ţine pe sora răposatului; apoi avem pe 
Frederic, împăratul de la Viena, vecin bun şi în 
păstrarea căruia se află mai de mult coroana noastră 
regală. Nici nu mai încape îndoială că vom alege pe 
împăratul Frederic şi vă rog să-mi îngăduiţi să mă 
reped numaidecât la Viena ca să... 

Doi dintre nobili - se încruntară şi, uitându-se cu 


înţeles unul la altul, ziseră: 

— Vom vedea la Buda, prea-sfinte, pe cine vom 
alege... 

— Nici n-am văzut încă testamentul răposatului... 
Poate a lăsat vreun testament!... 

Cel dintâi era palatinul Ladislau Garay, care 
cunoştea multe din tainele fostului rege şi socotea că 
avea tot dreptul să se urce el în locu-i pe tronul 
Ungariei, iar cel de-al doilea grof era Nicolae Uilaki, 
căruia răposatul îi datora aproape zece mii de florini, 
întreţinerea pe un an a unei oştiri şi credea că avea 
drept la tronul pe care-l ţinuse până atunci pe 
cheltuiala sa. 

Nobilii neajungând la înţelegere în chioşcul din 
cetatea de pe culme plecară din Praga spre Buda, 
fiecare pe alt drum, folosind cai iuți, ca s-o ia unul 
înaintea celuilalt. 

Episcopul nu se mai opri la Viena, ca să nu se facă 
de râs dinaintea împăratului Frederic, oferindu-i un 
tron pe care, la Buda, se şi urcase poate altcineva. 

La Buda, greutatea crescu. Grofii din ţară fură 
încunoştinţaţi să vie îndată la cetatea de scaun, pentru 
alegerea unui nou rege. 

Se  înfăţişă printre cei dintâi, Mihail Silaghi, 
apărătorul Belgradului, întovărăşit - pentru orice 
întâmplare - de aproape douăzeci de mii de călăreţi, 
care descălecară la poalele cetăţuii, de parcă aveau de 
gând s-o ia cu asalt. 

— Şi Mateiaş de Hunedoara unde a rămas, prea- 
sfinte? întrebă pe episcop Mihail Silaghi, în veşmânt de 
oţel, cu un coif larg, de cruciat, fulgerând cu privirea-i 
albastră, sticloasă, pe episcopul duhovnicesc, care-şi 
luase iar înfăţişarea smerită şi împăciuitoare. 

— A rămas la Praga, prea iubitule, în castelul unde a 


locuit cu răposatul! Am lăsat băiatul acolo, să nu 
răcească pe această vreme urâtă de zloată şi zmoarcă. 

Mihail Silaghi, fără a răspunde, întoarse spatele şi 
răzbi între ceilalţi nobili, căutând pe cei doi grofi graşi 
care încercau să tragă asupra lor şi bunăvoința 
celorlalţi nobili, făgăduindu-le - pentru a căpăta 
coroana Ungariei - tot ce putea ispiti: bani de aur 
unora, o parte din moşii altora, fete mari pentru feciori 
burlaci, feciori pentru fetele nemăritate... 

Apărătorul Belgradului îi înfruntă cu dârzenie, 
bătând cu piciorul în lespedea de piatră. El era unchiul 
singurului vlăstar care avea drept la coroana Ungariei! 
lancu Huniadi fusese nu numai voievodul Transilvaniei 
şi comite de Banat, comite de Bistriţa, dar şi 
„Guvernator al Ungariei”, căpetenie peste căpeteniile 
oştirii, „singurul atlet al lui Christ” - după cuvântul 
Papei - şi singurul ocrotitor al ţării faţă de puhoiul 
armatelor. lui Mahomed al II-lea! Feciorul cel mare, 
Ladislau, al lui lancu fusese ucis mişeleşte, din 
greşeală sau cu bună ştiinţă. Fie! Dar Mateiaş nu mai 
poate fi înlăturat, fără ca Dumnezeu din cer să nu 
trăsnească pe nemernici şi pe nedrepţi! 

— Te chem martor, părinte! strigă Mihail Silaghi 
întorcându-se către episcop, care, de la fereastra- 
naltă, privea îngrozit în vale la călăreţii care 
împrejmuiseră colina, şi ai căror cai, nerăbdători, 
băteau din copite. 

Episcopul oftă, ridică ochii spre cer şi întinzând 
mâna dreaptă a binecuvântare, făcu o cruce mare 
peste adunarea nobililor. Grăi, în tăcerea care se lăsă 
deodată: 

— Numai bună pacea între noi, fraţi creştini, ne 
poate aduce la mântuire. Văd în jurul nostru întreaga 
oştire a lui Mateiaş de la Hunedoara, pe care, fără 


vărsare de sânge, ca trimis al cerului şi după legea 
moştenirii tronului, se cuvine să-l aşeze rege! 

La un semn al lui Mihail Silaghi, trompetele 
călăreţilor din vale sunară cu putere. Glasul lor răsună 
până departe pe celălalt mal al Dunării. 

Nobilii se repeziră la ferestrele mari ale castelului, 
văzură oştirea, se priviră unii pe alţii, apoi ridicând 
cuşmele, coifurile, săbiile, strigară şi ei, luându-se 
acum la întrecere: 

— Trăiască regele Mateiaş Corvinul! 


VLAD ŢEPEŞ 


S-a exagerat cruzimea acestui voievod 
care e prezentat de unii istorici ca un 
bolnav, un sadic; de fapt schingiuirile 
şi execuțiile, pe care le-a ordonat el, 
nu erau pornite dintr-un capriciu 
maladiv, ci aveau întotdeauna o 
rațiune, foarte adesea o rațiune de 
stat. Ele serveau ca exemplu şi 
asigurau ordinea; dealtfel nu erau mai 
numeroase sau mai crude ca acelea 
ale altor stăpânitori contemporani din 
Europa: aşa erau vremurile. 


(Const. C. Giurescu, Dinu C. Giurescu) 
I 


PRAZNICUL CALICILOR 


După moartea lui Mircea cel Bătrân care domni 
vreme îndelungată, păstrând pacea cu vecinii şi 
neatârnarea țării, se perindară la domnie mai mulți 
urmaşi, fără a avea nici înțelepciunea, nici puterea lui. 

Deşi în al cincisprezecilea veac, biata noastră Ţară 
Românească se întindea de la Munte până la Mare, 
ajunsese jucăria vecinilor şi scaunul domniei din 
Târgovişte se dobândea fie de la sultanul turcesc din 
Miază-Zi, fie de la craiul unguresc din Miază-Noapte. 

Stăpânitori puternici aceia: sultanul Mahomed al Il- 
lea doborâse zidurile Constantinopolei ştergând de pe 


faţa pământului mândra împărăție bizantină, iar craiul 
ungurilor, regele Mateiaş Corvinul, de sânge românesc 
şi el, avea îndatorirea să înfrunte şi să oprească la 
Dunăre puhoiul mahomedan. 

Vlad, care se numi Jepeş după felul cum pedepsea 
pe duşmanii din afară şi pe vinovaţii dinăuntru, fusese 
ţinut ostatec, dimpreună cu alţi fraţi, la turci. Vieţuind 
laolaltă cu ei le învăţa graiul şi le cunoscu obiceiurile, 
ceea ce îi fu de mare folos mai târziu. 

Mlădiţă iute şi isteaţă a neamului Basarab, el era fiul 
lui Vlad Dracul, fost Domn al Ţării Româneşti, care 
sfârşi pe butuc. Dar norocul întorcându-şi faţa spre el, 
scăpă din robia otomană şi trăgându-se tocmai în 
Transilvania, pândi un prilej bun dimpreună cu câţiva 
boieri, hotărâți ca şi el, de a se urca în scaunul tatălui 
şi bunicului său Mircea cel Bătrân. 

— Fraţilor, fiţi gata de drum şi de bătălie! strigă el 
către tovarăşii săi când intră călare în tabăra de lângă 
Braşov. Dar, mai înainte, gătiţi-vă de nuntă! 

Astfel începu, cu o glumă şi o petrecere, domnia 
cruntă dar dreaptă, a lui Vlad Ţepeş. 

Voinicul Basarab nu minţea, căci minciuna n-avea 
loc în firea lui, chiar dacă i-ar fi adus folos. Se însură cu 
vara craiului Corvin şi, primind ajutoare din partea 
acestuia, luă în stăpânire Ţara Românească, în care 
turcii puseseră un om de-al lor. 

Chiar în cele dintâi zile ale domniei, din vara anului 
1456, Vlad îşi dădu seama că ţara se părăginise şi 
trebuia curățată de buruienile şi ciulinii care o 
năpădiseră între timp. 

Cea mai mare pacoste erau cerşetorii, unii calici 
într-adevăr, neputincioşi, trăind ca ploşniţele pe trupul 
viu al neamului, alţii tâlhari veniţi de peste Dunăre, cei 
mai mulţi turci, care iscodeau ziua ca cerşetori, iar 


noaptea se strecurau prin curţi şi case după jaf. Apoi 
încărcând prăzile în căruţe mari le treceau dincolo, 
peste Dunăre. 

— Prea cinstite vlădică, rosti Domnul în sala 
Divanului către mitropolit, rogu-te porunceşte să sune 
clopotele bisericilor dând sfoară în toată ţara că Vodă 
pofteşte aici la scaunul domnesc pe nevolnici, calici, 
cerşetori şi alţi asemenea oameni fără căpătâi, căci s-a 
miloştivit de ei şi vrea să-i miluiască. 

Clopotele bisericilor sunară neîntrerupt trei zile şi de 
îndată pe toate drumurile începură a  viermui 
îndemnând către cetatea de scaun alaiurile de 
nevolnici şi de tâlhari, socotind că le-a pus Dumnezeu 
mâna în cap. 

Cu miile se adunară ei pe ulițele Târgoviştei, 
năpădind cetatea ca un roi de lăcuste, în adăstarea 
milei făgăduite. 

Oamenii lui Vodă îi traseră în câteva gherete lungi, 
de scânduri, ridicate peste noapte într-adins pentru 
acei oaspeţi de soi. Şi acolo, pe mesele nesfârşite, se 
încinse un praznic de pomină, deşi fără bucate şi 
băuturi prea alese. In vreme ce acei făţarnici şi mişei 
se ospătau chiuind de bucurie, Vlad porunci să se dea 
magaziilor foc - şi astfel scăpă ţara de lepra 
cerşetoriei. 

— Vă plăcu, boieri dumneavoastră, ce făcui? întrebă 
Vlad pe sfetnici, arătându-şi dinţii albi. 

Îngroziţi, boierii bâiguiră: 

— Ne place... Cum să nu ne placă, Măria Ta? 

— lacă aşa se stârpesc omizile care sug şi strică 
rodul pomilor: prin foc izbăvitor. lar pentru vânzători 
am eu pedeapsă şi mai bună! Şi după ce voi înscăuna 
cinstea, munca şi dreptatea în ţară, să mai poftească 
vrăjmaşii pe la noi, ca printr-un sat fără câini! 


II 


CĂLUGĂRUL NECINSTIT ŞI ALŢI HOȚI 


Multe întâmplări se povestesc de felul cum noul 
Domn aşeză cinstea şi dreptatea în Ţara Românească. 

Astfel întâlni Vodă Ţepeş, în drumul lui un călugăr 
grec, gras cât un butoi de seu, mânând din urmă un 
măgar care abia ducea samarele grele cu bunătăţi de 
tot felul. Nu prea avea înfăţişare creştinească acest 
călugăr şi Domnul, pricepând că era un viclean care 
înşela pe drept-credincioşi, adunând avuţii pentru sine, 
îl opri în mijlocul satului şi întrebă pe oameni: 

— Vine des acest călugăr pe aici ca să-l miluiţi? Dar 
prin alte sate se mai duce? 

Oamenii răspunseră tot ce ştiau despre el. 

— Şi ceea ce adună de la voi, împarte şi el săracilor? 
mai întrebă Domnul. Că altfel îl văd rotofei, iar desagii 
îi sunt doldora. 

— Asta numai el ştie, Măria Ta. 

Atunci Vodă îl întrebă pe călugăr: 

— De unde eşti, prea sfinte? 

— De la Muntele Athos. 

— Te văd sărac, căci umbli cu picioarele goale, făcu 
Domnul ca să-l prindă. 

— Sărac, Măria Ta, sărac lipit. 

— Dar cu milostenia pe care o aduni ce faci? 

— Apoi o împart cu fraţii mei călugări. 

— Şi cum se împacă ei cu această alergătură a ta, 
ca să primească toate pe de-a gata? 

— Ei se închină, Măria Ta, se roagă pentru norod! 
răspunse călugărul cel făţarnic. 

— la să mergem până la mănăstire, să văd şi eu pe 


acei fericiţi fraţi! 

La mănăstire viclenia călugărului hrăpăreţ se dete 
pe faţă: el aduna în chilia sa toate bunătăţile, apoi le 
vindea şi banii îi punea la chimir, în păstrare. După 
aceea îi trecea Dunărea şi iar se întorcea călugărul, ca 
să urmeze cerşetoria lui înşelătoare. 

Vodă împărţi săracilor întreaga avere a călugărului, 
iar pe el îl trase în ţeapă... 

Grea luptă duse Vlad împotriva tâlharilor atât de 
numeroşi că nu se mai puteau deosebi de oamenii 
cinstiţi. Pe care-i prindea îi ardea de vii, le tăia 
capetele şi de cele mai deseori îi trăgea în ţeapă, ca să 
fie pildă hotilor încă neprinşi. 

Pentru un ţigan, care furase o turtă de unt de lao 
femeie sărmană, împovărată de grija unei case cu cinci 
suflete, Vodă iscodi o pedeapsă potrivită, după ce 
tiganul, luat la rost, mărturisi hoţia: 

— Ca să fie aceasta pildă tuturor, poruncesc: să se 
ia zece ocale de unt din chelarul domnesc, şi să fie 
date acestei femei care creşte şi hrăneşte cinci copii, 
ce-mi vor fi cândva buni ostaşi. Şi să se mai ia zece 
ocale, care să se topească, iar când o da untul în fiert, 
să-mi legaţi pe acest tâlhar semet şi să turnaţi fiertura 
pe el, până se va rumeni bine ca o friptură de soi... 


III 


FIUL DOAMNEI OLTEA 


Numai cu asemenea fapte izbuti Vodă Vlad să 
stârpească din rădăcini hoţia cuibărită în ţară de putea 
călătorul să treacă de-aci înainte pe drumul cel mai 
dosnic, fără teamă de a-i sări tâlharii în cârcă, să-l 


prade ori să-i scurteze zilele. 

Oamenii se puseră pe muncă, încredinţaţi că avutul 
lor nu va fi atins de nimeni. În felul acesta birurile erau 
plătite la timp, căci unde e belşug, dania nu doare şi în 
Ţara Românească de foame nu se va mai văita 
nimeni... 

Cei care veneau de pe alte meleaguri, după o lipsă 
mai îndelungată, nici nu mai cunoşteau Ţara, într-atât 
se schimbase, sub straşnica domnie a lui Vlad, numai 
în doi ani. 

Prin 1457, adică după un an de la înscăunare, se 
pomeni Vlad Ţepeş cu doi oaspeţi de seamă venind de 
departe, tocmai din ţara Lehiei. Era Doamna Oltea, 
văduva fostului Domn al Moldovei, Bogdan, cel ucis la 
o nuntă chiar de fratele său Aron. Venise dimpreună cu 
fiu-său Ştefan, acum flăcău în floare, care avea să 
ajungă cel mai vestit voievod al Moldovei. 

Vodă primi cu cinste pe musafiri în sala cea mare a 
jilţului, de faţă fiind numai doi boieri din Divan. După 
ce Ştefan depănă în puţine cuvinte restriştea sa, urmă 
spunând cu răspicare: 

— Rogu-te să mă ajuţi cu oaste, Măria Ta, pentru a- 
mi dobândi dreptul legiuit, la scaunul Moldovei. Nu vei 
face aceasta spre pagubă, ci spre folosul Măriei Tale. 
Căci ţările noastre din acelaşi neam se trag, au acelaşi 
sânge şi vorbesc acelaşi grai şi pe amândouă le paşte 
aceeaşi primejdie: turcul blestemat. Chiar de n-ar fi 
surori ele, primejdia cea mare trebuia să le unească 
spre a-şi păstra fiinţa. Dacă Mahomed al Il-lea luă 
Constantinopolea întărindu-şi puterea, de ce ţările 
noastre n-ar fi mână-n mână ca să-i ţină piept? 

Vlad Ţepeş stătea pe jilţ şi fierbea ca o oală pe foc. 
Se ridică dintr-o dată în picioare şi, întorcându-se către 
boieri, le grăi aproape strigând: 


— Acest frate moldovean parcă îmi rosteşte 
gândurile ce-mi umblă prin cap. 

Şi strângând degrabă vreo mie cinci sute de oaste îi 
dete ajutor să-şi capete dreptul sângelui. Mult se 
bucurară oaspeţii de izbândirea lor şi Doamna Oltea, 
care auzise anume clevetiri pe seama lui Vlad Ţepeş, 
zise: 

— Drept şi săritor la nevoie este Domnul Ţării. Dar 
cei răi la cuget trebuie să fugă din calea lui... 


IV 


FRICA PĂZEŞTE VIA 


Rămase de pomină întâmplarea acelui neguţător din 
Florenţa, care colinda adesea prin ţara noastră. 

Venind el în Târgovişte cu bună avuţie, odoare de 
aur şi nestemate, după o lipsă de trei ani, nu avea 
ştiinţă de cinstea care se aşezase atât de temeinic de- 
a lungul şi de-a latul ţării. Temându-se a nu păţi ce mai 
păţise odată, când fusese jefuit de marfă şi era cât pe- 
aci să-şi piardă viaţa, se înfăţişă Domnului, cu un dar 
preţios, şi-l rugă să-i dea o seamă de ostaşi ca să-l 
ocrotească de tâlhari. 

— Tâlhari, în ţara mea?... strigă Domnul uluit. Află, 
florentinule, că pe la noi n-a mai rămas niciunul măcar 
de sămânță. 

Apoi întorcându-se către un boier îl întrebă: 

— Vel-spătare, ştiu că ai o vie mândră pe dealul 
Cotmeni. Îţi fură careva strugurii la vreme de noapte? 

— Nu, Măria Ta, ferit-a sfântul, nu se atinge nimeni 
de un bob. 

— Ai pus paznici buni? 


— AŞ, n-am niciun paznic în vie. La ce-mi trebuie? 

— Atunci cine-o păzeşte?... 

— Frica păzeşte via, Măria Ta. Căci ea e cel mai bun 
paznic. Vlad se întoarse către neguţător: 

— Ai auzit ce spune? Ca să te încredinţez că nu sunt 
vorbe goale, îţi poruncesc să-ţi iei darul înapoi, iar 
marfa s-o laşi la noapte, sub chezăşie domnească, fie 
pe maidan, fie pe uliţă, în afară de zidurile cetăţii, în 
sfârşit unde îi vrea, tu viind să dormi sub coperişul 
meu, De nu vei face întocmai, te pedepsesc ca pe un 
defăimător... Dar înainte de aceasta, vreau să ştiu: tu 
eşti cinstit, neguţătorule? Căci astfel cum poţi cere 
altora cinste dacă tu însuţi n-o ai? 

— Sunt cinstit, Măria Ta. Pe nimeni n-am înşelat 
până acum. 

— Dacă n-o fi aşa precum zici, ai să simţi din greu 
urgia mea. 

Neguţătorul din Florenţa neavând încotro îşi lăsă 
odoarele şi marfa pe un maidan în faptul serii şi, 
oftând, se întoarse la palat, unde i se pregătise o 
odaie. Dar nu închise ochii toată noaptea, încredinţat 
că nu-şi va mai găsi nestematele, iar Domnul îl va 
alunga peste hotare. Cum se lumină de ziuă dete fuga 
la maidan. Minune! Găsi avuţia neatinsă, aşa precum o 
lăsase. 

Se înfăţişă lui Vlad cu mare smerenie, lăudând mult 
cinstea locuitorilor şi spunând că nicăieri, pe unde 
umblase, n-a întâlnit, oameni mai de ispravă. 

Vodă zâmbea ascultându-l şi-şi mângâia ciocul de 
barbă. Apoi, cătând lung în ochii florentinului, îl întrebă 
brusc: 

— Ţi-ai cercetat bine, punga, cinstite neguţător? Nu- 
ţi lipseşte niciun galben? 

— Niciunul, Măria Ta. Ba, dimpotrivă, nu ştiu cum se 


face că-mi prisoseşte unul. Oi fi greşit numărătoarea, 
nu-mi dau seama ce anume s-a întâmplat. 

— Ai numărat bine. Eu ţi-am adăugit un galben ca 
să-ţi încerc cinstea, înţelegi sau ba? Dacă nu-mi 
spuneai de galbenul găsit în plus, te socoteam 
necinstit şi-ţi confiscam bunătate de marfă. 

Florentinul rămase uluit auzind de isteaţa capcană 
din care scăpase cu faţă curată. Teribil acest Domn al 
Ţării Româneşti! Un al doilea ca el nu se află pe 
pământ. 

Vodă îi mai spuse: 

— Îmi plăcu inelul pe care mi l-ai adus ieri. Îl opresc 
plătindu-l, căci daruri nu primesc decât de la cei 
deopotrivă cu mine. Aşa că fă bine şi treci pe la 
vistierie ca să-ţi ridici preţul lui, fără nicio vamă. lar pe 
unde te duci, să povesteşti ce ai văzut în ţara mea! 
Dacă frica păzeşte via, cu timpul ea se preface în 
obicei, aşa ca cinstea şi virtutea să fie o trăsătură a firii 
oamenilor. lacă de ce am aşezat legea fricii în fruntea 
grijilor mele. 

Fără doar şi poate că florentinul o fi povestit 
multora, prin locurile pe unde colinda, păţania ce 
păţise pe meleagurile noastre. Or fi povestit, de bună 
samă şi alţii alte păţanii, aşa se face că Voievodul Ţării 
Româneşti ajunsese vestit în toată Europa, în jurul 
numelui său  ţesându-se o stare de spaimă. 
Pretutindeni citea lumea isprăvile lui Drăculea, adică 
Indrăcitul. Se crede că povestirile fuseseră scrise de un 
sas în nemţeşte şi tipărite în cărticele cu gravuri în 
lemn, arătând grozăviile voievodului muntean. Pe 
lângă acestea, au mai umblat scrieri slavoneşti în 
manuscrise copiate de diaci, făcându-i pretutindeni o 
cruntă faimă. 


V 


RÂVNITORII LA DOMNIE 


Mult mai crud se purta însă Vlad-vodă cu duşmanii 
ţării. 

După obiceiul stricător ce se luase de la o vreme ca 
în scaunul de la Târgovişte şi de la Suceava să se urce 
mereu alţi domni, trei fraţi vitregi aflaţi prin părţile 
Transilvaniei urziră tot felul de vicleşuguri, doar or 
ajunge ei voievozi, în locul lui Ţepeş. Pe unul îl chema 
Vlad Călugărul, căci fusese o vreme călugăr, pe altul 
Dan iar pe al treilea Basarab-Voievod (chiar mai înainte 
de a fi... voievod!). 

Vlad Ţepeş se arăta mâhnit foarte şi scrise rudei şi 
sprijinitorului său din Transilvania, craiul Corvin, de 
acele uneltiri nevrednice ce cătau să strice legământul 
făcut între ei. Supărarea Domnului se înteţi şi mai 
mult, aflând că se ridicaseră împotriva lui mulţi saşi, 
care făceau negoţ bănos în ţară şi, de asemeni, mulţi 
români din Amlaş, care vânau avuţie de la viitorul 
domn. 

Neprimind răspuns bun, Vlad chemă pe boieri la 
Divan şi le porunci scurt: 

— In două zile să fiţi la trecătoarea Predealului cu 
toţi călăreţii şi săbiile ascuţite. 

In aceeaşi zi prinse pe negustorii braşoveni, în 
număr de patruzeci şi unu, şi îi arse de vii, neavând 
vreme să le mai ascută ţepi. 

— Acum cred că mă vor ţine minte! grăi Domnul 
uşurat. 

La o trecătoare, un tânăr boier se rosti ca Domnul 
să lase oameni acolo de pază. 


Domnul se gândi o clipă, apoi răspunse: 

— Nu, logofete! Dacă nu-i va opri frica, e bine să-i 
mai batem o dată, până s-or îngrozi - ca să putem sta 
liniştiţi pe la colibele noastre! 

Voievodul Dan, care nu putu fi prins, adună oaste şi 
cu ajutorul saşilor, însetaţi de răzbunare, intră în ţară, 
în primăvara anului 1460. 

Bătălia cu Vlad avu loc sub dealuri şi, într-o singură 
zi, lefegiii saşi ai lui Dan fură atât de crunt bătuţi, că 
numai puţini scăpară cu fuga ca să ducă veste rudelor 
din împrejurimile Braşovului, că-n afară de ei, nu se 
mai întoarce nimeni din Ţara Românească. 

Dan fu prins viu şi nevătămat. Vodă, apropiindu-se 
de el, îi ridică bărbia cu un deget şi rânji cu dinţii lui 
albi: 

— De ce-ţi curge năduşeala şuvoi, frate Dane? Au te 
frige scaunul domniei cu fierbinţeală mare? Tot mai 
bine-i sub pământ căci acolo este răcoare. 

Şi puse un sobor de preoţi să-i cânte prohodul, în 
vreme ce i se săpa groapa. Nefericitul voievod îşi 
ascultă slujba pogribaniei cu mâinile pe piept, cu 
fruntea în jos, în mână cu o lumânare, ca la 
înmormântarea altuia. 

— „ŞI iartă, Dumnezeule, păcatele robului tău Dan, 
pe care le-a împlinit cu gândul sau cu fapta...” 

— „Şi primeşte-l, Dumnezeule, în împărăţia ta, unde 
nu sunt nici tâlhari, nici furi, ci numai vieţi fără de 
sfârşit” cântau preoţii, cădelniţând amarnic pe osândit, 
care plutea acum în fum mirositor de tămâie. 

— Amin! Să-i fie ţărâna uşoară, roşti domnul Vlad, 
cu capul descoperit, cum se cuvine dinaintea unui 
mort. 

După aceea călăul reteză capul lui Dan, care se 
prăbuşi de-a dreptul în groapă, odată cu leşul. 


De atunci nu mai cuteză nimeni în Transilvania să 
uneltească împotriva lui Vlad, cruntul domn dar 
deopotrivă viteaz şi drept. 


VI 


DOUA ŢEPI MAI ÎNALTE 


Trecuseră trei ani de la urcarea în scaunul Ţării 
Româneşti şi Vlad nu trimisese turcilor nici birul în 
bani, nici birul sângelui, adică cinci sute de copii pe an, 
meniţi să ajungă ieniceri în oastea sultanului... 

Aşteptă el, turcul, ce aşteptă socotind că poate va 
primi mai mulţi bani şi mai mulţi copii dintr-o dată, însă 
până la urmă îşi pierdu răbdarea - era doar Mahomed 
al Il-lea, cuceritorul Bizanțului. Chemând la sine cinci 
dregători de seamă, le spuse: 

— Să vă duceţi la Târgovişte, unde acel voievod, 
ruda lui Mateiaş Corvinul, a uitat de legământul făcut 
cu noi de bunicul său Mircea. Iscodiţi-l cu băgare de 
seamă ca să vedem în ce ape se scaldă! 

— Să-l aducem viu sau mort? întrebă unul din ei, 
dezmierdând mânerul iataganului. 

— Aud că e un om crunt! Lăsaţi-l deocamdată în 
pace! răspunse sultanul. Să vă dea haraciul şi birul de 
sânge. Vom vedea mai târziu ce facem cu el. 

Solii ajunseră la Târgovişte, unde Vlad - care nici 
gând n-avea să îndure asuprirea turcească pe care o 
cunoştea atât de bine - îi primi cuviincios, cu toată 
semeţia lor, spre a le putea da plata cuvenită, aşa cum 
ticluise mintea lui isteaţă şi ne-nfricată. 

— De bani să n-aveţi nicio grijă, îi încredinţă Vlad în 
sala tronului, înconjurat de boieri, care din porunca 


Domnului puseseră oaste bună de strajă la toate 
ieşirile din palat şi din cetate. Că birul l-am pus bine 
deoparte, să-l trimit Padişahului, stăpânul nostru slăvit, 
o dată la cinci ani, ca să înţeleagă şi el ceva. Cât 
despre copii, avut-am ani cam sărăcăcioşi, aşa că îi ţin 
la hrană bună, ca să arate împliniţi la făptură. Astfel ce 
va face luminăţia sa cu nişte pui de bodaproste? Dar, 
mă rog dumneavoastră - urmă Vodă, după ce luară cu 
toţii şerbeturile - de ce nu scoateţi turbanele din cap, 
aşa cum am scos şi noi cuşmele? 

Vlad, care trăise mulţi ani între turci, ştia bine că 
legea profetului lor îi oprea de a-şi scoate turbanul. 

— Voi scoateţi cuşmele în biserică şi prin casele 
oamenilor. Noi, însă, nu ne scoatem turbanele 
niciodată! răspunse unul din soli. Mai ales în faţa 
ghiaurilor e cea mai mare ruşine a sta turcul 
descoperit. 

— Aşa? făcu Vodă, ca şi cum se minuna de cele 
auzite. Dar ce faceţi la vreme de furtună? Dacă vântul 
pârdalnicul vă smulge turbanele din căpăţânile 
voastre? Nu-i ruşine? 

— Ruşine si păcat! încuviinţă solul mai bătrân. 

— Dacă aţi venit la Curtea mea, n-aş vrea să suferiţi 
vreo ruşine sau vreun păcat, aşa că m-am gândit să vă 
fac un pustiu de bine, ca să nu vă mai cadă turbanele 
de pe cap, chiar de-ar sufla vântul turbat. 

Şi făcu semn oştenilor care stăteau smirnă dinapoia 
jiltului domnesc, având la brâu unii ciocane, alţii 
piroane de fier ascuţite. 

— Să le bateţi vârtos dumnealor turbanele, ca să nu 
le smulgă niciun vânt, porunci VI ad, căci e mare păcat 
acesta, încât îşi pierd bieţii turci sufletele. 

Pe loc oştenii înconjurară pe trimişii hrăpăreţi care 
veniseră după aurul şi sângele neamului, îi legară 


fedeleş, şi cu piroane lungi şi ascuţite le ţintuiră 
turbanele în cap. 

Aflând sultanul Mahomed păţania solilor săi, crunt 
se mânie, dar îşi spuse că ar fi prea mare cinste să 
trimită împotriva unui voievod mărunţel o oaste 
turcească - când cu viclenie i-ar veni tocmai bine de 
hac. 

Trăia în preajma Seraiului un grec linguşitor şi 
viclean, Catavolinos, în care sultanul avea multă 
încredere. 

— Să te duci, ghiaure, şi să pui degrabă mâna pe 
acel Vlad, care şi-a bătut joc de mine, cum n-a cutezat 
încă niciunul din vrăjmaşii mei! Mi-e ruşine să mă 
războiesc cu el. Dar nici nepedepsit nu se cade să-l las, 
fiind în stare acel voievod a-mi face cine ştie ce alt 
bocluc. De câţi oameni ai nevoie şi de câţi galbeni? 

— De niciun om şi de niciun galben, răspunse 
Catavolinos, surâzând din buzele-i groase şi umede, 
căci era grecul umflat de slănină ca un şobolan. Dacă 
mă duc la Târgovişte cu oşteni, capătă voievodul 
bănuială, şi nu-l mai scot din bârlog. Aşa, numai eu, îl 
duc binişor de nas până la Giurgiu, la Hamza-paşa. Aci 
sau îl înhăţăm de viu, sau îl facem scăpat în Dunăre! 

— Aşa te vreau, Catavolinos! Şi dacă duci isprava la 
bun sfârşit, te fac la întoarcere mare dragoman. 

Lui Vodă nu-i venea a crede ochilor zărind cum se 
târa la picioarele sale, pe duşumeaua din sala tronului, 
acea namilă de seu, de pe obrajii căruia se scurgeau 
pârâiaşe de năduşeală. 

— Sol al sultanului Mahomed eşti tu? făcu voievodul 
cuviincios, ghicind încă din capul locului viclenia acelui 
grec. Un asemenea sol nu se cade să lingă picioarele 
jilţului meu. 

Şi-l ajută a se ridica pe picioare. 


Grecul istorisi Domnului că sultanul nu era grăbit să 
primească haraciul şi sufletele, înțelegând greutăţile 
lui Vodă în cei dintâi ani de domnie. Numai că paşa de 
la Giurgiu e cam supărat din pricina unor băştinaşi 
care-i încalcă locurile şi bălțile de peşte. Aşa că n-ar fi 
rău să se repeadă până la Giurgiu pentru a pune capăt 
acestei zav/stii, cum o socoti că e drept şi bine. 

„„.Vorbe despre greci umblau multe şi de tot felul 
prin ţară: că grecul atunci când se jură îţi sară inima-n 
desagă şi te fură aşa că îţi dă miere cu lingura, iar cu 
coada îţi scoate ochii. 

Îngândurat, Vlad îşi spuse că până n-o da încă o 
învăţătură bună turcilor, nu-l vor lăsa în pace. Pasămite 
păgânii au piele mai groasă decât a saşilor, aşa că li se 
cuvine o pildă mai usturătoare. 

— Bine, să mergem la Giurgiu, chir Catavolinos! 
răspunse Domnul, ridicându-se din jilţ. Se poate să 
ţinem zâzanie cu sublima Poartă pentru o pricină atât 
de mititicâ? 

Domnul se sfătui în acea noapte cu boierii, cărora le 
porunci să-l urmeze până la Dunăre, mai de departe, 
ca să nu prindă grecul de veste, luând cu ei câtă oaste 
or putea strânge la repezeală. 

— Bătălie mare nu va fi, boieri dumneavoastră, mai 
degrabă avem nevoie de braţe vânjoase care să ascută 
câteva mii de ţepi bune pentru vânat proaspăt, grăi 
Vodă arătându-şi colții. 

Vlad ajunse la Giurgiu, având cu sine numai straja 
domnească. Hamza-paşa, când îl zări de departe cu 
ostaşi puțini, făcu semn ienicerilor lui, care, 
aruncându-se pe caii lor iuți, pe dată îl înconjurară. Se 
încinse o luptă crâncenă, căci Domnul nu se ferea să 
încrucişeze sabia, căutând el cu ochii pe vicleanul 
paşă, care însă rămăsese mai la o parte, în apropierea 


oraşului. Când era lupta în toi şi ienicerii credeau că au 
copleşit cu numărul lor straja Voievodului, se iviră şi 
boierii valahi cu grosul oastei alcătuită din călăreţi şi 
pedestraşi. 

Inţelegând ei cum stăteau lucrurile şi ştiind că Vodă 
n-avea nevoie de ajutor pentru el, înconjurară tabăra 
turcească şi se repeziră în spatele ienicerilor. Nu izbuti 
a scăpa nimeni din împre-surare. Şi lupta începu aprigă 
şi fără cruţare. Acei dintre turci, care nu-şi pierdură 
viaţa în luptă, fură prinşi şi aduşi legaţi în faţa 
Domnului. 

Erau câteva mii, căci românii înconjuraseră şi 
Giurgiul, pe care-l curăţiră de jefuitorii cu turban. 

In acea noapte oştenii români, făcând mare haz, 
ascuţiră până-n revărsatul zorilor ţepi cu nemiluita 
dintr-o pădure apropiată. 

Vlad-vodă, călare pe calu-i alb, de zile mari, strigă la 
cele două căpetenii vrăjmaşe legate fedeleş, care 
fuseseră aduse în faţa lui: 

— Chir Catavolinos şi tu, Hamza-paşa, dacă voi m- 
aţi fi prins, nu mă duceaţi la Stambul să facă acolo 
Padişahul privelişte cu mine, să-mi taie capul şi să mă 
arunce în mare? Aşa-i? Eu sunt mai blajin decât 
stăpânul vostru. Am să vă trag în ţeapă să vă mănânce 
ciorile, săracele, ca să nu mai caute sămânţa prin 
ogoarele oamenilor. 

Pe cei doi prinşi îi trecură toate năduşelile auzind 
ce-i aşteaptă. Domnul urmă: 

— Şi ca să nu înfăţişaţi plângere la Alah pe lumea 
cealaltă că v-am nedreptăţit cumva, punându-vă la 
rând cu proştimea, iaca am să aleg pentru mărimile 
voastre câte o ţeapă mai naltă, să staţi mai presus 
decât ceilalţi, precum vă e rangul... 

Apoi, întorcându-se către ai lui, strigă: 


— Aduceţi două ţepi înalte şi simandicoase, pentru 
Măria Sa Hamza-paşa şi chir Catavolinos! . 

Şi astfel, la marginea Giurgiului, se ridică în 
dimineaţa aceea o pădure de ţepi, în jurul cărora se 
adunară de sârg ciorile de pe tot malul Dunării. 

Vlad-vodă nu se mulţumi numai cu atâta. Vrând a 
băga spaima în vrăjmaşi o dată pentru totdeauna, 
trecu Dunărea şi pradă satele şi târgurile, câte află în 
cale. Nu lăsă în viaţă decât vrăbiile din văzduh... 

Era obiceiul pe acea vreme a se strânge capetele 
celor ucişi, spre a li se face numărătoarea. Şi Ţepeş- 
vodă, întorcându-se la Târgovişte, scrise prietenului şi 
sprijinitorului său, Mateiaş Corvinul, că „a trimis pe 
lumea cealaltă 23.809 nelegiuiţi şi tâlhari, în afară de 
884, leşuri care fiind arse n-au mai putut fi înfăţişate” 


VII 


SULTANUL MAHOMED SE MIŞCĂ 


Groaza cuprinse pe turci, mai mare şi mai cruntă 
decât îşi închipuiră românii - căci mult mai târziu ieşi la 
iveală- scrierea unui turc din acea vreme, care 
mărturiseşte că într-atât se speriaseră de Domnul 
român aşezările turcilor, încât se socotea fericit 
locuitorul din Stambul care putea trece dincolo, în 
Anatolia!. 

Mahomed al II-lea, văzând că numai cu vicleşugul nu 
va putea răpune pe Vlad, porni el însuşi, spre Dunăre, 
în fruntea unei oştiri de două sute cincizeci de mii de 
luptători - număr nemaipomenit până atunci - pentru a 
înlătura pe domn din scaunul Ţării Româneşti. 

Când află de această pacoste, Vlad Ţepeş puse 


buciumaşi pe dealuri de adună pe toţi românii care 
puteau lupta, fie şi numai cu o coasă. Apoi chemă în 
sala tronului pe sfetnici şi le grăi: 

— De-acum, boieri dumneavoastră, cu puterea 
noastră ispravă mare n-om putea face împotriva unui 
balaur cu două sute cinci zeci de mii de capete! E 
rândul nostru să fim vicleni şi isteţi, căci numai cu 
ajutorul lui Dumnezeu şi cu mintea ageră vom putea 
ieşi cu bine din această grea încercare. 

Şi Domnul îşi făcu o cruce mare, creştinească, căci 
altfel era evlavios şi cu temere de cele sfinte, zidind el 
mănăstirea Comana şi biserica de la Târgşor şi făcând 
danii la Muntele Athos. 

Până a nu trece turcul Dunărea, Vlad Ţepeş i-o luă 
înainte prădând, părjolind şi prinzând câteva mii de 
ieniceri, care adăstau grosul oştirii. 

— Ce pădure se vede acolo, vizirule? Că e 
desfrunzită deşi ne aflăm în puterea verii! Sau or fi 
mânoat-o omizile? întrebă sultanul care mergea călare 
în mijlocul oştirii turceşti, înconjurat de slujbaşii cei mai 
de seamă ai împărăției. 

Marele-vizir, care avea vederea mai ageră, răspunse 
îngrozit: 

— Să ocolim acea pădurice, Luminăţia Ta. E piază 
rea. 

— Nu-mi place să mă abat din drum, grăi sultanul 
încruntându-se. 

— Atunci, Stăpâne, vom vedea şi noi şi oştenii noştri 
obiceiul crud pe care-l are Domnul muntean de a-şi 
trage duşmanii în ţeapă. 

Sultanul abătu oştirea din cale, ca s-o ferească de 
spaimă, iar el, întovărăşit numai de marele-vizir, dete 
pinteni calului şi se opri în marginea luncii cu ieniceri 
înfipţi în pari înalţi, ca nişte sperietori de ciori. . 


Sultanul oftă, se bătu cu pumnul în piept şi strigă: 

— Pe Alah cel viu! Dacă pun mâna pe acel ghiaur, 
altă moarte nu-i dau decât o ţeapă ca asta! 

— Luminăţia Ta, la ananghie Vlad e în stare să se 
arunce singur în sabie. 

— Atunci şi mort îl trag în ţeapă, strigă sultanul 
învineţit de furie neputincioasă. 

Cotropitorii trecură Dunărea fără nicio împotrivire 
din partea lui Ţepeş-vodă. Cât băteai cu ochii, pe toată 
întinderea câmpiei dunărene, nu se zărea nici ţipenie 
de om, nici târg, nici sat, nici cătun, nimic. Până şi 
pădurile fuseseră arse, iar fântânile ori astupate cu 
pământ ori otrăvite. 

Armia turcească se târa iavaş-iavaş, prin pustiul 
semănat în calea ei, căci apa şi merindea trebuiau 
aduse acum, hăât! de departe, dinapoi, din cealaltă 
parte a Dunării. 

Şi cum viermuia puhoiul otoman istovit şi însetat 
neştiind dacă va ajunge cu viaţă până la o aşezare 
omenească, străjile întâlniră un turc cocârjat, cu şalvari 
şi turban ferfeniţit, sprijinindu-şi bătrâneţele într-un 
toiag. De mirare că mai trăia, în acea pustietate lăsată 
de oştirea valahilor ce părea să fi fugit în altă ţară. 

ÎI duseră în faţa sultanului, care, de-a călare, îl 
întrebă: 

— Ce cauţi tu, bre, pe-aici? Şi cum de nu te-au 
omorât ghiaurii? 

— Să trăieşti, Luminăţia Ta, mă mir şi eu cum am 
scăpat teafăr! Au vrut ei să mă tragă în ţeapă, dar n-au 
mai avut vreme, că se grăbeau să fugă, grăi bătrânul 
turc. 

— Cum te cheamă? întrebă Sultanul, temându-se că 
ar fi vreo iscoadă. _ 

Iscoadă, nu era ci... /nsuşi Vlad Ţepeş, neînfricatul 


care se încumetase să pătrundă în tabăra turcilor - al 
căror grai îl învățase din copilărie, de când fusese 
ostatec - ca să-i abată din drumul lor spre cetatea de 
scaun şi a-i atrage în mlaştinile Dâmboviţei, unde să-i 
bată ca pe oi. 

— Cum să mă cheme? Mustafa! răspunse prefăcutul 
turc. 

— Ce ştii despre ghiaurii care au fugit dinaintea 
noastră, dacă spui că ai trăit în mijlocul lor? întrebă 
marele-vizir, vrând să cunoască puterea lui Vlad. 

— D-apoi e de mirare cum de-a adunat voievodul lor 
atâţia luptători! răspunse Mustafa, ca să se arate că 
spune adevărul. Numai că ei sunt fără cai, deoarece 
vreo doi ani a bântuit seceta pe-aici de se prăpădiră 
mai toate vitele. 

Sultanul simţi înviorare auzind vestea, încredinţat 
fiind că oastea pedestraşă a voievodului va fi uşor 
înconjurată şi măcelărită de călăreţii musulmani.. 

— Şi pe ce drum a apucat-o ghiaurul, nu ştii? întrebă 
sultanul grăbit să dea piept cu Vlad, care-i făcuse atâta 
sânge rău. 

— Luminăţia Ta, mult mă mirai şi eu, că-n loc s-o 
apuce pe drumul Târgoviştei, unde e cetatea lui de 
scaun, o cârmi încolo spre apus, cam pe unde curge 
apa Dâmboviţei... Nu ştiu care să fie pricina, mă jur pe 
Alah! 

Sultanul se sfătui pe loc cu marele-vizir crezând 
amândoi în cuvintele lui Mustafa, căci ele arătau 
gândul lui Vlad Ţepeş de a rămâne ascuns înapoia 
oştirii turceşti, spre a-i sări în spate şi a-i tăia legătura 
cu ţinuturile de peste Dunăre, de unde le venea 
merindea, sau zahareaua, cum se spunea pe atunci. 

Mustafa, rezemat în toiag, clătina din cap ca un turc 
copleşit de bătrâneţe, dar în mintea lui gândea: 


— Of, Doamne! De s-ar lua turcul după arâătările 
mele şi s-ar abate din drumul Târgoviştei - mare 
zăpăceală aş face în oştirea lui prin mlaştinile de lângă 
Bucureşti!... 

— Mustafa, strigă deodată Sultanul, treci în spatele 
cortului meu şi spune bucătarului să te ospăteze. Că 
veştile tale de mare folos ne vor fi! 

— Alah să te ajute, Luminăţia Ta, răspunse Mustafa, 
şi în vreme ce inima îi sălta de bucurie, se trase înapoi, 
la corturile împărăteşti, unde se ospăta ca-n zile mari. 


VIII 


O FAPTĂ NEÎNFRICATĂ 


După ce oastea se puse din nou în mişcare, văzu 
Vlad-Mustafa dintr-un copac că duşmanii apucaseră 
spre Bucureşti, aşa după cum vroia el. 

Într-o pădurice apropiată, unde-l adăstau câţiva 
boieri călări, rămase până se aprinseră stelele sub 
mantia cerului, apoi încălecând cu toţii tăiară ţara de-a 
curmeziş ca nălucile. 

Vlad văzuse de-acum întreaga armie pe care 
sultanul o ridicase împotrivă-i ca să-l prăpădească. 

— Ai pus tu mâna, turcule, pe cetatea Bizanțului, 
dar pe Vlad n-o să-l prinzi! grăi voievodul cu mânie. 
Înfruntând parcă o vedenie de departe. 

Porunci unuia dintre boieri s-o ia înainte şi să spuie 
celorlalte căpetenii din partea voievodului să nu 
înceapă lupta înainte de a vedea o mare încăierare în 
tabăra turcească. lar când or simţi zarva aceea să se 
repeadă cu toţii şi să măcelărească pe nelegiuiţi fără 
milă. Apoi, să se tragă binişor spre munte, dacă vor fi 


răzbiţi. 

— Şi Măria Ta, ce faci? Unde rămâi? întrebă mirat 
boierul, ştiind că Vlad nu se ferise niciodată, ci fusese 
în fruntea luptătorilor. 

— N-ar fi trebuit să te îndoieşti de Domnul tău, 
boierule, ci să aştepţi să auzi ce ţi-oi mai spune. Află 
dar că mă duc în tabăra turcească, şi dacă oi reuşi să 
pătrund în cortul sultanului, ne-a pus Dumnezeu mâna 
în cap. 

Cu ochii mari, îngroziţi la început, apoi plini de 
evlavie, pentru curajul voievodului, boierul porni la 
drum. Domnul rămase în marginea drumului, după ce 
îşi legă iar calul, în adâncul unei chingi de pădure din 
vecinătate. 

Oastea turcească înainta încet ca un muşuroi de 
furnici pe drumul desfundat şi prăfos. 

— Ce faci, Mustafa? Tot cu noi eşti?... îl întrebă 
marele-vizir, care-l recunoscu, atunci când alaiul 
împărătesc din mijlocul oştirii trecu prin dreptul lui 
Vlad. 

Sultanul râse şi aruncă bătrânului Mustafa o pungă 
de bani, grăind către marele-vizir: 

— Se ţine după noi ca să nu crape de foame, 
săracul! l-a plăcut pesemne pilaful bucătarului meu! 

După două zile de mers, oştirea turcească se opri în 
faţa  mlaştinilor făcute de şerpuirea Dâmboviţei, 
ascunse unele sub rogoz şi răchită verde. 

Călăreţii turci, de iscoadă, veniţi în goana cailor, 
vestiră pe sultan că oştenii lui Vlad se aflau grămădiţi 
într-o vale, de cealaltă parte a smârcurilor, gata de 
bătaie. 

Marele-vizir fu de părere ca turcii să ocolească 
bălțile şi, să se apropie tot mai mult de valahi ca să-i 
poată lovi mai bine, chiar a doua zi în zori. Dar 


sultanul, temându-se de o viclenie a lui Vlad, hotărî ca 
armia turcească să rămână locului, despărțită de 
români prin şirul de mlaştini, căci amurgise. Şi vor 
porni împotriva ghiaurilor, când s-o lumina de ziuă. 

Se întinseră corturile, se făcură focurile, se rânduiră 
străjile, de data aceasta întărite şi cu poruncă straşnică 
să vegheze cu luare-aminte, să nu se strecoare vreun 
străin, deoarece oastea vrăjmaşă era în apropiere. 

În noaptea aceea în tabăra turcească nu intră 
nimeni, niciun străin - în afară de bătrânul Mustafa, 
cunoscut de toţi şi care, făcându-şi culcuşul mai spre 
margine, pe unde erau bucătăriile, îşi pipăia acum 
hangerul, pe care-l ţinea ascuns. 

Vlad Ţepeş era evlavios ca toţi domnitorii creştini, 
fără a fi prea bisericos. Se închina rar, dar din toată 
inima. 

Adăstând tăria nopţii, el îngenunche, îşi făcu o cruce 
mare şi se rugă: 

— Doamne, ajută-mă să pătrund în cortul 
nelegiuitului şi să-l răpun! Numai aşa voi mântui de 
spurcăciunea năvălitorilor bisericile şi neamul nostru 
cel creştinesc. Puterea nu e la mine, ci la tine, carele 
din cer pe toate le vezi şi le înţelegi. Ajută-mă! Căci în 
braţul meu stă acum soarta ţării, pe care singură 
oştirea ei n-o mai poate ocroti de acest puhoi! Amin! 

Şi, făcându-şi o cruce, se ridică. 

Amurgise bine, iar pe la al doilea cântat al cocoşilor 
trebuia să se ridice luna ca o seceră. 

— O să mai vadă vreodată Mahomed semiluna? 

Vlad, care ştia că-şi primejduieşte viaţa, scoase 
hangerul şi-l încinse peste  şalvari, încercându-i 
mânerul, ca să fie gata. Apoi se strecură printre 
corturi, îndreptându-se către locul unde ştia că se aflau 
corturile încăpătoare ale Sultanului şi marelui-vizir. 


Bezna care-l ocroti pe Ţepeş, pornit singur doar cu 
două braţe împotriva celui mai puternic împărat din 
acea vreme, îl şi împiedică să ajungă uşor până la 
corturile căutate de el. R 

Osteniţi de drum, oştenii turci dormeau duşi. In 
niciun cort nu se zărea un fir de lumină. 

Voievodul înainta cu multă luare-aminte, mai mult 
târându-se pe brânci, cercetând cu auzul ascuțit 
împrejurimile să nu dea peste vreun ienicer de pază 
printre corturi. Când auzea paşi încremenea pe loc, 
apoi se strecura în cealaltă parte dar mereu înainte, 
spre ţintă. 

Deodată zări o lumină mică, pâlpâind în noapte. Se 
apropie de-a buşilea. Pipăi iar hangerul de la coapsa 
stângă, singura-i armă, mântuirea lui şi a Ţării 
Româneşti. 

De bună seamă acea lumină trebuia să fie în cortul 
Sultanului, care pesemne stătea de vorbă cu marele- 
vizir. lată că în dreptul acelor corturi mari tocmai 
trecea o matahală uriaşă, acoperind razele luminoase: 
un ienicer de pază, cu sabia scoasă. 

Aşadar acolo se afla acel mândru Padişah, de teama 
căruia tremura toată suflarea creştină, care ajunsese 
cu oştile până-n Carpaţi şi până la Nistru, supunând 
atâtea popoare, care îndurau atâtea biruri, stăpânind 
cu un singur cuvânt viaţa a mii şi milioane de oameni! 

Vlad mai făcu un pas şi aşteptă până s-o stinge 
lumina din cortul cel mare. Clipele treceau anevoie, cu 
plumb în picioare. Cât să fi stat la pândă voievodul 
român? Poate un ceas, poate două - dar clipele de 
încordare îi oţeliră şi mai crunt voinţa. 

Când se stinse lumânarea din cort se făcu parcă o 
beznă şi mai mare, în care Vlad nu mai vedea nici 
umbra uriaşă a ienicerului de pază. 


Dar încet-încet se obişnui cu întunecimea. După ce 
straja se depărtă binişor, Vlad pătrunse în cort pe 
brânci, cu sufletul la gură şi hangerul în mână. Lovi cu 
sete. Un geamăt scurt, înfundat îl încredința că nu 
dăduse greş. 

Apoi sfâşiind pânza cortului, o rupse la fugă ca o 
nălucă şi începu să strige turceşte: 

—  Săriţi! Săriţi! Au omorit tâlharii pe Padişah. 
Ghiaurii au luat viaţa luminatului nostru sultan! Săriţi! 

În câteva clipe tabăra turcească era în picioare. Se 
aprinseră făclii prin corturi. Căpeteniile îşi adunară 
oamenii şi porniră toţi cu hangerele scoase spre cortul 
Padişahului. Aci dădură în întuneric peste alţii care 
veneau spre ei în fugă, de asemenea cu hangerele 
scoase şi din spaima care-i cuprinse, crezură că 
năvăliseră ghiaurii în tabără. 

Şi pe dată se încinse între ei o luptă cruntă cu 
răcnete şi gemete, care ţinu până în zori. 

In vremea aceasta, boierii români cu pâlcurile lor de 
călăreţi, pândind de aproape tabăra turcească, îşi 
deteră seama de zarva care se iscase acolo şi, după 
cuvântul voievodului, loviră pe turci din trei părţi. 

Mai bine de un sfert din marea oştire turcească se 
prăpădi în acea noapte de pomină. 

Când se lumină de ziuă, Vlad Ţepeş, în mijlocul 
oamenilor lui, se trăgea spre Târgovişte. 

Era abătut, deşi dăduse osmanlâilor o lovitură grea. 

Pentru întâia oară, mâna lui nu nimerise: în locul 
Sultanului, omorâse pe marele-vizir. 

Paguba pe care o pricinui armatei turceşti era destul 
de însemnată, dar nu într-atât ca să aducă biruinţa. 
Sultanul Mahomed scăpase teafăr, iar furia lui era 
acum şi mai mare. 

Domnul află cu uimire că printre slujitorii care 


urmau pe Sultan era şi Radu cel Frumos, frate bun cu 
voievodul, dar fericit - că aşa erau apucăturile pe acea 
vreme - să ia locul lui Vlad! 

Într-adevăr, avea chip frumos acest Radu şi plăcuse 
tuturor din seraiul lui Mahomed. Mai avea şi vorba 
mieroasă, aşa că îşi făcuse multe prietenii. 


IX 


DIN TEMNIȚĂ ÎN MORMÂNT... 


Vlad nu-şi pierdu nădejdea. Era hotărât să lupte 
până la capăt pentru scaunul său, pentru neatârnarea 
Ţării Româneşti. Pe unde trecea lăsa numai jalea şi 
pustiul, ca oştile turceşti să nu găsească hrană nici 
pentru oameni, nici pentru vitele de povară. 

Din pricina acestor lipsuri şi a căldurilor mari care 
aprinseseră văzduhul în acel an, se lăţi între turci 
molima ciumii, pe care nimeni n-o mai putu stinge. 

Sultanul se grăbi să ajungă la Târgovişte, pe care 
vru s-o împresoare. Dar găsi cetatea fără apărare, cu 
porţile deschise. Vodă trecuse munţii cu gândul de a 
căuta ocrotire în Transilvania, la ruda sa, Mateiaş 
Corvinul. Sultanul, înghesuit de grijile oastei care se 
împuţina de molimă, hotărî să lase ţara, chit că nu 
izbândise nimic, întorcându-se la Ţarigrad. Dar, 
căutând timpul potrivit, ieşi la iveală Radu cel Frumos 
dimpreună cu câţiva boieri ale căror familii se 
adăpoştiseră la mănăstirea Snagov. Acest Radu, bătea 
mai de mult în strunele turcilor ca să apuce scaunul 
domniei. Şi închinându-se lui Mahomed al Il-lea, îi 
făgădui supunere şi tribut mărit. Astfel primi el pacea 
odată cu tronul Ţării Româneşti. Sultanul se trase 


numaidecât cu rămăşiţele oastei peste Dunăre, 
bucuros foarte de această chivernisire care-i acoperea 
strădania războiului. 

Vlad Ţepeş, urmat acum numai de boierii ce 
luptaseră cu el în preajma Bucureştiului şi de pâlcul de 
călăreţi care suferiseră fără murmur toate lipsurile şi 
toate ostenelile, bătu într-un amurg înroşit de soarele 
lui august la poarta de fier a castelului regesc din 
Buda. 

Mateiaş Corvinul,  sprijinitorul Domnului Ţării 
Româneşti, îl primi numaidecât, ca pe o rudă şi un 
prieten. 

— Te văd istovit şi mâhnit, zise Craiul. Te-au alungat 
turcii?... N-ai nicio teamă, că le venim noi de hac! la 
povesteşte-mi mai întâi cum s-au întâmplat lucrurile... 

Vlad Ţepeş istorisi pe scurt strădaniile lui din cei din 
urmă ani spre a feri ţara de jaful turcesc, apoi lupta cu 
armata uriaşă a lui Mahomed - şi fuga Domnului în 
Transilvania, lăsând Târgoviştea pe mâna nelegiuiţilor 
care au şi găsit o coadă de topor în Radu cel Frumos, 
însuşi fratele Domnului, gata a le plăti toate birurile şi 
a săruta poala Padişahului. 

Craiul Corvin, bucuros că Domnul Ţării Romaneşti 
luptase cu atâta dârzenie împotriva împărăției de la 
miază-zi, îl întrebă: 

— Nu înţeleg de ce te-ai dus cu oştirea să-nfrunţi 
acel puhoi, când era mai lesne să treci munţii cu 
oamenii tăi, ca dimpreună cu mine să doborâm pe 
vrăjmaş. 

Vlad Ţepeş destăinui Craiului Matei că nu avusese 
de gând să dea piept cu oştirea musulmană, ci numai 
s-o risipească şi s-o împuţineze, după ce el, Domnul 
Ţării Româneşti, ar fi făcut seama, cu mâna lui, 
Sultanului Mahomed. Dar nu-l ajută norocul, căci în 


locul Padişahului, ucise, din greşeală, pe marele-vizir, 
iar a doua zi, după ce turcii se tăiară toată noaptea 
între ei, văzură că duşmanul era în altă parte... 

Craiul Matei râse cutremurat de această năstruşnică 
întâmplare, în vreme ce Vlad Ţepeş tăcea, privind 
încruntat în jos. 

— D-apoi, cumnate, am să-ţi dau o patalama la 
mână, ca să intri în cetatea Făgăraşului. Acolo mă vor 
aştepta boierii tăi, până s-or strânge oamenii mei, căci 
îi am cam risipiţi. Până atunci lucrează cu sfetnicii ce 
ti-au mai rămas să tragi de partea ta boierii lui Radu 
cel Frumos şi câţi români de dincolo de munţi or vrea 
să vie în tabăra de la Făgăraş. Şi ne-om îndrepta 
asupra Târgoviştei, când s-o aştepta frate-tău mai 
puţin!... 

Vlad Ţepeş fu mulţumit de cuvintele Craiului, dar 
întorcându-se către boierii săi, care-l aşteptau cu caii, 
în curtea cetăţii, nu arătă un chip mai zâmbitor. 

— La Făgăraş! le porunci el scurt. 

Încălecară cu toţi şi porniră, în tropot, înfundat, spre 
cetatea de piatră de la poalele Carpaţilor. 

Fără doar şi poate că viteazul Ţepeş ar fi izbândit 
să-şi recapete tronul, căci oastea ungurească, gata de 
luptă, începuse a se mişca. Dar Radu cel Frumos 
aflase, prin iscoade, ce-l aştepta. Şi cu ajutorul saşilor 
din Braşov, duşmani de moarte ai fratelui său, alergă 
la viclenie. Puse pe grămăticul său, priceput la slova şi 
iscălitura lui Vlad, să ticluiască trei scrisori mincinoase: 
una către Sultanul Mahomed al II-lea, rugându-l de 
iertare, făgăduind tot ajutorul pentru cucerirea 
Ardealului de către turci, alta către Ştefan cel Mare, 
chemându-l în Ţara Românească să dea jos pe Radu 
cel Frumos şi apoi împreună să pornească împotriva lui 
Matei Corvinul, în sfârşit a treia scrisoare, către un grec 


bogat din Istanbul, prin care cerea împrumut câteva 
mii de pungi pentru cheltuiala războiului. 

Zadarnic se jură Vlad Ţepeş dinaintea cumnatului 
său, Craiul Corvin, că scrisorile erau plăsmuite. Fu 
crezut numai pe jumătate, şi aruncat în închisoarea din 
Vişegrad, unde zăcu mai bine de zece ani între zidurile 
de piatră mucegăită. 

Nici uneltitorul, Radu cel Frumos, n-avu parte de 
domnie liniştită, căci în acest timp Ştefan cel Mare, 
duşman neîmpăcat al turcilor, hotărât şi el să apere cu 
orice preţ neatârnarea Moldovei, zdrobi de câteva ori 
oştile sultanului şi se repezi cu oaste până la Bucureşti, 
punând pe fugă pe acel voievod supus Semilunei. 

Radu, ca să scape teafăr de urgia viteazului şi 
răzbunătorului Domn al Moldovei, o luă la sănătoasa 
spre Dunăre, nemaiavând timp să se abată pe la 
Bucureşti, unde se aflau soţia şi fata cu toate odoarele 
şi avuţia Curţii. Aceste vieţi şi bunuri căzură în mâinile 
învingătorului, care le trimise degrabă la Suceava. 

De bună seamă că Ştefan cel Mare ar fi aşezat în 
scaun pe ocrotitorul său, care odinioară îi dăduse 
ajutor de oaste pentru a-şi dobândi dreptul său, dar 
Vlad Ţepeş era departe, închis la Vişegrad. Neavând ce 
face, aşeză deocamdată în tron pe prietenul său, 
Laiotă Basarab. Numai că, din păcate, şi acesta se dete 
de partea turcilor ca să-şi lungească şederea în 
domnie, înşelând credinţa ocrotitorului său. 

Abia în 1476, la îndemnul lui Ştefan cel Mare, 
slobozi Craiul Mateiaş Corvinul din temniţă pe ruda sa 
Vlad Ţepeş şi dându-i oaste, la care se alăturară şi 
moldovenii, acesta izbuti să-şi recapete domnia gonind 
pe Laiotă Basarab. 

Însă restriştea nu-l părăsea pe Domn. Nu trecu nicio 
lună de la reînscăunare, că izgonitul Laiotă se întoarse 


pe neaşteptate cu ajutor turcesc şi surprinse pe Vlad 
Ţepeş tocmai când ieşea din cetatea Târgoviştei, 
însoţit doar de garda sa moldovenească. O luptă scurtă 
se încinse, dar fără sorţi de izbândă: erau câteva zeci 
de oameni împotriva câtorva sute. Moldovenii pieriră 
până la unul, seceraţi de hangere, dimpreună cu 
stăpânul lor. 

Astfelse săvârşi din viaţă, cu nedreptate, curajosul şi 
dreptul Domn al Ţării Româneşti, Vlad Ţepeş, răpus de 
duşmanii neamului. 


ŞTEFAN CEL MARE 


Ștefan, Ștefan, Domn cel Mare 
Seamăn pe lume nu are 
Decât numai mândrul soare! 


(Cântec popular) | 


I 


O NUNTĂ CU OMOR 


Răusenii, un sat întins, în Ţara de Sus, nu departe 
de Suceava, era aşezat pe moşia spătarului Sima 
Hrană. Acolo se încinse, în toamna anului 1451, o 
nuntă mare, cu trei rânduri de lăutari şi douăsprezece 
praznice. Boierul îşi mărita fata, pe Ilinca cea oacheşă 
şi subţire ca nuiaua, cu Ispas, fiul cămaraşului, un 
voinic ager şi viteaz de rupea mâţa în două, dintr-o 
smucitură. Mirii cătau pe furiş unul la altul, stând la 
capul unei mese lungi unde se ospătau boierii cei mari 
cu jupânesele şi jupâniţele lor. 

La altă masă, toată împodobită cu brad, benchetuia 
însuşi Bogdan-vodă, care venise de la Suceava să 
cinstească nunta. Luase cu sine şi pe fecioru-său, 
Ştefan, în fragedă vârstă de paisprezece ani. Băiatul 
stătea ţanţoş, în veşmânt de catifea cu tichia vişinie pe 
o sprânceană şi cu jungher de oţel la coapsa stingă. 
Botforii lungi şi groşi, aduşi din Lehia, îi treceau de 
genunchi, iar pintenii de oţel sunau sub masă 
asemenea unor clopoței, fiind semn că feciorul 
domnesc era şi un bun călăreț. 

Viţei întregi se frigeau în ţepoaie de fier precum şi 


tot felul de orătănii. Spătarul şi spătăreasa îndemnau 
pe măriţii oaspeţi a înfuleca din bucatele aduse pe tăvi 
lungi, în vreme ce paharnicul, alături de un poloboc din 
spatele jilţului domnesc, umplea mereu cupele din faţa 
lui Eogdan-vodă şi a lui Ştefan, viitorul Domn al 
Moldovei. 

Din pricina cântatului lăutarilor nu se mai auzea o 
vorbă, de strigau nuntaşii unii altora cu glas mare, ca-n 
câmp sau la pădure. 

Dar aşa se cuvenea, că o dată face nuntă omul!... 

Când se lăsă amurgul, slujitorii boiereşti şi domneşti 
aprinseră făclii mari pretutindeni, încât părea conacul, 
dacă l-ar fi privit cineva de pe dealurile din 
împrejurimi, un pojar în mijlocul nopţii. Chiar văile 
hăuleau şi sunau de chiuiturile şi cântecele nunţii din 
Răuseni. 

— Să trăieşti, Măria Ta, închină înainte de miezul 
nopţii spătăreasa, bucuroasă foarte că Vodă venise 
fără soţie. Şi să domneşti ani mulţi, cu belşug şi 
sănătate. lar duşmanii să cate a-ţi fi prieteni! 

Vodă zâmbi în barba-i neagră, dezmierdă capul lui 
Ştefan, care se rezemase de genunchiul tătâne-său şi 
aruncând o privire focoasă asupra spătăresei răspunse: 

— Ca să câştig prietenia duşmanilor, ar trebui să-i 
poftesc aici, la matale şi să le dau să guste din aceste 
plăcinte moldoveneşti, cu urdă de vaci!... Ba unul din 
duşmani, frate-meu vitreg, Petru Aron, - n-ar mai fi 
venit pe lume, - pe hainul acela nu l-ai îndupleca chiar 
luându-l în braţe! 

Râse spătarul odată cu Vodă, râse Ştefan, cu mâna 
pe jungherul de la coapsă, sunând pintenii - râse şi 
spătăreasa, ruşinată, cu genele lăsate pe obrajii înroşiţi 
deodată ca două cireşe coapte. 

— Dar tu, fiule, nu te mai culci?... zise Bogdan-vodă 


către Ştefan, împingându-l niţel de umăr. Că mâine-n 
zori pornim călare spre Dunăre să vedem un paşă cu 
turban! 

— Flăcăiandrii cată să se culce devreme! întări şi 
spătarul, dezmierdându-şi barba căruntă. Să te duc în 
cămara Măriei Tale, pe care nu ştiu cine ţi-a aromit-o 
cu busuioc, pesemne mireasa. 

Şi luând pe feciorul lui Vodă pe după grumaiji, 
părinteşte, îl duse către ieşire, şoptindu-i ceva la 
ureche. 

— l-a cumpărat un murg arăpesc şi vrea să-l bucure 
de dar, zise spătăreasa către Vodă. 

— Las’ că bine făcu, mai stăm şi noi oleacă de 
voroavă amândoi. Că mult ţi-e plăcut graiul şi făptura, 
spătăreasa dragă, zise Vodă privind-o aprins. 

Femeia surâse galeş şi plecă ochii în jos covârşită de 
asemenea vorbe, aşa cum se cuvenea. După un timp îl 
întrebă: 

— Să deschid fereastra către cerdac, Măria Ta? Că s- 
a făcut prea cald aici. 

Faţa rotundă şi grăsună a spătăresei ardea acum, 
sub cununa părului negru, ca o vatră de jăratec. 

Dar Vodă, ameţit de nesomn şi băutură, îi cuprinse 
mâna, când trecu pe lângă el. 

In aceeaşi clipă se auzi în curte o bubuitură de 
sâneaţă. Apoi încă una şi mai tare. 

Lăutarii statură şi glasurile încetară. Asupra nunţii 
se lăsă o tăcere nefirească. Vodă se ridică deodată în 
picioare şi vru să se repeadă în cerdac - ca să înfrunte 
primejdia. Dar spătăreasa îi tăie drumul cu amândouă 
braţele întinse: 

— Nu te duce, Măria Ta, strigă ea înfricoşată. E 
treaba spătarului să înlăture pe zurbagii!... 

Vodă se opri o clipă, apoi dând femeia de o parte, 


gemu: 

— Dacă e Petru Aron, vrăjmaşul meu de moarte, 
afară de mine nu-l poate opri nimeni. 

Dar nu mai avu vreme să iasă din încăpere. În uşă 
se ivi însuşi fratele vitreg al Domnului, râvnitorul 
scaunului Moldovei - Petru Aron, roşcovanul, cu barba 
rară în două fuioare zbârlite. Dinapoia lui năvăliseră 
câteva zeci de mercenari unguri, cu sulițe, paloşe şi 
sâneţe care încă fumegau. 

— El e! Puneţi mâna pe ticălos! porunci Petru Aron 
oamenilor lui. 

Vodă încercă să se apere, ridicând un scaun cu 
mâna stângă şi apucând jungherul de la brâu cu 
dreapta. 

Dar se pomeni în cârcă lovit de o greutate uriaşă - 
un buzdugan venit prin fereastra deschisă din spate. 

Bogdan-vodă ameţi, o tulburare îi împăienjeni 
vederea, iar scaunul şi paloşul îi scăpară din mâini. 
Căzu în genunchi. Un val de sânge îl podidi pe nas şi 
pe gură. 

Spătăriţa slobozi un țipăt şi se apucă fără ştire cu 
mâinile de păr. 

La un semn al lui Petru Aron, seimenii unguri 
ridicară pe Vodă de mâini şi de picioare şi-l aduseră 
prin încăperile cu mese încărcate şi oameni îngroziţi, 
între facle, până-n mijlocul curţii. 

— Repede! Până nu moare! striga mereu musafirul 
nepoftit, cu dinţii rânjiţi de bucurie. Să vadă, păcătosul, 
de mâna cui i se trage moartea! 

In mijlocul curţii se afla un butuc pe care tăiaseră 
slujitorii orătăniile trebuincioase nunţii. 

Bogdan fu târât până acolo - şi întins pe pământ, să 
se dezmeticească. In jurul lui jucau văpăile în horă ale 
făcliilor şi hăt-departe, pe cerul albastru, scăpărau 


stelele paşnice, nepăsătoare Curtea era înconjurată de 
mercenari unguri, ca nimeni să nu scape. Oaspeţii fură 
mânaţi din urmă, asemenea unor vite, din cămări în 
curte, să vadă moartea lui Bogdan. 

Voievodul, în răcoarea nopţii, îşi mai veni în fire, dar 
nu pricepu ce se petrecea cu el. Vedea bătaia flăcărilor 
roşii care dănţuiau în jur şi auzea ca de departe zvonul 
mulţimii nuntaşilor. 

Petru Aron strigă în apropierea butucului: 

— Şi Doamna unde e?... Sau n-a venit la petrecere? 

— Nu... Nu... N-a venit... se auziră glasuri răzlețe. 

— Dar, coconul? Ştefanel unde e? 

Nu răspunse nimeni. 

Petru-vodă porunci oamenilor lui să scotocească tot 
conacul şi să-i aducă mort-viu, pe nepotu-său, Ştefan. 

Şi în vreme ce mercenarii începură a răsturna şi a 
strica lucrurile din casă, cotrobăind în căutarea 
feciorului domnesc, Petru Aron apucă de păr pe 
Bogdan-vodă, îi trase căpăţâna până la butuc şi cu o 
lovitură grea de paloş îi reteză gâtul. 

— Curcane! Curcane! gâfâi Petru Aron, ai sfârşit ca 
un curcan! Şi aruncă vârtos ţeasta, care se rostogoli 
până la coteţele păsărilor. 

Mulțimea care se afla în calea capului domnesc se 
dete, îngrozită, la o parte. Dar mercenarii nu mai 
găsiră pe fiul Voievodului, deşi răscoliseră conacul şi 
acareturile cu amănunţime, căutându-l chiar unde nu 
era de căutat, prin coteţe, cocine sau chiar prin 
butoaiele din beci goale de vin. 

Ştefanel gonea de sârg spre Suceava, călare pe 
murgul arăpesc, căpătat în dar de la vel-spătarul 
Hrană. Aşa vru destinul să-l ţină în viaţă, că pasămite 
avea flăcăul de împlinit fapte mari şi multe în viitorime. 


II 


FATA CNEAZULUI DIN CHIEV 


Şase ani va pribegi Ştefan, feciorul voievodului, 
printre străini. Abia apucase s-o ia pe maică-sa, 
Doamna Oltea, de la Suceava, cu încă doi boieri 
credincioşi şi aşa, tuspatru trecură în ţara leşească. 
Fugarii nu izbutiră să-şi ridice în pripă odoarele de preţ 
ca să aibă cu ce trăi pe pământ străin. Noroc că li se 
adăugi curând fostul spătar Hrană, care veni cu toate 
salbele femeii sale, cinci la număr. 

La Varşovia, craiul leşesc n-avea tragere de inimă să 
pornească la luptă pentru un flăcăiandru ca Ştefan. Dar 
cum Bogdan-vodă îi fusese vasal credincios, primi la 
curte, în zilele de petreceri şi în nopţile de baluri pe 
nefericitul pribeag. 

Sima  Hrană, spătarul, se ţinea pe urmele 
flăcăiandrului ca un dulău ciobănesc, abia mişcându-se 
în zalele de fier, la sărbătorile cavalerilor, şi temându- 
se să nu-i plesnească veşmintele de mătase albastră, 
în saloanele cu cristaluri din palatul craiului. 

La sărbătoarea de An nou, Ştefan, feciorul lui 
Bogdan, stătea aproape singur între colonadele de 
marmură ale palatului crăiesc, privind cu tristeţe la 
danţurile musafirilor: crai, voievozi, cneji cu soțiile şi 
fetele lor, acoperite de odoare preţioase. 

Ar fi vrut să se întoarcă în casa unde găzduia, la 
marginea Varşoviei, lângă maică-sa Oltea, care aţâţa 
păzind focul, în vreme ce spătarul Hrană, aşijderi unui 
slujitor de rând, se trăsese în mijlocul vizitiilor, cu cei 
doi cai din Moldova. Căci vânduse şi cei din urmă 
galbeni din salbele spătăresei. 


Şi cum privea el cu ochii micşoraţi, mâhnit de 
moarte, îşi simţi deodată ochii acoperiţi de două 
mânuţe calde - şi auzi un râs zglobiu. 

Ştefan se întoarse dintr-o mişcare. 

Dinaintea lui sta o fată subţire, bălaie, cu obrajii 
aprinşi, cu buze subţiri şi ochi albaştri. 

— Nu dănţuieşti cu mine, prinţule? îl întrebă ea 
aruncându-i o privire galeşă. 

Cu toate că n-avea inima pentru petrecere, 
cavalerul moldovean, ştiind ce-i cuviinţa, îi făcu voia şi 
se avântă cu fata în joc. Şi jucară mai multe danţuri 
numai ei împreună. După care fata, obosind, se aşeză 
să mai răsufle. 

Stând de vorbă, află Ştefan că ea era fiica cneazului 
Simion din Chiev şi că tată-său o adusese la curtea din 
Varşovia ca să-i afle un soţ pe potriva rangului. 

— Eu, însă, nu vreau să mă mărit, scânci ea. 

Ştefan surâse. Cu adevărat era o păpuşă drăgălaşă, 
plăpândă, abia împlinise treisprezece ani. Nu-i rău să 
mai crească fetiţa! La rândul său îi destăinui că era 
pribeag, ca o corabie în voia valurilor, că tatăl său, 
Voievodul Moldovei, fusese ucis mişeleşte la o nuntă, 
el scăpând teafăr prin mâna soartei. 

— Cum aşa? In ce împrejurare? făcu prinţesa, 
cutremurându-se din toată făptura. 

Ştefan se ducea la culcare fiind miezul nopţii, când 
spătarul Hrană fu vestit că argaţii îi aduseră, în fine, 
murgul arăpesc de la un boier vecin. 

— Vino să-l vezi, că pentru Măria Ta îl cumpărai să 
ţi-l dăruiesc. Numai că oamenii mei abia acum picară 
cu el, zicând că le-a scăpat prin coclauri, năzdrăvanul! 

Feciorului de Domn îi plăcu mult, era o mândreţe de 
murg, cu străluciri de păcură în bătaia lunii şi vru să-l 
încalece. Spătarul se împotrivi; mâine pe lumină nu 


este destul timp de călărit, de ce tocmai la miez de 
noapte? ... 

— Dar eu nu vrui, urmă Ştefan. Cum să dorm fără a- 
| încăleca? Nu s-ar fi lipit pleoapele de ochi toată 
noaptea. Aşa că boierul, făcându-mi voia, puse şaua, 
iar eu nălţat pe murg mă simţii stăpân pe lume, că 
pasămite mă ţineam nu numai pe picioarele mele ci şi 
pe ale armăsarului, la un loc şase!... 

— Să nu te duci prea departe, strigă spătarul după 
mine, dar eu n-avui gândul la el şi-o luai la sănătoasa 
pe drumul alb, luminat de lună plină... Nu ştiu cât am 
zăbovit, nu-mi dau seama, poate un ceas, poate mai 
mult, dar la întoarcere mă-ntâmpinară oameni speriaţi: 
fugi, Măria Ta, că-i de rău, s-a lăsat la conac Petru Aron 
cu oamenii lui de-au tăiat capul lui Vodă... 

Fata cneazului auzind acestea aşternu pe piept 
câteva cruci mici. 

— Mâna Domnului a fost aici. El a orânduit aducerea 
târzie a murgului şi te-a îndemnat să-l călăreşti ca să 
te scape cu zile. Şi să ştii, prinţe, că vei trăi până la 
adânci bătrâneţi... 

— iți mulţămesc, domniţă, pentru aste vorbe. Şi 
mama şi boierii mei credincioşi aşijderi îmi spun 
mereu. 

— De-i aşa, de ce nu aduni oaste ca să alungi din 
scaunul uzurpat pe acel unchi nelegiuit? E o îndatorire 
faţă de tine însuţi. Nu crezi? 

Ştefan tăcu. Privi în jur, apoi gemu în sine. 

Cum să destăinuiască acestei gingaşe prințese din 
Chiev că Regele Lehiei, suzeranul, nu voia să-şi ţie 
cuvântul şi că el, Ştefan, dimpreună cu boierii care-l 
urmaseră, ajunşi la sapă de lemn, vor fi siliţi să-şi 
caute slujbe de ocară ca să-şi ţie zilele?... 

— Ostile sunt costisitoare, răspunse Ştefan şi vru să 


se depărteze. 

Dar frumoasa Evdochia înţelese tot. 

Apucă mâna flăcăului şi trăgându-l înapoia unui 
stâlp de marmură, spre a nu fi văzuţi, întrebă: 

— ţi trebuie mult aur, ca să aduni oaste şi să te 
întorci la Suceava, unde e scaunul domniei tale?... 

Ştefan nu răspunse, ţinând privirile în jos. 

Dar nu mai lăsă din mâna lui mânuţa albă şi 
fierbinte a prinţesei. 

—  Colierul ăsta ţi-ar ajunge? întrebă fata, 
desprinzându-şi podoaba de diamante de la gât. Dar 
inelele astea?... Dar lănţişorul acesta de aur?... 

Le vâri pe toate în pieptul flăcăului. Răsuflarea 
aprinsă a copilei împurpura obrajii lui Ştefan: 

— Să nu spui nimănui! Vino mâine dimineaţă la 
Catedrala Sf. Petru. Mă auzi?... Te aştept după stâlpul 
cel mare din stânga. Dar să vii!... Am adus cu mine, de 
la Chiev, cufăraşul cu podoabele şi odoarele neamului 
meu, căci tatăl meu, Cneazul Simion, vrea să mă 
mărite, după cum ţi-am spus. Cu preţul lor sunt 
încredinţată că vei putea strânge o oştire! Şi te vei 
duce să-ţi iei moştenirea ce ţi se cuvine!... 

Ştefan luă deodată fata în braţe. Giuvaerurile căzură 
pe podea. 

— Lasă-mă, lasă-mă... făcu ea, încercând să se 
desprindă. Obrajii îi ardeau acum ca focul, iar în ochii 
se aprinseră două scăpărări ciudate. 

— Vrei să-mi fii soţie? o întrebă el. 

— După ce te vei urca în scaunul domniei - atunci 
da! Altfel nu se poate. Tata n-ar îngădui în ruptul 
capului. 

Dar după câteva zile de plutire pe apa fericirii, 
Ştefan se pomeni cu prinţesa venind val-vârtej în casa 
unde găzduia. 


— Ştefane, eşti în primejdie!... Tata prinse de veste 
că sosi la curtea craiului o solie moldovenească cerând 
capul tău... Fugi cu ai tăi cât mai e timp... 

Despărțirea dintre ei fu dureroasă: 

— Aştept cuvânt de la tine oricât de târziu ar veni, îi 
spuse Evdochia, cu altcineva nu mă mărit, decât cu 
moartea, să ştii... 


III 


LA LOCUL CE SE CHEAMĂ „DIREPTATE” 


În revărsat de zori porniră moldovenii în băjenie, 
îndreptându-se către Ţara Românească, după sfatul 
Doamnei Oltea. Căci ea zicea: 

— Geaba ne-am irosit anii pe-aste meleaguri, ani 
buni care nu se mai întoarnă. Pe leşi, aplecaţi spre 
potfală şi huzur nu-i mişcă decât puterea aurului. 
Urechea lor n-are cum auzi zbucium românesc, că-s 
străini de neam. Numai o inimă de-a noastră ne sare 
într-ajutor şi aceea e a lui Vlad-vodă Ţepeş, Domnul 
Ţării Româneşti. 

— Să purcedem la Măria Sa, ziseră pe-un glas fostul 
spătar Sima Hrană şi fostul stolnic Toma. 

Ştefan, la rându-i, adăugi: 

— Gândesc că el, pătimind de la nedreptate, se va 
apleca asupra dreptului meu... 

După câteva săptămâni grele de primejdii şi 
osteneli, pribegii se lăsară în Ţara Românească trecând 
munţii în jos pe la Braşov. Doamna Mare, vrând să lege 
dânsa vorbă cu Vlad-Voievodul, n-o lăsă fiul. 

— Nu, mamă, eu singur voi cuvânta Domnului ţării. 
Voroavele mele au mai multă arşiţă şi fac drum mai 


scurt către mintea şi inima sa. 

Vlad Ţepeş primi pe feciorul lui Bogdan în sala 
jilţului, de faţă fiind numai doi boieri din sfat. După ce 
Ştefan depănă în puţine cuvinte restriştea sa, grăi 
astfel: 

— Mă ajută, Măria Ta, cu oaste, să-mi dobândesc 
dreptul legiuit. Nu faci aceasta spre paguba ci spre 
folosul tău. Căci ţările noastre surori fiind, sunt de 
acelaşi neam, au acelaşi grai şi sânge şi pe amândouă 
le paşte aceeaşi primejdie: turcul. Chiar de n-ar fi 
surori, primejdia cea mare trebuie să le unească spre 
a-şi păzi ființa. Dacă Mahomed al ll-lea ia 
Constantinopolea întărindu-şi puterea, de ce ţările 
noastre n-ar fi mână în mână, să-i ţină piept? 

Vlad Ţepeş se ridică în picioare, grăind către boieri: 

— Acest frate moldovean parcă îmi rosteşte 
gândurile mele. 

Şi astfel Ştefan, în fruntea unei oştiri de vreo 6.000 
de oameni porni pe drumul soartei, îndreptându-se 
spre Moldova. Era pe la începutul lui aprilie 1457. 
Trecând prin ţinutul Vrancei, ostaşii lui se înmulţeau ca 
frunza şi iarba primăverii aceleia. Că, pasămite, el fiind 
de obârşie din Ţara de Jos mulţi se alăturau lui, lăsând 
vraişte muncile câmpului. 

Dacă în Suceava, cetatea de scaun, se zvoni că 
urmaşul lui Bogdan venea să-şi ia moştenirea, Petru- 
vodă Aron râse în batjocură către Divanul boierilor: 

— Ce să fac? Aşa mi-a fost dat, să mă bat numai cu 
nerozii sau copiii! 

Boierii nu crâcniră, temându-se de mânia cruntă a 
Domnului, bucuroşi că scăpau cu viaţă, deşi îşi 
pierduseră mai toţi moşiile, luate cu forţa de nesăţiosul 
Petru Aron. 

— Oricum, adăugi Vodă, pe acel flăcăiandru, care a 


moştenit, precum văd, mai întâi semeţia lui taică-său, 
ţin să-l prind de viu şi să-l bat la spate cu vergeaua 
chiar eu, cu mâna mea, la răscrucile din cetate, să 
râdă şi curcile de el! 

Domnul râse iar, dezgolindu-şi colții şi gingiile albe. 
Dar nu toţi boierii veniră să lupte la vremea hotârâtă, 
fiecare cu pâlcul de oameni înarmaţi, spre a ţine piept 
lui Ştefan, tânărul căpitan de oaste. Petru Aron înţelese 
că de la boierii pe care-i jefuise şi îi ameninţa mereu cu 
tăierea capului nu se putea aştepta la mare ajutor. 

În grabă îşi adună slugile, tocmi străji dintre leşii 
care ţineau mai mult la jaf şi băutură decât la viaţă şi 
porni întru întâmpinarea fiului lui Bogdan. Nu se îndoia 
deloc de biruinţă şi era mai mult cu gândul la boierii 
care-l lăsaseră-n încurcătură decât la lupta eu Ştefan, 
flăcăiandrul. 

Şi se pomeni lovit la Doljeşti, pe Siret, într-un mijit 
de zori, când oştenii lui dormeau încă şi n-aveau nici ei 
tragere de inimă Eâ lupte împotriva unui vrăjmaş de la 
care nimic nu puteau jefui. Aron-vodă fugi degrabă şi 
vru să se ascundă în cetatea Neamţului, până s-or 
aduna oştenii făgăduiţi de boierii rămaşi credincioşi. 
Flăcăul, care învățase de la Răuseni să se mişte 
repede, îi tăie drumul la Orbie, în ţinutul Neamţului, 
unde oştenii lui Aron - câţi mai rămăseseră după fuga 
de la Doljeşti - se ascunseră prin lunci, îşi aruncară 
veşmintele, arcurile, sâneţele şi se iviră prin sale, ca 
drumeţi. 

Ştefan îi primi pe toţi în oastea lui, socotind că 
hainul său unchi fugise la Suceava, să-şi adune alţi 
luptători. Insă Domnul, cunoscând bine ura boierilor, 
care acum l-ar putea vinde sau ucide, găsi cu cale s-o 
rupă de fugă peste hotarul de miază-noapte, în Lehia şi 
de aci înainte în ţinuturile ungureşti, unde-l adăsta, ca 


pe un viitor tovarăş, Matei Corvinul: 

Aşa că Ştefan se pomeni întâmpinat pe Siret, la 
locul ce se numea pe atunci Direptate, de alaiul 
boierilor, în frunte cu mitropolitul Teoctist, care-l 
ceruseră Domn al Moldovei, aşa cum se cuvenea. 

Dar tânărul Domn nu se mulţumi doar cu liniştea şi 
bucuria duşmanilor lui Petru Aron, ci întrebă cu glas 
tare: 

— Mă vreţi Domn cu adevărat? Sau numai pentru că 
l-am gonit pe ucigaşul tatălui meu? 

— Cu adevărat, Măria Ta, din adâncul inimilor 
noastre! răspunseră boierii, potrivindu-şi glasurile într- 
unul singur. 

Mitropolitul Teoctist adăugă cu strigare: 

— Domn te vrem de-a pururi! 

Ştefan-vodă privi cam nedumerit înalta faţă 
bisericească, apoi zise, surâzânad: 

— De-a pururi, nu se poate, prea-sfinte! 

— Ba se poate! Vei domni, Măria Ta, cincizeci de ani 
şi după aceea va domni fără sfirşit numele Măriei 
Tale!... 

Domnul râse cu veselire: 

— Cincizeci de ani! Prea mult mi-ai dat, sfinţia-ta, 
zău, prea mult. 

— Să-l audă Cel de Sus că mare-i mila lui, strigă 
norodul cu însufleţire mare. 

Şi Ştefan-vodă porni în fruntea alaiului spre Suceava 
să-şi împlinească destinul istoric. 

Mitropolitul, în urarea sa binevoitoare, nu greşise 
decât cu trei ani. Chiar tânărului voievod nu i-ar fi 
trecut prin minte, în cea mai avântată nădejde, că va 
domni patruzeci şi şapte de ani, fapt nemaipomenit 
până la el şi după el. Şi n-ar fi visat în cele mai 
îndrăzneţe visuri că va săvârşi fapte de vitejie ca 


nimeni altul, înfruntând vrăjmaşii Moldovei şi păzind 
neatinse hotarele ei din Pocuția de miază-noapte până 
la Cetatea Albă de miază-zi şi din munţii Carpaţilor în 
apus până la apa Nistrului la răsărit. 

Şi încă n-ar fi crezut nicicând că strălucitele sale 
izbândiri câştigate cu puterea minţii şi a braţului mai 
ales împotriva uriaşei primejdii musulmane îl vor 
statornici ca pe unul din cei doi stâlpi (al doilea fiind 
Mihai Viteazul) pe care se va sprijini în veşnicie fiinţa 
neamului nostru românesc. 

Nu trecuse încă Voievodul în împărăţia umbrelor şi 
faima sa cotropi, până departe, neamurile lumii. Căci 
iată ce scrie despre el cronicarul polon Miechowski: 

„Bărbat glorios şi victorios care ai biruit pe toţi regii 
vecini. Om ferice căruia soarta i-a hărăzit cu multă 
dărnicie toate darurile. Căci, pe când, altora le-a dat 
numai unele însuşiri şi anume prudenţa împreunată cu 
şiretenia, altora virtuţi eroice şi spirit de dreptate, 
altora biruinţă asupra duşmanului, numai ţie ţi le-a 
hărăzit la un loc pe toate acestea. Tu eşti drept, 
prevăzător, isteţ, biruitor, înţelept şi gospodar. Nu 
degeaba eşti socotit a fi printre eroii secolului 
nostru”... 

— Dacă un străin grăieşte astfel despre mine, s-ar 
întreba Voievodul dacă ar citi cele de mai sus, atunci 
ce vor spune ai mei? In greutate îi pune! 


IV 


ÎNTĂRIREA DOMNIEI 


Întâia grijă a Domnului proaspăt înscăunat fu să-şi 
adune boierii fugiţi şi ascunşi pretutindeni. 


— Caii care pier îi pot înlocui! zise el unor pârcălabi 
de cetate, puşi dintre neamurile lui de sânge. 
Merindele care ard în pârjol le pot cumpăra la loc. Dar 
pe boierii de ispravă cu cine să-i înlocuiesc şi din ce 
târg să-i cumpăr? 

Spre uimirea tuturor, căci nu se mai pomenise 
Domn atât de rău cu vrăjmaşii dar atât de bun cu 
slujitorii, Ştefan iertă pe cei mai mulţi din foştii 
dregători ai fugarului Petru Aron. Aduse din Polonia şi 
din Ungaria, cu făgăduieli pe care le ţinu, pe cei mai de 
seamă din moldovenii care credeau că, de cum vor 
ajunge la Suceava, Vodă le va tăia capul. Şi iată, că 
Domnul înstărindu-i cu moşii noi, înapoindu-le pe cele 
vechi, irosite, îi punea în dregătorii, fără a-i schimba 
toată viaţa lor. Unii slujiră pe Ştefan vreme 
îndelungată, câte doisprezece ani, alţii cincisprezece, 
iar unul douăzeci şi patru de ani - lucru de mirare pe 
atunci - căci nici voievozii n-aveau parte de domnie 
întinsă pe viaţă. 

— Fără Domn, ţara, de bine de rău mai merge, dar 
fără boieri de ispravă, Domnul, de-ar fi el uns de 
arhanghelul Mihail, nu va fi în stare să şadă în scaun 
niciun an! spunea Ştefan boierilor din jur, cărora le 
cerea credinţă pentru credinţă. 

Avea el o învăţătură ce-i rămăsese mereu trează în 
minte, de când cu acea rea împrejurare de la nunta din 
Răuseni: că poate ar fi scăpat tătâne-său, dacă boierii- 
nuntaşi nu l-ar fi vrut deloc pe ucigaşul Petru Aron şi ar 
fi ridicat zid împotrivă-i. Poate că la o încercare, 
Domnul Bogdan ar fi găsit mijlocul să scape, sau să 
lovească el pe frate-său vitreg. Căci zilele amândorura 
erau atunci în cumpănă. Dar boierii nu se grăbiră să se 
împotrivească, lor le era totuna, dacă domnea Bogdan 
sau Petru Aron. 


Aşadar, Domnul cată a se lipi vârtos de inima 
boierilor săi, într-aşa fel încât soarta lui să fie soarta 
lor. 

Se tot mira fostul spătar Sima Hrană, pus acum vel- 
vornic, de aceste întocmiri ale Domnului său şi odată, 
când îi veni bine, îl întrebă, pus pe dojană: 

— Ce faci, Măria Ta, îi laşi capul pe umeri lui Irimie 
logofătul, care fu trup şi suflet cu ucigaşul Petru Aron? 

— Fii fără grijă, vornice! Am eu o socoteală cu el. O 
să-mi dea mai mult decât i-am dat, ia aminte ce-ţi 
grăiesc... 

Dacă văzu aşa vornicul Hrană lăsă grija în seama 
Domnului (tot avea el destule) între care şi una 
grabnică: să dobândească urmaş la tron, aşa cum se 
cuvine. 

Trimise de îndată la Chiev pe mitropolitul Teoctist 
cu doi boieri de credinţă, să ducă lui Simion Cneazul 
datoria de care acolo nimeni nu ştia, iar prinţesei 
Evdochia cele mai minunate şi scumpe odoare, ce se 
găseau pe atunci în Ţara Moldovei. 

Mult se întrista Ştefan-vodă aflând că draga inimii 
sale, având boală de piept, nu se îndura să şadă alături 
de iubitul ei voievod ca Doamnă a Moldovei. Dar 
stăruind foarte boierii, cât şi părintele ei Simion, că 
mirele nicio altă soţie nu doreşte a-şi lua de-ar fi picată 
din cer, se înduplecă Evdochia şi purcese la Suceava 
pentru a primi îmbrăţişarea domnească. 

Prinţesa ruteancă purta un veşmânt lung de 
borangic şi o cruciuliţă de sidef pe piept. Era mai naltă 
şi mai subţire parcă decât o cunoscuse Ştefan la 
Varşovia. Obrajii îi ardeau ca mai înainte, iar ochii 
albaştri tremurau în friguri de nerăbdare. Numai 
surâsul blând rămăsese pe chipu-i prelung, purtându-l 
peste priveliştile şi oamenii Moldovei. 


Nunta se făcu la Suceava cu binecuvântarea 
mitropolitului Teoctist şi a vlădicăi de Roman, Tarusie, 
ajutaţi fiind ei de un sobor de preoţi, cu glasuri înalte, 
răscolitoare. 

In iatacul nupţial, după ce scoase vălul de mireasă, 
Evdochia grăi către mire, privindu-l îndelung cu stelele 
ochilor ei: 

— Măria Ta, după ce ţi-am dăruit toate odoarele şi 
podoabele neamului meu întru dobândirea scaunului 
domnesc, iacă acum veni vremea să-ţi dăruiesc şi ceea 
ce mi-a rămas: făptura mea!... 

Şi darnica ruteancă îi va dărui după aceea soţului şi 
doi coconi precum şi o domniţă care va ajunge cândva 
soţia unui cneaz la Moscova. 


V 


PE URMELE LUI PETRU ARON 


Icoana celor trăite în noaptea nunții de la Răuseni 
rămase adânc închisă în inima lui Ştefan-vodă. Numai 
mâna Dumnezeului nevăzut îl scăpase de la o moarte 
năprasnică, alături de părintele său. Că altfel cum s-ar 
crede atâta potriveală în fapte? Va să zică spătarul 
Hrană, dacă vru să-i facă un dar pe plac, cumpără calul 
de la un boier vecin care trebuia să i-l trimită în dar cel 
mai târziu în duminica nunţii. Şi iacă nu venise nimeni 
cu armăsarul. Nu se ţinuse boierul de vorbă? Ba se 
ţinuse, cum nu! Chiar de sâmbătă mânase un argat cu 
el. Dar omului îi scăpă nărăvaşul cal făcându-se 
nevăzut, pe coclauri. Dând sfoară şi făgăduind bani 
buni, ţăranii se puseră în mişcare dar nu-l găsiră. Şi 
cum să-l găsească dacă se întorsese singur în 


grajdurile stăpânului? Boierul aflând şi ştiind ce-i cu el 
îl trimise noaptea cu alt argat la Răuseni. 

Cine orânduise fuga calului? Dacă el pica din vreme 
la conac Ştefan-vodă nu mai era printre cei. vii. Dar 
Dumnezeu îl ferise de năpastă. De aceea noul Domn 
intra deseori în bisericile Sucevei şi se închina smerit 
pe la icoane. Aproape toţi boierii din preajmă se mirau 
foarte că Domnul lor, care era atât de nestăpânit şi 
iute la mânie, avea asemenea teamă de nevăzuta 
putere Dumnezeiască. 

Şi mai avea o teamă noul Domn: că Petru Aron, pe 
care-l alungase din scaun cu ajutorul unei oştiri 
adunate în pripă, ar putea veni pe neaşteptate să-l 
lovească şi să-l piardă. 

Adesea Domnul, în puterea nopţii, tresărea şi auzul 
lui cerceta depărtările. Străjile îşi strigau din vreme în 
vreme voroava de recunoaştere. Ştefan-vodă trecea 
apoi în iatacul fiului şi al soţiei, care dormeau somn 
tihnit. li privea oftând, apoi întors în încăperea lui nu 
mai putea închide ochii. Trimitea vătăşeii de trezeau 
din somn pe boierii în seama cărora se afla vistieria şi 
oştirea. Cu ei sta de vorbă şi punea la cale apărarea 
scaunului domnesc şi paza fruntariilor. 

Ajunsese şi-n Suceava marea veste a căderii 
Bizanțului în puterea lui Mahomed al II-lea, sultanul cel 
războinic al turcilor, care mai demult cuprinsese 
ţinuturile de prin părţile de jos ale Dunării şi o parte din 
țărmurile de miază-noapte ale Mării Negre. Ce era de 
făcut în asemenea grele împrejurări?... La miază-zi se 
afla ameninţarea musulmană, la apus ameninţarea tot 
atât de periculoasă a lui Mateiaş Corvin, ocrotitorul lui 
Petru Aron. 

Domnul Ştefan căută ajutor în miază-noapte la 
puterea lehilor, în fruntea cărora se afla craiul Cazimir. 


Şi după ce trimise soli şi se încredința de această 
singură alianţă, porni ca fulgerul spre miază-zi, să puie 
mâna pe Cetatea Chiliei, numită pe drept cuvânt 
„poarta Moldovei”, care era în mâna regelui Mateiaş, 
primită de la munteni, drept mulţămire pentru 
oarecare ajutor. 

Cucerind asemenea cetate, care străjuia la malul 
Mării Negre, Ştefan închidea drumul cuceritorilor 
musulmani, dacă s-ar îndrepta spre miază-noapte, iar 
pe altă parte lovea pe regele Mateiaş, care, ocrotind pe 
Petru Aron, i se arăta potrivnic pe faţă. 

Numai că întâia năvălire a moldovenilor împotriva 
cetăţii de la Mare fu oprită şi zdrobită de ostaşii 
dinăuntru. Insuşi Domnul, care obişnuia să lupte în 
rând cu boierii şi oştenii săi, fu atins la gleznă de o 
săgeată. Rana nu se mai lecui niciodată, purtând 
semnul sângerând peste patruzeci de ani, adică până 
în ceasul morții. 

Poate că acestei neîntrerupte suferinţe de la picior 
se datoreşte uneori iuţimea pedepselor pe care le 
arunca asupra celor din jur. Dar ea nu i-a întunecat 
niciodată judecarea dreaptă a faptelor şi a oamenilor, 
priceperea împrejurărilor şi curajul neasemuit în 
luptele puse la cale cu atâta isteţime şi chibzuinţă. 
Căci Ştefan-vodă nu lupta în toate bătăliile la fel, ci 
potrivea mijloacele după împrejurări, fiecare bătălie 
fiind astfel fără asemănare cu celelalte. Duşmanii săi, 
dimpotrivă, socoteau că felul cum dobândiseră o 
biruinţă era bun pentru toate bătăliile dar se înşelau pe 
pielea lor. 

Deşi înfrânt întâia oară la Chilia, Domnul nu se lăsă 
pradă deznădejdii, căci acea cetate îi trebuia neapărat 
Moldovei şi porni în curând cu nouă oştire pe care o 
folosi în alt chip. Dete lovitura pe neaşteptate, astfel ca 


apărătorii dinlăuntrul zidurilor să nu se poată pregăti. 
Când oştile moldoveneşti intrară în Chilia, o căpetenie 
a duşmanilor petrecea în casa unui muntean, iar 
cealaltă căpetenie dormea. După o singură zi de luptă, 
steagul lui Ştefan-vodă fâlfâia deasupra cetăţii sub 
care se spărgeau valurile Mării Negre. 

Putea oare mândrul Mateiaş Corvinul să primească 
fără răspuns asemenea lovitură din partea unui tânăr 
Domn, nu de mult urcat în scaun şi care putea fi 
alungat cu uşurinţă?... Nu cumva se amestecase acel 
Ştefan şi în turburările iscate de curând în secuime? Şi 
nu trecură nici doi ani de la luarea Chiliei, că regele 
Ungariei porni cu oştire mare pe acea vreme, peste 
patruzeci de mii de oameni, - ajunse în preajma 
Braşovului şi era gata să pătrundă în Moldova, sus pe 
valea Oituzului. 

Zvonul se adeveri curând. Oastea ungurească, între 
căpeteniile căreia se afla şi Petru Aron, pregătit să-şi 
ucidă nepotul cum îşi ucisese fratele, se lovi de straja 
de la trecătoarea Breţcu pusă acolo mai de mult de 
prevăzătorul Ştefan-vodă. 

Oastea Corvinului fu silită să lupte amarnic spre a-şi 
croi drum prin munţii unde o pândeau şi loveau mereu 
plăieşii moldoveni, tupilaţi după stânci. Dar răzbind 
ungurii pe valea Şiretului, se răzbunară cumplit, căci 
arseră, uciseră şi jefuiră toate satele şi târgurile din 
calea lor. Asemenea cruzimi şi necinstiri nu se 
obişnuiau chiar în acele vremuri atât de crunte, încât 
un cronicar polon a scris de acei vrăjmaşi că au 
sâvârşit nelegiuiri pe care nu se cuvine a le spune, dar 
nici a le gândi şi pe care nu le-au făptuit niciodată 
chiar păgânii. 

În drumul lor ungurii arseră Bacăul, Romanul, Tg. 
Neamţ, oprindu-şi oastea însetată de jaf şi sânge la 


Baia, nu departe de Suceava, unde socoteau să puie 
mâna pe Domn. 

Ştefan-vodă numai cu douăsprezece mii de 
moldoveni, având căpetenii pe boierii cei mai 
credincioşi, atacă oastea ungurească în noaptea de 15 
decembrie 1467, pe o vreme de ceaţă, ca să nu se 
cunoască numărul lor, după ce dădu foc târgului din 
toate părţile. 

Lupta pe ulițele înzăpezite şi în casele aprinse ţinu 
până în revărsatul zorilor. Uluiţi, regele Mateiaş şi Petru 
Aron o rupseră de fugă peste munţi, în Transilvania, şi 
Mateiaş, numai din greşeala unui boier moldovean 
scăpă cu zile, doar rănit în spate de o săgeată cu trei 
vârfuri. Boierul plăti greşeala cu capul. 

Domnul Moldovei puse mâna pe toate steagurile şi 
carele cu  merindea vrăjmaşilor, apoi trecu în 
Transilvania ca să prădeze satele şi târgurile tot aşa 
cum făcuse regele unguresc în Moldova. 

Şi totuşi Ştefan-vodă se întoarse din biruinţă fără 
mulţămire, căci nu izbuti nici acum să prindă pe 
omorâtorul tatălui său. Gândul răzbunării mereu îi 
dădea ghes, mereu îi scurta somnul. Şi, într-o noapte 
albă, născocind o viclenie, o puse degrabă în lucrare a 
doua zi. Chemă la sine pe boierul Irimie, acela care 
fusese mâna dreaptă a lui Petru Aron, şi-i grăi aceluia: 

— Peste puţine te-am pus, Irimie, dar peste multe te 
voi pune dacă-mi dovedeşti credinţă... 

— Credinţă am dovedit fostului domn, credinţă voi 
dovedi Măriei Tale, căci eşti stăpânul zilelor mele. De 
ce m-aş lega de un om fără putere care nu-mi ajută cu 
nimic? Pune-mă la încercare, Doamne! 

Astfel boierul lrimie ticlui o scrisoare ca din partea 
unor dregători moldoveni, cică nemulţumiţi foarte de 
purtarea iute a lui Ştefan-vodă, care îl pofteau să vie în 


munţi la o tainică întâlnire cu ei pentru a pune la cale 
moartea Domnului. Petru Aron citind slova 
credinciosului său lrimie nu se îndoi de spusa boierilor 
şi veni degrabă la acel loc ştiut de el, cu o mică strajă. 
Aici oştenii lui Ştefan-vodă zdrobiră straja şi prinzând 
pe Aron duseră Domnului lor peşcheşul atât de 
îndelung aşteptat. De faţă era şi vornicul Hrană. 

— Văzut-ai, cinstite vornice, la ce-mi sluji boierul 
Irimie? Că dacă nu scria el cu mâna lui cartea, mai 
prindeam eu un vânat ca acesta? 

După care se întoarse către Petru Aron: 

— Ce-ai făcut părintelui meu aceea ţi se va face! 

Zicind acestea îl dete pe mâna călăului. Dar comisul 
Ispas, ginerele vornicului Hrană, făcu îndată rugare: 

— Măria Ta, mie mi se cuvine osânditul, că-mi 
sângeră nunta cu sânge nevinovat. 

Ştefan-vodă încuviinţă pe loc: 

— Ce-mi ceri e drept. Sărează-ţi inima, comise... 

.„.„ŞI capul lui Petru Aron se rostogoli sub securea 
comisului Ispas. 

Judecata cerului se făcuse şi dreptatea izbândise. 


VI 


FIUL HANULUI TĂTĂRESC 


Doisprezece ani ţinu acest zbucium, care 
ameninţase scaunul lui Ştefan. In acest timp primejdia 
musulmană crescuse.  Cuceritorii Constantinopolei, 
care puseseră mâna pe cele mai multe din cetăţile de 
la Marea Neagră, supuseră pe Hanul tătarilor din 
Crimeea şi primeau bir de la Voievodul Ţării 
Româneşti, Radu cel Frumos, înscăunat de ei, în locul 


fratelui său Vlad Ţepeş. 

De-a lungul Dunării vegheau paşalele, gata să 
pornească spre miază-noapte. 

Ştefan îşi dădea seama că soarta Moldovei era 
pecetluită dacă nu izbutea să înfrângă pe turci. 
Ajutoare de la lehi degeaba ar aştepta, aceia fiind şi ei 
încurcaţi în lupte cu moscoviţii. A, dacă ar fi în scaun 
Vlad Ţepeş, cât de bună s-ar dovedi alianţa cu fraţii 
munteni, aşa cum odinioară ghicise el însuşi cumpăna 
ţărilor româneşti. 

Şi cu toate aceste, trebuie, oricum, pusă la cale o 
tovărăşie între Muntenia şi Moldova, că amândouă ţin 
mai vârtos piept păgânilor decât una singură. Ştefan 
avea grabnică trebuinţă de un om devotat suflet şi trup 
la Bucureşti. 

Într-o zi, aflându-se la el hatmanul Luca Arbore şi 
fiind mereu Domnul frământat de gândul alianţei, îl 
întrebă într-o doară: 

— Ce crezi, cinstite hatmane, dacă în scaunul lui 
Radu-vodă am pune pe prietenul nostru Laiotă 
Basarab? 

— Orice prietenie în Ţara Românească ne întăreşte, 
Măria Ta, împotriva turcului! răspunse acesta. 

Şi boierii din Divan îmbrăţişară gândul Domnului 
socotind că altfel nu se poate face, Radu cel Frumos 
fiind prea legat de turci. 

Fără a mai pregeta, Ştefan-vodă pradă şi arse 
cetatea munteană a Brăilei, a Oraşului de Floci şi a 
judeţului lalomiţa. Totul se petrecu în câteva zile ale 
primăverii anului 1470. Domnul Munteniei se plânse 
degrabă stăpânilor săi. Dar turcii, crezând că 
moldovenii intraseră în ţara vecină doar ca să prade, 
porunciră tătarilor să prădeze şi ei Moldova. 

Şi aşa, în vara aceluiaşi an, hoardele tătăreşti 


trecură Nistrul. Nu se aşteptau însă a găsi plăieşii 
moldoveni gata să-i aştepte cu tolbele pline de săgeți. 
Duşmanii nu înaintară mult, când, în dumbrava de la 
Lipnic, aproape de Nistru, fură înconjurați într-o noapte 
şi măcelăriți în cea mai mare parte. Unii se înecară în 
Nistru, căutând să scape înot. Alţii se ascunseră prin 
copaci şi în satele vecine. Dar fură prinşi dimpreună cu 
fiul hanului, Mengli Ghirai, căpetenia lor. 

În acea noapte zbură Ştefan-vodă pe aripa 
trecutului, aducându-şi aminte de crunta întâmplare ce 
s-a fost întâmplat în satul Borzeştilor, din Ţara de Jos, 
unde maica, Doamna Oltea, având rubedenii, se trăgea 
de la Suceava şi mergea pe-acolo dimpreună cu 
dânsul, stând ei la conacul logofătului Borza, carele 
avea un fecior Gheorghie. Era isteţ foarte acest 
Gheorghie, vânjos şi iute la făptură. Implinise zece ani, 
fiind de-o vârstă cu Ştefan. Amândoi se jucau, dar ce 
joacă, mai mult se întreceau unul pe altul, călărind pe 
cai mici, sau luându-se la trântă, sau ochind cu arcul. 
Greu să-l întreacă pe Gheorghie, nu se lăsa el cu una 
cu două, dar şi Ştefan tot mai plin de râvnă se arăta. 
Pe urmă, socotindu-se prea puţini ei doi, alcătuiră oşti 
din copiii satului, şi aşa ajunseră... căpetenii de oaste. 
Gheorghie avea sub ascultare pe tătari, el fiind 
chipurile fiul Hanului, iar Ştefănel fiind Domnul 
moldovenilor. Se buşeau puii unii pe alţii, în lege, cu 
iatagane de lemn şi arcuri din salcie, strigând, 
chihotind de se auzea larma, departe, prin vecinătăţi, 
până la apa Trotuşului. Locul unde se hârjoneau era o 
poiană zmălţuită cu floricele, iar dincolo de poiană se 
întindea o pădure cu arbori groşi şi atât de mare că 
nimeni n-o putea dovedi. In desişurile ei se ascundeau 
învinşii, fie moldoveni, fie tătari, şi caută-i dacă poţi, 
învingătorule! 


Şi iacă, în ziua aceea „tătarii” dădură dosul fiind 
învinşi, iar Gheorghie, hanul lor, fu prins. Căpetenia 
moldovenilor, Ştefanel, porunci să fie legat tătaru/ de 
un stejar mândru, din buza pădurii. Doi-trei moldoveni 
mititei îşi desfăcură beţele cu care erau încinşi şi 
legară aşa de strâns pe Gheorghie de trupul copacului 
că abia îşi trăgea, bietul, suflarea. 

Când să înceapă judecata prinsului, deodată 
văzduhul tremură din ţâţâni. Se auzi venind de 
aproape un zgomot straniu, ca un duduit de mii şi mii 
de copite care izbeau pământul. 

Un băştinaş, tăind poiana ca o furtună, strigă către 
copii: 

— Tătarii! Fugiţi! Vin tătarii! 

Copiii o zbughiră într-o clipă făcându-se una cu 
codrul. Spaima nu dete nici unuia răgaz să-şi aducă 
aminte de Gheorghie cel ferecat de scoarţa stejarului. 
Când trecu primejdia năvălitorilor, micul Gheorghie; 
străpuns de trei săgeți tătăreşti, trecuse de hotarul 
vieţii, cu toate că viaţa lui de-abia începea. 

Trecuseră pe albia vremii mai bine de douăzeci de 
ani şi iacă, acuma îl avea în mână pe fiul aceluia care 
săvârşise nelegiuirea furând zilele bunului său prieten 
Gheorghie din Borzeşti. 

— Nicio faptă fără plată, îşi zise Vodă gândind şi la 
pedepsirea unchiului său Petru Aron. Cerul îmi trimite 
plocoane bune pentru împlinirea dreptăţii. 

Când se află în Crimeea de înfrângerea tătarilor, 
celelalte căpetenii cerură să pornească numaidecât 
împotriva Domnului Moldovei. 

Hanul - încărunţit în lupte - înţelese că noul 
stăpânitor de pe malul Nistrului nu prea semăna cu 
niciunul din megieşii ce-i ştiau de frică, ba era iscusit 
nevoie mare în meşteşugul războiului, de vreme ce 


zdrobise numai dintr-o lovitură oştirea ungurească la 
Baia şi pe cea tătărească la Lipnic. 

Chibzui că era mai cuminte s-o ia cu binişorul, până 
o izbuti să-şi vadă înapoi odrasla ce căzuse în mâna 
agerului moldovean. 

Cu o căpetenie din Crimeea trimise hanul o solie 
măreaţă, de o sută de tătari din seminţiile cele mai de 
vază - număr neobişnuit! - ca să ceară înapoi pe fiul 
căzut prizonier. Dacă vorba bună nu va îndupleca pe 
Domnul Ştefan, căpetenia avea poruncă să amenințe 
Moldova cu pustiirea şi pe Vodă cu jupuirea de viu. 

Solii ajunseră la Suceava în ajunul Paştilor, dar 
Domnul nu-i primi, trimiţându-i cu oaste în Ţara de Jos, 
tocmai la Borzeşti lângă apa Trotuşului. Se mirau 
tătarii de ce trebuia să meargă acolo, dar nimeni nu 
înţelegea. Şi după sărbătorile învierii purcese însuşi 
Ştefan-vodă la Borzeşti şi de faţă fiind cei o sută de 
soli, puse oameni să lege pe fiul hanului chiar de acel 
stejar la sânul căruia cu douăzeci de ani mai nainte 
fusese răpus Gheorghie. Tot trei săgeți stinseră viaţa 
prinsului şi dreptatea se făcu. 

— Spuneţi hanului vostru că ceea ce făcu el 
odinioară i se făcu lui acuma. 

Căpetenia solilor se mânie şi roşti cuvinte de 
ameninţare împotriva Domnului că va fi jupuit de viu şi 
Moldova trecută prin sabie. 

Auzind asemenea vorbe grele, Ştefan-vodă fu 
cuprins de furie şi, ştiind că pe acei sălbatici vecini 
numai cu cruzimea îi va speria, porunci ca toţi solii să 
fie traşi în ţeapă, iar mai marelui lor să i se taie nasul. 

— Şi acum, vecine, îi zise Domnul Moldovei, du-te la 
stăpânul tău şi spune-i tot ce-ai văzut. Dacă nu-i 
ajunge atât, îl aştept şi pe dumnealui! 

Nu ştim de câte ori s-o fi lovit bătrânul han cu 


pumnii în cap pentru neghiobia pe care o făcuse. De 
atunci nu mai avu curaj să treacă Nistrul. 

Şi de data aceasta purtarea Domnului Ştefan se 
dovedi cea mai potrivită pentru acele vremi. 


VII 


MICA VOICHIŢA DIN BUCURESTI 


Ştefan-vodă aştepta ca Radu cel Frumos, care nu 
pricepuse tâlcul arderii Brăilei şi a cetăţii Oraşului de 
Floci, nu va întârzia să-i plătească. Aşa se întâmplă. 
Acesta vru să năvălească în Moldova cu oaste setoasă 
de răzbunare şi prădăciune, dar n-ajunse acolo fiindcă 
Ştefan-vodă îl aştepta la hotar, în târgul Soci, din 
judeţul Râmnicu-Sărat, unde cele două armate se 
izbiră. 

Domnul Ţării Româneşti fu zdrobit într-o singură zi 
de luptă. Pierdu pe cei mai de seamă boieri, toate 
carele şi flamurile, ba chiar sceptrul domnesc. E de 
mirare că scăpă el însuşi cu picioarele întregi, numai 
bune pentru fugă. 

Dar Ştefan-vodă n-ajunse până la Bucureşti şi, mai 
târziu, peste un an, venind iarăşi îl lovi pe Radu cel 
Frumos, la Voanău sau Cursul Apei cum i se mai zice. 

Trei zile ţinu încăierarea, fără ca vreuna din oşti să fi 
zdrobit pe cealaltă. În ziua a treia, Domnul muntean 
chibzui că ar fi mai bine să se tragă spre Bucureşti 
unde avea oşti proaspete şi vecinătatea turcilor - la 
câteva ore depărtare, la Giurgiu - în vreme ce Domnul 
Moldovei se depărta mult de cetăţile sale. 

Dar ostaşii Radului, tot retrăgându-se, îşi pierdură 
curajul, astfel că nu ţinură lupta nici măcar în faţa 


Bucureştilor, între zidurile căreia se aflau avuţiile şi 
casa Domnului. 

În dimineaţa zilei de 23 noiembrie, Ştefan-vodă în 
fruntea oastei intră în Bucureşti, în vreme ce sunau 
trâmbiţele şi băteau tobele, iar locuitorii, înfricoşaţi, 
făceau temenele de-a lungul drumului. 

Pe malurile Dâmboviţei, Domnul învingător fu 
întâmpinat de un sobor de preoţi, care-i înfăţişară 
icoanele. El descăleca şi cu smerenia-i obişnuită, 
înfricoşat numai de hotărârile dumnezeieşti pe care 
niciun muritor nu le cunoştea, nici le prevedea - sărută 
icoanele şi porni pe jos spre Curte, pe care mai 
dinainte hatmanul Arbore pusese stăpânire. N 

Intră cu paşi repezi în cămările domneşti. In sala 
tronului nu află pe nimeni. Fără a arunca măcar o 
privire asupra scaunului înalt de lemn sculptat, de pe 
care Radu cel Frumos îşi arătase puterea, Ştefan se 
îndreptă spre cămările din dreapta, luându-se după 
covorul gros, persian, care-l ducea într-acolo. 

Erau încăperile Doamnei. 

Când deschise uşa, urechile îi fură izbite de un țipăt 
ascuţit - al Voichiţei celei mici, fiica Radului, care se 
ascunsese între fustele Doamnei. 

— Nu te speria, Domniţă, că nu te mănânc, îi zise 
Ştefan-vodă, cam jignit de spaima fetei. Oare socoţi că 
mă războiesc cu muierile? Sau am chip şi suflet de 
fiară?... 

Doamna, speriată şi ea de această întâmplare 
menită a înrăi purtarea învingătorului, pe care-l zărâse 
mai dinainte cum urca singur, încruntat, scările 
palatului, se aruncă în genunchi: 

— Fie-ţi milă, Doamne! Nu lua în nume de rău 
spaimele acestei copile neştiutoare! Nicio vină n-avem 
de cele ce s-au întâmplat, dar urgia o suferim noi... 


Voichiţa, auzind suspinele maică-si, mai tare se 
porni pe bocit. 

— Să nu-l laşi să ne taie, mamă! 

Deşi îl supăra spaima acestor bocitoare, care 
pesemne îl socoteau sălbatic ca o liftă tătărească, 
Ştefan-vodă nu se putu ţine a hohoti de râs. 

— Nu vă sunt duşman, fiţi pe pace! De ce v-aş ridica 
viaţa? Aş fi vrut să fiu prieten cu Domnul vostru, dar el 
s-a dat de partea turcilor. Ei sunt duşmanii mei, fiindcă 
vor să mă piardă, nu voi... 

Spunând acestea, se apropie de copilă şi-i mângâie 
părul, apoi luându-i mâinile subţiri se aplecă şi i le 
sărută: 

— Vezi că-mi eşti dragă, Voichiţa? N-ai vrea să-mi 
aduci niţică apă? Că mi-e tare sete. 

Domnului nu-i era sete, voia numai să alunge 
groaza celor două făpturi. 

Copila tresări a mirare: 

— Da, da... Aduc numaidecât... şi alergă sprintenă, 
iar după câteva clipe se întoarse cu o cană şi un pahar 
de cleştar pe care îl umplu ochi. 

Vodă luă paharul, dar mai înainte de a sorbi apucă 
bărbia fetei cu mâna stângă. 

Era cu adevărat frumoasă Voichiţa, care încă nu 
împlinise zece ani. Avea un chip alb, luminos de 
sănătate şi cozi lungi, negre ca păcura, împreunate 
deasupra frunţii. Ochişorii ei negri arătau şi mai vii în 
scăldătoarea lacrimilor. 

— Ei, v-a venit inima la loc? le întrebă Ştefan. 

In clipa aceea dădu buzna spătarul Racotă, mai- 
marele  pedestraşilor, dimpreună cu zece oşteni. 
Gâfâiau toţi. 

— Unde năvăliţi aşa? Sunteţi în codru? 

— Măria Ta, ne veniră niscai veşti de la Dunăre, 


vorbi spătarul, aruncând priviri îndoielnice spre cele 
două femei. 

— Grăieşte! porunci Vodă. 

—  Călăreţii vornicului Huru scăpară pe Domnul 
muntenesc care ajunse nevătămat la turcii săi. 

Doamna Radului, lângă fereastră, scoase fără voie 
un oftat de uşurare. 

Vodă Ştefan o privi lung, apoi cuvântă către spătar, 
potrivindu-şi mustaţa lungă cu mâna: 

— Şi dacă a ajuns teafăr la turci ce ne supără pe 
noi? Bine că n-a încăput în ţeapa pe care i-am pregătit- 
o. Nu-i aşa, Doamnă? 

Măria, scuturată de fiori, nu dete răspuns. Vodă 
urmă: 

— Spătare Racotă, adună pe boierii credincioşi, 
cheamă şi pe mitropolit, că mâine la amiază avem 
înscăunarea lui Laiotă Basarab. lar hatmanul Arbore să 
poftească la mine. 

A doua zi fu uns noul Domn al [ării Româneşti. 
Petrecerea nu ţinu decât o zi şi o noapte, timp scurtat 
de ştafetele care vestiră că se apropiau turcii cu vreo 
treisprezece mii de oameni. Dar fiind ei aşteptaţi de 
vultani, sfârşiră cum nu se poate mai rău. Ştefan-vodă 
îi izbi din trei părţi, năucindu-i într-atât încât nimeriră 
în mlaştinile Dâmboviţei, unde le rămaseră oasele. Cei 
care scăpară, vreo două mii de turci, fură prinşi şi traşi 
în ţeapă în spatele caselor domneşti. 

Doamna Măria şi fie-sa Voichiţa nu mai apucară să 
vadă acea privelişte de groază, fiind trimise la 
Suceava, cu bună pază, înainte de începerea luptei. 
Domnul pusese pe Ispas să meargă cu ele în fruntea 
călăreţilor, spunând: 

— Comise, găsii în ţara muntenească mult aur şi 
odoare de preţ, dar mai mare avuţie decât aceste două 


femei nu se află. Ai, dară, grijă mare, orice vătămare a 
lor o plăteşti cu capul, înţelesu-m-ai? 

Comisul Ispas inţelegând acestea le duse 
nevătămate în cetatea de scaun a Moldovei. 


VIII 


MARIA DIN MANGOP 


Ştefan-vodă, înghesuit de griji, mai rămase doar o 
săptămână la Bucureşti, ca să întărească scaunul lui 
Laiotă Basarab, omul său muntenesc. Multă povaţă îi 
dete cum să facă şi ce să dreagă, că avea Domnul 
ştiinţă de multe. Ba îi spuse că mai bine ar face să se 
tragă la Târgovişte, mutând scaunul domniei cum a 
fost nu de mult, că acolo fiind departe de Dunăre, şi 
primejdia turcilor e mai depărtată, şi aşa are el răgaz 
să încropească împotrivire cu armele, nu ca la 
Bucureşti unde te ia vrăjmaşul ca din oală. 

Abia după ce isprăvi aceste rânduieli îşi simţi 
cugetul potolit. După care Ştefan-vodă apucă drumul 
Moldovei urmat de un alai mândru - oştile sale 
biruitoare şi o parte din boierii munteni potrivnici 
Radului. Ajungând la Suceava îi ieşi înainte mitropolitul 
Teoctist în odăjdii, înconjurat de un sobor de preoţi şi, 
la altarul din faţa porţilor, unde străjuia pârcălabul 
Şendrea cu un buzdugan în mână, se făcu slujbă mare, 
aducându-se laudă lui Dumnezeu. 

Mărunt de stat, cu pletele pe umeri, Domnul abia se 
deosebea de cei mulţi. Citindu-se Sfânta Evanghelie, el 
îngenunche şi cu multă smerenie îşi făcea cruci. 

Prostimea fu oprită afară, sub zidurile cetăţii, 
ridicându-se acolo corturi mari în  adăstarea 


praznicului. 

După aceea, pe scările casei domneşti, Vodă fu 
întâmpinat de cei doi feciori ai săi în veşminte de 
catifea şi de fiica lui, o domniţă naltă şi palidă, cu părul 
pe umeri, băieţeşte. Coconii îngenuncheară dinaintea 
Domnului, în vreme ce coconiţa i se aruncă în braţe, 
dând strigăt de bucurie. 

Erau copiii nefericitei Doamne Evdochia, care cu 
patru ani mai înainte închisese ochii, din pricina unei 
boli neiertătoare. 

Inima lui Vodă se înduioşa mult, simțind la piept 
trupul fetiţei, la braţul drept pe unul din băieţi, lonică, 
la cel stâng, pe prâslea, Nicolae, pelticul. Dar degrabă 
fu năpădit el de mâhnire, amintindu-şi de Evdochia, 
buna şi iubitoarea sa soţie, care plecase cu viaţa mai 
mult netrăită decât trăită. Ce greu îl apăsa nefiinţa ei, 
încât uneori lăcrima cu gândul la dânsa şi plânsul îi 
ogoia sufletul. Insă aceasta în singurătate o făcea, faţă 
de ochi străini în ruptul capului nu se înduioşa. 

La spătărie, boierii mai bătrâni îi sărutară mâna şi 
Vodă intrând în cămările lui, se închină de trei ori la 
icoana sub care ardea o candelă. Apoi se duse în sala 
de sfat, unde se aflau boierii care chivernisiseră 
Moldova în lipsa Domnului. 

Ştefan le surâse şi cu mâna dreaptă îşi potrivi 
mustăţile, aşezându-se în jilţul înalt. 

Pârcălabul Ifrim, boier cu barba sură, scund şi gros 
ca un stejar din vechime, ieşi înainte cu un pas şi, fără 
a fi întrebat, începu a grăi: 

— Măria Ta, cum le-ai lăsat la plecare, toate au 
rămas neclintite, până acum la sosire. Am luat-o 
înaintea Măriei Tale cu vorba, ca să nu mai pierzi 
vremea, bunul cel mai de preţ al lui Dumnezeu, 
vremea fiind însăşi viaţa noastră. Şi ceea ce vei auzi 


acum de la mine, credincioasa ta slugă, nu-i o trăsnaie 
de om bătrân, ci lucru cugetat de care ştiu şi boierii aci 
de faţă care adeveresc. 

— Ce s-a mai întâmplat? făcu Vodă scurt, 
încruntându-se deodată. 

— Nu s-a întâmplat încă, urmă pârcălabul, dar se va 
întâmpla... de va fi pe placul Măriei Tale. 

Chipul rotund al lui Vodă se însenină. Ochii îi sclipiră 
iar cu isteţime şi cu şagă. 

— l-a s-auzim, pârcălabe, ce ţi-a mai trecut prin 
minte?... Şi proptindu-şi bărbia în palmă, Vodă ascultă 
ca la o istorisire de vinătoare. 

— Măria Ta, se află în părţile Crimeii o prinţesă, 
mlădiţă din neamul împărătesc al Comnenilor, care 
până la năvălirea turcilor au domnit ei asupra 
Bizanțului. Se numeşte Maria şi e frumoasă ca o sfântă, 
naltă şi subţire şi cu chipul alb lunguieţ, ca laptele 
crinului. Alt sprijin pe lume nu are decât un frate mai 
mare, anume lisac, aplecat mai mult spre cele 
bisericeşti decât spre cele ostăşeşti. lar scaunul 
împărătesc din urmă al acestor Comneni a fost 
Trapezunda, la ţărmul de miază-zi al Mării Negre, până 
i-a alungat şi de-acolo turcul cel hain. Pe lisac şi pe 
sora lui i-a primit hanul la el cu multă plecăciune, 
dăruindu-le o moşie şi un castel pe o stâncă ce se 
cheamă Mangop. Pe această Marie din Mangop ar fi 
vrut s-o  păţească însuşi hanul, dar fecioara 
mulţumindu-i de asemenea cinste, îi răspunse că ea 
creştină-ortodoxă fiind, nu se va însoţi decât cu un 
voievod de aceeaşi credinţă sau se va închide într-o 
mănăstire, în adăstarea împărăției de apoi. Aflând 
această întâmplare, le-am istorisit-o boierilor. Toţi, 
până la unul, au fost pe-un gând cu mine: 

— Prinţesa din Crimeea să fie soaţa Domnului şi 


nouă Doamnă prea mărită!... 

Ifrim tăcu o clipă, privind la Vodă cu coada ochiului. 
Apoi zise: 

— Ştiind noi firea iubitoare a Măriei Tale şi dorind să 
avem o Doamnă de neam ales, că Dumnezeu a 
poruncit omului să nu rămâie singur, ci să-şi ia 
tovarăşă, am şi trimis la Mangop doi călăreţi cu daruri 
şi vorbe măgulitoare, să vie prinţesa cu fratele ei aici la 
Suceava, să ne bucurăm măcar de priveliştea chipului 
ei! 

Vodă asculta neclintit cu ochi mari, miraţi. Apoi, în 
tăcerea care se lăsă, începu deodată să râdă cu poftă: 

— Straşnic moldovean eşti, pârcălabe! Eu alergam 
pe Câmpia Bărăganului pe urmele vrăjmaşului meu şi 
dumneata aici, la Suceava, puneai la cale o nuntă! 

Apoi ridicându-se din jilţ privi în ochii boierilor, care 
râdeau uşor în barbă. 

— Şi când vine prinţesa ceea bizantină pe 
meleagurile noastre? 

— De-acum încolo trebuie să vie... răspunse tot 
Ifrim. Că ai noştri sunt plecaţi în Crimeea de mai bine 
de două luni... 

— Aşa?... făcu Vodă, gânditor deodată. Bine, s-o 
aşteptăm! Abia după o jumătate de an sosi Maria, 
prinţesă de Comnen, însoţită numai de lisac, fratele ei 
mai mare şi de două tătăroaice roabe. Purta în 
creştetul capului o diademă de diamante despre care 
Vodă gândi că preţuia cât jumătate de Moldova. lar în 
iatacul ei, mireasa i se înfăţişă înveşmântată în 
catifele, horbote şi brocarturi, de părea o arătare din 
poveşti. 

Vodă nu cunoştea limba elinească, iar Maria, 
prinţesa Comnen, nu ştia o boabă din graiul 
moldovenesc. 


Se înţeleseră cu ajutorul unui tălmaci, neguţător 
genovez, care tocmai trecea prin Suceava, în drum 
spre Liov. 

Prinţesa nu era prea vorbăreaţă, sta mai mult cu 
ochii acoperiţi de genele negre, prelungi, şi faţa nu-i 
surâdea niciodată, de părea pururi în rugăciune. 

Nimic din toate câte o înconjurau nu-i atrăgea 
luarea-aminte. Ea trăia parcă într-un vis măreț, din 
care nu voia să iasă, căci, poate, ar fi dezamăgit-o. 

Şi tălmaciul genovez scrise pe un pergament de 
oaie de astrahan, pe care apoi Maria Comnen din 
Mangop o răsuci şi o dete Domnului, având aceste 
cuvinte: 

„Eu, Maria, prinţesă bizantină, aduc Domnului 
Moldovei, soţul şi stăpânul meu din voia lui Hristos, o 
prea mică moştenire faţă de vitejia şi puterea lui: fâşia 
de pământ a Mangopului din Crimeea, dimpreună cu 
stânca şi castelul de piatră. 

Îi aduc şi un drept: moştenirea mea asupra 
Trapezundului şi a celor două jumătăţi în care s-a tăiat 
împărăţia Bizanțului dacă Hristos, ocrotitorul nostru, va 
îngădui Voievodului Moldovei, sau oricărui alt Voievod 
creştin, să alunge păgânii de pe țărmurile Bosforului şi 
din ţinuturile strămoşilor mei. 

lar darul meu cel mai de seamă e un vis: să port 
diadema părinţilor Comneni în palatul de la Marmara şi 
să-mi duc soţul de mână în Biserica Sfintei Sofii, 
înţeleaptă, unde să ne cununăm a doua oară ca 
împărați. Până atunci viaţa mea nu va fi viaţă, ci 
încordarea întregii mele făpturi spre împlinirea acestui 
VIS. 

la-l şi-l împărtăşeşte sufletului tău, Măria Ta, iubitul 
şi stăpânul meu, ca întru împlinirea lui, să fim una şi 
aceeaşi fiinţă”. 


Obişnuit cu lucrurile tari ale acestei lumi şi întorcând 
spate nălucirilor, ascultă Ştefan-vodă citirea acelui 
pergament, în auzul întregului sfat boieresc, înainte de 
cununie. 

Cu-n fior ca după boală, se scutură Vodă - şi spre a- 
şi veni în fire, se apropie, luă mireasa în braţe, o sărută 
cu mustăţile şi buzele ţuguiate pe amândoi obrajii albi, 
ŞI-I zise: 

— De visul tău om mai sta noi de vorbă, după 
nuntă!... 

În vremea petrecerii obşteşti de la Curtea din 
Suceava - ţinând nunta trei săptămâni şi mai bine - 
Vodă nu uită nici roabele domneşti, pe care le pofti la 
ospăț: pe Doamna Radului, de mult ucis de turci şi pe 
Voichiţa, care privi încruntată în strachina cu bucate şi 
numai o dată aruncă o căutătură iute şi aspră spre 
mire şi mireasă. 

— Voichiţa, ochioasa aceea, ştiu că ar fi pe potriva 
mea! gândi mirele, în capul mesei, în vreme ce sunau 
tarafele de lăutari. 

Dar zărind mireasa mândră şi naltă de lângă el, îşi 
înăbuşi poftirea nălţând privirile şi oftând în sine: 

— lartă-mi, Doamne, gândul cel păcătos! 

Adesea îi grăia Maria din Mangop, în nopţile lungi de 
iarnă din întâiul an al vieţuirii, de turcii care, precurm 
au venit din străfundurile Asiei, aşa se vor duce - şi că- 
n curând, foarte curând, le va fi deschisă Comnenilor 
calea spre Bizanţ. Şi atunci, visul, visul ei împărătesc 
se va împlini! 

Dar puterea turcească, în loc de a slăbi, mai tare 
creştea. 

Ba prin anul 1475 se pomeniră la Suceava cu un 
fugar din Crimeea, un călugăr grec, care aduse 
Doamnei o veste îngrozitoare: turcii trecuseră marea 


cu multe corăbii şi lovind pe hanul din Crimeea îl siliră 
a se închina sultanului Mahomed al lIl-lea. Apoi 
pătrunseră şi în ţinutul Mangopului, împrejmuiră cu 
tunuri stânca şi castelul, năvălind cu miile. Acolo 
prinseră pe lisac, cel din urmă dintre Comneni şi-l 
strânseră de gât, prăvălindu-l prin fereastra castelului, 
peste stânci, de se rostogolise bietul până la ţărmul 
mării. 

Călugării din micul schit creştinesc - ridicat pe 
vremuri de bătrânul Olobei Comnen, părintele Mariei şi 
al lui lisac din Mangop - fură tăiaţi şi scăpă numai unul, 
ascuns în clopotniţă, care izbuti să vină şi să aducă 
vestea ultimei mlădiţe a neamului împărătesc. 

Erau de obicei reci îmbrăţişările Mariei, dar în 
noaptea în care ceru soţului ei să purceadă cu război 
împotriva turcilor, fu întreagă o vatră de jăratec. 

— De-am ţine Moldova în stăpânirea noastră, încă 
am fi destul de norocoşi, Doamnă Mario! îi spunea 
Vodă cu chibzuirea lucrurilor. 

Maria plânse pe umărul lui, bănuind, simțind că visul 
nu-l molipsise pe Domn şi că ea rămânea tot singură 
pe lume. 


IX 


ATLET AL CREŞTINĂ TĂŢII 


Vodă Ştefan n-avu parte de Laiotă cel pus de el în 
scaunul Ţării Româneşti, căci, uitând legământul său, 
trecu de partea turcilor. 

Această uneltire supără foarte pe Mahomed al Il-lea, 
cuceritorul  Constantinopolei. Cum de cuteza acel 
voievod moldovean să se amestece în treburile 


domnilor munteni? Ba pusese stăpânire pe Chilia şi, 
peste toate acestea, se încăpăţâna să nu plătească 
haraciul cuvenit. Aşa fiind, hotărî sultanul îndepărtarea 
acestui voievod rău şi cutezător din scaunul domnesc 
şi porunci unui paşă, anume Soliman Hadâmbul, care 
tocmai se pregătea să ia cetatea Scutari din Albania, 
să plece cu oaste şi să pedepsească pe Ştefan-vodă. 

Pregătirile paşei ţinură vreo doi ani şi abia în 1475 
năvăli în Moldova, în puterea iernii, când turcii nu 
obişnuiau să lupte. Dar n-aveau vreme de pierdut!... 
Oştirea lor, cam de o sută douăzeci de mii de oameni, 
era de trei ori mai numeroasă ca a Domnului Moldovei, 
care strânse abia vreo patruzeci de mii. In rândurile 
turceşti se afla şi Laiotă Basarab cu zece mii de 
munteni. 

Era cea mai grea încercare căreia Ştefan-vodă 
trebuia să-i facă faţă. Mulţi dintre craii megieşi, dacă 
nu chiar dintre boierii bătrâni, îl socoteau pierdut. 

Dar Domnul Moldovei, care ştia că biruinţa nu vine 
numai de la numărul oştenilor, ci şi de la voia lui 
Dumnezeu care dă luptătorului oţelire, pârjoli totul în 
calea năvălitorilor, nelăsând măcar un hambar gol, 
unde să se adăpostească. Călăreţii turci, care cercau 
să jefuiască merinde de pe margini, erau hărţuiţi şi 
alungaţi de călăreţii moldoveni. Oştirea lui Soliman 
prinse a suferi de foame. Mulţi cai muriră îngheţaţi pe 
drum, iar oamenii siliţi a se înhăma la căruţe. 

Ştefan-vodă se hotărî să izbească pe turci, lângă 
Vaslui, la Podul înalt, între apele Racovei şi Bârladului. 
Alese anume acea zi din ianuarie, când neguri dese 
acopereau locurile, dumbrăvile, mlaştinile dintre râuri 
şi drumurile. Cu o parte a oştirii îi lovi din faţă, cu altă 
parte din laturi şi, când mai multe pâlcuri de călăreţi îi 
loviră şi din spate, învălmăşeala se dovedi atât de 


mare, că nedându-şi seama unde se aflau, turcii 
nimeriră buluc în bălți ca să afle acolo odihna veşnică. 

Domnul Ştefan luptă între ai săi, cot la cot, de la 
întâia ciocnire, când oastea turcească răspunse cu 
mare furie. Fără curajul şi vitejia lui Vodă, bătălia de la 
Podul înalt s-ar fi întors împotriva moldovenilor. 

Oştirea lui Soliman încercă să se tragă înapoi, vrând 
a se aduna ca să reînceapă mai vârtos lupta. Dar Vodă 
Ştefan nu-i lăsă răgaz, ci o urmări până la Dunăre, 
vreme de patru zile „de marţi până vineri noaptea” şi 
„pe un mare noroi” cum spune letopiseţul. Cea mai 
mare parte din oştenii lui Soliman pieriră, iar cei prinşi 
fură traşi în ţeapă, după obiceiul timpului. 

Domnul se întoarse la Suceava, cu steagurile 
duşmanului şi pradă bogată: aur, argint, purpură, cai şi 
alte multe lucruri preţioase. 

Biruinţa uriaşă a moldovenilor nu întunecă însă 
mintea Domnului, care ştia prea bine că marele 
Mahomed nu va lăsa nerăzbunată înfrângerea paşei 
lui, ci trimise de îndată carte către craii şi mai marii 
ţărilor Europei, în cuprinsul următor: 

„Noi Ştefan-Voievod, din mila lui Dumnezeu, Domn 
al Ţării Moldovei, mă închin cu prietenie vouă, tuturora 
cărora vă scriu şi vă doresc tot binele şi vă spun 
domniilor-voastre că necredinciosul împărat al turcilor 
a fost de multă vreme şi este încă pierzătorul întregii 
creştinătăţi. De aceea facem cunoscut domniilor- 
voastre că pe la Bobotează trecută, mai sus-numitul 
turc a trimis în ţara noastră şi împotriva noastră o 
mare oştire în număr de 120.000 de oameni, al cărei 
căpitan de frunte era Soliman paşa beglerbegul: 
împreună cu acesta se aflau toţi curtenii sus-numitului 
turc şi toate popoarele din România şi domnul Ţării 
Româneşti cu toată puterea lui şi Assan-beg şi 


Schender-beg şi Grana-beg şi Oşu-beg şi Valtival-beg şi 
Serefaga-beg, domnul din Sofia, şi Cusenra-beg şi Piri- 
beg, fiul lui Isac paşa, cu toată puterea lui de ieniceri. 
Aceşti mai sus-arătaţi erau toţi căpitanii cei mari cu 
oştile lor. Auzind şi văzând noi acestea, am luat sabia 
în mână şi cu ajutorul Domnului Dumnezeului nostru 
atotputernic, am mers împotriva duşmanilor 
creştinătăţii, i-am biruit şi i-am călcat în picioare şi pe 
toţi i-am trecut prin ascuţişul săbiei noastre; pentru 
care lucru lăudat să fie Domnul Dumnezeul nostru. 
Auzind despre acestea, păgânul împărat al turcilor îşi 
puse în gând să-şi răzbune şi să vie în luna mai, cu 
capul său şi cu toată puterea sa împotriva noastră şi să 
supună ţara noastră care e poarta creştinătăţii... Dar 
dacă această poartă va fi pierdută - Dumnezeu să ne 
ferească de aşa ceva - atunci toată creştinătatea va fi 
în mare primejdie. De aceea, ne rugăm de domniile 
voastre să ne trimiteţi pe căpitanii voştri într-ajutor 
împotriva duşmanilor creştinătăţii, până mai este 
vreme... lar noi din partea noastră, făgăduim, pe 
credinţa noastră creştinească şi cu jurământul domniei 
noastre că vom sta în picioare şi ne vom lupta până la 
moarte pentru legea creştinească, noi cu capul nostru. 
Aşa trebuie să faceţi şi voi, pe mare şi pe uscat, după 
ce cu ajutorul lui Dumnezeu cel atotputernic noi i-am 
tăiat mâna dreaptă. Deci, fiţi gata, fără zăbavă. 

Dată la Suceava, în luna lui lanuarie 25, anul 
Domnului 1475”. 

Cu toate laudele care acoperiră pe atunci numele 
Domnului moldovean - Papa Sixt îl numi Atlet al 
creştinătăţii -  Ştefan-vodă nu primi din partea 
monarhilor decât făgăduieli deşarte, iar în ceasul 
primejdiei rămase singur, cu puterea sa. 


X 


ZILE GRELE 


Presimţirea lui Ştefan se adeveri. Abia trecu un an şi 
veni veste la Suceava că însuşi vestitul sultan 
Mahomed se ridică de la Adrianopol cu oaste câtă 
frunză şi iarbă împotriva Domnului atot-cutezător. Şi 
era mai marele turcilor atât de încredinţat de biruinţa 
încât aducea cu sine pe un anume Alexandru, zice-se 
boier moldovean, ca să-l puie în scaunul Moldovei. 

Singura fiinţă care se bucură de această veste era 
numai visătoarea Maria din Mangop. 

— Acum ai prilej, Măria Ta, să te măsori cu vrăjmaşii 
neamului meu. În fruntea lor e năprasnicul Mahomed, 
ucigaşul părinţilor şi fratelui meu. De-l prinzi viu sau 
mort, vom merge la Constantinopol să ne încununăm 
împărați ai Bizanțului.  Ştefan-vodă o privi cu 
înmărmurire: 

— Crezi, Doamna mea, în biruinţa noastră? 

— Cred ca în Hristos-Dumnezeu! 

Domnul nu mai zise nimic. Plecă adânc frământat în 
sine, zicând: 

— Hrana ei de toate zilele e visul acesta nesăbuit. 

În schimb, maică-sa, Doamna Oltea, care hotărâse 
să se tragă la mănăstirea Agapia, era potopită de 
gânduri negre. Înaintea plecării zise către fiul ei: 

— Ţi-au trimis craii vecini pergamente cu peceţi şi 
vorbe măgulitoare, dar ajutor ţi-au trimis? 

— Îmi vor trimite, dacă îşi dau seama că puterea 
musulmană îi primejduieşte deopotrivă. Eu, unul, mi- 
am făcut datoria, vestindu-i din timp... 

— Numai să se ţină de vorbă aşa cum se ţin de 


petreceri. 

Temerea Doamnei Mari se dovedi îndreptăţită. 
Craiul ungurilor, Mateiaş, care tocmai făcea nunta cu 
frumoasa Beatrice din Sicilia, n-avu răgaz să cugete la 
război ci la dezmierdarea dragostei. lar craiul Lehiei, 
Cazimir, se afla dimpreună cu nobilii curteni la o 
vânătoare de mistreți. 

Intr-această vreme, Mahomed trecu Dunărea şi urcă 
pe valea Siretului precum făcuse anul trecut Soliman 
Hadâmbul, în fruntea unei oşti, de o mărime până 
atunci nemaipomenită: peste o sută cincizeci de mii de 
luptători. 

Din răsărit, altă pacoste: năvăliră tătarii prădând şi 
trecând satele şi târgurile Moldovei prin ascuţişul 
săbiei. Ştefan n-avu încotro: îngădui răzeşilor să-şi 
apere gospodăriile cum or putea, apoi dete poruncă să 
se facă pustiu dinaintea duşmanilor. Totul fu ars, iar 
focul, întins de-a lungul ţării, cu valurile sale de fum 
înecăcios, scălda turcimea schimbând-o la faţă, încât 
năvălitorii arătau acum ca nişte negri din inima Africii. 

Ştefan-vodă, rămas numai cu dregătorii, curtenii şi 
oştenii care numărau mai puţin de douăzeci de mii de 
oameni, aşteptă pe Mahomed în ţinutul Neamţului, 
într-un loc la răsărit de Valea Albă. Acolo alese un deal 
împădurit, pe care îl schimbă într-o cetate cu şanţuri 
adânci în jur şi bine apărată de tunuri şi metereze. Aci 
nu nădăjduia să zdrobească pe sultan, ci doar să-l ţină 
pe loc până vine, poate, ajutorul leşesc pe care îl 
aştepta. 

Dar puhoiul osmanlâilor năvălind asupra întăriturilor 
le înecară cu  valuri-valuri de luptători, încât 
moldovenii, deşi se împotriveau dârji şi furioşi, făcând 
minuni de vitejie, fură copleşiţi, striviţi stropşiţi. 
Pierdură toate tunurile şi odată cu ele lupta. Ştefan- 


vodă abia avu răgaz să se tragă din mijlocul turcilor 
care-l căutau. lar floarea moldovenilor de neam căzură, 
mai toţi, cu spada în mână, laolaltă cu pâlcurile lor, pe 
podişul unde luptaseră şi căruia i s-a spus de atunci 
Războieni. Între ei se afla Toma, stolnicul, Petre 
Mărgelat, bătrânul spătar Sima Hrană, Duma uşarul, 
Şteful Corui, Roman Coşuleanu, Stanciu Neamişul, 
Cirstea Sârbul, Petre lezereanul, loan Ciocârlie, Jurj 
Toader şi mulţi alţii, arătaţi în pomelnicul mănăstirii 
Bistriţa. 

Vestea înfrângerii de la Războieni pricinui mare jale 
în Suceava. 

Doamna Radului şi Voichiţa, care se făcuse fată 
mare, îşi puseră veşminte de jale şi se rugară zi şi 
noapte la icoana Maicii Domnului să mântuie pe 
Ştefan-vodă, stăpânul şi bunul lor ocrotitor. 

Maria din Mangop se găti în veşmintele ei bizantine, 
îşi puse încălţările de piele roşie, brăţările, diadema de 
nestemate, luă în mâna dreaptă una din luminările 
lungi de ceară ce fuseseră aprinse în ziua nunţii ei şi, 
privindu-se lung în oglinda de Veneţia care o arăta în 
întregime, vorbi cu sine: 

— S-a stins năzuinţa mea! Voi fi măcar acum 
împărăteasă în ceasul din urmă! 

Se întinse în crivat, închise ochii ei mari cu gene 
lungi - şi dormi somn fără deşteptare. Puterea dorinţii 
fu atât de mare, că neîmplinirea îi aduse moarte. 

* 


x x 


Într-acest timp, Mahomed se îndreptă în grabă spre 
Suceava, arzând casele din jurul cetății, dar zidurile 
între care se aflau aşezările domneşti şi ale boierimii 
ţinură piept navalei paginilor - căci moldovenii 
dinăuntru aveau în fruntea lor pe viteazul Şendrea, 


omul şi ruda lui Ştefan. Aşa că Sultanul mai nimic nu 
izbândi. 


XI 


GLASUL MAMEI OLTEA 


Voievodul rănit şi istovit, rămas fără boieri, fără 
oştire şi ducând de căpăstru calul şchiop, rătăcea pe 
cărările care duceau spre munte. 

Ştia că Sultanul trimisese iscoade să-l prindă. Se feri 
de hanuri unde ucigaşii tocmiţi de turci l-ar fi putut 
înhăţa. 

Intr-o zi ajunse pe-nserat la marginea unei păduri, 
pe unde curgea un pârâu. Legă de-un fag căpăstrul 
calului şi aduse apă în pumni de-i spălă rana de la 
copită şi de la coapsă. Deodată simţi o săgetare în 
fluierul piciorului drept. Un val-vârtej de amețeli îl 
podidi. Se clătină într-o parte şi alta, apoi căzu, 
îngenunchind în iarba moale şi umedă. 

Abia acum îşi dădu seama că şi el fusese rănit. 

Cu multă luare-aminte, strângând dinţii să nu 
geamă, îşi scoase botforii, dezlipi obiala şi la lumina 
lunii văzu piciorul sângerând. 

— Numai să nu fi fost săgeata otrăvită! îşi spuse în 
gând... 

Se trase iar la malul pârâului şi îşi spălă rana cu apa 
răcorită de frigul nopţii. Apoi se cufundă într-un somn 
greu, neliniştit. 

Inainte de ivirea luceafărului de dimineaţă, deschise 
ochii şi-şi plimbă privirile de jur-împrejur, ca să 
iscodească vreo primejdie care-l ameninţa. Dezlegă 
calul şi-i dete drumul prin pădure: 


— Cum ţi-o fi soarta, bălane! îi grăi mişcat, 
dezmierdându-l cu palma pe grumazul puternic. 

Şi Vodă, şchiopătând, porni spre munte, oprindu-se 
uneori de durerea piciorului, care-l ameţea. Dar mai 
vârtos gândul îi era la cetăţile Suceava, Neamţ şi 
Hotin. 

— Dacă pârcălabii nu ţin bine zidurile, am pierdut 
Moldova, îşi spunea mereu. 

După două zile şi două nopţi, de umblet greu, 
ajunse la poalele mănăstirii Agapia. Se simţea la 
capătul puterilor şi avea nevoie de odihnă. Voia să 
doarmă adânc, măcar o zi şi o noapte în şir, să uite 
înfrângerea, suferinţa, să uite chiar de sine, dacă o 
putea. 

Se târî în miezul celei de a treia nopţi până la poarta 
ferecată a mănăstirii şi cu mânerul paloşului bătu de 
câteva ori. Nu răspunse nime. 

să fi părăsit mănăstirea şi pioasele călugăriţe? Să fi 
fugit şi Doamna Oltea de teama paginilor, care 
încălcau şi sfintele locaşuri? 

Mai bătu o dată. Un glas se auzi de sus, puternic, 
poruncitor, deşi era al unei femei, dintre gratiile groase 
ale unei ferestruici. 

— Cine e acolo? Cine bate? Răspunde! 

Ştefan recunoscu glasul mamei. Un fior cald îi 
străbătu inima. Era scăpat! Doamna Mare îi va obloji 
rana şi-l va culca, legă-nându-l, ca atunci când era 
copil. Răspunse: 

— Eu sunt, mamă! 

— Cine - eu? întrebă glasul de sus. 

— Eu, Ştefan... Nu mă cunoşti? Sorţii luptei trecură 
de partea păgânilor celor nelegiuiţi! Floarea boierimii 
căzu, pierdui tunurile şi caii. Eu însumi sunt rănit. De 
trei zile rătăcesc pe coclauri şi prin păduri ca o fiară 


hăituită... 

— Străine, ce vorbe viclene spui tu? Ştefan al meu e 
departe, luptă cu armia turcească şi-o prăpădeşte. Du- 
te, că nu te cunosc. 

— Mă goneşti, mamă? oftă Ştefan şi se prăbuşi în el. 

Dar glasul Doamnei Mari îl trezi iarăşi la viaţă: 

— Şi minţile văd că ţi-ai pierdut, nevolnice! Au 
socoţi că vei găsi scăpare între zidurile acestei 
mănăstiri?... Te vor ajunge păgânii din urmă şi te vor 
lua ca din oală! Nu i-ai biruit când erai în tabără, cu 
oşteni şi cu sâneţe - cum vei scăpa de ei aci, între 
călugăriţe şi icoane?... Adună-ţi puterile, dacă eşti cu 
adevărat fiul meu, nu te văicări ca un copil râzgâiat. 
Intră în munte, adânc, adună plăieşii care au scăpat cu 
fuga şi boierii care au mai rămas - cheamă ajutoarele 
creştinilor de peste hotar şi începe războiul de la capăt. 
Că Dumnezeu ajută celui ce se roagă, dar mai vârtos 
întăreşte braţul celui care luptă cu hotărâre. De 
rugăciuni să n-ai grijă - că m-oi ruga eu, dimpreună cu 
maicile mănăstirii. Insă, războiul, du-te degrabă şi fă-l 
cu mâinile tale!... M-auzi? Şi aminteşte-ţi că de nu 
alungi pe vrăjmaş din Moldova - nici să trăieşti nu mai 
are noimă. 

Până dincolo de Bicaz îl urmăriră în auz şi în suflet 
pe Ştefan-vodă, înfrântul de la Războieni, cuvintele 
grele ale Doamnei Oltea. 

De rană nu se lecui, dar oşteni tot adună şi în 
curând veniră şi pâlcurile de călăreţi lehi, pe care i le 
trimise craiul leşesc, speriat de apropierea turcilor, 
care amenințau să intre în Liov, şi ruşinat de 
făgăduiala neţinută la vreme. 

Dar nu mai fu nevoie de nicio bătălie. Molima ciumei 
se abătu în rândurile turcilor care cădeau în şanţuri şi 
pe drumuri seceraţi mai abitir decât de sabie sau de 


glonţ. Sultanul Mahomed, îngrozit, porunci oastei care-i 
mai rămăsese să se tragă înapoi spre Brăila. Călăreţii 
moldoveni îi hârţuiră tot timpul prăpădindu-i atât de 
amarnic că fugarii lăsară tunurile, steagurile, carele şi 
toată prada în mâinile băştinaşilor. 

Fusese pe marginea prăpastiei Ştefan-vodă! Abia 
după retragerea turcilor, prinse de veste că cetăţile 
împresurate nu căzuseră, nici Suceava, nici Neamţu, 
nici Hotinul, nici Chilia şi nici Cetatea Albă. Niciuna! 
Pârcălabii puşi de Vodă rămăseseră credincioşi şi 
ţinuseră cu dârzenie în loc atacurile. La ce-i slujise lui 
Mahomed biruinţa de la Războieni, dacă niciunul din 
scopurile pentru oare venise nu împlini? Ştefan era mai 
departe în scaun, domn neatârnat, schimbând 
înfrângerea în izbândire... 

Inainte de a se întoarce la Suceava, în dreptul 
târgului Piatra-Neamţ îi ieşi în întâmpinare maică-sa, 
Doamna Oltea, într-un rădvan cu patru cai înaintaşi. 

Ea se grăbi să-l întrebe: 

— Or fi trei săptămini de când un drumeţ îmi ceru 
adăpost în puterea nopţii zicind că eşti chiar tu, 
Ştefane. Adevăratu-i? 

— Te-a minţit, mamă, nu eram eu, şi zicând acestea 
Vodă sărută mâna Doamnei Mari. 

Când ajunse la Suceava găsi pe soţia sa Maria din 
Mangop întinsă pe pat fără suflare, înveşmântată în 
odăjdii de împărăteasă bizantină. Voievodul 
îngenunche lângă ea, îşi făcu o cruce şi roşti: 

— Dumnezeu să te ierte, Mario! Şi Domnia Ta să mă 
ierţi pe mine că nu ţi-am împlinit marele vis ce-ai avut. 
Dar cine ar fi putut să-l împlinească pe lumea aceasta? 


XII 


ÎNCHINAREA DE LA COLOMEEA 


După săvârşirea din viaţă a Doamnei Maria din 
Mangop, multă mâhnire şi multe griji se abătură 
asupra pârcălabului Ifrim. 

— N-avui mână bună, cu răposata, că nici zile nu-i 
dete Dumnezeu, nici urmaşi pentru tron. Ce-i de făcut, 
Măria Ta? 

Drept grăia bătrânul Ifrim: după douăzeci de ani de 
domnie Ştefan-vodă n-avea pe cine lăsa în scaun. 
Întâiul băiat, Alexandru, (sau Lisăndrel cum îi spunea) 
făcut cu o ţiitoare, se prăpădise de pojar. Cei doi 
coconi ai Evdochiei muriseră şi ei răpuşi de boli 
nemiloase. Numai fata, Elena, trăia, atâta! Ba nu, mai 
avea Domnul o odraslă, pe Petru, fruct al dragostei cu 
Răreşoaia, femeie cu lipici de prin părţile Brateşului, 
care îl ţinuse deseori legat de farmecele ei. 

— N-am mintea la însurătoare, lfrime, nu vezi cât 
zbucium e pe capul meu? Abia l-am înscăunat pe Vlad 
Ţepeş într-a doua domnie şi iacă păcătosul de Laiotă îl 
află fără oaste şi-l dete morţii. După aceea pus-am pe 
Basarab cel Tânăr, căruia îi zic şi Ţepeluş, gândind că 
măcar acesta îmi va fi credincios. Înşelatu-m-am iarăşi: 
şi el trecu în braţele turcului. Nu ştiu ce să mă fac cu 
muntenii noştri, cum s-o scot la capăt cu ei... 

— Cată să plineşti şi una şi alta, Măria Ta, că domnia 
nu-i lucru de şagă. Toate se cer plinite cu rânduială. 
Eşti încă în puterea bărbăţiei şi dacă aş fi în scaunul 
Măriei Tale, eu unul pe Voichiţa Radului aş pune ochii, 
că tare frumoasă s-a făcut codana şi numai bună de 
prăsilă... 


— Vulpoi afurisit, chiar la ea îmi stă gândul. 

Pârcălabul clipi şiret din ochi, zâmbind cu înţeles. 

— Hei, parcă eu n-am mirosit? Şi pe dânsa numai 
spre Măria Ta o trage inima. Dacă mi-aduc bine 
aminte, acu cinci ani când ai luat-o roabă dimpreună 
cu maică-sa, parcă murea de spaimă c-o să-şi piardă 
capul şi-acum, na, îşi pierdu minţile! Bună socoteală! 

Alegerea se dovedi binecuvântată: cea de-a treia 
soţie îi va da lui Ştefan urmaş vrednic la domnie. 
Numai că, până una-alta, ghemul vremii deşira mai 
mult zile rele decât bune pentru ţara moldovenească. 
Pricina era una singură: puterea Semilunii care creştea 
văzând cu ochii, lăţindu-se în sus, spre ţările Europei, 
ca pecinginea. 

Văzând greutatea în care se afla şi nemaiputând 
răbda atâta apăsare, Domnul chemă într-o zi boierii la 
sfat să se mai uşureze. Venind ei toţi câţi erau în 
Suceava, le cuvântă astfel: 

— Multă strădanie avui cu [ara Românească, 
precum ştiţi. Dacă pe lângă Laiotă, Ţepeluş, pus-am în 
scaun pe Vlad-Călugărul tot fără folos s-a dovedit. ŞI 
acesta s-a plecat turcului. Cu neputinţă a fost să legăm 
pe munteni de noi cu credinţă întru stăvilirea 
musulmanilor, dincolo de Dunăre. Zece ani truda mea 
s-a fost zădărnicit ca scrisul pe apă. De aici mi se trage 
tot răul care ne-a cuprins încât zilele mele nu mai sunt 
zile, iar nopţile dacă le albesc, iacă şi ele îmi albesc 
pletele, după cum vedeţi. Cum pot să am pace în suflet 
ştiind că mândrele noastre porţi Chilia şi Cetatea Albă 
sunt ale turcului, că pe-acolo de unde ne venea tihna 
de-acum ne pândeşte primejdia de fiecare ceas? Nu, 
boieri dumneavoastră, fără aceşti plămâni de la 
Dunăre şi Mare nu poate răsufla ţara, dacă vrem s-o 
ţinem neatârnată. 


— Singuri n-avem putere să luăm cetăţile înapoi, 
grăi logofătul Trotuşan. 

—  Lehii ce gând au? Pe ei nu-i paşte primejdia 
păgânului? întrebară alţi divăniţi. 

Vodă urmă: 

— Craiul Cazimir zice că ne dă oaste, dar vrea 
închinăciune, cu pohfală şi cu zapise... 

Boierii căzură la mirare: ce era acea închinăciune să 
vie Domnul însuşi pentru îngenunchere în faţa craiului? 
De ce atâta umilinţă? Şi dacă nu se ţin lehii de 
legământ cu tot zapisul şi plecăciunea? 

Hatmanul Arbore se ridică: 

— Tot mai bună-i închinarea la lehi că lor le-ajunge 
pohfala şi lauda umflată, pe câtă vreme turcul cere 
haraci gras să-şi potolească lăcomia. 

Se alăturară şi alţi boieri la susţinerea hatmanului. 
Numai pârcălabul Ifrim se afla împotrivă, mai mult 
singuratic, zicând că pacea trebuia cumpărată de la 
turci, altfel nu putem ţine Moldova, că cum o să stea 
şoricelul în faţa motanului oricâtă isteţime ar dovedi? 
Iscându-se neînțelegere, Vodă găsi cu cale să scurteze 
vorba, zicând: 

—  Boieri dumneavoastră, vă ascultai cu luare- 
aminte şi pre unii şi pre alţii şi tot ascultându-vă 
ajunsei până la urmă la gândul ce-am avut. Aflaţi dară 
că pentru mândria mea domnească e lovire ceea ce 
vrea deşertăciunea lehilor. Dar ne-om pleca fruntea şi 
ne-om umili, căci pentru Moldova noastră o facem. ŞI 
dacă suntem gata a-i jertfi viaţa, precum făcură atâţia 
dintre noi, de ce nu i-am jertfi mândria care se 
dobândeşte la loc, dar viaţa nu se mai dobândeşte...!? 
Aşa gândesc, numai să iasă lucrul bine şi să fie 
Moldova sănătoasă cum a fost. 

Astfel în toamna anului 1485 se adunară la 


Colomeea nobilii lehi spre a fi de faţă la închinarea 
Domnului Moldovei. Acesta veni cu inima cam îndoită. 
Nu se prea încredea în cuvântul craiului Cazimir, care 
mai mult ţinea la cântarea muzicilor şi la strălucirea 
vesmintelor decât la o temeinică tovărăşie de luptă. 

— De ne-ar da măcar călăreţi şi tunari câţi ne-or fi 
de trebuinţă să alungăm pe turci din Chilia şi Cetatea 
Albă - şopti Ştefan-vodă unuia din boieri, care-i ţinea 
dinapoi poala pelerinei de purpură, în sala cea mare a 
castelului. 

— Suzeranul ne va da toată oştirea! Toată oştirea, 
bolborosi boierul, uluit de strălucirea cristalelor, 
marmurei şi aurului din palatul crăiesc. 

Ceilalţi boieri moldoveni, mahmuri, măsurau cu 
coada ochiului pe cavalerii lehi care, strânşi deoparte, 
grăiau între ei pe latineşte, izbucneau în râs şi apoi îşi 
şopteau alte glume, pe leşeşte. 

Trimbiţele sunară. Se făcu linişte în sala de 
marmură. Un curtean în zale de oţel intră repede pe 
uşa cea mare, desfăşură un steag pe care-l propti de 
spatele tronului crăiesc şi fugi înapoi. 

După câteva clipe se arătă însuşi craiul Cazimir în 
veşmânt stacojiu de catifea, cu pană la pălărioara de 
catifea albă şi cu o săbiuţă la coapsa stângă, urmat de 
voievozii Lehiei. 

—  Parcă-i o muiere, zise Ştefan-vodă către 
cămăraşul care-i ţinea poala pelerinei. 

Şi cu ochii mici cercetă figura grăsună, trandafirie şi 
surâzătoare a suzeranului, pe umerii căruia se legănau 
buclele bălaie ale unei peruci bogate. 

In urma alaiului se înghesuiră câteva zeci de 
jupâniţe cu rochii cât roata şi gulere de horbotă, mici, 
gângurind şi umflându-se în guşile lor moi, asemenea 
unor hulubiţe neastâmpărate - ceea ce încurcă pe 


boierii Moldovei şi mai mult, nefiind ei obişnuiţi cu 
muieret la asemenea adunări de oşteni. 

Craiul se aşeză pe tronul înalt, oftând de plăcerea 
şezutului. Apoi diacul se închină şi citi cu glas 
răsunător, cântând ca prin biserici, un zapis latinesc, 
de se umplură bolțile de graiul lui. 

— Ce sporovăieşte acela? întrebă Ştefan-vodă pe 
grămăticul care-l însoțea ca umbra. 

Acesta înghiţi un nod şi răspunse pe şoptite: 

— Cică, Măria Ta, juri credinţă pe viaţă craiului 
Cazimir, ca unui drept suzeran şi că te legi să asculţi 
de poruncile lui, dându-i ajutor la vreme de primejdie. 

— Şi suzeranul faţă de mine cu ce se leagă? 

— „lar craiul va apăra Moldova din toate puterile 
sale - citi diacul cu glas răsunător - ca să ajungă ea în 
hotarele cele vechi, din toate părţile, aşa cum erau în 
vechime...” 

Grămăticul moldovean tălmăci pe şoptite. 

— Bine, grămăticule. Asta mi-ajunge! făcu Vodă. ŞI 
mai înainte ca diacul să-şi fi isprăvit citania, Ştefan se 
apropie de scaunul lui Cazimir, gata să-ngenunche. 

Craiul privi în jur cu mulţămire, făcând uşor cu capul 
în sus şi în jos către cârdul de doamne care se 
apropiau acum de tron, şuşotind asemenea gâştelor 
către gânsac. Apoi, se ridică, scobori o treaptă şi apucă 


amândouă mâinile lui Ştefan. Îl trase la piept şi 
sărutându-l în creştet, îi şopti pe latineşte: 
— Frate! 


Nobilii poloni dădură urale, trâmbiţele şi muzicile de 
afară sunară cu putere, amestecându-se, iar boierii 
moldoveni, ca să nu stea ca momâile, începură unii a 
chiui, alţii a şuiera, ca la petrecerile câmpeneşti. 

In acea după amiază se aşezară cu toţii la un ospăț 
pe malul Nistrului, unde se aduse înalţilor meseni 


friptură de vânat, struguri mari, copţi în acea toamnă, 
vin negru, străvechi. Lăutele, cobzele şi cimpoaiele 
cântau făcând asemenea zarvă că nu se mai auzea 
cuvânt omenesc. 

Craiul Cazimir avea dinainte pe Ştefan-vodă, căruia 
tot pe latineşte îi grăia, iar tâlmaciul întorcea voroavele 
pre limba românească. 

Se cam muiară mesenii pe-nserat. Ţinea bine de tot 
Voievodul Moldovei, care avea obiceiul vinului de 
Cotnari şi Berheci, mult mai tare ca vinul leşesc - şi ar 
fi întins o horă cu ai lui, căci înţelese că leahul cel mare 
mult se bucura de închinăciunea Moldovei şi că-i va da 
oricând ajutor de oaste. 

Nu se aprinseseră încă făcliile în spatele oaspeţilor 
şi stelele abia începuseră să-nţepe cu acul lor rece 
apele mişcătoare ale Nistrului, când, mai mult pe 
brânci, prin tufe şi ierburi, se strecură până la Ştefan- 
vodă un aprod mărunt de felul lui, dar iute ca veverița, 
de i se spunea mai în şagă, mai în serios, Aprodul 
Purice. 

— Ce e, Purice? întrebă Vodă, lăsând paharul jos, 
dinainte. 

— Măria Ta, văd că n-ai aflat nimic, de vreme ce stai 
cu lehii la ospăț! 

— Ce să aflu? 

— Au intrat turcii în ţară! gemu aprodul. Prădară şi 
arseră tot până la Suceava... E de rău! 

Vodă sări de la locul lui, de parcă i-ar fi luat scaunul 
foc. Craiul îl privi cu uimire, surâzător, socotind că era 
o sminteală din beţie. 

Dar Ştefan, urmat de Aprodul Purice şi de alţi câţiva 
boieri, o rupse de fugă spre locul cailor, care adăstau 
legaţi în lunca din preajma Nistrului, încălecară şi 
porniră spre Colomeea învăluită-n beznele nopţii. 


Craiul se uită lung la convoi, ca după nişte stafii. 

În zorii zilei următoare, Ştefan trimise călăreţii şi 
boierii în Moldova, să adune pe cei care nu suferiseră 
încă urgia năvalei turceşti, iar el plecă la „fratele” său 
în palatul din Colomeea. Craiul Cazimir dormea încă şi 
cameristul avea poruncă straşnică să nu-l trezească 
nicidecum. 

Vodă hotărî să aştepte. Şi nu se clinti din loc până la 
amiază, când craiul, aflând ce este, îl primi din pat, 
somnoros, înfăşurat ca un prunc mare şi rotofei, în 
albeaţa plăpumii de mătase. 

— Încă de aseară fui încunoştinţat că turcii au 
năvălit în Moldova noastră, începu suzeranul de-a 
dreptul, cu ochii împăienjeniţi de somn. Nicio teamă! 
Am trimis scrisori voievozilor mei de la fruntarii. Dacă 
vei asculta de sfatul lor, vom birui pe turci de îndată. 

Ştefan, bucuros de asemenea ajutor, care-i venea 
înainte de a-l fi cerut, îngenunche cu un picior 
dinaintea suzeranului, îi mulţumi şi plecă repede. 

Când ajunse la hotarul ţării, îi ieşi înainte pârcălabul 
Potcoavă, cel cu barba lungă, albă, ca de prooroc, dar 
cu suflet de zmeu, în seama căruia Domnul dase 
cetăţile de miază-noapte. 

— Vreo cincisprezece pâlcuri de călăreţi şi vreo 
optsprezece de pedestraşi, tot am adunat, Măria Ta! 
zise pârcălabul. 

— Câţi oameni au pâlcurile? întrebă Vodă fără a 
descăleca. 

— O mie de pâlc, cu tot ce le trebuie: cai, arcuri şi 
sulițe. 

— Făcuşi ce se cuvenea, pârcălabe! Dar călăreţii 
lehi unde conăciră? 

— Care călăreţi? se miră pârcălabul, făcând ochii 
mari. Au venit din Colomeea vreo trei pâlcuri de 


pedestraşi, rupţi ca vai de ei şi nemâncaţi... l-am culcat 
prin şurile oamenilor, că nici dormiţi nu erau. 

— Unde-i căpitanul lor? 

— N-au niciun căpitan, sunt de capul lor. Cică vor să 
se bată cu turcii. 

Ştefan-vodă şi pârcălabul Potcoavă se priviră 
îndelung apoi râseră amândoi deodată. 

Pe păgâni îi bătură moldovenii la Cătlăbuga, făcând 
multă moarte în ei şi luând prăzile înapoi. 


XIII 


APRODUL PURICE 


În primăvara anului ce veni, 1486, altă poveste. 
Sultanul trimise din nou oaste să scoată pe Ştefan din 
domnie. Voievodul ceru ajutoare de la lehi după 
statornicirea legământului din Colomeea dar nu veni 
picior de ostaş. 

— Degeaba mă-nchinai leahului, îşi zise Domnul 
Moldovei, în puterea acelei nopţi, întins în crivatul de 
lemn, cu ochii mari deschişi în întuneric. Dar i-o plătesc 
eu! 

Turcii, având căpetenie pe Bali-beg, un başbuzuc 
fioros, cu-n ochi scos de mult, din tinereţe, urcaseră 
până dincolo de Suceava. Dar puşi pe jaf, mulţi din 
păgâni se răvăşiseră prin ţară, urmărind pe moldovenii 
fugari până-n văile munţilor şi până-n malul Nistrului. 
Când află prin iscoade că Ştefan-vodă scobora din 
miazănoapte cu oştire călare şi cu pedestraşi cât 
frunza şi iarba, de nu-i încăpea să-i adăpostească 
noaptea zece sate, Bali-beg se trase înapoi, cu gând 
să-şi adune oştenii şi să mai ceară alţii de la Brăila. 


Avea turcul alături pe boierul Petre Hronet, căruia i 
se spunea pe scurt Hroet şi care cumpărase de la 
Stanbul firmanul de domnie. Când află Ştefan-vodă că 
Bali-beg aducea Moldovei plocon alt Domn, atât se 
mânie, că nu mai ţinu seama de nimic, şi porni în 
goană, zi şi noapte, cu pâlcurile de călăreţi după el, cu 
pedestraşii urcați în căruţe, să-nfrunte şi să bată pe 
năvălitori. 

Dete de tabăra lor tocmai la Scheia, pe-nserat. Dar 
nu vru să-i lovească, până nu văzu bine, de pe colinele 
din împrejurimi, câţi turci erau şi ce arme aveau. 

— Sunt cam mulţi, Purice! Cam mulţi! făcu Vodă 
către sfetnicul său. Şi nici Potcoavă nu ştiu dacă a 
ajuns în spatele lor... Să mai aşteptăm. 

Dar turcii îndemnați de Petru Hronet se aruncară 
asupra moldovenilor, măcar că-ncepuse o ploaie 
măruntă de toamnă. 

Ascunşi în şanţuri şi prin luncile unui pârâu ce 
începuse a creşte, oştenii lui Ştefan ţinteau cu arcurile 
şi doborau la turci, de parcă vânau sitari. Dar ei 
veneau tot mai mulţi, cu strigăte de mânie şi 
îndemnuri furioase în grai turcesc - şi o bună parte din 
ei trecură de întâile linii ale moldovenilor. 

Ştefan-vodă se repezi atunci cu toată călărimea pe 
care o avea în jur, să sfărâme grosul turcilor, să-i 
sperie şi să-i risipească. 

Se-ncinse o luptă fără cruţare şi aproape fără 
socoteală, căci moldovenii nedând înapoi piereau 
mereu, subţiindu-şi rândurile, în vreme ce călăreţii lui 
Bali-beg parcă tot mai mult creşteau. 

— Nu te lăsa, Purice! strigă Vodă aprodului său, 
lovind amândoi cu paloşul în câte un nod de vipere 
turceşti. Nu te lăsa că... 

Dar nu mai putu încheia vorba. Murgul Voievodului 


căzu în genunchi şi se lăsă-ntr-o rână, lungind gâtul. 
Din nări începu să-i ţâşnească sânge fierbinte. 

Vodă tocmai îşi trăgea piciorul din scări când auzi 
glasul lui Purice: 

— Măria Ta, urcă-te pe roibul meu! şi într-o clipă 
aprodul sări de pe cal şi trase dârlogii. 

Erau amândoi mărunți de stat, şi Vodă, şi aprodul 
Purice, iar roibul mare şi voinic, de nu-l putea încăleca 
nimeni fără ajutoare. Dar aprodul, isteţ şi iute, se ciuci, 
făcând din spatele lui treaptă de urcare. 

— Aproade Purice, movilă te-ai făcut, ca să mă pot 
urca pe roibul tău. Movilă te-oi numi de-aci înainte, de 
nu te-i supăra! 

— Tot mai bine decât Purice! răspunse el, luându-se 
pe jos după Domnul său. 

Moldovenii zărind iar pe Vodă cu paloşul ridicat între 
ei, luptând pe-ntrecute împotriva puhoiului de turci, se 
avântară cu puteri noi şi împinseră pe vrăjmaşi până-n 
malul apei. 

— Pe ei, flăcăi! Nu-i lăsaţi!... Tăiaţi-le calea! strigă 
Vodă căpeteniilor şi oştenilor moldoveni. 

Mulţi se aruncară în apă, să taie calea turcilor, dar 
nu mai fu nevoie. Din marginea luncii se apropiau 
călăreţii lui Potcoavă, chiuind ca la nuntă. 

Turcii prinşi între două focuri se ascunseră prin 
scorburile copacilor, prin văgăuni şi prin tufişuri. Apa 
Nistrului se făcuse roşie de sânge, iar caii turcilor se 
vedeau acum alergând bezmetici, fără stăpâni sau 
târând stăpânul ucis, agăţat de scările şeii. 

Petru Hronet, care râvnise tronul Moldovei, şi boierii 
săi, lacomi după măriri şi avuţii, fură prinşi de vii şi 
căsăpiţi de oamenii lui Ştefan în acelaşi loc, între 
leşurile vrăjmaşului. 

lar aprodul Purice luând numele de Movilă primi dar 


din partea lui Vodă un munte cu păduri, treizeci de 
sate şi o bucată bună din lunca Şiretului. 
Din seminţia lui, Moldova alese un şir de voievozi. 


XIV 


DUMBRAVA ROȘIE 


— Văzut-aţi, boieri, dumneavoastră, c-a fost apă de 
ploaie legământul de la Colomeea? lIfrijm-pârcălabul 
avu dreptatea de partea lui. lacă, trecură patru ani de- 
atunci şi lehii nu numai că nu ne-au dat ajutor de oaste 
ca să ne luăm înapoi Chilia şi Cetatea Albă, ci se 
grăbiră să facă tractat de bună prietenie cu sultanul. 
Aceasta le puse la toate vârf. 

Când acu’ doi ani trimis-am solie venețienilor, le-am 
scris negru pe alb: Şi dacă Dumnezeu vrea ca eu să nu 
fiu ajutat se vor întâmpla două lucruri: ori se va pierde 
Moldova, ori voi fi strâns de nevoie să mă supun 
păgânilor. 

Vă întreb, dară, ce este de ales: au pierderea ţării, 
au supunerea? 

Aşa grăi Ştefan-vodă, în Divan, într-una din zile, 
după cutremurul din 1492. Boierii plecară capul în 
piept, fără a scoate un cuvânt. Erau împreună la 
durere şi-ar fi plâns, dar ei nu ştiau a plânge, căci 
înduioşarea pe acea vreme se cuibărea numai la sânul 
muierilor. 

Logofătul Tăutu, dimpreună cu alţi doi boieri, 
purcese la Stanbul să închine ţara. Când la Dolma 
Bahce, stând la taifas cu sultanul, un slujitor îi aduse 
cafea în filigean, boierul o dete pe gât ca toiul de 
rachiu, neştiind până atunci ce-i acea băutură neagră 


ca păcura. Şi dacă-i simţi arsura, el rabdă amarnic şi 
nimic nu zise, încât Mahomed al II-lea se miră foarte de 
bărbăţia moldoveanului, gândind că straşnici mai sunt 
ghiaurii aceia încât înghit şi flacără. După isprava asta, 
făcu logofătul o ispravă şi mai bună că, tocmindu-se ca 
geambaşii, izbândi să micşoreze haraciul la 4000 de 
galbeni pe an, adică la jumătate cât plătea Domnul 
Ţării Româneşti. 

Având de-acum linişte din partea celui mai puternic 
vecin, Ştefan-vodă chibzui că ar fi bună treabă 
politicească să se îndrepte cu prietenie spre unguri, 
ceea ce şi făcu. Ba craiul lor bucurându-se de aceasta 
îi dărui în deplină stăpânire două cetăţi din voievodatul 
Transilvaniei: Ciceiul cu 60 de sate împrejur, în ţinutul 
Someşului şi Cetatea de Baltă, pe Târnava Mică. 

Intr-această vreme muri Cazimir, bătrânul crai al 
Lehiei, lăsând ţara împărţită în două fiilor săi lan-Albert 
şi Alexandru. Cel de-al treilea fiu, Sigismund, dacă 
rămase pe dinafară, fraţii săi se hotărâră să-i dea... 
Moldova. 

Neroada împărţeală ajunse la urechea lui Ştefan- 
vodă, că voroava nu se poate fereca în lanţuri, ea 
zboară mai iute ca vântul ajungând şi unde nu trebuie, 
dar şi unde trebuie. 

—  Auziţi, cinstiţi boieri, craiul dete lui Sigismund 
pielea ursului din pădure. 

— Păi, să vedem, Măria Ta, dacă se-nvoieşte ursul 
să rămâie fără blană... 

Timp de şase ani se tot pregăti Albert strângând 
oaste pentru cucerirea Moldovei. Când fu gata trimise 
vorbă lui Ştefan spunând că porneşte război împotriva 
osmanlâilor ca să ia din mâna lor Chilia şi Cetatea Albă 
şi să le dea moldovenilor, adevărații stăpâni. 

— Abia acu’, după 12 ani, se gândiră lehii să-şi 


respecte îndatorirea de la Colomeea? Prea târziu, 
pentru voi, viclenilor, dar nu şi pentru mine, că de când 
aştept să vă plătesc cu vârf şi îndesat amărăciunile ce- 
am îndurat din partea voastră. 

Grăind acestea către boierii săi, Ştefan-vodă ceru în 
grabă ajutor ungurilor şi turcilor, iar el strânse oaste. 
Lehii, care trecuseră Nistrul şi ajunseseră la Coţmani 
erau de două ori şi jumătate mai numeroşi, cam o sută 
de mii de luptători, împotriva a vreo treizeci de mii de 
moldoveni - şi în puţine zile Suceava fu înconjurată. 
Cetatea nu căzu, căci zidurile sfărâmate ziua, 
moldovenii le puneau la loc noaptea, cu pietre, lemne 
de stejar şi tot ce găseau la îndemână. In această 
vreme, oastea moldoveană din afara cetăţii, sub 
porunca lui Ştefan, închise toate drumurile ce duceau 
spre Lehia şi bătu toate pâlcurile de călăreţi poloni 
cară căutau merinde-n ţară. |n curând veniră şi 
ajutoarele de la turci, de la munteni, aproape 
douăsprezece mii de oşteni. 

lan-Albert ar fi fost zdrobit, dacă nu mijlocea pentru 
el craiul Ungariei, Vladislav. Voievodul Moldovei căzu la 
pace cu mare greutate, dar ceru ca oastea lehilor să se 
întoarcă pe unde venise, iar nu pe alt drum ca să facă 
stricăciune. 

Spre a nu-i pieri luptătorii de foame, lan-Albert 
apucă însă altă cale, călcând înţelegerea şi urcă pe 
Siret spre Cernăuţi, prin Codrul Cosminului. 

Abia acum avu Ştefan-vodă prilejul să plătească 
lehilor vechea poliţă pentru tot răul ce suferise din 
partea lor, începând cu supunerea ruşinoasă faţă de 
regele Cazimir şi sfârşind cu acest război viclean 
pentru cucerirea Moldovei. Cu pâlcuri iuți de călăreţi 
trecu înaintea oştilor leşeşti, ocolindu-le, închise 
drumul de ieşire spre miază-noapte din codru, iar de-a 


lungul şoselei tăie copacii groji numai cât să stea în 
picioare. După ce oastea lehilor intră toată în pădure, 
Ştefan lovi în spate şi ea căutând să scape, fugind spre 
miază-noapte, găsi şi acolo drumul închis. Pedestraşii 
moldoveni din codru  prăvăliră copacii asupra 
călăreţilor lehi, făcându-i terci. Lupta ţinu doar o zi, iar 
din mândra oaste a lui lan-Albert nu mai scăpară cu 
viaţă decât puţini fugari. 

Cu mare greutate, umilit, craiul ajunse la Cernăuţi. 
În ajutorul lehilor veniră câteva pâlcuri de călăreţi 
mazurieni, dar le ieşi înainte cu oastea lui, vornicul 
Boldur. 

Se loviră la Lenţeşti, într-o zi de duminică. 

Boierul moldovean, care învățase de la Ştefan 
dibăcia luptelor, înconjură pe  lehii-mazurieni şi 
bătându-i fără milă, îi ucise pe capete. Nu scăpă unul 
teafăr. lan-Albert mai înainte de a părăsi Moldova 
încercă să-şi spele ruşinea. Adună câtă oaste mai putu 
şi lovi încă o dată pe luptătorii moldoveni, nu departe 
de Cernăuţi. Dar aci îşi pierdu şi boierimea ş/eanta 
care-l întovărăşise în nefericita lui năvălire în Moldova. 

Jalea în Lehia fu mare, dar şi mai mare bucuria în 
Moldova, unde bieţii oameni n-aveau pace decât atât 
cât le trebuia să-şi ascută săbiile şi topoarele, pentru 
alungarea vrăjmaşilor. 

Oştenii moldoveni, după înfrângerea lui lan-Albert - 
care de inimă rea se îmbolnăvi - rămaseră cu multe 
tunuri şi tot felul de scule, precum şi cu o pradă de 
peste şase mii de care. 

Spun cronicarii că de data aceasta Ştefan-vodă nu 
omori pe lehii prinşi în viaţă, ci, spre a se păstra 
amintirea biruinţei din Codrul Cosminului, îi înjugă la 
pluguri şi ară cu ei locuri întinse, în mai multe ţinuturi 
ale Moldovei, la Botoşani, la Cotnari, la Roman. Apoi îi 


puse de semănară ghindă şi pe acele locuri se ridică o 
Dumbravă Roşie, de care oamenii pomenesc până în 
zilele noastre. 

In 1502 merse cu oaste, cuprinse ţinutul Pocuţiei 
asupra căruia avea drepturi vechi, fiind moştenitor al 
lui Alexandru cel Bun şi aşeză acolo pârcălabii şi 
vameşii săi. 


XV 


VULTURUL MOLDOVEI 


Ajunsese acum Ştefan-vodă la vârsta bătrâneții, 
cunoscând cea mai lungă şi strălucită domnie de 
patruzeci şi şapte de ani, pe care niciun voievod al 
Moldovei n-o atinse vreodată, nici înainte nici după el. 
Căci pe acele vremuri crunte şi schimbătoare o 
asemenea lungime a puterii era cu adevărat din afara 
firii, ca o minune cerească. 

Nu numai vestitele fapte de arme îi făcură faima 
numelui în lume, ci şi râvna gospodarului cu care 
gospodări ţara înflorind meşteşugurile şi negoţul cu 
megieşii. Şi cu tot zbuciumul războaielor purtate, află 
vreme să ridice cetăţi puternice, curţi şi pivnițe 
domneşti încăpătoare şi să umple Moldova de lăcaşe 
bisericeşti - 44 la număr —, după spusa letopiseţului, 
cea mai de seamă ctitorie fiind mănăstirea Putnei. 

Trăi mai mult pentru ţara Moldovei decât pentru 
sine. Căci n-avu parte de bucuria vieţii decât târziu, 
după ce luă pe Voichiţa Radului, ostateca, de la care 
dobândi mai mulţi prunci între care pe Bogdan, 
urmaşul la tron. 

Fiica sa Elena, din întâia căsătorie cu Evdochia, 


măritându-se la Moscova, cu Ivan, fiul marelui Cneaz 
rus, pricinui multă amărăciune lui Ştefan-vodă, ea fiind 
foarte nefericită. Fiul ei, Dimitrie, trebuia să urmeze la 
tron, dar murind Ivan, biata Elena avu de luptat cu 
toate zâzaniile de la Curtea Moscovei, unde-i luă locul 
văduva cneazului, mort şi el, precum şi Vasile, al doilea 
fiu al Cneazului. De nenumărate ori scrise Domnul 
Moldovei hanului tătăresc, întrebând de soarta fiicei 
prea iubite, de a nepotului Dimitrie, căruia nu-i va fi 
dat să poarte coroana Moscovei, ci îşi va încheia 
puţinele şi amărâtele zile în închisoare. 

Când simţi că-l lasă puterea, că abia se mai mişca 
din pricina ranei de la gleznă, pe care o căpătase de 
zeci de ani, de la întâiul atac împotriva Chiliei cât şi din 
pricina podagrei înrăutăţită de curând, Ştefan-vodă 
chemă doftori din Crimeea şi Veneţia. Veniră trei la 
căpătâiul bolnavului: Matei da Murano, leronimo da 
Cesena şi Johan Clingensporn. Cercetând ei bolnavul se 
sfătuiră îndelung şi căzură la înţelegere că rana de la 
gleznă trebuia arsă cu fier roşu, ca să nu mai 
otrăvească sângele. Dar va vroi bătrânul Voievod să ia 
asupră-şi asemenea cruntă suferinţă? 

— Măria Ta, rana trebuie arsă! zise medicul 
venețian, intrând în iatacul Domnului, urmat de ceilalţi 
doftori. 

— Ardeţi-o! răspunse Vodă scurt, fără a mai sta pe 
gânduri. Ei hotărâră să-l lege ca bolnavul să nu mişte 
în timpul arderii, dar el se împotrivi zicând: 

— Nemişcat voi sta ca oţelul prin voinţa mea. 

Se uluiră doftorii văzând atâta dârzenie şi spuseră 
că nu din carne e făcut omul acela ci din oţel. Din 
păcate suferinţa fu în zadar. Domnul nu se mai lecui. 

Într-această vreme, pe la biserici şi mănăstiri, 
preoţii şi călugării făceau rugăciuni zi şi noapte de-a 


rândul pentru sănătatea ocrotitorului Moldovei şi drept- 
credinciosului Voievod. 

Pentru a pune rânduială în domnie şi a stârpi 
zavistia, Ştefan-vodă tăie fără judeţ capul paharnicului 
Ulea şi a altor boieri care uneltiseră să puie în scaun pe 
zălogul de sânge Ştefăniţă, aflător la Stanbul în locul 
lui Bogdan pe care însuşi Domnul îl rânduise urmaş, ca 
să închidă ochii cu încredințarea că, după el, Moldova 
îşi va păstra nesmintită cinstea şi puterea. 

Astfel Bogdan fu înscăunat Domn încă trăind 
părintele său. După care venind vlădicii, sfetnicii mari 
şi alţi câţi s-au fost chemat, le dădu Ştefan-vodă 
tuturor învăţătură arătându-le că nu se va putea ţine 
ţara cu sabia precum au ţinut-o el şi, socotind pre turci 
cei mai puternici, să se închine lor, că turcii sunt ţiitori 
de cuvânt şi la nevoie ajutători. 

Câteva zile după aceea, într-o marţi, la 2 iulie 1504, 
în al patrulea ceas, Vulturul Moldovei se înălţă către 
cer într-un zbor lung, fără de întoarcere. 

Cronicarul arată că „atâta jale era de plângeau toţi 
ca după un părinte al său, că cunoştea fieştecare că s- 
au scăpat de mult bine şi de multă apărătură. Ce după 
moartea lui până astăzi îi zic sfântul Ştefan Vodă, nu 
pentru suflet ce este în mâna lui Dumnezeu, că el încă 
au fost om cu păcate, ci pentru lucrurile sale cele 
vitejeşti, carele nime din domni, nici mai nainte nici 
după aceea, l-au ajuns. Şi fu îngropat în mănăstire, la 
Putna cea de dânsul zidită, fie-i numele în veci slăvit!”. 


NEAGOE BASARAB 
ŞI DESPINA DOAMNA 


I 


CĂLUGĂRUL MAXIM 


Cine pornea în primăvara anului 1510 din mijlocul 
Sibiului apucând, pe ulicioarele întortocheate, spre 
miază-noapte, ar fi dat de poarta cea mare a cetăţii 
care nu se încuia niciodată. Din această pricină se 
făcuseră aşezări până în marginea pădurii, dincolo de 
ziduri, gospodării întemeiate, căci oraşul de mult nu 
mai fusese înconjurat de vreo oaste duşmană. 

Intr-o casă mare, încăpătoare, ridicată în coasta 
pădurii, cu pridvoare şi pivniţi boltite, locuia un boier 
subţire din Ţara Românească. Era Neagoe Basarab, fiu 
din păcat al lui Basarab-vodă, zis Ţepeluş şi al Neagăi 
Craioveasca, soţia vornicului Pârvu Craiovescu. 
Dealtfel nu numai de la maică-sa îi venea numele, ci şi 
de la bunicul Neagoe Craiovescu. Seminţia acestor 
bani craioveni se ridicase şi se dovedea tot atât de tare 
ca şi voievozii de la Târgovişte. 

Deşi casa era păzită de oameni de credinţă, vechi 
slujitori olteni, care făcând treburile gospodăriei, 
purtau junghere sub cămaşă, nimeni nu venea să 
tulbure pacea acelui loc, mănăstiresc parcă. De n-ar fi 
fost nechezatul cailor din grajd, larma slujitorilor şi, 
mai cu osebire, ciripitul păsărelelor, nimeni n-ar fi 
ghicit că locuiau acolo suflete omeneşti. 

Arar venea din Sibiu, călare pe un asin, un călugăr 
aproape fără barbă şi plete, cu faţă de haiduc şi ochi 


scăpărători, care adăsta în pridvor ca să stea de vorbă 
cu boierul cel subţire la stat şi la suflet. Apoi se ducea 
cum venise, ca să nu se mai arate câteva săptămâni 
lungi. 

Era călugărul Maxim, care se numea, ca mirean, 
Gheorghe Brancovici şi fusese nepotul de fiu al celui 
din urmă despot al sârbilor, izgonit de turci, care se 
chema tot Gheorghe Brancovici. Dacă se abătu asupra 
seminţiei lor vitregia soartei, vlăstarul domnesc părăsi 
râvna după mărire şi belşug şi îşi închină viaţa 
învăţăturii celor sfinte şi izbăvirii sufletelor care în acel 
zbucium nu mai găseau pacea, mereu tulburate parcă 
de suflarea diavolului. 

Dar nici bunătatea inimii, nici dreptatea cugetului 
nu-i chezăşuiseră liniştea duhovnicească pe care o 
căuta Maxim din pruncie. Asemeni boierului Neagoe 
din Craiova era şi el un fugar, un oropsit, cu zilele-n 
mână, urmărit de ucigaşii voievodului de la Târgovişte. 

Fusese mitropolitul Ungro-Vlahiei, e drept, sub 
domnia lui Radu cel Mare. Dar dobândise el această 
cinste, defăimând pe înaintaşi?... Umpluse cu balele 
linguşirii pe Patriarhul de la Constantinopol şi cu pungi 
de bani pe diaconii şi sfetnicii preasfinţitului?... 

Ferit-a sfântul! 

Pe când erau gata să se ciocnească oştile la 
Retezeni, lângă Râmnic, adică moldovenii lui Bogdan 
„Orbul”, feciorul lui Ştefan cel Mare, şi muntenii lui 
Radu cel Mare, el, călugărul Maxim, fu îngrozit de 
asemenea păcat şi fără a ţine seama de primejduirea 
vieţii dete fuga în cortul voievodului Ţării Româneşti, 
chiar în ajun de bătălie. 

Şi  arătându-i fărădelegea care este vărsarea 
sângelui dintre fraţi de aceeaşi credinţă, îl rugă să nu 
pornească lupta, că va primi de îndată cuvânt de 


împăcare de la vrăjmaşul său. În aceeaşi noapte 
călugărul Maxim se lăsă prins de oamenii lui Bogdan şi 
dus, ca, iscoadă, în cortul Voievodului. Căzându-i în 
genunchi, îi arătă şi lui păcatul care sta să-l 
săvârşească pornind cu moarte împotriva fraţilor şi 
creştinilor din cealaltă tabără, şi jură pe Evanghelie că 
Voievodul Radu era gata de împăcare. 

A doua zi căpăteniile de oaste din cele două tabere 
se întâlniră la malul apei, apoi se întâlniră şi voievozii, 
care, sărutând cartea sfântă din mâna călugărului, 
făcură pacea poruncită lor de Dumnezeu. 

Radu cel Mare se întoarse la Târgovişte călare, 
având dinapoi pe călugărul care mergea pe jos. ŞI-I 
făcu mitropolit al Ţării pentru râvna creştinească şi 
puterea lui de suflet, ca ostaş al Domnului. 

Mult se împotrivi Maxim până se hotări a îmbrăca 
odăjdiile aurite, că menirea lui - zicea - era să trăiască 
în schimnicie, nu lângă zarva şi veselirea lumească. 

— Câtă dreptate avui atunci, cinstite Neagoe, îi 
spuse călugărul boierului craiovean, surghiunit la Sibiu, 
în casa cea mare de lângă pădure, povestindu-i el 
întâmplările vieţii. Că nu trecu mult, şi Radu al meu fu 
alungat iar în scaunul din Târgovişte se urcă nelegiuitul 
Mihnea, de îi spuneau Ce/ Rău, om atât de hain că nu 
sorbea într-o zi atâtea pahare de vin câte capete tăia. 
De-aş fi grăit unei fiare sălbatice, poate că până la 
urmă tot mă-nţelegea. Vodă Mihnea socot că nici n- 
auzea când îi grăiam de omenie. Şi ca să, nu mă mai 
vadă, vru să mă ucidă. Dar scăpai cu fuga, boier 
Neagoe, şi iată că acum stăm amândoi de vorbă fiind 
eu teafăr, pe picioarele mele. 

Boierul Basarab scotea din sipetele lui odoare 
bisericeşti de aur şi argint, frumos şi meşteşugit 
lucrate, cercetându-le cu preacuviosul Maxim, şi 


sfătuindu-se şi pentru alte cumpărături. Că era acest 
Neagoe cuvios şi iubitor de frumuseţe. lar în surghiun, 
în loc să-şi chivernisească banul care cu greu îi venea 
din Oltenia, îl dăruia fără multă tocmeală cu sine pe 
asemenea bucurii ale inimii şi ochilor. 

— Sufletul meu, cuvioşia ta, umblă tot către cele 
sfinte! mărturisi odată Neagoe, deşi era tânăr, în 
floarea bărbăţiei. Dar ai mei din ţară hotărâră că 
trebuie să le fiu voievod! Şi mi-au vârât acest gând în 
cap de nu mai pot să-l scot. De-or izbuti cu mine, 
înseamnă că aşa vru Dumnezeu, de nu, voi face tot 
după simţirea mea, pentru pacea şi mântuirea 
sufletului. 

Şi într-o noapte de Crăciun, pe când viscolea şi 
chiuia crivățul prin pădurea de lângă Sibiu, Maxim 
grăia boierului, la un pahar de vin, între făclii, în vreme 
ce se scrumea un buştean în căminul încins: 

— Cinstite Neagoe, nu e bună singurătatea la un 
bărbat în putere şi cu înfăţişarea domniei tale. Am eu o 
nepoată numai bună pentru inima pe care ţi-a dat-o 
Dumnezeu, blajină şi evlavioasă, mai mult cu gândul la 
cer decât la pământ, măcar că e şi ea nepoată de 
luptători şi despoţi din munţii sârbeşti. Grăieşte rar 
fata frăţâne-meu, dar atunci parcă ciripeşte o pasăre şi 
când ridică asupra cuiva pleoapele de pe ochii ei mari, 
parcă-l apucă o dulce ameţeală... 

Neagoe auzind asemenea îndemn parcă se ruşina şi 
întoarse vorba. 

Mai trecu ce trecu şi, odată, venind iarăşi la el 
călugărul, îşi luă inima-n dinţi, punând întrebare: 

— Spuneai, prea sfinte, de o nepoată. Cum o 
cheamă, dacă nu ţi-i cu supărare? 

— Despina, cinstite boier! Dacă te uneşti cu ea faci 
bine, că fată mai potrivită pentru Domnia-Ta nu se află 


alta pe pământ. 
— Scrie-i, prea sfinte, că eu m-am hotărât s-o iau. 


II 


FATA CU COSIŢE AURII 


— Nu, asta niciodată!... strigă bătrânul loan 
Brancovici, strănepotul lui Gheorghe Brancovici, fostul 
Despot al sârbilor, alungat de turci. 

Şi mânuind furios ciomagul său de boier-porcar, 
urcă treptele de lemn ale conacului de la malul râului 
Sava. |n stânga ţinea o scrisoare cu peceţi, acoperită 
de mărunte slove cirilice aşijderi unor şiruri de furnici. 

De aproape un veac neamul Brancovicilor trăia 
risipit prin Albania şi, mai sus, în Transilvania, uitând 
vechea lor mărire şi bucuroşi să fie uitaţi. Căci turcii 
obişnuiau să taie capetele care ar fi amintit de 
libertatea ţării. Unii din urmaşii marelui Despot de 
odinioară scoborâră până la treapta de pe urmă: se 
făcuseră muncitori de pământ, mulţumindu-se a-şi 
putea ţine viaţa din roada pământului. Alţii, mai dârji, 
se  îndeletniceau cu creşterea porcilor şi cu 
neguţătoria, adunând galben lângă galben, pentru 
vremuri grele de bejenie. 

Numai unul dintre ei care se călugărâse în 
Transilvania luând numele de Maxim, chiar nepotul 
porcarului-moşier Gheorghe Brancovici, umbla prin 
lume cu gândul măririi neamului său. Şi, pentru că nu 
voia să slujească nici unui om pe pământ, hotărâse a 
îngenunchea numai în faţa lui Dumnezeu, îmbrăcând 
rasa monahicească. 

Multă vreme se pierdu între Brancovicii din Serbia 


amintirea acelui călugăr Maxim, încât boierul de lângă 
Orşova îl socotea mort de mult - spre liniştea alor săi. 

Şi iată că după cincisprezece ani se arătă un călăreț 
din părţile Sibiului, cu scrisoare de la cucernicul frate! 
O citi în grabă, la gura ţarcului, de unde porcii se 
urneau greu, din nămol. Şi acum boierul-porcar, furios, 
se întorcea la conac, învârtind ciomagul cu dreapta, 
fluturând răvaşul cu stânga, să arate şi fetei lui, Miliţei- 
Despina, ce anume pusese la cale unchiul ei. Era 
singura fată a boierului şi singura stăpână în conac. 
Maica ei murâse de mult, dintr-o naştere nefericită şi 
fata fusese crescută de o doică. Era acum înaltă şi 
tăcută, asemenea maică-si, cu bogate cosiţe bălaie, ca 
o cunună de aur, cu ochii mari scăpărând albastru din 
luminile lor. Învăţase carte slavonească şi apoi carte 
latinească, iar în sipete adunase toate odoarele câte 
mai fu în stare să găsească, alături de podoabele 
seminţiei Brancovici moştenite de la nefericita mamă. 

La sindrofiile de pe la conacele învecinate, Despina 
se ducea rar şi niciodată nu se arăta altfel, ca fetele 
celorlalţi boiernaşi, prietenele ei. Numai arareori, în 
tăcerea şi singurătatea nopţilor de iarnă, când se 
auzeau gemetele crivăţului peste apa Savei îngheţată 
şi câmpiile ninse, Despina, dinaintea oglinzii de cleştar, 
între două lumânări mari de ceară, se gătea cu 
podoabele Despoţilor Brancovici, se privea şi surâdea 
domniţei din luciul apei neclintite. 

Tresărea la câte-un zgomot deosebit - dar se 
reculegea: recunoştea sforăitul tatălui său, porcarul din 
încăperea de alături. 

Când împlini şaisprezece ani, veni un moşier 
învecinat, peţind-o pentru unul din cei doisprezece 
feciori, toţi călări pe urmele unor turme de porci. Fata îi 
cunoştea pe toţi, căci o luaseră adesea la horă între ei, 


dar nu vru de soţ pe niciunul. 

— Să mai crească fata, vere! îl luă cu vorba loan 
Brancovici. 

— N-a crescut destul? se miră vecinul. La 
şaptesprezece ani n-o mai ia nimeni! Fetele se mărită 
de la treisprezece ani, aşa ştiu eu. 

După ce împlini Despina optsprezece ani, fu socotită 
bătrână şi lăsată în pace. Boierul Brancovici îşi spuse 
că fie-sa, deşi frumoasă de pica, n-avea îndemnul 
firesc al măritişului. 

Şi iată că Maxim, călugărul, îi scria c-a găsit pentru 
nepoată un ginere de neam - un Basarab de prin 
părţile Munteniei, fugar, e drept, dar care curând- 
curând se va urca în scaunul domniei de la Târgovişte. 
lar Despina va fi Doamnă - cum se şi cuvine unei 
mlădiţe a seminţiei Brancovici. 

— Vrei tu, fată, să te măriţi cu-n fecior de Domn? 

Despina, care-şi împletea cununa aurie în jurul 
frunţii, întoarse capul către tatăl ei şi râse din toată 
inima - ea, care umbla de obicei tăcută şi mâhnită ca o 
călugăriţă fără rasă. 

— lată, citeşte, fata mea, ce ne scrie unchiul tău, pe 
care-l credeam mort de mult... 

Despina-Miliţa citi cu glas tare literele cirilice: „...Şi 
să nu socoţi, loane, că rămăsei ca tine crescător de 
porci. Ci cu spada voiam să împlinesc vechea mărire a 
neamului nostru, dar văzând zădărnicia intrai în tagma 
monahicească. Acu mă aflu dincolo de munţi, în 
preajma cetăţii Sibiului. Aci legat-am prietenie cu un 
fecior de Domn, un Basarab, anume Neagoe, din spiţa 
Craioveştilor, care iaste menit a fi Domn al [ării 
Româneşti. Aşa fiind îl sfătuii să-şi ia tovarăşă de viaţă 
pe Miliţa-Despina Brancovici, fiica ta şi nepoata mea. 
Spune dară Despinei din partea mea să nu pregete a 


veni pe aceste locuri ale românilor, care sunt oameni 
de nădejde. lar despre Neagoe aflaţi că e un flăcău în 
floare, cu aleasă învăţătură (cărturar în lege!), drept în 
cugetul său şi cu mare credinţă în Dumnezeu. Căci 
iată, frate loane şi tu, nepoată Despina, a venit vremea 
să ne ridicăm seminţia din praful drumului, să ne 
scuturăm ca să lucească iarăşi numele nostru în lume, 
ca mândra Lună şi arzătorul Soare cel dătător de 
viaţă”. 

— Aşa e, fată, c-a-nnebunit unchiu-tău, călugărul?... 
Să pleci tu de-aci, de la bine şi să te duci la... dracu-n 
praznic, Doamne iartă-mă! unde cu gândul n-ai gândit 
după un Neagoe pe care în viaţa ta nu l-ai văzut şi care 
- pe deasupra - mai e şi pribeag. 

Miliţa-Despina lăsă privirile în jos. Târziu de tot 
întrebă cu glas pe jumătate: 

— Unde e vestitorul? 

— Apoi, l-am lăsat în luncă. 

— Nu se cuvine, tată! zise Despina şi o vâlvătaie pe 
dinăuntru îi aprinse deodată obrajii. 

In aceeaşi seară, după cină, un flăcău oacheş, cu 
plete negre pe zeghea de oaie, împodobită cu flori de 
arnici roşu şi negru, istorisi în conacul lui Gheorghe 
Brancovici despre feciorul Basarab, rânduit a se urca în 
scaunul domniei din Târgovişte. 

lar către miezul nopţii, boierul Brancovici grăi cu 
glas îngroşat de vinul negru din care băuseră pe rând, 
din ploscă: 

— Rău îmi pare, fârtate, că-ţi dau o veste nepotrivită 
pentru stăpânul tău. Fata noastră, aci de faţă, Miliţa- 
Despina Brancovici, de zece ori s-ar fi putut mărita 
până acum, dar n-a vroit. A îmbătrânit fată, are 
optsprezece ani şi de-aci încolo, gândul ei nu mai e la 
cele lumeşti. 


— Ba! strigă deodată Despina, înălţându-şi boiul 
zvelt, de se legănară sânii în zăvelcă parcă ar fi fost doi 
hulubi ce ridică ciocul. Gândul meu e să mă mărit - aşa 
precum mi se arătă în visul meu. Că mă văzui mireasă 
în borangicuri, unele albe, altele galbene şi altele ca 
azurul, înaintând spre catapeteasma unui altar cu totul 
şi cu totul de aur. Un fecior de Domn cu faţa arsă de 
soare, dar cu albul ochilor scăpărători, mă ţinea de 
mână şi mă ducea până lângă patrafirul mitropolitului 
care ne puse, amândorura, câte o cunună de aur pe 
frunte. Dar deodată se făcu întuneric în biserică - şi 
luciră numai odoarele de la grumaijii, de la mâinile şi 
degetele mele... 

Fata se opri şi după o clipă de gândire zise: 

— Nu-mi pot da seama ce-o fi însemnând acel 
întuneric şi de ce sclipiră numai odoarele seminţiei 
noastre? Dar pricepui că menirea mea, tată, e să 
urmez pe acel fecior de Domn, căci acela mi-e ursitul. 

Boierul oftă şi fără a mai da vreun răspuns se ridică. 
Vestitorul şi fata se priviră. Nu-şi puteau grăi, căci 
niciunul din ei nu cunoştea graiul celuilalt. Insă Miliţa- 
Despina îi dete răspunsul în felul fetelor, care nu mai 
îngăduie nicio îndoială: îi surâse şi îi întinse o mână 
mică, albă. 

A doua zi loan Brancovici - care ştia voinţa tare, 
neînfrântă a fiicei, adevărată Despotiţă - înjugă şase 
perechi de boi la şase care mari sârbeşti, înarmă 
optzeci de porcari, îi urcă pe cai mărunți şi iuți, şi după 
aceea puse toată zestrea Despinei în acele care: laviţe, 
coşuri, lăzi, toate umplute ochi şi bine legate. 

Fata se urcă într-o butcă mai mică, la care erau 
înhămaţi doi cai albi şi alaiul îl încheie însuşi boierul 
loan Brancovici, călare pe un armăsar arăpesc, pe şaua 
căruia atârna un groaznic buzdugan scris cu litere de 


foc, săpate cu fierul roşu. 

Tocmai de Blagoveştenii sosi alaiul cu mireasa şi 
zestrea ei. Vestiţi din timp, veniră şi câţiva boieri 
Craioveşti între care Preda şi Pârvu. Odată cu ei pică şi 
Dumitru lacşici, un sârb aprig şi vânjos, fugit de câţiva 
ani din ţara lui din pricina asupririi otomane şi aciuat 
pe meleagurile olteneşti unde se rostuise, ajungând 
prin căsătorie rubedenie cu Craioveştii. 

Neagoe când o văzu pe mândra fecioară menită a-l 
întovărăşi pe drumul vieţii, atât se minună de făptura 
ei că nu-i venea a crede ochilor. 

— Prea sfinte, grăi el către călugărul Maxim, ziua de 
astăzi mi-aduce o bună vestire şi-mi umple inima de 
atâta bucurie încât nevrednic mă simt de dânsa şi 
foarte îndatorat Proniei Cereşti. 

Nunta tinu trei zile încheiate. Un sobor de preoţi în 
care se afla şi călugărul Maxim, unchiul miresei, nălţă 
rugile pentru lipirea celor două făpturi într-una singură. 

lacşici, bucurat şi el foarte de această împărechere, 
se repezi la ginere şi îl îmbrăţişă cu atâta foc că-i 
trosniră oasele. 

— Nepoate, îi strigă, ai pus mâna pe o comoară de 
fată. Să tot trăiţi şi să vă înmulţiţi. Taică-su mi-a fost ca 
un părinte şi dacă el n-avu parte să domnească în 
Serbia din cauza blestemaţilor de păgâni, măcar fie-sa 
Despina să ajungă Doamnă în Ţara Românească... 

— Cum va fi voia lui Dumnezeu, unchiule, răspunse 
Neagoe cu smerenie. 

— Şi voia noastră, nepoate. Că eu, unul, nu închid 
ochii până nu te văd Domn. Să nuuiţi ce ţi-am spus. 

.„„Astfel, odoarelor bisericeşti adunate de ginere li se 
adăugiră şi alte avuţii. Căci în sipetele de stejar ferecat 
aduse de mireasă se aflau giuvaericale fără număr, 
nestemate sclipitoare, coliere de perle, brățări de aur, 


diademe şi inele cu diamante. 

Dar nici cu Despina-Doamna, nici cu cele patru 
slujitoare aduse de ea de pe malul Savei, nu se tulbură 
liniştea din casele boiereşti de la marginea pădurii 
Sibiului. Parcă n-ar fi venit făptură omenească, ci înger 
picat din cer. 

Neagoe se îndeletnicea mai departe cu citirea 
ceasloavelor sale, iar Despina vedea de treburile casei. 

Şi vieţuiau ei în acea linişte de schit, ferindu-se de 
petrecerile din cetate, primind arar câte-un călăreț cu 
veşti de la Craiova şi la masă - când izbuteau să-l ţie - 
pe părintele Maxim. 

Dumitru lacşici se abătu odată pe la rubedenia sa 
din casa de lângă pădure, mirându-se că nu află acolo 
decât îngrijitori fără vlagă şi slujitoare molatece, aşa că 
nu-l rabdă inima şi îşi luă nepotul la trei-păzeşte: 

— Păi bine, Neagoe, cu muierile şi lingăii ăştia socoţi 
tu să te urci în scaunul Domniei? Credeam că până 
acum ţi-ai întocmit cu bănetul de la Craiova, măcar o 
mie-două de călăreţi! Că-ţi trimiseră ai noştri, pungi, 
nu glumă! 

Dar Neagoe, sumeţindu-şi mânecile anteriului, arătă 
unchiului Dumitru măiestritele odoare bisericeşti pe 
care le strânsese de pretutindeni. 

Năzdrăvanul lacşici, sau Ursul cum îl poreclise 
lumea fiindcă avea o putere uriaşă de spărgea piatra în 
mâini, râse zgomotos şi cerând un urcior cu vin îl dete 
pe gât fără să răsufle măcar. 

— Nepoate, cu jucărioarele astea bisericeşti multă 
ispravă nu faci. 

După care lovind cu pumnul în masă strigă de se 
Zgudui casa: 

— Tot eu te fac Domn! Mă leg cu jurământ, să te 
scap de Mihnea-vodă. Pe nelegiuitul ăsta nu-i păcat să- 


|I omor, păcat e dacă îl las să trăiască... 

Neagoe îl cântări adânc cu privirile, repetând în 
sinea lui vorbele auzite: e păcat dacă îl las să trăiască. 
Şi cugetă că sunt pe lume ucigaşi atât de nesăţioşi de 
sânge încât pieirea lor aduce cu o pomană a cerului. 

Dar nu dete niciun răspuns căci nu era încredinţat 
încă de adevărul celor gândite. În schimb lacşici urmă 
tot mai înfierbântat: 

— L-aş fi răpus de zece ori pân-acum dar nu-i chip 
să mă apropii de fiară... 

Apoi, sărind în picioare ca ars, răcni: 

— Cum de nu-l trăsneşte Dumnezeu? Ori m-a ales 
pe mine să-i fac seama, ca să-ți liberez scaunul 
domniei? 


III 


VODĂ MIHNEA RĂPUS 


Într-una din zilele de început ale lunii martie 1510, 
tinerii însurăţei vegheau asupra pruncului lor venit nu 
de mult pe lume. Îi puseseră numele Theodosie, adică 
darul lui Dumnezeu şi era cu adevărat aşa pentru că 
amândoi aşteptau un băiat. 

— De-acum Neagoe poţi să dormi liniştit căci ai 
urmaş la domnie. 

Soţul surâse blând auzind acestea. 

— Drept grăieşti, Despino, urmaş avem - să ne 
trăiască - dar unde-i domnia? 

— Răbdare, va veni la vremea ei. 

Pe la amiază, Ilie, vătaful pus peste slujitorii casei, 
un oltean dintr-o bucată, vioi şi descurcăreţ, tocmai se 
întorcea din cetate unde fusese după târguieli. 


— Stăpâne, îi spuse el, aflai în oraş ceva de 
necrezut. Cică Măria Sa, Mihnea-vodă, pică aseară în 
oraş cu trei boieri... 

Lui Neagoe nu-i veni a crede asemenea veste. Ce 
căuta Domnul Ţării la Sibiu? Numai dacă o fi fost 
alungat de Craioveşti. Or, dacă îl scoteau din scaun, de 
bună seamă că ai săi aveau grijă să-l înştiinţeze. 

Dar llie stăruia mereu: 

— E adevărat, stăpâne, cum mă vezi şi te văd. 

— De unde ai aflat una ca asta? 

Olteanul n-avu încotro şi dete totul pe faţă. Avea o 
ibovnică săsoaică, slujitoare la mai marele cetății, 
nobilul Hoffer... 

— Ea mi-a spus, stăpâne... 

— Dacă o fi adevărat, te răsplătesc pentru credinţa 
ta, îi răspunse Neagoe. 

Era adevărat. A doua zi pe la prânz, sosi val-vârtej 
Dumitru lacşici. Ca să ajungă mai degrabă omorâse doi 
cai pe drum. 

— Nepoate, l-am dat jos pe Mihnea. 

Şi-i povesti pe scurt, căci abia răsufla, felul cum 
oastea Craioveştilor surprinsese pe Vodă la strâmtoare 
punându-l pe fugă cu ai săi. 

Pe faţa lui Neagoe poposi o lumină mare. 

— Stai, nu te bucura aşa de repede, că n-am isprăvit 
cu nelegiuitul. N-a fost chip să punem mâna pe el. Ne-a 
scăpat ca apa printre degete şi a luat-o la sănătoasa. 
Incoace trebuie să se fi îndreptat, în altă parte n-avea 
unde, ca să ceară ajutoare... Dar îl găsesc eu înainte ca 
şarpele să scoată capul din nou şi să muşte... 

— Unchiule, strigă Neagoe, nu-l mai căuta că e găsit 
dinainte. S-a aciuat la nobilul Hoffer, mai marele 
cetăţii... 

— De unde ştii? făcu lacşici uluit. 


Nepotul îi povesti ceea ce aflase de la Ilie, sluga sa. 

— Mană cerească, nu alta! zise bucurat lacşici, 
frecându-şi mâinile. Mi ţi-l judec eu de-o să-i meargă 
fulgii!... 

Câteva zile se scurseră lungi, grele, cu plumb în 
picioare. Neagoe tot aştepta o veste de la lacşici. 
Nimic! Ce să fie cu el de tăcea astfel? Nu-i lucru curat. 
Se răzgândise cumva şi dăduse bir cu fugiţii? Nici Ilie, 
trimis după ştiri, nu izbuti să afle ceva. 

Între timp pică Maxim, călugărul. Acesta îi spuse 
Despinei: 

— L-am văzut pe lacşici de două ori. Ce caută pe- 
aici? Ursul n-a pătruns degeaba în văgăuna asta. 
Trebuie că pândeşte pe cineva! 

Doamna Despina ridică din umeri: 

— Habar n-am, unchiule, ce gânduri îl zbuciumă. Nu 
mă pricep în treburile politichiei. 

Într-adevăr, ea nu ştia nimic. Şi aşa se topi toată 
săptămâna patimilor. Neagoe şi femeia lui rămaseră în 
noaptea învierii în casa lor, luminată asemeni unei 
biserici. Părintele Maxim făcu slujba apoi se aşezară la 
masă şi ciocniră ouă roşii pregătite încă din joia-mare, 
după datină. 

Spre ziuă călugărul se întoarse în cetate, iar boierul 
Neagoe rămase cu Despina şi odrasla lor să petreacă 
sărbătorile singuri, în pacea inimii lor, căci nu gândeau 
că bunul călugăr, acum rubedenie, să mai vină pe la ei 
înainte de Rusalii. 

Dar în cea dintâi zi de Paşti, pe la prânzul mare, 
când se auzi până-n pădure dangătul clopotelor de la 
biserica săsească din Sibiu, se pomeniră iar cu Maxim. 
Venea călare pe un cal înspumat, cu barba şi pletele în 
vânt, asemenea unui haiduc ameninţat să fie prins de 
poteră. Urcă, poticnindu-se, scările până-n pridvor, 


unde-i ieşi înainte boierul Neagoe, care-l văzuse de 
departe, pe fereastră. 

— Ce e, prea sfinte, ce s-a întâmplat? 

— L-a omorât! L-a omorât pe Mihnea! făcu părintele 
Maxim, gâfâind, abia trăgându-şi sufletul. 

— Cine l-a omorât?... întrebă Neagoe, tresărind şi 
îngălbenindu-se ca un mort. 

— Ursul! Dumitru al vostru! Boierul lacşici! 

Se ivi şi Despina, aruncând priviri mirate spre cei doi 
bărbaţi, încă nu înţelegea ce se întâmplase. 

— Pe cine zici că a omorât? 

— Pe Mihnea-vodă! l-a împlântat jungherul în inimă! 
Neagoe rămase locului încremenit, Doamna Despina 
aşijderi. 

Călugărul îşi şterse faţa asudată cu mâneca largă a 
rasei, zicând: 

— Of! Nu se cuvenea să-şi mânjească mâinile cu 
sângele hainului acela tocmai azi, sfânta zi de Paşti! 
Nu trebuia, nu! Mare păcat! 

— Aşa gândesc şi eu, îngăimă Neagoe covârşit de 
veste. 

Intrară câteşitrei în încăperea cea mare, unde se 
afla întinsă masa cu bucate alese, sărbătoreşti. 

Călugărul povestea că Mihnea cel Rău, fiind alungat 
de boierii Craioveşti din scaunul de la Târgovişte, 
trecuse munţii venind la Sibiu. În noaptea învierii 
merse la biserica săsească dimpreună cu boierii rămaşi 
credincioşi. Acolo, dete peste ochii vultureşti ai lui 
Dumitru lacşici. Fu o scăpărare de fulgere între ei şi, 
înainte de a se trage înapoi, după stâlpii tindei 
bisericeşti, Vodă primi în piept jungherul ucigaş... 
Tovarăşii fostului voievod, puţini la număr, rămaseră 
locului, îngroziţi, şi până să se dezmeticească, făptaşul 
o rupse de fugă strigând ca un bezmetic: 


— L-am ucis pe Mihnea! L-am ucis pe Mihnea! 

— De unde ştia Dumitru că Vodă Mihnea se află aici, 
la Sibiu? întrebă Despina mirată. 

Neagoe cată lung în privirile ei dar nu cuteză să dea 
răspuns cuvenit, ci întoarse cursul vorbei, spunând: 

— Rău a făcut scurtându-i zilele în săptămâna 
luminată. Că acum sufletul acelui păcătos s-a izbăvit 
de păcate şi se aşază de-a dreptul în Rai, alături de 
Domnul Hristos. 

— Aşa este, cinstite Neagoe, zise călugărul. În locul 
osândei Mihnea dobândi izbăvirea. Nu ştia Dumitru de 
această rânduire deasupra noastră? De ce n-a aşteptat 
să treacă săptămâna cea luminată şi numai după 
aceea să făptuiască ce a gândit?... De ce? 

— Aşa făptuind, adăugi Neagoe, greu o să apese 
nelegiuirea sa asupra Domniei mele dacă va fi să se 
împlinească... 

Sub povara acestor gânduri niciunul din meseni nu 
se atinse de bucate. Deodată, călugărul Maxim se 
ridică de pe jilţ şi alergă la fereastră: 

— Aud tropote de cai ori mi se pare? N-or fi călăreţii 
craiului care caută pe făptaş? 

Neagoe şi Despina lăsară locul lor, trecând degrabă 
în pridvorul casei. Nu era niciun călăreț crăiesc, ci chiar 
vătaful lor, Ilie, care se ntorcea pe un roib focos. 

— Ne-aduci vreo veste, Ilie? făcu Neagoe cu sufletul 
la gură. 

— Stăpâne, glăsui mai marele slujitorilor, vestea ce- 
o aduc - nici la duşmani! Îl omorâră adineauri pe boier 
lacşici al nostru. 

— Cine? Cine? strigă Neagoe ca sugrumat la auzul 
acelei veşti crunte. 

Vătaful istorisi cum încolţiseră oamenii cârmuirii pe 
Dumitru şi legându-l fedeleş îl duceau la Zapolia, 


voievodul lor. Dar ortacii mortului îi ajunseră din spate 
şi fostul spătar Stoica, mânios foarte de cele 
întâmplate, îi înfipse paloşul în inimă făcând cu mâna 
lui dreptate. Aşa că paştele saşilor fu sângerat de două 
ori. 

Cei de faţă aşternură câte o cruce mare pe piept 
întru adormirea celui care fusese Dumitru lacşici. 


IV 


SUFLET FĂRĂ PACE 


De-atunci viaţa lui Neagoe se schimbă în rău: mereu 
era frământat de gânduri cu gheare, grăia cu sine 
certându-se, şi noaptea nu mai putea închide ochii. lar 
dragostea faţă de Theodosie slăbise şi ea, încât toate 
la un loc puseră în mirare pe Despina. 

— Ce ai Neagoe, ce te zbuciumi astfel de nu-ţi mai 
găseşti astâmpărul? 

Soţul, ce putea să-i răspundă? Ridica din umeri şi 
şoptea nepăsător: 

— Nimic n-am! 

Dar avea. Şi greutatea care îi apăsa cugetul nimeni 
nu i-o putea smulge. Ce demon afurisit îl îndemnase să 
destăinuiască lui lacşici că Mihnea alungatul se află în 
Cetatea Sibiului la acel nobil sas? Dacă n-ar fi aflat 
vestea, nu se întâmpla nimic, nici fostul voievod al 
Ţării Româneşti nu murea şi nici însuşi unchi-său 
Dumitru... 

— Numai eu singur port vina, gândea Neagoe, şi nu 
ştie nimeni de fărădelegea mea, pe care mi-o apăr 
tăinuind-o. Mi-e frică de omul care se află cuibărit în 
mine şi nu-l pot alunga. 


Aşa se învinovăţea Neagoe pentru cele săvârşite de 
el. Şi măcar dacă îi aduceau folos! Căci rudele din ţară, 
Craioveştii, îi trimiseră ştire, că  potrivnicii lor, 
Drăculeştii, aşezaseră în scaunul Domniei pe Vlăduţ, 
fiul lui Vlad Călugărul. Dar să aibă răbdare că lucrurile 
se vor schimba curând, neputând să rămâie aşa. 

Mai bine să nu se schimbe! Că lui de-acum numai de 
domnie nu-i mai arde... Domnia e croită pentru oameni 
aspri, care se hrănesc cu vieţile altora şi cu cât ucid 
mai vârtos cu atât se simt mai tari, desfăcuţi de 
vrăjmaşi. 

Intr-o bună zi, iar se abătu pe la el călugărul Maxim. 
Neagoe, dacă se afla în grădina casei, îl întâmpână 
Despina. 

— Părinte, se tângui ea către cuviosul musafir, 
Neagoe al meu mult se perpeleşte la focul gândurilor. 
Nu ştiu ce-l roade, că nu mai aduce cu cel care a fost 
înainte. 

Călugărul auzind suferinţa nepoatei îi făgădui ajutor 
şi, când rămaseră singuri între ei bărbaţii, prinse a-l 
iscodi: 

— Frăţioare, dacă ai făptuit un păcat nu-l tăinui ci 
îndepărtează-l spovedindu-te ca să-ţi redobândeşti 
pacea sufletului... 

Neagoe cată îndelung în ochii lui Maxim. 

— Şi crezi, părinte, că numai cu asta îmi recapăt 
pacea sufletească? 

— De bună seamă că nu. Dar faci cei dintâi paşi pe 
drumul izbăvirii. După aceea, ridici prin faptă stânci pe 
locul păcatului şi aşa amintirea se sufocă şi nu mai 
răzbeşte la aer... 

Neagoe nu răspunse, ci zâmbi uşor, palid, a 
neîncredere. 

— Ascultă, fiule, socot că mult mai vârtos decât tine 


am greşit eu, căci în tinereţe am ridicat viaţa unui 
prunc zămislit de o ibovnică pe care o îndrăgisem. Dar 
ruşinea fetei şi a mea faţă de oameni mă împinse la 
omor. De-atunci n-am mai avut pace în cuget. Şi iacă, 
de aceea, mă hotărâi, primejduindu-mi viaţa, să 
mijlocesc odinioară pacea între Radu cel Mare şi 
Bogdan „Orbul” la Retezeni. Pentru o viaţă răpusă, 
scăpăm de la moarte câteva mii de vieţi... Acum 
înţelegi tâlcul faptei mele? Mi-a uşurat sufletul şi l-a 
împodobit... 

Neagoe ascultă fremătând şi, când călugărul isprăvi 
scurta destăinuire, îl îmbrăţişa. 

— Prea cuvioase, eu, unul, nu făcui omor cu mâna 
mea, dar aş fi putut împiedica dacă tăceam, stingerea 
a două vieţi omeneşti. 

Şi în puţine cuvinte îi dădu pe faţă ceea ce făptuise, 
adăugind: 

— Dacă unchiul nu ştia de Mihnea-vodă că se 
ascunde la Sibiu nu-l omora şi nici el nu-şi pierdea 
viaţa... Pentru mine şi-a jertfit... bunul vieţii... 

— Nu, Neagoe, greşeşti crezând aşa. Pentru 
nepoata mea şi soţia ta Despina făcu jertfirea. 

— Nu înţeleg ce vrei să spui. 

— Află, atunci, că lacşici mult o iubi pe Despina. Ani 
de-a rândul o ceru el să-i fie soţie, când încă era copilă, 
dar nepoată-mea nu-l plăcu nicidecum, căci aveau firi 
osebite. Atunci plecă el departe în Ţara Românească 
să-şi schimbe rostul, luând altă femeie de nevastă. Or, 
dacă văzu din nou pe Despina, menită să ajungă 
Doamnă, se strădui s-o ajute din răsputeri în virtutea 
simţămintelor sale... 

Neagoe, mişcat de cele auzite, oftă şi zise: 

— Acest om năzdrăvan, cu putere de urs şi 
apucături sălbatice, avea un suflet gingaş, cu 


sentimente alese. Cine şi-ar fi închipuit? Oh, oamenii 
sunt atât de feluriţi! 

La plecare, mai spuse călugărului: 

— Frate Maxim, mi-ai luat o povară de pe suflet. De- 
acum, ştiind ce să fac, voi merge pe drum drept şi fără 
stricăciune către izbăvire. lar dacă unchiul lacşici nu-l 
răpunea pe Mihnea cel Rău în săptămâna luminată tot 
mai bine ar fi fost. 

— Lasă, Neagoe, nu te omori din această pricină. 
Poate că amarnicul Mihnea o fi avut şi el un sâmbure 
de virtute. Ce ştim noi? Altfel de ce Dumnezeu l-a 
chemat la el într-acea zi de iertare? 


V 


ÎN SCAUNUL ŢĂRII ROMÂNESTI 


Doi ani se scurseră pe albia timpului. Neagoe nu mai 
lupta cu sine, îşi găsise statornicia mai ales de când 
bătu la poarta minţii lui un gând minunat, care îl 
câştigase pe loc: 

— Voi ridica cea mai frumoasă mănăstire! Aceasta 
va fi fapta izbăvirii mele, răscumpărarea păcatului. 

Bucuria sălăşlui din nou în fiinţa sa, iar Despina se 
bucură de întoarcerea binelui în casa lor. Theodosie 
creştea ca din apă şi nu rămase nici el singuratic, căci 
repede veniră pe lume, una după alta, două surioare... 

Dar vremea fugea îndărăt fără măsură umplând cu 
ea luni şi chiar ani şi de dincolo, din Ţara Românească, 
niciun semn de domnie... E drept că veneau pungile cu 
galbeni dimpreună cu îndemnuri la nădejde, însă 
răbdarea omului are şi ea o margine. 

În sfârşit, se lăsă pe pământ, odată cu iarna, anul 


1512. Şi în ziua de 22 ianuarie, pe viforniţă, se auziră 
zurgălăi în preajma pădurii. Cine venea pe aşa vreme? 
Era chiar Pârvu Craiovescu întovărăşit de un pâlc de 
olteni încotoşmăniţi în bunde miţoase. 

Fără a descăleca, marele ban făcu strigare celor 
ieşiţi în întâm-pinare pe cerdacul casei: 

— Hei, Neagoe, s-a-mplinit sorocul! Pune-ţi degrabă 
şuba şi mergi cu noi la Târgovişte. Grăbeşte-te, Măria 
Ta, că nu-i timp de pierdut. 

N-avu când să-i spună de răsturnarea lui Vlăduţ- 
vodă pe care îl bătuseră Craioveştii cu oaste la 
Văcăreşti „mai jos den Bucureşti” şi îl uciseră, căci 
Neagoe dădea de zor porunci slujitorilor săi să 
pregătească cele trebuincioase pentru drum. Despina 
îmbrăcă bine odraslele, îşi luă giuvaerurile şi, înainte 
de a urca în sanie, privi cu frică în ochii bărbatului. 

— Nu te teme, Despino! Cel de Sus vru aşa. 

„„„Astfel, la 23 ianuarie 1512 Neagoe Basarab intră 
în Târgovişte, cu blajina lui soţie, ca Domn al Ţării 
Româneşti în sunetele clopotelor şi uralele norodului. 

Trecu aproape un an de la urcarea în jilţul domniei şi 
trei ani de la cumplita întâmplare din tinda bisericii din 
Sibiu. Fapta lui Dumitru lacşici era numai o parte din 
rânduiala fraților Craioveşti care mai de mult 
câştigaseră pe dregătorii de la Stanbul pentru 
schimbarea domniei. Oamenii lui Mihnea cel Rău, 
aflând de moartea cruntă a stăpânului lor, nu mai 
risipiră galbenii în zadar, ci se pregătiră de întoarcere 
în ţară, cunoscând bunătatea şi harul împăciuitor al 
noului Voievod, Neagoe Basarab. 

Fraţii, unchii şi verii Domnului îndepărtară pe boierii 
care fuseseră prea legaţi de Mihnea şi de Vlăduţ, dar 
nu uciseră pe niciunul, căci se temeau să nu supere pe 
blajinul Voievod, gata a-şi lepăda mai curând cuca 


domnească, decât să-şi piardă sufletul creştinesc. 

Nici bătălii cu vecinii nu avu, căci Neagoe ţinea 
cumpăna dreptăţii după pravilele între megieşi şi lăsa 
a trece de la el decât să încalce ce era al altora. Şi 
multă cinste i se aducea pentru această osebită 
însuşire, chiar regii îi scriau aşijderi unui frate. 

Toate bune, numai că Neagoe încă nu-şi liniştise de 
tot sufletul. E drept, zidise biserica mitropoliei din 
Târgovişte chiar din întâiul an al domniei iar în anii 
următori  înzestrase mănăstirile de la Athos şi 
lerusalim, cu osebire Cutlumuzul, Sf. Atanasie, Ivironul, 
Hilandarul,  Pantocratorul şi altele. Başca aduse 
moaştele patriarhului Nifon, cel ce plecă afurisind, din 
pricina desfrânărilor lui Radu-vodă, care sprijinea şi 
stricăciunile altora, luând femeile de la bărbaţii lor şi 
dându-le cui poftea. Şi aşeză osemintele sfântului la 
mănăstirea Dealul, peste mormântul păcătosului 
Voievod, făcând împăcare între ei. 

Dar astea încă n-ajungeau. Căci, uneori, noaptea nu 
putea să închidă ochii. Mereu i se părea că lunecă jilţul 
domnesc de parcă avea picioarele înfipte pe un leş - 
leşul lui Mihnea cel Rău. 

— Despino, până când n-oi ridica o mănăstire, care 
să fie cel mai frumos odor de piatră dintre cer şi 
pământ, sufletul meu pace nu va avea! 

— Ar fi vremea să te linişteşti, grăia Doamna cu 
blândeţe, după câte ai făcut pentru lăcaşurile sfinte din 
ţară şi pentru cele de dincolo de hotare, până la 
lerusalim, de ţi se pomeneşte numele în biserici ca 
unui bazileu. 

— N-am făcut încă ceea ce trebuia, oftă Vodă 
clătinând cu amar capul. 

Văzând aşa, Despina îl lăsa în pace ca să-şi vadă de 
copiii ei. Căci Theodosie crescuse între timp, făcându- 


se un cocon chipeş, alb ca arhanghelul, iar cele două 
fetiţe, Stana şi Ruxandra, frumoase amândouă, 
preschimbau casa domnească într-o grădină. Păcat că 
alte două copiliţe, gemene, născute anul trecut, nu-i 
trăiseră, dar ce putea să facă? Bine că-i trăiau celelalte 
odrasle, blagoslovite cu sănătate, mai ales băiatul, 
pentru care râvnea o domnie statornică în ţara tot mai 
întărită. Se cam temea însă că Neagoe să nu se tragă 
de la cele pământeşti şi să se călugărească, fiind încă 
urmaşul său prea fraged şi neajutorat. 

Intr-adevăr, Neagoe-vodă tot în apa neliniştii se 
scălda. Ca să mai potolească zbuciumul dinlăuntru 
citea cu sârg mai mare decât înainte tomuri religioase 
şi filosofice. Şi tot citind aşa mintea lui se încarcă peste 
cu învăţătură aleasă, încât simțind prisos se hotărî să 
dea şi altora din ce strânsese. Astfel aşternu el o carte 
cu înțelepte sfaturi către fecioru-su Theodosie, scriind 
astfel: 

„Pentru aceea, io te învăţ, fătul meu, să faci aşa 
cum zic eu că mie îmi pare să fie mai bun numele cel 
bun decât avuţia cea multă. Că de vei fi milos şi darnic 
în viaţa ta şi după moarte încă se va pomeni numele 
de bine. Că omului din toată avuţia ce are nimic nu i se 
va cunoaşte, fără numai numele cel bun şi bunătăţile 
ce va fi făcut pre această lume”. 

lar Doamnei sale îi spunea: 

„Să ne cuprindem adânc de omenie sufletele 
noastre, că suntem oameni, chiar fiind noi domni sau 
împărați. Dacă aceştia, domni ori împărați, se despart 
de viaţa lor şi se îngroapă în pământ, au cine mai 
poate cunoaşte pre cel care a fost domn sau împărat? 
lată că iaste şi ei ca fieştecare om şi le iaste frică şi se 
cutremură de moarte. Cei ce erau mai-nainte puternici 
şi înfricoşaţi acum iacă se duc ca nişte osândiţi. Şi de 


cei care se cutremurau ieri cei urgisiţi acum se vede că 
toată puterea şi înţelepciunea lor le-a pierit ducându- 
se pe apa sâmbetei!” 

Şi din nou Neagoe, mânat de cuget, spuse Doamnei: 

— Mi-e gândul să ridic acea mănăstire care să le 
întreacă pe toate în mărire, fiind ea fără seamăn pe 
lume. 

— Ţi-e bun gândul, Doamne! 'Nalţă lăcaşul cel 
mândru, că nu vezi? ne trăieşte feciorul şi se cade să 
aducem prinos Dumnezeului nostru. 

— Ne va trăi şi Theodosie, aşijderi vom trăi şi noi 
după moarte cât va avea viaţă mănăstirea zidită de 
noi, adică veacuri de-a rândul... Prin ea ne încredinţăm 
veşniciei, Doamna mea... 


VI 


MĂNĂSTIREA CURTEA DE ARGEŞ 


Voievodul căută un meşter fără pereche, scriind 
unuia Manole, despre care auzise vorbe de laudă. Când 
acesta se înfăţişă la Curte, îl duse dimpreună cu 
ajutoarele sale de aleseră un loc potrivit, nici în munte, 
nici în vale, ci un tăpşan neted între dealuri vecine, 
zicându-i: 

— Aici, meştere, pe acest loc unde fu pe vremuri o 
mănăstire de lemn, să-mi ridici o biserică de piatră. La 
bani nu iau seama, ci numai la frumuseţea pe care o 
vei născoci. Vreau ca alta mai arătoasă să nu fie, căci 
inima omului e mai bucuroasă de ceva gingaş şi 
frumos cumpănit, decât de ceva mare şi necuprins. 

Meşterul Manole n-avea de gând să ridice o 
catedrală, cum erau altele prin Soare-apune, de păreau 


munţi de piatră scobiţi pe dinăuntru şi subţiaţi până la 
subţirimea dantelei împletită cu igliţa, ci o biserică 
zveltă şi chipeşă ca o făptură vie, care să cânte ea 
însăşi cântece de slavă fără de sfârşit, înconjurată de 
verdeață şi legănată de cerul albastru. 

Fu coştisitoare lucrarea şi meşterul dimpreună cu 
cele nouă calfe se străduiră muncind trei ani şi 
jumătate. 

Neagoe-vodă vărsa pungi de bani una după alta, de 
secase vistieria domnească. Şi, când într-o seară se 
răsuci, oftând, în jilţul lui, la cină nemaiavând foame, 
Doamna îl întrebă: 

— De ce nu te atingi de bucate? Te doare ceva? 

Domnul surâse amar: 

— Suferinţa mea n-o lecuieşte decât un făurar de 
aur. Căci nu mai am o leţcaie şi stă Manole cu calfele 
de se uită la zidurile mănăstirii în loc să lucreze. 

— Numai de atât suferi, Măria Ta?... zise Doamna 
zâmbind. Nu-ţi trebuie făurar, căci mă ai pe mine... 

Şi, în câteva zile, Doamna Miliţa-Despina aduse o 
poală de galbeni de-i vărsă pe masă. 

— De unde i-ai adunat?... tresări Voievodul, 
mirându-se la vederea lor. 

— Din cămara mea, Doamne. La ce-mi slujesc 
odoarele mele, dacă tot nu le port? Le-am dat zarafilor 
pe galbeni buni - şi de-aci încolo ne vom duce să ne 
închinăm în prea-frumoasa mănăstire a ctitoriei 
noastre! 

Meşterul Manole - cum spune legenda - îşi zidi soţia 
între pereţii bisericii şi cu aurul cel nou isprăvi cu bine 
slăvitul lăcaş. 

Patru zile, de la 14 la 17 august 1517, ţinu 
târnosirea mănăstirii de la Curtea de Argeş, despre 
care umblă vestea în toată creştinătatea. Veniră atunci 


în ţară şi se suiră până la minunata biserică egumenii 
de la Sfântul Munte, patru episcopi greci, din Seres, din 
Sardia, din Midia şi din Melenie, ba însuşi Patriarhul 
Constantino-polului, înțeleptul Teolept, se sprijini în 
cârjă şi se osteni până în preajma lui Neagoe Basarab 
şi a evlavioasei Despina Doamna, al cărei fecior, 
Theodosie, privea cu ochii mari la barba albă şi lungă a 
preasfântului. 

Neagoe Basarab atârnă icoanele cu mâna lui, slujba 
o făcu Patriarhul cu un sobor de preoţi având glasuri 
melodioase, iar clopotele sunară cu vioiciune, trimițând 
dangătele în zbor, departe, peste colnice, până-n 
câmpia Dunării. 

Apoi se întinse un ospăț de la care nu se feriră nici 
sfintele fețe bisericeşti. Se ospătară laolaltă cu 
Domnul, boierii, stările negustoreşti, meşteşugăreşti şi 
plugărimea - ba şi calicilor li se întinse o masă pe iarbă 
verde! - gustară cu toţii din bucate şi se înduioşară cu 
vin vechi. 

lar egumenul Gavril Protul care - ducând friptura la 
gură avea sfântul lăcaş drept naintea ochilor - la acea 
masă fiind-i locul, nu se putu opri să nu cuvânteze în 
auzul celor de faţă: 

— Şi aşa vom putea spune cu adevărat, că nu este 
această biserică de la Curtea de Argeş a Voievodului 
Neagoe aşa sobornică şi mare ca Sionul, carele îl zidise 
Solomon, nici ca Sfânta Sofia de la Constantinopol, pe 
care o-nălţă Justinian împăratul. Dar ca frumuseţe, asta 
o spun înaintea tuturor, se dovedeşte mai pre 
deasupra decât acelea! Căci după câte au văzut ochii 
mei, umblaţi, cu voia lui Dumnezeu, prin toată lumea 
creştină, de la răsărit şi de la apus, de la miază-zi şi de 
la miază-noapte, nu se află altă mănăstire ca aceasta. 
Fericit cel ce a făcu-o! Fericiţi cei ce au lucrat-o! 


Vrednici sunt ei de laudă! lar inimile noastre desfătate 
fără încetare vor fi la vederea acestui odor azi, la 
amintirea lui mâine, când vom fi departe! 

Mesenii toţi, de la Domnul ţării până la cel de pe 
urmă  calic, auzind asemenea cuvinte de laudă, 
clătinară din cap, în semn că aşa era precum grăise 


prea înțeleptul egumen de la Muntele Athos. 
x 


x x 


În sfârşit, abia acum Neagoe-vodă, simțindu-se 
împăcat cu fiinţa sa, grăi către Doamnă: 

— Despino, mi-am dobândit pacea. Şi nu numai a 
mea ci şi a ţării mele. Avui nevoie de cinci ani pentru 
aceasta, dar ei trecură cu folos. Imi întării domnia, 
dând la o parte neînțelegerile şi războiul, căci o 
biruinţă preţuieşte mult mai puţin decât liniştea care 
lasă pe oameni să muncească ogoarele pentru izvorul 
belşugului. Politichia mea fu aceea a echilibrului 
sănătos. Cu turcul am stat în prietenie, aşijderi cu 
Ludovic al II-lea al Ungariei căruia i-am jurat credinţă. 
Hotarele ţării le-am statornicit ca să nu avem zâzanii 
cu vecinii noştri. Judecarea pricinilor o făcui aceeaşi pe 
toată cuprinderea patriei. Cancelaria domniei mele nu 
e mai prejos decât a celorlalte ţări din Apus. Şi la 
ridicarea învăţăturii m-am ostenit, scriind şi tipărind 
cărţi la tipografia noastră muntenească. lar de curând 
gândindu-mă şi la noi, scris-am lui Bogdan „Orbul”, 
Domnul Moldovei, dacă vrea pentru  fecioru-su 
Ştefăniţă pe una din fetele noastre. El îmi bătu carte, 
voios de încuscrire. 

— Doamne, strigă Despina, dar ele sunt mici, 
dragele de ele! 

— Asta o ştiam prea bine, vom face nunta peste opt 
sau zece ani... 


— Să dea Dumnezeu aşa să fie. Numai să şadă 
legământul neclintit peste vreme. 
— Va şedea, Doamna mea! 


VII 


ZILE NEGRE 


Dar omul năzuieşte şi Dumnezeu hotărăşte! În 
1521, după patru ani de la slăvitul praznic de pe 
tăpşanul mănăstirii Curtea de Argeş, aflându-se Vodă 
Neagoe în casele domneşti din Târgovişte, se simţi rău. 
Chemă la sine duhovnicul, pe părintele Macarie, care 
veni de grabă. Domnul, cu ochii fără sclipire întorşi mai 
mult spre lumea de apoi şi cu glasul topit de arşiţa 
bolii, îi zise: 

— Sfinţia ta, socot c-am ajuns la capătul zilelor 
pământeşti. Nu zic că nu-mi fuseră acestea blajine, 
căci aş stârni mânia Celui de Sus, însă pentru 
frăgezimea sufletului meu destul de grele. Roagă-te, 
aşadar, pentru iertarea păcatelor ce săvârşii cu voie 
sau fără voie ca să-mi fie neştirbită odihna de apoi. 
Greşeala mea de căpetenie e că m-am urcat în scaunul 
unui voievod ucis de ai mei. Dar nu pentru mândrie şi 
desfătare lumească primit-am tronul, ci pentru a 
statornici pacea între neamurile noastre şi a preamări, 
după nevolnica-mi putere şi puţina avuţie, numele lui 
Dumnezeu. Mă va ierta el oare? Mă va primi în lăcaşul 
celor drepţi spre care din pruncie am râvnit? 

Şi grăind astfel, ca o rugăciune, aceste cuvinte 
smerite, sufletul i-l îmbrăţişară îngerii zburând cu el pe 
nesimţite de rămase trupul lui Neagoe cu înfăţişare 
străină. 


Doamna abia îl cunoscu, iar feciorul Theodosie, care 
avea numai unsprezece ani, se sperie şi alergă în 
braţele mamei. 

Neamul Craioveştilor, care privegheau domnia de 
aproape şi mai de departe, luaseră măsuri din vreme, 
la Stanbul, ca în scaunul ţării să se urce nezdruncinat 
Theodosie, urmaşul legiuit sub epitropia vornicului 
Preda. Şi îl unseră Domn, degrabă, pe băiat, chiar 
înainte de înmormântarea lui Neagoe Basarab. 

Dar seminţia potrivnică, a boierilor Drăculeşti, care 
nu putea suferi mirosul de tămâie şi bisericovenia 
fostului voievod, vroi să aşeze în scaun un Domn din 
sânul ei. Şi arătându-se prilejul îndelung aşteptat se 
uni cu Buzoienii megieşi şi bătu oastea Craioveştilor. 
Pe vornicul Preda îl prinseră şi-l omorâră, după care 
alesul lor, Dragomir Călugărul, fu înscăunat în locul lui 
Theodosie. Craioveştii cerură ajutor de la Mehmed-beg, 
paşa din Nicopole, care trecând Dunărea cu oaste 
turcească birui pe oştenii noului Domn, iar pe el îl 
prinse şi-i tăie capul. Paşa, însă, un fost român turcit, 
voia să păstreze ţara pentru sine prefăcând-o în 
paşalâc. Şi, ca să scape de Theodosie, ademeni cu 
viclenie pe Pârvu Craiovescu să meargă cu el la 
Țarigrad ca să capete, chipurile, întărirea sultanului. 
Boierul oltean nu mai şezu pe gânduri. Se strecură, 
călare, pe la Balta Verde, ducând băiatul pe oblânc, 
până la Calafat, trecu Dunărea la Vidin şi de-aci, după 
o săptămână şi jumătate ajunse, în fine, la Stambul. 

Aci adastă alte săptămâni lungi ca să intre la 
Padişah, făcu temenele înalţilor dregători de la Serai, 
vărsă pungi cu aur pe unde socoti de folos şi după 
două luni de zadarnice osteneli fu primit de către 
marele-vizir. Acesta îi spuse că pe scaunul Ţării 
Româneşti ştie că s-a aşezat Radu de la Afumaţi şi că 


aşteaptă cuvânt de la Mehmed-beg ca să-l întărească 
în domnie sau nu. Aşa că să facă bine boierul Pârvu şi 
să mai treacă peste două săptămâni la Serai pentru a-i 
da veste ce are de făcut. 

Bătrânul boier, fiert, nu ştia ce să facă. Să ia drumul 
înapoi fără izbândire? N-avea niciun temei. Până la 
urmă se hotări să mai adaste cele două săptămâni 
arătate de vizir, poate între timp mai dobândeşte 
niscai prieteni de ajutor, că multe se pot întâmpla şi n- 
aduce anul ce-aduce ceasul. 

Aşa că Pârvu, pus pe aşteptare, se întoarse la han. 
Dar acolo găsi pe băiat mort, întins pe podele. 
Mâncase o sarailie pesemne otrăvită. 

Lucrase mâna Radului, noul voievod? Nu se poate! 
El nici nu ştia că Theodosie se află la Țarigrad. Mai 
degrabă Mehmed-beg omorâse copilul pentru pricini 
numai de el ştiute. 

Boierul Pârvu îl jeli până dimineaţa, apoi spuind că 
se duce la Muftiu să facă plângere împotriva hangiului, 
scobori la ţărmul Marmaralei şi porni cu o corabie 
grecească spre miază-zi. După ce rătăci buimac prin 
străini, vreme de câteva luni, se întoarse în ţară. 


VIII 


RĂPUSĂ DE CIUMĂ 


Într-această vreme, Doamna Despina se trăsese la o 
vie de pe dealurile Piteştilor a unui boier credincios şi 
stătea acolo ascunsă cu cele două fetiţe ale ei, la 
adăpostul vitregiei timpului. Îmbrăcată în veşminte 
cernite, privea din cerdac, cuprinsă de gânduri rele. 

Deodată tresări zărind un călăreț care urca dealul 


pe un murg mărunt şi iute. La ea venise bătând atâta 
cale ca să-i aducă năpraznica veste de la Țarigrad. 

— Mi-au omorit băiatul? ţipă mama sfâşiată de o 
sută de paloşe care-i străpunseră făptura. Doamne, 
cum de lăsat-ai să se făptuiască o asemenea 
nelegiuire? 

Zile şi nopţi întregi se zbătu în durere vărsând toate 
lacrimile încât nu mai putea plânge. Ce să facă ea cu 
două fete fără niciun rost pe lume? Unde să se ducă şi 
cum o să trăiască încolţită de duşmănie? 

A cincea zi cobori din vie şi plecă pe jos la Piteşti. 
Acolo tocmi un car cu boi şi învelindu-se bine în ţoale, 
pe o mână de paie, apucă drumul munţilor. La 
Râmnicu-Vâlcea află câţiva boieri credincioşi care o 
întovărăşiră, călări, la Sibiu, neştiind încă de soarta lui 
Theodosie şi trăgând nădejde că va ajunge în scaun 
precum fusese. 

Şi astfel, după ani, de la plecare, Doamna Despina 
intră iar în casele gospodăreşti din marginea pădurii, 
dincolo de zidul gros al cetăţii Sibiului, păstrate 
neatinse din gândul prevăzător al bunului Neagoe. 

De aci Doamna trimise la Viena o scrisoare 
latinească pe un pergament subţire, bine pecetluit, 
către Regele Ungariei, Ludovic al Il-lea, în care-i 
povesti cele petrecute în Ţara Românească, rugându-l 
fierbinte s-o ocrotească de vrăjmaşi, căci nu mai avea 
alt sprijin pe lume: soţul dus dintre cei vii, Maxim 
Brancovici, călugărul, aşijderea, iar neamurile din 
Serbia, risipite şi ele de vitregia soartei. 

Regele, un copilandru de nouăsprezece ani, numai 
că nu plânse citind acele cumplite întâmplări care 
spulberaseră o domnie şi pustiiseră o inimă de soţie şi 
mamă, silită să trăiască acum în pribegie. Şi trimise 
răspuns îndată, la Sibiu, că Doamna Despina de nimic 


n-avea să se teamă, iar pentru orice altă alinare, să se 
îndrepte cu nădejde către Voievodul transilvan, 
Zapolia, ori de câte ori se va abate pe la Sibiu, ceea ce 
se afla cu uşurinţă, după bătaia clopotelor din cetate. 
Căci şi Zapolia primise de la Rege, pentru Doamna 
Despina, scrisoare deosebită. 

Acolo trăi ea în pace, între amintiri, mirându-se 
foarte că putea să trăiască. Boierii, care o însoţiseră, 
aflând de cele petrecute la Stanbul şi nevoind a se 
strica cu noua domnie, o părăsiră şi ei numaidecât, goi 
de nădejde. 

Anii trecând şirag, fetele, Stana şi Ruxandra, se 
făcură mari, bune de măritiş. Din pricina lor se stârni 
chiar un război între Radu de la Afumaţi, Domnul Ţării 
Româneşti şi Ştefăniţă-vodă al Moldovei, dar această 
împrejurare o povestim, în altă parte. Destul că 
amândouă fetele rămaseră curând văduve. Stancăi îi 
muri bărbatul otrăvit, după care se stinse şi ea din 
viaţă, iar pe soţul Ruxandrei îl tăiară Drăculeştii la 
Râmnicu-Vâlcea. 

Prea multe morţi se adunaseră ca nălucile în jurul 
Doamnei Despina, îmbătrânind-o devreme. Aşa că 
nemaiputând îndura asprimea vieţii se trase la o 
mănăstire şi se călugări. Maicile o ţineau în cinste 
mare, nu numai ştiind că fusese Doamna vestitului şi 
piosului Neagoe Voievod, ci şi pentru bunătatea şi 
curăţia sufletului ei. 

Şi într-o vară, porni de-acolo, un alai de călugăriţe la 
Curtea de Argeş să vadă şi să se închine la mândra 
ctitorie, ajunsă fala ţării. 

Doamna Despina, care le conducea, trăi clipele 
cutremurătoare ale amintirii şi plânse în tăcere pentru 
ceea ce fusese odată şi nu mai era. Dar se simţi 
întărită cu sufletul ştiind că fapta ei rămânea viitorimii 


vie şi neatinsă. 

Intâlni acolo câţiva boieri de odinioară, din vremea 
domniei, dar niciunul n-o mai recunoscu într-atât se 
schimbase ea la înfăţişare din pricina suferințelor care 
o măcinaseră. 

Unul dintre acei dregători grăi cu mare smerenie: 

— Slăvit în veci fie Vodă Neagoe şi Doamna sa 
pentru măreaţa ctitorie ce făcură neamului nostru 
românesc. 

Auzind aceste cuvinte mult se bucură Despina, 
aducându-şi aminte de spusa bunului ei soţ: 

„Din toată avuţia ce are omul nimic nu i se 
cunoaşte, ci doar numele cel bun şi bunătăţile ce va fi 
făcut pre această lume...” 

În al paisprezecelea an al schimniciei, o molimă 
cumplită se abătu asupra maicilor din mănăstire. 
Stareţa Despina se umplu pe trup de buboaie urâte, 
dureroase şi în trei zile îşi află scăparea în veşnicie. 

Murise răpusă de ciumă. 


MEŞTERUL MANOLE 
LEGENDA MANASTIRII 
CURTEA DE ARGEŞ 


I 


PE ARGES ÎN JOS 


Nu mult după căsătoria lui Neagoe Basarab cu 
frumoasa Despina Brancovici, boierii  Craioveşti 
alungară pe Mihnea cel Rău şi, cu învoirea turcului, îl 
puseră în scaunul domniei pe Neagoe. 

Noul Voievod, cuvios ca şi tânăra-i soţie, aduse 


mulţămire Celui de Sus, apoi grăi către Doamnă: 

— Mi-e gândul să ridic o sfântă biserică a cărei 
frumusete să întreacă tot ce s-a zidit sau se va mai zidi 
cândva pe meleagurile noastre. Caut un meşter fără 
seamăn. Am bătut carte unuia, pre nume Manole, şi 
acum vreau să stau de vorbă cu el. 

— Să ridici acest lăcaş, Măria Ta, răspunse Despina, 
bucurându-se de gândul Domnului ei. 

Meşterul Manole răspunse Domnului muntean că 
nu-şi părăsea locurile, unde avea mult de lucru, decât 
numai cu încredințarea că i se vor pune la îndemână 
materiale din belşug, spre a putea ridica cea mai 
frumoasă mănăstire domnească din câte se zidise 
vreodată în lumea creştinească. 

— Nici nu socot să ridic altfel de mănăstire! îi 
răspunse Neagoe Voievod. Vistieria ţării are poruncă 
să-ţi ţină deschise toate pungile cu aur! 

Auzind această hotărâre a Voievodului de la munte, 
Manole îşi luă femeia şi cele nouă calfe de care nu se 
despărţea niciodată şi veni la Curtea Domnească. 

Neagoe-vodă, stând de vorbă cu el, îi grăi: 

— Mănăstirea pe care ai plănuit-o, meştere, şi mi-o 
arăţi cu aceste linii trase pe piele de vițel cu vopsea 
roşie şi albastră, îmi place foarte. Dar am o rugăminte: 
s-o ridici pe locul cel vechi, unde părintele meu pornise 
un lăcaş care a rămas neterminat din pricina morţii 
sale, lângă un schit de călugări, unii răposaţi acum, 
alţii de mult plecaţi la lerusalim, la mormântul 
Mântuitorului. 

— Să căutăm, dar, zidurile cele vechi, Măria Ta! 
răspunse meşterul Manole, grăbit să se apuce de lucru. 
In care parte a ţării se află? 

— Pe Argeş în jos, zise Vodă, dar unde anume, nu 
mai ştiu, că e mult de atunci şi eu eram numai copil. 


Şi astfel Neagoe Voievod, călare, urmat de curteni şi 
de Manole cu meşterii lui, coborâră pe cursul apei şi 
merseră până li se uri. Locul se arăta tot mai sălbatic, 
până când pierdură orice cărare în hăţişurile luncii de 
pe malul râului. 

— Nu ştiu unde să vă mai duc! zise Voievodul 
încruntat. Mi se pare că ne-am rătăcit. Pe-aici trebuie 
să fie zidurile..., dar de atâta vreme uitate, de bună 
seamă că le-au acoperit buruienile peste care an de an 
au crescut alte buruieni. 

Vorbind astfel, rămase pe gânduri. În tăcerea locului 
se auzi deodată un guiţat de porci. 

— Să vie porcarul! porunci Vodă. El trebuie să ştie 
dacă zidurile vechi se află pe-aci. 

Omul, tremurând de frică, şchiopată până aproape 
de calul Domnului şi, ploconindu-se, zise: 

— Măria Ta, ruinele acele sunt ceva mai încolo, pe 
Argeş în jos: veniţi după mine să vi le arăt. Şi, 
săltându-şi cojoacele pe umeri scuipă în palma în care 
ţinea ciomagul şi porni înainte, devale, prin tufişe, 
rădăcini de sălcii, bozii şi scaieţi. 

Domnul, diregătorii şi meşterul Manole cu zidarii se 
luară pe urmele porcarului. 

Merseră ei timp bun şi înainte de asfinţitul soarelui 
ajunseră la locul schitului de altădată. 

Vodă se descoperi dinaintea zidurilor începute de 
tatăl său şi aşternu pe piept o cruce mare. Aşijderi 
făcură şi însoțitorii săi. 

Manole scoase sforile din buzunar, măsură de 
câteva ori, cu ajutorul zidarilor, lungimea şi lăţimea 
temeliilor, făcu socoteala în gând şi, închinindu-se 
până la pământ înaintea Domnului, grăi: 

— Măria Ta, temeliile sunt destul de largi şi numai 
bune pentru înălţimea lăcaşului pe care trebuie să-l 


durăm. Eu şi oamenii mei nu mai plecăm de-aci, iar 
Măria-Ta va da poruncă să ni se aducă aici copacii şi 
pietrele mari din munţi. Cărămidăria o frământăm aci, 
pe loc, că văd pământul lutos, potrivit pentru ceea ce 
ne trebuie. Rog numai pe Măria Ta, cu smerenie, să 
trimită încoace, de prin apropiere, câteva care cu paie, 
ca să putem arde bine cărămizile sfântului lăcaş. 

Voievodul zâmbi şi întorcându-se către boieri le grăi: 

—  Auzit-aţi cuvintele acestui meşter?... Să fie 
împlinite numaidecât! Tu, vistiernice, nu te uita la 
bani! Să plăteşti bine şi la timp munca oamenilor, iar 
voi, ceilalţi diregători, să aveţi grijă de paie, de lemne 
şi de piatra din munţi. Să nu aflu că stau meşterii cu 
mâinile în sân din pricină că nu le-aţi dat cele 
trebuincioase, că mă jur a vă pedepsi cu străşnicie. In 
câtă vreme socoti că va fi gata mănăstirea cea 
mândră, meştere Manole? 

— Într-un an, Măria Ta, aşa cum m-am legat. 

— Mi-e teamă că nu-i vreme destulă şi n-aş vrea să 
te grăbeşti, ci s-o lucrezi cu toată grija. lată îţi dau doi 
ani pentru lucrul din afară, cu fereşti şi tot învelişul, iar 
pentru lucrul dinăuntru şi toate podoabele unei 
asemenea mănăstiri îţi mai dau unul. lar plata pe care 
o vei primi în cei doi ani de muncă peste soroc să fie 
îndoită. Eşti mulţumit? 

—  Mulţumit, Măria Ta! răspunse meşterul. Ai 
chibzuit bine, căci numai cu dărnicie de mână iese 
lucru de soi. 

— Dar voi sunteţi mulţumiţi?... întrebă Domnul pe 
cele nouă calfe de zidari. 

— Mulţumiţi, Măria Ta, răspunseră calfele. 

— Atunci să începem după datină - zise Domnul. 

Preoţii săvârşiră o slujbă şi, după aceea, pe iarbă 
verde Domnul cu diregătorii, având pe meşterul 


Manole şi pe zidari în mijlocul lor, gustară din azimi 
calde şi băură câteva ploşti cu vin vechi. 


II 


ZIDURILE SE PRĂBUŞESC 


De-ndată ce veniră scândurile şi copacii din pădure, 
precum şi căruțele cu var, cu nisip şi cărămizi, Manole 
se apucă de lucru. În inima lui avea o râvnă mare, dea 
zămisli o mândreţe de mănăstire cum nu s-a mai văzut 
şi pomenit, de care să se vorbească în toată 
creştinătatea şi la care să vie să se-nchine şi 
pravoslavnicii cei vestiți de la Kiev. 

Dar ce lucrau zidarii ziua, se prăbuşea noaptea şi, a 
doua zi, Manole, meşterul, era silit să ia munca de la 
început. Crezu că nu era temelia destul de trainică şi o 
întări cu stânci grele din munte. Zidul se prăbuşi iar. 
Meşterul cercetă nisipul, sparse vreo două cărămizi, 
fierse varul să-i afle alcătuirea, dar nu găsi nimic 
deosebit şi stricăcios. Se puse la lucru cu râvnă şi mai 
mare şi într-o singură zi de muncă înălţă zidul 
mănăstirii numai el cu cele nouă calfe, de doi metri 
jumătate, de jur împrejur. In aceeaşi noapte zidul se 
prăbuşi cu un bufnet atât de puternic încât zgomotul fu 
dus de apele Argeşului, până departe, ca un bubuit de 
trăsnet. 

— Aici nu e lucru curat! îşi zise meşterul Manole. 

Incercă vrăjile băbeşti pe care le cunoştea, stropi 
temeliile cu apă ne-ncepută, dar în zadar. Zidurile 
ridicate în timpul zilei noaptea se surpau. 

Manole nu cuteză a destăinui Domnului pacostea 
care se ţinea de capul lui, nădăjduind că până la urmă 


vraja sau deochiul vor pieri şi zidurile mănăstirii nu se 
vor mai surpa. 

Avea Manole între cele nouă calfe un zidar bătrân, 
de neam sârbesc, care mai lucrase la Niş, în inima 
Serbiei. Într-o noapte, după ce zidurile se prăbuşiră ca 
de obicei, îl întrebă: 

— Ascultă, Borojov, ce faceţi voi de cealaltă parte a 
Dunării, când vi se năruiesc zidurile? 

— D-apoi, meştere Manole, noi pe-acolo nici că ne 
apucăm de zidit până nu punem la temelia lăcaşului 
sângele unui cocoş tăiat proaspăt. Când e lăcaşul mai 
mare tăiem doi cocoşi, iar pe alocuri am auzit că se 
taie un miel sau un vițel... 

— De ce nu ne-ai spus, să facem şi noi aşa?... îl 
mustră Manole. 

— De unde să-mi treacă prin minte că stihiile de-aici 
seamănă cu cele de la noi? Ba chiar sunt mai tari. 

Manole nu luă în seamă spusele bătrânului sârb, 
gândind că sunt născociri vrăjitoreşti şi urmă lucrul său 
dimpreună cu ajutoarele. Dar sporul nicăieri nu se 
văzu, căci zidurile se îndărătniceau şi se prăbuşeau. 
Mai avea meşterul un răgaz de o jumătate de an ca an 
ca să isprăvească lucrul pe din afară şi încă nu putea 
să isprăvească nimic. 

Şi cum dormea într-o noapte lângă o grămadă de 
moloz, din dărâmăturile zidului auzi un glas care-i grăi 
astfel: 

— Meştere Manole, te-ai legat să zideşti cea mai 
frumoasă mănăstire de pe faţa pământului, dar în 
socotelile tale lipseşte ceva ca zidurile să stea în 
picioare. 

— Ce anume? întrebă Manole trezindu-se din somn. 

— Cea mai de seamă jertfă, tot ce ţi-i mai drag pe 
lumea asta! zise iar glasul din întuneric. Până nu vei 


zidi o făptură vie între cărămizile mănăstirii, zidurile nu 
vor rămânea niciodată în picioare, ci se vor nărui 
mereu. 

Manole vru să mai întrebe, să mai descoase acea 
făptură tainică, dar glasul ei pierise căci mijea de ziuă. 
Se frecă la ochi, îşi scutură capul să se lepede de ce 
auzise peste noapte, se apropie de malul Argeşului, îşi 
răcori faţa cu apă rece - şi porni la lucru. 

Dar visul de peste noapte nu-l mai părăsea. Glasul îi 
suna mereu în auz: 

„...Cea mai de seamă jertfă... Tot ce ţi-e mai drag pe 
lumea asta... Ca zidurile să stea drept...” 

Furios şi hotărât deodată, Manole aruncă mistria 
departe de el şi chemă meşterii în juru-i. 

Zidarii, osteniţi, amărâţi şi ei de a tot munci fără 
folos de atâta timp, se apropiară cu sfială de meşterul 
lor. 

— Fraţilor, să vă spun ce am auzit azi-noapte! 
începu el, oftând cu năduf. Se făcea că un glas fără 
chip, umblând prin lumină ajungea până la auzul meu. 
Şi ce mă povâăţuia, măi oameni buni? 

— Să ne lăsăm de mănăstirea asta care nu vrea să 
se ridice defel... oftă un zidar mai posac. 

— Ba, deloc! îl întrerupse Manole. Mănăstirea 
trebuie s-o ridicăm, de vreme ce ne-am legat faţă de 
Domn şi ne-a mers vestea că noi vom zidi cel mai 
mândru lăcaş dumnezeiesc din câte s-au ridicat până 
azi în Ţara Românească. Şi glasul m-a sfătuit ce avem 
de făcut ca zidurile să nu se mai surpe.; 

— Şi ce anume? întrebară, curioşi, zidarii.! 

— Cică să zidim în perete o făptură vie, tot ce ne e 
mai drag, adică pe una din femeile noastre, căci 
altceva mai drag ce avem noi? Duhul ei va însufleţi 
zidurile şi vor sta drepte de-a pururi. Să ne legăm dar, 


fraţilor, cu jurământ tare, pe pâine şi pe icoane, că 
aceea dintre soțiile noastre care mâine dimineaţă va 
veni cea dintâi cu merinde să fie prinsă şi zidită. 

— Văzuşi, meştere, că avui dreptate? sări bătrânul 
Borojov. Numai că eu nu mă gândii la o fiinţă 
omenească, ci la o pasăre sau la un animal, că aşa se 
face pe la noi... 

— Nu-i vorba de aşa ceva, bătrâne, jivinele nu ni-s 
dragi, ne trebuie o jertfă pe care s-o smulgem inimii, 
trebuie să ne zidim dragostea. 

Calfele rămaseră pe gânduri, dar Manole nu le dete 
răgaz de împotrivire: 

— Altminteri ne pierdem cu toţii capetele! Cu 
Domnul Neagoe nu e de glumă! Şi eu mă leg împreună 
cu voi! Femeia mea va fi deopotrivă cu ale voastre. De- 
o veni cea dintâi, aveţi dreptul să puneţi mâna pe ea şi 
s-o zidiţi de vie. 

Oamenii văzând că n-au încotro se legară cu 
jurământ pe pâine şi pe icoane. Apoi se risipiră care 
încotro, amărâţi de ceea ce făcuseră, neştiind cum să 
scape. Ajunşi pe la gazdele lor din satul de dincolo de 
râu, nevestele îi întâmpinară bucuroase că picaseră 
mai devreme acasă. 

Dar ei cu sufletele încărcate se lepădară de cină, 
culcându-se în tindă ca să le fie gândurile mai la 
îndemână. Şi multă vreme se frământară fără a putea 
închide ochii ca să doarmă: căci mult îi chinuia 
legământul făcut cu Manole. Ei ştiau dragostea 
nevestelor şi grija ce le-o purtau ele; fiecare dintre ei 
se temea că tocmai soţia lui cea dragă va veni întâi cu 
merindea la ziduri. La drept vorbind mănăstirea nu le 
sta prea mult la inimă, deoarece ei nu erau decât 
simbriaşii lui Manole. El - meşterul -  ticluise 
măsurătorile şi planurile, el închipuise podoabele 


dinafară şi dinăuntru, a lui era zidirea, fala lui, bucuria 
lui! De ce să-şi dea ei femeile pentru fapta ce va fi 
socotită a lui Manole şi numai a lui Manole? în cele din 
urmă, arzându-i culcuşul, calfele se ridicară din 
aşternut şi se adunară în căscioara sârbului Bojorov. 
Aici se sfătuiră zidarii până-n zori. 

Unul zise: 

— La ce folos să ne ucidem nevestele?... Eu, pe 
femeia mea nici în ruptul capului n-o las să vie mâine 
la zid! 

Alţi doi fură de aceeaşi părere. Vreo trei tăceau, iar 
după cum clătinau din cap, se vedea bine că vor face 
aşijderea. 

Numai unul, mai încruntat, vechi tovarăş al lui 
Manole, se împotrivi şi grăi cu mânie: 

— Zidari sunteţi sau salahori? V-aţi dat cuvântul şi 
acum nu vreţi să-l mai ţineţi?... Nu sunteţi vrednici de 
un meşter ca Manole! Mi-e ruşine că sunt tovarăş cu 
voi! 

Zidarii se despărţiră în tăcere, întorcându-se fiecare 
la casa lui. Spre ziuă ei sfătuiră nevestele să nu se 
grăbească viind cu merindea ca altădată, că vor pleca 
mai întâi la Curte şi nu se ştie câtă vreme vor rămâne 
acolo. 

Dar Manole, a cărui inimă şi gând era numai 
mănăstirea cea mândră, nu calcă pe-acasă, asemenea 
calfelor, ci rămase în preajma zidurilor prăbuşite, 
dormind acolo pe-o căpiţă de fân. 


III 


ZIDUL RĂU MA STRÂNGE 


Şi când se însângeră cerul spre răsărit, făcând drum 
soarelui să iasă cu lumina, meşterul se afla sus pe 
schele, alături de ceilalţi zidari, îndemnându-i la lucru. 
Dacă-i îndemna o dată, apoi de două ori îşi arunca 
privirile departe, în zare, ştiind că una din neveste 
trebuia să se arate cu merindea. 

Inima îi bătea mai zorit în piept. Îl îmbia nădejdea că 
poate n-o veni Florica, draga sa femeie, care purta un 
prunc în pântece, rod al dragostei lor. 

Când colo, pe cine zări venind în grabă? Chiar pe ea, 
pe Florica sa mult iubită. Arăta ca o mândră crăiţă, în 
bătaia soarelui. 

— Doamne sfinte, strigă Manole, nălţând priviri 
deznădăjduite spre cer. Câte te-am rugat până acum 
pe toate mi le-ai împlinit, împlineşte şi această rugă: 
trimite înaintea femeii mele o scorpie cu ochi de jar şi 
limba de flăcări ca s-o sperie şi s-o întoarcă acasă. 

Dumnezeu îi ascultă ruga şi trimise o scorpie 
groaznică la vedere în calea Floricăi, dar ea nu se 
sperie prea tare, ci cu grija în inimă să nu-şi lase 
bărbatul flămând nu mai ţinu seamă de fiară, ci 
abătându-se din drum o ocoli pe departe. 

Zărind-o, Manole din nou se mai rugă lui Dumnezeu 
şi deodată se căscă dinaintea Floricăi o prăpastie 
mare. Dar ea nu se sperie nici de prăpastie, ci 
coborând sprintenă prin adânc se ivi iar deasupra 
grăbindu-se spre schelă. 

A treia oară se rugă meşterul către puterea 
cerească şi aşa porni; de sus o ploaie năpraznică, doar- 
doar o zădărnici venirea femeii. Ce folos? Nici torentul 
nu opri pe Florica din drum, ci luptând cu apele 
revărsate ea nu se lăsă până n-ajunse la ziduri. 

Chiuind, calfele se aruncară asupra ei, o legară 
fedeleş şi o târâră până-n umezeala zidăriei celei noi. 


— Var şi cărămidă! strigară ei către salahorii din 
jurul gropilor. Şi începură s-o zidească, în vreme ce 
Manole pe schele privea cu braţele încrucişate pe 
piept, înţepenit acolo ca de-o vrajă. 

Crezând femeia că era numai o joacă, nu se 
împotrivi zidarilor, ci cu chip surâzător se lăsă prinsă 
între cărămizi. Dar zidul se tot înălța şi de la o vreme îi 
pieri surâsul. 

— De vă e de glumă, zise ea calfelor, gluma nu e 
bună! Manole, vino şi scoate-mă de aci!... 

Dar Manole, înţepenit pe schele, parcă nici nu vedea 
nici nu auzea. 

— Var şi cărămidă! strigau mereu calfele către 
salahorii din jurul gropilor, grăbiţi să isprăvească 
groaznicul lucru. 

Când îi ajunse zidul la piept, lacrimi mari umplură 
ochii Floricăi şi, cu glas sugrumat, începu a se tângui: 

— Manole, Manole, meştere Manole! Zidul rău mă 
strânge, ţâţişoara-mi strânge, copilaşu-mi plânge... 

Dar meşterul de pe schelă rămânea surd, cu capul 
împietrit, deşi în sinea lui durerea îl zdrobise. 

— De ce mă dai morţii, Manole, au nu ţi-am fost 
soţie iubitoare, nu ţi-am făcut voia, nu ţi-am slujit 
cuvântul? Pentru ce această cruntă pedeapsă? 

— Spuneţi-i voi ce este, gemu el către zidari, că eu 
nu pot.. Zidarii având dezlegare îi destăinuiră că 
zidurile se prăbuşeau 

În fiece noapte şi că mănăstirea cea mândră nu se 
putea ridica niciodată fără să aibă în sânul ei jertfa 
dragostei. 

Florica, auzind toate acestea, se cutremura şi se 
bucura totodată. Apoi grăi: 

— Va să zică nu-i semn de pedeapsă ceea ce-mi 
faceţi, ci semn de iubire. 


Şi, curgându-i lacrimi mari pe obraji, le mai zise: 

— Urmaţi-vă lucrul vostrul!... 

Dar Manole nu se mai stăpâni şi răzbindu-l durerea 
îşi uită de tot ce se legase şi pe toate le calcă în 
picioare. Cu un salt se repezi să-şi scoată draga femeie 
din ziduri de-ar fi fost să nu mai clădească niciodată 
vreo biserică. 

De astă dată însă, chiar Florica se împotrivi şi, 
ferecată între cărămizi, zise: 

— Dacă e să-mi dau viaţa pentru înălţarea acestei 
preafrumoase mănăstiri, atunci nu mă scoate de aci, 
Manole! Pieritoare sunt vieţile noastre şi nici eu n-oi 
moşteni pământul. Mai bine să mor de-acum, ca să se 
ridice biserica a cărei frumuseţe să pomenească de-a 
pururi numele tău şi jertfa mea. 

Manole, cu o mână la ochi să nu i se vadă lacrimile, 
se dete deoparte. 

Tovarăşii începură iar să zidească. 

Zidul se înălța văzând cu ochii şi în curând nu se 
mai zări nici creştetul Floricăi. Se făcuse una cu varul şi 
cărămida lăcaşului dumnezeiesc. 

Meşterii încetară lucrul. In acea noapte zidul nu se 
mai prăbuşi. 

Şi în zilele următoare, Manole şi calfele sale ridicată 
zidurile mănăstirii, de parcă nu s-ar fi dărâmat 
niciodată. 

Numai auzul meşterului mai prindea uneori un zvon 
de plânset pe care nu-l putea alunga şi care-i chinuia 
sufletul trudit: 

— Manole, Manole, meştere Manole! Zidul rău mă 
strânge, ţâţişoara-mi strânge, copilaşu-mi plânge. 

În amurg, calfele se îndreptau spre satul de peste 
apă, unde-i adăstau soțiile prea fericite, cu bucatele 
calde, proaspăt pregătite, cu culcuşul moale şi curat. 


Numai Manole, cu o cărămidă la căpătâi, se întindea 
la poalele zidului mănăstirii, cu gândul la podoabele 
dinafară şi dinăuntru pe care în curând trebuia să le 
înceapă, ca lăcaşul să fie într-adevăr cel mai frumos 
din câte s-au ridicat vreodată pe lumea aceasta. Dar în 
vreme ce mintea lui potrivea liniile drepte şi liniile 
aduse, împletiturile şi scobiturile, în auzul lui venea 
cunoscutul glas, tot mai înăbuşit, care-l tulbura şi-i 
zăpăcea toate socotelile: 

— Manole, Manole, meştere Manole! Zidul rău mă 
strânge, ţâţişoara-mi strânge, copilaşu-mi plânge.!... 

În al treilea an, mănăstirea fu gata - mândra 
mănăstire a Curţii de Argeş, podoabă între lăcaşurile 
dumnezeieşti, bucuria ochilor şi  dezmierdarea 
sufletului creştinesc. 

Neagoe-vodă primi vestea că mănăstirea era gata, 
dar nu se grăbi să vină însuşi s-o vadă, mai înainte de 
a fi împodobit-o cu toate odoarele de aur şi argint, 
meşterite la Curtea sa de vestiți făurari, aduşi cu mare 
cheltuială din Bizanţ. 

După aceea porunci mitropolitului să puie la cale un 
cor de glasuri copilăreşti şi bărbăteşti, care să ştie 
cânta cântece de slavă Domnului nostru lisus şi Maicii 
Precista Măria. Trimise corurile cu un sobor de preoţi la 
mănăstirea Argeşului, căci meşterul Manole, din vreme 
primise şi el poruncă să zidească chilii pentru preoţi şi 
călugări de jur-împrejurul sfintei mănăstiri. 

Şi numai după aceea adunându-şi diregătorii cei noi 
şi tineri, căci ceilalţi închiseseră ochii de vârstă 
înaintată, luându-şi Curtea împreună cu Doamna, 
porniră pe Argeş în jos, boierii şi Domnul călări, 
jupânesele şi coconii în căleşti. 

Pe la amiaz ajunseră la poalele dealurilor acoperite 
cu vii şi livezi de poame, între care băzâiau albinele cu 


fagurii de miere în scorburile copacilor. Căci pe acea 
vreme oamenii nu învăţaseră a prăsi stupi. 

Se opriră într-o livadă pe o culme uitată şi înalții 
călători se ospătară cu prune mari şi brumate, cât oul 
de rață, cu pere moi şi zemoase cât ţâţa vacii, cu mere 
cât pepenele, pe cele mai acrişoare îndulcindu-le cu 
stropi de miere ce picurau din coaja copacilor. 

— O mai fi pe lume ţară atât de mănoasă? se 
minună mitropolitul. Neagoe-vodă auzindu-l se apropie 
şi-l lămuri: 

— Prea sfinte, ţări mănoase or mai fi, căci bunătatea 
lui Dumnezeu, ca şi lumina soarelui, se revarsă în 
fiecare dimineaţă asupra întregului pământ şi asupra 
tuturor făpturilor sale. Mă întreb şi eu, ca un sărman cu 
duhul ce sunt, dacă atât belşug nu e cumva o ispită a 
diavolului, care ţine să ne moleşească cu ce e mai 
dulce şi mai ispititor. Căci eu, ca vechi închinător, ştiu 
de mult prea sfinte, că numai braţul oţelit de muncă 
amarnică se întăreşte de nu-l mai poate birui nimeni, 
precum numai cu marea suferinţă a unei jertfe punem 
temelie trainică înfăptuirilor noastre. N-am căderea să 
vorbesc  sfinţiei tale de isprava meşterului Manole, 
ziditorul mănăstirii de la Argeş, care numai cu jertfa 
iubirii lui a izbutit să închege frumuseţea de locaş pe 
care-l vom vedea îndată. 

— Nu pricep, Doamne, ce jertfă atât de prețioasă a 
putut aduce acel meşter, de vreme ce pentru munca 
lui a fost răsplătit mai abitir ca un giuvaergiu şi un 
turnător de aur, zise mitropolitul, trecându-şi mâna 
tremurătoare prin barba albă revărsată pe piept. 

Domnitorul îi aruncă o privire piezişă din ochii lui 
întunecaţi şi zise: 

— A ajuns până la Curtea mea o întâmplare prea 
ciudată, de care nu-mi venea a crede şi, din această 


pricină, nici Sfinţiei tale nu-i pot spune nimic. 
Cercetează anume printre oamenii locului, de felul cum 
s-a putut ridica mănăstirea Argeşului - şi poate te vei 
dumiri. 

Alaiul domnesc porni mai departe şi când şirul de 
livezi nu mai întunecă zarea, toţi se opriră deodată, cu 
ochii măriţi, privind drept înainte, ca în faţa unei 
minuni neaşteptate. 

În zare, devale, pe un tăpşan verde, împrejmuit de 
plopi înalţi care-şi tremurau asemenea unor fiinţe vii 
frunzele în văzduh, sclipeau în bătaia soarelui de amiaz 
turlele şi zidurile mănăstirii Argeşului, şiruind de aur, 
bătute parcă în pietre preţioase. Aşa cum era alcătuită 
zidirea, nici că părea din piatră şi cărămidă, ci mai 
curând dintr-o închipuire fără greutate, asemenea unui 
zbor de heruvim, de-ai fi zis că mănăstirea plutise în 
văzduh până jos, pe tăpşanul verde, de unde în orice 
clipă ar putea porni şi pluti mai departe. Şi această 
teamă, de a nu o pierde, o făcea parcă inimii şi mai 
dragă şi mai prețioasă. 

În curtea mănăstirii alaiul domnesc fu întâmpinat de 
zidari, în frunte cu meşterul Manole, ale cărui tâmple, 
în trei ani de lucru, încărunţiseră, şi ai cărui ochi mari, 
albaştri, păreau a privi acum dincolo de această lume. 

Neagoe-vodă opri calul alb în faţa lui Manole şi 
întrebă de sus: 

— Primit-ai toată simbria ce ţi se cuvine?... 

— Toată, Măria Ta, şi-ţi suntem recunoscători, atât 
eu cât fi calfele aci de faţă! răspunse Manole. 

Zidarii îngenuncheară şi lăsară capul în piept. 
Fiecare avea acasă, la căpătâi, un săculeţ plin cu 
galbeni din vistieria Domnului. 

— Eşti mulţumit? mai întrebă Neagoe, care ştia de 
jertfa pe care Manole o adusese la zidirea mănăstirii. 


Manole tăcu o clipă, apoi răspunse: 

— Oamenii mei sunt mulţumiţi. 

— Dar tu nu eşti?... se miră Domnul, care ştia că 
Manole primise cinci pungi cu galbeni. 

— Pe mine, Măria Ta, să nu fie cu supărare, această 
mănăstire mă ţine mai mult. Şi niciun sac din cei mari, 
plin cu galbeni, nicio sută sau o mie de saci, aurul 
întregului pământ n-ar putea plăti comoara pe care am 
îngropat-o în aceste ziduri. 

— Nu înţeleg! se prefăcu Domnitorul. 

— Dar nu mă plâng, Măria Ta! urmă meşterul 
Manole. Căci eu n-am fost adus de Dumnezeu pe 
această lume pentru a huzuri sau a dobândi alte 
bunuri, ci numai pentru a zidi. Am fost sortit din ceasul 
în care viaţa mi s-a ales din stele, să fiu pe acest 
pământ meşter zidar. Mănăstirea Argeşului mi-a fost 
de mare învăţătură. Şi de-abia de-aci înainte, după 
câte am încercat la zidirea Măriei Tale, simt că voi fi în 
stare să ridic un lăcaş frumos. De când l-am întocmit 
pe acesta, mă urmăreşte gândul să aleg o înălţime 
între alte înălţimi şi pe cea mai înaltă să zidesc, pentru 
slava unui împărat din Apus cu dare de mână şi 
evlavios, o mănăstire cu şapte turle pe şapte bolți. Pe 
dinăuntru, creştinii închinători înălţând privirile, să 
creadă că văd deschizindu-li-se porţile cerului. Dar 
pentru asemenea mănăstire, Măria Ta, trebuie să caut 
nu numai calfe de zidărie ci meşteri zugravi pricepuţi 
în chipuri de sfinţi şi în îmbinare de culori. Mai am 
nevoie de meşteri sticlari care să toarne pe Hristos şi 
pe Maica Domnului într-o lucire de rubine, aşa cum îi 
vede sufletul nostru înlăcrimat. 

Dar gândul la Florica pe care o zidise nu-l mai lăsă 
defel să închidă ochii. | se arăta uneori când sta ziua cu 
ochii deschişi, apoi pierea fără a-i fi spus un cuvânt. 


Odată, zărind-o, începu el să-i vorbească. Soţia îl 
ascultă, apoi pieri. 

Oamenii şoptiră între ei: 

— ÎI văzuşi pe meşterul Manole?... Vorbeşte singur 
cu sufletele de pe cea lume! S-a ţicnit, sărmanul! 

Meşterii zidari însă îl crezură când Manole le spuse 
că a primit poruncă de la Dumnezeu, printr-un 
arhanghel, să zidească o mănăstire şi mai frumoasă ca 
a Domnului Neagoe, dar în cer. 

Se urcară în turle. 

— Şi acum, meştere, cum ajungem în cer, să- 
mplinim porunca lui Dumnezeu? întrebă unul din zidari. 

— Întâi să dărâmăm schelele de sub noi, zise 
Manole. Şi pe urmă ne-o trimite Dumnezeu gândul cel 
bun. 

Cum spuse aşa făcu: schelele se prăbuşiră sub 
loviturile bardei lui Manole, rămânând cu toţii în turlă. 

Se chibzuiră ei zidarii şi nu găsiră niciun mijloc 
temeinic şi sănătos de a zbura în văzduh. 

Atunci meşterul Manole zise cu glas ridicat: 

— Ce fel de zidari sunteţi voi? Aţi fost în stare să 
zidiţi această mândră mănăstire şi nu vă pricepeţi să 
vă croiţi câte o pereche de aripi din şindrilă?... Cu 
zborul nici păsările nu cad, necum voi dacă v-aţi tăia 
aripi uşoare pe mărimea trupului vostru omenesc. 

Cunoscând priceperea şi isteţimea lui Manole, zidarii 
îl ascultară. 

— Nu toţi o dată, ci cu rândul, câte doi-doi să 
zburaţi! îi povăţui iar Manole. Că dacă n-or fi bune 
aripile, ne facem altele, mai de ispravă. 

Din şindrila de sus doi zidari mai tineri îşi croiră câte 
o pereche de aripi, pe care le prinseră de umeri şi de 
mâini. Apoi, la o bătaie de vânt, se aruncară în văzduh 
cu ochii spre cer, dar căzură greu şi unde ajunseră pe 


pământ se prefăcură în stane. 

Meşterul Manole chibzui îndelung la  păţania 
tovarăşilor lui. Dar îşi zise că el, folosind mai bine 
bătaia vântului, va zbura şi va ajunge în pragul cerului, 
unde şi vedea îngerii aşteptându-l cu braţele întinse. 

Şi luându-şi zborul, Manole pluti într-adevăr pe vânt, 
dar când ajunse deasupra  tăpşanului care 
împrejmuieşte zidirea căzu - şi se preschimbă în troiţa 
cu izvor care se vede până-n zilele noastre. 


RADU DE LA AFUMAȚI 


„El a fost numit după moarte „Radu 

cel Viteaz”, supranume ce i se cuvine 
cu drept după crâncenele sale lupte 
împotriva turcilor prin care a scăpat ţara 
de a fi prefăcută în paşalâc”. 

(A. D. Xenopol) 


I 


FRĂŢIA BOIERILOR 


Pe vremea domniei sale, cucernicul Neagoe 
Basarab, având o osebită înrâurire chiar asupra 
neprietenilor, puse stavilă duşmăniei dintre boierii 
Craioveşti şi Drăculeşti care se sfâşiau pentru 
dobândirea puterii. Nouă ani de zile, cele două tabere 
vrăjmaşe lăsară armele să ruginească, fără a vărsa 
sânge ca să ajungă în fruntea bucatelor. Aşa că în 
acest timp, se aşeză binele şi pacea în ţară, iar puterea 
cea fărâmiţată se strânse în mâinile Domnului. 

Insă după săvârşirea din viaţă a voievodului, luptele 
pentru domnie reîncepură mai crâncen şi pustiitor 
decât înainte. Drăculeştii, cu sprijinul boierilor Buzoieni 
înfrânseră oastea lui Preda Craiovescu, tutorele 
nevârstnicului Theodosie, aşezând în scaunul Ţării 
Româneşti pe Dragomir Călugărul.  Într-ajutorul 
Craioveştilor se ridică Mehmed-beg, paşa de la 
Nicopole, care trecând Dunărea cu oaste bătu pe noul 
voievod, îl prinse şi-i reteză capul. După aceea turcii se 


porniră pe jafuri şi răzbunări împotriva Drăculeştilor şi 
mai ales a Buzoienilor, trecând prin foc şi sabie pe câţi 
prinseră. Multă moarte se făcu atunci, căci turcii 
ucideau nu numai bărbaţi, dar şi femei şi copii. Insă pe 
nevestele şi fetele frumoase aveau poruncă să le lase 
cu viaţă, ca să le trimită la Țarigrad pentru haremul 
Padişahului. Decât că unele nefericite, ştiind ce le 
aşteaptă, îşi făceau singure seama. Aşa se întâmplă cu 
fiica boierului Benga, chipeşă ca o cadră şi cu braţ 
voinic, care, smulgând un jungher, răpuse doi paznici 
turci, apoi şi-l înfipse în piept. Isprăvi de-acestea făcură 
şi alte fete şi neveste întru apărarea cinstei. 

Boierii credeau că amarnicul prăpăd se dezlănţuise 
ca să  proteguiască înscăunarea  flăcăiandrului 
Theodosie. Insă veni repede veste de la Stanbul că 
urmaşul lui Neagoe Basarab, care se afla acolo pentru 
dobândirea steagului de domnie, fusese omorât cu 
otravă. Atunci cine râvnea tronul? Pentru ce atâta jale 
şi pustiire? 

Şi deodată o vorbă de necrezut, cu aripi iuți, zbură 
pe la urechile boierilor din amândouă taberele. Chiar 
paşa Nicopolei, Mehmed-beg, umbla după tron, vrând 
să prefacă ţara în paşalăc. Cică ar fi cerşit domnia de 
la sultan, zicând că ţara îl pofteşte, iar sultanul dacă |- 
au crezut i-a dat-o. Vasăzică, mâna acestui păgân 
blestemat scurtase zilele nefericitului Theodosie, mort, 
cu viaţa numai pe sfert trăită. 

Intr-acel ceas de cumpănă se întâmplă o faptă 
zguduitoare, uluitoare, nemaipomenită: Craioveştii şi 
Drăculeştii care se urau de moarte îşi deteră mâna în 
faţa  primejdiei care ameninţa patria şi neamul 
românesc. Vrajba dintre ei se stinse dintr-o dată, aşa 
cum ai turna Dunărea peste foc, de nu mai rămâne o 
scânteie. Şi pe deasupra ieşi dragostea de ţară făcând 


frăţie din blestemata vrăjmăşie. 

Aşa s-au petrecut lucrurile, căci însuşi letopiseţul 
întăreşte precum urmează: 

„lar Stoica, logofătul, fiind într-acea vreme la Poartă 
în Țarigrad, curând au trimes voce în [ara 
Românească, la toţi boierii ca să ridice Domn cum se 
poate mai răpede pe Radu-vodă din Afumaţi, că piere 
ţara de turci. Într-aceia curând s-au adunat boierii toţi 
şi mari şi mici, şi toată Curtea, şi au rădicat Domn pe 
Radu-vodă din Afumaţi”. 


II 


DOMN A TOATA ŢARA UNGRO-VLAHIEI 


În ţinutul Ilfovului, nu prea departe de Bucureşti, se 
întindea la Afumaţi moşia cu acareturile tânărului boier 
Radu, fiu al lui Radu cel Mare şi al Cătălinei, Doamna. 
Fostul Domn al ţării avea în afară de Radu încă şapte 
urmaşi buni, în linie bărbătească: 

Radu Paisie, Vlad Vintilă, Mircea Ciobanu, Cârstea şi 
Maican, başca doi făcuţi cu ţiitoare, precum Bădica 
Radu şi Ilie Radu, iar fete legiuite numai două: Boba şi 
Cârstina. 

Radu, căruia i se va spune de la Afumați, după 
aşezarea moşiei, pentru a nu se asemui cu unii din 
fraţii săi care purtau acelaşi nume, veni pe lume în 
1493. Se însură de tânăr, abia împlinise 18 ani, cu 
Voica, fiica vornicului Vlaicu, ea însăşi copiliţă de 14 
ani, dar care alerga pe cal mai abitir ca un flăcău. Ea 
dărui bărbatului un băiat, pe Vlad şi două fete, pe Anca 
şi Neacşa. 

Vreme de nouă ani cât domni Neagoe Basarab, fiind 


linişte în ţară, moşia aduse venituri bune, iar copiii 
crescură  ocrotiţi de  muşcăturile şi  prăpădul 
războaielor. Dar binele nu stă prea mult în loc, că li se 
urăşte oamenilor cu el. Dacă muri Neagoe, gata, veniră 
frământările pentru domnie, apoi se abătu asupra ţării 
urgia turcească. 

Familia Radului lăsă vraişte conacul în seama 
slujitorilor şi fugi peste munţi să-şi scape zilele. La 
Braşov aveau prieteşuguri multe, başca ocrotirea 
voievodului Transilvaniei. Când se întoarse din bejenie 
şi văzu câtă stricăciune făcuseră prădătorii turci şi cum 
Mehmed-beg aşezase subaşi în fiecare sat, se luă 
amarnic de gânduri. 

— Ce? Adică vrea turcul să ne prefacă ţara în 
paşalâc? lar Craioveştii ce zic? Stau cu mâinile în sân 
Şi-i fac voia? Doamne, ce se va alege de noi? 

Numai că, precum am spus, boierii olteni, văzând că 
se lasă primejdia, se  întoarseră către simţirea 
românească, iar Pârvu Craiovescu, dimpreună cu ai săi 
deteră mâna făcând pace cu Drăculeştii. 

Tocmai atunci se întoarse de la Țarigrad logofătul 
Stoica, cel cu inimă sângerândă pentru ţară. El avu 
curaj şi merse la Craiova de vorbi pe îndelete cu Pârvu, 
banul, mai marele peste boierii olteni de care ascultau 
toţi. Şi ceea ce hotărâră aceştia doi - aceea rămase. 

Astfel fu uns Domn Radu de la Afumaţi, cu sprijinul 
celor două tabere domneşti. Voica, Doamna, nu arătă 
bucurie auzind vestea înălţării bărbatului ei, ci 
îngrijorare. 

— Radule, nu-ţi pune gâtul sub secure, îi zise ea, 
domnia în această cruntă vreme e o pacoste. Ne pasc 
prea mulţi vrăjmaşi şi înlăuntru şi-n afara hotarelor. Cu 
care vei lupta mai întâi? 

— Cu toţi, Voichiţă. Şi pe toţi îi voi birui, unul după 


altul, dacă vrea Pronia cerească. 

— Chiar şi pe fraţii tăi, fie buni, fie vitregi? 

— Pe ei - cei dintâi, dacă îmi vor pune piedici, 
râvnind domnia. 

— Să te-audă Cel de Sus. Numai că eu mă topesc de 
frică, gândind la copiii noştri să n-ajungă nişte bieţi 
orfani... 

— Cum le-o fi scrisa, Voichiţă. Dacă boierii ţării mă 
vrură Domn crezând în destoinicia mea, eu nu le pot 
întoarce spatele zicând că-s nevrednic şi slăbănog... 
Asta, niciodată! 

„„Astfel îşi începu Radul domnia în luna lui ghinarie 
1522. Dar nici n-apucă bine să urce pe tron, că 
Mehmed-beg, dacă îşi văzu spulberat planul de a pune 
mâna pe ţară, strânse o oaste numeroasă şi unindu-se 
cu  Buli-beg, paşa Vidinului, trecură Dunărea. 
Proaspătul Domn nu se miră deloc, căci se aştepta la 
una ca asta şi îşi întocmise oştirea din vreme. Mai întâi, 
cu o manevră reuşită, risipi printr-o luptă corp la corp 
avangarda osmanlâilor, după care, în satul Gubavi, 
bătu crunt pe Mehmed-beg. Nici nu se putea altfel, 
pentru că românii luptară cu însufleţire, ştiind că apără 
viaţa alor săi, a nevestelor şi a copiilor, fiind deci acela 
un război care de la inimă pornea. 

Ba era cât p-aci să fie prins de viu Mehmed-beg de 
boierul buzoian Benga, care înainte de luptă jurase 
către Domnul ţării: 

— Măria Ta, dacă nu pun mâna pe ticălosul acela de 
paşă, să nu-mi zici pe nume, că din pricina lui s-a 
prăpădit mândreţea mea de fată, Dumnezeu s-o ierte! 
Şi eu pe lume n-am hodină până nu-i fac aceluia de 
petrecanie. 

Din nefericire boierul Benga şi ostaşii săi nu izbutiră 
să înşface pe turc, izvorul tuturor relelor, căci era 


straşnic păzit. 

— Mi-a scăpat de astă dată, Măria Ta, grăi boierul 
necăjit foarte, dar oi mai da eu cu ochii de el, că n-or 
intra zilele-n sac... 

Biruinţa o sărbătoriră la Bucureşti, căci ea sluji la 
întărirea domniei. Însă Vodă socoti de bine să schimbe 
cetatea de scaun tot la Târgovişte, unde fusese mai 
înainte, fiind acolo un loc bun de apărare, cât şi căi de 
scăpare în Transilvania, nu deschis ca Bucureştii, 
aproape de Dunăre şi la îndemâna duşmanilor. De la 
Târgovişte dete Vodă, la 3 februarie 1522, cel dintâi 
hrisov către mănăstirea Argeşului, prin care îi întărea 
stăpânirea moşiei Drăgoteşti drept mulţămire pentru 
că dobândise victoria. Hrisovul poartă titulatura 
moştenită încă de la Mircea cel Bătrân: „Domn a toată 
țara Ungro-Vlahiei”, ceea ce înseamnă că voievozii 
aveau posesiuni în Transilvania. Radu-vodă primise de 
la Ludovic al II-lea Vinţul de Jos şi Vurpărul. 

Acum, după ce se înscăunase nu prin sprijinul 
Semilunii, ci ridicând sabie antiotomană, încercă 
Domnul să purceadă la întărirea domniei. Avusese 
dreptate Doamna Voica spunându-i că fraţii săi or să-i 
puie beţe-n roate ca să-l poată răsturna mai lesne. ŞI 
chiar îi ajunseră la ureche că Bădica Radu umblă pe căi 
ocolite să ajungă la domnie. 

Radul-vodă nu se prea sinchisea de uneltirile acestui 
frate vitreg, fricos din fire şi cam îngâmfat. Grija cea 
mare venea tot din partea paşei, despre care umbla 
vorba că-i român de baştină, de prin ţinutul 
Romanaţului, dar turcit nu se ştia cum şi în ce 
împrejurare. Cică îl răpise o bandă de turci pe când era 
țânc de-o şchioapă, ducându-l cu ei dincolo, peste 
Dunăre, unde nimeri la un paşă. Vodă nu dădea 
crezare acestor zvonuri care umblau nestingherite 


dimpreună cu blestemele împotriva acelei făpturi. Fie 
că fusese român sau nu la născare, acum Mehmed-beg 
era turc şi nutrea planuri măreţe, chiar nebuneşti, pe 
care le voia împlinite. Pus în slujba sultanului de care 
când asculta, când nu, el îşi pusese în cap să 
domnească în Valahia, ţinând totodată şi Nicopolul sub 
stăpânire. 

Nu se scurseră decât trei luni pe albia vremii, că 
Mehmed-beg, în aprilie 1522, odată cu aşezarea 
primăverii, trecu din nou Dunărea în fruntea unei 
numeroase armate. La Ştefeni, pe Neajlov, avu loco 
mică încăierare cu oastea muntenească, rămasă 
nehotă-râtă, apoi cele două oştirii se loviră la Clejani, 
un sat între Giurgiu şi Bucureşti. Radu-vodă, având 
multă pricepere în meşteşugul războiului, ştia să 
aleagă poziţii strategice bune, aşa încât cei puţini să 
poată ţine piept celor mulţi şi să-i nimicească. ŞI, cu 
adevărat, muntenii nimiciră pe turci cu toată mulţimea 
lor. În acea luptă, spătarul Benga făcu isprăvi mari de 
vitejie cu buzoienii săi credincioşi, însă tot nu izbuti să-l 
răpună pe Mehmed-beg, ci numai îl răni la mâna 
stângă. În schimb, boierul îşi pierdu viaţa, calul său, 
fiind străpuns de o săgeată, căzu şi neavând timp să 
încalece un altul, câţiva turci îl împresurară. Muntenii 
venindu-i într-ajutor, goniră pe vrăjmaşi, dar spătarul, 
rănit greu, muri înainte de a se fi răzbunat aşa cum îi 
cerea inima. 

Paşa pierdu lupta la Clejani, dar fără să fie nimicit. 
Căci mai avea oaste lângă Dunăre pe care o păstra 
neatinsă, proaspătă. Aşa că învinsul, îndreptându-şi 
puterea mai înfruntă pe munteni la Ciocăneşti. Aci, 
deşi oştile avură pierderi grele, sorții rămaseră tot 
nehotărâţi. Turcul, dacă îi veniră iar ajutoare de la 
Giurgiu, lovi din nou, de astă dată tocmai la Snagov. 


Acum, Radu-vodă, sleit de atâtea lupte şi neavând de 
unde să-şi împrospăteze forţele, dete dosul, trăgându- 
se spre Transilvania. Până acolo se ciocni încă de trei 
ori cu turcii, la Bucureşti, la Târgovişte, apoi pe Valea 
Argeşelului, dincolo de Dâmboviţa şi râul Doamnei. 

Rămas stăpân pe ţară, Mehmed-beg orândui, 
precum mai făcuse odată, în fruntea oraşelor şi satelor, 
subaşi, adică slujitori turci, care se apucară să 
jefuiască şi să înfricoşeze norodul. 


III 


DOMN A DOUA OARĂ 


Stăpânirea turcului asupra Ţării Româneşti nu ţinu 
prea mult, nici două luni de zile, căci Radu de la 
Afumaţi nu stătea cu mâinile în sin. Căpătând ajutor de 
oaste de la Zapolia, trecu munţii. Muntenii noştri atâta 
aşteptau: să vină izbăvitorul, căci a trăi în legea 
musulmană era iad curat. Aşa că toţi care erau în stare 
să poarte o armă se alăturară voievodului. Orânduirea 
otomană fu dată la o parte, subaşilor care fură prinşi li 
se tăiară capetele şi în locul lor fură puşi, din nou, 
românii. 

Dar Mehmed-beg nu mai era de găsit ca să dea 
socoteală. Turcul, bine chibzuit, nu se avânta la luptă 
fără pregătire. Aflase pesemne că voievodul muntean 
are o oaste puternică şi mai ştia destoinicia acestuia în 
meşteşugul războiului. Chiar spusese de curând paşei 
din Vidin că noroc mare au valahii cu Radu al lor, care-i 
nu numai viteaz, ci şi iscusit în purtarea luptelor, având 
şi simţ şi ochi de luptător. Aşa că Mehmed, decât să 
dea piept cu el se hotări să treacă Dunărea la Nicopole 


şi acolo să se pregătească pe îndelete pentru 
înfruntare. 

Radu-vodă însă nu-i dete răgaz, ci îl urmări cu 
câteva pâlcuri de trabanţi hărţuind şi nimicind pe 
fugarii turci. Ba avu curaj să le pârjolească şi să prade 
câteva sate de pe malul celălalt al Dunării. De-acolo se 
întoarse cu mai multe turme de vite şi saci de grâne. 

Luând domnia a doua oară, Radu de la Afumaţi se 
puse pe lucru, strângând tot mai multă oaste şi 
pregătind-o de luptă. Ştia că la pace nu se putea 
aştepta câtă vreme blestematul de paşă rămânea 
teafăr, pe picioarele sale. 

Chiar aşa se întâmplă. După două luni şi jumătate 
iscoadele vestiră că Mehmed-beg a călcat din nou ţara 
cu o oaste alcătuită din mai multe sangeacuri. Vodă îl 
întâmpină şi, în satul Plata, se încinse o luptă uşoară, 
apoi încă una mai îndârjită la  Alimăneştii 
Teleormanului. Ciocnirile acestea nu erau altceva 
decât pipăiri de o parte şi de alta pentru aflarea 
forţelor vrăjmaşe, însă menite să pregătească bătălia 
hotărâtoare, care va aduce biruinţa ori înfrângerea. 

Această bătălie mare se dete în apropiere de 
Grumazi şi în deosebire de altele care ţineau câteva 
ceasuri, ea se prelungi din zorii zilei şi până seara 
târziu când căzură umbrele întunecimii. Sorţii se 
schimbau când de o parte, când de alta, până ce, în 
sfârşit, Radu de la Afumaţi răzbi pe vrăjmaşi care o 
rupseră de fugă. Se făcu multă moarte, numeroşi 
boieri şi ostaşi munteni pieriră în această bătălie, dar şi 
mai mulţi delii turci (luptători de soi) îşi lăsară oasele 
pe pământ românesc. 

Scrie letopiseţul că „Mehmed-beg, gătindu-se foarte 
bine au intrat în ţară şi s-au împreunat cu Radu-vodă la 
Grumazi. Acolo având război au biruit Radu-vodă şi 


turcii au fugit”. 

Această strălucită biruinţă împotriva osmanlâilor a 
fost pentru Radu de la Afumaţi, Rovinele marelui său 
înaintaş Mircea-vodă cel Bătrân. Însuşi Domnul zicea 
mai târziu că la Grumazi „avui cel mai iute şi cel mai 
vârtos din toate războaiele mele”. 

Astfel Vodă urmări pe fugari până dincolo de 
Dunăre, unde se întindea stăpânirea lui Mehmed-beg, 
snopindu-i de istov la Nicopole şi Şiştov, însă pe 
amarnicul paşă nu-l putu prinde. 

Radu se întoarse la Bucureşti cu prăzi bogate 
gândind că măcar un an-doi va avea răgaz să-şi 
întărească domnia şi să vadă de trebile ţării. Nu 
trecură însă nici două luni că păcătosul paşă iar calcă 
ţara, pe la sfârşitul lui august 1522. Alte încrâncenări, 
alte lupte. Turcii sunt bătuţi în trei locuri: la Gherghița, 
la Bucureşti şi la Slatina. Mehmed nu se lasă; deşi 
înfrânt, îşi reface mereu oastea şi continuă lupta. 
Căzură în aceste ciocniri doi dintre boierii cei mai de 
seamă ai Radului: Neagoe, spătarul, şi Stanciu, 
portarul. 

Zice letopiseţul: „Vodă încă se întorcea la scaun şi 
nu avea grijă să se păzească cu străji despre turci 
socotind că au plecat. lar păgânii strângându-se toţi 
den risipa lor s-au mai învârtejit după oştile noastre şi 
ajungându-l fără veste i-au tăiat foarte rău”. 

Nu se ştie unde s-a prilejit această lovire 
neaşteptată. Fapt este că Radu de la Afumaţi se vede 
nevoit să se retragă iarăşi în Transilvania. 


IV 


DOMN A TREIA OARĂ 


lată-l din nou pe Mehmed-beg stăpân în [ara 
Românească. El nu se încorona domn, n-avu curaj s-o 
facă. Dealtminteri nimeni nu l-ar fi recunoscut, nici 
măcar sultanul Soliman. El guvernă atunci în numele 
acestuia ţinând puterea cu oaste pe care o tot aducea 
din paşalâcul său. Numai că şi oamenii săi începură a 
se rări. Folosind teroarea şi forţa, reuşi totuşi să-şi 
lungească stăpânirea până în octombrie 1522. 

Radu de la Afumaţi, aşteptat cu sufletul la gură de 
către români, nu întârzie să se arate. Trecu munţii tot 
cu ajutor transilvan şi în clipa când, la graniţă, păşi în 
patrie, îngenunche şi sărută pământul, zicând: 

— Mă jur pe viaţa mea, pământ scump al ţării, să nu 
te mai las călcat în picioare de blestemaţii păgâni. Aşa 
să-mi ajute Dumnezeu! 

Şi aşternu trei cruci mari pe piept. 

Mehmed, vrăjmaşul său de moarte, care pesemne 
aflase de pregătirile Radului, venise cu oastea până la 
trecători şi aştepta acolo să-l lovească. 

Intrând în ţară pe la Bran, Radu întâlni pe aproape 
de Rucăr armata păgânilor. Se încinse o luptă grea, 
corp la corp. Iscusinţa lui în meşteşugul armelor se 
dovedi şi de astă dată. li atrase pe păgâni într-o 
strâmtoare găsită repede şi acolo îi stropşi. Duşmanul, 
răzbit, dete bir cu fugiţii şi o luă la sănătoasa. Radu- 
vodă nu-l lăsă, nu se mulţumi doar să-l înfrângă, ci îl 
urmări vârtos ca să nu-şi refacă puterea. Abia la 14 
octombrie 1522 ajunse din urmă pe turci şi, la Didrich, 
după o crâncenă bătălie, îi zdrobi de tot. Mehmed-beg 


scăpă şi aici teafăr fugind ruşinat cu câţiva credincioşi 
de-ai săi peste Dunăre. 

— In sfârşit, îşi zise Vodă, acum voi avea tihnă să-mi 
văd de treburile ţării, prea răvăşită de atâtea lupte şi 
necazuri. 

Parcă era un făcut: cum scăpă de duşmănia turcului 
din afară, se iviră înlăuntru alte duşmănii şi pofte 
pentru domnie. Vladislav al Ill-lea, din seminţia 
Dăneştilor, scoase capul şi ridică pretenţii la tron. 
Aşijderi făcu Bădica Radu, pe-atunci comis, fiind acesta 
din urmă frate vitreg cu Vodă. Boierii Craioveşti, uitând 
de cuminţenie şi gândind mai mult la foloase, se 
deteră de partea acestuia căpătând şi niscai ajutoare 
turceşti. Dar viteazul şi iutele Radu de la Afumaţi îi luă 
pe nepregătite şi izbuti să-i aducă la ascultare. 

După această biruinţă păru Vodă cam covârşit de 
luptele care nu mai aflau contenire şi, stând la sfat cu 
marele vornic Drăghici, îi spuse: 

— Ascultă, vornice, văd că nu-i chip să ţin domnia 
fără încuviințarea sultanului cu care Craioveştii sunt 
mână-n mână. Altfel prăpădesc ţara, mă prăpădesc şi 
pe mine. Pre legea mea că m-am săturat de atâta 
zvârcolire. 

Vornicul Drăghici apucă drumul Ţarigradului însă nu 
izbuti să capete steag. Vladislav i-o luase înainte şi 
jurase credinţă lui Soliman al Il-lea. Sultanul trimise 
poruncă paşei din Nicopole să-l sprijine pe acesta. 
Astfel Mehmed-beg trecu iar Dunărea cu oaste şi iar 
începu un şir de lupte care se isprăvi cu biruinţa de la 
Bucureşti. Vladislav al Ill-lea se urcă în scaunul 
domnesc, iar Radu de la Afumaţi trecu în Transilvania. 

Numai că noul Domn, neavând priceperea 
politichiei, calcă dintru început în străchini. Dornic să 
fie stăpân puternic şi ascultat, fără crâcnire, învrăjbi pe 


Craioveşti împotrivă-i scoțând pe Pârvu, banul, din 
dregătorie şi tăind câteva capete. 

Atât fu de trebuinţă ca să işte revolta Craioveştilor. 
Ei trecură atunci de partea celuilalt râvnitor la domnie, 
Radu Bădica, mai ales că acesta, pe vremea domniei 
lui Neagoe Basarab, fiind postelnic şi ispravnic, îşi 
făcuse multe prietenii între ei. Intâlnindu-se, deci 
luptătorii celor două părţi potrivnice, Vladislav al III-lea 
fu învins, însă nu de tot. Astfel că timp de o lună de 
zile, ţara avu doi domni, unul la Bucureşti, celălalt la 
Târgovişte. În cele din urmă Radu Bădica alungă pe 
rivalul său peste Dunăre şi ţinu singur scaunul până ce 
se arătă văleatul 1524. In ăst timp, făcu plecăciune 
turcilor şi le dete multe pungi cu aur ca să cumpere 
steagul de domnie. Dar izgonitul Vladislav lucra de 
sârg la Poartă, hotărând pe sultan să piardă o dată pe 
cei doi potrivnici ai săi Radu Bădica şi Radu de la 
Afumaţi, care se trăsese după cum ştim în 
Transilvania. 

Turcii, după obicei, luând viclenia în braţe, puseră 
un capugiu care dimpreună cu doi ceauşi, vestiră pe 
Domn să iasă înainte osmanlâilor, căci măritul lor 
Padişah s-a miloştivit de dânsul şi îi trimite steag de 
domnie prin Hassan Paşa. 

Radu Bădica, auzind vestea cea bună, fu podidit de 
bucurie. Intrebă: 

— Şi pe unde vine trimisul atotputernicului sultan? 

— Pe drumul Giurgiului, Măria Ta, răspunse 
capugiul. 

— Atunci să purcedem, boieri dumneavoastră, şi să-l 
întâmpinăm dându-i cinstirea cuvenită. 

Vodă Bădica dete poruncă să se pregătească 
norodul de sărbătoare şi, luând cu sine câţiva boieri de 
credinţă, porniră călări dimpreună cu capugiul şi 


ceauşii pe drumul troienit către Giurgiu. Erau bine 
încotoşmăniţi, cu blănuri miţoase încât gerul iernii se 
trăgea la o parte din faţa mândrului alai domnesc. 

Prin dreptul Budeştilor, deosebiră pe albul zăpezii 
pata turcilor care se apropia. Vodă Radu Bădica se cam 
nedumeri. Hm, erau cam mulţi ostaşii paşei, vreo trei- 
patru sute... De ce venise cu atâta puhoi? 

— Măria Ta, îl linişti capugiul care călărea alături de 
Domn, aşa-i rânduiala noastră: dăm o osebită cinstire 
steagului de domnie... 

Radu Bădica luă de bună lămurirea, cu atât mai 
mult cu cât nici nu-i trecea prin minte că ar putea fi 
vorba de o capcană. 

Indată ce se întâlni cu oastea lui Hassan, turcii îl 
înconjurară şi pe el şi pe cei şase boieri cu care venise. 

Şi înainte de a da ochii cu paşa, capugiul îi împlântă 
hangerul în piept doborându-l de pe cal. Văzând fapta, 
vornicul Stamate, mâna dreaptă a Bădicăi, trăsni la 
rându-i cu sabia pe capugiu încât îl omori pe loc. 
Ceilalţi boieri munteni scoaseră năpristan paloşele, 
scoțând răcnete cumplite. Caii se speriară, năpustindu- 
se în pedestrime, călcând şi stârcind de istov pe 
osmanlâi. Patru dintre ei fură străpunşi de suliţi ori 
iatagane, iar boierii care îi călăreau îşi pierdură viaţa. 
Numai doi scăpară din crunta învălmăşeală, vornicul 
Stamate şi spătarul Cruntu, care o rupseră de fugă 
înapoi, spre Bucureşti. Pe spătar îl ajunseră din urmă 
câţiva călăreţi turci şi-l uciseră. Dar pe Stamate nu 
reuşi nimeni să-l mai prindă. 

Şi aşa, în ziua de 21 ianuarie 1524, Vodă Radu 
Bădica fu căsăpit de turci, iar capul trimis la Țarigrad 
să-l vadă sultanul. 


V 


DOMN A PATRA OARĂ 


Radu de la Afumați, aflat la loc sigur în Transilvania, 
urmărise de acolo lupta dintre râvnitorii săi la domnie. 
Se bucură, oricum, că frate-său vitreg, Radu Bădica, îl 
doborâse pe becisnicul Vladislav şi rămase singur în 
scaun. Dar mult se necăji aflând că şi acesta căuta 
ocrotirea turcului. Acest fapt îl îmboldi să încerce a-şi 
recăpăta tronul pierdut până acum de trei ori. Trebuia, 
nici vorbă, să înceapă un război între fraţi, dar ce să 
facă? Inima îi sângera oleacă, pe Bădica îl iubise mai 
mult decât pe toţi ceilalţi fraţi. 

N-apucă să pornească în ţară cu oastea, când îi 
ajunse la ureche că frate-său fusese ucis mişeleşte de 
turci. Jelind mortul pe de o parte şi bucurându-se pe de 
alta că tronul rămăsese gol, intră în ţară cu oaste şi se 
aşeză Domn a patra oară, la 23 ianuarie 1524. 

Cel dintâi lucru pe care îl împlini fu înmormântarea 
cu cinste a nefericitului Radu Bădica la Mănăstirea 
Dealului, chit că-i îngropa numai trupul, căci tidva, 
după cum ştim, fusese trimisă la Țarigrad. 

Nu trecu o săptămână de la înscăunare, că Hassan 
Paşa îl şi chemă la Giurgiu să-i înmâneze - chipurile - şi 
lui steagul de domnie. 

Vornicul Stamate când auzi de aşa ceva se făcu roşu 
de mânie. 

— Liftele astea sunt bătute la cap încât ne cred şi pe 
noi proştii-proştilor? 

— Lasă, vornice, nu-ţi mai face sânge rău, îi zise 
Vodă, că le-om plăti lor după cum li se cuvine. 

lar către trimis, cuvântă: 


— Spune paşei să m-aştepte că viu, cum să nu... 

La 3 februarie 1524, oastea lu Radu de la Afumaţi 
zdrobi cu desăvârşire detaşamentul turcesc al lui 
Hassan. Prinşii, în număr de 35, fură şi ei ucişi. Partea 
mai veselă e că Vodă găsi între prăzi şi steagul de 
domnie făcut din mătase foşnitoare cu broderii din 
amici care înfăţişau stema ţării. 

— lacă şi steagul cu pricina, vornice Stamate, strigă 
Vodă bucuros că răzbunase cum trebuia moartea frate- 
său vitreg. De-acum nu mai avem grijă, putem domni... 
In voie, fără să ne mai supere cineva... 

— Aşa-i, Măria Ta, răspunse vornicul, dacă s-arată 
vrăjmaşii la hotar, gata, le dăm cu steagul în cap şi-i 
culcăm la pământ. 

Numai că Radu de la Afumaţi ştia la ce trebuie să se 
aştepte. 

Abia se aşeză primăvara anului 1524, că turcii 
însetaţi de răzbunare  călcară pământul Ţării 
Româneşti. Veniseră în număr mare - peste 30.000 de 
oaste - având în frunte tot pe Mehmed-beg, paşa 
Nicopolei. 

Radu de la Afumaţi, ştiind mulţimea lor, se feri să 
dea o luptă hotărâtoare, însă le făcu multă stricăciune, 
prin hărţuieli mărunte, care se lungiră vreo trei luni de 
zile. În cele din urmă, n-avu încotro şi se trase în 
munţi, trecând în Transilvania şi aşezându-se la 
Braşov. 

Astfel, Vladislav al lIll-lea se urcă iar în scaun. 
Craioveştii, ştiind că are încuviințarea sultanului, îl 
sprijiniră, trăgând cu buretele peste vechea duşmănie. 
Ei făceau de nevoie politichie otomană, nevăzând în 
asemenea împrejurări altceva mai bun. 

Numai că Vodă ţinu minte ce păţise din pricina lor, 
de când cu răscoala Bădicăi, aşa că lovi din nou în 


banul Pârvu, scoţându-l din marea dregătorie, ca să 
pună în locu-i pe Tatul. 

Povesteşte cronicarul despre acest fapt: „Apoi au 
venit Pârvul, banul de la Craiova, cu mulţi voinici aleşi 
şi s-au închinat lui Vladislav-vodă. După aceea 
Vladislav-vodă şi-au bătut joc de Pârvul banul şi-au zis 
să fie postelnic în casă, şi puse alt boier ban mare în 
locul lui. lar când au fost peste noapte, Pârvul banul au 
fugit înapoi la voinicii lui. Deci când au fost apoi, s-au 
întors curând către Vladislav-vodă gata de oaste şi au 
făcut război Pârvul banul, că Vladislav Vodă şi au fugit 
Vladislav Vodă peste Dunăre”. 


VI 


DOMN A CINCEA OARĂ 


Radu de la Afumaţi se afla cu familia la Vurpărul, 
moşia sa din Transilvania, când primi vestea că rivalul 
său fusese alungat din domnie de puternicii Craioveşti. 

— Şi-acum iar porneşti să-ţi iei scaunul domniei? îl 
întrebă Voica Doamna, care pe lângă multele daruri 
femeieşti avea şi duh la vorbă. Ajunse domnia asta o 
minge care trece dintr-o mână într-alta... A câta oară 
vei fi Domn, că zău aşa, am uitat numărătoarea. 

— A cincea oară, Voichiţă, dar de-acum am nădejde 
bună că mă voi statornici... 

— Să te-audă Dumnezeu! Partea bună e că ţi-ai 
făcut rosturi pe-aici, altfel pe unde găseam noi 
adăpost? Avuşi cap cu judecată, Măria Ta, dar spune- 
mi cine-ţi deschise mintea să legi prietenie cu Zapolia? 

Radu se uită lung în ochii ei umbroşi: 

— Apoi o prea frumoasă şi deşteaptă Doamnă care- 


mi stă în faţă. 

— Frumoasă n-oi fi, dar deşteaptă sunt, orice-ai 
zice. 

Aşa era. Vodă Radu din îndemnul Voicăi înjghebase 
prietenie bună cu Zapolia, iar regele Ungariei, Ludovic 
al ll-lea, sub a cărui înrâurire era voievodatul 
Transilvaniei, avea pentru Domnul Ţării Româneşti 
multă preţuire şi-l ajuta, văzând cu cât curaj ridicase el 
sabia împotriva aceluiaşi temut vrăjmaş care era 
turcul. De câte ori n-alerga Doamna, pe când bărbatul 
se războia în ţară cu liftele păgâne, după ajutoare la 
Zapolia? Ba în două rânduri ajunsese până la rege. 

— Ascultă, Măria Ta, îi spuse ea bărbatului pe când 
se pregătea să treacă munţii, două lucruri trebuie să 
faci ca să-ţi statorniceşti domnia: întâi să-ţi apropii pe 
boierii Craioveşti şi al doilea să plăteşti haraci turcilor, 
că altfel tronul va fi mai departe minge jucăuşă. 

— Nu se poate. Ce va zice Ludovic văzându-mă 
supus Semilunii? 

— Nicio grijă. Eu mă pun chezaşă, cu viaţa, pentru 
credinţa ta. Radu-vodă nu dete răspuns şi plecă dator. 
Ajuns în ţară, Craioveştii încă în luptă cu Vladislav 
trecură de partea Radului, blagoslovindu-i venirea. 

Şi în septembrie 1524, o bătălie hotărâtoare se dete 
la Didrich sau Didrul, lângă Snagov. Vladislav-vodă, 
zdrobit, fugi peste Dunăre, iar Radu de la Afumaţi, 
învingătorul, îşi reluă scaunul domnesc şi după cum 
spune letopiseţul „fu încins iar cu brâu şi cu porfiră”. 

Acum, mulţămită împrejurărilor se avea bine cu 
Craioveştii, îi scăpase de procletul voievod cel ce 
ruşinase pe marele ban Pârvu. Cu Drăculeştii se avea 
iar bine, el însuşi fiind de-ai lor. De-aci înainte, om 
vedea ce-o mai fi: Dumnezeu cu mila! 

Boierii din amândouă taberele, parcă înţeleşi unii cu 


alţii asupra stării de lucruri, deteră încuviinţare 
Pârvului, marele ban. 

La un sfat cu boierii, acelaşi Pârvu Craiovescu se 
ridică şi grăi astfel: 

— Măria Ta, eu unul zic că fiind puţini la număr şi 
ţara prea mică, nu vom putea să ne batem mereu cu 
un împărat ce au coprins atâtea ţări şi are mulţime 
mare de oameni. D-aia ar fi bine să meargă Măria Ta la 
Țarigrad şi să se închine sultanului. Că altceva n-avem 
de făcut, decât să murim. 

— Aşa-i! Asta e adevărat! strigară boierii din 
amândouă taberele, dând încuviinţare vorbitorului. 
Parcă erau înţeleşi dinainte asupra stării de lucruri care 
apăsau ţara şi dăduseră la spate vrăjmăşia dintre ei. 

Vodă Radul, auzind spusa marelui ban, tresări şi 
surâse în sinea lui zicând: iacă, banul Pârvu parcă 
pricepu gândul Doamnei mele Voica şi-l dete în vileag 
pe seama lui. Apoi grăi, la rându-i: 

— Boieri dumneavoastră, eu vreau înţelegere cu 
Poarta şi m-aş duce bucuros la Țarigrad, dar să nu mă 
mai aşteptaţi, că de întors nu mă întorc... Aşa cum 
pierdu becisnicul Vladislav pe frate-meu Bădica, mă va 
pierde şi pe mine. 

Vornicul Drăghici, din tabăra Drăculeştilor, cuvântă: 

— S-ar cuveni să meargă altcineva, care a dovedit 
credinţă osmanlâilor... Acela, de bună seamă, se va 
întoarce nevătămat. 

— Eu voi merge! strigă banul Pârvu. 

Şi de la înălţimea celor 84 de ani ai săi, marele ban 
al Craiovei izbândi la Poartă. Spuse Padişahului că ţara 
nu-l vroia pe Vladislav, căci strica şi ruşina pe boieri, 
ori fără ei n-avea cum să domnească. Radu de la 
Afumaţi era bun a rămâne în scaun, având încuviinţare 
din partea tuturor. 


Sultanul, bazându-se pe supunerea Craioveştilor şi 
vrând să aibă linişte în Valahia, ca să nu fie împiedicat 
asupra viitoarelor lui cuceriri, îi dete Pârvului steag de 
domnie pentru alesul său, cu condiţia sporirii haraciului 
de la 12.000 la 14.000 de ducați şi cu impunerea ca 
din trei în trei ani să reînnoiască supunerea către 
Poartă. 

Bine şi-aşa. Ţara scăpa astfel de a fi prefăcută în 
paşalâc, aşa cum se va întâmpla mai târzior cu 
Ungaria, după lupta de la Mohaci. 

Silit de nevoie Radu de la Afumaţi îşi calcă pe inimă, 
supunându-se şi plătind bir, dar în adâncul sufletului 
rămase tot oştean neînfricat şi viteaz al luptei 
antiotomane. Şi se pregăti strângând oaste ca să fie 
gata oricând a da piept, că tot ce face azi sultanul 
mâine poate desface. 

Până atunci îşi chemă familia din Transilvania, pe 
Voica, Doamna, băiatul şi fetele. În drum spre ţară, la 
trecerea munţilor, se întâmpla o nenorocire. Femeia, 
care călărea mai abitir ca un bărbat, lucru neobişnuit 
pe-atunci, căzu de pe nărăvaşul murg şi se lovi 
amarnic la cap, aşa încât cămăraşul Ambrozie care 
însoțea convoiul o aduse moartă în rădvan. 

Căzu parcă cerul pe capul Radului. Înnebunit de 
durere ucise calul socotindu-l vinovat şi dacă Vlad, 
coconul, nu l-ar fi împiedicat ar fi omorât şi pe 
cămăraş. 

Săvârşirea Voicăi la 28 de ani şi îngropăciunea ei îi 
aduseră aminte de cele bisericeşti şi degrabă Vodă 
puse pe vestitul zugrav Dobromir să isprăvească 
pictura prea frumoasei mănăstiri de la Curtea de 
Argeş. Căci: 

„lo Neagoe Voievod, din temelie înălţat-am acest 
sfânt şi dumnezeiesc templu al Adormirei Prea sfintei 


Născătoare de Dumnezeu; şi am început a-l zugrăvi şi 
nu l-am sfârşit şi mă voi duce în veşnicul lăcaş. Rogu- 
mă, pe cela ce Dumnezeu îl va înălța după mine să 
săvârşească şi să zugrăvească după obrazul lui unde io 
am poruncit. lar, io, întru Hristos Dumnezeu lon Radul 
Voievod am săvârşit aceasta în zilele igumenului Kir 
Gheorghie”. 


VII 


RĂZBOIUL PENTRU RUXANDRA 


După biruinţa de la Didrich şi închinarea de la 
Țarigrad, Radu tot nu scăpă de necazuri pentru 
păstrarea neştirbită a domniei, căci sultanul îl trimise 
din nou ca Domn pe Vladislav al Ill-lea. Ca să nu se 
burzuluiască turcii, Vodă ajunse cu acesta la o 
înţelegere: el să domnească la miază-noapte, având 
scaunul la Târgovişte, iar Vladislav în partea de 
miazăzi a ţării, la Bucureşti. 

Silnica împărţire a puterii nu dăinui însă prea mult 
timp: Craioveştii care purtau pică lui Vladislav îl 
atraseră într-o bună zi în capcană şi de-atunci nu se 
mai auzi niciodată de numele său, iar Radu scăpă de 
supărări şi domni nestingherit de nimeni până când îi 
fură dăruite zilele vieţii... 

De-acum fiind Vodă văduv de doi ani şi aflat în 
floarea bărbăţiei, începu a-l stânjeni singurătatea de 
femeie şi aşa fiind se hotări s-o curme. Viii cu viii şi 
morţii cu morţii, aşa-i de când lumea. Prea lesne însă 
nu era de găsit o doamnă, căci nu putea lua pe 
fitecine, trebuia să fie nu numai de viţă domnească, 
dar şi cu înfăţişare aleasă pentru a-i place inimii sale. 


Tot chibzuind, se opri asupra fetelor Doamnei 
Despina, văduva lui Neagoe Basarab, care se aşezase 
din nou la Sibiu, afară din cetate, în marginea pădurii, 
unde avea casa cea veche. Auzise deseori vorbindu-se 
de aceste odrasle domneşti, fiind ele amândouă 
frumoase şi cu purtări alese. Mai era încă ceva care 
hotărî alegerea: Vodă voia cu tot dinadinsul să se lege 
mai bine cu seminţia Craioveştilor. Vrajba dintre 
Drăculeştii săi şi Craioveşti era izvor nesecat de vrajbe 
şi toate vrajbele astea în capul său se spărgeau. Insă 
luând pe una din fetele Despinei, se împăcau, în 
sfârşit, lucrurile, aşezându-se binele în ţară. 

Zis şi făcut. Trimise pe spătarul Măciucea, la Sibiu, 
în petit. Doamna Despina, bucuroasă, îi făgădui pe una 
din fete, numa să vină Domnul să şi-o aleagă când îi va 
trimite vorbă. 

După cum ştim, văduva lui Neagoe Basarab se afla 
îndeaproape sub ocrotirea vărului ei, Ludovic al Il-lea, 
regele Ungariei (căci toate capetele domnitoare se 
socotesc veri între ei). Aşa fiind, ea chemă la sine pe 
Zapolia, voievodul Transilvaniei, şi-i spuse de vechea 
înţelegere dintre Neagoe Basarab şi Bogdan Orbul cu 
privire la însurătoarea fiului acestuia din urmă. Acuma, 
bineînţeles, amândoi domnii erau răposaţi, dar trăia 
Ştefăniţă-vodă. 

— Să ne spună atunci Domnul Moldovei dacă vrea 
să respecte hotărârea părintelui său? zise Zapolia. Că 
după câte ştiu, neînsurat e voievodul acela. 

Şi puse grămăticul să facă întrebare. Nu trecu mult 
şi sosi răspuns că da, Ştefăniţă-vodă, bucuros se- 
nvoieşte a lua pe una din fete. Buun! 

Atunci Zapolia trimise carte la amândoi voievozii, 
chemându-i de Rusalii la Sibiu spre a-şi alege soțiile. 
Ştefăniţă-vodă, încurcat în luptă cu tătarii tocmai la 


fruntaria de răsărit nu veni, rugându-se a amâna 
vederea cu două săptămâni. In schimb, Radu de la 
Afumaţi se arătă la soroc, cunoscu pe cele două surori 
şi-i plăcu cea mai mică. Nici că era de mirare, 
Ruxandra părea un boboc de fată sprintenă şi mlădie 
ca o nuia de alun, având obrajii rumeori, iar ochii mari 
şi sclipitori ca luceafărul de dimineaţă. 

— Cam subţirică de mijloc, făcea nazuri Domnul 
muntean, gândind la Voica, fosta-i nevastă, bine legată 
de trup încât avea bărbatul ce strânge în braţe. Dar s-o 
mai împlini Ruxandra cu timpul, înfulecând vârtos. 
Încolo, pică de frumoasă ce-i!... 

Şi vesti pe Doamna Despina că el pe Ruxandra şi-a 
ales-o şi dacă Domnița îl vrea, apoi ce să mai încurcăm 
treburile, pornim nunta şi să fie într-un ceas bun. 

Zapolia zise şi el bătându-i în strună: 

— Are dreptate voievodul Radu: dă-i binecuvântarea 
şi să facă nunta. Când o veni Domnul Moldovei are s-o 
ia pe Stana şi gata ai isprăvit cu măritişul fetelor. Cine-i 
de vină dacă el n-a putut veni la timp? 

Doamna rămase un timp pe gânduri, după care zise: 

— Măria Ta, cred că tot mai bine e că s-a întâmplat 
aşa: dacă ginerii veneau în acelaşi timp şi ar fi plăcut-o 
amândoi pe Ruxandra, ce mă făceam? la, spune! 

— Vezi, la una ca asta nu mă gândisem. 

Cu toate că mama Despina voia s-o mărite mai întâi 
pe fata cea mare, după cuviinţă, n-avu încotro şi se 
înduplecă. De ce adică să lovească în norocul 
Ruxandrei? N-o răbda inima. 

Nunta tinu opt zile, cu mese întinse, bogate, cu 
danţuri şi veselie, cum nu se mai văzuse în cetatea 
Sibiului. Şi tocmai într-a noua zi, pică netam-nesam 
voievodul Ştefăniţă cu un alai de boieri moldoveni. 
Venise mai repede decât se aştepta, isprăvind cu liftele 


tătăreşti. 

Doamna Despina, Zapolia şi Radu, ginerele, îl 
întâmpinară cu toată cinstirea, nădăjduind să 
pornească şi a doua nuntă în urmarea celei dintâi. Dar 
nu se întâmplă după cum gândeau ei. Ştefăniţă-vodă 
văzu pe Stana, dănţui cu ea, dănţui şi cu Ruxandra, 
mireasa, şi i se lipi inima de aceasta din urmă. 

Întâia zi tăcu molcum, arâtând către nuntaşi cam 
fiert şi înciudat, dar a doua zi îşi slobozi mânia faţă de 
Doamna Despina: 

— De ce nu m-ai aşteptat după vorba ce am trimis, 
căci eu aveam dreptul dintâi întru alegerea miresei, 
după înţelegerea ce s-a făcut între părinţi, acum 15 
ani. Pentru care pricină mi s-a nesocotit dreptatea, căci 
mie îmi place Ruxandra şi pe ea vreau s-o iau de 
soţie... 

Voievodul Zapolia încercă a-l face să înţeleagă că 
deşi dreptatea stă de partea lui, totuşi într-a/t fel şi 
fără vina cuiva se petrecuseră lucrurile pe care n-avea 
putere să le schimbe. Era cu putinţă s-o despartă pe 
Ruxandra de bărbatul ei legitim? Nu se putea. 

Ştefăniţă nu şi nu, că pe Ruxandra o vrea şi altceva 
nimic. 

— Doamnă, de ce acest voievod sare dincolo de cal? 
Nu se teme că-şi frânge gâtul? grăi Zapolia către 
Despina. 

Principele Transilvaniei judeca drept, bătrâneşte, 
căci a doua Ei, Ştefăniţă-vodă întoarse spatele 
nuntaşilor şi plecă mâniat pe toată lumea şi pe el 
însuşi, apucând drumul Moldovei. Trei dintre boierii cu 
care venise îl părăsiră şi rămaseră la Sibiu. Insă 
Zapolia nu le dădu găzduire nevrând să aibă ceartă cu 
zănatecul vecin din pricina lor, aşa că Radu, dacă se 
întoarse în ţară cu mireasa, le îngădui boierilor a se 


aşeza în ţinutul Buzăului. 

Luna de miere a însurăţeilor n-apucă să se topească 
toată că o oaste moldovenească calcă ţara fără veste 
lăsându-se în jos spre Râmnicu-Sărat. Vodă Radu fu 
cuprins de ciudă. Oare, pentru boierii fugiţi ridica 
armele acel nepot al falnicului Ştefan cel Mare? 

În sfârşit se ivi la Curte o solie a moldovenilor. 

— Ce vrea de la mine Domnul vostru? le făcu Vodă 
întrebare. 

— Măria Ta, pe Doamna Ruxandra o vrea!... 

Radu auzind aceste vorbe izbucni într-un râs atât de 
năprasnic încât se cutremură marea încăpere a 
spătăriei. Şi hohoti de nu mai putea să-l oprească 
nimeni. Moldovenii înţeleseră şi ei, ba câţiva surâseră 
uşor pe sub musteţi. Ce mai puteau adăugi? Nimic. Aşa 
că plecară îndărăt cu mâinile goale. 

La cină, Vodă, prefăcându-se încruntat, întrebă pe 
soţia sa, Ruxandra: 

— Ascultă, Doamna mea, vrei să te duci după 
Ştefăniţă-vodă? 

— Ce vorbă-i asta? se miră ea, neînţelegând. 

— A pornit război împotriva mea. Dacă nu te dau de 
voie, vor hotări armele. 

— Nu vreau, ţipă îngrozită Ruxandra, mai bine 
moartă decât în braţele aceluia. 

— Nu te speria. Câte zile voi trăi eu, n-ai să fii decât 
a mea... Chiar dacă m-aş război, nu cu un Ştefăniţă, ci 
cu toţi împărații pământului... 

Ruxandra, aflându-şi preţul, îl potopi cu dezmierdări, 
căci se pricepea cum să răsplătească asemenea 
simţăminte alese. 

Oastea munteană stăvili de mai multe ori cotropirea 
moldovenilor fără a se angaja lupte crâncene, căci 
Radu nu voia să verse zadarnic sânge de fraţi şi tot 


nădăjduia o înţelegere. 

Odată grăi către boieri: 

— Unde e călugărul Maxim să împace duşmănia 
dintre noi, aşa cum izbândise odinioară stingând cearta 
dintre părintele meu, Radu cel Mare şi părintele lui 
Ştefăniţă, Bogdan „Orbul”? 

Acel suflet de creştin se săvârşise din viaţă, să tot 
fie douăzeci de ani, şi altul nu se mai afla pe pământ. 

Cu toate astea, cei doi voievozi români se împăcară 
până la urmă. Ştefăniţă-vodă ceru Radului pe cei trei 
boieri haini aciuaţi în ţinutul Buzăului, că dacă îi dă pe 
aceştia îşi sărează inima şi renunţă la Ruxandra, 
mulţămindu-se cu soră-sa, Domnița Stana. 

Domnul muntean, neavând încotro, îşi calcă pe 
cuget şi-i dete boierii pe mână decât să facă atâta 
moarte în oastea sa. Ştefăniţă le tăie capetele la 
tustrei, apoi plecă la Sibiu şi făcu nuntă cu Stana, fata 
mai mare a Doamnei Despina. 

— Aşa le-a fost scris boierilor moldoveni, ca să 
plătească ei oalele sparte, zicea Radu-vodă. 

Ruxandra nu vru să meargă la nuntă, ci se tot căina, 
gândind la sora ei: 

— Sărmana Stana, ce soartă crudă avu să ia un soţ 
descreierat care îi va preschimba viaţa în iad!... Mai 
bine să fi rămas nemăritată... 


VIII 


LA RÂMNICUL DE SUS, VALEATUL 1529 


Dacă-şi văzu domnia rânduită cu temeinicie, Radu 
se griji să întărească ţara dând avânt negoţului, 
agriculturii şi meşteşugurilor. In Transilvania se vindea 


peşte, vite, ceară, miere şi lână, cumpărându-se lucruri 
din fier şi pânzeturi. Tot aşa se negustorea peste 
Dunăre, trimiţându-se sare şi alte mărfuri. 

Legătura cu regele Ungariei, ocrotitorul său în 
vremuri grele, o păstră neatinsă. Viindu-i la ureche 
unele zvonuri rele, trimise la Buda, în mare taină, pe 
Radu Grămăticul, iscusit diplomat, care încredința pe 
Ludovic al II-lea că Domnul Ţării Romaneşti este şi va 
rămâne un ostaş credincios şi viteaz al luptei 
antiotomane, că nu trebuie a se da crezare acelui boier 
Mogoş, care unelteşte stricarea bunelor legături dintre 
cele două ţări. 

Dar, în curând, marea biruinţă turcească de la 
Mohaci dobori Ungaria prefăcând-o în paşalăc. Din 
nefericire, Radu nu putu să dea ajutor ungurilor, căci 
sultanul grijuliu ceruse din timp ca ostatec pe fiu-său, 
Vlad. Cum trecea de partea regelui Ludovic, de îndată 
cădea capul băiatului. Aşa că Vodă privi dezastrul 
maghiar stând cu braţele retezate. 

Grea lovitură! De-acum brâul de foc otoman 
încingea Ţara Românească din trei părţi. 

Însă viaţa îşi croia mai departe drum. Lăsând grijile 
de la hotare, Radu îşi mărită pe Anca, fie-sa, ajunsă la 
15 ani, cu stolnicul Udrişte. Boierul era din tabăra 
Craioveştilor. În cealaltă tabără se auziră vorbe de 
împotrivire. Ziceau Drăculeştii: 

— De ce nu dete fata lui Neagoe vornicul şi i-o dete 
lui Udrişte? De ce se însura Vodă cu Ruxandra, care tot 
din neamul Craioveştilor este, şi nu luă pe fata 
boierului Drăghici al nostru, că-i mai mândră decât 
aceea? Oare îşi uită de tot seminţia ca să treacă, trup 
şi suflet, de partea oltenilor? 

Vechea şi neostoita vrăjmăşie dintre cele două 
tabere boiereşti îşi scoase din nou colții. La nuntă nu 


se duseră decât doi Drăculeşti mai blajini; ceilalţi 
găsiră felurite pricini, cusute cu aţă roşie, ca să nu 
meargă. 

În fruntea celor mai vajnici era Neagoe, vornicul, şi 
Drăgan, postelnicul. Ei unelteau în mare taină să dea 
jos pe Vodă din scaun şi să pună în loc pe un 
flăcăiandru, Moise, fiul lui Vladislav al lIll-lea, cel 
omorât de oamenii Pârvului. 

În ăst timp veni veste că Ştefăniţă-vodă s-a fost 
stins din viaţă, fiind otrăvit de Doamnă-sa, Stana, care, 
cică, a lăsat Moldova, întorcându-se la maica ei, 
Despina, în Transilvania. Auzind acestea, Ruxandra, 
sfâşiată de dor pentru soră-sa, plecă la Sibiu s-o vadă 
şi să afle ce şi cum s-au întâmplat lucrurile? Vodă n- 
avu încotro, nu putea să n-o lase şi chiar o însoţi, că 
era grea călătoria pe vreme de iarnă. Ba luă cu sine şi 
pe fecioru-său Vlad. 

În vechea casă din coasta pădurii găsiră jale mare. 
Stana zăcea bolnavă, scuturată de friguri şi vedenii, cu 
privirile duse. Mai că n-o recunoscu pe surioara ei care 
nici nu putea să grăiască. Doar însoţitoarea Stanei, o 
moldoveancă blajină şi bună ca pita, le povesti ce a 
îndurat nefericita Doamnă de la acel neom care fu 
stăpânul ei. Că nu ea, vai de zilele ei, dete otrava 
Domnului, ci una din ibovnice, leahă de obârşie, de fel 
din Liov, îl otrăvise aruncând pacostea pe spinarea 
bietei Doamne, ca să-i iasă vorbe şi să stea în gura 
lumii, bună-nevinovată. Şi-acuma Ştefăniţă zace în 
pământ după faptele sale, iar ibovnicele nu se mai 
sfâşie între ele că nu mai au pricină. 

Doamna Despina, zdrobită de năpastă, rugă pe 
Ruxandra să n-o lase, să mai şadă până va da 
Dumnezeu şi s-o face bine Stana. Vodă, învoindu-se, 
plecă luând cu sine numai feciorul, iar Doamna rămase 


la Sibiu până-n primăvară. Dar cum trecu munţii în 
ţară, se văzu împresurat de oamenii boierilor Neagoe şi 
Drăgan, care aşteptau să-l piardă. O luptă scurtă se 
încinse pe loc, pierind mai mulţi oameni. Radu şi 
fecioru-său scăpară teferi din împresurare şi o rupseră 
de fugă, călări, gândind să se îndrepte către Craiova, la 
Pârvul, pentru a afla ocrotire. Vrăjmaşii îl fugăriră, 
ajungându-l tocmai la Râmnicu-Vâlcei. Aci Domnul 
intră în Mănăstirea Cetăţuia şi se ascunse în altarul Sf. 
Grigore, crezând că blestemaţii nu vor cuteza să-l 
ucidă chiar în biserică, pângărind cele sfinte. 

Însă ura boierilor trecu peste legea creştinească. Ei 
pătrunseră în altar, strigând: 

— Trădătorule, niciun sfânt nu te mai scapă, că eşti 
din seminţia Drăculeştilor... 

Preotul, îngrozit, ridicând mâinile în sus, se ruga: 

— Nu pângăriţi altarul, că e păcat strigător la cer. 

Dar nelegiuiţii nu voiau să audă şi repezindu-se la 
Domn îl puseră jos şi-i tăiară capul mânjind cu sânge 
pristolul. Apoi uciseră şi pe băiat, care înlemnise de 
spaimă. 

Aşa spune şi letopiseţul: 

„Deci când au fost Radu-vodă în oraş la Râmnic, 
neşte boiari anume Neagoe, vornicul şi Drăgan, 
postelnicul, l-au ajuns pe Radu-vodă de l-au legat şi i- 
au tăiat capul şi lui şi fiu-său Vlad, şi au pierit în oraş, 
la Râmnic, când au fost cursul anilor 7037 (1529) luna 
lui Ghenarie 4.” 

Astfel se săvârşi din viaţă, viteazul şi iubitorul de 
ţară Radu de la Afumaţi, în vârstă bărbătească de 36 
de ani, printr-un mârşav omor care arată micimea şi 
ticăloşia boierilor din acea vreme întorşi cu poftele 
numai spre folosul lor şi cu spatele către fiinţa 
neamului. Acest voievod de seamă, răpus la mijlocul 


vieţii, a fost mişeleşte împiedicat a-şi da toată măsura 
în slujba Domniei şi Ţara Românească s-a fost sărăcit 
de mărirea şi darurile sale. 

El fu aşezat în mormânt la Curtea de Argeş şi pe 
piatra cea grea se arată viteazul luptător, călare pe 
cal, cu coroana pe cap, buzduganul în mână, iar pe 
trup cu mantia fluturând în bătaia vântului, aşa cum 
pornea el la război împotriva turcilor. 

Dedesubt e săpată pomenirea faptelor sale, precum 
urmează: 

„Răposat-au robul lui Dumnezeu şi mult miloştivul 
loan Radul, mare voievod şi Domn a toată ţara Ungro- 
Vlahiei şi a părţilor dunărene, fiul marelui şi 
preabunului Radul Voievod, în anul 7037 (1529), luna 
Ghenarie, 4 zile, crugul soarelui 7.” 

„În ştire să vă fie vouă războaiele ce voiesc să vă 
spun, ce am purtat cu: 1. Lupta cu Agarienii; 2. la 
Glu(bavi); 3. la satul Şte-feni pe Neajlov; 4. la C(lejani); 
5. la Ciocăneşti; 6. la cetatea Bucureşti; 7. la 
Târgovişte; 8. la râul Argeşel; 9. la (satul Plata); 10. la 
(A)limăneşti pe Teleorman; 11. şi cel mai iute şi cel mai 
vârtos din toate războaiele la Grumazi (cu 7 
sangeacuri); 12. la Nicopole; 13. la Şiştov; 14. sub 
Cetatea Poenarilor cu ţăranii; 15. la Gher(ghiţa); 16. iar 
la Bucureşti; 17. la Oraşul Slatina; 18. la Cetatea 
Bucureştilor cu Vladislav-vodă; 19. (la Rucăr); 20. la 
Didrih. Atunci am fost dăruit (de Dumnezeu cu 
împărăție şi schiptru) m-au încins iar cu brâu şi cu 
porfiră (şi cu cunună m-au încoronat şi cu cinste) 
bogăţie şi cu multă mărire de dar aducătoare şi cu 
mulţimea oştirii fiind încongiurat, şi multora am întins 
mâna de ajutorinţă, la toţi am răspândit mila, iar acum 
zac într-un mormânt singur, aşteptând glasul 
Arhanghelului, cea de pe urmă trâmbiţă, a toatei lumi 


înviere, a stihielor premenire şi rog pe cel ce 
Dumnezeu va voi să vină după noi să păstreze acest 
mic loc de odihnă şi casa oaselor mele să fie 
neclintită”. 


PETRU RAREŞ 


I 


ALEGERE DE DOMN 


După o domnie scurtă şi viforoasă, Ştefăniţă-vodă, 
fiul lui Bogdan-Orbul, pieri nu în luptă, răpus de paloş, 
ci de otravă. Săvârşise destule nelegiuiri, tăiase multe 
capete printre care cel mai de seamă al tutorelui său, 
Arbore, portarul Sucevei, care ţinea morţiş să facă o 
politichie de înţelegere cu leşii, iar Domnul nu vroia, 
fără a pricepe cineva ce vroia. 

Boierii moldoveni, amărâţi şi neliniştiţi de zăzaniile 
pentru Domnie, hotărâră să aleagă un urmaş al lui 
Ştefan cel Mare şi Sfânt care tot mai mult trona în 
amintirea lor prin gloria sa neasemuită. 

— Mai vrednic decât Petru al Răreşoaii altul nu-i, 
strigă vornicul Grozav în adunare şi cum auziră boierii 
acest nume, toţi se legară de el, fără a pomeni pe 
altcineva. Măcar un glas nu se arătă potrivnic, aşa că 
se ivi bucurie mare în Divan întrucât vrerile nu se 
împărţiseră dând loc la zbateri zadarnice. 

Petru, odrasla marelui Ştefan-vodă, era făcut cu o 
ibovnică fragedă şi lipicioasă, Măria din Hârlău, pe care 
n-o va uita toată viaţa. Feciorul crescu un timp la 
Curte, cu alţi fraţi legiuiţi, plecă la Stanbul unde 
deprinse graiul şi obiceiurile turcilor, ba nimeri şi prin 
Lehia unde boierii învățau carte latinească. 

Apoi se apucă Petru de negoţul de peşte, aducându- 
| din apele Prutului, ale Nistrului şi uneori mai din vale, 


de la Dunăre şi de la Mare - neguţătorie care aducea 
bani buni. 

Şi odată se pomeni pescarul, pe-nserat, când şedea 
de voroavă cu nişte căruţaşi în preajma focului, prăjind 
crapi în proţap, cu un alai de boieri călări, unii în 
caftane de zile mari şi cu căciuli de samur, 
descălecând şi închinându-i-se: 

— Să ne trăieşti, Măria Ta, întru mulţi ani! Al nostru 
să ne fii, Domn iubit de toţi boierii, ca urmaş din osul 
marelui Ştefan-vodă. 

Pescarul Rareş se uită la ei cu uimire, întrebând fără 
a se ridica de lângă foc: 

— De bună seamă că-s feciorul tătâne-meu, dar cu 
nepotul Ştefăniţă ce-aţi făcut? 

Boierii auzind asemenea întrebare făcură feţe-feţe. 
Unul dintre ei dete răspuns: 

— Apăi, trecu la cele veşnice Vodă-Ştefăniţă, 
Dumnezeu să-l ierte! 

Atunci Petru se ridică şi făptura lui cam scundacă se 
arătă în acel amurg însângerat parcă mai naltă decât a 
tuturor. Cu glasul lui bătrânesc, plăcut auzului, rosti 
către boieri: 

— Dacă vreţi să vă fiu Domn, îmi veţi da ascultare 
până la capătul vieţii? 

— Îţi dăm, Măria Ta şi ascultare îţi dăm şi viaţa... 

— Atunci pupaţi-mi mâna şi să fie într-un ceas bun. 

— Doamne-ajută! strigară boierii într-un glas şi 
apropiindu-se pe rând, îi sărutară dreapta. 

Între ei se afla vornicul Grozav şi spătarul 
Barnovschi, ajuns mai târziu portar al Sucevei. 

Petru Rareş lăsă peştele în drum, tovarăşilor de 
negoţ şi cărăuşilor şi, încălecând, porni în acea noapte 
spre Suceava, grăind fără încetare boierilor din jur, cu 
glas parcă de mânie: 


— Să nu uitaţi, boieri dumneavoastră, că nu eu - ci 
voi m-aţi rugat să vă fiu Domn. Domnia ţării e grea de 
felul ei, asta e ştiut de toată suflarea. Dar neasemuit 
mai grea va fi domnia mea, căci trebuie să slujesc 
Moldovei după tatăl meu Ştefan-vodă cel Mare şi Sfânt, 
ale cărui fapte de glorie sunt vii şi nepieritoare. Să nu- 
mi cereţi a face minuni pentru a mă asemăna lui... 

— Să fii doar cu vrednicie urmaşul său, asta vrem! 
zise vornicul Grozav. 

— Asta voi fi, vornice! Dar şi voi, boieri 
dumneavoastră, să fiţi asemeni slujitorilor părintelui 
meu. Să nu prind pe careva umblând să mă vândă că 
unde-i stau picioarele acolo-i va sta capul. Şi tot aşa 
vreau să se isprăvească de aci înainte cu jaful între 
moşneni şi săteni. Avuţia lor e mică, iar ei mulţi ca 
frunza, auzi-tu-m-aţi? în schimb avuţia voastră e mare 
iar voi sunteţi puţini. 

Pentru ce s-ar bate ei voiniceşte dându-şi sângele şi 
viaţa dacă nicio părticică din Moldova nu e a lor?... Şi 
pricinile dintre dumneavoastră, cinstiţi boieri, şi 
norodul cel obijduit, să se aducă la judecată în faţa 
mea! 

Câţiva dintre boieri făcură din nou feţe-feţe. 

Dar ceea ce grăi Petru pe drum făcu întocmai după 
aşezarea în scaun. Astfel se răsturnă în Moldova 
obiceiul ca numai boierii să aibă dreptate, iar oamenii 
de rând niciodată. 

Văzând aşa, mulţi dregători strâmbau din nas, iar 
unii dintre ei se traseră pe la conace nevrând să şadă 
în preajma unui asemenea Domn pe care îl credeau 
vrăjmaş boierimii. 

— Ducă-se! strigă Vodă bucuros că scăpa de 
neghină, dar îi rămânea alături sămânţa cea bună. 


II 


SABIA ROMÂNEASCĂ 


Pe drumul de la Prejmer la Braşov, oastea 
moldovenească a lui Petru Rareş înainta în burniţa de 
toamnă a anului 1529. Dinapoia satului se ridicau încă 
fuioare de fum pe care vântul, suflând dinspre munte, 
le înhăţa, mistuindu-le în tăria văzduhului. Pe unde 
trecuse mânia Voievodului se întindea jalea şi pârjolul. 

Ce vor face braşovenii?... Se vor închina puterii lui 
Petru Rareş sau vor pune împotrivire?... Dacă ar fi avut 
gând de supunere ieşeau de mult înaintea oştilor 
moldoveneşti solii saşilor din mândra cetate de la 
poalele Carpaţilor... 

Aşadar se vor război! Fie! 

Braşovul era înconjurat de ziduri puternice, iar 
înspre apus, la gura văii celei strâmte, se afla o 
biserică neagră, ale cărei acoperişuri slujeau adesea 
apărătorilor cetăţii. Se zăreau, de departe şi cele două 
turnuri, de unde cu sâneţele lor, braşovenii cercau să 
ţină în smerenie pe duşmani. 

Aceste gânduri treceau prin mintea înfierbântată a 
Domnului moldovean, în vreme ce înainta călare, în 
mijlocul oastei, spre cetatea Braşovului. Un pâlc de 
unguri cercară a stăvili năvala moldovenilor la Prejmer, 
vârându-se în şanţuri cu trei puşti (tunuri) de cireş. Dar 
fură măturaţi într-o singură dimineaţă, iar satului i se 
dete foc, drept plată pentru îndrăzneală! 

Conjurat numai de doi boieri, de vornicul Grozav, 
care astă-primăvară mai năvălise o dată în Transilvania 
pentru aceeaşi pricină şi de Barnovschi, portarul 
Sucevei, Domnul luă seama înainte şi înapoi la oastea 


lui de ţărani şi zise?’ 

— Boieri dumneavoastră, cu asemenea ostaşi am 
curaj să merg până la capătul lumii! li înfrângem noi şi 
pe braşoveni, nicio grijă!... 

— Au ziduri groase şi turnuri... mormăi Barnovschi, 
portarul Sucevii, arătând spre zarea de miazăzi 
cufundată în ceaţă. 

— Mi-e teamă că au mai multe puşti ca astă- 
primăvară! adăugă şi vornicul Grozav, care îşi amintea 
că din pricina ghiulelelor ungureşti era cât p-aci să 
piardă bătălia. 

Domnul râse şi cu mâna dreaptă îşi netezi mustăţile 
mari, umezite de burniţa toamnei, în vreme ce, cu 
mâna stângă, ţinea strâns dârlogii calului. 

— De uneltele lor să ne temem? întrebă el înciudat. 
Până să tragă ei o dată cu puştile i-am şi împrejmuit cu 
jumătate din călărime. Şi dacă n-om izbuti a ne căţăra 
pe zidurile lor, i-om pune pe braşoveni la foame, de-or 
deschide ei singuri porţile. 

Încrederea Voievodului nu prea le veni la socoteală 
celor doi boieri. Ei cunoşteau mai bine Transilvania şi 
de bună seamă că ungurii şi saşii care erau de partea 
lui Ferdinand, fratele lui Carol Quintul, se pregătiseră 
de rândul acesta mai temeinic de luptă. 

Domnul Moldovei, Petru Rareş, dimpotrivă, ţinea 
partea lui loan Zapolia, ales rege numai de o parte din 
boierii Ungariei, care era în bună prietenie cu turcii, 
ocrotitorii Domnului moldovean şi care mai dăduse lui 
Petru Rareş în Transilvania cetăţile Bistriţei şi Rodnei, 
pe lângă Ciceiul şi Cetatea de Baltă ale Moldovei mai 
de mult. 

Gândul neclintit al Voievodului - care nu plăcuse 
tuturor boierilor, unii dintre ei fiind mai temători, - era 
de a scăpa de sub „ocrotirea” sultanului, căruia trebuia 


să-i trimită pe fiece an opt mii de ducați de aur. Aşa că 
la început trecu de partea lui Ferdinand, imperialul. 
Când văzu însă că turcii sprijineau pe celălalt şi că 
băteau pe imperiali, făcu înţelegere cu loan Zapolia, 
care plăti Domnului înainte - cu cetăţile mai sus 
amintite: Bistriţa şi Rodna - osteneala unui ajutor. 

Ajutorul trebuia să însemne supunerea saşilor şi 
ungurilor din cetăţile Transilvaniei. 

Petru Rareş alcătuise în pripă două oşti care, în mai 
1529, trecură munţii. Întâia oştire în frunte cu 
Barnovschi, portarul Sucevii şi cu Danciul, pârcălabul 
de Roman, cuprinse cetatea Ciceiul, din dreptul 
Bistriţei. A doua oştire era pusă sub ascultarea 
vornicului Grozav şi scoborând pe la Oituz, se îndreptă 
spre Braşov, încăpăţânata cetate a saşilor. Domnul 
rămase la Suceava, unde - era Domn numai de doi ani 
- avea de pus la cale multe treburi... însemnate, care 
nu aşteptau zăbavă. 

Dar nici oamenii lui Ferdinand nu stătură cu mâinile 
în sân. Ci, adunând în grabă oaste, ungurească şi 
săsească, o grămădiră în faţa Braşovului, la Feldioara, 
punând înaintea ei, s-o apere câteva sute de puşti 
(tunuri) - ceva nemaipomenit pe-atunci. 

Când întâile ghiulele împuţinară pe moldovenii ce 
năvăliseră chiar în sufletul vrăjmaşilor, vornicul Grozav 
nu-şi pierdu cumpătul - cum credeau imperialii!... - şi 
nici oştenii săi n-o rupseră la fugă. Ci schimbând faţa, 
lovi pe duşman din coastă. Până să-şi întoarcă aceia 
pustile, vornicul Grozav, cu un pâlc de călăreţi, le risipi 
tabăra. Şi astfel saşii, a căror întreagă nădejde fusese 
în puşti, se dădură bătuţi. lar puştile căzură toate în 
mâinile moldovenilor... 

De bucurie, loan Zapolia mai dărui lui Petru Rareş în 
vara acelui an, cetatea Unguraşul. 


Dar cum ieşiră moldovenii din Transilvania, 
întorcându-se la locurile lor, saşii şi ungurii din Sibiu, 
Braşov şi Sighişoara nu mai voiră să asculte de loan 
Zapolia. Dacă văzu aşa, Domnul Petru strânse din nou 
oastea şi puindu-se în fruntea ei, trecu el însuşi în 
Transilvania, să facă rânduială. 

Tocmai începeau a se desluşi în ceața şi burniţa 
toamnei, zidurile părăginite ale cetăţii Feldioara. 
Voievodul trimise înainte zece călăreţi, să-i dea ocol şi 
să afle dacă nu cumva era prin împrejurimi, ca astă- 
vară, vreo oaste duşmană. 

Călăreţii se întoarseră îndată cu vestea că locul era 
pustiu. 

— Ne aşteaptă în cetate! Prea bine! zise Domnul. 
Apoi adause, râzând: 

— Îi vom bate chiar cu puştile lor!... 

Vornicul Grozav şi Barnovschi, portarul Sucevii, nu 
prea împărtăşeau atâta încredere. Ba, spre uimirea lor, 
auziră aceste cuvinte: 

— Rău făcură Domnii Moldovei neavând în grija lor 
viaţa sătenilor celor de jos, că din ei se adună oştile 
care izbândesc. Şi cu ce aş mai putea potoli foamea 
oşteanului meu înaintea bătăliei, când el e flămând de 
la ţâţa mumii lui?... 

Domnul Rareş tăcu, amintindu-şi că această 
nepotrivire dintre el şi boieri s-a arătat dintru început, 
de când îi ieşiseră dinainte să-l aleagă Domn. Atunci la 
fel le grăise, după cum ştia de la taică-său, Ştefan- 
vodă cel Mare, ale cărui bătălii de către răzeşi fuseseră 
câştigate. 

Vornicul Grozav şi portarul Sucevii Barnovschi 
schimbară o privire în spatele Domnului, care călărea 
înainte, cu ochii la ruinele cetăţii Feldioara. 

—  Cinstite Barnovschi, noi ştim de mult că pe 


Domnul nostru îl trage inima la ostaşi. Adevăratu-i, că 
boierimea fără oştire nimic nu izbândeşte? Aşa e, ori 
nu? 

Boierul nu răspunse. O moşie de răzeşi din 
Bucovina, pe care avusese de gând s-o alipească 
moşiei lui şi s-o dea de zestre unei fete cam urâţele, 
rămase după hotărârea Divanului domnesc, tot în 
mâna răzeşilor, iar fata nu se mai mărită. 

Oastea poposi în câmpul Feldioarei, sub ruinele 
cetăţii. 

A doua zi, moldovenii dădură întâiul iureş împotriva 
zidurilor Braşovului. Dar nu izbutiră a le trece. 

Vodă Rareş, chibzuind că-n felul acesta nicio ispravă 
nu va face, ci îşi va măcina doar oştirea, trase pe 
luptători înapoi spre Feldioara şi, numai cu un pâlc de 
pedestraşi, bine ocrotiţi de platoşe şi cu toate puştile 
(tunurile) puse în bătaie, se repezi asupra turnului 
dinspre miază-zi. După cinci ceasuri, saşii dinăuntru, cu 
capetele sparte şi îngroziţi de bubuitul prafului de 
puşcă, ridicară un ştergar alb de pace şi se deteră în 
mâna Domnului Moldovei. 

După această grabnică biruinţă, Petru Rareş trimise 
pe vornicul Grozav şi pe Barnovschi, cu jumătate din 
puşti şi jumătate din călărime spre apus, unde se afla 
poarta cea mare, ce da într-o vale strâmtă, iar el se 
mută cu celelalte puşti şi cealaltă oştire spre răsărit, 
pe unde braşovenii ar fi putut încerca să fugă în munţii 
apropiaţi. 

Dar nu mai fu nevoie de nicio luptă. Saşii, simțind că 
altă scăpare nu mai aveau, trimiseră soli, cu un vlădică 
în odăjdii, care după ce înmânară Domnului o pungă 
plină cu galbeni, căzură în genunchi. 

Vlădica, rotofei şi rozaliu ca o şuncă proaspătă, 
ridică faţa-i rumenă şi grăi astfel: 


— Mărite Voievod, primeşte această mică plată 
pentru osteneala şi cheltuielile pricinuite de grija de a 
veni cu oştirea de peste munţi până la noi. lar dacă 
cheltuielile au fost mai mari, le vom acoperi în 
întregime, după mila pe care o ai lăsându-ne cu viaţă. 

— Nu venii încoace să vă iau viaţa, răspunse Vodă 
Rareş încruntat, ci să vă dau un Crai, după cum se 
cuvine. Unul ca loan Zapolia nu veţi găsi în toată 
Ungaria. Mi-e prieten şi cătaţi a ţine de partea lui. Să 
nu credeţi că oastea mea moldovenească a intrat în 
Transilvania pentru altceva decât a da ţara bunului 
meu frate şi prieten loan! Gândul de la regele venit din 
Germania să vi-l întoarceţi, dacă vreţi să vă fie bine. 
Cu loan Zapolia nu veţi avea supărare nici din partea 
turcilor, precum nu are nici Moldova, de când domnesc 
eu! Auzitu-m-aţi? Şi să nu mă siliţi să pornesc luptă 
pentru a treia oară, după infrângerea voastră, şi 
nesupunerea de astă-primăvară, căci atunci voi veni cu 
oştire şi mai multă, iar în locurile pe unde voi trece, cu 
foc şi sabie, nu vor rămâne decât caii mei să pască şi 
stânele bacilor moldoveni. Aţi luat aminte, au ba? Și 
cele ce vi le-am spus aci, acum, le veţi scrie locuitorilor 
din Sighişoara şi Sibiu, ca să ştie cum au a se purta în 
zilele ce vor veni! 


III 


FUGARUL 


Opt ani trecură de la înscăunarea lui loan Zapolia, 
căci Ferdinand rămase în Ungaria şi Petru Rareş nu-şi 
mai găsea astâmpăr. 

Cătălina-Doamna, femeie dârză şi aprigă din neamul 


Despoţilor sârbi, îi aţâăţă mândria jignită şi nu arareori 
râdea de el. 

— D-apoi bine, Măria Ta, trei băieţi şi două fete ne 
dărui mila lui Dumnezeu! Cum socoţi tu să-i 
căpătuieşti? Fiind birnic la turci? Sau lăsând Pocuția 
leşilor hrăpăreţi? 

Şi tot ce făcea Domnul, parcă un duh rău întorcea 
biruinţa, văzută de toţi în înfrângere, simțită numai de 
el! 

Să se fi unit de la început cu Ferdinand, al cărui 
frate puternic era Carol Quintul din Germania, 
niciodată n-ar fi putut fi înfrânt de turci? Să nu fi ajutat 
pe loan Zapolia, lăsându-l în plata Domnului? E 
adevărat, biruise Petru Rareş împotrivirea saşilor şi 
ungurilor, dar dăduse tot turcilor hrăpăreţi, a căror 
lăcomie niciodată nu se sătura. 

Şi când, după o cină cu noduri, se trase în odăile lui, 
unde-l adăsta logofătul Toader, boier de credinţă şi 
viteaz încercat, Vodă se plânse de păcatul pe care-l 
făptuise cu opt ani mai înainte, urcând în scaunul 
transilvan pe omul turcilor. 

Boierul răspunse, cu o mână pe hanger: 

— Măria Ta, nu făcuşi rău, trebuia să ţii cu loan 
Zapolia, căci altfel n-ai mai fi fost Domnul Moldovei. De 
atunci, pe turci, nimeni n-a fost în stare a-i birui şi a-i 
îndepărta de la malul Dunării. Ba au trecut dincolo de 
Dunărea sârbească şi nu m-aş mira să-i văd trecând 
călări şi dincolo de Buda! Că mărimile creştinătăţii 
decât a lupta împotriva păgânilor, mai curând 
trândăvesc la Curte, în petreceri şi danţuri nesăbuite. 

— Adevăr grăieşti, cinstite logofete, acum nu mai 
avem pricină să ţinem partea omului aceluia cu inima 
turcită. Taică-meu, Vodă Ştefan, de i-au zis oamenii cel 
Mare, n-a cătat prea mult în juru-i când a fost să ţie 


Moldova slobodă, ba el singur bătuse pe turci la Podul 
înalt, de fugiră aceia până la Dunăre, fără turbane, iar 
unii fără şalvari! 

Logofătul Toader tăcu încruntat. Domnul vroia să se 
strice cu turcii? Şi când? Tocmai acum, când marele 
Padişah Soliman sa întorsese biruitor din răsăritul 
Asiei, unde învinsese uriaşa oaste a Şahului Persiei...! 

Ştiind că Vodă Petru nu ieşea cu una cu două din ale 
lui, logofătul grăi pe ocolite: 

— Pe loan Zapolia, Măria Ta, nu se cade să avem 
supărare, că mult se osteni el să potolească şleahta 
leşească, care s-a mâniat amar pe noi de când am 
pătruns în Pocuția... 

— Acela e pământul nostru, cinstite logofete, 
precum stă scris în hronicele pe care le avem! 

— De bună seamă, Măria Ta, răspunse viteazul 
Toader, numai că la Obertin oştile leşeşti ale 
hatmanului Tarnovschi ne căzură în spate şi în coastă 
şi cu toate că erau mai puţin numeroase, pierdurăm 
toate puştile noastre de la Feldioara! 

Domnul se încruntă. Işi aducea bine aminte: fusese 
o înfrângere neaşteptată, care-i vâri în minte o 
înţelepciune nouă - că buna mânuire a oştenilor în 
luptă - ca a acelui vestit Tarnovschi - e uneori mai de 
preţ decât toate puştile şi sâneţele. Căci numai cu un 
pâlc de călărime, hatmanul leah împărţi pe moldoveni 
în două şi-i risipi de-a valma. lară el, Domnul, se alese 
cu două răni pe trup. 

Mare pagubă avu Petru-vodă în acea luptă: pierdu 
carele cu bagaje, între care se afla şi un car cu funii 
luate anume, să lege pe cutezătorii boieri lehi, iar în 
fugă, pieriră mai bine de patru mii de moldoveni. Dar 
Vodă nu se lăsă, ci adunând oaste nouă, o trimise iar 
să se aşeze în pământurile străbune. Şi astfel zarva n- 


ar mai fi încetat, căci şi leşii trimiseră oşti să jefuiască, 
să ardă târgurile moldoveneşti de la margine - dacă 
loan Zapolia n-ar fi pus vorbă regelui leah să se facă 
pace. 

— Toate bune, dar ce ne facem acum cinstite 
logofete? zise Domnul. 

Şi trecând la uşă, strigă Doamnei să nu mai lase pe 
nimeni înăuntru. Şi nici să nu meargă la culcare, ci să 
adaste cu coconii şi domniţele. 

Doamna Cătălina aduse clondirul cel mare cu vin de 
Berheci şi două cupe de cristal de Veneţia, din zestrea 
ei, de pe țărmurile Mării Adriatice. 

— Să vă lumineze Dumnezeu sfatul, Măria Ta! zise 
Cătălina, vrednica soţie a Domnului şi trecând pe lângă 
el, cu un surâs, îi puse o mână pe umăr. 

Apoi intră alături, în odaia ei, învecinată cu a 
coconilor. 

— Toadere, grăi Vodă prieteneşte, dacă ar fi după 
voia Doamnei, care naltă şi chipeşă cum e, de pare 
mai voinică decât mine, apoi chiar din noaptea asta 
am pune să sune buciumele, să se aprindă focurile pe 
colnice şi să se adune iarăşi oastea Moldovei. 

Şi aplecându-se, şopti logofătului: 

— Nu poate suferi robia la turci! 

Era de fapt gândul Domnului, care se deosebea şi în 
această împrejurare de gândul celor mai mulţi boieri, 
înfricoşaţi de marele Soliman, învingătorul perşilor, 
căruia mai bucuroşi îi dăruiau un peşcheş în fiece an, 
decât să-şi piardă avuţiile, dacă nu şi capul! 

În acea noapte, logofătul Toader află de la Domnul 
Petru câteva taine de-ale domniei şi cât de încurcate 
erau iţele. 

Leşii făcuseră plângere la Stanbul împotriva 
Domnului Moldovei, fiind ei în bună înţelegere cu 


turcul. Dar sultanul Soliman trimise în aceste părţi, pe 
un venețian isteţ, Aloisio Gritti, să vadă cum stau 
lucrurile, întrucât Domnul Moldovei părea supus şi la 
timp plătea birurile, îndeplinind şi celelalte porunci. 

Veneţianul, după ce dete o raită prin Moldova, unde 
fu bine primit de către pârcălabi, trecu în Transilvania. 

— Ei, frate Toadere, urmă Petru Vodă, de aci înainte 
se încurcă iţele! lacă ce vorbă-mi trimit oamenii mei de 
peste munţi: cică veneţianul umblă să dea deoparte pe 
loan Zapolia ca să-i ia locul, după aceea să puie în 
scaunul Ţării Româneşti pe unul din fiii săi, iar în 
scaunul Moldovei pe un prieten, anume Ştefan. Acum, 
de curând, a şi purces la înfăptuire: s-a dus în Ţara 
Bârsei şi a cerut boierilor unguri să treacă de partea 
lui. Dar groful cel mare, Emerik Cibac, împotrivindu-se, 
puse de i se tăie capul. Aşa că se răsculară toţi grofii 
din Transilvania, de teamă să nu păţească la fel. Dar 
veneţianul, neavând oaste multă, ci numai sprijinul 
sultanului, până una alta s-a închis în cetatea 
Mediaşului. Aşa că noi, moldovenii, trebuie numaidecât 
să trimitem oaste şi să-l scoatem viu de-acolo pe 
venețian, după credinţa pe care o avem faţă de sultan. 
Nu grăiesc drept, frate Toadere? 

— Drept, Măria Ta!... făcu logofătul uimit de aceste 
întâmplări, dar şi mai uimit că Petru Rareş voia să 
sprijine pe un om al Padişahului. 

— lată ce-am iscodit eu şi Cătălina mea, urmă 
Domnul. Că noi mai mult nu putem suferi jugul turcesc, 
care ne umileşte şi ţara ne-o strică. Să te duci, domnia- 
ta, cinstite logofete, cu oaste în Transilvania, chipurile 
să slobozi pe Aloisio Gritti, dar după aceea să faci cum 
îi şti, după împrejurările de acolo, ca să-l dai 
nevătămat pe mâna ungurilor. Aceia îi vor plăti cum se 
cuvine! 


Logofătul Toader rămase o clipă pe gânduri, apoi se 
ridică şi zise cu glas răspicat: 

— Porunceşte, Doamne, când să plec? 

În aceeaşi clipă intră Cătălina, cu ochii ei negri, 
scăpărători, cu obrajii albi parcă şi mai albi sub 
coadele groase, ca pana corbului. Grăi Doamna: 

— Du-te sănătos, prea cinstite logofete şi la 
întoarcere, dacă treaba iese bine să te-ntorci pe la 
mine c-am pus de o parte pentru fata domniei tale cea 
mai mare, o pereche de cercei cu pietre albe, cu 
firimituri de stea! Şi puse mâna-i moale pe braţul 
logofătului. 

În vreme ce logofătul Toader cu moldovenii lui se 
îndreptau spre Mediaş, Doamna Cătălina se temu că 
nu se vor petrece lucrurile cum trebuie - şi îndemnă pe 
Domn să mai trimită o ceată de călăreţi cu vornicul 
Huru. 

Veneţianul din Mediaş aflând de sosirea 
moldovenilor, se dete în mâna lor - dar se pomeni 
înhăţat de unguri care şi ei adăstau la porţile cetăţii. Pe 
loc i se tăie capul. Tot astfel păţiră şi cei doi fii ai lui 
Gritti, care trăgeau nădejde că vor lua scaunul 
Domnilor români. 

Turcii aflând de cele petrecute în Transilvania se 
supărară foc. 

— De-acum înainte, Doamna mea, zise Petru Rareş 
prea frumoasei sale soţii, nu ne mai putem aştepta 
decât la război din partea sultanului. Adună-ţi dară 
boarfele tale şi ale copiilor, că eu am şi poruncit să se 
puie caii la rădvane! 

— Aşa degrabă? se miră Cătălina, cătând în ochii 
bărbatului de care n-ar fi voit să se despartă. Şi unde 
ne alungi? 

— Nu vă alung, că mi se rupe inima de despărţire! 


răspunse Domnul. Dar la viaţa voastră mai mult ţiu 
decât la a mea. 

— Şi a noastră la ce mai e bună dacă nu te avem pe 
Măria Ta? 

— Duceţi-vă la Cicei, în castelul cel mare. Oamenii 
mei de acolo or să vă poarte de grijă. Cetatea are 
ziduri groase. Zece ani ţin ele sub bătaia puştilor! Şi 
cum o trece şi năpasta asta, vă aduc îndată înapoi. lar 
de nu... 

Doamna Cătălina i se aruncă la piept şi cu mâna pe 
gura lui, îl împiedică să-şi isprăvească gândul. 

De la Cicei, din inima Transilvaniei, Doamna 
Cătălina trimise mai departe o scrisoare către Craiul 
Ferdinand la Buda, care nu era prieten turcilor - pentru 
o înţelegere de la domnie la domnie. 

In primăvara anului 1538, înţelegerea se făcu la laşi, 
cu trimişi tainici ai Craiului Ferdinand. 

In aceeaşi vară însă, Soliman se ridică din Stanbul şi 
porni spre Ţările Române cu o oştire nemaipomenită 
pe acea vreme, peste o sută douăzeci de mii de 
oameni. 

Petru Rareş îşi adună şi el oastea, neliniştit de ceea 
ce va urma, dar bucuros că Doamna şi copiii se aflau în 
bună pază la Cicei. 

Turcul lucrase cu chibzuială. 

Domnul Moldovei primi vestea că tătarii năvăleau 
dinspre răsărit, iar dinspre miază-noapte, lehii, în 
frunte cu hatmanul Tarnovschi loveau cetatea de 
margine, Hotinul. 

Intre boieri se iscă zarvă mare şi spaimă. Mulţi nici 
nu vrură să se adune sub steagul Domnului, alţii veniră 
dar cu gândul de a se răzvrăti; ceea ce făcuse Petru al 
Răreşoaii li se părea o nebunie fără pereche. 

Dar Petru-voievod fără a ţine seamă de aceste 


clevetiri, urmând a plăti fiecăruia, la capătul luptei, 
după vrednicie, se repezi spre răsărit şi bătu pe tătari 
la Ştefăneşti, de unde nelegiuiţii o rupseră la fugă 
peste Nistru - câţi scăpară cu viaţă din acea încăierare. 

Apoi trimise Vodă un cuvânt de miere leahului: 

— Du-te, frăţioare de-ţi ia Pocuția şi mie dă-mi 
pacea! Unde ţi-e câştigul dacă m-or bate turcii? 

Şi lehii, bucuroşi de asemenea pleaşcă - negândind 
că dobândirea la ananghie se pierde după aceea cu 
uşurinţă în luptă dreaptă - se traseră înapoi, lăsând pe 
Rareş multelor sale nevoinţe. 

Boierii cum aflară că Soliman, marele Padişah, 
intrase în Moldova, aducând cu el şi un Domn nou, pe 
Ştefan, ce va fi poreclit Lăcustă, trecură toţi de partea 
acelora. 

Petru al Răreşoaii n-avu încotro şi fugi căutând 
scăpare în cetatea Hotinului. 

— Cine e acolo? întrebară paznicii de pe ziduri, 
înainte de a lăsa podul. 

— Domnul Ţării! Au nu mă cunoaşteţi voi? strigă 
Voievodul de-a călare. Eu sunt Petru-vodă! 

— Voievodul nostru e Ştefan, nu mai e Petru! 
strigară aceia de pe ziduri şi unul puse sâneaţa la ochi. 

Era într-amurg şi glonţul nu nimeri nici calul nici pe 
călăreț. 

— Pentru că vrui să slobozesc Moldova din cătuşele 
nelegiuiţilor! Numai pentru că nu vrui o Moldovă 
robită... iacă de aceea trag moldovenii în mine! strigă 
mereu Voievodul fugar, învelit într-o ipingea cu glugă, 
în vreme ce calul ostenit, mai mult se poticnea 
nevrând să mai meargă. 

Dar încotro zorea el? Că toate drumurile şi potecile 
erau cutreierate de slugile noului Domn, care de nimic 
nu se îngrijeau mai cu tragere de inimă decât a pune 


mâna pe Petru Rareş şi a-l da pe mâna păgânilor. 

Bătând ţara-n curmeziş spre Carpaţi, mai mult 
noaptea decât ziua, lăsând calul lihnit şi luând altul, 
din poştie în poştie, ajunse la Piatra de unde nu mai 
era mult până-n Transilvania, dincolo. Petru-vodă 
răsuflă uşurat dar pe când trecea prin mahalaua ce se 
numea Valea Viei, un glonţ îi şuieră pe după glugă - şi 
abia avu vreme să se dea de pe cal şi să se tragă după 
o casă: din fereastra unei biserici trăgea asupra lui 
chiar diaconul!... 

— Pentru multele biserici pe care le-am ridicat în 
Moldova, iată, acum vor să mă ucidă şi slujitorii lui 
Hristos! gemu nefericitul Voievod. 

Şi strecurându-se printre uliţe întortocheate, se făcu 
nevăzut în fapt de seară. 

Pe la miezul nopţii ajunse la mănăstirea Bistriţei, 
unde intră să se roage la icoane, căci altă nădejde de 
mântuire nu mai avea. 

— Căzui la pământ dinaintea sfintelor icoane, istorisi 
el mai târziu Doamnei Cătălina, şi mult am plâns, 
aşijderea şi egumenii şi tot soborul plângea împreună 
cu mine cu lacrimi fierbinţi şi am dat făgăduinţă lui 
Dumnezeu şi prea Curatei Maicii sale că de mă voi 
întoarce iarăşi în scaunul domniei, atunci din temelie 
voi înnoi sfânta mănăstire... lar părinţii încă au înmulţit 
ruga către Dumnezeu, făcând denie pentru mine. Apoi, 
dându-le tuturor sărutare creştinească, am zis: 
Cucernici preoţi, rugaţi-vă lui Dumnezeu şi mă iertaţi 
că altă vină pe cugetul meu n-am decât a fi vroit ca şi 
tătâne-meu, Ştefan-vodă ce s-a numit cel Sfânt, a ţine 
Moldova ferită de jugul turcului celui hain! 

Nu isprăvi Peru Rareş ruga lui smerită, că veni un 
om de afară şi-i spuse că se apropia o ceată de oşteni 
de la laşi să-l prindă. 


Voievodul o rupse de fugă printre arinii care 
împrejmuiau acea mănăstire străveche şi-şi pierdu 
urma în munţi. Şase zile, neodihnit şi nemâncat, bătu 
el potecile, până ce dete de un pârâu ce se isca sus, la 
cumpăna apelor. Se luă pe firul lui devale şi ajunse la 
nişte pescari care îndată cunoscându-l, îl primiră cu 
dragoste - căci pescar fusese şi Domnul Petru Rareş. li 
ospătară cu peşte proaspăt, oaş şi apă rece, apoi 
învestmântându-l în straie rupte, de-ale lor, îl scoaseră 
dincolo în ţara Transilvaniei. 

— Cine sunteţi voi? strigară străjile de la hotar. 

— Suntem pescari! răspunseră şi trecură cu toţi, 
fără ca aceia să vadă bine pe Rareş. 

În Transilvania Domnul avea mulţi prieteni, pe care-i 
ajutase şi care-l ştiau stăpânitor de cetăţi. 

Ajunse la un conac de grof. Boierul nu era acasă, 
dar grofiţa, cum îl văzu îi căzu în genunchi, îi sărută 
mâna, îl duse la spălătorie, apoi îi pregăti de culcare în 
odaia grofului. A doua zi, într-un rădvan cu şase cai, 
întovărăşit de doisprezece voinici cu flinte, Domnul 
Moldovei purcese mai departe spre Cicei. Zadarnic 
trimiseră ungurii de la fruntarie, când aflară cine 
fusese pescarul în zdrenţe, un pâlc de călăreţi după 
Rareş - căci înainte de a-l fi ajuns aceia din urmă, el 
intră în cetatea Ciceiului şi apoi în castelul unde-l 
adăsta Cătălina şi copiii săi. 

— Nu te mai credeam în viaţă! spuse Doamna 
oftând, cu lacrimi de bucurie în ochi. Şi-şi făcu o cruce 
mare. 

— Nici nu eram, răspunse Domnul, luându-şi 
odraslele pe genunchi. Fugea prin ţară numai năluca 
mea. Vezi că se cuvenea să fac nu ce-i bine şi plăcut 
nouă, ci ceea ce trebuia. 


IV 


„CE-AM FOST VOI MAI FI” 


Nici în cetatea Ciceiul, Petru Rareş şi ai săi nu erau 
la adăpost, căci loan Zapolia trimise îndată oştire s-o 
împresoare. 

De un fir de păr ţinu soarta celor dinlăuntru, lipsiţi 
de orice ajutor, înconjurați numai de duşmani din aceia 
care la nimic alt nu râvneau decât la viaţa lor. 

Ba însuşi pârcălabul Domnului, loniţă, şi cu vlădica 
Anastasie puseseră de gând, spre a se mântui pe ei, să 
deschidă porţile cetăţii. 

Domnul nu le tăie capul - cum s-ar fi cuvenit - ci 
numai cu ocări îi aruncă dincolo de ziduri, în braţele 
ungurilor, prietenii lor.’ 

— Mai avem o nădejde, Doamnă! Şi, dacă ne-o ajuta 
Dumnezeu, vom izbândi! grăi într-o noapte Petru 
Rareş, în vreme ce copiii dormeau liniştiţi în încăperea 
alăturată.Scrie tu, Cătălino, o scrisoare bună, s-o 
trimitem Padişahului la Stanbul! Pune în ea toate 
oftările tale şi cere iertăciune pentru răzvrătirea mea! 
Mai aminteşte-i că toate dajdiile la timp le-am trimis în 
anii domniei mele şi tot aşa voi face dacă s-ar îndura 
să-mi întoarcă scaunul părintelui meu.  Oştile 
moldoveneşti nu luptară împotriva Padişahului şi de n- 
ar fi fost acel viclean venețian, nicio tulburare nu s-ar fi 
făcut. 

Scrise în noaptea aceea până-n zori Doamna 
Cătălina, apoi citi Domnului şi legând scrisoarea cu o 
aţă, îi deteră drumul de partea cealaltă a castelului, 
unde adăsta o slugă veche, credincioasă - care fără 
ştirea cuiva, o duse drept la Stanbul. 


Trecu o lună, trecură două, trecură trei - şi mare fu 
mirarea lui loan Zapolia, când primi de la Padişah 
poruncă să sloboade pe Petru Rareş din Cicei! Nu-i 
venea să creadă una ca asta! 

Rupse scrisoarea şi mai aşteptă. 

Nu trecu mult şi veni altă carte de la Stanbul, tot cu 
porunca de a slobozi pe Rareş. 

Zapolia rupse şi această scrisoare, scrâşnind din 
dinţi - căci legându-se de Ferdinand, Petru Rareş îi era 
acum vrăjmaş de moarte. 

În vremea aceasta în Moldova treburile mergeau 
prost şi Craiul unguresc vedea bine că Petru se apropia 
de a doua domnie, precum soarele răsare după topirea 
nopţii. 

De când cu Ştefan, ţara fu pustiită de lăcuste, iar 
oamenii şi vitele mureau de foame pe capete. Cine 
avea bani, aducea merinde de peste hotare, ca 
scorţişoara!... Domnul cel nou se înconjurase numai de 
ieniceri. În iarnă, doi boieri tineri năvăliră în cămările 
lui Vodă şi-l tăiară cu săbiile. După aceea aleseră un alt 
Domn, pe Alexandru-vodă Cornea, care, legându-se cu 
polonii, de unde adăsta sprijin, lovi cetăţile turceşti de 
la mare, Chilia şi Cetatea Albă - spre a face pe gustul 
lehilor care se stricaseră cu turcii. 

Padişahul Soliman, auzind acestea, se încredința că 
tot Petru Rareş era mai bun în Ţara Moldovei - după 
frumoasa scrisoare pe care o primise din Cicei, unde 
Petru adăsta îngăduirea de a veni să sărute iar poala 
puternicului sultan. 

loan Zapolia, temându-se a întinde prea mult 
coarda, lăsă lui Petru drum liber de trecere şi, în 
curând, fostul voievod fu primit de sultan. Apoi, ca un 
voievod ce era, se înconjură de curteni creştini şi 
adastă numirea de a doua, făgăduită. 


Scrise Doamnei buna veste, mai scrise oamenilor lui 
din Transilvania să aibă grijă de coconii cei mici şi de 
mama lor - iar pe boierii moldoveni îi încunoştiinţă: 

— Ce-am fost voi mai fi - şi încă pe deasupra!... 

Mulţi din ei ştiindu-se vinovaţi faţă de Petru-vodă se 
spăimântară amarnic. Din multele cărţi trimise 
Cătălinei la Cicei, doar una ajunsese sub ochii 
Doamnei. Avea cuprins precum urmează: 

„Află, Doamnă, că frumoasa slovă aşternută de 
degetele tale, mult plăcu Padişahului, care mă chemă 
şi-mi îngădui să-i sărut vârful papucului. De la început 
ştia că urcasem haraciul la douăsprezece mii de ducați 
pe an, ceea ce-i făcu mare plăcere, el având de gând 
să ceară numai zece. Mai află Padişahul că trimisesem 
din ajun fiicei sale două mărgăritare cât două pere, să 
şi le prindă la gât, deasupra sânilor ei de mărime tot 
pe-atâta. De acum înainte cum îmi va fi norocul! lar pe 
domnia ta te doresc, Doamnă, cu suflet mai râvnitor 
decât după scaunul Moldovei, în care am mai şezut, 
mânjindu-l cu şederea lor şi alţii”. 

Când află Padişahul că acel Alexandru Cornea 
Voievod lovise cetăţile turceşti de la Mare, chemă pe 
Petru Rareş şi îi porunci: 

— Îndată să porneşti în Ţara Moldovei, m-auzi?... Îţi 
dau trei mii de spahii şi ieniceri. Ţi-ajung aceştia? 

— Porunca Luminăţiei Tale face cât o sută de mii! 
răspunse Vodă cu fruntea plecată. 

La Brăila, boierii toţi, vinovaţi şi nevinovaţi, îi ieşiră 
înainte, încredinţaţi şi ei - dar cu deosebire norodul cel 
muncitor că-n belşug ca pe vremea întâiei domnii a lui 
Petru, nu trăiseră niciodată. 

— Să ne ierţi, Doamne, pentru neştiinţa şi pentru 
nevrednicia noastră! se rugară boierii, sărutându-i 
mâna. 


— Fiţi pe pace şi iertaţi de greşalele voastre câte mi- 
aţi făcut oarecând! le răspunse Domnul. 

Şi boierii strigară bucuroşi: 

— Întru mulţi ani, să domneşti cu pace, Măria Ta! 

lar alţii: 

— Bine ai venit la scaunul tău, Domnul nostru cel 
dintâi! 

Fericită şi dureroasă fu întâlnirea cu Doamna 
Cătălina la laşi. Un nod i se puse Domnului în gât şi 
niciun cuvânt nu putu rosti. Obrajii Doamnei se 
înroşiseră ca ai unei fecioare, ea, mamă a cinci copii, 
iar în ochii Domnului se iviră lacrimi din adânc, arzând 
ca spuza. 

— Ce eram să fac? Ce puteam face? bâigui el. 

— Nu te mai plânge, Doamne! şopti Cătălina. Să 
dăm mulţumire lui Dumnezeu că s-a miloştivit de noi. 

— Am pierdut Tighina! gemu Domnul. Ani pierdut 
Buceagu! Am pierdut şi cetăţile din Transilvania! Ce a 
mai rămas din Moldova noastră? 

— Sufletul, Măria Ta, răspunse Cătălina. 

Dar n-avu curajul să adauge: 

— Sufletul care, toate ale Moldovei câte au fost, le 
va dobândi îndărăt, acum - sau în veac! 

lar Petru grăi mai departe: 

— Domnul nostru lisus şi Maica lui, Prea Curata 
Fecioară din Cer, m-au văzut şi martori îmi sunt că 
nimic alt n-am râvnit, decât slobozenia acestui sfânt 
pământ, pentru care s-a ostenit şi sufletul neodihnit al 
tătâne-meu Ştefan cel Mare şi Sfânt! 

* 


x x 
Doi ani se scurseră pe drumul veşniciei. Într-această 


vreme Domnul se tinu de cuvânt şi faţă de boieri şi 
faţă de Poartă. Porni odată în Transilvania, după 


dorinţa Padişahului, împotriva unui anume Ştefan 
Mailat, care, legându-se cu Ferdinand, stăpânea mai 
toate cetăţile de-acolo. Fu prins în cetatea Făgăraşului 
şi trimis la Stanbul, unde îl puseră în închisoarea celor 
Şapte Turnuri, de şezu el până la capătul vieţii. 

Padişahul Soliman veni însuşi, călare, în Ungaria şi 
intră în Buda, unde aşeză un paşă - în vreme ce 
Isabella, văduva lui loan Zapolia, cu un urmaş 
nevârstnic, se trase în Transilvania. 

— lată, Măria Ta, că nu ne-a iertat Cel de Sus! zise 
Doamna Cătălina, aflând de legământul principilor 
germani, care hotărhă după aceea a alunga pe turci 
din Buda, de unde amenințau Europa toată. Poate că 
sună ceasul din urmă al acestui Soliman, falnicul şi 
umilitorul! Poate că se va întregi Moldova aşa precum 
a mai fost sub stăpânirea ta. 

— Mai încet, mai încet cu nădejdile Doamnă, că nu 
mai ani eu mintea din tinereţe şi nu mai vreau să 
zburd ca un cârlan!... grăi Petru Rareş, simțind totuşi 
că o mare speranţă îi umple şi lui inima. 

Vroise Domnul să fie mai chibzuit ca odinioară, dar 
când văzu înaintea lui, în încăperile Doamnei, unde 
fură aduşi pe furiş, trimişii în straie femeieşti ai 
Electorului de Brandenburg, loachim al II-lea, căpetenia 
creştinătăţii - Petru Rareş îşi pierdu cumpătul şi căzu 
numaidecât la învoială. Dar în aceeaşi noapte 
sfătuindu-se cu Doamna, îi zise: 

— lacă, pentru Moldova, mi-am pus din nou capul pe 
butuc! Căci o moarte am - şi vreau să mi-o aleg singur. 

— Ce le-ai făgăduit acelora?... Îţi vor da înapoi tot ce 
ţi s-a luat până acum şi era al Măriei Tale? întrebă 
Cătălina. 

— Deocamdată prinţul cere de la mine să-i dau de 
ştire despre puterea şi mişcările oastei turceşti. Apoi, 


cu toată oastea mea să cad asupra Padişahului şi să 
pui mâna pe el, viu de s-o putea. Am făgăduit! 

Cătălina simţea că Domnul nu-i destăinuise tot, căci 
se tot frământa, oftând. 

— Măria Ta, spune ce ai pe inimă, căci stăpân eşti 
peste tot ce vieţuieşte în ţara asta, şi nimănui altă 
socoteală n-ai să dai decât lui Dumnezeu. 

Petru Rareş gemu şi mărturisi ca un vinovat: 

—  Cătălino, bate-mă, omoară-mă, căci făcui şi 
neghiobia asta: trimisei prinţului loachim o sută de mii 
de florini şi câteva tamazlâcuri de vite, care preţuiesc 
încă o sută de mii de florini. Dacă ieşim biruitori asupra 
liftelor păgâne, primesc înapoi banii cu vârf şi îndesat! 

Doamna râse deodată înveselită şi îi şopti în ureche: 

— Şi mai spui că nu zburzi aşijderi cârlanilor? 

li păru bine că pentru Moldova, Domnul ei era gata 
să dea tot: avuţiile dimpreună cu viaţa...! 

Lupta creştinătăţii împotriva oştilor lui Soliman din 
Buda începu în toamna anului 1542. Dar turcii, 
apărătorii cetăţii erau atât de dârji că-n curând 
jumătate din oştirea creştină fu măcelărită. Cealaltă 
jumătate fu nevoită să dea înapoi la începutul iernii. 

— Mi se pare, Măria Ta, zise într-una din nopţile 
lungi de iarnă a acelui an, Doamna Cătălina, că nici 
tamazlâcurile, nici florinii nu-i vom mai vedea înapoi de 
la prinţul de Brandenburg... 

— Grea pagubă! răspunse Domnul. Dar mai supărat 
sunt pe el că mă amăgi cu puterea lui. Eram sigur că 
va înfrânge armia turcească. 

După o clipă de gândire mai spuse: 

— Oare să nu-l poată înfrânge nimeni pe Soliman? 

— Pesemne că nu, răspunse Doamna. Se vede că n- 
am intrat încă, Măria Ta, împreună cu stelele noastre în 
zodiacul biruinţelor creştine! 


În anul următor, Domnul Moldovei, cu porunca 
Padişahului intră în Transilvania şi îşi recuceri cetăţile 
care-i fuseseră luate. Găsi Ciceiul fără ziduri: le 
doborâse regina Isabella, fugara! 

— Nu-ţi face inimă rea, Măria Ta, dintr-aceasta! 
căuta Doamna Cătălina să împace pe Domn. Nu vom 
mai avea noi niciodată nevoie de aceste ziduri! 

Şi în adăstarea vremurilor care să fie prielnice 
întregirii Moldovei, Domnul Rareş îşi aminti de 
mănăstirea Bistriţei unde plânsese şi se rugase la 
icoane, într-un ceas amar. Işi ţinu cuvântul şi ridică 
acolo o prea frumoasă biserică, pe care o înzestră cu 
odoare şi averi. 

După alţi doi ani, în 1546, Vodă Rareş căzu la pat. 
Toate îngrijirile Doamnei Cătălina fură zadarnice. | se 
istovise şi sufletul şi trupul de atâtea griji şi strădanii. 
Închise ochii liniştit, într-o mohorâtă zi de toamnă. 

După înmormântarea lui, la Probota, se urcă în 
scaun llieş, fiul său cel mare. Dar boierii ştiau bine de 
Cătălina Doamna, căreia îi sărutară mâna, urându-i: 

— Să ne trăieşti, Măria Ta! 


ALEXANDRU LĂPUŞNEANU 


I 


O SERBARE ÎN PALATUL BELVEDERE 


În primăvara anului 1562, în palatul Belvedere, 
Dona Gracia Benveniste-Mendesa, bancheriţa din 
Lisabona, mutată cu învoirea Padişahului la Stanbul, 
dădea o mascaradă invitaţilor ei, toți oameni de 
seamă, viziri, muftii, ambasadori şi zarafi cu toptanul. 

La acest bal, spre deosebire de ceilalți ani, se 
tocmiseră două tarafuri de cântăreți, unul răsăritean, 
cu cimpoaie, tobe şi fluiere, iar altul apusean, cu lăute 
şi cimbale, pe gustul fiecăruia. 

Dona Gracia, deşi scundă şi grasă ca o focă, se 
mascase în cadână persană, cu văluri de borangic şi 
veşminte lungi cu broderii dese, precum bănuia că 
fusese prinţesa Estera, iubita şahului Ahasverus, a 
cărei amintire o serba; dar neputând uita că era acum 
turcoaică, Dona Gracia umbla prin saloane cu râsul ei 
gros, rostogolit, sugând dintr-o narghilea umflată. 

Nepoţica, Reina, de curând măritată cu vărul ei Juan 
Miguez, fost bancher la Lyon şi ajuns la Stanbul, prin 
mijlocirea lui Hamon, doftor al sultanului şi nepotul 
Nasi, mai marele haznalei împărăteşti, se gătiră 
amândoi în castelani franţuzi, ea cu evantai în mâna 
stângă şi trenă, iar soţul cavaler cu pinteni, suliță, coif 
şi zale, sunind prin încăperi ca nişte tingiri lovite. 

Musafirii, obişnuiţi din anii trecuţi cu baclavale în 
trei poale adunate la mijloc peste nuci pisate cu zahăr 


şi rumenite la cuptor apoi muiate în şerbeturi, abia 
gustară din pilafurile cu stafide, în vreme ce pocalele 
cu vin spumos de Chios fierbeau dinainte, iar tarafele 
de muzicanți făceau o hărmălaie amestecată, de nu se 
mai auzeau nici chiotele ascuţite ale micei Reine, nici 
râseteb prelungi şi groase ale mătuşei Gracia. 

La cele trei mese lungi din încăperile mai mari ale 
palatului Belvedere erau numai bărbaţi, - după obiceiul 
musulman al soţilor de a nu-şi scoate femeile din 
harem - în afară de cele două gazde şi de doamna 
marchiză de  Petremol, tare de urechi, soția 
ambasadorului Franciei, domnul marchiz Petremol, 
pleşuv şi cu o sticlă măritoare agăţată de ochiul stâng. 

Cei câţiva bogătaşi greci veniţi din Pera în palatul 
Donei Gracia de pe malul Bosforului îşi lăsaseră, de 
asemenea, grasele lor soţii în cămările cu covoare, de 
teama vizirilor turci care, văzându-le, aveau uneori 
prostul obicei de a trimite spahii cu paloşe şi cu făclii 
de răşină pe la miezul nopţii, ca să le ridice cu sila 
pentru haremul lor. 

Mai temut era marele-vizir Ibrahim, de felul lui din 
munţii Albaniei, înalt, slab şi cu nasul coroiat, care se 
uita la mesenii Donei Gracia cu ochii pe jumătate 
închişi, aproape aţipiţi, plictisit de prea multele mutre 
bărbăteşti. 

În timp ce slugile aduceau, una înapoia alteia, pe 
scăfârlie, tăvile încărcate cu prăjituri calde abia scoase 
din cuptor, Dona Gracia se apropie de ceafa marelui- 
vizir şi-i şopti cu fierbinţeala iute a răsuflării, în grai 
franțuzesc: 

— Excelenţă, până nu adormiţi, îmi dați voie să vă 
istorisesc o întâmplare? E plină de haz! 

Marele-vizir, în fireturi, se ridică, lovindu-şi iataganul 
de scaun şi, legănându-se în şalvarii de atlas, se lăsă 


dus de puternica Doamnă în iatacul ei cu sofale, fără a 
băga de seamă că la un semn cu ochiul o urmă şi Nasi 
Efendi, nepotul, mai marele peste avuţiilor Padişahului. 

— lată ce vream să-ţi spun, Excelenţă! zise Dona 
Gracia, după ce vârâse o narghilea între buzele 
prelungi, subţiri, ale marelui-vizir tolănit pe o sofa 
scundă, în vreme ce gazda la picioarele lui, pe pernă, îi 
ţinea în poală clondirul narghilelei. S-a petrecut o 
schimbare în ţara Moldovei, departe spre miază- 
noapte, nu prea ştiu pe unde vine, oricum... dincolo de 
Dunăre... 

Marele-vizir tresări: de unde ştia această bancheriţă 
de treburile Ţărilor Române? Nu cumva Nasi Efendi 
avea de gând să-şi vâre nasul şi în plocoanele ce 
veneau dintr-acolo? 

— Ce schimbare? întrebă marele-vizir încruntat. 

— Mai mult o turburare, excelenţă! se amestecă în 
vorbă, Nasi Efendi, omul de încredere al măreţului 
Soliman. Turburările prin acele părţi se ţin lanţ, mi se 
pare, până s-o hotărî măritul Padişah să le facă 
paşalâcuri ale Luminăţiei Sale. 

Şi scoțând o scrisoare cu peceţi din buzunarul 
halatului de mătase pe care-l purta sub zalele-i de 
cavaler de bal, urmă, arătând pe Dona Gracia: 

— Tocmai primit-am această hârtie, dimpreună cu 
câteva plocoane, saci de galbeni din mâna unor boieri 
moldoveni, bărboşi până sub gene, înfăşuraţi în blăni 
de urs, de ne speriasem. Scrisoarea e de la un vechi 
prieten al nostru, contele palatin şi ducele de Samos, 
pe nume lacob Heraclid Despotul. Ne-a făcut pe 
vremuri, la Anvers, unde aveam o zărăfie, un mare 
serviciu, căci fiind el foarte prețuit la Curtea lui Carol 
Quintul, ne-a scos de la împărat o semnătură, fără de 
care pierdeam multe sute de mii de taleri şi toată 


dobânda lor. Un adevărat cavaler, acest duce de 
Samos! N-a voit a primi din partea zărăfiei noastre 
nicio centimă drept mulţumire, aşa că Dona Gracia i-a 
scris atunci o scrisoare prietenească, făgăduindu-i, la 
nevoie, tot ajutorul nostru, oriunde, la Lisabona, la 
Lyon, la Anvers, la Stanbul... Şi iată că bunul nostru 
conte palatin are nevoie de ajutorul Donei Gracia - şi 
ne trimite şi niscai pungi. 

— Ce vrea Despotul? întrebă îmbufnat vizirul, care 
ştia înţelesul acestor cuvinte. Domnia Moldovei? Asta 
nu se poate, Dona Gracia! Avem acolo un voievod, pe 
Alexandru Lăpuşneanu, care ne-a trimis din vreme 
toate peşcheşurile şi a dat împărăției sprijin adeseori, 
cu deosebire peste munţi, în ţara ce se numeşte 
Transilvania, râvnită de împăratul german de la Viena. 
Alexandru Vodă Lăpuşneanu e prețuit şi de Luminăţia 
Sa Padişahul nostru, care... 

Şi marele-vizir încheie fraza, bolborosind încruntat, 
pe turceşte. Bancherul Padişahului râse cu îngăduinţă, 
apoi luându-şi în mâna stângă bărbia rotundă, şopti: 

— Excelenţă, Alexandru Lăpuşneanu nu mai e 
voievodul Moldovei de câteva luni de zile. 

— Cum asta? se miră marele-vizir. 

— L-a alungat ducele lacob, cu oşti din Transilvania, 
fiind pare-se chiar voia boierilor ţării, oare au şi venit la 
Stanbul cu peşcheşul pentru padişah şi cu scrisoarea 
noului Vodă, să-l sprijinim noi, Dona Gracia şi cu mine. 

Grasa gazdă apucă deodată amândouă mâinile 
marelui-vizir, ca şi cum ar fi voit să-l tragă la pieptul ei, 
şi cu alintare în glas îl rugă: 

— Excelenţă!... Nu te împotrivi!... Să dăm o mână de 
ajutor nobilului cavaler, Heraclidul! Nu ţi-e totuna? Va 
trimite şi contele palatin haraciul şi peşcheşurile! Le-a 
şi trimis! lar Alexandru Lăpuşneanu, acum, dacă nu 


mai e voievod, de unde va plăti ceea ce trebuie? Aşa 
e?... 

Vizirul nu răspunse. Avea de gând să sprijine mai 
departe pe Alexandru-vodă Lăpuşneanu, din obiceiul 
străvechi al turcului de a se ţine de cuvânt faţă de cei 
care l-au plătit. 

lar Dona Gracia, socotind tăcerea marelui-vizir drept 
o încuviinţare, urmă: 

— Mi s-a făcut părul măciucă, excelenţă, auzind ce- 
mi  istoriseau boierii moldoveni de acel Vodă 
Lăpuşneanu! Cică e o fiară cu chip de om. A smuls 
mireasa din braţele mirelui, un anume Joldea, pe care-l 
aleseseră boierii Domn înaintea sa, - iar pe mama 
fetei, Doamna Elena, a ucis-o sub ochii copilei. 

— Şi-a sugrumat vrăjmaşii! Putea să fie altfel Domn 
în Moldova? răspunse marele-vizir, vrând să plece. 

Nasi Efendi înţelese că Ibrahim va sprijini la Serai tot 
pe Alexandru Lăpuşneanu şi, de aceea, urmându-l 
până la uşă, îi spuse cu smerenie prefăcută, spre a-l 
măguli: 

— Excelenţă, soarta prietenului nostru, lacob 
Heraclidul, e în mâna voastră. Slujindu-l pe el, ne slujiţi 
şi pe noi, care-i suntem îndatoraţi. Slujiţi şi pe domnul 
marchiz de Petremol, trimisul regelui Franciei şi 
prietenul Padişahului, căci şi el a primit o scrisoare din 
Occident, spre a sprijini pe noul Domn al Moldovei. 

Marele-vizir se opri, îl privi şi nu mai răspunse. | se 
puse parcă un nod în gât. Nucile din prăjiturile înghiţite 
adineaori îi veniră iar, amare, în cerul gurii, şi înghiţi 
strimbându-se. Era prins, Ibrahim - vedea bine - într-o 
urzeală din care nu se putea mişca fără a-şi face rău 
sieşi. Cu Nasi Efendi nu trebuia să se strice pe faţă, 
căci ar fi însemnat să-şi piardă orice înrâurire la Poartă, 
iar supărarea Donei Gracia la zărăfia căreia depusese 


mult aur ar fi însemnat o scădere a veniturilor lui. Şi 
cum putea marele-vizir să-şi înstrăineze prietenia 
ambasadorului Franciei, marchizul de Petremol, care 
înfăţişa singurul sprijin în Apus al Padişahului? 

Alexandru-vodă Lăpuşneanu n-avea noroc! Păcat! 

— Va trebui să găsesc un mijloc oarecare să-i 
îndulcesc amarul! îşi spuse marele-vizir, în vreme ce, 
urmat de un alai de călăreţi cu făcliile aprinse, se 
îndrepta în zorii zilei spre chioşcul său de pe ţărmul 
Marmaralei. Trebuie să fiu cu băgare de seamă, să nu- 
şi piardă moldoveanul viaţa! O fi pe drum acum, în 
surghiun spre Poartă.... dacă nu cumva acel conte 
palatin din Anvers, lacob Heraclidul Despotul şi cum s- 
o mai fi numind, nu l-o fi prins şi nu i-o fi tăiat capul! 

Cu mult înainte de a ajunge acasă, marele-vizir uită 
cu totul de Alexandru Lăpuşneanu, gândindu-se la alte 
treburi şi gheliruri. 


II 


LACRIMILE DOAMNEI RUXANDRA 


Se desprimăvărase bine, iar soarele începu a 
încinge lutul şi varul colinelor Stanbulului, când 
marele-vizir, în chioşcul înalt ce dădea spre apele 
limpezi ale mării, fu turburat într-o după amiază de 
strigătele unei femei. Crezu dintru început că scăpase 
din harem vreo cadână din Caucaz, din cele optzeci 
aduse de curând, şi pe care căpetenia eunucilor, după 
obicei, o bătea cu biciul pe spinarea goală. Dar auzul 
marelui-vizir prinse cuvinte turceşti, aproape 
poruncitoare. 

Zări în grădină o femeie tânără, de o frumuseţe 


osebită, palidă şi cu ochi tătăreşti, alergând sprintenă 
către chioşc, urmărită de spahii, cu suliţele întinse şi 
ochii bulbucaţi de furie şi de spaima înaltului stăpân. - 

Marele-vizir alungă spahiii cu ocări şi o chemă cu 
glas blajin: 

— Cine eşti? Unde ţi-e vălul? Apoi o luă lângă sine, 
pe divan, în vreme ce o adiere a mării răcorea faţa 
aprinsă a femeii, răvăşindu-i părul. 

Era Doamna Ruxandra, soţia fugarului voievod al 
Moldovei, Alexandru Lăpuşneanu, scos din scaunul de 
la Suceava de lacob Heraclidul, care se dăduse drept 
văr al Doamnei şi cu multă iubire fusese primit în casa 
domnească. Apoi viclean şi nerecunoscător, muşcând 
ca şarpele din sânul care-l ocrotise, veni cu oaste 
transilvană biruind pe moldovenii lui Vodă într-o luptă 
la satul Verbia, pe Jijia. 

— Cum se poate? făcu marele-vizir, căutând în ochii 
de jar ai fostei Doamne. 

— Ne-au vândut boierii, Luminăţia Ta! Toţi! Ne-a 
uitat până şi Moţoc, boierul care ne-a ajutat de am luat 
domnia, fiind în fruntea oastei lui Alexandru, când 
prinse pe Joldea, acel Domn de trei zile, în drumul de la 
laşi la Suceava! Au trecut de partea Despotului 
postelnicul Veveriţă, cel înalt de tremură ca un plop, şi 
spătarul  Spancioc, spânul ce ţinea paloşul lui 
Alexandru pe o pernă de catifea. Toţi, Luminăţia Ta, au 
trecut de partea acelui cavaler, care istorisea că era 
semizeu şi rudă cu bazileul Heraclid ce împărăţi aici, 
acum o sută de ani, înaintea Padişahilor. Aşa fiind, noi 
ce mai putem face? Că, iată, şi Alexandru, bietul, după 
înfrângere veni în fugă după mine la Chilia, ca un 
făcător de rele şi din puţin se ţinu să nu puie mâna pe 
noi pârcălabul din Galaţi din porunca Despotului. 
Numai că pornisem mai înainte pe mare cu o corabie şi 


astfel am scăpat cu viaţă. Bietul Alexandru zace acum 
într-o odaie întunecoasă, pe uliţa grecească a Perei, 
dincolo de Galata, căci de inimă rea i-a venit şi lui 
boala lui tătâne-său, Bogdan-vodă cel Orb, de i s-au 
aprins pleoapele. lar coconii şi coconiţele mele - 
treisprezece, să-mi trăiască, se joacă de-a domnul şi 
de-a oastea, în altă încăpere - că ei sunt copii şi îşi fac 
bucurie din năpastele ce cad pe capul părinţilor! 

Marele-vizir asculta cu  luare-aminte la graiul 
spintecat de suspine al Doamnei Ruxandra, care având 
atâţi copii părea ea însăşi o copilă. 

— Haraciul l-aţi adus? Peşcheşul îl aveţi cu voi? zise 
marele-vizir cu asprime, apucând totuşi cu două 
degete bărbia Doamnei. Să mergem la Padişah - poate 
l-om îndupleca... 

Ibrahim ştia bine că acum nimic nu se mai putea 
face pentru Alexandru Lăpuşneanu, căci Soliman 
Măreţul, după stăruința lui Nasi Efendi şi a marchizului 
de Petremol, semnase firmanul de domnie care şi 
fusese înmânat boierilor Moldovei, dimpreună cu 
steagul şi paloşul cel nou. Dar nădăjduia că darurile 
fostului Voievod să-i răscumpere viaţa şi în loc de a fi 
sugrumat, aruncat în Bosfor, să fie trimis în surghiun 
depărtat, deocamaată - până s-o întoarce vremea. 

* 


x x 


Când Alexandru Lăpuşneanu se urcă în corabia ce 
trebuia să-l ducă în insula Rhodos, unde fusese 
surghiunit, paznicii şi ienicerii îl văzură voios, de parcă 
mergea la ospăț. 

ÎI crezură nebun de-a binelea. 

Dar vizirul Ibrahim veghea. Îi ţinea trează luarea- 
aminte Doamna Ruxandra, care, vreme de aproape doi 
ani, în fiecare dimineaţă, adăsta la poarta chioşcului 


trecerea marelui-vizir Ibrahim, călare, spre Serai. 

Şi la ochii ei pisiceşti, când ameninţători, când 
măgulitori, Ibrahim făcea un semn de împăcare cu 
mâna, şi trecea mai departe. 

Nu fură zadarnice lacrimile, ţipetele, cuvintele şi mai 
cu seamă pungile Doamnei Ruxandra, căci se pomeni 
într-o zi de vară, grea de arşiţă, cu Vodă Alexandru în 
pragul locuinţei din Pera, surâzându-i cu dinţii lui albi şi 
pleoapele tivite de foc: 

— lată-mă din nou aci la tine, Doamnă! strigă el cu 
glas îngroşat de mândrie. Ce ne fac coconii! Unde sunt 
coconiţele? Pregătiţi-vă de drum, că în curând ne- 
ntoarcem în Moldova!... 

Doamna îi căzu la piept, râzând şi plângând de 
bucurie. 

— Să luăm cu noi un coş de cireşi, că-s mai mari 
decât cele de la Braşov! grăi Domnul, care ştia de 
gusturile Ruxandrei. 

— Şi un coş cu smochine pentru copii! se rugă 
Doamna, care nu se mai vedea între baloturile 
grămădite repede în mijlocul casei. 

În Moldova se petrecuseră lucruri îngrozitoare: noul 
Domn, Heraclidul, pusese bir un galben de casă - 
căşăritul - pentru a scoate banii ce-i trebuiau spre a se 
ţine în scaun, topise odoarele de aur ale bisericilor şi 
adusese în ţară episcopi luterani, cu neveste, de se 
strâmbară de râs creştinii. lar boierii, în frunte cu un 
anume Tomşa, îl înşelară, îi luară oastea şi-i siliră să se 
închidă în cetatea Sucevii. Apoi tot ei ademeniră pe 
prietenul lui Alexandru Lăpuşneanu, pe voievodul 
Podoliei, Dimitrie Visnieviţchi, că-l vor pune Domn în 
Moldova, dar îl prinseră şi-l trimiseră sultanului, ca pe 
un vechi vrăjmaş al împărăției. 

— L-am văzut pe bietul Visnieviţchi atârnând în 


cârlige în faţa Seraiului! Îi picura sângele încet din 
colţul gurii şi rostogolea ochii în cap, zise Alexandru 
Lăpuşneanu. l-am grăit, dar nu cred să mă mai fi 
cunoscut. 

Din îndemnul marelui-vizir, Padişahul, după trei luni 
de amânări, în care timp adăstase în zadar un peşcheş 
de la Despot Vodă sau de la prietenii săi din Stanbul, 
puse a doua oară în scaunul Moldovei pe Alexandru 
Lăpuşneanu, care, în tot timpul întâiei domnii, se 
arătase prea supus. Pentru a doua domnie, el făgădui 
mărirea haraciului şi Măreţul Soliman nu se îndoi de 
cuvântul Domnului. 

Ploile toamnei prinseră, în drum spre laşi, alaiul lui 
Alexandru-vodă Lăpuşneanu în marginea Dunării. Îşi 
lăsă Doamna şi coconii la Curtea din Bucureşti, la 
prietenul şi ocrotitorul său Pătraşcu cel Bun, iar el se 
repezi cu un pâlc de oaste la Brăila, unde adăsta şi 
ajutorul tătărăsc, după făgăduinţa Padişahului. 


III 


DE NU MĂ IUBIȚI VOI - VĂ IUBESC EU! 


încercă Alexandru-vodă să intre în Moldova cu 
oastea pe care o avea, dar amarnicul Tomşa fu şi de 
această dată mai priceput în luptă: noul Domn fu silit 
să rămăâie tot în marginea Moldovei. 

Află atunci de soarta cumplită, dar dreaptă a 
Despotului Heraclid, răpus de buzduganul lui Tomşa, 
care de cinci săptămâni fusese ales Domn de boierii 
înfricoşaţi. 

Şi se pomeni Alexandru Lăpuşneanu, în tabăra lui, 
din faţa Brăilei, îndată după Crăciun, cu trei boieri: 


Şeptilici, Movilă şi Stroici, toţi cu bărbi cărunte şi cu 
dulama roasă de tăvăleală pe drumuri. 

Îi primi în cortul cel mare, în vreme ce omătul se 
cernea de sus liniştit, moale, pe taberele oastei 
turceşti şi munteneşti ce sprijineau pe Lăpuşneanu. 

Cu mâinile la spate, la şold cu noua spadă primită 
de la padişah trecând pe dinaintea steagului de 
domnie nouă, pe care boierii îl zăriră cu coada ochiului 
de cum intrară în cort, Alexandru, cu inima gâdilată de 
mândrie, strigă rânjind cu dinţii albi: 

— Aţi venit să vă-nchinaţi, boieri dumneavoastră?... 
Cam târziu! Era mai cuminte să nu mă vindeţi la Jijia, 
când aţi trecut de partea acelui Vântură-Ţară! Ce-aţi 
făcut cu vânzarea voastră? Aţi adus mai multe lacrimi 
în ochii oropsitului neam al Moldovei! 

Boierii cu capetele plecate, întorcând în mâini 
căciulile pe care se topeau fulgii de nea, primeau 
smeriţi cuvintele Domnului, ca lovituri de bici. 

— Ce-aţi nădăjduit de la lacob Heraclidul? Că va 
cobori cu hârzobul aur din cer? Că are să vă dea cu 
vitejia lui jumătate din Lekia şi jumătate din 
Transilvania? Sau că vă scoate din  buiogul 
moldovenesc şi vă face voievozi, în straie de mătase, 
pe lângă scaunul bazileilor din Constantinopol, unde 
chipurile ar fi domnit odinioară bunicul său, Heraclide? 

Şi rânjetul lui Alexandru se preschimbă într-un râs, 
ca de sticlă spartă. 

Clipind des din ochii urzicaţi, Domnul cu capul întins 
înainte, dintre umeri, strigă spre nefericiţii boieri: 

— Dar Moţoc, vornicul, care ne-a fost mână dreaptă, 
unde e? Dar postelnicul Veveriţă, de nu-i mai ajungeau 
vedrele de vin din pivnițele mele de la Suceava? Nu 
văd nici pe Spancioc, cu nuca de carne vie în dreapta 
bărbiei! Îmi ceruse o răzăşie, pentru un nepot - şi o 


luase înainte de a i-o dărui eul... 

Apoi, aţâţat de o mânie care spulbera şi topea fulgii 
de zăpadă ce năpădeau de-afară, Lăpuşneanu tună 
mai departe: 

— Ar trebui să-mi aduc meşteri călăi din Veneţia şi 
din Paris, boieri dumneavoastră, sau mai de aproape, 
ca să vie mai repede, din Moscova şi din Chiev, ca să 
vă omor pe toţi pe-ncetul, picătură cu picătură, tăindu- 
vă limbile, storcându-vă ochii afară, strivindu-i ca 
prunele băşicate, smulgându-vă părul, smoc cu smoc, 
cu sânge, să vă despic apoi ca pe berbeci şi să vă 
jupoi, iar pielea s-o împăiez, înfigând-o prin ogoare să 
speriaţi ciorile care ne mănâncă sămânţa din brazde! 

Alexandru răsuflă scuturându-se parcă de beţia 
sângelui care-l cuprinsese. 

— Şi nici asemenea cazne n-ar fi destul de crunte 
pentru tot ce aţi făcut ţării şi Domnului căruia, înaintea 
icoanelor, i-aţ-i jurat credinţă! Ci ar trebui să adun un 
sfat de călăi de la capătul lumii, din China, care sunt 
mai pricepuţi, sugrumând şi omorând ei de mai multe 
mii de ani, ca să vă vadă, să vă judece şi să 
născocească  cazne noi, boieri dumneavoastră, 
nemaipomenite şi nemaiauzite, potrivite urgiei voastre, 
spre veşnica pomenire a celor ce ar gândi să-şi mai 
înşele Domnul şi ţara!... 

De la gura lui Alexandru-vodă se scurgea acum o 
spumă ca un melc prelung de bale, şi pumnii strânşi 
de-a lungul trupului începuseră a tremura. 

— Dar vă iert, boieri dumneavoastră! gâfâi iar Vodă, 
parcă mai îndoit din umeri, cu capul lui ieşit înainte 
spre cele trei bărbi smerite, ca la broaştele țestoase. 
Vă iert, mă auziţi?... Pentru că n-am alţii mai buni ca 
voi - şi Ţara are lipsă de oameni! Numai să lăsaţi pe 
acel Tomşa care v-a sucit mintea şi cu toţii să ne- 


ndreptăm spre laşi şi spre Suceava, să nu mai vărsăm 
în zadar sânge frăţesc!... Auzitu-m-aţi?... 

Boierii, ca de lemn, nu clinteau din loc şi parcă nici 
răsufletul nu şi-l mai trăgeau. 

— N-aveţi nimic de spus la iertarea mea, boieri 
dumneavoastră? Nici nu-mi sărutaţi mâna?... V-aţi 
scârbit cumva şi de sufletul vostru? Nu vă mai pasă 
nici de viaţă? 

Bătrânul Movilă, care niciodată nu se îndesase la 
dregătorii sau la jafuri, făcu un pas înainte şi, fără a 
ridica barba, zise cu glasu-i înfundat: 

— Măria Ta, bătuţi am fost noi de Dumnezeu de 
când am deschis ochii şi soarta noastră din stele 
nimeni n-o poate schimba. 

Aşa că am venit încoace fără teamă de pierderea 
vieţii, căci ne ai în mână şi ne poţi tăia. Dar nu ne mai 
întoarcem peste Dunăre, în Moldova, fără de cuvântul 
de dezlegare al Măriei Tale, care trebuie să fie şi de 
dezlegare a Ţării. 

— Ce vorbe încurcate sunt astea, Movilă? Că nu 
pricep nimic!... Vodă se dete înapoi, ca spre a-şi face 
vânt, să se repeadă mai temeinic asupra boierilor. 

— Măria Ta, boierii Moldovei au înţeles ce rău au 
făcut dându-se de partea acelui Vântură-Ţară, ereticul 
Despot, care ne-a batjocorit bisericile şi ne-a copleşit 
cu dajdiile. Dar noi socotim că Domn mai bun ca 
Tomşa-vodă nici când nu vom avea, că e boier din 
mijlocul nostru, îl cunoaştem şi ne cunoaşte. lar 
priceperea lui s-a dovedit bună căci a alungat pe toţi 
vrăjmaşii săi, precum va alunga şi pe vrăjmaşii ce ar 
cuteza să vie peste Moldova. Aşa că noi, aceştia trei 
boieri, cunoscuţi bine şi Măriei Tale ca oameni drepţi şi 
neasupritori, venim să-ţi spunem: „Doamne, Ţara nu te 
vrea, nu te iubeşte, vrea pe Tomşa-vodă! Intoarce-ţi 


mai bine faţa de la noi şi du-ţi viaţa cea plăcută aiurea, 
iar Moldova s-o laşi să se chivernisească aşa cum o 
socoti ea mai bine. Că dragoste cu sila, Măria Ta, nu se 
poate şi când nu vrea Ţara, n-ai ce face! 

Cuvintele din urmă, bătrânul boier Movilă le roşti cu 
ochii în ochii spuziţi ai Domnului. 

— Aşa, hai?... Nu mă vrea Ţara? Nu mă vor boierii! 
rânji Alexandru-vodă, arătându-şi dinţii. 

Şi râse îndelung, cu mâinile la spate, ca de o glumă 
bună, clipind ploapele înroşite, năclăite. Apoi, oprihdu- 
se, din râs, deodată, se apropie iar de cei trei boieri şi 
cu capul înainte, gâfâi: 

— Dacă nu mă vrea Ţara, o vroiesc eu pe ea, auziţi, 
boieri dumneavoastră? Şi de nu mă iubiţi, vă iubesc eu 
pe voi! lar în scaunul Moldovei tot mă voi duce, de-aţi 
vrea ori ba! Auzi-tu-m-aţi?... Şi voi fi atunci Domn de- 
adevărat! 

— Of! Nefericită Moldovă! gemu boierul Stroici, 
ridicând deodată capul spre cer, în vreme ce ieşea din 
cortul Voievodului. 

Cu pletele neacoperite, boierii se depărtară în 
ninsoarea ce-i împârizea încet, îi îmbrăţişa, îi topea în 
sinul ei, în vreme ce Alexandru Lăpuşneanu, cu mâna 
pe spadă privind pe urma lor, gândea cu buzele 
tremurânde, dacă n-ar fi mai bine să trimită după ei 
niscai spahii, să-i străpungă şi să-i ridice în sulițe. Dar 
se stăpâni. 

— Pisica cu clopoței şoareci nu prinde! murmură 
Vodă şi hohoti încet cu glas spart. 


IV 


ÎNGRIJORĂRILE DOAMNEI 


De când fusese la Stanbul şi văzuse cu ochii ei 
puterea aurului, Doamna Ruxandra, mai cu ştirea, mai 
fără ştirea lui Vodă, începu să adune bani albi pentru 
zile negre. 

— Fără pungi cu galbeni, Măria Ta, ne pierdem şi 
capul! De-al nostru n-ar mai fi mare pagubă, dar ce 
vină au cei treisprezece copii? grăi Doamna, când o 
prinse Vodă vânzându-şi odoarele părinteşti. 

De vărul ei Despot, Cavalerul Negru, care-i aţâţase 
închipuirea şi o  depărtase de soţ, uitase cu 
desăvârşire. Nu mai vedea în jur decât copiii, pe care-i 
dezmierda scăldându-i ea însăşi în copaie, iar pe 
Bogdan, întâiul născut, moştenitorul, îl creştea cu 
dascăli de latineşte din Lehia, de parcă trebuia să se ia 
la întrecere cu episcopii Romei. 

— Măria Ta, am sărăcit! Sărăcim văzând cu ochii! 
strigă Doamna în dimineaţa când porniră spre Stanbul 
lăzile cu pungi de aur, întovărăşite de doi boieri şi un 
pâlc de călăreţi, înarmaţi până-n dinţi. Tu nu vezi? 
Ciceiul şi Cetatea de Baltă din Transilvania le-am 
pierdut, pentru că Sigismund, la care ai ţinut, trecu de 
partea Tomgşăi! Şi acum ne trebuie bani pentru oastea 
împotriva lui Sava Mâzgă pe care Sigismund vrea să-l 
urce în scaunul Moldovei! De unde-i vei lua? 

Vodă, singur la masă, în puterea nopţii, căci sosise 
pe neaşteptate din Suceava unde avusese treburi, la 
Curtea de la laşi, înghiţi dumicatul din urmă, dădu pe 
gât pocalul dintr-o sorbitură şi grăi, ştergându-şi 
mustăţile într-o parte şi alta cu mâneca: 


— Nu te teme, Doamnă!... Vrăjmaşii noştri cei mai 
răi nu sunt peste hotare, ci în ţară, ba şi mai aproape, 
unii până sub cămaşă pe pielea noastră, ca păduchii!... 

Şi aruncând Doamnei Ruxandra o căutătură cu 
coada ochiului, se ridică. 

— Măria Ta, lasă în pace boierii! Să-ţi fie de 
învăţătură surghiunul dintâi! Că eu decât să mă mai 
ploconesc dinaintea vizirilor, să le plâng în poale şi să-i 
aştept ca o cerşetoare, la poartă, mai bine înghit 
otravă şi scap de toate necazurile. M-auzi ori ba? 

Vodă nu răspunse. Femeia îi ghicise gândul. 

— Mai avem oleacă de luptă cu omul din 
Transilvania, cu Mâzgă, nu uita, Alexandre! Şi oştenii 
care vor lupta pentru noi, în munţi, boierii îi adună, pe 
boieri îi cunosc şi-i urmează! mai zise Doamna şi ochii i 
se umplură de lacrimi, dându-şi seama că-n zadar 
vorbea, căci pornirea lui Vodă de a plăti cu vârf şi 
îndesat celor care îl loviseră mocnea în el mai viu ca 
oricând. Era parcă o boală, ştiută numai de el, - rană 
dulce pe care o zgândărea în taină, să nu se lecuiască 
- şi să dea o dată drumul amarnicului dor de 
răzbunare, chiuind, la lumina zilei, în văzul lumii! 
Clipind repede din pleoapele aproape mâncate de 
uscăciunea roşie, care se ştia că-l orbise şi pe Bogdan, 
se îndreptă Alexandru cu paşii osteniţi spre iatacul 
unde Doamna îi pregătise din vreme ulcica de apă 
descântată şi trecută prin filtru adus de la Braşov şi 
pânzeluţele cu care, după spălătura ochilor, aţipea el 
pe pleoape. 

— Nu-mi plac apucăturile feciorului! strigă deodată 
Lăpuşneanul întins pe spate, în vreme ce Ruxandra îi 
oblojea ochii bolnavi. 

— Nu-ţi place cartea lui latinească? 

—  Latineasca e bună! oftă el îndurerat. Dar 


petrecerile? Prea multe! 

— Sunt întreceri, Măria Ta, care prind bine. Dascălul 
leah îmi spuse ieri că Bogdănel al nostru i-a întrecut pe 
toţi cu sulița de-a călare, aruncând-o prin hâlcă! 


— Dar şinele de aur şi argint pe care le-a bătut la 
careta lui de preumblare, tot întrecere e? 

— întrecere pentru fete, Măria Ta. Bogdan are 
cinsprezece ani, ai uitat? 

Şi în vreme ce Domnul, cu arşiţa ochilor mai 
potolită, cu pleoapele răcorite de pânzeturi adormea, 
Ruxandra, luând aminte dacă aţipise de-a binelea, îi 
cercetă buzunarele, să adune galbenii uitaţi acolo, din 
vânzarea vinului şi a vitelor, spre a-i păstra în sipetul 
tainic, pentru vreme de nevoie. Dete şi acum de 
vechea scrisoare din Cehia, de care Domnul nu se 
despărţea în ruptul capului şi pe care o pipăia mereu - 
de unde se vedea că vânzătorul Tomşa dimpreună cu 
cei trei fârtaţi ai săi, vornicul Moţoc, postelnicul 
Veveriţă şi Spancioc spătarul, fuseseră închişi în Liov - 
pentru moartea lui Vişnieviţchi - şi tăiaţi pe butuc. 

Ruxandra oftă, împături iar scrisoarea, o puse la loc 
şi se întinse în crivatul adânc, alături de Domnul cu 
ochii-n pânze, ce dormea cu faţa în sus. 

Ascultă cu luare aminte: în încăperile învecinate 
copiii dormeau în pace. Aţipi şi ea trudită de atâtea 
munci Şi griji. 


V 


UN OSPĂŢ DE POMINĂ 


1) cerc 


A doua zi, Vodă cuprins de o bucurie neobişnuită, 
însufleţit de o tinereţe de necrezut, îşi îmbrăţişa 
Doamna dinaintea câtorva slujitori ai Curţii şi îi 
porunci: 

— Până la noapte, să nu te mai prind pe-aici, căci 
vreau să pregătesc cu oamenii mei un ospăț de 
pomină. Toate-mi merg de-acum în plin! Oştile, ca şi 
negutătoriile, ca şi prieteniile mele domneşti! Trebuie 
să vadă astea şi boierii, ca să m-asculte şi să mă 
creadă! Să nu mai fie zarvă şi nesupunere în Moldova! 
lar tu, până atunci, să te faci mai frumoasă, ca o 
împărăteasă din Stanbul, de pe vremea grecească! 
Înţelesu-m-ai?... 

Inima Doamnei sări din loc: alte cheltuieli? De 
ospeţe îi ardea lui acum?... 

Dar plecă îndată, făcându-şi cruce, spre a nu mânia 
pe Vodă, căruia la supărare, mai rău i se aprindea 
boala ochilor. 

De pe la chindie începură a sfârâi fripturile în 
mijlocul curţii, de umplură văile laşului cu mireasma lor 
îmbietoare. Pe-nserat cobzele şi meterhanelele sunau 
de luau auzul. Rădvanele, cu rândul, se opreau la 
lumina  sfârâietoare a  făcliilor de răşină care 
îmbălsămau văzduhul până departe, sub poale de 
codru, iar boierii şi jupânesele intrau în sala cea mare, 
cu trei candelabre de lumânări. Doamna Ruxandra, 
mai frumoasă ca multe tinerele, primea jupânesele cu 
un sărut, aşa cum văzuse la Stanbul, iar Bogdănel, în 
costum vişiniu, de cavaler, privea drept în ochii lor, 
aproape lipit de coapsa maică-si, de care nu voia să se 
despartă, îi dăruise Dumnezeu ochi albaştri şi păr 
bălai, de părea un arhanghel tânăr, cu aripile ascunse. 

Boierii cei mari, Balş, Şeptilici, Movilă, Sturza, 
Câmpeanu, Bogdan, Stroici şi neamurile lor, având 


dregătorii mai mici, dar cu nasul în văzduh să 
adulmece dincotro va veni o pricopseală, se aşezară la 
locurile lor, în jurul celor trei mese lungi, învecinate, 
uimiţi de noua rânduire a ospăţului, jupâneasă lângă 
alt boier şi boier lângă altă jupâneasă, cum aflase 
Domnul că se ospătează la Versailles. Şi de la ţuica cea 
bătrână, pe care o ridică întâi, în pocal mic de cleştar 
de Veneţia, însuşi Vodă, deşi n-avea voie să bea, se 
încinse o voie bună şi un râs, de se hlizeau şi slugile ce 
păzeau uşile şi turnau băuturile. lar când începură 
alaiurile de tăvi cu bucate aromate, aduse pe umeri de 
bucătari cu scufii albe de lână şi clopoței la picioare - 
cum aflase Domnul că se petrecea la Curtea 
englezească - cheful era în toi. 

Bogdănel, în capul mesei, între picioarele Domnului 
desfăcute larg, părea un lujer de crin, încât îl mâncau 
jupânesele din ochi. 

lar Doamna Ruxandra, alături de Vodă, şopti: 

— Alexandre, e vremea să aducem şi coconiţele 
noastre la ospăț! Plâng în cămări de ciudă, ca nişte 
văduve! 

Şi se ridică. 

— Rămâi cu ele, auzitu-m-ai?... strigă Domnul după 
Ruxandra, în hărmălaia cea voioasă a ospăţului. 

Trecând prin spătărie, ca s-o apuce mai de-a dreptul 
spre cămările copilelor, Doamna fu întâmpinată de un 
pâlc de ostaşi turci, cu turbane roşii şi mustăţi lungi, cu 
iatagane în mână, având în frunte un spahiu scund, 
negru, cu ochi mici şi rât ca de porc. 

— Ce cătaţi aici? îi întrebă Doamna pe turceşte. 

Spahiul râse şi râseră şi ceilalţi turci. 

Jignită, Doamna îşi văzu de drum, gândind că 
ipochimenii aceia fuseseră aduşi pe semne de Vodă, 
pentru vreun joc cu paloşele, ca la Stanbul, după 


ospăț. 

N-ajunse bine în cămările ei - unde coconii şi 
coconiţele în veşminte de mătase, cu şuviţele şi pletele 
unse cu miresme adăstau să fie duşi la ospăț - că auzi 
o larmă neobişnuită din spre sala cea mare şi pocnete 
de uşi. Apoi deodată casa întreagă se umplu de ţipete 
şi răcnete, de gemete şi răbufnituri. 

— O fi luat Curtea foc! gândi Doamna, şi rămase 
înlemnită, neştiind ce să facă - să fugă pe uşă, sau să 
sară cu copiii pe ferestre. 

Apoi amintindu-şi de Domn şi de fecior care se aflau 
în mijlocul focului, se repezi spre locul primejdiei, să le 
vie într-ajutor. Trei turci păzeau uşa, cu săbiile scoase. 
La picioarele lor şi pe lespedea ce ducea spre altă uşă, 
două trupuri sfârtecate în giubele şi caftane, din care 
sângele curgea ca dintr-o albie vărsată. Doamna se 
opri îngrozită. Nu înţelesese încă. Dete să intre în sală. 
Dar cu pieptul, pe care puse latul paloşului, turcul de 
pază o împiediei. Şi deschizând numai o clipă uşa cât îi 
îngăduia la spate mâna întinsă, o ţinu astfel câteva 
clipe, ca Doamna să vadă bine încăierarea dinăuntru. 

Mesele se răsturnaseră. Două candelabre lovite, 
pesemne da bătaia ce se iscase între meseni şi oştenii 
turci care-i măcelăreau, căzuseră şi se amestecaseră 
cu leşurile. Duhni încoace o putoare de sânge şi de 
fum acru: ardeau veşmintele subţiri ale jupâneselor pe 
cărnurile încă vii. Cei din urmă boieri care, cu un paloş 
în mână smuls turcilor, se mai băteau în vreun colţ sau 
de cealaltă parte a mesei, între stârvuri, gâfâiau, cu 
ochii scoşi din orbite, de groază şi deznădejde - căci 
ştiau că scăpare nu mai află. 

lar în capul mesei, dezmierdând cu mâna stângă 
şuviţele bălaie ale lui Bogdănel, lujerul de crin ce-i 
dârdâia între genunchi, Alexandru-vodă râdea de i se 


clătinau capul şi pieptul, clipind des din pleoapele 
spuzite, ca să vadă bine acest ospăț, de mult pregătit, 
al răzbunării sale. 

Doamna Ruxandra simţi că i se taie picioarele, de 
parcă i s-ar fi deschis deodată înainte uşa iatacului. 
Ameţi şi cu un văl de beznă peste ochi, se rezemă cu o 
mână de perete, în vreme ce cu mâna cealaltă, fără a- 
şi da seama, îşi adună poalele rochiei, de parcă se 
temea să nu se mânjească. 

— Şi-a omorât boierii!... Şi-a omorât boierii!... 
bâiguia Doamna îngrozită. 

Se mai auziră bufnetele unor trupuri aruncate pe 
fereastră şi câteva strigăte răzlețe, în curte, care se 
depărtau. 

Noaptea de afară se lumină de aripi mari, de 
vâlvătaie: ardeau rădvanele boierilor, ale căror slugi 
fuseseră ucise ori alungate. 

Apoi se întinse o linişte ca de început de lume. 


VI 


CUVIOSUL PAHOMIE, IUBITOR DE DUMNEZEU 


În iatacul ei, cu ochii mari deschişi asupra uşii pe 
care trebuia să intre soţul, Ruxandra tremurând din 
mădulare pe marginea crivatului, adastă până în 
revărsatul zorilor. 

Soarele se ivi, zgomotele obişnuite ale Curţii 
începură a împânzi văzduhul, de parcă nimic nu se 
întâmplase în nebunia acelei nopţi. 

Târziu se ivi şi Alexandru, cu mâinile ude, căutând 
un ştergar. Avea chipul stafidit, ca unul ce ar fi 
călătorit luni întregi, iar genele i se lipiseră, roşii, de 


păreau două crestături de carne vie. Se spălase pe 
mâini, în curte, la cişmea, după ce priveghiase însuşi 
curățirea sălii ospăţului, arderea morţilor în mijlocul 
curţii, spălarea  lespezilor şi potrivirea la loc a 
candelabrelor, a meselor şi jilţurilor. 

— Mi se pare că tot mai scăpară câţiva şobolani, 
grăi Domnul întinzându-se în crivat cu faţa în sus. Dar 
pun eu mâna şi pe ei! 

Doamna Ruxandra, ca de obicei, muie pânzeturile 
mici în apa filtrată şi descântată de la Braşov şi începu 
a obloji ochii bolnavi ai soţului. 

Oftând abia auzit, întrebă: 

— La ce-ţi trebui, Alexandre, acel ospăț al morţii?... 

Vodă nu răspunse îndată. Se strâmbă de usturătura 
pleoapelor stinse în carnea lor vie. Apoi, într-un târziu, 
zise încet: 

— Îmi potolii şi eu, Ruxandra, focul din inimă! Că nu 
eram împăcat numai cu moartea lui Moţoc, Tomşa, 
Veveriţă şi Spancioc - şi asta din mâna altora. 
Huzureau în jurul meu, de parcă nimic nu greşiseră, 
toţi cei ce mă vânduseră pe malul Jijiei! Ei de atunci ne 
dăduseră morţii, pe mine, pe tine şi pe copiii noştri— şi 
dacă am scăpat cu viaţă, trebuie să le mulţumim nu 
lor, ciocililor - ci Domnului nostru Isus Christos şi Maicii 
Precista, cărora nu îndestule lăcaşuri de închinare le- 
am ridicat. Of, Ruxandra! Ce dulce e răzbunarea! Acum 
simt că trăiesc! Parcă mi se lumină vederea, după ce 
umblai prin beznă ca liliecii, lovindu-mă de pereţi cu 
capul! Parcă mi-a luat un sfânt o piatră de pe piept 
care mă-năbuşea! lar Bogdănel văzu şi el, cu ochii lui - 
ca să ţină minte - cum se stârpesc ploşniţele Moldovei! 
Of, Ruxandro! Acum vreau să aţipesc, să dorm toate 
nopţile ce nu le-am dormit pândind uneltirile acelor 
vrăjmaşi şi cugetând cum să-i prind pe toţi şi să-i 


prăpădesc, curăţind calea dinaintea vieţii noastre... 

Şi Vodă adormi într-adevăr, răsuflând lin, ca un 
tinerel. 

Doamna Ruxandra puse la loc pânzeluţele pe care le 
mai avea pe degete şi se depărta în vârful picioarelor. 
In dreptul uşii, ca-n faţa unei icoane, ea îngenunche, îşi 
făcu o cruce mare, rugându-se. 

Din acea noapte, a ospăţului morţii, Vodă Alexandru 
Lăpuşneanu nu se mai ridică din crivat de parcă prin 
acea sângeroasă ispravă, de care merse vestea la 
toate Curțile, i se destrămaseră toate încheieturile 
făpturii. 

Nu vru să-şi mai vadă copiii. Nici de Bogdănel nu 
mai întrebă. In afară de Doamna Ruxandra, în cămara 
de suferinţă intra uneori numai doftorul transilvan, 
Andrei, adus la Curte cu mare cheltuială. 

— Cu boala ochilor o duce el încă multă vreme, dar 
nu ştiu ce are pe dinăuntru, că parcă nici nu vrea să se 
mai lecuiască! Impotriva vrerii sale, ce pot face? 
spunea doftorul în slavoneşte către vlădica din laşi, 
care în afară de moldoveneşte, numai slavona 
pricepea. 

Alexandru-vodă, bântuit de frici şi nesimţind pământ 
tare sub călcâi, se trase cu ai săi la Hotin, aşezându-se 
acolo. 

— Rău îmi pare, Ruxandră, de tot ce trăii şi săvârşii 
în această lume zadarnică, în care zilele se scurg şi se 
istovesc, ca neaua şi ploile de fiece an pe colnici şi 
tăpşane. Rău îmi pare de viaţa ta şi a copiilor noştri 
zămisliţi în neştiinţă şi aruncaţi de răutatea mea în 
această gheenă a lumii care mistuie cu văpăile ei prea 
încet, de se simt toate duhorile. Până la viaţa de veci, 
a Domnului nostru Isus, ce bine ar fi fost să-mi fi trecut 
zilele, Ruxandro, ca un călugăr cuvios! Sunt ostenit de 


zădărnicii... 

— Pe Bogdănel nu vrei să-l vezi, Măria Ta? 

Vodă făcu semn că nu. Pe nimeni nu putea să îndure 
în jurul său.. 

Şi Doamna, simţindu-i sfârşitul aproape, făcu semn 
slujbaşilor să deschidă uşile, ca să intre Vlădica în 
odăjdii şi boierii cei noi din laşi, care tremurau zi şi 
noapte, căci se ştiau, ca şi înaintaşii lor, cu zilele în 
mână. 

— Să mă călugăreşti, Doamnă! oftă bolnavul, fără 
să vadă pe cei din jur. Să-mi culeagă îngerii sufletul din 
mine. 

Şi în amorţeala lui, Vodă fu hirotonisit în grabă, pus 
în sutană călugărească, cu comanacul în scăfârlie. 

Dar scuturat de friguri scurte, Vodă se mai înălţă o 
dată, rezemându-se în mâini de se clătină comanacul: 

— M-aţi călugărit, Doamnă? Ce-aţi făcut? 

— Precum ai vrut, Doamne! Acum eşti cuviosul 
Pahomie, iubitorul lui Dumnezeu. 

Lăpuşneanu îşi arătă dinţii gălbejiţi, oftă adânc, apoi 
gemu: 

— Când m-oi scula, Ruxandro, lasă, pe mulţi am să 
mai călugăresc şi eu. 

Şi aplecă iar capul cu comanac, sprijinit de braţele 
Doamnei, pe perna mică. Deschise deodată ochii mari, 
cu pleoapele roşii. Şi nu-i mai închise. Dar ei nu mai 
vedeau decât vedeniile unei lumi mai bune şi mai 
iertătoare. 

Doamna plânse, acoperindu-şi faţa cu mâinile, iar 
cei aflători lângă dânsa sloboziră un oftat de uşurare. 

DOAMNA CHIAJNA 

CĂLARE 


Era în toamna anului 1559. Ziua aceea amurgi 
repede. Un pâlc de călăreţi, urmaţi de o pedestrime în 
neorânduială, jerpelită şi cu suliţele ruginite pe umăr, 
poposiră sub un deal, lângă o apă curgătoare. 

Dârdâind de frig, oamenii aprinseră focuri la 
repezeală, întinseră corturile - cei ce aveau - ca să se 
adăpostească de ploaia ce sta să cadă, în vreme ce alţi 
ostaşi căutau odihnă în încăperea fără pereţi şi fără 
tavan a codrului învecinat. 

— Dacă boierii de peste munţi vin cu luptători 
înzăuaţi, vorbi un călăreț, apoi ne bat la iuţeală, cum 
se bate cânepa, de nu mai rămân din noi nici 
puzderiile! 

— Aşa ar fi, răspunse altul, care se îmbrobodise într- 
o glugă cenuşie, de părea călugăr de la muntele Athos, 
aşa ar fi, dacă n-am avea pe Mircioaia cu noi. Straşnică 
muiere, frati-meu! Merg cu ea fluierând (până la 
capătul lumii! Ce crezi c-a făcut la moartea lui bărbatu- 
său, a lui Mircea Ciobanul? 

— L-o fi îngropat, ce să facă? 

— Nu ea! Feciorii şi domniţele avură grija mortului, 
că dumneaei se repezi glonţ la paşa din Rusciuc, după 
ajutor, să pună în scaun pe Petru, flăcăiandrul, urmaşul 
la domnie al lui Mircea. 

— Şi ce-a făcut paşa? l-a dat oaste? 

— E pe urmele noastre, frăţioare. Credeai că 


suntem singuri? 

Stănicel din Slatina, călăreţul cu căciulă, boier de 
stare mică, care cu inima îndoită lupta împotriva 
veliţilor boieri fugiţi mai de mult în Transilvania de frica 
lui Mircea Ciobanul, dădu pinteni calului şiporni în fugă 
până-n malul apei, unde mai era un grup de boieri, 
adunaţi, între care se afla şi Doamna Chiajna. 

— Aţi pus străji? întrebă ea pe cei din jur, în vreme 
ce doi oşteni încheiau un cort în apropiere. 

— Am pus zece călăreţi înspre munţi, de unde 
scoboară nelegiuiţii, Măria Ta! răspunse spătarul Milea. 

— Trimite câte zece şi de jur-împrejur! De unde ştii, 
dumneata, spătare, din ce parte vor încerca să ne 
lovească? 

In cort se aprinse o candelă şi un foc de uscături, 
între două cărămizi, deasupra cărora Doamna, cu 
mânecile suflecate, începu a prăji nişte ouă, în vreme 
ce mesteca vârtos şi înghiţea iute dintr-o azimă, mare 
cât o pălărie de paie. 

Un urcior de lemn, umplut cu basamac vechi, 
îmbătase văzduhul cu o aromă iute de izmă. 

Tinerii boieri din jur, mai toţi de treaptă mică, 
nădăjduind în norocul mamei lui Petru cel Tânăr ca-n 
norocul lor, se încălzeau la foc şi luau aminte la graiul 
cutezător, uneori cu haz, al acelei femei, mai 
bărbăitoasă ca bărbaţii. 

Imbucară toţi, cu foame, arătând totuşi sfială. 

— Cui îi e somn, să-şi întindă oasele colea! zise 
după cină Doamna Chiajna, iar cui nu-i e somn, merge 
cu mine. Om da ocol taberei şi-om vedea câţi oameni 
ne-au mai rămas şi ce fac căpeteniile! 

Doamna se aruncă sprintenă în şaua murgului şi 
urmată de doi boieri tineri o rupse la fugă la vale, unde 
se vedeau licărifid, în bezna acelei nopţi de toamnă 


rece, focurile oştirii domneşti. 

Găsi toate străjile la locul lor. 

Doamna se întoarse şi intră în cort. Boierii, rămaşi 
acolo, lângă foc, se ridicară văzând-o. 

— Jalnică oaste, feţii mei! le zise ea şi, scoţându-şi 
coiful, începu să râdă. Şi o năvală de câteva mii de 
viespi ar pune-o pe fugă! 

— Atunci de ce ne mai batem, mărită Doamnă? 
întrebă un boier cu părul cârlionţat. 

— Ca să-i batem, vornicele! Poate că pribegii vin cu 
o oaste şi mai jalnică decât a noastră. 

— Deie Dumnezeu aşa să fie! 

Doamna se aşeză pe un butuc noduros şi ţinu treji 
pe tinerii boieri până-n ziuă, istorisindu-le tot felul de 
năstruşnice întâmplări - şi mai zeflemisind uneori frica 
şi sfiiciunea lor: 

— Aoleo, feţii mei! spunea ea, cum se cunoaşte c- 
aţi trăit în puf, ca puiul de găină în găoacea lui, de nu 
v-a lovit nici adierea vântului!... De la sânul mamei 
gândeaţi să treceţi la sânul mândrei, iar de 
întâmplările tari ale vieţii habar n-aveţi! V-am luat cu 
mine, ca la vânătoare, să vă mai scutur oscioarele de-a 
călare, că bătălia ce-om face-o noi, aici, mai mult joacă 
va fi, măi flăcăi! 

Şi urmă: 

— D-apoi tătâne-meu, Petru Rareş, când a fost 
alungat întâi din domnie, a străbătut singur de-a călare 
toată Moldova, de trăgeau vrăjmaşii cu sâneţele după 
el ca după cerb, iar când a ajuns în munţi, nici călare 
nu mai putea merge. Ci s-a tras pe poteci de mocani, 
până a ajuns de partea cealaltă, unde-l trecură în 
Transilvania nişte pescari. Voi câte zile aţi fi în stare să 
umblaţi aşa, pe nemâncate? 

— O zi întreagă! zise unul. 


— Eu cred că două zile tot aş răbda de foame, dacă 
s-ar ţine vrăjmaşii după mine! grăi altul. 

— Taica a răbdat vreo paisprezece, feţii mei! strigă 
Doamna Chiajna, râzând şi arătându-şi dinţii puternici. 
Maică-mea vitregă, Cătălina, fată de voievod sârb, sta 
închisă cu noi, vreo cinci copii, în cetatea Ciceiului. Şi 
în vreme ce prin cetate ni se ridicau spânzurătorile, eu 
cu bețe de lemn făceam spânzurători mici, să mă joc 
cu ele. Şi când a venit tata în cetate, nici el nu a mai 
putut ieşi din cămările de piatră unde eram închişi. Aşa 
că s-a jucat şi el cu noi, de-a spânzurătorile. Dar 
socotiți voi că noaptea dormea maică-mea? Păi ea ştia 
şi latineşte, şi turceşte şi greceşte - şi mereu scria 
pentru tata scrisori la Stambul, de le scobora pe 
fereastră în zori cu o aţă, în mâinile unei slugi 
credincioase. Şi aşa a primit Petru-vodă învoirea de a 
se duce la Stambul, de unde cu oaste se întoarse iar 
Domn la laşi! Acolo am venit şi noi, copiii, iară eu mult 
m-am bucurat văzând bărbile năclăite cu sânge ale 
capetelor celor vinovaţi, boierii necredincioşi, puse pe 
ulucile Curţii noastre! Mi-aduc şi acum aminte de unul, 
spân, parcă râdea la mine, bătu-l-ar Dumnezeul... 

Un oştean cu minteanul ud de ploaie năvăli în cort, 
poticnindu-se de tinerii boieri Şi căzând 
dinaintea.Doamnei strigă: 

— Măria Ta, au venit! l-am văzut cu ochii mei! 

— Pe cine, mă? făcu Doamna fără a se ridica de pe 
butuc. 

— Pribegii! Duşmanii noştri! 

Doamna râse, apoi se uită la oşteanul speriat, 
privindu-l numai c-un ochi, în vreme ce pe celălalt îl 
închise a şagă: 

— Mă, nu ţi s-o fi părut? 

— l-am văzut cum te văd, Măria Ta! 


— Nu se poate, fârtate! îl înfruntă ea, făcând cu 
ochiul boierilor tineri, care n-aveau nici ei curajul de a 
se veseli. Ţi s-a părut, căci pe-aici am aflat că umblă 
nişte năluci! 

— Năluci în zale, Măria Ta? se miră oşteanul, 
începând a se îndoi de mintea sănătoasă a Doamnei 
Chiajna... Păi una din acele năluci a tras cu sâneaţa 
după mine! 

Şi straja îi arătă o mânecă sfârtecată şi arsă de praf 
de puşcă. 

— Dacă-i aşa, ei sunt, pribegii! Bine, du-te şi te 
culcă în spatele cortului şi nu mai răspândi vestea prin 
tabără, că se sperie ceilalţi! N-or să vie ei vrăjmaşii 
peste noi în puterea nopţii să ne batem ca stafiile! 

Oşteanul ieşi, ploconindu-se, iar afară îşi făcu o 
cruce mare. 

Chiajna, fără a se turbura de veste, urmă vorbirea: 

— Şi cum vă spuneam, feţii mei! Când a venit acel 
neguţător de oi, Mircea, os de Domn, de-i ziceau 
tovarăşii de turme Ciobanul, de m-a luat din laşi cu alai 
de nuntă, ştiam că nu-mi va fi mai bine ca la tata 
acasă şi nici că oi fi mai liniştită ca maică-mea. Nouă 
ani, cât a ţinut întâia domnie a Ciobanului, ba voiau 
boierii să ne omoare, ba omoram noi la boieri. Şi 
turcul, după fiece încăierare, mai cerea niscai pungi de 
bani. 


...A fost o luptă scurtă, numai de-o jumătate de zi, 
până când oastea pribegilor boieri, alcătuită din 
mercenari, bine înzăuaţi şi înarmaţi, prinseră de veste 
că oamenii Doamnei Chiajna nu aveau ajutor turcesc, 
erau puţini la număr, istoviţi şi fără tragere de inimă. 

Fugarii, îndârjiţi de lunga lor suferinţă, se bătură 
vitejeşte, secerând pâlcurile Doamnei Chiajna, care se 


risipiră asemenea unor stoguri putrede de fân, 
îmbrâncite de vijelie. 

Mircioaia, înconjurată de tinerii boieri care o 
ocroteau, se desprinse din mijlocul lor, călare ca un 
ostaş, cu coiful pe sprinceană şi cu buzele strânse, se 
luptă amarnic, lovind şi doboiind pe mulţi. Dar nu se 
mulțumi numai cu atât. Văzând că cele mai multe din 
pilcurile ei îşi pierduseră căpeteniile şi că abia mai 
ţineau rezistență, căută cu ochii în mulţimea 
vrăjmaşilor, să vadă capul bărbos al unui boier anume. 
Nezărindu-l, începu a răcni ca scoasă din fire: 

— Bane Matei! Bane Matei! 

Boierul cel mare, căpetenia pribegilor, care se afla 
în mijlocul unor călăreţi transilvani, îmbrăcaţi în 
prapure de fier ca şi caii lor, auzindu-şi numele, 
întoarse calul şi se îndreptă spre oşteanul care-l 
strigase şi care numai prin şuviţele negre ale părului, 
scăpate din coif, se deosebea de ceilalţi luptători. 

— Nu mă mai cunoşti, bane Matei? îl întrebă glasul 
sporit de mânie al Chiajnei. 

Şi în clipa când ochii scăpărători, pătimaşi ai 
Doamnei îi pătrunseră până-n suflet, recunoscând-o, 
ascuţişul  săbiei lovi pe banul Matei în dreptul 
grumazului. 

— Eu sunt, bane, eu, Mircioaia, Doamna Ciobanului 
pe care l-ai vândut! 

Şi capul banului Matei se rostogoli cu ochii holbaţi. 

Doamna Chiajna  răsuflă adine, bucurată de 
răzbunare, aruncă iataganul mânjit de sânge şi, 
întoreând calul, o rupse de fugă spre geana codrului 
din apropiere, dimpreună cu boierii cei tineri, zadarnic 
urmărită de vrăjmaşi. 


II 


PEŢIITORII DIN STAMBUL 


Doamna Chiajna era tot mândră şi vorbăreaţă în 
acea primăvară a anului 1563. Dădea porunci unui 
chelar chiar la gura gârliciului: 

— Să nu te prind, Petre, că, la ospăţul de astă- 
seară, îmi trimiţi clondirele cu vin mucegăit, că unde-ţi 
stau picioarele îţi va sta capul, auzitu-m-ai? N-a mai 
fost petrecere de multă vreme pe la Curtea mea, aşa-i? 

— Cam aşa-i, Măria Ta! răspunse chelarul, care 
cunoştea năravul Doamnei de a sta mai mult de vorbă 
cu slujitorii decât cu boierii. Cui îi arde de zaiafet? Că 
de trei ori te-ai bătut cu acei pribegi, care voiau să 
alunge din Scaun pe Domnul cel tânăr şi ai fost mai 
mult pe drumuri, când la Ruseiuc, când la Stambul, 
când mai ştiu eu unde. De-au crescut domniţele Dobra 
şi Marina mai mult singure... 

Chipul Doamnei se încruntă, apoi se veseli pe loc 
într-un râs de-i scutură zdravăn bogăţia pieptului: 

— Mai bine aşa, Petre! Coconii pe care-i dezmiardă 
toţi ies nişte nătăfleţi, iar coconiţele pe care le ţine 
mama în braţe se fac nişte puturoase. Dar să nu uit 
vorba: am douăzeci şi doi de oaspeţi, boierii cei noi cu 
jupânesele lor, Domnul, coconii doi, eu şi fetele două, 
încă cinci, în totul douăzeci şi şapte de scaune. Pune 
treizeci, poate mai pică vlădica sau vreun nepoftit. Vin 
de Drăgăşani ai îndestul? 

— Am, Măria Ta! Ar fi bine să începem şi polobocul 
cu vin de Cotnar, trimis de Domnul Moldovei, 
Lăpuşneanu. Că mi se pare de la el se trage şi 
petrecerea asta. 


Doamna tresări şi râzând iar, urcă o treaptă, 
strigând înapoi chelarului: 

— Aferim, Petre! Să dai cep şi Cotnarului. Să fie 
încaltea o petrecere moldovenească! 

Of! De-ar fi fost şi tânărul Domn mai cu vlagă, nu 
atât de istovit! îşi zise Doamna în iatacul ei, dinaintea 
oglinzii mari, de Veneţia, unde-şi potrivi zulufii, 
căutând să mai ascundă din şuviţele cărunte. Dar 
domniţele mândre ce-or fi făcând? Dobra, încalte, fata 
cea mare, cu părul negru şi ochi albaştri ca peruzeaua, 
arată ca o prinţesă din Apus, iar Marina cea oacheşă 
scoate pe oricine din minţi numai cu un surâs... 

Bătând din palme, strigă Doamna către slujnica ce 
se ploconea în prag: 

— Să vie domniţele! 

Fetele se iviră îndată, surâzătoare. Ştiau câte ceva 
din ceea ce Doamna le ascunsese până acum. 

— Dulci ce sunteţi! Ptiu, bătu-v-ar norocul! le zise 
Doamna Chiajna care n-avea obicei să-şi dezmierde 
odraslele, deşi îi dădea ghes inima după ele. Să vă văd 
acum, dacă-ţi şti să vă purtaţi cum trebuie! Să ştiţi că 
peste trei zile vă vin peţitorii, fetelor! 

Domniţele lăsară capul în jos: ştiau şi asta. Feţii cei 
frumoşi veneau de la Stambul. După cuvântul cald al 
patriarhului losif porniseră spre Bucureşti, cu darurile 
de cuviință, lon Cantacuzino, fratele lui Mihai 
Cantacuzino, puternicul prieten al Padişahului şi 
Stamate Paleologul, nepotul patriarhului, amândoi din 
neam de bazilei, adică împărați bizantini. 

„„Peste trei zile, surăzând ca o floare mare, 
tomnatică, Doamna Chiajna ieşi în curte întru 
întâmpinarea celor doi gineri domneşti, care veniseră 
de la Stambul cu sipeturi încărcate de daruri, călări pe 
cai  arăbeşti, urmaţi de  oşteni în  vestminte 


sărbătoreşti. 

La fereastra iatacului lor, cu zulufii proaspeţi şi 
duhnind a iasomie şi mosc - după sfatul maicii lor —, 
domniţele priveau de după perdele la cei doi 
ţarigrădeni, care nu se încumetau a scobori de pe 
mândrii lor armăsari, rotindu-se încoace şi încolo, ca 
nişte păuni cu moţ. 

Dobra căuta pe Stamate Paleologul, care era - 
precum i se spusese - ras ca-n palmă, după obiceiul 
venețian, deşi se trăgea din neamul patriarhului, iar 
Marina, fata cea mică, pe lon Cantacuzino, despre care 
ştia că fiind niţel pleşuv, purta sub fes perucă bălaie, 
ca şi caucazienele din harem. Când îl zări cu mustaţa-i 
colilie şi barba ca de ţap, dârdâind de parcă-i era frig, 
fata se dădu deoparte, cu mi- na-i pe ochi: nu voia să 
mai vadă! 

Dobra bătu din palme, căci peţitorul ei era fercheş. 

Mai târziu se văzu că frumosul Stamate nu era gata 
de nuntă, ci venise numai să vadă fata din Bucureşti - 
şi în locul Dobrei îi plăcu Marina cea oacheşă, pe care o 
peţea moşneagul lon Cantacuzino! 

După schimbul darurilor şi luarea dulceţurilor, în 
sala cea mare, unde se adunaseră şi boierii mai 
apropiaţi de domnie, se lăsă o tăcere ca de mormânt. 

După nuntă, mireasa plecă de la Curte; de-aci 
înainte cum o vrea Dumnezeul... gândi Doamna 
Chiajna. 

Şi puse pe grămătic de ticlui o frumoasă scrisoare 
către puternicul Mihai Cantacuzino, prietenul 
Padişahului, în care-i istorisi  peripeţiile nunţii, 
mărturisind părerea ei de rău că nu venise la nuntă. 

Dar pe urmele mirilor mergeau la trap, pindind, 
câţiva boieri tineri, oameni de credinţă ai Doamnei. 
Inainte de trecerea Dunării, pe când mirele lon dormea 


în cort, istovit de o călătorie de trei zile în şa, boierii cei 
tineri întoarseră carele cu lucrurile Marinei, iar pe 
mireasă o urcară pe armăsarul roib al Doamnei, care 
fugea ca vântul şi venise pe el numai cu şaua. 

Cu peruca lunecată pe-o ureche, cu dinţii 
clănţănind, lon se înfăţişă peste o săptămână fratelui 
său mai mic, Mihai Cantacuzino, în palatul lor din Pera, 
de pe malul Cornului de Aur, căruia îi vorbea însă ca 
unui frate mai mare: 

— Nene, n-am-avut noroc! Am pierdut şi mireasa şi 
darurile! 

— Cum aşa? se miră puternicul prieten al 
Padişahului. 

— Nu ştiu, parcă m-am prostit de tot! Eram cu 
Stamate, că lui nu-i plăcuse Dobra, mireasa ce-i fusese 
menită. Dar pieri şi soaţa mea, pieri şi el, aşa că nu 
mai înţeleg nimic. 

Mihai râse acru, apoi tăcu deodată. Un gând îl făcu 
să bată din palme. 

— Să ştii că Stamate ţi-a luat mireasa de sub nas. 

— El? Te pomeneşti! Că mereu sta de vorbă cu ea, 
chiar sub ochii mei, fără să se ferească. 

— Aşa e, cum îţi spun, întări cu acreală Mihai. 
Mireasa o mai vrei? Să dau poruncă patriarhului losif 
să-şi cheme numaidecât tâlharul de nepot, pe care am 
să-l arunc în mare cu-n pietroi de gât. Vorba e, mai vrei 
mireasa? 

— O vreau, nene, o vreau! 

Făcând o vizită patriarhului, Mihai Cantacuzino dădu 
peste nepotul patriarhului, Stamate Paleologul, pe 
care-l crezuse hoţul miresei. Stând de vorbă cu el află 
în amănunt ce se petrecuse la Curtea domnească din 
Bucureşti. 

— Dacă veneam şi eu la nunta ta, zise Mihai a doua 


zi amărâtului său frate, nu cred că Doamna Chiajna ar 
fi avut curajul, după ce ţi-a dat fata, să ţi-o tragă 
înapoi, pe când dormeai! 

— Aha! Vrei să spui c-a trimis oameni să-mi fure 
mireasa din rădvan, zise lon dumirit. Asta, nene, eu nu 
pot s-o cred! C-am văzut ce fel de femeie e Doamna 
Chiajna. N-aş da-o pe zece bărbaţi, şi când spune ea 
un cuvânt, e lege. Dacă nu vroia să-mi dea pe coconiţa 
ei cea mică, putea să n-o dea! Ce, i-am luat-o cu sila? 
Şi dacă mi-a dat-o, nene, de ce să mi-o ia îndărăt? 

Mihai privi şi el la ochii spuziţi, vâscoşi ai bătrânului 
frate, se gândi o clipă şi râse. 

— Lasă, frate, că mai sunt fete pe lumea asta. 
Numai tu să vrei să te-nsori! lar pentru viclenia cu care 
şi-a bătut joc de noi amândoi, Doamna Chiajna va plăti 
cu vârf şi îndesat. De asta să nu te îndoieşti defel! 


III 


NEGUSTOREASĂ ÎN ASIA MICĂ 


Într-o după amiază din vara anului 1570, în Alep, pe 
uliţa negustorilor de barije, tulpane, mătăsuri şi ibrice, 
sta înapoia unei tejghele cu coviltir o bătrână semeaţă, 
voinică şi încă arătoasă, care-şi chema muşterii cu glas 
aproape poruncitor. 

Un bărbat în vestminte de atlas alb, diregător 
italian, aflat în trecere prin acea cetate a Asiei Mici, se 
opri, mai mult de chipul neobişnuit al acelei 
negustoriţe decât al mărfii ei. Şi intrând în vorbă cu 
dânsa, nu mai plecă de la tejgheaua ei până seara. 
Ceilalţi negustori, turci şi greci, armeni şi jidovi, 
priveau cu mirare la domnul cel cu înfăţişare aleasă, 


care-şi pierdea vremea la taraba femeii. 

— Da, domnule Benedetto! Eu sunt Doamna 
Chiajna! Necăjită, dar nu amărâtă, năpăstuită dar nu 
doborâtă de soartă! îţi mulţumesc c-ai venit să mă 
cauţi. Află că am câteva răfuieli şi datorii de plătit, mai 
înainte de a pleca din această vale a plângerii, cum 
bârfesc popii pământul nostru cel dulce şi îmbelşugat. 
Hei, mi-a murit Petru, feciorul cel drag, în numele 
căruia eram Doamna Ţării Româneşti. A fost mai tare 
Cantacuzinul Mihai, $e'tanog!/u (Puiul Dracului), cum l- 
au poreclit, că el ne-a scos din Scaun. Păcat de suta de 
mii de galbeni pe care fiu-meu a dus-o la Stambul, 
când l-a chemat Sultanul. Au luat turcii bănişorii, apoi l- 
au închis, iar după mine au trimis ceauşi să mă aducă 
plocon încoace. Noroc că pe Marina am măritat-o dună 
Stamate, nepotul fostului patriarh losif, că şi pe el l-a 
scos din jilţ Şeitanoglu! Am rămas cu Dobra, mânca-o- 
ar maica de fată cu ochi de peruzea! Stă în odaia mea 
de negustoriţă, la marginea Alepului, şi lucrează la 
gherghef, ca o dumnezeiţă! Nu s-a isprăvit norocul ei! 
Om trăi şi om vedea! Şi aşa că luai calea surghiunului 
cu fata şi Domnul. Anul trecut mi l-a luat Dumnezeu şi 
n-avea decât douăzeci şi trei de ani, sărăcuţul, căci ştia 
el, Dumnezeu, că nu mai avea nefericitul şi slăbâănogul 
niciun rost pe lume. 

— Parcă mai aveai doi feciori, mărită Doamnă! 

— Nu-mi mai pomeni de ei, că s-au turcit! Niciunul 
nu se va mai urca în scaunul tatălui lor. l-am pierdut şi 
m-au pierdut. Dar nu mă las, domnule Benedetto, până 
n-oi ajunge iar ce-am fost - şi de n-oi fi Doamnă eu, să 
fie mălcar mlădiţele din osul neamului meu! Of! nu m-a 
făcut Dumnezeu bărbat, că nu mă terfeleau ei aşa, cu 
una, cu două, vrăjmaşii boieri şi râvnitorii scaunului 
meu din ţară. 


Prea multă crezare nu dădu învățatul italian, 
Benedetto, cuvintelor Doamnei Chiajna, pe care le 
socotea numai uşurare a acelui suflet năpăstuit de 
soartă. 

In scrisoarea de afaceri pe care o trimise la Genova, 
pomeni de întâlnirea din Alep cu o fostă Doamnă din 
Ţara Românească, ajunsă negustoriţă de mărunţişuri la 
o tarabă turcească, în mijlocul drumului. 

Despre Doamna Chiajna a mai vorbit învățatul 
Benedetto şi cu un zaraf grec din Pera, mahalaua 
europenilor din Stambul, un anume Panaiotis, care 
împrumuta cu mare camătă pe cei ce aveau felurite 
nevoi la Poartă şi cărora le ajuta să izbândească, spre 
a-şi vedea înapoi capetele, dobânzile şi bacşişul. 

Trecură vreo doi ani şi cărturarul italian se lăsă cu 
totul de umblet, când primi la Genova, unde se 
aşezase, o scrisoare din partea lui Panaiotis, zaraful din 
Pera. O citi cu uimire de mai multe ori şi-i plăcu într- 
atât că o puse într-o cărţulie întocmită de el despre 
viaţa şi întâmplările trăite de Doamna Chiajna. 


IV 


EPISTOLA ZARAFULUI 


„„„Şi dacă ai vrea, maestre Benedetto, ai putea scrie 
o carte straşnică asupra vieţii şi întâmplărilor Doamnei 
Chiajna, care a ţinut vreo nouă ani scaunul [ării 
Româneşti, dimpreună cu nevârstnicu-i fiu, Petru cel 
Tânăr. Eu însumi, de câte ori o văd sau mă gândesc la 
ea, mă crucesc! 

Nu zici că acum câteva luni mă pomenii în zarafie cu 
o cocoană naltă, bine legată, cam ochioasă şi cu părul 


cănit, să fi jurat că e mai lucios ca pana corbului. 

Mă luă deoparte, deoarece (mai aveam şi alţi 
muşterii, îmi spuse, recomandându-se că e Doamna 
Chiajna, că lăsase negoţul de tarabă, fiind acum cu 
mare trecere şi însemnate treburi la Serai, în Stambul. 

Rămăsei trăsnit! Credeam că aiurează sau... Imi 
pierdusem eu minţile. 

— Şi cu ce îţi pot fi de folos, mărită Doamnă? 
întrebai, spre a mă pune bine cu nebunia ei, cum 
socoteam atunci, căci mai apoi mă încredinţai că era în 
toate minţile şi în loc de a putrezi pe fundul Bosforului, 
ca atâţi Domni români maziliţi, ea avea trecere la 
Serai, într-adevăr! 

Mă rugă să poftesc în acea seară la dânsa, să stăm 
de vorbă, pentru un împrumut mare de bani. 

Nici gând n-aveam să iau bani cu mine, ba mă- 
mpresurai de câţiva palicari bine înarmaţi, socotindu- 
mi viaţa în primejdie. 

Doamna mă primi cu dulceţuri, şi-mi arătă odoarele 
ei de aur şi perle, un sipet întreg, şi acela încondeiat 
numai în safire. 

— Chir Panaiotis, îmi zise, nu vreau să mă despart 
de aceste podoabe, deoarece nimeni nu ştie soarta 
zilelor care vin, şi dacă am fost Doamnă în [ara 
Românească, poate că mă voi mai întoarce în preajma 
acelui scaun sau poate în al Moldovei, unde tot 
neamuri de-ale mele şed în jilţ. Dar iată ce s-a petrecut 
în anul din urmă şi de ce am nevoie de bani, fără a mă 
despărţi de sipetul meu... 

Şi îmi istorisi o întâmplare ca din O mie şi una de 
nopți, din basmele arabe pe care, maestre Benedetto, 
îmi spuneai că le vei traduce, pentru farmecul lor, şi în 
graiul italienesc. 

Căci în trecere prin Alep, domnul Grandchamp, 


ambasadorul Franţei, zări la fereastră chipul alb cu cozi 
negre şi ochi albaştri ai Dobrei, fata Chiajnei - şi atât 
se topi de frumuseţea ei, că vru s-o ia în căsătorie, s-o 
ducă în Franţa. Dar mama fetei se împotrivi, spunând 
franţuzului că o fată de Domn nu se cade a lua un 
simplu slujbaş cum sunt ambasadorii, ci numai o 
mlădiţă de Domn. Fermecat şi chinuit, ambasadorul 
Grandchamp cântă fetei sub fereastră şi vru s-o fure, 
dar se alese cu o bătaie din partea Doamnei Chiajna 
soră cu moartea. 

Stăpân peste acele locuri, în numele tatălui său, 
Sultanul era tânărul Murat, moştenitorul tronului. 
Aflând el de cele întâmplate ambasadorului francez, 
râse cu poftă şi dori să vadă fata. 

— Pe fată n-o vede decât mirele ei! răspunse 
mândra Doamnă agăi, care venise cu trei ieniceri. 

Şi fu silit feciorul împărătesc să vină însuşi, călare 
pe un armăsar alb, la locuinţa săracă a negustoriţei de 
mărunţişuri din Alep. Dar nu făcu drumul degeaba: fata 
îi plăcu şi o luă la harem, după datina turcească, dând 
Doamnei Chiajna, la Curtea sangeacului, cinstea 
cuvenită. 

Să nu crezi în noroc, maestre Benedetto? Trei luni 
după această întâmplare de basm oriental moare 
Sultanul cel mare şi-i ia locul Murat, ginerele Doamnei 
Chiajna! 

Să fi văzut rădvanele care cărau cadânele şi 
rădvanul cel mare în care Doamna Chiajna călători 
alături de Sultana Valide (mama Sultanului), din inima 
Asiei până-n malul Bosforului! Şi era mândră la 
înfăţişare Doamna Chiajna, şi fericită cum nu fusese 
decât arareori pe malul Dâmboviţei din Tara 
Românească. 

Ar fi putut fi fericită - aşa e? - dar inima i se încărca 


de venin că norocul venise numai pe jumătate, căci 
dacă măcar unul din cei doi fii în viaţă nu s-ar fi turcit, 
ar fi cerut Sultanului pentru el scaunul Ţării Româneşti, 
unde mare poftă avea să se înapoieze cu fruntea sus, 
numai aşa, să crape de ciudă vrăjmaşii! 

Dar să mă-ntorc la întâlnirea mea cu mărita 
Doamnă. 

Îmi spuse că fiind poftită pe a doua zi la harem, la 
Sultana Valide, care-i va trimite rădvanul cu un chihaia 
şi mai mulţi eunuci, dorea să-i vorbească de un frate al 
dumneaei, un frate vitreg din Braşov, căruia i se 
spunea /ancu Sasu sau lancu din Braşov. Şi cum tare 
era nemulțumită Poarta de un anume Petru Şchiopul, 
Domnul Moldovei, ţinea Doamna Chiajna să urce în 
scaunul de la laşi pe acel fecior al lui Petru Rareş. 
Pentru această treabă era bun cuvântul Sultanei 
Valide, dar mai erau de trebuinţă şi câteva pungi cu 
aur, fără de care Poarta nicio lucrare nu desăvârşeşte. 
Voia banii de la mine, fără să dea amanet odoarele ei. 
Numai pe cuvânt, într-un an - mă încredința ea - vei 
vedea şi banii şi dobânzile. 

Rămăsei pe gânduri. Vreme de cercetat n-aveam, 
dacă era adevărat basmul cu lancu Sasu şi cu Petru 
Şchiopul. Dar mă luai după un glas al meu, lăuntric, 
maestre Benedetto, care-mi vorbeşte ades, pe 
muteşte: 

— Dă-i, Panaiotis! 

Şi iată, făcui nebunia, maestre Benedetto! îi dădui 
câteva sute de pungi cu bani buni, galbeni de aur cu 
zimţi, numai pe cuvintul şi după ochii acelei straşnice 
femei! 

Zarafii ceilalţi din Pera n-ar fi făcut asemenea 
ispravă în ruptul capului, iar dacă ar fi aflat c-am făcut- 
o eu m-ar fi scuipat. 


Trecu o săptămână, două, trei. De la Serai, unde 
aveam oamenii mei, nu primii nicio ştire despre 
schimbarea Domnului Moldovei, pe care-l chema într- 
adevăr Petru Şchiopul. Abia după două luni mă pomenii 
- pusesem cruce acelor bani - cu un bileţel din partea 
Doamnei Chiajna, care mă chema în iatacul ei. 

— lar vrea să-mi tragă chiulul! îmi ziceam. Şi de 
mânie, mi se aprinsese vârful urechilor. 

Mă repezii la Doamna Chiajna, hotărât să mă întorc 
cu odoarele şi sipetul ei, care preţuiau mai puţin decât 
pungile date sau s-o strâng de gât. 

Ce crezi că-mi arătă Doamna Chiajna, cum mă 
văzu? O scrisoare de la laşi, din partea noului Domn al 
Moldovei, /ancu Sasu, care cerea surorii să mă 
trimeată la Scaun, cu socotelile toate făcute, spre a mă 
despăgubi şi a mă răsplăti! 

E drept că acest frate vitreg nu domni decât trei ani 
- căci nu prea stau mult în scaunul lor domnii români. 
Dar de atunci, maestre Benedetto, sunt gata să pun la 
picioarele Doamnei Chiajna toate avuţiile mele, oricând 
ar avea nevoie de ele. 

Şi dacă n-ar fi femeie, sunt încredinţat că, pricepută 
cum e, Sultanul Murat ar face-o întâiul lui sfetnic şi 
mare vizir! 

Poate că eşti grăbit, maestre Benedetto, iar eu, 
palavragiu, ca noi toţi ăştia din Pera, am o mâncărime 
în vârful limbii şi al condeiului, de nu-mi vine să te las 
în pace deloc. 

Cu Doamna Chiajna nu s-a isprăvit! 

Că mă rugă să-i fiu de ajutor şi pentru numirea în 
scaun a unuia Vlad, soţul unei nepoate de fiică a 
Doamnei Chiajna, acum în scaunul Ţării Româneşti. 

— Mărită Doamnă, bani cu împrumut ţi-am mai dat! 
îi zisei privind-o galeş. Şi n-am pierdut unul. Ba am 


câştigat îndoit. N-ai vrea să-mi ceri mai mult? 

Şi ce crezi că mi-a răspuns şireata munteancă? 

— Eu, chir Panaiotis, nu cer nimănui mai mult decât 
poate să dea! 

să fi fost bătaie de joc, maestre Benedetto? Aştept 
răspunsul dumitale amănunţit. 

Vrei să ştii poate ce s-a petrecut cu nepoţica din 
laşi, soţia lui Vlad, dacă a ajuns şi ea doamnă în 
scaunul Ţării Româneşti? 

Întrebarea-i de prisos, maestre Benedetto, căci unde 
a lucrat mâna pricepută a Doamnei Chiajna a pus şi 
Dumnezeu mila! Au plecat tinerii de la laşi la Bucureşti, 
unde-i adăsta firmanul de domnie, scos de la Serai de 
mătuşa lor, Doamna Chiajna! 

Şi acum îţi destăinuiesc una, care trebuie să rămâie 
între noi, deşi mi se pare c-a început să se afle şi pe- 
aiurea: 

Cică la tronul Poloniei se-mbulzesc acum vreo trei 
veri. Se va urca în Scaun acela pe care-l va sprijini 
Poarta, căci oştire destulă n-au niciunul din ei, ca să 
doboare pe ceilalţi. 

Şi eu ştiu cine va izbândi: vărul cel mic, Vladislav, 
un băieţandru numai de optsprezece ani, cu părul 
bălai, ca un arhanghel, căruia i-a dat în gând să-şi 
vândă moşiile din Ucraina, să vină la Stambul s-o caute 
pe Doamna Chiajna! 

Şi Doamna, care are vreo şaizeci şi trei de ani acum, 
când l-a văzut atât de frumos, l-a pupat pe frunte şi l-a 
luat în rădvanul ei, să-l arate Sultanei Valide. Căci aşa 
încep domniile... 

N-am dreptate să spun, maestre Benedetto, că 
Doamna Chiajna, surghiunită, la sfârşitul vieţii ei a 
domnit şi peste Muntenia şi peste Moldova şi poate 
peste Polonia? Năstruşnică femeie, pre legea mea! Una 


ca ea nu se naşte decât o dată la cinci sute de ani. 


_ __DESPOT-VODĂ 
UN VÂNTURĂ-ŢARĂ PE TRONUL MOLDOVEI 


I 


SEMIZEUL 


— Dacă nu-mi iei în nume de rău, Măria Ta, cutez a 
spune că sunt, după graiul marelui poet Homer, un 
erou, ceea ce semizeu înseamnă. 

Astfel, plecându-şi chipul oacheş, cu nasul vulturesc 
şi pletele negre ca pana corbului, vorbi cavalerul cel 
scurt şi îndesat la Curtea voievodului Alexandru 
Lăpuşneanu, în marea sală de ospeţe. 

Se numea /acob Heraclid Despotul şi poposise în 
acea iarnă grea a anului 1560 la Suceava, venind din 
Polonia, după ce străbătuse multe ţări ale apusului: 
ltalia, Spania, Franţa, Danemarca şi Germania, unde 
avea puternici prieteni şi ocrotitori. 

Alexandru-vodă Lăpuşneanu, care se trăgea el 
însuşi din osul lui Ştefan cel Mare, cătă îndelung, pe 
sub sprâncene, bănuitor la straniul musafir şi la ciudaţii 
săi prieteni, cei trei cavaleri, Petre Rozei, burgundul cu 
nasul roşu, Petre Sedliţ, silezianul cu gura înfundată ca 
o troacă şi Anton Sekeli, secuiul cel bălai, apoi Domnul, 
vârându-şi jumătate de faţă în pocalul de argint, goli 
până-n fund vinul de Cotnar. 

La celălalt capăt al mesei lungi din lemn de gorun, 
udat de băuturi, Doamna Ruxandra, cu ochii ei prelungi 
şi verzui ca de pisică, pe care-i putea face când mari 
când mici, dezmierdă căpşorul unui cocon care-i aţipise 


în poală. 

Căci stând de vorbă cu acel Vântură-Ţară, iată 
noaptea trecuse de jumătate - şi Doamna tot îi mai 
sorbea vorbele cu nesaţ. 

— Parcă spuneai că te tragi din stăpânitorii sârbi, 
grăi ea cu glasul molatec, şi că vii nepot mamei 
Cătălina, care era şi ea sârboaică, din neam de 
Despoţi. lar acum aflu că eşti semizeu! Cum vine 
aceasta? 

Secuiul cel bălai cuprinse în micul cer albastru al 
ochilor lui icoana Doamnei cu căpşorul ţâncului din 
braţe şi în vreme ce buştenii în cămin pârâiau, iar 
văpăile învăluiau cu lumina lor leneşă picioarele mesei 
celei lungi de ospăț, zise în graiul său transilvan: 

— Slăvită Doamnă, d-apoi lacob al nostru, tovarăş 
de cavalerie,, este musai semizeu! Numai că el nu 
cutează a se făli dinaintea măritului Domn, Alexandru- 
vodă Lăpuşneanu. Ci noi, prietenii săi, adesea l-am 
auzit istorisindu-ne despre cumplita bătălie de la 
Runty, unde a luptat cu spada ca unul din cavalerii 
negri ai lui Carol Quintul, împăratul a trei împărăţii şi a 
jumătate de pământ de dincolo de mare. Ba şi mai 
crunt s-a războit lacob al nostru dinaintea cetăților 
Therouanne şi Hesdin, în care a intrat printre cei dintâi 
- mai abitir, mărită Doamnă, ca Achile, feciorul zeiţei 
Tetis din fundul apelor, când birui şi dete foc cetăţii 
Troia. Nu sunt oare asemenea isprăvi fapte de 
semizeu?... 

Dar Petre Sedliţ, silezianul, cu gura scobită înăuntru 
adânc, ca la mătuşile fără dinţi, mişcă sub masă 
piciorul greu, care sună ca de lemn lovit, şi grăi şi el cu 
glas gros, jumătate leşeşte, jumătate moldoveneşte, 
certându-şi tovarăşul: 

— Oare drept vorbeşti tu, măi Sekeli? Pentru aceea 


socoţi tu pe lacob, căpetenia noastră aci de faţă, 
semizeu, adică erou, fiindcă mânui paloşul fără teamă 
pentru Carol Quintul, împăratul împăraţilor? Ptiu! Că 
habar n-ai de Iliada şi de Odiseea!... 

Şi întorcând capu-i mare, ca dat la rindea, către 
Vodă Lăpuşneanu, apoi către dulcea piroteală a 
chipului de pisicuţă omenească ce era Doamna 
Ruxandra, vorbi tare, de-i auziră glasul şi oştenii de 
pază, de afară, în bătaia vijeliei de omăt: 

— Este semizeu, mărite Domn şi Doamnă, cel ce se 
trage din mumă sau din tată zeu, însoţit cu o 
muritoare. lar căpetenia noastră, cavalerul lui Carol 
Quintul, /acob Heraclid Despotul, se trage dintru întâi 
din Heracles, adică uriaşul Hercule, semizeul, fiul 
măreţului Zeus-Jupiter, însoţit cu Alcimena, femeia 
tebanului Amfitrion, care găzduise pe zeu. Şi numai 
după aceea se trage căpetenia noastră, Cavalerul 
Negru lacob, şi din stăpânitorii sârbi, el fiind nepot al 
răposatei Doamne Cătălina Răreşoaia, deci văr bun al 
măritei Doamne Ruxandra, aci de faţă. 

— Aşa da! Acum înţeleg şi eu! zise Alexandru-vodă, 
dând cu pumnul stâng în masă, de zornăiră pocalele. 

Şi în vreme ce paharnicul îi umplu iar pocalul întins 
peste umăr, înapoi, Vodă adăugi, privind în ochii 
Doamnei: 

— Aşa rubedenie, îmi place şi mie, Ruxandra!... 

Apoi întorcându-se către musafirul în vestminte de 
catifea neagră, cu pieptarul brodat în argint şi aur, cu 
armurile marii împărăţii în care soarele nu apune 
niciodată, întrebă cu jumătate de glas: 

— Dar ceva peceţi şi pergamente ai domnia ta, 
cavalere? Ca să ne creadă şi alţii, când om arăta 
dovezile - că noi, eu şi Doamna, te credem şi pe 
cuvânt! 


— Eu numai cât mă uit la el şi-l cred! zise Doamna, 
privind la cavalerul negru cu ochii în care vâlvătaia 
despicăturii se subţie deodată oblu ca o dungă. Căci 
mult ar fi durut-o să piardă deodată o asemenea 
rubedenie. 

Abia acum se clinti din locul său al patrulea tovarăş 
al ciudatului cavaler, Jean Villele, parizianul, cu chip 
prelung, subţire, ca de fecioară, cu plete căprui, 
unduind uşor ca valul şi cu umerii scoşi ai obrajilor şi 
stropiţi cu puncte gălbui, ca de soare. El strânse 
buzele-i subţiri şi din taşca de pieile de la coapsa 
stângă, de sub junghier, scoase cu luare-aminte două 
pergamente groase, care fâşâiră uşor. De unul, 
clătinau trei peceţi roşii atârnate cu sfori de mătase. 

Şi franţuzul începu a sporovăi atât de repede, că 
zeci de mierle păreau a se bate la guriţa lui cu 
mustăcioară - în grai pe care nu-l înţelese nici Domnul, 
nici Doamna, ci numai doftorul Blandrata, al casei 
domneşti, cel cu barba lungă, roşiatică, venit din 
părţile Veneţiei - şi care şedea mai de o parte. 

Doftorul încuviinţă din cap către Alexandru-vodă 
Lăpuşneanu, iar Domnul, care nu pricepuse nimic, îl 
crezu. 

Jean Villele, desfăşurând întâiul pergament, ros pe 
toate părţile de marea-i vechime, dovedi că lacob 
Heraclid Despotul, născut în Arhipelag, se trăgea de-a 
dreptul din Heracles, fiul lui Zeus-jupiter şi al 
preafrumoasei şi albei Alcimena din Teba, că între 
strămoşi se prenumăra şi bazileul Heracle ce domnise 
în Bizanţ şi între moşi, stăpânitorii sârbi, din care 
dinspre mamă se trăgea şi fierbintea Doamnă 
Ruxandra. 

Cavalerul parizian despături cu luare-aminte şi cel 
de-al doilea pergament, cel cu peceţile, şi citi în 


latineşte, apoi tălmăci în graiul Franciei, diploma 
iscălită de însuşi Carol Quintul, cel care cu cinci ani mai 
înainte, lăsându-şi baltă toate împărăţiile, asemenea 
unor zădărnicii, se trase într-o mănăstire, spre aflarea 
vieţii celei adevărate şi fără de moarte. lacob Heraclid 
Despotul, viteazul cavaler negru, dobândea prin voie 
împărătească titlul de Despot? şi acela de Comite 
palatin - iar pe temeiul acestui înscris avea putere 
lacob Heraclid în cuprinsul Spaniei, Italiei, Olandei, 
Belgiei, Germaniei şi Austriei, până-n marginile Lehiei 
şi Moldovei de a pune notari, doftori, judecători, şi de a 
încununa pe acei cântăreţi ai faptelor vitejeşti ce le zic 
poeţi, sau poeta, pe latineşte, iar pe limba frâncească - 
trubaduri. 

— Dar despre lumea pe care ai vânzolit-o, vere, nu 
ne spui nimic? şopti mai mult cu răsuflarea Doamna 
Ruxandra, clintindu-se în jilţ şi desmierdându-şi odrasla 
cu degetele ei lungi. 

Ridicând capul oacheş, cu luciri de bronz, cavalerul 
cel negru răspunse: 

— Ce întâmplări neobişnuite şi vrednice a fi 
istorisite, ţi-aş putea istorisi, mărită vară, tu care ai 
avut parte de o viaţă atât de zbuciumată! Căci am aflat 
de fapta fratelui tău Ştefan, domnitorul de câteva luni, 
care înconjurându-se de turcoaice fu ucis de boieri ca 
să urce în scaunul domniei un anume Joldea, căruia te 
şi dădură. Şi ai fi avut parte de el, dacă nu-ți ieşea 
înainte, luându-i-te cu puterea braţului, Domnul de 
faţă, Alexandru-vodă Lăpuşneanu, soţ prea fericit 
căruia, fără pierdere de vreme, an de an, îi dăruieşti 
când un cocon, când o coconiţă. 

Înaltele feţe domneşti surâseră de aşa vorbe bune. 


2) Voievod. 


Doamna stinse o clipă vatra ochilor ei oblici, cu 
pleoapele lăsate, iar Vodă hohoti singur mai departe: 

— Asta aşa e! Anul şi cârlanul! 

— Eu n-avui parte de bucuria femeii, urmă 
cavalerul, dar tăcu, păzindu-şi taina cu ochii în jos, în 
vreme ce o jumătate de surâs îi despică un colţ al gurii. 

Cu ochii mari, verişoara domnească se uita la el 
vrăjită, gata să-l înfulece: 

— Poezia şi filosofia le-am deprins în Italia, dar mai 
temeinic învăţai ştiinţa doftoricească la Montpellier, 
urmă lacob, încruntat deodată, cu glas puternic. Aş fi 
rămas la Paris, unde viaţa cavalerească îşi află o 
strălucită răsplată, căci acolo vinul e bun, femeile 
ispititoare, banii la îndemână, dacă nu mi s-ar fi 
întâmplat un  pocinog la Saint-Germain, într-o 
încăierare. Mi se pare că am făcut o moarte de om. Şi 
apoi luptele pentru bunul meu împărat, Carol Quintul... 
aşa precum le-aţi auzit... 

Un brânci al crivăţului lovi cu putere obloaneie de la 
ferestrele încăperii domneşti, care pocniră 
cutremurate. 

— Ce-ar fi să mergem la culcare, boieri 
dumneavoastră? zise Alexandru-vodă arătându-şi dinţii 
în rânjetul care era surâsul său. 

Şi se ridică. După el, se ridicară cuviincioşi toţi 
ceilalţi, urmându-l. 

Domnul lăsă prieteneşte mâna pe umărul de catifea 
neagră al cavalerului Heraclid şi-i grăi: 

— Rămâi de-acum la Curtea noastră, vere! Nu-ţi va 
părea rău! Îţi voi găsi o dregătorie pe potriva vitejiei şi 
priceperii pe care o vei arăta - iar Ruxandra, o soaţă! 
Aşa e, Doamnă? 

Doamna, cu ochii în jos, nu răspunse - ci strânse 
mai tare de făptura-i zveltă copilul, pe care ridicarea ei 


din jilţ îl trezise. 

— Sau visezi domnie? îl întrebă deodată cu glas 
ridicat Lăpuşneanu. O domnie mai semeaţă decât a 
Moldovei? Căci doar eşti semizeu! 

Cavalerul tăcu. 

— Şi crezi că nu i s-ar cuveni, Măria Ta? făcu 
Doamna. Locul lui, după obârşie, ar fi Bizanțul. 

— Numai că acolo, vere, şed deocamdată pe sofale 
Soliman şi vizirii săi! Şi şed temeinic, pe cât ştiu, nu-i 
aşa? 

Şi Vodă, hohotind, îşi prelungi râsul într-o tuse 
neaşteptată. 

Doftorul venețian se apropie în grabă de Alexandru 
Lăpuşneanu, în vreme ce Doamna, clătinând capul 
către cavaleri, îi salută, întoarse umerii şi se îndreptă 
cu copiii spre încăperile ei. 


II 


SARPELE DIN SÂN 


Cine ar putea cunoaşte basmele de mărire pe care 
Heraclid Despotul le înşiră la urechiuşa palidă a 
Doamnei Ruxandra o iarnă întreagă, în vreme ce 
Domnul era rupt, când într-o parte când în alta, de 
treburile domniei? Cavalerul, în vestminte de pluş, 
punea la cale cu Ruxandra, în iatacul ei, viitoarele 
stăpâniri ale seminţiei lor. 

Alexandru-vodă, cuprins de o greață care-i aduse 
gălbinare în ochi şi-i supse vlaga din genunchii care 
începură a-i tremura, se tângui soţiei: 

— Nu ştiu ce boală mi s-a încuibat în sânge, că văd 
lumea în roşu, apoi în verde şi mi se usucă limba în 


gură, de o simt scămoşată ca o cârpă. Au nu mă 
otrăveşte cineva? 

Ruxandra se repezi în pieptul lui şi îi pipai mâinile, 
suflându-i în obraz: 

— Eu gândeam că eşti rece din pricina iernii! 
Doftorul Măriei Tale, Blandrata, ce spune? 

— Să postesc! Auzi-colo! Nu mai cred în el, 
Ruxandro! Să mă fi deochiat vărul Heraclid? Ce-ar fi să 
mă freci zdravăn cu tescovină tare? 

— Dezbracă-te, Măria Ta, şi am să te doftoricesc, 
să-ţi moi un pic încheieturile! lar de vărul nostru 
Heraclid nicio grijă să n-ai. Că el nu e piază-rea, s-ar 
cunoaştc din căutătură - care mi se pare că mai 
curând farmecă decât îngrozeşte. 

Şi în vreme ce Ruxandra, după ştiinţa ei femeiască, 
îl doftoricea în fel şi chip, Vodă gemând sub mâinile ei 
pătrunzătoare gâfâia: 

— Nu ştiu ce-mi spune, Ruxandro, că răul mi se 
trage de la acest Vântură-Ţară, pripăşit la curtea 
noastră! Până la ivirea lui nu mi s-a iscat vreodată în 
măruntaie şi în oase asemenea boleşniţă! Să plece, 
Ruxandro! Şi după ce m-oi lecui, să se înapoieze iar, 
gemu Vodă între două sughiţuri. 

— Eşti nebun, Măria Ta? se înfoie Ruxandra, cu 
mâinile suflecate, depărtându-se de el. 

Heraclid află de hotărârea Lăpuşneanului înainte de 
a fi stat de vorbă cu Doamna, care luase asupra ei, cu 
lacrimi în ochi, greaua sarcină de a surghiuni pe 
frumosul şi iubitul văr. Şi se făcu nevăzut cavalerul de 
la Curtea din Suceava, precum venise - în puterea, 
nopţii, în primăvara aceluiaşi an. Numai că luă cu el, 
odată cu cei patru străini, credincioşii lui tovarăşi, şi pe 
doftorul italian cel cu barba cărămizie, Blandrata. De 
ce fugise? Şi încotro? Doamna Ruxandra nu-şi dădea 


seama şi nici nu putu să afle pricina de la vreun 
curtean. 

Ci Alexandru-vodă, care ajunse uscat ca scândura, 
iar ochii i se înfundaseră în cap, ca la strigoi, se lumină 
deodată şi, cuprins de o furie sălbatică, puse mâna pe 
paloş, ca un nebun, când zări pe Doamna şi copiii. 

Apoi, ars pe dinăuntru de o sete ca arşiţa, Domnul - 
pe care Vlădica şi boierii îl credeau în ajunul pristăvirii 
şi începură a-i citi moliftele de mort - ceru paharnicului 
pocalul şi, întins în crivat, bău două cupe pline, din 
vasul cu ciocul de cocostărc alb. 

— Incai să moară beat decât nebun! rosti Doamna 
Ruxandra învestmântată în văluri negre, cu mâna când 
la gură, când la ochi, chinuită de dorul lui Heraclid, 
cavalerul, cel atât de isteţ şi plin de învăţătură, care 
atât de potrivit ar fi stat în loc, în scaunul Moldovei... 

Dar după acea beţie prelungită, ca şi cum şi-ar fi 
curăţit sângele de o otravă necunoscută, Alexandru- 
vodă se simţi mai bine, se ridică în capul oaselor şi 
umblă încet, prin încăpere, ca un schelet. Apoi, rânjind, 


ceru de mâncare o oaie friptă. 
x 


x x 


Doamna Ruxandra se bucură de întremarea soţului, 
dar gândul ei era la vărul lacob Despotul în vestminte 
de pluş, care-i vorbise de cucerirea şi de alungarea 
turcilor, de înscăunarea bazileilor în Bizanţ, începând 
cu el, strănepotul lui Heraclid - de întemeierea unei 
împărăţii calvine pe malurile Bosforului! 

Şi tot mai nădăjduia în înturnarea acelui cavaler 
rătăcitor sau în sosirea unei veşti de mărire, fiind el 
pus Domn atotputernic în vreuna din împărăţiile lăsate 
de schimnicul Carol Quintul, când Alexandru-vodă, în 
zale şi cu buzduganul la coapsă, intră în iatac, 


strigând: 

— Şi acum mă duc să plătesc acelui semizeu, 
pentru otrava cu care vru să mă ucidă! Procletul! Căci 
ţi-era, chipurile, văr! Neam de Heraclid! Neam de 
Despot! Fuse mai degrabă o scârbavnică scursoare a 
grecimii din Arhipelag, cavaler fără simbrie în Apus, cu 
haimanale pornit după jafuri şi acum râvnitor al 
scaunului meu, pentru că l-am ospătat din blidele 
mele. 

Ruxandra nu înţelegea nimic din vorbele bărbatului, 
în afară de ocările aruncate asupra mult doritului văr. 
Ochii ei tăiaţi in curmeziş ca la tătăroaice se făcură 
deodată mari, iar despicătura lor de aur crescu ca o 
vatră de foc: 

— Măria Ta, ce-mi tot vorbeşti? Ce rău ţi-a făcut 
vărul nostru? Să nu ajungi să te căieşti vreodată de 
cuvintele ce arunci asupra lui. 

Nu mai era vreme de câinţă! Căinţa era alta: că 
îngăduise Domnul să i se strecoare în sân acel şarpe 
viclean, care, după ce-l muşcă adânc, de era să-i ia 
viaţa, fugise în Transilvania, cu gând de a strânge 
oaste şi a veni împotriva lui, a lui Alexandru-vodă, care 
ca pe o rudă iubită îl adunase de pe drumuri şi-l 
oblojise! 

— Nu cumva sunt uneltiri? mai întrebă Doamna, 
care ştia că lacob Heraclidul nu era în stare să vină 
împotriva lui Lăpuşneanu să-i ia scaunul domnesc şi 
Doamna, precum la vremea lui, Ajexandru-vodă tot cu 
oaste străină venise, înlăturase cu moarte pe Joldea, 
mirele de trei zile al Domniței Ruxandra, îi luase 
mireasa şi jilţul domnesc din Suceava. 

— Uneltirile sunt ale lui, ale acelui Vântură-Ţară! 
strigă Domnul rânjind. Căci iată, trebuie să-l întâmpin 
la hotară... dacă nu cumva şi-o fi schimbat drumul! 


Şi Vodă scoase de la chimir scrisoarea mototolită a 
voievodului Podoliei, Vişnieviţchi, prietenul leah care 
ştia şi moldoveneşte, fiind după mamă os din Ştefan 
cel Mare. 

Doamna Ruxandra o citi pe îndelete, cu buza 
tremurătoare, ţinând-o cu mâini care îngheţau - 
neştiind dacă-n cumplita ei tulburare era mânie sau 
părere de bine, disperare sau aşteptare. 

Voievodul leah scria Domnului că lacob Heraclidul 
ajunsese în Ungaria de sus, în Kesmark, unde, cu 
ajutorul lui Ferdinand din Viena, strânsese oaste, spre 
a pune mâna pe Moldova. | se dăduse numaidecât 
ajutor pentru asemenea ispravă, deoarece Ferdinand 
al Austriei era furios pe Voievodul de la Suceava, care 
ajutase văduvei ungare, Isabella, să pună mâna pe 
Transilvania. Cică opt mii de florini ar fi primit fostul 
cavaler al lui Carol Quintul şi un pâlc de oaste în 
fruntea căreia se afla un anume Albert Laski, luteran şi 
el. Se pare că şi guvernatorul Lituaniei, Nicolae 
Radziwill, trimisese ceva galbeni Heraclidului - căci 
mult ar fi dorit acela ca tot un luteran să domnească în 
scaunul din Suceava! 

Dar craiul Lehiei, care era catolic şi sprijinise pe 
Alexandru Lăpuşneanu să înfrângă pe duşmani şi să fie 
uns Domn, prinse de veste cel dintâi, prin iscoadele 
sale. Nu era vreme de pierdut. Cum Alexandru 
Lăpuşneanu n-avea oastea strânsă şi gata de luptă, 
craiul din Varşovia trimise un sol către voievodul 
Podoliei, Vişnieviţchi, să purceadă de îndată şi să 
înfrunte oastea cavalerului negru. Abia intră lacob 
Heraclidul, cu tovarăşii săi, toţi pui de lele, în 
trecătorile Moldovei, că fură întâmpinați de o grindină 
de săgeți şi de bolovani prăvăliţi din piscurile munţilor. 

Socotind că va fi treabă uşoară şi că vor merge la 


Suceava ca la nuntă, lefegiii lui Heraclid, loviți la 
strâmtoare, dădură dosul, mai cu seamă călăreţii, care 
puteau fugi mai repede. 

S-o fi mai adunând oastea năvălitorului undeva prin 
Transilvania? Sau vitejii săi fugari s-au risipit ca fumul? 
Voievodul Podoliei nu ştia, dar prin scrisoare anume îl 
îndemna pe Alexandru-vodă să-şi adune de sârg 
oştirea şi să pună strajă bună la trecătorile spre 
Transilvania. Căci nu era de crezut că un cavaler al lui 
Carol Quintul să se lase bătut cu una cu două, iar un 
nas vulturesc ca al lui lacob Despotul să fi uitat aroma 
bucatelor domneşti de la Suceava. 

Şi iată că Domnul Lăpuşneanu, în zale şi cu 
buzduganul pregătit parcă anume pentru căpăţâna lui 
Heraclid, pornea însuşi spre fruntaria ameninţată. 

Doamna Ruxandra izbucni într-un hohot puternic de 
plâns şi se aruncă la pieptul lui Alexandru. Domnul 
abia putu s-o împace - şi o duse cu mare grijă în 
iatacul ei. 

— Dacă s-o întâmpla ceva, îi mai zise el, să nu-ți 
pierzi firea, Ruxandro, ci să iei cu tine vistieria şi să te 
tragi la Chilia, tot pe drumuri lăturalnice, numai cu 
două slugi credincioase şi cu copiii. Auzitu-m-ai? 

— Auzit, Măria Ta... gemu Ruxandra, sughiţând 
încet de viitoarea plânsului. 

— Dacă pier eu, măcar să scapi tu! adăugă Vodă. 
lar cu aurul din vistierie să dai fuga la Stambul, să 
cumperi înapoi scaunul domniei pentru urmaşii noştri. 

— Aşa voi face, Măria Ta! răspunse Doamna, 
căutând împrejur oglinda ei venețiană cu mâner de 
argint. 

Domnul plecă şi lipsi din Suceava toată vara, lăsând 
paza cetăţii pe seama hatmanului Tomşa, mai înrăit 
parcă decât ceilalţi boieri, dar cel mai de ispravă. 


Odată cu strânsul poamelor din vii şi livezi, se 
întoarse şi Domnul în cetatea de scaun. Prin iscoadele 
de la fruntarii şi din Transilvania află că lacob 
Heraclidul nu mai adunase oştirea pe care o risipise 
voievodul Vişnicviţchi - şi până să întocmească alta, 
mai avea de furcă! 

Călare printre colnicele Moldovei, având cu el pe 
Moţoc, vornicul cel lat în spete şi cu capul rotund, pe 
Veveriţă postelnicul, cel nalt şi tremurător ca un plop şi 
pe Spancioc, spătarul cel chel, fără sprincene şi cu o 
nucă vie de carne în partea dreaptă a bărbiei, 
Alexandru- vodă râse cu poftă, arătând zărilor 
scăpărătoare şirul dinţilor săi puternici: 

— Pare-mi-se că s-a săturat de domnie vărul 
Hercalid, cel cu sânge de zeu în vine! l-a pierit pofta 
chiar de la întâia întâlnire cu pietroaiele din munţii 
Moldovei! Şi-o fi luat seama şi s-o fi întors pe 
meleagurile din apus, că graiurile de-acolo pe toate le 
ştie - iar pe noi ne-a lăsat în plata Domnului! 

— Bine ar fi să fie aşa, mărite Doamne! zise 
Spancioc clătinând din cap de la dreapta la stingă, nu 
înainte şi înapoi ca adineaori în legănarea calului. 
Numai de n-ar fi la mijloc vreo viclenie! 

— De viclenii totdeauna te-ai temut, Spancioc, iar 
de buzdugane ţi-a fost frică! hohoti Domnul, bucuros 
de această glumă de care râseră la fel Moţoc şi 
Veveriţă. Şi ce viclenie anume crezi c-ar putea scorni 
luteranul? întrebă Domnul, cu inima neturburată. 

Spancioc îşi dete cu mâna pe locul unde alţii aveau 
mustăţi şi răspunse, clătinând capul acum înainte şi 
înapoi: 

— De-aş şti, Mărite Doamne, n-ar mai fi viclenie ci 
prostie din partea acelui Vântură-Ţară! Căci viclenia 
bine întocmită se vădeşte mai târziu, când nu te 


aştepţi, nu acum, când n-o vede nimeni. 

— Asta aşa e! întăriră într-un glas vornicul Moţoc şi 
postelnicul Veveriţă. 

„„în timpul verii, primi Domnul Alexandru 
Lăpuşneanu o nouă scrisoare din partea voievodului 
din Podolia, Vişnieviţchi, pe care o citi cu ochi 
scăpărători de bucurie  neaşteptată Doamnei 
Ruxandra, care-şi îmbăia două fetițe într-o copaie 
mare, în iatacul aburit. 

— la-n ascultă, Ruxandro, vestea cea mare! 

— Vreo veste rea despre vărul lacob Heraclidul? 
întrebă Doamna dând din cap, încredinţată de mult c-o 
împăcare între Despot şi soţul ei nu mai era cu putinţă. 

Şi Domnul citi rândurile ce urmează: 

„Mărite Doamne şi prietene! Să te tie Hristos, 
Mintuitorul nostru, în deplină sănătate şi noroc 
dimpreună cu Mărita Doamnă şi coconii, nepoții mei. 
lată că aflai de curând, din Transilvania, de la oameni 
de credință care niciodată nu m-au înşelat, primind ei 
bani buni de la mine, în toată vremea. Cică lacob 
Heraclidul care-şi spunea Despot după scrisul lui Carol 
Quintul şi care încercase a-ți lua scaunul domniei, 
umblând el acum zănatec prin părțile transilvane şi 
ungureşti, ba într-o cetate, ba în alta, nu mai contenea 
cu chefurile şi bețiile, înconjurat de tovarăşii lui de 
cavalerie, pe care-i avea din ţările Apusului, dobândi şi 
alți mulți prieteni, făgăduind în dreapta şi în stânga 
vorbe goale, pe care numai nebuni ca aceia le pot 
crede, că va veni el în Moldova Domn, după rubedenia 
lui cu Doamna, ba că va pune mâna şi pe scaunul Ţării 
Româneşti, întocmind apoi o mare oaste creştină cu 
ajutorul căreia va alunga pe turci şi va lua iar scaunul 
bazileilor, bunicii săi, pierdut acum o sută şi mai bine 
de ani. Ci nebunia nici ea nu tinu mult înaintea lui 


Dumnezeu, că iată, lacob Heraclidul căzu greu bolnav, 
se săvârşi din viată şi fu îngropat de prietenul său 
Albert Laski şi de ceilalți cavaleri apuseni, în cetatea 
Kismark, şi cu toți mult plânseră de părere de rău...” 

Doamna Ruxandra lăsă copilele să se bălăcească în 
apa caldă şi, cu braţele de-a lungul trupului, privi drept 
în rânjetul lui Alexandru. Apoi zise mai mult cu 
răsuflarea.: 

— Şi tu crezi în asemenea cuvinte, Doamne? 

Alexandru-vodă nu răspunse deodată, apoi răcni: 

— N-am crezut nici eu! Dar ascultă mai departe să 
auzi ce spune răvaşul: 

„Cunoscând, mărite Voievod şi prieten, viclenia 
aceluia ce se numea însuşi Despot, vrusei a mă 
încredința de moartea lui şi trimisei un om anume din 
Podolia, care, ducându-se, întrebă pe locuitorii cetății 
lui Laski dacă ştiu ei ceva de pristăvirea cavalerului lui 
Carol Quintul întru cele veşnice. Şi oamenii au 
mărturisit că au văzut cu ochii lor înmormântarea 
Cavalerului, ba i-au şi arătat locul în biserică, unde e 
îngropat. Minţina trimisul meu locuitorilor din Kismark 
că era rubedenie îndepărtată cu răposatul, au aprins o 
luminare la căpătâiul lui”. Acum ce mai spui, Doamnă? 

Doamna oftă şi începu, cu şi mai multă putere, să-şi 
frece copilele în scăldătoare. 


III 


ANEVOIE VENI ÎNCEPUTUL SI PREA REPEDE 
SFÂRŞITUL 


Mare fu mirarea lui Alexandru-vodă în toamna 
aceluiaşi an aflând că lacob Heraclidul în fruntea unei 


puternice oştiri ardelene, pe care o adunase tupilând-o 
în timpul verii sub poale de păduri, pătrunsese prin 
trecători în Moldova, având de-a dreapta lui pe Albert 
Laski, prietenul şi sprijinitorul său. 

— Parcă-şi dăduse duhul! lar oamenii cetăţii au 
văzut înmormântarea! grăi Domnul către vornicul 
Moţoc, care trebuia să îngrijească de adunarea oștirii. 

— Un coşciug gol înconjurat de luminări aprinse nu 
se poate îngropa, Măria Ta? răspunse vornicul, 
scărpinându-se după ceafă. Acum va trebui să-l 
înfruntăm pe mort. 

— Sunt boierii noştri de credinţă, vornice? întrebă 
Domnul, care se cam îndoia de unii. 

Moţoc sporovăi ceva pe sub mustață, cu mina 
stângă pe paloşul de la coapsă, cunoscând şi el puţina 
statornicie a boierilor, gata să treacă de partea celui cu 
biruinţa şi cu puterea. 

Alexandru-vodă Lăpuşneanu şi cei trei boieri mai de 
seamă, Moţoc, Veveriţă şi Spancioc, se osteniră şi 
adunară în mare grabă câteva pâlcuri de pedestraşi şi 
de călăreţi, înarmaţi inai mult cu spăngi şi cu paloşe, 
prea puţini cu arcuri bune şi niciunul cu vreo sâneaţă 
care scuipă foc şi plumb. Nădăjduind să-şi înmulțească 
oastea, Vodă Alexandru se trase mereu dinaintea 
năvălitorilor care-l căutau, până-n preajma Prutului, în 
vreme ce Doamna Ruxandra cu vistieria şi copiii ei, 
unsprezece la număr, se trase la Chilia, pe ţărmul cu 
corăbii turceşti. 

Oştile se loviră la Verbia, nu departe de apa Jijiei, şi 
se încăierară două zile scurte de toamnă, amestecate 
în ceaţă şi în ploaie. Când oamenii lui Vodă se 
pomeniră înconjurați de călăreţii cu flinte tran- 
silvăneşti, care-i împroşcau cu alice mai dese ca apa 
ce cădea de sus, se traseră înapoi de Verbia, pe 


celălalt mal al Jijiei. Dar aci îi adăsta pedestrimea lui 
Laski, cu sulițe lungi, care-i risipi şi-i prinse, după 
aceea, prin luncile de pe malul Prutului, istoviţi şi lihniţi 
de foame. 

Mai încercă Alexandru-vodă să se împotrivească 
lângă Huşi, unde îi venise în ajutor un pâlc de oşteni 
din Moldova de jos, dar nici aci nu izbuti a face vreo 
ispravă. 

În puterea nopţii, în vreme ce călăreţii lui lacob 
Heraclidul erau gata să intre în tabără, Vodă 
Lăpuşneanu fugi la Chilia, de unde, luându-şi soţia, 
copiii şi lăzile ferecate, se urcă într-o corabie mare ce 
pornea spre Stambul. Aci se aruncă la picioarele 
puternicului Padişah Soliman, de care ţinea cu 
adevărat domnia de la Suceava, ca şi cea de la 
Târgovişte. 

* 
x x 


lacob Heraclidul, după înfrângerea lui Alexandru- 
vodă la Jijia şi la Huşi, porni în goana mare spre 
Suceava, bănuind că va mai găsi acolo pe frumoasa şi 
iubita lui vară, Ruxandra. Dar aflând că Doamna 
urmase pe soţ, se întoarse la laşi, unde adună boierii la 
Curte şi trecând pe dinaintea lor, le grăi în mai multe 
limbi, în latineşte, în leşeşte, în frânceşte, în nemţeşte, 
în ungureşte şi la urmă în moldoveneşte, zicând cu 
semeţie: 

— N-aţi avut până acum, boieri dumneavoastră, 
Domn cu mai multă ştiinţă de carte ca mine, nici cu 
prieteni mai puternici în ţările creştine de la apus! De 
mă veţi cere ca Voievod al Moldovei Padişahului 
Soliman, bine va fi vouă, copiilor voştri şi mai ales 
Ţării. lar ce ne hărăzeşte Domnul cel de Sus, nu poate 
bănui oricine - şi veţi vedea minunea cea mare la 


vremea ei, toţi care în mine veţi crede. Căci precum 
din adâncimea şi vechimea singelui meu am scos 
dreptul şi puterea ce le vedeţi, alte drepturi şi puteri 
voi isca, despre care acum nu pot vorbi încă. 

Smeriţi  ascultară boierii aceste cuvinte care 
purcedeau parcă din- tr-un suflet de împărat, nu de la 
un Voievod supus Stambulului. Astfel că i se închinară, 
sărutându-i mâna. Apoi cu toţi se duseră la Biserica 
Mare unde vlădicii în odăjdii îi citiră molifta de domnie, 
numindu-l pe româneşte /on-vodă. 

Soliman, de mult prevenit de lacob Heraclid 
Despotul, prin bancheriţa Dona Gracia de Mandesa, cu 
mare trecere la Poartă, nu mai dete ascultare 
plângerilor lui Alexandru Lăpuşneanu, ci ţinând seama 
de cererea boierilor moldoveni, trimise lui lon-vodă 
firman şi steag de domnie nouă. 

— Nu face domnia Moldovei zece mii de galbeni pe 
an, peste haraciul lui Alexandru Lăpuşneanu? întrebă 
Vodă pe boierii adunaţi în Divan, cărora le ceru să 
scoată banii din pământ, din piatră seacă. 

Cavalerii primiră haine scumpe de samur, şei 
împodobite cu flori de argint şi săbii ferecate. 

— Ce-ar fi de ar da oamenii ţării câte un galben de 
casă? întrebă Domnul pe boieri în al doilea Divan. 

Topi odoarele de aur ale bisericilor şi bătu galbeni 
cu numele său: Heraclidis Despotae Vindex et defensor 
libertatis Patriae. (Heraclid Despotul răzbunătorul şi 
ocrotitorul libertății Patriei.) Scrisorile lui purtau 
însemnarea: Despot şi Bazileu al Moldovei, umblând 
până-n marginile continentului Europei. 

— Două coroane, meştere, să-mi torni din aceste 
bucăţi de aur! porunci el unui sculptor adus din Padua. 
Una fără armurile Moldovei, m-ai auzit? Vom pune 
armurile mai târziu... În altă parte! 


Boierii se luară de gânduri. Moţoc începu să se 
căiască şi să-şi certe tovarăşii, pe Veveriţă şi Spancioc, 
că-l lăsase să scrie Sultanului pentru întărirea în Scaun 
a unui venetic care nu respectă datinile ţării. 

— Aud că ne aduce acum în Suceava vlădică 
luteran! zise Veveriţă, tremurând tot. 

— Vlădică însurat,  auziţi voi, fraţilor? strigă 
Spancioc şi râse bătându-se cu mâna pe gură. 

Despot află de adunarea boierilor în casa 
hatmanului Tomşa, dar nu-i crezu atât de becisnici ca 
să se ridice împotriva viselor sale de mărire. Până una- 
alta, începu a strânge aur pentru întocmirea unei mari 
oştiri. Datoria de câteva mii de galbeni către prietenul 
Laski o mai lăsă în uitare. Avea nevoie numai de cinci 
ani de pace - şi după aceea... Vor vedea mărimile 
Apusului ce e în stare să împlinească penrtru 
creştinătate un cavaler al lui Carol Quintul, urmaş al 
bazileului Heraclide! 

Dar, până să se împlinească toate aceste năluciri, 
hatmanul Tomşa năvăli în casa domnească, strigând 
cu ochii bulbucaţi de spaimă: 

— Măria Ta, ne lovesc tătarii! Dă-mi oaste să-i alung 
până nu ne pustiesc Moldova! 

Despot-vodă îl privi cu ochi mari, miraţi, apoi se 
ridică de la masa lui de scris şi cu condeiul făcu semn 
căpitanului de oaste din mijlocul curţii. 

Hatmanul Tomşa, înţeles dinainte cu boierii, duse 
oastea afară din cetate, unde oamenii jurară toţi 
creştineşte, pe icoanele ortodoxe, să asculte numai de 
hatman şi să scape ţara de domnia acestui papistaş 
stricător de obiceiuri. 

Aflând Vodă de această răzvrătire, se închise îndată 
în cetatea Sucevei, cu puţina pedestrime ce o păstrase 
la curte, în adăstarea unui ajutor. 


În vreme ce oştenii credincioşi din cetate ţineau 
zidurile, află Despotul că se apropia de Suceava 
voievodul Podoliei, Vişnieviţchi, din osul lui Ştefan cel 
Mare, să se urce în scaunul ţării. 

lată de unde vedea mântuirea - de unde se 
aşteptase mai puţin. Se vor bate acum, Tomşa cu 
Vişnieviţchi!... 

Hatmanul Tomşa, aflând de apropierea lehilor, 
trimise vorbă voievodului Podoliei să se unească îndată 
cu oştile moldoveneşti, ca împreună să surpe zidurile 
Sucevei şi să alunge pe Despot din Scaun. lar Despotul 
ştia bine că hatmanul Tomşa nu va lăsa acum din 
mână prilej de a încerca să se urce el în scaunul 
Moldovei - şi se va lovi cu Vişnieviţchi. Scorpionii, 
încăierându-se, se vor mânca unul pe altul - iar leul 
Sucevei va ieşi teafăr din colivie! Apoi, cu ajutorul lui 
Dumnezeu, îşi va aduna cu mai multă chibzuială oştile 
care să-i dea puterea de a-şi pune, pe malurile 
Bosforului, coroana de bazileu, coroana a doua, pe 
care o avea gata pregătită! 

În puterea nopţii, iscoada intră în iatacul Domnului. 

— S-au bătut toată ziua de ieri şi toată ziua de azi, 
Mărite Doamne! gâfâi omul, acoperit de praf şi de 
sudoare. 

— Şi se mai bat? făcu Despotul, cu ochi mari. 

— Nu. Că moldovenii lui Tomşa au risipit pe oştenii 
lehi, iar pe voievodul lor l-au prins de viu. Cică-l vor 
trimite la Stambul, peşcheş Padişahului, să-l spânzure 
în cârlige, ca un vechi duşman ce era! 

Despotul se încruntă - înţelese dintr-o dată că 
starea lui se înrăutăţise. Va mai trimite Soliman oştirea 
care să-l despresoare, văzând că boierii moldoveni îi 
dau plocon pe vrăjmaşul leah? 

— Trebuie să aştept! Să mai aştept! Mântuirea va 


veni ea de undeva!... 

În cetatea Sucevei bucatele se împuţinară - iar 
ajutorul turcesc sau măcar cel tătăresc nu se ivea de 
nicăieri. 

În curând Vodă nu mai avea cu ce să hrănească pe 
oştenii ce făceau paza la ziduri - chiar de-ar fi lăsat pe 
ceilalţi netrebnici, bătrâni, femei şi copii să piară de 
foame. 

Repede scrise lui Laski, făgăduindu-i răsplată 
împărătească, dacă va veni îndată cu oaste destulă să- 
| despresoare. Şi primi răspunsul, cu o ameninţare: „Te 
mântui, nu pentru capul tău, ci pentru aurul ce ama 
primi şi pe care altfel nu l-aş mai vedea deloc, iar dacă 
nici după ce te voi mântui nu plăteşti - cu mâna mea 
te voi ucide, om fără cinste!” 

Dar se întâmplă o turburare neprevăzută între 
oştenii Despotului, o căpetenie fu ucisă de alta, spre a- 
i lua locul. lar pe ucigaş Vodă nu-l pedepsi, având 
nevoie de el în acea vreme amenințătoare. 

Atunci oştenii de la ziduri se sfătuiră şi fură 
îndemnați chiar de noua căpetenie să deschidă porţile 
cetăţii, ca să intre boierii Moldovei cu oastea lor. 

Când Despot prinse de veste despre această 
plănuire, trimise porunci portarilor şi căpeteniei, care-l 
vânduse ca la amiază, când o sta soarele cumpănă şi 
clopotul va suna, sa dea porţile de o parte deoarece 
vroieşte a ieşi din cetate şi a sta de vorbă cu hatmanul 
Tomşa. 

— Dacă nu mă vor, plec! îşi zise Domnul, gătindu-se 
în vestmintele-i de cavaler negru în iatacul ce fusese al 
Doamnei Ruxandra. 

Îşi încinse jungherul cu minerul de fildeş, iar în locul 
tichiei de catifea cărămizie cu pană, îşi puse coroana 
cea mare de aur, pe care râvnise s-o poarte când se va 


încorona la Constantinopol ca bazileu al noului Bizanţ. 

Cobori scările şi se aruncă pe calul alb, înşeuat ca 
de sărbătoare. Apoi urmat numai de cinci călăreţi, ieşi 
pe poarta cea mare a cetății, care se deschise când 
clopotul bătu amiaza. 

Cu mirare priviră moldovenii din tabăra lor şi cei mai 
de departe, din corturi, această minune a deschiderii 
porţilor de bună voie - şi ivirea în bătaia soarelui a 
acelui ciudat împărat de Vicleim, şiruind de aur şi de 
nestemate. 

Cu mâna stângă în şold, cu dreapta strunind frâiele 
calului alb, înainta Despotul şi chipu-i mândru, cu nasul 
vulturesc şi ochii scăpărători căuta pe boierii 
moldoveni. 

La întâia strajă se opri şi porunci: 

— Să poftească la mine hatmanul Tomşa! 

Dar boierii, cu mâna pe paloşe, în frunte cu 
hatmanul Tomşa, care purta numai buzduganul la 
coapsă, călăreau iute întru întâmpinarea Despotului. 

Mai înainte de a fi ajuns, acesta le strigă: 

— Inimi haine şi neînţelegătoare aţi fost cu mine, 
boieri dumneavoastră, dar iată, eu plec ca să... 

— Ne mai şi ocărăşti, liftă necredincioasă? răcni 
hatmanul Tomşa de se cutremură văzduhul. 

Şi buzduganul smuls de la coapsă lovi pe Despot 
drept în faţă, sfărâmându-i ţeasta şi umplându-l de 
sânge. Leşul Domnului se prăvăli atârnând în şa ca o 
zdreanţă de mătase, în vreme ce coroana de aur se 
rostogolea mai departe, în iarba moale, ca o minge... 


PETRU CERCEL 


Un tânăr poet visător 
în scaunul Ţării Româneşti 


I 


LA CURTEA REGEASCĂ DIN FRANCIA 


Într-o noapte de primăvară a anului 1579, făcliile 
albiră atât de tare un rând de ferestre ale palatului 
regesc din Paris, încât ostaşii de gardă de la porţile 
mari de fier 'nălţară priviri mirate, zicând: 

— Se lasă cu chef astă seară la salonul cel mare al 
regelui nostru. 

— De bună seamă, răspunse altă strajă. Păcat că nu 
mai sunt petrecerile de odinioară... 

— De ce, adică? 

— Apoi după ce-şi pune pirostriile pe cap, omul se 
mai lasă de blestemăţii, iar tânărul nostru rege n-a 
găsit ceva mai bun de făcut decât să se-nsoare cu 
frumoasa Luiza, un boboc de fată, cu doi maci pe 
obrăjori. Hei, ce veselie era altădată, când regele 
petrecea în lege...! S-a vârât şi aici maică-sa, italianca, 
vicleana aceea de Caterina de Medicis din Florenţa! Că 
fără amestecul ei, uite, bag mâna-n foc, că nici azi 
isteţul nostru stăpân nu s-ar fi însurat! 

Nimic din ceea ce se petrecea în cămările regeşti, 
oricât de ferite, nu rămânea ascuns străjilor, pajilor, 
slujitorilor, vizitiilor! 

Henric al III-lea al Franciei se căsătorise într-adevăr 
cu Luiza de Vandemont, ascultând îndemnul mamei 
sale Caterina de Medicis, femeie pricepută în treburile 


domniei şi care nu voia ca fiul ei să aibă parte deo 
domnie şubredă şi mai scurtă decât a tatălui său, 
Henric al II-lea. Feciorul, odată căsătorit, se potoli, 
prins de grijile domniei. 

Şi iată că acum începuseră din nou petrecerile la 
palatul regesc din inima Parisului, pe malul Senei. Ba 
aceste petreceri se făceau chiar cu voia bătrânei 
regine! 

Ce se întâmplase? 

Sosise la Curte un tânăr prinţ din părţile răsăritene, 
anume Petru Cercel, valah de sânge, dar care - de 
necrezut! - n-avea defel înfăţişarea sălbatică a 
oamenilor de la Dunăre. Ci, dimpotrivă, purta cu 
eleganţă vestmântul de cavaler, după felul Renaşterii 
italiene, cu beretă de catifea şi sabie scurtă, având în 
urechea stingă un cercel cu perlă. Şi acest prinţ, care o 
rupea bine pe franţuzeşte, vorbea italiana de parcă ar 
fi trăit toată viaţa la Ferrara sau Firenze. 

Caterina de Medicis părea atât de vrăjită de graiul 
lui, că-l opri la Curte, ferindu-l de neplăcerile Parisului 
ispititor, zgomotos şi plin de pericole în acel veac, când 
nobilii şi tâlharii, în întunericul nopţii, cu săbiile scoase, 
abia se deosebeau unii de alţii. 

Petru Cercel plăcu şi regelui, care de mult preţuia 
chipul frumos şi statura zveltă a tinerilor, hora de paji 
ce-l înconjurase fiind bine cunoscută şi preţuită la toate 
Curțile. Henric al Ill-lea ascultă cuvintele cumpănite ale 
lui Petru Cercel, dar mai ales luă seama şi se lăsă prins 
de glasul feciorelnic al prinţului din răsărit, care suna 
ca o coardă de ghitară. 

Cu deosebire plăcuse Petru fragedei regine, care 
împlinise de curând treisprezece ani. Căci prinţul valah 
citise în după-amiezile de iarnă reginei-mame şi micii 
Luiza din caietul legat în scoarţe de piele întărite cu 


ţinte de alamă şi încuiat cu lacăt mic de bronz câteva 
din stihurile inimii lui mistuite de alean. 

Cu ochii minţii văzură cele două femei, din cuprinsul 
versurilor cavalerului, codrii  nesfârşiţi ai Ţării 
Româneşti, apele sprintene ce şerpuiesc din munţi 
spre Dunărea molatică, ba auziră din acele stihuri 
avântate buciumul de pe colnice, cimpoiul de la stâne, 
doina prelungă, îndurerată şi nerăzbunată pe care 
poetul o cântă de câteva ori cu glasul lui melodios. 

Şi se umplură ochii reginelor cu lacrimi adevărate. 

— Am să vorbesc regelui de soarta ta, prinţe. Vreau 
să te întorci la Curtea ce ţi se cuvine! făgădui mica 
regină, deşi nu cerea soţului ei niciodată nimic, Henric 
al Ill-lea privind-o în preajma lui mai mult ca pe o 
păpuşă decât nevastă. 

Regina-mamă nu se îndura să se despartă prea 
curând de prinţul atât de fermecător: 

— Scumpul meu Piedro, ţii într-adevăr atât de mult 
să te întorci la Curtea de la Dunăre, ca să domneşti 
peste zimbri şi urşi? Nu te simţi mai bine în catifelele 
vestmintelor acestora şi ale încăperilor noastre din 
care, cât voi trăi eu, nu te va alunga nimeni? 

— Trebuie să aştept să fiu alungat, mărită regină?... 
răspunse poetul cu un surâs trist, lăsând în jos 
pleoapele acoperite de umbră, ca două violete. 

— Mere cherie! (dragă mamă!) se amestecă iar 
copilandra, soţia regelui, să vorbim cu Henric! 
Suferințele dragului nostru Pierre cel pribeag sunt o 
nedreptate strigătoare la cer! 

Şi cruciuliţa de aur a micii catolice se clinti deodată 
pe pieptu-i alb, ridicat de un suspin violent. 

— Atunci, caro Piedro, altă speranţă nu ne dai decât 
că ne vei părăsi? făcu regina-mamă punând mâna-i 
dreaptă încărcată cu douăsprezece inele pe mâneca de 


catifea a tânărului trubadur ce ţinea ghitara-i 
venețiană pe un genunchi. Şi râse adânc, din toate 
coardele glasului ei. 

— Aş vrea să veniţi odată la Curtea mea, ca să 
primesc aşa cum se cuvine pe stăpânele inimii mele, 
pentru bunăvoința pe care mi-au arătat-o! spuse Petru 
Cercel celor două regine, zâmbindu-le galeş, în vreme 
ce mâhnirea ochilor lui se adânci parcă şi mai mult. 

— Venim, prinţe, cu dragă inimă! Numai să nu ne 
sfâşie fiarele sălbatice de acolo... 

În zilele următoare, Caterina de Medicis zise nurorii 
sale, Luiza: 

— Prostuţo, dacă-i dăm drumul dragului nostru 
Piedro, cine are să ne mai cânte doina aceea 
tulburătoare care stoarce lacrimi? Cine are să ne mai 
spună stihuri care ne leagănă simţirea? 

Cu toate astea, mica regină îşi luă inima-n dinţi şi 
vorbi soţului ei, care o ascultă, bucuros de a-şi arăta 
puterea, sprijinind pe Petru Cercel, ciudatul pribeag din 
ţinuturile răsăritene. 

Şi când, sub un policandru cu douăzeci şi patru de 
luminări, tinde râdea cu pajii, vechii săi prieteni, Henric 
al Ill-lea puse mâna pe umărul chipeşului curtean 
valah, Petru Cercel simţi ca un fior al destinului: va fi 
Domn al Ţării Româneşti! 

— E departe ţara ta de Polonia? întrebă regele. 

— Nu, Sire! o desparte doar Moldova, care e tot ţară 
de români. 

— Ştii că am fost mai întâi rege al Poloniei, înainte 
de a veni aici la Paris, pe tronul răposatului meu frate. 

— Ştiu, Sire! Şi bucuria mea de a fi Domn al Ţării 
Româneşti e micşorată de părerea de rău că nu voi 
avea vecinătatea graţioasă a majestăţii voastre! 

Regele privi în jur şi pocnind din degete ca din 


castagnete, deasupra capului, strigă: 

— Berthier, pe cine avem ambasador la Stambul? 

— Pe Saint-Valentin, Sire! răspunse Berthier, 
întorcându-se. 

— Pregăteşte o scrisoare din partea mea către 
Padişah şi una către Saint-Valentin. Ideea principală: 
doresc mult ca prințul Petru Cercel, os de domn, să se 
urce în scaunul părintelui său Pătraşcu- vodă. Ideile 
celelalte chibzuieşte-le tu... 

— Înţeles, Sire! 

— Ascultă Berthier! îl strigă iar regele. Îmi pare rău 
că va trebui să mă despart de prințul Pierre. Mi-au 
vorbit mult despre firea-i aleasă şi mama şi Luiza. N-aş 
vrea să-l las singur în acea sălbatică Valahie, în care mi 
se spune că oamenii stau la masă cu urşii, îmbrăcaţi ei 
înşişi cu blănuri de fiare. După câte ştiu de la mama, 
Voievodul Petru doreşte să preschimbe acei codri 
sălbatici în grădini fermecătoare, iar pe locuitorii valahi 
să-i deprindă a ieşi din vizuini şi a trăi ca noi, în oraşe 
mândre. Nu ti-ar face plăcere să-l întovărăşeşti şi să-i 
fii de ajutor? 

Şi după o clipă adăugă: 

— Cu acest prilej îmi vei trimite şi rapoarte asupra 
stărilor din ţara turcească şi din Polonia. 

Ambasador... era o urcare a treptelor de nobleţe la 
care Berthier, care făcea şi slujba de secretar personal 
al regelui, nu se aşteptase niciodată. Cu obrajii înroşiţi 
de fericire, bâigui: 

— Desigur, Sire! Dorinţa voastră e poruncă pentru 
mine. 

Şi înclinându-se până-n vârful pantofilor sclipitori, 
porni spre uşa cea mare ce dădea în cămările regeşti. 

— Urmează-l, mon bon Pierre, poate că Berthier are 
nevoie de lămuririle tale! Cunoşti mai bine decât el 


obiceiurile de la Poartă şi sfătuieşte-l cum s-o aducă 
din condei ca să atingem şi să câştigăm mai lesne 
bunăvoința Padişahului. 

La început regina-mamă fu mâhnită de plecarea lui 
Petru Cercel şi o certă pe mica Luiza pentru graba ei 
de a fi sărit într-ajutorul prinţului. Dar se împăcă 
repede cu lucrurile - gândind că tot va găsi o dată 
tihna de a face o călătorie lungă prin Italia, apoi la 
Stambul şi de aci la Curtea domnească de la Bucureşti, 
unde chipeşul Petru - după făgăduială - avea s-o 
întâmpine cu toată cinstea cuvenită feţelor regeşti. 
Cum o fi arătând Bucureştiul acela depărtat? 

Chiar în după-amiaza acelei zile stătură din nou la 
taifas, ea şi noru-sa Luiza, cu prinţul valah. 

— Mărită regină, spunea el, noi românii am rămas 
cam  îndărăt cu mersul cărturăriei şi  subţirimii 
obiceiurilor. Căci în vreme ce popoarele din această 
parte a pământului ridicau catedrale, învățând să 
cânte liturghia până la cincisprezece glasuri deodată, 
ai noştri, de la Dunăre, cu arcuri, ghioage şi puşti 
(tunuri) de vişin, ţineau piept năvălitorilor asiatici, care 
odată cotropiră şi ţinuturile Europei, ajungând călări 
până la porţile Romei şi până la cetăţile cu turnuri ale 
Spaniei. Dar eu, fiindu-mi dat să cunosc ştiinţa 
italienească şi înfăptuirile franţuzeşti, mă voi strădui să 
stârpesc din ţara mea rămăşiţa 

sălbăticiei, ca să vezi, când vei veni pe la noi, măcar 
un început de viaţă europenească. Fiindcă şi noi 
suntem din aceeaşi seminţie cu italienii, francezii şi 
spaniolii. E râvna mea cea mai fierbinte şi pentru care 
trăiesc, de a preschimba ţara mea într-o mică Italie sau 
Francie. Căci ceea ce face omul pentru sine se pierde 
ca fumul, dar ceea ce face pentru patrie, aceea 
rămâne. 


— Ca din carte grăieşti, prinţe! zise Caterina de 
Medicis, în sufletul căreia tot mai rămăsese o urmă de 
nădejde, c-ar putea opri pe Petru la Curtea ei. 

— Şi cine, mărită regină, dacă nu eu, ar putea ridica 
pe fraţii mei români la treapta fraţilor lor de-aici? Chiar 
părintele meu, Pătraşcu-vodă, căruia i se spunea Cel 
Bun, alt gând n-avu când mă trimise să-nvăţ carte la 
şcolile vestite de pe ţărmul Bosforului. lar frate-meu, 
Vintilă, care nutri aceeaşi râvnă, plăti cu viaţa 
încercarea de a se urca pe scaunul domnesc, acum 
cinci ani, când boierii îl uciseră numai după patru zile - 
ca să ridice un Domn îngăduitor al jafului, pe un anume 
Alexandru al lIl-lea, care nu se gândeşte decât la 
adunare de avuţii pentru el şi pentru neamurile sărace 
ale soţiei lui, risipite în tot Răsăritul şi Apusul. Nimic 
altceva nu e nefericita Ţară Românească decât moşie 
de jaf a tuturor, în frunte cu nesăţioasa împărăție a 
Semilunii. 

— Ah, nu de mult, Dogele Veneţiei îmi arăta o carte 
din Valahia ta, în care Doamna ţării îi scria că: azi 
suntem şi mâine nu suntem, după voia lui Dumnezeu. 
Ne aflăm în mâna turcului şi nici noi nu ştim unde vom 
fi până la capăt. Nu credeam că-s lucruri adevărate. 

— Ba sunt foarte adevărate. Padişahul schimbă 
domnii după numărul pungilor cu aur primite şi cine dă 
mai mult acela se urcă pe tron, mărind şi haraciul. Dar 
cine plăteşte? Bieţii români, cărora zbirii le iau plinea 
de la gură. 

— Hélas, ce viaţă amarnică duc sărmanii valahi, 
scânci mica regină venindu-i lacrimi în ochi. Mă voi 
ruga lui Christ să stârpească pe acei asupritori turci de 
pe faţa pământului... 

La rindu-i, bătrâna regină se arătă părtaşă la 
suferinţa prinţului şi îi făgădui: 


— Caro Piedro, te voi ajuta să faci din ţara ta o 
grădină europenească precum doreşti! Am să-ţi dau o 
scrisoare către Dogele Veneţiei, vechi prieten, care 
oftează şi astăzi că nu l-am luat de soţ, acum patruzeci 
de ani. El are mulţi prieteni la Poartă. Aşa că 
ambasadorul nostru de la Stambul va fi sprijinit în faţa 
Padişahului şi de prietenii Dogelui. In fine, toţi vom 
lupta pentru Petru Cercel! Te mai îndoieşti că vei fi 
Domn? 

Prinţul valah lăsă capul în piept şi apucând mâna 
reginei o sărută, şoptind: 

— Nu am dreptul să mă îndoiesc! 

În ajunul plecării se dădu, în cinstea lui, o serbare de 
rămas bun la palatul regesc. Toate încăperile fură 
luminate ca ziua. Caleştile din Paris aduseră musafiri 
mulţi, umplând curtea. Mirosul bucatelor şi fripturilor 
se întinse peste amândouă țărmurile Senei. Mult 
suferiră cu acel prilej flămânzii de pe maidane, cărora 
le lăsa gura apă. 

Regele petrecu tare bine cu acest prilej, în vreme ce 
reginele şi oaspeţii se străduiră a face cât mai uşoară 
plecarea din Paris a prietenului lor, prinţul poet şi 
visător, valahul Petru Cercel. 


II 


DOMN AL ŢĂRII ROMÂNEŞTI 


Şi deodată, pe neaşteptate, visul lui Petru se împlini, 
dar în alt chip deoât nădăjduise. 

Într-o dimineaţă, pe când îşi lua dulceaţa de 
smochine, se pomeni cu un boier oltean, lordache 
Craiovescu, fost ban, cu anteriul zdrenţuit şi cu barba 


prăfuită. Venea din Bucureşti. 

— Măria Ta, se tângui boierul ploconindu-se, am 
aflat că te-ntorci din Francia şi că ai de gând să aduci 
şi în Ţara Românească obiceiurile cele alese şi că vei 
stârpi sălbăticia dintre români. Aşa Domn ne trebuie, 
că mult s-a stricat biata ţară - şi încă se mai strică. 
lacă eu numai cu fuga am scăpat din încăierarea ce 
avurăm cu dregătorii domneşti, care au venit în Oltenia 
să ne ia două zeciuieli de dajdii, după poruncile 
nesăţioasei Ecaterina şi a fiului ei, ţâncul de Mihnea. 
Dar noi am aflat că ea trimite mai mult aur la Veneţia 
ca să-şi sprijine bătrâneţele, iar Padişahului mai puţin, 
numai ca să rămână în Scaun. Căzură, Măria Ta, în 
acea încăierare de lângă Jii toţi boierii mehedinţeni şi o 
parte din cei doljeni, iar eu scăpai cu viaţă, mă mir 
cum! Vino, Doamne, în ţară şi pune capăt tâlhăriilor!... 

Petru Cercel luă pe boierul lordache Craiovescu, la 
care se adăugiră în zilele următoare şi alţi fugari, îi 
duse pe toţi la ambasadorul Saint-Valentin care-i 
mână, cu o scrisoare, drept la Marele Vizir. 

In aceeaşi vreme Berthier adună din Pera, de la 
zarafii greci, vreo cincizeci de pungi de aur - şi în 
numele lui Petru Cercel le vărsă la vistieria Padişahului. 

— E un paşă cu barbă mare, albă şi cam ştirb, un 
anume Sinan, îi spuse ambasadorul lui Petru. El pentru 
Mihnea se osteneşte! Vin la el cu toptanul peşcheşurile 
din Ţara Românească. Dar Padişahul a aflat de 
uciderea boierilor olteni şi fuga lor din ţară. Să vedem 
acum ce se mai întâmplă! 

Când Petru Cercel fu chemat la Serai, tocmai 
veniseră, la Stambul, optsprezece care din Bucureşti, 
încărcate cu pungile de bani cuvenite Padişahului pe 
acel an, precum şi darurile obişnuite. Întovărăşit de 
Saint-Valentin şi de grămăticul Berthier, el se închină 


dinaintea sofalei pe care sta tolănit şi buhăit Padişahul, 
sărutându-i poala de atlas. 

— Pace, bre, să faci în ţară, auzi? Pace! Să n-aud de 
alungarea boierilor. Fără boieri nu e ţară! Şi să trimiţi 
haraciul la vreme. Acum, du-te! grăi scurt Sultanul, 
făcându-i semn să iasă. 

Firmanul fusese semnat din ajun, în vreme ce 
dregătorii Seraiului luau în primire şi numărau darurile 
trimise, cu inima nebănuitoare, de Doamna Ecaterina, 
văduva lui Alexandru-vodă, cel răposat şi îngropat în 
rasă călugărească, spre a-i ierta Dumnezeu multele 
păcate. 

Petru Cercel se îndreptă spre Bucureşti cu gândul de 
a împăca întâi pe boierii nemulţumiţi, de a aduna din 
ţările megieşe pe cei care, de teama pierderii capului, 
se bejăniseră şi de a face din [ara Românească o 
grădină - şi apoi să poftească la Curte pe Henric al Ill- 
lea, ocrotitorul său, pe mica, prietenoasa regină Luiza 
şi pe bă- trâna Caterina de Medicis. 

Dar blestemul locului îl cuprinse şi-i ameţi şi lui 
minţile, de cum trecu Dunărea. Cei dintâi boieri care i 
se  închinară, făcându-i totodată alai până la 
Târgovişte, îl vestiră că trei din cei mai de seamă 
dregători ai Doamnei mazilite, vornicul Mihăilă, banul 
Dobromir şi paharnicul Gonţea - încredinţaţi că se va 
înapoia cu fiul ei Mihnea, căci avea rude puternice la 
Stambul şi domnise cincisprezece ani - se ridicaseră 
împotriva noului Domn. 

— Ce-i de făcut, boier Craiovescule? întrebă Petru- 
vodă la Comana, în apropierea Bucureştilor, pe omul în 
care avea mai multă încredere. 

— Ce să fie, Măria Ta! In asemenea împrejurare toţi 
Domnii noştri fac la fel, că nu se poate altcum: prind şi 
taie pe răzvrătiți! Cresc la loc repede boierii căci e 


mănos pământul nostru. Ba la Moscova, unde 
domneşte Ivan cel Groaznic, e obiceiul ca ţarul care 
suie pe tron să taie capetele tuturor boierilor şi să-şi 
facă el alţii, ca să n-aibă cine-l vinde. Păi, vezi? 

— În ţările apusului regii se urcă pe tron din tată-n 
fiu fără împotrivirea nobililor, grăi Vodă mâhnit. 

— Măria Ta, dă-mi poruncă să plec cu trei pâlcuri de 
călăreţi. Răzvrătiţii trebuie prinşi înainte de a încropi 
niscai oaste. li culeg de pe la conacele lor teferi, numai 
buni de spânzurat. 

Petru Cercel făcu semn boierului cu mustăţi lungi să 
plece împotriva răsculaților. 

— Cine e? întrebă apoi pe boierul Craiovescu. 

— Asta-i spătarul Mihăiţă. Dacă-l avem de partea 
noastră, de nimic nu trebuie să ne mai temem! 

Şi astfel, întârziind anume, ca boierii răzvrătiți să 
poată fi închişi, Petru Cercel, cu alaiul celor credincioşi 
şi cu oastea spahiilor, intră în Bucureşti în ziua de 29 
august 1583, zi fierbinte de vară, cu lumină multă şi 
cer curat ca un obraz de fată. 

Norodul, aşijderi lui Stan-Păţitul, nu se bucură de 
schimbarea domniei, ştiind pe pielea lui că mai mult 
rău va fi decât bine. Insă acum, dacă era prea 
sugrumat de birurile nesăţioasei Doamne Ecaterina, 
trase nădejde la uşurare şi omenie fără să-şi dea 
seama de ce, aşa că întâmpină cu urale pe Domnul cel 
nou învestmânt de catifea vişinie, călare pe un mândru 
roib, având în mâini, cu toată arşiţa, mănuşi lungi 
muiereşti şi o pană la tichia de mătase cărămizie. 

El surâdea blajin şi frumuseţea chipului său răpi 
dintr-odată inimile multor jupâniţe zvelte. 

Slujitorii Curţii domneşti, unde se frigeau mieii şi 
juncanii de ospăț, se aruncară în praf dinantea roibului, 
în vreme ce meterhanelele şi cobzarii făceau cu tobele, 


fluierele şi alăutele lor o zarvă de urlau câinii speriaţi, 
ascunşi prin smârcurile cu trestii ale Dâmboviţei. 

Petrecerea în sala cea mare a Curţii, din care numai 
cu vreo citeva săptămâni mai înainte plecase cu ochii- 
n lacrimi Doamna Ecaterina, înveseli pe toţi cei de faţă. 
lar Berthier se uita cu ochi mari, miraţi, la feţele 
bărboase ale boierilor, la vestmintele jupâneselor, la 
pieptănătura jupâniţelor şi a copilelor, despre care 
avea de gând să scrie în amănunt la Curtea din Paris. 

Spre ziuă, spătarul Mihăiţă, care picase în 
Târgovişte odată cu sosirea noului Domn, se închină lui 
Petru Cercel şi ducându-l la fereastra cea mare, albită 
de lumina răsăritului, îi zise: 

— Măria Ta, pofteşte de ia aminte şi la darul meu, 
pe care-l fac domniei celei noi spre întărire. 

Petru Cercel privi senin pe ferastră, dar se trase 
repede înapoi, de parcă l-ar fi îmbrâncit un pumn 
năprasnic. 

In timpul nopţii se ridicaseră din porunca spătarului 
trei spânzurători, de care atârnau cei trei boieri 
răzvrătiți: vornicul, banul şi paharnicul, cu dulămile 
sfâşiate, cu bărbile răvăşite, ciopârţite, cu ochii scoşi 
din orbite şi limba atârnând roşie din gura învineţită. 

— Acum vei domni în pace, Măria Ta! mai zise 
spătarul, răsuflând uşurat de îndeplinirea datoriei. 

Dar Petru Cercel îşi duse mina mică, femeiască, la 
ochi şi plecă din sala cea mare a spătăriei, simțind că i 
se întorc măruntaiele pe dos. 

* 


...Aşa îşi începu domnia prinţul poet mânat de visul 
ce-şi făurise de a preschimba ţara într-un rai 
pământesc. In gândurile sale toate acestea păreau 
lesnicioase; dar ca să le pună în faptă, mai avea cale 
lungă. Cu ce? Avea nevoie de bani, bani şi iar bani, că 


braţe de muncă erau ele destule în ţară. 

Ştiindu-l vrednic şi credincios, îl scoase pe boierul 
Mihăiţă din spătărie şi-l făcu vistiernic. 

— Bani din piatră seacă nu pot scoate, Măria Ta, îi 
spuse acesta, aşa că las prostimea în pace şi mă pui să 
belesc pe boieri. Altcum nu-i chip!... 

Primind învoire, noul vistier se puse pe treabă: 
aşeză biruri grele pe averi, supărând toată boierimea şi 
învrăjbind-o împotriva Domnului. Ba dădu poruncă să 
nu se mai trimită oi peste hotare, ca să rămână ţara 
fără oi, să se trimită numai lâna. Se numărară şi vitele, 
tot aşa, ca să nu se înstrăineze. 

Toate astea scoaseră bani, cu care Petru-vodă zidi o 
nouă Curte domnească mai pe placul său şi o 
Mitropolie care parcă aducea niţel-niţel cu catedrala 
Notre-Dâme din Paris. 

Petreceri nu prea făcea, n-avea cu cine. Numai când 
venea vreun oaspete străin, îl primea împărăteşte, 
încărcându-l cu daruri, încât se dusese vestea de fastul 
şi eticheta Curţii domneşti din Târgovişte. 

Într-o bună zi aducându-şi aminte Petru-vodă că are 
un frate vitreg, anume Mihai, îl chemă la sine de prin 
părţile Olteniei, unde acela era bănişor de Mehedinţi. 
Vru să-l oprească la Curte, să-l facă spătar, dar Mihai 
se codi, neştiind încă gândurile Domnului. 

— AŞ fi mai de folos Măriei Tale ca bănişor decât ca 
spătar... 

— Să te fac atunci ban al Craiovei, frăţioare, ce zici? 

— Asta da, Măria Ta, primesc bucuros! 

Şi-l unse ban. Adevărul e că Mihai, văzând în ce ape 
se scaldă frate-său, întrucât auzise chiar din gura lui 
cum şi ce fel vrea să prefacă ţara, n-avu deloc părere 
bună. Ba chiar gândi că Vodă o să ducă ţara de râpă, 
fiind rupt de pământ şi plutitor în văzduh. Că dacă 


năzuieşte să facă ceea ce i-a îndrugat, trebuia să 
pornească frate-său casa de la temelie, nu de la 
acoperiş, ca ne-omul. 


III 


UN VIS ÎNECAT ÎN APELE MARMARALEI 


După vreo doi ani, la Stambul şi în Pcra, se vorbea 
iar de o schimbare de domnie în Ţara Românească. 
Zarafii care ţinuseră cu bani pe Mihnea şi pe mama lui, 
văduva lui Alexandru-vodă, surghiuniţi întâi în insula 
Rhodos, apoi - după stăruinţele ambasadorului Saint- 
Valentin - şi mai departe, în Tripolis, pe unde nu 
ajunsese încă niciodată vreunul din voievozii maziliţi - 
izbutiseră să-i aducă iar la Constantinopole. Cu ce 
cheltuieli - numai ei ştiau şi Sinan-Paşa, ocrotitorul 
Doamnei Ecaterina. 

Padişahul, cam plictisit de cererea preţuitului său 
Vizir, asculta acru învinuirile aduse lui Petru Cercel, 
sprijinit încă de regele Franciei. 

— Din întâia zi a spânzurat pe toţi boierii din 
Bucureşti, Luminăţia Ta! 

— Pe toţi? făcea Sultanul mirat, căci ştia numai de 
trei, care nu se plecaseră firmanului de la Stambul. 

— Aproape pe toţi! o întoarse Sinan-Paşa. 

— Şi atunci cu cine se ajută în domnie? Că 
peşcheşul, darurile, datoriile din trecut văd că le 
plăteşte la vreme, ba şi înainte de soroc, din care 
pricină l-am şi iertat de două sute de mii de scuzi dacă 
mi-aduc bine aminte. 

— Acum pricep, Luminăţia Ta, de unde a avut Petru- 
vodă banii pe care i-a risipit pe luxuri nefolositoare, 


mai zise Vizirul, închizând un ochi. 

Padişahul se încruntă foc, bănuind că fusese tras pe 
sfoară de acel cavaler în vestminte de pluş venețian. 

— Ce luxuri? întrebă privind drept în ochii Vizirului. 

— Luxurile lui, Luminăţia Ta, prin care vrea să facă 
din Bucureşti un nou Paris şi din Ţara Românească o 
nouă Francie. 

Vizirul râse a batjocură, de i se clătină barba albă şi 
i se văzură dinţii ştirbi. Apoi, urmă, cu ură: 

— Cu ce bani şi-a ridicat o mitropolie nouă la 
Târgovişte? Văzuse catedrala Maicii Domnului din 
Paris! Cu ce bani a zidit o nouă Curte domnească? Nu 
putea uita Palatul regesc din Paris! Şi cu ce a plătit 
tunurile de bronz? Numai venețienii au asemenea 
tunuri, Luminăţia Ta, precum şi parizienii! 

Padişahul rămase pe gânduri. Sinan-Paşa, simțind 
că întorsese pe jumătate cugetul Padişahului, urmă 
fără grabă: 

— Dealtfel, Luminăţia Ta, nici cu boierii care i-au 
mai rămas n-o duce bine. l-a învrăjbit pe toţi împotriva 
sa, slobozind pe robi. 

ca să-i muncească ogoarele. A pus biruri numai pe 
moşii, nu şi pe munca braţelor, şi a oprit oile să iasă 
din ţară, precum şi vitele, punând să le numere. 

Şi mai adăugi Vizirul, râzând cu cei doi dinţi: 

— Era cât pe-aci să uit un lux nemaipomenit, 
Luminăţia Ta, al acestui domnişor parizian! El nu 
primeşte apa cu butoiul, ca noi, cei aflători aici în 
Stambul, ci o aduce până-n cămările sale, din inima 
munţilor, de la izvor, pe burlane! Cică să bea şi el şi 
oamenii săi apă curată, să nu se îmbolnăvească şi să 
se işte molime în ţară! 

La asemenea purtare, Padişahul se roşi de mânie: 

— Asta-i necuviinţă! Omul acesta batjocoreşte 


banul! Să i se facă numaidecât hatişeriful de mazilire. 
Dar numaidecât! 

— Nici nu i se cuvine altceva acestui prinţişor 
desmăţat! lar aci, după perdea, aşteaptă Domnul de 
odinioară, Mihnea-vodă, care cu nimic nu ne-a supărat 
şi nici n-a cerut vreodată să-i iertăm două dute de mii 
de scuzi! 

Şi la un semn al Vizirului cu barba lungă şi albă, 
perdeaua de catifea din dreapta se dete de o parte, 
uşa grea de lemn se deschise şi un flăcăiandru cu 
obrajii înflăcăraţi de fericire se aruncă la picioarele 
Padişahului, care-l primi surâzând, cu amândouă 
mâinile întinse, căci îi plăceau copiii, de care avea 
haremul încărcat doldora 

Saint-Valentin află de cele petrecute la Serai, înainte 
ca Padişahul să fi semnat porunca de mazilire a lui 
Petru Cercel. li trimise îndată un om de încredere care 
în opt zile, schimbând caii din olac în olac, ajunse la 
Târgovişte. 

Vodă citi cu un junghi în inimă scrisoarea 
ambasadorului din Stambul şi nu mai stătu pe gânduri. 
Orice împotrivire ar fi fost de prisos. Schimbările mari 
pe care le făcuse în ţară şi cele pe care avea de gând 
să le mai facă ştia că-şi vor da roadele abia în domnia 
urmaşilor - şi aşa mai toţi boierii îl duşmăneau într- 
ascuns. 

— Berthier, nu ţi-e dor de Francia ta? 

Cu această glumă vesti Vodă Petru Cercel pe 
grămăticul său de întorsătura soartei. 

— Să plec la Paris? Dar nu sunt nici doi ani de la 
înscăunarea Măriei Tale. Parcă fusese vorba să poftim 
aici la Curte pe bunul nostru rege Henric, pe mica 
regină Luiza şi chiar pe... 

— Plecăm, Berthier, fără voia noastră, dar îţi jur că 


nu va trece mult şi ne vom întoarce cu voia noastră! 
Petru Cercel porni în sus, spre munţii Transilvaniei 
cu patruzeci şi trei de căruţe încărcate vârf peste 
noapte şi păzite de un pilc de călăreţi neştiutori de 
restriştea Domnului. Grămăticul Berthier apucă drumul 
Stambulului ca să lucreze dimpreună cu Saint-Valentin 


pentru redobândirea unui tron pierdut atât de repejor. 
* 


x x 


Insă ambasadorul nu mai nutrea nădejdi deşarte. 

— Ascultă, Berthier, lăcomia Seraiului n-o putem 
sătura. Dar, rogu-te, spune-mi ce-i cu țările valahe? Că 
de multă vreme sunt în mirare: plouă pe-acolo aur din 
cer? De unde atâta bogăţie care se varsă în haznaua 
sultanului? 

Grămăticul avu o bună pildă: 

— Valahii au o vacă mare de tot pe care o pasc, iar 
turcul o mulge nelăsându-le lor nicio picătură de lapte. 
Asta-i! 

— Acum înţeleg de ce otomanii nu prefac aceste 
ţărişoare în paşalăcuri: trag mai mult folos storcându-le 
decât stăpânindu-le. In plus ele sunt tampon între 
ţările de dincolo de Carpaţi şi imperiul turcesc. 

Ajungând la poalele munţilor, voievodul fugar se 
lepădă de jumătate din oaste trecând în Ţara Bârsei cu 
o sută de călăreţi. Dar aceştia prinseră de veste că 
stăpânul lor fugea din Scaun şi, de teamă că vor 
rămâne fără plată, îşi luară din saci simbrie înzecită, 
după care fugiră. 

Asta-i încă nimic, căci voievodul Transilvaniei, dacă 
află că Petru Cercel fugise din Ţara Românească şi 
pribegea pe meleagurile sale cu o uriaşă avuţie, 
trimise degrabă oaste pe urmele lui, ajungându-l lângă 
Mediaş. 


— Cine e Petru-vodă? întrebă căpitanul ungur. 

— Eu, răspunse cel căutat, ieşind înainte-i călare. 

— Descalecă! porunci ungurul şi urmează-mă! 

Astfel, fostul Domn văzu cum i se luau pungile cu 
aur ce-i mai rămăseseră, o sută douăzeci şi cinci de mii 
de galbeni, cu ajutorul cărora nădăjduia să-şi 
redobândească Scaunul şi să-şi împlinească visul de 
totdeauna. 

Singur, fără spadă, numai cu vestmântul de catifea 
şi cu mănuşile de piele de căprioară, cu pana de la 
bereta cărămizie, jumulită şi murdară, Petru Cercel fu 
închis în cetatea de la Hust, din Maramureş - departe 
de orice nădejde. 

Nicio veste nu-l ajunse din ţară decât numai că, spre 
a plăti datoriile de la Stambul, Mihnea-vodă scoase dări 
atât de grele, încât fură numite năpastă, iar spătarul 
Mihăiţă îşi pierdu capul. 

Pe cât domni în Târgovişte, aproape doi ani, tot pe 
atât stătu Petru Cercel în închisoarea ungurească din 
partea de miază-noapte a Transilvaniei. 

Nicio scrisoare de nicăieri nu primea, banii se 
isprăviseră. Părăsit şi uitat acolo în turn, ca-ntr-un 
mormânt, totuşi înfăţişarea lui aleasă şi graiul iscusit îi 
câştigară prieteni, dintre necunoscuţii paznici. 

Şi astfel, într-o noapte de noiembrie a anului 1587, 
când nimeni nu se mai gândea la el, cobori din turn pe 
o funie legănată de vijelia şi ploaia toamnei şi se făcu 
nevăzut. 

Şase ani pribegi pe la curţile domneşti unde socotea 
să găsească prieteni şi sprijinitori pentru dreptatea lui 
şi a ţării. Colindă Roma - unde fu primit şi îmbrăţişat 
de Papa, merse la Milano, Torino, se abătu pe la 
Veneţia, Mantua şi Ferrara, alungându-şi dorurile şi 
urâtul cu strofele pe care cu drag le-am citi dacă le-ar 


afla cineva prin lucrurile cele vechi din castelele Italiei. 

In această vreme auzi pribeagul de cele ce se 
petreceau în ţară - şi inima i se rupea. Mai fu mazilit o 
dată Mihnea, în 1589, iar în locul său pus în Scaun, 
Vlad, care muri după câteva zile. De boală? Otrăvit?... 
Cine ar putea să ştie? 

La această veste, Petru Cercel se repezi la Stambul. 
Dar aci nu mai găsi nici pe Saint-Valentin, nici pe 
Berthier! 

Unul din zarafii greci, Paladis, cutezător ca un pirat, 
hotărât să-şi îndoiască averea sau s-o piardă toată, 
legându-şi soarta de a chipeşului cavaler, îl înfăţişă 
într-o noapte cu lună, cu ajutorul eunucilor, sultanei 
Hazaki, favorita Padişahului, care într-atât se înduioşă 
de soarta nefericită a duiosului stihuitor şi cântăreţ, că- 
i făgădui tot ajutorul. 

Ar fi izbutit sultana Hazaki, dacă n-ar fi picat tocmai 
atunci la Stambul însuşi Mihnea-vodă, cu uriaşe avuţii 
încărcate în care munteneşti, pe care le descărcă: o 
parte pe la dregătorii de seamă ai Seraiului şi pe cele 
mai multe la Poartă. 

Zaraful grec, Paladis, căruia Petru Cercel îi ceru un 
număr de pungi tot atât de mare, spre a înlătura pe 
Mihnea, îi spuse: 

— Măria Ta, de-ar fi Pera bogată cât [ara 
Românească, nu s-ar mai bate nimeni pentru scaunul 
din Târgovişte! 

Şi se lăsă păgubaş. 

Dar Petru Cercel nu-şi pierdu nădejdea şi nu fugi din 
Stambul, precum îl sfătuise zaraful. El credea în 
puterea Sultanei Hazaki, care vărsase lacrimi în poală, 
ascultând sunetele chitarei voievodului-poet. 

Padişahul, faţă de aurul lui Mihnea, nu vru să mai 
asculte de rugăminţile frumoasei Hazaki, căreia îi 


spuse: 

— iți voi aduce un alt cântăreţ, Hazaki, un venețian 
adevărat! Nu mai plânge! Pune-ţi acest şirag de 
mărgăritare, încheiate cu un rubin! Priveşte-te în 
oglindă! Aşa e că-ţi stă bine?... E al tău! E din partea lui 
Mihnea-vodă! 

Şi Hazaki, privindu-se în oglindă şi dintr-o parte şi 
din alta, scuturându-şi mărgăritarele când pe un sân, 
când pe celălalt, râse şi uită de pribeagul cavaler 
valah. 


Îndată după plecarea lui Mihnea spre ţară, având în 
buzunarul de la piept firman de domnie nouă, Sinan- 
Paşa se înfăţişă Sultanului cu barba vâlvoi şi cu pumnii 
strânşi: 

— Luminăţia Ta, nu va fi pace în Ţara Românească, 
pe care Mihnea-vodă o chiverniseşte cum nu se poate 
mai bine, până când nu vom scăpa de uneltirile acelui 
Petru Cercel, care nu mai are astâmpăr. 

— Se poate? făcu Padişahul. N-am iscălit oare 
firmanul? Ce mai vrea acel cântăreţ? Dă-l, Sinan, pe 
mâna gealatului! Sau nu, că află Hazaki şi trei zile şi 
trei nopţi mă scaldă cu lacrimile ei. Fă cu el ce ştii, 
dar... să nu mai ştie nimeni. 

Astfel oamenii lui Sinan-Paşa puseră mâna, în 
puterea nopţii, pe fostul Domn şi-l duseră la Edicule, 
închisoarea turcească din Stambul, şi-l închiseră într- 
unul din turnuri. 

Poetul mai scrise un cântec asupra soartei lui 
nefericite şi îşi adăsta moartea - ştreangul sau sabia, 
partea de totdeauna a acelora al căror vis nu se 
împlineşte. 

Valurile mării băteau zidurile groase ale turnului şi 
prevesteau sfârşitul linei vieţi. 


Petru Cercel se întrebă dacă de-a pururi soarta Ţării 
Româneşti şi viaţa mlădiţelor domneşti va ţine de 
voinţa celor ce domneau pe țărmurile Bosforului... Şi, 
pe neaşteptate, îşi aminti de frate-său vitreg, Mihai, pe 
care îl făcuse ban al Craiovei - oţelit şi mare vrăjmaş al 
turcilor, viteaz din tinereţea lui zbuciumată. 

Şi Voievodul-poet se pomeni grăind singur fratelui 
său vitreg: 

— Mihai, viteazule, să plăteşti acestor turci, în 
frunte cu Sinan-Paşa, ocara pe care au adus-o sângelui 
nostru românesc! 

Era o închipuire înfrigurată de plăsmuitor de năluciri 
- căci n-avea de unde bănui că numai peste câţiva ani, 
Sinan-Paşa, bătut de Mihai Viteazul, fiul aceluiaşi 
Pătraşcu-vodă cel Bun, la Călugăreni, va cădea de pe 
pod şi-şi va pierde cei din urmă dinţi în apa Neajlovului. 

Petru Cercel nu zăcu mult în turnul cel fioros. Fu 
ridicat şi urcat într-o corabie, spre a fi surghiunit - cum 
se obişnuia - într-una din insulele Arhipelagului. Dar 
Mihnea plăti şaizeci de mii de scuzi ca surghiunul să fie 
pe totdeauna. 

Şi în drum spre insula Rhodos, Petru-vodă fu zvârlit 
în valurile Marmaralei, care-l cuprinse în limpezimile-i 
reci, cu visul lui neîmplinit. Numai frageda Luiza, 
regina Franciei, auzind peste un an cumplita veste, 
plânse amarnic cu inima strânsă pumn. Lacrimile ei 
fură singurele care se vărsară pentru acel visător, 
Petru Cercel, fost Domn al Ţării Româneşti. 


IOAN-VODĂ CEL VITEAZ 


Era la minte ascuţit, la cuvânt gata 
Şi se vedea a fi nu numai de domnia 
acestei ţări ci şi a altor ţări să 

fie cap şi mai mare 

(GRIGORE URECHE) 


I 


NEGUŢĂTORUL DE DIAMANTE ŞI BLĂNURI 


În mica insulă Rhodos din Arhipelag, loc de odihnă al 
multor prinți bizantini fugiți aci de când 
Constantinopolul căzuse în mâna turcilor, locuia prin 
1570 un ciudat ins, neguţător de felul său, anume loan. 

Nici neguţător nu se prea putea spune că era, 
deoarece pe uliţa mare a insulei celei bogate el n-avea 
tarabă, ci trăia dosnic, departe de inima târgului, într-o 
mahala, jumătate turcească, jumătate grecească. 
Singur îşi gătea bucate, singur îşi mătura încăperea, iar 
când n-avea muşterii, care trebuiau să vie anume, prin 
noroaiele sau pulberea mahalalei, el pescuia cu o 
undiţă la malul mării. 

Nu pescuia spre miază-zi cu ceilalţi pescari, ci mai 
mult spre miază-noapte, de unde se spunea că vin 
scrumbiile din Marea Neagră... Dar el mai degrabă 
decât scrumbii adăsta o veste. 

Neguţătoria pe care o făcea era tot atât de ciudată 
ca şi el: avea tot solul de blănuri, de la samur până la 
jder şi vulpe albastră - dar cine căuta în acea insulă 
fără de ierni asemenea îmbrăcăminte călduroasă? 


— Tu ţi-ai luat, bre, mărfuri care n-au căutare pe 
aici, îi spuse o dată paşa Hilmi, guvernatorul insulei, 
primind în dar un fes îmblănit cu vulpe roşcată. 

— Nu se prea caută, luminăţia ta, aşa e! răspunse 
neguţătorul, închinându-şi barba dinaintea 
stăpânitorului. Dar ce să fac? Eu vin de departe, 
precum ştii, tocmai din ţara muscalului şi am prieteni 
pe acolo, care, ca să trăiesc, îmi trimit ce au mai de 
preţ, adică blănurile, care bine prind la frigul lor! Dar 
blana, prea luminate, se poartă şi ca podoabă. 

— Asta aşa e, bre loane! Că grecii şi grecoaicele din 
Stambul au început să se îmbrace numai în blănuri! Și 
pe-aici, prin insulă, uneori se văd muieri cu ifose, 
învăluite de sus până jos în vizon, de parcă ar fi nişte 
fiare cu surâs! Mai ai vreo piele-două de vizon? întrebă 
paşa în taină, căutând drept în ochii neguţătorului. 

— Mai am douăsprezece! răspunse acesta şi o 
lumină îi trecu nerăbdătoare prin ochi. 

— Eu tot plec mâine la Stambul cu treburi la Serai. 
Să-mi dai blănurile să le duc Sultanei Valide! Dacă zici 
că te tragi din os domnesc şi aştepţi rând la domnie, 
apoi să ştii de la mine că nimic nu izbuteşte fără 
ajutorul  Sultanei! Selim al nostru domneşte şi 
porunceşte după pofta inimii, dar care padişah n- 
ascultă de dorinţele sultanei? 

Turcul râse, arătându-şi gura ştirbă, după care zise: 

— Adă-mi blănurile să le duc Sultanei! 

— Pe toate, douăsprezece? începu a se codi 
negustorul 

— i se pare prea mult? 

— Pentru domnia Moldovei mi-aş da viaţa, căci mi 
se cuvine! Dar numai cu Sultana Valide nu vom face 
nimic, spuse neguţătorul. Că mai sunt la Stambul şi 
alte guri care pot grăi pentru mine în auzul prea 


puternicului padişah! De aceea, să nu-ţi fie cu 
supărare, iată ce gândesc că ar fi bine să facem: 
opreşte, luminăţia ta, două blăni de vizon, dăruieşte 
două cadiului, două Marelui Vizir, iar Sultanei aruncă-i 
pe umeri o haină din şase piei - va fi prea destul ca să 
bată din palme şi să râdă scuturându-se toată cu haz. 
Pentru padişah am păstrat un dar deosebit, pe care nu 
i l-am putut trimite că n-am avut prin cine! Eu, de aci 
din Rhodos, nu am voie să plec şi nici prieteni de 
încredere la Stambul n-am aflat acum şapte ani, când 
am venit să-mi caut dreptul. 

Neguţătorul ridică barba scurtă care-i împodobea 
chipul încruntat şi, vârând mâna în chimirul lat de 
piele, căută, adună şi scoase la lumină în palma 
deschisă o mulţime de scăpărări de lumini, asemenea 
unor licurici care, stând locului, păreau totuşi, în 
vioiciunea lor de luceferi, că se mişcă. Cu cealaltă 
mână alese chibzuit o piatră de diamant, pe cea mai 
mare, apoi încă două nestemate, una verde şi alta 
albastră, pe care le întinse paşei. 

— l-or plăcea, poate, măritului Selim aceste daruri 
ale supusului său loan, care aşteaptă de la harul 
împărătesc scaunul Moldovei? se întrebă neguţătorul. 

Uluit de frumuseţea pietrelor, paşa le rostogoli de 
câteva ori în palmă, privindu-le cu ochi mari, speriaţi, 
de parcă erau vrăjite. 

— Aferim, loane! Tu ai să fii Domn! Mă auzi? Cu 
asemenea pietre poţi să cumperi şi raiul lui Mohamet! 

Şi turcul râse deodată cu glasul lui dogit, arătându- 
şi iar gura ştirbă. 

Aşteptă neguţătorul o lună, două, trei, dar nu-l 
chemă nimeni la Divanul ipaşalei din Rhodos. li ştia pe 
turci oameni de cuvânt, aşa că nici nu-i trecea prin 
minte că frumoasele daruri trimise la Stambul, spre a 


aminti padişahului că o mlădiţă de os domnesc aştepta 
să i se facă dreptatea mai demult făgăduită, să fi fost 
cumva oprite de stăpânul insulei. Poate că mărimile de 
pe ţărmul Bosforului au şi alte griji, împărăţia e mare - 
şi iacă au uitat toţi de loan cel surghiunit la Rhodos! 

Bogaţii greci din insulă ştiau că neguţătorul de 
blănuri vindea într-ascuns şi nestemate, iar când aveau 
de măritat vreo fată sau de cerut ceva de la hatârul 
mai marilor din Stambul, la el alergau cu zâmbete 
mieroase. 

— Nu mai am niciun diamant, nu mai am nicio 
peruzea! se tânguia loan femeilor cărora le vânduse 
blănuri şi voiau acum nestemate. 

Trecu toamna, trecu iarna - loan îşi ţinea bine 
nestematele: încă nu-şi pierduse nădejdea că va avea 
odată şi-odată nevoie de ele pentru dobândirea 


tronului strămoşesc. 
pd 


x x 


Ce era cu acest om ajuns tocmai în Arhipelag care, 
deşi surghiunit în insulă (dându-i-se din vistierie 30 de 
aspri pe zi ca să nu moară de foame), el, cu isteţimea 
minţii, ajunsese la bogăţie nemăsurată, încât năzuia să 
cumpere cu aur greu scaunul Moldovei? Lucrurile 
stăteau aşa: acel loan cu adevărat avea sânge 
domnesc în vine, era strănepotul lui Ştefan cel Mare şi 
Sfânt, nepotul lui Bogdan cel Orb şi fiu zămislit din 
păcat al lui Ştefăniţă-vodă cu o armeancă pe nume 
Serpega. De la neamul armenesc al mumă-si i se 
trăgea pesemne aplecarea către neguţătorie. 

loan se împrietenise cu o nobilă poloneză al cărei 
bărbat muri surghiunit şi el în insulă, nu se ştie pentru 
ce pricină. Cu ea îşi mai descărca el amarul vieţii şi 
într-o bună zi, prinzând mâncărime de limbă, îi povesti 


toate prin câte trecuse. 

— Hei, paniţă, aveam pe-atunci 30 de ani şi era cât 
pe-aci să dau jos de pe tron pe Ştefan Rareş numai cu 
60 de călăreţi lehi şi niscai pedestraşi strânşi pe drum. 
L-am luat ca din oală. Dacă nu venea tocmai atunci un 
paşă trimis de Sultan, eram Domnul Moldovei. De- 
acolo am trecut în ţara muscalului, stând cinci ani la 
curtea ţarului. La Moscova m-aim însurat cu Maria, fiica 
cneazului Semion din Rostov, dându-mi ea un fiu, pe 
Petru. Nu făcu băiatul doi ani, c-am plecat iară din 
Lehia,  alăturându-mă lui loan Firley, voievodul 
Dublinului, cu trecere mare asupra regelui Sigismund. 
Degeaba. Nu-mi dădu nici el oaste să merg la Suceava, 
în căutarea dreptului meu. Într-acea vreme am învăţat 
leşeşte, precum îţi grăiesc, de te miră ştiinţa vorbirii 
mele. 

Văzând că voievodul Dublinului nu-şi ţine cuvântul, 
m-am tras în Crimeea, fiind îmbrăţişat cu dragoste de 
Mehmed Calga, fiul hanului tătărăsc. Dar nici aici n-am 
dobândit oaste. Am căpătat însă o carte din partea 
hanului către craiul Sigismund, cu rugăminte să mă 
aibă el în graţia sa, ca fiind os de domn şi năzuitor al 
scaunului Moldovei. Craiul avea se vede multă 
greutate cu grijile domniei ca să adauge încă una care 
nu-i aducea niciun folos. Cu inima ruptă, fără a mai 
zăbovi degeaba, m-am înturnat către apus, la Curtea 
de la Viena, intrând în slujba împăratului Maximilian al 
II-lea. Neamţul s-a legat să alunge pe Lăpuşneanu din 
Scaun, socotind de bine a lega Moldova de împărăție 
decât s-o lase în mâna turcului. Aci ziceam c-am 
nimerit-o, vrerea mea nelovind interesele neamţului, 
ba dimpotrivă având el de gând să ia şi Transilvania ca 
să facă mai multă oprelişte primejdiei otomane. Numai 
că turcul află de planurile împăratului Maximilian, iar 


acesta, dacă se văzu descoperit, tăgădui cu 
înverşunare zicând că nimic nu iaste adevărat, ci 
numai născocire curată. 

Aşa nenoroc mă scoase din sărite, paniţo dragă. ŞI 
neavând ceva mai bun de făcut, m-am tras de la nemți 
şi, vrând să mă pun bine cu turcul, mă oprii drept la 
Buda, în tabăra osmanlâilor, dezvăluind lui Ahmed 
Paşa, mai marele oastei, planurile împărăteşti. N-am 
nimerit-o nici acum. Paşa mă puse la bănuială ca fiind 
iscoadă şi până a se adeveri spusa mea fui ţinut prins, 
trimiţându-mă tocmai aici, în insulă, cu o pensie de 30 
de aspri pe zi din vistierie, să tot trăiesc şi să nu mor. 
Dacă mă uitară toţi, că-s şapte ani de când îmi duc 
zilele pe ăst meleag, eu n-am uitat gândul domniei şi 
parcă mai vârtos vreau acum scaunul Moldovei. Prea 
din cale-afară m-am zbuciumat pentru el şi când vrei 
ceva atât de mult se milostiveşte până şi cerul, zicând: 
e vrednic omul acesta, să-i facem pe voie. 

Auzind toate acestea, bătrâna paniţă rămase mirată 
ca de o povestire cu întâmplări nefireşti, încât zise: 

— Cu adevărat, atâta strădanie omenească trebuie 
să ajungă odată şi-odată la izbândire! De acest lucru 
sunt sigură! 

loan, neguţătorul tresări ca fulgerat: 

— Incredinţată? Oh, îmi torni bun balsam pe rana 
sufletului. lţi mulţămesc, paniţo,... că eu însumi 
începusem a mă clătina. 


II 


VOIEVODUL CELOR MULŢI 


— Turcul sare dincolo de şa, cerându-ne atâta bănet 


cât nu poate da ţara oricât de stoarsă ar fi!... strigă 
loan-vodă în cel dintâi Divan al boierilor, după 
jurământul pe care-l făcu la biserica domnească din 
laşi şi după sărutarea de mână a dregătorilor. Dar nici 
lehii nu ne sunt prieteni! 

Se făcu o tăcere grea ca de plumb. Mulţi boieri, 
urmând pilda fostului Domn Bogdan, rămas zălog în 
Lehia, se încuscriseră cu neamurile de soi de dincolo 
de Nistru. 

— Căci nu putem socoti prieteni - urmă Vodă - pe 
acei ce ne ţin cetatea Hotinului în puterea lor, iar 
moşia, ocina noastră strămoşească, Pocuția, o pradă şi 
o jefuiesc după pofta inimii, alungind moldovenii de pe 
pământurile lor. Ci noi, boieri dumneavoastră, un 
singur prieten avem, pe umerii căruia sprijinim tot 
belşugul nostru, laolaltă cu întreg scaunul domniei, 
care e greu: pe truditorul ogorului şi plăieşul care vine 
să lupte, pe calul lui mărunt, la sunetul de bucium ori 
la focul de pe culmi! Dacă mi-o ajuta Dumnezeu să 
capăt pacea pe care o râvnesc, voi avea grijă de soarta 
oamenilor noştri, a căror mulţime face ţara. lar voi, 
credincioşi şi dârji staţi în jurul meu - ca să ne fie bine 
tuturor! 

— A intrat în ţară oastea lui Bogdan... scânci un glas 
dinapoia boierilor. 

Vodă îl căută cu ochii. Era Zbierea, un viclean care 
făcuse multe rele în satele vecine moşiei lui, doar or 
fugi oamenii, să le ia pământurile. 

— Cum te cheamă, vestitorule, că ţi-am fost uitat de 
nume? întrebă loan-vodă, fulgerându-l cu privirea. 

— Zbierea, lonaşcu Zbierea, Măria Ta... strigă 
boierul. Şi acum ce ne facem dacă au intrat oştile lui 
Bogdan? Pe toţi ne va tăia, câţi suntem în jurul Măriei 
Tale!... 


— Nu te teme, Zbiereo! Oştile lui Bogdan nu fac 
nicio treabă! De-ar avea măcar două mii de călăreţi, 
mare minune! Că nici cei şase mii de galbeni ce-i 
datora lui Zborovski nu i-a putut plăti pe toţi şi 
încearcă şi el marea cu degetul, doar o pune iar mâna 
pe scaunul domnesc pe care nu l-a putut păstra şi pe 
ţara pe care a jefuit-o mai rău ca pe un duşman! A 
plecat Suru în Crimeea? întrebă Vodă rotind privirile în 
jur. 

— A plecat de ieri, Măria Ta! răspunse postelnicul 
Pătru Mălai. l-am dat treizeci de călăreţi şi bani de 
drum. 

— Dacă m-aş teme cât de cât de acel copilandru de 
peste Nistru, n-aş fi trimis om anume, să-mi aducă 
femeia şi feciorul din ţara muscalului! Apoi strigă: 
Vornice Dumbravă! 

— Nu-i aci! răspunseră câţiva boieri. 

— Aşa e! făcu Domnul amintindu-şi. E dus cu oastea 
de călăreţi. Vream să-i spun că, dacă intră în Hotin, să 
rămâie acolo până la venirea mea, să nu cuprindă lehii 
din nou cetatea. 

— Mă duc eu după el, se auzi iar, din fundul sălii, 
glasul plângăreţ al boierului Zbierea. 

— Nu te temi că te-or prinde vrăjmaşii? întrebă 
Vodă. 

Boierii râseră toţi deodată. 

In locul copilandrului Bogdan care se ţinuse de 
jocuri şi de petreceri, iar pentru doi ochi de fată se 
lăsase prins ca o vrabie în clei, Moldova avea acum în 
fruntea ei un bărbat în putere, hotărât şi cu dragoste 
pentru norodul cel pus de veacuri în bătaia atâtor 
viforniţe. 

Cetele de lehi tocmite de fostul Domn, întovărăşit 
de câţiva moldoveni care nădăjduiau hatâruri mari la 


întoarcerea în Suceava, nici nu vrură măcar să dea 
ochi cu  pilcurile, frumos rânduite de bătaie, în 
apropierea Nistrului, ale noului Domn. Vornicul 
Dumbravă, deşi muntean, era acum îndrăgit de 
Moldova şi de oştenii ei - şi călărea în fruntea 
oamenilor lui, hotărât să dea pilda vitejiei, de la întâia 
ciocnire cu duşmanii ţării. 

— Fug, ori mi se pare mie? întrebă el pe boierul 
Zbierea care-i sta în preajmă, galben ca o frunză în 
noiembrie, tremurând tot pe şaua calului roib pe care 
abia îl strunea. 

— Mi se pare că fug! scânci Zbierea şi ochii i se 
umplură de lacrimi. 

Într-adevăr, nefericita şi mica oaste a lui Bogdan 
trecea Nistrul în grabă, unii oşteni călare, alţii în bărci, 
alţii înot - de parcă fuseseră bătuţi. lar oastea lui loan- 
vodă nici nu se arătase bine în lunca de la marginea 
satului Salcia, unde adăsta. Vornicul Dumbravă rise şi, 
fără a mai fi urmat de boierul Zbierea, dădu fuga până 
la malul Nistrului. Când ajunse, nici urmă de duşman! 

O adiere primăvăratecă răcori fruntea acoperită de 
sudoare a călăreţului. Deodată, o săgeată zbură pe 
lângă umărul lui. Vornicul tresări şi se dădu repede 
dinapoia unui tufan. 

— Fugarii... Trag din luncă îşi zise Dumbravă. Trag 
şi fug! 

Şi râse iar singur. 

Dar înapoindu-se în sat, găsi câţiva oameni legaţi 
buştean în mijlocul drumului. Fuseseră prinşi pe când 
se înapoiau de pe Nistru, de dincolo de sat. Oamenii 
din Salcia, după îndemnul primarului, fuseseră gata să 
sară în spatele oştenilor lui loan-vodă, de cum ar fi 
început lupta. 

Vornicul Dumbravă nu-i ucise pe loc, cum se 


cuvenea, ci - neavând alţi prinşi - îi duse la Suceava, 
unde ajunse în ajunul Paştilor. 

— Dar Bogdan unde e? întrebă Vodă mânios, 
intrând în spătăria unde-l adăsta vornicul Dumbravă. 

Căci Vodă crezu că i se va aduce capul acelui copil 
zănatic. 

— Nu l-am putut prinde, Măria Ta, căci nu s-a arătat 
deloc! Nici el, nici lehii lui. Nu ne-am bătut cu nimeni. 

— Dar prinşii din curte cine sunt? 

— Apoi îs oamenii din satul Salcia, înţeleşi cu 
Bogdan să ne cadă în spate. 

Lui Vodă i se păru ciudată această purtare a unor 
săteni şi îi luă la cercetare. Află îndată că adevăratul 
lor cap era boierul Zbierea, care-i îndemnase la 
răzvrătire, făgăduindu-le răsplată mare la întoarcerea 
lui Bogdan. Că ce Domn ar putea ţine piept oştilor 
leşeşti? le spusese boierul. lar loan-vodă va domni 
numai o zi-două, pân-ce străbate Bogdan calea de la 
Nistru la Suceava. 

loan-vodă puse mâna pe hangerul de la coapsa 
stingă şi, dintr-o opintire a umărului drept, îl scoase. 

— Unde e Zbierea? 

Vinovatul fugise şi se ascunsese la o vie. Dar fu 
găsit în aceeaşi noapte. 

Şi în vreme ce Vodă, în mijlocul boierilor în biserică, 
asculta cu lumânarea aprinsă în mână sfânta slujbă a 
învierii, i se aduse vestea că Zbierea, legat butuc, 
fusese închis în beciul Curţii domneşti. 

— Mâine înainte de amiaz să i se taie capul sub 
fereastra mea. Şi capul, în proţap, să fie preumblat pe 
ulițele Sucevii! porunci Domnul tânărului boier Suru, în 
vreme ce mitropolitul se oprise din slujbă şi asculta 
uimit aceste cuvinte. 

— Mâine e întâia zi de paşti, Măria Ta! şopti 


bătrânul chiriarh, aplecând capul tremurător spre 
vajnicul Domn. Amână osânda pentru a patra zi! Să nu 
mâniem pe Dumnezeu! 

— Mâine să i se taie capul, precum am poruncit! 
scrâşni Vodă privind drept spre sfântul altar ca şi cum 
nu vedea pe mitropolit în odăjdii. 

— Cumplit voievod şopteau boierii, unii la urechile 
altora, zgândăriţi de presimţiri rele. 

Şi îngenuncheară. Slujba continuă în cântările 
ţârcovnicilor. 

În ziua întii de Paşti, Vodă privi de la fereastră, 
înconjurat de boierii mai de seamă, de vornicul 
Dumbravă, de vornicul Murgu, de vornicul Bilăe şi de 
Eremia, portarul Sucevei, cum pe un butuc însângerat 
gealatul tăia capul boierului Zbierea şi capetele altor 
unsprezece boieri, care se dovediră înţeleşi cu fugarul 
Bogdan. 

După acea privelişte de spaimă, Domnul opri pe 
sfetnicii săi la masă, deşi acestora nu le mai ardea 
acum nici de băutură, nici de mâncare. 

Lăutarii ziseră din lăute cu larmă şi mesenii mai 
uitară de capetele tăiate. Dar loan-vodă porunci să fie 
aduse iar dinaintea lor. li ajunsese la ureche că boierii 
îi zic într-ascuns cumplitul şi dacă-i aşa, apăi de ce s-ar 
purta gingaş cu asemenea făpturi? După ce slujitorii 
aşezară capetele bine, le grăi: 

— Ce noroc au avut aceşti vânzători nemernici! Că 
dacă erau la Moscova, unde domneşte Ţarul Ivan, ştiu 
că odată încăpuţi pe mâinile călăilor ar fi blestemat şi 
laptele pe care l-au supt... Că, pasămite, ţarul n-a tăiat 
cu repeziciune capetele boierilor netrebnici, ci mai 
înainte i-a muncit cu tot felul de unelte, unele ruseşti, 
altele scornite de iberi - bune şi acelea! - şi numai 
după asta a pus focul sub ei să arză, ori i-a căsăpit. 


Acela Domn cumplit, nu eu. l-a mers vestea, de i se 
spune de pe acum, din viaţă, Groaznicul Ivan. lar voi, 
credincioşi să rămâneţi mie, de vreţi să vă fie bine! 

* 

Îndată după Paşti, loan-vodă cu câteva pâlcuri de 
călăreţi  dădură o  raită prin Pocuția, ocina 
strămoşească, ca să amintească lehilor că-n scaunul 
Moldovei şedea acum un voievod, nu un... copchi]! 

Omul trimis de postelnic se întoarse din Crimeea cu 
năprasnica veste că soţia şi feciorul lui Vodă nu mai 
erau de trei ani în viaţă: pieriseră seceraţi de molima 
ciumei care bântuise pe-acolo făcând multă moarte. 

— Oh, nefericit am fost şi eu, nefericiţi au fost şi ai 
mei! Am pribegit atâta amar de ani după domnia 
Moldovei, lăsându-i singuri să-şi ducă viaţa, şi acum, 
când şed în Scaun, ei nu se mai pot bucura, căci 
putrezesc în pământ. La ce bun toate acestea? Au n- 
am alergat şi eu după moarte? 

Vornicul Dumbravă auzind tânguirea Domnului zise: 

— Măria Ta, eşti încă în floarea bărbăţiei, poţi să 
dobori piaza-rea, începând altă viaţă. Poate că aceea 
se va arăta pe placul inimii tale. la-ţi o nouă Doamnă şi 
cu Dumnezeu înainte! 

— Drept grăieşti, vornice Dumbravă, trebuie să 
întoarcem spatele faptelor triste şi să privim în faţă pe 
cele prezente şi viitoare. 

Şi loan-vodă, urmând povaţa, se însoţi cu Mărica, 
fata cea mare a pârcălabului Lupu Hură, o codană 
voinică şi naltă cât o floare a soarelui, făcând în pripă 
nunta, care ţinu numai o singură zi. 

Dacă rândui şi aceasta, se apucă de treabă cu mult 
sârg întru vindecarca Moldovei greu bolnăvită de 
înaintaşi. Mai întâi se îngriji de întărirea Scaunului. 


Cum să-l întărească având potrivnicia marii boierimi? 
De bună seamă, făcu multe goluri prin ea, dar repede 
împlini rândurile punând dregători oameni noi, precum 
Eremia Cernăuţeanul, portar al Sucevei, Dumbravă, 
mare vornic, Golia, mare logofăt, Cârstea, pârcălab, 
Bilăe, mare stolnic, Pătru Mălai, postelnic, Lupu Huru şi 
mulţi alţii, toţi oameni de nădejde, din popor. 
Cunoscând ceea ce făcuse străbunul său Ştefan cel 
Mare pentru răzeşi, începu a împărţi celor mulţi şi 
obidiţi pământurile ce stăteau nelucrate, chit că unele 
erau mănăstireşti ori boiereşti, apoi trimise după vite 
de prăsilă în Ţara Făgăraşului. 

Cum boierii dinainte veciniseră cu japca țărănimea 
slobodă, chiar pe aceia care aveau danii întărite cu 
hrisoave, Domnul le dădu dreptate acestora, ceea ce 
nu se mai întâmplase. Ducând ei vorba în ţară, se lipiră 
oamenii cu iubire de loan-vodă şi veneau mulţi la 
judeţ, încât drumurile Sucevei erau pline de mulţimea 
lor. 

În 1573, venind în ajutorul ţărănimii şi neguţătorilor 
de tot felul, bătu Vodă în domneasca monetărie a 
Moldovei un ban mărunt de aramă ce se chema 
acceaua, cu putere ca şi asprii turceşti. Pe una din feţe 
era încrustat chipul Domnului 

incepură toate a merge bine, dar de jos în sus. Însă 
sus în rândul marilor boieri şi chiar în tagma 
preoțească încă se clătinau lucrurile. Vodă n-a lovit în 
credinţă, ci în unii slujitori ai ei, hrăpăreţi şi becisnici, 
pe care i-a despuiat de averi. 

Lucrarea de întărire a scaunului domnesc a lui loan- 
vodă cu ştirbirea puterii marii boierimi, prin moarte şi 
luarea averii celor dovediţi vrăjmaşi, înălţarea celor 
vrednici în rang boieresc şi sprijinirea tot mai mare pe 
prostime, pe care o umplu de nădejde şi credinţă 


întrânsul, şi mai cu seamă unele încercări de apropiere 
cu imperialii făcute într-ascuns, se dovediră amarnice 
pricini la Stambul, unde pierdu încrederea sultanului 
Selim al II-lea. 

La aceasta se adăugji şi altă belea: stăruinţele unui 
nou râvnitor la domnia Moldovei, Petru Șchiopul, 
precum şi o scrisoare a vechilor boieri care se 
plângeau de nelegiuirile lui loan-vodă, spunând apoi că 
Domnul s-a fost lepădat de jurământul către padişah, 
vrând să iasă de sub oblăduirea otomană. 

Aşa fiind, sultanul hotărî să-l încerce întâi prin 
îndoirea tributului şi dacă nu va plăti să-l dea jos din 
domnie. 


III 


VOI ÎNTREBA ŢARA 


Într-acea zi de 21 februarie 1574 două fapte se 
săvârşiră: pe tronul Lehiei urca Henric de Valois, 
prieten al turcilor (aşadară neprieten cu moldovenii), 
iar la laşi, Domnul fu vestit că venise un ceauş 
împărătesc de la Stambul. 

Pe faţa lui loan-vodă pogori umbra. Ce vrea trimisul 
padişahului? Se află în trecere spre Cracovia unde se 
încoronează craiul. Nu, avea treabă cu Domnia, 
adusese o scrisoare din partea sultanului Selim al II-lea 
către supusul său loan-vodă. 

Auzind aceasta Domnul chemă degrabă boierii la 
Divan ca să audă şi ei cuprinsul acelei cărţi împărăteşti 
şi să hotărască dacă era ceva de hotărât. Se adunară 
toţi în păr, fiind în frunte Golia, marele logofăt. Veni şi 
Cosma Murgu, care fără a avea vreo dregătorie, fu 


poftit la sfat, dovedind el osebită iscusinţă în judecarea 
multor împrejurări. Unii dintre boieri se bucurau 
gândind că poate vor scăpa de Vodă, dar ascundeau 
bucuria,  ferindu-se mai ales de marele vornic 
Dumbravă, ştiind că acesta e omul de nădejde al 
Domnului. 

În fine, ceauşul intră falnic cu însoțitorii săi în sala 
cea mare a Divanului şi făcând după datină urări de 
sănătate înmână Domnului scrisoarea împărătească. 
Vodă o luă, desfăcu peceţile şi începu a citi cele 
cuprinse acolo în limba turcească cu glas tare, 
întorcând apoi pe româneşte bucată cu bucată. Pe 
măsura citirii chipul i se încruntă foarte, nevenindu-i a 
crede asemenea lucruri. 

Sultanul cerea mărirea haraciului de la 35.000 
galbeni la 80.000, adică mai mult decât dublu. La caz 
de neplată era poftit Domnul să lase Scaunul lui Petru 
Şchiopul, iar el să purceadă grabnic la Stambul 
dinaintea sa, altfel va fi adus cu puterea armelor. 

— Am luat cunoştinţă, cinstite ceauş, de porunca 
stăpânului tău, grăi Domnul către trimisul turc. Fiind ea 
prea însemnată şi greu de împlinit, am nevoie de un 
răgaz pentru a mă sfătui cu boierii şi a lua o hotărâre. 
Poimâine îţi dăm răspunsul! 

Ceauşul rămase înmărmurit. 

— Pe loc nu se poate? 

— Nu! 

— Nici mâine? 

— Nu! făcu neclintit Vodă. Poimâine, precum am zis, 
vei avea răspunsul. 

Ceauşul tremura de enervare. Ar fi vrut să-l 
amenințe, având cuvinte gata pregătite, dar se 
stăpâni. În curtea caselor domneşti zărise mulţi oşteni 
de strajă şi se temea să nu fie măcelărit împreună cu 


însoțitorii săi, cinci la număr, dacă stârneşte mânia 
Domnului. Aşa că se trase cu ai săi fără a pricinui 
turburare. 

După plecarea turcilor, loan-vodă, clocotitor de 
mânie, rotind asupra tuturor boierilor priviri încruntate 
ca să vadă în fiinţa fiecăruia, rosti cu glas de tunet: 

— Şi-acum ce facem, boieri-dumneavoasitră? Dacă 
era Bogdan în locul meu de bună seamă că ar fi dat 
haraci şi întreit.... Aveţi de ales: vă legaţi a strânge 
biruri după nesăţioasa poftă a sultanului vânzând 
vestmintele copiilor voştri şi mai ales cenuşa din vatra 
plugarului sau ne gătim de luptă? 

Şi tăcu fără a scăpa pe nimeni din ochi. Boierii se 
codeau, uitându-se unul la altul, fără a se înghesui la 
răspuns, neavând curaj nici să spună da, nici nu, căci 
le era teamă de amândouă răspunsurile. Dacă văzu 
nehotărârea lor, Vodă strigă de se clătină sala 
Divanului, parcă era pe valuri: 

— Voi întreba ţara! 

Auzind tunetul, se speriară boierii şi se nedumeriră. 
Ţara? 

Cum asta? Cum să întrebe prostimea? Care domn 
dinainte făcuse asemenea întrebare norodului? 
Niciunul! Nici nu era cu putință! Glumeşte Vodă sau ce 
alta? Au ţara nu erau ei? 

Câţiva boieri, vornicul Dumbravă, Petru Mălai şi 
Cosma Murgu se alăturară Domnului. Cosma Murgu 
zise: 

— Măria Ta, dacă norodul plăteşte tributul, norodul 
să hotărască. Aşa-i drept! 

Petru Mălai adăugi pe loc, grăind către boieri: 

— Măria sa are o credinţă şi o socotinţă: că poporul 
e mai tare decât oştile năimite şi ţara rămâne 
statornică ştiind că-şi apără ale sale! 


Până la urmă toţi boierii fură câştigaţi într-această 
părere, adică să se cheme norodul la întrebare, câţi vor 
putea să vină mai de departe sau mai de-aproape. 

Toată noaptea umblară călări vestitorii domneşti 
făcând strigare prin sate, pe la răspântii. A doua zi, 
curgeau râuri de oameni pe uliţi, fie ei oşteni, 
meşteşugari, răzeşi, popi, plugari, boieri mici şi mijlocii, 
lume de tot soiul, încât se umplu vârf curtea 
domnească şi împrejurimile de o mare de capete. Nu 
lipsiră nici boierii cei mari, dregătorii ţării, care şedeau 
acum pentru întâiaşi oară la rând cu cei mulţi şi proşti. 

loan-vodă se arătă în pridvor dimpreună cu prea 
sfinţitul Isaia, învestmântat în odăjdii, având crucea în 
mână. Şi după ce cuprinse mulţimea în priviri, ţinând-o 
strânsă la piept, cuvântă astfel: 

— Cinstiţi boieri şi voi iubite slugi ale mele, vouă vă 
vestesc năpasta ce s-a abătut asupra Moldovei, căci 
voi sunteţi ţara. Turcul ne cere haraci îndoit. Nu-i ajung 
35.000 de galbeni, vrea 80.000 şi după aceea nu va 
zăbovi să ne stoarcă şi mai mult, căci lăcomia lui e mai 
cruntă ca molima ciumei şi ne va prăpădi pe toţi. Dacă 
nu plătim, ne aşteaptă stricarea ţării, focul şi sabia. 
Aşa dară, cugetaţi, oameni buni, şi alegeţi, că voi 
plătiţi haraciul, nicidecum Domnia-mea şi dacă nu mi- 
ar fi milă să vă vindeţi şi cenuşa din vatră nici nu vă 
chemam aici. Dacă hotărâți lupta împotriva turcului, eu 
voi merge întâiul, şi dacă hotărâți altfel, jur pe sfânta 
cruce să urmez voia voastră, neabătându-mă de la 
cuvânt dacă nici voi nu vă abateţi. Ce ziceţi, plătiţi 
haraciul cum ni se cere? 

Mulțimea strigă într-un glas: 

— Nu putem! Pierim cu toţii! 

O voce groasă răcni cu putere: 

— Decât să pierim nevolnici de foame, mai bine 


murim cu sabia în mână! 

Vorbele rostite de acel om din gloată prinseră pe loc 
toate inimile. 

— Să luptăm împotriva păgânilor care ne asupresc! 

— Alegem lupta pentru viaţă şi libertate! 

Vodă făcu semn cu mâna pentru tăcere. 

— Ştiam că aşa veţi alege precum aţi făcut. De 
aceea n-am vrut a lăsa Moldova de izbelişte pradă 
turcului hămesit şi gâtuită de însuşi domnitorul ei. lar 
acum, rogu-vă, oameni buni, să juraţi că de bună-voia 
voastră vreţi a lupta împotriva păgânilor! 

Prea sfinţitul Isaia, care ţinea loc de mitropolit, 
înălţă crucea rostind cuvintele jurământului. 

Mulțimea căzu în genunchi smerită şi jură că dacă 
vreunul din ea va vicleni credinţa, atunci să-l bată 
pământul, focul, apa, văzduhul, pâinea, vinul, sabia, 
Dumnezeu şi Maica Domnului, amin! 

Apoi se ridicară în picioare strigând: 

— Trăiască loan-vodă, Domnul nostru! 

Şi tot strigară aşa, pân-la chindie, de nu mai aveau 
glas. După aceea începură a se risipi care încotro. Dar 
se întâmplă ceva la care nimeni nu se gândise. 
Trecând mai mulţi pe la casa comisului Oancea unde 
erau găzduiţi trimişii turci, văzură din uliţă fesuri 
turceşti în cerdac. 

— Ce-i cu liftele astea păgâne? întrebară oamenii 
pe-ai casei. 

Pesemne vreo slugă a comisului le spuse cine sunt 
Şi ce vor. 

— Au venit după tribut? Le dăm noi tribut când şi-or 
vedea ceafa. Mai bine să-şi ia tălpăşiţa că pe-aici n-au 
ce căuta... 

Unul din turci auzind sfadă la poartă strigă 
oamenilor să plece, ba pe unul din ei îl îmbrânci cât 


colo, ocărând furios pe limba lui. 

Norodul se întărâtă şi pătrunse buluc în curte. 
Ceauşul, ţâfnos din fire, dacă pierdu cumpătul, cercă 
să tragă cu sâneaţa în mulţime. Atât fu de ajuns. 
Oamenii, prefăcuţi în fiare, căsăpiră pe turci pân-la 
unul. 

Când Vodă auzi de sângeroasa întâmplare se 
încruntă, dar numaidecât, răzgândindu-se, zâmbi pe 
sub mustață: 

— Las-că bine făcură moldovenii mei: o s-aştepte 
sultanul mult şi bine răspuns. 


IV 


BIRUINŢA DE LA JILISTEA 


După aceste întâmplări, marii dregători ţineau în 
fiece zi legătura cu Vodă ca să preîntâmpine cu 
chibzuinţă orice s-ar putea petrece, într-o seară, 
marele logofăt Golia veni la casa domnească. 

— Măria Ta, se-ntreabă boierii, oare avea-vom noi 
vreun ajutor de la cineva când vom ieşi înaintea 
turcilor? Că nici valahii, nici transilvănenii nu ne vor 
ajuta acum, având ei prietenie cu padişahul. 

— De bună seamă, logofete, de bună seamă! 
răspunse Vodă. Mă bucur că ai venit. Să ai grijă de 
oştenii care se vor aduna din ţară. Să nu aflu că i-au 
lăsat boierii nemâncaţi! 

— Şi... cine va lupta alături de noi? mai întrebă 
logofătul, spre a duce răspuns. 

— Zaporojii, boier Golia, zaporojii de la pragurile 
Niprului, m-auzi? Sunt prietenii mei din vechime şi nu 
mă lasă singur, iar caii lor n-au pereche de iuți ce sunt. 


— Le-ai dat de veste cumva că suntem la ananghie? 

— Să fii dumneata sănătos! Grija asta mi-a fost cea 
dintâi. L-am trimis de vineri pe Cosma Murgu şi-l aştept 
să se întoarcă. 

— Straşnică treabă! se bucură Golia. Cazacii ăştia 
sunt atât de porniţi împotriva turcilor, că i-ar mânca de 
vii. Bun ajutor avem! Măcar de ne-ar trimite hatmanul 
vreo mie de călăreţi. N 

— l-am cerut trei mii. Om vedea câți ne-o da. Insă 
de bătut îi batem pe turci. Dinspre partea asta nicio 
grijă. Şi-acum, du-te, logofete, că pic de somn... 

Dar Vodă nu închise ochii până la ziuă, apăsat de 
gânduri şi griji. Către tăria nopţii intră în iatacul 
Doamnei Mărica. 

— Mărico, zise Vodă îngroşându-şi glasul, voind a-l 
mai muia, dacă nu primeşti veste de la mine în zilele 
ce vor veni, adică până duminică, să iei copilul şi pe 
taică-tău, că e bătrân, şi să treceţi Nistrul dincolo, pe 
Bug. Strânge lucrurile şi odoarele noastre toate, în câte 
care or încăpea. 

Doamna îl privi cu ochi mari, înspăimântați, fără a 
înţelege. 

Vodă adăugi: 

— Dacă primeşti veste, nici vorbă, rămâi pe loc! Că 
pe turci îi bat în două-trei zile! 

Tăcu. 

— Noapte bună, mai zise şi plecă. 

x 


Cazacii veniră la laşi, chiuind ca la nuntă. Erau mai 
bine de o mie cinci sute de călăreţi. Şi preumblându-se 
ei pe uliţe ca la paradă, boierilor parcă le veni inima la 
loc, încât prinseră a surâde. 

— Grăi drept Vodă spunând că vor avea moldovenii 
ajutor şi numai la un cuvânt de-al său, gata, săriră apa 


Nistrului zaporojenii din stepă. 

Se întinse prin văile şi pe colinele de curând 
înverzite ale târgului o petrecere, de nu se mai alegea 
cazac de moldovean. Poloboacele cu vin se 
rostogoleau într-acolo, ca mingile! 

Dar şi vrăjmaşii petreceau, în nădejdea biruinţei, 
după cum află loan-vodă. Căci Alexandru, al [ării 
Româneşti, împins de frate-său, Petru Șchiopul, 
nerăbdător de a fi şi el Domn al Moldovei, părăsise 
Târgoviştea cu oştire şi tăbări îndată după Paşti la 
Jilişte, un sat lângă Focşani. Tot aci venise şi armia 
turcească, din Dobrogea. lar oştenii, văzându-se în 
număr mare, gândeau că vor merge la Suceava ca la 
nuntă. Şi se puseră pe mâncare şi băutură. 

— Tu, Dumbravă, cu pâlcul tău de moldoveni, îi 
loveşti la Risipiţi, mai înainte de a-şi veni în fire! Auzi? 
strigă  loan-vodă de-a călare, despărţindu-se de 
vornicul pe care-l pusese căpetenie peste întâia strajă. 
La Risipiţi stă de pază o parte din pedestrimea 
duşmană şi mai înainte de a fugi ei la Jilişte, devale de 
Milcov pe două drumuri ocolite îi voi lovi eu cu 
moldovenii pe stânga şi cazacii zaporojeni pe dreapta. 
Priceput-ai? 

— Priceput, Doamne! răspunse Dumbravă, învăluit 
în praful pe care-l ridicau copitele calului său nărăvaş. 

La Risipiţi, în zorii zilei următoare, duşmanii lui loan- 
vodă dormeau încă buştean, după chefurile din ajun, 
când deodată se treziră cu săbiile şi  suliţele 
moldovenilor asupra lor. Numai puţini scăpară cu fuga, 
dar nu ajunseră bine în tabăra cea mare de la jilişte, 
unde tunurile de cireş erau puse în linie, sub metereze 
de pământ, că se pomeniră loviți şi aci, de jur-împrejur. 

Alexandru-vodă şi Petru Şchiopul nu mai ştiau în ce 
parte să îndrepte ţevile, căci duşmanul venea de 


pretutindeni grămadă, aşa că se încinse o luptă 
crâncenă în mijlocul taberei, între carele şi vitele de 
merinde. 

Răzbiră oştenii lui loan-vodă. 

Până-n seară nu mai rămase picior de turc sau de 
muntean în Jilişte. Petru fugi cel dintâi şi nimeri tocmai 
la Brăila, unde Paşa Ahmed, abia crezând cele istorisite 
de fugar, încercă să-l îmbuneze cu şerbeturi şi apă 
rece. 

— Oare o mai fi trăind frate-meu, Alexandru-vodă? 
plângea Petru ca un copil, dinaintea turcului, care-şi 
bea liniştit cafeaua pe divan. 

Nici lui Alexandru-vodă nu-i merse mai bine. Ba era 
să-şi piardă capul, datorită a doi cazaci care se luaseră 
după murgul lui. Pentru scăparea Domnului plăti cu 
viaţa unul din fraţii Goleşti, clucerul Albu, un flăcău de 
douăzeci şi unu de ani, care-şi lăsase mireasa la 
Goleşti, să pregătească nunta la întoarcere. Albu 
Golescu, rămas anume în urmă, îşi încrucişă spada cu 
cei doi vrăjmaşi, veniţi tocmai de peste Nistru, în 
vreme ce el şi lvaşcu Golescu, fratele mai mare, iuţeau 
caii în câmpia muntenească, spre Dunăre. 

loan-vodă trimise la Bucureşti pe Vintilă, feciorul lui 
Pătraşcu cel Bun, să se urce în scaunul părintelui său. 
Dar nefericitul domni numai patru zile, căci Alexandru- 
vodă, întorcându-se cu oaste turcească de la 
Cernavodă şi cu rămăşiţele oştirii ce scăpase de la 
jilişte, năvăli în Bucureşti, prinse pe Vintilă în casa 
domnească, îl ucise şi-i atârnă capul de un par pe care- 
| înfipse în poarta de sus a Curţii. 

În aceeaşi vreme, spre a bate pe vrăjmaş cu 
desăvârşire, Domnul Moldovei porni asupra Brăilei, o 
cuprinse şi purcese mai departe, prin Buceag, spre 
Chilia şi Cetatea Albă, cuiburile viperei turceşti, de 


unde mereu îşi ridica limba otrăvită şi dintele împotriva 
bietei Moldove. 

In drum, arse Tighina, puternica cetate stăpânită de 
turci. Zaporojii veneau mereu pe Nistru devale, în 
bărci, în ajutorul lui loan- vodă. 

Sultanul Selim, la Stambul, primi odată cu 
plocoanele paşei din Brăila şi vestea isprăvilor lui loan- 
vodă, a fostului neguţător de diamante. 


V 


VÂNZĂTORI DE DOMN SI ŢARĂ 


Furios, padişahul, care vedea cum îi scăpau de sub 
ascultare ţările române şubrezind strălucirea marelui 
Imperiu otoman, chemă la sine pe beglerbegul 
Rumeliei, Ahmed, cel mai vestit oştean ce-l avea, şi-i 
porunci să pornească împotriva cutezătorului loan- 
vodă, care înfruntase Semiluna, pentru a-l pedepsi cum 
se cuvine. Şi asta, fără nicio zăbavă, ca să n-ajungă şi 
pe la alte curţi străine vestea marilor biruinţi 
moldoveneşti. 

Totodată, sultanul dădu poruncă lui Ştefan Bâthory, 
voievodul Transilvaniei, să trimită ajutoare Domnului 
muntean Alexandru, iar când aceştia vor fi împreună, 
beii de la Nicopole şi Vidin să treacă apa Siretului, să 
se întâlnească cu beglerbegul care avea cu sine nouă 
sangiaci şi două mii de ieniceri; de altă parte, vor 
năvăli Hanul tătarilor şi beiul Cetăţii Albe. 

Stând Vodă la sfat cu vornicul Dumbravă, zicea: 

— Cât m-am zbătut să dobândesc ajutor de la 
megieşi! Ştefan Bâthory, voievodul Transilvaniei, nu 
mişcă un deget de frica turcului. Noul crai leşesc cică e 


legat de „tractaturi” şi nu vrea să strice prietenia cu 
Semiluna. Auzi, colo: prietenie! Sultanul văz că dă 
supunerii şi acest nume. Chiar Ostrogski, principele, 
care mi-a făgăduit ajutor pe ascuns şi-a uitat cuvântul. 
Ah, dacă ar fi rămas Vintilă-vodă în Scaun se schimbau 
lucrurile. 

— Măria Ta, nu ne rămâne decât să ne bizuim pe 
puterea noastră. 

— Şi pe zaporojenii hatmanului Sviercevschi, adăugi 
Vodă. Om face şi-aşa, că n-avem încotro... Ne-o ajuta 
Dumnezeu ca pân-acum. Şi văz că ne-ajută, altfel nu 
prindeau ai mei pe ceauşul împărătesc cu scrisoare 
către Bâthory, din care le-am desluşit planurile de 
luptă împotriva noastră. Ei vor, cinstite vornice, să ne 
prindă ca-n cleşte, venind din toate părţile. Ce facem 
noi dară? Lăsăm să se unească vrăjmaşii ca să ne 
piardă? Nu! Le zădărnicim alipirea lovindu-i pe rând: 
când pe unul, când pe altul. Nu-i batem mai lesne 
găsindu-i singuri, decât laolaltă? 

— Aşa, Măria Ta, făcu vornicul însufleţit de zicerile 
Domnului, dacă-i pui tăriei şi iscusinţă o faci de două 
ori mai multă. 

Chiar în săptămâna următoare, la 2 mai, se arătară 
la gurile Dunării întâiele fesuri şi burnuzuri otomane, 
venite în număr mare de pe meleagurile Rumeliei! 

— Sunt câtă frunză şi iarbă - cam 50—60.000 de 
oameni, Măria Ta, şopti o iscoadă la urechea Domnului, 
venind în puterea nopţii la tabăra din apropierea 
târgului Huşi, unde Vodă se aşezase ca să întâmpine 
duşmanul. 

— Să nu sufli nimănui o vorbă, auzi? 

Şi o pungă de galbeni poposi la pieptul iscoadei. 
Când mijiră zorii zilei, Vodă chemă pe Eremia, 
pârcălabul, vechi prieten, căci vornicul Dumbravă 


păzea malul de jos al Nistrului, pe unde se aştepta 
năvala tătarilor. 

— Eremie, de la tine aştept isprăvi mari sau n- 
aştept nimic, zise Vodă. 

— Mari, Măria-Ta, pune-mă la încercare... 

— Dă fuga la Dunăre, că turcii fac pod umblător să 
treacă dincoace. Nu lăsa nici picior de păgân să treacă 
pe pământ moldovenesc. l|ţi dau treisprezece mii de 
călăreţi, toţi unul şi unul. De tine atârnă biruinţa. 

Pârcălabul ajunse noaptea şi simțind mişcări pe 
malul celălalt pregăti puştile (tunurile) pe care le 
ascunse prin frunziş de nu se vedeau defel. Când în 
revărsatul zorilor începu debarcarea oştenilor, tunurile 
slobozite făcură prăpăd mare. Mii de turci nimeriră pe 
fundul apei, zeci de corăbii care aduceau arme, 
pulbere, merinde şi altele fură scufundate. 

Două zile ţinu lupta, fără ca turcii să izbutească a 
trece pe malul moldovenesc. În a treia zi, pârcălabul 
Eremia se pomeni cu o solie. Petru Şchiopul, aflător în 
tabăra turcească, pretendent la tronul Moldovei, 
trimise pe boierul Albu să încerce a cumpăra cinstea 
pârcălabului. 

Astfel îi grăi Albu: 

— Pârcălabe Eremia, mă cunoşti şi te cunosc de 
mult. Ştiu că eşti moldovean întreg, cu agerime la 
minte şi viteaz nevoie mare. Ştiind acestea, mult mă 
miră calea ce-ai apucat, căci spre pierzare mergi, 
slujind pre Domnul tău, care tot într-acolo merge. Cum 
socoţi, pârcălabe, că vei frânge împărăţia Semilunii, 
cea mai mare din lume, mergând împotrivă? Nu-i 
aceasta nebunie curată? Întreabă-ţi înţelepciunea şi îţi 
va spune ca mine. Noi, muntenii şi moldovenii, nu 
putem trăi viaţa decât alături de turc. Chiar marele 
Ştefan-vodă s-a închinat Semilunii, o ştii aceasta. ŞI 


acum s-a găsit loan-vodă s-o înfrunte ca să 
prăpădească Moldova? lacă de ce venii încoace, a te 
ruga să treci cu prietenie de partea lui Petru-vodă, noul 
Domn al Moldovei care se leagă cu jurământ a te ţine 
mai departe portar al Sucevei şi totodată îţi face 
peşcheş 30.000 de galbeni. Decât să pribegeşti prin 
străinătăţi, mai sănătos e să te alături de Petru-vodă, 
care este om blajin cum nu se mai află. 

După multă zbatere cu sine, Eremia primi târgul, 
socotindu-l priincios şi dete poruncă oastei să se tragă 
înapoi, iar el se întoarse în tabăra lui Vodă, spunând: 

— Mărite Doamne, am ajuns prea târziu: turcii au şi 
trecut Dunărea şi vin încoace. 

loan-vodă auzind vestea îşi frângea mâinile: 
=~ — Cum de nu te-am trimis cu o zi-două mai înainte? 
Imi vine să crăp de ciudă, pârcălabe! Sunt mulţi? 

— Nu prea, Măria Ta. După socoteala mea să tot fie 
vreo 10— 15.000 de oameni Au în faţă un corp de 
spahii, cam trei mii la număr, care-i ocroteşte. 

— Numai atâţia? se miră Vodă. Nu mă amăgeşti, 
pârcălabe? Deunăzi o iscoadă m-a vestit că ar fi de 
patru-cinci ori pe-atăt. 

— Măria Ta, te bizui pe spusa unei iscoade şi pui la 
îndoială cuvântul credinciosului tău sfetnic? Nu faci 
bine, grăi Eremie, dârz, simțindu-se descoperit. 

Domnul nu mai stărui 

— Nu te supăra, pârcălabe! Cred cele ce-mi spui. 
Dacă-i aşa, să le ieşim înainte, altceva n-avem de 
făcut! 

Şi loan-vodă porunci să se gătească oastea de drum 
şi de luptă. 

* 
x x 


A doua zi iscoadele moldovene dibuiră tabăra 


turcească. Şi în miez de noapte, hatmanul Slăvilă, 
dimpreună cu Sviercevschi, loviră pe neaşteptate 
corpul de avangardă al spahiilor, făcând atâta prăpăd 
că se sperie însuşi beglerbegul Rumeliei de aşa 
înfrângere ruşinoasă. 

După această întâie biruinţă, loan-vodă îşi aşeză 
oastea pe malul iezerului Cahul, în partea cealaltă fiind 
tabăra turcească. 

Vornicul Cosma Murgul,  preumblându-se şi 
cercetând depărtarea cu ochii săi iscoditori, zise cam 
îndoit către tovarăşii săi Bilăe stolnicul şi Slăvilă 
hatmanul: 

— Măi, fraţilor, cum o să ţinem noi piept puhoiului 
acesta păgânesc? Vodă zicea că-s vreo cincisprezece 
mii, dar eu aş pune mâna în foc că-s şaizeci de mii. 

— Eu aşijderi gândesc, mormăi Bilăe. 

— Chiar aşa, aşa... intări la rându-i Slăvilă, între 
cincizeci şi şaizeci de mii. 

Cosma Murgul, tot frământat de grijă, întrebă chiar 
pe Vodă. 

— Or fi mulţi, mărite Doamne? 

Dar acesta ocoli răspunsul zicând caim tăios: 

— l-om număra, vornice, după luptă, că acum nu-i 
timp de aşa ceva. 

Cele trei căpetenii de oaste ţinură sfat tainic între ei 
şi aflând că Domnul prinsese de veste, fugiră la turci, 
închinându-se lui Petru Şchiopul. 

— M-au vândut nemernicii, strigă Vodă, spumegând 
de mânie. Şi au jurat doară, pe sfânta Evanghelie. 

A doua zi, 10 iunie, de cum se arătară zorile, turcii 
porniră la atac în bună rânduială, cu steaguri pe care 
se aflau brodate sabia cu două tăişuri şi semiluna. Între 
ele fâlfâia în bătaia vântului şi flamura moldovenească 
a lui Petru Şchiopul! Erau aşa de mulţi, că vederea nu-i 


cuprindea dintr-odată, trebuia să întorci capul într-o 
parte şi alta. 

— M-a minţit pârcălabul Eremie, îşi zise Vodă, mirat 
de numărul lor. Şi socoti pe loc: de tras îndărăt, nu-i 
chip. Voi da piept cu ei, întâmplă-se orice. Norocul 
ajută pe cutezători! 

Pârcălabul Eremie, care avea călăreţii sub ascultare, 
se ivi deodată cerând Domnului să vină în mijlocul 
luptătorilor săi. Nutrea gând ascuns de a-l da pe mâna 
turcilor viu şi nevătămat, precum se legase. 

— Eremie, Eremie, lasă grija mea, mie răspunde-mi 
de ce m-ai minţit că-s numai 15.000 de turci. 

— Asta mi-e crucea dacă am văzut mai mulţi, Măria 
Ta. Or fi primit niscai ajutoare între timp. Am auzit că 
au venit şi muntenii lui Vodă Alexandru, ba o fi trimis şi 
Bâthory oaste. 

— Să nu mă vinzi, Eremie, că te bate Dumnezeu, m- 
auzi? 

— Mărite Doamne, cum poţi să spui vorba asta? 
Vino în mijlocul călărimii, că eşti mai ocrotit şi ai să 
vezi cu ochii credinţa mea. 

Dar mai marii peste pedestrime se făcură foc auzind 
una ca asta: 

— Măria Ta, eşti Domnul răzeşilor şi ţăranilor, nu al 
boierilor. Noi ori murim, ori învingem, alta nu ştim. 
Vino în mijlocul nostru, ca să vezi cum răsplătim pe 
părintele nostru. 

— În mijlocul oştenilor de rând mă duc, că acolo aflu 
mai multă iubire şi credinţă ca oriunde. 

Lupta începu crâncen. Când pedestrimea turcilor 
pătrunse adânc în tabăra moldovenească, toate 
tunurile de sub ascultarea hatmanului Arbore sloboziră 
foc. Ocrotiţi de fumul tunurilor, pedestraşii moldoveni 
terciuiră pe păgâni, făcând gol mare între ei. De-acum 


trebuia să intre călărimea în luptă, dar pârcălabul 
Eremie, fără a aştepta porunca domnească de intrare 
în luptă, fugi către turci. Vodă şi oştenii săi aşteptau 
să-i atace pe duşmani, dar el nu lovi pe nimeni şi la un 
semn, ai săi plecară steagurile şi puseră cuşmile în 
suliţi. Păgânii îi primiră cu chiote de bucurie rânduindu- 
i degrabă în oastea lor. 

Un val de deznădejde se abătu peste oastea 
moldovenească, dar numaidecât urmară valuri de furie 
năbuşitoare împotriva trădătorilor de ţară. Toţi oştenii 
stăteau pe jăratec, arzând vâlvătaie să pedepsească 
pe vânzători. Şi năprasnica lor văpaie nu mai era atât 
să gonească pe turci, cât să dea morţii pe acei 
nelegiuiţi. 

Turcii porniră la luptă aşezând dinaintea lor, ca o 
pavăză, pe vânzători. li împingeau din spate ca pe 
nişte vite. Şi unde se aşteptau ei să câştige din 
tulburare, văzură dârzenia moldovenilor şi mânia lor, 
setea de răzbunare; se mirau de toate câte vedeau, 
fără a înţelege nimic. 

Când îi veni bine, Arbore slobozi tunurile în carne 
vie, prăpădind pe năvălitori de istov. Când trădătorii 
cercară să se tragă înapoi, fură sprijiniți în iataganele 
turcilor. Mai toţi îşi pierdură viaţa după ce-şi pierduseră 
cinstea. În capul lor se afla pârcălabul Eremia. 

— Văzut-ai, pârcălabe, că plata ţi-a venit mai 
degrabă decât mă aşteptam? îi strigă Vodă 
recunoscându-i stârvul năclăit în sânge. 

— Pentru treizeci de mii de galbeni a lăsat Eremia 
pe turci să treacă Dunărea, Măria Ta! strigă un oştean 
venind în spatele lui Vodă. Aflat-am de la un turc prins 
care a murit adineauri, în tabăra noastră. 

— Puțin! răspunse Vodă scurt. Moldova făcea mai 
mult. 


Luptară ca nişte zmei moldovenii, făcând atâta 
moarte în turcime, încât movilele stârvurilor îi 
împiedicau să înainteze. Şi deodată, la un semn al 
hatmanului Sviercevschi, cazacii, pe caii lor iuți se 
năpustiră asupra osmanlâilor secerându-i ca pe nişte 
spice. Spahii se îngroziră şi o rupseră de fugă. lenicerii 
din spatele lor făcură la fel. 

Biruinţa se înclină de partea moldovenilor. Văzând 
pe vrăjmaşi fugind, loan-vodă strigă către căpeteniile 
pedestraşilor săi: 

— Măi fraţi, izbânda ar fi fost întreagă de partea 
noastră dacă aveam acum şi călăreţii păcătosului de 
pârcălab. Că i-am fi gonit pe turci fără a le da tihnă să 
se adune la loc ca să ne înfrunte iarăşi... Dar numai cu 
cinci sute de cazaci ce putem face? N 

Un nou atac al duşmanului fu zădărnicit. Intre timp 
turcii primiră ajutoare. Din nou se încăierară oştile pe 
viaţă şi pe moarte. Se lăsase întuneric din pricina 
pulberii şi fumului iscat de tunurile care vărsau foc. 
Cronicarul Ureche zice despre această luptă: „Şi multă 
moarte s-a făcut de amândouă părţile, că nu mai era 
loc a călca pe pământ, ci numai pe trupuri de om. Aşa 
se băteau moldovenii, că şi mâinile le obosise, încât le 
scăpa armele din mâini. Atâta praf se făcuse, că nu se 
cunoştea care de care iaste. De sâneţe şi de trăsnetul 
puscilor (tunurilor) nu se auzia dinspre amândouă 
părţile, nici puşcaşii (tunarii) nu mai ştiau în cine dau”. 

A treia oară porniră turcii împotriva taberei 
moldoveneşti, fără a izbuti ceva. Cele o sută patruzeci 
de ţevi ale tunurilor se descărcară toate sădind numai 
goluri în vrăjmaşi. Cei rămaşi cu viaţă se traseră înapoi 
să mai prindă răsuflet. 

În acea vreme răpăi de sus o ploaie iute şi deasă 
care muie toată pulberea tunurilor. Văzând paguba, 


mult se necăji loan-vodă. 

— Să luăm tunurile turcilor, măcar o parte, porunci 
el, că fără ele pierim! 

Cu panţării în frunte, ca să le deschidă drum, 
moldovenii pătrunseră adânc în oastea vrăjmaşă şi 
ajungând la tunuri capturară vreo şaizeci. Dar cum să 
le iei? Din pricina ploii roţile se înfundaseră adânc în 
pământ. Văzând aşa, moldovenii le părăsiră. 


VI 


ÎNCEPUTUL SFÂRȘITULUI: 
ÎNCERCUIREA DE LA ROSCANI 


În aceste cutezătoare atacuri, loan-vodă avu 
pierderi mari. Se trase atunci ca să-şi refacă oastea, 
alegând în pripă o câmpie de lângă Roşcani, unde 
aşeză tabăra pe care o rândui ca pe o adevărată 
redută. Dar în cursul nopţii de 10 spre 11 iunie, puhoiul 
otoman înconjură tabăra moldovenilor, trecând totul 
prin foc, ca asediaţii să nu mai găsească nimic de-ale 
gurii. Într-această lucrare îl ajutară şi tătarii care le 
veniseră în ajutor, trecând Nistrul fără a prinde de 
veste iscoadele vornicului Dumbravă. 

Cu tunurile şi iataganele nu izbutiră să intre turcii în 
tabăra cea nouă a moldovenilor. Trei încercări de 
pătrundere ale lor fură zdrobite. Dar spre ziuă oştenii şi 
caii prinseră a muri de sete. Pe acel loc nu se afla nici 
urmă de fântână sau izvor cu apă de băut şi nici măcar 
o ploaie nu mai căzu. Oamenii aşteptau ivirea zorilor 
ca să culeagă cu buze arse roua de pe iarbă, să-şi 
înşele setea care îi chinuia. 

Nu se ridică niciun murmur, nicio plângere. Ştiau 


moldovenii că Domnul, cu priceperea sa într-ale 
armelor, nu putea alege alt loc. Şi aşteptau împlinirea 
soartei. loan-vodă îşi dădu limpede seama că pierduse. 
Degeaba veniră la el ostaşi de prin partea locului, 
îndemnându-l să plece pe poteci ştiute numai de ei. Să 
fugă? Unde? Şi pentru ce? lar ceilalţi - oastea - ce va 
face? 

Şi după trei zile de crâncenă frământare, la 14 iunie, 
Domnul Moldovei se hotărî: înălţă flamura albă, 
trimițând trei boieri în tabăra otomană, cu solie de 
pace. 

— Pace să fie, strigă Ahmed, beglerbegul Rumeliei, 
ridicându-se dintre perne, în marele cort unde 
sălăşluia. 

Şi bătând din palme chemă la sine pe Petru 
Şchiopul. 

— Eşti bucuros de pace, Măria Ta? îl întrebă turcul, 
făcând semn cu ochiul. 

— Vai de mine! Nu pentru pace sunt eu aici? 
răspunse cel uns a fi noul domn al Moldovei. 

După aceea căpetenia  osmanlâilor întocmi 
condiţiile, spunând că moldovenii din tabăra de sus pot 
să plece-n voia lor, nestingheriţi de nimeni, ducându-se 
la casele lor. Aşijderi vor face şi boierii rămaşi în viaţă. 
loan-vodă însă trebuie să se înfăţişeze Sultanului spre 
a-i cere iertare de tot necazul ce i-a făcut. 

— Mă pun chezaş că stăpânul vieților noastre nu-l 
va pierde şi ştiind iscusinţa sa îl va trimite guvernator 
în Rhodos, unde a mai fost, căci beiul Hilmi s-a săvârşit 
din viaţă... 

Dar solia nu se mulţumi numai cu vorbe, ci vru 
jurăminte. Şi de şapte ori jură Ahmed-Paşa pe Coran, 
iar Petru Şchiopul pe Evanghelie că toate vor fi precum 
s-au spus aci, de faţă. 


În cuvântul lui Petru Şchiopul, cu tot jurământul 
făcut, loan-vodă n-a crezut. Mai multă crezare a dat 
beglerbegului Rumeliei, ştiind că turcul pune temei pe 
cuvântul dat, darmite pe jurământ. Aşa fiind, îşi luă el 
rămas bun de la oaste şi de la mai marii ei, spunându- 
le: 

— Mi se rupe inima părăsindu-vă, că poate nu ne 
vom mai vedea niciodată. Am vrut să fac bine, uşurând 
poporul de biruri, dar nu m-a ajutat nici Dumnezeu, nici 
boierii cei fără cinste. Şi, iacă a ieşit rău... Să nu mă 
uitaţi, moldoveni dragi, când şi când, aduceţi-vă 
aminte de loan-vodă care a fost cumplit cu cei răi şi 
drept cu cei buni... 

Plângeau răzeşii cu lacrimi cât bobul de porumb şi 
mulţi genunchiau sărutându-i mâinile, rugându-l să nu 
plece, mai bine să moară toţi, pân-la unul, toţi, 
împreună... 

Dar nu se putea schimba nimic. Hotărârea fusese 
luată. Când se despărţi de Sviercevschi, hatmanul 
cazacilor, loan-vodă plânse cu adevărat: 

— Frate viteaz, n-oi uita niciodată ce-ai făcut pentru 
Moldova cu cazacii tăi... Aţi venit o mie cinci sute într- 
ajutorul nostru şi aţi rămas doar doisprezece în viaţă. 
Ceilalţi au pierit vitejeşte în luptă. Cine poate să uite 
fapta voastră? 

Când Domnul trecu în tabăra duşmană, toată oştea 
căzu în genunchi, smerită, cu inimile strânse. 


VII 


PIEIREA VOIEVODULUI 


De cum pătrunse în marele cort al beglerbegului 


Ahmed, loan-vodă îşi dădu seama că nu trebuia să 
pună temei nici pe jurămintele turcilor. Timp de patru 
ore îl judecă ajutorul beglerbegului, un renegat anume 
Cigalazade, o namilă de om cu ochi fioroşi şi glas 
aspru. Răspunsurile Domnului erau limpezi, cum 
trebuiau să fie, şi însuşi temutul Ahmed se mira foarte 
auzind graiul turcesc în care vorbea atit de iscusit loan- 
vodă. 

Dar hârţuit de atâtea întrebări neroade, îşi pierdu 
până la urmă cumpătul şi întrebă la rându-i, 
adresându-se cu cuviinţă lui Ahmed: 

— Au pentru ce mă judecaţi astfel, căci potrivit 
jurământului vostru trebuie să mă înfăţişez măritului 
padişah? Nu el însuşi îmi va judeca fapta, rostind 
osânda sau iertarea mea? 

Ahmed, căpetenia turcilor, tăcu, neştiind ce să 
spună. Insă Cigalazade se făcu foc şi strigă furios: 

— Cum cutezi, prinsule, să ne jigneşti? şi repezindu- 
se la loan-vodă îl izbi cu hangerul în faţă. Domnul 
Moldovei, cu gura zdrobită şi plin de sânge, se prăbuşi 
fără cuvânt. La un semn al beglerbegului, călăul îi 
înfipse hangerul în burtă. lenicerii îl scoaseră afară şi-i 
tăiară capul, înfigându-l într-o ţeapă. Dar n-ajungea 
numai atât. Aducând două cămile, legară picioarele 
mortului de cozile lor şi, gonindu-le în părţi potrivnice, 
rupseră trupul voievodului în bucăţi. 

Noul voievod al Moldovei, Petru Şchiopul, om blajin 
din fire, văzând toate aceste cruzimi nemaipomenite, 
dârdâia de frică gândindu-se la propria lui soartă şi îşi 
făcu, aproape fără vrere, o cruce mică pe piept. 
Iscoditorul Ahmed prinse de veste slăbiciunea şi socoti 
nimerit să-i spună rânjind, ca de obicei: 

— la aminte, Măria Ta, cum se plăteşte 
nesupunerea faţă de stăpânul vieților noastre. 


Capul lui loan-vodă fu trimis la Bucureşti şi pus 
alături de tigva fostului voievod al Ţării Româneşti, 
Vintilă, la poarta de sus a caselor domneşti. Tuturor 
celor ce se uitau la ele, un fior mare le trecea prin trup 
văzând mai ales chipul moldoveanului care avea o 
privire şi de înfruntare, dar şi de jale, parcă spunea cât 
de cumplit e jugul turcesc. 

Dar nici asta nu fu de ajuns. Fiorosul beglerbeg, 
uitând în furia lui nesăbuită şi de jurământ şi de Coran, 
năvăli cu turcii şi tătarii lui asupra moldovenilor 
asediați, însetaţi şi înfometați şi-i trecu prin sabie. 
Puţini scăpară cu zile din acel măcel crunt. Nici cei 
doisprezece cazaci nu izbutiră să fugă. li prinse şi pe ei 
şi pe hatmanul lor şi-i trimise la Stambul. Se spune că 
ar fi fost răscumpăraţi cu bani grei. 

Într-acest timp, pe drumurile Moldovei de sus, 
mergeau 22 de care cu odoarele şi avuţia lui loan- 
vodă, către ţinutul Bugului. In carul din frunte, cucăia 
bătrânul Lupu Huru, iar Mărica plângea fără încetare, 
ţinând la piept, ca pe un odor şi mai de preţ, pe 
feciorul Domnului ei. Veşti de la el nu mai primise de 
vreo trei săptămâni. Dar zvonurile care-o ajunseră din 
urmă spuneau de vânzarea unor boieri şi de năvala 
unei armii turceşti, cât frunza şi iarba. Mărica nu mai 
nădăjduia să-şi vadă soţul şi plângea, ocrotindu-şi 


sugaciul la sân. 
x 


x x 


Astfel pieri loan-vodă cel Viteaz, apărătorul Moldovei 
şi al poporului său, după o domnie de numai doi ani, nu 
doborât de vrăjmaşi, ci vândut şi înfrânt de oamenii 
fără cuvânt pe care-i scosese soarta în calea sa. 


ECATERINA ŞI NEAGA 


I 


O DOMNIE PICATĂ PE NEPUSĂ MASĂ 


Neagoe Basarab întemeind o domnie puternică, 
sprijinită de boierime şi iubită de norod, niciunul din 
vrăjmaşii săi nu izbutise a-l clătina din Scaun. Domn 
evlavios, ctitorul vestitei mănăstiri de la Curtea de 
Argeş fu silit totuşi să se ridice de două ori cu oaste 
pentru a îndepărta pe Mircea, feciorul lui Mihnea cel 
Rău, alungat din scaunul domniei şi ucis de rubedenia 
sa, Dumitru lacşici. 

Nemaiavând nicio nădejde în puterea lui, se trase 
Mircea cu Doamna şi feciorii săi la Stambul, adăstând 
acolo vreo întâmplare prielnică, după obiceiul vremii, 
când din nimica toată Sultanul schimba pe voievozii 
valahi. 

Dar Neagoe-vodă şi o puzderie de urmaşi domniră, 
având ochii în patru, aşa că turcii îi lăsară în pace, iar 
Mircea, fiul lui Mihnea cel Rău, muri de bătrâneţe pe 
malurile Bosforului, mâhnit de nenorocul care îl 
păscuse toată viaţa. 

Pe urma lui rămaseră trei feciori, Miloş, Alexandru şi 
Petru, acesta din urmă cu un picior mai scurt din 
născare, din care pricină i se spunea Petru Şchiopul. 

Crescuţi în obiceiurile dulci ale uliţei greceşti, 
numită Fanar, aceste odrasle trăgeau nădejde să 
ajungă şi ei în scaunele domneşti de la Bucureşti ori de 
la laşi, - bun şi laşul, - măcar că era Moldova mai 


săracă decât Ţara Românească. 

Işi luară neveste din neamurile bogate ale Fanarului; 
Alexandru avu parte de o fetişcană codată, măruntă, 
dar cu chipul rotund şi alb, ca o lună de fildeş. Când îi 
scăpărau luminile ochilor şi surâdea, luna de fildeş 
făcea şi gropiţe. O chema Ecaterina şi era mult mai 
tânără ca soţul ei care, la cununie, mărturisi că avea 
peste patruzeci de ani. Mireasa abia trecuse de 
paisprezece - căci fetele pe atunci se măritau fragede, 
trecând de-a dreptul din braţele mamei într-ale soţului 
şi de la păpuşile de pâslă, la copilaşii adevăraţi. 

Poate că mica şi agera Ecaterina s-ar fi simţit rău cu 
un soţ atât de copt, dacă n-ar fi avut, în aceeaşi casă, 
tovărăşia surorii ei mai mari, Lucreția, măritată cu un 
grec, Constantin Frangopulo, bun prieten cu Alexandru, 
viitorul Domn al Ţării Româneşti. 

Vremea trecu. Neagoe-vodă murise de mult, urmaşii 
săi se alungară unii pe alţii, până ajunse la domnie 
Petru cel Tânăr, un copilandru, trăind însă sub mâna 
puternică şi vitează a Doamnei Chiajna. 

— Nene, acum e ceasul! strigă Frangopulo intrând 
repede în iatacul lui Alexandru, care, în halat, abia se 
sculase şi îşi sorbea apa cu dulceaţă de trandafiri, 
bună pentru curățirea măruntaielor. 

— Ce ceas? se miră Alexandru, care de când 
împlinise cincizeci de ani nu se mai gândea la scaunul 
domniei, bun-bucuros să trăiască mai departe în 
freamătul îmbietor al Stambulului şi să închidă ochii în 
braţele Ecaterinei. 

— Ceasul tău, nenicule! Ceasul domniei! strigă 
Frangopulo, dând mâinile deoparte, de parcă voia să 
îmbrăţişeze toată acea nevăzută şi îmbelşugată ţară. 
Se poate să lăsăm în Scaunul din Bucureşti o muiere 
pricăjită? Că acolo taie şi spânzură o baborniţă, pe 


nume Chiajna. Voievodul e un ţânc. Ascultă ce-ţi spun! 

Alexandru se trezi de-a binelea. In ochi i se aprinse 
deodată mândria bunicului său Mihnea, a cărui 
înfăţişare o moştenise - şi dând deoparte apa 
zaharisită, strigă: 

— Să mergem la Marele Vizir! Şi pe urmă vom da o 
raită pe la zarafii italieni şi greci, să vedem cât putem 
lua cu împrumut până la iscălirea firmanului de 
domnie! 

leşiră în grabă să caute pe bătrânul Salvarezi, socrul 
lui Alexandru, care era bun prieten cu un Cantacuzino. 
Acesta trebuia să dea Sultanului desluşiri asupra noului 
pretendent la scaunul Ţării Romiîneşti. Frangopulo se 
abătu şi pe la chioşcul Marelui Vizir, ca să afle de câte 
pungi de galbeni era nevoie pentru asemenea treabă. 

Lucrurile merseră strună, căci Doamna Chiajna 
pricinuise multă zurba între boierii ţării, încât în două 
săptămâni fu mazilită. În a treia, Alexandru, în caftan 
îmblănit, purtând cucă domnească şi surgiuc de 
nestemate, se înfăţişă la Serai, în marea sală de 
primire a Sultanului, căruia îi sărută poala cu smerenie. 

Ecaterina încă îşi vedea de jocurile cu singurul ei 
copil, de unsprezece ani, Mihnea, după numele 
vestitului bunic, când se pomeni, pe nepusă masă, 
Doamnă a [ării Româneşti. 

O mare veselie dădu buzna în casele din Fanar. 
Când perechea domnească trebuia să plece spre 
Bucureşti, luară parte la ospăț, în afară de socri, 
cumnaţi, cumnate şi toţi creditorii, în frunte cu 
Frangopulo, bunul lor prieten. Meterhanelele şi 
cântecele italienilor nu lăsară pe nimeni să aducă 
Voievodului vreun cuvânt de bună urare. 

Mica Doamnă, cu obrăjorii sulemeniţi de soru-sa mai 
mare, Lucreția, căci fără suliman era lipsă de cuviinţă 


din parte-i, nimeni n-ar fi socotit că-i o soţie în toată 
firea, şi mamă cu băiat mare, şedea cuminte alături de 
bărbat, privind mutrele schimonosite de râs ale 
celorlalţi şi abia gustând din bucate. 

Spre ziuă se sparse petrecerea. Socrul noului Vodă, 
Salvarezi, un bătrânel scund, cu mustăţi lungi, albe, de 
palicar, luă după sine un taraf de lăutari şi porni 
devale, spre Cornul de Aur, la poarta lui Cantacuzino, 
dragomanul. Aci făcu o cântare în cinstea înaltului 
dregător, care se mânie foarte că fusese trezit din 
somn, dar îşi înghiţi necazul ca să nu se facă de râs, 
căci petrecăreţii îi aduceau de bună seamă cinstire 
obrazului. 

Vodă se culcă îmbrăcat şi pe la amiaz, când se 
deşteptă, îşi găsi soţia în odaia băiatului. Ochii ei 
înotau în lacrimi. 

— Pe cine prohodeşti tu, Ecaterino? întrebă el mirat. 

Ecaterina îşi şterse ochii cu dosul palmei şi veni 
până la pieptul 

soţului şi stăpânului ei. 

— Of! Lixandre! Mult mă bucură că ţi-a ajutat 
Dumnezeu să te urci în scaunul de domnie al bunicului 
tău, căci aşa se cuvenea. Dar mult mă întristează că 
trebuie să lăsăm casa asta a liniştii noastre, locurile 
unde am copilărit, marea care mi-e atât de dragă, în 
fine, tot binele de care avui parte până acum... 

— Ce vorbe sunt astea, femeie? se burzului 
Alexandru, care niciodată nu făcuse casă bună cu 
duioşia. Ai ieşit de mult din copilărie, ai băiat mare, s-a 
isprăvit cu joaca! Acum eşti Doamnă, vino-ţi în fire! E 
drept că nu mergem la trai dulce şi la huzur... E aspră 
domnia în ara Românească, unde fiecare boier 
pândeşte să te ucidă sau măcar să-ţi afle vreo vină 
pentru a duce pâră Sultanului. Nu-i de joacă pe-acolo, 


Ecaterino, şi dacă nu eşti în stare să-mi fii Doamnă, 
mai bine rămâi aci, la taică-tău. Nu mă supăr deloc! 

Aceste aspre cuvinte treziră simţirea Ecaterinei - şi 
la gândul că va trebui să înfrunte pe straşnicul corăbier 
care era taică-său şi la ruşinea care ar acoperi-o în 
ochii tuturor dacă n-ar urma pe strălucitul ei soţ, zise: 

— Bine, Măria Ta! Merg chiar la rău dacă sunt cu 
tine. 

Şi spunând acestea îi sărută mâna. 

Proaspătul voievod Alexandru al II-lea o îmbrăţişă şi 
o sărută pe frunte, ca pe un copil, zicând: 

— Dacă vom şti cum să domnim, nu va fi rău, 
Ecaterino, ci bine, chiar foarte bine! 


II 


VISUL DOAMNEI ECATERINA 


Măcar că Doamna nu ieşea aproape niciodată din 
casa domnească, petrecându-şi mai toată vremea cu 
soră-sa Lucreția, ba tocmindu-se cu neguţătorii din 
Stambul, care aduceau pânzeturi şi dulciuri, ba 
aşternând lungi scrisori către o soră mezină, Marioara, 
măritată la Veneţia, totuşi o ajunseră şi pe ea 
greutăţile domniei. 

Nu era zi lăsată de Dumnezeu ca gealatul să nu taie 
câte un cap boieresc - dacă nu chiar mai multe - la 
câte o răscruce a Bucureştilor şi mai ales în piaţa 
Sfântului Gheorghe. 

În jurul lui Vodă nu rămaseră decât vechii prieteni 
din Fanar, în frunte cu Frangopulo, ajuns mare 
vistiernic, şi câţiva boieci băştinaşi, care ascultau 
orbeşte de dorinţele Domnului şi nevoile domniei, prea 


mulţumiţi că se trezeau în fiecare dimineaţă cu capul 
pe umeri. 

Aşa trecură şase ani. Şi iată că veni la Bucureşti 
întâia veste care înveseli chipul posac al lui Alexandru- 
vodă: fratele său Petru Şchiopul căpătă domnia 
Moldovei, tot cu ajutorul puternicului dragoman 
Cantacuzino. 

Acel dregător isteţ pândise ceasul de nemulţumire 
al Sultanului împotriva lui loan-vodă cel Viteaz - şi 
scoase firman de domnie pentru Petru Şchiopul. Numai 
că loan-vodă nu plecă din scaunul Moldovei, citind doar 
firmanul de mazilire, ci se apără dârz. Aşa că pe lângă 
firman trimise pe Ahmed, beglerbegul Rumeliei, cu o 
puternică oaste pe care o întovărăşea şi noul voievod. 

Alexandru-vodă primi veste că fratele său care urca 
pe malul Dunării în sus, pe la Cernavodă, se va opri 
întâi la Săpăteni, mai înainte de a da piept cu loan- 
vodă, poreclit de boieri „Cel Cumplit”. Şi-l ruga să-i 
iasă înainte, ca să-i ceară câteva sfaturi, spre a-şi 
uşura domnia, întrucât era mai priceput în treburile 
ţării. 

Bucuros că avea pe frăţâne-său vecin la hotar şi 
iubindu-l pe Petru de mic copil, Alexandru-vodă porunci 
oamenilor de curte să pregătească îndată cai buni de 
călărie, iar el alese câţiva tovarăşi credincioşi de drum. 

Ecaterina simţi zarva din curte, ba chiar văzu de la 
fereastră pe slujitorul Domnului, un turc buzat, care 
punea şaua pe armăsarul cel arăpesc. 

Cuprinsă de o teamă neînţeleasă - ea care de obicei 
nu se amesteca deloc în treburile domniei - se repezi 
în iatacul lui Vodă. 

Era pe la amiază şi Alexandru-voievod, cu o cuşmă 
neagră trasă pe urechi, îşi încingea iataganul cel mare 
de mijloc, strângându-l în paftale grele de argint. 


— A! Bine c-ai venit, Caterino! zise el, mânuind 
încruntat paftalele, care se încopciau greu. laca dau o 
fugă până la Săpăteni. Diseară voi fi acolo. Mă 
aşteaptă Petru, sărăcuţul, pe care nu l-am mai văzut 
de atâţia ani. Se duce la laşi, în scaunul Moldovei, 
precum ştii. Şi n-ar fi rău să stau puţin de vorbă cu el. 
Că după asta îl aşteaptă greul: va da piept cu oastea 
lui loan-vodă, care e un voievod, zi-ce-se „cumplit”. 

— Nu s-ar putea, Măria Ta, să-l vezi pe Petru după 
ce va fi înscăunat? l-ar face poate mai multă plăcere şi 
lui şi ţie. 

— Nu mă duc de plăcere, Ecaterino, ci de nevoie. 
Avem de pus la cale treburi grele. Dar ce te-a apucat? 
De ce te amesteci - vorba românului - unde nu-ţi 
fierbe oala? 

— Un vis, Măria Ta! Am visat urât! şi înfiorată 
cuprinse braţul bărbatului. Zău că mi-e teamă, 
Alexandre! 

— Ce-nseamnă asta? Te iei după vedenii? Rogu-te, 
isprăveşte cu prostiile. Te credeam mai deşteaptă 
decât baba Safta, care mă trage de şale şi mă 
descântă. 

Dar Vodă, zărind ochii frumoşi ai Doamnei că se 
umplu de lacrimi, o dezmierdă şi îi zise, trăgând-o la 
pieptul lui: 

— la s-auzim ce-ai visat? 

— Se făcea, Măria Ta, începu Ecaterina, că erai 
chiar pe armăsarul pe care vrei să călăreşti acum. ŞI 
zburai cu el ca vântul pe o câmpie nesfârşită, cu 
smârcuri şi cu snopi netăiaţi de trestii, iar pe urmele 
tale goneau opt plăieşi călări, având în frunte pe unul 
cu barba sură, scurtă, să juri că era însuşi loan-vodă 
cel Cumplit. Şi mai-mai să te ajungă... 

— Dar nu m-au ajuns, nu-i aşa? râse Vodă. 


— Ba, Măria Ta! făcu Ecaterina, dând repede din 
cap, mânioasă, că te ajunseră şi îţi retezară capul, 
afurisiţii! 

— Şi n-am murit? râse Vodă cu poftă. 

— Nu, Măria Ta! Că de fiecare dată luai capul, îl 
puneai la loc pe umeri şi fugeai mai departe până... 
până te-ai pierdut într-un smârc cu trestii! 

— Dacă e aşa, încheie Vodă, sărutându-şi soţia de 
plecare, nicio teamă să n-ai! Poate oi trece printr-o 
primejdie, mai ştii? Dar scap teafăr, de bună seamă. 
Nu e scris în zodia mea să-nchid ochii într-acest an 
(1574), ci într-unul fără soţ şi chiar în iatacul meu în 
crivatul meu de-acasă, nicidecum printre străini. 

Ecaterina ar fi vrut să-l urmeze în această călătorie 
care o îngrijora atât de mult, dar nu cuteză, de teamă 
să nu-şi supere soţul 

— Du-te, şi să te-ntorci sănătos, Măria Ta! îi zise ea 
cu glas înjumătăţit. 

— Să te găsesc aşijderi, sănătoasă, întoarse Vodă 
urarea; o îmbrăţişă repede şi urcă în şa. 

Tocmai atunci se ivi Mihnea, beizadeaua, acum 
flăcău înflorit, care mergea pe 17 ani. 

— Mihneo, să ai grijă de maică-ta cât oi lipsi de la 
Curte, m-auzi? 

Sptmând acestea, Vodă Alexandru dădu bioi calului 
şi plecă la drum lung, dimpreună cu boierii care îl 
însoțeau. 


III 


CHEFUL DE LA SĂPĂTENI 


Visul Doamnei Ecaterina nu fu chiar atât de lipsit de 


temei, pe cât crezuse Vodă. Căci se întâmplă ceva de 
necrezut: 

Întâlnindu-se cei doi fraţi la Săpăteni, se îmbrăţişară 
şi amândurora li se umplură ochii cu lacrimile bucuriei. 

— Să trăieşti mulţi ani, Măria Ta! striga mereu Petru 
Şchiopul. 

— Şi Măria Ta la fel! îi ura într-una Alexandru. 

Şi iar se priviră şi iar se îmbrăţişară. 

În depărtare sclipeau apele Dunării, dincolo de care 
începea Moldova mult râvnită, cu podgoriile şi târgurile 
ei de vite. 

Boierii în jurul celor doi voievozi surâdeau cu 
mulţumire, dezmierdându-şi bărbile. 

— Hei, unde-i tata, frate Alexandre, să ne vadă pe 
amândoi Domni în Ţările Româneşti, zise Petru-vodă în 
aceeaşi seară la ospăţul din marginea Săpătenilor, în 
casele unui ispravnic. El, săracu', a râvnit în zadar 
scaunul bunicului nostru, Mihnea, şi a închis ochii tare 
amărât. 

— Răzbunăm noi pe bunicul şi pe tata! răspunse 
Alexandru. 

Lăutarii aduşi din împrejurimi începură a cânta cu 
atâta foc, încât petrecerea se auzi în tot satul, speriind 
câinii şi orătăniile. 

Din pricina acestei zarve, nimeni nu prinse de veste 
că-n bezna nopţii se strecuraseră pe drumuri tainice 
loan-vodă cel Viteaz cu oamenii săi. Aflând de la o 
iscoadă că cei doi vrăjmaşi se întâlneau la Săpăteni, el 
trecuse Dunărea în grabă pe un pod plutitor şi gonea 
de zor ca să-i prindă în capcană. 

Niciunul din cheflii n-ar fi scăpat atunci cu viaţă, 
dacă moldovenii, luându-se după lumini, n-ar fi lovit 
mai întâi o casă învecinată, unde se aflau numai 
bucătarii şi slujitorii domneşti. 


Alexandru-vodă, auzind strigătele celor răniţi şi 
zăngănitul paloşelor încrucişate, sări pe fereastră şi o 
rupse de fugă peste câmp, la vale, către Cernavodă, 
unde ajunse în zori de zi, istovit, zdrenţuit, fără 
răsuflet. 

Aci, temându-se să nu-l recunoască cineva, îşi 
schimbă vestmintele domneşti, se înveli cu o şubă 
miţoasă şi mânând înaintea sa o turmă de oi, 
cumpărată pe loc cu galbeni grei, porni înapoi spre 
Bucureşti. 

Pe Petru Şchiopul îl scăpară boierii săi, aruncându-l 
pe unul din caii lor, ca pe un copil, şi fugiră întins la 
Brăila, unde se afla beglerbegul Ahmed cu oastea. 

Abia după zece zile ajunse Alexandru-vodă cu oile 
lui cele scumpe la Bucureşti. Acolo află din gura 
oamenilor că loan-vodă cel Viteaz intrase în cetate ca 
să aşeze în scaunul domniei pe un anume Vintilă, 
despre care se spunea că ar fi odraslă de-a lui 
Pătraşcu-vodă cel Bun. 

— Of! De ce n-am ascultat de cuvântul Ecaterinei? 
se căina Alexandru, că n-ajungeam acum cioban. 

Şi luând seama la turma lui de necuvântătoare, 
surâse crispat, amarnic: 

— lacă, am făcut-o de oaie, cum bine zice românul. 

De bună seamă, el scăpase teafăr, ca prin minune, 
dar ce s-o fi ales de Ecaterina şi de Mihnea, flăcăul lor? 
Să-i fi prins Vintilă-vodă la Curtea din Bucureşti? Atunci 
soarta lor era pecetluită. E limpede că hainul n-avea de 
ce să le cruţe viaţa. 

Doamne, ce nenorocire! Cine s-ar fi gândit la o 
asemenea năpastă? Şi totuşi, fusese prevestit de biata 
lui Doamnă. Dar cum avea să creadă el, om în toată 
firea, într-un vis muieresc? 


IV 


FATA CLUCERULUI DIN BUZĂU 


Lăsând turma în altă grijă, Domnul se trase la 
conacul unui boier fugit din Bucureşti şi acolo, în mare 
grabă, dând sfoară unor boieri rămaşi credincioşi, 
începu a strânge oaste ca să-şi recapete tronul, 
socotind că noul Domn n-avca încă mulţi oameni pe 
care să se poată sprijini. Trimise, de asemeni, iscoade 
să afle de soarta alor săi. In sfârşit, îi veni vestea cea 
bună: Doamna şi feciorul scăpaseră cu viaţă, 
ascunzându-se într-o chilie a mănăstirii Plumbuita. 

— Cine i-a dus acolo? Care boier a avut grijă de ei? 

— Niciun boier. După plecarea Măriei Tale, fiind 
Doamna podidită de frică mare, s-a tras cu feciorul la 
mănăstire fără ştirea nimănui, socotind să se-ntoarcă 
după venirea Domnului ei. 

Lui Alexandru îi veni inima la loc. Parcă soarta o 
îndemnase pe Ecaterina să purceadă într-acolo, ferind- 
o de pieire. Auzind aceasta, cu mai mult sârg se 
strădui la strângerea steagurilor, făcând tabără la 
Ploieşti. 

A doua zi Vodă dădu cu ochii de o fetişcană durdă, 
călare pe un murg scund, în fruntea unei cete de flăcăi 
chipeşi, şi ei călări asemeni pe căişori iuți de munte. 
Parcă nu-i venea a crede. Fata nu părea să aibă mai 
mult de 16 ani. Ce-o fi cătând ea între ostaşi? 

Spătarul Dumbravă, în seama căruia se afla 
adunarea oastei, se apropie de ciudata fată. 

— Cine te-a trimis încoace? strigă el de departe, cu 
glasu-i gros, ca de bucium. 

Şi graiul lui, de trei ori, se întoarse din lunca 


învecinată. 

Fata, neştiind cine şi dincotro îi vorbea, se uită 
împrejur cu mirare şi alungă repede cu mâna stângă - 
ţinând cu cea dreaptă frâiele calului - un roi de 
albinuţe de aur, care băziind îi dădeau târcoale pe la 
năsuc şi pe la zulufii ei bălai scăpaţi de sub cuşma de 
oaie albă. 

— De ce n-ai rămas acasă la fuior şi la spată? 
întrebă Vodă mirat, de asemenea tovărăşie de luptă. A 
cui fată eşti? 

Luptătoarea cea mică săltă odată-n şa, de i se 
clătinară bucile obrăjorilor şi cunoscând pe Vodă, strigă 
băieţeşte: 

— Să trăieşti, Măria Ta! Eu sunt Neaga, fata 
clucerului Vlaicu Tătăranu, din părţile Buzăului. Taica 
n-a putut veni acum, să te puie în Scaun. 

— De ce n-a putut veni? Ce vorbă e asta? se mânie 
Vodă de-a binelea. Că am lăsat clucerului tot dealul cu 
vii şi i-am întărit stăpânirea asupra muntelui de 
chihlimbar. Aşa mă ajută el la vreme de nevoie? 

Şi Vodă cătă în jur, să trimită numaidecât un călăreț 
pentru a-i aduce tigva celui vinovat. 

— Aşa gândirăm şi noi! strigă iar fata cea îndesată, 
scăpărând cu cele două luminiţe ale ochilor, ca două 
albăstrele. Nicio vină n-are taica, zău aşa. Numai eu 
ştiu ce amărât l-am lăsat în crivatul lui, cu şalele rupte. 
Că i-a scăpat un butoi nevolnicului de pivnicer, tocmai 
din gura hrubei devale, pe scări, asupra tatei, oare voia 
să ajute la scoborârea vinului. Ce era să facem? Când 
veni porunca Măriei Tale, maică-mea prinse a boci, iar 
taica se porni s-o ocărască, trăgând la înjurături cu 
ghiotura. Eu, amestecându-mă, închisei gura tatei: „nu 
mai ocări, taică! Ce vină are mama că nu ţi-a dat 
feciori, ci numai o fată?” 


— Dacă nu mi-o lua Vodă capul, o să vedeţi voi! se 
văicărea tata. 

Dacă am auzit asemenea cuvinte, m-am înţeles cu 
vechilul, care mi-a dat calul ăsta şi cuşma. Când au 
venit flăcăii din munte şi de sub deal, i-am adunat 
zicându-le că taica boleşte şi d-aia m-a pus pe mine 
căpetenia lor, să-i duc în tabăra măritului nostru 
Alexandru- vodă. Şi iaca - am venit! 

Vodă măsură fata şi nu ştia ce să facă, să râdă, s-o 
alunge, sau s-o oprească? 

Dar chipul ei serios, dârzenia privirii şi înfruntarea 
întregii ei făpturi bine legate, ca de flăcău, îl îmbună. 
Deşi nu era vremea de glumă şi nici inima voievodului 
nu era deloc uşoară, Alexandru întrebă: 

— Şi acum te-ntorci acasă, Neago? Că oamenii 
cuveniţi oastei văd că i-ai adus. 

Fata strânse-ntre pulpe calul, se înţepeni parcă şi 
mai vajnic în şa, apoi grăi aspru: 

— Să mă-ntorc acasă, Măria Ta? Ar râde şi curcile 
de mine! Dac-oi pleca eu, cine să lupte pentru taica? 

Spătarul Dumbravă îşi puse o nună în barba-i cănită, 
spre a-şi ascunde surâsul. Vodă merse cu gluma mai 
departe: 

— Şi zici că ţii la luptă, fetico? Aici nu e ca la horă, 
să-ntinzi braţele şi să dai din picioare. 

Obrajii Neagăi se-nroşiră, de parc-ar fi fost loviți. Dar 
ochii ei albaştri nu feriră privirile lui Vodă - şi cu glasu-i 
băieţesc răspunse, ceva mai scoborât: 

— Hora asta, a Măriei Tale, s-ar putea s-o plătesc cu 
viaţa, Doamne. Nu sunt aici să glumesc. Spune-mi 
numai de a cui poruncă trebuie să ascult şi când o să 
lovim. Altceva nu-mi trebuie. 

Spătarul rămase mirat, cu gura căscată, auzind 
asemenea cuvinte. 


Alexandru-vodă tot nu vru să ia în serios acest ifos 
al fetei clucerului din Buzău şi zise într-o doară, ca să 
scape de acest joc neprevăzut: 

— De porunca mea vei asculta, Neaga! Şi pornind 
înainte, spre lunca unde adăstau pedestraşii, adăugă: 
să te ţii după mine ca scaiul. 

Când oamenii lui Alexandru-vodă - călăreţii întâi, 
pedestraşii după ei - năvăliră în cetatea Bucureştiului, 
cu iatagane, buzdugane, sulițe şi topoare, Neaga nu se 
mai ţinu de coada calului voievodului, ci se repezi în 
rândul întâi al duşmanilor, care făcuseră un meterez în 
malul Dâmboviţei. Şi ea, cea dintâi, cu buzoienii ei, sări 
în apă, trecând pe celălalt mal, spre a cădea în spatele 
puţinei oştiri pe care o avea Domnul pus de loan-vodă 
cel Viteaz. 

In câteva ceasuri de încăierare, Cetatea de scaun fu 
curățată de vrăjmaşii domniei. Bietul Vintilă-vodă, care 
n-apucase a domni mai mult de patru zile, fu prins, 
dârdâind, într-o hrubă de piatră a unui cârciumar. ÎI 
spânzurară pe loc, iar capul i-l trimiseră plocon 
Domnului moldovean, Petre Şchiopul. 

Mult se bucură Doamna Ecaterina văzând cum se 
întorseseră lucrurile la loc, precum fuseseră. 

— Vezi, Măria Ta, câte ai pătimit dacă n-ai ascultat 
de cuvântul meu? Il certă cu blândeţe Doamna. Şi nu 
numai tu, dar şi noi am tras mari spaime aici în chilie. 
Ce s-ar fi ales de mine şi de feciorul nostru, dacă nu-mi 
venea gândul cel bun să mă adăpostesc în sfânta 
mănăstire a Plumbuitei? . 

— Lasă, Ecaterino, să uităm ce-a fost. De-aci înainte 
n-o să mai întorc spatele viselor tale. 

— Aşa să faci, Măria Ta, ca să ne fie bine. 

— Până una-alta, ia spune, ai mai visat ceva? 

— Nu... Dar ţi-oi spune la timp, n-ai grijă! 


V 


VODA VISEAZĂ ŞI EL UN VIS 


La ospăţul care se-ncinse după aceea la Curtea 
domnească din Bucureşti, fură poftiţi - în afară de 
marii boieri - căpeteniile mai de seamă ale oastei. 

Luptătorii, feciori de boiernaşi de pretutindeni, de la 
apa Dunării şi până la munte, purtau încă semnele 
încăierării: unii şchiopătau, alţii erau ciungi, fiecare cu 
vătămături mai grele ori mai uşoare, cum se brodise. 

Trasă mai la o parte, înfuleca din talerul ei, când şi 
când, Neaga, de astădată fără cuşmă, cu cozile părului 
aduse pe piept, ca un colac gros. 

De mică şi îndesată ce era, Vodă şi Doamna din 
capul mesei nici n-o vedeau, iar Mihnea, urmaşul 
domnesc, nici atât. 

Abia când se ridică Voievodul în capul oaselor, cu o 
cupă de argint în mâna dreaptă, să dea mulţumire 
Celui de Sus, pentru biruinţă, apoi credincioşilor săi 
luptători, zări făptura durdă a Neagăi, care ţinea, între 
bărbaţii cam chercheliţi, genele în jos. 

— Halal ţie, Neago! îi strigă Vodă înveselit. Te-ai 
bătut la Dâmboviţa ca un flăcău! Şi în vremea asta 
Mihnea, flăcăul meu, dormea la sânul maicii lui! 

Şi Vodă istorisi Doamnei şi mesenilor de faţă toată 
întâmplarea cu fata clucerului din Buzău. 

Mihnea, auzind vorbele lui taică-său, nu-şi mai lua 
ochii de la chipul bucălat al Neagăi şi mereu ciupea 
braţul mamei. 

— Şi acum, Neago, urmă Voievodul, să ne spui ce-ţi 
doreşte inima, ca să răsplătim credinţa şi voinicia ta. 

Fata aruncă o privire la mesenii din juru-i, apoi 


oprindu-şi privirile pe chipul Domnului, strigă de la 
locul ei, ca să fie bine auzită: 

— Să-mi dai scrisoare la mână, Măria Ta, cu peceţi, 
către tata, să nu mai ocărască pe maica, din pricina 
mea! 

Un uriaş hohot de râs, al tuturor mesenilor, acoperi 
cuvintele copilei, care se uită încruntată în jur, neştiind 
de ce râdeau de ea. 

— Bine, Neago, răspunse Vodă. Vino, mâine la Curte 
şi spune grămăticului să scrie tot ce doreşte inima ta, 
boierului de la Buzău! 

Şi făcu semn muzicanţilor să înceapă iar cântarea. 

Neaga se întoarse la conacul părintesc cu o lungă 
scrisoare din partea lui Vodă către clucerul Vlaicu 
Tătăranu şi un şir de mărgele pentru clucereasă din 
partea Doamnei Ecaterina. 

Auzise boierul de la oamenii întorşi din luptă 
isprăvile Neagăi, dar nu-i prea venea să creadă, 
cunoscând el că vânătorii şi oştenii au ei obiceiul de a 
umfla uneori întâmplările lor. 

Dar când citi cuvintele Voievodului, se cruci şi spuse 
femeii sale în taină: 

— Măi, nevastă, să ştii că nu e lucru curat cu 
fetişcana noastră! S-a mai pomenit aşa ceva? 

În vremea asta, la Curtea domnească trezindu-se 
într-o dimineaţă Vodă din somnul de noapte, grăi către 
Doamna sa: 

— Ecaterino, ascultă, ce vis am visat. Se făcea că 
noi nu mai eram pe lumea asta şi aici în ţară domnea 
Mihnea al nostru. Şi ce doamnă crezi că-şi luase 
flăcăul? Pe Neaga, fata clucerului din Buzău... Mă 
uitam la ea şi nu-mi venea a crede ochilor. Pe urmă nu 
ştiu cum se făcu, parcă iar avui fiinţă şi ducându-mă la 
el l-am certat zicându-i că de obicei însurătorile 


voievozilor se împlinesc după nevoile politicesşti ale 
domniei, ei luând mirese care să le întărească puterea 
prin înrudiri la ceasuri de cumpănă. Aşa fiind, de ce 
Mihneo îţi luaşi tu o fată de boier din starea a doua şi 
nu te-ai gândit la o prinţesă de neam? El mă înfruntă, 
zicând: „Tată, Neaga face cât zece prințese la un loc. E 
harnică, iubitoare şi vitează. Mai mult nu se poate cere 
unei fete.” 

Ce zici, Ecaterino, de visul meu? Că, uite, am luat-o 
şi eu pe urmele tale şi am început a visa năzbâtii. 

Nu trecură nici opt zile de la întoarcerea fetei, care 
începuse a-şi vedea de treburile gospodăreşti, că se 
opri la curtea conacului un alai de călăreţi şi de carete. 
Vodă, Doamna şi feciorul lor Mihnea, gătit ca un 
cavaler brandenburghez, cu paftale de argint peste 
hăinuţa de catifea vişinie, cu ciorapi de mătasă, pantofi 
de lac cu fundă şi cu o beretă roşie pe o sprinceană, 
deasupra căreia tremura o pană azurie. 

Clucerul văzând mărimile de la Bucureşti fu cuprins 
de mare teamă şi începu a tremura. 

Dar Vodă îl luă cu mâna după umeri şi urcară 
împreună scările în iatacul cel mare unde se adunară 
înaltele feţe. Doamna Ecaterina zise vornicesei Ana 
Tătăranu: 

— Să ne trăieşti ani mulţi, clucereasă Ano, că ai 
zămislit şi purtat la sân o fată ca Neaga. Noi am venit 
să ţi-o luăm pentru feciorul nostru şi să ne încuscrim. 
Aşa au socotit şi Vodă şi boierii noştri că n-am putea 
găsi nicăieri o mai bună Doamnă pentru ţară, după 
trecerea noastră către cele veşnice, ca Neaga. Şi acum 
vino să te îmbrăţişez! 

Clucerul aflase de mai înainte de la Vodă despre 
această hotărire şi acum tremura de bucurie. 

— Să vie Neaga! porunci clucerul, ca să dea de 


veste fetei ce soartă măreaţă i se pregătise. 

Ea intră de mână cu maică-sa şi privi printre gene 
spre înaltele feţe, în sus, căci era scundă, îndesată şi 
bălaie. 

— Bunătatea lui Vodă şi a Doamnei, precum şi 
iubirea lui Mihnea, Domnitorul de mâine, te-au ales, 
Neaga, să le fii fiică şi soaţă, zise clucerul cu glas 
tremurător. Treci de le sărută mâinile! 

În uşă, înapoia boierilor şi dregătorilor, adăstau 
slugile, ridicate în vârful picioarelor, ţinând în mâini 
tăvile cu dulceţuri. 

Dar fata nu se clinti din loc. Trăgându-şi odată 
răsufletul, grăi: 

— Taică, sărutarea mâinii nu e grea, numai că eu 
socot alegerea cam pripită. Nu s-o mai fi găsind pe 
lumea asta nicio domniţă pentru coconul Mihnea? S-au 
isprăvit prinţesele? Că eu sunt numai o fată de boier şi 
nu mă pricep decât la torsul lânii şi la mânuirea spatei 
din ţesătorie. Graiurile străine nu le-am învăţat şi nici 
să scriu nu ştiu decât cu o custură pe răboj. Na, să 
spunem că am îndemânare şi la mulsul vacilor, ca 
maica. Nu mi se pare că aceste deprinderi să fie spre 
folosul domniei... iar Mihnea, aci de faţă, gândeşte ca 
şi mine, dacă are un pic de milă. Nu vă fie cu supărare 
Măriile Voastre, eu una vă mulţămesc de bunătate, dar 
răspunsul meu e „ba!”. Şi să caute boierii o mireasă 
potrivită pentru Domnul de mâine al ţării. 

Degeaba o înjură clucerul şi vru s-o târnuiască după 
obiceiul său, degeaba o îmbrăţişă Doamna şi încercă s- 
o înduplece, că pe Neaga n-o scoaseră din cuvântul ei. 

Ochii lui Mihnea se umplură de lacrimi şi se întoarse 
cu faţa la perete de ruşine. 

— Lasă, Măria Ta! strigă clucerul mânios, gata să ia 
băţul şi să-i tragă o sfântă de bătaie fetei, lasă c-o fac 


eu să-i vie mintea la cap! 

Ci Vodă Alexandru, mai priceput, trimise pe Mihnea 
după fată, care fugise în livada cu pruni. 

După o vreme cei doi tineri se întoarseră şi Neaga, 
îngenunchind dinaintea Măriilor Lor, dimpreună cu 
Mihnea care o urma cu răsufletul grăbit, şopti: 

— Acum zic „da!” şi vă sărut mâinile! 

Ea se dovedi o soţie credincioasă şi iubitoare. 

Când veniră vremuri de restrişte, urmă pe Mihnea- 
vodă în surghiun la Rhodos, apoi la Tunis, tocmai spre 
capătul celălalt al mării. 

Şi rămase Doamnă până la sfârşitul zilelor ei. 


MIHAI VITEAZUL 


Auzit-aţi d-un oltean 

D-un oltean, d-un craiovean 
Ce nu-i pasă de Sultan? 
Auzit-aţi d-un Mihai 

Ce sare pe şapte cai 

De strigă Stambulul vai? 
(CÂNTEC POPULAR) 


I 


STANCA DIN CORBENI 


Într-acea duminică de august a anului 1583 se 
făceau mari pregătiri la conacul moşiei Corbeni de pe 
malul Oltului. Un argat tăiase mai bine de jumătate din 
orătănii, iar doi ungureni, vechi slujitori ai văduvei 
fostului ban Dumitru, dăduseră iama prin purcei şi 
acum îi rumeneau în frigare. Cu o lumânărică de seu, 
urmat de două slujnice, moş Chirilă, pivnicerul, cerca 
butiile din hruba de lângă conac, iar femeile abia 
duceau hârdăul cu vin negru, sânge de iepure, înapoi, 
pe scările săpate în pământ. 

Bătrânul Corbeanu, tatăl Stancăi, îşi cerceta, cu 
ochii micşoraţi de nevedere, hrisoavele, zapisele şi iar 
număra pungile de galbeni din lada braşovenească, 
zestrea văduvioarei. 

Se măritase cam devreme fie-sa şi din pricina 
ochilor ei negri, scăpărători ca luceferii, dar mai cu 
seamă datorită marii avuţii părinteşti - fiind ea singura 
urmaşă a Corbenilor, os de Basarab dinspre mamă şi 
de Muşatin dinspre bunic. N-avea mai mult de 


patrusprezece ani când pusese pe cosiţele-i negre 
beteala de mireasă, iar mirele, bărbat în toată firea, 
fusese primit cu multă bucurie, fiind el ban al Craiovei. 

Bătrânul Corbeanu avea un fel de beteşug al 
vorbirii, dând glasul mai mult pe nas, încât auzindu-l 
nu se putea nimeni opri din râs. Astfel că bietul boier, 
mai de voie mai de nevoie se trase de timpuriu la 
moşie, lăsând pe alţii cu mai puţină pricepere să se 
înghesuie la dregătoriile ţării. 

Când se află că banul Dumitru o lua pe Stanca, 
mare mirare cuprinse tot neamul Corbenilor. Dar fata, 
cuminte, nu ieşi din voia tatălui ei şi se mărită cu un 
bărbat chel şi cărunt, dar era ban al Craiovei. Şi prin 
Stanca, băneasa, neamul Corbenilor îşi lua iar locul de 
cinste ce i se cuvenea. 

Numai că banul Dumitru, cu sănătate şubredă, se 
săvârşi din viaţă pe neaşteptate, lovit de dambla, doi 
ani după nuntă, fără a fi lăsat urmaşi. Şi Stanca se 
întoarse de la Craiova la conacul din Corbeni, cu toate 
avuţiile ei. 

Neştiind ce-i bucuria vieţii o băteau gândurile să nu 
se mai mărite vreodată. Dar într-o după-amiază de 
vară trecu pe la conac noul bănişor de Severin, Mihai. 
Aflase despre el că era os de domn, că umblase mult 
prin lume, stând câţiva ani la Stambul, dimpreună cu 
unchi-său lani, fost şi el ban al Craiovei. Şi chipul său 
vulturesc, bărbuţa neagră, privirea ageră, plăcură 
Stancăi - dar mai ales glasul voinicului care suna 
prelung, ca o coardă de aramă. 

Schimbară doar câteva cuvinte, căci cuviinţa nu 
îngăduia văduvelor ori fetelor să şadă prea îndelung în 
tovărăşia flăcăilor. Şi aşa, boierul Corbeanu, la o oală 
cu vin, după ospăț, îşi descărca bănişorului amarul 
care îi rodea fiinţa. Dumnezeu îi dăruise pe Stanca, dar 


uite că fata era cu norocul fugit. Bărbatul îi murise şi 
ea rămăsese văduvă la fragedă vârstă. Ce-i foloseau 
averile împărăteşti cu care o înzestrase dacă acestea 
nu-i aduceau nicio bucurie? Se ofilea fata, se ofilea şi 
avuţia. 

Mihai puse la păstrare cele auzite. Ajungând la 
Severin, primi veşti bune din Transilvania, unde îşi 
făcuse mulţi prieteni. Şi amintindu-şi de cuvintele 
boierului de la Corbeni şi de ochii negri ai Stancăi, 
trimise peţitori. Părintele Stancăi fu bucuros să-şi dea 
fata după banul de Mehedinţi, iar tânăra 
îngenunchease şi mulţumise Maicii Domnului, că-i 
dăruia un soţ atât de deosebit şi mai cu seamă pe 
placul inimii. 

Mai rămăsese să vină mirele cu rudele şi prietenii la 
conac şi să-nceapă nunta, că toate fuseseră pregătite 
din timp: carele mari, olteneşti, cu lăzile miresei, 
careta cea mică în care încăpeau numai bine însurăţeii, 
tarafurile de lăutari şi bucatele cele mai alese. 

Preotul Grigore din Corbeni îşi pusese patrafirul şi 
venise la conac, urmat de dascăl şi de doi copii- 
cântăreţi. 

Dar alaiul mirelui, căruia îi ieşise înainte boierul cel 
bătrân cu o ceată de călăreţi până-n marginea luncii, 
spre apus, nu se arătă nici înainte de amiaz, nici în 
timpul amiezii, nici pe la chindie. 

Fripturile se făcuseră scrum, vinul se trezi în 
urcioare, iar lăutarii, unul câte unul, de teama boierului 
- care era cumplit la mânie - se strecurară prin livadă 
şi fugiră pe la casele lor. 

In iatacul ei, Stanca, scoţându-şi beteala, se aşeză 
pe marginea patului, cu mâinile în poală şi ochii şiroind 
de lacrimi: 

— Oare nu i-oi fi plăcut bănişorului? 


Şi plecând capul gândi mai departe în sinea ei: 

— Sunt văduvă... Poate c-o râvni el o fată pe inima 
lui! Că e frumos, Mihai, voinic şi de neam! 

Odată cu amurgul, se lăsă peste conac o tăcere 
grea, ca de prohod. 

Nu se aprinse nicio scurtătură de lumânare prin 
încăperi. Boierul se culcă pe întuneric, întrebându-se 
de ce-i mai lungise Dumnezeu zilele, ca să îndure 
asemenea ocară? 

Târziu, pe la miezul nopţii, se arătă un ciob de 
oglindă pe cer - o lună ciuntă, spre asfinţit. 

Stanca ieşi în pridvor, să-şi răcorească năduful, căci 
nu putea închide ochii. Şi deodată i se păru că aude un 
tropot de cal în liniştea depărtărilor. Apoi îi veni în auz, 
tot mai limpede, gâfâitul calului - şi mai înainte de a 
prinde de veste, se pomeni în curte cu un călăreț, a 
cărui cuşmă, adusă într-o parte, o cunoştea atât de 
bine. 

Era Mihai, bănişorul de Severin! 

Stanca scobori treptele şi ieşi întru întâmpinarea 
mirelui - pe care nu credea c-o să-l mai vadă. Îi mai 
era mire? 

— Tu eşti, Stanco? întrebă călăreţul, descălecând, 
cu răsufletul fierbinte. 

— Eu, de bună seamă, făcu Stanca şi, încrucişându- 
şi braţele la piept, privi drept în chipul bănişorului, 
hotărâtă să-l înfrunte şi să nu-şi arate durerea. Îţi spun 
drept că nu mai aşteptam să te văd. 

Flăcăul vru să-i cuprindă mijlocul, dar ea se feri 
chicotind înfundat, încât Mihai nu izbuti să priceapă 
dacă era plâns sau râs. Trase aer adânc în piept, apoi 
zise: 

— Stanco, trebuie să-ţi spun câteva lucruri de care 
ţin viaţa mea şi-a ta. 


Stanca nu răspunse, nici nu se clinti din loc. Mihai 
era lângă ea şi-i simţea răsuflarea fierbinte pe pieliţa 
obrazului, răcorită de adierea nopţii. 

— Se cuvenea să grăim acestea înainte să te fi 
legat prin cuvânt că ne luăm. 

— Se cuvenea, Stanco, nici vorbă, făcu bănişorul cu 
obidă. Dar cine putea să presimtă năpasta care s-a 
abătut asupra-mi? 

Femeia, neclintită, nu răspunse, de parcă era 
turnată-n piatră. Numai ochii ei negri, mari se 
aprindeau şi se stingeau, ca două văpăi de păcură. 

Mihai vru să se îndrepte spre cerdac, socotind că 
Stanca îl va urma, dar mireasa rămase locului, 
întorcând numai capul după el. 

Bănişorul se opri şi întrebă în şoaptă: 

— Nu mă duci în iatac? Nu vreau să mă latre zăvozii 
în curte. 

— În iatac ai fi intrat dacă veneai peste zi, răspunse 
Stanca scurt. 

Mihai lăsă din mână frâul calului şi apucând zdravăn 
pe Stanca în braţe, o sărută. Mireasa se muie şi 
plângând lăsă capul în pieptul flăcăului: 

— Of! Mihai!... gemu ea. Rău ţi-ai bătut joc de 
sufletul meu! 

Mai mult pe sus, bombănind cuvinte neînţelese, 
Mihai o duse în iatac. Acolo află din gura lui tot ce se 
întâmplase. Era urmărit de mânia lui Mihnea Turcitul şi 
neînduplecatul. Urgia căzuse deodată pe toţi cei din os 
domnesc de care Vodă, înnebunit de frică, se temea să 
nu-i ia scaunul. Şi asemenea balaurului, cum reteza un 
cap, se ridicau alte capete cu nume domneşti. 

Feciorul lui Pătraşcu-vodă, vestit la timp de un suflet 
binevoitor, scăpase de năpasta care trebuia să-l 
lovească chiar în ziua când urma să plece la Corbeni, 


pentru nuntă. 

— Dacă oi putea să dau la spate urgia care mă 
paşte, încheie Mihai spovedania, Doamnă te fac, 
Stanco, să ştii! Şi acum, lasă-mă să fug spre Dunăre, 
până nu pun zbirii mâna pe mine. 

Dar Stanca îl ţinu strâns în braţe, nevoind a-i da 
drumul. 

— Fără mine nu mai pleci Mihai, de-ar fi să-mi pierd 
capul odată cu al tău. 

— Cum vom pribegi împreună, fără cununie? 

— Ne-o cununa popa în pripă, că nuntă mare de- 
acum nu mai putem face. 

— Dar, nu-i bine. Dacă zbirii mi-au luat urma şi ne 
pomenim cu ei pe cap? Trimite pe cineva să-l aducă 
încoace pe sfinţia-sa. 

Femeia stătu o clipă în cumpănă: 

— Ştii ce? Mai bine haidem la părintele Grigore. 
Biserica nu-i departe... ajungem repede... Acolo nu ne- 
or găsi... călăii. 

— Şi naşi? întrebă Mihai. 

— Dacă n-avem, ne cunună Domnul din cer. 

— Fie, Stanco. Aşa vom face! 

Mireasa urcă în şa, uşoară ca fulgul, şi porniră ca 
glonţul din sineaţă oprindu-se la sfântul lăcaş. Popa 
Grigore nu dormea încă şi auzind că e vorba să 
slujească taina cununiei în asemenea împrejurare se 
sperie şi făcu o spuză de cruci pe piept. 


— Sfinţia-ta, fă ceea ce-ţi cerem, că altfel nu se 
poate. Mai mare păcat ar fi să plec în lume cu Stanca 
fără cununie. 

Văzând aşa, preotul îşi călcă pe cuget şi îi cunună 
singuri, fără naşi, în puterea nopţii. Dar ieşind 
proaspeţii miri din curtea bisericii se pomeniră deodată 


înconjurați de o duzină de călăreţi care mai întâi 
traseră cu pistoalele în văzduh ca să sperie pe fugari. 

Orice noroc de scăpare era nebunie curată. Roibul 
obosit de-a lungul drumului călcat în copite o zi 
întreagă ar fi fost repede ajuns din urmă de caii 
zbirilor, mai ales cu o sarcină îndoită în spinare. Mihai 
nemaiavând încotro se lăsă în voia destinului. ŞI 
destinul îl ocroti, ştiind că voinicul acela avea fapte 
mari de împlinit pe care n-apucase să le împlinească, 
neviind încă vremea lor. 

Ce se întâmplă? 

Ajungând zbirii la Curtea domnească se prefăcură 
miei auzind de schimbarea domniei. Mihnea Turcitul 
fusese mazilit de două zile, iar în Scaun se aşezase 
Petru-Cercel, frate de sânge cu banul Mihai, fiind şi 
unul şi celălalt odraslele lui Pătraşcu-cel-Bun. 


II 


RUGACIUNEA LA TOT ROMÂNUL 


— Mare noroc am avut, scăpând teafăr, cu capul pe 
umeri, îi spuse Mihai maică-si Tudora, când se întoarse 
acasă, la Turnu-Severin. 

— Dumnezeu te păzeşte, fiule, dacă umbli pe 
drumul dreptăţii... 

Şi dimpreună cu Stanca începu a trăi viaţa care i se 
deschise larg la adăpostul avuţiei aduse de soţie şi 
sprijinului dat de Petru-Cercel, Domnul ţării. Astfel, 
Mihai dobândi dregătorii bune, ajungând stolnic şi după 
aceea postelnic. 

— Ştiu că tu, Stanco, năzuieşti pentru mine bănia 
Craiovei, aşa-i? 


— Greşeşti, Mihai, mi-eşti bun doar fiindu-mi soţ - 
atâta... Ce-mi pasă de îndeletnicirea ta? 

— Nu grăieşti drept, noră, vorbi Tudora care era de 
faţă. Mai sănătos ar fi să-ţi pese de îndeletnicirea 
bărbatului şi să-l îndemni a urca tot mai sus. 

— Maică Tudoră, cum să-mi încălzească inima dacă 
Mihai ajungând Domn ar întoarce faţa către altă 
femeie? 

— Trăieşti mai mult pentru tine, Stanco, după cum 
văd. 

— Ficcare face astfel, având cămaşa mai aproape 
de piele. 

— Sunt făpturi care gândesc şi altfel. Bunăoară, eu! 
Aşijderi unchiul lani... De ce-a plecat el capuchihaie la 
TŢarigrad? Ştii de ce? 

— Să poarte ţării de grijă, rosti Stanca 
nedumerindu-se. 

— Şi asta, de bună seamă, dar mai mult va avea 
grija lui Mihai... Încă n-aţi aflat niciunul, dar aflaţi că eu 
tare i-am bătut capul să plece, că el cunoaşte locurile 
pe acolo, are mulţi prieteni de nădejde şi să facă tot ce 
trebuie ca să dobândească pentru Mihai firman de 
domnie după dreptul ce-l are. 

Mihai, auzind aceste vorbe, sări de bucurie şi 
repezindu-se la maică-sa o strânse în braţe atât de 
vârtos că femeia ţipă de durere, îndepărtându-se de la 
sine. 

— Vezi-l, noră, cum îmi zdrobeşte oasele? 

Şi către el zise: 

— Ce-ţi veni, măi Sfarmă-Oase? 

— Maică, numai dumneata îmi pricepi gândul. 

— Pentru domnie te născui Mihai şi când vei fi 
Domn eu nu voi mai avea nimic de făcut pe lumea 
asta. Chiar tatăl tău, Pătraşcu-vodă, mi-a spus că nici 


Vintilă, nici Petru, nici feciorii săi legiuiţi nu-s pentru 
domnie. A avut dreptate, săracul. Cu Vintilă am auzit 
ce-a fost, cu Petru vedem că trăieşte în năluciri cât o 
mai trăi, ceilalţi s-au topit ca fumul, fără năzuinţi... 
Numai tu, noră, grijeşte să-i faci urmaşi vrednici. 

Chiar în acel an Stanca îi dărui un fecior pe care ÎI 
botezară Nicolae-Pătraşcu. 

— De-acu, Mihai, poţi să fii liniştit că te-a blagoslovit 
cerul cu urmaş la domnie. 

* 
x x 


Încă nu era Domn şi maica Tudora se bucura în 
viitorime de trăinicia tronului domnesc al feciorului ei. 
Numai că, până una-alta, bucuria nu ţinu mult. Petru- 
Cercel nu împlinise nici doi ani de domnie că fu mazilit, 
venind, a doua oară în Scaun, tot Mihnea Turcitul, 
duşmanul lui Mihai, care voise să-l piardă. 

Ziua aceea de 6 aprilie 1585 n-o va uita multă 
vreme. Slujitorii strinseseră tot ce era mai de preţ sub 
privegherea Stancăi, hotărându-se fuga familiei în 
Transilvania, ca să scape de urgia tiranului. Dar înainte 
de a porni în pribegie, se arătă un călăreț venind de la 
Dunăre cu carte de la unchiul lani. Fu un semn ceresc! 

Veştile erau atât de bune, că nici femeilor, nici lui 
Mihai nu-i venea a crede. Slova fiindu-i bine cunoscută, 
nu putea fi înşelătorie la mijloc. lani scria că ajutând 
cu aur pe Mihnea îi căpătase prietenia, aşa că orice 
temere despre partea lui să o tragă la o parte, Mihai să 
stea liniştit la locul său, că loc mai bun va căpăta şi 
niciun fir de păr din capul său nu se va mişca. 

— Nimic nu mai pricep din cele ce se întâmplă, rosti 
muma Tudora. Au lani şade la [arigrad pavăză 
duşmanului nostru, trudind pentru el în loc să-şi 
întoarcă grija către nepotu-său? Ori îşi pierdu mintea la 


bătrâneţe? 

Adevărul era că lani nu-şi pierduse mintea ci, 
lucrase el, cu toată chibzuinţă, dar neavând încotro, 
căci vizirul era dat de partea acelui Mihnea, se întoarse 
şi el spre norocos, câştigându-l prin viclene tertipuri; 
ba chiar îl ajută cu douăzeci de pungi, căci nu mai avea 
o lescaie bietul, îi luase turcul tot aurul, pentru 
dobândirea celui de-al doilea firman. 

Nefăcând aşa, ar fi fost vai şi amar de nepotu-său 
Mihai, silit să plece în băjenie prin ţară străină la 
cheremul întâmplării oarbe. Cât priveşte despre 
domnie, să mai aştepte flăcăul, că e-n putere şi n-au 
intrat zilele-n sac. E loc şi pentru el, că-s vremuri 
crude, iuți, voievozii ţărilor române nu mucigăiesc în 
Scaun, se schimbă ca ziua cu noaptea, mânaţi de 
viforul râvnelor şi tăria galbenilor. 

Numai o grijă îl zgândărea pe lani, capuchehaia: să 
nu-şi calce Turcitul vorba dată. Din norocire n-o călcă. 
Dând la o parte vechea purtare, îl puse degrabă pe 
Mihai mare-agă, adică mai marele peste oastea de 
lefegii care păzeau Cetatea de scaun, dregătorie destul 
de însemnată în acea vreme. 

Însă pe Mihai îl trăgea inima spre Oltenia şi până la 
urmă fu aşezat el mare-ban al Craiovei, ţinând locul lui 
lani, până la întoarcerea acestuia din Țarigrad. 

— lacă, Stanco, te aşteptai să mă vezi în bănie ca 
unchiul tău Dobromir cu carele atât te făleşti? 

— Cu tine, Mihai, mai mult mă fălesc, fiind tu viu şi 
mândru ca soarele, căci unchiul nu-i decât umbră din 
ce-a fost. 

„„„Şi într-aşteptare, zilele curseră pe lungul fir al 
timpului când liniştite şi senine, când tulburi şi 
viforoase precum e aşezată viaţa pe pământ. 

Stanca mai aduse pe lume o fată dolofană, căreia îi 


puseră nume Florica. Mai bine era să fie tot băiat, dar 
bine era şi fată. Creşteau copiii văzând cu ochii, numai 
că Florica se arăta parcă mai sprintenă şi cutezătoare 
decât fratele ei Nicolae-Pătraşcu. 

Şi iacă fu mazilit a doua oară Mihnea Turcitul, după 
şase ani de domnie, şi în locul lui se vorbea când de 
lliaş, fiul lui Alexandru Lăpuşneanu, când de Radu, fiul 
lui Mircea Ciobanul, dar nu veniră ei în Scaun, ci 
Ştefan-Surdul, fiul lui loan-vodă cel Viteaz. Dacă şezu 
el un an, iată altă schimbare. Fu pus Domn Alexandru, 
pe care norodul îl porecli ce/ Rău, precum era după 
faptele ce făptuia. 


III 


ARMASUL MIHALCEA 


La Curtea domnească, pe lângă zidul căreia curgea 
molcom apa Dâmboviţei, era sfat domnesc. Vodă 
Alexandru, mai galben ca de obicei, îşi mesteca un 
sfârc din mustaţa rară, strângând nervos, cu dreapta, 
jungherul de oţel încrustat cu pietre scumpe. Boierii 
aflători în Bucureşti se adunaseră în grabă. Erau de 
faţă bătrânul  armaş Mihalcea,  clucerul Dinu, 
vistiernicul Dan, ispravnicul Feodosiu şi aga Fotache, 
grecul. 

— Unde sunt ceilalţi, clucere? întrebă Vodă. Unde-i 
Baba Novac, unde-i Banu Manta, Radu Calomfirescu, 
unde-s fraţii Buzești? 

Clucerul Dinu ridică din umeri. Trimisese oameni să 
le dea de ştire, dar ia-i de unde nu-s. Or fi plecat boierii 
pe la conacele lor, mai ştii... 

— Hm! Hm! făcu Domnul, nu-i vreme de conăcit! 


Lucrul nu-mi miroase a bine. 

— Să-ţi spun eu, Măria Ta, ce-i cu ei, că n-a avut 
curajul clucerul a-ţi da pe faţă adevărul, dar eu am 
curaj. De când mă ştii ți le-am spus pe toate, şi bune şi 
rele, socotind că adevărul e mai presus, iar făţărnicia şi 
minciuna mai prejos. Boierii ştiu despre ce-i vorba, ştiu 
că hotărârea e luată şi nu vor să-şi încarce cugetul 
dând morţii un nevinovat cum cată a fi banul Mihai. 

— Şi dumneata, armaşe Mihalcea, crezi aşijderi? 

— Şi eu, Măria Ta. Decât să ridici viaţa acelui om, 
mai bine te-ai apleca asupra norodului năpăstuit, care 
nu mai rabdă atâta sărăcie, jafuri şi omoruri. 

— Lasă prostimea, cinstite armaşe, că n-are pe 
umeri mai multe griji şi amaruri decât mine, Domnul ei, 
care o ţin în spate. E vorba acum de acel vânzător, 
Mihai, despre care zici că-i nevinovat. lacă ce-mi scrie 
un prieten din Stambul, cunoscut la Serai şi ştiutor a 
toate câte se petrec acolo. 

Spunând acestea, Vodă scoase din sân o scrisoare 
cu pecete pe care o aruncă drept în pieptul bătrânului 
armaş. Acesta o prinse cu mâna şi punând ochelarii pe 
nas o citi dintr-o suflare. 

— Pe vorbele care umblă la Serai s-ar putea numai 
bine să cadă toate capetele încoronate din Europa, 
chiar şi capul Măriei Tale, dacă nu ţi-i cu supărare. Ce 
scrie dară zaraful? Că lani, capuchehaia, ar fi vărsat 
Marelui Vizir niscai pungi cu bani pentru ruda sa Mihai. 

— Şi mă întreabă, adăugi Vodă, dacă am de ştire că 
mi se clatină Scaunul şi capul? 

— Sunt vorbe, Măria Ta, dovadă nu-i nicidecum. 
Dovadă ar fi dacă te-ar încredința însuşi Marele Vizir... 
Aşa gândesc eu. 

Fierbând de mânie, Domnul grăi cu glas de tunet: 

— Mihai a trădat, armaşe. Şi simțindu-se cu vină 


mare a vrut să fugă peste Dunăre, dar l-a prins aga la 
Calafat. 

— Eu am pus mâna pe el, întări aga Fotache. 

— E trădător! strigară şi ceilalţi boieri. 

Vodă rânji cu mulţumire, apoi întrebă pe Mihalcea: 

— Şi-acu ce mai zici, armaşe? Tot bun şi nevinovat îl 
socoţi? Sau cum? 

Dar bătrânul sfetnic, neînfricat şi netemător, tot pe- 
a lui o ţinu. Zise: 

— Măria Ta, nu ca să te vândă şi să-ţi ia Scaunul se 
îndrumă banul dincolo de Dunăre, ci ca să-şi scape 
zilele. Cine în locul său, poticnit de năpaste, n-ar fi 
făcut la fel? Dacă Măria Ta, întorcând spatele acelui 
răvaş fără temei, ai pune iarăşi în drepturi pe Mihai, ți- 
ar fi mai credincios ca mulţi dintre cei de faţă şi te va 
iubi. Şi norodul se va uşura văzând o dreaptă judecată. 

— Grăieşti ca din îndemnul acelui trădător, ţipă 
Vodă. Au nu cumva te-ai vândut lui? 

— Eu - vândut? Cinstea mea - vândută? Părul meu 
alb - vândut? Dacă însuţi Măria Ta grăieşte acestea, cu 
mine e slobod să facă ce vrea. Primeşte dară spada, 
semnul împuternicirii mele şi încredinţează armăşia 
altuia mai vrednic, că eu nu mai stau armaş. 

Spunând aceasta, Mihalcea, cu mare sfâşiere, dar şi 
cu senină mândrie îşi desfăcu sabia şi o întinse 
Domnului său. 

— N-o primesc! zise Vodă muiat de tăria acestui 
boier atât de nepăsător de moarte, despre care ştia că 
făcuse multă vitejie. Păstrează sabia mai departe cu 
vrednicie, căci am nevoie şi de sfetnici care mă 
înfruntă, nu numai de cei care mi se supun. 

După aceea, întorcându-se către ceilalţi boieri, le 
făcu întrebare: Voi ce credeţi? Vinovat e banul Craiovei 
sau nu? Grăieşte clucere Dinu! 


— Vinovat, Doamne, d-apoi cum! 

— Dumneata, vistiernice Dan, ce zici? 

— Prea vinovat îl socot şi eu. 

Tot astfel apăsară asupra lui Mihai şi ceilalţi sfetnici. 
Auzind aceasta, Vodă Alexandru se ridică în picioare: 
— Aşa hotărând sfatul, dumneata, agă Fotache, 
ridică pe osândit de la puşcărie, scoate-l întreg şi până 
la chindie să mi-l scurtezi de cap. lar dumneavoastră, 
cinstiţi boieri, dacă veţi privi cum va cădea căpăţâna 
acelui fiu al lui Pătraşcu-vodă, să vă pipăiţi căpăţâna ca 
să nu păţiţi la fel. 

Boierii se traseră afară, palizi, fără a mai rosti un 
cuvânt, de parcă îşi pierduseră graiul. Bătrânul armaş 
Mihalcea încălecă pe roibul său, bătrân şi el, şi se 
îndreptă spre locuinţa sa în apropiere de dealul 
Mitropoliei. Pe drum se întâlni cu Radu Calomfirescu, 
spătarul, care îl adăsta se pare de mai mult timp. 

— Nimic n-am făcut, spătare. Vodă nici nu vrea să 
audă de iertare, e surd şi neclintit la rugarea mea. Ba 
mi-a zvârlit în nas o scrisoare din Stambul, primită de 
două săptămâni, care cică adevereşte că Mihai ar fi 
vărsat aur greu la Poartă pentru firman de domnie. Aşa 
că e turbat şi are bănuială pre mulţi. 

Apoi adăugă: 

— Vai de biata ţară! 

Radu Calomfirescu dădu bici calului şi ajunse la casa 
din Sărărie unde se aflau ceilalţi boieri de partea lui 
Mihai: Banul Manta, Baba Novac, vornicul Udrea şi alţii. 
În odaia vecină se auzeau, din vreme în vreme, plânsul 
nestăpânit al jupânesei Stanca şi bocetele fiică-si 
Florica, de vreo şapte anişori. 

Auzind boierii că Alexandru-vodă nu numai că nu 
iartă, dar chiar grăbeşte pieirea nefericitului ban al 
Craiovei, mult se mâhniră ei. 


Singur Popa Stoica trăgea nădejde că lucrurile se 
vor drege. 

— Numai Buzeştii le îndreaptă, strigă Baba Novac, 
ce fac ei? Unde sunt? De ce nu vin cu oaste? 

— N-au aripi în spinare, măi Novace! Din Oltenia şi 
pân-aici e cale lungă să ne-ajungă, răspunse Banu 
Manta, chibzuit din fire. 

Vorbirea nu se mai lungi, căci flăcăiandrul Nicolae- 
Pătraşcu intră şi-i vesti că patru sau cinci călăreţi se tot 
învârtesc în jurul casei, adul- mecând asemeni copoilor 
vânătoreşti. 

— Trebuie să fie grecul Fotache cu oamenii săi. 
Numai cinci sunt, flăcăule? 

— N-am văzut mai mulţi. 

— Pesemne că ne-a descoperit ţiindu-se pe urma ta, 
Calomfirescule. 

— Las-că le venim noi acuşa de hac. 

Grecul şi seimenii lui fură atraşi în casă, unde 
slujitorii boierilor îi căsăpiră fără a se face zarvă pe 
uliţi. 


IV 


GÂDELE ÎNFRICOȘAT 


Într-această vreme, se ridica în piaţa Sf. Gheorghe o 
podea din scânduri groase, având pe laturi 
împrejmuire de lănteţi, iar într-o parte deschidere cu 
scară. Aici trebuia să se facă moartea lui Mihai, fost 
mare ban al Craiovei, în văzul boierimii şi norodului, ca 
toţi, fără osebire, să capete învăţătură de minte ce 
păţeşte oricine cutează a schimba domnia cea legiuită 
spre folosul său. 


Mai mult de jumătate din târgoveţi, bărbaţi, femei şi 
chiar copii, se adunaseră în piaţă, să vadă 
spăimântătoarea privelişte. Era o mare de capete 
omeneşti care se zbuciuma stând locului înghesuită, 
încât cele două sute de seimeni puşi sub ascultarea 
ispravnicului Feodosiu abia izbutiră a-şi face drum cu 
osânditul la mijloc, prin acea grămadă. 

Când gâdele urcă pe eşafod, lumea izbucni în 
strigăte de ură, ocărându-l şi huiduindu-l. Era un ţigan 
mătăhălos, tuciuriu ca fundul ceaunului, cu capul chel 
şi trupul gol pân-la brâu, lucind dezgustător în lumina 
asfinţitului. 

Numaidecât se făcu tăcere. Pe podea urcă trimisul 
Domnului, un jelbar cu un sul de pergament în mână, 
pe care îl desfăcu, strigând: 

— Oameni buni, dau glas poruncii Domnului. 
Ascultaţi cu luare aminte: 

„lo,  Alexandru-Bogdan, cu mila lui Dumnezeu 
Voievod  atolstăpânitor al Ţării Româneşti, prin 
hotărârea  Domniei mele şi a Divanului nostru 
pedepsesc cu moarte pe trădătorul de ţară şi tron bi- 
vel ban al Craiovei, Mihai, ce-şi zice fiu al lui Pătraşcu- 
vodă, pentru că, cu vrere şi bună ştiinţă unelti el să 
răstoarne Domnia mea dându-mă morţii pe mine şi 
ducând ţara de râpă. Il pedepsim într-acest fel pentru a 
da bună pildă tuturor acelora care cuteza-vor ca el să 
facă tulburare cu fărădelegile lor. Divanul a chibzuit şi 
Domnul a hotărât!” 

Un murmur greu ca mugetul mării se ridică din 
mulţime. 

— Tăcere! răcni ispravnicul peste capetele lor. Cine 
cârteşte împotrivă se face vinovat de nesupunere. 

— Nu-i drept! Nevinovat e banul! Să fie slobozit! se 
auziră glasuri ridicându-se împotrivă. 


— Cine a strigat? răcni din nou ispravnicul. 

La rându-i jelbarul strigă poruncitor: 

— Tăceţi! Linişte! Păstraţi rânduiala! 

Dar strigătul mulţimii mai abitir se înteţi. Câteva 
pietre zburară prin văzduh, fără a face stricăciune, însă 
ispravnicul pierzând cumpătul trimise de îndată o 
ceată de seimeni să prindă pe tulburători. Se iscă 
învălmăşeală ici, colo, se auziră ţipete femeieşti, dar 
nu trecu mult şi liniştea iar se lăsă la loc. 

Atunci ispravnicul luă pe osândit de mână, urcă 
scara eşafodului, şi zise: 

— Gâde, ţi-l dau în seamă, primeşte-l şi fă-ţi datoria. 

Niciodată un osândit la moarte nu merse atât de 
mândru spre butucul pe care trebuia să-şi lase capul. 
Banul Craiovei n-avea gând de răzvrătire dar, ca-ntr-o 
lumină de fulger, văzu înaintea ochilor chipul slăbănog, 
galben, cu peri puţini al amarnicului Domn şi în suflet i 
se urcă deodată o cruntă mânie că el, Mihai, nu va mai 
putea mântui ţara sa de lepra păgânească! Şi cine era 
menit a pune capăt vieţii lui? Această stârpitură din 
fundul lumii, acest ţigan buzat, care aducea mai mult 
cu o sălbăticiune decât cu o fiinţă omenească? 

Fără vrere, osânditul făcu un pas către gâde, ca şi 
cum ar fi voit să-l îmbrâncească de pe podea. 

Călăul se trase năucit deoparte întâlnind scăpărarea 
năpraznică a celor doi ochi mari, care se îndreptau 
spre moarte şi, cuprins deodată de spaimă crâncenă, 
zvârli securea pe jos, ridică braţul stâng deasupra 
capului, parcă ferindu-se de o lovire din senin şi o 
rupse de fugă strigând într-una: 

— Nu pot să-l omor! Pe acest om nu pot să-l omor! 

Ceea ce se întâmplă după aceea e lesne de înţeles. 
Lumea uluită, văzând în această întâmplare un semn 
ceresc, dădu buzna spre eşafod, într-un iureş 


nestăvilit, să ocrotească pe osândit, însă află în calea 
ei împotrivirea seimenilor. Nefericiţii arnăuţi credeau 
că pot ei să stăvilească viforul mulţimii dezlănţuite? 
Fură călcaţi în picioare, striviţi ca muştele, loviți chiar 
cu sâneţele lor. De-ar fi fost o oaste de o mie de 
oameni o făcea praf furia norodului, darmite două 
sute? Cine mai putea stăvili apele revărsate? Şi 
această putere uriaşă îşi făcu şi sie-şi rău, căci mulţi 
bărbaţi, multe femei iar copii şi mai mulţi se striviră şi 
poate dragostea lor prea mare ar fi omorât şi pe cel ce 
voiau să-l scape: pe banul Mihai. Dar el se pricepu să 
se ocrotească şi singur, făcându-se nevăzut cu toată 
mulţimea ochilor care erau asupra sa. 

Într-amurg, viind la loc liniştea, oamenii strigară de 
iertare în faţa casei domneşti, iar Vodă iertă cu silnicie 
pe cine n-avea rost să-l mai ierte. Căci Mihai, 
întâlnindu-se cu câţiva boieri de partea sa, se sfătuiră 
ce era de făcut în asemenea împrejurare? 

Unii ziceau că împăcare cu Vodă nu va putea fi, căci 
iertarea i-o dăduse prin silnicie. Mai sănătos e să fugă 
la Țarigrad, la unchi-său, unde va afla ocrotire. 

Mama Tudora, şi ca de faţă, zise că drumul la 
Stambul să fie întâi prin Transilvania şi de-acolo să se 
lase în jos spre Dunăre, că altfel îl înhaţă din nou zbirii 
lui Vodă. 

Toţi socotiră bun vicleşugul, aşa că Mihai, în 
revărsatul zorilor apucă drumul spre munţi dimpreună 
cu fraţii Buzeşti, care sosiră din Oltenia cu un pâlc de 
călăreţi. 

Vodă Alexandru îşi frângea mâinile de necaz aflând 
toate câte se întâmplaseră în piaţa Sf. Gheorghe. 

— Mai bine îi luam zilele în puşcărie! Dar am vrut să 
dau pildă celor ce se ridică împotriva domniei. Din 
păcate, învăţarea de minte se întoarse spre mine! 


Era foarte adevărat, căci peste două săptămâni fu 
mazilit. 


V 


DOMN AL ȚARII ROMANESTI 


Într-acea zi de 14 septembrie a anului 1593, 
clopotele bisericilor din Bucureşti sunară câteva ore în 
şir dând veste norodului despre urcarea în scaunul 
domnesc a lui Mihai-vodă. La Mitropolie se făcu slujbă 
mare, fiind uns Domn de către Mitropolitul ţării. După 
aceea alaiul porni spre casele domneşti, unde Mihai 
ieşi în balcon şi cuvântă către mulţimea adunată la 
sărbătoare: 

— Fraţi români, de pe marginea mormântului m-am 
înălţat într-acest loc, luând în mâini soarta ţării. Vouă 
vă datoresc aceasta, căci m-aţi scăpat de la pieire. De 
aceea, în faţa tuturor, cu mâna pe cruce, jur că voi sta- 
pururi de veghe pentru binele vostru care sunteţi ţara. 
Aşa să-mi ajute Dumnezeu! 

Fu un adevărat legământ de credinţă pe care noul 
Domn îl tinu cât trăi. Dintru început se-apucă să facă 
rânduială în vistierie şi treburile obşteşti, punând alţi 
ispravnici, oameni de încredere. Strică oastea de 
mercenari pe care fostul Domn o ţinuse cu bani grei, 
întocmi o armată de ostaşi munteni cu iubire de ţară şi 
mai făcu şi alte schimbări bune. La acestea îl ajutară 
cei mai de seamă boieri, care dealtfel i se alăturaseră 
mai de mult cu trup şi suflet. O nădejde mare se lăsă 
peste ţara atât de năpăstuită de foştii Domni; o 
înviorare se simţea în inima norodului adus la sapă de 
lemn şi secătuit de biruri. 


— Şi-acum, ce ne facem, boieri-dumneavoastră? 
întrebă Mihai pe boierii divăniţi în sala tronului. De 
unde strângem atitea mii de 

pungi? Pe mine mă costă firmanul de domnie 
400.000 de galbeni, bătuţi pe muche. Aud c-au venit 
zarafii de la Stambul după bani, şi după ceilalţi pe care 
ni i-a lăsat moştenire fostul Domn. Cum o scoatem la 
capăt cu aceste lăcuste? 

Boierii se întunecară la chip. Schimbarea Domnilor 
aducea totdeauna după sine secătuirea vistieriei, o 
copleşire a boierilor şi a celorlalţi locuitori, siliţi să-şi 
vândă şi cenuşa din vatră, ca să plătească birurile. 

Armaşul Mihalcea, cel care nu da înapoi de a spune 
lucrurilor pe nume, grăi: 

— Eu unul gândesc că destul au supt turcii de la 
sinul ţării. Drept este să-i gonim, scuturându-ne de ei. 

— Măria Ta, zise Baba Novac, ce vor liftele? Vlaga 
noastră? Dacă le-o dăm, pierim. Mai bine piară ei decât 
noi! 

La aceste vorbe se alăturară şi ceilalţi boieri: Banul 
Manta, Radu Calomfirescu, cei trei fraţi Buzeşti şi alţii. 

Dar Mihai, gândind la acestea, zise: 

— Boieri dumneavoastră, găsim noi ac de cojocul 
lor, dar altfel. Trebuie să lucrăm cu temei, fără a ne 
tăia craca pe care stăm. 

Aflase bun prilej să se sprijine, Vodă călcând 
supunerea către turci. Căci papa de la Roma tot 
îndemna creştinătatea să-şi strângă puterile împotriva 
primejdiei otomane care ameninţa şi ţările din apus. 
Astfel se ridică Rudolf al Il-lea, împăratul Austriei, şi 
întemeie Liga cea Sfântă. Degrabă se alăturară 
Sigismund Bâthory, principele Transilvaniei şi Aron- 
vodă zis Tiranul, Domnul Moldovei. Mihai-vodă, fără a 
aştepta chemare, veni tainic şi făcu bună înţelegere cu 


aceştia, înscriindu-se în Ligă. Astfel, cei trei voievozi 
tovarăşi hotărâră să înceapă mişcarea antiotomană la 
13 noiembrie 1594, atât la Bucureşti cât şi la laşi. 

Chiar aşa se întâmplă. Intr-acea zi fură poftiţi zarafii 
de curând picaţi din Stambul şi cei aflători în Bucureşti 
ca să li se plătească din capete şi dobânzile, dar în loc 
de aur ei primiră ghiulele şi gloanţe şi ceea ce rămase 
nefăcut de acestea isprăvi focul. 

* 

Norodul văzând cenuşa cămătarilor răsuflă în voie, 
uşurat de povară. Tot aşa cele două mii de turci, 
rămaşi din paza fostului Domn, cât şi alții care se 
aciuaseră mai dinainte şi chiar ridicaseră geamii, fură 
măcelăriți până la unul. După aceea fu lovit Giurgiul, 
unde se afla o garnizoană turcească, dar cetatea nu 
căzu. Avură loc lupte la Oraşul de Floci, la Hârşova şi în 
alte părți. Pretutindeni, fiind izbânda de partea 
românilor, ţara se curăţi de pecinginea turcească, cerul 
se însenină şi nădejdea poporului crescu, desfăcând 
aripi mari. 

Dacă oamenii răsuflau acum uşuraţi văzând atâta 
curăţenie, nu tot aşa făcea Mihai-vodă. Ba dimpotrivă, 
mai greu răsufla decât înainte, purtând atâtea griji în 
spinare. 

— Acum, boieri-dumneavoastră, din nou pregătiţi-vă 
oamenii, caii şi armele, că o să jucăm şi la alte nunţi. 
Am ars noi pe cămătari şi pe turcii pripăşiţi la noi în 
ţară, dar ne-am aprins paie în cap cu Padişahul. 
Ascuţiţi, aşadar, săbiile! 

Intr-adevăr, vestea acelor semne ale dezrobirii de 
sub jugul turcesc ajunse până la urechile lui Murad al 
III-lea, sultanul turcilor. 

Acest Murad era un om slab şi superstiţios, moleşit 
de plăceri, dar iute la mânie şi pornit pe cruzimi. Încolo 


se arăta iubitor de danţ, de muzică şi vorbe de duh, îi 
plăcea ceasornicăria şi trăia înconjurat de tălmăcitori 
de visuri, poeţi şi cadâne alese pe sprânceană. 

Când auzi de isprăvile lui Mihai, se mânie foarte şi 
chemă degrabă paşalele şi emirii la Dolma-Bahce. 
Sfătuindu-se ei între ei, găsiră cu cale că primejdia nu-i 
mare şi aşa trimise Sultanul împotriva domnului valah 
pe emirul Abdulah cu vreo două mii cinci sute de 
oameni, să-l scoată din Scaun şi să pună în loc pe un 
anume Bogdan. Oastea turcească fu nimicită cu 
desăvârşire, pe malul drept al Dunării, în apropiere de 
Rusciuc. Când se iviră zorile, pe locul luptei se afla un 
adevărat cimitir de morţi neîngropaţi. Peste leşurile 
cailor se îngrămădeau cadavrele pagânilor, sfârtecate 
de ghiulele sau ciuruite de gloanţe. Insuşi Abdulah fu 
răpus de viteazul Baba Novac. 

O oaste tătărască venită într-ajutorul osmanlâilor fu 
la rându-i zdrobită în trei locuri, la Putineiu, Stănești şi 
Serpăteşti. In aceste lupte: îşi dovedi vitejia un căpitan 
de oaste Dracea, care se trăgea din sămânţa 
Goleştilor. Acolo îşi găsi moartea Strangea-Paşa, 
căpetenia duşmanilor, un arap fioros ca un balaur; 
Radu Calomfirescu şi Popa Stoica din Fărcaşele, 
dimpreună cu viteazul Cârloman dobândiră alte biruinţi 
în ţinutul Teleormanului, iar Banul Mihalcea bătu şi el 
lângă Silistra o nouă oaste păgână, care aducea cu 
sine pe Ştefan Surdul pentru a înlocui pe Domnul 
Moldovei, Aron, zis Tiranul. 

Românii se întoarseră biruitori, aducând pradă 
bogată, printre care o traistă doldora de aur, giuvaeruri 
şi nenumărate trofee. 

— Steagurile să le ia în păstrare Banul Mihalcea şi 
Baba Novac, porunci Mihai-vodă, iar aurul să se 
împartă la ostaşi. 


VI 


CALUGĂRENII 


Sultanul auzind de aceste înfrângeri ruşinoase se 
mâhni foarte şi trăgându-se în grădina Seraiului căzu în 
iarbă, cu faţa la pământ, iar meterhaneaua îi cântă 
acolo de jale, ceasuri întregi, ca unui mort. 

Avea de ce. Impărăţia otomană începuse a se 
destrăma pe la fruntarii şi stricăciunea se întindea 
repede, ca  pecinginea. Răscoala Domnului Ţării 
Româneşti era nu numai pildă vie, dar şi îndemn de 
descătuşare pentru popoarele creştine ale Balcanilor 
care începură a se mişca pretutindeni, deschizând un 
front de luptă nemăsurat. Aprovizionarea împărăției şi 
mai cu seamă a Stambulului se împuţină îngrijorător. 
Răsculaţii puseseră mâna pe mari turme de vite, pe 
grâne etc. 

Sultanul, podidit de grijă mare, chemă la sine pe cel 
mai de seamă general al său, pe Sinan Paşa, trăgându- 
| din Asia de la alte lupte. Când veni îi puse întrebare: 

— Cine l-a aşezat pe ghiaurul Mihai bey în Valahia? 

— Eu, Luminăţia-Ta, acum doi ani când am fost a 
cincea oară ales mare vizir. 

— Atunci tu să-l scoţi din domnie şi să mi-l aduci aici 
viu sau mort. 

— Viu am să-l aduc, mărite Padişah, grăi Sinan Paşa 
de la înălţimea celor optzeci şi trei de ani ai săi, în care 
timp ajunsese cel mai vestit general din împărăție, 
câştigând biruinţe nenumărate în Tunis, în Arabia, în 
Persia, în Georgia şi chiar în Ungaria. De neam era 
albanez, dar cu inima se dăduse de partea stăpânilor 
săi turci încă de mic copil, ajungând mâna dreaptă a 


Sultanului.  Dârzenia, priceperea în  meşteşugul 
războiului, ştiinţa de a dobândi biruinţe şi puterea lui 
oţelită care nu ţinea seama de vârstă îl urcaseră pe 
toate treptele unde se putea cocoţa un om în acea 
vreme. 

Fără a pierde timp, Sinan Paşa se apucă de treabă: 
îşi întocmi o oştire cum nu mai fusese alta până atunci: 
număra aproape 180.000 de oameni, o parte fiind 
călărime, dar cei mai mulţi pedestraşi. Mai avea o mie 
de meşteşugari pricepuţi, peste 80 de tunuri şi pe 
deasupra acestui puhoi omenesc flutura steagul verde 
al profetului care-i purtase noroc lui Sinan în toate 
luptele. 

În ziua de 19 august 1595 această uriaşă armată 
trecu Dunărea în Ţara Românească pe un pod alcătuit 
dintr-o mie de luntre. 

Într-acest timp  Mihai-vodă, la urechea căruia 
ajungeau toate mişcările turcilor, alcătui în grabă o 
oaste de vreo 18.000 de oameni hotărâți să învingă 
sau să moară. Potrivit înţelegerii cu Sigismund 
Bâthory, principele Transilvaniei, acesta trebuia să-i 
trimită într-ajutor 12.000 de oameni, dar el nu trimise 
decât 2.000 de călăreţi puşi sub ascultarea lui Albert 
Kirâly şi câteva tunuri, dându-i de ştire că restul 
oştenilor vor veni mai târziu. 

— Timp de tânguiri şi tocmeli nu mai este, îşi zise 
Domnul, voi înfrunta pe Sinan Paşa cu ceea ce am. 
Vom fi aşadar unul contra zece... Şi vor birui dârzenia 
şi dreptatea, nicidecum puterea. Căci noi ne apărăm 
viaţa şi ţara, pe când turcii n-au nimic de apărat, ci 
numai de câştigat. 

Astfel  Mihai-vodă, socotind bine şi cercetând 
locurile, alese o bună poziţie strategică pe şoseaua 
dintre Giurgiu şi Bucureşti, la vadul Călugărenilor. In 


spatele locului se ridicau dealurile împădurite ale 
Vlăsiei, adevărate adăposturi naturale. In faţă se 
întindea o vale largă, mlăştinoasă, pe unde curgea 
Neajlovul dimpreună cu apele ploilor scurse de pe 
înălţimi. Peste râu era un pod şubred de lemn, iar 
dincolo drumul urca pe dealuri împădurite. 

— Nu se poate un loc mai potrivit ca acesta, zise 
Vodă stând la sfat cu mai marii oastei sale. Aici trebuie 
să lovim pe turci, căci valea e strâmtă şi nu vor putea 
să înainteze decât în coloană subţire, aşa că îi vom 
nimici rând pe rând. 

— Planu-i bine chibzuit, Măria Ta, întări Banu Manta. 
Dacă i-am lăsa la câmp deschis ne-ar împresura din 
toate părţile, că-s mulţi ca frunza şi ca iarba... 

— Trebuie să-i lovim repede, zise la rându-i Baba 
Novac. Dacă le dăm răgaz, se dezmeticesc şi nu-i bine. 

— Apoi dacă s-or dezmetici ştiu că vom avea mult 
de furcă cu ei, sări unul din cei trei fraţi Buzeşti. Tu ce 
zici Bane Mihalcea? 

— Ce să zic? Împărţim pe turci în mai multe felii şi 
fiecare dintre noi loveşte cu oamenii în felia care-i 
cade. Bine-i? 

— Nu, răspunde Vodă, că de-om face aşa, ne 
copleşesc. Trebuie să izbim toţi, deodată. Noi izbim 
toţi, ei ne lovesc câte o bucată, fiindcă am spus că 
valea-i strâmtă şi ei nu pot să se desfăşoare în 
întregime şi nici alt drum de înaintare nu au la 
îndemână. 

Boierii laolaltă strigară: 

— Planu-i bun. Dacă ne-ajută şi Dumnezeu, apoi 
răpunem pe blestemaţii ăştia de păgâni! 

Într-amurg se iviră pe dealurile de dincolo de 
Neajlov întâiele fesuri şi turbane. Pădurea îi ascundea 
în sânul ei. Iscoadele lor prinseră de veste că oastea 


românească îi aştepta, gata de luptă, în partea cealaltă 
a râului, pe înălţimi ocrotite bine de copaci. Turcii 
conteniră mersul necutezând să înainteze. 

Sinan Paşa, iscusitul general, cum cercetă aşezarea 
locului pe care valahii îl aleseseră pentru luptă, surâse 
şi grăi către paşalele sale: 

— Hm, nu-s proşti ghiaurii ăştia. Vor să ne prindă la 
strâmtoare, să ne toace în lege. Numai că n-o să le 
facem pe plac. Ne vom bate pe câmp deschis, aşa cum 
se cuvine. 

Şi hotărând să nu primească lupta la vadul 
Călugărenilor, Sinan Paşa opri înaintarea armiei chiar 
pe locul unde se afla, A doua zi avangarda trebuia să 
caute prin împrejurimi cărări potrivite ca să ocolească 
pe departe poziţia valahilor. Meşterii lemnari se 
pregătiră şi ei să dureze în pripă un podeţ pentru 
trecerea râului, pe acolo, şi până la găsirea ocolită a 
vechiului drum către Bucureşti se putea ca turcii să 
cadă chiar în spatele oastei beyului valah. 

Ziua de 10/23 august 1595 se ivi pe pământ senină, 
cu cerul curat ca-n palmă. Bunul soare începu a se 
urca pe boltă potopind cu lumină şi căldură toată firea 
ce mişca sub el. 

În tabăra românilor o mare nedumerire prindea 
cheag. Trecuse o oră, trecuseră două de la mistuirea 
negurilor nopţii şi turcii încă nu se mişcau. Ce se 
întâmplase? 

Mihai-vodă ghici: Sinan Paşa se codea să primească 
lupta? Prinsese de veste că acolo, la vad, n-are sorţi de 
izbândă? Sigur că da, generalul, ca întotdeauna, se 
dovedea isteţ. Ce-i de făcut? 

— Să-l silim a se bate! propuse Baba Novac. 

Şi ceilalţi căpitani de oaste avură acelaşi gând. 
Dealtfel, nici nu-i era alt mijloc mai bun, cu toate că el 


cerea mai multe jertfe omeneşti. Numai Albert Kirâly, 
ungurul, fu de altă părere. 

Şi când soarele se înălţase de-o suliță pe cer, 
românii porniră la atac strigând şi chiuind încât şi 
moartea se speria de ei. 

Lui Sinan Paşa nu-i venea a crede ochilor. Cum, 
chiar ei, valahii, loveau întâi? Pentru ce? Nu era spre 
folosul lor să aştepte pe turci ca să pornească 
ostilitățile? Se credeau aşa de tari cu mâna lor de 
oaste a cuceri dealurile unde se aşezase tabăra 
vrăjmaşă? 

De sus, de pe un dâmb ferit, luă seama cu ochi 
lacomi la priveliştea bătăliei din vale, urmărindu-i pas 
cu pas desfăşurarea. li plăcea avântul dintâi al 
ostaşilor, învălmăşeala de trupuri şi de cai, de ţipete şi 
gemete, de braţe şi de capete, de iatagane şi paloşe, 
de cuşme şi de turbane. Incăierarea era crâncenă la 
culme, românii se băteau ca zmeii şi deodată cumpăna 
se înclină de partea lor. Turcii prinseră a se trage 
înapoi, în neorânduială, ajungând până aproape de 
corturi. 

Sinan, văzând slăbiciunea alor săi, trimise în luptă 
încă două detaşamente de ieniceri şi unul de spahii. 
lureşul românesc, cum simţi greutatea, se mai muie, 
apoi se potoli ca o apă de şes. 

Şi astfel, căpetenia osmanlâilor luă acum seama la 
retragerea valahilor, care intre timp pierdură mai 
multe tunuri. 

— Nu-mi place! scrâşni el nemulţumit, se trag 
înapoi după toate regulile meşteşugului milităresc: în 
unghi, cu vârful înainte şi laturile apărate vârtos. 

Vroia o retragere în neorânduiadă, minată de 
panică. Aceea aducea mai mult ca sigur biruinţa. ŞI 
atunci, ca să forţeze acest lucru, mai aruncă în luptă 


câteva detaşamente, luând el însuşi comanda. 

Mihai Viteazul şi căpitanii săi văzură cu mulţumire 
că se angajaseră în vad mari efective turceşti, aşa 
precum doriseră ei. Şi tocmai atunci, ca la un semn al 
cerului, îi sosiră ajutoare. Venise Cszaky cu câteva sute 
de călăreţi pe cai mici şi iuți. Vestea învioră oastea 
romiînilor ca o băutură tare, dându-i însufleţire. 

Când Vodă socoti că se lăsaseră în vad destui turci 
ca să le vină de hac, porni un contraatac fulgerător. 
Din pricina văii înguste, Sinan Paşa nu putu trimite în 
luptă grosul oastei lui, ci numai o coloană subţire de 
oameni care era secerată rând pe rând de români, 
încleştarea se dovedi mai crâncenă decât prima dată. 
Fraţii Buzeşti nu mai prididiră tăind capete în dreapta 
şi stânga, încât făcuseră scurtă la mână. Baba Novac 
se bătea ca în tinereţe, mereu în fruntea ostaşilor săi, 
aflându-se unde era înghesuiala mai mare şi lupta mai 
înverşunată. Mihalcea şi Calomfirescu îi ţineau hangul 
cu străşnicie. Banu Manta se războia singur cu o ceată 
de turci care îl înconjurase. Dar Fulger, armăsarul său, 
se ridică pe picioarele dinapoi şi muşcând zăbala se 
năpusti peste turbanele otomane scoțând pe stăpânul 
său din primejdie. Aşa îl învățase Banu Manta să facă. 

Bătălia ţinea de câteva ceasuri lungi, nesfârşite, fără 
să se arate un semn de partea cui înclina biruinţa. 

Văzând aşa,  Mihai-vodă se  hotări să-şi 
primejduiască viaţa, aşa cum mai făcuse şi altă dată 
când îi sărise într-ajutor Stroe Buzescu. Smulse o 
secure din mâna unui ostaş aflat în preajma sa şi 
urmat de câţiva boieri se repezi de vale, în fierbinţeala 
luptei, lovind năpraznic cu mâna stângă, iar cu dreapta 
smuncind de frâul calului. Arăta ca un adevărat 
arhanghel coborât din cer drept în puhoiul păgânilor. 
Oştenilor români şi mai marilor lor le sări inima din 


piept văzând pilda voievodului lor, iar curajul li se 
aprinse vâlvătaie. 

— Ura! Ura! strigau, daţi iureş în păgâni, fraţilor, să- 
i prăpădim, căci Vodă e cu noi! 

Un timp nu-l mai zăriră pe Domn în mulţimea de 
fesuri şi turbane. Dar, deodată se ivi săltând pe cal, 
teafăr ca un duh care nu poate fi atins. Oştenii 
îmbărbătaţi de vitejia lui fără asemănare dădură iama 
în păgâni cu vlagă nouă, proaspătă, înzecită... Se 
încinse un măcel groaznic, osmanlâii începură a cădea 
seceraţi de viforniţa morţii şi, intrând în ei spaima, 
fugiră. Zadarnic răcnea Sinan Paşa la ai săi să nu fugă, 
nimeni nu-l auzea, nimeni nu-l asculta. Atunci porunci 
lui Satârgi-Paşa să vină cu steagul verde al profetului 
în vălmăşagul luptei, ca să-şi înflăcăreze ostaşii. Era 
întotdeauna supremul mijloc pe care îl folosea la mare 
ananghie. Ivirea steagului în mijlocul lor însufleţi pe 
turci, dar nu multă vreme. Popa Stoica dimpreună cu 
alţi cutezători ca Dracea, Cârloman, Pruncu şi Frunză 
se năpustiră asupra lui Satârgi-Paşa şi după o luptă 
înverşunată îi smulseră stindardul cel preţios, 
retezându-i mâna cu care îl ţinea vârtos. 

Popa Stoica se miră tare mult că mâna paşalei 
rămăsese cu degetele încleştate pe prăjină şi 
neputându-le desface le tăiară cu sabia. 

Pierderea marelui trofeu năuci de-a binelea pe turci. 
Parcă li s-ar fi tăiat şi lor braţele. Rămaşi numai cu 
picioarele, ei fugiră câţi mai rămaseră, goniţi din spate 
fără preget de valahi. Ajungând la podeţul de pe 
Neajlov, păgânii se înghesuiră claie peste grămadă ca 
să treacă dincolo,.pe malul celălalt. 

Cum să treacă tot puhoiul dintr-odată prin 
asemenea strâmtoare? Se înghesuiră, se stâlciră într- 
aşa fel că acum turcii se luptau între ei care să scape 


cu viaţă, care să moară. 

Dar asta încă n-ajungea. Tunurile lui Kirâly bubuiau 
făcând goluri largi în oastea pusă pe fugă. O ghiulea 
nimeri podul care se rupse la mijloc. Mai toată 
turcimea se prăvăli în mocirlă. Însăşi căpetenia lor, 
Sinan Paşa, căzu în apă pierzându-și chiulaful, 
feregeaua şi cei doi dinţi pe care îi mai avea în gură. Işi 
scăpă însă viaţa, căci un veteran din Rumelia îl 
recunoscu şi-l aduse în spinare cu chiu cu vai pe 
celălalt mal. 

Până seara nu mai era niciun turc viu pe malul 
celălalt al Neajlovului, iar grosul armiei păgâne se 
trăsese mult înapoi, dincolo de dealurile din faţă, unde 
locurile se lărgeau. 

x 

Marea bătălie de la Călugăreni se încheiase după 16 
ore, cu biruinţa românilor. Patru mii de leşuri păgâne 
zăceau pe locul luptei. Ai noştri luaseră pradă bogată: 
cai, timuri, steaguri, lăzi cu alimente, doftorii şi felurite 
alte lucruri. Dar şi mulţi căzuseră dintre ei şi mulţi erau 
răniţi. 

Mihai-vodă chemă boierii, care după istovitoarea 
luptă de peste zi odihneau frânţi de oboseală în 
corturile lor, şi ţinu sfat. Toţi fură de părere că de 
vreme ce vrăjmaşii se răzleţiră şi pierduseră steagul 
profetului lor, iar căpetenia Sinan Paşa nu mai era 
decât umbra celui ce fusese odinioară, ei trebuia să fie 
urmăriţi şi aruncaţi peste Dunăre înainte de a avea 
răgaz de a se reface. 

— Boieri dumneavoastră, zise Mihai, i-am învins pe 
turci, dar nu i-am nimicit. 

— Atunci ce facem? au întrebat fraţii Buzeşti. 

— Ne vom trage în munţi, că ne-am împuţinat rău, 
şi acolo ne-om strânge la loc. Voi cere ajutor lui 


Sigismund Bâthory, răspunse Vodă. 

— Dar uiţi, Măria Ta, că Sinan Paşa are să treacă 
Bucureştiul prin foc şi sabie, strigă Baba Novac. 

Armaşul Mihalcea ridică glas la rându-i: 

— Cu ostaşii care ne-au mai rămas nu-i putem ţine 
piept, Novace! Dar mult timp nu va rămâne el acolo. 

Într-adevăr aşa se întâmplă. Sinan îşi refăcu oştirea 
sfârtecată la Călugăreni şi porni spre Bucureşti. 
Ghiaurul de Mihai tot îi dejucase planul şi îl angajase în 
luptă. Şi iată ce ieşise din asta... Isteţ şi viteaz beiul 
valahilor, dar are să i se înfunde de-astă dată! Pe drum 
n-avu nicio oprelişte. Mergea nestânjenit ca la o 
preumblare plăcută. Numai că în juru-i totul era trecut 
prin foc, fântânile otrăvite, iar în sate abia rămăseseră 
câte o mână de moşnegi şi babe aşteptând şi ei 
moartea să-i izbăvească de rău. Totuşi Marele Vizir 
puse şi acolo subaşi în locul foştilor dregători, vrând să 
prefacă Ţara Românească în paşalăc. La Bucureşti 
porunci înlocuirea crucilor de la biserici cu semiluna şi 
astfel toate lăcaşurile de închinăciune în frunte cu 
Mitropolia deveniră geamii. Ba puse pe băştinaşi să 
muncească zi şi noapte ca să ridice o pa/ancă, adică o 
redută de pământ lângă mănăstirea Radu-vodă. 

De aci luă drumul Târgoviştei, unde făcu la fel. 
Vechea cetate de scaun fu prefăcută într-o Poartă 
otomană, având o garnizoană întărită cu mercenari şi 
căpitani turci. 


VII 


STEAUA NOASTRĂ DE LA RĂSĂRIT! 


Într-acest timp Mihai-vodă nu stătu cu mâinile în 


sân. Trecuse munţii în Transilvania şi trimisese mai 
mulţi soli lui Sigismund Bâthory, cerându-i ajutor 
grabnic după înţelegerea încheiată. Acesta nefiind 
pregătit cu oaste şi ca să mai lungească lucrurile îi 
trimise vorbă că vrea să-l vadă pe voievodul român. Și 
aşa cei doi Domni vecini se întâlniră după vreo două- 
trei săptămâni. 

— Îţi aduc laudă pentru marea ta biruinţă împotriva 
Semilunii, despre care s-a dus vestea pe la toate 
curţile Europei. Însuşi împăratul Rudolf îţi trimite prin 
mine cuvânt de preţuire. 

— Mă bucură aceste laude, dar mai mult m-aş 
bucura să capăt ajutorul de oaste de care am atâta 
nevoie. Primejdia nu se opreşte numai la ţara mea, ea 
va trece munţii şi va stăpâni deopotrivă Transilvania. 
Osmanlâii sunt mulţi, ca frunza şi ca iarba, iar nouă, 
precum ştii, nu ne lipseşte vitejia, ci oameni ca să-i 
batem pe cotropitori. 
= — Te voi ajuta, nici vorbă!, răspunse Sigismund. 
Insă oastea mea, ca la 40.000, nu va fi gata de luptă 
decât la începutul lui octombrie. 

— Adică peste o lună şi jumătate? Fiecare zi ce 
trece e lungă cât o veşnicie sub stăpânirea turcească! 

Şi Mihai-vodă scrâşni din dinţi, dar ce putea să facă? 
El însuşi avea acum o armată de vreo 10.000 de 
oameni şi tot mai strângea fugarii veniţi peste munţi, 
căci românii nu puteau îndura jugul păgânilor. 

Abia la 15 octombrie, în plină toamnă, veni în sfârşit 
ajutorul armat al lui Sigismund. Cele două oştiri se 
întâlniră în satul Stoeneşti, undeva pe-aproape de 
izvoarele Dâmboviţei şi unindu-se trecură munţii în 
Ţara Românească. 

Intr-o seară, pe când se apropiau de Târgovişte, 
câţiva oşteni, privind pe bolta cerească, scoaseră 


strigăte de uimire: 

— O cometă! O cometă! 

Într-adevăr, o stea mare şi strălucitoare se 
desprinsese de pe locul ei din cer şi cobora ametitor 
spre pământ, având o coadă lungă şi luminoasă de foc. 

— Semn dumnezeiesc! strigară ostaşii, bucurându- 
se foarte. Vom învinge armia turcească! 

— Adevărat! E vestea biruinţei noastre! 

A doua zi, ca o întărire a semnului ceresc, sosi un 
detaşament de câteva mii de moldoveni trimişi într- 
ajutor de Răzvan-vodă, Domnul Moldovei. 

Târgoviştea fu atacată şi bătută cu tunurile din trei 
părţi. Sinan Paşa n-avu încotro şi se trase cu oastea lui 
pe un deal din apropierea cetăţii. Călăreţii români se 
năpustiră asupra turcilor şi o bătălie crâncenă se 
încinse. Păgânii, îngroziţi de furia valahilor, o rupseră 
până la urmă de fugă dimpreună cu faimosul lor 
general. 

Bucureştiul trecu şi el în mâinile românilor cu mai 
puţine strădanii şi jertfe omeneşti ca Târgovişte. Turcii, 
cotropiţi de groază, nu mai puteau lupta, simțind sub 
picioare pământul străin care vroia să-i înghită. Şi 
fugiră în neorânduială, apucând-o spre Giurgiu, pe 
unde veniseră, fără a se îngriji de nimic afară de viaţa 
lor. Ajunşi acolo, întăriră în grabă podul de vase şi 
începură a trece Dunărea. Sinan Paşa, înfricoşat, 
ajunse dincolo pe un caiac, printre cei dintâi. După 
plecarea lui, paşalele se certară între ei care să treacă 
mai întâi, unii ţinând să se dea întâietate carelor cu 
odoare şi haznalei cu bani, alţii turmelor de cămile şi 
hergheliilor de cai, iar un bei bătrân cerând să treacă 
întâi robii. 

Acel bătrân avu dreptate. Că dacă rămaseră la urmă 
robii, vreo cinci mii la număr, acei năpăstuiţi se 


răsculară împotriva gărzilor smulgându-le armele şi 
astfel se porni un măcel crunt. Turcii - ce să facă mai 
repede? Să lupte împotriva robilor sau să-şi scape viaţa 
trecând pe malul celălalt? Lăsară vraişte muniții, 
herghelii, care cu bogăţie, tot ce prădaseră. 

In acel ceas de învălmăşeală, se arătă în zare 
oastea românilor. 

— După ei, flăcăi! Să nu-i lăsăm să scape, striga 
Mihai, îndemnând oştenii care zburau călări fără a mai 
atinge pământul cu copitele cailor. 

O jumătate de zi ţinuse această goană vitejească, 
până ce, în fine, ai noştri îi ajunseră din urmă. 

— Puneti tunurile şi trageţi de istov! porunci Mihai- 
vodă către tunari, în timp ce el cu grosul oastei se 
năpusti în armia turcească ce mai rămăsese pe mal, ca 
lupii într-o turmă de mioare, isprăvind ceea ce robii 
începuseră. 

Tunurile bubuiră năpraznic şi două ghiulele rupseră 
podul pe la mijlocul apei. O mulţime fără număr de 
oameni şi cai se învălmăşi în flacără şi fum, pierind în 
Dunăre. Apele se învolburară într-atât de greutatea 
celor 18.000 de turci înecaţi că deteră pe margini, 
revărsându-se. Sinan Paşa, dacă trecuse mai dinainte 
Dunărea, scăpă nevătămat. Dar văzând cu ochii 
grozăvia ce se întâmplase, îşi sfişia vestmintele de pe 
el, îşi călca turbanul cu picioarele, se lovea cu pumnii 
în cap, căindu-se amarnic: 

— Alah,  blestemată-mi fu soarta!  Blestemat 
Mohamed care şi-a întors privirea de la mine! 
Blestemat norocul care m-a părăsit! 

Şi se tăvăli pe jos de jale, plângând ca un copil. El, 
marele general al osmanlâilor, el, Sinan cel nebiruit, să 
se vadă acum la bătrâneţe prăvălit de pe piscul gloriei, 
bătut de un ghiaur căruia el însuşi îi dăduse domnia 


Ţării Româneşti. 

Oamenii săi îl luară pe sus, căci Mihai-vodă venea 
pe urmele lui. Fugărirea tinu multă vreme pe 
meleagurile Balcanilor. Ceilalţi băştinaşi ai locurilor, 
sârbi, albanezi, macedoneni şi greci luptară alături de 
români dându-le ajutor să stârpească orice rămăşiţă a 
paginilor. 

x 
xX xX 


„Steaua noastră de la Răsărit”, aşa-l numiră pe 
Voievod popoarele care acum trăiau clipe de libertate. 
Vestea marii biruințte a românilor se răspândi 
fulgerător în toată Europa. La Stambul, Domnul Ţării 
Româneşti ajunse o vedenie înfricoşată pentru imperiu. 
Turcii tresăreau auzindu-i numele şi-l blestemau ca pe- 
o piază rea. Dacă se speria vreun cal, stăpânul său 
Zicea: 

— L-a văzut pe Mikel Gazi... 

Sinan Paşa se înfăţişă cu umilinţă dinaintea 
Sultanului Murad al III-lea, spunând că a pierdut lupta 
din pricina unei răscoale a ienicerilor şi a ploilor care i- 
au udat praful de puşcă. Nu-l crezu nimeni, minciunile 
erau prea gogonate. Bătrânul vizir fu mazilit şi nu mult 
după aceea închise ochii, într-o ţară străină. 

Într-acest timp oştile biruitoare se-ntoarseră în ţară 
cu o pradă bogată. Nu numai căpeteniile ajunseră 
avute, dar şi oşteanul cel mai mic se alese cu 4 cai 
afară de alte spolii. Insă ţara ajunsese o paragină din 
pricina războiului. Bucureştiul arăta o ruină, vrednică 
de plâns, recoltele fuseseră prădate şi ce mai 
rămăsese nimicise focul. Oamenii fugiseră care încotro, 
statornicindu-se pe unde apucau. 

După o strălucită şi dreaptă cinstire a marii biruinţe, 
la care veniră şi câţiva trimişi străini, Mihai-vodă se 


îngriji să vindece rănile ţării, poruncind între altele a se 
face o numărătoare a populaţiei. Apoi hotărî ca ţăranii 
vecini să stea mai departe pe moşiile unde se 
aciuaseră în timpul războiului, adică să nu mai poată fi 
aduşi înapoi de unde fugiseră, de frica turcilor, de către 
foştii lor stăpâni, căci s-ar fi făcut prea multă tulburare. 
Nu era un act de asuprire, cum au crezut mulţi, ci, 
dimpotrivă, unul de ocrotire. 


VIII 


FIRMAN DE DOMNIE PE VIAŢĂ 


Mihai-vodă nu se lăsă prea mult ademenit de slava 
biruinţei. Nu era bine ca turcii să fie lăsaţi în pace 
pentru a-şi veni în fire, ci hărţuiţi mereu, atacați, să n- 
aibă răgaz a se reface, şi porni iarăşi ostilitățile. Aşa că 
nu trecu bine anul şi, în 1596, oştile lui trecură 
Dunărea, pe malul drept, şi loviră câteva oraşe, între 
care Babadag şi Vidin, prădându-le. Baba Novac ajunse 
până la Sofia, după ce trecu prin sabie pe toţi turcii 
întâlniți pe drum. Mihai-vodă atacă Turnul şi cetatea 
Nicopolei de pe malul celălalt, pe care le cuceri. 
Beglerbegul Nicopolei fiind prins se răscumpără cu o 
mare sumă de bani şi se rugă de pace prin daruri 
bogate, făgăduind Domnului român să mijlocească o 
împăcare cu Poarta. 

Mihai-vodă chemă la sfat pe căpitanii de oaste şi le 
cuvântă astfel: 

— Boieri dumneavoastră, socot că nu-i rău să facem 
pace cu turcii. Staţi, nu vă neliniştiţi, că nici prin gând 
nu-mi trece să pun prea mare preţ pe lungimea acestei 
păci. Dimpotrivă, ştiu nestatornicia ei, pentru că 


prietenie între creştini şi păgâni nu poate fi, deci nici 
pace. 

— Atunci care-i folosul? întrebă Radu Calomfirescu. 

— Folosul? Apoi ne alegem cu un răgaz ca să mai 
răsuflăm o leacă. Într-acest timp întărim legăturile cu 
imperialii, căci fără sprijin din partea lor nu-i chip să 
înfruntăm Poarta. 

— Până una-alta n-avem niciun sprijin din partea 
lor, zise Baba Novac. 

— Asta aşa-i... Nici bani, nici oaste. lar suzeranul 
nostru Sigismund Báthory îşi schimbă gândurile de azi 
pe mâine, încât nu ştiu nici ce vrea, nici ce face omul 
acesta. lar dacă îţi dă un deget, vrea să-i întorci mâna 
toată. 

— Înțelegerea trebuie s-o facem cu însuşi împăratul, 
nicidecum cu slugile sale, asta-i! propuse 
Calomfirescu, boier învăţat, cu ştiinţă de limbi străine. 

— Gând la gând, Radule, întări Mihai. Chiar aşa aş 
vrea să facem. Dar pentru asta ne trebuie un răgaz de 
pace. 

Sultanul după ce înghiţise ruşinea înfrângerii fu 
bucuros să nu mai aibă necaz cu valahii, mai ales că 
aceştia n-aveau astâmpăr şi răsculau mereu popoarele 
balcanice, pricinuind Semilunii pagube grele. 

Şi în ziua de 12 august 1597 se pomeni Mihai-vodă 
cu un bei turc însoţit de mai mulţi ceauşi care îi 
aduseră un firman de domnie pe viaţă, o lance şi un 
buzdugan (semne ale puterii), câteva caftane ţesute cu 
fir de aur, o sabie cu mâner şi teacă împodobite cu 
briliante şi rubine, un surguciu şi o coroană cu 
diamante, plus 20 de cai cu harnaşamente şi frâuri 
aurite şi, în fine, propunerea de pace. 

— Slăvite Voievod, grăi trimisul Porții, vrerea 
luminăţiei sale Sultanului nostru este să lege prietenie 


pe viaţă cu tine, drept care ne-a încredinţat acest 
hatişerif de întărire. 

Spunând acestea, solul făcu o temenea până la 
pământ, atingând fruntea cu palmele, apoi 
încrucişându-le pe piept. 

Astfel Mihai-vodă dictă condiţiile păcii, ale celei mai 
de seamă păci de până atunci. Dar el încă nu atinsese 
piscul gloriei. 


IX 


INTRAREA TRIUMFALĂ ÎN ALBA IULIA 


Pacea cu turcii care-i adusese întărirea domniei nu 
era pentru Mihai decât un răgaz ca să pregătească o 
mai temeinică alianţă cu imperialii. Ceea ce şi făcu. 
După un schimb de solii dintr-o parte şi alta, încheie în 
1598, la mănăstirea Dealului, mult râvnitul tratat cu 
împăratul Rudolf. Acesta se îndatora să-i dea Domnului 
român plata pentru întreţinerea unei oşti de 5 000 de 
oameni, precum şi arme: tunuri, praf, gloanţe şi alte 
unelte, de luptă. În schimb, Mihai-vodă recunoaşte 
suzeranitatea împăratului fără să plătească însă vreun 
tribut în bani sau altceva, legându-se a alunga pe turci 
sau pe alţi vrăjmaşi de la hotarele Ţării Româneşti şi 
Transilvaniei. În caz de război, ajutorul împărătesc se 
putea mări, după trebuinţă, îndoindu-se. Libertăţile 
religioase şi aceea a comerţului rămâneau neatinse. 
Voievodul urma să primească în Transilvania un castel, 
având venituri  îndestulătoare ca să poată trăi 
nestingherit, în caz că va fi silit să-şi părăsească 
scaunul domnesc. 

Pentru înfăptuirea acestui tratat, stărui mult 


arhiducele Maximilian, fratele împăratului Rudolf, care 
preţuia pe Mihai-vodă, spunând că el s-a dovedit un 
puternic zid de apărare a acestor ţări împotriva 
Semilunii. 

Având pământ tare sub călcâie, iar în spate ajutorul 
împărătesc, Mihai-vodă se lăsă în voia firii sale 
vitejeşti, care îi va spori faima pretutindeni în Europa, 
ridicând-o la înălţimi ameţitoare. 

Aşa fiind, uită de pacea făcută cu turcii şi trecând pe 
malul drept al Dunării prădă şi arse Vidinul şi Silistra. 
îndrăzneala Domnului se dovedi şi de astă dată fără 
pereche. Într-una din lupte, avântându-se peste 
măsură, era cât p-aci să-şi piardă viaţa. Câţiva turci 
tăbărâră asupra lui cu iataganele şi o luptă pe cât de 
crâncenă pe atât de nepotrivită se încinse între Mihai şi 
cei cinci vrăjmaşi care vroiau să-l răpună. Spre norocul 
său, doi dintre fraţii Buzeşti, Preda şi Stroe, văzură 
primejdia şi-i săriră într-ajutor ca nişte lei. Trei capete 
turceşti fură pe loc despicate, iar celelalte două o 
rupseră de fugă. 

În timpul acestor războiri, mai bine de 15.000 
bulgari şi sârbi, care se uniseră cu românii dându-le 
ajutor, trecură Dunărea strămutându-se pe pământ 
românesc. Nu mai puteau îndura jugul otoman. 

Întors în ţară, află Mihai-vodă că, dincolo, în 
Transilvania, se  întâmplaseră lucruri destul de 
îngrijorătoare. Subţirele şi schimbătorul Sigismund 
Báthory, prea hărțuit de frământările domniei, făcu o 
învoială cu împăratul Rudolf, lăsându-i ţara în schimbul 
a două ducate din Silezia. Dar după câteva luni se 
răzgândi şi strică învoiala. Işi dăduse omul seama de 
prostia făcută: ducatele sărace pe care le primise erau 
departe de a se asemui cu bogata Transilvanie. Aşa că 
se întoarse în mare taină, iar Dieta îl alese din nou 


domn după ce mai întâi închise pe comisarii 
împărăteşti care guvernau în locu-i. După alte câteva 
luni, Sigismund Bâthory se plictisi iar şi întoarse 
spatele tronului pentru a doua oară. De astă dată, însă, 
făcu în aşa fel ca să fie ales vărul său, cardinalul Andrei 
Báthory. 

— Omul acesta nu ştie nici ce face, nici ce vrea, 
strigă Mihai la sfatul boierilor. Noi nu putem îngădui 
domnia acelui popă care are prea strânse legături cu 
polonii. 

— Nu-i încă tot, Măria Ta, zise Radu Calomfirescu. 
După câte mi-au ajuns la ureche, lehii l-au îndemnat să 
reînvie vechiul prieteşug cu turcii, închinându-se 
Padişahului. 

— Asta întrece măsura, strigă unul din Buzești. 
Vasăzică vom avea pe turci şi deasupra capului şi 
dedesubtul picioarelor... Nu se poate! 

Sfatul se isprăvi fără a se lua vreo hotărâre. Dar în 
sinea sa Mihai-vodă chibzui zile şi nopţi întregi ce era 
de făcut? Primejdia otomană izvora de pretutindeni în 
jurul său şi înlăturarea ei asupra neamurilor şi ţărilor 
creştine se dovedea neîndestulătoare. Era nevoie de 
unirea împăraţilor şi regilor din Europa, dar aceasta nu 
se înfăptuia decât prin vorbărie goală şi scrisori seci, 
nicidecum prin faptă ostăşească. Ajungeau greu 
căpeteniile ţărilor, la înţelegere, fiind prea mulţi şi 
având gânduri deosebite. Unul singur ar putea mult 
mai vârtos să ţină piept turcilor şi să-i alunge. 

Aşa ajunse Mihai, în lipsa înţelegerii dintre suveranii 
europeni, să se gândească a uni sub sceptrul său ţările 
locuite de români, ca să poată laolaltă, aceste popoare, 
cu acelaşi grai şi simţire, să-şi păstreze neatârnată 
fiinţa şi pământul, apărând în acelaşi timp şi pe 
celelalte neamuri creştine împotriva cotropitorilor 


musulmani. 

Visul păru mare şi cutezător. Dar cutezătorul Mihai 
nu era omul care să-şi irosească timpul în dulcea 
legănare a gândurilor. La el tot gândul se preschimba 
iute în faptă, găsindu-şi repedea aşezare. Ca un făcut 
parcă, în acele zile de frământ, se urcă în scaunul 
Moldovei un alt supus al Padişahului, Eremia Movilă. 
Orice zăbavă aducea cu sine primejdia: Muntenia se 
vedea acum înconjurată din toate părţile de duşmani. 
Atunci chemă boierii la sfat şi le dădu pe faţă marele 
ghid ce încolţise în taina fiinţei sale. 

Toţi parcă luară foc auzind acestea: 

— Prea fericiţi vor fi românii să trăiască uniţi, sub un 
sceptru, strigă Banu Manta. Nu eşti Măria Ta singurul 
Domn român neatârnat şi cel mai puternic? 

— Visul e mare, croit pe măsura Măriei Tale, zise cu 
însufleţire Stroe Buzescu. Să purcedem, c-avem mult 
de lucru şi nu-i timp de pierdut. Dacă om sta să 
chibzuim pe îndelete, ca muierile, ne lăsăm mai bine 
păgubaşi. 

— Să-i trimitem dară vorbă lui Bâthory să lase 
domnia Transilvaniei, hotărî Domnul. 

Şi împreună cu Radu Calomfirescu întocmi şi un 
ultimatum care suna astfel: 

„Andrei Băthory ca unu părtinitoriu alu Turcilor şi 
vinditoriu alu pricinei creştinătăţii să se lepede de 
stăpânirea Transilvaniei sau altu fel va hotărî puterea 
armelor”. 

Voievodul mai scrise şi împăratului Rudolf la Praga 
despre această hotărâre. 

x 

Principele Transilvaniei se sperie când primi acea 
strângere cu uşa căci, precum am spus, numele lui 
Mihai-vodă se mărise şi isca spaimă. Adunarea nobililor 


îl sfătui să pornească la luptă, altminteri va supăra pe 
turci că a lăsat ţara pe mâna acelui valah cutezător. 
Cardinalul avea, aşadar, de ales între viaţa lui şi tron. 
Dar voia şi viaţa şi tronul şi atunci se hotări să 
purceadă la luptă, orice s-ar întâmpla. 

Mihai-vodă se aştepta la aceasta. Îşi strânse 
degrabă oastea şi făcu tabără la Ploieşti. Între timp 
sosi răspunsul împăratului Rudolf, care încuviinţa 
izgonirea cardinalului (sau popii cum îi spuneau ai 
noştri) din domnie. Transilvania trebuia să fie atacată 
şi pe la apus de câtre generalul imperial Basta. Dar 
cum acesta întârzia fără pricină, Mihai-vodă hotărî să 
pornească singur la luptă, socotind de prisos ajutorul. 
Şi orândui mişcarea trupelor cu mare isteţime. El trecu 
munţii la 5 octombrie 1599, prin pasul Buzăului, cu o 
oaste şi unindu-se cu secuii răsculați împotriva 
asupritorului cardinal ajunseră împreună în satul 
Tălmaciu, aproape de Sibiu. Aci îi aştepta cea de-a 
doua oaste, pusă sub porunca lui Baba Novac. 

Cele două armate se întâlniră la Selimbăr 
(Selimberg), pentru a se contopi în ziua de 18/28 
octombrie 1599. După aceea se încinse o luptă atât de 
crâncenă, încât soarele se întunecase de mulţimea 
săgeţilor, iar sângele curse ca o apă revărsată. 
Incleştarea ţinu toată ziua cu atacuri şi de o parte şi de 
alta. Pe înserat părea că izbânda stă să treacă de 
partea cardinalului. Mihai, dacă adulmecă primejdia, 
sări în vâltoare, precum făcuse odinioară la Călugăreni. 

Pilda Domnului crescu aripi ostaşilor care puseră pe 
fugă rândurile duşmane. Însuşi Andrei Báthory întoarse 
spatele, dând bir cu fugiţii. Ca să nu fie recunoscut, se 
îmbrăcă în vestminte soldăţeşti şi se furişă prin munţi 
cu mai mulţi credincioşi de-ai săi. 

Chiar acolo, pe câmpul de luptă, Mihai hotărî 


îngroparea cu cinste a morţilor. 

— Fără cei căzuţi n-am fi câştigat biruinţa, cuvântă 
el către oaste. Jertfa lor şi strădania voastră aduse 
Transilvania sub sceptrul meu. 

Oştenii îngenuncheară în jurul celor care nu mai 
puteau să se bucure de victorie şi făcură cruci mari 
cinstindu-le sacrificiul. După aceea porniră pe drumul 
deschis către inima ţării, Alba lulia. 

Trei zile ţinu acest marş înaripat şi la 1 noiembrie 
1599 românii ajunseră la porţile cetăţii. O delegaţie 
trimisă de episcopul Naprâgy înmână cu smerenie 
cheile lui Mihai-vodă, apoi îi dădu în primire vistieria 
fostului principe Andrei Bâthory, adusă în 22 de care 
pline vârf. Ea preţuia mai bine de 200 000 fiorini. 
Găsiră acolo lingouri de aur, vase de argint într-atât de 
grele că abia le urneau din loc doi oameni. Nobilii care 
veniseră să se închine căzură la picioarele 
învingătorului. 

Alba lulia, cu mândra ei catedrală, se gătise de 
sărbătoare. Pe uliţi foia încoace şi-ncolo un furnicar de 
oameni. Când se arătă coloana biruitorilor, valuri, 
valuri de urale izvorâte din toate piepturile îi acoperi, 
zdrobindu-le auzul. 

In capul oastei, călare pe un cal alb, trecea Mihai 
Viteazul având pe cap o cuşmă cu surguciu din pene 
de cocor, prins într-o copcă de aur. O pelerină de 
purpură cu guler şi tivuri groase de hermină îi atârna 
pe umeri. Pieptul îi era acoperit de o platoşă de oţel, 
iar picioarele vârâte în cizme de săftian galben, cu 
pinteni de argint. În stânga, îi atârna sabia bătută în 
rubine. Câţiva slujitori în vestminte scumpe duceau de 
frâu opt cai mândri, cu şeile bogat împodobite. După ei 
urmau  trâmbiţaşii, frumos orânduiţi, apoi lăutarii 
cântând din dible. 


În dreapta şi stânga voievodului, o seamă de oşteni 
purtau steagurile cucerite de la învinşi. In sfârşit, 
venea la rând pedestrimea cu stindarde şi trofee, cu 
muzici şi arme de tot felul. 

Norodul cu mic şi mare, tineri, bătrâni, femei şi copii 
întâmpinau pe voievod cu strigăte de bucurie, 
aşternându-i flori în cale. 

— Uraa! Uraaa! Trăiască Domnul Mihai! Trăiască 
voievodul nostru! 

— Ce bărbat mândru! şopteau femeile, între ele, 
privindu-l cu uimire. 

— Straşnic principe! Binecuvântată fie muma care l- 
a născut! ziceau bătrânii. 

— Să domneşti întru mulţi ani! strigau cei tineri la 
rândul lor. 

Cortegiul se opri în piaţa marii catedrale, unde, 
aşijderi, o mare de oameni stătea revărsată. Mihai- 
vodă descălecă şi pătrunse înăuntru înconjurat de 
boieri şi de garda căpitanilor săi. Acolo sute de 
lumânări îşi jucau luminile pe chipul sfinţilor zugrăviți 
în icoane daurite şi pe pereţi. Cântecele liturghiei, 
înotând în fum uşor de tămâie, umpleau încăperea 
naosului cu zvonul tainic al misterului vieţii şi morţii. 

Slujba cea sfântă începu. Mihai-vodă se lăsă în 
genunchi în faţa altarului. Arăta grav, împietrit ca o 
statuie, cu gândurile pierite. Era adâncit într-o 
reculegere? Acela care era părintele faptelor sale 
primea încuviințarea cerului pentru ceea ce izbândise? 
De bună seamă! Şi cu ochii închişi şi glasul mut, 
mulţumi cerului că îl învrednicise să ajungă Domn 
peste cele două ţări ale românilor. 

Mitropolitul, învestmântat în odăjdii bogate, ieşi din 
altar, urmat de un sobor de preoţi şi apropiindu-se de 
Mihai îi aşeză pe cap coroana domnească încrustată cu 


pietre scumpe. Apoi deschise cartea cea mare a 
evangheliei, citi voroava ungerii şi zise cu glasul său 
răsunător: 

— Tu, fiul lui Dumnezeu, Mihai cel Viteaz, ales între 
aleşi, eşti de astăzi înainte şi până la săvârşirea ta din 
viaţă Domn al Ţării Transilvaniei. Aşa fiind te întreb: 
domni-vei cu dreptate? 

— Cu dreptate voi domni! răspunse voievodul. 

Bătrânul mitropolit puse a doua întrebare: 

— Cu cinste şi cu milă domni-vei? 

— Cu cinste şi cu milă voi domni! 

— Cu credinţă şi cu frica lui Dumnezeu domni-vei? 

— Cu credinţă şi cu frica lui Dumnezâeu voi domni! 

Mitropolitul încheie slujba ungerii: 

— Aşa să-ţi ajute Pronia Cerească! 

— Amin! intonă corul cu o sută de glasuri care 
făcură să răsune catedrala, încât tremurau zidurile. 

— Amin! răspunse mulţimea adunată. 

După încheierea slujbei, norodul ieşi din catedrală. 
Afară, în piaţa cea mare, Mihai se urcă pe o estradă 
mai dinainte pregătită şi cuvântă către norod: 

— Prin vrerea voastră, fraţilor, iau domnia 
Transilvaniei multumind lui Dumnezeu că m-a 
învrednicit cu domnie asupra ţărilor româneşti 
Muntenia şi Transilvania. Făgăduiesc încă o dată că voi 
păzi dreptatea şi cinstea, dar vă cer să vă supuneţi 
poruncilor mele. Căci şi voi sunteţi români, ca şi noi, ca 
şi vecinii noştri, moldovenii. Toţi de la Râm ne tragem, 
aceeaşi limbă vorbim şi aceeaşi simţire avem. Şi bine 
ar fi dacă ne-am uni ca să fim mai tari şi mai mulţi 
împotriva cotropitorilor. Atunci tot românul nostru se 
va simţi acasă la el, în ţara lui aşa cum ne-au lăsat-o 
strămoşii. Să ne-ajute Dumnezeu să fim împreună cât 
vom trăi pe pământ! 


Mii de glasuri izbucniră din piepturi late şi mii de 
mâini se ridicară ca o pădure deasă: 

— Trăiască Mihai-vodă! Trăiască Domnul românilor! 

Tot în acea zi bogată în oameni şi fapte mari, Mihai- 
vodă tinu sfat cu boierii. 

— V-am chemat, le spuse, ca să trimitem locţiitori 
domneşti în Muntenia, dimpreună cu fiul meu Pătraşcu. 
Nu putem lăsa ţara fără cârmuire. lar pe mine, după 
cum vedeţi, treburile mă ţin aici. M-am gândit la 
dumneata, Bane Manta, şi la dumneata, Armaşe 
Mihalcea, că a-nceput să vă cărunţească părul mai 
abitir decât altora şi sunteţi destoinici să-mi ţineţi 
locul. 

— Bună alegere ai făcut, Doamne, încuviinţară 
boierii. 

— Aşadar luaţi-vă oamenii de trebuinţă şi purcedeţi 
de grabă peste munţi. Timpul ne mână din spate. 

Cei doi căpitani se îndoiră din spate, bucuroşi de 
cinstea ce le-o făcuse voievodul. 

— Şi-acum, mai zise Vodă, vreau să trimit şi o solie 
la Praga, pentru a da de ştire împăratului Rudolf 
asupra celor ce am împlinit aici. Tu, Calomfirescule, 
având ştiinţă de limbi străine şi miere în glas, găteşte- 
te de plecare. Socot că sprijinitorul nostru se va bucura 
auzind de biruinţa noastră, căci mult l-a mai amărât 
Andrei Bâthory, care vroia să lase ţara pe mâna 
păgânilor. 

Radu Calomfirescu se închină dinaintea Domnului 
său bucuros de sarcină şi chiar în acea zi plecă la 
drum. Solia fu bine primită de împărat. 

— Intoarceţi-vă şi spuneţi Principelui vostru că îl 
preţuiesc pentru faptele sale cele repezi. A izbândit 
asupra lui Andrei Bâthory şi fără ajutorul ce-i 
trimisesem prin generalul meu Basta. Cu atât mai 


bine! 

Calomfirescu, încărcat de daruri, se întoarse la Alba 
lulia şi vesti pe Mihai-vodă că toate ieşiseră bine. 
Numai că pentru un tractat despre stăpânirea 
Transilvaniei va trebui să aştepte pe un trimis al 
împăratului care va veni ceva mai târzior cu impuneri 
bine chibzuite. 


X 


CUCERIREA MOLDOVEI 


Aron Tiranul, Domnul Moldovei, era şi el părtaş al 
Sfintei Alianțe care lupta împotriva Semilunii şi făcuse 
multe isprăvi, cucerind între altele cetatea Ismailului 
de la Dunăre. Insă Sigismund Bâthory râvnea să-şi 
întindă ascultarea şi în Moldova. Aşa că ajută cu un 
pâlc de oaste pe un anume Răzvan, care ajunse Domn 
al Moldovei, luând numele de Ştefan Răzvan-vodă. 
Leşii se supărară foc. Ei aveau pretenţii de 
suzeranitate şi ajutau această ţară, socotind-o ca o 
poartă a Poloniei în ceea ce priveşte primejdia 
turcească. O oaste leşească sub porunca hatmanului 
Zamoyski zdrobi pe Răzvan Ştefan la Arini, iar în 
scaunul Moldovei se urca leremia Movilă, vechi boier 
moldovean pripăşit mai de mult în ţara leşească, de 
când cu bejenia lui Petru Şchiopul. 

Acest leremia, slugă preaplecată leşilor de la care îşi 
trăgea puterea, dovedi supunere şi turcilor, cărora le 
plătea tribut. Şi ca să intre în voia acestora, arătă 
duşmănie lui Mihai Viteazul, încercând chiar să-l 
omoare „cu otravă sau prin trădare”. 

E de la sine înţeles că Mihai-vodă nu putea să lase 


Moldova pe mâna unui vrăjmaş care uneltea împotriva 
vieţii sale şi rupea ţara din tabăra creştină. Şi apoi, 
după cum ştim, Moldova făcea parte din hotarele 
graiului românesc pe care el voia să le strângă sub 
sceptrul său, ca să pună dinaintea turcului o putere de 
neînvins. 

De aceea Mihai hotărî să cucerească fără zăbavă 
Moldova, mai ales că leremia Movilă atrăsese la sine o 
bună parte din nobilimea transilvăneană pe care nimic 
n-o mai mulțumea. Domnul ar fi vrut să capete şi 
învoirea împăratului Rudolf, dar trimisul care i se tot 
făgăduia nu mai venea. 

— Măria Ta, îi zise Baba Novac, degeaba aştepţi om 
de la împărat şi ajutoare. Tot noi cu braţele noastre o 
scoatem la căpătăi. Haide să pornim degrabă, că altfel 
nu de ei va fi rău, ci de noi. 

Era în luna aprilie a anului 1600. Mihai-vodă nu mai 
pregetă şi dădu poruncă de plecare. Intr-un sat de 
hotar, lângă Oituz, făcu un popas, nădăjduind că totuşi 
trimisul împărătesc se va ivi. 

— Rămân aici să-l mai aştept câteva zile, zise Mihai. 
Tu, Bane Udrea, treci cu oştirea pe valea Trotuşului în 
Moldova. Eu te ajung din urmă. Du-te cu Dumnezeu! 

Un alt pâlc de oaste pătrunse mai sus, pe la 
Câmpulung, iar al treilea, sub porunca lui Nicolae 
Pătraşcu, fiul său, trecu Milcovul, pe la Focşani, venind 
din Muntenia. Oştirile muntene şi moldovene se bătură 
crâncen la Bacău şi Verbia, şi pe Mihai-vodă, văzând 
încrâncenarea, îl cuprinse multă ciudă: 

— lacă, îşi zicea, eu vreau să-i văd pe fraţi laolaltă, 
dar până atunci ei trebuie să se omoare unii pe alţii, ca 
să făurească această unire. De aceea socot că tot 
ostaşul care cade în luptă e o nelegiuire în faţa 
neamului. 


Moldovenii fură înfrânți în amândouă bătăliile şi puşi 
pe fugă. Cetățile Neamţului şi Sucevei capitulară 
repede, aproape fără luptă. Ostaşii îşi puseră cuşmele 
în vârful lănciilor şi trecură de partea muntenilor. 

— De ce v-aţi predat, măi fraţilor? îi întrebă Mihai. 

— Măria Ta, răspunse unul dintre luptători grăind în 
numele tuturor, ne-a înfricoşat prea mult faima 
numelui ce porţi... Ea e mai tare decât zidurile cetăţii 
noastre. 

— Dar frăţia dintre munteni şi moldoveni nu vă 
spune nimic? 

Moldovenii auzind această întrebare  tăcură, 
negăsind răspuns potrivit. 

Mihai-vodă gândi atunci că această frăție de sânge, 
grai şi simţire încă era mută în cugetul oamenilor şi că 
va trebui să treacă multă vreme până ce ea să se 
limpezească, rostindu-se cu tăria cuvenită. 

leremia Movilă se trase în cetatea de margine a 
Hotinului şi, văzând că orice împotrivire e fără folos, 
fugi într-o noapte peste Nistru ca să scape cu viaţă. 

Ostilitățile se isprăviră în mai puţin de o lună de zile. 
Mihai-vodă porni, pe la sfirşitul lui mai, la laşi, unde 
moldovenii îl primiră ca pe un izbăvitor. Numele lui era 
pretutindeni rostit cu înfiorare: 

— Mihai cel nebiruit! Mihai învingătorul! Mihai 
Viteazul! 

Şi aşa, precum fusese strigat, îi rămase de-a pururi 
încununat numele. Pe tot cuprinsul ţării porni zvon de 
domnie nouă, rominească şi valuri de bucurie se 
revărsară peste popor. El, marele voievod al 
muntenilor, Mihai-vodă, spaima turcilor, învingătorul lui 
Sinan Paşa, cuceritorul Transilvaniei, şi acum al 
Moldovei, izbutea să unească cele trei ţări ale 
românilor făcând una mare, puternică şi neatârnată. 


Domnul chemă la laşi pe boierii moldoveni şi le ceru 
să-i jure credinţă. 

— Unirea este pentru binele nostru. Numai aşa vom 
fi puternici şi temuti, trăind în cinste şi libertate, iar nu 
în robie şi umilinţă. Spunându-vă acestea, iau asupră- 
mi, cu voia lui Dumnezeu, domnia MoMovei, iar vouă, 
boieri ai acestei ţări, vă cer să-mi juraţi credinţă. 

Boierii, care tot timpul priveau cu uimire făptura 
atât de răscolitoare a noului Domn cu priviri de fulger 
şi grai de tunet, se dădură supuşi în voia lui şi strigară 
într-un singur glas, cum nu se mai întâmplase aşijderi 
decât pe vremea lui Ştefan cel Mare şi Sfânt. 

— Îţi jurăm credinţă pân-la moarte! Dacă vom ieşi 
cândva din cuvântul Măriei Tale, urgia cerească să se 
abată asupra capetelor noastre. Aşa să ne-ajute 
Dumnezeu! 

După aceea, Mihai-vodă adună soborul cel 
bisericesc cu patriarhul Nectarie din Ohrida, cu Vlădica 
din Târnava şi alţi câţiva episcopi pe care îi adusese cu 
sine ca să rânduiască mai bine biserica Moldovei. Apoi 
strânse Divanul alcătuit din boierii cunoscuţi lui la care 
mai adăugi pe vistierul Andronic Cantacuzino şi 
spătarul Negre, boieri moldoveni. 

— Vreau să las aci locţiitori domneşti, le spuse 
Vodă, şi de aceea m-am gândit la tine, Bane Udrea, şi 
la voi, vistier Andronic, armaş Sava şi spătar Negre. Vă 
încredinţez ţara ştiind că o las pe mâini bune. 
Deocamdată treburi  politiceşti mă cheamă în 
Transilvania. 

— Du-te fără grijă, Măria Ta, îl încredinţară 
locţiitorii. Aşa cum te-am slujit cu credinţă până acuma 
te vom sluji şi de-aci înainte. 


XI 


PE CULMEA PUTERII 


Întors la Alba lulia, Mihai Viteazul fu întâmpinat de 
norod cu urale. Vlădicii în odăjdii îi ieşiră înainte la 
poarta cetăţii, oştenii sunau din trâmbiţe, iar tunurile 
bubuiau vestind întoarcerea celui biruitor. 

Slava Domnului român se ridicase pe cel mai înalt 
pisc. Poruncile sale erau ascultate de la apa Nistrului 
până în ţinutul Banatului şi din Maramureş până la 
Dunăre. Hrisoavele sale începeau de-acum aşa: 

„lo, Mihail Voievod, din mila lui Dumnezeu, Domn al 
Țării Româneşti, al Ardealului şi a toată tara Moldovei”. 

Noua pecete pe care o făcu avea un cuprins 
asemănător. 

— Măria Ta, îi spuse bătrânul Baba Novac, ţi-ai 
împlinit visul ce-ai visat. Mulţămesc cerului că m-a 
învrednicit să văd această minune. De-acum pot muri 
liniştit. 

— Ba nu, viteazule, ţara şi Domnul abia acum au 
mai multă nevoie de viaţa ta. Ceea ce am făcut trebuie 
să sprijinim vârtos ca să nu se dărâme. Şi mai greu 
decât începutul va fi tocmai această întărire. 

Mihai avu dreptate. Cele trei ţări de sub sceptrul său 
aveau o întindere mare, erau înconjurate de împărăţii 
lacome şi de neamuri hrăpăreţe, aşa că se simţea 
nevoia unei oştiri numeroase şi puternice care să le 
apere fiinţa. Dar înainte de toate el însuşi, Vodă, 
trebuia să stârpească orice altă poftire la însăşi domnia 
sa. Ori tagma nobililor din Transilvania, plină de ifose, 
făţărnicie şi venin, abia îndura stăpânirea unui olah de 
acelaşi neam cu iobagii de pe pământurile lor, uitând 


pesemne că tot din acelaşi neam se trăgeau şi lancu 
de Hunedoara şi Matei Corvinul. 

Nemeşii încă nu îndrăzneau să se ridice făţiş 
împotriva Domnului valah, neştiind în ce ape se scaldă 
împăratul Rudolf al lIl-lea, de care le era teamă. ŞI 
neavând încotro, ascultau de cuvântul său. Astfel, când 
el vru să îmbunătăţească starea iobagilor şi preoţilor 
români, nobilii din Dietă hotărâră, prea supuşi şi prea 
făţarnici, astfel: 

„Pofteşti, Măria Ta, stăpânul nostru milostiv, ca 
satele lăzuite, satele ungureşti şi săseşti, să îngăduie 
satelor româneşti, ce sunt hotarnice cu ele, păşunat 
liber în locurile şi în hotarul necultivat, drept aceea, din 
respect fată de Măria Ta, satele acelea vor da satelor 
româneşti păşunat liber pentru cai, boi, porci şi junei, 
afară de oi. Fată de a doua dorință a Măriei Tale, ca 
preoții români să nu fie siliți la munca cea de obşte, 
hotărăşte ca aceştia să se scutească de asemenea 
slujbe. Aşadar, am respectat şi în această privință 
dorința Măriei Tale”. 

Era de la sine înţeles că pe Mihai-vodă nu-l răbda 
inima să nu ţină partea celor de acelaşi sânge ca el. 
Fără doar şi poate că ar mai fi făcut încă multe înlesniri 
şi bunătăţi dacă avea răgaz. 

În fine, mult aşteptatul trimis al împăratului sosi, la 
spartul târgului. Zăbava era atât de mare că ivirea nu 
mai avea nicio noimă. El trebuia, după legământul lui 
Rudolf al Il-lea, să aducă bani pentru campania din 
Moldova şi bineînţeles încuviințarea pentru acel război. 
Ori acum ţara era deja cucerită, fiind sub stăpânirea lui 
Mihai. 

— Îl voi primi aşa cum se cuvine, îşi zise Vodă 
urmând simţul său diplomatic, şi tot eu voi impune 
ceea ce trebuie în aşa fel încât să înţeleagă că nu 


împăratul ci noi, românii, avem drepturi aici. 

Comisarul, un anume Pezzen, veni în sala tronului în 
mare ţinută, încărcat de şireturi şi galoane, cu guler 
dantelat şi înfoiat, cu manşete brodate şi pantaloni de 
mătase încătărămaţi la genunchi. Arăta ţanţoş cu 
pântecul său umflat, peruca buclată şi bastonul în 
mâna dreaptă. 

Mihai Viteazul dovedi cu acest prilej un tact şi o 
diplomaţie vrednice de protocolul Curţii de la Praga. In 
jurul său stăteau roată cei mai de seamă boieri şi 
căpitani de oaste ai celor trei ţări româneşti. 

Trimisul imperial, luând cuvântul, se adresă 
Domnului, socotit drept un vasal al lui Rudolf al II-lea: 

— Excelenţă, am venit să discut condiţiunile în care 
Maiestatea Sa împăratul înţelege să domneşti în 
Transilvania, ţara pe care i-a dăruit-o, după cum bine 
ştiţi, principele Sigismund Bâthory. 

— Îmi îngădui a face o îndreptare de care e bine să 
ţineţi seama. Această ţară a fost după aceea pierdută 
şi a încăput pe mâinile lui Andrei Bâthory. Gândul 
cuceririi Transilvaniei nu mi l-a sugerat Maiestatea Sa, 
ci a fost al meu. Şi tota mea trecerea lui la înfăptuire, 
pentru care am sângerat. Nădăjduiesc că acest lucru 
nu mi-l va tăgădui nimeni. E mai sănătos a vorbi pe 
faţă, deschis, căci numai aşa vom putea hotărî după 
dreptate. 

— De bună seamă, Excelenţă, încuviinţă trimisul, 
meritele voastre sunt mari şi ştiţi cât de mult le-a 
prețuit Maiestatea Sa trâmbiţându-le pe la toate curţile 
din apus, încât v-a înconjurat numele cu o faimă 
uluitoare. lată de ce lasă Excelenței Voastre întâietatea 
condiţiunilor pe care înţelegeţi a le impune. Vă rog, 
aşadar, a mi le înfăţişa cât mai limpede. 

— Sunt bucuros că Maiestatea Sa împăratul mă 


cinsteşte dându-mi această întâietate. Voința mea este 
să rămân în scaunul Transilvaniei atâta timp cât voi fi 
în viaţă, iar după săvârşirea mea să domnească fiul 
meu Nicolae Pătraşcu, aşa cum datina din străbuni a 
orânduit. Afară de aceasta, vreau ca generalul Basta, 
care-mi şade ca un cui în spinare, să părăsească ţara, 
neavând rosturi să rămână mai departe. El a fost trimis 
să-mi dea ajutor la oaste, dar eu am biruit pe cardinal 
şi fără ajutorul său şi pot păstra ţara în supunere cu 
oastea mea. Deci să facă bine să se tragă în Ungaria 
de sud unde-i mai de folos, căci aici n-am trebuinţă de 
dânsul. 

— Acestea sunt toate  impunerile Excelenței 
Voastre? întrebă trimisul împărătesc. 

— Mai am una singură şi foarte însemnată: trebuie 
ca Maiestatea Sa Imperială să mă recunoască şi ca 
Domn al Moldovei pe care am luat-o sub stăpânirea 
noastră. Pe Domnul ei, leremia-vodă, l-am gonit până 
la Nistru; bătutu-l-am şi trecând în Polonia cei mai 
mulţi din oamenii săi s-au înecat în apă. Care izbândă 
am câştigat-o pentru creştinătate şi spre binele Ligii 
celei sfinte. Cu toate astea, n-am avut până acum 
niciun cuvânt din partea Maiestăţii Sale în această 
privinţă, deşi l-am vestit din timp. 

— Sunt nevoit a vă mărturisi că nu am nicio 
împuternicire să discut chestiunea spinoasă a 
Moldovei. Pesemne că Maiestatea Sa nu doreşte să 
aibă neînțelegeri cu Polonia, care se consideră 
suzerană a acestei ţări. 

Tratativele păşind în gol, fură întrerupte. Se făcu 
doar un act, pe dosul căruia Mihai scrise cu mâna sa: 
„ȘI hotarul Ardealului, pohta ce am pohtit, Moldova, 
Țara Românească”. 

Comisarul împărătesc se întoarse la Praga pentru a 


primi, chipurile, noi instrucţiuni. Rudolf găsi exagerate 
pretenţiile lui Mihai, dar nevrând să se rupă de el după 
ce-l lăudase pretutindeni, nu luă măsuri repezi (era 
prea nehotărât), ci lăsă deocamdată timpul să aducă o 
dezlegare. 

Această şovăire dădu apă la moară viperelor 
nobilimii transilvane, care începură mai vârtos a şuiera 
limbile lor spre sânul ce le hrănise, crezând că 
împăratul a întors spatele Domnului valah. Ori dacă 
acesta nu-l mai sprijinea, calea spre răzvrătire era de- 
acum deschisă. 

Nemeşii maghiari veniră la Cluj, apoi se strămutară 
în marginea Turdei, pe câmpia Cristişului, rămânând 
acolo câteva săptămâni ca să pregătească răzmeriţa 
împotriva olahului. Într-acea vreme atraseră de partea 
lor pe generalul imperial Basta3 care se afla cu armata 
în cetatea Caşoviei. 

Acest Basta era de neam albanez, născut într-un sat 
din Italia, unde tatăl său fugise de asuprirea turcească. 
Îmbrăţişând cariera ostăşească, el sluji în mai multe 
oşti străine, deosebindu-se la asediul cetăților Buona şi 
Anvers, după care ajunse general în oştirea arhiducelui 
Maximiilian, fratele împăratului Rudolf. Venind în 
Transilvania, îi încolţi în minte gândul de a lua domnia 
acestei ţări, înlăturând pe cutezătorul valah. Trimitea 
într-ascuns scrisori la Praga minţind că acest prinţ 
barbar vroia cu orice chip să uzurpe suveranitatea 
împărăției având râvne ambiţioase, că este un 
condotiere primejdios care umblă după aventuri, iar 
oastea lui de mercenari pradă cu nemiluita, cazacii 
răpind chiar femei şi fete. 

Răscoala nemeşilor unguri se iscă, de fapt, din 
îndemnul lui Basta, care se aşezase el în fruntea acelor 
răzvrătiți care îi propuseră să-l aleagă Domn, în locul 


olahului. Şi astfel, la 14 septembrie 1600, generalul îşi 
uni trupele cu răsculații, după ce aceştia mai întâi 
depuseră jurământ de credinţă împăratului, călcând în 
picioare celălalt jurământ făcut Voievodului Mihai. 

— În sfârşit mi-a bătut şi mie ceasul, îşi zise Basta. 
De când aştept această zi!... 

Şi trimise vorbă lui Mihai să lase domnia, deoarece 
nobilimea s-a ridicat împotriva sa ca unul ce a dovedit 
neputinţa de a sta în fruntea ţării, căci a cârmuit după 
plac, făcând, chipurile, multă strâmbătate. 

Şi cei doi trimişi adăugiră: 

— Generalul nostru vă sfătuieşte să nu vă 
împotriviţi, căci altfel va fi rău de Excelenţa Voastră, nu 
numai pentru că are o oaste mare şi tunuri multe, dar 
a lupta împotrivă-i înseamnă a vă război cu Maiestatea 
Sa împăratul. 

Mihai auzind acestea sări în sus, ca fript: 

— Nu eu, ci căpetenia voastră a trădat pe împăratul 
Rudolf, trecând de partea celor răzvrătiți. Să-i spuneţi 
aşa de la mine: „dacă n-are nicio poruncă de la 
stăpânul său, să plece, dându-mi pace. Să-şi aducă 
aminte de trudele şi cheltuielile ce am făcut împotriva 
turcilor pentru binele creştinătăţii şi cu ce greutate am 
supus Transilvania răsturnând pe cardinalul Andrei 
Băthory ce avea sprijin şi putere din Polonia şi 
Moldova. Asta cu greu ar fi putut face împăratul dacă 
nu eram eu. Apoi e nedrept a răspunde la atâta 
credincioasă slujire cu o purtare duşmănoasă. lar 
preacinstiţii nobili să facă bine să-şi aducă aminte că ei 
au fost toți în puterea mea, că aş fi putut, după dreptul 
războiului, să-i ucid până la unul, dar am fost atât de 
milostiv că nu le-am clintit niciun fir de păr din cap, ba 
încă le-am păstrat neatinse privilegiile. Şi drept 
răsplată s-au răsculat împotriva mea, a binefăcătorului 


lor, ca să-mi dea învățătură că altfel trebuia, să mă 
port cu ei. Şi dacă, după cele spuse, generalul vostru 
încă are pohta de bătaie, ne vom bate. Înţeleg să fiu 
înfrânt prin luptă dreaptă dar nu prin umilire, căci n-am 
plecat niciodată capul în fața duşmanilor mei, chiar 
dacă ei au fost mai puternici decât mine. Ştiu nu numai 
să trăiesc, dar şi să mor cu cinste!” 

Solia plecă şi duse lui George Basta acest răspuns 
vrednic, care arată măreţia voievodului român. 


XII 


PRĂBUŞIREA 


Mihai îşi strânse în grabă oastea şi căpitanii pe care 
îi mai avea în juru-i, căci pe unii îi lăsase în Moldova, 
iar pe alţii în Ţara Rominească. Pe aceştia din urmă îi 
chemă  într-ajutor dimpreună cu fiul său Nicolae 
Pătraşcu, fiind ei mai aproape. Apoi plecă să întâmpine 
pe răsculați. Ca de obicei, alese o vale bună de apărat, 
la Mirăslău, cunoscută bine de el, unde se adăposti 
între dealurile satului şi acolo aşteptă pe vrăjmaşi. 
Basta cu oamenii săi, ale căror zale de oţel luceau în 
bătaia soarelui, adăsta pe malul celălalt al râului. 
Steagurile fluturau în bătaia vântului. 

Când le văzu, Mihai tresări: 

— Steagurile împărăteşti? 

Şi o greutate mare apăsă pe inima voievodului. Cum 
avea să lupte împotriva acestor flamuri ale 
ocrotitorului său, Rudolf al Il-lea? 

Stroe Buzescu parcă îi ghici în suflet: 

— Măria-ta, nu noi suntem trădători, ci Basta, omul 
împăratului! Dacă steagurile lor ar avea simţire le-am 


vedea trecând de partea noastră. 

— Stroe, aşa-i, dar cum pot să alung din mine 
mâhnirea ce m-a cuprins? Lupta asta are o bubă care 
nu-mi place. 

Nu trecu mult şi călărimea duşmană se năpusti 
dând iureş în români. Ai noştri o loviră vârtos, făcând 
multe goluri prin ea. Dar repede, repede începu a se 
trage îndărăt. 

— Oare dau bir cu fugiţii? se întrebă mirat Baba 
Novac. 

— După ei, strigă Mihai, trecând înainte. Să nu le 
dăm răgaz. 

— Nu-i bine, Măria Ta, albanezul ne întinde o 
capcană... 

Dar Mihai, dezlănţuit, nu mai auzi pe bătrânul 
general. Călare pe roibul său, cu sabia ridicată, se 
repezi ca un fulger pe urmele fugarilor. Oştenii şi 
căpitanii săi îl urmară în neaşteptatul iureş. Şi începu o 
urmărire îndrăzneață dar nefericită. La câteva sute de 
paşi curgea Mureşul. Dincolo, pe mal, se afla ascunsă 
de zăvoaie tabăra duşmanului cu tunurile şi flintele 
gata să împroaşte foc. Fugarii trecură apa împuţinaţi la 
jumătate, pitulându-se prin tufişurile sale. 

Mihai cu ai săi, ajungând la râu, nu pregetară a-l 
trece zvârlindu-se în apă, însă ajunşi pe celălalt mal se 
pomeniră că-i seceră ghiulelele tunurilor şi gloanţele 
flintelor. Căzuseră într-o capcană a prăpădului, unde 
moartea îi lovea cu nemiluita. Când fură destul de 
răriţi, generalul Basta aruncă asupra lor un 
detaşament de cuiraseri, împotriva cărora nici suliţele 
nici gloanţele chiar n-aveau putere. 

În zadar se strădui Mihai să-şi adune luptătorii, 
degeaba îi îmbărbăta trecând cu o parte din ei pe 
malul potrivnic, ca să cadă asupra tunurilor care-i 


secera. În jurul viteazului voievod se împuţinau 
oamenii şi deznădejdea îşi arăta tot mai fioros colții. 
Radu Calomfirescu căzu, răsturnându-se de pe cal, cu 
pieptul muşcat de o ghiulea. 

Mihai îl văzu murind fără a mai apuca să-i spună o 
vorbă. Era o moarte zadarnică, nedreaptă, singurul 
folos fiind că viteazul căpitan închisese ochii cu 
credinţa în victorie. Atunci îl încolţi pe Domn pentru 
întâia oară şarpele îndoielii. Din acea clipă nu mai 
crezu în izbândă. Şi sufletul luptei păli, stingându-se. 

— Flăcăi, strigă el, ne tragem îndărăt! 

Călăreţii, auzind porunca, struniră caii şi dând 
înapoi, îşi croiră drum prin apa Mureşului, topindu-se în 
noapte cu voievodul şi căpitanii, câţi mai rămăseseră 
teferi. Erau uzi leoarcă, însă vântul care se stârnise 
avu grijă să le zvânte vestmintele de pe ei. 

x 

Fu întâia înfrângere a lui Mihai şi cea mai grea. El se 
trase cu rămăşiţele oastei la Alba lulia, iar de aci plecă 
degrabă spre Făgăraş, unde întâlni pe fiul său Nicolae 
Pătraşcu. Acesta îi venise într-ajutor cu oaste din Ţara 
Românească. Dar când era gata să se întoarcă 
împotriva lui Basta, primi o veste năpraznică: leşii, sub 
comanda cancelarului Zamoyski, pătrunseseră în 
Moldova, izbutind să-l pună pe leremia Movilă din nou 
în Scaun. 

— Dar boierii pe care i-am lăsat în loc ce-au făcut? 
întrebă Mihai cutremurat. Au fugit? 

— N-avură încotro, fiind luaţi fără veste... Abia au 
scăpat cu viaţă. 

Domnul îşi frângea mâinile de ciudă auzind aceasta 
şi strigă ca scos din fire: 

— Ah, Bane Udrea, ah, Spătarule Negre, şi voi, Sava 
şi Andronic, unde-mi sunteţi ca să vă arăt cât vă mai 


foloseşte viaţa după ceea ce aţi făcut? Şi doar mi-aţi 
jurat că veţi apăra Moldova... 

După ce se mai linişti, întrebă pe cei trei boieri care- 
i aduseseră vestea: 

— S-or fi potolit leşii după înscăunare, ori îi bântuie 
acum Şi alte pohte? 

— Măria Ta, după câte ştim, au trecut Milcovul în 
Ţara Romiînească, cu gând să pună în Scaun pe fratele 
lui leremia 

Însă Mihai, galben ca ceara, le luă vorba din gură. 

— Simion? becisnicul acela în locul meu? Asta 
niciodată nu se va întâmpla... 

Şi întorcându-se către boierii săi, porunci: 

— Să pornim degrabă la Târgovişte! Ah, dragul meu 
Baba Novac, nicio nenorocire nu vine singură, îi trebuie 
alai ca să ne zdrobească. 

Baba Novac, care nu mai arăta a om după Mirăslău, 
avea părul şi barba arse, răni sângerânde pe faţă şi pe 
trup, dar cu toată mulţimea anilor săi nu-şi pierdu firea 
şi zise neturburat: 

— Lasă, Doamne, piaza rea, că i-om veni noi de hac 
şi dumneaei. Pân-atunci e mai sănătos să facem pace 
cu Basta. 

Vodă se-nvoi. Ce alta putea să facă? Trimise o solie 
în frunte cu Baba Novac şi primi fără crâcnire grelele 
condiţii ale învingătorului, între care şi aceea de a lăsa 
domnia Transilvaniei. Basta, neîncrezător, ceru drept 
chezăşie pe soţia şi copiii lui Mihai. Neavând încotro, 
Mihai primi şi această impunere, după care zălogii fură 
trimişi în cetatea Făgăraşului. 

Înainte de întoarcerea lui Novac, care nu mai apucă 
să-l ajungă din urmă, Mihai-vodă şi căpitanii care-i mai 
rămăseseră trecură munţii pe la Buzău cu o oaste de 
numai câteva sute de oameni rău înarmaţi, istoviţi de 


lupte şi de greutatea drumului. Dar n-avea încotro: 
trebuia să facă încă o sforţare din răsputeri pentru a-şi 
apăra ţara şi tronul. 

Mercenarii leşi ai lui Simion Movilă ocupaseră între 
timp Ploieştiul. Mihai încercă să oprească înaintarea 
lor, dar nu izbuti. Lupta se dădu în apropiere, la Bucov. 
Cu toată înverşunarea alor noştri, care se bătură ca 
zmeii, numărul leşilor îi copleşi. A doua luptă avu loc la 
Curtea de Argeş, tot fără sorţi de izbândă. 

Banu Manta, silit să fugă, veni înaintea Domnului 
său, gemând de durere: 

— Nu-i chip să-i răpunem, Măria Ta. Mai bine mă 
duc să-mi caut moartea în vâltoare, că nu mai sunt bun 
de nimic. Mi-a slăbit braţul şi degeaba fac umbră 
pământului. 

— Nu, dragul meu Manta, îi răspunse Vodă 
trăgându-l la piept, nu mă părăsi. Braţul tău e încă 
puternic, dar leşii sunt prea mulţi şi nu le putem ţine 
piept. 

Ca şi când n-ajungea amărăciunea înfrângerii, mai 
veni la urechea Domnului vestea că intraseră turcii în 
ţară, înţeleşi dinainte cu Simion Movilă. 

Toate se prăbuşeau în jur ca la suflarea unui vânt 
năpraznic al soartei. Câţiva boieri nemulţumiţi trecură 
de partea moldoveanului dimpreună cu alţi potrivnici 
mai vechi ai lui Mihai, între care Dan vistierul şi Vintilă 
clucerul, fugiţi mai de mult în Polonia. 

Banu Manta plecă, în piept, capiii. Steaua viteazului 
Domn pălise, ca un ochi stins. Oştile sale întregi 
dormeau acum sub pământ somn fără. trezire. lar 
înălţările pe care soarta i le hărăzise erau tot atât de 
mari ca şi prăbuşirile. 


XIII 


PE DRUMUL STRĂINĂTĂŢII 


Trădat de boieri, cu familia zălog la Făgăraş şi fără 
ţară, Mihai luă calea pribegiei cu o mână de oşteni 
rămaşi credincioşi. Apucând pe văile munţilor, pe 
drumuri neumblate, trecu prin Deva unde vrăjmaşii, 
prinzând de veste, tiviseră cu tunul împotrivă-i, apoi 
merse la Beiuş, Debrețin, Tokoi şi Caşovia. Aci îl ajunse 
din urmă încă o veste grea: viteazul său general, Baba 
Novac, fusese prins de unguri la Cluj, pus în fiare, 
schingiuit şi ars pe rug. 

— Batrâne tovarăş de luptă, gemu Domnul, crai 
prea viteaz şi prea temut ca să-ţi dea altă moarte 
răzbunarea duşmanilor tăi şi ai mei. 

Zicând acestea, îngenunche cu evlavie şi aprinse o 
lumânare întru pomenirea celui care fusese Baba 
Novac. 

Apoi, cu sufletul sărăcit de pierderea acelui viteaz 
între viteji, îşi urmă mai departe drumul spre Viena. 

Plecase să-şi caute dreptatea, gândind că împăratul 
Rudolf, pe care îl slujise cu credinţă, îl va ajuta. Ştia că 
e greu să capeţi dreptatea de la oameni, dar când nu 
ţi-o poţi face singur încerci şi aşa, îndurând asprimile 
umilinţei. 

La Viena aşternu un lung memoriu ducelui de 
Toscana, care adesea îi arătase prietenie. Intre altele îi 
scrise de nemaipomenitele cruzimi comise de oamenii 
lui Basta după bătălia de la Mirăslău. „/ndată ce au 
intrat în Alba lulia, uciseră pe toți românii, italienii, 
sârbii şi grecii din cetate, dărâmară biserica 
românească şi părându-li-se că atâta nu era destul, 


scoaseră osemintele lui Aron-vodă îngropat acolo şi le 
Zvârliră afară. Nici turcii n-ar fi fost în stare să facă o 
asemenea neomenie." 

La Viena şi apoi la Praga rămase până în martie 
1601, fără ca împăratul să-l primească. Dar Mihai nu-şi 
pierdu răbdarea şi gândea că, dacă ştii să vrei, trebuie 
să înveţi să aştepţi. Ori de câte ori stătea de vorbă cu 
vreun dregător al Curţii nu pierdea prilejul de a-i 
spune: 

— ÎI ştiu pe Maiestatea Sa om drept şi mărinimos şi 
de aceea nădăjduiesc că nu va fi zadarnică încercarea 
mea. Va afla că am fost trădat, că Basta a lucrat 
nesocotind poruncile sale. 

Vremea trecea însă fără folos. Se vor convinge acei 
străini de dreptatea prinţului valah? Vor înţelege ei tot 
ce pătimise el din partea nemeşilor unguri şi a 
generalului Basta? 

„Căci eu în linişte şi în desfătare aş fi putut rămâne 
şi domni în Ţara Românească - scrisese Mihai pe 
latineşte într-un alt memoriu - dar m-am sculat numai 
pentru a sluji creştinătatea”. 

Îi va mişca oare pe aceşti oameni reci şi scrobiţi 
direptatea lui vie şi luminoasă, deschisă ca o fereastră 
în bătaia soarelui? 

Aceste întrebări rămase încă fără răspuns brăzdau 
fruntea marelui viteaz, după ce grijile domniei îi 
brăzdaseră faţa. Crunt se mai îndesau sub rădăcina 
nasului mustăţile lui stufoase, iar din colţul gurii se 
ivise în sus pe obraji o cută mare - mărturia suferinţei 
care îl săpa dinăuntru. Şi totuşi ce cutezător îşi ţinea 
capul în sus, adulmecând încă slava, câtă măreție 
stăpânită izvora din bărbăteasca-i înfăţişare, cu umeri 
drepţi şi largi, cu zvelteţea trupului şi cu ochii scă- 
părând priviri agere care străbăteau prin ziduri! 


Aşa îl văzu un pictor vestit de la Curte şi plăcându-i 
deosebita înfăţişare a voievodului îi ceru învoirea de a-l 


zugrăvi pe pânză. 
x 


x x 


Rudolf al lIl-lea nu se grăbi să-l primească. Ştia că 
prinţul, „vasalul” său, lucrase pentru el, iar acum fiind 
la ananghie venise să-i ceară un rost. Ori un om care 
cere era lăsat să aştepte mult şi bine, până se 
răzgândea şi-şi lua tălpăşiţa, fiind obiceiul la Curte a se 
lua în seamă cei care veneau să dea ceva sau cei de 
care avea împărăţia vreo trebuinţă anume. 

Şi fără doar şi poate că pribeagul Mihai n-ar fi zărit 
niciodată pe împărat, care într-acel anotimp era prins 
de balurile de la Curte, dacă nu se întâmpla un pocinog 
straşnic în Transilvania: nemeşii maghiari întoarseră 
spatele lui Basta şi chemând din Polonia pe Sigismund 
Bâthory îl aşezară iarăşi în Scaun, precum mai fusese 
în trei rânduri. 

Rudolf al Il-lea se făcu foc şi pară; netrebnicul şi 
uşuratecul acela se joacă de-a mingea cu Transilvania: 
când o dă, când o ia. Pe cât de prost ştie a lupta, pe 
atât de bine se pricepe a unelti. Trebuie izgonit odată 
pentru totdeauna. Şi isprava asta numai valahul e în 
stare s-o facă. 

Aşa se face că Mihai, care îşi irosise timpul bătând 
zadarnic la uşi închise, era căutat; acum toţi curtenii 
alergau după el să-l înfăţişeze monarhului, căci 
audiența fusese rânduită cu precădere. 

In marea sală a tronului stătea împăratul, având pe 
cap o perucă pudrată. Pe piept era împodobit cu o 
spuză de decoraţii, iar în mâna dreaptă ţinea un 
sceptru de aur. Deşi era încă tânăr, arăta cam 
îmbătrânit, cu tot surâsul care-i stăruia pe faţă, 


pesemne ca o cerinţă a protocolului. 

Fostul Domn al ţărilor graiului românesc se înfăţişă 
într-acel lux orbitor cât se poate de modest. Era 
îmbrăcat ostăşeşte, cu pieptul cuprins în armură de 
oţel, pantaloni bufanţi, cizme de bizon încătără- mate 
şi împintenate la călcâie, iar de pe umeri îi cădea în 
falduri o mantie uşoară încopciată la gât. 

Cei doi, împăratul şi voievodul, se priviră îndelung, 
preţ de câteva clipe. Cel dintâi îşi trase privirea biruită, 
grăind astfel: 

— Excelenţă, te-am chemat ca să-ţi aud păsul, 
ştiind de cele petrecute în ţara Transilvaniei: generalul 
meu te-a alungat din Scaun. 

Mihai rămase nedumerit. Acum nu mai era vorba de 
păsul său, ci de ceea ce îl durea pe împărat, prin 
revenirea lui Sigismund. De ce îi tăinuia ceea ce 
aflaseră toţi curtenii? 

— Sire, ţi-am jurat credinţă nestrămutată şi nu m- 
am abătut de la cuvânt. Am statornicit prin înţelegere 
scrisă drepturile mele asupra Transilvaniei. Dar 
generalul Basta, unindu-se cu nemeşii trădători, s-au 
ridicat împotriva mea cu oaste. E drept ca el să 
stăpânească ţara pe care eu am cucerit-o şi am 
sângerat pentru ea? Las la voia Maiestăţii Voastre să 
judece pe cel vinovat dintre noi şi să dea dreptatea 
celui care o are. Spunând totul din inimă şi răspicat, 
doresc un răspuns aşijderi. 

Rudolf nu era obişnuit cu răspunsuri din inimă, 
pentru că el nu sângera pentru nimeni, şi arareori nici 
pentru sine. Se arunca oare pe cal ca să lupte cu sabia 
în mână alături de ostaşii săi? Nu, niciodată... Şedea 
însă binişor pe scaun şi poruncea. Chiar capetele care 
nu-l ascultau nu le tăia el, cu mâna lui, ci călăul pus 
anume. Avea însă îndemânare la răspunsuri în doi peri 


care par a descurca lucrurile însă în faptă le încurcau 
mai mult. 

— Excelenţă, am ascultat cu interes plângerea ta şi 
mă miră mult cele ce s-au întâmplat. Te încredinţez că 
voi da dreptatea aceluia care o merită cu prisosinţă, 
după ce voi cântări mai adânc lucrurile. Deocamdată 
însă alta e preocuparea ce ni se impune. Vreau să spun 
că în altă parte trebuie să ne îndreptăm privirea şi 
anume la acel zănatec Sigismund Bâthory care cu 
făgăduieli mincinoase a îmbrobodit pe nobilii maghiari 
de l-au aşezat iarăşi în Scaun, îndepărtând pe 
generalul nostru Basta. 

— Aşadar uzurpatorul Basta nu mai este prinţul 
Transilvaniei? întrebă Mihai prefăcându-se mirat, căci 
în faptă aflase de acea răsturnare. Trădătorul şi-a 
meritat soarta. Dar cu trădătorii maghiari şi Sigismund 
al lor ce va face Maiestatea Voastră? 

— Trebuie să-i pedepsim cum se cuvine, aceasta e 
hotărârea mea. Şi mă bizui pe Excelenţa Ta care, nu 
numai că mi-a dat atâtea dovezi de credinţă, dar e 
omul care poate cu armele să aducă la îndeplinire 
această poruncă. 

Şi adăugi cu un glas tare: 

— Sigismund trebuie răpus odată pentru totdeauna, 
pentru a nu mai sta în calea noastră. 

— Sunt de acord cu Maiestatea Voastră, dar 
îngăduiţi-mi să vă întreb: cum rămâne cu Basta, cel de- 
al doilea duşman al meu? 

— În faţa primejdiei se cade a ne uni şi a uita 
duşmăniile. 

Mihai rămase năucit auzind aceste vorbe. 

— Cum, adică, să mă împac cu Basta şi să lupt 
alături de el? i 

— Chiar aşa, Excelență. Impăcarea o voi mijloci eu, 


Basta mi-e dator ascultare. Altfel ştie că sunt obligat 
să-mi amintesc de trecutul său şi aceasta înseamnă 
izgonirea lui din rândul slujitorilor mei credincioşi. 

Mihai, frământat de neaşteptata propunere, rămase 
câteva clipe lungi în cumpănă, întrebându-se ce să 
facă? 

— Primesc, răspunse el, dar cu o impunere: Basta 
să părăsească Transilvania după alungarea lui 
Sigismund, iar eu să fiu pus din nou în drepturile ce am 
avut. 

— Asta se înțelege de la sine. Dar, deocamdată, 
trebuie aşezată ordinea în principat. 

— Nu numai acolo, ci şi în Ţara Românească. 

— Fireşte şi în Ţara Românească. Vei izgoni şi pe 
uzurpatorul Simion Movilă. 

Mihai stătu din nou pe gânduri câteva clipe. Apoi, 
zise: 

— Maiestatea Voastră imperială trebuie să ştie că 
biruinţa atârnă numai de înţelegerea dintre mine şi 
Basta. Dacă el se poartă cu atâta asprime, ţinând 
zălogi la Făgăraş pe Doamna, fiul şi fiica mea, să facă 
bine să-mi libereze familia, căci altfel nu poate fi 
apropiere între noi, ci vrăjmăşie. Nu vreau să supăr pe 
Maiestatea Voastră cu necazurile astea, dar acum 
Basta e stăpân acolo şi încă un stăpân fără cruţare. 

— Excelenţa Ta nu trebuie să aibă nicio grijă în 
această privinţă. Dacă se va întâmpla vreun neajuns 
familiei tale, Basta va fi pedepsit. II voi înştiinţa la timp 
prin trimişii mei despre aceasta. 

Astfel se pune la cale împăcarea cu generalul Basta. 
Mihai plecă de la Curte cu 100.000 de taleri pentru 
strângerea unei oşti de câteva mii de călăreţi, şi se 
întoarse în ţară. Generalul albanez, care între timp 
primise îndrumări de la Praga, nu fu deloc bucuros de 


împăcarea la care era silit să consimtă. Presimţea că 
valahul se va înălța din nou şi va pune stăpânire pe 
Transilvania. 

— Să uităm ce-a fost între noi, îi spuse el cu 
făţărnicie lui Mihai. Dacă ne unim, suntem mai tari în 
faţa duşmanului. Pe urmă... 

— Pe urmă va hotărî dreptatea, îi răspunse Mihai 
privindu-l scrutător, până în adâncul cugetului. 

Cu Sigismund Bâthory, care pornise în fruntea unei 
oşti de mercenari alcătuită din secui şi alte neamuri de 
strânsură, se întâlniră cele două armate imite pe valea 
Someşului, la Gorăslău, între Satu Mare şi Cluj, în ziua 
de 3 august 1601. 

Înainte de a porni ostilitățile, se iscă între Mihai şi 
Basta o ceartă în privinţa planului de bătaie: 

— Pornesc mai întâi eu podestrimea ca să-l atrag în 
cursă, stărui generalul, care vroia să aibă el 
întâietatea, ca apoi să se fălească singur cu biruinţa. 

— Ba nu, zicea Mihai, cea dinţii ciocnire e bine să se 
facă între călăreţi, după care pedestrimea va lovi din 
amândouă părţile, silind pe Sigismund să dea dosul... 
Nu-mi place viclenia, ci lupta dreaptă. 

N-avură timp să cadă la înţelegere, că duşmanii se 
iviră într-un iureş nestăvilit. Tot călărimea, după spusa 
lui Mihai, îi întâmpină, tăindu-le fierbinţeala. Incepu o 
încăierare crâncenă cu multă moarte de o parte şi de 
alta. Românii, care dăduseră atacul cel mare, zdrobiră 
oastea vrăjmaşă în mai puţin de două ore, punând 
mâna pe toate tunurile ei, 45 la număr, plus 110 
steaguri şi făcând numeroşi prizonieri. Sigismund 
îngrozit o rupse de fugă cu câţiva prieteni credincioşi 
până în ţinutul Rodnei şi de-acolo cobori în Moldova de- 
a lungul Şiretului, până la Bacău. 


XIV 


CRIMA DE LA TURDA 


Războiul se terminase odată cu înfrângerea şi 
alungarea lui Sigismund Báthory din Transilvania. 
Steaua pierită a lui Mihai se ivi din nou vie şi sclipitoare 
pe cerul nădejdilor. Intre timp venise ştirea că cei doi 
Buzeşti din Muntenia, Radu şi Preda, despre care se 
zvonise că trădaseră pe Domnul lor (tocmai ei!), 
izgoniseră pe Simion Movilă din Scaun. 

— Binele iar începe să-mi dea târcoale, gândi Mihai 
bucuros de întoarcerea lucrurilor. 

Simţind iar pământ tare sub călcâie, cel dintâi lucru 
ce săvârşi fu plecarea grabnică la Cluj. Acolo puse 
mâna pe câţiva din schingiuitorii lui Baba Novac, 
cărora pe loc le făcu de petrecanie, iar dragului său 
tovarăş de luptă îi ridică un monument falnic la 
mormânt. 

După aceea trimise pe căpitanul său, Gheorghe 
Ratz, cu mercenarii sârbi în care avea mai multă 
încredere să pregătească intrarea sa din nou în Alba 
lulia. După poruncă, aceştia prădară casele nemeşilor 
unguri trădători şi puseră rânduială în cetate, alegând 
totodată un palat vrednic pentru domnitor. Între timp 
generalul Basta auzind de acestea se făcu negru de 
supărare. Dar nu-şi dădu mânia în vileag, socotind că 
mai mult înrăutăţeşte lucrurile. Aşadar, îşi zise el, din 
nou nutreşte valahul gânduri de domnie? Şi doar se 
legase după Mirăslău că va lăsa Transilvania dând 
chezăşie chiar familia sa... lar acum îşi pregăteşte 
intrare triumfală la Alba lulia? 

Şi  scrâşnind din dinţi, amarnicul slujitor al 


Habsburgilor plănui astfel: 

„Trebuie să lucrez repede cu el. Eu voi rămâne mai 
departe conducătorul acestei țări, orice s-ar întâmpla. 
Sunt încredințat de încuviințarea tacită a împăratului 
care mai degrabă preferă o stăpânire directă asupra 
Transilvaniei, prin mine, ostaş credincios al său, decât 
indirect, prin altcineva. Şi dacă n-am fost nici pedepsit, 
nici măcar mustrat ridicând armele la Mirăslău 
împotriva cutezătorului valah, nici acum nu voi păți 
nimic dacă îl răpun... Unul din doi trebuie să piară! 
Altfel nu e chip, căci două săbii într-o teacă nu pot 
încăpea.” 

În zilele următoare cele două armate unite se 
strămutară pe câmpia Turzii aşezând acolo tabăra. 

— Plec mâine la Făgăraş cu oastea, îl vesti Mihai pe 
aliatul său. 

— Nu-i mai bine să mergem împreună? îl descusu 
Basta. 

— Împreună? N-are niciun rost. E vorba de ceva 
personal. 

— A, înţeleg, vrei să-ţi iei familia de-acolo. 

— Chiar aşa. 

— Şi pentru asta e nevoie să porneşti cu oastea? 

— Lucrul e limpede: am împlinit porunca 
împăratului, de-acum sunt slobod să-mi văd de 
treburile mele. 

Basta ridică din umeri, a încuviinţare. Se prefăcea. 
Viclenia şi făţărnicia erau armele sale cele de temut. 
Când rămase singur, tulburarea îl cuprinse. Sorocul 
venise prea fulgerător şi el trebuia să facă tot ce putea 
să nu-l scape din mână. Dacă valahul îşi desfăcea a 
doua zi oastea de a sa şi pornea în fruntea ei, planul 
era dus pe copcă. Numai un nou război l-ar fi urcat 
iarăşi la cirma ţării, dar nimeni nu ştie cum se 


sfârşeşte. 

Valahul trebuie să fie răpus înainte de a porni, după 
cum spune, la Făgăraş, căci ce-i în mână nu-i 
minciună. De fapt, i se părea că îl amăgeşte. El se va 
duce fără doar şi poate la Alba lulia unde Ratz i-a 
pregătit intrarea. 

În după-amiaza acelei zile Basta, cu planul bine 
zămislit, îl pofti la o consfătuire în cortul său, având de 
gând să-l ucidă chiar acolo. Mihai nu se duse, îl opri 
mândria, căci se socotea deasupra generalului 
împărătesc. De aceea îi trimise vorbă să vină el dacă 
are ceva de spus. 

Basta, de frică să nu i se întâmple tocmai lui ceea ce 
voia să facă altuia, se feri să meargă. In locu-i se 
înfăţişă căpitanul Beauri, care vesti pe voievod: 

— Stăpânul meu, generalul imperial Basta, îmi 
porunceşte, dacă n-aveţi nimic împotrivă, să vă urmez 
mâine cu oştenii mei la Făgăraş pentru a înmâna 
căpeteniei cetăţii porunca scrisă din partea sa pentru 
liberarea familiei voastre. Altfel se va împotrivi, 
vărsându-se sânge degeaba. Chiar ostaticilor li s-ar 
putea întâmpla vreo vătămare fără dezlegarea 
aceasta. Care-i părerea Excelenței Voastre? 

Mihai stătu câteva clipe pe gânduri şi, nevăzând 
nimic rău într-această însoţire, se învoi. Atât numai că 
îl cuprinse oleacă mirarea despre multa grijă a lui 
Basta ca să iasă bine lucruri care puţin îl priveau. 

Pe la chindie, stătu de vorbă cu Banu Manta, 
bătrânul său general, acum cel mai drag dintre toţi. 

— Nu ştiu ce gânduri nutreşte a/banezul nostru. De 
ce n-o fi plecând odată, că doar s-a isprăvit războiul. 
Ori aşteaptă poruncă de la Curte? Faptul mă miră, 
pentru că împăratul m-a încredinţat că eu voi rămâne 
stăpânitorul acestei ţări pentru care am sângerat de 


trei ori, nu o dată. 

— Doamne, poate greşesc gândind astfel, dar nu-mi 
vine a crede că Basta va părăsi Transilvania chiar dacă 
ar primi poruncă anume. Nu-ţi dai seama că el vrea să 
guverneze aici? 

— Să îndrăznească dacă poate. Nu mai are nici 
sprijinul nobilimii, iar poporul, nu numai românii, dar şi 
secuii sunt cu noi. Îl voi zdrobi. 

— Adevărul e că ne împiedicăm de voinţa unui 
singur om. Dacă n-aş şti că Măria Ta ai cugetul atât de 
curat, apoi... 

Mihai-vodă tresări: 

— Şi tu, Bane, gândeşti asemeni lui Andrei 
Postelnicul? Ştii ce mi-a spus acesta, într-un scurt 
răgaz al bătăliei de la Gorăslău? A zis: Măria Ta, nu 
Sigismund ţi-e duşman mai de temut, ci Basta, 
becisnicul. Lasă-mă să-i trimit o săgeată în inimă şi 
nimeni nu va şti că eu i-am dat moartea. Toţi vor fi 
încredinţaţi că a pierit în luptă dreaptă. 

— Nu, postelnice, alungă-ţi gândul acesta. Viclenia 
e arma nevolnicilor, ci noi suntem oameni întregi la 
făptură... Aşa că, dragul meu Manta, dacă-i vorba să 
mă măsor cu Basta, aleg lupta pe faţă, lupta dreaptă, 
lupta cinstită! 

Acestea fură cele din urmă vorbe pe care Banu 
Manta le auzi din gura lui Mihai Viteazul 


„Scrie cronicarul din vechime: 

„lar când fu într-o dimineață, văzu Mihai-vodă oaste 
nemțească viind către cortul lui, unii călări, alții 
pedeştri, şi socoti că aceştia sunt ajutor lui şi nimica de 
dânşii nu se temea. lar ei, procleții, n-au fost de ajutor, 
ci vrăjmaşi. Şi dacă văzu că sosesc, ieşi Mihai-vodă din 


cortul său înaintea lor vesel şi le zise: «Bine aţi venit, 
voinicilor!» lar ei se răpeziră asupra lui ca nişte dihănii 
sălbatece, cu săbiile scoase, ci unul deate cu sulița şi-l 
lovi drept în inimă iar altul degrabă îi tăie capul. Şi 
căzu trupul lui cel frumos ca un copaciu pentru că nu 
ştiuse, nici se imprilejise sabia lui cea iute in mâna lui 
cea vitează. Şi-i rămase trupul gol în pulbere aruncat. 
Că aşa a lucrat pizma încă de la începutul lumii, că 
pizma a pierdut pe mulţi bărbați fără de vină, ca şi 
acesta. Căci era ajutor creştinilor şi sta tare ca un 
viteaz bun pentru ei, cât făcuse pe turci de tremurau 
de frica lui; iar diavolul, cel ce nu vrea binele neamului 
creştinesc, nu l-au lăsat. Că iată că cu meşteşugurile 
lui au intrat prin inima celor răi, vicleni, până-l dădură 
morții şi rămaseră creştinii, şi mai vârtos Țara Romi- 
nească, săraci de dânsul. 
* 

Astfel pieri ucis mişeleşte, în tăria bărbăției, la 43 de 
ani, acest erou al lumii care în vremea sa avu cea mai 
vitează inimă. Trecerea prin viaţa pământească îi fu 
repede, ca o săgeată slobozită din arc, ca un fulger 
scăpărător care o clipă străluce pe cer şi piere lăsând 
pe oameni năuciţi de orbitoarea lumină. El dovedi şi o 
aleasă minte, căci purta în sine, abia înţeles de câţiva 
boieri, gândul întregirii gliei şi neamului său pe care îl 
înfăptui, preţ de câteva clipe. Destul şi atât ca să cadă 
sămânţa pe ogor curat să încolţească mereu trei 
veacuri de-a rândui, până va rodi unirea tuturor 
românilor în zilele anului 1918. 

Şi mai fu Mihai marele scut de apărare a 
creştinătăţii ameninţată de cotropirea otomană. Mintea 
şi braţul său se zbătură desfăşurându-se pe mari 
întinderi europene, fiind el nu numai fiul patriei sale, ci 
şi al omenirii din acea vreme care se înfiora toată de 


slava lui. Popoarele din Balcani îi cântau faptele 
vitejeşti, socotindu-l Steaua or'ientului, precum am 
spus. Grecul Stavrinos scrise o epopee despre el, 
alăturându-l lui Hector şi Achile. lezuitul Bisselius îl 
aseamănă cu Arhanghelul Mihail, spunând să se cânte 
în biserici: „Lăvaaţi şi preamăriţi pe toți ostașii laolaltă, 
iar mai presus de toți pe Mihai căpetenia oştii 
învingătoare, ce sfarmă Bosforul prin puterea şi 
virtuțile sale”; ltalianul Carlo Magna îl numi „al doilea 
Alexandru cel Mare”, iar Boitinus îi spuse Hanibal 
Valahus. Şi aşa mai departe, toţi se plecau, 
preamărindu-i virtuțile acelui Uriaş între pitici. 

Şi iată, acest Uriaş, împiedicat în faptele ce avea să 
mai săvârşească, muri cu viaţa pe jumătate trăită, 
răpus mişeleşte de un pitic becismc al cărui nume se 
va păstra doar pentru înfierare şi blestem. 

Basta, nemulţumindu-se numai cu viaţa lui Mihai, îi 
batjocori trupul lăsându-l neîngropat pe câmpia Turzii, 
pradă câinilor. Tot aşa făcu şi cu cei 16 ostaşi şi boieri 
care urmară în moarte pe Domnul lor. Banul Mihalcea, 
ajuns ca şi Baba Novac la anii bătrâneţii, fu ucis în 
chinuri şi aruncat într-o groapă de unde se scotea 
piatră şi acolo îl mâncară câinii. 

După aceste sălbatice necinstiri, femeia unuia dintre 
căpitanii săi izbuti să fure frumosul cap care zăcea pe 
câmp aşezat în derâdere pe stârvul unui cal decapitat. 
Apoi un ostaş credincios îl duse la mănăstirea Dealului, 
îngropându-l sub o lespede mică, pe care stă scrisă 
această însemnare: 

„Aice zace cinstitul şi răposatul capul creştinului 
Mihail, Marele Voievod, ce au fost Domn Ţării 
Româneşti şi Ardealului şi Moldovei, cinstitul trup zace 
în câmpia Turzii şi când l-au ucis Nemtii, ani au fost 
7109 (1601) şi luna lui august 8 zile. Această piatră o 


au pus jupân Radul Buzescu şi jupânița sa Preda.” 

In zilele noastre, „după ce l-am răzbunat” după cum 
spune marele cărturar N. lorga, i s-a înălţat un 
monument vrednic de slava celui care prin fapta sa 
şade alături de Mircea cel Bătrân şi Ştefan cel Mare. 
Căci pe aceşti trei stâlpi uriaşi se sprijină fiinţa 
neamului nostru românesc. 


DOAMNA TUDORA 
MAMA LUI MIHAI VITEAZUL 


I 


MUȘTERII DE SEAMĂ 


Pe drumul Târgoviştei, la o răscruce însemnată, se 
afla hanul unui anume lani, aromân de prin părţile 
Pindului. Venise mai de mult în ţară cu soră-sa Tudora, 
ca să scape de cruzimile turcilor care într-o noapte le 
omorâseră părinţii. Se ajuta la treburi cu surioara, mai 
mică decât el cu vreo zece ani. Negoţul mergea bine, 
drumul era umblat de feluriţi oameni, dregători, 
neguţători ori oşteni care veneau cu treburi în Cetatea 
de scaun ori se lăsau la vale spre Bucureşti şi Giurgiu 
ca să meargă la Stambul, inima împărăției otomane. 
Ba luaseră nărav mulţi boieri să iasă vara la aer curat 
şi la iarbă verde şi atunci opreau caretele sau butcile la 
circiuma vestitului lani, unde slujea tânăra şi chipeşa 
Tudora. 

Aşa se face că în acea dimineaţă de vară a anului 
1557 se pomeni cârciumarul cu un alai neaşteptat care 
opri la poartă. Era însuşi Vodă într-o butcă largă, 
înconjurat de boieri călări. 

Vornicul Socol, o namilă sprâncenată, cu uitătură 
neagră, piezişă şi barba zbârlită, sări din butcă şi ajută 
lui Pătraşcu-vodă zis cel Bun să coboare şi să se aşeze 
la o masă dinaintea hanului străjuit de paltini şi 
mesteceni cu frunză deasă. 

Ceilalţi boieri pătrunseră în han cerând lui lani să 
aducă musafirului neobişnuit un muşchi de vacă în 


sânge, bine rumenit'şi un clondir cu vin roşu. Că Vodă 
nu se simţea bine, tuşea din greu, iar un doftor adus 
tocmai din Veneţia, îl povăţuise să şadă mai mult pe- 
afară, la aer curat, decât în cascle domneşti şi a se 
hrăni vârtos, cu fripturi în sânge udate cu vin rubiniu. 

— N-aveţi nicio grijă! îi încredinţă cârciumarul 
ploconindu-se dinaintea înaltelor feţe. Friptura are s-o 
facă soră-mea Tudora, iar băutura o voi alege chiar eu. 
Dar un potroc acrişor, bătut cu smântână, înainte de 
friptură, socot că n-ar strica Măriei Sale, mai spuse 
lani. Dacă e vorba să se hrănească bine, apoi trebuie 
să-i trezim şi pofta. 

Vodă aflând gândul hangiului îl găsi bun. Aerul 
primenit al locului de o tainică adiere de vânt ce trecea 
şoptind prin frunzele paltinilor îl mai întremară, 
dezlegându-i băierile foamei. Un cintezoi umplea 
singurătatea locului, cu ciripitul lui voios. De departe îi 
răspundea un pitpalac. 

Tudora veni în fuga mare, cu obrajii rumeniţi ca 
pâinea scoasă din cuptor. Avea braţele albe, ochii 
mari, umbroşi, iar sânii se ghiceau sub bluză ca merele 
crude. Toţi cei de faţă sorbiră lacom făptura ei din care 
izvora atâta sănătate şi frăgezime. Ea, fără a lua în 
seamă uimirea ce pricinuise, îşi văzu de treabă: 
aşternu o faţă de masă curată şi puse un tacâm de 
lemn pentru friptura ce se auzea sfârâind, precum şi 
un taler cu lingură pentru potrocul acrişor. 

— Cine eşti tu, frumoaso? o întrebă Vodă, apucând- 
o de mână şi surâzându-i cu ochii aprinşi de o flacără 
ciudată, căci Domnului, la drept vorbind, îi cam 
plăceau femeile frumoase, inima lui topindu-se după 
ele. 

— Mă cheamă Tudora, Măria Ta, şi sunt surioara 
hangiului lani. 


— Cum de nu te-ai măritat până acum? Că te văd 
voinică şi pârguită... 

— Nu-mi arde de măritiş, Măria Ta, răspunse fata, 
trăgându-şi braţul gol de pe fruntea acoperită de 
broboane mici de sudoare. Frate-meu e acum singur, 
soră-mea mai mare cu care se ajuta a murit anul trecut 
şi nu mă-ndur să-l las, că el m-a crescut de când eram 
mică. O veni ea şi vremea măritişului, mai adăugi ea, 
lăsând privirile în jos. 

— Tudoră! se auzi glasul lui lani din cuhnie. Vino că 
dă borşul în foc!... 

Fata întoarse spatele şi o rupse de fugă într-acolo, 
de-i scăpărară călcâiele. 

Boierii din jurul lui Vodă începură a râde cu poftă. 

— Vrednică fată şi chipeşă, nevoie mare! grăi 
Domnul. De obicei codanele astea frumoase nu prea 
au gândul la fraţi sau la unchi... Mi-ar plăcea, pentru 
credinţa ei, s-o chem la Curte. 

— Nimic mai uşor, Măria Ta! făcu vornicul Socol, cu 
un rânjet care-i dezgoli gura ştirbă. Dă poruncă şi 
aducem fata la casa domnească. 

— Asta nu se poate, vornice! răspunse voievodul cel 
blajin. De ce să nedreptăţim pe acest cârciumar şi să 
amărâm inima credincioasă a bietei fete?... Parcă-i mai 
uşor să venim noi pe-aci, s-o vedem şi să gustăm din 
ciorba dreasă de mâna ei. 

Vornicul Socol se ridică: 

— Mi-e teamă că întârzie cu bucatele, omul ăsta! 
Mă duc să-i dau zor... 

Şi se îndreptă iute spre cuhnie, de unde se ridica un 
fuior de fum subţire. Acolo vornicul găsi pe Tudora 
mestecând cu o lingură de lemn smântâna pe care 
tocmai o turnase în oala în care fierbea potrocul. 

— N-avui vreme să sparg niscai lemne, boierule, 


spuse fata şi aprinsei focul cu surcele. Dar surcelele 
sunt buclucaşe: cât p-aci să-mi dea oala în foc. Aşa că 
să facă bine Măria Sa şi să guste pe-ndelete fiertura că 
altfel îşi frige limba... 

Tudora umplu cuhnia cu râsul ei cristalin, care 
ajunse până la urechile lui Vodă. 

Socol se scotoci în brâu şi dând peste o punguliţă cu 
boabe mici, verzi, ca de piper, vru să arunce câteva din 
ele în oală. 

— Vai de mine! strigă fata, nu-mi strica bunătate de 
ciorbă... 

— Nu fi proastă! răspunse boierul cu glas năbuşit. 
Astea sunt leacurile pe care le-a dat lui Vodă doftorul 
venețian. 

— Să le ia Măria Sa cu apă sau să le înghită cum o 
şti, dar în potroc n-au ce căuta. 

Vornicul îmbrânci fata, certând-o. 

— i s-a urât cu binele, măi fată? strigă el scrâşnind 
din dinţi. De ce te amesteci unde nu-ţi fierbe oala? 

— Mie îmi fierbe oala, după cum vezi, dar dumitale, 
boierule, nu-ţi fierbe de loc... 

— Aici, o  brodişi, Tudoră... râse vornicul de 
isteţimea răspunsului ei şi muie glasul. Apoi adăugi: 
aşteaptă până se face Vodă sănătos şi te luăm la 
Curte, să trăieşti ca o doamnă şi să schimbi fustele de 
trei ori pe zi. 

Dar fata, încruntată, privind în jos, nu mai răspunse. 
Ochii i se umplură de lacrimi. Boierul aruncase boabele 
lui în oală şi zeama se înverzise ca veninul. 

— la gustă! o îndemnă boierul, întinzând fetei o 
lingură cu fiertură. Să vezi cum s-a îndulcit!... Văd că 
faci nazuri! Hai, nu mai sta aşa, mofluză şi du bucatele 
la masă. Că i s-o fi urât lui Vodă tot aşteptând! 

Zicând acestea, vornicul o luă înainte. 


Tudora apucă oala de toartă şi ieşi din cuhnie. Dar 
în graba ei nu se feri de butucul din faţă, pe care se 
tăiau lemnele şi orătăniile - şi poticnindu-se, căzu cu 
mâinile înainte. Oala se făcu cioburi, iar zeama verde 
se risipi sub ochii lui Vodă până o înghiţi pământul. 

— Păcat de aşa potroc!... strigă el şi începu a râde, 
de păţania fetei. 

— Toanto! o certă vornicul şi vru s-o lovească în cap 
cu tocul cizmei. 

Vodă îl împiedică la timp de la faptă, zicându-i: 

— Lasă, vornice, că ne-o face Tudora altă fiertură! 
N-avem nicio grabă. 

Şi Domnul ţării, ajută el însuşi fetei să se ridice. 


II 


TUDORA LA CURTEA DOMNEASCĂ 


Pătraşcu-vodă se abătu de mai multe ori pe la hanul 
lui lani. O dată veni singur şi rămase acolo o 
săptămână întreagă. După aceea se întoarse la 
Bucureşti luând pe Tudora cu el căci în preajma ei 
simţea cum îi cresc aripi, suferinţa de piept i se muiase 
de tot şi sănătatea îi venise la loc. 

Tudora, într-una din noţpţile calde ale acelei veri, 
oftă în cerdac şi istorisi dragului şi blajinului ei voievod 
că a purces grea. 

— Un flăcău vânjos la trup şi ager la minte să-mi 
faci Tudoră, strigă Vodă cuprins de bucurie mare. 

— Dar, Măria Ta, mai ai doi feţi care să-ţi urmeze la 
tron. 

— Adevăratu-i, Voica Doamna mi i-a dăruit. Insă 
cugetul îmi spune că ei n-au însuşiri bune pentru 


domnie. Mai ales cel de-al doilea, Vintilă, e prea 
slăbănog şi milos, încât pregetă să strivească o muscă. 
Ba o dată s-a bolnăvit văzând cum tăiaseră slugile 
nişte orătănii... Aşa că după dragostea ce-mi arată 
norodul, după prietenia ce-o dobândii de la padişah şi 
vizirii săi, plodul tău va fi urmaşul meu adevărat. 

Tudora clătină din cap şi răspunse, mai mult în 
şoaptă: 

— Văd că Măria Ta judeci inimile oamenilor după 
inima ta. Au socoţi că toţi boierii te iubesc? Fereşte-te 
de boierul cel ştirb, sprâncenat şi cu barba zbârlită, 
care ţi-i vornic. 

— De cine-mi vorbeşti? De Socol? 

— Fireşte că de el, urmă Tudora. Să ştii că numai 
prieten nu-ţi este! De nu mă repezeam la butucul din 
faţa bucătăriei cu tot dinadinsul, să răstorn potrocul, 
atunci când ai venit întâia dată la hanul frăţine-meu, 
mult rău îţi făceam, poate că te otrăveam... Că boierul 
acela aruncase în fiertură niscai boabe verzi, ca 
veninul, spunând că sunt leacuri pentru suferinţa 
Măriei Tale. 

Pătraşcu-vodă, în bunătatea inimii lui, nu crezu că 
destăinuirea Tudorei avea tărie. Vornicul Socol se 
îndeletnicise, într-adevăr, multă vreme cu doftoriile de 
care simţea nevoie bolnavul - şi iată că voievodul nu 
păţise nimic. 

Cu toate astea, în ajunul Crăciunului, pe 
neaşteptate, Domnul se simţi atât de rău, că faţa i se 
schimbă de ziceau toţi că e altcineva. Tudora înţelese 
pe loc ce-a fost la mijloc: vornicul Socol adusese de la 
Braşov un doftor cu leacuri noi, care numai leacuri nu 
erau, ci otravă curată. 

Şi aşa bunul Pătraşcu îşi slobozi sufletul, trecând 
înainte de vreme, la cele veşnice. Tudora, de frica 


Doamnei Voica şi a vornicului Socol care o îndurau ca 
sarea în ochi, fugi fără veste de la Curte, îmbrăcată în 
straie de rând ca să n-o cunoască nimeni. Comisul 
Barbu îi veni într-ajutor dându-i pe ascuns un cal. Și 
aşa fata rătăci câteva zile până ajunse într-o pădure 
mare, nesfârşită. Acolo se adăposti în coliba unui 
bătrân paznic care dimpreună cu femeia sa îi deteră 
găzduire creştinească. Fugara avea cu sine podoabe şi 
câteva pungi cu galbeni dăruite de Voievod, aşa că 
traiul ei fu uşurat de griji. 


III 


LA ŢARIGRAD 


După ce se topi iarna cu zăpezile şi se aşeză 
temeinic primăvara, cuteză să plece din ascunzătoarea 
ei cu un băieţel dolofan în braţe căruia îi puse numele 
Mihai. Şi în puterea nopţii bătu la uşa vechii locuinţe de 
la răscrucea drumului  târgoviştean, unde încă 
negustorea fratele lani, Epirotul. Acesta, văzând pe 
soru-sa cu plodul, rămase înlemnit de mirare. Luă 
copilul în braţe, îl cercetă cu luare-aminte şi zise voios: 

— Aferim! Straşnic flăcău mai făcuşi, Tudoră... Să ți- 
| trăiască Dumnezeu. 

După care îi povesti cu câtă greutate îşi scăpase ea 
zilele. Căci urmaşul lui Pătraşcu-vodă, fostul vornic 
Socol, în cele trei săptămâni cât domni până îl 
alungară turcii, îi căutase mereu pricină, scotocind 
hanul şi împrejurimile, ca să pună mâna pe Tudora şi 
pe odrasla ei. 

În noaptea următoare, hangiul îşi adună galbenii, 
dădu drumul slugilor şi într-o căruţă de ţară porni cu 


Tudora şi cu fătul ei spre Dunăre. Dar încercarea lui 
lani de a face negoţ la Giurgiu îngrijora prea mult pe 
Tudora. 

— O viaţă am, frăţioare! îi spunea şi mult preţ pe ea 
nu mai pun. Dacă Domnul atotputernic mă alese ca să 
fiu purtătoarea unei odrasle domneşti, atunci pentru 
viaţa lui Mihai sunt datoare să mă ascund până în 
străfundul pământului. Nu ştiu care i-o fi norocul, 
voinicelul mamii, dar nu poate fi mai prejos ca tătâne- 
său! Să fugim dar din această ţară unde Pătraşcu-vodă 
fu otrăvit. Socoţi că veneticii care se vântură de-o 
vreme încoace pe scaunul domniei mă vor lăsa în viaţă 
pe mine şi pe Mihai, os de domn? 

Fratele lani înţelese că Tudora vorbea cu chibzuinţă. 
Desfăcu marfa, strânse banii în punga cea lungă 
răsucită şi vârâtă la chimir, apoi trecând Dunărea se 
îndreptă spre Stambul, unde ajunse cu multă greutate 
şi tot atâta primejdie. 

În capitala împărăției otomane fostul hangiu se 
îndeletnici cu  negoţul  covoarelor, petrecându-şi 
vremea mai mult în port, unde învățase a preţui şi a 
schimba aurul, pietrele preţioase şi banii călătorilor 
străini. 

În vremea aceasta Mihai creştea văzând cu ochii. 
Învăţase carte şi câteva graiuri străine, dar râvna lui 
era mai mult spre îndeletniciri ostăşeşti. Aşa, de pildă, 
împrietenindu-se cu băieţii ambasadorului francez, 
deprinse la repezeală meşteşugul scrimei. Având tărie 
şi iuţeală mai mare decât ei, curând îi întrecu în 
mânuirea săbiei. Frâncii, roşi de pizmă, încercară să-l 
dovedească sărind amândoi împotriva lui Mihai, dar el 
le ţinu piept până se frânseră săbiile. 

Altă dată, la Altîn-Kum, prinzându-se cu câţiva greci 
să treacă Bosforul înot, lat pe acolo mai bine de o mie 


cinci sute de paşi, el câştigă întrecerea, deşi potrivnicii 
erau înotători iscusiţi. 

Maică-sa, Tudora, observase că feciorul, ori de câte 
ori se afla în mijlocul semenilor, ieşea mereu deasupra 
lor şi-i diriguia. Un singur lucru nu prea îi venea femeii 
la îndemână: Mihai avea înfăţişare cruntă, arătând 
mult mai vârstnic decât era. Dar nu era rău sau 
răzbunător, o nu! Ei, cel puţin, îi purta atâta dragoste, 
încât uneori, la o mulţămire, o năbuşea cu pupăturile, 
apoi, ca luat de rusalii, o înşfăca în braţe şi fugea cu ea 
ocolind de câteva ori curtea, încât vecinii se tot mirau 
ce l-o fi apucat pe năbădăiosul valah? 

Odată, când Tudora crezu că-i bine, îi destăinui 
băiatului taina venirii lui pe lume, că, fiind os de Domn, 
va veni odată vremea să se urce pe tronul tătine-su în 
Ţara Românească, numai că trebuie să dea ascultare 
lui unchi-său lani, fiind acesta singurul care putea să-i 
dea ajutor pentru a-şi căpăta dreptul. 

De-atunci, Mihai, cuprins de gândul domniei, aruncă 
de la sine zburdălnicia tinereţii şi, fără a ieşi din 
cuvântul unchiului său, îi deveni ajutor de nădejde. 

— Nimic nu facem cu banii, îi spuse odată Tudora 
fratelui ei care nu mai prididea cu mănosul negoţ al 
zărăfiei, dacă nu vom izbuti să ajungem la marii 
dregători ai Seraiului. Că numai de-acolo ies firmanele 
voievozilor şi Mihai trebuie să se urce în scaunul lui 
tătâne-său! 

— Oho, până atunci mai e vreme destulă, surioară. 

lani Epirotul nu credea în asemenea nălucire - 
măcar că Mihai avea de partea sa dreptul sângelui, 
însă, oricum, s-ar fi simţit tare bine să aibă o rubedenie 
Domn al Ţării Româneşti. Deocamdată omul îşi vedea 
de treburi fie pe cheiurile Galatei, fie pe uliţa Perei sau 
în Fanar unde galbenii, înmulţindu-se, îi curgeau gârlă 


prin mâini. 

Până la Serai, în faţa vizirului, n-avu cum să ajungă 
zaraful, dar îi întinse o mână de ajutor lui Petru 
Şchiopul care se zbătea la Țarigrad să-şi recapete 
domnia Moldovei. li dete o bună parte din banii 
trebuincioşi şi când ieşi firmanul gata iscălit, lani vesti 
pe Tudora şi pe fiul ei Mihai, acum flăcăiandru în 
putere, având el 19 ani împliniţi. 

— Mergem cu Petru-vodă în Moldova. Am făcut 
învoială cu el să mă aşeze vel-vistier pentru aurul cu 
care l-am împrumutat... A fost tare bucuros de una ca 
asta. 

Tudora însă nu se arătă deloc bucuroasă, ba 
dimpotrivă: 

— De ce în Moldova? Mihai trebuie să ajungă în Ţara 
Romiînească. 

— Are să ajungă şi aioolo, nu te teme. Toate la 
vremea lor. E tânăr, anii lui sunt înainte... nu înapoi ca 
la mine. 

Femeia n-avu ce să facă: 

— Bine şi în Moldova, că-i tot pământ românesc, îşi 
zise. Şi-apoi prea multă străinătate strică inima 
băiatului. 


IV 


ÎNAPOI IN ŢARĂ 


Plecară cu alaiul Voievodului, însoţit de Ischimac- 
agasi, mare dregător turc, de ceauşi şi alţi slujitori. La 
Brăila, voievodul Petru-Şchiopul se opri căci avea 
înţelegere să se întâlnească, undeva pe aproape, în 
satul Săpăteni, cu fratele său Alexandru al Il-lea, 


Domnul Munteniei. Cu el merse şi flăcăiandrul Mihai, 
călărind pe un armăsar iute, focos. Fraţii se văzură, 
chefuiră de bucurie, însă era cât p-aci să cadă în mâna 
lui loan-vodă cel Viteaz dacă nu-i vestea flăcăul Tudorii 
care, făcând o preumblare cu calul prin împrejurimi, 
văzu de îndată primejdia. 

lani Epirotul, pus vel-vistier, rămase în bănoasa 
dregătorie vreme de un an. Dar neputând scăpa de 
gura Tudorii care tânjea după [ara Românească, 
fiindu-i acolo inima, rugă pe Vodă să-i înlesnească 
nepotului său o dregătorie la Târgovişte. Alexandru al 
ll-lea se lăsă repede înduplecat şi îl făcu pe Mihai 
bănişor de Mehedinţi. 

— Văzuşi, soră, cum se aşază ele lucrurile dacă are 
omul răbdare să aştepte? îi spuse lani uşurat de câteva 
pungi grele de aur. 

Maica Tudora înota acum în apa fericirii. Dregătoria 
era mică, dar mare era Dumnezeu. Bine că puseseră 
piciorul în Muntenia! Păi, vezi, acolo trebuie să trăiască 
Mihai, ca să respire aerul ţării, să-i cunoască suferinţa, 
să facă prietenie cu oamenii şi să, simtă inima 
pământului... 

Astfel, strămutându-se dincolo de Milcov, începură, 
mamă şi fiu, a trăi o nouă viaţă, pe placul inimii, măcar 
că erau lipsiţi de lani. Nu trecu multă apă pe albia 
Dunării şi rubedenia lor din Moldova, dacă avu, pe deo 
parte, câteva zâzanii cu vistieria care mergea 
şchiopătând, iar pe de alta îl rodea amarnic dorul de ai 
săi, se pricepu ce să facă şi să dreagă, căci aurul 
răzbeşte unde nici nu se aşteaptă omul şi întorcând 
spatele vistieriei puse mâna pe bănia Craiovei. De aci 
înainte, iacă, erau iarăşi laolaltă. 

La rândul său, Mihai, îndemânatic şi el în agonisire, 
se rostui cumpărând sate şi pământuri. Ba luă de 


nevastă pe cea mai bogată fată din Oltenia, pe Stanca 
din Corbeni, chit că era văduvioară. Dar vremea se 
încruntă, Alexandru-vodă, ocrotitorul lor, trecu în 
septembrie 1577 la cele veşnice şi veni în Scaun 
Mihnea Turcitul, care îl oropsi ştiind că e os domnesc 
şi, deci, râvnitor la domnie. Apoi cerul se însenină 
iarăşi sub scurta domnie a lui Petru Cercel, care frate 
fiind, îl aşeză stolnic, apoi postelnic şi mare agă. 

— lani, lasă bănia şi du-te la Țarigrad că de acolo 
ies firmanele de domnie, îl îndemna mereu soră-sa 
Tudora. Acuma Mihai e pârguit, în floarea bărbăţiei, 
trecând peste treizeci de ani. Şi mult mai vrednic decât 
stafiile astea care vin în Scaun încât azi le vezi iar 
mâine nu mai sunt... Acum avem aur berechet şi dacă 
nu putem dobândi domnia cu dreptul sângelui, o 
cumpărăm cu bani... Ni se cuvine oricum, înţelegi... 
sau ba? 

lani, Epirotul, nu mai avu încotro. Lăsă pe nepotu- 
său locţiitor la bănia Craiovei iar el merse capuchehaie 
la Stambul, adică reprezentant al ţării pe lângă sublima 
Poartă. Acolo intră în legături strânse cu Marele Vizir 
Sinan Paşa care făcea şi desfăcea domniile ţărilor 
române. Maica Tudora stătea de aci încolo ca pe 
ghimpi: iaca acuş-acuş va sosi de la Țarigrad, prin 
mijlocirea şi banii ei şi ai fratelui lani, firmanul de 
domnie al lui Mihai, feciorul lui Pătraşcu cel Bun. 

Dar până a sosi firmanul mult aşteptat, se iviră zbirii 
hainului voievod Alexandru cel Rău, care puseră mâna 
pe banul Mihai şi îl ridicară dimpreună cu maică-sa. 

— Doamne, de ce ne-ai trimis o asemenea urgie pe 
cap? se căina Tudora ridicând ochii spre cer. 

În zorii unei duminici, un pâlc de oşteni cu sulițe şi 
securi duseră pe feciorul lui Pătraşcu cel Bun în piaţa 
Sfântul Gheorghe, unde îl aştepta un gâde negru şi 


buzat. 


Când îl văzu pe Mihai teafăr, nici nu-i venea să 
creadă. Il pipăia năucă pe faţă, îi strângea mâinile, îl 
îmbrăţişa ca pe un copil. Apoi gândind că răzbunarea 
lui Alexandru nu se isprăvise, îl povăţui să treacă peste 
munţi şi de-acolo să meargă la Țarigrad unde îl 
aşteaptă unchiu-său lani. 

Mihai făcu întocmai. Degeaba iscoadele Domnului 
pândiră la Dunăre, în locuri de trecere, că n-avură cum 
să-i dea de urmă. Şi după câteva luni, în octombrie 
1593, Alexandru cel Rău fu mazilit, iar în locul lui se 
aşeză în scaunul domniei feciorul Tudorii. 

Unchiu-său lani dobândise  firmanul plătind 
patrusute de mii de galbeni haznalei împărăteşti şi 
dregătorilor turci. Şi în octombrie 1593, Mihai, însoţit 
de un imbrohor, scoase din Scaun pe Alexandru cel 
Rău şi se aşeză Domn al Ţării Româneşti. 


V 


MAICA TEOFANA 


Acum Tudora, dacă ajunse Doamnă Mare, răsuflă 
uşurată de greaua povară ce-i apăsase sufletul şi pluti 
în bucuria izbândirii. Îşi împlinise visul de totdeauna, 
pe care îl socotea însăşi menirea ei pe lume. Se 
zbătuse, luptase, suferise dar până la urmă tot 
izbândise. De-aci încolo nu mai avea ce să dorească. 

Ba, nu! Mai avea un ghimpe în inimă. Nu ştia ce e cu 
frate-său, lani. De ce nu venise şi el, în ţară, ce treburi 
îl mai ţineau la Stambul? Şi de ce nu-i trimitea vestea 
ce face şi ce drege? 


Neavând încotro, Tudora lăsă pe fratele ei în grija 
cerului şi se hotărî a nu-şi urma fiul în mărire, ca să nu- 
| supere sau să-l stingherească în vrerile sale. De 
aceea îi zise: 

— Eu mă trag la mănăstirea Cozia. Vreau să mă rog 
proniei cereşti ca să te apere de rău, netezindu-ţi 
drumurile către slavă, Mihăiţă, sufletul maichii! 

Acolo se călugări luând numele de maica Teofana. 
Şi în sihăstria ctitoriei lui Mircea cel Bătrân veniră, una 
după alta, la urechile ei, vestea marilor făptuiri ale 
fiului: biruinţa de la Călugăreni, apoi dobândirea 
Transilvaniei cu intrarea triumfală în Alba lulia. 

Apoi alte veşti: ca a treia ţară românească, Moldova, 
fusese cucerită, făcând una cu celelalte două, sub 
sceptrul său. Nici în cele mai cutezătoare legănări ale 
visului nu crezuse vreodată Doamna Mare că Mihai al 
ei va dobândi atâta slavă. Şi nu mai avea loc în suflet 
de atâta bucurie. Dar şi bucuria oricât ar fi de 
necuprinsă tot avea un sâmbure de tristeţe în dânsa. 
lacă trecuseră ani buni şi de la frate-său lani nicio 
veste. Fără doar şi poate că s-a stins prin străini, cu 
moarte neaşteptată, şi n-a mai apucat s-o înştiinţeze 
aflat, sărmanul, la atâta depărtare. Şi se îngriji de 
sufletul său, făcând cele de cuviinţă. 

Dar acele vremi alergau repede, ca mânate de 
furtună, iar întâmplările se încrucişau fulgerător, 
prăbuşind în genune voievozi şi căpetenii de oaste. 
Soarta care pândea pe Mihai îşi arătă colții. Oastea lui 
fu bătută la Mirăslău, pe Mureş. Moldova trecu de 
partea lui leremia Movilă şi însăşi Muntenia căzu în 
mâinile fratelui acestuia, Simlon. Doamna Stanca şi 
copiii, Nicolae-Pătraşcu şi Florica, se aflau zălogi 
ungurilor, în cetatea Făgăraşului. 

Deodată, în întunericul prăbuşirii, se ivi o lumină la 


Gorăslău: steaua voievodului începea să strălucească 
din nou. Dar repede se stinse şi acea nădejde: 
generalul Basta, care vroia să domnească singur in 
Transilvania, trimise oamenii săi care uciseră mişeleşte 
pe Mihai-vodă, în plină bărbăţie, şi-i tăiară capul. 

După această cruntă lovitură a destinului, maica 
Teofana mai trăi în zădărnicie cinci ani. Cu doi ani 
înainte de săvirşire, veni din nou la Cozia nora ei, 
Doamna Stanca, dimpreună cu copiii. Atunci socoti de 
bine Doamna Mare şi puse pe călugărul Gavriil să-i 
întocmească diata, rămasă până-n zilele noastre, ca un 
mişcător act de simţire românească, pe care o 
transcriem întocmai precum urmează: 

„Eu, roaba Domnului Isus Christos,  călugărița 
Teofana, muma răposatului Mihai Voievod din Ţara 
Românească, vieţuind vieața acestei lumi deşarte... 
am petrecut lumeşte în tot chipul în vie ata mea, până 
ajunsei şi la neputinta bătrânețelor mele şi la 
slăbiciunea mea în sfânta mănăstire Cozia, în locuința 
sfintei Troițe şi la răpaosul răposatului Mircea Voievod. 
ŞI trăii deajuns de luai şi sfântul cin călugăresc, drept 
plângerea păcatelor mele. Aci mă ajunse şi vestea de 
săvârșirea zilelor drag fiului meu, Mihai Voievod, şi de 
sărăcia Doamnă-sa şi a coconilor domniei lui prin tări 
străine. Fui de plângere şi de suspin ziua şi noaptea. 
După aceea cu vrerea şi cu ajutorul Domnului din ceriu 
şi cu rugăciunea cinstiţilor părinţi în zi şi noapte şi 
plângerea mea şi suspinele sărăciei lor din ţările 
străine doar Sfintia Lui din înaltul cerului au auzit şi s- 
au milostivit, de i-au scos din ţările străine în tara de 
moştenie şi mai vârtos au cugetat la sfânta mănăstire 
în Cozia, pentru bătrâna şi jalnica lor maică. Şi dacă se 
adunară unii cu alții, mare plângere şi suspin fu între ei 
de jalea fiu-său, Mihai Voievod, şi pentru patima lor ce- 


au pățit prin țările străine. Doamna Stanca şi fiul său 
loan Nicolae Voievod şi fie-sa Doamna Florica”. 

Fu după aceea întrebare între ei, cine, cum au 
petrecut? Grăi Doamna Stanca: „Cum am pățit noi, 
maică, să nu pată nimeni din ruda noastră. Dară 
milostiva ta, maică, cum ai petrecut?” Maica zise: „Cu 
mult foc de moartea fiu-meu şi de jalea domniilor 
voastre. lar de către sfânta mănăstire am har dragului 
Domn din cer şi multă mese părinților de aici c-am 
avut pace, răpaos şi căutare la nevoia mea”. Ziseră 
domniile lor: „Multumim şi noi părinților pentru molitva 
ta, că ai avut căutare de ei'. Zise maica Teofana: 
„Pentru aceea, fetele mele, am făgăduit sfintei 
mănăstiri două sate din Romanați, Frăsinetul şi 
Studenița, pentru sufletul răposatului Mihai Vodă şi 
pentru sănătatea fiului său Nicolae şi pomenirea 
noastră şi a tot neamului nostru în vecie pentru 
pomană să fim pomeniti la toate sfintele pomelnice şi 
la dumnezeiasca liturghie în vecie!” Dumnealor ziseră: 
„Noi, bucuroase suntem, cum ţi le-vau dat răposatul 
Mihai Voievod, volnică eşti să le dai mai departe. Fie 
date şi de noi şi de Nicolae Voievod şi de tot neamul 
nostru în vecie pentru pomană”. 

„Scris-am această carte în sfânta mănăstire Cozia, 
eu, călugăraşul Gavril de la schit, în zilele lui Şerban- 
vodă, văleat 7111, noiembrie, 8 zile”. 

Pentru maica Teofana încă nu se golise paharul 
suferinţei. După câteva luni numai, nefericita Doamna 
Stanca se îmbolnăvi de molima ciumei. Zăcu şi se 
zvârcoli cinci zile după care scăpă de chinuri pentru 
totdeauna. 

Mai trecură încă trei ani tot atât de grei şi zadarnici 
până când bătrâna maică a lui Mihai Viteazul, în 
aceeaşi mănăstire a Coziei, „schimbat-a viaţa cu 


moartea”. 


FRAŢII BUZEŞTI 


I 


Socotindu-se prin vrednicia lor deasupra stării 
boierilor, fraţii Buzeşti, Preda, banul Craiovei, Radu, 
clucerul, şi cu deosebire Stroe, stolnicul, au fost 
sprijinul cel mai temeinic al lui Mihai Viteazul, marele 
voievod care în scurta-i domnie scutură țara de jugul 
turcesc, cuprinse toate pământurile locuite de români 
şi le uni sub sceptrul său. 

Cei trei fraţi, aşijderi muşchetarilor frânci, prin 
însuşirile lor asemănătoare, făceau parcă una şi 
aceeaşi fiinţă pe care o chema Fratii Buzești, întrupare 
războinică şi vitează peste fire, despre care se dusese 
vestea în toată ţara şi chiar dincolo de hotare. De fel 
de prin părţile Craiovei, acestor năzdrăvani Buzeşti le 
curgea în vine sângele aprins al Basarabilor şi le 
sălăşluia în minte isteţimea neamului Muşatinilor. 

Fiecare dintre ei era rostuit cu moşia şi conacul său, 
unde îşi adusese o soţioară zglobie care tânjea 
amarnic de dorul bărbatului. Niciunul n-avea obicei să 
zăbovească pe lângă casă sau să-l tragă inima la tihnă 
ori desfătări. Căci sufletele aprinse ale Buzeştilor 
năzuiau către împliniri de seamă şi bietele lor jupânese 
îşi vedeau bărbaţii o dată sau de două ori pe an, 
bucurându-se că ei nu-şi lăsaseră ciolanele pe câmpul 
de luptă. 

Cel mare, Stroe, se înrudea chiar cu Vodă Mihai 
după femeie. Jupâneasa lui, pre nume Sima, era fiica 
logofătului Gheorghe Rudeanu, nepoata de frate a lui 


Dobromir şi a Neacşei, mama Doamnei Stanca. Aşadar, 
vară dintâi cu Domnul ţării. 

Dar nu rudenia îi apropiase pe Buzeşti de Vodă, ci 
dragostea de ţară şi neamul românesc care gemea în 
greaua asuprire turcească, abia ţinându-şi viaţa. Şi 
iacă, tocmai atunci viind Mihai Viteazul în Scaun, după 
ce dobândi firmanul plătind un bacşiş de 400.000 de 
galbeni, se rupse de acei jefuitori care prăpădeau ţara 
şi îi izgoni peste hotare, urmărindu-i şi dincolo de ele, 
în Balcani. 

În bătălia de peste apa Dunării pentru cucerirea 
cetăţii Vidinului, Buzeştii scăpară viaţa Domnului lor, 
Mihai-vodă. Căci voievodul, iute la fire şi înfierbântat 
foarte, se repezise după un pâlc de turci cărora le 
scăpărau călcâiele fugind să-şi scape zilele. Dar, 
depărtându-se prea mult de ai săi, Mihai se pomeni 
secerând numai de unul singur capetele vrăjmaşilor. 
Dacă aceştia îl văzură stingher, în mijlocul lor, prinseră 
niţică inimă şi un ienicer mai curajos, viindu-i bine, izbi 
cu sulița să-i străpungă pieptul. Vodă, fiind stângaci, 
prinse cu dreapta sulița, oprind-o în palmă şi zdrelindu- 
şi degetele. Ceilalţi turci, văzând fapta, alergară buluc 
într-acolo să dea ajutorare semenului pentru răpunerea 
vrăjmaşului. 

Noroc că ochii vultureşti ai lui Stroe văzură de 
departe primejdia în care se afla Domnul ţării. 

— Sări Preda! Sări Radule! strigă el către fraţii săi, 
că pe Vodă l-au încolţit păgânii din toate părţile. 

Buzeştii, cu oştenii lor, se repeziră ca nişte ulii după 
pradă şi cosind turcimea în dreapta şi stânga, 
despresurară pe Mihai, care scăpă teafăr, aproape 
nevătămat, din acea grea împrejurare. 

— Măi, Buzeştilor, zise Vodă, răsuflând bucurat, era 
cât p-aci să rămâneţi voi fără Domn! 


— N-avem voie, răspunse Stroe. Dar nici Măria Ta 
nu trebuie să te baţi de unul singur cu blestemaţii 
ăştia. 

Vodă auzind mustrarea râse cu poftă şi îl îmbrăţişă, 
drept mulţumire. 


II 


Într-acea vreme întâmplările umblau cu iuţeala 
fulgerului schimbându-şi mereu faţa, întorcându-se 
unele împotriva altora de nu mai ştia nime pe ce lume 
se află. Domnul ţării, dacă făcu legământ cu principele 
Sigismund al Transilvaniei pentru a primi sprijin la ceas 
de nevoie, chemă la sine pe cei trei fraţi şi îi întrebă: 

— Măi, Buzeştilor, la nuntă nu vreţi voi să mergeţi? 
Că de bătălii îţi fi sătui până peste cap... 

Ghinărarii noştri se strâmbară în bărbi auzind 
asemenea vorbă de mirare. Aveau câteşitrei trupurile 
acoperite de răni, dar mai era loc şi pentru altele nod. 
Aşa că nu se poate spune că se săturaseră de luptă. 
Vodă o cam dăduse prin glumă. Numai de petreceri nu 
le ardea lor acuma. 

— Nu-i glumă, boieri dumneavoastră! urmă 
voievodul cu glasu-i gros. Că nunțile tot pricină de 
politichie cată a fi - au nu ştiaţi voi aceasta? lacă, pe 
arhiducesa Maria Cristina o dădură lui Sigismund 
Bâthory, principele Transilvaniei şi prietenul nostru. 
Rudă bună cu împăratul va fi de aci înainte Sigismund 
- şi vom avea, la nevoie, sprijinul întregii împărăţii! 

— Asta aşa e... dacă ar fi aşa/... bombăni Preda, cel 
mai neîncrezător dintre Buzeşti. 

— D-apoi aşa e! întări Vodă. Că primii carte cu 
peceţi chiar de la cancelaria împărătească din Viena. 

Numai că niciunul din fraţii Buzeşti nu înţelegea şi 


nu grăia pe latineşte cum se obişnuia în acel veac pe la 
curţile europene. 

Vodă, văzând chipul mofluz al celor trei căpitani, 
înţelese ce-i durea şi le grăi: 

— Vorbă multă n-aveţi de sporovăit pe-acolo. Puneţi 
darurile către mire şi mireasă în mâna şambelanului, 
vă ţineţi după ei la biserică, la cununie, vă-ntoarceţi la 
castel, la ospăț - de ospătat socot că ştiţi să vă 
ospătaţi în lege şi n-aveţi nevoie de învăţătura 
nimănuia... 

— Şi când o veni vremea jocului, pe unde scoatem 
cămaşa?... Intrebă Radu Buzescu, trufaş ca un vultur în 
zbor. Că jocuri de Curte, cu prinţesele cele subţirele, n- 
au prea învăţat picioarele astea... ale noastre... 

Vodă gândi o clipă şi răspunse: 

— De v-o pofti mireasa la joc, începeţi câteşitrei o 
sârbă şi-o învârtiţi până i s-o muia şalele! 

Buzeştii râseră cu poftă, de zângăniră fiarele şi 
platoşele de pe ei. 

Vodă trimise totuşi cu cei trei fraţi Buzeşti şi pe 
boierul Radu Calomfirescu, umblat prin străinătăţi, 
cunoscător de limbi şi de danţuri străine. 

Dar, vorba lui Preda, parcă sluji la ceva prieteşugul 
cu principele Sigismund?... Nu mult după căsătorie i se 
năzări să-şi lase femeia şi să se călugărească - punând 
în loc pe un văr, Báthory, prietenul turcilor. 

De trei ori îşi schimbă politica prinţul-călugăr 
Sigismund, de trei ori se pomeni Mihai înconjurat de 
duşmani din toate părţile şi fără de niciun ajutor. 
Numai că firea lui hotărâtă şi cutezătoare îl scoase 
mereu din greutate. Năvăli în Transilvania şi alungă pe 
Bâthory, prietenul turcilor, care fu ucis In munţi. Mihai 
intră în Alba lulia, având alături pe unul din Buzeşti, pe 
Radu. 


Preda pornise mai înainte spre Moldova, unde Mihai 
năvăli nu mult după aceea - unind în anul 1600, pentru 
întâia oară, pe toţi fraţii români din Ţara Românească, 
Transilvania şi Moldova sub un singur sceptru. 

Dar duşmanii nu lăsară multă vreme întreagă 
această firească alcătuire: polonii şi tătarii, înţeleşi cu 
turtii, alungară din Moldova pe oamenii lui Mihai 
Viteazul şi boierul Preda Buzescu scăpă cu viaţă numai 
printr-o viclenie, schimbându-şi portul. 

În Transilvania nobilii unguri, punând în fruntea lor 
pe generalul Basta - care năzuia să aibă el parte de 
stăpânirea acestei provincii - se împotriviră la Mirăslău 
oştirii lui Mihai. Tunurile duşmanului risipiră pe călăreţii 
români adunaţi la luptă de Stroe Buzescu, deşi 
trecuseră dincolo de apele Mureşului şi se aflau la 
marginea taberei vrăjmaşe. 

Mihai, în retragere spre Ţara Românească, era tare 
abătut. În munţi, Radu Buzescu îl întâmpină, zicându-i: 

— Să trăieşti, Măria Ta! Mai cunoscurăm noi o 
biruinţă, la Călugăreni, unde era să ne pierdem 
capetele câteşitrei Buzeştii, şi după acea biruinţă n-am 
avut încotro şi ne-am tras în sus, către Târgovişte... 
Mie mi se pare că fuga de la Mirăslău e, dimpotrivă, un 
început de biruinţă. Că dacă s-or încurca lucrurile în 
Transilvania, cu duşmănia dintre grofii unguri şi 
împăratul din Viena, cine o să le descurce dacă nu 
Măria Ta? 

Mihai-vodă clătină din cap, zicând: 

— Asta vom vedea mai târziu. Pe Stroe l-au prins 
ungurii şi l-au închis la Muncaci. Dă fuga şi vezi pe câte 
pungi de galbeni îl putem scoate de-acolo. 

Ca să rămâie în [ara Românească neturburat, Mihai- 
vodă fu silit să trimită generalului Basta, ca zălogi, pe 
Doamna Stanca şi pe Nicolae, feciorul şi urmaşul său. 


Când pierdu şi scaunul de la Târgovişte, unde tătarii 
aduseseră un domn străin, Mihai-vodă fugi călare de-a 
curmezişul Transilvaniei, până la Praga, ca să dea ochii 
cu împăratul Rudolf. Dar în acea vreme împăratul se 
tocmea cu nobilii unguri şi nădăjduia să-i înduplece a 
se supune. Inţelegerea nu izbuti. Rudolf stătu de vorbă 
cu Mihai şi-i făgădui tot ajutorul pentru strângerea unei 
oştiri şi înlăturarea din Transilvania a prinţului 
Sigismund şi a boierilor unguri. 

Impăratul se ţinu de cuvânt şi Mihai, împreună cu 
generalul Basta, care trecuse de partea împăratului în 
nădejdea de a dobândi el domnia, bătură şi alungară 
pe nestatornicul principe Sigismund. 

Aceasta a fost marea biruinţă de la Gorăslău. Stroe 
Buzescu, venit de curând în tabăra lui Vodă, îl îndemnă 
să scoboare în Ţara Românească. 

— Nu intru în Târgovişte, Stroe, până când n-oi 
primi iar coroana în Alba lulia, de la trimisul 
împăratului. 

Insă generalul Basta nu îngădui această împlinire a 
făgăduielii împărăteşti şi trimise un pâlc de ucigaşi în 
tabăra românilor, care străpunseră mişeleşte cu 
suliţele trupul voievodului apoi îi tăiară. capul. 


III 


Aflând de moartea năpraznică a lui Mihai Viteazul, 
Preda şi Radu Buzescu se traseră la moşiile lor din 
Oltenia, cu sufletele cernite. Numai Stroe rămase la 
Târgovişte, să privegheze alegerea noului domn. 

Se dădea atunci o luptă amarnică între Simion 
Movilă, din Moldova şi un boier pământean, Radu 
Şerban, os de domn şi el. 

Şi cei doi fraţi se pomeniră pe la conacele lor cu doi 


călăreţi care aduceau cărţi pecetluite. 

„Sări Preda! Sări Radule!” 

Aşa începeau scrisorile lui Stroe Buzescu. Le 
amintea cum îşi jucaseră ei viaţa la Călugăreni şi în 
toate celelalte bătălii ale lui Mihai, numai spre a feri 
tara de venetici. 

„Și ne vom lăsa oare acum, când am rămas fără 
Mihai-vodă, pe mâinile străinilor?” 

Plânseră jupâniţele la pieptul celor doi fraţi Buzești - 
dezamăgite de această nouă întorsătură a 
întâmplărilor. Ele nădăjduiau că bărbaţii lor, după 
căderea lui Mihai, vor rămâne pe-acasă şi nu se vor 
mai amesteca în luptele pentru domnie... 

Numai stolniceasa Sima, soţia sprâncenată, cu o 
umbră de mustață, a lui Stroe Buzescu, îşi certă 
cumnatele, după plecarea celor doi fraţi: 

— Jupânese sunteţi voi sau ce naiba sunteţi? Jeliţi ca 
muierile la cimitir? V-ar plăcea să se urce în scaunul 
ţării un vrăjmaş care să vă puie soţii la jug, ca pe vite, 
iar pe voi să vă bage între slujnicele iatacului? 

— Dacă nu se mai întorc? plângeau jupânesele, 
ştergându-şi ochii cu maramele de nansuc. 

— Se cheamă că au scăpat de necazuri! Ne-om 
duce şi noi după ei - dacă aşa a vrut Dumnezeu, să 
dea biruinţa unor venetici! Dar cu Stroe al meu, 
suratelor, n-am nicio grijă: sau îi răpune pe acei haini 
care vor să ni se suie în cap, sau se răpune! Şi pe voia 
acelora tot nu va fi! 

Fraţii Buzeşti trecură de la început, pe faţă, 
înfruntând primejdia, de partea lui Radu Şerban, boier 
muntean, împotriva moldoveanului Simion Movilă. 

Ceilalţi boieri, care mai stătuseră în cumpănă, se 
alăturară şi ei lui Şerban-vodă, unii de teamă, alţii de 
ruşine. 


Oştile muntene se adunară în taină în munţii Vâlcei, 
mai în sus de mănăstirea Cozia, unde-şi trăia zilele din 
urmă bătrâna maică Teofana, mama lui Mihai Viteazul, 
pe nume Tudora. 

Fraţii Buzeşti veniră cu pâlcuri de călăreţi adunate 
din toate ţinuturile Olteniei, pe caii lor mărunți şi iuți, 
iar Şerban-vodă aduse de la Dunăre o întreagă oştire 
de pedestraşi, cu arcuri şi sâneţe. 

Simion-vodă nici nu aşteptă să dea ochii cu 
vrăjmaşii lui munteni, ci într-o noapte, învelit într-o 
zeghe ţărănească, fugi din Târgovişte, lăsând de capul 
lor, în cea mai mare primejdie pe tinerii şi puţinii boieri 
care crezuseră în steaua lui. 

Şerban-vodă îi prinse pe toţi, zgribuliţi prin pivnițe, 
după poloboace, unde-i şi tăie. 

Dar nu trecu mult şi Simion-vodă se ivi iar la porţile 
Târgoviştei, de astă dată în fruntea unei oştiri tătăreşti, 
bucuroasă de jaf. 

Şerban-vodă fu silit de astă dată să fugă şi el, urmat 
de boieri, până-n inima Transilvaniei. De aci trimise pe 
Stroe Buzescu, obişnuit cu locurile şi cu oamenii la 
Viena, la împărat, după ajutor. 

— Măria Ta, cuvântă Stroe Buzescu, dinaintea 
împăratului în hlamidă, ajutorul pe care-l cerem nu e 
pentru noi, că tot pierduţi ne socotim, ci pentru 
puterea şi fericirea Măriei Tale, care eşti încă în 
picioare, cavaler voinic şi chipeş. Că dacă vei lăsa în 
Ţara Românescă un venetic ca Simion Movilă, 
îndatorat tătarilor, polonilor şi turcilor, din toate părţile 
te poţi socoti înconjurat de duşmani, şi mult nu se va 
mai dănţui şi nu se va mai cânta în aceste mândre 
încăperi! 

Împăratul înţelese repede cuvintele Buzescului şi 
înfricoşat trimise cea mai bună oştire în ajutorul lui 


Şerban-vodă, iar Stroe Buzescu ducea cu sine, de la 
vistieria vieneză, un sac greu de galbeni, pentru 
întocmirea a încă unei oştiri, în Oltenia. 

Şi astfel, în septembrie 1602, un an după pieirea 
cruntă a lui Mihai Viteazul, Şerban-vodă şi boierii 
Buzeşti rânduiau oştile pe valea Teleajenului, unde 
tăbărâseră oamenii credincioşi moldoveanului. 

Lupta începu în zorii zilei, pe o ploaie măruntă. Ţinu 
până seara şi se aprinse iar, cu mai multă mânie, în 
timpul nopţii. Călăreţii din cele două tabere tot cercau 
a se înconjura, fără a izbuti, căci se trăgeau înapoi, 
când unii când alţii, după colnice ferite. 

A doua zi, Şerban-vodă prinse de veste, cu uimire, 
că pierduse mai mult de jumătate din călăreţi, iar din 
pedestrime şi mai mult. Luptătorii săi, măcar că aveau 
în frunte pe cei trei fraţi Buzeşti, osteniseră, în vreme 
ce pâlcurile de tătari - care se ştiau fără vreo scăpare - 
parcă se înmulţeau şi nu voiau deloc să-i dea răgaz. 

Pe la amiază, în cea de-a treia zi de luptă, Stroe 
Buzescu, în platoşă de oţel, pe cap cu un coif, care-i 
lăsa numai vederea ochilor, cu braţele şi picioarele 
înzăuate, călare pe un armăsar alb, învelit şi el în 
prapuri de pânză de oţel împletită subţire, până la 
copite, ieşi din rânduri, cu sabia ridicată. 

Deodată se făcu tăcere în amândouă taberele, între 
care Teleajenul, în preajma satului Teişani, îşi ducea 
apele puţine pe un prund de pietricele. 

Un cavaler din Praga urma pe Stroe ţinând în mâna 
dreaptă un corn de os din care sună prelung de trei ori. 

Şi cavalerul strigă pe latineşte, înălţând o flamură 
cu steaua împărătească învecinată de stema Ţării 
Româneşti. 

— După obiceiul cavalerilor fără pată şi fără frică, 
iată stolnicul Stroe Buzescu, în numele împăratului şi al 


domnului său, cheamă la luptă dreaptă pe căpetenia 
tătărască, pe Mârza-Chan, spre a încrucişa ei spadele 
şi a dobândi după vitejie, pricepere şi voia Celui de 
Sus, biruinţa în această luptă. Şi de va cădea stolnicul 
Stroe, să domnească în ţară Simion-vodă, iar de-o 
cădea Mârza-Chan, să domnească Şerban-vodă. 

Tătarul, obişnuit în luptele de întrecere, n-ar fi voit 
să încrucişeze spada cu acel cavaler oltean - tocmai 
acum, când vedea că era în preajma biruinţei. 

Dar îngâmfat din fire şi ruşinat în ochii celorlalţi, 
dacă ar fi întors spatele, ieşi din rânduri, călare pe un 
roib mic şi iute ca un ţânţar. Din două sărituri fu de 
partea ceastălaltă a râului, numai la câţiva paşi de 
Stroe Buzescu. 

Tătarul era subţire, smead, fără fir de barbă sau 
mustăţi, cu ochii mici, strânşi, ca două crestături pe 
faţa-i galbenă, uscăţivă - şi învârtea în mâna dreaptă 
un iatagan greu, lucitor. 

Cei doi cavaleri descălecară, se îmbrăţişară după 
obicei, apoi săriră iar în şa. 

Teutonul mai scoase un sunet prelung din corn - şi 
lupta începu. 

Mârza-Chan sări de câteva ori în jurul făpturii 
neclintite a lui Stroe Buzescu, turnat parcă în piatră, şi- 
i încercă vestmintele cu vârful iataganului. Boierul, 
văzând halatul de mătase al tătarului, pe care l-ar fi 
străpuns cu o singură lovitură, scoase coiful, platoşa, 
brăţările şi moletierele de oţel, rămânând numai în 
cămaşă şi iţari. Apoi se repezi şi el asupra tătarului, 
dându-i ocol o dată şi încă o dată, fără a se apropia 
mai mult de vârful acelui iatagan lucios. 

Astfel se ocoliră, pândindu-se, preţ de un sfert de 
ceas, până când pierzând boierul Stroe răbdarea, se 
năpusti orbeşte în iataganul fulgerător al duşmanului. 


Nu-l lovi cu paloşul întins în mâna dreaptă, ci spre 
uluirea lui Mârza-Chan, care se rostogoli în iarbă, 
Buzescu reteză fulgerător picioarele dinainte ale 
calului. Apoi sări şi el de pe cal, şi înfipse paloşul în 
pieptul tătarului care n-avusese timp să se ridice şi se 
zvârcolea acum ca un vierme nevolnic. 

Oştenii celor două tabere văzură bine ce se 
petrecuse - şi în vreme ce tătarii, rămaşi fără 
căpetenie, o rupeau la fugă, oamenii lui Şerban-vodă 
treceau râul chiuind şi gonindu-i ca pe un vânat 
sălbatic. 

Vodă şi ceilalţi fraţi ai lui Stroe îl înconjurară şi-l 
strânseră în braţe bucuroşi. Dar Stroe se lăsă moale, 
din genunchi, între ei, închizând încet ochii. lataganul 
tătarului îi retezase o ureche şi-i străpunsese faţa. 

Zăcu Stroe Buzescu, vegheat de fraţi şi de 
stolniceasă, la conacul lui, mai bine de o lună, dar nu 
se mai lecui. Şi îşi dădu duhul, după ce auzi din gura 
fraţilor că în scaunul din Târgovişte domnea iar 
Şerban-vodă. Mormântul viteazului, cu lespedea scrisă 
din porunca stolnicesei, se află şi azi în biserica de la 
Stăneşti. 


RĂZVAN ŞI VIDRA: 
I 


NEAM DE RÂND 


După vreo sută de ani de la stingerea din viață a lui 
Ştefan cel Mare, ţara Moldovei era bântuită de 
foamete, molime şi mai mult decât atâta, cotropită de 
oşti vrăjmaşe. Când nu năvăleau tătarii din Crimeea şi 
de pe Bug, se arătau turcii din Dobrogea românească; 
şi unii şi alţii, ori împreună, prădau lăsând moarte şi 
pustiu în urma lor. 

Domnitorii nu reuşeau să pună rânduială în treburile 
tării. Domnia lor era scurtă, fie că erau ucişi de boierii 
răzvrătiți, fie că-i dădeau jos din Scaun cei care 
cumpărau domnia, de la Constantinopol, pe multe mii 
de pungi de galbeni. 

Din această pricină sărăcia era lucie, vitele rare, iar 
oamenii prea puţini ca să muncească ogoarele şi să 
culeagă roadele. Boierii, care împărtăşeau şi ei soarta 
nestatornică a domnului alături de care trăiseră, n- 
aveau decât grija de a-şi apăra pielea strângând cât 
mai multă avuţie, spre a nu rămâne pe drumuri, 
cerşetori, la un ceas de cumpănă. 

Se mai găseau şi unii boieri de inimă, cu iubire de 
tară, având milă de nevoile bieţilor locuitori, care 
trăiau cu chiu, cu vai, de la o zi la alta. Mulţi dintre 
aceştia rămaseră statornici pe locurile strămoşeşti, 
nelăsându-se _clintiţi de vitregia vremurilor şi, deşi 
ameninţaţi să-şi piardă avutul şi viaţa, păzeau moşia, 
limba şi credinţa. 


3) După B. P. Hasdeu. 


Un mitropolit milostiv dăduse nu de mult ţiganilor 
robi libertatea de a se strămuta unde le era voia. Unii 
dintre ei s-au apucat de meserii şi de negoţ, ajungând 
apoi, în veacul următor, boieri căftăniţi şi buni 
gospodari, iar mai târziu pricepuţi oameni de carte. 
Parte din ei îşi luară neveste dintre românce, 
întemeind gospodării şi dând naştere unor prunci, când 
mai albi, când mai oacheşi, după cum se nimerea. 
Astfel văzu lumina zilei Răzvan, din mamă româncă şi 
tată şătrar, băiat bine împlinit, cu mintea ageră. 

De timpuriu el bătu luncile Şiretului şi Prutului, 
obişnuindu-se cu  îndeletnicirile pescarilor şi 
vânătorilor. Ba plăcându-i cântarea liturghiei se ducea 
mereu, duminica şi sărbătorile, la biserică. Nu împlinise 
încă vârsta flăcăilor, şi se pricepea, mai abitir ca 
dascălul, să citească psaltirea şi să cânte în strană. 

Oamenii cătau cu mirare la acest pui de ţigan cu 
înfăţişare chipeşă, cu ştiinţă de carte şi cu umblet 
mândru, boieresc. 

— Dacă s-o ţine de buche, nu m-aş mira să-l văd 
chiar vlădică! zise odată preotul satului despre Răzvan. 

— Nu prea are apucături de popă! îi întoarse vorba 
un moşneag. Aud că-i plac vânătorile în lunci şi în 
munţi - şi cine vânează trebuie să mănânce şi să bea 
bine. Mai curând îl văz căpitan de oaste, dacă s-o 
îndura cineva de el şi l-o duce la laşi, unde se află 
şcoala ostaşilor şi norocul ispravnicilor! 

Astfel se vorbea despre flăcăul de şătrar şi oamenii 
aveau dreptate: căci Răzvan era menit să ajungă 
Domn al Moldovei, ştiind a buchisi slovele şi având în 
acelaşi timp îndemânare multă la  meşteşugul 
ostăşesc, pe când unii Domni de atunci nici să-şi 
iscălească numele nu se pricepeau, drept care puneau 
pecetea şi atâta tot. 


Cu mintea lui ageră, Răzvan înţelese pe dată că 
treburile nu mergeau tocmai bine în Moldova şi că 
multe din relele şi suferinţele ţării puteau să fie lecuite 
cu o mai bună chiverniseală. 

Plângerile la Țarigrad, de unde venea firmanul de 
domnie, nu erau luate în seamă dacă Domnul avea 
grijă să trimită la vreme sultanului şi paşalelor câteva 
pungi de aur mai mult, peste pungile haraciului de 
fiecare an. lar moldovenii sufereau jafurile şi asupririle 
căci nu încerca nimeni să răstoarne pe ticăloşii din 
Divan şi să aşeze acolo oameni de ispravă. 

Aşa că, spre a-şi potoli năduful, bietul român îşi 
vărsa şi el necazul în cântece, zeflemisind stăpânirea. 
Aceste cântece le învățau lăutarii şi le ziceau pe la 
nunţi şi la petreceri. Alteori, asemenea stihuri le 
spunea câte un orb cerşetor la uşa bisericii, ca să 
înduplece la pomană inimile drept credincioşilor. Dar 
era vai şi amar, când stihurile de batjocură ajungeau 
până la urechile Domnului sau măcar ale boierilor din 
Divan, ori ale slujitorilor puşi să privegheze supunerea 
norodului. 

Răzvan, simțind şi el ca naţia românească, scorni 
câteva stihuri usturătoare împotriva cârmuitorilor 
nefericitei Moldove, pe care, scriindu-le cu slovă 
limpede, le lipi într-o zi de sărbătoare pe stâlpii unei 
biserici din laşi. Amestecat în mulţime, ascultă la glasul 
unui dascăl care le rostea in gura mare: 


Frunză verde de negară, 
De când domneşte în ţară 
Petru-vodă Şchiop şi slut, 
De râs ţara s-a făcut. 
Toţi cei de faţă râdeau în hohote, ţinându-se cu 
mâna de burtă. Cititorul urmă iar, cu glas tare: 


Frunză verde de negară, 
Vodă doarme în cămară, 
lar boierii tot furând 

Îşi fac trebile pe rând. 

Alte hohote de râs şi mai puternice. Un slujitor 
domnesc care trecu pe uliţă, auzind larmă în tinda 
bisericii, se apropie. Cititorul dacă nu-l văzu pe acela 
rosti mai departe şi aceste stihuri: 


Frunză verde de negară, 
Decât un domn de ocară 
Şi boieri mişei şi hoţi, 
Mai bine la dracu toţi. 

Marele vătaf Başotă, care era urmat de câţiva 
slujitori domneşti, năvăli în mulţime şi vru să lege pe 
dascălul care citise stihurile de ocară. Dar acesta se 
apără cu dârzenie: 

— De ce mă asupreşti, vătafe, că doar nu le-am 
ticluit eu, nici le-am lipit? 

— Dar de ce te-ai apucat a le citi? 

— Gândeam că-s porunci de la stăpânire şi oamenii 
de faţă m-au rugat să le citesc. 

Başotă îşi dădu seama că dascălul n-avea vină, 
adevăratul vinovat era de bună seamă acela care le-a 
ticluit şi lipit pe stâlp. Gândind aşa începu să 
iscodească pe oameni, vrând să pună mâna pe făptaş. 

Într-acest timp, flăcăul Răzvan se preumbla de colo 
până colo prin faţa bisericii, luând seama la un boier 
mare de prin partea locului, anume Sbierea, care nu se 
îndurase a arunca măcar o firfirică unui bătrân cerşetor 
schilod. Şi zgărcitul boier, ca să nu mai audă 
tânguielile schilodului, grăbi pasul, însă făcind o 
mişcare greşită îi căzu pe jos punga cu galbeni fără să 
prindă de veste. Răzvan o ridică binişor şi o dete 


cerşetorului. Acesta, văzând cogeamite pungă, nu 
cuteză să ia o pomană atât de mare, fiindu-i frică. Se 
mulţumi numai cu un galben, rotund şi sclipitor ca 
soarele. Dacă văzu aşa, flăcăul puse punga în buzunar, 
zicând: 

— Eh, lasă că mai sunt şi alți năpăstuiţi ai soartei 
care au nevoie de ajutor. Îi voi milui şi pe aceia, că 
acum am de unde. 

Împrietenit cu acest gând, Răzvan se apropie de 
lumea adunată în jurul marelui vătaf. Câţiva oameni, 
dând cu ochii de el, strigară către Başotă: 

— Uite, acela e vinovatul! Pune mâna pe el! 

Vătaful se miră auzind învinuirea. 

— Nu crezi? sări un părâtor din mulţime. Eu l-am 
văzut cu ochii mei lipind hârtiile astea. 

Başotă, tot mai mirat, măsură cu privirile pe Răzvan 
de sus până jos, făcându-i preţul, apoi grăi batjocoritor: 

— Nu mă amăgiţi degeaba, măi oameni! Cine a mai 
văzut o baragladină cu ştiinţă de carte? Acesta-i o 
stârpitură numai bună de aruncat la gunoi, ca toţi 
ţiganii săi... 

Auzind vorbele marelui vătaf, flăcăul se făcu roşu de 
mânie şi fără a mai ţine seama că ar putea fi dus la 
spătărie şi pedepsit cu munci grele ori chiar urcat în 
spânzurătoare, înfruntă pe omul stăpânirii cu curaj 
mare: 

— Ba eu, cinstite vătafe, am ticluit stihurile 
împotriva domniei, precum spune acela. Şi dacă nu mă 
crezi, pot să ticluiesc şi altele pe loc. Mi-e tot una ce s- 
o întâmpla cu mine. Decât aşa viaţă ce duc, mai bine 
lipsă. 

La un semn al marelui vătaf, ostaşii înconjurară pe 
răzvrătit şi porniră cu el spre spătărie... Dar nu se 
depărtară prea mult de uşile bisericii, că le ieşi înainte 


bătrânul boier Sbierea, zgârcitul, tremurând de ciudă 
că pierduse punga cu galbeni. 

— Numai acel păcătos de cerşetor trebuie să fi pus 
mâna pe ea! bâiguia boierul în mânia lui. 

— Nu are nicio vină cerşetorul! Lasă-l în voia lui! 
zise Răzvan. lată punga dumitale, boierule. Am găsit-o 
adineauri, pe când plecai binişor, ca să nu dai 
nefericitului bătrân nicio firfirică măcar. Dumnezeu te-a 
pedepsit, luându-ţi toată punga. Norocul dumitale este 
că am găsit-o eu. 

Şi Răzvan, spre mirarea vătafului şi ostaşilor, îi 
întoarse punga cu galbeni. Bătrânul boier, calic şi 
acum, se apucă să numere galbenii. Şi băgă de seamă 
că lipseşte unul. 

— Tâlharule! strigă el către Răzvan. Mi-ai furat un 
galben. Dă-mi galbenul înapoi, că altminteri merg cu 
tine de gât până-n faţa Domnului! 

Răzvan răspunse liniştit: 

— Boierule, află că Răzvan nu fură! Galbenul care îţi 
lipseşte din pungă l-am dăruit cerşetorului, aşa cum ar 
fi trebuit să faci dumneata, la bătrâneţile dumitale, la 
pragul lumii de dincolo, unde aurul nu mai e bun de 
nimic. 

— Nu mă priveşte! se-nfurie mai tare calicul boier 
Sbierea. Lipseşte galbenul, trebuie să-mi împlineşti 
galbenul la loc! Altminteri te iau rob, după cum sună 
vechea legiuire moldovenească: furul să se dea acelui 
de la care a furat. 

— Bani să-ți întorc n-am... mai zise Răzvan. 

— Atunci vei fi robul meu! strigă boierul. 

— Rob pentru un galben? 

— Chiar pentru o firfirică. Aşa spune legea - şi e 
tare bună! 

Marele vătaf Başotă asculta la ciorovăiala boierului 


şi nu-i venea la socoteală ca pentru un galben bătrânul 
Sbierea să pună mâna pe un rob atât de chipeş, isteţ şi 
ştiutor de carte. 

„De asemenea rob am şi eu nevoie! - gândi el. La 
Curte un vătaf care are rob ştiutor de carte poate 
ajunge departe!" 

De aceea, vătaful Başotă scoase un galben din 
chimir şi-l întinse boierului Sbierea: 

— Ce mai tura-vura, boierule! Poftim galbenul care 
spui că-ţi lipseşte din pungă şi lasă-l pe Răzvan în 
seama mea! Am eu ce face cu el! 

Dar bătrânul boier se împotrivi: 

— Nu fac târg cu robul meu! Mi-a luat un galben, 
legea spune că, dacă nu-mi poate întoarce galbenul, să 
fie robul meu! 

Marele vătaf se înduplecă însă gândind să stoarcă şi 
el un folos de la robirea lui Răzvan. Se apropie de 
bătrânul boier, care-şi avea locul său în Divan, şi îi 
şopti: 

— Boier Sbierea, fie, ţi-l las pe Răzvan rob! Dar să 
nu mă uiţi în Divan când oi veni la judecată cu hârtiile 
despre un hotar de moşie pe care vor să pună mâna 
nişte păcătoşi de ţărani. Moşia nu e mare, cu ea sau 
fără ea ţăranii tot săraci rămân, pe când eu îmi 
rotunjesc răzăşia şi poate, cu ajutorul lui Dumnezeu şi 
al lui Vodă, să intru în boieria mare! 

Răzvan, cu buzele strânse, cu ochii micşoraţi, 
asculta la  tocmelile celor doi dregători pentru 
asuprirea lui şi a nefericiţilor moldoveni... 


II 


CĂPITAN DE HAIDUCI 


În munţii Moldovei de miază-noapte, unde codrii 
sunt mai deşi şi răcoroşi, nu departe de un izvor 
limpede, şedea pe un tăpşan verde, într-un luminiş, o 
ceată de flăcăi. Unul cânta din frunză, apoi începu cu 
graiul: 


Frunză verde, lemn sucit, 
Că de când m-am haiducit, 
Dragu-mi-i drumul cotit 

Şi de umbră-coperit! 

Mă simţesc aşa de bine, 
Când văd un ciocoi că vine. 
Mă fac broască pe pământ, 
Imi aşez săgeata-n vânt 

Şi mi-l iau la căutare 

De la cap, pân-la picioare. 

Erau haiducii lui Răzvan, care, fugind din robia 
boierului Sbierea, luase calea codrului. De aici, el făcea 
oamenilor dreptatea pe care n-o găseau la stăpânire. 
Şi aşa mulţi ciocoi au fost siliţi să lase din gheară 
bucăţica de pământ sau vitele sărmanului ţăran pe 
care cu silnicie şi le însuşiseră. 

In după-amiaza aceleiaşi zile, se ivi în pădure un 
cioban în blană, miţoasă de oaie, care întrebă de 
Răzvan, căpitanul de haiduci. 

— Eu sunt! răspunse un glas puternic. 

Şi de după un gorun bătrân se ivi făptura puternică 
şi chipeşă a căpitanului. 

— Ce doreşti de la mine? întrebă el, măsurând pe 
cioban cu privirea, spre a vedea dacă nu era cumva o 


iscoadă a stăpânirii. 

— Căpitane Răzvan! începu ciobanul cu glas 
plângăreţ. lată, am adus cu mine pe boierul Ganea, 
căruia i se face o mare nedreptate. 

Şi de după tufă ieşi la iveală boierul Ganea, cam 
nevolnic după statură, dar cu ochii scăpărători. 

— Ce nedreptate? întrebă Răzvan. 

— Vreau să iau de nevastă pe Vidra, nepoata 
fostului vornic Moţoc, mândră ca şi unchiul ei, bogată, 
frumoasă, stăpână pe multe sate şi păduri, dar 
neamurile ei, în loc s-o dea după mine, au trimis-o la 
mănăstire, ca să le rămână lor averea. Rogu-te, 
căpitane, porunceşte câtorva din aceşti flăcăi să aţie 
calea rădvanului, să sperie slugile şi să-mi dea pe 
Vidra. 

— Ea te vrea pe dumneata? întrebă Răzvan. 

— M-o vrea după cununie! C-aşa sunt fetele! făcu 
boierul Ganea, zâmbind cu viclenie. 

Căpitanul gândi o clipă, apoi porunci haiducilor: 

— Duceţi-vă cu boierul Ganea şi tăiaţi calea 
rădvanului. Apoi veniţi încoace cu toţii, cu fata şi cu 
dumnealui, să vedem cum stau lucrurile. 

— Trei sute de galbeni ţi-am adus, căpitane! şopti 
boierul Ganea. Primeşte-i! Şi dacă iasă treaba precum 
doresc, îţi mai aduc trei sute! 

— Galbenii păstrează-i pentru zile negre, boier 
Ganea! îi răspunse Răzvan. Dreptatea nu se cumpără 
cu bani - dacă e dreptate - ci se dăruieşte. 

Haiducii se făcură nevăzuţi. Abia pe la asfinţitul 
soarelui se  întoarseră cu nepoata lui Moţoc, 
întovărăşită de jupâneasa ei. Răzvan, căpitanul de 
haiduci, se pomeni numaidecât cu boierul în dosul 
gorunului. 

— Căpitane, şopti Ganea, făcând semn din ochi, 


haiducii tăi făcură treabă straşnică! Dacă pui la 
răcoare pe jupâneasă şi pe cei doi boieri, neamurile 
fetei, şi mi-o dai pe Vidra, numaidecât îţi număr şase 
sute de galbeni ce ţi-am făgăduit. lar de aici înainte, la 
toate conacele, de pe toate moşiile mele, oricând vei 
veni, singur sau cu oamenii tăi, vei fi primit ca un 
oaspe de seamă. 

— Boierul Ganea e om de cuvânt, căpitane zise 
ciobanul care se apropiase de ei. 

Răzvan se îndreptă spre cei prinşi de oamenii săi în 
rădvanul rămas la marginea drumului. Până acolo, unul 
din haiduci şopti căpitanului: . 

— Nepoata lui Moţoc e cu nărav, căpitane! N-a scos 
o vorbă de când am pus mâna pe ea. Aferim femeie! 

— Parcă suntem la Curte! făcu Răzvan cu voie 
bună, măsurând pe cei doi jupâni, pe jupâneasă şi pe 
Vidra, nepoata marelui Moţoc. Niciodată pădurea asta 
n-a avut parte de oaspeţi atât de aleşi! 

Dar în aceeaşi clipă, doi haiduci aduseră legat cobză 
un boier năduşit şi cam bătrân, care căzând în 
genunchi în faţa căpitanului şi făcându-şi trei cruci 
mari, răcni: 

— Eu sunt, Răzvane, eu, Sbierea, stăpânul tău, de la 
care ai fugit! Soarta păcătoasă m-a aruncat în mâinile 
haiducilor tăi, şi viaţa mea ţine acum de voia ta! 

— Moarte ciocoiului! strigară haiducii, aflând cine 
era boierul. 

— Nu, nu aşa! zise Răzvan către oamenii lui, 
potolindu-i cu o mişcare a mâinii. N-avem nimic de 
câştigat luind viaţa acestei năpârci, care nici aşa nu 
mai are mulţi ani de trăit. E mai bine să-i dăm o 
învăţătură, o pildă de omenie, de aci, din inima 
codrului, pe care s-o ducă la laşi, s-o povestească şi-n 
Divanul tâlharilor cu caftan, care, nepedepsiţi, jefuiesc 


ţara şi asupresc pe cei nevoiaşi. 

Apoi, întorcându-se spre boierul Sbierea care 
tremura ca varga în bătaia vântului, căpitanul Răzvan 
zise: 

— Pleacă de aici, boierule! N-aş mai putea dormi de 
scârbă, dacă mi-aşi mânji mâinile într-un sânge atât de 
păcătos! Fugi! Şi ai grijă, să nu mai ieşi altădată 
înaintea haiducilor! 

Şi întoarse faţa de la el, spre uimirea haiducilor care 
pregătiseră frânghiile să-l lege şi să-l spânzure. 

În vreme ce bătrânul Sbierea, gâfâind, o rupse de 
fugă printre copacii codrului, Vidra, nepoata lui Moţoc, 
făcu doi paşi înainte şi întinse mâna-i mică spre 
căpitanul de haiduci: 

— Răzvane, n-am scos nicio vorbă până acum, 
pentru că o nepoată de boier mare nu stă la taifas cu 
haiduci ori cu oameni pe care nu-i cunoaşte. Dar pe 
tine n-am nevoie să te mai cunosc: fapta de adineauri 
îmi arată că eşti un om de ispravă. Nu-mi pare rău că 
haiducii tăi mi-aţinură calea şi m-aduseră aici fără voie. 
De azi înainte, Răzvane, nu te voi uita niciodată! 

Răzvan se încruntă şi, fără a răspunde Vidrei, ai 
cărei ochi de foc îi aprinseră sufletul, se întoarse către 
jupâneasă, mătuşa ei: 

— De ce n-aţi dat fata după boierul Ganea? 

— N-a vrut fata, răspunse jupâneasa. 

— Dar la mănăstire de ce aţi vrut s-o duceţi? 

— Aşa a fost voia ei. 

Răzvan întrebă cu privirea pe Vidra, dacă erau 
adevărate cuvintele jupânesei. Frumoasa şi mândra 
nepoată a lui Moţoc răspunse: 

— Nu, n-am vrut să-l iau pe boier Ganea pentru că 
el vâna mai mult avuţia mea şi apoi... nici nu mi-e 
drag. La mănăstire eu am cerut să fiu dusă, dacă tot 


nu puteam ajunge la un om pe placul meu! 

Şi Vidra privi apoi drept în ochii căpitanului. 

Răzvan simţi o tulburare adâncă în inima lui. 
Nepoata vornicului Moţoc se potrivea de minune cu 
firea lui şi din privirea ei ghici că nici el nu-i mai era 
străin. Dar firea lui dreaptă îl împiedică să făptuiască o 
nelegiuire, amestecându-se în socotelile boierului 
Ganea, care venise cu atâţi galbeni de aur să-i ceară o 
mână de ajutor. 

De aceea, luându-l mai deoparte, îi zise răspicat: 

— Boier Ganea, văd că fata nu te vrea. 

— Aşa sunt fetele înainte de cununie, căpitane! Că 
după aceea, nu mai scapă omul de dragostea lor... 

— Vidra nu te vrea şi pace! N-ai auzit? Cată-ţi de 
drum şi lasă fata în pace. 

Dar boierul Ganea, care prinsese jocul ochilor dintre 
Răzvan şi Vidra, răspunse: 

— Nu cumva mă alungi, căpitane, cu gând să pui 
mâna pe avuţia nepoatei lui Moţoc? 

Răzvan pipăi minerul paloşului şi zise cu glas 
înăbuşit: 

— Aşa de-ar fi, te-ai împotrivi boier Ganea? Imi 
place fata şi asta e! lar dacă-ţi place şi ţie, să 
hotărască între noi lupta dreaptă. Alege! Cum vrei să 
ne batem? Cu arcul sau cu paloşul? 

Boierul Ganea îngălbeni, căci nu-i venea deloc la 
îndemână o luptă cu Răzvan, căpitanul de haiduci. Se 
pomeni zicând: 

— Cu paloşul căpitane, cu paloşul. 

— Daţi boierului Ganea un paloş! strigă Răzvan 
către oamenii lui. Dar un paloş de cinste, să aibă ce 
mânui! 

Şi în acelaşi timp scoase din teacă paloşul lui, 
pregătindu-se de luptă. 


Jupânii şi jupâneasa îşi puseră mâinile pe ochi să nu 
vadă vărsarea de sânge. Numai Vidra, cu chipul senin 
şi tui început de surâs pe chipu-i frumos, se apropie de 
cei doi luptători, şi punând o mână pe braţul lui 
Răzvan, zise cu glas şoptit, rugător: 

— Răzvane, nu-ţi pune mintea cu un boier pipernicit 
ca acesta. N-ai cu cine să te baţi. Oare nu vezi? 

Şi, luându-l de mână, îl trase cu sine. 

Răzvan se luă după ea, ascultător, cuminte, cu 
capul plecat în piept, ca un copil. 


III 


ÎN TABĂRA LEŞEASCĂ... 


Astfel îşi legă viaţa Răzvan de Vidra, de acea 
mândră mlădiţă din neamul lui Moţoc, care pe mulţi 
domni i-a urcat şi iarăşi pe mulţi alţii i-a doborât din 
scaunul Moldovei. Vidra nu se împăca deloc cu viaţa 
paşnică la moşie, ci râvnea măririle de care auzise 
adesea vorbindu-se în neamul ei. 

II scoase pe Răzvan din codrii Moldovei, îl făcu să se 
lepede de haiducie, şi fugiră împreună în Polonia, care 
în acea vreme se afla în război cu muscalii. Numai 
câţiva din tovarăşii de haiducie ai căpitanului se 
hotărâră a-l urma. Vidra, îmbrăcată în straie bărbăteşti, 
se dădea drept sora lui Răzvan. 

Intre ostaşii lehi, fostul căpitan de haiduci făcu 
minuni de vitejie, luptându-se cu dârzenie. Alături de 
el, luptând la fel, ca un adevărat voinic, Vidra îi ţinea 
tovărăşie. In curând, Răzvan dobândi o mare faimă în 
oştirea leşească, prin curajul şi vitejia lui, dar mai cu 
seamă prin isteţimea în luptă. Leşii nu mai începeau 


nicio bătălie mai înainte de a lua înţelegere cu 
priceputul Răzvan. 

Dar boierii polonezi se bucurau numai de isprăvile 
viteazului, însă uitau să-l răsplătească. Ori pentru a-şi 
câştiga vaza meritată şi a ajunge în rândurile 
conducătorilor de oşti venise Răzvan în Polonia, după 
îndemnurile Vidrei. Pizma ascunsă a nobililor polonezi 
împiedica însă atingerea acestui ţel şi Vidra începu 
acum a-şi sfătui soţul să-şi mai potolească râvna. 

O iscoadă rusească, în vestmânt de preot, intră 
odată pe înserat în cortul moldoveanului. 

— De ce lupţi dumneata, creştin pravoslavnic, 
începu preotul, în rândurile papistaşilor, al ereticilor, 
împotriva ruşilor drept-credincioşi? N-ai nicio răsplată 
şi afară de asta superi pe Dumnezeu. 

— Aşa i-am spus şi eu, părinte! se amestecă Vidra 
în vorbă. 

— la ascultă mai bine la mine, urmă preotul şi vino 
în tabăra rusească împotriva căreia te baţi de şase 
ierni şi şase veri. Cum treci de partea noastră, te şi 
ridicăm în rang şi te facem căpitan. Leşii te-au făcut 
căpitan? 

— Nu! răspunse Răzvan amărât. Dar tot nu trec în 
tabăra rusească. Aici am jurat să lupt cu credinţă şi 
jurământul mi-l ţin până la mormânt. 

— Jurământul e jurământ numai când şi-or ţine şi 
leşii făgăduiala, zise Vidra cu mânie împotriva soţului. 
Nu vezi nepăsarea lor? N-ai mândrie în sânge? Tigan ai 
fost, ţigan ai să mori! 

Credinţa lui Răzvan nu fu de-a surda, căci în curând 
hatmanul leşesc îi trimise tresele de căpitan, o 
decorație şi un cal alb, drept recunoştinţă a vitejiei şi 
priceperii lui ostăşeşti. 

— La mai mare! În curând polcovnic, căpitane 


Răzvan! îi strigară nobilii polonezi care intrară cu sticla 
de vin în cortul lui. La mai mare! Dar unde-ţi este 
frumoasa  surioară, care luptă alături de tine, 
asemenea unui bărbat? Ea nu se bucură de mărirea ta? 

Vidra nu părea mulţumită de rangul de căpitan şi nu 
luă parte la petrecere. Răzvan trebuia să năzuiască la 
ranguri şi mai mari, să ajungă comandant de oşti, chiar 
sfetnic al tronului, ca unchiul ei Moţoc, şi apoi 
Domnitor, iar ea să fie Doamnă. 

Şi iată că în curând Răzvan fu numit polcovnic, mai 
mare peste o oştire întreagă - căci un nou război 
izbucni, în care fu târâtă şi biata ţară a Moldovei. Leşii 
trebuiau să năvălească în Bucovina, să treacă totul 
prin foc şi sabie şi să caute a înfrunta la Brăila oştile 
turceşti. 

Răzvan gândi o noapte întreagă şi hotărî să nu 
purceadă cu oştile leşeşti împotriva ţării sale. Aflând 
hatmanul leşesc de această purtare a polcovnicului 
moldovean, îşi puse hainele de fir şi veni el însuşi în 
cortul lui Răzvan. 

— Plăcerea cea mare o am eu, polcovnice, de 
vreme ce nicio grijă din multele care mă apasă nu m-a 
putut opri de a veni să te văd. Incredinţează-mă întâi 
că nu-i adevărat zvonul care a ajuns până la mine, 
anume că ai de gând să ieşi din rândurile armatei 
leşeşti. 

După o clipă de gândire, Răzvan răspunse: 

— Svonul este adevărat, mărite hatman, dar n-are 
de ce să vă supere. Nu pot purta război împotriva 
fraţilor mei din Moldova, oricât aş fi de legat de patria 
voastră, Polonia. 

— Tocmai aici se vede purtarea ostaşului, Răzvane, 
atunci când, împotriva celor mai sfinte simţăminte ale 
lui, îşi face datoria. La noi te aşteaptă o răsplată mare, 


nebănuită - şi pentru ea am venit aici. Eu îndeosebi te 
preţuiesc foarte mult şi vreau să fac cea mai mare 
jertfă de care sunt în stare, spre a te lega de patria 
mea. Ştii că am o fată, una singură, mândră şi 
frumoasă, numai bună de măritat. Ţi-o dau: fii bărbatul 
ei şi ginerele meu! Şi ea este încredinţată că n-ar 
putea găsi un soţ mai pe gustul ei. 

Răzvan se înroşi deodată şi, privind în jos, zise cu 
durere, ghicind părerea de rău pe care o va trezi în 
inima hatmanului: 

— Îţi mulţumesc, mărite hatmane, pentru osebita 
cinste pe care mi-o faci! 

Apoi, ridicând capul, privi drept în ochii mai marelui 
său: 

— Cunoşti  îndeletnicirea mea din trecut, din 
Moldova? 

— Nu! răspunse acesta. 

— Atunci, află, că mai înainte am fost rob, din tată 
ţigan, iar mai apoi m-am făcut căpitan de haiduci. O 
parte din ei luptă şi azi, aici, în Polonia, sub porunca 
mea. 

— Nu mă priveşte ce ai fost odinioară, zise 
hatmanul răspicat. 

— Dar ştii ce-nseamnă „căpitan de haiduci”? Nu-i 
decât o căpetenie de tâlhari. Unui asemenea om vrei 
să dai pe fiica ta? 

Hatmanul râse cu bunătate, clipi cu voioşie din ochii 
lui mici, isteţi, apoi zise: 

— Nu-mi dau fata pe mâna unui tâlhar, ci inimii unui 
polcovnic pe care-l cunosc de şase ani. Acum primeşti 
să-mi fii ginere? 

Răzvan se tulbură şi răspunse privind aiurea: 

— Cinstite hatmane, adesea m-ai văzut cu sora 
mea, cu Vidra, acea fiinţă mândră şi vitează ca un 


bărbat şi care a luat parte la luptele cu ruşii. Acum 
trebuie să mărturisesc adevărul: nu mi-e soră, ci soţie. 

O tăcere grea se lăsă între cei doi bărbaţi. Hatmanul 
fu copleşit de un simţământ de adâncă mâhnire. Apoi 
şopti: 

— N-aş fi crezut una ca asta. Tocmai gândeam să-ţi 
spun că ar fi bine s-o trimitem la Curte, unde ar fi atât 
de fericită... Dar dacă ţi-e soţie... Nu, n-am dreptul de a 
vă despărţi. 

Şi hatmanul se ridică, făcând doi paşi spre ieşire. Se 
întoarse, strânse mâna lui Răzvan şi zise: 

— Îmi pare rău, polcovnice, că niciunul din gândurile 
mele nu s-au putut împlini. Îmi pare rău că trebuie să 
te pierd. Dar martor, mi-e Dumnezeu că am făcut tot 
ce omeneşte e cu putinţă spre a te păstra în oştirea 
patriei mele! 

Şi cu capul în piept hatmanul plecă. 

Din cortul învecinat, unde Vidra stătuse ascunsă şi 
trăsese cu urechea la tot ce vorbiseră cei doi oşteni, 
veni un râs repezit, furios, ascuţit. 

Indată se ivi şi nepoata lui Moţoc. Ochii ei negri 
scăpărau de mânie. Cu pumnii mici, strârişi, se apropie 
de Răzvan şi ridieându-i ameninţători, strigă: 

— Răzvane, de ce crezi că mi-am lăsat acareturile, 
satele, moşiile şi tihna? Ce m-a făcut să mă leg detine, 
să te scot din pădure, şi să te preschimb din haiduc în 
căpetenie de oaste? 

— Pentru că ţi-am fost drag, precum şi tu mi-ai fost 
dragă, răspunse polcovnicul cu simplitate. 

— Da, de bună seamă! întări nepoata lui Moţoc. Dar 
mai cu seamă pentru a folosi puterea şi isteţimea ta în 
luptă şi a ne ridica acolo unde suntem meniţi să 
ajungem: pe scaunul domnesc! Din păcate înşelatu-m- 
am! Eşti un molâu, Răzvane, şi un mofluz! Zadarnic mi- 


am legat viaţa de tine: mai sus de polcovnic n-ai să 
ajungi niciodată! Ba văd că te lepezi acum şi de acest 
rang, numai ca să nu ridici armele împotriva 
moldovenilor! Unde s-a mai pomenit asemenea 
nerozie? Dar tu, omule, nu te ridici împotriva Moldovei, 
ci a cârmuitorilor ei nepricepuţi, împotriva Domnului 
care socoate că e mai bine să se lege cu turcii 
împotriva leşilor! Nu vezi cât e de zevzec? Şi în loc să 
pui mâna pe acest noroc, ajungând cu oastea leşească 
la laşi ca să te încununezi Domn, tu întorci spatele 
celor care ţi-arată prietenie, numai ca să nu calci ca 
duşman pământul Moldovei? Nu, Răzvane, n-am avut 
mână bună alegându-te soţ. Ochii mei s-au înşelat 
când te-am văzut întâia oară în codrii Bucovinei. 
Credeam că aveai inimă de bărbat. Eşti menit să mori 
cum te-ai născut, între ţigani! Eu soarta nu mi-o mai 
leg de tine, de aici înainte, să ştii... 

Şi fără a mai aştepta vreun răspuns, Vidra vru să 
plece din cortul soţului ei. Perdeaua se dădu atunci 
deoparte şi se ivi unul din haiducii de odinioară ai lui 
Răzvan, preschimbat acum în ostaş leşesc. 

— Căpitane! zise el pe româneşte. A venit din 
Moldova marele vătaf Başotă. Spune că-l cunoşti. Are 
veşti de seamă, căpitane, cică numai veşti bune, şi te 
roagă să-l primeşti, că nu e vreme de pierdut. 

La auzul acestor cuvinte, Vidra rămase locului, 
bănuind o schimbare în soarta ei. Răspunse în locul 
polcovnicului: 

— Să vie, n-auzi? Ce mai aştepţi? 

Moldoveanul se repezi afară să împlinească 
porunca. 

— İl cunoşti pe acest vătaf Başotă? întrebă Vidra. 

— ÎI cunosc prea bine, răspunse Răzvan mâhnit. Îmi 
aminteşte de vremea când umblam flămând prin târg, 


scriind stihuri împotriva domniei. Era să mă urce în 
spânzurătoare dacă nu m-ar fi luat rob boierul Sbierea, 
pentru un galben pe care-l scosesem din punga lui şi-l 
dâruisem unui cerşetor. 

În aceeaşi clipă intră în cort şi vătaful Başotă, 
ploconindu-se până la pământ, deşi purta straie lungi 
de mătase. 

— Ce vânt te-abate pe aici? îl întrebă Răzvan, în 
vreme ce boierul moldovean abia cuteza să ridice ochii 
asupra polcovnicului. N-ai venit cumva să mă duci la 
laşi, la spânzurătoare? 

Başotă se prefăcu a râde şi răspunse: 

— Tot la înălţime am venit să te ridic, polcovnice 
Răzvane! Căci slava ta, de când te lupti împotriva 
muscalilor, a umplut toată Moldova! Şi copiii îţi 
pomenesc numele, ca să nu mai vorbim de oamenii in 
toată firea. Se ştie că muscalii fug dinaintea ta, iar 
tătarii ţi-au luat frica. Domnul meu, Aron-vodă, îţi 
păstrează icoana chipului, făurită de un meşter din 
Cracovia. 

— Şi eu cu ce-ţi pot fi de folos pe aceste meleaguri 
străine? îl întrebă Răzvan. 

— Numai aşa, ca să te văd, mărite polcovnice, şi să 
stăm de vorbă, n-am bătut eu cale atât de lungă, cum 
e uşor de închipuit. Că Măria Sa Aron-vodă, care acum 
îmi e naş, că mi-a botezat de curând o copilă, mi-a 
spus: „Başotă, dă fuga în ţara leşească, şi adu-l pe 
Răzvan acela, pe care te-ai lăudat că-l cunoşti şi că l-ai 
scăpat de la spânzurătoare. Vreau să-i dau un loc în 
divanul domniei mele şi să mă sfătuiesc cu el întru 
apărarea Moldovei de pericolele grele care o 
ameninţă”. 

— Trece Moldova prin vreun pericol? se prefăcu 
Răzvan mirându-se. Şi nu e în stare Aron-vodă să-şi 


chivernisească treburile domniei fără mine? 

— Vai de noi, mărite polcovnice! se tângui Başotă. 
Ne ameninţă leahul, care vrea să vie asupra noastră. 
Pe de altă parte, turcii... 

Oaste avem, avem şi bucate, că pământul Moldovei 
e rodnic dacă are cine-l lucra. Dar niciunul din boierii 
Divanului şi nici Măria Sa n-au luptat în oştiri mari şi nu 
se pricep să le ducă la biruinţă. Dacă ai veni însă tu, 
polcovnice, apoi ştiu că moldovenii ar dormi liniştiţi pe 
la vetrele lor, gospodinele şi-ar coace plăcintele la 
vreme şi n-am mai avea nicio grijă din partea 
războiului... Vorba e, vii ori ba? Domnul te aşteaptă să 
te ungă hatman! 

— Eu, hatman al Moldovei? se pomeni Răzvan 
întrebând, căci asemenea cinste întrecea tot ce 
închipuirea lui cutezase a zămisli vreodată. 

— Ce te miri, polcovnice Răzvan? răsună deodată 
glasul Vidrei. E oare vreun hatman mai de ispravă în 
Moldova? Vătafe Başotă, pregăteşte-te de drum, căci 
ne întoarcem în ţară. Dacă are nevoie de Răzvan, el se 
va pune în slujba ei. Dar nu pentru o firfirică! Ci pentru 
cea mai mare răsplată ce se cuvine unui asemenea 
hatman. Toată puterea oastei moldovene să asculte de 
porunca lui Răzvan, iar Domnul să aibă grijă, cu 
ajutorul boierilor din Divan, să nu lipsească oştenilor 
nimic din ceea ce vor avea de trebuinţă! 

După plecarea  vătafului Başotă din cortul 
polcovnicului, Vidra se apropie de Răzvan şi punându-i 
pe umăr o mână se apropie mai mult de el şi-i zise cu 
blândeţe: 

— Văzut-ai, Răzvane? Soarta ţi-e mai darnică decât 
vrednicia. N-ai voit să lupţi împotriva Moldovei şi erai 
gata să pierzi tot ce ai dobindit în şase ani de lupte 
grele în armata leşească. lată că Moldova te cheamă şi 


te numeşte hatman, ca să-i aperi hotarele împotriva 
duşmanilor. Eşti la un pas de domnie şi ai în mână o 
putere mai mare ca a Domnului. Vreau să văd dacă şi 
de data aceasta ai să dai norocului cu piciorul. 

— Nu, Vidra, voi urma îndemnul tău... 

Nepoata lui Moţoc, la auzul acestor cuvinte, îşi 
aşeză amândouă mâinile după grumaijii lui. 


IV 


DOMN PE ȘASE LUNI 


Când ajunse la laşi, Răzvan fu aşteptat la marginea 
oraşului de un pâlc de ostaşi trimişi de Curte să-l 
întâmpine cu cinste mare. Călare pe un armăsar alb, 
având alături pe Vidra, noul hatman al Moldovei 
străbătu ulițele vechiului oraş, în vreme ce clopotele 
sunau de parcă se unsese un nou domn. 

Inima Vidrei sălta de bucurie. Acum se simţea într- 
adevăr nepoata lui Moţoc - şi dacă împrejurările îi vor 
fi cât de puţin prielnice lui Răzvan, va asculta de 
îndemnurile ei, precum făgăduise, vor urca amândoi 
treapta aurită a domniei. Ochii ei iscoditori nu se 
înşelaseră aşezându-se pe chipul mândru al căpitanului 
de haiduci din codrii Bucovinei! 

Răzvan fu primit la Curte cu toată cinstea unui ostaş 
care dusese peste hotare faima vitejiei moldoveneşti şi 
care de aci înainte, ca hatman, trebuia să poarte grijă 
de apărarea ţării. 

Aron-vodă îl îmbrăţişă de faţă cu boierii Divanului 
adunaţi la Palat, iar Vidra avu încuviinţare să sărute 
mâna Domnului. 

— Nici nu se cuvenea ca o nepoată a marelui Moţoc 


să nu trăiască în preajma noastră! îi zise Domnul şi o 
pofti să ia loc pe un scaun scund, acoperit cu un 
covoraş de catifea. 

Vidra măsură cu ochii mici făptura puţină a lui Aron- 
vodă şi se miră că un asemenea ins a putut dobândi de 
la turci scaunul Moldovei. 

— Nu cu puterea, ci cu isteţimea se păstrează o 
ţară, hatmane Răzvan! zise Domnul către căpetenia sa 
de oşti. Şi de aceea mi-am câştigat la Poartă prieteni 
buni, care ne vor sprijini de câte ori va fi nevoie. S-ar 
putea să avem trebuinţă şi de oştire, dacă vecinii nu 
vor sta liniştiţi, ci vor râvni la această ţărişoară. Atunci, 
până voi aduce ajutoarele turceşti, menirea ta, 
Răzvane, e să le ţii piept. 

— Aşa voi face, Măria Ta! răspunse Răzvan şi 
aruncă o privire asupra Vidrei spre a citi şi pe chipul ei 
multumirea pe care o simţea în inima lui. Dar Vidra 
şedea posacă pe scaunul scund, cu sprâncenele 


încruntate, cu buzele strânse şi ochii în jos. 
x 


x x 


Aşa precum ştia de la plecarea din Polonia, Răzvan 
se pomeni după câteva zile cu ostaşii de la fruntaria de 
miază-noapte a ţării vestind că leşii năvăliseră în ţară, 
că nimeni nu-i putea opri, atât erau de numeroşi, că 
toţi erau călări şi se îndreptau spre laşi, unde se afla 
scaunul domniei. 

Se duse degrabă la Curte şi încunoştiinţă pe Domn 
de cele ce se petreceau la hotarul de miază-noapte. 

— Până la Suceava putem să-i lăsăm să scoboare, 
Măria Ta, zise Răzvan. Dar aci, trebuie să le ţinem 
piept cu dârzenie, altfel pierdem laşul şi apoi toată 
Moldova. 

Numaidecât hatmanul desfăcu un pergament 


înaintea Domnului, arătând locul oştilor moldoveneşti 
şi hotărând care anume din ele să fie îndreptate spre 
linia de apărare de la Suceava. Călăreţii porniră 
grabnic spre toate colţurile ţării, cu porunci pentru 
polcovnici şi căpitani. 

Cu aceste treburi trecu mai toată ziua şi abia spre 
seară se întoarse hatmanul Răzvan acasă. 

Mare-i fu mirarea că la poartă nu găsi de pază pe cei 
doi arcaşi pe care-i lăsase de cu ziuă. Dar îi ieşi înainte 
în cerdac Vidra, cu surâsul pe buze, cu obrajii aprinşi, 
cu negrele-i cosiţe mai lucioase ca oricând. 

— Dar mult te-a mai ţinut Aron-vodă pe lângă el! 
zise Vidra luându-şi soţul de mână. Are mare nevoie de 
hatmanul său! 

Şi râse. 

Răzvan nu pricepu defel purtarea ciudată a Vidrei, 
care de obicei nu-i prea vorbea. 

— Simte pesemne, că-i fuge pământul de sub 
picioare şi i se cutremură tronul! mai zise ea. 

Şi iar râse. 

— Vino repede în iatacul meu, Răzvane. De la 
amiază te aştept cu nerăbdare! Ai să dai ochii cu cine 
nu gândeşti... 

În iatacul Vidrei, Răzvan fu întâmpinat de un tânăr 
căpitan leah, nepotul marelui hatman. Tânărul îi surise, 
căci îl cunoştea demult, şi-i arăta prietenie hatmanului 
Moldovei. 

— Nu-i vreme de pierdut, căpitane! zise Vidra. 
Spune lui Răzvan ce ai de spus şi apoi cată-ţi de drum. 

Căpitanul venise ca sol al unchiului său, căpetenia 
oştirii poloneze, care încălcase pământul Moldovei. 
Preţuind pe Răzvan din vremea tovărăşiei de arme, îi 
părea rău că soarta îl hotărise duşman. Dar poate s-ar 
găsi un mijloc ca Răzvan să nu lupte împotriva fostului 


său hatman din Polonia, precum nu voise odinioară să 
lupte împotriva Moldovei. Ce ar fi ca hatmanul Răzvan 
să dea jos din Scaun pe neputinciosul Aron-vodă, sluga 
turcilor, şi să se urce-n locu-i, trecând ţara, cu oştile şi 
cu tot, în tabăra creştinătăţii? Dacă s-ar întâmpla 
asemenea schimbare, oştile poloneze nu s-ar mai 
îndrepta spre laşi, ci s-ar opri la Suceava, iar după 
înscăunarea lui Răzvan-vodă s-ar trage înapoi, dincolo 
de hotarul de miază-noapte al Bucovinei. 

— Dar dacă turcii, furioşi de această schimbare, 
trimit împotriva sa oştile pe care le-au strâns de câţiva 
ani în Dobrogea să doboare pe muscali? întrebă Vidra, 
care se prefăcea a nu vedea chipul încruntat şi 
tulburarea soţului ei. 

— In asemenea împrejurare, răspunse tânărul sol, 
care se cunoştea că fusese îndemnat de Vidra, unchiul 
meu, hatmanul Poloniei,  făgăduieşte Domnului 
Moldovei, Răzvan-vodă, tot ajutorul pentru înfrângerea 
turcilor şi alungarea lor dincolo de apa Dunării! 

Oftând adânc, Răzvan îşi şterse cu mâneca 
sudoarea care-i acoperea fruntea, apoi zise, aproape 
fără glas: 

— Mulţumesc, prietene, pentru veştile aduse! 
Încunoştiinţează pe măritul hatman că peste trei zile 
va primi negreşit un răspuns. 

— Cum peste trei zile, tresări Vidra? Hatmanul 
Poloniei aşteaptă răspunsul chiar acum. Ce nevoie ai 
de un răgaz? 

Răzvan înghiţi în sec, apoi zise: 

— Chibzuiala e făcută, de bună seamă! Dar pentru 
asemenea răspuns nu e de ajuns cuvântul meu! Eu 
sunt acum numai hatmanul Moldovei, trebuie să iau 
înţelegere cu polcovnicii, măcar cei din laşi. Să vedem, 
ei sunt de părere să ne lepădăm de turci? Altminteri n- 


am făcut nimic, ba stârnim zâzania în ţară!... 

Vidra şopti ofițerului: 

— Nu pleca, cinstite căpitan! 

Şi întorcându-se către Răzvan, îl întrebă: 

— Au făcut vreodată polcovnicii altceva decât să 
asculte de poruncile hatmanului? Sau ţi-e teamă de 
Aron-vodă?... Nu mai ţin la el nici slugile pe care le 
hrăneşte. 

Hatmanul Moldovei înţelese că, împins de voinţa 
sălbatică a Vidrei, nu mai putea da înapoi, fără a se 
face de râs în ochii ei şi ai prietenilor polonezi. 

— Fie! spuse el cu glas înăbuşit. 

Şi ridicându-se, se îndreptă spre odaia lui, unde 
avea paloşul cel mare. 

În curând se iviră doi polcovnici. Dând în genunchi 
înaintea lui Răzvan, ei strigară: 

— Să trăieşti, Măria Ta! 

Dar o umbră de îndoială, de teamă, se strecură 
deodată în sufletul Vidrei. Luă deoparte pe polcovnicul 
de la Curte şi-l întrebă: 

— Eşti stăpân pe oamenii tăi? Vor cuteza să puie 
mâna pe Aron-vodă? Sunt moldoveni de ai noştri sau 
nu? 

— Moldovenii poate n-ar cuteza, Măria Ta! răspunse 
polcovnicul cu smerenie Vidrei, ca unei Doamne ce era 
acum. Dar oamenii de la Curte sunt unguri cu simbrie. 
Când le-oi spune că Domnul Răzvan le va plăti simbria 
îndoită, vor face din tron pastramă cât ai bate din 
palme. 

Socoteala Vidrei fusese bună, căci se împlini 
întocmai. Ungurii de la Curte, bucuroşi de urcarea pe 
tron a hatmanului Răzvan, legară pe Aron cu frânghii 
groase şi-l aruncară în beci. Crainicii vestiră pe la toate 
colţurile târgului că fostul Domn avusese de gând să 


bage ţara în foc de dragul turcilor şi că numai 
hatmanul Răzvan, pe care oastea 

Îl face Domn, a scăpat-o de pârjol, prin bună 
înţelegere cu puternica oaste leşească adunată la 
fruntaria de miază-noapte. 

Boierii din Divan se închinară înfricoşaţi lui Răzvan- 
vodă şi pe rând îi sărutară mâna, după ce mitropolitul îi 
ceti molitva de ungere. 

În noaptea dintâi pe care o petrecură în casa 
domnească din laşi Răzvan şi Vidra nu putură închide 
ochii până la ziuă. 

— De ce nu dormi? întrebă Vidra pe Domn. Mâine în 
zori trebuie să pleci călare să ieşi înaintea hatmanului 
leah! Sileşte-te să adormi, ca să fii odihnit! 

— Nu pot închide ochii nicidecum! răspunse Răzvan. 
Mi se pare mereu că aud gemetele lui Aron, din beciul 
de sub noi. 

Vidra tăcu o clipă, apoi zise: 

— Şi asta e o pricină să nu dormi? Nu-ţi mai face 
griji de Aron. Nu mai are de ce să geamă. L-au gâtuit 
ungurii încă de aseară. 

Răzvan sări din crivat, cu ochii mari, ieşiţi parcă din 
orbite: 

— E mort? L-ai omorât? 

— Ce vroiai să fac cu el? Să-l pun hatman în locul 
tău? 

— Poate că dacă-l trimiteam la o mănăstire sub 
bună pază era mai bine. 

— li dădeam nădejde de scăpare. Şi omul ar fi 
uneltit, iar turcii aveau de ce să trimită călăii după tine 
ca să-ţi reteze capul. Dormi mai bine! Aron nu ne mai 
poate face niciun rău! 


* 
x x 


Şase luni domni Răzvan, luându-şi numele de 
Ştefan-vodă. Într-acest timp fu pace în ţară. Lehii, 
având pe omul lor la laşi, se traseră înapoi din 
Bucovina, aşa cum fusese vorba. Dar Sultanul, aflând 
de răsturnarea lui Aron, se supără foc şi porunci 
paşalei din Dobrogea să treacă Dunărea şi urcând cu 
oaste până la laşi să pună mâna, viu sau mort, pe 
Răzvan-vodă. 

Când iscoadele aduseră noului Domn vestea că 
turcii, numeroşi ca stelele cerului şi ca nisipul mării, 
trecuseră Dunărea pe la Brăila, ceru ajutor de la lehi. 
Însă hatmanul Lehiei, încurcat în lupte grele cu 
muscalii, nu-i trimise niciun răspuns. Atunci Doamna 
Vidra porni ea însăşi, bine ascunsă, să n-o cunoască 
nimeni, într-o caleaşcă trasă de şase cai spre Varşovia, 
să ceară regelui sprijinul  făgăduit împotriva 
musulmanilor. 

Între timp, oştile turceşti înfrânseră pâlcurile de 
călăreţi moldoveni care le aţineau calea pe la vadul 
râurilor şi înaintau în mare grabă spre laşi. Răzvan 
înţelese că nu mai era timp de aşteptat. Chemă la sine 
pe polcovnici şi se sfătui cu ei cum să pună la 
calebătălia împotriva păgânilor. Trimise vorbă să vină 
şi boierii divăniţi. Dar nu se arătă niciunul. Atunci 
Răzvan, îngrozit de singurătatea în care se afla, părăsit 
de lehi care încă nu dădeau niciun semn de viaţă, 
părăsit şi de boieri care, încredinţaţi pesemne că tot 
legătura cu turcii era mai prielnică ţării, o rupse de 
fugă în puterea nopţii, împreună cu ceata de unguri 
care-i rămăsese credincioasă şi cu vreo doi, trei boieri 
mai tineri. 

La fruntaria de miază-noapte, Vidra, care aflase de 


cele întâmplate, îi ieşi înainte - şi porniră împreună mai 
departe. 

Insă turcii şi oamenii lui leremia-vodă, ce fusese 
numit Domn de către Sultan, se luară după fugari şi îi 
ajunseră din urmă. Se-ncinse o luptă amarnică pe viaţă 
şi pe moarte. Răzvan şi Vidra, ca în Lehia, se bătură 
împotriva vrăjmaşilor, umăr lângă umăr. Dar fostul 
Domn, rănit de moarte, căzu. Vidra îl ridică, îl puse pe 
şeaua calului ei, şi cum se lăsă întunericul îşi pierdu 
urma în păduri. 

Găsi adăpost într-o peşteră de munte, care fusese 
pe vremuri chilia unui călugăr. Pe Răzvan nu-l mai putu 
trezi la viaţă. Murise pe drum. Privind leşul lui, Vidra 
şopti: 

— Mai bine mort, Răzvane, decât codaş la venetici! 
Râvna mea te-a înălţat până la scaunul domniei şi tot 
ea te-a pierdut. Dar m-a pierdut şi pe mine... Că de aici 
înainte nu mai am de ce trăi. 

Şi, înfigându-şi un cuţit în inimă, căzu moartă, 
alături de cel ce fusese Domn al Moldovei. 


DOAMNA LUI IEREMIA 


I 


BOIERUL ÎNDRĂGOSTIT 


Asemenea multor moldoveni de seamă, un boier 
anume lon Simion trecu în Polonia şi aşezându-se acolo 
îşi cumpără o moşioară la Ustie. Fiind pe-atunci 
vremurile turburi (era pe la sfârşitul veacului al XVI- 
lea), se aciuiară la acel conac, întărit ca o cetate, mai 
multe rubedenii de-ale boierului, cumnati, surori, veri. 

Fostul voievod Petru Şchiopul, întorcându-se din 
Tirol, se opri în 1591 la Ustie, la acel lon Simion, căruia 
odinioară îi făcuse mult bine. Fu primit cu cinstea 
cuvenită. Multă vreme nu conteniră petrecerile, 
ospeţele şi danţurile - ştiut fiind din bătrâni că nicăieri 
nu e veselie mai mare ca acolo unde moartea dă 
târcoale, pândind prada din umbră. 

In alaiul fostului voievod se afla un boier de 
credinţă, destul de inimos şi ager la minte, dar fără 
prea mari râvne, un anume leremia, din neamul vestit 
al Movileştilor. 

Ochii lui căzură, măcar că era în puterea vârstei, pe 
o nepoată de soră a boierului Simion, pe nume 
Elisaveta. Subţirică-n talie, cu faţa prelungă, ochii 
albaştri şi părul cânepiu prins în cozi lungi, bogate, fata 
era mândră, nevoie mare, însă prea puţin vorbăreaţă. 
Visa, de bună seamă, la ospeţele mult mai 
strălucitoare ale Curţii leşeşti, unde şi-ar fi putut alege 
un soţ mai pe placul inimii. 


Şi aşa, bogată în daruri femeieşti, Elisaveta umbla 
printre rubedenii şi musafiri, ca un crin cu înfăţişare 
omenească, de nu cuteza niciun tânăr să-i ceară a juca 
şi să-i cuprindă mijlocul. 

Pe leremia Movilă, de cum o zări, uimirea şi 
încântarea îl cuprinseră cu braţe atât de voinice, încât 
omul îşi spunea în sinea lui că trăise pină-atunci ca un 
becisnic şi că, fără făptura Elisavetei, viaţa lui de-aci- 
nainte n-ar mai avea niciun rost pentru el. 

Robit de vraja acestei simţiri, într-o noapte de iunie, 
senină şi caldă, boierul o luă tiptil pe urmele fetei, care 
se oprise în pridvorul de piatră şi asculta, cu faţa 
ridicată spre lună, cântecul tremurat al unei 
privighetori. 

Valuri de miresme se-nălţau, aromind văzduhul, din 
răsadurile de trandafiri de la picioarele pridvorului. 

Indrăgostitul, în vestmânt de cavaler vienez, căci de 
curând se-abătuse cu Domnul său şi pe la Viena, în 
nădejdea unui ajutor din partea împăratului, istorisi 
Elisavetei păţanii din lunga lui bejanie, şi-i mai spuse 
că vroia să se aşeze pe acest pământ paşnic, dacă o 
fată cuminte s-ar învoi să-l ia de bărbat. 

Zicând acestea, cuprinse uşor mâna Elisavetei. şi se 
uită în ochii ei mari care sticleau şi mai vârtos în bătaia 
lunii. 

Ea îl măsură cu o privire rece, socotită, căci îi 
plăcuse glasul boierului şi înţelese, după tremurul 
mâinii, că nu minţea. li lăsă dară mâna în stăpânire şi-i 
răspunse: 

— Loc paşnic pe lumea asta nu cred că găseşti, 
boier leremia! Au nu ţi-ai dat încă seama de acest 
lucru, de când colinzi pământul în lung şi-n lat cu 
surghiunitul dumitale Voievod? Şi nicio soţie cu inimă 
adevărată nu se va închide cu dumneata, ca într-o 


mănăstire, în vreun conac de moşie, de-ar fi el tot atât 
de măreț ca acesta, de pe moşia unchiului Simion... 

leremia Movilă rămase locului, încremenit, auzind 
din gura ei asemenea cuvinte. 

— Şi ce ai vrea anume de la soţul ales? 

Elisaveta, după o clipă de gândire, ridică iar faţa 
prelungă în bătaia lunii şi izbucni deodată: 

— Ţin morţiş ca el să domnească, nicidecum să 
asculte de poruncile altcuiva. 

Glasul ei răsună atât de limpede, de parcă s-ar fi 
spart un pahar de cristal căzut pe o farfurie de 
porțelan. Şi îşi trase degetele reci din mâna fierbinte a 
boierului. 

A doua zi, leremia Movilă vorbi boierului lon Simion 
despre pungile de galbeni pe care le ţinea ascunse 
chiar de Petre Şchiopul, precum şi de zapisele a cinci 
moşii cu sate şi păduri în Moldova. Toată această 
avuţie o punea la picioarele Elisavetei, dacă s-ar 
îndupleca să-i fie soţie iubitoare. 

— Că toate moşiile şi tot aurul lumii, prea cinstite 
Simioane, isprăvi vorba leremia Movilă, nu preţuiesc 
cât o singură mână a nepoatei tale. 

— Văd că ai căzut greu la dragoste... mormăi lon 
Simion, îngândurat. Aşa se întâmplă celor ce nu se 
însoară la anii tinereţii, aşa cum a orânduit Dumnezeu. 
Să vedem ce va spune fata, că până acum nu prea s-a 
arătat poftitoare de măritiş. 

In aceeaşi seară, boierul lon Simion intră în odaia lui 
leremia Movilă, care scria la lumina unui opaiţ cărţi 
către vechilii săi din Moldova, cerându-le să-i trimită 
socotelile - şi-l bătu prietenos pe umăr. 

Boierul moldovean tresări, întoarse capul, privind în 
sus pe Simion. 

— Ei, ce veste îmi aduci? 


— Apoi de la Elisaveta să-ţi muţi gândul, frăţioare! 
zise Simion râzând deodată ca de o glumă bună. După 
care, adăugi, îmbufnat foarte. Cred că nepoata asta a 
mea şi-a pierdut de tot minţile. 

— Nu se poate! strigă leremia, ca fiert, ridicându-se 
din jilţul de nuc. 

— Ba se poate, o ţinu celălalt pe-a lui. Cică nu se 
mărită decât c-un prinţ de sânge din Varşovia, din 
Lituania, din Moscovia, din Ungaria - ori de unde-ar fi, 
numai prinţ să fie. Că ea vrea să ajungă Doamnă, 
înţelegi? Altfel se-nchide la mănăstirea de maici de 
lângă Liov. Ai mai pomenit asemenea făptură? 

leremia Movilă rămase pe gânduri, năucit de cele 
auzite. 

— Îmi arde sufletul, gemu el. Porunceşte, frate 
Simioane, să ne aducă o carafă de vin. 

Şi până târziu, după miezul nopţii, chibzuiră fel şi 
chip cei doi boieri, bând cu rândul din carafă, cum să 
facă, cum să dreagă pentru a ieşi lucrurile aşa cum 
trebuie. 

leremia, aprins acum şi de focul vinului, nu-şi mai 
găsea astâmpăr: 

— Doamnă vrea să fie? Doamnă va fi, frate 
Simioane, strigă el bătând cu pumnul în masă. lar eu 
voi fi Domnul ei şi Voievodul Moldovei, chiar dacă mi- 
aş lăsa capul pe butuc. S-a urcat el în Scaun, Petru, că 
e şchiop, darmite eu cu picioare bune - zdravene? In 
plus, sunt nepotul lui Purice, care s-a făcut moviliţă ca 
să încalece Ştefan-vodă, în lupta de la Soci. De-atunci 
au trecut mai bine de două sute de ani, nu-i aşa? Cred 
că e vremea ca un Movilă să se urce şi el pe un 
armăsar domnesc, cu şaua de la Stambul! Ce zici? 


II 


ÎN SCAUNUL DE LA IAŞI 


Numai cu râvna de a ajunge Domn al Moldovei, 
leremia Movilă încă n-ar fi izbândit mare lucru. Dar 
vegheau alături voinţa dârză şi ambiția nemăsurată a 
Doamnei sale, Elisaveta. 

Vremurile păreau a fi prielnice, căci la laşi se 
perindau în Scaun numai strigoi domneşti, precum: 
Aron Tiranul zis şi „Cel cumplit”, ori frăţâne-său Petru 
Cazacu, amândoi odrasle de-ale lui Alexandru 
Lăpuşneanu. Cu ce să-i alunge pe aceştia, cu braţele 
goale? Dreptu-i că la Liov se băjeniseră mulţi boieri de 
seamă ai ţării, neputând îndura apăsarea acelor 
becisnici, la care se mai adăugase de curând unul, 
anume Răzvan, neam de şătrar. O mai mare ruşine 
încă nu căzuse pe capul bietei Moldove. Aşa că boierii, 
fugiţi ca să-şi scape viaţa, aşteptau îmbunarea vremii. 

Anii trecură şi Elisaveta, tot aşteptând să ajungă 
Doamnă a ţării, aduse pe pământ o spuză de odrasle: 
trei fiice şi doi băieţi care creşteau ca din apă. Pe două 
din fete le mărită la fragedă vârstă, căci aşa era pe- 
atunci obiceiul, găsindu-le bărbaţi cu vază mare la 
Curtea din Varşovia. Avea ea socoteli politiceşti cu 
ginerii care trebuiau s-o ajute ca să capete leremia 
tronul mult râvnit. Dealtfel mai tot timpul nu făcea 
altceva decât scria scrisori nobililor leşi, a căror limbă o 
cunoştea din copilărie, le trimitea daruri scumpe, încât 
bărbatu-său topise mai bine de jumătate din avuţie. 

În 1595, regele Poloniei, vrând să facă Elisavetei 
hatârul, căci nu mai avea scăpare de dânsa, îi dădu o 
oaste de slujitori şi lefegii pusă sub ascultarea 


Voievodului Zamoiski. Socoti, pe de altă parte, că nu 
era rău să aibă ca vecin un prieten de credinţă, ştiind 
că acela care ţinea Moldova ţinea poarta Poloniei. 

Văzând boierii moldoveni pripăşiţi la Liov că leremia 
Movilă are trecere mare la Curte, îl aleseră Domn al 
Moldovei, cu de la ei putere, pe pământ străin. Şi 
întocmind repede o mică oaste cu oamenii lor, se 
alăturară armiei leşeşti şi aşa, împreună, coborâră în 
Moldova ca să dea piept cu Răzvan-vodă, care 
dobândise ajutor de la unguri. 

Cu mult înainte de a ajunge la Suceava, leşii opriră 
mersul făcând tabără lângă un sat. Voievodul lor, 
Zamoiski, vesti pe Vodă leremia că Răzvan ar fi primit 
întăriri de la turci şi tătari, aşa că şi el a cerut Craiului 
său de la Varşovia să-i mai trimită câteva pâlcuri de 
călăreţi. 

Această aşteptare ţinu mai mult de două luni de 
zile, căci pasămite regele avea nuntă la Varşovia. 
leremia Movilă, înotând anevoie prin nămeţii de 
zăpadă care căzuseră în ajun, ajunse până la cortul 
căpeteniei polone, să afle ce hotărâse Maiestatea Sa. 

— Craiul nostru, mărite Domn, îi spuse Zamoiski, ne 
povăţuieşte să adăstăm până-n primăvară, când se va 
alege într-un fel. 

— Ce să se aleagă? se miră leremia. Dacă nu 
pornim noi împotriva lui Răzvan, porneşte Răzvan 
împotriva noastră! 

— Pe zăpada asta numai lupii şi iepurii pot umbla! 
strigă Zamoiski râzând. 

leremia, dacă văzu aşa, îşi strânse boierii în aceeaşi 
noapte, cu trei săptămâni înainte de Crăciun, şi după 
sfatul lor hotărî să purceadă de îndată spre laşi, cu 
oastea pe care o înjghebaseră: opt sute de călăreţi şi o 
mie cinci sute de pedestraşi cu lănci lungi şi arcuri unii, 


alţii cu paloşe grele, leşeşti. 

Când află Zamoiski, se supără foc, dar schimbându- 
şi gândul porunci hatmanilor să-şi adune oamenii 
răzleţiţi prin sate, ca să pornească şi ei pe urma 
moldovenilor. Se temea leahul să nu piardă prietenia 
aliaţilor săi care ar fi putut să se închine turcilor. De 
aceea, când îl ajunse, îl rugă pe leremia, care de-a 
călare îşi dezmierda acum barba cu mulţumire: 

— Mărite Domn, am făgăduit Craiului meu că te 
aşez în scaunul din laşi. Nu te duce singur, rogu-te, că- 
mi faci cel mai mare rău. Vrei să-mi pierd capul? 

Într-această vreme Răzvan, bucuros de întârzierea 
armiei leşeşti, strânse câtă oaste putu şi porni spre 
miază-noapte să le aţină calea fără a da răgaz lui 
leremia Movilă să-şi mărească steagurile cu băştinaşii 
adunaţi pe drum. 

Ceva mai sus de Suceava, iscoadele lui dădură şi de 
leşi şi de moldoveni, gata de luptă. Atunci aşeză tabăra 
la Arini, un sat risipit între iazuri. Răzvan socotea că va 
atrage pe vrăjmaşi în smârcurile acoperite de zăpadă 
şi-i va îneca uşor, cu armăsarii lor cu tot. 

Dar boierii lui leremia cunoşteau locurile şi nu 
îngăduiră lui Zamoiski să purceadă cu leşii călări 
împotriva moldovenilor lui Răzvan - cum avea de gând 
voievodul leah. Ci încercuiră bine satul Arinilor, pe 
departe, de se pomeni Răzvan-vodă prins ca-ntr-un 
cuibar. 

Încercă el să răzbată în câteva locuri, să scape din 
strânsoare, dar oştenii lui se înecară o parte, iar altă 
parte fură prinşi în braţe, pe ciucite, asemenea unor 
orătănii speriate. 

Răzvan hotărî să rămână în Arini, neclintit, ţinându- 
şi oamenii şi caii cu chiu cu vai, până-n primăvară, 
când va încerca în alt chip să se strecoare printre 


duşmanii care-l înconjuraseră. 

Atunci izbucni zarva în locuinţa Domnului, căci 
Doamna Elisaveta, cu obrajii roşii şi cu ochii scăpărând 
fulgere, se repezi la Vodă, strigând: 

— leremia! Toată iarna ai de gând să mă ţii aici, în 
casa asta ţărănească? De aceea mi-am lăsat fetele în 
Lehia? Ca să aşteptăm aci până-n primăvară, să ne 
cadă domnia de-a gata? 

Era de faţă la această zurba şi boierul Marin Drăgoi, 
fost spătar mare, cu barba neagră şi pântece lat sub 
paftaua poloneză care-i încheia centironul paloşului 
zugrăvit la Veneţia. 

Schimbându-şi firea, căci era mânios şi iute, zise 
Doamnei cu glas mieros: 

— Mărită Doamnă, aci e strategie nu e mişelie! În 
zadar ne ruşinezi pe noi, feţe bărbăteşti, şi ne îndemni 
la luptă. Că cine n-ar vrea, pentru Dumnezeu, s-ajungă 
la laşi, ca să facă Crăciunul la casa lui? Am chibzuit că 
e mai bine să dea tiganul Răzvan în smârcuri, decât 
noi, moldovenii. Zamoiski şi călăreţii săi nici nu se 
gândesc a se mai încăiera cu vrăjmaşul. Ei beau 
vârtos, încât nu le trebuie nici foc în sobă. 

Elisaveta se întoarse către boier Drăgoi şi merse 
spre el de parcă voia să-l împungă: 

— Dacă vă e teamă de apă îngheţată, spătare, mai 
mult o să vă temeţi la primăvară, de apă adâncă! 
şuieră ea printre dinţi, clătinând capul de i se 
desprinseră cozile şi se zbătură ca doi şerpi groşi. 

— Să-ncercăm cu pedestrime uşoară, Drăgoi! zise 
deodată Vodă, ruşinat şi înfuriat totodată de cuvintele 
Doamnei. Să lovim pe Răzvan la noapte, drept în Arini! 

Gândul Doamnei Elisaveta, care vroia să ajungă cât 
mai repede la laşi, se dovedi bun. Căci până-n ziuă nu 
mai rămăsese niciun pâlc din oastea lui Răzvan 


nerisipit, nepârjolit, în vreme ce satul se preschimbase 
într-un morman de scrum şi cenuşă. Căci oamenii lui 
leremia pătrunseră în tabără, fără cai, aproape fără 


arme, uşori, pe gheaţă. 
* 


x x 


Astfel se urcă în scaunul Moldovei întâia mlădiţă din 
neamul Aprodului Purice, zis al Movileştilor. 

învăţătura trasă de prietenia şovăitoare a lui 
Zamoiski făcu pe Vodă leremia să ţină obiceiul 
Moldovei, cel de la moartea lui Ştefan cel Mare, de a 
da bir turcului, iar leahului numai închinăciune de 
vorbe. 

După ce fură bine pregătite încăperile casei 
domneşti din laşi, iacă veni şi Doamna Elisaveta, 
arătând mândră şi strălucitoare ca o faţă regească. In 
părul ei mătăsos sclipea o diademă de nestemate pe 
care i-o trimisese în dar Craiul din Varşovia, vechiul ei 
cavaler de dant. 

Anii curseră uşor pe albia vremii. Vodă şi Doamna 
înălţară Suceviţa, mica şi  graţioasa mănăstire 
bucovineană, înzestrară alte câteva sfinte lăcaşuri şi 
făcură danii la Muntele Athos. 

Toate bune, numai că peste hotare văzduhul se 
aprinsese şi tunurile prinseră a bubui. In Muntenia şi 
Transilvania izbânzile lui Mihai Viteazul aveau un 
răsunet uluitor. Dar la Curtea din laşi ospeţele se 
ţineau lanţ, pentru zilele Domnului şi ale Doamnei, 
pentru zilele coconilor şi coconiţelor şi pentru alte zile, 
fără însemnătate deosebită. 

Singura nemulţumire a Elisavetei venea de la pofta 
de domnie a cumnatului ei, Simeon Movilă, fratele lui 
leremia, un bătrân acrit de nenoroc, care ţinea morţiş 
să pună mâna, cu banii Moldovei, pe scaunul Ţării 


Româneşti. Tocmai pe acel scaun pe care şedea 
vestitul Mihai Viteazul! 

De asemenea, Doamna stăruise mult pentru 
împăcarea dintre Moldova şi Sublima Poartă - şi cu 
nenumărate pungi cu galbeni izbuti să dobândească de 
la Padişah un firman care glăsuia că dacă leremia 
Movilă dovedeşte credinţă va rămâne Domn toată 
viaţa, iar după moarte îi va urma fiul cel mare, 
Constăndel, după obiceiul marilor Curți regeşti din 
apus. 


III 


ZĂLOAGA LA CAMENIȚA 


Simţind Elisaveta nestatornicia lucrurilor 
pământeşti, trimise pe marele logofăt Luca Stroici în 
Polonia, să cumpere castelul şi domeniul de la Sluc, pe 
numele lui Constantin, beizadeaua, ca la vreme de 
nevoie să aibă acolo urmaşul tronului un adăpost bun. 

— leremie, să nu-ţi pară rău de aceşti galbeni 
cheltuiţi de mine, pentru feciorul nostru Constăndel, că 
prea s-au perindat mulţi venetici în scaunul Moldovei şi 
a venit vremea să domnească de aci înainte numai de- 
ai noştri, feciorii şi nepoţii. 

Şi Doamna puse capul pe platoşa lui Vodă. 

— Of, Doamnă mult prevăzătoare! gemu el, ştiind 
că nu va aduna lesne galbenii de care avea tot mai 
multă nevoie. Noi ne străduim să ne ţinem zilele 
noastre şi tu ai vreme să te gândeşti la feciori şi la 
nepoți! Împărăteasă erai menită să ajungi, nicidecum 
Doamnă! 

— Dumnezeu e mare, răspunse Elisaveta, ridicind 


ochii ei curaţi, albaştri, asupra soţului. 

Şi aceste cuvinte parcă erau blagoslovite că, nu 
mult după aceea, veniră din Ţara Românească peţitori 
de la Mihai-vodă pentru feciorul său Nicolae Pătraşcu, 
având leremia Movilă încă o fată care aştepta măritiş. 

Fusese numai o momeală, căci în vreme ce Vodă şi 
toţi ai lui petreceau - după obicei - la o rubedenie pe 
Trotuş, oastea lui Mihai Viteazul pătrunse în Moldova şi 
se îndreptă spre laşi. 

leremia, Elisaveta şi toţi ai lor fugiră la Hotin şi de 
aci la Câmeniţa, cetatea de dincolo de Nistru, unde 
erau la adăpost de iureşul marelui Domn al tuturor 
românilor. 

— N-ai ce căta la Camenița, leremia! strigă Doamna 
către soţul ei căruia începuseră a i se ivi peri albi. Dă 
fuga la Sluc, ia cu tine odoarele astea de aur şi argint, 
mai ia podoabele mele din pietre scumpe - că n-avem 
ce face cu ele în pribegie - şi adună pe nobilii leşi care 
ne-au rămas prieteni, făgăduieşte-le marea cu sarea, 
pune în mişcare pe ginerii noştri ca să ne întoarcem iar 
în scaunul Moldovei. 

Numai cinci luni de zile ţinu stăpânirea lui Mihai- 
vodă la laşi, căci soarta marelui luptător era asemenea 
unei comete, să se ivească din adâncurile viorii ale 
zorilor, să lumineze cerul ca soarele şi apoi să piară iar 
în genunile nopţii. Bătut la Mirăslău şi la Târgovişte, 
era acum fugar prin Transilvania, spre Curtea 
împăratului Rudolf, după ajutor. Simeon Movilă, cu 
lefegii poloni, mişcându-se mai repede, dobândi 
scaunul Ţării Româneşti. 

Dar şi el fu repede alungat; îşi părăsi oastea 
neplătită, care în retragere prin Moldova începu a jefui, 
a ucide şi pârjoli. 

leremia plecase la castelul de la Sluc şi acolo începu 


a lucra pentru redobândirea scaunului Moldovei, în 
vreme ce Doamna Elisaveta, închisă în cetatea 
Cameniţei, care se afla sub stăpânirea ducelui de 
Zamoiski, nu mai putea pleca până ce nu erau plătiţi 
mercenarii lui Simeon Movilă. 

Ducele era acum un bătrânel rebegit, dar avar ca un 
cerşetor - şi toate rugăminţile boierilor moldoveni nu-l 
înduplecară să dea drumul Doamnei. 

Elisaveta se duse ea însăşi în odaia în care ducele 
zăcea de podagră, cu picioarele umflate şi legate în 
feşi, ca doi butuci. li spuse de-a dreptul: 

— Mai curând vom putea plăti oştenilor lehi dacă 
vom ajunge cu bine la laşi, decât ţinându-ne silnic aci! 

Bolnavul gemu, bolborosi ceva, dar îl apucă o tuse 
care îl scutură straşnic. 

In sfârşit, căpătară învoirea de a pleca din cetate - 
unde izbucnise ciuma - Gheorghe Movilă, mitropolitul, 
fratele Voievodului şi câţiva boieri. Doamna Elisaveta 
fu oprită şi mai rămase încă un an, în mijlocul copiilor 
ei, în vreme ce slujitorii, unul după altul, cădeau 
seceraţi de crunta molimă. 

In toamna anului 1601, veni vestea morţii 
năprasnice a marelui Mihai. 

leremia Movilă, cu oastea prietenă a polonezilor, îşi 
redobândi scaunul domnesc, în vreme ce Simeon 
Movilă, ajuns iar Domn în Târgovişte, avea de înfruntat 
duşmănia boierilor. 

Ducele Zamoiski nu mai avu puterea să oprească pe 
Doamna Elisaveta, care se întoarse, în fine, la laşi. 

Dar aci află cu sfâşiere de inimă că lefegiii neplătiţi 
ai lui Simeon Movilă năvăliseră asupra moşiei de la 
Sluc, luând castelul în stăpânirea lor. 


IV 


CONSTANDEL SAU MIHĂILAŞ? 


Elisaveta ar fi putut să creadă că până acum trecuse 
prin cele mai grele încercări ale soartei şi că de aci 
înainte va domni în pace până la adânci bătrâneţi. Dar 
zilele cele mai cumplite ale vieţii ei erau încă înainte. 

Din toate puterile se strădui ea, silind până la urmă 
pe leremia-vodă să plătească din bruma ce-i mai 
rămăsese pe  lefegiii fratelui său, nenorocosului 
Simeon. Şi astfel se liberă moşia şi castelul de la Sluc. 
Doamna însăşi se repezi până acolo, lăsând pe 
credinciosul boier Stroici să repare castelul şi să-l facă 
o vrednică locuinţă domnească. 

În anii de pace care veniră, Vodă chivernisi treburile 
tării sub privegherea neostenită a Doamnei. 

Pe Maria, domniţa cea mică, o măritară după 
magnatul rutean, principele Mihail Wiszniewicki, care 
veni de-şi luă soţia cu alai regesc. După plecarea 
mirilor, nunta mai ţinu două luni şi ar mai fi ţinut încă, 
dacă  leremia-vodă nu s-ar fi îmbolnăvit pe 
neaşteptate. 

Doamna Elisaveta aduse doftori din ţările vecine, 
dar niciun leac nu mai înzdrăveni pe Voievodul care 
înţepenise. 

Tocmai atunci se întâmplă să se întoarcă din 
Transilvania amărâtul cumnat al Doamnei Elisaveta, 
Simeon Movilă, care nu izbutise a ridica pe unguri 
împotriva lui Radu  Şerban-vodă, Domnul din 
Târgovişte, ales de boierii munteni. 

Când, la 30 iunie 1606, leremia Movilă închise ochii, 
se afla numai frate-său la căpătâiul său, Doamna 


Elisaveta fiind dusă la rugăciune într-o biserică de la 
marginea laşilor. 

Simeon ieşi din odaia fratelui său răposat, chemă pe 
Mitropolitul Gheorghe Movilă, precum şi pe câţiva 
boieri bătrâni, vechi prieteni, şi strigă la ei: 

— Prea Sfinţite şi boieri dumneavoastră, cu limbă de 
moarte mă rugă frate-meu, leremia-vodă, să nu las 
scaunul Moldovei pe mâna muierilor sau copiilor (adică 
a Doamnei Elisaveta şi a urmaşului la tron, 
Constantin). Aşa că, de vreau sau de nu vreau, iacătă- 
mă la bătrâneţe cu povara acestei ţări! Şi acum pupatţi- 
mi mina, iar cine n-o da ascultare poruncilor mele 
unde-i stau picioarele acolo îi va sta capul! 

— Stai, n-o lua aşa, Simeoane, cu repezeala, îi zise 
Mitropolitul, care nu se speria uşor de amenințările 
rubedeniei sale. Ştiu că ai trimis niscai pungi la 
Stambul pentru dobândirea firmanului. Să aşteptăm 
răspunsul cuvenit, de ce ne-am pripi fără rost? 

Boierii se alăturară mai marelui bisericii. 

— Bine zice înalt prea Sfinţitul! Să mai aşteptăm, că 
n-au intrat zilele în sac. Ori facem un lucru bun, cu cap, 
ori ne lăsăm păgubaşi. 

Răposatul leremia, stins în crivatul său, noroc de 
care prea puţini voievozi aveau parte, fu îngropat cu 
cinstea cuvenită la mănăstirea Suceviţa, ctitoria sa. Şi 
pe când Doamna Elisaveta se pregătea să ceară 
încuviințarea Porții pentru urcarea în scaun a lui 
Constăndel, feciorul ei cel mare, urmaş drept al lui 
leremia, iacă nu trecu o săptămână şi se iviră oamenii 
Sultanului, călări, aducând caftan şi firman pentru 
Simeon moşneagul, albit de ani. 

După plecarea turcilor, Elisaveta, mai roşie în obraz 
ca o sfeclă, năvăli ţinând de mână pe Constăndel în 
sala Divanului, unde cumnatul ei adunase boierii 


afumându-i pe toţi cu straşnicul ciubuc primit din 
Stambul, de la Marele Vizir, dimpreună cu un săculeţ 
de tutun galben ca mătasea porumbului. 

— Asta-ţi fu credinţa, Simeoane? strigă Doamna, 
arătându-şi dinţii albi într-un rânjet, de parcă voia să-l 
sfâşie. i-am adus dulceţuri până sub barbă şi-mi 
sărutai mâna, ba ţi-am plătit şi datoriile la lefegiii leşi, 
ca să te urci acum în scaunul lui leremia? Ce va fi 
zicând sufletul lui de asemenea nelegiuire, Simeoane? 

Vodă, năucit de îndrăzneala femeii, care îl striga pe 
nume ca pe un argat, se mişcă greu între perne şi se 
bâlbâi, netezindu-şi barba căruntă: 

— Nu te supăra aşa, cumnată! Că domnia nu se mai 
ia de la Stambul după moştenire, ci după gheliruri. Că 
dacă nu mă înfăţişam eu, de neam Puricesc, cine ştie 
ce venetic şedea acum aci, în locul lui leremia. 

— Şi mult te ţine minciuna asta? îl înfruntă ea, 
râzând amar către boieri. 

Simeon se întoarse către cămăraşul Ilzbavă, chel şi 
spân, poruncindu-i: 

—  Istoriseşte Doamnei, chelule, ce am trimis noi la 
Serai! 

Ca şi cum citea dintr-o carte, Izbavă, cu ochii închişi, 
bolborosi: 

— Apăi, treizeci şi două de mii de scuzi, opt cai de 
trăsură, cinci blănuri de lutru şi trei de zibelină... 

— Plus darurile către Marele Vizir! întrerupse Vodă 
Simeon oftând. Şi către Mulftiu... şi către Dragoman... şi 
către... 

— Bine, bine, Simeoane! făcu Doamna Elisaveta şi 
ochii ei albaştri îl sfredeliră. Văd că ai cheltuit mult, aşa 
e! Te-ai priceput să-ţi pregăteşti domnia încă pe când 
sărmanul frate-tău era încă în viaţă! Dar o fi fiind un 
Dumnezeu în cer, care să ocrotească pe acest pui de 


Domn - şi Elisaveta trase cu putere mâna lui 
Constăndel, aproape speriindu-l, şi mai sunt şi eu aci, 
pe pământ! N-am murit şi nici nu mă gândesc să mor 
până nu-mi închei socotelile toate! 

După care, foşnind din rochii, ieşi repede, înaltă, 
dreaptă, stăpână, lăsând mofluză toată adunarea 
bărbaţilor. După trei ore, plecă în Polonia la moşia ei 
din Sluc. 

Un an îşi înăbuşi ea durerea şi aşijderi unui cuţit în 
inimă i se răsucea fiecare veste nouă din Moldova: că 
Marghita, cumnata ciupită de vărsat, îi purta acum 
vestmintele domneşti şi că sabia de argint a lui 
Constăndel se afla acum la coapsa vărului său 
Mihăilaş, feciorul lui Simeon-vodă. 

Dar în toamna anului 1607 veni o veste 
neaşteptată: bătrânul Simeon Movilă trecuse la cele 
veşnice. 

— Să-l fi otrăvit vreunul din boierii noştri, maică? 
întrebă Constăndel, privind drept în ochii albaştri ai 
mamei. 

— L-a otrăvit sângele lui de năpârcă! răspunse fosta 
Doamnă cu mânie. 

În zadar se grăbiră unii boieri, dornici de răsplată, să 
măgulească pe Doamna Marghita pentru a unge Domn 
pe fiul ei Mihăilaş. Cumnata ei, Doamna Elisaveta, nu 
pierdu timpul stând cu mâinile în sân, ci dimpreună cu 
ginerele ei, Wiszniewicki, alergă pe la toţi nobilii 
polonezi pe care-i cunoştea şi-i convinse că drepturile 
lui Constantin, feciorul ei şi al fostului voievod loremia 
Movilă, erau mai mari. Dar mai copleşitoare decât ele 
erau voinţa şi dârzcnia Doamnei. 

Aşa că o oaste de aproape treizeci de mii de 
luptători, mai toţi tineri, înflăcăraţi, tânjind după fapte 
vitejeşti, se îndreptă spre ţara Moldovei. În fruntea ei 


se afla Constăndel, el însuşi fremătător de tinereţe, 
eroism şi mărire, purtând stilet la coapsă, arc pe umăr 
şi pană de catifea vişinie la pălărioară. 

La o lună numai după moartea tatălui său, Simeon 
Movilă, fugi din laşi neputinciosul Mihăilaş, a cărui 
oaste de strânsură fu bătută şi risipită cu uşurinţă în 
apropiere de satul Ştefăneşti. 

Şi Elisaveta intră în Cetatea de scaun, se aşeză iar 
în casele domneşti, Doamnă cu puteri întregi, de care 
ascultau toţi boierii, în sfatul cărora ea avea cuvânt şi 
judecată fără întoarcere. 

Niciodată nu se simţi ea mai liniştită şi împăcată în 
cuget: după atâtea suferinţe grele, soarta îi hărăzise, 
în sfârşit, fericirea de a fi stăpâna ţării. 

Nu era risipitoare şi ţinea cu dreptatea. Nu era 
hrăpăreaţă, nu apăsa, nu umilea - şi nu îngăduia nici 
boierilor să asuprească ori să jefuiască. 

Află de năpasta care lovise pe Marghita, al cărei 
fecior, Mihăilaş, fugit la Târgovişte, muri cu puţin 
înainte de a lua de soţie pe Anca, fata lui Radu Şerban- 
vodă. Mai află şi de uneltirile acelei cumnate oţărâte - 
care trimisese pe câţiva boieri, dintre cei care-o 
urmaseră, drept la Stambul, cu pâră la Padişah. 

— Suferi, Luminăţia Ta, zise unul din ei, care grăia 
turceşte, ca în scaunul Moldovei să domnească un 
prieten al leşilor, urcat în domnie de armia lor? Căci 
Vodă Constantin şi maică-sa, Doamna Elisaveta, sunt 
mai mult cu ochii spre miază-noapte decât spre miază- 
zi! 

Numai că Doamna Elisaveta avusese mai de mult 
grijă să trimită haraciul şi peşcheşurile cuvenite mai 
marilor Porții, astfel că acele pâri sunară destul de urât 
în auzul Sultanului. El se încruntă şi, chemând cu 
sprânceana pe un dregător turc, îi şopti două cuvinte. 


Boierii moldoveni fură alungaţi. 


V 


NECUPRINSUL MORMÂNT 


Radu Şerban, fostul Domn al Ţării Româneşti, 
alungat de unguri, veni la laşi, unde Doamna Elisaveta 
îl primi cu toată cinstea. 

— Te văd frumoasă şi cârmuind cu înţelepciune, îi 
spuse fugarul Voievod într-o seară, pe când stăteau la 
taifas. Pentru buna ospeţie pe care am găsit-o aici, 
îngăduie-mi să-ţi dau o povaţă: închină Moldova 
împăratului Germaniei, care în curând va avea putere 
mai mare decât Sultanul. 

— Şi să nu mai trimit la Poartă haraciul şi 
peşcheşurile! făcu Doamna Elisaveta mirată. 

— Ba trimite şi daruri şi haraci, Mărită Doamnă, ca 
să nu te sape turcul, dar dacă ţii ca-n scaunul Moldovei 
să rămână de-a pururi copiii şi nepoţii Măriei Tale, nu 
uita de sfatul meu care e a al unui Domn încercat: 
închină ţara împăratului... 

Doamna Elisaveta, în râvna ei de a întemeia o 
trainică dinastie moldovenească, trimise împăratului, 
după povaţa fostului voievod, o scrisoare de supunere. 

Dar turcii aveau şi ei iscoadele lor. Cum se află la 
Stambul de acest lucru, Sultanul, mâniindu-se foarte, 
hotărî pe loc mazilirea lui Constantin-vodă şi a mamei 
sale, punând în loc pe Ştefan Tomşa, care se dădea 
drept fiu al fostului Domn cu acelaşi nume, urcat în 
Scaun după uciderea lui Despot Heraclidul. 

Când se pomeniră moldovenii cu oaste turcească 
urcând spre laşi, nu mai avură vreme să se 


împotrivească. 

Doamna Elisaveta, Constantin-vodă şi boierii mai de 
seamă fugiră la Hotin, iar de aci la Camenița. 

Tomşa nu-i mai urmări, ci rămase la laşi, unde fu 
uns Domn. Nici el n-avu parte de linişte mai mult de 
două-trei luni. Fostul Domn, Constantin, ajutat de 
prietenii săi poloni, se întoarse în Moldova în fruntea 
unei oşti numeroase. Tomşa însă avea acum de partea 
lui o tabără de tătari a vestitului Hussein Aga. 

Lupta se dădu pe locul numit Cornul lui Sas, unde 
hanul fu bătut atât de crunt, încât ceru ajutorul lui 
Tomşa-vodă, care veni în grabă cu oaste nouă, 
moldovenească. 

Constantin-vodă, deşi nu avea mai mult de 16 ani, 
se aruncă în bătălie dimpreună cu prietenii lehi, însă 
fiind ei prea istoviţi din zilele trecute, fură învinşi de 
oamenii proaspeţi ai lui Tomşa, cum şi de tătarii aprinşi 
de răzbunare. Tânărul Domn, deşi rănit, nu părăsi locul 
de luptă. Se topea de ruşine gândind să se înfăţişeze 
maică-si ca un învins, ea care îl credea viteazul vitejilor 
şi se mândrea cu el. De aceea îndemnă şi pe ceilalţi 
prieteni lehi să se bată mai departe, din răsputeri, 
călcând peste viaţă şi moarte. Ei îl ascultară. Pieri 
atunci, la Cornul lui Sas, toată floarea nobilimii leşeşti, 
iar despre Constantin-vodă se pierdu orice urmă, 
neştiind nimeni ce se întâmplase cu el. 

Mama, Elisaveta, adăsta la castelul ei din Sluc 
întoarcerea feciorului sau măcar o veste de la el, căci îl 
credea prins de turci. 

* 

După un an şi jumătate, în 1613, într-un amurg 
roşiatic de vară, descălecă la castelul din Sluc un tânăr 
boier moldovean, acoperit de colb, cerând să 
vorbească Doamnei Elisaveta despre fiul ei, 


Constantin-vodă. 

Doamna îl primi numaidecit în iatac şi moldoveanul, 
căzând în genunchi, îi sărută amândouă mâinile albe, 
prelungi: 

— Cine eşti? 

— Sunt vestitor de moarte, Măria Ta! Dar să nu 
verşi lacrimi de mâhnire, ci mândră să te arăţi, căci 
Constantin-vodă, pomenit de-a pururi fie-i numele, s-a 
săvârşit ca un viteaz, fără a-şi ruşina părinţii şi neamul. 

— Spune... spune tot. Cum s-a întâmplat? 

— Eu sunt comisul Cristea, Măria Ta, tovarăşul de 
luptă al Voievodului. Şi la Cornul lui Sas nu m-am 
depărtat o clipită de Domnul meu. Sau cădeam sau ne 
mântuiam amândoi. lar după ce am rămas singuri în 
câmp, căci pieriseră în jurul nostru şi prietenii şi 
duşmanii, ne-a ridicat o ceată de tătari, prinzând ei de 
veste că aveau înaintea lor pe însuşi Domnul Moldovei. 
Ne duseră liftele vreo trei zile şi trei nopţi. Gândeam că 
ne vor tăia, aşa gândea şi Vodă. Vedeam lacrimi 
curgând mereu din ochii lui, de ruşinea unei asemenea 
morţi. Ne făceam poate singuri moartea, dar tâlharii de 
tătari nu ne lăsaseră în seamă nici măcar custura de 
tăiat pita. Ba... ne păzeau şi ne hrăneau bine. Până 
aflarăm că aveau de gând să ne ducă plocon Hanului 
lor, să facă petrecere pe spinarea noastră. Când am 
ajuns la apa Niprului, după un popas mai lung, ne 
urcară într-un amurg în luntri ca să trecem pe celălalt 
mal, la Oceacov. Şi atunci am auzit glasul Voievodului 
meu: „Vasile, eu pe mâna acestor strigoi multă vreme 
nu voi rămâne. Ai grijă de tine, ca să ajungi cândva să 
spui maicii mele, Doamnei Elisaveta, că nu m-am lăsat 
ruşinat şi umilit, ci am pierit ca un voievod.” Şi înainte 
de a apuca să-i spun şi eu cuvânt, Constantin-vodă, 
subţirel cum era, se aruncă peste marginea luntrii in 


apa adâncă, dându-se la fund. Săriră după el câţiva 
tătari, dar nu-l mai prinseră. Îl căutarăm toată noaptea 
fără a-l găsi. Eu socot, Mărită Doamnă, că l-au dus 
apele în mare, unde şi-a aflat un mormânt necuprins, 
vrednic de Măria Sa! 

Doamna Elisaveta îşi acoperi faţa cu amândouă 
mâinile şi trupul i se cutremură de mai multe ori. Nu 
putea să plângă, abia îngăima; 

— Bietul meu Constăndel! Bietul meu fecior! 

Comisul vâri mâna în sân şi scoase o carte 
pecetluită. 

— Măria Ta, zise, iată şi mângâierea pe care o aduc: 
o veste bună din partea Hanului. 

Doamna citi cu luare-aminte şi abia îi venea să 
creadă ochilor ceea ce citea. Nemulțumit de Ştefan 
Tomşa al Il-lea, care nu-şi ţinea făgăduiala, tătarul era 
gata să vină cu hoardele lui de călăreţi să alunge pe 
tiran din laşi, iar în locu-i să pună pe al doilea fecior al 
lui leremia, tânărul Alexandru. 

Elisaveta clătină trist din cap şi puse scrisoarea 
deoparte. Apoi se aşeză într-un jilţ şi rămase multă 
vreme dusă pe gânduri. 


VI 


PRIBEGIA 


Treizeci de zile şi nopţi Doamna Elisaveta nu ieşi din 
iatacul ei, plânse şi se rugă tot timpul. Apoi scoase iar 
la lumină luciul părului bogat, îşi încercă vestmintele, 
podoabele şi porni într-o caretă trasă de şase cai pe la 
castelele învecinate ale nobililor polonezi. 

Spre mirare, căpătă aproape învoirea tuturor, apoi 


însăşi încuviințarea Regelui din Varşovia, ca o oaste să- 
i ajute a dobândi iar scaunul Moldovei, pentru celălalt 
fiu al ei, Alexăndrel. Până atunci câştigă toate 
judecăţile împotriva cumnatei Marghita, care îi datora 
95.000 de unghii, plătiţi odinioară de leremia Movilă 
lefegiilor lui Simeon. 

Când noua oaste, având în frunte pe Wiszniewicki şi 
Korecki, ginerii ei, ajunse la Camenița, fu întâmpinată 
de cei mai de seamă boieri moldoveni, bucuroşi să 
scape de hainul Tomşa, ale cărui mâini erau pline de 
sânge până-n coate. 

In octombrie 1615, după două scurte încăierări, din 
care una avu loc chiar la laşi, în mahalaua Tătăraşi, 
Tomşa fugi, iar flăcăiaşul Alexăndrel fu uns Domn al 
Moldovei. 

Pe ulițele târgului trecură atunci peste o mie de 
cavaleri francezi, în armuri de oţel, cu coade lungi la 
coifurile strălucitoare, toţi călări pe armăsari burgunzi. 
Sunau  flintele, tobele, trâmbiţele - iar Doamna 
Elisaveta, în iatacul pe care de atâţia ani îl părăsise, 
primea sărutările de mâini ale boierilor. 

Ospăţul îmbelşugat ţinu o lună de zile. 

Intr-această vreme, Tomşa cu oştire nouă urca pe 
Şiret, ca să răstoarne pe Elisaveta din domnie. 
Căpătase ajutor din partea lui Radu Mihnea, Domnul 
Ţării Româneşti. 

Din nou se văzu nevoită Doamna să fugă la Hotin cu 
toţi ai săi, dar Tomşa îi urmări, hotărât să stârpească 
odată pentru totdeauna seminţia Movileştilor. Lingă 
Prut se întâlnise Tomşa cu oastea lui Schender Paşa, 
trimisă într-ajutor şi lupta se încinse la Ştefăneşti. 

Pentru Elisaveta şi feciorul ei îşi puseră piepturile 
cavalerii francezi şi pedestrimea polonă. Scăpară cu 
viaţă numai câţiva, ceilalţi zăceau răpuşi, acoperind 


pământul cu leşurile lor. 

Învingătorii merseră până sub zidurile cetăţii 
Hotinului. Aci îi adăsta însă oastea lui Alexandru-vodă, 
care nu era mai numeroasă decât a duşmanilor săi, dar 
râvna şi furia ei erau atât de înverşunate că într-o 
singură zi pieriră aproape trei sferturi din turcii lui 
Schender Paşa şi din moldovenii lui Tomşa. 

De pe ziduri Doamna Elisaveta privea desfăşurarea 
luptei dimpreună cu fetele ei Maria şi Margareta, 
boierii şi însuşi Mitropolitul ţării. 

Când se deschiseră porţile cetăţii să intre biruitorii, 
fură primiţi cu urale, flori şi îmbrăţişări. 

La înapoiere, Alexandru-vodă găsi laşul aproape 
pârjolit. Urmăritorii erau cât pe-aci să-l prindă pe 
Tomşa care, bucuros că scăpase cu viaţă, benchetuia 
undeva la malul Buzăului, în tovărăşia lui Radu Mihnea. 

Dar Schender Paşa, cu sufletul coclit de ciudă, nu se 
lăsă bătut, ci luând înţelegere cu Ibrahim Paşa din 
Silistra dobândiră de la Sultan învoirea de a înlătura pe 
Tomşa din Scaun şi totodată de a prinde şi trece la 
legea musulmană pe toţi Movileştii. 

Ca să-i înşele, turcii le trimiseră veste că va sosi la 
laşi Ibrahim Paşa cu firmanul de domnie al lui 
Alexandru-vodă - dar în taină o nouă oştire se strecură 
pe Şiret în sus. 

Boierii, neîncrezători, sfătuiră pe Doamna să se 
tragă iar între zidurile Hotinului - dar ei nu-i venea să 
creadă într-o asemenea ticăloşie. Şi iată că tătarii, care 
mergeau înaintea oastei turceşti, se şi arătară la 
marginea laşilor. 

Doamna Elisaveta abia avu timp să fugă din laşul 
care n-o mai putea ţine. Câteva încăierări avură loc pe 
drum cu pâlcuri mici de duşmani care căutau să taie 
drumul fugarei. La Cotnari fu rănit de două săgeți, 


după o luptă grea, însuşi frumosul şi viteazul principe 
Korecki, ginerele ei, pe care-l purtară după aceea pe 
targa. La Hârlău, un turc în vestminte bogate ceru să-i 
vorbească în numele lui Ibrahim Paşa. Margareta, 
tânăra soţie, cu ochii în lacrimi, se împotrivi. Dar 
viteazul ei bărbat, sprijinit de doi slujitori, ieşi înaintea 
solului - şi află că Paşa, uimit de curajul acelui prinţ, 
dorea să-l vadă luptând cu o căpetenie a ienicerilor - 
cavalereşte în faţa oştilor. Ei doi să hotărască asupra 
soartei Moldovei. 

— Spune Paşei că primesc! strigă mândrul leah. 
Dar, slăbit şi galben, ar fi căzut din picioare, dacă nu-l 
sprijineau slujitorii şi soţia. 

Alexandru-vodă, care asemenea fratelui său mai 
mare, Constăndel, n-avea mai mult de şasesprezece 
ani, se uită în jur şi, poruncind să nu se destăinuiască 
nimic mamei sale, grăi dârz: 

— Principele e prea bolnav! Spune Paşei că voi veni 
la luptă eu, Alexandru-vodă. 

A doua zi, în zori, între cele două oşti, avu loc lupta 
cavalerească a Voievodului Moldovei cu un turc voinic 
şi zvelt, care mai întâi se rugă, plecându-se cu faţa 
spre Mecca. Aşijderi, Vodă Alexandru îşi aşternu pe 
piept o cruce şi după asta cei doi potrivnici înarmaţi cu 
suliță, iatagan şi săgeți se aruncară pe câte un cal. 
Dintru început se ochiră zadarnic cu săgețile. După 
aceea dându-şi seama Alexandru-vodă de puterea 
duşmanului, prinse curaj mare, izbi cu iataganul 
coapsa turcului, răsturnându-l de pe cal - şi mai înainte 
ca vrăjmaşul să-i repeadă sulița în piept, dădu pinteni 
calului şi trecu peste el. La întoarcere îl străpunse, îi 
tăie capul şi porni biruitor spre tabăra moldovenească. 

După sfatul boierilor, Doamna cu Vodă nu adăstară 
sfârşitul luptei, ci plecară mai departe, căci era mai 


sănătos să nu se încreadă în cuvânt turcesc. 

Schender Paşa, găsind pricină că lupta nu fusese 
dreaptă, se luă iarăşi cu oastea după fugari, turbat de 
mânie şi de ruşinea înfrângerii. 

Nu mai aveau mult până la Botoşani, când 
moldovenii îşi dădură seama că drumul era călcat de 
călăreţi tătari trimişi înainte de paşă pentru a le 
zădărnici fuga. O singură scăpare le surâdea: să se 
tragă în pădurea deasă pe la apus de Coşula, dar cum 
nu reuşiră s-o facă, ridicară în pripă un zid din care şi 
căruţe. Căpetenia turcilor opri pe tunari să lovească 
acea tabără fiindcă vroia să prindă vie şi teafără măcar 
o mlădiţă din neamul Movileştilor. 

Se iscă o luptă pe viaţă şi pe moarte. Doamna 
Elisaveta, cu toate că nu mai era tânără, lupta ca un 
bărbat, găsind în fiinţa ei multă flacără şi putere. 
Secerând în dreapta şi stânga cu un paloş luat de la un 
oştean rănit, se răzleţi în furia ei fără măsură de ai săi 
şi nemaiaflându-i din pricina întunericului care se 
lăsase ca un zăbranic, fu prinsă de turci. Ei numaidecât 
o recunoscură, căci altă femeie nu se mai afla între 
ostaşi. 

În tabăra creştinilor nu rămăseseră decât leşurile 
cailor, oştenilor şi sfărâmăturile carelor. Turcii şi tătarii 
se puseră pe jaf. Cei găsiţi în pădure fură ucişi în bezna 
nopţii. Dar cei mai mulţi, mai ales cavalerii lehi, 
scăpând din încercuire se îndreptau iute spre Hotin. 
Printre ei erau ginerii Elisavetei şi fiica ei, Margareta, 
toţi îngrijoraţi că nu ştiau nimic de soarta Doamnei şi a 
lui Alexăndrel. 

A doua zi, câţiva boieri moldoveni, prinşi şi legaţi la 
marginea drumului, văzură pe Elisaveta înghesuită 
într-un car mocănesc doldora de bagaje, pornind pe 
lungul drum al Stambulului. Ea, recunoscându-i, 


întrebă: 

— De Domnul vostru nu ştiţi nimic? 

Înălţară din umeri, nu ştiau nimic. Cine şi cum putea 
să afle tot ce se întâmplase orbeşte în faptul nopţii? 

Doamna nu mai stărui, ci oprind carul, scoase o 
pereche de foarfeci şi îşi tăie pe loc bogatele coade pe 
care dându-le unui boier, îi spuse: 

— Să le duci, rogu-te, la Suceviţa, m-auzi? Şi să le 
puie stareţul pe lespedea lui leremia al meu. Că şi eu 
tot moartă sunt! 

Când se lăsă amurgul, dincolo de Hârlău, îi ajunse 
din urmă un mic convoi de prinşi, în care se afla chiar 
ginerele ei, prinţul Korecki. Leahul şedea lungit pe 
spate, galben, fără grai, cu ochii aninaţi de poalele 
cerului, nemaisimţind suferinţa. Ea, apropiindu-se de 
rănit, îl întrebă pe limba lui: 

— Te-au prins şi pe tine, păgânii? Unde-i Margareta, 
nevastă-ta? 

— Nu ştiu ce s-a făcut, îngăimă el. Poate o fi fugit. 

— Dar Alexandrel? 

Bolnavul clătină din cap: 

— Pe el l-au răpus blestemaţii! 

— A murit? L-au omorât? răcni Elisaveta ca 
spintecată. Dar numaidecât îşi veni în fire, stăpânindu- 
se. Spune-mi cum s-a întâmplat, a avut moarte 
vitejeascăâ? 

Leahul nu mai putea vorbi, făcea numai semne din 
cap că da! 

— Spune! Spune! îl îndemna Doamna fără a ţine 
seamă de starea lui. 

Paznicii care vegheau o smulseră de lângă nobilul 
polonez ducând-o pe sus, în carul mocănesc unde îşi 
regăsi locul. 

— Amândoi! ofta în sinea ei, năucită, cercând să 


cuprindă cu mintea vestea cea cruntă. 

Şi de-aci încolo, în fiinţa Elisavetei răsuna mereu 
acest cuvânt amândoi, care întruchipa pe feciorii ei 
plecaţi aşa devreme din lumea aceasta. 

Până la Stambul nu mai scoase o vorbă. Şezu mută 
ca o stană de piatră, privind în gol. Nu se mai îngriji de 
nimic, nu mai vru să se atingă de mâncare. Slăbise ca 
o scândură, se urâţise, nu mai avea şir la vorbă, încât 
capugiul şi oamenii săi se luară de gânduri. 

Ajungând în oraşul împărătesc de pe marginea 
Bosforului duseră stafia într-o geamie unde un hoge 
făcu o slujbă ciudată. Elisaveta înţelese că o turciseră, 
trecând-o în legea lor. Aşa aveau pesemne poruncă. Ea 
se lăsă, nesimţitoare, să facă ce voiau. Privea senină în 
sus, peste capul lor, gândind în sine: 

— Păgâni becisnici, ce folos trageţi voi turcind o 
piatră cu înfăţişare de om? Nu râde Alah al vostru de 
prostia gogonată ce faceţi? 

Şi în văzul lor, ieşind din geamie, îşi făcu o cruce 
mare pe piept. După asta o duseră la Serai unde o 
aştepta Padişahul înconjurat de mai multe paşale. 

— Această femeie gârbovită şi fără cosiţe e Doamna 
Elisaveta? întrebă Sultanul, mirându-se foarte, căci 
ades auzise vorbindu-se despre frumuseţea ei. 

— M-au pustiit urgiile abătute asupra capului meu, 
rosti ea, cercând să se ţină dreaptă şi maiestuoasă 
precum fusese. 

— Ce pătimiri ai îndurat? se interesă Marele Vizir. 

— Povesteşte-ne din viaţa ta! o îndemnă Sultanul. 

Doamna Elisaveta istorisi câteva întâmplări. Un 
tâlmaci cu părul cărunt întorcea vorbele pe limba 
turcească. 

Ascultând  Padişahul acestea, păru mişcat de 
suferinţele prizonierei şi în loc s-o arunce în temniţă, 


aşa cum avea de gând, porunci: 

— Tu, Elisaveta, rămâi oaspetele nostru. Vei locui 
aici, la Serai! 

Apoi întorcându-se către dregătorii săi, ei înşişi 
miraţi de  dârzenia şi sufletul călit al acelei 
moldovence, le zise: 

— Atâtea năpaste ar fi doborât un bărbat. Cum de 
le-a putut îndura o femeie, care-i de la fire o făptură 
gingaşă? 

După care, întorcându-se spre dânsa o întrebă cu 
tâlc: 

— Dacă ar fi să iei viaţa de la început, tot către 
mărire ţi-ai îndrepta paşii sau către tihna căminului? 

— Tot aşa aş face, Luminăţia Ta! răspunse ea fără a 
avea nevoie de gândire. 

Aşa orândui soarta ca mândra şi frumoasa 
Doamnă să-şi sfârşească zilele pe malul Bosforului, 
departe de ţara Moldovei, unde îi rămăsese inima şi 
sufletul. Dar mai mult decât soarta vru ea însăşi, căci 
singură îşi croise drumul vieţii. Avea fire împărătească, 
ştia ca nimeni altul să poruncească şi de la nimeni nu 
primea porunci. 


MATEI BASARAB 


„„„ om fericit preste toate domniile 
aceia ţări, nemândru, blând, dirept, 
om de ţară, harnic la războaie, aşea 
neînfrânt şi neînspăimat, cât poţi 
să-l asameni cu marii oşteni ai lumii. 
(MIRON COSTIN) 


I 


DIVANUL DIN STAMBUL 


Era zi mare la Sublima Poartă. După slujba de la At- 
Meidan, Sultanul se întoarse călare la Dolma Bachce, 
urmat de nesfârşitul alai al dregătorilor împărăteşti şi 
de ienicerii de pază, cu săbiile scoase. De pe malul 
Bosforului se auziră cinci bubuituri de tun: semn că 
începea judecarea pricinilor la Divan. 

Într-acea zi de februarie, când se simțeau tot mai 
mult adierile calde dinspre miază-zi, iar smochinii şi 
migdalii din gărdinile Seraiului înmuguriseră, Sultanul 
n-avu tragere de inimă pentru pricini prea grele şi se 
arătă atât de mărinimos, că până la amiază nu osândi 
pe nimeni, nici să fie zvârlit în mare cu pietroiul de gât, 
nici dus la spânzurătoare, nici la tăierea capului cu 
obişnuita preumblare a _ tigvei în suliță, pe ulițele 
Stambulului. 

Mai marele paznicilor de la Edicule, închisoarea 
celor şapte turnuri, unde se ţineau închişi marii 
vinovaţi, se strecură până la chilia de sus unde era 
închis un boier muntean, aga Matei, de fel din 


Brâncoveni, judeţul Romanaţului, trăgându-se din 
Basarabi după o bunică. 

— Boierule, îi şopti el prin ferestruică în grai 
grecesc, aşa cum se vorbea între ghiaurii din Țarigrad, 
ai mare noroc. Până la amiază măritul Padişah a lăsat 
toate capetele pe umerii împricinaţilor. Scapi cu zile 
dacă şi după-amiază, când ţi-o veni rândul la judecată, 
o fi tot aşa de bine dispus. 

Boierul muntean scotoci în caftanu-i jerpelit de drum 
şi de neîngrijirea din închisoare, scoase un galben şi-l 
înmână paznicului fără a-i răspunde un cuvânt. Chiar 
asta vroia turcul: bacşiş! 

Nu era de mirare. Toată turcimea, de la calicul 
muritor de foame până la padişahul copleşit de putere 
şi bogăţie, umbla cu limba scoasă după miraculosul 
bacşiş. 

— Or fi ajuns pungile în mâna Sultanului? se întrebă 
în sine boierul Matei, care împlinise zilele trecute 53 de 
ani. Altfel, nu mai văd ţara mea... Pe-aici îmi sfârşesc 
zilele... Şi-şi aruncă privirile pe fereastra zăbrelită ce 
dădea spre Marmara şi văzu valurile albastre încreţite 
cu dungi de spumă albă, ca o uriaşă rochie de mătase 
în mişcare. Numaidecât îşi aminti de Elina, tânăra-i 
soţie, pe care o lăsase la Târgovişte, în Cetatea de 
scaun. 

— Sărmana mea Elina, oftă întemniţatul clătinând 
amarnic din cap. Oi mai vedea-o vreodată? Habar n- 
are în ce primejdie mă aflu! Chiar eu nu ştiam că-mi 
pun laţul de gât venind aici după blestematul acela de 
firman. 

Orele se scurgeau greu, într-acea după-amiază de 
februarie, fără ca boierul valah să fie chemat la Divan 
ca să dea socoteală de faptele sale pentru a fi ori ucis, 
ori uns cu firman în regulă, Domn al Ţării Româneşti. 


Ce se întâmplase? Se întâmplase un boc/uc, cum 
spuneau turcii... Sultanul într-adevăr primi pungile din 
mâna Marelui Vizir, le puse grijuliu la spate şi, fără a 
mai asculta pricina, întrebă: 

— Ce e, bre, cu boierul acela? Să-l facem Domn, 
dacă e în stare să ne plătească haraciul şi să ţie oştire 
bună pentru orice nevoie. Cine e acum Domn în 
Valahia? 

— Chiar el, răspunse Marele Vizir, ploconindu-se. 

Sultanul se miră tot. 

— Dacă-i el, ce mai vrea? 

În clipa aceea se ivi cafegiul, ţinând tava cu 
dulceţuri, cafele şi narghileaua roşie, ca un şarpe 
încolăcit. 

Sultanul se îndeletnici gustind din acele bunătăţi, 
sorbi cafeaua şi pufăi zgomotos din narghilea. Asculta 
însă pâra ce se aducea boierului valah aflat în mare 
vină: încălcase firmanul de domnie al lui Radu lliaş- 
vodă, venind cu oaste împotriva acestuia şi împotriva 
tătarilor care-i săriseră într-ajutor. In plus, avea 
legături de prietenie cu principele Transilvaniei, 
Râkoczy l, vrăjmaş inveterat al Semilunii, îndatorându- 
se acestuia cu bani. 

— Să i se taie capul! strigă Sultanul furios. 

Marele Vizir se arătă cam contrariat la auzul acelei 
sentinţe de moarte. Nu-i prea venea la socoteală, căci 
primise şi el multe pungi cu aur. 

— Mai e ceva? făcu Sultanul văzând nedumerirea 
dregătorului său. 

— Ar mai fi, Luminăţia Ta, căci boierul valah deşi 
încărcat de fărădelegi are şi argumente în sprijinul său, 
care îi uşurează vina. A venit singur, fără silnicie... 

Padişahul, cu o mişcare de la sine, pipăi pungile cu 
aur pe care le aşezase în spatele său. 


— Mda, ai dreptate... Atunci, ce facem cu el? ŞI 
unde e acum Radu lliaş cel într-atât lovit de nenoroc? 

— La tătâne-său, Domnul Moldovei, la laşi. 

Sultanul clătină din cap a pagubă. Asta însemna că 
nu mai era nădejde nici de haraci, nici de peşcheş de 
la Radu lliaş. 

In vremea aceasta, oamenii lui Alexandru lliaş, 
Domnul Moldovei şi tatăl voievodului Radu cel alungat 
din Scaun, aşteptau osândirea la moarte a lui Matei 
Basarab. Dar iacă, se lăsau umbrele înserării şi valahul 
închis nu era încă dat pe mâna călăului. Fără doar şi 
poate că se petrecuse ceva între zidurile Seraiului. Ce 
anume? Cine ar fi putut să ştie? 

Potrivnicii Domnului muntean, diriguiţi din umbră de 
cămătarul grec Curt Celebi, care avea interese băneşti 
în ţările române, nu se lăsară. Zaraful tocmi vreo două 
sute de femei de rând, turcoaice şi grecoaice, le plăti 
bine şi le duse la porţile Seraiului. Acolo nevoiaşele 
dând drumul glasurilor cerură judecarea şi osândirea 
acelui nelegiuit boier valah, care le omorâse, chipurile, 
soţii, fraţii şi copiii, fără a fi părtaşi la bătălie. Numai 
măritul padişah, împărţitorul dreptăţii lui Alah pe 
pământ le putea da împăcarea sufletelor, pedepsind cu 
moarte pe tâlharul şi ucigaşul valah. 

Strigătele lor ajunseră până la urechea Sultanului. 
Acesta porunci  căpeteniei ienicerilor să alunge 
degrabă pe acele zurbagioaice care îi stricau liniştea. 

lenicerii le împrăştiară sângeros, omorând două şi 
rănind vreo şapte. Pe Curt Celebi nu-l prinseră căci 
fugise la timp, dar tot se află la Serai că el ticluise 
mascarada. Marele Vizir îl scăpă de urmări primind mai 
multe pungi cu aur sclipitor. 


II 


DOMN AL ŢARII ROMÂNEŞTI 


Matei se trăgea dintr-un neam mare de boieri olteni. 
Era fiul vornicului Danciu şi al Stancăi, nepotul lui 
Vâslan or Brâncoveni, strănepotul lui Mircea, mare 
postelnic, şi al Margăi, fiica marelui vornic Pârvu (deci 
soră cu Neagoe Basarab). Fiind coborâtor din Basarabi, 
boierul Matei îşi înlocui numele Brâncovenesc cu acela 
mai vestit al Basarabilor, spunându-şi Mate; Basarab. 

În 1612, se însură cu Elina, fata postelnicului Radu 
Năsturel, în vârstă de 14 ani. Mama ei, Despina, era 
din casa domnească a lui Mihai-vodă Viteazul. Cu toată 
osebirea de vârstă, el avea 33 de ani, însurățeii se 
înţeleseseră şi se iubeau, ea veghind căminul, ocrotind 
biserica şi meşteşugurile femeieşti, mai ales țesutul 
covoarelor. 

Dar nu strălucirea înaintaşilor lui Matei Basarab, nici 
ai soţiei sale îl aşezară pe scaunul domnesc de la 
Târgovişte, ci însuşi poporul îl vru Domn. Incă de tânăr, 
fiind în oastea lui Mihai Viteazul, învăţă că fără vitejie 
şi paloş nu se poate trăi. Ajungând el agă, ceea ce 
însemna căpitan de oaste, se puse în fruntea mişcării 
naţionale împotriva grecilor din Fanar, năpustiţi ca 
lăcustele să colonizeze, chipurile, ţărişoarele noastre, 
parcă ar fi fost pustii. O bună parte din boierii olteni îl 
urmară în răzmeriţa începută de el şi cu toate că nu 
izbândi mare lucru, ba chiar fu asediat la mănăstirea 
întărită a Tis- manei, de unde scăpă cu zile, totuşi 
tăciunii aprinşi ai mişcării rămaseră să mocnească sub 
cenuşă, până când, mai târziu, răbufni vâlvătaie. 

Noul Domn din Târgovişte, Leon-vodă, nici el n-o 


mai putu scoate la capăt cu datoriile ce făcuse la greci 
şi care-l urmaseră în ţară. Boierii puşi să strângă dările 
nu mai răzbeau, iar când fură osândiţi eă acopere ei 
lipsurile, după ce se îndatorară până şi la negustorii de 
miere şi ceară, îşi lăsară gospodăriile vraişte şi fugiră 
în Transilvania, aşteptând vremuri mai bune. Tot acolo 
se trăsese şi aga Matei, fugind la voievodul Râkoczy |, 
cu care legă bună prietenie. 

Speriat, Leon-vodă chemă boierii îndărăt de câteva 
ori, dar nu izbuti să-i înduplece. Îşi adunaseră oaste şi 
umblau acum să-l alunge din Scaun. Văzând primejdia, 
Domnul, care închinase numeroase moşii mănăstirilor 
greceşti şi se căsătorise cu fiica vestitului cămătar Curt 
Celebi, strânse boierimea ce-i mai rămase, apoi pe 
vlădici, pe oşteni şi pe neguţători, întocmi un fel de 
hrisov după care dând vina neorânduielilor pe greci se 
legă să-i alunge până la unul, ca să nu mai sugă ca 
lipitorile sângole ţării. 

Boierii fugari coboriră prin trecători le Carpaţilor, 
îndreptându-se asupra Târgoviştei. Dar la poalele 
munţilor se loviră de oştenii lui Vodă, pe care îi 
alungară uşor. 

Oamenii se lipiră cu nemiluita de oastea boierilor şi 
Leon-vodă, pricepând că nu-şi va putea ţine domnia 
decât plătind bine pe mercenarii dărăbani, le făgădui 
încă o leafă după înfrângerea şi alungarea boierilor, 
apoi se trase în marginea Bucureştilor, mai devale de 
Dâmboviţa, unde găsi un loc bun de bătălie. 

Răzvrătiţii nefiind înţeleşi asupra felului de a lupta 
năvăliră buluc, astfel că oştirea lui Leon-vodă, bine 
întocmită, îi învinse până la urmă. Mulţi boieri îşi 
pierdură viaţa, iar cei prinşi fură tăiaţi ori traşi în ţeapă. 
Scăpară cu fuga numai câţiva, ca prin minune. Printre 
aceştia se afla şi aga Matei. 


Principele Transilvaniei îl primi cu bunăvoință, căci 
ar fi voit să aibă ca vecin în scaunul Ţării Româneşti un 
Domn îndatorat lui. 

Leon-vodă, care vedea că primejdia nu trecuse încă 
şi alţi nori negri se adunaseră deasupra capului, chemă 
din nou pe fugari, îmbiindu-i cu făgăduieli de mari 
dregătorii. Unii se întoarseră, crezându-l pe cuvânt, şi 
nu se înşelară. Dar aga Matei râvnea mai mult: el se 
socotea menit a fi însuşi Domnul ţării, căci numele său 
era pe toate buzele şi-n inimile tuturor oamenilor. 

Gândind astfel, luă cu împrumut mai multe pungi cu 
galbeni de la Râkoczy |, prietenul său, şi intră în vorbă 
cu Abaza-paşa din Silistra, paznicul ţărilor dunărene, 
cu mare trecere la Poartă. Căci era acest Abaza 
musulman de neam circazian, viteaz fără pereche şi 
priceput în lupte. Cu puţină oştire şi dibăcie multă, el 
sfărâmase oştile poloneze la 1629, băgând groaza în 
ele. Padişahul îl trimise după aceea la Silistra, de unde 
priveghea Ţările Române şi mişcările ghiaurilor de 
dincolo de Carpaţi. 

Aşa că ceea ce spunea acest Abaza la Poartă avea 
tărie mare, iar hotărârile lui se bucurau dinainte de 
încuviințarea Sultanului. 

Un an numai după înfrângerea boierilor fugari lângă 
Dâmboviţa, Leon-vodă se pomeni la Târgovişte cu 
mazilirea! - ca şi cum socrul său din Țarigrad, isteţul 
Curt Celebi, nu mai avea acolo niciun cuvânt de spus! 

Inţelese pe dată „bietul” Leon că era o lucrătură a 
vreunui boier pribeag din tabăra lui Râkoczy |, dar nu 
bănuia nici pe aga Matei, nici pe Abaza-paşa din 
Silistra. Incredinţat că prin puterea socrului său îşi va 
redobândi Scaunul, se supuse maziliei şi plecă la 
Stambul. 

Aci află că fusese săpat nu de vreun boier din Ţara 


Românească, ci de însuşi Domnul Moldovei, Alexandru 
lliaş, pentru a pune în scaunul de la Târgovişte pe fiul 
său Radu, şi că la această ispravă îi dăduse o mână de 
ajutor chiar... Curt Celebi, bogatul zaraf, socrul lui 
Leon-vodă, bineînţeles primind în schimb o mare sumă 
de galbeni. 

Cunoscând mazilirea lui Leon-vodă şi numirea cu 
firman a lui Radu lliaş, aga Matei - înţeles cu puternicul 
paşă din Silistra - scobori pe la Caransebeş în Banat, 
năvăli în Oltenia, unde avea prieteni, se întâlni cu 
Abaza-paşa care în loc de firman îi dărui caftanul de 
Domn şi intră în Bucureşti. 

Radu lliaş, care se înscăunase la Târgovişte, fugi 
val-vârtej la laşi, la tătâne-său, cu ochii plini de lacrimi 
şi tremurând din tot trupul de mânie neputincioasă. 
Domnul Moldovei rămase şi el mofluz: pungile cheltuite 
la Stambul se duseseră pe copcă, fără niciun folos. 
Oare se va mai urca nenorocosul Radu pe scaunul Ţării 
Româneşti? Nădejde la Poartă nu mai era de-acum 
încolo, afară numai dacă trimitea alte pungi cu galbeni. 
Aşa că socoti să-şi dobândească dreptul mai bine cu 
puterea armelor decât a aurului. 

Fără a mai sta pe gânduri, adună boierii, 
pedestrimea şi pe câţi fugari munteni îi avea la curtea 
lui şi purcese în Ţara Românească. 

Dar nici Matei, noul Domn, nu stătu într-acest timp 
cu mâinile în sân îşi adună şi el oastea, tocmi seimeni 
şi dărăbani, oşteni cu simbrie şi aşteptă pe moldoveni 
la Colentina, în marginea Bucureştiului, în preajma 
mănăstirii Mărcuţa, unde găsise un loc mocirlos. Oştile 
se loviră într-o zi ploioasă de noiembrie şi bătălia ţinu 
două zile, după care oamenii lui Alexandru lliaş, 
osteniţi de a se mai împotrivi vajnicilor luptători în 
mijlocul cărora se afla însuşi Matei, se traseră înapoi, 


apoi o rupseră la fugă - câţi mai putură fugi. Radu lliaş 
abia scăpă teafăr, luând-o la sănătoasa cu capul gol. 

Norocul său era mare. De la Stambul tocmai sosise 
un ceauş împărătesc cu hatişeriful şi steagul de 
domnie pentru nefericitul Radu lliaş - dar n-avu cui să 
le mai dea! 

Sfătuit de Abaza-paşa, care cunoştea bine pe Sultan 
şi obiceiurile de la Poartă, Matei-vodă îşi lăsă soţia, pe 
Elina, în locul său la Târgovişte, iar el luă drumul 
Ţarigradului să dobândească firmanul cuvenit. Pungile 
cu bani - după obicei - le trimise mai înainte, ca să 
ajungă din vreme în mâinile Marelui Vizir. La pungi noi, 
domnie nouă - de două sute de ani se făcea aşa la 
Sublima Poartă! 

De cum puse piciorul în Stambul, Matei Basarab, fu 
aruncat în închisoare, unde zăcu aproape opt luni, din 
februarie până-n septembrie, când în sfârşit îl poftiră la 
Serai. 

Marele Vizir, cu care mai întăi stătu de vorbă, îl 
povăţui să fie cu mare credinţă faţă de Poartă, să nu 
arate purtarea acelui Mikel spăimântător (Mihai 
Viteazul) care făcuse împărăției mari boclucuri, să-şi 
chivernisească bine ţara, căci e mănoasă, pentru a 
putea trimite la timp haraciul şi peşcheşurile cuvenite. 

După care Matei se înfăţişă puternicului Sultan. 
Acesta îi spuse: 

— Mult mă bucur că te văd bărbat copt, în toată 
firea. Am nădejde că vei fi mai chibzuit decât alţi 
Domni cărora tinereţea le suceşte adesea capul. Află 
că de la Abaza-paşa am primit ieri răvaş în care spune 
că eşti priceput la luptă şi bun gospodar. Asemenea 
om îmi trebuie în Ţara Românească. Îmi mai scrie paşa 
că ai bună prietenie cu el. Fie! lată steagul de domnie 
nouă şi firmanul. Du-te şi vezi-ţi de treabă! Caftan nu-ţi 


mai dau că ai... 
Noul Domn se îndoi de mijloc şi sărută poala 
padişahuluL A doua zi porni cu alai spre Dunăre. 


III 


SE SCHIMBA FAŢA ȚĂRII 


Revederea cu prea iubita soţie Elina, care îi ţinuse 
locul în Scaun mai bine de o jumătate de an, fu 
înduioşătoare. Ochii amândurora înotau în lacrimi. 

— Elino, nu credeam că o să te mai văd, nici pe 
tine, nici ţara. Murisem şi uite că am înviat sărind într-o 
nouă viaţă. la spune-mi cum ai chivernisit trebile 
domniei în lipsa mea? 

— Of, destul de greu, Măria Ta. Că aveam inima 
numai la tine. De unde să mai scot altă inimă pentru 
grijile celelalte de fiecare zi? Mereu îmi plecam capul 
ca să nu-l pierd. Turcii din Târgovişte erau lege, nu 
alta... Şi, colac peste pupăză, mă rodea şi grija banilor 
ce-ţi dădu Râkoczy la vreme de ananghie. 

— Ţi-i cerea înapoi principele? 

— D-apoi cum? Două răvaşe i-am bătut, scriindu-i 
să ne îngăduie Măria-Sa până ce va veni domnul meu 
din ceia cale, că banii vor fi plătiți până la unul. 

— Da, da, trebuie să-i plătim datoria şi să plătim 
toate datoriile celor care ne-au ajutat. Mai întâi 
Domnului Dumnezeu din ceruri care mă smulse din 
ghearele pierzării. Aşa, Doamna mea! La Hiereşti şi 
Negoeşti înălţarăm două sfinte lăcaşuri. Vom umple 
tara de biserici! Şi vom da poporenilor noştri o viaţă 
mai bună! Numai pace să fie! 

In acest avânt curat, deodată simţi Vodă un junghi 


în inimă. 

— Ce păcat că n-avem urmaşi! Cine ştie dacă după 
noi nu va veni un Domn care să strice tot ce-am durat? 

Intr-adevăr, avusese Matei un fecior tot cu nume ca 
al său, dar se stinse din viaţă în fragedă vârslă. t 

— M-am gândit şi la asta, Doamne, îi zise soția. De 
aceea am luat de suflet pe Mateiaş, feciorul fratelui 
meu Udrişte, ca să-l creştem noi... Că maică-sa a 
răposat la două săptămâni după naştere, sărăcuţa. Ţi-o 
mai ajuta când s-o face mare la cele trebi ale domniei. 
Am făcut bine sau ba? 

— Bine, nici vorbă, Elino. Că muierea până n-are pe 
cine iubi nu simte că trăieşte. Să-l facem flăcău de 
ispravă, cu mai multă învăţătură decât mine, 
credincios şi bun întocmitor. Poate mi-oi lua şi eu grija 
de urmaş în Scaun. Dar unde e? Vreau să-l văz. 

Elina fugi sprintenă, căci era scundă şi părea uneori 
tot fetişcana de altădată, de la Hiereşti, de unde fusese 
peţită de marele boier. După ce dădu la o parte o 
perdea, Vodă zări în cealaltă încăpere, surâzându-i de 
parcă-l adăsta, un flăcăiaş împopoţonat cu zale şi coif, 
cu mâneca de catifea vişinie împodobită cu broderii de 
argint, cu pantofi lucitori şi la coapsă cu o săbiuţă de 
aur, ca o jucărie. 

Această arătare de basm plăcu mult Domnului care, 
împotriva firii sale, surâse şi întinse mâna către copil. 

— Dacă te-a ales Doamna ca urmaş, nu mai am 
nicio grijă, Mateiaş. Numai să asculţi de poveţele 
acestei mume de suflet. 

Intr-această împrejurare îşi reîncepu domnia Matei 
Basarab de unde o lăsase. Chivernisi dregătoriile, 
oştirea, meseriile, neguţătoria, ogoarele şi toate 
celelalte cu iuţeala-i obişnuită şi cu priceperea pe care 
o deprinsese el mai demult în judeţul Romanaţului, la 


moşiile părinteşti. Puse rânduială acolo unde era 
nepricepere şi îndemnă la lucru pe cei care credeau că 
se mai pot lăsa pe tânjeală. Stârpi hoţiile, cele pe faţă 
şi cele ascunse, şi scoase judecată dreaptă, încât 
țărănimea prinse a răsufla şi a trăi cum încă nu-şi 
amintea să fi trăit vreodată. Hei, aveau acum oamenii 
de ce să muncească, nu pumai pentru alţii, ci şi pentru 
ei. Unii vedeau sporul crescând an de an. Mult se mira 
talpa ţării de asemenea schimbare bună. 

Nu era numai atât. Matei Basarab, cu sprijinul 
înţeleptei sale Doamne şi al fratelui ei, cărturarul boier 
Udrişte Năsturel Herescu, aduseră cele dintâi tiparniţe 
în ţară. S-ar zice să datorită acestora se născu 
literatura românească, făcând ea acum primii paşi. De 
asemeni se introduse limba română în biserică, în locul 
slavonei de până atunci. Lor li se datoreşte tipărirea 
pravilei mici la Govora. Predoslavia din Evanghelie tot 
la Govora a fost scrisă de fratele mai mic al Doamnei 
Elina, aşijderi Vieţile Sfinţilor Varlaam şi Iosif. 

Tot pe vremea lui Matei Basarab s-au făcut tălmăciri 
din limbi străine şi chiar poezii, care din păcate s-au 
pierdut. Doamna Elina a tipărit pe cheltuiala ei Triodul 
slavon şi Tâlcuirea lui Hristos, scoasă în 1647. 

După cum Domnul venind de la Țarigrad se simţi 
renăscând, aşa simţi şi ţara o renaştere către bine şi 
frumos. Haraciul datorat Porții era plătit fără greutate, 
oştirea seimenilor şi dărăbanilor îşi primea la timp 
lefurile şi sta mereu trează spre a nu fi scaunul de la 
Târgovişte ispită pentru vecini. 

Vodă îşi ţinu cuvântul de credinţă faţă de Abaza- 
paşa, chiar din întâiul an de domnie. Cu două mari 
pâlcuri, una de călăreţi, alta de pedestrime, urcă în sus 
spre Nistru şi dimpreună cu oastea turcească lovi 
cetatea Cameniţei. 


După trei luni, în noiembrie 1633, se întoarse 
biruitor în scaun la Târgovişte, veghind mai departe 
înzestrarea ţării cu de toate şi păstrând cumpănă 
dreaptă între boieri. 


IV 


SE CLATINĂ SCAUNUL DOMNIEI 


Nu trecură nici patru ani de pace. În acest timp, la 
Țarigrad se urzeau ca de obicei pâri împotriva domnilor 
români, marele trăgător de sfori fiind zaraful grec Curt 
Celebi. Dar, până la urmă orice naş îşi găseşte naşul. 
Aşa păţi şi acel cămătar. 

Ce se întâmplă? Din laşi, veni carte de la Vasile 
Lupu, prin care scotea dator pre Domnul Ţării 
Româneşti pentru o /ucrătură straşnică, făptuită la 
Țarigrad, în folosul amândurora. Cu o mie de pungi de 
galbeni - adevărată avuţie! - Domnul Moldovei, prin 
prietenii săi de la Poartă, izbutise să sape puterea 
zarafului grec. Astfel, Curt Celebi fu înlăturat, 
nemaiavând voie a se înfăţişa Sultanului, cu toate 
peşcheşurile pe care, într-ascuns, le trimitea la Serai. 
Dar Vasile Lupu nu se mulțumi numai cu atât. Ceru ca 
acel sforar să fie tras la judecată pentru multele 
nelegiuiri ce săvârşise, despre care - cele mai mari - 
ştia numai el şi Dumnezeu. 

Divanul, prinzând frică de isteţul grec, care 
cunoştea destule taine ale Seraiului, socoti că-i mai 
bine să scape de el şi, găsindu-i o vină oarecare, îl 
osândi la moarte. Capul său, înfipt într-o suliță, fu 
purtat pe ulițele Stambulului, iar trupul puhav i-l 
aruncară în apele limpezi şi neştiutoare ale Bosforului. 


De aci înainte scaunele domneşti din laşi şi 
Târgovişte nu se mai clătinau şi acum Vasile Lupu 
cerea lui Matei Basarab „parte îndărăt din banii 
cheltuiţi cu uciderea grecoteiului”. 

Nu era zgârcit Matei Basarab, dar risipitor nu fusese 
el nici în anii tinereţii. Pentru banii ceruţi de Domnul 
Moldovei se sfătui cu vlădica Ilarion, om cu frica lui 
Dumnezeu, căci dacă ar fi întrebat pe vreunul din 
boieri, nici n-ar fi fost vorba să dea vreun răspuns lui 
Vasile Lupu. 

Pricina stătea astfel: Domnul Moldovei cheltuise într- 
adevăr o mie de pungi cu aur pentru înlăturarea 
zarafului grec şi de bună seamă că moartea acelui 
ticălos era şi spre folosul Domnului Ţării Româneşti. 
Dar întrebase Vasile Lupu pe Matei Basarab, mai 
înainte de a lua hotărârea, a se tocmi şi a trimite banii? 
Poate că Domnul ării Româneşti găsea altă 
întrebuințare unor bani atât de buni. 

Vlădica fu de părere că Vasile Lupu nu s-ar fi cuvenit 
să scrie cartea cu cerere de bani, dar fiindcă tot o 
scrisese, Matei Basarab să trimită Domnului Moldovei o 
sută de pungi, cel mult două, ca să fie pace între 
vecini. 

— Se va mulţumi el numai cu o parte din ceea ce 
crede că i se cuvine? întrebă Vodă. Nu-l cunoşti pe 
Arvanit, prea sfinte! 

Şi Matei Basarab păstră pungile de galbeni la loc 
bun în cămara domnească. 

Bine-i prinse, căci fu silit peste puţin timp să le 
trimită la Stambul, unde aflase că un anume Bogdan 
încerca să-l surpe din Scaun. 

Sultanul murind, urmaşul său, iubitor de arginţi, ar fi 
vrut să numească domni noi în ţările române, pe pofta 
inimii sale. Şi trimise îndată la Bucureşti pe paşa 


Chenaan cu ieniceri, fără a vesti Domnului muntean 
pricina acestei năvăliri de oşti, care se potriviseră în 
aşa fel ca o parte să se aşeze înspre Văcăreşti, alta 
mai spre Cotroceni, ca şi cum voiau să strângă 
Bucureştii în braţe. 

Matei Basarab trimise daruri nepoftitului musafir, 
nici prea multe, nici prea costisitoare, dar avu grijă să 
ţie lângă sine, zi şi noapte, întreaga-i oştire, gata de 
luptă, vestind şi pe prietenul din Transilvania, prinţul 
Râkoczy, de cele întâmplate. 

În cortul său de la Floreasca, între locurile unde 
turcii l-ar fi ajuns atât de greu, bătrânul Domn cugetă 
iar la pizma ce domnea între prinții creştini. De ce nu 
se uneau odată spre a alcătui o oaste puternică, să 
alunge pentru totdeauna de la Dunăre pe acei 
musulmani hrăpăreţi şi nelegiuiţi! 

Chenaan-paşa, încredinţându-se că nimic nu va 
izbândi cu puterea, mulţumi boierilor dând din barbă 
pentru peşcheşurile aduse din partea voievodului, 
porunci să se ridice corturile şi trecând Dunărea se 
trase iar la sălaşul lui, la Rusciuc. 

De atunci Matei Basarab se feri de turci ca de 
ciumă. Deşi silit să se ducă la Cetatea-Albă, unde se 
mai adunaseră şi alte oşti din porunca Sultanului, 
Domnul plecă de acolo numai bine ca să nu fie 

Înconjurat şi prins. Dar, ca şi la Bucureşti, avu grijă 
să trimită paşalei din Cetatea-Albă, la plecare, darurile 
obiceiului. 

— Acum poate că ţi s-o cădea şi ţie, Doamne, să te 
mai aşezi! zise Elina, când bătrânul Matei se întoarse 
de la Chilia. 

Domnul clătină din cap, iar cumnatul Udrişte, care 
era nalt de stat şi subţire ca un plop alb, grăi către 
soră-sa: 


— Ne-om aşeza cu toţii când ne-o veni sorocul 
morţii! Pe această lume numai cine luptă poate trăi. 
Dacă vieţii ar trebui să-i dăm nume nou, i-am spune 
luptă. Şi se înfundă iar în cărţile slavone pe care le 
tălmăcea în grai românesc. A 

Udrişte Năsturel Herescu avusese dreptate. In 
acelaşi an, călăreții de la Milcov veniră în grabă în 
Cetatea de scaun să vestească pe Matei că vecinul 
său, Vasile Lupu - bun gospodar şi el, dar fire 
năvalnică, neastâmpărată, ameţit uneori de o 
îngâmfare ce prinde numai pe Împărați - se apropia cu 
oastea pe care o avea încă de la adunarea din Cetatea- 
Albă. 

— Ce-o fi vrând, zănatecul? se înfurie Doamna Elina. 
De ce nu te lasă să te odihneşti?... Numai pentru 
câteva pungi de bani socoate că e cuminte să 
prăpădească alte pungi cu oştirea şi să-şi pună capul în 
lat? 

— Nu pentru pungile pe care socoate că i le datorez 
vine moldoveanul încoace! răspunse Matei. 

Şi se uită în jur, să n-audă şi Mateiaş, urmaşul. 
Copilul era alături, în încăperea lui, vecină cu a 
Doamnei. 

— Vine să mă dea jos, urmă Domnul, ca să pună în 
loc pe nevolnicul lui fiu, care se bâlbâie, după câte am 
auzit, şi umblă ca pe picioroange! Mateiaş! Unde eşti, 
Mateiaş? Vino după mine, flăcăule, că avem de ticluit o 
scrisoare latinească pentru prietenul de peste munţi! 

* 


x x 


Vasile Lupu scobori în grabă până la Gherghița, 
socotind să prindă neprevestit şi nepregătit pe Domnul 
Ţării Româneşti. 

Dar Matei, chibzuitul bătrân, era gata oricând, încă 


dinainte de a se fi urcat în scaunul domnesc. Cu 
seimenii şi dărăbanii pe care-i ţinea cu bani grei, se 
aşeză la gura Teleajenului. Acolo aşteptă oştirea de 
ajutor din Transilvania, care se şi ivi, în număr de zece 
mii. Unindu-se cu ea, cobori mai jos de Vălenii de 
Munte, făcând acolo tabără. 

În faţa unui duşman atât de numeros, Vasile Lupu 
nu cuteză să mai înainteze şi se trase binişor înapoi, în 
Moldova. Fu urmărit şi plăti scump nefericita Moldovă 
nebunia Domnului ei: pe unde trecură oştile, jefuiră, 
arseră, uciseră, după obiceiul timpului. 

Vasile Lupu nu se lăsă ci - după cum află Matei 
Basarab îndată, de la prietenii care privegheau tot ce 
se petrecea la Serai - începu uneltirile cu paşalele 
turceşti. Sultanul fu încunoştiinţat că Domnul Moldovei 
trimisese un dar de 300.000 de taleri prin Marele Vizir 
Mohamed Buiuc şi că avea de gând să urce haraciul cu 
încă o sută de mii de taleri, dacă i se da lui domnia 
Ţării Româneşti - unde trăise şi unde îşi avea îngropaţi 
părinţii - în Moldova urmând a rămâne Domn, fiul său, 
loan. 

Sultanul, care de mult dorea să se descotorosească 
de viteazul şi harnicul gospodar muntean, puse de se 
ticlui pe loc firmanul de mazilire al lui Matei Basarab. 

În toamna anului 1639, Vasile Lupu, care avea în 
buzunar hatişeriful Porții, iar între oştenii lui câteva 
pâlcuri straşnice de tătari, scobori la Focşani şi semnă 
poruncile date aci ca Domn al Moldovei şi al Ţării 
Româneşti. Apoi porni spre lalomiţa. 

Oştirea lui Matei poposise la Ojogeni, în Prahova, nu 
departe de tabăra moldovenească. 

— Fi-vor boierii credincioşi? - întrebă  Udrişte 
Năsturel, care din îndemnul soră-si întovărăşi pe 
Domn, călări amândoi, pe sub poale de vii. Spătarul 


mi-a arătat o scrisoare a Sultanului. 

— O ştiu, făcu Domnul scurt. Ameninţă pe boierii 
mei că, dacă mă vor mai urma, îi curăţă de pe faţa 
pământului, iar în locul lor va aduce turci ca să le 
strige hogea în bisericile noastre. S-or fi speriat oare? 

Udrişte Năsturel răspunse cu-n început de zâmbet: 

— Nu s-au prea bucurat! 

Boierii ţineau la bătrânul lor Domn şi, toţi până la 
unul, erau în capul pâlcurilor de călăreţi. 

Se brodiră câteva zile calde de noiembrie şi oştenii 
moldoveni, neţinuţi în frâu de nimeni, se răzleţiră prin 
viile îmbelşugate din împrejurimi, unde tocmai se 
culegeau şi sc striveau strugurii. Mustul nu îmbată, dar 
îngreuiază şi îndeamnă la somn. 

Matei Basarab, aflând de asemenea stare prielnică, 
trecu apa Prahovei şi lovi oastea ce mai rămăsese în 
tabăra vrăjmaşului, risipind-o. 

Cei de pe la crame nici nu se mai întoarseră, văzând 
ce se petrecea în vale, ci o rupseră la fugă peste 
dealuri, spre a scăpa cu viaţă. 

Astfel căzură atunci în mâinile Domnului Matei o 
mulţime de corturi şi puşti. Cu mare greutate scăpă să 
nu fie prins însuşi Domnul Moldovei, care cu un pumn 
de oşteni şi boieri fugi drept la Brăila. Aci, turcii aflând 
de înfrângere vrură să pună mâna pe el, dar Vasile 
Lupu, care tocmai se afla la masă, sări pe fereastră şi 
printr-o grădină ajunse la marginea oraşului, de unde, 
pe un cal de pripas se făcu nevăzut. 

Biruinţa lui Matei Basarab înfurie pe Sultan în aşa 
hal, încât răcni către Marele Vizir, ploconit cu fruntea 
până la papucii săi: 

— Să mi-l aduci pe acel valah cum vei şti, viu sau 
mort! 

Apoi Sultanul, scărpinându-se în barbă, se răzgânidi: 


— Nu! Să-l lăsăsm în pace, până când ne-o veni 
bine! Haraciul l-a plătit? 

— L-a plătit 

— N-avem vreme de pierdut cu el. Te pomeneşti că 
mai pierdem bunătate de oştire prin munţii Valahiei, 
fără niciun folos. 

Şi astfel Vizirul, care se tocmise cu Vasile Lupu şi îi 
scosese firman de domnie pentru scaunul [ării 
Româneşti, plăti oalele sparte ale înfrângerii de pe râul 
Prahova. Căci Sultanul - spre a arăta prietenilor şi 
duşmanilor că nu avusese niciun amestec în cearta 
dintre cei doi Domni români - aruncă la închisoare pe 
vizirul Mohamed Buiuc, îi luă avuţiile, după care îl 
spânzură în văzul tuturor. 

Astfel se pomeni Matei Basarab la Târgovişte cu un 
caftan nou de domnie şi o scrisoare din partea 
Sultanului care-i ura ani mulţi, norocoşi şi îmbelşugaţi 
şi că el, din înţelepciunea lui Alah nu aţâţase pe Vasile 
Lupu şi nici nu ştiuse ceva din nebuneasca faptă a 
aceluia. 

Murind loan, nevolnicul fiu al Domnului Moldovei, se 
găsiră boieri de inimă şi dintr-o parte şi dintr-alta, care 
se străduiră să împace pe voievozii ţărilor române, din 
gâlceava cărora nu câştigau decât duşmanii. Domnii se 
împăcară. Vasile Lupu, în semn de pace, zidi pe 
cheltuiala lui biserica Stelea din Târgovişte, unde-şi 
avea mormântul părintele Domnului moldovean, Aga 
Nicolae, iar Matei Basarab, drept credincios şi el, ridică 
în judeţul Putna mănăstirea Soveja, pe unde locuiau 
mulţi munteni din Ţara Românească. 


V 


URMASUL LA DOMNIE 


Anii curseră pe albia timpului şi, fiind ei de pace, 
mult folos aduseră Ţării Româneşti. Domnia lui Matei 
Basarab, dacă era bine orânduită, nicio uneltire 
dinlăuntru sau dinafară n-o putea strica. 

Un nor negru veni să întunece seninul vieţii 
Domnului Matei şi a Doamnei sale Elina. Fiul lor 
adoptiv, menit să le fie urmaş, se îmbolnăvi şi trecu în 
lumea celor ce nu cuvântă, la vârsta de 17 ani. 
Moartea coconului lor îi copleşi de suferinţă. 

Bătrânul Domn se legase cu inima de frumosul 
Mateiaş, pe care-l îndrăgise ca pe un fiu al său. Era 
încredinţat că pilda bătrânească şi isteţimea tânărului 
ar fi făcut din el un voievod numai bun pentru Ţara 
Românească - de lungă şi blagoslovită domnie. 

Elina Doamna scrise unei rubedenii despre aceasta 
astfel: 

„Pe noi mare supărare ne-a ajuns. L-am luat de 
suflet la o săptămână după naştere şi l-am crescut 
până acum. lară când credeam că ne va sprijini şi ne 
va fi reazim la bătrânețe Dumnezeu l-a chemat la sine 
din această lume păcătoasă. Moartea lui ne-a pricinuit 
o mare durere, dar fiind la mijloc voia lui Dumnezeu ne 
liniştim întristarea cu creştinească mângâiere”. 

Udrişte, fratele mai mic al Doamnei, care se 
însurase din nou, mai avu un fiu pe care tot soră-sa îl 
boteză, dar nu se mai grăbi să-l înfieze, căci Vodă 
Matei nutrea acum alte gânduri asupra urmaşului său 
la domnie. 

— Doamna mea, zicea el, avem nevoie de mai 


multă strălucire asupra numelui nostru, ne trebuie un 
urmaş vrednic, el însuşi având nume mare. 

— Şi la cine te-ai oprit, Doamne? 

— Nicolae-vodă Pătraşcu, fiul marelui nostru Mihai 
Viteazul, are un fiu pe care tot Mihai îl cheamă. Pe 
acesta l-am ales, fiindu-mi şi nepot după cum ştii... 

Udrişte Năsturel Herescu scrise împăratului la Viena 
carte latinească să trimită băiatul la Târgovişte, vrând 
a-l face urmaş în scaunul Ţării Româneşti. Dar 
împăratul nu se învoi, având nevoie de el. Îl păstra ca 
ameninţare împotriva voievodului Transilvaniei 
Râkoczy |. Cum ieşea acesta de sub ascultarea 
împărătească se pomenea înlocuit cu tânărul Mihai 
care avea drept la domnia acelei ţări româneşti. 

Dacă văzu aşa Matei-vodă, îşi mută gândul la Istrate 
Golescu, însurat nu de mult cu Ancuţa, nepoata lui 
Mihai Viteazul, însă boierii fiindu-i împotrivă născociră 
o uneltire şi boierul, ca să-şi scape capul, fugi la 
TŢarigrad. 

De rândul acesta Domnul se opri tot la o rubedenie 
de-a lui, un nepot de vară, Diicul Buicescu, om în toată 
firea, cu doi feciori mari. Nici pe el nu-l prea voiau 
boierii, găsindu-i cusur că are mintea cam uşurică şi 
ţine prea sus nasul umblând cu alai după dânsul parcă 
ar fi ditamai Sultanul de la Țarigrad. Mai pe plac le era 
parcă serdarul Constantin, copil din flori al fostului 
Domn Radu Şerban. 

Dar asta nu-l împiedică pe acela să ajungă serdar şi 
să nutrească în sine gând de domnie. Ba văzând 
favoarea de care se bucura Diicu Buicescu în ochii 
Domnului îl pizmui amarnic, nedându-i cinstirea ce i se 
cuvenea. Aşa de pildă, când îl afla nici nu scotea 
cuşma dinaintea lui, cu toate că era numai serdar, iar 
pizmuitul vel-spătar. Dacă reaua purtare ajunse la 


urechile lui Vodă, acesta certă pe Constantin şi după 
aceea se scutură de el, îi luă comanda şi-l alungă de la 
Curte. Serdarul mâniat foc se trase la moşie, juruind că 
se va răzbuna împotriva Domnului când îi va veni bine. 


VI 


BĂTĂLIA DE LA FINTA 


Vrajba între Domnii români izbucni iar. Cine a rupt 
întâi  legământul de pace? Greu de ştiut. 
Neastâmpăratul Vasile Lupu, care era acum socrul 
cazacului Timuş, să fi început iar uneltirile pentru a-şi 
împăca pofta de mărire? Sau Râkoczy ll, Voievodul 
Transilvaniei, voind să aşeze la laşi pe Gheorghe 
Ştefan, un boier la care ţinea, în locul mândrului Vasile, 
chemase şi pe Matei Basarab într-ajutor? 

Fapt e că în primăvara anului 1653 oştile transilvane 
urcară pe la Trotuş înspre laşi, iar spătarul Diicu 
Buicescu, mâna dreaptă a lui Matei Basarab, cu oştire 
nouă, trecu Milcovul. 

Oştile unite, care aveau în mijlocul lor pe logofătul 
Gheorghe Ştefan, ajunseră cu uşurinţă la Roman. Abia 
acum prinse de veste Vasile Lupu că era atacat. Nu 
mai avu vreme să-şi adune oştire spre a-şi alunga 
vrăjmaşii. Atunci se trase peste Nistru, unde avea pe 
fiica sa Ruxandra, soţia cazacului. 

De Florii, muntenii şi transilvănenii intrară în laşi. Nu 
trecu o lună, că oastea lui Timuş veni în iureş să pună 
iar în scaun pe tatăl frumoasei Ruxandra. Sprijinitorii 
logofătului Gheorghe Ştefan fură bătuţi, iar el abia 
scăpă cu fuga, oprindu-se la Milcov, unde străjuia 
oastea muntenească, ce mai scăpase, a lui Diicu 


Buicescu. 

Vasile Lupu, însetat de răzbunare, intră în Focşani. 

Matei Basarab, dacă află de primejdie, ieşi din 
Târgovişte cu seimenii şi dărăbanii săi, aşezând tabăra 
într-un loc anume, Finta, între lalomiţa şi un pârâu 
noroios. 

Vasile Lupu se  năpusti înainte cu oastea 
moldovenească, având de ajutor miile de călăreţi ale 
ginerelui său Timuș. 

Domnul Ţării Româneşti, ajuns la adinei bătrâneţi, 
nu se mai temea de moarte - nu se temuse nici când 
era tânăr - însă n-ar fi vrut să-nchidă ochii alungat din 
domnie, ci, aşa cum se cuvenea, în jilţul domnesc, pe 
care numai cu vrednicie îl dobândise şi cu vitejie îl 
ţinuse. 

La Teleajen, Diicu Buicescu, până la sosirea 
Domnului cu oaste proaspătă, încercă a opri pe 
năvălitori la apa Teleajenului, fără să izbutească. In 
seara când hotărâse a se trage înapoi, văzu venind în 
goană  călăreţii din Târgovişte, trimişi de Matei 
Basarab. Astfel că în zori de zi, în loc de a se retrage, 
Diicu Buicescu porni el la atac împotriva oastei 
moldoveneşti care îl înfruntă, dar cu mari pierderi. 

În aceeaşi după-amiază primi poruncă din partea 
Domnului să cruţe oastea ce-i mai rămăsese şi să se 
tragă înapoi, spre apa Ialomiţei. 

Vasile Lupu, în timpul nopţii, îşi rândui taberele ca a 
doua zi în zori să se repeadă asupra lui Diicu Buicescu, 
să-l copleşească şi să-l nimicească. Dar când se lumină 
de ziuă, pe locul unde fusese oştirea munteană se 
văzură numai urmele de cenuşă ale focurilor. 
Duşmanul pierise! 

Timuş, ginerele lui Vasile Lupu, mânios de această 
viclenie a boierului muntean, ceru îngăduirea de a se 


repezi cu oamenii lui călări pe urmele fugarilor, care de 
bună seamă nu puteau fi prea departe. 

Dar Domnul Moldovei, care-şi mai pierduse odată 
scaunul, nu cuteză să pună în bătaie călăreţii ginerelui, 
atât de trebuincioşi în împrejurări mai grele. Cu 
muntenii se mai încăierase Vasile Lupu, îi cunoştea ca 
oameni viteji şi iscusiţi. Cine ştie ce viclenie o fi pus la 
cale Matei Basarab? 

Şi astfel Timuş nu dobândi învoirea socrului său. 
Acest refuz îl răni adânc în mândria lui. Căci precum 
mai alungase odată pe năvălitori şi recucerise tronul 
socrului, voia şi acum să aibă el fala biruinţei asupra 
oştilor muntene. Aşadar Timuş se trase mohorât în 
mijlocul călăreţilor cazaci şi nu mai scoase o vorbă. 

La lalomiţa, drumul era tăiat de oştirea lui Matei 
Basarab, pregătită de luptă, având înapoi, la odihnă, 
oamenii lui Diicu Buicescu, ce trebuiau la nevoie să 
astupe orice străpungere s-ar face şi să se ia pe 
urmele duşmanului fugar. 

Domnul Moldovei cercetă locurile de jur împrejur şi 
văzu că trebuia să se ferească de pârâul noroios aflat 
în dreapta oştilor muntene. Trimise după Timuş, dar 
cazacul nu vru să iasă din cort. Cu narghileaua aprinsă, 
şedea pe rogojină, turceşte. 

Domnul Moldovei, acoperit de năduşeală - căci 
soarele de mai vărsa în ziua aceea o arşiţă neobişnuită 
- dădu pinteni calului şi se repezi în tabăra călăreţilor 
cazaci, să afle pricina supărării ginerelui său. 

Timuş nu se ridică de pe rogojină, scoase numai 
narghileaua din gură şi arătă cu ea socrului un loc 
alături. 

— Dar bine, omule, de narghilea şi de cafele ne 
arde nouă acum? Timuş, băiatule, nu mă lăsa, că mă 
prăpădesc de tot. Hainul de muntean, dacă ne prinde, 


ne mănâncă de vii pe amândoi! 

Timuş duse iar narghileaua la gură, sorbi cu sete, 
umplu încăperea cortului de fum albastru şi - după 
obiceiul lui - scuipă cu putere în lături. 

— Ce nevoie ai de mine? făcu el cu răceală. 

— Vai de sufletul meu, se poate să grăieşti aşa? Ce 
mă fac eu fără călăreţii tăi? D-apoi mi-ai venit pe-aici la 
preumblare? Sau trebuie să batem pe acei tâlhari? 

— Să-i batem, de bună seamă! strigă Timuş, sărind 
deodată de la locul său. 

Şi cu ochii bulbucaţi de furie, strigă: 

— Du-te de-i bate! Când am vrut să mă iau după ei 
nu m-ai lăsat! Acu n-am eu poftă să mă bat! 

În zadar arătă Vasile Lupu ginerelui său că lupta 
trebuia s-o înceapă călăreţii cazaci, spre a răzbi aripa 
dreaptă a oştirii lui Matei Basarab, care înconjurase 
anume un râu mocirlos, unde nădăjduiau să atragă şi 
să înece pedestrimea moldovană. In zadar îşi osteni 
gura cu rugăminţi şi făgăduieli mari. Nimic! Timuş se 
închise în încăpăţânarea lui, nevrând să ştie de 
altceva. Părea orb, mut şi surd la tânguirile lui Vasile 
Lupu. 

Într-această vreme Matei Basarab adăsta ca 
duşmanul să-l lovească. Cu toate că trecuseră câteva 
ceasuri de la răsăritul soarelui, în tabăra moldovană nu 
se vedea nicio mişcare! 

Diicu Buicescu, nerăbdător, rugă pe Domn să-i 
îngăduie să lovească el întâi partea stângă a 
duşmanului, ca să-l împingă în dreapta spre noroaie. 

— Să mai aşteptăm, spătare! Să nu ne grăbim! 
răspunse Domnul. Aci noi suntem acasă, n-avem nicio 
grabă. Ei au grabă, căci merindea li se prăpădeşte cu 
fiecare zi. Şi dacă ar lovi în noi, îi tragem uşor în 
noroaie - ba vin chiar ei singuri, năvălitorii! De ce să 


ne mişcăm, descoperindu-le rânduiala noastră? 

Vasile Lupu, neajungând la înţelegere cu ginere-său, 
ieşi furios din cort şi, repezindu-se în tabăra 
moldovenilor, dădu poruncă de începerea luptei, 
pornind el însuşi cu puţina călărime ce o avea asupra 
pârâului noroios, pe care era încredinţat că-l va trece 
uşor. După el, prin vad, puteau veni apoi o parte din 
pedestraşi, ca împreună să cadă în spatele grosului 
oştilor lui Matei Basarab. 

Socoteala Domnului moldovean nu fu rea: călărimea 
trecu într-adevăr pârâul, alungând pe munteni. Dar 
Matei Basarab, văzând primejdia, se repezi de cealaltă 
parte a câmpului de luptă cu jumătate din călăreţii lui 
Diicu Buicescu şi opri înaintarea vrăjmaşului, care era 
gata să-i cadă în spate. 

Călăreţii moldoveni,  plescăind prin  noroaiele 
pârâului, nu fură daţi înapoi, dar nici ei nu mai izbutiră 
să înainteze. 

Domnul Moldovei trimise repede un boier în cortul 
lui Timuş, cu rugămintea fierbinte de a veni măcar 
acum, când biruinţa atârnă de un fir de păr, să 
înfrângă împreună oastea vrăjmaşă. 

— Să-i spui aşa, auzi? strigă Vasile Lupu în auzul 
boierilor, că îi dau toate odoarele şi vestmintele ce le- 
om găsi în Târgovişte, iar din aurul vistieriei va avea 
jumătate! 

Când solul lui Vasile Lupu ajunse în cortul lui Timuş, 
era prea târziu: Diicu Buicescu, venind de zor cu 
cealaltă călărime, răzbi pe moldoveni, înecându-i în 
pârâu, unde-i călcară-n picioarele cailor şi-i tăiară cu 
săbiile. 

Ceilalţi moldoveni, ameninţaţi cu încercuirea de 
călăreţii lui Matei Basarab şi uimiţi că nu se vedea 
pornind împotrivă, pentru ocrotirea  pedestrimii, 


călăreţii cazaci, în frunte cu vitezul Timuş, se răzleţiră 
întâi, apoi o rupseră de fugă. 

În timpul încăierării din nămolul pârâului, un glonte 
atinse pe Domnul ării Româneşti, mai sus de 
genunchi şi altul îi zdreli faţa. Căzu de pe cal şi poate 
s-ar fi înecat, dacă nu-i venea în ajutor un dărăban. Ci 
bătrânul Matei - care avea aproape şaptezeci de ani - 
se socoti umilit de asemenea ajutor şi alungând de la 
sine pe acel oştean se urcă pe alt cal şi purcese 
înainte, voinicos, cu sabia în mână. 

La fel, după pilda Domnului, se luptară, fiecare în 
pâlcul lui şi ceilalţi boieri munteni, intrând cu săbiile în 
mulţimea vrăjmaşilor, care nu mai ştiau încotro să 
scape. 

După această cumplită încăierare, Vasile Lupu, 
aflându-se la loc bun, începu a strânge pe fugari şi 
dimpreună cu oştenii de gardă încercă să înfiripe un 
nou zid de împotrivire. Puse în linie cinci puşcoace 
grele, de vişin, pe care turcii le numeau „tunuri” şi care 
descărcau dintr-o dată, cu o jumătate oca de pulbere, 
mai bine de o sută de alice. 

Dar nici Dumnezeu nu vru cu el, căci tocmai atunci 
se stârni o vijelie, cu ploaie mânată dinspre apus drept 
în ochii şi în puşcoacele oamenilor lui. 

În faţa unei asemenea urgii, moldovenii nu mai 
putură ţine în loc năvala muntenilor, care-i copleşiseră. 
Vasile Lupu scăpă cu viaţă cu câţiva boieri, mai mult 
zdrobiţi decât teferi. Timuş le dădu cai iuți şi-i luă cu 
sine, ocrotindu-i cu căzăcimea lui de urmăritori, până 
trecură Nistrul. 

De atunci Vasile Lupu nu-şi mai recăpătă scaunul 
domnesc. După multe întâmplări, trecând şi prin 
Crimeea, pe la Hanul de la care nădăjduia ajutor, 
nimeri la Stambul, unde zăcu în închisoare, fu eliberat 


şi muri pe neaşteptate. 

Bătrânul Domn al Ţării Româneşti se răzbună crunt 
la Finta împotriva năvălitorilor. Pe care-i prinse vii, îi 
tăie pe marginea drumului, de acoperi de leşuri şi 
umplu cu sânge şanţul de la Fântâna Ţiganului până la 
Târgovişte. 


VII 


STINS IN JILŢUL DOMNIEI 


Întors victorios din război, Matei Basarab n-avu 
parte de tihnă, ci căzu la pat. Căpătase în luptă două 
răni grele: una la picior şi alta în pometul obrazului. 
Bărbierul domnesc, care îl îngrijea, nu izbuti să-l 
vindece, nici baba Herta, o papistaşă căreia îi mergea 
numele că ia durerea cu mâna. Atunci aduseră de la 
Făgăraş pe bărbierul lacob. Degeaba! Domnului îi 
mergea din ce în ce mai rău, orice mişcare îi stârnea 
dureri crâncene şi-l ţintuia locului. 

Doamna Elina, îngrijorată foarte de starea soţului, 
scrise carte voievodului transilvan Râkoczy, cerând să 
trimită degrabă medicul său - hirurgus - dar nici el nu 
izbuti mai mult decât bărbierii şi baba papistaşă. 

Auzind de toate acestea, serdarul Constantin socoti 
că Vodă nu mai avea mult de trăit şi că venise timpul 
nu numai să se răzbune, ba chiar să-şi netezească 
drumul spre domnie. Zis şi făcut. Veni la Târgovişte şi 
cunoscând pe Jurge, mai marele peste seimeni şi 
darabani, îi suflă la ureche: 

— Vistieria e doldora de bani, dar vouă vitejilor de la 
Finta nu vi se plăteşte leafa cuvenită, că se 
împotrivesc boierii, ca să pună mâna pe aur după ce 


moare Vodă. 

Şi aşa mercenarii, deşi bine plătiţi şi îngrijiţi de 
Domn, începură a-şi lua ifose ştiind că au putere mare, 
asemenea ienicerilor de la Țarigrad, de vrerea cărora 
se temea însuşi Sultanul. Dar turnând serdarul gaz 
peste foc, mai vârtos îşi sporiră pretenţiile cerând câte 
trei lefuri în loc de una. Cum Domnul nu se hotări să le 
facă pe plac, ci îi îndemna la cuminţenie, ei se 
răzvrătiră, pătrunseră la curte şi începură a striga ca 
luaţi de rusalii: 

— Vrem leafă întreită, că noi am bătut războiul cu 
Vasile-vodă, unde au pierit o mie cinci sute de suflete. 

— Dacă Măria Sa nu mai are putere să adune bani 
din ţară, să lase domnia şi să se călugărească! 

— Să vie alt Domn mai tânăr şi darnic de mână! 

Matei-vodă privea țintuit şi neputincios la acei 
oameni îndârjiţi care pierduseră măsura. Cu toate 
astea, ei îl aşezaseră în Scaun şi îi ţinuseră temeinic 
lunga domnie. Şi-acum, deodată, ca la suflarea unui 
vânt rău, se schimbară, intrând în altă piele. Vru să 
meargă la ei ca să le vorbească, spre a-i întoarce de la 
rătăcire, dar nu se putu urni din loc. 

La rândul ei, Doamna Elina se zbuciuma şi tremura 
de spaimă să nu-l omoare pe Domn. 

— Potoliţi-vă, măi oameni, se ruga de ei, că Măria 
Sa e bolnav şi zurbarea voastră îl prăpădeşte... Duceţi- 
vă, el ştie ce trebuie să facă pentru voi. 

— Să dea poruncă vistiernicului Ghinea şi armaşului 
Radu a ne plăti simbriile. Că altmintreli singuri ne luăm 
ceea ce ni se cuvine. Ştim că aceia sunt capii 
răutăţilor. 

Doamna, văzând că înţelegere cu răzvrătiţii nu 
poate fi, se trase din cerdac şi merse la Domnul ei. 
Albise femeia de frică şi abia răsufla. 


— Elino, lasă-i în pace pe nebuni, că mai degrabă pe 
tine te prăpădeşte zurba lor decât pe mine. Ai inima 
şubredă şi nu trebuie să-ţi faci sânge rău. la seama! 

— Dar pot, Măria Ta, pot să rămâi împietrită la ceea 
ce văd şi aud? 

Şi dând în genunchi, în faţa icoanelor, strigă: 

— Doamne, îndură-te de noi, prea destule lucruri 
crunte ne-ai arătat. 

Din păcate, perechea domnească avea să vadă 
lucruri şi mai crunte. Răzvrătiţii, cărora de nimeni nu le 
era teamă, scoaseră din cetăţuie tunurile şi ierbăriile şi 
le duseră afară din târg, trimiţind vorbă că vor trage 
asupra palatelor domneşti. Ce-i drept, nu traseră, dar 
făcură altă blestemăţie. Chiar de sub ochii Domnului, 
puseră mâna pe vistiernicul Ghinea şi pe armaşul Radu 
şi dueându-i afară, în câmp, îi uciseră. Apoi jefuiră 
casele acelor boieri şi le dădură foc. 

Auzind aceste fărădelegi, Doamnei Elina îi veni rău 
şi căzu jos. O ridicară şi o puseră în pat, iar după trei 
zile de zăcut se stinse din viaţă, fără a-şi fi venit în fire. 

Vodă Matei, împietrit de pierderea ei, nu mai scotea 
un cuvânt. Nu era decât o statuie a durerii. Când veni 
ceasul despărțirii de tovarăşa vieţii sale, doi boieri îl 
ridicară de subsuori şi-l apropiată de moartă. Domnul îi 
sărută mâinile şi fruntea cu evlavie mare, căci nu putu 


s-o urmeze pe cel din urmă drum. 
* 


x x 


În întâia noapte pe care Doamna Elina o dormea în 
biserica domnească din Târgovişte, Matei nu închise o 
clipă ochii, viscolit de cele mai felurite gânduri, lovit 
greu în credinţa lui de totdeauna. De ce oare cerul îl 
supunea la asemenea cumplite încercări? Ridicase 45 
de lăcaşuri bisericeşti, umplând ţara cu ele şi tot n- 


ajungeau pentru iertarea păcatelor sale? Ce mai vroia 
puterea cerească de la el pentru dobândirea liniştii 
sufleteşti? Că mai bine gloanţele care îl loviseră în 
picior şi pometele obrazului i-ar fi străpuns inima şi 
acum era împăcat, odihnind lângă draga lui Elina. 

In mintea lui Vodă mereu se încrucişau tot felul de 
gânduri şi plănuiri. Era încă Domnul Ţării Româneşti, 
care putea să poruncească supuşilor săi: de ce n-ar 
chema  întrajutor pe prinţul Transilvaniei, vechiul 
prieten, care cu oaste să spulbere pe acei cutezători 
seimeni şi dărăbani? Chiar mâine în zori va pune pe 
cumnatul Udrişte să scrie carte latinească lui Râkoczy 
II. 

Dar după ce acesta o întocmi, Matei-vodă n-o mai 
trimise. 

— E zadarnic, cumnate! De-aci încolo totu-i 
zadarnic! Nu crezi? 

Udrişte Năsturel Herescu tăcea îngândurat. Abia 
într-un târziu zise: 

— Măria Ta, socot că e o singură pricină în toate 
aceste neorânduieli. 

— Ştiu, cumnate, ştiu. Şi asta mi-a ajuns la urechi. 
Constantin, serdarul, e capul răutăţilor! răspunse Vodă 
cu răsuflat greu. El a îndemnat pe seimeni să ceară 
lefuri întreite, nesăbuitul! Să vedem când s-o urca în 
Scaun - dacă s-o urca - va fi în stare să le plătească 
măcar o leafă? 

— Şi nu-l pedepseşti, Măria Ta, pe acel netrebnic? 

— Hm! Aş putea să-i tai capul. Dar la ce bun? E în 
zadar, cumnate, în zadar! Ascultă-mă ce-ţi spun. 

Şi Domnul aţipi. 

x 

Ca prin minune, lefegii se mai potoliră. Moartea 

Doamnei îi covârşise ori altă pricină? Tot ca prin 


minune, Matei-vodă se simţi ceva mai bine, însă 
gândurile negre nu-l părăsiră. 

În primăvara următoare tulburarea seimenilor şi 
dărăbanilor reîncepu. Intr-o duminică senină, Vodă, 
susţinut de doi boieri, purcese la biserica domnească 
să asculte liturghia. Când se întoarse acasă, răzvrătiţii 
închiseră porţile împiedicându-l să intre. Trei zile şi 
două nopţi rămase voievodul sechestrat în caleaşcă, 
după care, fiind înduplecaţi cu multe pungi, îi dădură 
drumul să intre în palatele domneşti, mai bolnav decât 
fusese înainte. 

Trăi după aceea încă o lună şi jumătate. Şi în ziua 
de 9 aprilie 1654 se stinse pe nesimţite în jilţ. Chiar 
aşa vroise să moară, în jilţul domniei, nu în pat, şi aşa 
murise. Dorinţa lui de totdeauna se împlini întocmai. 

Pe când răposatul încă era pe pământ, străjuit de 
făclii şi luminări, răzvrătiţii armaţi urcară în scaunul 
domniei pe fostul serdar, acum Constantin Şerban 
Basarab. 

Rămăşiţele acelui viteaz şi înţelept Matei Basarab 
fură înhumate în biserica domnească, lângă Doamna 
Elina, ca să fie de-a pururi soţii unul lângă altul. Dar 
peste câţiva ani, dacă turcii arseră Cetatea de scaun, 
stricând şi mormântul, osemintele voievodului, pe 
vremea lui Mihail Radu zis Mihnea, fură îngropate din 
nou la ctitoria din Vâlcea, sus, pe-un vârf de munte, la 
mănăstirea Arnota. 

Pe lespedea de piatră oricine poate citi această 
duioasă inscripţie: 

„Aici zace Matei Basarab, cu mila lui Dumnezeu 
odinioară Stăpân şi Domn al Ţării Româneşti, bărbat 
înțelept, îndurător şi milostiv, întemeietor și înnoitor al 
multor biserici şi mânăstiri, niciodată biruit ci biruitor, 
dușmanilor înfricoşat, prietenilor de folos, îmbogățitor 


al țării sale, cel ce în plină pace a domnit 21 de ani. A 
adormit întru Domnul la cinstite bătrânețe, în anul 
1654”. 


VASILE LUPU 


I 


MARI VIRTUŢIL DAR ȘI CUSURURI 


Era Vodă Lupu, bărbat în puterea vârstei, având 
patruzeci şi trei de ani, dar îi bătea şi pe cei de 
douăzeci, în sprinteneala mişcărilor şi agerimea minţii. 

Lumea îl poreclise albanitul, dar fără temei, fiindcă 
nu era nicidecum albanez de baştină. Poposise în ţară 
fiind copil încă, de prin părţile Târnavei. Tatăl său, 
Nicolae, era român macedonean, iar maică-sa, Irina, 
moldoveancă get-beget, înrudită cu multe familii 
băştinaşe. 

Pe vremea domniei lui Gaspar Graţiani, boier Lupu 
se însurase cu Tudosca, fiica unuia dintre cei mai de 
seamă boieri moldoveni, vornicul Bucioc. Naşul acestei 
perechi fusese însuşi Vodă, ceea ce înseamnă că 
ginerele încă de pe atunci se bucura de faimă în 
rândurile boierimii. 

Odată cu anii, veniră pe lume trei odrasle: întâi un 
fecior, lon, apoi două fete, Maria şi Ruxandra. 

Doamna Tudosca se mângâia cu creşterea aleasă a 
odraslelor ei, nemaiavând răgaz şi poate nici pricepere 
să grijească de ridicarea bisericilor sau a se îndeletnici 
cu trebile cărturăriei ori politichiei, aşa cum făcea, 
dincolo în Ţara Românească, Doamna Elina a lui Matei 
Basarab. 

Cei dintâi ani de domnie ai lui Vasile Lupu se 
nimeriră ani de pace şi de rodnicie. Turcii, fiind prinşi 


cu război în Persia, lăsară tihnă lehilor, iar ţara 
Moldovei răsuflă în voie, bucurându-se de vremea 
bună. Vodă căpătase învoirea Porții de a nu plăti 
haraciul decât peste trei ani, urmând ca într-al patrulea 
să-l plătească întreit. 

Avea nevoie de acest răgaz, ca să mai rânduiască 
trebile obşteşti şi să aşeze birurile cât mai drept. 

În aceşti ani (1634—1637), având tihnă, Vasile Lupu 
trăgea cu urechea la tot ce se făcea în Muntenia. 
Ambiţia nemăsurată îl îndemna să nu se lase mai 
prejos decât Matei cu care se cunoştea de pe vremea 
când şi el, în tinereţe, stătea la Târgovişte. Aşa că, 
aşijderi Domnului Ţării Româneşti, aduse Vasile-vodă 
limba moldovenească în biserici precum şi în 
cancelaria domnească, întocmi pravile după codicele 
bizantine, înfiinţă tiparniţe, scoase cărţi, făcu o şcoală 
în care elevii învățau latineşte, slavoneşte, greceşte şi 
bineînţeles limba noastră românească. Apoi reînnoi pe 
de-a-ntregul biserica Goliei şi înălţă mândrul lăcaş al 
celor Trei lerarhi, a cărui fală dăinuieşte şi în zilele 
noastre. 

Măreţia şi rânduiala de la curtea domnească din laşi 
întreceau orice închipuire, amintind pe aceea a 
Bizanțului. Străinii ca şi băştinaşii erau de-a dreptul 
uluiţi de atâta strălucire. Ca să pătrundă careva la 
Domn trebuia să treacă printr-o întâie aşezare păzită 
de 500 de puşcaşi, apoi intra în altă întăritură, unde 
erau rânduiţi 100 de pedestraşi aleşi pe sprinceană, 
urma a treia, unde străjuiau vreo 250 stegari, până 
când în sfârşit punea piciorul în palatul domnesc, 
având peste 50 de străjeri la uşă şi o mulţime fără 
număr de boieri şi boiernaşi. Ajuns la marele logofăt, 
acesta îl conducea el însuşi la Vodă. 

Curtenii, după obiceiul de la Versailles, aveau 


locuinţa chiar la curtea domnească. Sute de poftiţi şi 
nepoftiţi foiau în fiece zi la palat, ba să stea de vorbă 
cu Vodă, ba chemaţi la prânz ori cină, ba la cafele. 

Mesele erau atât de îmbelşugate, încât oaspeţii mai 
mult risipeau decât înfulecau bucatele slujite în farfurii 
de aur şi argint. Uneori mesenii se mirau foarte văzând 
furculițe, de care nu se pomenea încă nici la curtea 
regească a Franciei. 

Vodă şedea de bună samă în capul mesei. Spătarul 
de serviciu îi ţinea cuca, spada şi sceptrul, iar 
paharnicul avea grija băuturii, turnându-i mereu vin în 
cupă. Din bucate gusta mai întâi paharnicul. Ceea ce 
nu-i plăcea Domnului punea sub masă, pentru animale. 

Într-un colţ retras, lăutarii ziceau cântece lumești, 
iar în alt colţ, un cor de ţârcovnici cântau bisericeşte la 
începutul şi sfârşitul petrecerilor, ţinând în mână 
lumânări groase, aprinse. 

La toate aceste mese, Vasile Lupu strălucea cu 
multa sa isteţime, vorbind când era nevoie greceşte şi 
turceşte, limbi pe care le cunoştea destul de bine. 

Femeile nu se arătau decât la marile ospeţe. Mesele 
lor obişnuite, de fiecare zi, erau rândui te cu acelaşi 
ceremonial în încăperile Doamnei Tudosca. 

Familia Domnului se ducea în fiece duminică sau 
sărbătoare la biserica Sf. Nicolae. Pe scaunul din 
dreapta naosului şedea Vodă, având în stânga sa pe 
moştenitorul tronului, iar în dreapta pe marele vornic. 
Doamna Tudosca stătea mai la urmă cu domniţele şi 
jupânesele boierilor, purtând podoabe de aur şi pietre 
nestemate. Se spune că îmbrăcămintea ei, dimpreună 
cu podoabele, costa peste 400.000 de galbeni. Nici 
Domnul nu se lăsa mai prejos: numai nasturii îl ţineau 
100.000 de galbeni. 

Chiar pe nobilii polonezi, obişnuiţi cu strălucirea 


curţii de la Varşovia, îi năucise Vasile Lupu cu luxul şi 
fastul de la Curte. 

Dacă ieşea din laşi cu treburi prin ţară, îl însoțea un 
alai având trei mii de călăreţi, două mii de pedestraşi şi 
încă o sută de ieniceri (gardă personală). 

Ţinea Divan în fiece zi, dimineaţa şi după-amiaza. 
Veneau la judeţ dinaintea Domnului mai întâi 
prostimea şi după aceea boierii. Asta era rânduiala lui 
Vodă. Şi fiecine se putea plânge împotriva celor mari şi 
puternici. Dacă avea dreptate, o căpăta, chiar când era 
în pricină fratele Domnului. Ba o dată chiar aşa se 
întâmplă, de stârni mirare în toată ţara: Gheorghe şi 
Gavril, fraţii lui Vodă, fură întemnițați din pâra unui 
oaspe străin. 

Spuse atunci Vasile Lupu la un ospăț vorbe mari, ca 
răspuns unei întrebări pe care i-o puse un leah: 

— „Nu-mi pasă de frate, de fiu sau fiică, întrucât 
dreptatea este una şi singură pentru toţi. Eu nu socot 
omul, ci dreptatea, nu lucrul, ci pravila. Dacă ar fi ca 
jumătate din Moldova să fie rea, piară! - numai să 
rămâie jumătatea cea bună.” 

Patriarhul Macarie de la Constantinopol însoţit de 
sfetnicul său Paul din Alep, venind în Moldova ca 
oaspeţi, mult se mirară de primirea împărătească ce le 
făcu Vasile Lupu, încât însoţitorul mai marelui bisericii 
ortodoxe zise cu tâlc: „Omul acesta ar putea să fie un 
mare voievod dacă n-ar vrea să facă mai mult decât îi 
este în putere.” 


II 


DOUĂ NUNŢI 


După trei sau patru ani de pace, Vasile Lupu prinse 
a se frământa. Pe lon, băiatul tatei care abia împlinise 
17 ani şi era „slab şi deznodat de mâini şi de picioare”, 
cum spune cronicarul, vru să-l facă Domn al Ţării 
Româneşti. Încuviinţare de la Stambul avea; acolo 
câştigase cu plocoane şi pungi mulţi prieteni suspuşi. 
Mai rămânea să alunge din scaunul de la Târgovişte pe 
Domnul muntean, care se întâmplă să fie Matei 
Basarab, nu prea îndrăgit la Poartă, din pricina 
prieteniei cu voievodul Transilvaniei şi craiul Ungariei, 
dar altfel Domn viteaz şi dârz. 

Vodă Lupu ca fost vistiernic avea pricepere să 
scoată bani chiar din piatră seacă, iar vaca o mulgea 
fără să se simtă, îngrijind-o şi hrănind-o bine, aşa că 
întocmi o oaste aşa cum îi trebuia şi scobori spre 
Milcov. 

O singură întâlnire cu muntenii, o singură biruinţă - 
gândea el - şi lon, dragul tatei, se face şi el Domn, cu 
firman de la Stambul! 

Lupta se dădu într-o vale anume aleasă de Matei 
Basarab, pe lângă satul Nănăşori. Aci călăreţii lui Lupu 
se-mpletiră unii într-alţii, iar pedestrimea, izbită unde 
se aştepta mai puţin, fu risipită un cârd de potârnichi, 
sub o ploaie de săgeți. 

Cu mare ruşine - bucuros că nu-şi pierduse viaţa - 
scăpă Domnul Moldovei, iar bietul lon rămase mai 
departe în iatacul mumei, întristându-i zilele din urmă, 
căci era greu bolnavă. 

Cu toată neizbândirea, Vasile-vodă nu se lăsă 


păgubaş. Din nou pregătiri de luptă, uneltiri, pungi de 
aur zvârlite peste mare la Stambul. Când le plăti pe 
toate, el trimise pe băiat la paşa din Silistra, având 
înţelegere cu acesta să-l aşeze în scaunul din 
Târgovişte. 

Numai că Matei Basarab nici el nu şezu cu mâinile în 
sân, ci plimbând pungi cu aur aşijderi „albanitului” la 
Poartă, înduplecă pe Marele Vizir să treacă de partea 
sa. Astfel, paşa Mustafa din Silistra primi poruncă să-i 
trimită legat la Stambul pe nevolnicul lon, care dealtfel 
n-avea nicio vină. El scăpă de pacoste, căci un om al 
lui Vasile Lupu, aflând ce-l aşteaptă, îl întoarse din 
drum, trimiţându-l pe fugă la laşi. 

Vasile Lupu turba de furie. Puse degrabă pe fiu în 
Scaun „cu domnie deplină” cum zic cronicarii, iar el 
porni cu oastea împotriva lui Matei Basarab. Se loviră 
în Prahova, la Ojoceni şi iar mâncară bătaie 
moldovenii. Necăjitul Domn se trase la Brăila, unde 
avea de gând să-şi adune oamenii, dar era cât p-aci să 
fie prins. Noroc că găsi un cal de pripas ca să scape 
teafăr. Când ajunse la laşi află că fecioru-său se 
lepădase de Scaun, spunând boierilor că-i bolnav şi nu 
poate să facă faţă domniei. Ceea ce era foarte 
adevărat. 

Văzând aşa, se mai domoli Vodă Vasile şi făcu pace 
cu Matei Basarab. Cei doi voievozi români zidiră câte o 
biserică fiecare în ţara celuilalt. Păcat că acest gând 
bun nu le venise mai de mult! La închegarea prieteniei 
lor a contribuit principele Transilvaniei, pe care cei doi 
îl considerau suzeranul lor. 

* 

După sfatul unui doftor venețian, lon fu trimis la 
Brussa, în Asia Mică, unde erau băi tămăduitoare, mai 
ales pentru braţul drept, care i se uscase ca un lemn. 


Însă nefericitul tânăr se stinse din viaţă pe drum. Îi 
aduseră înapoi şi fu înmormântat cu pompă mare în 
biserica Trei lerarhi. 

Maică-sa, Tudosca, muri şi ea de inimă rea, tot în 
acelaşi an 1639. Pe mormânt îi aştemură o pânză 
rămasă şi astăzi comoară de artă, ţesută cu mare 
măiestrie, din fire de mătase şi aur, înfăţişând pe 
răposată şi îmbrăcămintea ei. 

Pesemne că Vasile Lupu n-o jeli prea mult pe 
Doamna sa. Nu trecu încă anul de doliu şi el se gândi 
să se însoare din nou. Într-acest scop îl chemă la sine 
pe tânărul şi credinciosul postelnic Catargiu. 

— Enache, te ştiu cutezător şi priceput foarte. Eşti 
în stare să-mi găseşti o nevastă cum nu se mai află? 
Nu bogată, nici de neam mare ca răposata Tudosca, ci 
una frumoasă de pică, să-mi farmece ochii când mă uit 
la ea şi să-mi aline bărbăţia care se trece zi de zi. la-ţi 
citiva oameni şi du-te în Caucaz, că pe-acolo afli 
circaziene şi georgiene vestite pentru frumuseţea lor. 
Cumpăr-o pe cea mai de soi şi adă-mi-o. Nu mă uit la 
bani. 

Postelnicul  purcese degrabă şi,  cutreierând 
cuprinsul dintre Marea Neagră şi Caspică, ajunse în 
ţara paradisului femeiesc, unde cumpără cu aur greu 
un boboc de fată pe care o chema Ecaterina. Abea 
după aceea începură necazurile. Un paşă turc din 
Oceakov o văzu şi se îndrăgosti foc de ea. De aci 
intervenţii la hanul tătăresc, ameninţări şi multe alte 
piedici pe care neînfricatul postelnic le învinse 
primejduindu-şi viaţa. Dar peste toate astea, prea lungi 
de povestit, se ivi o nouă şi dureroasă oprelişte. Prea 
frumoasa circaziană dădu semne că-l place pe tânărul 
ei însoțitor, iar postelnicului pe zi ce trecea i se topea 
inima după ea. Şi aşa începu în sine o luptă mare: s-o 


ducă pe draga fată plocon Domnului său la laşi, ori s-o 
ţină pentru el, croindu-şi altă soartă pe meleaguri 
străine. Tot cugetul bun ieşi deasupra. Enache Catargiu 
călcă pe simţirea lui şi îşi împlini cu cinste misiunea 
încredinţată. 

La nunta Ecaterinei se veseli toată Curtea 
domnească şi mai ales Vasile Lupu. Numai mireasa 
arătă tristă, iar postelnicul Enache Catargiu plânse în 
taină, frângându-şi mâinile de greşeala ce făcuse 
împotriva inimii. 

După un an, proaspăta căsătorită născu un copil, 
căruia îi puse numele Ştefan. Ecaterina era nu numai 
frumoasă, dar şi bună ca pâinea caldă. Se înţelese cu 
fetele ei vitrege, Maria şi Ruxandra, de-o seamă cu ea 
şi Ic iubi, cum dealtfel o iubiră şi ele, fireşte, mai mult 
ca o soră decât ca o mamă. 

Fiind ani buni de pace, Vasile Lupu mărită pe fiică-sa 
cea mare, Maria, cu un voievod leah, Radzivil, ca să 
aibă sprijin şi din partea Lehiei la vreme de nevoie. Pe 
cea mică, Ruxandra, tot aşa de fragedă şi răpitoare ca 
maică-sa vitregă, circaziana, o peţi un prinţ, tot leah, 
Dimitrie Wisznowiecki, dar fata nu-l plăcu. Se mai iviră 
şi alţi pretendenți la mâna ei, căci despre frumuseţea 
de consânzeană a domniţei mersese vestea la multe 
curţi străine. Când - trăsnet! - fu peţită de hatmanul 
fioros al cazacilor, Bogdan Hmielniţchi, pentru feciorul 
său, Timuș. 

Grea supărare se lăsă peste palatul domnesc din 
laşi la auzul acestei veşti, căci mândra fiică a 
Domnului, care zărise mulţi tineri nobili, cu purtări 
alese, la nunțile lui taică-său şi soră-si, ar fi râvnit să 
aibă drept soţ unul din aceia, nu un barbar urât şi 
necioplit de dincolo de Nistru. 

Vodă Lupu, deşi cunoştea puterea hatmanului 


Bogdan, nu vru să se încuscrească. Îşi iubea fata ca pe 
ochii din cap şi de ce să-i aducă nenorocirea unei vieţi 
silnice, cu un bărbat nepotrivit? 

Acest refuz îl plăti scump biata ţară a Moldovei. Că 
unde nu veniră călări pe cai mici şi iuți, cu iatagane la 
brâu şi făclii aprinse în mână, o puzderie de cazaci, în 
frunte cu voinicul Timuş, toţi chiuind ca la nuntă. 

Dar acei nuntaşi amarnici numai petrecere nu 
făceau. Se năpustiră ca lăcustele asupra laşilor, arseră 
casele boiereşti şi jefuiră crunt avuţiile Domnului. Pe 
domniţa Ruxandra  n-avură cum s-o găsească, 
deoarece Vodă o trimisese într-ascuns la o mănăstire. 
lar el, cu o mică oaste, strânsă în pripă, aştepta să 
vadă ce i-o mai aduce soarta. 

Şi muindu-se de jalea ţării, care toată ar fi fost 
atunci pustiită de acei zănateci, făgădui lui Timuş pe 
bălaia Ruxandra, urmând a se face nunta la anul, când 
vor fi gata pregătirile de cuviinţă ale miresei. 

Timuş cu „nuntaşii” săi se întoarseră la Chiev, în 
cetatea tătâne-său, adăstând cu nerăbdare ziua nunţii. 

În iatacul ei din laşi, biata Ruxandra vărsă şiroaie de 
lacrimi, de parcă era ursită să se mărite cu un balaur, 
nu cu o făptură omenească. 

În primăvara anului următor, ajunse la laşi vestea că 
lehii  bătuseră cumplit oştile căzăceşti ale lui 
Hmielniţchi, care fugeau în neorânduială peste 
pragurile Niprului. Vodă, de bucurie, împărţi zece zile 
pomeni săracilor din cetate, iar obrajii Ruxandrei se 
mai luminară şi fata prinse a surâde. 

Dar după Paşti veni altă veste: că Hmielniţchi, 
adunând oaste nouă, tăbărâse asupra lehilor bătându-i 
atât de cumplit, că nu se mai întoarse unul acasă şi toţi 
zăceau pe câmpul de luptă, neavând cine să-i 
îngroape. Şi iar se strânse de durere inima frumoasei 


fete a lui Vodă Lupu. 

În toamna aceluiaşi an, înainte de culesul poamelor, 
se făcu în laşi, cu mare zurba de muzici, dar cu puţină 
veselie, nunta Ruxandrei cu Timuş, fiul hatmanului de 
peste Nistru. Ginerele tăcea posac simțindu-se nedorit, 
în vreme ce mireasa, cuprinsă de mila lui, nu ştia cum 
să-l mai înveselească. 

Şi cu alai întovărăşi Vodă pe ginerele său Timuş şi 
pe Ruxandra, care-i fusese cea mai mare bucurie a 
vieţii, până departe afară din laşi. 

— De mine să n-ai nicio grijă, taică, grăi mireasa, 
strângându-se la pieptul lui Vodă, căci pasămite 
aflându-i şi însuşiri, începuse cazacul a-i place inimii ei. 

— Şi mie, Măria Ta, îmi trimiţi vorbă, oricând vei 
avea nevoie de cazacii zaporojeni! strigă Timuş, la 
despărţire, către socrul său. 

Când Lupu-vodă se-ntoarse la palatele domneşti, 
toate încăperile i se părură pustii, ştiind el că fiică-sa 
lipsea. Şi nici glăsciorul Ecaterinei, frumoasa şi tânăra 
circaziană, nu fu în stare a-l înveseli. 

— Mare pacoste această nuntă pe capul nostru! se 
tângui Vodă boierilor, care ar fi vrut să-i alunge 
mâhnirea şi nu ştiau în ce fel. 

Căci de pretutindeni izvorau acum nemulțumiri din 
pricina încuscririi voievodului moldovean cu hatmanul 
cazacilor. Mofluzi rămaseră lehii, care nu mai aveau în 
Vasile-vodă un vrednic tovarăş de lupte împotriva 
vrăjmaşilor de dincolo de Nistru.  Neîncrezători 
începură a se arăta turcii, care nu se aşteptau la lucruri 
bune din rubedenia cea nouă a Lupului. 

lar Matei Basarab, la Târgovişte, chibzuia cu tot mai 
multă stăruinţă la înlăturarea din scaunul Moldovei a 
lui Vasile Lupu, duşman de moarte, care oricând putea 
năvăli în Ţara Românească ajutat de cazaci. 


III 


GINERELE LUPULUI 


Ca să mai uite durerea despărțirii de Ruxandra, se 
mută Vodă Lupu înapoi la Suceava, vechea cetate 
domnească. 

Logofătul Gheorghe Ştefan, care văzu că se clătinau 
acum toţi stâlpii puterii domneşti, ajunse la înţelegere 
cu Domnul Ţării Romîneşti şi cu prietenul acestuia, 
voievodul Râkoczy al lIl-lea al Transilvaniei. Ei erau 
încredinţaţi că Domnului Moldovei nu-i va veni în ajutor 
nici craiul Lehiei, nici turcii de la Dunăre şi ca o pară 
putredă el va pica la cea mai mică suflare de vânt. 

Dobândind logofătul Gheorghe Ştefan asemenea 
puternici sprijinitori, mai căzu la înţelegere şi cu alţi 
boieri, nemulţumiţi de unele prea năvalnice apucături 
ale Lupului. Între ei se aflau fraţii spătarul Costin 
Ciogolea şi stolnicul Pătraşcu Ciogolea şi serdarul 
Ştefan. Şi aşteptau aceşti boieri numai un semn ca să 
doboare pe Vodă. 

Dar în grabă, Gheorghe Ştefan făcu una boacănă, 
dând toată urzeala pe faţă: purcese într-o noapte din 
Suceava la laşi unde avea înţelegere cu Mitropolitul, 
fără a-şi vesti tovarăşii. 

Costin Ciogolea, aflând că logofătul nu mai era în 
Suceava, se sperie atât de cumplit - asemenea unui 
copilaş lăsat singur într-o încăpere goală - că dădu 
fuga drept în iatacul lui Vodă, care în acea dimineaţă 
îşi cănea barba neputând suferi cărunţia. 

— Ce s-a întâmplat, spătare, au năvălit tătarii? îl 
întâmpină Vodă văzându-l atât de speriat. 

— Mai rău, Măria Ta, gemu boierul. S-au răzvrătit 


prietenii şi cei pe care cu mila ta i-ai ocrotit până 
acum, ca un adevărat părinte! 

Şi-i istorisi de-a fir a păr toată urzeala logofătului 
Gheorghe Ştefan, dând pe faţă şi numele trădătorilor, 
printre care se afla el însuşi. 

Vodă văzu dintr-odată prăpastia care se deschisese 
la picioarele sale - şi, fără a mai ţine seamă de 
omenie, trimise oşteni de aduseră la curte şi pe ceilalţi 
boieri răzvrătiți. Şi sub ochii lui, priveghind din cerdac, 
puse gealatul de le tăie tuturor capetele pe butuc - 
începând chiar cu spătarul Costin Ciogolea, cel cu pâra. 

Vasile Lupu îşi adună oastea ce-i rămăsese 
credincioasă şi se trase la adăpost, în codri, în vreme 
ce loan Kemeni, trimisul voievodului Transilvaniei, intra 
în Moldova prin pasul Trotuşului, iar spătarul Diicu 
Buicescu, cu oştirea muntenilor, trecea Milcovul. 

Nimeni în Moldova nu mai crezu în steaua lui Vasile 
Lupu, cu toată isteţimea, vitejia şi puterea lui. 

În laşi, Mitropolitul citi lui Gheorghe Ştefan molifta 
de domnie nouă, iar boierii, câţi erau în cetate, i se 
supuseră, sărutându-i mâna. 

Dar nu trecură treizeci de zile de la această 
întâmplare, că pe neaşteptate se iviră în faţa laşului 
călăreţii lui Timuş, cât frunza şi iarba. 

Ginerele lui Vasile Lupu, cum auzise din gura 
frumoasei Ruxandra că tatăl ei se afla în primejdie, 
trecuse Nistrul şi Prutul şi într-un galop de o zi şi o 
noapte ajunsese în târg, cu armăsarii înspumaţi. 

Oastea lui Gheorghe Ştefan fu bătută la repezeală. 

Vasile Lupu ieşi cu ai săi din ascunzătoare, adăugind 
astfel oastea moldovenească la cea căzăcească, îşi 
îmbrăţişă ginerele - şi porniră cu toţii în urmărirea 
vrăjmaşilor. 

Din Moldova îi alungară - şi o clipă Vasile Lupu 


gândi să se înapoieze în scaunul domnesc redobândit. 
Dar mândria îl aruncă într-o nebunie - la care de fapt 
tânărul Timuş, însetat de lupte, îl ademenise: trecu 
Milcovul vrând să zdrobească pe munteni şi să-l alunge 
pentru totdeauna din Târgovişte pe Matei Basarab, cel 
care „încălcase” tratatul de prietenie. 

— Şi după asta, Măria Ta, am poftă să-ne întoarcem 
în Moldova prin Transilvania, zise Timuş de-a călare, 
socrului său. 

Întâia ciocnire avu loc la Teleajen, unde Matei 
Basarab trimise puţine ajutoare lui Diicu Buicescu, spre 
a lăsa pre vrăjmaşi să creadă că erau puternici şi a-i 
trage mai în jos, într-un loc mocirlos, lângă satul Finta, 
dinapoia căruia adăsta el însuşi cu tunuri de vişin, cu 
pedestrime şi călăreţi. 

La Teleajen, Vasile Lupu lovi pe duşman înainte de a 
vesti pe Timugş, care atât se supără din această pricină, 
că la Finta nu vru să se mai bată, stând deoparte cu 
pâlcurile lui de cazaci. 

— Dacă sunt mai viteji moldovenii, să se bată ei! 
răspunse Timuş printr-un sol socrului său, care-l chema 
la apriga luptă împotriva duşmanilor. 

Matei Basarab, deşi împovărat de ani, lăsase 
Târgoviştea, venind în mijlocul oştenilor, de vitejia 
cărora ţinea acum nu numai scaunul Ţării Româneşti, 
dar şi capul lui. 

Vasile Lupu, spre a pricinui dintru început zăpăceală 
între oamenii lui Matei Basarab, se năpusti cu toţi 
călăreţii moldoveni în tabăra munteană, dar călăreţii 
lui Matei înfruntară pe moldoveni şi până la urmă 
izbutiră să-i ţină în loc. 

Degeaba trimise Vasile Lupu alţi doi boieri în cortul 
lui Timuş, să-l înduplece a porni la luptă, căci de cazaci 
se ţinea biruinţa în acea împrejurare. 


Dar Timuş, mânios, îndărătnic, nici nu vru să audă. 

Se aruncară în luptă pedestraşii din amândouă 
taberele, unii înarmaţi cu sâneţe de foc, alţii numai cu 
arcuri, iatagane şi măciuci. 

Fu o aprigă încăierare. De câteva ori moldovenii, 
îndăârijiţi de Domnul lor, împinseră pe munteni înapoi, 
dar nici Matei Basarab, cât era el de moşneag, nu se 
dădu bătut. Ci în mijlocul oştenilor, luptă cot la cot cu 
ei. Boierii, văzând pe Vodă în frunte, îl urmară, căci 
curajul unuia trezeşte la repezeală şi îndrăzneala 
celorlalţi. 

Un glonţ nimeri pe Matei Basarab drept în genunchi, 
spărgându-i osul. Boierul care se afla în preajmă vru să 
sprijine pe Domnitor, dar Matei Basarab îl ocări şi-l 
izgoni, urmând a înainta târâş-grăpiş în rândul dintâi al 
luptătorilor. 

Vasile Lupu ar fi înfruntat încă oastea muntenească, 
până când ginerele său încăpățânat s-ar fi hotărit să 
intre în bătălie, dar se puse deodată o ploaie repede, 
care bătu drept in ochii moldovonilor. 

Fură răzbiţi. 

Când Timuş ieşi din cort, bănuind că socrul său va fi 
înfrânt, şi vru să-şi adune călăreţii, ca să dea 
duşmanilor lovitura decisivă, era prea târziu. 

Moldovenii risipiţi, urmăriţi, căzând în gropi şi în 
smârcuri, nu mai putură face faţă iureşului oştirii lui 
Basarab; atunci Vasile Lupu, călare, o rupse de fugă 
spre a scăpa de sabâa răzbunătoare a duşmanului său. 
Tunurile moldoveneşti şi mulţi ostaşi, unii teferi, alţii 
răniţi, căzură prinşi în mâinile muntenilor. 

Nu mult după aceea Vasile Lupu trebui să înfrunte 
oştirea lui Gheorghe Ştefan, voievodul de o lună - şi 
încă o dată fu înfrânt la Sirca. 

Timuş se întorsese acasă, bucuros pe de o parte că 


plătise atât de crunt jignirea socrului său, iar pe de alta 
amărât că va duce Ruxandrei vestea înfrângerii tatălui 
ei. 


IV 


DOAMNA ECATERINA 


Vasile Lupu nu mai apucă să mai intre în Suceava, 
unde se afla soţioara circaziană dimpreună cu băiatul 
şi avuţiile domneşti, ci trecu Nistrul, unde nădăjduia să 
dobândească alt ajutor de la Hmielniţchi. 

De rândul acesta Timuş văzând lacrimile Ruxandrei, 
de dragul căreia i se topea inima, năvăli cu nouă mii de 
cazaci în Moldova, înconjură cetatea Sucevei, a lui 
Gheorghe Ştefan, şi în scurtă vreme intră înăuntru. 

Doamna Ecaterina, circaziana, îi căzu în genunchi, 
sărutându-i mâinile ca unui mântuitor. 

Dar soarta bătăliei se întoarse tot atât de repede, 
căci Gheorghe Ştefan primind ajutoare de la lehi şi de 
la unguri - în total vreo zece mii de luptători, cu tunuri 
multe şi călăreţi, împresură la rându-i cetatea Sucevei, 
în care se afla soţia şi ginerele lui Vasile Lupu. 

Lehii erau sub porunca castelanului de Cracovia, 
Dimitrie  Wisznowiecki, cel  ruşinat de refuzul 
Ruxandrei, care ştiind că soţul ei se află în cetate, 
vroia să-l piardă. 

Douăsprezece săptămâni tinu Timuş cetatea, 
luptând de pe metereze împotriva asaltatorilor. În 
cetate izbucni foametea. Oştenii se hrăneau cu obiele 
arse, cu opinci fripte, după ce mâncară guzganii, câinii 
şi pisicile pe care reuşiră a pune mâna. 

Câţiva lehi prinşi izbutiră în bezna unei nopţi să fugă 


din Suceava. Ei spuseră principelui Dimitrie al lor că cei 
asediați sunt la grea nevoie, nemaiavând ce să 
mănânce şi arătară în ce loc se află Timuş, căpetenia 
oastei. 

Întemeiaţi pe spusa lor, lehii bătură cu toate tunurile 
acel loc două zile încheiate. Încercarea izbuti mai 
repede decât se aşteptaseră. Ginerele Lupului, rănit la 
cap şi la picior de o ghiulea, muri după o săptămână, 
cu toate îngrijirile Doamnei Ecaterina, care nicio clipă 
nu se dezlipi de lângă el. 

Mult încercata circaziană vru să ţină ascunsă 
moartea lui Timuş, dar nu reuşi mare lucru. Cazacii 
zaporojeni, aflând pe de o parte vestea că au rămas 
fără căpetenie şi pe de alta răpuşi de foame, lăsară 
armele şi nu mai vrură să lupte. 

Doamna Ecaterina, fără a-şi pierde nădejdea, alergă 
în mijlocul lor. Şi zaporojenii văzură cu uimire o zeiţă 
albă ca laptele, cu grai omenesc, care le cuvânta cu 
glas de cântec, încât greu le era să creadă urechilor: 

— Feţii mei, nu vă lăsaţi copleşiţi de nenorocirea ce 
s-a abătut asupra capului nostru. Viteazul Timuş nu şi- 
a dat sufletul, l-a trecut într-al meu, poruncind ca eu să 
vă fiu căpetenie, că tatăl său i-a trimis veste în vis că 
vine cu oaste la Suceava şi ne va scăpa de năpaste, 
adueându-ne biruinţa... 

Cazacii aprigi ca fiarele codrului, dar cu suflete 
blajine de copii, crezură spusele ei şi căzând în 
genunchi se rugară pentru iertare. 

Lupta continuă sporită, însă nădejdea lor înviată nu 
izbuti să le astâmpere foamea. Ostaşii începură să 
cadă  seceraţi nu de gloanţe, ci de sfârşeala 
nemâncării. Mai veni şi-o iscoadă care vesti pe 
Ecaterina că hatmanul Hmielniţchi era încurcat în lupte 
cu lehii şi să mai aştepte fiul său Timuş câteva 


săptămâni până o isprăvi cu vrăjmaşii. 

Doamna Ecaterina se prăbuşi pe jos de disperare. 
Nu mai era nimic de făcut! Soarta lor părea pecetluită. 

A doua zi, ea însăşi dădu poruncă să se deschidă 
porţile cetăţii. Familia şi avuţiile lui Vasile Lupu căzură 
în mâinile noului Domn al Moldovei, Gheorghe Ştefan. 

Când năsălia care purta leşul lui Timuş trecu prin 
faţa prinţului Dimitrie Wisznowiecki, acesta nu-şi simţi 
inima unsă cu miere aşa cum îşi închipuise văzând pe 
rivalul său ucis, ci se plecă smerit şi cutremurat 
dinaintea învinsului, făcând o cruce mare pe piept. 

Într-acest timp, hatmanul Bogdan Hmielnitchi venea 
el însuşi cu oaste să despresoare Suceava. Lăsase în 
locu-i altă căpetenie să lupte mai departe cu lehii, 
gândind că nu-i bine să amâne ajutorul cuvenit fiului 
său, aflat în greutate. Dar pe drum întâlni convoiul cu 
leşul viteazului Timuș. 

Se opri, descălecă, privi lung la chipul palid, 
copilăresc acum, după sărutarea morţii, al sărmanului 
Timuş - şi oftă din rărunchi. 

Încotro să-şi mai îndrepte paşii? 

Cetatea era în mâinile lui Gheorghe Ştefan, care 
avea de partea lui sprijinul tuturor megieşilor - poate 
chiar şi al turcilor. 

Se întoarse peste Nistru, la cealaltă sărmană: 
văduva Ruxandra. 


V 


ȘTEFANIŢĂ LUPU 


Să-şi mai vadă vreodată nevasta şi feciorul 


nevârstnic, Ştefăniţă, nu credea Vasile Lupu. Acel hain 
de Gheorghe Ştefan de bună seamă că i-a dat pierzării. 

După moartea lui Timuş, pe care Hmielniţchi îl 
înmormântă ca pe un adevărat rege, Hatmanul nu mai 
trimise niciun ajutor fostului voievod moldovean. 

Ruxandra, învăluindu-se în văluri ca o mireasă 
neagră, se închise în iatacul ei din cetatea de pe malul 
Nistrului şi nu vru să mai vadă, să mai audă pe nimeni. 
Odată cu Timuş, pe care la început îl urâse şi apoi îl 
iubise cu patimă, părea că viaţa ei s-a sfârşit. 

Cu odoarele şi banii pe care-i mai avea asupra lui, 
Voievodul fugar se gândi să ceară ajutor de la Hanul 
tătăresc al Crimeii, rubedenie bună cu frumoasa 
Ecaterina. Porni la drum şi fu primit cu braţele deschise 
în castelul din creasta unui munte preschimbat în 
terase şi grădini - dar tătarul, care cunoştea 
împrejurările fugii lui Lupu, nu-i dădu nicio nădejde. 

După câteva luni, pe neaşteptate - în vreme ce 
fostul voievod adăsta o minune care să-l pună iar în 
scaunul Moldovei - veni scrisoare de la Stambul. | se 
cerea Hanului să trimită pe Vasile Lupu la Poartă, unde 
avea de dat unele socoteli. 

Fostul Domn ştia ce însemna această poruncă. Dar 
nu-i păru prea rău. De vreme ce pierduse domnia, iar 
Ecaterina şi Ştefăniţă suferiseră pesemne o moarte 
crâncenă, de vreme ce draga lui Ruxandra se trăsese 
ca o schimnică într-o chilie, ce rost mai avea această 
viaţă pentru el? Ducă-se pe apa sâmbetei! 

Cum ajunse la Stambul, Vasile Lupu - după felul 
turcilor de a se purta cu voievozii maziliţi - fu aruncat 
în închisoarea Celor Şapte Turnuri, pe limba lor 
Edicul€. In faţa Padişahului - care primise atâtca pungi 
drept peşcheş - pe fostul Domn al Moldovei nu-l mai 
chemară, aşa că nici nu fu pus la munci, nici ucis. 


Într-o încăpere de sus a Turnului, unde soarele 
bătea puternic şi de unde se vedeau zările albastre ale 
mării, Vasile Lupu avu îngăduirea să primească vizite - 
şi îndată chemă la sine pe capuchihae de la care află 
veşti despre Ţara Românească şi despre Moldova şi 
numai după aceea putu să trimită scrisori. Se 
împrieteni cu mai mulţi venețieni de seamă, soli care 
fuseseră închişi până la terminarea neînțelegerilor cu 
bogata cetate italiană, şi ca să le mai treacă de urit, 
închişii îşi dăruiau unii altora odoare şi mai ales ospeţe. 

Astfel află Vasile Lupu că frumoasa Ecaterina şi 
tânărul  Ştefăniţă - minune dumnezeiască! - nu 
pieriseră în chinuri cum bănuia, ci fuseseră numai 
„puşi la oprire”. 

Patru ani petrecu - adevărată odihnă! - Vasile Lupu 
în Cele Şapte Turnuri, până veni şi vestea mult 
aşteptată: căderea din domnie a lui Gheorghe Ştefan! 

Marele Vizir, care primise câteva plocoane grase de 
la oamenii din zarafie ai Voievodului închis, stărui ca 
Vasile Lupu, care totdeauna se arătase un priceput şi 
supus Domnitor, să dobândească iar Moldova, unde 
era cu nerăbdare aşteptat de boieri ca şi de poporeni. 

Dar fu numit Gheorghe Ghica - care i-o luă înainte 
cu depunerea haraciului în haznaua împărătească. 

Şi iată, noul Voievod, care avea inimă blajină, 
trimise la Stambul pe frumoasa Ecaterina cu feciorul ei 
Ştefăniţă. Se înfăţişă la Edicule, cu scrisoare de intrare 
din partea Marelui Vizir. 

Ştefăniţă, acum flăcău de şaptesprezece ani, cu 
tuleie negricioase în barbă, sărută mâna tatălui său, iar 
frumoasa circaziană căzu în genunchi, plângând de 
fericire. Ambasadorii venețieni, care tocmai jucaseră 
cărţi cu Vodă, o priveau cu ochi mari, ca pe un tablou 
de Tizian. 


— Unde aţi stat, Ecaterina? 

— La Buciuleşti, pe moşia câinelui de logofăt, 
răspunse femeia din genunchi, privind chipul mândru 
al soţului. Nu ne-a omorât. Adăsta să mă răscumpăr, 
căci nu ştiu cine-i şoptise că ascunsesem avuţiile 
domneşti. 

— lar tu nu mai aveai decât sufletul, biata de tine! 
zise Vodă, dezmierdându-i obrajii. 

— Sufletul şi taina gropniţei, Vasile! Că avuţiile de 
aur le-am ascuns şi am lăsat afară numai sacii cu 
monedele de aramă, şi vreo două de argint. Aşa că, 
după mila lui Ghica-vodă, iată-mă-s cu banii toţi, până 
la un galben. 

Vodă o privea uluit, abia viindu-i a crede - 
socotindu-se mai curând în vis! 

Ecaterina nu i se păruse niciodată dârză şi vicleană. 
Şi iată că asprimea vieţii îi dădea şi asemenea însuşiri. 
O ridică de jos şi o aduse oftând la pieptul lui, apoi cu 
mâna cealaltă trase la el şi pe Ștefăniță. 

Intr-acea seară se aduseră din Stambul la Edicule 
damigene cu vin spumos, fripturi şi baclavale - iar 
ospăţul, la care fură poftiţi, în afară de dregătorii 
venețieni, toţi închişii din încăperile de sus ale Celor 
Şapte Turnuri, ţinu până la ziuă. 

Cu un nou dar de pungi, Vodă îşi recăpătă libertatea 
şi părăsi Turnul cel vesel al puşcăriei, spre marea 
mâhnire a venețienilor, care se îndrăgostiseră pe 
capete de preafrumoasa circaziană. După oarecare 
vreme Marele Vizir îi îngădui să se mute într-un palat 
măreț, aşezat pe malul Bosforului, pe care îl 
cumpărase de la femeia unui grec proaspăt 
descăpăţânat. Dar n-avea voie să iasă pe ulițele 
Stambulului, ca să nu-l vadă oamenii lui Ghica-vodă, 
Domnul Moldovei. 


— Încă o mazilire, şi-mi vine iar rândul! striga Lupu 
musafirilor care veneau în fiecare zi să-l vadă. 

Şi socotind mântuirea lui, a Ecaterinei, a feciorului o 
adevărată minune dumnezeiască, cu un bacşiş de 
douăzeci de mii de reali dobândi dreptul de a repara 
bisericile ortodoxe din Stambul amenințate cu ruina, 
iar Patriarhiei îi plăti datoriile, care se ridicau la peste o 
jumătate de milion de reali. 

— Maică Precistă, se rugă el dinaintea icoanei din 
iatacul de pe Bosfor, sub care ardea o candelă ca un 
sâmbure de lumină, ajută-mi să mă mai închin odată la 
chipul tău de la Trei lerarhi! 

Ecaterina învăţă uşor drumurile tainice care duceau 
la dregătorii cei mari şi la inimile lor şi izbuti să clatine 
scaunul lui Ghica-vodă. 

Dar să pună în loc pe Vasile al ei, căruia i se usca 
inima de dorul Moldovei, nu izbuti. Totuşi, Padişahul îi 
făcu hatârul şi numi voievod pe tânărul Ştefăniţă, care 
împlinise 19 ani. Şi astfel porni feciorul voios şi mândru 
la laşi! 

Ecaterina rămase alături de vârstnicul ei soţ, 
bucurându-se amândoi de urcarea în scaun a băiatului 
lor. Dar veneau din Moldova veşti rele, Ştefăniţă se 
lupta, nepriceput, cu asprimile domniei şi pe deasupra 
cu seceta care lovise ţara, încât oamenii se văzură 
nevoiţi să mănânce până şi papura de pe malurile 
bălților ca să nu piară de foame. 

Şi mai află Vasile Lupu că moldovenii îi spuneau în 
batjocură tânărului şi nenorocosului său fiu Papură 
Vodă, poreclă cu care va rămâne în istorie. Crunta 
veste îl îmbătrâni dintr-odată şi-i zdruncină sănătatea. 
Nu trecu nicio lună de zile şi închise ochii pentru 
totdeauna. Rămăşiţele i le duseră prietenii la laşi, 
îngropându-le la ctitoria sa de la Trei lerarhi. 


Doamna Ecaterina, încă tânără, nu împlinise nici 40 
de ani, se pomeni, la laşi, faţă-n faţă cu întâia ei 
tresărire de dragoste. Era fostul spătar Enache Catargi, 
care tot mai tânjea de dorul ei. Aflând de trecerea 
către cele veşnice a lui Lupu, se întoarse degrabă din 
Lehin unde ajunsese hatman şi o luă de nevastă. 


DOMNIȚA RUXANDRA 
I 


O NUNTĂ DOMNEASCĂ 


Mari pregătiri şi o forfotă neobişnuită se vedeau la 
Curtea din laşi, unde domnea Vasile Lupu. In belşug şi 
măreție aproape împărătească trăia el aici dimpreună 
cu soţia de-a doua şi fetele. 

Căci spre deosebire de celelalte nunţi, ale boierilor 
ori ale oamenilor de rând, o nuntă domnească însemna 
politichie adică o nouă legătură de rudenie cu ţările 
învecinate, atât de folositoare în acele vremuri de 
nestatornicie şi războaie neîntrerupte. 

Nunta pe care Domnul o pregătea fetei lui, Maria, 
domniţa cu chipul alb, prelung şi grai cântător ca al 
unei harfe, însemna pentru ţară o apropiere de marea 
putere a Lehiei şi deci un sprijin împotriva căzăcimii şi 
tătărimii de peste Nistru. Căci mirele atât de prețuit al 
Măriei nu era altul decât prinţul lon Radziwil, 
guvernatorul Lituaniei, chipeş şi isteţ, trimis de regele 
polon la vreme de cumpănă pe la toate curţile 
împărăteşti. 

Inima domniţei bătea de nerăbdare. Nici la Curtea 
părintelui ei, plină de boieri, de soliile altor neamuri, de 
dregători şi ostaşi care treceau prin trei porţi, ca la 
Stambul, înainte de a ajunge în faţa lui Vasile Lupu, 
Maria nu se simţise micşorată. Dar altfel erau, de bună 
seamă, Curțile de la Viena, de la Veneţia, de la 
Cracovia... Şi îi plăcea ca lumea să vadă şi să se 
minuneze de frumuseţea ei albă, moldovenească. 


Bucuria miresei era împărtăşită de mama-i vitregă, 
Ecaterina, frumoasa circaziană, a doua soţie a 
Domnului, adusă cu mare cheltuială şi după multe 
tărăşenii tocmai de prin părţile Caucazului, din preajma 
Curţii Hanului tătăresc. Căci aproape de aceeaşi vârstă 
cu mireasa, Ecaterina se pricepuse a fi mai degrabă o 
surioară fetelor din întâia căsătorie a lui Vasile Lupu, 
decât mamă vitregă. 

Şi despărţirea de Ecaterina era singura părere de 
rău a Măriei. 

Ruxandra, soru-sa, a doua fată a Domnitorului, 
privea cu uimire pregătirile de nuntă şi într-un fel cu 
oarecare ciudă, căci, mezină fiind, credea că taica 
Vasile şi mămuca Ecaterina numai pe ea trebuia s-o 
iubească şi numai de mulţumirea ei să se grijească. 
Dar forfoteala jupâneselor şi slujitoarelor care nu mai 
pridideau cu gătelile o înveseleau şi se bucura la 
gândul că rochia ei albă, cu o lungă coadă de mătase 
viorie, o va ţine un paj leşesc de seama ei, cu ochi 
albaştri şi zulufi bălai, ca un mic Făt-Frumos. 

Cu mult înainte de începerea nunţii, bucătarii fură 
puşi la treabă şi toate încăperile Curţii, din pivniţă 
până-n pridvorul bisericii domneşti, se umplură de 
mireasma îmbietoare a mirodeniilor şi a fripturilor 
rumenite. 

Trei tarafuri de lăutari, unul moldovenesc, altul 
turcesc şi altul leşesc, se luau la întrecere în fundul 
curţii, stârnind o hărmălaie de nu se mai auzeau 
slujitorii unii pe alţii, când erau nevoiţi a-şi vorbi. 

Numai Domnul, în iatacul său, unde îl ferchezuia un 
meşter bărbier grec din Stambul, avea inima îngreuiată 
de o presimţire şi gândurile i se învârtejeau în minte, 
fără a fi în stare să deosebească pe cel bun de cel rău. 

— Nu cumva am nimerit-o ca Eremia cu oiştea-n 


gard, meştere bărbier? grăi tare Domnitorul, încercând 
a surâde. 

Bărbierul, care îi potrivea barba, scoase repede 
fierul încins, să nu pârjolească pe Măria Sa, tocmai în 
asemenea măreaţă împrejurare. 

— Cu prinţul polonez, Mărite Doamne? făcu el care, 
aşijderi grecilor de pe vremea lui, cunoştea firele 
încâlcite ale domniilor şi intereselor. Nici nu putea 
Domnița Maria râvni un alt mire. Multe fete de neam 
din Polonia varsă acum lacrimi amare, că o 
moldoveancă le-a răpit mirele! 

Şi în vreme ce bărbierului, cu uşurinţa-i obişnuită, îi 
turuia gura, Vasile Lupu îşi amintea de greutăţile pe 
care le avusese pentru a ajunge la această înrudire: 
împotrivirea Mitropolitului şi a celor mai mulţi boieri, 
care nu vedeau cu ochi buni măritişul unei Domniţe 
ortodoxe cu un reformat (căci prinţul Radziwil era 
luteran), împotrivirea atâtor înalţi dregători şi trimişi ai 
puterilor străine, cărora nu le venea la îndemână să se 
lege Moldova cu o putere de la miazănoapte. 

Dar ce va spune Vasile Lupu la Stambul? Cu 
încâlcite zâzanii şi multe pungi pline cu galbeni, 
izbutise a pune mâna pe tronul Moldovei de la turcii 
atât de lacomi şi atât de bănuitori. Cum va motiva 
Domnul dinaintea Sultanului şi a Marelui Vizir 
legământul cu Lehia, duşmanca de moarte a Imperiului 
otoman, ţară catolică, aţâţătoare a Europei creştine 
împotriva Semilunii? 

De la această nuntă i s-ar putea trage lui Vasile 
Lupu mazilirea dacă nu chiar moartea! 

Când bărbierul isprăvi treaba, Vodă se ridică 
anevoie, oftând greu. 

Şi începu o nuntă ca-n basme. Prințului Radziwil, 
care venea din Lituania cu şaizeci de curteni şi o mie 


două sute de oşteni călări, îi ieşi înainte Domnul 
Moldovei cu un alai de douăsprezece mii de oameni. 
Mai sosiră soli din Veneţia şi din Brandenburg, toţi în 
vestminte strălucitoare, cu nasturi din pietre 
nestemate, precum şi trei soli din partea lui Gheorghe 
Râkoczy l, principele Transilvaniei, împreună cu o sută 
de ostaşi, toţi în armuri din zale şi piei de animale. 

Douăsprezece zile ţinură petrecerile la laşi, la care 
luă parte nu numai boierimea potrivnică - trasă cu de- 
a sila de coconet - dar şi prostimea pentru care se 
fripseră boi întregi şi se aduseră de-a rostogolul, din 
pivnițele domneşti, poloboace cu vin mai roşu ca 
sângele. 

După aceea, frumoasa Maria, lăsându-şi în lacrimi 
pe buna mamă, Ecaterina, precum şi pe surioara 
Ruxandra, care o privea cu mâhnire, apucă drumul 
Varşoviei. 

Aci soţul o înfăţişă Regelui, apoi tinerii căsătoriţi 
porniră cu rădvanul şi alaiul să colinde prin apusul 
Europei, unde erau adăstaţi pe la Curțile cele mari. 


II 


UN GINERE FIOROS 


Despre frumuseţea Ruxandrei merse pretutindeni 
vestea, prin toate ţările vecine şi chiar mai departe. 
Contele Potoky, tot din Polonia, trimise daruri lui Vasile 
Lupu, ca din partea unuia din fiii lui, dar fata nici nu vru 
să audă de asemenea cerere. Umblă într-o vreme 
vestea că Ţarul Moscovei, un flăcău de douăzeci şi trei 
de ani, era în căutarea unei mirese şi că trimişii lui 
porniseră pe drumul Moldovei. 


Dar ca un trăsnet căzu la laşi scrisoarea lui 
Hmielniţchi, hatmanul cazacilor din Ucraina, care cerea 
pe Ruxandra pentru fiul său Timuș. 

Vasile Lupu umbla fără astâmpăr, încoace şi-ncolo, 
cu răvaşul în mină, şi-ar fi muşcat cu dinţii de pereţi, 
dacă ar fi putut, atât era de furios de neobrăzarea 
acelui hatman, care cutezase a-şi ridica nasul până la 
el, Domnul Moldovei. Câteva zile nu destăinui nimic 
nici Ecaterinei, nici dragei sale Ruxandra, socotind să 
nu le amărască degeaba, ci mai întâi să caute a 
înlătura primejdia. 

Cine era acest Hmielniţchi? Pe vremuri slujise ca un 
fel de copil de casă într-o familie nobilă poloneză, care 
avea moşii întinse în Ucraina. Bătut până la sânge de 
stăpânii săi, băiatul fugi, luându-şi destinul în braţe. Cu 
îndârjire, curaj şi mai ales cu noroc ajunse hatman al 
cazacilor. Neputând suferi pe leşi, ca sarea-n ochi, îi 
învinse de câte ori avu lupte cu ei, alungându-le oştile. 
Câţi moşieri polonezi, care mai rămăseseră în Ucraina, 
se grăbiră a-şi lua tălpăşiţa, adăstând alcătuirea unei 
oştiri noi, care să înfrângă puterea căzăcească! 
Zadarnică aşteptare, căci Hmielniţchi, între timp, trecu 
hotarele şi năvălind în ţara leşească prădă şi dădu foc 
satelor din drumul său. 

Îngrozit, regele Poloniei trimise doi soli în tabăra 
hatmanului ca să cadă la pace. Aci nobilii polonezi fură 
primiţi cu mare cinste şi ospătaţi din belşug. Spre 
uimirea lor, văzură că erau serviţi la masă chiar de 
soţia hatmanului, aşa cum era datina prin partea 
locului. După masă se încinse un chef straşnic. La 
miezul nopţii, Bogdan Hmielniţchi vroi să se retragă în 
cortul său, iar boierii polonezi, socotind că n-ar putea 
găsi o împrejurare mai potrivită pentru împlinirea 
menirii lor, îi vorbiră de încheierea păcii. 


— Mâine! răspunse răguşit hatmanul, sprijinindu-şi 
în buzdugan namila-i făptură, umflată ca o butie. Acum 
n-am vreme! Sunt ameţit de băutură! Dacă o fi pace, 
pace să fie, dacă nu, o să vă trântesc pe toţi la 
picioarele mele, o să vă îngenunchiez şi o să vă tai 
capetele. M-aţi auzit? lar pe nevestele şi fetele voastre 
o să le vând la turci. Gata! Noapte bună! 

Despre Timuş, feciorul hatmanului, mergea vestea 
că se certase într-un rând cu maică-sa vitregă, din 
pricina căreia tată-său îl ocărise amarnic. Flăcăul tăcu 
chitic, iar gându-i cloci o grea răzbunare. Se prefăcu a 
uita neînţelegerea ce avusese, ba arăta femeii atâta 
supunere, încât ea se minuna şi îşi făcea cruci, 
cunoscând firea iute şi necruțătoare a lui Timuș. 

Plecând hatmanul la o fruntarie, unde cazacii 
trebuiau să-şi primească simbria, rămase acasă Timuş 
şi maică-sa vitregă. Când se întoarse îşi găsi soţia 
moartă. Băiatul o spânzurase de creanga unui stejar 
bătrân din mijlocul curţii, iar slugile şi oştenii de la 
conac râdeau pe înfundate. 

Hatmanul nu cuteză a-şi ucide fiul, ştiind că mai 
vinovată decât el fusese mama vitregă. Ca să-şi uite 
durerea, se apucă de băutură şi câteva luni nu se trezi 
din beţie. Apoi îşi luă altă nevastă, învăţând-o să se 
poarte bine cu Timuş, fiind flăcăul mânios şi răzbunător 
din fire. 

Cum putea Vasile Lupu, încuscrit cu o aleasă familie 
poloneză, să-şi dea fata după asemenea flăcău şi să 
intre în rubedenie cu asemenea hatman, care mai 
ţinea minte vremea când era slugă la o familie de 
nobili? Oare pentru sălbaticul de Timuş crescuse el o 
mândreţe de fată, şi cheltuise atâta bănet ca s-o 
scoată din haremul de la Stambul? 

Numai pe Ruxandra o mai avea, odraslă râvnită de 


cei mai de seamă nobili şi chiar de moştenitori de tron. 
Prin ea nădăjduia să-şi întărească şi mai bine puterea 
în scaunul Moldovei, iar mai apoi să pună mâna pe 
Ţara Românească, dacă nu chiar pe împărăţia 
Bizanțului. 

Căci tocmai în acea vreme ginerele său, soţul 
Măriei, umbla pe la Curțile din Apus, după gândul 
regelui Poloniei, să îndemne la înjghebarea unei 
armate a marilor puteri creştine, care să scoată pe 
musulmani din Stambul, să-i arunce dincolo în Asia de 
unde veniseră, pentru a scăpa Sfântul Mormânt de 
stăpânirea păgânilor. 

Armatele creştine unite urmau să fie puse sub 
porunca lui Vasile Lupu, domnitorul care cunoştea atât 
de bine limba, obiceiurile şi felul de luptă al păgânilor. 

Aflând Ruxandra mai târziu că un necioplit de cazac, 
fiul unui hatman, fostă slugă la poloni, cutezase a o 
cere de soţie, fu cuprinsă de o asemenea mânie încât 
plânse toată noaptea şi căzu bolnavă la pat. Numai 
îngrijirile şi dezmierdările bunei Ecaterina o puseră iar 
pe picioare. 

— Mămucă, dacă tata m-o da peste Nistru la acei 
sălbatici, să ştii că-mi fac seama! Aşa să-i spui, zise ea, 
scâncind la pieptul mamei sale vitrege. 

— Nu te teme, puicuţă, că nu face taică-tău 
asemenea neghiobie! Găseşte el o viclenie să înşele pe 
cazaci, până te-o mărita cu cel care ţi se cade...! 


III 


„RAVAŞELE” HAIMANULUI 


Vasile Lupu trimise vorbă lui Bogdan Hmielniţchi că 
bun-bucuros s-ar încuscri cu el, însă interesele ţării cer 
să nu se strice cu turcii, care n-ar vedea cu ochi buni o 
legătură între cazaci şi moldoveni. 

„Dar cu boierul polon cum te-ai înrudit, dându-i de 
nevastă pe fata cea mare? răspunse hatmanul cu 
grabă, prin alţi soli călări. Lupule, nu te ascunde în 
piele de oaie!... Rău i-a părut fiului meu Timuş, aflând 
de temerile tale, dar el mai curajos a chibzuit că pentru 
o mândreţe de fată ca Ruxandra face să se strice cu 
turcii. De aceea a hotărât să treacă Nistrul şi să vină 
numaidecât la laşi cu o sută de mii de nuntaşi, pe cât 
de oțeliți, pe atât de înarmaţi. Vezi că nu e de glumă!” 

In toamna acelui an, când moldovenii îşi culegeau 
viile cele mănoase şi călcau strugurii, chiuind de 
bucuria vinului celui nou, se pomeniră cu năvala oastei 
căzăceşti. 

Domnul şi boierii fugiră din laşi, ca un stol de vrăbii 
speriate cu praştia. Unii se închiseră în cetatea 
Neamţului, până la trecerea urgiei, cetate cu ziduri 
groase şi apărată de oşteni căliţi în lupte. Acolo fugi şi 
frumoasa Ruxandra, ţinută pe braţe de buna Ecaterina, 
care se străduia să-i facă inima uşoară. 

— Când or afla prinții de sânge că oşti întregi se 
înfruntă pentru frăgezimea ta, vor alerga la laşi, ca să 
te ceară care mai de care de soţie. lar tu vei alege pe 
cel care ţi-o fi mai drag! 

Vasile Lupu se trase în codrul Căpoteştilor, unde 
aveau să se adune căpeteniile moldovene cu oamenii 
lor, iar la laşi, la Curte, lăsă numai o mână de oşteni. 

Cazacii, puşi pe jaf, năvăliră în Moldova ca într-o 
ţară duşmană. La laşi uciseră pe oricine întâlneau în 
cale, iar acaretelor lui Vodă, după ce le călcară şi 
jefuiră, le dădură foc. 


Oştenii moldoveni erau prea puţini la număr ca să 
ţină piept unei astfel de năvale. Fugiră, lăsând avutul 
lui Vasile Lupu în plata lui Dumnezeu. 

Voievodul ceru ajutor turcilor, de la care primi, în 
bătaie de joc, întrebarea de ce a fugit din Scaun? Şi 
văzând că altă scăpare nu avea, trimise la laşi, la 
Timuş, pe spătarul Ciogolea, cu daruri de nuntă şi 
făgăduiala că în curând îi va da pe Ruxandra. Numai că 
un ginere se cuvine să intre în Cetatea de scaun altfel 
decât jefuind şi pârjolind. 

Timuş, bucuros de marea veste, se trase cu oastea 
peste Nistru şi se pregăti de nuntă, în vreme ce Vasile 
Lupu, amărât şi furios, se pregătea să dea ajutor 
leşilor, care tocmai, strânşi la Camenița, între Moldova 
şi Ucraina, gândeau să nimicească pe Bogdan 
Hmielniţchi. 

Acesta, legat acum de cuscrul moldovean, se apucă 
să-i destăinuiască felul cum va răspunde loviturii 
polonezilor. Dar Vasile Lupu dădu pe faţă generalului 
Potocki, care se afla în fruntea oastei de la Camenița, 
planurile hatmanului. Numai aşa leşii, ştiind ce se va 
întâmpla, zădărniciră orice mişcare a cazacilor, ba 
înconjurându-i în câmpia de la Berestecica îi bătură 
crunt. 

Hmielniţchi fugi, abia scăpând cu zile şi se ascunse 
departe de Nipru, în ţinutul Zaporojilor. La Curtea din 
laşi, Domnul cu rudele şi prietenii trăgeau în vremea 
asta un chef cu trei tarafuri de lăutari, de bucurie că 
scăpaseră - socoteau ei - de cererea obraznică a 
cazacului Timuş, de care, fireşte, nu vor mai auzi 
niciodată... 

Numai că leşii, cunoscând îndârjirea hatmanului şi 
puterea cazacilor, aliaţi acum şi cu tătarii, cerură pace. 

Vestea căzu ca un trăsnet. Nu mult după aceea, doi 


soli din partea lui Bogdan Hmielniţchi descălecară la 
laşi şi aduseră lui Vasile Lupu o scrisoare destul de 
mânioasă, în care se aflau, drept încheiere, aceste 
rânduri: 

„Nu mi-a rămas ascunsă vânzarea ce ai făcut-o, 
socotindu-mă dobitoc. Mulţi oşteni de-ai mei au căzut 
atunci, în bătălia de la Berestecica, dar trec peste asta 
şi-ţi poruncesc să dai pe fiica ta Ruxandra după fiul 
meu Timuş, altminteri mă abat chiar eu pe la laşi şi, în 
afară de fată, vă tai pe toți în bucățele atât de mici că 
nimeni de pe pământ nu le-ar mai putea coase la loc. 
Vorba asta ti-o spun şi nimic mai mult! Aşa - ca să ştii 
ce te aşteaptă!” 

Domnul Moldovei nu-şi pierdu cumpătul, ci trimise 
un sol generalului leah Kalinovski, care cu treizeci de 
mii de oameni păzea acum fruntaria dintre Moldova şi 
Polonia. Credea că întâmplarea de la Berestecica va 
înspăimânta pe cazaci. 

Hatmanul, dacă află de purtarea lui Vasile Lupu, 
care cu atâta încăpățânare îşi ocrotea fata, scrise 
generalului leah această scrisoare, chipurile de haz: 

„Hatmane Kalinovski, fiul meu Timuş, flăcău cam 
încăpățânat, a pornit cu o seamă de nuntaşi să ia de 
nevastă pe fata Voievodului Moldovei. Spre mirarea 
mea aflu că o armată poloneză îi atine calea, 
împiedicându-l să se însoare cu aleasa inimii. De 
aceea, rogu-te, hatmane Kalinovski, dă poruncă oştilor 
tale, care se găsesc cam la strâmtoare în acel loc, să 
se retragă ceva mai la o parte, ca tinerii nuntaşi să nu 
cate ceartă oamenilor tăi şi de aci să iasă - Doamne 
fereşte - cine ştie ce bucluc. Eu, unul, te vestesc cu 
vorbă bună, să nu zici că nu ti-am spus!" 

Dar vicleanul Bogdan  Hmielniţchi ascunse 
generalului leah că dinapoia acelor „nuntaşi” ai fiului 


său venea grosul oastei căzăceşti, în frunte cu 
năprasnicul lor hatman. 

Lupta avu loc la Batow, şi de data aceasta cazacii 
răzbunară moartea fraţilor lor din câmpia Berestecica. 
În furia lor, ucrainenii uciseră cu nemiluita pe vrăjmaşi. 
Nu scăpă măcar un leah, care să ducă la Varşovia sau 
la laşi vestea acestui prăpăd. Leşii pieriră, de parcă s- 
ar fi făcut o apă şi ar fi fost supţi de ţărână. In mijlocul 
oamenilor săi, îşi pierdu viaţa chiar generalul 
Kalinovski. 

Cu şi mai mult haz, Bogdan Hmielniţchi trimise o 
scrisoare Regelui Poloniei, la Varşovia, în care se aflau 
rândurile de mai jos; 

„Fiul meu Timuş mergea la nuntă, când deodată 
Kalinovski i-a tăiat drumul pe care Dumnezeu il lasă 
slobod pe pământ, pentru cei buni ca şi pentru cei răi. 
Eu am sfătuit pe hatmanul Măriei Tale să stea binişor 
de o parte, dar el n-a vrut să mă asculte. Mi se pare că- 
n încăierare au pierit toți supuşii Măriei Tale: generalul 
dimpreună cu ostașii săi, Dumnezeu să-i ierte pentru 
nerozia pe care au făptuit-o, dându-și pielea pe 
degeaba. Dar eu tot rog pe Măria Ta să ierte pe cazacii 
mei care s-au cam întrecut cu gluma.” 

Vasile Lupu nu mai avu încotro. De astă dată trimise 
repede soli cu daruri către Timuş, să poftească 
numaidecât la laşi, să-şi ia pe Ruxandra, însă nuntaşii 
să rămână - fără supărare! - dincolo de Nistru. 

Bogdan Hmielniţchi îşi sfătui băiatul să nu se 
încreadă în cuvântul vicleanului Domn din Moldova, ci 
să-i ceară zălogi. Vodă îi trimise hatmanului doi boieri, 
dar cazacul nu se mulţumi, ceru doi nepoți de-ai 
Domnului. 

Şi astfel porniră peste Nistru feciorii hatmanului 
Gavrilă şi ai logofătului Gheorghe, doi băieţi semeţi şi 


chipeşi, amărâţi că nu vor juca şi nu vor petrece şi ei la 
nunta verişoarei Ruxandra. 

Atât Vasile Lupu cât şi frumoasa lui fiică se-mpăcară 
încet încet cu gândul. Fata, într-o seară, stând de 
vorbă cu buna ei mamă vitregă Ecaterina, îi spuse: 

— Ah, mămucă dragă, prea multe vieţi se pierdură 
de când cu pofta ce i se năzări lui Timuş să mă ia de 
soţie. Cât pe-aci era să-şi piardă şi tata scaunul 
domniei! Mă duc după cazac, dacă aşa vrea Dumnezeu 
şi poate ne-om împăca - mai ştii? Am să fiu 
ascultătoare, smerită şi poate că ţinând şi el la anii mei 
cei tineri n-o să mă spânzure ca pe maică-sa. 


IV 


NUNIA RUXANDREI 


Aproape doi ani trecuseră de la întâia sosire a 
cazacului în laşi. De rândul acesta, întovărăşit de trei 
mii de călăreţi, tot înspre toamnă, Timuş se apropie de 
Curtea lui Vodă. Vasile Lupu îi ieşi întru întâmpinare - 
cum se cuvenea - călare, urmat de toţi curtenii şi de 
opt mii de ostaşi. 

Timuş, făcind ochii mai mici decât îi avea, tresări 
dacă văzu atâta oaste. Oare cu ce gând îi ieşea înainte 
Vodă Lupu luând cu el atâta putere de oameni? Nu 
cumva se împotrivea pentru a treia oara şi hotărâse a-l 
răpune? 

Tânărul peţitor înţelese că n-avea altă scăpare 
decât lupta - căci decât să fugă, mai bine pierea ca un 
viteaz, să nu râdă după el, în batjocură, frumoasa 
Ruxandra. 

Dar Vodă, după încercările şi suferinţele din trecut, 


nu se mai gândea să supere pe Bogdan Hmielniţchi, ci 
văzu că era voia lui Dumnezeu să aibă de ginere pe 
Timuş. Descălecă, luă în braţe pe tânărul cazac şi-l 
sărută pe amândoi obrajii. 

Timuş, parcă înţepenit de mirare, nu scoase un 
cuvânt şi urcă iar pe calu-i înspumat, intrând apoi cu 
tot alaiul în laşi, în zgomotul surlelor, ţambalelor, 
tobelor şi uralelor mulţimii. 

Căpeteniile oastei care grăiau în locul mirelui 
înfăţişară Domnului darurile şi  rubedeniile mai 
apropiate, mătuşile, druştile - cum li se spunea - care 
şedeau înghesuite în cinci rădvane, necutezând să 
coboare de frică. 

Alaiul se opri în mijlocul Curţii, iar de la fereastra 
iatacului ei, frumoasa Ruxandra, pe după perdea, 
cerca să desluşească mai repde chipul flăcăului care o 
dorise cu atâta râvnă şi care-i va fi soţ. Il zări 
descălecând: era un băiat scund, bine legat, cu chipul 
niţel ciupit de vărsat, oacheş, dar cu ochi vii şi cu o 
gură mică, strânsă, ca a unui copil mofluz. 

Ecaterina, în spatele fetei, îl căuta şi ea cu ochii: 

— Cred că acela e! Călărețul cu botfori scurţi şi cu 
blană de samur pe umeri... grăi Ecaterina. E frumuşel, 
bătu-l-ar norocul! la te uită, Ruxandră, ce guriţă 
îmbufnată are! 

Timuş se trase în cămările lui şi trei zile, ca pe un 
sălbatic, nu-l mai văzu nimeni, afară de un croitor care- 
i pregătea un vestmânt nou, de mire, după moda 
leşească. Nici nu mâncă, nici nu bău, de parcă se 
temea să nu fie otrăvit. 

Ruxandra începu a se simţi jignită de purtarea 
tânărului, care acum, după ce doi ani se războise 
pentru ea, nu se grăbea deloc s-o vadă. Infăţişarea 
copilărească a lui Timuş îi alungase teama şi 


asemenea Ecaterinei, care se pricepea, înţelese că 
Dumnezeu îi dăruia un bărbat puternic şi de credinţă. 

In vremea aceasta pregătirile de nuntă erau pe 
sfârşite. Ca şi la nunta Măriei, bucătarii se osteniră 
mult, tarafele de lăutari turci, leşi şi moldoveni 
umplură Curtea cu scripcile lor zgomotoase pe care nu 
le întreceau nici cobzele mari cât nişte albii. 

Horele se ţineau lanţ, sub ferestrele domneşti, hora 
jupâneselor, a dregătorilor, a oştenilor, a fetelor mari, 
a copiilor şi la urmă a calicilor, care aruncaseră cârjile 
cât colo. 

Mirele şi mireasa vorbiră puţin, când se cunoscură 
mai de aproape. Timuş nu avea deprinderea prinților 
apuseni de a arăta femeilor o supunere prefăcută şi o 
simţire mincinoasă. Ceea ce simţea cu adevărat era 
ascuns în inima lui. Şi faptele vor arăta frumoasei 
Ruxandra că tânărul pe care-l lua de soţ era într- 
adevăr un bărbat de credinţă şi va lupta în curând 
alături de oştile lui Vasile Lupu. 

Pe acea vreme era obiceiul ca la biserică să meargă 
numai mirele şi mireasa cu nunii şi musafirii, iar părinţii 
să rămână acasă. 

Timuş şi Ruxandra ascultară sub baldachin în faţa 
icoanelor din biserica domnească, ce da de-a dreptul în 
iatacurile Curţii, citirea rugăciunilor şi a liturghiei, 
călcară pe banii de aur aruncaţi în calea lor, în vreme 
ce ocoleau altarul şi li se cânta „Isaiia dănţuieşte”. 

Când se  întoarseră la casa domnească, se 
despărţiră. Mireasa trecu în iatacul cel mare al 
Doamnei Ecaterina, unde se pusese masa pentru 
partea femeiască, iar mirele fu primit de Domn şi dus 
în sala tronului, unde se întinse o masă pentru oaspeţii 
aleşi. In toate cămările erau mese pentru neamul cel 
mare şi felurit al slujbaşilor, iar pe la răscrucile laşului, 


slujitori ai domniei împărțeau vestminte, bani, azime şi 
câte o ulcică de vin cu friptură caldă de berbec răsucit 
în ţeapă. 

Când văzu Ruxandra mulţimea jupâniţelor care o 
priveau cu milă şi a gruştelor - mătuşile mirelui - care 
se uitau la ea cu uimire, simţi în ea ca o descătuşare. Îi 
era drag mirele, nunta nu i se mai înfăţişa ca o 
pacoste, iar părintele, Domnul Moldovei, nu mai era 
silit, din pricina ei, să fugă din Scaun. 

Şi Ruxandra, când o îmbrăţişă buna Ecaterina, îşi 
ascunse capul în pieptul ei şi plânse deodată cu hohot 
mare. Era plânsul bucuriei. 

Nimeni nu bănuia că această fericire, atât de greu 
dobândită, va ţine numai un an şi jumătate, că Timuş, 
mirele atât de oropsit, se va arăta un soţ iubitor şi un 
ginere fără seamăn, dându-şi viaţa pentru tatăl şi 
mama  Ruxandrei, pentru scaunul ameninţat al 
Moldovei. 

Nunta ţinu şase zile, căci tinerii erau grăbiţi să plece 
peste Nistru. 

Ca la sosire, Curtea, Domnul şi mii de călăreţi 
întovărăşiră până departe, afară din oraş, alaiul lui 
Timuş, care-şi vedea, în fine, visul cu ochii. 

La locul de despărţire, bărbaţii descălecară, femeile 
coborâră din rădvane. Vasile Lupu îmbrăţişă pe Timuş, 
povăţuindu-l să se poarte gingaş cu Ruxandra, care 
fusese crescută cu atâta grijă. Ecaterina, în braţele 
căreia tânăra soţie vărsă multe lacrimi, nu se putu 
desface mult timp de îmbrăţişarea Ruxandrei, într-atât 
se iubeau mamă şi fiică. 

Tarafurile de lăutari cântară şi alaiul lui Timuş se 
puse in mişcare, luând drumul răsăritului. 

— S-a dus şi Ruxandra - şopti Vasile Lupu, podidit 
de o înduioşare fără margini, pe care degeaba căuta s- 


o ascundă. 

Şi vreme îndelungată a stat Vodă în mijlocul 
drumului, cu capul descoperit, privind pe urma 
rădvanului scumpei sale fiice. 


V 


CETATEA SUCEVII 


De la plecarea Ruxandrei, care parcă-i purta noroc, 
începu să apună şi steaua lui Vasile Lupu. Ințelegerea 
între neamurile creştine pentru a porni lupta împotriva 
Imperiului otoman nu se înfăptui. Prinţul Radzivil se 
întorsese mofluz la Varşovia şi când veni la laşi cu 
Maria, socrul, mânios că visurile de mărire nu i se 
împlineau, îşi sfătui fata să-l părăsească. Dar Maria 
rămase credincioasă soţului: 

— Trebuia să socoteşti lucrul dintru început, tată, nu 
după aceea! îi spuse fiica cea mare. 

Turcii erau nemulţumiţi de Domnul Moldovei, căci îşi 
trimisese amândouă fiicele la neamuri duşmane 
Semilunii. 

Şi precum, în tinereţea lui, Vasile Lupu trăsese 
sforile la Stambul împotriva Domnilor moldoveni care, 
pe rând, îi încredinţaseră slujbe în preajma Divanului, 
tot astfel se găsi un boier moldovean, care să facă 
acelaşi lucru. Era logofătul Gheorghe Ştefan. Acesta 
căzu la înțelegere cu Matei Basarab, Domnul 
Munteniei, şi Gheorghe Râkoczi, prinţul Transilvaniei, 
amândoi duşmanii lui Vasile Lupu. 

Aşa se face că oştile muntene şi transilvănene 
năvăliră în Moldova şi se îndreptară spre laşi. Vasile 
Lupu prinse de veste prea târziu, ca să-şi mai poată 


aduna oamenii şi alunga vrăjmaşii. Abia avu răgaz să-şi 
trimită odoarele în cetatea Neamţului, iar el fugi 
degrabă peste Nistru, la Timuş, iar acesta îl primi cu 
braţele deschise. 

Incă o dată Ruxandra dărui tatălui ei bucuria de a-l 
ajuta. Un cuvânt al tinerei şi frumoasei soţii fu de ajuns 
ca fiul hatmanului Bogdan Hmielniţchi să ceară oştile 
de care avea trebuinţă - şi în câteva săptămâni cazacii 
şi tătarii, în frunte cu Timuş, intrară în laşi. 

Muntenii şi transilvănenii, dimpreună cu Gheorghe 
Ştefan, noul Domn, o rupse de fugă. Vasile Lupu îşi 
redobândi tronul. 

S-ar fi veselit şi mai tare, dacă n-avea de furcă 
acum cu furia nebunească a ginerelui său, care ţinea 
morţiş să se răzbune împotriva tuturor acelora care se 
împotriviseră la căsătoria lui cu Ruxandra. 

De la Galata, unde se aşezase, Timuş trimitea 
cazacii pe ulițele Iaşului, să ridice pe cei vinovaţi, pe 
care-i ucidea apoi fără nicio judecată. Nimeni nu ştia 
dacă va apuca ziua următoare. Toţi umblau - cum se 
spunea pe vremea aceea - „cu zilele în mână”. 

Dar Vasile Lupu nu se mulţumi numai cu alungarea 
duşmanilor din ţară, ci se gândi - fire iute ce era - să 
pedepsească pe adevăratul vinovat, pe Matei Basarab, 
care pusese la cale răsturnarea, ispitind pe logofătul 
Gheorghe Ştefan. Timuş, care nu se codea când era 
vorba să meargă la o bătălie, cobori în Muntenia 
cazacii dimpreună cu oştile moldoveneşti. 

La Finta vru să înceapă el lupta, ca să treacă 
biruinţa pe seama lui, căci dealtfel era tare mându. 
Vodă Lupu, priceput în războirile cu muntenii, nu-l lăsă 
şi atunci Timuş se supără foc, încât toate rugăminţile 
socrului nu-l înduplecară să intre în bătălie. Din pricina 
acestei încăpăţânări Vasile Lupu mâncă bătaie. 


Încercarea oştilor înfrânte de a mai împiedica odată, 
nu departe de laşi, intrarea duşmanilor în Cetatea de 
scaun nu izbuti şi Gheorghe Ştefan, pentru a doua 
oară, ajunse Domn al Moldovei. 

Doamna Ecaterina, aflând de nenorocirile care se 
abătură asupra soţului, nu mai stătu pe gânduri, ci 
luând cu sine avuţia Domnului, fugi în cetatea Sucevii, 
unde se închise cu mai mulţi boieri credincioşi, în 
adăstarea unor vremuri mai bune. Căci deşi circaziană, 
ea se legase trup şi suflet de vijeliosul ei soţ şi de 
soarta lui. 

Vasile Lupu scăpă fugind peste Nistru, în cetatea 
Râşcovului, locul de şedere al Ruxandrei. Acum avea 
nevoie de o oştire nouă, să-şi despresoare întâi soţia, 
boierii şi pe Ştefăniţă, urmaşul la tron, asediați la 
Suceava de Gheorghe Ştefan, apoi să intre în laşi. 

Incă o dată cuvântul Ruxandrei fu hotărâtor: 
Hatmanul Bogdan Hmielniţchi dădu Domnului fugar 
câteva mii de călăreţi care, în frunte cu Timuş, porniră 
spre Suceava. 

Gheorghe Ştefan şi oştenii lui nu se putură împotrivi 
vreme îndelungată furiei lui Timuş, care lupta pe viaţă 
şi pe moarte, astfel că, tot înaintând, ajunse dinaintea 
Sucevei, pe care o despresură. Dar tocmai atunci, 
Gheorghe Ştefan primi ajutoarele de mult cerute şi 
aşteptate din partea lui Cazimir, regele Poloniei. Cu 
luptători împuţinaţi, Timuş nu izbuti să ţină piept 
oştilor poloneze proaspete şi odihnite, şi atunci fu 
nevoit să se închidă şi el în vechea cetate zidită de 
Ştefan cel Mare. 

Cu ziduri puternice şi merinde din belşug, cetatea 
Sucevei ar fi putut ţine multă vreme şi poate că 
niciodată leşii n-ar fi izbutit să intre în ea, fără ticăloşia 
unor oşteni trădători dinlăuntrul cetăţii. Deşi Timuş ştia 


că nu mai putea primi ajutor grabnic din partea tatălui 
său, care intrase în bătălie împotriva a peste patruzeci 
de mii de leşi pătrunşi în Ucraina, totuşi îndârjirea lui îl 
ţinea pe picioare zi şi noapte. Era plin de nădejde şi 
mai cu scamă plin de mândrie - căci el înfrunta pe 
însuşi prinţul Dimitrie Wisznowieski, nefericitul peţitor 
al frumoasei Ruxandra, care se afla în fruntea trupelor 
leşeşti. 

Timuş voia să arate înfumuratului leah, căruia 
mândră fiică a lui Vasile Lupu îi întorsese spatele, că 
Ruxandra nu se înşelase luându-l pe el, viteazul fiu al 
hatmanului căzăcesc; voia să arate de asemenea 
soţiei, care îl aştepta cu inima strânsă de nelinişte - 
căci la Suceava se juca soarta mamei Ecaterina, a 
soţului ei Timuş, soarta Moldovei - că Timuş avusese 
dreptul la iubirea Domniței Ruxandra! 

Dar după trei luni de împresurare, apărătorii 
începură a suferi de foame. Se hrăneau cu buruieni şi 
rădăcini, iar de la o vreme începură a-şi roade opincile 
şi curelele de la cai, muiate în apă sărată şi apoi arse 
pe jar. 

Tunurile duşmane bubuiau cu înverşunare, zi şi 
noapte, fără a izbuti să străpungă vreun zid al Sucevii. 
Meşterii lui Ştefan cel Mare zidiseră bine! 

Chinuiţi de foame, trei leşi scăpară din cetate într-o 
noapte vijelioasă şi nimerind drept în cortul prinţului 
Dimitrie Wisznowieski îi arătară locul unde sta de 
obicei căpetenia oştirii din Suceava, Timuş. 

Numaidecât tunurile leşeşti fură îndreptate şi 
traseră în partea aceea. Schijele loviră din păcate pe 
Timuş, rănindu-l la cap şi la picior. Cazacii îl duseră în 
odăile Doamnei Ecaterina, care îi spălă bine rănile, îl 
îngriji noapte şi zi, nedezlipindu-se de lângă el. Dar 
după patru zile de chinuri, luptătorul muri - neştiind că 


la Râşkov, pe Nistru, Ruxandra îi purta un prunc, rod al 
dragostei lor atât de scurte. 

Dacă oştenii din Suceava ar fi aflat de moartea 
căpeteniei lor, de bună seamă că n-ar mai fi luptat. 
Câtăva vreme Doamna Ecaterina păstră bine taina, dar 
până la urmă vestea tot ajunse la urechile cazacilor, 
care ameninţară că vor să părăsească cetatea. 

Soţia lui Vasile Lupu nu se lăsă copleşită, ci în 
vestminte cernite ieşi din încăpere şi de pe treptele 
înalte vorbi ostaşilor, arătându-le că ea e mama 
Ruxandrei, care poartă în pântece pe urmaşul 
viteazului Timuş, că în curând hatmanul Hmielniţchi va 
trimite ajutoare şi deci ei trebuie să ţină cetatea cu 
puterea lor. 

Oştenii auzind cuvintele Doamnei Ecaterina se 
lăsară înduplecaţi şi hotărâră a ţine mai departe piept 
vrăjmaşului. Şi îşi ţinură cuvântul, împotriva foamei, 
împotriva duşmanilor şi împotriva morţii. 

Dar Doamna Ecaterina pierdu în cele din urmă 
nădejdea in ajutor şi, fiindu-i milă de vieţile atâtor 
tineri viteji, ceru să se deschidă porţile cetăţii. Ea căzu, 
împreună cu boierii credincioşi, în mâna logofătului 
Gheorghe Ştefan. 

Leşul lui Timuş fu dus spre Ucraina. Pe drum alaiul 
cernit se încrucişă cu Bogdan Hmielniţchi. 

— Pe cine duceţi în coşciug? întrebă el de-a călare. 

— Pe Timuş, fiul Măriei Tale! răspunse un oştean. 

Bogdan se încruntă, apoi zise înăbuşit, către fiul 
mort: 

— N-am putut să te ajut mai curând, băiatule, dar 
ce noroc ai avut că n-ai căzut viu în mâinile lehilor! 
Lasă că le plătesc eu înmiit! lar voi, duceţi mortul la 
biserica mea, iar când mă-ntorc, să-i facem o 
îngropăciune de viteaz. 


VI 


AMURGUL DOMNIŢEI 


Gheorghe Ştefan se purtă cu moldovenii prinşi 
laolaltă cu Doamna Ecaterina mai rău ca un leah sau 
un cazac. Se folosi de toate vicleniile pentru a-i face 
să-şi aducă şi celelalte rubedenii la îndemâna lui, apoi 
îi puse la munci. Unii muriră, alţii îşi dădură avuţiile, 
dar până la sfârşit tot le căzură capetele sub securea 
călăului. 

Vasile Lupu nădăjduia să-şi dobândească iar tronul 
cu ajutorul cazacilor. Dar după ce-şi pierduse băiatul, 
Hmielniţchi căzu într-o tristeţe adâncă şi nu se mai 
simţi legat de soarta cuscrului său. Ostenit de luptele 
neîncetate cu polonezii, hotărî să-nchine Ucraina 
Ţarului din Moscova. 

Fostul Domn al Moldovei se duse în Crimeea, la 
hanul tătarilor şi de aci, cu un agă, la Constantinopol, 
unde în loc de ajutor se alese cu o închisoare. 

În cetatea Râşkovului, unde numai un an jumătate 
trăise liniştită, fericită, frumoasa Ruxandra născu doi 
gemeni, tocmai când venea leşul lui Timuş. 

Hotărâtă să rămână credincioasă amintirii viteazului 
ei soţ, Ruxandra nu se mai mărită. In zadar trimise 
oameni de încredere la ea Dimitrie Wisznowieski, 
leahul cel îngâmfat, care după ce ucise pe Timuş, 
luând cetatea Sucevei, voia acum să-i ia şi soţia, care-l 
mai alungase o dată. Ea răspunse prinţului că are 
inima prea cernită şi drept aceea nu mai cutează a 
întuneca şi viaţa altora. O mai ceru şi tânărul Mihai 
Pătraşcu, un nepot al lui Mihai Viteazul, crescut la 
Curtea din Viena, dar frumoasa Domniţă nici de el nu 


vru să audă. 

Vremurile se schimbară în bine pentru Vasile Lupu 
care, deşi nu mai câştigă domnia, făcu astfel ca s-o 
primească fiul său, Ştefăniţă. După moartea sa, 
Doamna Ecaterina, care-l urmase la Stambul după ce 
scăpase din mâinile nelegiuite şi pătate de sânge ale 
lui Gheorghe Ştefan, se întoarse la Curtea de la laşi, în 
vechile încăperi, sub domnia lui Ștefăniță. 

Mult stărui Doamna Ecaterina şi Ştefăniţă-vodă pe 
lângă Ruxandra să-şi părăsească sihăstria din cetatea 
Râşkovului şi să vină la laşi, unde viaţa ar putea fi tot 
atât de dulce ca odinioară. Ruxandra nici nu vru s- 
audă. Cuprinsă toată de amintirea lui Timuş, din viaţa 
căruia avusese o atât de mică parte, nu vru sa se 
despartă de locurile scurtei fericiri. De la o fereastră 
privea câmpiile întinse, nesfârşite, ale Ucrainei, de la 
fereastra din partea cealaltă, scăpărau luminile de pe 
dealurile şi colnicele Moldovei. 

Socotind că soru-sa e ţinută în cetate cu de-a sila, 
Ştefăniţă-vodă  purcese cu oaste să  împresoare 
Râşkovul şi să tragă pe Ruxandra de acolo împotriva 
stăpânilor ei. Dar Râşkovul era bine apărat, Domnița 
nu voia să-l părăsească şi moldovenii fură siliţi a se 
înapoia la laşi fără nicio ispravă. 

Pe de-a-ntregul rămase ea credincioasă lui Timuş de 
care se temuse la început atât de mult, luându-se după 
vorbe deşarte. Viaţa nu-i mai dădu nicio bucurie de aci 
înainte. Gemenii nu-i trăiră, unul se stinse de mic, 
celălalt mai vieţui câţiva ani şi pieri secerat de o 
molimă. 

Într-această vreme se schimbaseră mai bine de 15 
voievozi în Moldova. Mama ei vitregă, circaziana 
Ecaterina, murise, aşijderi fiul acesteia, Ştefăniţă, care 
domnise în două rânduri. În scaunul de la laşi se 


aşezase acum Constantin Cantemir, un moşneag cu 
plete albe, care nu ştia carte, ci numai să se 
iscălească. 

Ruxandra, ajunsă la anii bătrâneţii, simțindu-se prea 
singură în Ucraina, aproape fără rubedenii şi potopită 
de dorul ţării, se strămută la moşia ei din judeţul 
Botoşanilor, anume Feredeni. Nici aci n-avu linişte. 
Meleagurile moldoveneşti erau mereu călcate de 
străini, înarmaţi până-n dinţi. Toţi umblau după jaf: şi 
lehii, şi cazacii, şi tătarii. 

Ajungându-i la ureche că o oaste polonă cobora spre 
laşi, prădând şi pustiind pe unde trecea, plecă degrabă 
la Cetatea Neamţului şi se adăposti între zidurile 
nebiruite, aşa cum făceau mai toţi boierii, la vreme de 
primejdie. 

Şi aci o păscu piaza rea. O ceată de jefuitori lehi 
pătrunse prin viclenie în cetate, cu ajutorul unui 
trădător, făcând multă moarte Între cei adăpostiţi 
acolo. Tâlharii sparseră cu topoarele uşa ferecată, 
pătrunzând în chilia Ruxandrei. Acolo tâlharii o chinuiră 
şi până la urmă o uciseră, prădând-o de tot avutul ce 
adusese cu ea. Se zice că au pus mâna pe 19.000 de 
galbeni, odoare şi îmbrăcăminte. 

Din porunca lui Cantemir-vodă o duseră înapoi la 
moşie, unde fu înmormântată cu cinste mare. 

„„„Şi astăzi se vede la mănăstirea din Feredeni o 
cruce cu numele preavestitei Domniţe a lui Vodă Vasile 
Lupu. Viaţa ei a strălucit numai o clipă, dar şi atât a 
fost de ajuns ca să intre în povestea neamului nostru. 


CANTACUZINII 
ŞERBAN-VODA 


I 


CAFTANUL LUI SERBAN 


„„În această vreme Şerban Cantacuzino se zbătea la 
Stambul să pună mâna pe scaunul Ţării Româneşti, aşa 
cum jurase la mormântul tatălui său. Intrigile, 
răzbunările şi desfătările de la Bucureşti nu-l mai 
mulţumeau. 

Acolo aduse pe maică-sa, Ilinca, şi pe fraţii mai mici, 
Constantin şi Mihai, îndată după a doua numire a lui 
Grigoraşcu-vodă. Ba se trase pe ascuns în insula Creta, 
după sfatul ocrotitorilor săi de la Serai, ca să poată 
lucra ei în linişte şi fără bănuială, pentru schimbarea 
domniei. 

Şerban, care era să-şi piardă de două ori capul din 
pricina râvnei lui, odată la Bucureşti, unde fusese 
ispitit de Vodă la ospăț, şi altădată în locuinţa de la 
Cara-Ceşmu, de pe malul Bosforului, dacă nu s-ar fi 
ascuns în podul unei case străine, se mulţumi până 
una-alta cu slujba de logofăt al lui Duca-vodă. 

Când Domnul Moldovei se duse în Ucraina cu oştire 
turcească să bată pe cazaci, lăsă pe Şerban caimacam, 
împreună cu alţi trei boieri, dar la întoarcere nu-l mai 
găsi. Trecuse Dunărea şi adăsta la Adrianopole pe 
Marele Vizir Cara-Mustafa, biruitorul ruşilor. 

Acum se vădiră priincioase prieteniile de la Serai şi- 
şi dădură rodul banii risipiţi între slujbaşii cei mari. 
Când ajunse în mâna Sultanului cererea lui Cara- 


Mustafa, să fie numit, Domn al Ţării Romîneşti, Şerban 
Cantacuzino, iar Gheorghe Duca să treacă în Moldova, 
unde mai fusese, Padişahul bătu din palme mulţumit. 
Şi pe dată se întocmi firmanul. 

— Bine-ai făcut, Măria Ta, lăsând zilele lui Şerban 
când l-ai poftit la ospăț! zise Doamna Anastasia, 
zâmbind scăpărător cu ochii ei negri, sprâncenaţi, în 
vreme ce Vodă Duca se pregătea, încotoşmănit în 
blănuri, să se urce în butca din alaiul care trăsese la 
scara caselor domneşti din Bucureşti. 

— Aşa a fost norocul lui! spuse mai târziu Duca- 
vodă încruntat, în vreme ce se legăna în butcă alături 
de Doamna Anastasia, pe drumul Focşanilor. Că dacă-l 
prindeam atunci pe logofătul Şerban care se lăudase 
că va domni el în casele cele noi, nu mai ajungea în 
scaunul ţării. 

Doamna Anastasia tăcu, întrebându-se în sinea ei 
dacă nu cumva soţul prinsese de veste că ea făcuse un 
semn cu ochiul lui Şerban, chipeşul logofăt, să nu mai 
rămâie în sala ospăţului, ci să fugă dacă voia să scape 
cu viaţă. Şi, surâzând acelei amintiri, răspunse: 

— Tot mai bine-i să avem un prieten în Bucureşti, în 
scaunul domniei. Că vrăjmaşi avem destui, iar la laşi 
vom intra ca într-un stup de viespi. 

Duca râse rău şi spuse: 

— Nu te teme, Nastasio, că preschimb eu viespile în 
albine făcătoare de miere - şi încă ce albine! 

In aceeaşi vreme Şerban-vodă, purtând pe umeri 
caftanul cu blană pe care i-l dăruise, odată cu firmanul 
de la Serai, Marele Vizir Cara-Mustafa, grăbea călare 
către Dunăre, întovărăşit numai de trei călăreţi, dintre 
care unul era fratele mai mare, spătarul lordachi. 

— Acum, frăţioare, zise spătarul când ajunseră la 
Olteniţa şi se pregăteau să se îndrepte spre Bucureşti, 


întovărăşiţi de alaiul boierilor care le ieşise în cale, mi 
se pare că ne veni şi nouă apa la moară! Dacă nici 
acum nu stârpim pe boierii vrăjmaşi, de nimic nu 
suntem buni! Că nimeni nu ştie cât va ţine domnia 
neamului nostru! 

— Vrei să spui, lordachi, să batem fierul cât îi cald - 
nu? făcu Vodă. 

Apoi aruncând o privire piezişă către frate-său, 
adause mai mult în şoaptă, bombănind cu glasu-i 
moştenit de la maică-sa Ilinca: 

— Imi pare că de stârpit nu-i vom putea stârpi aşa 
cum trebuie. Văd că niciunul din Leurdeni şi Băleni nu 
ne-a ieşit în cale, să ne împrietenim. Toţi s-au băjenit şi 
acum vor unelti în Moldova ori în Transilvania. Ce-i de 
făcut? 

lordachi nu mai răspunse. Şerban, mezinul, se arăta 
mai prevăzător. 

— Intâi ne ducem la Mărgineni, lordachi, urmă 
Şerban-vodă, luând cu noi şi pe mama. Acolo facem 
prohod şi pomană pentru sufletul părintelui nostru! 
După aceea, aş zice să lăsăm pe boieri în slujbele lor 
fieştecare unde-i pus ca să nu se sperie nimeni. Poate 
că aşa momim şi pe cei plecaţi de frica noastră, să se 
întoarcă acasă. Pe urmă, ştim noi, lordachi, ce avem 
de făcut. Las-pe mine! 

La mănăstirea din Mărgineni, în jurul căreia se 
adunase poporenii din şapte sate, îngenuncheară 
feciorii, fetele şi  ginerii răposatului postelnic, 
dimpreună cu mama llinca, lângă piatra mormântului 
de sub zugrăveala ctitoriei. lar după ce preotul citi 
liturghia şi făcu pomenirea mortului, Şerban-vodă se 
ridică şi întinzând sabia deasupra mormântului, strigă 
de clocoti biserica: 

— Tată, în numele tău împărătesc, stau în scaunul 


ţării! 

Toţi cei din biserică, neamuri şi fraţi, priviră atunci 
spre feciorul cel mic al postelnicului cu smerenie şi 
teamă, ca la un arhanghel scoborât deodată în 
preajma mormântului, pentru răzbunarea şi înălţarea 
străvechii seminţii a Cantacuzinilor. 

Vodă nu se miră, la întoarcerea în Bucureşti, când 
chemă la sine pe clucerul Ilvaşcu Băleanu - înţeles cu 
Leurdenii - şi află că boierul trecuse Milcovul în 
Moldova. Dar se mirară toţi - până şi bătrâna 
postelniceasă Ilinca - văzând că Vodă lăsase în slujbă 
pe marele vistier Hrizea Popescu, ginerele lui 
Gheorghe Băleanu. Şi când? Tocmai când trebuia să 
plece, ca Domn nou, cu turcii în Ucraina. 

Dar la înapoiere, gândul cel adevărat al lui Şerban 
se dădu pe faţă. Momeala fusese zadarnică. Degeaba 
făcuse pe Hrizea ispravnic de scaun şi vornic de Ţara 
de jos: niciunul din temuţii vrăjmaşi ai Cantacuzinilor n- 
avură încredere să se întoarcă din pribegie! 

Oamenii lui Vodă se puseră pe treabă, închizând pe 
cei ştiuţi sau bănuiţi ca duşmani. Fu ucis Drosu 
Serdarul, după ce stătu închis o vreme. Vâlcu-vornicul, 
alt vrăjmaş al Domnului, fu dus la Snagov, muncit şi 
omorât. Pe Radu Ocnarul îl spânzură de poarta casei 
lui, la Ocnele Mari, pentru că mustrase şi asuprise pe 
prietenii lui Vodă, pe vremea lui Grigoraşcu-vodă. 

— Şerbane, unde vrei să ajungi? se tângui bătrâna 
Ilinca, năpustindu-se în iatacul lui Vodă, într-o noapte 
de iarnă. Când vei pleca din Scaun, nu ţi-i teamă că 
boierii ne vor face la fel? 

— Când voi pleca eu, mamă, plecăm cu toţi! Auzitu- 
m-ai? se răsti voievodul, ridicat într-un cot, în vreme ce 
luminarea aprinsă a mamei lumina capul răvăşit, 
frumos, dar crunt al mezinului. 


Doamna Mare se întoarse către icoane, îngenunche 
şi, cu luminarea în mâna tremurată, se rugă 
răposatului ei bărbat să pună o vorbă bună la urechea 
sfinţilor, ca să lumineze cugetul lui Şerban, nemilosul. 

Rugăciunea ei ţinu până la mijitul zorilor. 

În odaia de alături Vodă dormea buştean, cu faţa la 
perete. 


II 


ASEDIUL VIENEI 


În vara anului 1683 oastea Domnului Ţării 
Româneşti tăbărâse la Alba, în Ungaria. 

In cortul din mijlocul snopilor de grâu, Vodă gâfâia 
de căldura năbugşitoare a serii, în vreme ce zgomotul 
taberei se potolea, odată cu noaptea. 

Şerban domnea de opt ani şi frumoasa-i chică şi 
barbă neagră de odinioară încărunţiseră. Numai ochii-i 
rămăseseră tot vii şi glasul la fel de gros şi puternic. 

N-avea mai mult de patru mii de oameni, din care o 
mie erau călăreţi, în fruntea cărora pusese pe lordachi, 
fratele cel mare. 

Buda căzuse de mult în mâna turcilor, acum venise 
rândul Vienei, mândra cetate creştinească din inima 
Europei, pe care însuşi Marele Vizir Cara-Mustafa 
venise s-o supună. 

In acea seară Şerban părea abătut. Aruncă de la 
sine tava cu dulceţuri şi primi numai clondirul cu vin, 
adus de fratele lordachi, de la carul cu zahareaua 
călăreţilor. 

— Până-n toamnă intră turcul şi-n Viena, zise 
lordachi, după ce văzu pe Vodă întins pe culcuşul de 


paie, deasupra cărora aruncase două blăni miţoase de 
urs. 

— Asta numai Cel de Sus o ştie, răspunse Domnul 
privind prin deschizătura cortului întâiul fir de lumină 
care aluneca tremurător din acul unei stele neliniştite. 

lordachi cătă îndelung la frate-su fără a pricepe. 
Părea că Şerban nu ţinea prea mult la biruinţa lui Cara- 
Mustafa, prietenul şi ocrotitorul, de la care i se trăgea 
toată puterea Domnului Ţării Româneşti. 

În tabără liniştea se făcu aproape deplină. Abia se 
mai auzea, din când în când, nechezatul unui cal, ori 
lătratul unui câine. Şi în adâncul nopţii începu, lin, 
tânguirea unui caval transilvan. 

— Măi frate, mărturisi Domnul cu glas ostenit. În 
ceasul acesta parc-aş fi în preajma morţii. Nu ştiu ce se 
va întâmpla cu mine. Dar îmi uşurez sufletul, 
spovedindu-mă ţie. Mult rău s-a vorbit pe seama mea 
din pricina banilor pe care am fost silit să-i storc din 
spinarea ţării. Boierii nu voiau, „rumânii” n-aveau, 
neguţătorii şi meşteşugarii îi ascundeau. Ce era să fac? 
Haraciul de două mii, apoi de trei mii de pungi de 
galbeni trebuia scos din pământ, din piatră seacă. 
Aflat-am că s-a golit ţara de oameni din pricina 
caznelor la care au fost puşi ca să plătească dările. ŞI 
asemenea asprime pentru ce? Ca să ţinem prietenia 
turcului? Dar asta e prietenie? Că e robie curată - 
curată robie! 

Vodă oftă din rărunchi. Apoi întinse mâna, luă 
pocalul rămas adineauri pe jumătate, şi-l goli până-n 
fund. Şi urmă, tot mai îndârjit. 

— Biata noastră seminţie, lordachi! Ce blestem pe 
capul ei! Că după ce-am fost alungaţi din 
Constantinopol şi de pe malurile Cornului de Aur, 
ajunserăm iar la rang în ochii năvălitorului care ne-a 


dat ţara asta de la Dunăre în arendă, ca să-l ajutăm să 
jefuiască şi să ucidă şi pe alţii! 

Vodă tăcu şi închise ochii, şoptind: 

— Şi aşa, lordachi, uitarăm că suntem Cantacuzini, 
Bazilei din neam de regi! 

Apoi, deschizând iar ochii mari, se ridică în cot şi 
suflă în obrazul frate-său: 

— Acum ne-aduse turcul la zidurile Vienei. Şi dacă 
vom cuceri dimpreună astă cetate a creştinătăţii 
catolice, socoţi că ne vom mai întoarce vreodată, noi 
sau urmaşii noştri, între zidurile marii cetăţi a 
creştinătăţii ortodoxe, Constantinopolea 
strămoşeascâ? 

lordachi, cu ochi mari, speriat de nu mai simţea nici 
tăria vinului negru, el, care ameţea dintr-un pahar, zise 
în şoaptă, cu frică mare: 

— Nu se poate, Şerbane, să ne ridicăm acum 
împotriva turcului! Ne face una cu pământul! Câţi 
suntem noi? Patru mii de oameni! lar turcul are cu el 
peste zece mii de călăreţi, afară de pedestraşii ieniceri, 
afară de oastea moldovenească a Ducăi-vodă, afară de 
cavalerii unguri ai Regelui Tokoli, afară de oastea 
turcească de la Buda... Viena cade neapărat! Că nici n- 
ar putea ţine între zidurile ei, s-o apere, o oştire tot 
atât de numeroasă! 

Vodă se ridică de-a binelea, ieşi din cort, apoi se 
întoarse iar. In păr îi scăpărau, ca aurul, câteva paie 
galbene, în bătaia răsăritului de lună. Se aşeză pe 
buşteanul de la căpătâiul culcuşului, îşi turnă în pocal 
vinul negru care gâlgâi din clondir, şi fără a bea, ţinând 
pocalul în mână, şopti, cu ochii mari, în ochii fratelui. 

— Nu, nu trebuie să ne răzvrătim împotriva turcului! 
Ne ajunge să nu-/ ajutăm! Numai să facem când şi 
când câte-un semn, cu o ştafetă, spre tabăra 


creştinească! 

lordachi nu înţelegea bine cum asemenea purtare a 
Domnului Ţării Româneşti putea să schimbe sorții unei 
bătălii, care erau hotărâți dintru început! 

Vodă sorbi scurt din pocal şi urmă: 

— Împăratul Leopold, închis în Viena, mare ispravă 
nu va putea face, ştiu. Dar va veni, sunt încredinţat, 
regele loan Sobieţchi cu toată! oastea lui din Polonia, 
ca să despresoare cetatea. Că altfel, nimeni nu-l va 
mai putea feri nici pe el de paloşul călăului din 
Stambul! 

In cortul Domnului se făcu tăcere. Nu se mai auzi 
nici cavalul transilvan. Numai câţiva greieri îşi 
ascuţeau cu un scârţiit scurt nevăzuta lor seceră cu 
zimţi. 

Vodă grăi, mai mult gâfâit: 

— Cu  Sobieţchi Craiul putem să ne-nţelegem! 
Numai cu două vorbe trimise la timp, îi dăm toată 
armia turcească pe mână! 

— Şi dacă află turcul? 

— Să afle înainte, n-are cum. Să afle după, ce ne 
mai pasă? Dar nu va afla niciodată! Şi poate că se va 
deschide odată prinților creştinătăţii drumul spre 
Constantinopol! 

Cuvintele din urmă le rosti Vodă cu glas puternic, de 
se auziră până departe. 

lordachi, prins de nelinişte, se repezi afară şi 
cercetă împrejurimile. Oastea dormea. Numai paznicii 
pe la margini hăuleau arar. Era o noapte albă, 
răcoroasă, cu aromele coapte ale griului din pustă. 

Cei doi fraţi rămaseră în noapte fără coifuri, în faţa 
cortului, cu luna şi cu oastea ei de stele deasupra 
capului. 

A doua zi oştirea lui Şerban-vodă porni înainte spre 


Viena. 

Cara-Mustafa, căpetenia turcilor, era mai de mult în 
faţa cetăţii, unde-şi rânduise luptătorii pentru asaltul 
din urmă. Aştepta să vină şi tunurile pe care le 
făgăduise paşa din Buda, precum şi zahareaua de la 
Orşova, pentru oameni şi cai. 

Marele Vizir era atât de grăbit cu pregătirile de 
luptă, că n-avu vreme să mai stea de vorbă cu Şerban- 
vodă, ci îi trimise poruncă să intre în păduricea de 
răsărit, bine ascuns, până va primi alt cuvânt. 

Domnul, însoţit numai de Iordachi, dădu ocol cetăţii 
în câteva nopţi şi află rânduiala oştirii turceşti. Cu 
Duca-vodă şi cu Tokoli, tovarăşii săi de luptă, oamenii 
lui Şerban se întâlniră fără mare greutate: Domnul 
Moldovei îşi avea tabăra înspre apus, iar regele 
Ungariei spre miază-zi. 

Românii lui Şerban ridicară în păduricea lor o cruce 
mare de lemn - ca să se ştie că ei slujeau crucea! 

Ştafete se strecurară în cetate, ducând împăratului 
Leopold vestea că muntenii şi moldovenii sunt de 
partea creştinilor. 

Vizirul, prinzând de veste că podurile date în seama 
voievozilor români se stricau mereu, puse doi paşi pe 
urmele lor. 

Toată iarna adăstă Cara-Mustafa tunurile din Buda şi 
proviziile din Orşova, dar nu veniră nici unele nici 
altele. Paşa din Buda se temea că luând Cara-Mustafa 
cetatea Vienei, paşalâcul unguresc nu va mai avea 
nicio însemnătate. 

În primăvară, îndată după sosirea oastei leşeşti, 
lupta începu nemiloasă. Craiul loan Sobieţchi, priceput 
în mânuirea oamenilor, lovi drept în locul de unde, 
despărţind pe munteni de moldoveni, putea să cadă în 
spatele taberei turceşti. 


Oastea turcească, ostenită de atâta adăstare şi 
flămândă, uluită de lipsa oştenilor români, nu se 
împotrivi cu destulă tărie. Leşii intrară în corturile 
musulmane, prinseră bagajele, caii şi pe mulţi dintre 
turcii care nu apucascră a fugi. 

Cara-Mustafa, mânios pe aliaţi şi mai cu seamă pe 
paşa din Buda, fugi călare până la Serai, cerând 
Padişahului capetele acelor necredincioşi. 

Dar Sultanul, şi mai furios, ruşinat de înfrângere, nu 
vru să asculte tânguirea vizirului şi porunci să fie închis 
şi sugrumat. 


III 


AVUŢIILE MAMEI ILINCA 


Şerban-vodă văzu cu bucurie biruinţa creştinilor, dar 
nu-şi închipuia că aceia, drept răsplată, îi vor cere să 
se supună lor. Pentru a-şi schimba stăpânii se ostenise 
Vodă? 

Se înjghebase o „Ligă Sfântă”, cu binecuvântarea 
Papei, pentru izgonirea necredincioşilor din 
Constantinopol, dar în fruntea ei se aflau numai 
împăratul Austriei, Regele Poloniei şi Dogele Veneţiei. 
Transilvania, Moldova şi Muntenia aveau doar a se 
supune. 

E drept că şi cetatea Budei căzu în mâinile 
creştinilor, dar până la Timişoara şi mai cu seamă până 
la Orşova mai aveau de furcă. 

Şerban-vodă nu se dădu pe mâna lupilor ca să 
scape din ghearele ursului, ci păstrând legăturile cu 
Poarta - trimițând haraciul şi plo- coanele la timp - ţinu 
şi schimb de scrisori cu împăratul Leopold. 


În această grea cumpănă care-i ameninţa capul, 
Şerban-vodă se sfătui cu frate-său mai mare: 

— Nu-mi trebuie, lordachi, prieteni care mă vor 
slugă. M-auzi? Dacă turcul nu se mai poate ţine în 
picioare, de care încă ne rezemăm, ia atunci pe 
arhimandritul Isaia, care a venit ieri de la muntele 
Athos şi repeziţi-vă amândoi până la Moscova. Şi vezi 
dacă nu cumva ne putem sprijini pe acei pravoslavnici 
creştini, ca să scăpăm de ceilalţi... Ascultă, frăţioare, 
ce-ţi spun: drumul la Constantinopol vreau să-l fac 
singur cu oastea mea, călare! 

Abia plecă lordachi dimpreună cu arhimandritul şi, 
la Bucureşti, ajunse vestea că împăratul Austriei 
bătuse pe neaşteptate şi risipise puternica oştire 
turcească adunată la Mohacz. Nicio putere nu mai sta 
în calea lui până la Dunăre. 

Aşa se face că Şerban-vodă se pomeni cu un trimis 
al împăratului, un profesor de franceză, italian de 
origine, anume Sponderini, care-i spuse că împăratul e 
gata să dea Domnului titulatura de Baron al Imperiului, 
să-i trimită şase mii de călăreţi la Bucureşti împotriva 
turcilor, dacă-i închină ţara şi-i plăteşte pe tot anul 
câte şaptezeci şi cinci de mii de taleri. 

Vodă ar fi vrut să răspundă atunci împăratului cam 
în doi peri, până la întoarcerea lui lordachi şi a lui Isaia 
de la Ţarul Moscovei, dacă nu se întâmpla tocmai 
atunci boala maică-si Ilinca şi o neînțelegere mare cu 
moştenirea. 

Trimise vorbă lui Sponderini să mai zăbovească în 
târg, între boieri, până va avea dânsul răgazul şi inima 
de a-l primi. 

Până atunci se repezi la Bucov, la Doamna Mare, 
care nu se mai mişca de acolo, şi-i ceru să nu mai bage 
zâzanie între fraţi şi surori, ci să lase averea să se 


împartă după pravilă. 

— D-apoi pravila, Şerbane, nu ştie că şi tu şi 
lordachi, după moartea postelnicului, Dumnezeu să-l 
ierte, v-aţi luat fiecare partea din avuţia părintească, 
de parcă murisem şi eu. lar fetele le-a înzestrat 
răposatul de pe când trăia - aşa e? Of! Eu mor, băiete! 
Şi n-oi avea pace până nu voi şti că şi ceilalţi din 
feciorii mei sunt procopsiţi. Lor să le rămâie tot ce am 
agonisit. 

În zadar stărui Domnul, arătând că Mihai şi 
Constantin aveau pământurile şi casele lor, căsătoriţi 
cu soţii bogate şi că el, Şerban, deşi Voievod al Ţării, 
avea mai mare nevoie de moştenirea părintească. 
Bătrâna nici nu vru să audă de asemenea vorbă, să 
lase adică averile vistieriei şi strigă către Vodă cu glas 
gâfâit, nemaiavând putere: 

— Du-te, Şerbane, lasă-mă! Nu-mi amări ceasul din 
urmă, să nu te bată Cel de Sus! 

Vodă plecă mânios, trântind uşile în urmă-i. A doua 
zi, postelniceasa ajunsă la adânci bătrâneţe (avea 84 
de ani) trecu la cele veşnice. Şerban ştia că duhovnicul 
neamului Cantacuzinesc, vlădica Ghedeon, scrisese 
diata (testamentul) Doamnei Mari. 

În vreme ce bătrâna zăcea pe catafalc, în biserica 
din Mărgineni şi soborul de preoţi cântau şi tămâiau 
mereu, Vodă apucă de piept pe duhovnicul Ghedeon 
şi-l sili să schimbe diata. 

Când se-ntoarse lordachi de la Moscova, află de 
moartea mamei şi citi cu uimire diata bătrânei care 
cică lăsa toate avuţiile ei lui Şerban-vodă, „datornicul 
meu fecior, măcar că cel mai mic dintre băieţi, să facă 
el ce-o şti şi cum l-o lumina Cel de Sus, pentru slava 
Crucii şi a seminţiei taică-său, Constantin 
Cantacuzino”. 


Vodă avea acum mare nevoie de aur, de aur cu 
carul, căci numai aurul putea potoli bănuielile Porții, 
putea înfrunta cutezanţa împăratului Leopold, putea 
ţine o oştire numeroasă pentru apărarea ţării. 

Avuţiile mamei Ilinca picau parcă din cer, aruncate 
de mâna norocului. 

Numai cei doi fraţi Cantacuzini - Constantin şi Mihai 
- nu crezură în diata duhovnicului şi se plânseră mai 
întâi lui lordachi, apoi celorlalte neamuri, îndeosebi 
Brâncovenilor pe care-i umilea mândria lui Şerban. Că 
fuseseră jefuiţi de fratele lor căruia nu-i mai ajungea 
avuţia ţării întregi! 

În faţa lui Vodă cei doi fraţi năpăstuiţi nu se mai 
înfăţişară ci, temându-se de vieţile lor, mărturisiră că 
aveau de gând să plece la Veneţia. 

— Să nu se clintească unul din Bucureşti, lordachi, 
m-auzi? strigă Vodă. Că am de gând să fac din ei 
dregători mari. În curând vom fi prea puţini pentru 
slava ce-o pregătesc neamului nostru! 

— Îngâmfare bolnăvicioasă, gândi Iordachi, care 
avea în buzunarul caftanului o scrisoare a vlădicăi, 
mărturisind pe sfânta cruce toată sila pe care o 
suferise din partea Domnului, în ziua înmormântării 
mamei Ilinca. 

Neprimind niciun răspuns, împăratul Leopold trimise 
pe generalul Veterani din Ardeal împotriva Domnului 
Ţării Româneşti, care întârzia să se închine „Ligei 
Sfinte”. 

Veterani intră în Banat, cuceri Orşova şi în toamnă 
poposi sub dealurile încărcate de struguri ale 
Drăgăşanilor. Intră în Craiova, unde nu întâmpină nicio 
împotrivire - dar nu porni mai departe, căci o scrisoare 
a împăratului îi vesti închinarea lui Şerban-vodă 

— N-aş fi crezut asta, odată cu capul! zise Veterani, 


râzând cu poftă, scuturându-şi trupul scund, burduhos 
şi netezindu-şi cu dosul palmei mustăţile lungi după 
felul ardelenesc, prea lungi pentru făptura lui. 

În scrisoare, împăratul împărtăşea generalului său 
că Şerban- vodă se legase a trimite la Viena o seamă 
de boieri însemnați, pentru încheierea unei depline 
înţelegeri, iar până atunci, întreaga oştire austriacă de 
vreo douăsprezece regimente trecea în întreţinerea 
Domnului, de la care va primi câte patru mii două sute 
de taleri pe lună. 

— Şi acum, lordachi, zise Vodă în sala cea mare a 
caselor domneşti, unde se adunaseră mai bine de o 
sută de boieri din neamurile de seamă ale întregii ţări, 
în mâna ta stă capul meu şi slava neamului nostru. 
Grăieşte răspicat împăratului, că primim toată sarcina 
pe care ne-o pune, dar până la adunarea oştilor 
creştine să ţie legământul în mare taină. Altminteri 
prinde turcul de veste şi mă scoate din Scaun, iar în 
locul meu pune un vrăjmaş. Mai spune-i împăratului că 
şi Cantacuzinii de neam împărătesc sunt, care au 
purtat în Constantinopol coroana lui Constantin cel 
Mare, împăratul Răsăritului, şi că în inima mea nu e dor 
mai aprins ca acela de a intra iar în cetatea 
strămoşilor, în mână cu Crucea biruitoare. Nu vreţi 
oare, boieri dumneavoastră, să luaţi loc la această 
cinstită masă? 

Şi bătând din palme, făcu semn unei slugi să vină 
bucatele şi urcioarele cu vin. 

lordachi se aşeză alături de Vodă şi mâncă şi bău cu 
poftă în capul mesei. Căpetenia soliei era copleşită de 
greaua răspundere a sarcinii. Nu se încredea nici în el 
şi mult ar fi dorit să rămână în Bucureşti, ca locţiitor, 
iar Domnul însuşi în taină, să se repeadă la Viena, ca 
de la faţă la faţă, să cadă la înţelegere şi la pace cu 


măritul împărat. Căci ce va face Şerban, bun făcut va 
fi, dar ce va pune la cale lordachi, s-ar putea să nu fie 
pe gustul straşnicului frate. 

— Dar Constantin şi Mihai unde sunt? întrebă 
deodată Iordachi, mirat că fraţii mai mici nu se vedeau 
în jurul mesei. 

— Zănaticii aceia? făcu Domnul cu dispreţ. Mai mult 
ţin la avuţiile lor decât la mărirea numelui nostru. De 
când au rămas supăraţi pe mama llinca şi pe mine, 
bănuind că am schimbat diata cu ajutorul duhovnicului, 
nici nu vor să mai ştie de grijile mele. 

Vodă oftă, mai bău un pocal şi pe urmă: 

— l-am chemat şi pe ei, trimițând un ispravnic 
anume. Crezi c-au vrut s-audă? Aflu că au plecat la 
vânătoare, pe ploile astea de noiembrie, tocmai în 
bălțile Dunării şi mi se pare că au luat cu ei şi pe 
nepotul nostru Constantin Brâncoveanu, care în viaţa 
lui n-a tras cu săneaţa... 

Şerban-vodă muri pe neaşteptate, a doua zi. Odată 
cu el se stinse şi marele său vis, mult mai mare decât 
însuşi visătorul. 


CONSTANTIN BĂLĂCEANU, 
GINERELE LUI ŞERBAN CANTACUZINO 


I 


SFATUL DE TAINĂ 


La cina zilei de 14 mai 1688, Vodă nu se arătă, deşi 
masa de seară, după oboseala şi zbuciumul de peste 
zi, îi era atât de plăcută. Voinic, oacheş, cu barbă 
deasă şi glas care răcnea asemeni unui tigru, Şerban- 
vodă Cantacuzino îşi găsea liniştea numai pe-nserat, 
când, alături, de Doamna Maria, de beizadeaua 
Gheorghe, de domniţele Casandra, Ilinca şi Bălaşa, 
golea pe nerăsuflate câteva păhărele din vinul de la 
Drăgăşani, vechea proprietate cantacuzină. 

Bucatele se sleiau pe masă, fetele nerăbdătoare 
începuseră a îmbuca şi Vodă tot nu se ivea. 

Doamna se ridică şi cu paşi mari se îndreptă spre 
spătărie, de unde venea uneori tunetul rostogolit al 
glasului celui puternic. S-o fi întâmplat ceva rău?... lar 
vreo ceartă cu zgârcita de Ilinca, mama Voievodului? 
Vreo nebunie a fraţilor Domnului, Constantin şi 
lordachi, din pricina cărora mama llinca se tot hărţuia 
cu Vodă şi nu voia să-şi arate diata (testamentul)? Sau 
o fi venit vreo capuchehaie de la Stambul cu alte 
cereri, că haraciul şi peşcheşurile fuseseră trimise nu 
de mult Padişahului, Muftiului şi Marelui Vizir? Sau ce 
alta s-o fi tntâmplat? 

La uşa groasă de lemn ce despărţea încăperea 
Doamnei de sala dinspre spătărie şi cămările 
Domnului, Maria se opri, îşi dete deoparte aripa neagră 


a şuviţelor care-i acopereau o ureche şi ascultă. Era o 
linişte de biserică. Işi luă inima-n dinţi, deschise uşa şi 
strigă: 

— Dar la cină nu mai vii, Măria Ta? S-au răcit 
bucatele şi s-a încălzit vinul... 

Glasul tunător bubui deodată - şi Doamna tresări 
îngrozită: 

— De cină-mi arde mie acum, femeie? Faceţi bine şi 
nu mă mai aşteptaţi. 

Cu bărbia mică în piept, Doamna se întoarse 
înfricoşată la masă, înțelegând acum acea întâmplare 
de necrezut când, din pricina glasului fioros al lui 
Şerban-vodă Cantacuzino, un trimis al Sultanului 
scăpase odinioară din mână pe sofaua pe care şedea 
turceşte ceaşca de cafea, opărindu-şi degetele şi 
pătând şalvarii. 

— Tata nu vine? întrebară deodată domniţele. 

Doamna Maria nu răspunse. Se aşeză la masă 
oftând şi puse în farfuria mică a beizadelei Gheorghe, 
copilandru de unsprezece ani, din castronul mare de la 
mijloc. 

Se făcuse tăcere în spătărie. În noaptea care se 
lăsase, nu se mai auzea nici strigătul obişnuit al 


paznicului de pe ulucă. 
x 


x x 


Vodă Şerban trecuse în iatacul său, urmat de un 
grămătic care, scoţându-şi călimările de la brâu, 
începu a scrie repede, pe latineşte, o scrisoare de care 
avea cunoştinţă mai înainte. Cu mâinile la spatele 
caftanului îmblănit, cu bărbia în piept, Voievodul umbla 
îngândurat în jurul mesei, în vreme ce hangerul de la 
brâu se legăna, lovindu-i încet genunchiul. 

După o jumătate de oră se auziră scrâşnetele unor 


roţi pe caldarâmul curţii şi o butcă se opri la scară. 
Nerăbdător, lăsând deschisă uşa iatacului, Voievodul 
ieşi repede în cerdac, unde primi cu braţele deschise 
pe noul venit. 

— A sunat ceasul cel mare al neatârnării noastre, 
boier Filipescule! zise Vodă, înăbuşindu-şi glasul. Să 
vedem ce poate ştiinţa şi înţelepciunea ta, pentru 
folosul ţării. 

Şi punându-i mâna pe umăr, Şerban-vodă îndemnă 
pe postelnicul Filipescu să intre în cancelaria 
domnească. 

Grămăticul cu condeiul în mână se ridică de pe 
scăunel şi se ploconi dinaintea puternicului boier. Apoi, 
fără a lua aminte la cei din jur, începu să scrie mai 
departe. 

— M-au secat la ficaţi birurile câtre Poartă, boierule! 
gemu Vodă, clătinându-şi a jale trupul îndesat. Nu mai 
pot! Şapte piei am luat după biata ţară şi acum văd că 
nu-mi mai rămâne decât să-mi despoi şi fraţii de avutul 
părintesc, să sugrum voia mamei mele, ca să am cu ce 
ţine domnia. Aşa nu mai merge! Am primit veşti de la 
Stambul, despre certurile şi neînțelegerile din Serai pe 
de o parte, iar pe de altă parte aflând de dragostea pe 
care mi-o poartă împăratul Leopold de ia Viena - 
creştin ca mine şi ca dumneata - am înţeles, precum 
spuneam, că a sunat ceasul mântuirii. Inchin ţara 
împăratului şi pace! Să poftească după aceea turcul să 
ne mai stoarcă. 

Vodă tăcu, adăstând cu ochi mari, holbaţi, răspunsul 
înţeleptului boier. 

— Dacă aşa a hotărât Măria Ta, care eşti capul 
nostru şi porţi răspunderea, să fie într-un ceas bun! 
Domnul nostru lisus şi Maica Precista cu Măria Ta! Şi ce 
boieri mai sfătuiră la asemenea pas? 


Auzind această întrebare, Vodă căscă gura de parcă 
l-ar fi lovit cineva nevăzut în moalele capului. 
Postelnicul Filipescu îl privea drept în ochi, aşteptând 
răspunsul. 

Deobată Şerban, cu mâinile adunate pe pântec, 
izbucni într-un râs nestăpânit, de se clătinară sub el 
duşumelele şi  zăngăniră geamurile. Grămăticul, 
speriat, se opri din lucrul său. 

— Boierule, răcni Vodă, pentru o hotărâre ca asta, 
socoţi că e nevoie de sfatul boierilor? Numai un sfat de 
taină, între doi inşi, ne poate fi de folos. De aceea te- 
am chemat, postelnice. Că nu înţeleg să-mi scot 
grumajii din jugul turcului, ca să mi-i vâr într-al 
neamţului. Să te faci gata de drum. lată, am pus să se 
ticluiască scrisoarea în care se află cu amănuntul 
veniturile şi bogăţiile ţării, moşiile, locuitorii - ca să ştie 
împăratul că nu suntem de lepădat. lar domnia-ta, 
postelnice, cu graiul dulce pe cere-l ai din născare, să 
îndupleci pe împăratul să ne socoată ca prieteni, să ne 
făgăduiască ocrotire, urmând ca oştirea împărătească, 
ce va veni la nevoie într-ajutorul nostru, să fie hrănită 
şi plătită de noi, ca şi cum ar fi oştirea noastră. lar de 
nu se va învoi la aceasta şi va dori să ne ia haraci, ca 
turcul, în vreme de pace, socotindu-ne robi, să te 
întorci cu bine, aici, în Cetatea de scaun, arătând 
împăratului că trebuie să mai iei dezlegări. Şi până se 
va alege într-un fel sau altul, nimeni nu trebuie să afle 
de acest pas, iar turcului să-i arătăm aceeaşi credinţă 
şi supunere ca mai înainte. 

Postelnicul Filipescu rămase o clipă pe gânduri, apoi 
dând cu dosul palmei, repede, peste gură să-şi 
netezească mustăţile lungi, întrebă scurt: 

— Când e plecarea? 

— Mâine-n zori. Ai vestminte de curtean? 


— Le am pe cele de acum trei ani, când am fost la 
Praga, Măria Ta! 

— Cum ajungi la Viena, cată să-ţi faci altele noi- 
nouţe. Nu-mi place să te arăţi acolo cârpănos... 

Vodă bătu din palme, i se aduse un clondir cu vin 
roşu, două pahare de cristal şi sorbind încetişor, Vodă 
şi sfetnicul se sfătuiră in taină, în toate amănuntele, 
până-ncepu a se crăpa de ziuă. 


II 


N-ADUCE ANUL CE ADUCE CEASUL 


Când află Doamna Maria că postelnicul Filipescu 
fusese trimis la Viena, să dobândească ocrotirea 
împăratului Leopold şi mântuirea ţării de jugul turcesc, 
numai că nu-şi smulse coadele negre ale capului, căci 
le apucase cu amândouă mâinile. 

— Şerbane, zise ea, în vreme ce Vodă îşi punea 
caftanul şi îşi ştergea cu mâneca giubeaua care se 
mânjise de dulceaţa luată în iatacul Doamnei, bine 
bărbate, de ce le faci toate de capul tău şi pe mine nu 
mă întrebi nimic? Socoţi poate că duşmanii ajungând la 
putere te vor tăia numai pe tine şi pe mine nu? Ai 
mânat pe postelnicul Filipescu la Viena. Nu ţi-e teamă 
că ar putea face cale întoarsă, nimerind drept la 
Stambul, de unde să ţi se trimeată pe neaşteptate 
gealatul care să-ţi ia capul? Ce ţi-e Filipescu, frate?... 

— Mai mult ca un frate, boier de credinţă! bombăni 
Vodă, căruia i se strânse deodată inima de teamă. Cu 
Filipescu sunt gata să merg până la capătul lumii... 

— Of! Aşa ai fost întotdeauna, prea încrezător cu 
unii, prea rău cu alţii. Niciodată n-ai ştiut să păstrezi 


drumul de mijloc... 

Vodă izbucni: 

— Filipescu a ieşit din Bucureşti cu butca şi călăreţii 
mei. N-are cum să se abată din drum... Sau ai fi dorit, 
poate, urmă Vodă, rânjind a bătaie de joc, să trimit la 
împărat pe fraţii mei, Constantin şi Mihai, care-mi pasc 
zilele într-ascuns, şi atât aşteaptă, de dragul moşiilor 
mamei llinca, să mă vadă mazilit, surghiunit şi apoi 
spânzurat! Vezi să nu scapi vreun cuvânt faţă de 
Doamna Mare, a cărei inimă nu se mai desparte de 
scumpii mei fraţi... De m-aş închina şi mai mult 
turcului, Constantin şi Mihai s-ar da de partea 
neamţului şi de-ar afla că umblu după ocrotirea 
împăratului, ar aţâţa pe boierii ţării să mă pârască la 
Stambul! 

— Cine-ţi vorbeşte de fraţi? Cheamă degrabă de la 
moşie pe Constantin al nostru, Bălăceanul, să plece la 
Viena numaidecât, pe urmele Filipescului. 

— Socoţi că-l va lăsa fata noastră, Mărioara? Ştii cât 
e de temătoare, zise Vodă, punându-şi giubeaua. 

— Să plece amândoi! Contradanţul îl ştie Mărioara 
mai bine ca chindia şi va dănțui cu prinții din suita 
împăratului. 

Vodă, care pornise spre uşă, se opri locului: 

— Mi se pare că ai dreptate! Dreptate cu carul! 

Spunând acestea se îndreptă repede spre spătărie, 
dând poruncă unui vătăşel ca numaidecât să-l aducă la 
Curte pe domnia-sa Constantin Bălăceanu, ginerele 
Voievodului. 

În după-amiaza aceleiaşi zile, Mărioara era în 
braţele mamei, iar Constantin Bălăceanu, Aga, 
căpetenia oştirii, în faţa lui Vodă. 

Asemenea fecior ar fi dorit Şerban Cantacuzino să 
aibă: înalt, voinic, chipeş, fără teamă, iscusit la 


întreceri şi mândru la port. 

Constantin Bălăceanu era feciorul boierului Badea, 
zis Ureche, de când îl trimisese Vodă la laşi ca să ceară 
iertarea celor două rubedenii închise de urmaşul lui 
Vasile Lupu - şi făcuse Badea drumul până acolo, 
schimbând caii, numai într-o zi şi o noapte. 

La fel de uşurel călărea şi feciorul, care trăise mai 
mult pe cal, cu armele în mâini, decât pe picioarele lui, 
cu mâinile slobode. 

Din două cuvinte Aga Bălăceanu înţelese despre ce 
era vorba. Era bucuros să-şi ducă frumoasa şi tânăra 
soţie prin saloanele împărăteşti, dar mai bucuros era 
de gândul că închinând Vodă ţara împăratului, se 
puneau la cale niscai lupte cu turcii, după care atâta 
jinduia. 

— Constantine, fiule, îi zise la urmă Domnul, luându- 
| pe după grurnaji şi îndreptându-se cu el spre cămările 
Doamnei. Altă treabă la Viena nu ai, decât să petreci, - 
şi cu ochii în patru să urmăreşti toate mişcările 
Filipescului. Nu mă îndoiesc de credinţa şi cuminţenia 
lui. Dar cine poate cunoaşte genuna cea fără fund, 
care e inima omenească? 

Pe neaşteptate, postelnicul Filipescu se pomeni la 
Viena cu Aga Bălăceanu, numai în fireturi, ca un 
general - şi, prieteneşte, se îmbrăţişară. Amândoi 
stătură de vorbă cu dregătorii din cancelarii, până 
ajunseră în salonul trandafiriu al împăratului. Fură 
primiţi chiar de Leopold, care le surâse, clătinând 
binevoitor coada cu funtă a perucii pudrate. 

Impăratul îi întrebă de greutăţile călătoriei, dacă le 
plăcea Viena cea veselă şi-i pofti la balul care avea loc 
în seara următoare în palatul de la Schânbrun. 

Apoi sună şi-i prezentă cancelarului Kaunitz. 

— Cu domnul cancelar veţi discuta toate afacerile 


ţării şi nu mă îndoiesc că veţi ajunge la bună 
înţelegere. Eu, ca împărat, nu mă pricep decât la un 
singur lucru: să iscălesc! 

În vremea discuţiilor de la Viena, se petrecu la 
Bucureşti o tragedie neaşteptată, care schimbă dintr- 
odată mersul lucrurilor. 

La o petrecere, la Curtea domnească Şerban-vodă 
se îmbolnăvi deodată şi muri. Gurile rele spuneau că ar 
fi fost otrăvit de Constantin şi Mihai, fraţii lui, care-şi 
pierduseră averea şi aflaseră că ţara trebuia să fie dată 
pe mâna neamţului. 

Aga Bălăceanu şi postelnicul Filiipescu aflară vestea 
mai târziu - când nu mai era nimic de făcut. Căci între 
timp, Constantin şi Mihai Cantacuzino, dând deoparte 
pe nevârstnicul urmaş al lui Şerban-vodă, se înţeleseră 
cu ceilalţi boieri şi urcară în scaunul domniei pe 
nepotul de soră, pe blajinul Constantin Brâncoveanu, 
din spatele căruia nădăjduiau să domnească ed. 

— Nu aduce anul ce aduce ceasul! zise înţelepţeşte 
postelnicul Filipescu în curtea hanului „La Cocoşul 
sălbatec”, în vreme ce privea cum se puneau caii la 
două butci. 

Aga Bălăceanu, mofluz, îşi mânca un sfârc din 
mustață, adăstând să sooboare şi Mărioara, care 
tocmai îşi potrivea cârlionţii în oglinda mare din odaia 
de sus. 

— Eu rămân aci! zise deodată Aga spre boierul 
Filipescu. 

Şi strigă vizitiului de la butca lui: 

— Vasile, deshamă! 

Mărioara, din pervazul verde al ferestrei, aflând că 
vor mai rămâne la Viena, râse deodată şi bătu din 
mâinile mici, ca două păsărele. 


III 


PENTRU GHEORGHE VOIEVOD 


Multă vreme cancelarul Imperiului nu înțelese 
pricina pentru care se despărţiră cei doi valahi, de 
plecă unul şi rămase celălalt, măcar că Voievodul din 
Bucureşti murise pe neaşteptate, în toiul tratativelor. 

Impăratul era încredinţat că schimbarea voievozilor 
Ţării Romiîneşti aducea numai o mică întârziere în 
supunerea ţării către prea puternica împărăție. 

Astfel că mare-i fu mirarea când într-o după-amiază, 
înainte de partida de pocher, cancelarul îi aduse la 
cunoştinţă: 

— Ne scrie ambasadorul din Stambul, Majestate, că 
noul Domn al [ării Româneşti, Constantin 
Brâncoveanu, nepotul celui răposat, a ajuns acolo 
întovărăşit de mare alai de boieri. 

— O prefăcătorie? întrebă împăratul Leopold, 
ridicând repede o sprânceană şi închizând ochiul 
celălalt. 

— Ba supunere pe faţă, Majestate! Altfel n-ar fi adus 
Sultanului birul pe un an înainte şi n-ar fi vărsat 
Marelui Vizir, Mulftiului şi altor dregători sute de pungi 
de galbeni. 

— E sigur? mai întrebă împăratul cu jumătate glas. 

— Sigur! Absolut sicher! Am primit rapoarte 
asemănătoare de la funcţionarii legaţiilor Franței şi 
Engliterei, care sunt, precum bine ştiţi, în slujba 
noastră cu leafă anuală. Voievodul Valahiei a întors 
spatele către noi şi se înclină cu faţa către Semilună. 
Nu ne mai putem îngădui nicio iluzie. 

— Asta e prost! făcu împăratul. Tocmai când îi 


aveam pe valahi în palmă... 

Apoi, ridicând iar capul: 

— Şi nu se poate face nimic? mai întrebă. 

— Război! răspunse cancelarul scurt. 

— Prea scump! zise împăratul şi ridicându-se trase 
o priză de tabac, dintr-o tabachere de aur încrustată cu 
vulturi de diamant. 

Cancelarul, radios, cu faţa destinsă ca o lună plină, 
înfăţişă cu mâna stângă pe Aga din Valahia, Constantin 
Bălăceanu, purtând acum o strălucitoare uniformă de 
colonel al armatei nemţeşti. 

După ce împăratul îl recunoscu, cancelarul zise: 

— Majestate, în Ţara Românească a avut loc o 
uzurpare, o nelegalitate strigătoare la cer, după câte- 
mi spune acest boier, ginerele răposatului Voievod. În 
locul lui  Şerban-vodă, decedat în condițiuni 
misterioase, trebuia să se urce în scaunul domniei 
Gheorghe Voievod, feciorul şi urmaşul răposatului. 
Acest Gheorghe Voievod e însă minor, are numai 
unsprezece ani, astfel că până la majorat ar fi trebuit 
să se alcătuiască o locotenenţă domnească din 
Doamna Maria, soţia lui Şerban-vodă, lordachi, fratele 
mai mare al lui Şerban-vodă şi Aga Bălăceanu, aci de 
faţă, ginerele lui Şerban-vodă - şi astfel politica Ţării 
Româneşti ar fi gravitat mai departe în orbita politicii 
creştine, imperiale, antiturceşti. Ce se întâmplă însă? 
Ceilalţi fraţi ai lui Şerban-vodă, Constantin şi Mihai, s- 
au înţeles în taină cu boierii turcofili şi-au numit Domn 
pe nepotul lor, Constantin Brâncoveanu, pe care l-au 
urcat în diligenţă şi l-au dus repede la Stambul să se 
închine Sultanului - iar Gheorghe-vodă cu Doamna 
Maria, spre a scăpa cu viaţă, fug şi se ascund la 
conacul moşiei lor Drăgăneşti, la miază-zi de 
Bucureşti... 


Împăratul, fără a fi înţeles mare lucru din raportul 
verbal al cancelarului şi uluit de-a binelea de atâtea 
nume proprii cu Vodă sau Voievod în coadă, înghiţi în 
sec şi întrebă, aproape fără glas: 

— Şi ce crezi că avem de făcut, iubite Kaunitz? 

— Soluţia firească mi-a sugerat-o acest inteligent 
boier muntean, care sub decedatul Voievod deţinea 
funcţia de Agă, adică de fe/d-mareşal. lată, Majeslate, 
propunerea sa, pe care am primit-o în întregime şi am 
plăcerea de a o expune acum Majestății Voastre. 

„Să pornim cu oştirea noastră din Transilvania, cel 
mult treizeci de mii de oameni în total, pedestraşi, 
tunari şi cavalerişti, să trecem în Ţara Românească 
apoi să înaintăm asupra Bucureştiului, alăturând ín 
drumul nostru pe luptătorii valahi şi să punem în 
scaunul domniei pe Gheorghe-vodă. lar regența 
domnească, ce va fi alcătuită acum numai din Doamna 
Maria şi Aga Bălăceanu, aci de față, va relua tratativele 
cu Majestatea Voastră, întrerupte atât de intempestiv. 
lar Aga Bălăceanu aci de față, ca semn de supunere 
față de Majestatea Voastră, s-a şi înscris în rândurile 
oştirii noastre, primind deocamdată gradul de maior de 
cavalerie, precum se şi vede: uniforma e un dar al 
prea-supusului Vostru Cancelar...” 

Şi un surâs prelung subţie şi mai mult buzele subţiri 
ale omului cu chip de băbuţă. 

— Trebuie să iscălesc ceva? întrebă împăratul pe 
Kaunitz şi duse mâna la frunte unde simţea o 
groaznică şi plicticoasă durere. 

Cancelarul, fără a mai răspunde, scoase două hârtii: 
una către Prinţul de Baden, căpetenia artileriei, alta 
către generalul Heissler, comandantul cavaleriei şi al 
infanteriei. 

Impăratul se aşeză într-un fotoliu aurit cu picioare 


de leu şi semnă hârtiile întinse pe rând. 

Apoi întinse mâna către noul maior de cavalerie şi 
zise cu un surâs silit: 

— Succes, mein Oberst! 

Constantin Bălăceanu, pe care-l cam strângea 
uniforma pe la încheieturi, lovi pintenii, se înţepeni ca 
de piatră şi strânse voiniceşte degetele trandafirii şi 
moi ale împăratului. 

Leopold al doilea se cutremură, strâmbându-se de 
durere. 

Cancelarul luând de braţ pe noul ofiţer german îl 
trase cu sine afară din salon. 


IV 


ÎNTÂLNIREA DE LA CONAC 


Oştile împăratului Leopold al doilea intrară în 
Oltenia pe neaşteptate. Brâncoveanu, de curând 
înapoiat la Bucureşti, trimisese la Viena scrisoare Agăi 
Bălăceanu să se înfăţişeze spre a primi noi însărcinări, 
gândul lui Vodă fiind de a pune capăt zăzaniilor 
dinlăuntru şi de a folosi pe fiecare după destoinicia sa. 

Dar cancelarul Kaunitz, după ce citi scrisoarea cu 
peceţi, o aruncă într-un sertar dosnic, undo s-o fi 
găsind şi astăzi. Oricum, sub ochii Agăi Bălăceanu nu a 
ajuns niciodată. 

Noul maior de cavalerie, înaintând în tovărăşia 
Prințului de Baden, vedea limpede, cu tot mai multă 
siguranţă, împlinirea visului său de domnie, alături de 
Doamna Maria şi de Gheorghe, fiul ei. 

Oştile lui Brâncoveanu nu se arătară nici la 
Vârciorova, unde locul de trecere e atât de strimt, nici 


la Severin, pe colinele uşor de întărit şi de apărat. 

În două săptămâni, Constantin Bălăceanu, care 
luase cu sine pe toţi tinerii boieri olteni şi pâlcurile lor 
de oaste, ajunse la Slatina, pe malul Oltului. 

Aci fură întâmpinați de doi boieri, Şerban Greceanu 
şi Barbu Brăiloiu, care se închinară Prințului de Baden, 
cu rugămintea de a se întoarce oastea imperială în 
Transilvania până va trimite Vodă Brâncoveanu alţi 
boieri să se închine împăratului. 

— De ce n-a trimis până acum? întrebă generalul 
Heissler, de la înălţimea staturii sale de plop. 

— Ce e de făcut? întrebă Prinţul de Baden, bun- 
bucuros să se înapoieze cât mai curând la ospeţele 
vieneze. 

Întrebarea o făcuse prinţul către Bălăceanu, care sta 
încruntat în fundul cortului. 

Fostul Agă dete din cap cu energie: adică nu! Să nu 
se ia aminte cuvintele înşelătoare ale acestor boieri, 
veniţi numai cu momeală, spre a îndepărta pe 
imperiali, care se aflau atât de aproape de ţinta lor. 

— Maiorul nostru Bălăceanu are dreptate! întări 
generalul Heissler, când află din gura tălmaciului 
părerea fostului Agă. 

Şi boierii brâncoveni fură poftiţi afară din cortul 
comandanților. 

Când văzu Constantin Brâncoveanu că nu era de 
glumă cu Bălăceanu, începu a-i ghici gândurile. 
Imperialii ajunseseră acum departe, în inima ţării, şi se 
pregăteau să pornească asupra Bucureştilor. Deşi n-ar 
fi dorit să fie chiar robul turcilor care să-i alunge 
vrăjmaşii, Constantin Brâncoveanu fu silit să ceară 
ajutorul Paşei din Silistra, care scrise îndată şi Hanului 
din Buceag. 


* 


Vodă părăsi Cetatea de scaun şi se trase la o moşie 
din lalomiţa, adăstând, ca ciocnirea dintre oştile 
Sultanului şi ale împăratului să hotărască destinul său. 

Multe nopţi nu închise ochii Domnul, ştiind că nu 
departe de el, la câţiva zeci de kilometri, se afla, în 
conacul moşiei Drăgăneşti, Doamna Maria cu 
nevârstnicul Gheorghe şi cele trei domniţe. 

Imperialii, după sfatul lui Constantin Bălăceanu, nu 
intrară în Bucureşti, loc periculos prin prezenţa atâtor 
boieri credincioşi Brâncoveanului, ci poposiră undeva, 
între Târgovişte şi Bucureşti. lar căpeteniile Prințului de 
Baden şi Generalului Heissler porniră călări, cu un mic 
alai, spre conacul moşiei Drăgăneşti, să salute pe 
Mărita Doamnă şi pe uzurpatul ei fecior, lăsând în 
tabăra cea mare pe Constantin Bălăceanu. 

Brâncoveanu-vodă, care avea iscoade în toată ţara, 
cunoscând din vreme mişcarea duşmanilor, ca şi a 
prietenilor, fu vestit numaidecât de neaşteptata vizită 
a imperialilor, la Drăgăneşti. Şovăiala îi pieri pe dată. 
înţelese că-n acel ceas se juca soarta domniei lui. Fără 
a mai sta pe gânduri, porunci să se pună caii la butcă 
şi după asfinţit, pe un drum de ţară, plin de gropi şi de 
bolovani, porni spre Drăgăneşti. 

ÎI opriră la poarta conacului, puţin înainte de miezul 
nopţii, călăreţii de pază din suita Prințului de Baden. 
Când se află că venise însuşi  Constantin-vodă 
Brâncoveanu, nimănui nu-i veni a crede. Numai 
Doamna Maria, care ştia că slugile ei nu glumesc, 
porunci să se aprindă facle şi ieşi întru întâmpinarea 
puternicului ei duşman. 

Voievodul, care cunoştea câteva graiuri străine, 
intră zâmbitor în sala ospăţului, dădu salutul 
imperialilor, apoi ceru Doamnei Maria îngăduirea de a 


sta puţin de vorbă numai cu Prinţul de Baden şi cu 
Generalul Heissler, spre binele tuturor. 

Doamna se retrase cu mândrie în iatacul ei. 

— Nu sunt vrăjmaşul împăratului şi nici prietenul 
Sultanului, începu Vodă în grai franțuzesc. Dimpotrivă, 
se va vedea în curând că la nimic nu râvnesc atât, ca 
la o unire a tuturor creştinilor, spre a ne mântui de 
groaznica ameninţare a Semilunii. Dar până la unirea 
noastră, niciun Voievod al Ţării Româneşti nu se poate 
rupe de turci, fără a-şi pierde capul, lăsând în urma lui 
ţara paşalăc. 

Apoi urmă: 

— Excelenţa Voastră, Vă înştiinţez, ca prieten ce vă 
sunt, că Paşa din Silistra a trecut Dunărea cu o oştire 
de peste o sută de mii de oameni şi peste opt sute de 
tunuri, iar tătarii din Buceag au trecut de Brăila, venind 
încoace, în totul vreo opt mii de călăreţi. Nu e bine să-i 
înfruntaţi cu oştirea cea mică de la Târgovişte, ostenită 
de drumul cel lung bătut până acum şi lipsită de 
muniţiile pentru cele douăsprezece tunuri pe care abia 
le-aţi adus cu boii. 

Imperialii ascultau cu ochii mari şi gurile 
întredeschise, treziţi deodată din plăcuta beţie în care-i 
cufundase vinul şi graiul Doamnei Maria. 

Brâncoveanul era prea bine informat despre oştirea 
imperialilor... Nu mai încăpea îndoială că era tot atât 
de bine lămurit asupra puterii turceşti care-i venea 
într-ajutor. Şi dacă el însuşi, Voievodul, venise în 
mijlocul duşmanilor săi, fără teamă de a-şi pierde capul 
cu giubea cu tot, nu însemna oare că se ştia foarte 
puternic, de nebiruit, şi că se purta cavalereşte? 

Imperialilor le păru rău că lăsaseră pe Constantin 
Bălăceanu în tabăra de la Târgovişte! El le-ar fi dat un 
sfat bun şi poate că ar fi răspuns cum se cuvenea 


acestui isteţ şi frumos Brâncovean. 

— Ce-i de făcut? întrebă Prinţul de Baden, întorcând 
capul spre generalul Heissler, care cu mâinile la spate, 
în picioare, lăsase fruntea în piept. 

Neprimind niciun răspuns, se ridică şi se îndreptă 
spre uşa Doamnei, dar, înainte de a o deschide, mai 
întoarse o dată capul, întrebând pe Vodă: 

— Vei renunţa la ocrotirea Sultanului? 

— Mai încape vorbă? răspunse Brâncoveanu, liniştit. 
Cu vremea, bineînţeles... 

— Vei cere ocrotirea împăratului nostru? 

— Fireşte! Tot cu vremea... 

— Vei veni însuţi la Viena? 

— E cea mai vie dorinţă a mea! Dar cu vremea... 

Nemaiavând nicio îndoială, încredinţat că-şi făcuse 
pe deplin datoria şi îşi luase toate măsurile de 
siguranţă, Prinţul de Baden deschise uşa cu hotărâre şi 
intră în iatacul Doamnei. 

O jumătate de oră rămase el acolo - şi cei doi 
străini, Voievodul Ţării şi generalul Heissler, cu 
capetele în piept, auziră sunetul răguşit al glasului 
princiar, apoi glasul subţiratic tot mai tânguitor al 
Doamnei. Glasurile lor amestecate deodată şi pe 
neaşteptate, hohotul de plâns nestăpânit al femeii 
deznădăjduite. 

O lungă şi grea tăcere a cuprins un moment 
întreaga casă. 

Prinţul de Baden, după lovitura pe care o dăduse 
Doamnei Maria, căreia, chipurile, venise să-i dea 
domnia, intră în sala de ospăț, privind uimit la ceilalţi 
doi, de parcă-i vedea atunci pentru întâia oară. 

Învestmântată în negru, cu faţa acoperită de o 
maramă deasă, ţinând de mână pe Gheorghe, 
nevirstnicul, pe umeri cu pelerină de cavaler, Doamna 


Maria se ivi în prag. 

— Să se pună caii la caleaşcă, porunci ea cu glas 
jalnic către sluga ce o urmase. 

— Nu mai e vreme, Doamnă! se amestecă 
Brâncoveanu. Urcaţi-vă în butca mea. Eu m-oi întoarce 
călare... Pe mine nu mă vor ucide turcii! 

Şi astfel fugi din ţară Doamna Maria cu feciorul ei şi 
cu maiorul Constantin Bălăceanu, pe urma oştirii rărite, 
istovite, a imperialilor, bucuroşi de a nu se fi lovit cu 
turcii şi tătarii. 


V 


LUPTA DE LA ZĂRNEȘTI 


Constantin Bălăceanu însă nu se dădu bătut. 

În vreme ce Doamna Maria cu nefericita-i odraslă îşi 
găsise un adăpost la Sibiu, unde adusese perceptori 
pentru Gheorghe, fostul Agă umbla prin Viena de la un 
dregător la altul, nădăjduind că până la urmă tot va da 
ochii cu vicleanul cancelar. 

ÎI pindi la catedrală într-o zi de Paşti şi îl apucă de 
braţ cu atâta putere, când scobori din landou, încât 
garda bătrânului Kaunitz înconjură repede pe vajnicul 
boier muntean. 

— Numai două cuvinte, domnule cancelar... zise 
înfundat boierul, care-şi luase iar portul din ţară. 

— Vino cu mine, îi răspunse cancelarul cu glas 
tremurat. i 

Intrară amândoi în catedrală. In timp ce orga şi corul 
intonau cântări pioase, Constantin Bălăceanu - care o 
rupea binişor nemţeşte - arătă cancelarului că 
niciodată Constantin Brâncoveanu nu se va mântui din 


robia turcului. Toate scrisorile, amânările, făgăduielile 
şi plocoanele trimise împăratului n-aveau niciun preţ - 
şi de-ar veni ceasul ca oştile împăratului să se măsoare 
cu cele ale Sultanului, Vodă Brâncoveanu din ceasul 
întâi va trece de partea păgânilor. Nu era oare mai 
bine să purceadă împăratul de pe acum cu oaste 
împotriva prea  cumpănitului şi  necutezătorului 
Voievod, spre a-l înlocui? Numai Doamna Maria şi 
feciorul ei Gheorghe, sprijiniți de el, Constantin 
Bălăceanu, sunt adevărații prieteni ai împăratului, de 
dragul căruia fu jertfit răposatul, nenorocosul Şerban- 
vodă şi suferă azi urmaşii lui... 

Cancelarul, încruntat, asculta cuvintele hotărâte ale 
valahului, amestecate cu strigările corului şi ale orgii. 
Inima lui se muie, mintea lui se deschise, hotărându- 
se. 

— Vino diseară la Schânbrun. Vom găsi pe împărat 
bine dispus. 

Poate vom izbuti ceva... Şi până atunci, nimănui 


niciun cuvânt! 
x 


x x 


Cancelarul reuşi să ia şi de data aceasta semnătura 
împăratului. Adevărata greutate venea însă de la 
Constantin Bălăceanu, care nu voia să mai păţească 
ruşinea unei retrageri: ceru o oştire tot atât de 
puternică şi numeroasă ca a paşei din Silistra - cel mai 
apropiat susţinător al Brâncoveanului - şi comanda 
cavaleria, de care ţinea, de fapt, biruinţa. 

Cancelarul oftă, ceru o amânare, încercă să scape, 
dar până la urmă împlini voia fostului Agă, după ce 
primise consimţământul împăratului. 

O asemenea adunare de oşti, legată de pregătiri 
îndelungate, de strângere de muniții, cai, căruţe, nu se 


puteau face în taină. Vestea ajunse la Stambul înainte 
ca să se fi pus în mişcare un singur regiment al 
împăratului. 

Brâncoveanu ştia că venise ceasul grelei lupte şi, 
ajutat de boieri, strânse în grabă  zahareaua 
trebuincioasă oştilor turceşti care, ziua, noaptea, fără 
întrerupere, treceau Dunărea, îndreptându-se către 
Bucureşti. 

Când oastea imperială fu gata de pornire, având în 
frunte pe generalul Constantin Bălăceanu care, în 
uniformă cu fireturi de aur depuse jurământul de 
credinţă la Schânbrun, turcii în neîncetata lor înaintare 
ajunseseră la poalele Carpaţilor. 

Cancelarul, îngrijorat de soarta Doamnei Maria, a 
fiului ei şi a domniţelor, rămaşi atâta vreme la Sibiu, 
trimise un curier cu rugămintea să poftească la Viena, 
unde vor fi mai la adăpost decât în acea cetate de 
margine. 

Gheorghe era bucuros de plecare, fiind atras de 
strălucirea marelui oraş şi de petrecerile fastuoase ale 
Curţii. 

Doamna îl certă: 

— Au suntem aci ca să petrecem sau să aşteptăm 
să ne ia Aga Bălăceanu în ţară, după înfrângerea 
turcilor? De Bucureşti e mai aproape Sibiul decât 
Viena, fătul meu! 

Oştile se întâlniră, în sfârşit, la Zărneşti, într-o 
fierbinte zi de august, la poalele Carpaţilor. 

Generalul muntean şovăise a intra în trecători, 
primind să fie lovit la loc deschis. Işi rânduise tunurile 
în preajma Braşovului, spre a nu le pierde în cazul unei 
retrageri şi a le putea aduce pe rând, unde se va simţi 
nevoie mai mare. Călăreţii adăstau ascunşi după 
coline, în cinci grupuri, iar pedestraşii adunaţi în 


rânduri dese, ca să ţină piept năvalei călăreţilor tătari. 

Dar duşmanii nu atacară din faţă, ci din părţi. 
Pedestrimea imperială se pomeni înconjurată, fără a fi 
tras un foc, fără a fi mânuit o sabie. 

Constantin Bălăceanu trimise ştafetă la tunari să 
deschidă focul asupra colinelor din marginile târgului şi 
el însuşi, în fruntea cavaleriei, se repezi furtunos 
asupra cavaleriei duşmane. 

Dar tunurile venite din câmpia Bârsei loviră în 
călăreţii imperiali, care tocmai răzbiseră pe tătari, şi în 
mijlocul lor, cu sabia ridicată, căzu însuşi Constantin 
Bălăceanu. 


SPOVEDANIA VLADICĂI GHEDEON 


Pe colinele lerusalimului coborau încet umbrele 
înserării. Soarele se lăsase departe, în valurile mării şi 
numai o geană roşietică sub un nor alburiu mai arăta 
locul unde asfinţise. 

O adiere răcoroasă risipi zăduful de peste zi şi 
măslinii din grădinile de la marginea aşezării de piatră 
începură a şopti în vechiul lor grai de taină. 

Când se iviră întâiele stele înţepând cu vârful lor 
luminos albastrul întunecat al cerului, văile răsunară 
deodată de o toacă harnică şi grăbită. Începea 
rugăciunea de seară la mănăstirea ortodoxă a 
călugărilor români. 

Un bătrân, gârbovit mai mult de ani decât de 
desaga de pe umeri, ajunsese la poarta mănăstirii şi 
îngenunchind îşi lăsă capul în piept, iar buzele-i subţiri, 
învineţite, prinseră a murmura o rugăciune. Uneori 
moşneagul, care purta o sutană zdrenţuită, clătina 
pletele albe, prăfuite, înălța ochii spre cer, zmerit, îşi 
lăsa iar pleoapele şi rostea rugăciunea cu râvnă tot 
mai mare. 

Toaca încetă - dar ciudatul pribeag îşi urma 
murmurul buzelor numai din cugetul său. Apoi, 
aşternând câteva cruci mari, sărută pământul 
dinaintea lui, mai făcu două-trei cruci şi se ridică. 

Ruga moşneagului ţinuse mai bine de o jumătate de 
ceas. După care îşi potrivi desaga pe umărul uscăţiv, 
mai merse câţiva paşi şi bătu la uşa mică a porţii. 

Nu se arătă nimeni. De departe veneau strigăte 
nedesluşite, un  scârţâit de care, lătrături din 
lerusalimul de pe colină. 


Drumeţul mai bătu o dată în uşă. În fine, se auziră 
paşi grei de sandale de lemn şi de dincolo de poartă un 
glas subţire, ca de copil, strigă: 

— Am încuiat de mult! Fraţii s-au culcat. Vezi-ţi de 
drum! Cine eşti? 

Moşneagul oftă şi răspunse: 

— Nu te mânia, frate portar, că-ţi stricai tihna. Pe 
lumea cealaltă ne vom odihni mereu. Deschide unui 
călător care vine de departe, tocmai de la Dunăre, spre 
a-şi isprăvi zilele în această sfântă mănăstire! Şi eu tot 
ostaş al Domnului sunt, călugăr din copilărie... Mai 
trăieşte stareţul Inochentie? 

Glasul subţire de dincolo de poartă tuşi, apoi 
răspunse, îmblânzit niţel: 

— Starețul Inochentie? Să fii sănătos, a răposat de 
şaisprezece ani. 

— Dumnezeu să-l ierte, că era bun prieten şi 
creştin. Şi acum cine chiverniseşte această sfântă 
mănăstire? 

— Starețul Toma, măcar că nu prea vede! Dar 
înţelege tot şi de-ar afla că ţi-am dat drumul în puterea 
nopţii, după stingerea lumânărilor, nu mă mai spăl cu 
toate canoanele pământului! 

Călugărul pribeag rămase o clipă nehotărât, apoi 
răspunse: 

— Dacă e aşa, frăţioare, du-te şi te odihneşte, că nu 
vreau să-mi încarc, cugetul cu un păcat. Am destule 
din această viaţă prea lungă. Mă voi rezema de uluca 
mănăstirii şi voi adăsta până mâine. Du-te, du-te, 
frăţioare! 

Smerenia călugărului de la poarta mănăstirii 
înduplecă inima celui dinăuntru: 

— Nopțile sunt cam reci prin partea locului. Intră, 
frate, şi te-oi găzdui în chilia mea! 


Portiţa scârţâi prelung şi în deschizătura ei se ivi un 
moşneag, cu ochi fără gene, albi-albaştri. 

— Intră, intră, frate! îndemnă el acum în şoaptă pe 
noul venit. 

Bătrânul drumeţ se rezemă de portiţă şi intră în 
curtea mănăstirii, năpădită de ierburi cu miros tare, 
prin care se deosebeau câteva poteci spre stăreţie, 
mănăstire şi chilii. 

Portarul care-şi pierduse somnul încercă să lege 
vorbă cu moşneagul care se întinsese pe o laviţă 
acoperită de un sac, dar acesta îi făcu semn că era 
prea istovit şi nu putea grăi. Şi totuşi nu închise ochii. 
Mereu bolborosea cuvinte neînțtelese, cu ochii mari, 
deschişi - şi de la o vreme începu să tremure din toate 
mădularele. 

Portarul se sperie. 

— Cine m-a pus să-i deschid? Mi-am luat belea pe 
cap! Dacă moare noaptea asta, aci, lângă mine? 

Dar oaspele, scuturat toată noaptea de friguri, abia 
spre ziuă se potoli şi aţipi. 

Inainte de rugăciunea din urmă a nopţii, portarul se 
repezi până la chilia stareţului Toma, istorisindu-i în 
genunchi, prin deschizătura de la pragul de jos, toată 
întâmplarea cu acel ciudat călugăr. 

Starețul se îmbrăcă repede şi ieşi întrebând: 

— E din ţară sau de la Muntele Athos? 

— Dumnezeu ştie, prea sfinte! Că nu putui desluşi o 
vorbă din gura lui. 

Intrând în chilia portarului, stareţul se opri deodată, 
cu privirile mari deschise asupra bătrânului care 
dormea acum senin, cu răsuflarea uşoară. 

— Parcă l-am mai văzut cândva pe acest frate, îşi 
zise stareţul Toma, Sau mi se pare? Moşnegii 
seamănă-ntre ei... Când s-o trezi, să-i dai o cană cu 


lapte. 

Dar în aceeaşi clipă, moşneagul deschise ochii şi 
zărind chipul frumos, tânăr, trandafiriu al stareţului, 
surise larg. 

— Mulţumesc pentru ospeţie, prea sfinte. Dar nu voi 
fi povară acestui aşezământ, căci zilele îmi sunt 
numărate. Vru Dumnezeu să-mi împlinească dorinţa 
cea din urmă, fără a ţine seamă de multele mele 
păcate - şi-mi ţinu zilele până ajunsei la această 
mănăstire românească. 

— Vii de la Dunăre? întrebă stareţul. 

— Din Ţara Românească, prea sfinte! Dar ţinui să- 
mi isprăvesc zilele prea multe şi să-mi încredinţez 
sufletul în mâinile judecătorului nostru sub cerul 
acesta, unde am petrecut nevinovat atâţia ani. 

— Mi se pare că ţi-ai făcut ucenicia la noi, aci! făcu 
stareţul Toma cu voioşia lui obişnuită. Fii binevenit, 
frate! Şi socot eu că dacă te-om ţine bine, cu lapte, cu 
azimă şi cu vinişor vechi, ne vei istorisi cum mai merg 
treburile Ţării Româneşti - că de la moartea 
pravoslavnicului Matei Basarab, nicio danie n-a mai 
primit această sfântă mănăstire şi d-aia ne ţinem 
sufletele cum dă Dumnezeu. 

Bătrânul gemu, se zbătu pe locul lui şi scânci 
clătinând pletele capului: 

— Nu de pită mi-e flămând sufletul! Nici de lapte. 
Mă apasă o povară!... Duhovnic îmi trebuie, duhovnic! 
Să-mi uşurez cugetul, să mor împăcat! 

* 


Starețul Toma făcu semn portarului să iasă din 
chilie. 

Apoi îndemnă pe bătrânul care, întins pe laviţă, abia 
îşi trăgea sufletul. 

— Grăieşte, frate, şi-ţi uşurează cugetul. Eu sunt, cu 


voia lui Dumnezeu, Toma, stareţul acestei mănăstiri. 

— Tot aşa, în tinereţele mele, începu moşneagul, 
fost-am şi eu stareţul acestei mănăstiri româneşti şi cu 
voia lui Dumnezeu, mă ridicai la înaltă treaptă, 
ajungând vlădica Ţării Româneşti şi duhovnic al 
voievozilor... 

Starețul Toma, care se aşezase pe un scăunel, în 
apropierea moşneagului, tresări şi se ridică deodată. 

— Prea sfinte, nu eşti vlădica Ghedeon? 

— Eu sunt frate acela şi dacă şezi colea lângă mine, 
mai uşor auzi şi înţelegi spusa mea. 

Starețul se aşeză iar, cu ochii mari deschişi asupra 
vlădicăi. 

— Ascultă, frate, urmă bătrânul, ascultă şi te 
minunează! Află că omul se încarcă de păcate nu 
numai din pofte şi din ispite, ci şi din teamă! Păcătosul 
de mine n-a râvnit la niciunul din bunurile acestei 
trecătoare lumi şi nici vreo dulce ispită n-a izbutit să- 
mi ia minţile şi să mă tăvălească-n desfrânare, ci am 
fost numai un fricos, m-auzi? Un fricos, frate stareţe, şi 
din această pricină am alunecat în păcat greu. 

— Nu pricep, prea sfinte... Că sfinţia ta a răzbit cu 
faima până-n ţinuturile noastre răsăritene... 

— Ascultă frate şi ai să pricepi. Matei Basarab, 
viteazul şi pravoslavnicul voievod de la Târgovişte, 
avea în jurul său boieri tot unul şi unul, mulţi din ei os 
de domn. Pe toţi i-am cunoscut, pe toţi i-am cântărit şi 
multora duhovnic le-am fost. Dar îi întrecea pe toţi - ba 
şi pe Vodă - cu isteţimea, vitejia şi curajul ei, o 
Domniţă, Ilinca, fiica lui Radu-vodă, rudă bună cu 
voievodul Basarab. Am cunoscut-o şi duhovnic i-am 
fost, din care pricină mi s-au tras, frate stareţe, toate 
câte le vei afla. Fu dusă Domnita Ilinca de mamă-sa, 
Doamna, la Viena, unde crescu în preajma împăratului 


şi împărătesei. La asemenea strălucită Curte învăţă ea 
purtări alese precum şi scrierea latinească, pe care în 
Ţara Românească n-o cunosc nici boierii toţi, ci numai 
grămăticii... 

Au vrut s-o ţie la Curtea din Viena, împăratul şi 
împărăteasa, dar Matei-vodă Basarab, aflând de 
isteţimea şi frumuseţea nepoatei, o aduse degrabă la 
Târgovişte, unde o mărită după marele postelnic 
Constantin Cantacuzino, spre a-şi întări domnia. 

Ci Ilinca nici nu vru s-audă de viaţa de la Curtea 
domnească. După nuntă se mută la ţară, la una din 
moşiile  părinteşti, unde  gospodărind,  harnică 
asemenea unei albine, aduse pe lume doisprezece 
copii, din care rămaseră în viaţă numai jumătate. N- 
avu parte nici de soţ, căci un boier sângeros şi 
năvalnic, anume Stroe Leurdeanu, umblând cu pâră şi 
clevetiri la  Grigoraşcu-vodă, trimise arnăuţi de-l 
uciseră pe marele postelnic. Veniră feciorii celui 
omorât la mine, să dau blestem ucigaşului şi, ca 
duhovnic al neamului  Cantacuzinesc, să cer 
Atotputernicului să le ajute a se răzbuna. 

Cum să mă înţeleg cu ei? Cum să le arăt că 
învăţătura Domnului nostru lisus se ridică împotriva 
omuciderii, ba învaţă pe cel lovit să întoarcă şi obrazul 
celălalt? Mă dusei la postelniceasă, care mă primi din 
cerdacul oaselor boiereşti cu această tânguire: 

— Dumnezeu te aduse, prea sfinte, căci iată ce 
năpastă căzu pe capul meu: nu fu de ajuns că-mi 
pierdui bărbatul! Feciorii s-au adunat şi au jurat în 
taină să răzbune cu sânge vărsarea sângelui 
nevinovat! Potoleşte-i, prea sfinte! Să nu ne pierdem şi 
sufletele după ce-l pierdurăm pe bietul mare postelnic 
Constantin! 

Adunai feciorii Cantacuzini şi cu duhul blândeţii, 


luând mărturie şi dorinţa mamei Ilinca, îi sfătuii să nu- 
şi încarce cugetele cu un omor, care nu va aduce în 
viaţă pe părintele lor, marele postelnic. Şi le amintii că 
pedepsele de la Dumnezeu vin toate, mai crunte decât 
îşi poate închipui mintea omenească. 

Of!... Nu m-au ascultat feciorii şi fu o luptă 
nemaipomenită între neamurile  Cantacuzinilor, 
Goleştilor şi Bălenilor. Feciorii marelui postelnic, prinşi, 
aruncaţi în temniţă, scăpară prin uneltirile dibace ale 
mamei llinca - şi câţiva se duseră la Stambul să 
cumpere domnia. 

Şi iar mă pomenii cu mama llinca, venind la mine şi 
rugându-mă: 

— Prea sfinte, feciorul meu Şerban e acum 
Voievodul Ţării şi de nimeni nu mai are nicio teamă în 
afară de sfinţia ta, duhovnicul casei noastre. Grăieşte-i 
şi potoleşte-i furiile - căci are de gând să ucidă pe toţi 
duşmanii de odinioară, pe Goleşti, pe Leurdeni, pe 
Băleni - pe toţi!... 

— Poate ar fi fost mai bine, postelniceasă llinco, să 
nu fi stăruit la Stambul să se urce Şerban în scaunul 
Ţării Româneşti. 

— N-am stăruit eu, prea sfinte! Mereu le spuneam 
neastâmpăraţilor de feciori: „Mă;, nu vă puneti capul 
pe butuc fără niciun folos! Mai mare câştig, mai multă 
tihnă şi viață lungă veți avea de veti rămâne la moşiile 
părinteşti, care sunt destul de multe... Ce să asculte ei, 
neascultătorii? Ba ajutară lui Şerban să dobândească 
scaunul Ţării. Of! Şi iată-mă, acum, Doamnă Mare, pe 
mine, care nu lăsai în tinerețe pe sotul meu, marele 
postelnic Constantin, să primească domnia la care-l 
îmbiau boierii...” 

„„.Şerban-vodă Cantacuzino se împăcă, după sfatul 
meu, cu duşmanii de odinioară, dar puse gând rău 


celor patru fraţi mai mici, cărora Doamna llinca le lăsă 
în scris moştenirea moşiilor. Domnul îşi luase partea 
mai de mult, când se însurase şi trăia încă marele 
postelnic. 

Socoteam atunci că Şerban Cantacuzino, luat cu 
treburile domniei şi cu celelalte măriri la care visa, are 
să dea pace fraţilor mai mici. Şi eu însumi îl îndemnam 
adesea la asemenea purtare creştinească. 

Vodă părea a se fi potolit şi cu toţii adăstam 
obştescul sfirşit al mamei Ilinca, a cărei vârstă trecuse 
de şaptezeci de ani. 

* 

Într-o după-amiază de primăvară fusei chemat de 
Doamna Mare la casele ei din Târgovişte, pe când eu o 
credeam la moşie. După îmbrăţişarea creştinească, îmi 
destăinui, în vreme ce o ascultam cu mare uimire: 

— Ajungând la vârsta bătrânețelor, cugetat-am în 
inima mea către bunul Dumnezeu ca să călătoresc la 
lerusalim, să mă închin acolo sfântului loc şi să plâng 
mulţimea păcatelor mele. 

Şi bătrâna postelniceasă, deschizând uşa, chemă 
înăuntru pe cei patru feciori ai ei, pe lordachi, pe 
Constantin, pe Mihai şi pe Matei. Îi binecuvântă, 
grăindu-le astfel: 

— Feţii mei, iată, eu sunt gata asupra purcesului, de 
aceea poruncă vă dau şi învăţătură ca să urmaţi calea 
cea dreaptă. Intâi, să vă îmbrăcaţi cu frica lui 
Dumnezeu şi să vă iubiţi unul pe altul cu dragoste 
frăţească. Al doilea, aleg din mijlocul vostru pe fiul 
meu Constantin ca ispravnic al casei şi avuţiei mele. Al 
treilea, am scris aci diata (testamentul), împărțind 
între voi satele şi moşiile. Lui Şerban-vodă, pentru a-şi 
înzestra fetele, i-am mai lăsat un rând de moşii, măcar 
că partea lui de mult şi-a luat-o. Şi al patrulea, iată, leg 


cu blestem, de faţă fiind şi duhovnicul nostru, prea 
sfântul vlădica Ghedeon, să nu vă aplecaţi auzul la 
cuvântul jupâneselor voastre, cuvinte proaste şi 
vrăjbitoare, care fac fraţior neviaţă - să nu le îngăduiţi 
lor a se amesteca în treburile voastre. Şi, de veţi avea 
unul împotriva altuia vreo bănuială, voi în taină să vă 
tocmiţi şi să vă împăcaţi, îngăduindu-vă unul pe altul, 
ca să nu stricaţi numele cel bun al neamului nostru. 

Astfel grăi înţeleapta mamă feciorilor ei - şi eu fiind 
de faţă, le dădui binecuvântarea şi întărirea acelui sfat. 

Dar cine putea bănui că nu dintre cei patru fraţi va 
izbucni  zâzania, ci din inima lui Şerban-vodă, 
neastâmpăratul, nesătulul şi înveninatul de pofta 
aurului? 

Trei zile după plecarea postelnicesei, care luase cu 
sine pe feciorul cel mic, Mihai, şi o fată încă 
nemăritată, Stanca, ca să nu fie singură pe drum, 
primii poruncă de la Şerban-vodă să mă înfăţişez la 
spătărie. 

— Au doreşte hainul să-mi ia capul? glndii în inima 
mea, urcând treptele caselor domneşti. 

Imbrăţişai pe voievod creştineşte, în cerdac, vrând 
a-l molipsi cu iubirea mea. 

Şerban-vodă, galben ca ceara, cu mâna pe hangerul 
de la brâu, merse în spătărie înaintea mea, între 
seimenii cu săbiile scoase care păzeau toate intrările. 

— Prea sfinţite, începu Vodă privindu-mă drept în 
ochi, fără a mă pofti în scaun, am aflat că împotriva 
bunei  cuviinţe  preoţeşti, te-ai amestecat în 
neînțelegerile dintre fraţi, spre a lua partea unora 
împotriva altora. Am mai aflat c-ai ameninţat cu 
blestem pe acei dintre fraţi care nu vor ţine seamă de 
diata scrisă a mamei mele. lată, mie de blestemul 
popilor care se amestecă în treburile lumeşti nu mi-e 


teamă - şi dacă ţii la capul sfinţiei tale, să-mi aduci 
îndată de la chilie catastiful moşiilor precum şi diata 
Doamnei Mari. 

Seimenii îşi loviră săbiile şi un fier rece îmi trecu 
prin şira spinării. 

— Măria Ta, răspunsei cu toată cuviinţa, n-am în 
chilia mea nici catastife, nici diată, căci duhovnic al 
Cantacuzinilor sunt, iar nu notar. E adevărat că fost-am 
de faţă la cuvântul de plecare al Doamnei Mari şi 
rugămintea ei către feciori să se iubească între ei şi să- 
şi păstreze astfel numele cel bun. Am ascultat şi 
scrisoarea testamentului cu împărţirea moşiilor, dar 
acel scris nu-l văzui cu ochii şi nici nu-mi fu dat în 
păstrare. Îmi amintesc de bunătatea postelnicesei 
care, împotriva dreptăţii şi numai din dragoste pentru 
Măria Ta, îţi mai lăsă în diată un rând de moşii, care să 
fie zestre domniţelor Măriei Tale. Mai mult nu ştiu, de 
m-ai pune la munci ca pe hoţii de cai. 

În această vreme, vistiernicul cu doi oşteni înarmaţi 
îmi sparseră uşa chiliei şi-mi cotrobăiră prin lăzi, prin 
ceasloave, ba îmi cercetară şi pereţii, gândind să afle o 
ascunzătoare. Nu găsiră nimic, căci n-aveau ce găsi. 

Şerban-vodă neavând încotro se dete bătut - şi-mi 
trimise vorbă să nu mă supăr de cele întâmplate, ci 
mai curând să iert slăbiciunile omeneşti, cum se şi 
cuvenea dealtfel din partea unei feţe bisericeşti. 

Atunci îmi veni pentru întâia oară în gând să arunc 
mitra, cârja şi patrafirul cusut cu aur şi să mă-ntorc în 
chilioara din această mănăstire de pe locul călcat de 
piciorul Domnului nostru lisus Hristos, să-mi găsesc 
mult râvnita odihnă... Dar îmi zisei că de vreme ce 
Vodă se împăcase, se cuvenea să mă-mpac şi eu. 

Aşa mai trecură doi ani pe albia vremii. 

Postelniceasa bătuse locurile sfinte, se închinase la 


mormântul Mântuitorului,  plânsese pe Golgota, 
pomenind numele morţilor ei dragi - şi ne pomenirăm 
cu ea la Târgovişte, sănătoasă şi voinică, de părea că 
va mai trăi o sută de ani. 

Şerban-vodă se arătă bucuros de întoarcerea 
Doamnei Mari, îi ieşi înainte, la poarta cetăţii, călare, 
înconjurat de un alai măreț cu meterhanele. 

Aci făcurăm o rugăciune de bun venit, apoi se 
împărţiră azime şi oale cu vin mulţimii, iar Vodă, în 
genunchi, în praful drumului, sărută mâna maică-si 
Ilinca, surâzătoare în butcă, între Mihai şi Stanca. 

După care se aşternu ospăț mare în casele 
domneşti, fiind poftiţi boieri de seamă, jupânesele şi 
domniţele lui Şerban-vodă, care aflaseră mai de mult 
că vor fi măritate cu ajutorul moşiilor bunicii. Ele 
dănţuiră, ţinându-se de mijloc câte două-două, în 
vreme ce lăutele cântau un danţ şi contradanţ, adus 
proaspăt de la Viena. 

Bunica Ilinca privi cu mulţumire acest joc tineresc al 
nepoatelor, toate  ochioase şi cu  buzişoare 
întredeschise - amintindu-şi că şi ea odinioară dănţuise 
la Viena, dar nu în braţele unei surori, ci ale unui 
hauptmann cu mustăţi bălaie, răsucite în sus ca iedera. 

Apoi Doamna Mare îşi sărută feciorul, nepoatele şi 
lăsând fiecăruia ba o cruciuliţă, ba un şirag de mătănii 
de sidef aduse de la Ierusalim, se ridică să plece. 

— Se poate, bunică, să ne faci una ca asta? scânciră 
nepoatele, înghesuind-o cu dragoste. 

— la mai lasă, maică, treburile tale şi mai odihneşte 
aici cu noi, în Cetatea de scaun! îi zise poruncitor 
Şerban-vodă. Că cine ştie câte zile bune ne-a mai lăsat 
Dumnezeu. 

Dar Doamna Mare nu vru să mai zăbovească. Atunci 
Vodă, luând-o de un braţ, o împinse în iatacul lui, unde 


împingând ivărul, grăi cu glas straniu: 

— De-acum, maică, nu ne mai despărţim! 

După care râse silnic, arătându-şi colții. 

De aci încolo începură şi nefericirile mele - 
blestemul lui Dumnezeu, slăbiciunea firii, înşelăciunea! 

Bătrânul gemu adânc în sine şi închise ochii. 

— Dormi, prea sfinţite, şopti stareţul Toma. Să mai 
prinzi niţică putere. Mă întorc iar, pe înserat. 

Spunând acestea, părăsi chilia. 

* 

Vlădica Ghedeon adăstă toată ziua înapoierea 
starețului şi duhovnicului său şi pe înserat, când se 
întoarse din nou, grăi către el: 

— lartă, fiule, unui nevrednic ca mine, care-ţi 
risipeşte timpul, bun nepreţuit! Şi acum ascultă 
urmarea restriştei mele: 

Doamna Mare, bănuind cam ce vrea fiu-său, se 
aşeză într-un jilţ, aşteptând. 

— Unde e catastiful moşiilor şi ce-ai făcut cu diata 
scrisă înainte de hagialâc? Că vlădica s-a jurat că el nu 
le are. 

Bătrâna tăcu o vreme, apoi dădu răspuns scurt: 

— Nu le are. 

Mai tăcu o dată şi răspunse iar: 

— Le am eu. Ascunse. 

Şerban-vodă răcni, se tângui, plânse, ameninţă, 
arătând bătrânei mame nevoia mare ce avea de 
moşiile părinteşti, căci domnia, care era spre cinstea 
neamului lor, îl costa mai scump decât aducea. Şi ce 
nevoie - spunea Vodă - aveau acei ţânci, fraţii lui, de 
averea părintească? Să rămâie la Curte, la slujbe de 
mare cinste, căci n-or muri de foame. 

Dar mama llinca, împietrită, cu buzele strânse, 
privea pe fereastră, în grădina unde ciripeau 


păsărelele, neştiutoare de patimele omeneşti. 

Toată noaptea o ţinu trează, doar-doar va obosi 
bătrâna, se va înmuia şi-i va face placul punându-l 
singur moştenitor. 

A doua zi, în zori, mânios că nu ajunsese la ţintă, 
veni în chilia mea, strigând: 

— Dă fuga, prea sfinţite şi întoarce inima mamei 
către mine că altfel nu ştiu ce se va întâmpla. Îi tai 
capul, şi pe urmă poate să mă-nghită şi iadul! 

Mă îmbrăcai degrabă ca să mă înfăţişez Doamnei 
Mari. O găsii plângând cu lacrimi mari cât boaba de 
struguri. 

După binecuvântare, căzurăm amândoi în genunchi, 
făcând o rugăciune către Maica Precista a tuturor 
îndurărilor. Şi mai înainte de a îngăima un cuvânt, 
mama Ilinca îmi spuse: 

— Inima mi se sfâşie, prea sfinţite, văzând 
suferinţele fiului meu cel mare. Dar ce putere am eu, 
ca să-i potolesc setea neostoită de avuţie? Nu pot jefui 
ziua-n amiaza mare pe ceilalţi feciori ai mei şi să-i las 
pe drumuri, numai de dragul unuia! M-ar blestema din 
cer postelnicul Constantin, care ţinea la toţi 
deopotrivă, iar leşul lui, în mormânt, s-ar răsuci ca ars 
de văpăi nevăzute. Du-te, prea sfinţite, şi spune 
Voievodului să-şi îndrepte privirile nesăţioase aiurea, 
să-şi lase muma şi fraţii în pace! Mulţumească-se cu 
moşiile pe care le-am dat fetelor lui şi nu copiilor mei. 
Altă nedreptate nu mă rabdă cugetul să mai fac. 

Voievodul, care pândea la uşă, auzise tot. Şi de 
îndată ce dădu cu ochii de mine, zise scrâşnind: 

— N-ai putut îndupleca acea hiară bătrână! Bine, 
prea sfinţite. Să aşteptăm dară obştescul ei sfârşit. 

Şi porunci Doamnei Mari să-l urmeze la Bucureşti, 
unde era Scaunul şi Divanul de tot anul, dându-i lăcaş 


de odihnă la capul podului ce i se spune al Cilibiului 
(unde se află astăzi strada Sfinţii Apostoli). 

Trei ani mai trăi mama llinca, dar nu vru să mai dea 
ochii cu răul ei fecior. Când simţi că i se apropie 
ceasul, bătrâna adună în jur feciorii, nurorile, nepoţii şi 
nepoatele, împărţi odoarele, nestematele ce le mai 
avea şi se spovedi. 

— Păcătruit-am, prea sfinţite, că n-am urmat voia 
lui Şerban şi l-am supărat? lată catastiful moşiilor şi 
diata. Ţi le încredinţez, ca să le împlinească întocmai. 
Şi acum facă-se voia Domnului 

Adormi numaidecât cu un oftat uşor, ca după o zi de 
muncă grea. A fost înmormântată în biserica din 
Mărgineni, alături de marele postelnic Constantin. Erau 
de faţă la îngropăciune nu numai rudele apropiate, 
Cantacuzinii şi Brâncovenii, dar şi boierii străini, 
jupânesele care o cunoscuseră pe răposată şi o 
iubiseră. 

Numai Şerban-vodă lipsea, dus la Târgovişte cu un 
paşă care trebuia să treacă munţii în Transilvania. 

— Aprinde o lumânare, frate stareţ, zise încet 
moşneagul care se spovedea, căci mi-e dragă lumina. 

Starețul Toma aprinse o lumânare de la candelă şi 
ţinând-o în mâna dreaptă, ascultă mai departe 
spovedania vlădicăi Ghedeon: 

Cum află Şerban-vodă de înmormântarea maică-si, 
mă chemă de îndată la Curte. 

— Prea sfinţite, zise, acum nimic nu te mai opreşte 
să treci de partea mea, ca să facem dreptatea cerută 
de nevoile domniei. Mi s-a spus că maica ţi-a 
încredinţat catastiful mogşiilor şi diata cu pecete. Să mi 
le aduci numaidecât. 

Rămăsei pe gânduri. Mă frământam nevolnic în 
sinea mea, simțind că eram pe drum de a făptui cea 


mai mare nelegiuire din viaţă. 

— Sau te temi şi de morţi?... strigă iar Vodă, rânjind. 

Cu duhul blândeţii, cercai să-i arăt că nu avea 
dreptul să mă facă nevrednic de mine şi nevrednic de 
el. 

— Dacă Măria Ta mi-ar încredința o scrisoare de 
preţ într-un ceas de cumpănă, ca s-o duc la împlinire, 
ce-ai spune dacă aş lăsa-o cu uşurinţă în mâna unui 
vrăjmaş? 

— N-am vreme de palavre, prea-sfinte, răspunse 
Vodă, fără a lua seama ca de obicei la ceea ce spunea. 

Şi, adause, lovind cu palma stângă mânerul gros al 
jungherului de la coapsă: 

— Catastifele! Diata! 

Mă închinai şi mă-ndreptai spre uşă. 

— Îndată le vei avea, Măria Ta. 

Şi plecai cu inima uşoară spre chilia mea de la 
Biserica Domnească. 

* 

Voievodul, dacă voia, n-avea decât să rupă diata şi 
să facă împărțirea moştenirii după placul inimii sale. 
Dumnezeu din cer, care pe toate le vede, are să vadă 
şi nelegiuirea aceasta. 

Când îi adusei catastiful, îl răsfoi pe îndelete, citind 
numele moşiilor, satelor, pădurilor, viilor, cetelor de 
ţigani robi - şi rânjea cu mare mulţumire. Apoi 
apucând cu mânie diata, o sfâşie bucăţele-bucăţele, 
arzându-le sub ochii mei, la para lumânării. 

— Doamne, de ce mă făcuşi părtaş la o asemenea 
fărădelege? gândeam în sinea mea. Of! Cum de rabzi 
pe acest tâlhar să calce în picioare voia din urmă a 
mamei care l-a purtat la sân şi l-a alăptat? 

Vodă se întoarse către mine şi zise: 

— Acum, prea sfinte, să ticluim noi altă diată, care 


să fie spre folosul domniei! Şezi colea! Pune mâna pe 
pană şi scrie ce-ţi voi spune... 

Dădui un pas înapoi, îngrozit. 

— Asemenea faptă nu e în puterea mea, Măria Ta! 
Fie-ţi milă de sufletul şi bătrâneţile mele! la-ţi un 
grămătic de la cancelarie şi pune-l să scrie tot ce 
pofteşte inima Măriei Tale, iar pe mine lasă-mă într-ale 
mele, căci sunt faţă bisericească, închinată celor 
cereşti, departe de cele lumești! 

Vodă rânji sălbatic. Apoi se încruntă, scoase 
hangerul şi-l puse pe masă, lângă foaia de hârtie şi 
lângă pecete. 

— Pana ori hangerul! urlă el năprasnic. Alege, prea 
sfinte, una din două! 

Mă cutremurai până-n măruntaie şi o ceaţă mi se 
lăsă pe ochi. Când îmi venii în fire şedeam la masă 
având, fără să ştiu, pana în mână. 

Ghedeon moşneagul se opri, înghiţi în sec şi închise 
ochii, scâncind: 

— Frate Toma, ca să ajung la acest păcat fără 
iertare, la plăsmuirea unei cărţi mincinoase trăisem 
mai bine de optzeci de ani. Of! Doamne, Dumnezeule, 
de ce nu m-ai lovit cu unul din fulgerele tale? Mai bine 
pieream de hangerul acelui Vodă nesăţios, căci şi aşa 
multe zile nu mai aveam de trăit şi mi-aş fi mântuit 
sufletul pentru vecie! Dar frica, frate Toma, frica 
becisnică de suferinţă, îmi luase minţile şi mă îmbrânci 
în tagma ticăloşilor. ladul mă va înghiţi, m-auzi? Şi îl 
aştept cu toată smoala, diavolii şi flăcările sale, ca să 
ispăşesc păcatul de atunci! 

Bătrânul oftă din rărunchi, apoi urmă: 

— Vodă se preumbla în spatele meu şi tot ce-mi 
spunea el, eu scriam, ca fost duhovnic al răposatei 
postelnicese. Am mai uitat din acea scriere, dar ţin 


minte şi acum acele cuvinte ale osândei mele, care 
trebuiau să dea nelegiuitului Vodă moştenirea fraţilor 
săi. „Fericita Doamnă Ilinca, postelniceasă, fiind 
aproape de moarte şi slabă de tot, m-a chemat pe 
mine de-am scris această carte pentru moşiile şi 
avuțiile ce le are. Şi mărturie pui pe Dumnezeu cum că 
Doamna cu gura ei m-a învățat să scriu. lară încă 
aproape n-am fost ca să înțeleg ce zice, fără numai 
dumnealui Constantin spătarul, vorbea cu dumneaei şi 
pe urmă venea la mine şi-mi zicea: Zice Doamna să 
scrii cutare şi cutare şi eu, ce-mi zicea dumnealui 
scriam. lară pentru pecete, nu putea Doamna să 
pecetiluiască, ci dumnealui spătarul au luat-o şi au 
pecetluit...” 

Bătrânul se opri iar. Apoi începu a gâfâi. 

Starețul Toma se ridică de la locul său. g 

— Nu pleca, frate stareţe, se rugă bătrânul. Incă nu 
spusei tot. lată ce s-a mai întâmplat - pedeapsă 
dumnezeiască pe capul vinovatului. Indată după 
furtişagul moştenirii fraţilor săi, pe temeiul altei diate şi 
a scrisorii plăsmuite de mine, ca duhovnic al Doamnei 
Ilinca, Vodă Şerban începu a se da în vorbă cu 
împăratul de la Viena, socotind că astfel va scăpa pe 
totdeauna de ameninţarea turcului. Trimise dregători 
la împărat, care-i duseră scrisoarea de supunere a Ţării 
Româneşti, iar împăratul, foarte mulţumit, pofti pe 
dregătorii Voievodului Ţării Româneşti la un mare 
ospăț, cu muzică şi bal. 

Aflând Şerban-vodă de aceasta, mult se veseli şi 
întinse şi el un ospăț la fel, în Bucureşti, cu boierii şi cu 
neamurile toate. lar celor patru fraţi, pe care-i jefuise 
de moştenirea părintească, le zise dezmierdându-i: 

— Măi fraţilor, pică pe mine să n-aveţi, ci pe 
răposata noastră mamă. Ea ţinu la mine mai mult ca la 


voi. Dar şi eu ţin la voi, mai mult decât ţineţi voi la 
mine! Şi pentru moşia pe care socotiți fiecare că aţi 
pierdut-o, de-o vrea Cel de Sus şi bunătatea 
împăratului de la Viena care ne este ocrotitor, vom 
bate pe turc şi pe tătar, iar fiecare din voi va dobândi 
de la mâna mea nu o moşie, ci câte o ţară întreagă - 
cum se cuvine neamului nostru. 

— Paşte murgule iarbă verde! şopti lordachi, fratele 
cel mare. 

Şi întorcând faţa de la fratele hrăpăreţ, se amestecă 
între ceilalţi oaspeţi. 

Petrecerea ţinu până-n zori. Cântară meterhanelele, 
pehlivanii  scoaseră flăcări pe nas şi pe gură, 
jupânesele făcură horă cu boierii în jurul mesei lungi, 
iar Vodă, mâncău şi băutor din fire, mestecă mereu din 
fălci, de cu seară până-n zori. 

Când se crăpă de ziuă şi petrecerea era încă în toi - 
Vodă se trase în cămările lui. | se aplecase de atâta 
înfulecare? Îi venise rău din beţie? Nu-şi dădea seama. 
Trimise după doftorul italian al Curţii şi după baba 
Safta, de la cuhnie, care-i descânta adesea de deochi 
Veniră amândoi. Vodă se umflase ca un poloboc şi abia 
mai  răsufla. Nu trecu mult şi îşi dădu duhul, 
nespovedit, neîmpărtăşit, fără luminare. 

Când se află de moartea năprasnică a lui Şerban- 
vodă, musafirii se traseră în grabă din sala ospăţului 
către butcile din Curte. 

Doftorul italian, cuprins şi el de teamă, trimise după 
fraţii Voievodului răposat. Nu fu găsit nici unul. Cu mult 
înainte, mărturisiră vizitiii, încălecaseră pe câte un 
telegar şi o rupseră de fugă, care încotro. Doi dintre ei 
se zice că nici nu veniseră la ospăț, ducându-se ei la 
vânătoare. 

Dar înţelese toată lumea că Vodă fusese otrăvit de 


fraţii pe care-i nedreptăţise - făcând de râs numele 
bun al Cantacuzinilor. 

În scaunul Ţării Româneşti se urcă nepotul de soră 
al lui Şerban- vodă Cantacuzino, boierul Constantin 
Brâncoveanu, spre a aduce împăcarea între neamuri. 

lară eu, netrebnicul, ca să-mi spăl cugetul de 
nelegiuirea ce făp- tuisem din teama de a nu-mi pierde 
netrebnica viaţă - mă repezii la casele Brâncoveneşti, 
dincolo de apa Dâmboviţei şi din prag, strigai noului 
Voievod: 

— Măria Ta, nu aştepta din parte-mi să ung cu mir 
creştetul Măriei Tale, la mitropolie. Căci nu sunt 
vrednic de asemenea cinste. Această mână ticăloasă, 
care toată viaţa a binecuvântat şi a pus cruci, acum, 
spre asfinţit, plăsmui o scriere poruncită de răposatul 
Şerban- vodă, ca să-şi prade fraţii. Nu fu dorinţa 
Doamnei llinca a lăsa feciorii ceilalţi fără avere, iar 
diata care-i dezmoştenea a fost ticluită de mâna mea. 
Fă dreptate copiilor Doamnei Ilinca! lar eu mă voi duce 
la mănăstirea noastră din lerusalim, unde prin 
rugăciune şi spovedanie să-mi dobândesc iar pacea 
sufletului şi poate iertarea Celui de Sus! 

Bătrânul tăcu şi închise pleoapele, sub care ochii se 
mai zbăteau moale ca două păsăruici rănite. 

Starețul Toma înţelese că venise ceasul izbăvirii. 

Îngenunche, puse lumânarea în mâna muribundului 
şi se rugă încet pentru mântuirea acelui suflet obijduit. 

Moşneagul mai deschise ochii o dată, către miezul 
nopţii. Tocmai spre ziuă îşi dădu duhul. 

Fu înmormântat în biserică, lângă altar. 

Apoi, stareţul Toma trimise o scrisoare la Bucureşti, 
povestind în amănunţime cum se întorsese vlădica 
Ghedeon la mănăstirea de pe locul unde înviase Lazăr, 
uşurându-şi sufletul prin spovedania deplină a 


păcatului său, cum murise şi unde odihneau acum 
osemintele celui ce fusese Vlădică al Ţării Româneşti, 
în al şaptesprezecelea veac de la naşterea lui Hristos. 


